सिरजाइको किताब

किताब नाल्‍पाका

सिरजाइ १:१ हिब्रु बाइबलता “बेरेसिय” लाम्‍फाको आछेर जाइको माने “लाम्‍फाको” माकोनु गोताङ निङगेलाइको सुरुहेङ दोअ्‌खे। सिरजाइको माने “जोलोम रो सुरु” जेङखे। इदोइ किताब सिरजाइ, द्‍याङको सुरु, पापको सुरु, दुनियाको पिरचाका रो परमेस्‍वर द्‍याङदोफा पाका बेभार बारे दोअ्‌खे। सिरजाइको किताब न्‍हे भागता बाखाराइन्‍हाका हि:

(१) सिरजाइको किताबको अध्‍याए १-११ थिकापा दुनियाको सिरजाइ रो लाम्‍फाको द्‍याङको लाङ इतिहासको बायान पाका हि। इदोइता आदम रो हव्‍वाको, कयिन रो हाबिलको, नोआ रो जलप्रलय कालाउ बाबेलको धाराराको मिङ लेखिका हि।

(२) अध्‍याए १२-५० थिकापा इस्राएलिगेलाइको लाङ पुर्खाको इतिहास, परमेस्‍वरको न्‍याय, अब्राहामको साअ्‌का रो खान्‍धुरिको बारेता दोअ्‌का हि। कालाउ अब्राहामको चान इसहाक रो चुअ् याकुबको तेन्‍हे चानगेलाइ जाइसो इस्राएलको तेन्‍हे खालगेलाइ जेङहि। इङको तेन्‍हे चानगेलाइता योसेफको हेतुसो याकुब वाको बो चानगेलाइ सुदाङ मिस्रमुलुकता लोतेङ हिलि तेङहि।

इदोइ किताबता द्‍याङगेलाइको निङ हिलाउ बुङ इदोइता झाराङ खाङतेङ लामफा परमेस्‍वर हाइ पाहि दोअ्‌का निङको बुङ बायान पाका हि। कालाउ परमेस्‍वर जेलाउ बुङ ताइको द्‍याङगेलाइहेङ इन्‍ताना तिम्‍पाखे रो मारेम्‍का काम पाकालाइहेङ साजाइ पिखे। द्‍याङगेलाइको निङ रो खान्‍धुरिहेङ सिन्‍हुपाङ ताअ्‌लिको भाअ्‌सिङ लेखिका इदोइ हेन्‍जाङ पुर्ना किताब मोसाको लेखिका दोअ्‌तेङ बाइबल बिद्वानगेलाइ दोअ्‌खे।

पोतोका बिसइ नामेसि

गोताङ दुनिया रो द्‍याङहेङ सिरजाइ १:१-२:२५

पाप रो पिरको थाल्‍नि ३:१-२४

आदमसो नोआ ४:१-५:३२

नोआ रो चिडुबा ६:१-१०:३२

बाबेलको धररा ११:१-९

सेमसो अब्राहाम ११:१०-३२

आबा खालगेलाइ: अब्राहाम, इसहाक रो याकुब १२:१-३५:२९

एसाबको खाल ३६:१-४३

योसेफ रो वाको दादाओनेगेलाइ ३७:१-४५:२८

इस्राएलिगेलाइ मिस्रमुलुकता ४६:१-५०:२६

सिरजाइको किताब

सिरजाइको निङ

१

१ लाम्‍फर्ति परमेस्‍वर आदेल रो सुमिङ सिरजाइहि।

२ सुमिङ साइजमान्‍थुका, उदादाङका रो निचालाका हिघाहि। वाङखाराका जाहादिर्‍हुता कितिकितिका हिघाहि रो परमेस्‍वरको हङस चिर्‍हुता घुराइगिल्‍दोङघाहि।

३ कालाउ परमेस्‍वर दोअ्‌हि, “फाइसालाम ताको” कोलाउ फाइसालाम्‍हि।

४ परमेस्‍वर फाइसालाम्‍काहेङ खाङहि, इङको रेम्‍का हिघाहि। वा फाइसालामका रो कितिकितिकाहेङ खेङहि।

५ परमेस्‍वर फाइसालाम्‍काहेङ “दिना” रो कितिकितिकाहेङ “न्‍हिसिङ” दोअ्‌हि। दिलिमा जेङहि रो र्‍हिमा जेङहिः लाङदिना।a

६ कालाउ परमेस्‍वर दोअ्‌हि, “चिको माझाता एलोङ थामे ज्‍याको रो इङको चिहेङ न्‍हे आसि पाको।”

७ परमेस्‍वर इङको बान्‍हाइतेङ थामेलेताको रो र्‍हुताको चिहेङ भेनेङ भेनेङ पाहि। कोलाउ एन्‍साङ जेङहि।

८ परमेस्‍वर इदोइ थामेहेङ “आदेल” दोअ्‌हि। दिलिमा जेङहि रो र्‍हिमा जेङहि: न्‍हेनि दिना।

९ कालाउ परमेस्‍वर दोअ्‌हि, “आदेललेता हिका चि ए थामेता जोमाको रो सेङका भोनो तिनाको।” कोलाउ इन्‍सिकाङ जेङहि।

१० परमेस्‍वर सेङका भोनोहेङ “सुमिङ” दोअ्‌हि रो जोम्‍का जेङका चिहेङ “जाहादि” दोअ्‌हि। कालाउ परमेस्‍वर खाङहि, इङको रेम्‍का हिघाहि।

११ कालाउ परमेस्‍वर दोअ्‌हि, “भोनो गोताङ खाल्‍को सिङसोङ, चालाइ जेङका सेका सेपाका सिङगेलाइ सुमिङता योपाको।” कोलाउ एन्‍साङ जेङहि।

१२ एसापा भोनो गोताङ खालको सिङसोङ योपाहि रो इदोइ तिङतेङ परमेस्‍वर लेङचाहि।

१३ दिलिमा जेङहि रो र्‍हिमा जेङहि: सुम दिना।

१४ कालाउ परमेस्‍वर दोअ्‌हि, “ग्रहता नितिमा रो न्‍हिसिङ खेङलि जोल्‍कागेलाइ ज्‍याको। एम्‍बालाइ यामगेलाइ, दिनागेलाइ रो बाअ्‍सारगेलाइ खेङलि चिनोको र्‍हाइता काम पाको।

१५ सुमिङता फाइसालामका पिलि ग्रहता इङको जोल्‍कागेलाइ ज्‍याको।” कोलाउ एन्‍साङ जेङहि।

१६ कालाउ परमेस्‍वर बाराका जोल्‍का नितिमाता राज पालि रो म्‍हुइका जोल्‍का न्‍हिसिङता राज पालि, न्‍हे बाराका जोल्‍कागेलाइ बान्‍हाइहि। वा फुरुगेलाइ बुङ बान्‍हाइहि।

१७ कालाउ परमेस्‍वर सुमिङता फाइसालामका पिलि,

१८ नितिमा रो न्‍हिसिङता राज पालि, फाइसालामका रो कितिकितिकाहेङ खेङलि इङको आदेलता ताअ्‌हि। कालाउ परमेस्‍वर खाङहि, इङको रेम्‍का हिघाहि।

१९ दिलिमा जेङहि रो र्‍हिमा जेङहि: द्‌या दिना।

२० कालाउ परमेस्‍वर दोअ्‌हि, “चिता सिन्‍हुका जन्‍तुगेलाइ हेन्‍जा जेङतेङ पोङघाको रो जिह्‍याँगेलाइचाहिँ सुमिङर्‍हुता आदेलता उरायाको।”

२१ एसापा परमेस्‍वर जाहादिको बाबार्का चि गुपुस, चिता बासा हिका गोताङ खालको जिह्‍याँ जुइलेङगेलाइ सिरजाइहि। इङको तिङतेङ परमेस्‍वर लेङचाहि।

२२ कालाउ परमेस्‍वर एम्‍बालाइहेङ एसा दोअ्‌तेङ सहसाम्‍पा पिहि, “सेतेङ भारतेङ, हेन्‍जा जेङतेङ रो जाहादिता पोङघातेङहानेसु। कालाउ जिह्‍याँगेलाइ बुङ सुमिङता पोङघातेङ हानाको।”

२३ कालाउ दिलिमा जेङहि रो र्‍हिमा जेङहि: नानि दिना।

२४ कालाउ परमेस्‍वर दोअ्‌हि, “सुमिङ जात जातको सिन्‍हुका जन्‍तुगेलाइ, जात जातको पोसेका गुपुसगेलाइ, सेसालाइका जन्‍तुगेलाइ रो जात जातको झार गुपुसगेलाइ सिरजाइयाको।” कोलाउ एन्‍साङ जेङहि।

२५ एसापा परमेस्‍वर इङको गोताङहेङ बान्‍हाइहि रो इङको तिङतेङ लेङचाहि।

परमेस्‍वर द्‍याङहेङ सिरजाइका

२६ कालाउ परमेस्‍वर दोअ्‌हि, “द्‌याङहेङ ताइकोङ आकारता, केलाइदोङ भाइका बान्‍हाइने। एम्‍बालाइ जाहादिको हायागेलाइ, आदेलको जिह्‍याँगेलाइ, पोसेका गुपुसगेलाइ रो भोनोता हिगिल्‍का गोताङ जन्‍तुगेलाइर्‍हुता खाबरा पाको।”

२७ एसापा परमेस्‍वर द्‍याङहेङ ताइकोङ आकारता सिरजाइहि। परमेस्‍वरदोङ भाइपा सिरजाइहि। वाबाल रो बेबाल पातेङ वा एम्‍बालाइहेङ सिरजाइहि।

२८ परमेस्‍वर एम्‍बालाइहेङ सहसाम्‍पा पितेङ दोअ्‌हि, “सेतेङ भारतेङ, हेन्‍जा जेङतेङ, सुमिङता पोङघातेङ रो इङकोहेङ आधिनता पातेङहान्‍हेसु। जाहादिको हायागेलाइ, आदेलको जिह्‍याँगेलाइ रो सुमिङको गोताङ सिन्‍हुका जन्‍तुगेलाइर्‍हुता खाबरा पासु।”

२९ कालाउ परमेस्‍वर दोअ्‌हि, “खाङसु, का नेलाइहेङ सुमिङको गोताङ चालाइ योपाका सिङगेलाइ रो सेकाता दोङ चालाइ जेङका गोताङ सेकाको सिङगेलाइ प्‍याङका। इङको नेलाइहेङ चालिको भाअ्‌सिङ ज्‍यावा।

३० कालाउ सुमिङको गोताङ गुपुस, आदेलको गोताङ जिह्‍याँ रो भोनोता हिगिल्‍का गोताङ जन्‍तु, गोताङ सासहिका जाइता ज्‍यान हि, नेलाइहेङ चालिको भाअ्‌सिङ का सिङसोङ प्‍याङका।” कोलाउ एन्‍साङ जेङहि।

३१ ताइमिको सिरजाइका गोताङ चिज परमेस्‍वर खाङहि। इङको हेन्‍जाङ रेम्‍का हिघाहि। कालाउ दिलिमा जेङहि रो र्‍हिमा जेङहि: तुनि दिना।

a 

१:५ लाङदिना यहुदि चलनता नानि दिलिमासो जुम्‍नि र्‍हिमाको पहरहेङ दोअ्‌घाहि।

२

१ एसापा आदेल, सुमिङ रो इन्‍ता हिका गोताङ थोकगेलाइ सिरजाइन्‍हाहि।

२ परमेस्‍वर ताइमिको पाका काम तुनिता दोपाहि रो न्‍हिअ् दिनाता गोताङ कामसो वा माइसा चाहि।

३ कालाउ परमेस्‍वर न्‍हिअ् दिनाहेङ सहसाम्‍पा पिहि रो इङकोहेङ पुनित बान्‍हाइहि, हाइदोनु ताइमिको सिरजाइका गोताङ कामसो इङकोङ दिनाता वा माइसाचाहि।

४ कालाउ एसापा दुनिया सिरजाइन्‍हाहि।

अदनको बागाइचा

५ परमप्रभुa परमेस्‍वर आदेल रो सुमिङ सिरजाइका पहरता सुमिङता सिङसोङ मान्‍थुघाहि रो हिदिङ चालाइ योका मान्‍थुघाहि, हाइदोनु एन्‍सालाउथिकापा वा वाइ हुल्‍पापिका मान्‍थुघाहि रो भोनो तोतेङचोइतेङ पातेङ थिङका हासु द्‍याङ मान्‍थुघाहि।

६ कुलाउ सुमिङलिअ्‌तासो चि मुरतेङ गोताङ भोनोहेङ झापाघाहि।

७ कोलाउ परमप्रभु परमेस्‍वर सुमिङसो भोनोको द्‍याङ बान्‍हाइहि रो वाको न्‍हापुता ज्‍यानको हुसि म्होअ्‌पिहि रो द्‌याङ सिन्‍हुका जिवधारि जेङहि।

८ कुलाउ परमप्रभु परमेस्‍वर नुहेँपाहा अदनता एलोङ बागाइचा लागाइहि रो वाको बान्‍हाइका द्‍याङहेङ इन्‍ता ताअ्‌हि।

९ परमप्रभु परमेस्‍वर इन्‍ता गोताङ खालको खाङकाता रेम्‍का रो चाकाता ताका फल पिका सिङगेलाइ योपाहि। बागाइचाको माझाता हेअ्‌लाउ ज्‍यानको सिङ कालाउ रेम्‍का रो मारेम्‍का आकिल पिका सिङ बुङ थिङका हिघाखे।

१० अदनता एलोङ झोरा झोघाखे रो बागाइचाहेङ झापाघाहि। अदनहेङ काल्‍हाम्‍तेङ हानेकान्‍हुअ्‌सो इङको झोरा खेङन्‍हातेङ द्‌यालोङ जेङका हिघाहि।

११ लाङ झोरा पिसोन एइ, इदोइ हबिला मुलुकको चारपाहाङ घुराइतेङ झोखे।

१२ (इन्‍ता निखुर सोना, मालामालाका चुइति रो जाङका उन्‍ठुइगेलाइ निङखे।)

१३ न्‍हे झोरा गिहोन एइ, इदोइ कुस मुलुकको चारपाहाङ झोखे।

१४ सुम झोरा टाइग्रिस एइ, इदोइ अस्‍सुर मुलुकको नुहेँपा झोखे, कालाउ द्‍या झोरा युफ्रेटिस एइ।

१५ कालाउ परमप्रभु परमेस्‍वर द्‍याङहेङ अदनको बागाइचाता इङकोहेङ काम्‍लि रो खानाको दोअ्‌तेङ ताअ्‌हि।

१६ कालाउ परमप्रभु परमेस्‍वर द्‌याङहेङ इदोइ हुकुम पिहि, “बागाइचाको गोताङ सिङको फल ना चालि द्‌वाना,

१७ कुलाउ रेम्‍का रो मारेम्‍काको आकिल पिका सिङको फलचाहिँ माचा, हाइदोनु जेदोङ दिना ना इङको चाना कोकोङ दिना ना स्‍याना।”

१८ आरोङ परमप्रभु परमेस्‍वर दोअ्‌हि, “द्‌याङ एक्‍लाङ हिलि रेम्‍का मान्‍थु। का इङकोको भासिअ्‌ङ एमि सोबाइका रो साघाइका बान्‍हाइप्‍याङका।”

१९ परमप्रभु परमेस्‍वर भोनो र्‍हुहि रो गोताङ खालको गुपुस रो जिह्‍याँ जुइलेङगेलाइ बान्‍हाइहि। कोलाउ एम्‍बालाइहेङ हाइ हाइ मिङ ताअ्‌प्‍यावा दोअ्‌तेङ खाङलि वा द्‌याङकोता चुमाहि रो द्‍याङ गोताङ जिवधारिहेङ जेदोङ जेदोङ मिङ पिहि, इङको इङको दोङ इङकोको मिङ जेङहि।

२० एसापा द्‌याङ दोङ गोताङ पोसेका रो झार गुपुस, आदेलको जिह्‍याँ जुइलेङगेलाइको मिङ ताअ्‌पिहि। कुलाउ द्‍याङहेङ सोबाइका रो साघाइका सानाइति मान्‍थुघाहि।

२१ इदोङभाअ्‌सिङ परमप्रभु परमेस्‍वर द्‍याङहेङ सिकान्‍हाकोपा देपाहि। एन्‍सापा जिम्‍का पहरता वा वाको एलोङ पान्‍जेरे ओल्‍हेपाहि रो इन्‍ता बिय्‍हा पोङघापापिहि।

२२ इङको पान्‍जेरेसो परमप्रभु परमेस्‍वर एमि बेबाल बान्‍हाइहि रो द्‌याङकोता चुमाहि।

२३ कोलाउ द्‍याङ दोअ्‌हि:

“या ते काभाइकाङ तिङखे।

काङकोङ हाराको हारा रो काङको बिय्‍हाको बिय्‍हा,

यासेहेङ ‘बेबाल’b दोअ्‌तावा, हाइदोनु या वाबालसो ओल्‍हेपाका हिघाहि।”

२४ इदोङभाअ्‌सिङ द्‌याङ ताइको आबाआमा लाअ्‌तावा रो ताइको बेअ्‌दोफा मिलितेङह्‍यावा रो इङको न्‍हेमि एलोङदोङ जिउ जेनावा।

२५ द्‌याङ रो वाको बेअ् न्‍हेमिङ नाङघाङ हिघाखे रो मालेदेरघाखे।

a 

२:५ परमप्रभुजाइको माने “यहोवे” जेङखे।

b 

२:२३बेबालजाइको माने “एलोङदोङ” जेङखे।

द्‍याङ परमेस्‍वरको काथा मासाअ्‌हि

३

१ परमप्रभु परमेस्‍वर बान्‍हाइका गुपुसगेलाइता पुय्हाँ झाराङखान्‍तेङ छटु हिघाहि। वा बेबालहेङ दोअ्‌हि, “हाइ परमेस्‍वर नेलाइहेङ बागाइचाको हिदिङ बुङ सिङको फल माचालि दोअ्‌का हि?”

२ बेबाल पुय्हाँहेङ दोअ्‌हि, “बागाइचाको सिङगेलाइको फल केलाइ चालि द्‌वाङ,

३ कुलाउ बागाइचाको माझाता हिका सिङको फलको बारेता परमेस्‍वर दोअ्‌का हि, ‘इङकोचाहिँ माचासु रो मासाइसु, माकोनु नेलाइ सिस्‍वान’।”

४ पुय्हाँ बेबालहेङ दोअ्‌हि, “इङको काथा जातिङको माको, नेलाइ मासिस्‍वाना।

५ हाइपानु परमेस्‍वर गेखे जेदोङ दिना नेलाइ इङको फल चास्‍वाना इङकोङ दिना नेलाइको मिँ हेनावा, कालाउ रेम्‍का रो मारेम्‍काको आकिल निङतेङ नेलाइ परमेस्‍वरभाइपाङ जेङस्‍वाना।”

६ जेलाउ बेबाल इङको सिङको फल चालि रो खाङलाउ चालिकिअ्‌का, आकिल निङलि इङको सिङको चाहा पालि गोयाङ दोअ्‌तेङ तिङहि, कोलाउ वा इङको सिङको फल पेतेङ चाहि, ताइको केअ्‌हेङ बुङ पिहि रो वाबुङ चाहि।

७ इङको चातेङसाङ एम्‍बालाइको मिँ हेन्‍हाहि, कालाउ ताइमि नाङघाङ हेन्‍हाहि दोअ्‌तेङ गेहि। इदोइभाअ्‌सिङ एम्‍बालाइ राबराको ल्‍हाअ्‌बा जोतेङ ताइको जिउ थुम्‍हि।

८ इङकोङ दिलिमा एम्‍बालाइ परमप्रभु परमेस्‍वर बागाइचाता हिगिल्‍काताङपालाउ एम्‍बालाइ वाको गाला हिङहतेङ द्‍याङ रो वाको बेअ् बागाइचाको सिङगेलाइको माझाता परमप्रभु परमेस्‍वरको आगासो म्‍होहि।

९ कालाउ परमप्रभु परमेस्‍वर द्‍याङहेङ काइहि, “ना हिता हिना?”

१० द्‍याङ दोअ्‌हि, “का नाङको गाला बागाइचाता हिङघा रो का थिघा, हाइदोनु का नाङघाङ हिघाखा कालाउ का म्‍होघा।”

११ परमेस्‍वर हिअ्‌हि, “ना नाङघाङ हिना दोअ्‌तेङ हासु दोअ्‌हि? जेदोङ सिङको फल माचालि दोअ्‌तेङ का नासेहेङ हुकुम पिका हिघाखा हाइ ना इङको चान्‍हा?”

१२ द्‌याङ दोअ्‌हि, “जेदोङ बेबाल ना कासेहेङ कादोफाङ हिलि दोअ्‌तेङ पिका हिघाना, इङकोङ कासेहेङ इङको सिङको फल पिहि कालाउ का चाघा।”

१३ परमप्रभु परमेस्‍वर बेबालहेङ दोअ्‌हि, “हाइपालि ना एन्‍सा पान्‍हा?”

बेबाल दोअ्‌हि, “पुय्हाँ कि कासेहेङ ढाटाइतेङ इङको चालि लागाइहि।”

परमेस्‍वर काजाइ पिखे

१४ कालाउ परमप्रभु परमेस्‍वर पुय्हाँहेङ दोअ्‌हि, “ना एसा पानाङ सिङ याको भाअ्‌सिङ ना काजाइ निनाना रो गोताङ गुपुसगेलाइता ना खिनिङ इदोइ साराप निनाना। एलासो ओसो ना हामुङको बलहोइ ह्‍यालतेङ हिगिलाना रो ज्‍यानभरि भोनो चाना।

१५ का नाङको रो बेबालको माझाता कालाउ नाङको खाल रो बेबालको खालको माझाता का बाइरि ह्‍वाअ्‌प्‍याङका। वाको खाल नाङको पुरिङ भोइप्‍यावा रो ना वाको खालको गुदिनि चोप्‍याना।”

१६ आरोङ परमप्रभु परमेस्‍वर बेबालहेङ दोअ्‌हि, “ना न्‍हेजिउको हिलाउ रो चान चामिन्‍दि जोलमजेङपालाउ निङका पिर का बर्‍हेपाप्‍याङका। एन्‍सा जेङतेङ बुङ ना ताइ केअ्‌हेङ चाहा पाना रो वाको आधिनता ह्‍याना।”

१७ इङकोन्‍हुअ्‌सो परमप्रभु परमेस्‍वर द्‌याङहेङ दोअ्‌हि, “ना नाङको बेअ्‌को काथा हिङतेङ का माचा दोअ्‍का फल चान्‍हा, नाङको इदोइ कामसो भोनो साराप निङचावा। इन्‍तासो ताइमिहेङ थेमपाङ चाकाचिज योपालि ना सिङचापाङ हेन्‍जा कारा काम पातेङ चालि गोयाना।

१८ एन्‍साङ नाङको भाअ्‌सिङ चुइ रो चुभ्रिगेलाइ योपावा कालाउ ना मिलिङको सिङसोङ चाना।

१९ जेदोङ भोनोसो ना बान्‍हाइका हिघाना, इङकोङ भोनोता माघरिपाधाउ ना भोनोसो हाइदोङ थोक योपालि भेम्‍ति ह्‍याअ्‌पालि गोयाना। ना भोनोसो बानाइन्‍हाका हिघाना रो आरोङ भोनोङ ज्‍याना।”

२० आदम ताइको बेअ्‌को मिङ हव्‍वाa ताअ्‌हि, हाइदोनु वा झाराङ द्‍याङगेलाइको आमाइ हिघाहि।

२१ कालाउ परमप्रभु परमेस्‍वर आदम रो वाको बेअ्‌को भाअ्‌सिङ गुपुसको धालेको धाबा बान्‍हाइपिहि रो एम्‍बालाइहेङ होम्‍पाहि।

परमेस्‍वर आदम रो हव्‍वाहेङ बागाइचासो ओल्‍हेपाका

२२ कालाउ परमप्रभु परमेस्‍वर दोअ्‌हि, “एला द्‌याङ केलाइभाइपाङ रेम्‍का रो मारेम्‍काको आकिल निङका हि। एला वा ज्‍यानको सिङको फल बुङ पेतेङ चालि मानिनाको, माकोनु इङको जेलाउबुङ बान्‍चेतेङ ह्‍यावा।”

२३ इदोङभाअ्‌सिङ जेदोङ भोनोसो वा बान्‍हाइका हिघाखे, इङकोकोङ तोलिचोइलि परमप्रभु परमेस्‍वर वासेहेङ अदनको बागाइचासो ओल्‍हेपागिल्‍हि।

२४ वा द्‍याङगेलाइहेङ ओल्‍हिपागिल्‍लाउ ज्‍यानको सिङहेङ र्‍हुम्‍लि वा अदनको बागाइचाको नुहेँपाहा करुपगेलाइb रो चारबितिङ घुराइतेङहिका धालधालाइका काति ताअ्‌पिहि।

a 

३:२० हव्‍वा जाइको माने “ज्‍यान पिका” जेङखे।

b 

३:२४ करुप जाइहेङ स्‍वर्गता पाखेना हिका जिब दोअ्‌खे।

कयिन रो हाबिल

४

१ आदमको ताइको बेअ् हव्‍वादोफा जिम्‍हि रो वा न्‍हे जिउको जेङहि। वा एलोङ चान जेङहि रो दोअ्‌हि, “परमप्रभुको निगाहासो का एलोङ चान निङका हिघा।” वा ताइको चानको मिङ कयिन ताअ्‌हि।

२ न्‍हुअ्‌सो हव्‍वा बो चान हाबिलहेङ जेङहि। हाबिल भेडा घोका जेङहि रो कयिनचाहिँ खेति किसान पाका जेङहि।

३ एनि कयिन मिलिङसो उब्‍जिका बालि परमप्रभुकोता चुमाहि।

४ कालाउ हाबिल ताइको बाथानसो एलोङ भेडाको जेङका लाङ चान चुमातेङ सेअ्‌हि रो वाको झाराङखान्‍तेङ रेम्‍का आसि चार्‍हाइहि। परमप्रभु हाबिल रो वाको चार्‍हाइका आसिसो लेङचाहि।

५ कालाउ कयिन रो वाको चार्‍हाइका परमप्रभु मार्‍हुहि। इङकोभासिङ कयिन चेरताम्‍पातेङ र्‍हाइ दापाहि।

६ कालाउ परमप्रभु कयिनहेङ दोअ्‌हि, “ना हाइपालि चेर ताम्‍पाखेना? नाङको र्‍हाइ हाइपालि दापाखेना?

७ ना ठिक काम पाका हिनु, ना लेङलि निङधाना कालाउ ना मारेम्‍का काम पान्‍हा रो पाप नाङको फिनुता लोतेङ र्‍हुम्‍तेङ हि। एन्‍साङ नासेहेङ बसता ताअ्‌लि खाङखे कालाउ ना वासेहेङ बसता ताअ्‌लिगोयाना।”

८ कालाउ कयिन ताइको ओने हाबिलहेङ दोअ्‌हि, “लोउ, केलाइ मिलिङभारि हानाइने।” एम्‍बालाइ मिलिङता थुकाकान्‍हुअ्‌सो कयिन ताइको ओनेहेङ झाअ्‌मेर्हि रो वासेहेङ सेअ्‌हि।

९ कालाउ परमप्रभु कयिनहेङ हिअ्‌हि, “नाङको ओने हाबिल हिसो हि?” वा जावाफ पिहि, “का माग्‍याङका। हाइ का काङको ओनेको घोका हिघा कुनु?”

१० परमप्रभु दोअ्‌हि, “ना हाइपालि इदोइ आखेका काम पान्‍हा? नासेहेङ साजाइ पिलि नाङको ओनेको हिति भोनोसो कासेहेङ दोअ्‌दोङखे।

११ नाङको र्‍हुता साराप परिका हि। एला ना भोनो चोइतेङ चालि मानिनाना। हाइदोनु ना नाङको ओनेहेङ सेअ्‌लाउ भोनो नुइ हेतेङ नाङको ओनेको हिति आम्‍हि।

१२ ना मिलिङ चोइतेङ चालि भोन्‍हा पानु भोनो हाइदोङ उब्‍जनि माप्‍यावा। ना सुमिङता साअ्‌मान्‍थुका एलोङ हिगिल्‍का द्‍याङ जेनाना।”

१३ कयिन परमप्रभुहेङ दोअ्‌हि, “इदोइ डाँड का सहिलि मादोका भाइपा कारा जेङहि।

१४ ना कासेहेङ भोनो रो ताइको आगासो गिल्‍गिल्‍दोङ खेना। का सुमिङता एलोङ साअ्‌मान्‍थुका हिगिल्‍तेङ हिका द्‍याङ जेनाङका। कालाउ जाइ कासेहेङ दुस्‍वावा, वा कासेहेङ सेअ्‌तावा।”

१५ कालाउ परमप्रभु वासेहेङ जावाफ पिहि, “इन्‍सिका माको, जाइ कयिनहेङ सेअ्‌तावा वाको दोफा न्‍हिअ् गुना बदला र्‍हुकाङका।” कालाउ कयिनहेङ निङतेङ हासु बुङ मासेअ्‌ताको दोअ्‌तेङ परमप्रभु वाको जिउता एलोङ चिनो लागाइपिहि।

१६ इङकोन्‍हुअ्‌सो कयिन परमप्रभुको आगासो ओल्‍हेहि रो अदनको नुहेँपाहा हिका नोदa दोअ्‌का मुलुकता हिलि तेङहि।

a 

४:१६ नोद जाइको माने “घुराइगिल्‍का” जेङखे।

५

द्‍याङगेलाइको मारेम्‍का काम

६

१ जेलाउ द्‍याङगेलाइ सुमिङता हेन्‍जा जेङलि तेङहि कालाउ एम्‍बालाइको चामिन्‍दिगेलाइको जोलोम जेङहि।

२ परमेस्‍वरको चानगेलाइ द्‍याङको चामिन्‍दिगेलाइहेङ कोइन्‍हाका तिङहि रो ओबालाइको मोन्‍दाताकालाइहेङ चुमालि तेङहि।

३ कालाउ परमप्रभु दोअ्‌हि, “का द्‍याङगेलाइ हेङ जेलाउ बुङ बान्‍चेलि माप्‍याङका, एम्‍बालाइ सिलि गोयाङ। एलासो ओसो, तुकुरि बाअ्‌सारखान्‍तेङ हेन्‍जा हासुबुङ माबानच्‍यावा।”

४ इङको दिना रो इङकोन्‍हुअ्‌सो बुङ सुमिङता बोल्‍याका नेफिलिमगेलाइ हिघाखे। एम्‍बालाइ परमेस्‍वरको चान रो द्‍याङको चामिन्‍दिको चान चामिन्‍दि हिघाखे। एम्‍बालाइ लाम्‍फाको मिङचलेका रो बोल्‍याका द्‍याङगेलाइ हिघाखे।

५ सुमिङको गोताङ द्‍याङगेलाइ दर्जन जेङका हिघाखे रो एम्‍बालाइको कोन्‍धाङता एलोङबुङ रेम्‍का बिचार मान्‍थु दोअ्‌तेङ परमप्रभु तिङहि।

६ कालाउ का हाइपालि एबालाइहेङ बान्‍हाइतेङ सुमिङता ताअ्‌घा दोअ्‌तेङ परमप्रभु हेन्‍जाङ मन तुपाहि।

७ कालाउ परमप्रभु एसा दोअ्‌हि, “एला काङको बान्‍हाइका द्‍याङगेलाइ, पसुगेलाइ रो जिह्‍याँ जुइलेङगेलाइ बुङ सुमिङसो मुअ्‌पाङका। हाइदोनु इङको बान्‍हाइकाता कासेहेङ पिर जेङका हि।”

८ कालाउ परमप्रभु नोआ दोअ्‌का द्‍याङदोफा हेन्‍जाङ लेङचाका हिघाहि।

नोआको निङ

९ नोआको निङ इदोइ दोङ हि। नोआ ताइको पुस्‍ताता धरम द्‍याङ हिघाखे। वा परमेस्‍वर दोसा दोसाङ हिगिल्‍घाखे।

१० वाको सेम, हाम रो येपेत दोअ्‌का सुमलोङ चानगेलाइ हिघाखे।

११ कालाउ परमेस्‍वरको नजरता द्‍याङगेलाइ दुरजन हिघाखे कालाउ चारबितिङ द्‍याङगेलाइ मारेम्‍का कामगेलाइ खिनिङ पाघाखे।

१२ परमेस्‍वर दुनियाहेङ खाङलाउ इङको बिगिरका तिङहि हाइदोनु सुमिङता हिका गोताङ द्‍याङगेलाइ ताइको चालचलन बिगिरपाका हिघाखे।

१३ इदोइभाअ्‌सिङ परमेस्‍वर नोआहेङ दोअ्‌हि, “का गोताङ द्‍याङगेलाइहेङ मुअ्‌पालि ठहर पाका हिघा। हाइदोनु सुमिङ एम्‍बालाइको दुरजन कामसो पोङघाका हिनाङसिङ का द्‍याङगेलाइ दोफा सुमिङहेङ सुदाङ मुअ्‌पाङका।

१४ ना ताइको भाअ्‌सिङ गोपेर सिङको एलोङ चि जाहाज बान्‍हाइ। इन्‍ता कोठा कोठा बान्‍हाइतेङ लिअ्‌ता बाहार आलाकात्‍राहोइ तेपि।

१५ इङकोहेङ एसाइ एकुरितेसुम् मिटर र्‍हिङका; एकुरिन्‍हे मिटर चाउरा रो तेसुम मिटर झाउका बान्‍हाइ।

१६ चि जाहाजता चाल्‍हे लागाइ रो चाल्‍हे कालाउ भेर्पाको बेर्‍हेम माझाता न्‍हेकुरिद्‍या सेन्‍टिमिटर थामे लाअ्‌पि। इङको चि जाहाज सुमताला बान्‍हाइ रो एपाहा फिनु ताअ्‌पि।

१७ गोताङ प्रानिगेलाइहेङ मुअ्‌पालि का सुमिङता बार्का बाने चुमाङका। सुमिङता हिका गोताङ थोक रो प्रानि स्‍यावा।

१८ कालाउ नाङको दोफा एलोङ बाचा पाङका। ताइको बेअ् रो चान नामागेलाइ दोसाङ चुमतेङ ना लिअ्‌ता हाने।

१९ गोताङ सिन्‍हुका प्रानिता गोताङ जातको दाङखा रो माइनि पातेङ जोर जोरपा चि जाहाजता चुमा। एम्‍बालाइ बुङ नादोफाङ बानच्‍याको।

२० जिह्‍याँगेलाइता एम्‍बालाइको जात जात मुताबिक, पसुगेलाइता एम्‍बालाइको जात जात मुताबिक रो भोनोता ह्‍यालका गोताङ प्रानिगेलाइता जात जात मुताबिक गोताङ खालको जोर जोरपा एम्‍बालाइ बान्‍चेलि भाअ्‌सिङ नाङकोता ल्‍वावा।

२१ ताइको भाअ्‌सिङ रो इङको गुपुस रो जिह्‍याँको भाअ्‌सिङ गोताङ खालको चाका ताइदोफा जोम्‍पातेङ ताअ्।”

२२ कालाउ परमेस्‍वरको आर्‍हाइका भाइपा गोताङ काथा नोआ पाहि।

७

११ नोआ तुसाइ बाअ्‌सारको जेङलाउ न्‍हे माहिनाको तेन्‍हिअ् दिनाता सुमिङको गोताङ थामेता चिगेलाइ मुरहि रो आदेलको चिको द्वारगेलाइ बुङहेन्‍हाहि।

१२ कालाउ न्‍हेकुरि दिनाथिकापा न्‍हिसिङनितिम वाइ लोका लोकाङ पाहि।

१३ इङकोङ दिना दोङ नोआ रो वाको बेअ्, ताइको सुमि चानगेलाइ सेम, हाम, येपेत रो वाको सुमि नामागेलाइ बुङ दोसाङ चि जाहाजता दुल्‍हि।

१४ एम्‍बालाइ दोफा गोताङ खालको म्‍हुइका बार्का साअ्‌ता पोसेका झारता हिका जन्‍तुगेलाइ रो भोनोता सेसालाइगिल्‍का जन्‍तुगेलाइ कालाउ गोताङ खालको जिह्‍याँगेलाइ बुङ चि जाहाजता हानेहि।

१५-१६ परमेस्‍वरको हुकुम पिका भाइपा गोताङ खालको सिन्‍हुका जिबगेलाइ, जोर जोर दाङखा माइनि पातेङ, नोआदोफा चि जाहाजता दुल्‍हि। इङकोन्‍हुअ्‌सो परमप्रभु चि जाहाजको फिनु गिअ्‌पिहि।

१७ सुमिङता न्‍हेकुरि दिना थिकापा वाइ लोका लोकाङ पाहि। चि बार्‍हितेङ हानेलाउ चि जाहाज बुङ तोल्‍हेन्‍हालि तेङहि।

१८ कालाउ चि झन हेन्‍जा जोम्‍तेङ वाङखारातेङ हानेलाउ चि जाहाज बुङ र्‍हुता र्‍हुता झोलि तेङहि।

१९ वाइ सुमिङता लोका लोकाङ पालाउ झाउका लाखगेलाइ बुङ चिता दुबिहि।

२० चि आरोङ बार्‍हितेङ हानेहि रो लाखगेलाइर्‍हुता न्‍हिअ् मिटर झाउकाथिकापा थुकाहि।

२१ कालाउ सुमिङता हिका गोताङ सिन्‍हुका प्रानिगेलाइ गोताङ जिह्‍याँ जुइलेङ, पसु रो गोताङ द्‍याङगेलाइ सिहि।

२२ सुमिङता हिका सास फेरिका प्रानिगेलाइ बुङ गोताङ सिहि।

२३ सुमिङता हिका गोताङ सिन्‍हुका प्रानिगेलाइ द्‍याङ, गुपुस रो जिह्‍याँ जुइलेङगेलाइहेङ परमेस्‍वर मुअ्‌पाहि। नोआ रो वाकोदोसा चि जाहाजता हिकालाइ खिनिङ सिन्‍हुहि।

२४ कालाउ सुमिङता वाइ लोलि तेङका न्‍हिअ्‌कुरिते दिनाथिकापा चि हिदोङघाहि।

चि सिअ्‌तेङ हानिका

८

१ नोआ रो वाकोदोफा चि जाहाजता हिका गोताङ जन्‍तुगेलाइहेङ परमेस्‍वर फोमपाहि। कालाउ वा सुमिङता भेर्मा दिङगिल्‍पिहि रो चि सिअ्‌लि तेङहि।

२ सुमिङलिअ्‌ताको चिको मुलगेलाइ सिअ्‌हि रो आदेलको चिको द्वारगेलाइ तुअ्‌न्‍हाहि रो वाइ गाङहि।

३ कालाउ सुमिङता न्‍हिअ्‌कुरिते दिनाथिकापा लोका चि आतुतुइपा सिअ्‌तेङ हानेहि।

४ न्‍हिअ् माहिनाको तेन्‍हिअ् दिनाता चि जाहाज आरारातको एलोङ लाखगेलाइता खेअ्‌न्‍हाहि।

५ इङकोन्‍हुअ्‌सो चि सिअ्‍तेङ हानेहि रो ते माहिनाको लाङ दिनाता आरदाङगेलाइको तुपा तिङलि तेङहि।

६ न्‍हेकुरि दिनान्‍हुसो नोआ ताइमिको बान्‍हाइका चि जाहाजको झान्‍झाउरि हेहि

७ रो एलोङ काह्‍वाहेङ उराइपागिल्‍हि। कालाउ भोनोको चि मासिअ्‌पाधाउ ओसोङ उराइगिल्‍हि।

८ कालाउ आसा न्‍हुअ्‌सो आरोङ नोआ चि सिअ्‌हि बे मासिअ्‌हि दोअ्‌तेङ खाङलि एलोङ कुर्जाहेङ उराइपागिल्‍हि।

९ कालाउ एलाथिकापा बुङ भोनो चिहोइ पोङघातेङ हिनासिङ इङको कुर्जा खुअ्‌लि थामे मानिङहि। कालाउ इङको चि जाहाजताङ घुरितेङ लोलाउ नोआ ताइको खुर लाम्‍पातेङ इङको कुर्जाहेङ रिम्‍तेङ चि जाहाज लिअ्‌ता ताअ्‌हि।

१० आरोङ बुङ न्‍हिअ्‌नि थिकापा र्‍हुम्‍तेङ वा कुर्जाहेङ आरोङ बाहार दिङगिल्‍हि।

११ इङको कुर्जा दिलिमा चि जाहाजता घुरितेङ लोहि। इङको पहर वाको नुइता जैतुनको एलोङ नोनो ल्‍हाअ्‌बा हिघाहि। कालाउ खिनिङ नोआ चि सिअ्‌हि दोअ्‌तेङ गेहि।

१२ इङकोको न्‍हिअ् दिनान्‍हुअ्‌सो आरोङ कुर्जाहेङ बाहार उराइपागिल्‍लाउ इदिखे कुर्जा घुरितेङ मालोहि।

१३ नोआको बोइसा तुसाइएअ् बाअ्‍सार थुकालाउ लामफा माहिनाको लाङ दिनाता चि सिअ्‌तेङ हानेहि। नोआ चि जाहाजको चाल्‍हे हेतेङ चारबितिङ खाङलाउ भोनो सेङतेङ हानिका तिङहि।

१४ कालाउ न्‍हे माहिनाको एकुरिन्‍हि दिनाता खिनिङ गोताङ भोनो सेङहि।

१५ परमेस्‍वर नोआहेङ दोअ्‌हि,

१६ “नाङको बेअ् रो नाङको चान नामागेलाइहेङ चुमपुतेङ चि जाहाजसो बाहार ओल्‍हे।

१७ नाङको दोफा हिका गोताङ जिय्हाँ जुइलेङ रो पसुगेलाइ कालाउ ह्‍याल्‍तेङ हिगिल्‍का जन्‍तुहेङ बाहार ओल्‍हेपा। एम्‍बालाइ सुमिङता उजाइतेङ हेन्‍जाङ जेङतेङ हानाको।”

१८ नोआ, ताइको बेअ् रो ताइको चान नामागेलाइसुदाङ चि जाहाजसो बाहार ओल्‍हेहि।

१९ कालाउ गोताङ गुपुस रो जिय्हाँ जुइलेङगेलाइ बुङ ताइको जात्‍यामुताबिक चि जाहाजसो ओल्‍हितेङ लोहि।

नोआ परमेस्‍वहेङ भोग पिका

२० नोआ परमप्रभुको भाअ्‌सिङ एलोङ थान बान्‍हाइहि। वा गोताङ खालको पुनित गुपुस रो जिह्‍याँ जुइलेङ एलोङएलोङपा चुमातेङ थानता भोक पिहि।

२१ इङको भोग पिका थामेसो लोका ताका मालामालाकासो परमप्रभुहेङ लेङचापाहि रो वा ताइको मनता दोअ्‌हि, “एला आरोङ हेअ्‌लाउ बुङ का द्‍याङको पाका कामको हेतुसो सुमिङहेङ साराप माप्‍याङका। का गिखा आतुइनासोङ द्‍याङगेलाइको मन मारेम्‍का जेङखे। एला पाका भाइपा आरोङ एलासो ओसो हेअ्‌लाउ बुङ का गोताङ सिन्‍हुकालाइहेङ नास मापाङका।

२२ सुमिङ हिपाधाउ इता चालाइ बिअ्‌का रो बालि चेका पहर ह्‍यावा। कालाउ दिनाङ धाङका तिर्का, न्‍हिसिङता नितिमा, भेम्‍का रो चुङका दिनागेलाइ जेन्‍तेङसाङ ह्‍यावा।”

परमेस्‍वर नोआदोफा बाचा पाका

९

१ परमेस्‍वर नोआ रो वाको चानगेलाइहेङ सहसाङपाङ पितेङ दोअ्‌हि, “नाङको हेन्‍जा चान चामिन्‍दिगेलाइ ज्‍याको रो नाङको सान्‍तान सुमिङता पोङघातेङ हानाको।

२ सुमिङको गोताङ पसुगेलाइ, भोनोता सेसालाइगिल्‍का गोताङ जिब जन्‍तुगेलाइ, आदेलको गोताङ जिय्हाँगेलाइ रो जाहादिता हिका गोताङ हायागेलाइ नासेहेङ थ्‍यावा। कालाउ इदोइ गोताङ नाङकोङ खुर्ता पिकाहि।

३ इदोइ गोताङ नेलाइ चालि दोस्‍वाना। जेसापा नेलाइहेङ चालिको भाअ्‌सिङ सारसिङगेलाइ पिका हिघा, एन्‍साङ पातेङ इदोइ गोताङ थोक बुङ नेलाइहेङ चालिको भाअ्‌सिङ प्‍याङका।

४ कालाउ बिय्‍हा चालाउ बिय्‍हाता हिका हितिचाहिँ माचासु। हाइदोनु हितिता ज्‍यान हिखे।

५ जाइ द्‍याङहेङ सेअ्‌तावा वासेहेङ बुङ सेअ्‌तावा। हिदि बुङ पसु द्‍याङहेङ सेअ्‌नु इङको बुङ सेअ्‌न्‍हावा।

६ जाइ द्‍याङहेङ सेअ्‌तावा वा बुङ द्‍याङकोङ खुर्सोङ स्‍यावा। हाइदोनु द्‍याङहेङ का ताइकोङ भाइपा बान्‍हाइका हिघा।

७ नाङको हेन्‍जा चान चामिन्‍दि ज्‍याको रो नाङको सान्‍तानसो गोताङ सुमिङ पोङघाको।”

८ कालाउ परमेस्‍वर नोआ रो वाको चानगेलाइहेङ दोअ्‌हि,

९-१० “एला ना रो नाङको सान्‍तानगेलाइदोसा कालाउ गोताङ सिन्‍हुका प्रानिदोसा; गोताङ जिहाँ रो पसुगेलाइदोसा; चि जाहाजसो नादोफा ओल्‍हेतेङ लोका गोताङ थोकदोसा इदोइ बाचा पाङका।

११ इदोइ दोअ्‌तेङ का नेलाइदोसा बाचा पाङका, ‘एलासो आरोङ हेअ्‌लाउ बुङ एसापा गोताङ सिन्‍हुका जन्‍तुगेलाइ बार्का बानेता नास माज्‍यावा, आरोङ हेअ्‌लाउ बुङ सुमिङ बार्का बानेसो नास माज्‍यावा।’

१२ का नेलाइदोफा रो गोताङ सिन्‍हुका जिबगेलाइदोफा दिनाङको भाअ्‌सिङ पाका बाचाको चिनो रुपता

१३ का काङको ढेङगुर बादेलता ताअ्‌ताङका, जाइ का दुनियादोफा पाका बाचाको चिनो ज्‍यावा।

१४ जेलाउ जेलाउ का आदेलहेङ मुआहोइ थुमाङका रो इन्‍ता ढेङगुर तिनावा;

१५ कालाउ का आरोङ हेअ्‌लाउ बुङ बार्का वाइसो गोताङ जन्‍तुहेङ मासेअ्‌ताङका दोअ्‌तेङ नेलाइ रो पसुगेलाइदोफा पाका बाचा फोमपाङका।

१६ जेलाउ बादेलता ढेङगुर तिनावा, का इङको खाङतेङ ताइमिको सुमिङता गोताङ सिन्‍हुका जन्‍तुगेलाइदोफा दिनाङको भाअ्‌सिङ पाका बाचाहेङ फोम पाङका।

१७ कालाउ सुमिङको गोताङ सिन्‍हुका जन्‍तुदोफा काङको पाका बाचाको चिनो इदोङ ज्‍यावा।”

१०

बाबेलको धारारा

११

१ लामफा सुमिङको गोताङ द्‍याङगेलाइको एलोङदोङ राउ हिघाहि कालाउ एम्‍बालाइ एलोङदोङ भाइका नुइ धुइघाहि।

२ द्‍याङगेलाइ नुहेभारिसो हानेलाउ एम्‍बालाइ सिनार बेबिलोनिया मुलुकको एलोङ मालता थुकालि लोहि रो एम्‍बालाइ इन्‍ताङ हिलि तेङहि।

३ एम्‍बालाइ ताताइमिताङ दोअ्‌हि, “ते केलाइ पाकि बान्‍हाइतेङ फुनाइने।” कालाउ एम्‍बालाइ साअ्‌बान्‍हाइलि उन्‍ठुइको थामेता पाकि रो खिचाको थामेता आल्‍कात्‍रा चालाइहि।

४ एम्‍बालाइ दोअ्‌हि, “ते एला केलाइ एलोङ पुर कालाउ इन्‍ता एलोङ आदेल धिअ्‌का धारारा बुङ बान्‍हाइने। कालाउ केलाइ ताइको मिङ ताअ्‌ताइने रो गोताङ सुमिङभारि माराइन्‍हाइने।”

५ कालाउ परमप्रभु द्‍याङगेलाइको बान्‍हाइका पुर रो धारारा खाङलि लेता लोहि।

६ कालाउ परमप्रभु दोअ्‌हि, “इदोइ द्‍याङगेलाइ एलोङ जात्‍या रो एलोङ राउ धुइखे। एला एम्‍बालाइ ताइमिको दोअ्‌का गोताङ काम पालि द्‍वावा।

७ केलाइ लेता हानितेङ एम्‍बालाइको राउ खलबल पाप्‍याइने रो एम्‍बालाइ एमि बोमिको धुइका माग्‍याको।”

८ एसापा परमप्रभु एम्‍बालाइहेङ गोताङ सुमिङता तितरबितर पाहि रो एम्‍बालाइ इङको पुर बान्‍हाइलि लाअ्‌पिहि।

९ इङको पुरको मिङ बाबेलa ताअ्‌हि हाइदोनु इन्‍ता परमप्रभु गोताङ द्‍याङगेलाइको राउहेङ उलुङतुलुङ पापिहि। कालाउ एम्‍बालाइहेङ सुमिङको इसोओसो पापिहि।

तेरहको सान्‍तानगेलाइ

२७ तेरहको सान्‍तान एबालाइ दोङ: अब्राम, नाहोर रो हारान। हारान लोतको आबा हिघाहि,

२८ कालाउ वाको आबा तेरह सिन्‍हुपा हिलाउ हारान बेबिलोनिया मुलुकको ताइको जोलोम जेङका पुर उरता सिहि।

२९ अब्राम रो नाहोर बिहु पाहि। अब्रामको बेअ्‌को मिङ साराइ रो नाहोरको बेअ्‌को मिङ मिल्‍का हिघाहि। वा हारानको चामिन्‍दि हिघाहि। हारानचाहिँ मिल्‍का रो यिस्‍काको आबा हिघाहि।

३० साराइ बान्‍जि हिघाहि रो वाको हासुङ चान चामिन्‍दि माजेङहि।

३१ तेरह ताइको चान अब्राम, नामा साराइ रो वाको चुअ् हारानको चान लोतहेङ बुङ चुमपुतेङ कनान मुलुकता हानेलि बेबिलोनिया मुलुकको उर दोअ्‌का पुरसो दामा लाअ्‌हि। कालाउ जेलाउ एम्‍बालाइ हारान थुकाहि कालाउ इन्‍ता दोङ हिलि तेङहि।

३२ कालाउ तेरह न्‍हेसाइ ना बाअ्‍सार थुकातेङ वा हारान पुरताङ सिहि।

a 

११:९ बाबेल जाइको माने “उलमुल” जेङखे।

परमेस्‍वर अब्रामहेङ काइका

१२

१ परमप्रभु अब्रामहेङ दोअ्‌हि, “ताइको मुलुक, साखा सान्‍तान, आबाको साअ् लाअ्‌पि कालाउ जेदोङ मुलुक का नासेहेङ तिम्‍पाखा इन्‍ताङ हाने।

२ का नासेहेङ हेन्‍जा चान चुअ्‌गेलाइ प्‍याङका रो एम्‍बालाइ हेन्‍जाङ द्‍याङगेलाइको समुह ज्‍यावा। का नासेहेङ सहसाम्‍पा प्‍याङका कालाउ नाङको मिङ चारबितिङ चारचारायावा रो ना सहसाम्‍पा निङकाको मुल ज्‍याना।

३ नासेहेङ सहसाम्‍पा पिकालाइहेङ का सहसाम्‍पा प्‍याङका।

कालाउ नासेहेङ साराप पिकालाइहेङ साराप प्‍याङका।

नासो का सुमिङको गोताङ जात्‍यागेलाइहेङ सहसाम्‍पा प्‍याङका।”

४ परमप्रभु अब्रामहेङ दोअ्‌का भाइपाङ हारानसो दामालाअ्‌लाउ वा सुमकुरितेना बाअ्‍सार जेङका हिघाखे। कालाउ लोत बुङ वाकोदोफाङ हानेहि।

५ अब्राम ताइको बेअ् साराइ, वाको नाउध्‍या लोत रो हारानता काम्‍हाइका गोताङ ताका काउरि, कामारा कामारिदोसाङ चुमपुतेङ कनान मुलुकभारि दामालाअ्‌हि रो एम्‍बालाइ इन्‍ता थुकाहि।

६ इङकोन्‍हुअ्‌सो अब्राम कनान मुलुकता सकेमको पुर मोरे दोअ्‌का थामेता बार्का फलाटको सिङ हिका थामेथिकापा थुकाहि। इङको पहर इङको थामेता कनानि दोअ्‌का द्‍याङगेलाइ हिघाखे।

७ परमप्रभु अब्रामकोता देखाल पितेङ दोअ्‌हि, “इदोङ मुलुक का नाङको चान चुअ्‌गेलाइहेङ प्‍याङका।” कालाउ अब्राम ताइमिहेङ देखाल पिका परमप्रभुको भाअ्‌सिङ इन्‍ता एलोङ भोग पिका थामे बान्‍हाइहि।

८ इङकोन्‍हुअ्‌सो वा बेथेलको नुहेँपाहाको आर्दाङ भारि लेहि। कालाउ इन्‍ता वा दिहेँपाहा बेथेल रो नुहेँपाहा ए पुरको माझाता ताइको पाल टाङगाइहि। इन्‍ता वा एलोङ भोकपिका थामे बुङ बान्‍हाइहि रो परमप्रभुको मिङ तोल्‍हेहि।

९ कालाउ इङकोन्‍हुअ्‌सो अब्राम थामे लेकाताङ कनान मुलुकको माहेँ नेगेब दोअ्‌का थामेभारि हानेहि।

अब्रामदोफा परमेस्‍वर बाचा पाका

१५

१ इङकोन्‍हुअ्‌सो सोपोनता अब्रामकोता परमप्रभुको इदोइ कथन लोहि, “अब्राम, माथि! का नासेहेङ बान्‍चेपाङका रो बार्का इनाम प्‍याङका।”

२ कालाउ अब्राम परमप्रभु परमेस्‍वरहेङ दोअ्‌हि, “झाराङ खान्‍तेङ सरबङ हिका परमप्रभु, ना कासेहेङ हिसिका इनाम प्‍याना? हाइदोनु काङको जामालाइ बुङ मान्‍थु, कालाउ काङको न्‍हुअ्‌सोको हकचाका दमस्‍कस मुलुकको एलिएजर जेनावा।

३ ना कासेहेङ एलोङ सान्‍तान बुङ पिका मान्‍थुन्‍हा रो एला गोताङ टाका काउरिको मालिक काङको एमि कामारा ज्‍यावा।”

४ आरोङ बुङ अब्रामकोता परमप्रभुको कथन लोहि, “इदोइ कामारा एलिएजर नाङको टाका काउरिको हकचाका जेङलि माद्‍वाङ। कालाउ नाङको ताइकोङ चान नाङको हकचाका जेनावा।”

५ कालाउ परमप्रभु वासेहेङ बाहार चुमपुतेङ दोअ्‌हि, “आदेलता खाङतेङ फुरुगेलाइहेङ गान्‍देतेङ खाङ। नाङको सान्‍तान बुङ फुरु झोकोङ जेनावा।”

६ अब्राम परमप्रभुता खान्‍धुरि पाहि। कालाउ इङको खान्‍धुरिको हेतुसो परमप्रभु वासेहेङ धरम दोअ्‌तेङ स्‍विकार पाहि।

१६

१७

१५ आरोङ परमेस्‍वर अब्राहामहेङ दोअ्‌हि, “नाङको बेअ् साराइहेङ चाहिँ एलासो साराइ मिङल्‍होतेङ माकाइ, कुलाउ इङकोको मिङ सारा ज्‍यावा।

१६ का इङकोहेङ सहसाम्‍पा प्‍याङका रो इङकोसो का नासेहेङ एमि चान प्‍याङका। का इङकोहेङ सहसाम्‍पा प्‍याङका रो इङको हेन्‍जा जात्‍यागेलाइको आमाइ जेनावा। जात्‍या जात्‍यागेलाइको राजागेलाइ इङकोसो ओल्‍ह्‍यावा।”

१७ कोलाउ अब्राहाम तिर्‍होथोतेङ मनमनताङ लेङतेङ दोअ्‌हि, “हाइ एसाइ बाअ्‌सार थुकाकाहेङ खाल ज्‍यावा? द्‍याकुरिते बाअ्‌सार थुकाका सारा जामाल जेङपावा कुनु?”

१८ कालाउ अब्राहाम परमेस्‍वरहेङ दोअ्‌हि, “इस्‍माएलa दोङ नाङको सहसाम्‍पाता बान्‍चेलाउ ते ज्‍याको।”

१९ कोलाउ परमेस्‍वर दोअ्‌हि, “एइ, कुलाउ नाङको बेअ् सारा दोङ नाङको भाअ्‌सिङ एमि चान जेनावा रो ना इङकोको मिङ इसहाकb ताअ्‌प्‍याना। का वाकोदोसा रो इङकोन्‍हुअ्‌सो जेङका इङकोको खालदोसा ताइको बाचा ताअ्‌ताङका।

२० कालाउ इस्‍माएलको बारेता चाहिँ का नाङको पुकार हिङघा। खाङ, का इङकोहेङ सहसाम्‍पा प्‍याङका रो सेका भार्का बान्‍हाइतेङ हेन्‍जाङ पातेङ इङकोहेङ बार्‍हेपाङका। तेन्‍हे हाकिमको इङको आबा जेनावा रो का इङकोसो एलोङ बारा जात्‍या बान्‍हायाङका।

२१ कुलाउ काङको बाचा ते का इसहाकदोफाङ जाअ्‌पाङका, जाइहेङ सारा लोका बाअ्‌सार इदोइ पहरता नासो जेनावा।”

२२ अब्राहामदोसा काथा पालिदोकान्‍हअ्‌सो परमेस्‍वर वाकोतासो हानिहि।

२३ अब्राहाम ताइको चान इस्‍माएल, ताइको साअ्‌ता जेङका रो टाका तिरितेङ चोलका ताइको गोताङ बान्‍धाइति, ताइको साअ्‌को ओबालाइ झाराङहेङ चुमतेङ एम्‍बालाइहेङ परमेस्‍वरको दोअ्‌का भाइपा इङकोङ दिना एम्‍बालाइको खतना।c

२४ ताइको सोचोका तुपाको धाले चेतेङ थाइगिल्‍लाउ अब्राहाम द्‍याकुरितेक्‍हा बाअ्‍सार थुकाका हिघाखे।

२५ वाको चान इस्‍माएलचाहिँ ताइको सोचोका तुपाको धाले चेतेङ थाइगिल्‍लाउ तेसुम बाअ्‍सारको हिघाखे।

२६ अब्राहाम रो वाको चान इस्‍माएलको सोचोका तुपाको धाले चेतेङ थाइगिल्‍का एनिताङ जेङका हिघाहि।

२७ वाको साअ्‌ता जेङका रो भेनेङ मुलुकगेलाइसो टाका तिरितेङ चोलका गोताङ वाबालाइको रो वाको सोचोका तुपाको धाले चेतेङ थाइगिल्‍का दोसादोसाङ जेङहि।

a 

१७:१८ इस्‍माएल जाइको माने “परमेस्‍वर हिङखे” जेङखे। जाइ मिस्रि बान्‍धाइति हागारसो जेङका अब्राहामको चान हिघाहि।

b 

१७:१९ इसहाक जाइको माने “वा लेङखे” जेङखे। जाइ सारासो जेङका अब्राहामको चान हिघाहि।

c 

१७:२३खतनायहुदि चलनता येअ्‌निता वाजान जामालको सोचोको तुपाको धाले चेतेङ थाइगिल्‍का बिधि पाघाखे।

१८

१९

२०

इसहाकको जोलोम

२१

१ परमप्रभु ताइको बाचामुताबिक साराहेङ सहसाम्‍पा पिहि।

२ कालाउ वा न्‍हेजिउको जेङहि रो अब्राहाम वाराङ बोइसाता बुङ चानको आबा जेङहि। परमेस्‍वरको दोअ्‌का पहरमुताबिक दोङ जामाल जेङहि।

३ अब्राहाम वाको मिङ इसहाक ताअ्‌हि।

४ कालाउ येअ्‌नि जेङकान्‍हुअ्‌सो परमेस्‍वरको दोअ्‌का भाइपाङ वाको खतना पाहि।

५ इसहाक जेङलाउ अब्राहामको बोइसा साइ बाअ्‍सार जेङका हिघाहि।

६ सारा दोअ्‌हि, “परमेस्‍वर कासेहेङ खुस रो लेन्‍चाचालि दामा पिकाहि। इदोइ काथा हिङका झाराङ काङकोदोफा लेङचावा।”

७ कालाउ वा दोअ्‌हि, “सारा जामालहेङ ताइको दुदु हेसापा आम्‍पावा दोअ्‌तेङ हासु अब्राहामहेङ दोअ्‌लि द्‍वावा कुनु? कालाउ वा वाराङ जेङका पहरता का वाको भाअ्‌सिङ एलोङ चान जेङघा।”

८ जामाल बाराकाताङ हानेहि रो वा आमाइको दुदु आम्‍लि लाअ्‌का दिना अब्राहाम एलोङ बाराका भतेर पाहि।

अब्राहामको खान्‍धुरिको जाँच

२२

१ आसा बाअ्‌सारन्‍हुसो परमेस्‍वर अब्राहामको बार्का जाँच पाहि रो “अब्राहाम” दोअ्‌तेङ काइहि। अब्राम दोअ्‌हि, “का इताङ हिघा।”

२ परमेस्‍वर दोअ्‌हि, “नाङको दायाका चान इसहाकहेङ खिनिङ चुमपु जाइहेङ ना हेन्‍जाङ दायाखेना। इङकोहेङ चुमपुतेङ मोरियाह दोअ्‌का मुलुकता हाने। इन्‍ता का नासेहेङ एलोङ आर्दाङ तिम्‍पाङका रो इङको आर्दाङता ना वासेहेङ काङको भाअ्‌सिङ भोक पि।”

३ न्‍हुअ्‌दिना र्‍हिमाङ अब्राहाम भोक चार्‍हाइलि भाअ्‌सिङ मिसिङ सेल्‍तेङ वाको गाधाता धेउहि। कालाउ वाको चान इसहाक रो न्‍हेमि चाकरगेलाइ चुमपुतेङ परमेस्‍वर हाने दोअ्‌का थामेता एम्‍बालाइ दामा लाअ्‌हि।

४ सुम्‍निता अब्राहाम इङको थामेहेङ दुरेसोङ तिङहि।

५ कालाउ अब्राहाम ताइको काम पाकालाइहेङ दोअ्‌हि, “नेलाइ इदोङ गाधादोसा हिसु। का रो काङको जामाल आसा ओसो हानेतेङ पुजा पातेङ नेलाइदोफा घुरितेङ लानिङ।”

६ होम बलिको भाअ्‌सिङ चुमाका मिसिङ अब्राहाम ताइको चान इसहाकहेङ फुपाहि। कालाउ ताइमि चुप्‍पि रो मे खुर्ता चुम्‍हि। एसापा इङको न्‍हेमि दोसा दोसाङ हानेलाउ

७ इसहाक ताइको आबा अब्रामहेङ दोअ्‌हि, “आबा?” अब्राम दोअ्‌हि, “हाइ आबाउ?” इसहाक हिअ्‌हि, “केलाइ दोफा मिसिङ रो मे ते हि कालाउ भोक चार्‍हाइलिको भाअ्‌सिङ भेडाको चान खोइ?”

८ अब्राहाम ताइको चानहेङ दोअ्‌हि, “परमेस्‍वर ताइमिङ थुमा जुराइप्‍यावा।” कालाउ आबा चान न्‍हेमिङ दोसा दोसाङ हानेहि।

९ परमेस्‍वरको दोअ्‌का थामेता थुकातेङ अब्राहाम एलोङ भोगिका थामे बान्‍हाइतेङ इङकोर्‍हुता मिसिङगेलाइ मिलिपातेङ ताअ्‌हि। इङकोन्‍हुअ्‌सो वा ताइको चान इसहाकहेङ धेउतेङ भोगिका थामेता मिसिङर्‍हुता ताअ्‌हि।

१० कालाउ अब्राहाम ताइको चानहेङ बलि पिलि चुप्‍पि तोल्‍हेहि।

११ कालाउ परमप्रभुको चर र्‍हिकाइतेङ स्‍वर्गसो वासेहेङ दोअ्‌हि, “ओइ अब्राहाम, अब्राहाम!” वा जावाफ पिहि, “का इताङ हिघा।”

१२ परमप्रभुको चर दोअ्‌हि, “जामालहेङ खुर मालागाइ, वासेहेङ हाइदोङ मापा। का एला गिघा ना परमेस्‍वरदोफा थिखेना। हाइदोनु ना एलोङ खिनिङ चानहेङ बुङ वाकोसो खेङतेङ बान्‍चेपातेङ ताअ्‌लि माभोन्‍हा।”

१३ अब्राहाम चारबितिङ खाङलाउ एलोङ झुन्‍झिता दाङ खेअ्‌तेङहिका एलोङ भेडा तिङहि। कालाउ वा हानेतेङ इङको भेडाहेङ चुमातेङ चानको बदलिता वासेहेङ भोक पिहि।

१४ इङकोभासिङ अब्राहाम इङको थामेको मिङ “परमप्रभु पिखे” ताअ्‌पिहि रो एलाथिकापा द्‍याङगेलाइ एसा दोअ्‌दोङखे, “परमप्रभुको आर्दाङता वा प्‍यावा।”

१५ परमप्रभुको चर न्‍हे खेप स्‍वर्गसो अब्राहामहेङ र्‍हिकाइतेङ दोअ्‌हि,

१६ “का ताइकोङ मिङता बाचा पाङका। परमप्रभु दोअ्‌खे, ना एलोङ खिनिङ चानहेङ बान्‍चेपालि बुङ माभोन्‍हा इदोइ रेम्‍का काम पान्‍हा

१७ इदोङभाअ्‌सिङ का नासेहेङ सहसाम्‍पा प्‍याङका। इदोइ नाङको सान्‍तानगेलाइ आदेलको फुरुगेलाइ रो जाहादिको बाल्‍हाभाइपा दोङ का नासेहेङ प्‍याङका। नाङको सान्‍तानगेलाइ ताइको दुस्‍मनगेलाइको पुरगेलाइ ताइको बान्‍हायावा।

१८ कालाउ नाङको सान्‍तानगेलाइसो दोङ सुमिङको जात्‍यागेलाइ सहसाम्‍पा निनावा हाइदोनु ना काङको दोअ्‌का साअ्‌न्‍हा।”

१९ इङकोन्‍हुअ्‌सो अब्राहाम रो वाको चान इसहाक ताइको कामपाकालाइकोता घुरितेङ लोहि। एम्‍बालाइ बेर्सेबा दोअ्‌का थामेता दोसा दोसाङ हानेहि। कालाउ अब्राहाम इङको बेर्सेबा दोअ्‌का थामेता दोङ हिलि तेङहि।

२३

२४

२५

एसाब रो याकुबको जोलोम

१९ इदोइ अब्राहामको चान इसहाकको निङ दोअ्‌खे।

२० इसहाक न्‍हेकुरि बाअ्‍सार जेङलाउ वा पद्दन आराम मुलुकको बतुएल आरामिको चामिन्‍दि लाबान आरामिको ओने रिबेका हेङ बिहु पाहि।

२१ रिबेका बान्‍जि हिनाङसिङ इसहाक वाको भाअ्‌सिङ परमप्रभुहेङ पुकार पाहि। कालाउ परमप्रभु वाको पुकारको जावाफ पिहि रो रिबेका न्‍हेजिउको जेङहि।

२२ वाको हामुङता जाउठ्‍या जामालाइ हिघाहि। इङको न्‍हेमि जेङका खान्‍तेङ लामफा आमाइको हामुङता ताताइमिताङ फेअ्‌सुघाखे। वा दोअ्‌हि, “हाइपालि कासेहेङ इसिका जेङहि?” दोअ्‌तेङ रिबेका परमप्रभुहेङ हिअ्‌लि हानेहि।

२३ परमप्रभु वासेहेङ दोअ्‌हि,

“नाङको कोखेता न्‍हेलोङ जात्‍यागेलाइ हि। न्‍हेमि ताताइमिता फेअ्‌सुका जात्‍यागेलाइहेङ ना जोलोम प्‍याना।

एमि बोखान्‍तेङ बोल्‍याका जेनावा रो जेठा दादा, कान्‍छा ओनेको सेवा पावा।”

२४ रिबेकाको जेङका पहर जेङहि रो जाउठ्‌या चान जेङहि।

२५ लामफा जेङका जेठाचाहिँ इका बर्नको रो वाको गोताङ जिउता धाबा लागाइका भाइपा मुइसा हिका हिघाहि। इङकोभासिङ वाको मिङ एसाबa ताअ्‌पिहि।

२६ भेनेङ कान्‍छा जेङलाउ दादा एसाबको खोकोइ काकारपा चातेङ जेङहि। इदोइभाअ्‌सिङ वाको मिङ याकुबb ताअ्‌पिहि। एम्‍बालाइ जेङलाउ इसहाक सुमकुरि बाअ्‌सार थुकाका हिघाहि।

एसाब जेठा चानको खाबरा पिअ्‌का

२७ एम्‍बालाइ बारातेङ हानिकान्‍हुअ्‌सो एसाब साअ्‌बाहार सिकार घालि गिका रो मालभारि हिगिल्‍का द्‍याङ जेङहि। कालाउ याकुब पालता हिका नोइका द्‍याङ जेङहि।

२८ इसहाक एसाबहेङ इन्‍ताना पाघाखे हाइदोनु एसाबको सिकारघातेङ चुमाका जन्‍तुगेलाइको बिय्‍हा इसहाक तापा चालि निङघाखे। कालाउ रिबेका याकुबहेङ इन्‍ताना पाघाहि।

२९ एनि याकुब चेन्‍सेको सार खिङतेङ हिलाउ एसाब सिकार घातेङ ताइको साअ्‌ता घुरितेङ लोहि। इङको पहर वा म्‍हितुपाङ हिघाखे।

३० कालाउ वा याकुबहेङ दोअ्‌हि, “का म्‍हितुका हिघा, कासेहेङ इङको इका झोल आतुइसा चालि पि।” (इङकोभासिङ वासेहेङ एदोमc बुङ दोअ्‌घाहि।)

३१ याकुब दोअ्‌हि, “ना जेठा खाबराd कासेहेङ पिनु खिनिङ का नासेहेङ सार प्‍याङका।”

३२ एसाब दोअ्‌हि, “ज्‍याङ, का म्‍हितुतेङ सिलि तोम्‍होइका। इङको जेठाको निङका खाबरा कासेहेङ हाइ काम प्‍यावा कुनु?”

३३ याकुब दोअ्‌हि, “लामफा नाङको खाबरा कासेहेङ प्‍याङका दोअ्‌तेङ ते केराचा।” कालाउ एसाप केरा चातेङ वाको खाबरा याकुबहेङ पिहि।

३४ इङकोन्‍हुअ्‌सो याकुब एसाबहेङ आतुइसा तोले रो चेन्‍सेको झोल चालि पिहि। कालाउ वा चातेङ चुतेङ ल्‍होतेङ हानेहि। एसापा एसाब वाको निङका बार्का खाबरा लाअ्‌हि।

a 

२५:२५एसाब जाइको माने “मुइसा हिका” जेङखे। जाइ रिबेकासो जेङका इसहाकको बारा चान हिघाखे।

b 

२५:२६याकुब जाइको माने “वा खोकोइ चाखे” जेङखे। जाइ रिबेकासो जेङका इसहाकको म्‍हुइका चान हिघाखे।

c 

२५:३० एदोम जाइको माने “इका” जेङखे।

d 

२५:३१ जेठा खाबरा यहुदि चलनता लामफा जेङका जामालहेङ पिघाखे।

२६

इसहाक याकुबहेङ सहसाम्‍पा पिका

२७

१ जेलाउ इसहाक वाराङ जेङतेङ मिँ मातिङघाहि। कालाउ वा जेठा चान एसाबहेङ काइतेङ दोअ्‌हि, “आबाउ एसाब।”

एसाब दोअ्‌हि, “हाइ आबा!”

२ इसहाक दोअ्‌हि, “खाङ, का एला वाराङ जेङहोइका रो मारफाङ स्‍याङका वाला।

३ गुल्‍थाइ रो तिर चुमतेङ झारभारि हाने रो काङको भाअ्‌सिङ एलोङ जन्‍तु सेअ्‌तेङ पिपा।

४ कालाउ मोन्‍दाताका बिय्‍हासार खिन्‍तेङ कासेहेङ पिपा। इङको चातेङ सिका खान्‍तेङ लामफा का नासेहेङ सहसाम्‍पा प्‍याङका।”

५ इसहाक एसाबहेङ एसा दोअ्‌का पहरता रिबेका हिङतेङ हिघाहि। एसाब सिकारघालि ओल्‍हेकान्‍हुअ्‌सो

६ रिबेका याकुबहेङ दोअ्‌हि, “नाङको आबा एसाबहेङ एसा दोअ्‌का का हिङघा

७ ‘काङको भाअ्‌सिङ सिकार घातेङ कासेहेङ तापा बिय्‍हा खिङतेङ चापा। इङको चातेङ का सिका खान्‍तेङ लामफा परमप्रभुको आगाता का नासेहेङ सहसाम्‍पा प्‍याङका।’

८ खाङ चान, काङको काथा हिङ रो काङको दोअ्‌का भाइपाङ पा।

९ मेअ्‌सा खोतारसो न्‍हेलोङ रेम्‍का नोनो मेअ्‌सा चुमतेङ लो। का नाङको आबाहेङ मोन्‍दाताका बिय्‍हा खिङप्‍याङका।

१० कालाउ ना चुमपुतेङ ताइको आबाहेङ चापा। वा सिकाखान्‍तेङ लामफा नासेहेङ सहसाम्‍पा प्‍यावा।”

११ कालाउ याकुब ताइको आमाइहेङ दोअ्‌हि, “ना गिखेना काङको दादा एसाबको जिउता मुइसादोङ मुइसा हि कालाउ काङता मान्‍थु।

१२ आबा कासेहेङ साइतेङ खाङनु ते काङको ढाटाइका वा ग्‍यावा। कालाउ आबा कासेहेङ सहसाम्‍पा माको साराप कि प्‍यावा।”

१३ रिबेका याकुबहेङ दोअ्‌हि, “चान, नासेहेङ पिका साराप कासेहेङ दोङ लाग्‍याको। काङको दोअ्‌का भाइपा पा रो मार्फा हानितेङ न्‍हेलोङ मेअ्‌सा चुमातेङ लो।”

१४ कालाउ याकुब हानितेङ न्‍हेलोङ मेअ्‌सा चुमातेङ लोहि रो ताइको आमाइहेङ पिहि। कालाउ रिबेका इसहाकहेङ मोन्‍दाताका उम सार खिङपिहि।

१५ कालाउ साअ्‌ता हिका एसाबको झाराङ खान्‍तेङ रेम्‍का धाबागेलाइ ओल्‍हेपातेङ याकुबहेङ होङपाहि।

१६ रिबेका ताइको चान याकुबको मुइसा मान्‍थुका निर्घा रो खुर्ता मेअ्‌साको धाले होङपाहि।

१७ कालाउ तापा ताइको खिङका तोले रो बिय्‍हा सार याकुबको खुर्ता ताअ्‌पिहि।

१८ कालाउ याकुब आबाकोता हानेतेङ दोअ्‌हि, “आबा।” इसहाक दोअ्‌हि, “हाइ आबाउ, ना काङको हिदोइ चान हाँ?”

१९ याकुब ताइको आबाहेङ दोअ्‌हि, “का नाङको जेठा चान एसाब। नाङको दोअ्‌का भाइपाङ पाका हिघा। एला ल्‍होतेङ योम रो काङको सिकार घातेङ चुमाका बिय्‍हा चातेङ कासेहेङ सहसाम्‍पा पि।”

२० इसहाक दोअ्‌हि, “आबाउ, माको ना इदोइझोको मार्फा हेसापा निङतेङ चुमान्‍हा?” याकुब दोअ्‌हि, “परमप्रभु नाङको परमेस्‍वर कासेहेङ साघाइनासिङ का मार्फा निङघा।”

२१ इसहाक याकुबहेङ दोअ्‌हि, “काङको भेर्पा लोउ, ना जातिङको काङको चान एसाब हिना ना माको दोअ्‌तेङ नासेहेङ साइतेङ खानाङका।”

२२ याकुब ताइको आबाको भेर्पाङ हानेहि। कालाउ इसहाक वासेहेङ साइतेङ दोअ्‌हि, “नाङको गाला ते याकुबको भाइका कि हि कालाउ खुर चाहिँ एसाबको भाइका कि हि।”

२३ याकुबको खुर एसाबको भाइपाङ मुइसादोङ मुइसा हिनासिङ इसहाक वासेहेङ नाल्‍लि मादोहि। इसहाक याकुबहेङ सहसाम्‍पा पिलि भोलाउ आरोङ एखे हिअ्‌हि,

२४ “हाइ ना जातिङकोङ एसाबदोङ हिना?” याकुब दोअ्‌हि, “एइ, का एसाबदोङ हिघा।”

२५ कालाउ इसहाक दोअ्‌हि, “कासेहेङ आतुइसा बिय्‍हा पि। इङको चातेङ का नासेहेङ सहसाम्‍पा प्‍याङका।” याकुब ताइको आबाहेङ बिय्‍हा चापाहि रो अङगुरको निघार बुङ आम्‍लि पिहि।

२६ कालाउ वाको आबा इसहाक दोअ्‌हि, “काङको चान, काङको भेर्पा लोतेङ काङको गाल्‍भुङता चुमाइ।”

२७ याकुब भेर्पा हानितेङ वाको आबाहेङ चुमाइहि। कालाउ इसहाक वाको धाबाको गान्‍धा न्‍हुम्‍तेङ एसा दोअ्‌तेङ सहसाम्‍पा पिहि,

“काङको चानको गान्‍धा परमप्रभुको सहसाम्‍पा पिका मिलिङको गान्‍धा भाइका हि।

२८ परमेस्‍वर आदेलसो न्‍याइर्‍हि र्‍हिपाप्‍याको रो नाङको बारि नोम्‍का बान्‍हाइप्‍याको।

कालाउ वा नासेहेङ हेन्‍जा आनाज रो अङगुरको निघार प्‍याको।

२९ जात्‍या जात्‍याको द्‍याङगेलाइ नाङको सेवा पाको। द्‍याङगेलाइ नासेहेङ सेउपाको।

ना ताइको दादा ओनेगेलाइर्‍हुता सासन पाना।

नाङको आमाइको सान्‍तानगेलाइ नासेहेङ सेउपाको।

नासेहेङ साराप पिकालाइ साराप निङचाको।

नासेहेङ सहसाम्‍पा पिकालाइ सहसाम्‍पा निनाको।”

एसाब इसहाकदोफा सहसाम्‍पा र्‍हेका

३० इसहाक सहसाम्‍पा पिहि कालाउ याकुब इन्‍तासो ओल्‍हेतेङ हानेतेङसाङ वाको दादा एसाब सिकार घाकासो थुकालि लोहि।

३१ एसाब बुङ ताका सार खिन्‍तेङ आबाकोता चुमातेङ दोअ्‌हि, “आबा, निगाहा पातेङ ल्‍होतेङ काङको चुमाका बिय्‍हा चातेङ कासेहेङ सहसाम्‍पा पि।”

३२ इसहाक हिअ्‌हि, “ना हासु?” एसाब ताइको आबाहेङ जावाफ पिहि, “का नाङको जेठा चान एसाब।”

३३ इसहाक फिर्तेङ दोअ्‌हि, “एन्‍सा पानु इदोइ खान्‍तेङ लामफा सिकार घातेङ बिय्‍हा चुमतेङ लोका हासु? ना लोका खान्‍तेङ एघुरि लामफा इङको बिय्‍हा का चातेङ वासेहेङ सहसाम्‍पा पिहोइका। इङको सहसाम्‍पा दिनाङको भाअ्‌सिङ वाको जेङहोइ।”

३४ इदोइ काथा हिङतेङ एसाब हेन्‍जाङ पिर जेङतेङ हापाङ खारतेङ दोअ्‌हि, “आबा, कासेहेङ बुङ नाङको सहसाम्‍पा पि।”

३५ इसहाक दोअ्‌हि, “नाङको ओने लोतेङ कासेहेङ छल पाहि। नाङको सहसाम्‍पा वादोङ चुमपुहि।”

३६ एसाब दोअ्‌हि, “वाको मिङ याकुब ताअ्‌का हाइ ठिकोङ माको? हाइदोनु वा कासेहेङ ढाटाइका इदोइ न्‍हेखे जेङहोइ। वा काङको जेठाको खाबरा बुङ चुमपुहि। एला काङको निङका सहसाम्‍पा बुङ चुमपुहि। हाइ काङको भाअ्‌सिङ एलोङबुङ सहसाम्‍पा दाइपातेङ माताअ्‌पिन्‍हा?”

३७ इसहाक दोअ्‌हि, “काङको चान याकुबहेङ आन्‍चाङ दोङ नाङको गिर्‍हि बान्‍हाइहोइका। वाको ताइको द्‍याङगेलाइहेङ बुङ वाको कामारा बान्‍हाइहोइका। का वासेहेङ आनाज रो अङगुरको निघार पिहोइका। चान, एला नासेहेङ पिका काङकोदोफा हाइ दोङ मान्‍थु।”

३८ एसाब ताइको आबाहेङ दोअ्‌हि, “आबा, हाइ नाङको दोफा एलोङ बुङ सहसाम्‍पा मान्‍थु कुनु? कासेहेङ बुङ सहसाम्‍पा पि।” कालाउ एसाब बार्का गालापातेङ खारलि तेङहि।

३९ कालाउ इसहाक ताइको चान एसाबहेङ दोअ्‌हि,

“नाङको भाअ्‌सिङ आदेलको न्‍याइर्‍हि बुङ माहुलाङ।

नाङको बासा सुमिङको नोमका भोनोता बुङ माज्‍याङ।

४० कालाउ जेलाउ बुङ ना ताइको कातिको बलहोइ बानच्‍याना रो नाङको ओनेको सेवा पाना।

ना वाको आधिनता माह्‍याङका दोअ्‌तेङ वाकोसो खेङन्‍हातेङ हानाना।”

४१ इङको पहरसो एसाब याकुबहेङ खाङलि माकिअ्‌हि हाइदोनु याकुब ताइको आबाको सहसाम्‍पा घिङतेङ चुमपुका हिघाहि। वा ताइको मनमनताङ दोअ्‌हि, “एला काङको आबा सिलि तोम्‍होइ, इङकोन्‍हुअ्‌सो का याकुबहेङ सेअ्‌ताङका।”

४२ जेलाउ रिबेका एसाबको इन्‍सिका बिचार हिङहि, कालाउ वा याकुबहेङ काइतेङ दोअ्‌हि, “काङको काथा हिङ, नाङको दादा एसाब नाङको दोफा बाद्‍ला र्‍हुलि भाअ्‌सिङ नासेहेङ सेअ्‌लि दाउ भोदोङखे।

४३ काङको चान! एला का हाइ दोअ्‌खा, इङकोङ पा। मार्फा हारानता काङको दादा लाबानको साअ्‌ता हाने।

४४ एसाबको चेर माखाअ्‌पाधाउ ना इन्‍ताङ लाबान दोफाङ हि।

४५ कालाउ ना हाइ पान्‍हा नाङको दादा मानिल्‍पाधाउ ना इन्‍ताङ हि। इङकोन्‍हुअ्‌सो हासुहेङ का नासेहेङ काइलिको भाअ्‌सिङ दिङगिलाङका। एखेताङ हाइपालि का न्‍हेमि चानहेङ गुमाइपालि?”

इसहाक याकुबहेङ लाबानकोता दिङगिल्‍का

४६ रिबेका इसहाकहेङ दोअ्‌हि, “एसाबको बिहु पातेङ चुमाका बोजातको बेअ्‌गेलाइदोफा काते दिक्‍क जेङहोइका। एला याकुब बुङ इताको हित्‍ति जात्‍याको बेजान बिहु पानु ते का सिलाउ बुङ ज्‍याङ।”

२८

१ कालाउ इसहाक याकुबहेङ काइतेङ सहसाम्‍पा पितेङ दोअ्‌हि, “कनानको बेजान बिहु मापा।

२ भुरुङ पद्दन आरामता नाङको आजु बतुएलको साअ्‌ता हाने रो नाङको मामाइ लाबानको चामिन्‍दिता एमिहेङ बिहु पा।

३ झाराङ खान्‍तेङ सरबङहिका परमेस्‍वर नासेहेङ सहसाम्‍पा प्‍याको। कालाउ नासेहेङ हेन्‍जा सान्‍तानगेलाइ प्‍याको रो हेन्‍जा जात्‍यागेलाइको पुर्खा जेङ।

४ परमेस्‍वर नासेहेङ रो नाङको सान्‍तानगेलाइहेङ अब्राहामको निङका भाइपाङ सहसाम्‍पा प्‍याको। कालाउ इदोइ ना हिका मुलुक, जेदोङ मुलुक परमेस्‍वर अब्राहामहेङ पिहि इङकोर्‍हुता नाङको खाबरा ज्‍याको।”

५ इसहाक याकुबहेङ लाबानकोता पद्दन अरामता दिङगिल्‍हि। लाबान अरामि बतुएलको चान कालाउ रिबेकाको दादा हिघाखे। रिबेका एसाब रो याकुबको आमाइ हिघाखे।

याकुब बेथेलता सोपोन तिङका

१० याकुब बेर्सेबा लाअ्‌तेङ हारानभारि हानेहि।

११ बेला दुबिलि तोम्‍लाउ याकुब एलोङ रेम्‍का थामेता थुकातेङ इङको थामेता इङको दिलिमा ताइको पाल टाङगाइतेङ इन्‍ताङ बासा हि। कालाउ एलोङ उन्‍ठुइको खिम्‍सो खिमतेङ वा इन्‍ताङ जिम्‍हि।

१२ वा एलोङ सोपोन तिङहि। सोपोनता वा सुमिङसो स्‍वर्गथिकापा थुकाका एलोङ पाइर्‍हो तिङहि। पाइर्‍होता स्‍वर्गको बानाल चुमाकालाइ ताङतेङ खुअ्‌तेङ पादोङघाखे।

१३ परमप्रभु पाइर्‍होको र्‍हुता जाअ्‌तेङ हिलाउ याकुबहेङ दोअ्‌हि, “का परमप्रभु नाङको आजु अब्राहाम रो नाङको आबा इसहाकको परमेस्‍वर। ना जिम्‍तेङहिका इदोइ थामे ना रो नाङको सान्‍तानहेङ का प्‍याङका।

१४ नाङको सान्‍तानगेलाइ सुमिङको धुला भाइपाङ ज्‍यावा। एम्‍बालाइ नुहेँ दिहेँ दाहेँ माहेँ चारबितिङ ताइको मुलुक बार्‍हेपावा। ना रो नाङको खालसो का गोताङ जात्‍यागेलाइहेङ सहसाम्‍पा प्‍याङका।

१५ खाङ का नाङकोदोफा ह्‍याङका, हिसो हानेलाउबुङ नासेहेङ का सामर्‍हायाङका। कालाउ का नासेहेङ इदोइ मुलुकता घुरिपातेङ चुमाङका। नाङको दोफा बाचा पाका गोताङ काथा पुरा माजेङपाधाउ का नासेहेङ हेअ्‌लाउ बुङ मालाअ्‌ताङका। कालाउ काङको दोअ्‌का गोताङ काथा पुरा पाङका।”

१६ याकुब जिम्‍कासो ल्‍होतेङ दोअ्‌हि, “जातिङको इदोइ थामेता परमप्रभु हि। कालाउ का मागिघाखा।”

१७ वा थितेङ दोअ्‌हि, “इदोइ हिसिका भारबुसाइका थामे हि! हिघाहि। इदोइ ते परमेस्‍वरको साअ्‌वाला। इदोइ ते स्‍वर्गको फिनु दोङ वाला।”

१८ जुम्‍नि एर्‍हिमाङ र्‍हिमाङ याकुब ल्‍होहि रो ताइको खिम्‍सो बान्‍हाइका उन्‍ठुइ चुम्‍हि कालाउ इङको उन्‍ठुइहेङ जाअ्‌पातेङ वा इङकोहेङ एलोङ फोमपाका एलोङ थामे बान्‍हाइहि। इङकोहेङ अभिसेक पातेङ इङकोको तुपाता चुइति हुपिहि।

१९ वा इङको थामेको मिङ बेथेलa ताअ्‌हि। (लामफा इङको पुरको मिङ लुज हिघाहि।)

२० कालाउ याकुब परमेस्‍वरदोफा एसा दोअ्‌तेङ एलोङ भाकल पाहि, “यदि ना काङकोदोफा हिनु, का हिगिल्‍लाउ कासेहेङ सामर्‍हाइनु, कासेहेङ चाका रो लागाइका पिनु,

२१ कालाउ का रेम्‍फारुम्‍फा काङको आबाको साअ्‌ता घुरितेङ लोनु ते ना काङको परमेस्‍वर जेनाना।

२२ काङको जाअ्‌पाका इदोइ उन्‍ठुइ नासेहेङ पुजापाका थामे ज्‍यावा। कालाउ ना कासेहेङ पिका हिदि बुङ चिजको ते भागको ए भाग का नासेहेङ प्‍याङका।”

a 

२८:१९ बेथेल जाइको माने “परमेस्‍वरको साअ्” जेङखे।

याकुब लाबानको साअ्‌ता थुकाका

२९

१ याकुब इन्‍तासोबुङ दामा लाअ्‌तेङ नुहेँको मुलुकभारि थुकाहि।

२ वा इन्‍ता एलोङ मिलिङको माझाता हिका च्‍वाता थुकालि लोहि। च्‍वाको चारबितिङ सुम बागाल भेडागेलाइ जिम्‍तेङ हिघाहि। भेडागेलाइहेङ इङको च्‍वाको चि आम्‍पाघाखे। च्‍वाको नुइ एलोङ बार्का उन्‍ठुइहोइ थुम्‍का हिघाहि।

३ गोताङ भेडाको बागालगेलाइ इन्‍ता थुकालि लोलाउ घोकालाइ इङको उन्‍ठुइ लाअ्‌पाघाहि रो भेडाहेङ चि आम्‍पाघाहि। इङकोन्‍हुअ्‌सो एम्‍बालाइ उन्‍ठुइ आरोङ लाम्‍फाकोङ थामेता ताअ्‌घाहि।

४ याकुब घोकालाइहेङ हिअ्‌हि, “ओइ सानाइति भाया गेलाइ, नेलाइ हितासो लोसुखिना?”

एम्‍बालाइ जावाफ पिहि, “हारानसो।”

५ याकुब हिअ्‌हि, “हाइ नाहोरको चुअ् लाबानहेङ नेलाइ नाल्‍सुखेना?”

एम्‍बालाइ जावाफ पिहि, “एइ, नालन्‍हाखे।”

६ याकुब हिअ्‌हि, “हाइ वा रेम्‍फाङ हि?” एम्‍बालाइ दोअ्‌हि, “वा एलाथिकापा ते रेम्‍फाङ हि। खाङ, वाको भेडाको बागाल चुमातेङ वाको चामिन्‍दि राहेल लोदोङखे।”

७ याकुब दोअ्‌हि, “एला फाइसालाम्‍काङ हि, भेडा रो मेअ्‌सागेलाइ जोम्‍पाका पहर जेङनाङ मान्‍थु। एम्‍बालाइहेङ चि आम्‍पातेङ आरोङ घोलि चुमपुलाउ हेसा ज्‍याङ?”

८ एम्‍बालाइ जावाफ पिहि, “केलाइ एन्‍सा पालि माद्‍वाङ गोताङ भेडा मेअ्‌सागेलाइ थुकालिलोतेङ खिनिङ च्‍वाको नुइको उन्‍ठुइ लाअ्‌पान्‍हाखे। कालाउ खिनिङ केलाइ एम्‍बालाइहेङ चि आम्‍पान्‍हाखे।”

९ याकुब एम्‍बालाइदोफा नुइधुइतेङ हिलाउ राहेल ताइको आबाको भेडागेलाइ चुमातेङ इन्‍ता थुकालि लोहि। हाइदोनु राहेल दोङ भेडागेलाइहेङ घोघाहि।

१० जेलाउ याकुब ताइको मामाइ लाबानको चामिन्‍दि राहेल रो वाको मामाइको भेडागेलाइहेङ तिङहि रो याकुब च्‍वाता हानेहि। कालाउ वा ताइमिङ च्‍वाको र्‍हुता ताअ्‌का उन्‍ठुइ लाअ्‌पापिहि रो भेडागेलाइहेङ चि आम्‍पापिहि।

११ इङकोन्‍हुअ्‌सो वा राहेलहेङ चुमाइहि रो लेङचातेङ खारलि तेङहि।

१२ याकुब राहेलहेङ दोअ्‌हि, “का नाङको आबाको ओने रिबेकाको चान हिघा।” कालाउ राहेल आबाहेङ दोअ्‌लि धाअ्‌तेङ हानेहि।

१३ ताइको भागेना याकुब लोका बानाल हिङतेङसाङ लाबान धाअ्‌तेङसाङ वासेहेङ दुसुलि लोहि। लाबान वासेहेङ खोम्‍तेङ चुमाइहि रो ताइको साअ्‌ता चुमाहि। कालाउ याकुब लाबानहेङ गोताङ काथा हिम्‍पाहि।

१४ इङकोन्‍हुअ्‌सो लाबान याकुबहेङ दोअ्‌हि, “जातिङकोङ ना काङको ताइद्‍याङ।”

याकुब राहेल रो लेआको भाअ्‌सिङ काम पाका

याकुब इन्‍ता ए माहिना झोको हि।

१५ कालाउ लाबान याकुबहेङ दोअ्‌हि, “ना काङको ताइकोङ द्‌याङ जेङलाउ बुङ ना एन्‍साङ जेला माकोसिङ काङको काम पालि मागोयाना। ना हेथे काम पाका जेला र्‍हुकाना? कासेहेङ दोअ्।”

१६ लाबानको न्‍हेमि चामिन्‍दिगेलाइ हिघाहि। जेठिको मिङ लेआ रो कान्‍छिको राहेल हिघाहि।

१७ लेआ मिँ रेम्‍फा मातिङघाहि कालाउ राहेल खाङलाउ कोइन्‍हाका रो जिउडाल मिलिका हिघाहि।

१८ याकुब राहेलहेङ मोन्‍दातातेङ मामाइ लाबानहेङ दोअ्‌हि, “कासेहेङ राहेलदोफा बिहु पालि पिनु ते का न्‍हिअ् बाअ्‍सार नाङको सेवा पाधाङका।”

१९ लाबान दोअ्‌हि, “बोमिदोफा बिहु पापिलि खान्‍तेङ का इङकोहेङ नासेहेङ दोङ प्‍याङका। एला कादोफाङ कामपालि हि।”

२० याकुब राहेलको भाअ्‌सिङ न्‍हिअ् बाअ्‍सार काम पाहि। कालाउ इङको वासेहेङ आतुइसा दिनाभाइपा जेङहि हाइदोनु वा राहेलहेङ मोन्‍दाताघाहि।

२१ इङकोन्‍हुअ्‌सो याकुब लाबानहेङ दोअ्‌हि, “एला काङको सेवा पाका दिना बुङ पुरा जेङहोइ। नाङको चामिन्‍दि राहेलदोफा बिहु पालि कासेहेङ पि।”

२२ कालाउ लाबान इङको थामेता गोताङ द्‍याङगेलाइहेङ जोम्‍पातेङ बिहुको भतेर लागाइहि।

२३ कालाउ इङको दिलिमा राहेलको थामेता लेआहेङ वा याकुबकोता सिरपुहि रो याकुब वाकोदोफा जिम्‍हि।

२४ (लाबान ताइको कामारि बेजान जिल्‍पाहेङ लेआको कामारि जेङलि पिका हिघाहि।)

२५ जुम्‍निर्‍हिमा खिनिङ वाकोदोफा जिम्‍का लेआकि हिघाहि दोअ्‌तेङ याकुब गेहि रो वा लाबानकोता हानेतेङ दोअ्‌हि, “ना हाइपालि काङकोदोफा इसिका काम पान्‍हा? का राहेलको भाअ्‌सिङ काम पाका हिघाघा। हाइपालि कासेहेङ छल पान्‍हा?”

२६ लाबान दोअ्‌हि, “इता जेठिकोखान्‍तेङ लामफा कान्‍छिको बिहु पापिका चलन मान्‍थु।

२७ इदोइ बिहुको हाउसा एआथार थिकापा चोल्‍याङ, इङको दिना थिकापा र्‍हुम। इङकोन्‍हुअ्‌सो बो न्‍हिअ्‌बासार काम पालि खाङन्‍हा पानु ते का नासेहेङ राहेलहेङ बुङ प्‍याङका।”

२८ याकुब राजि जेङहि रो बिहुको एआथारको हाउसा दोकान्‍हुअ्‌सो लाबान ताइको चामिन्‍दि राहेलहेङ बुङ याकुबको बेअ् जेङलि पिहि।

३०

३१

३२

३३

३४

३५

२२ याकुब इङको पुरता हिलाउ वाको ल्‍याइते बिल्‍हादोसा रुबेन जिम्‍हि। इङको हिङतेङ याकुब हेन्‍जाङ चेरताम्‍पाहि।

२३ याकुबको तेन्‍हे चानगेलाइ हिघाखेः

लेआपाहाको चानगेलाइः जेठा रुबेन, इङकोन्‍हुअ्‌सो सिमियोन, लेबि, यहुदा, इस्‍साखार रो जबुलुन हिघाखे।

२४ राहेलपाहाको चानगेलाइः योसेफ रो बेन्‍यामिन हिघाखे।

२५ राहेलको बान्‍धाइति बिल्‍हापाहाको चानगेलाइ:

दान रो नप्‍तालि हिघाखे।

२६ लेआको बान्‍धाइति जिल्‍पापाहाको चानगेलाइः

गाद रो आसेर हिघाखे।

पद्दन आरामता जोन्‍मिका चानगेलाइ याकुबको चानगेलाइ एबालाइ दोङ एइ।

३६

योसेफ रो वाको दादागेलाइ

३७

१ याकुब वाको आबा हिका मुलुक कनानता हिघाखे।

२ वाको परिबारको निङ इसिका हि। योसेफ तेन्‍हिअ् बाअ्‌सारको हिलाउ ताइको दादागेलाइदोफा भेडा मेअ्‌सा खाङघाखे। इङको दादागेलाइ ताइको आबाको रखेल बिल्‍हा रो जिल्‍पाको चानगेलाइ हिघाखे। दादागेलाइ बिगिरपाका काथाको बानाल वा आबाकोता चुमपुघाखे।

३ याकुब योसेफहेङ बो चानगेलाइ खान्‍तेङ हेन्‍जा दायाघाखे हाइदोनु वा याकुबको वाराङजेङतेङ जेङका चान हिघाखे। याकुब योसेफको भाअ्‌सिङ एलोङ पुरा खुरथिकापा लोका लोखोन बान्‍हाइपिहि।

४ आबा एम्‍बालाइहेङ खान्‍तेङ योसेफहेङ हेन्‍जा दायाखे दोअ्‌का गेकान्‍हुअ्‌सो वाको दादागेलाइ वासेहेङ खाङलि माकिअ्‌घाखे। एम्‍बालाइ योसेफदोफा रेम्‍फा माधुइघाखे।

५ एनि न्‍हिसिङता योसेफ सोपोन तिङहि। इङको सोपोन दादागेलाइहेङ हिङपाका न्‍हुअ्‌सो एम्‍बालाइ वाकोदोफा आरोङ हेन्‍जा चेरताम्‍पाहि।

६ वा एम्‍बालाइहेङ दोअ्‌हि, “काङको सोपोन हिङसु,

७ केलाइ झाराङ मिलिङता गहमको बोझागेलाइ जिङदोङघान्‍हाहि। कालाउ काङको बोझा ठिङगापा जाअ्‌हि। नेलाइको बोझागेलाइचाहिँ इङको बोझाको चारबितिङ जाअ्‌तेङ वासेहेङ सेउपादोङघाखे।”

८ वाको दादागेलाइ वासेहेङ हिअ्‌हि, “हाइ ना राजा जेङतेङ केलाइर्‍हुता सासन पाङका दोअ्‌तेङ फोमपाखेना? जातिङकोङ ना केलाइहेङ सासन पाना?” कालाउ योसेफको तिङका सोपोन रो वाको काथासो दादागेलाइ झन मोन्‍दामातालि तेङहि।

९ योसेफ आरोङ एलोङ सोपोन तिङतेङ दादागेलाइहेङ दोअ्‌हि, “का आरोङ एलोङ सोपोन तिङघा। सोपोनता साने, तालि रो तेएअ् फुरुगेलाइ कासेहेङ सेउपाका तिङघा।”

१० वा इदोइ सोपोन आबाहेङ बुङ हिङपाहि। कालाउ आबा वासेहेङ चेर्हि, “इदोइ हाइ खालको सोपोन? हाइ ना इदोइ सोचिखिना नाङको दादागेलाइ, नाङको आमाइ रो का लोतेङ नासेहेङ सेउपाङका?”

११ योसेफको दादागेलाइ वासेहेङ खाङलि माकिअ्‌लि तेङहि। कालाउ आबाचाहिँ इदोइ गोताङ काथा मोन्‍ताङ ताअ्‌हि।

योसेफहेङ मिस्रको द्‍याङगेलाइहेङ पिअ्‌का

१२ एनि योसेफको दादागेलाइ भेडा मेअ्‌सागेलाइ घोलि सकेम दोअ्‌का थामेता हानेका हिघाहि।

१३ कालाउ याकुब योसेफहेङ दोअ्‌हि, “नाङको दादागेलाइ भेडामेअ्‌सा घोका थामे सकेमता नाबुङ हाने।” योसेफ दोअ्‌हि, “ज्‍याङ, का हानाङका।”

१४ वाको आबा याकुब दोअ्‌हि, “इन्‍ता हानेतेङ नाङको दादागेलाइ रो भेडा मेसागेलाइ हिसिका हि खान्‍तेङ लो कालाउ कासेहेङ हिम्‍पा।” इङकोन्‍हुअ्‌सो वाको आबा योसेफहेङ हेब्रोनसो सकेमभारि दिङगिल्‍हि। योसेफ सकेमता थुकातेङ,

१५ मिलिङता घुराइतेङ हिलाउ एमि द्‍याङ योसेफहेङ तिङतेङ हिअ्‌हि, “ना हासुहेङ भोखेना?”

१६ योसेफ दोअ्‌हि, “का ताइको दादागेलाइहेङ भोदोङखा। एम्‍बालाइ हिसो भेडा रो मेअ्‌सा घोदोङखे हाइ ना कासेहेङ दोअ्‌पिलि द्वाना?”

१७ इङको द्‍याङ दोअ्‌हि, “एम्‍बालाइ ते इतासो आन्‍चा दोङ हानेहोइ। कालाउ एम्‍बालाइ केलाइ दोतानभारि हानाइने दोअ्‌का काथा का बुङ हिङका हिघाखा।” योसेफ ताइको दादागेलाइहेङ भोतेङ हानेहि रो एम्‍बालाइहेङ दोतानता निङहि।

१८ वाको दादागेलाइ योसेफहेङ लोकाताङ पाका दुरेसोङ तिङहि। कालाउ वा इन्‍ता लोका खान्‍तेङ लामफा केलाइ वासेहेङ छल पातेङ सेअ्‌लि गोयाङ दोअ्‌तेङ मतो पाहि।

१९ एम्‍बालाइ ताताइमिता दोअ्‌हि, “इङको सोपोन तिङका लोदोङखे।

२० हानाइने, वासेहेङ सेअ्‌तेङ वाको जिउहेङ एलोङ वाङखाराका थामेता थालप्‍याइने। कालाउ वासेहेङ झारको जन्‍तुगेलाइ सेअ्‌हि दोअ्‌तेङ केलाइ दोअ्‌ताइने। कालाउ वाको सोपोनगेलाइ हाइजेङखे दोअ्‌तेङ केलाइ खानाइने।”

२१ रुबेन एम्‍बालाइको काथा हिङतेङ योसेफहेङ एम्‍बालाइको खुर्सो बान्‍चेपालि भाअ्‌सिङ एसा दोअ्‌हि, “वासेहेङ सेअ्‌लि ते मागोयाङ।

२२ यासिहेङ हाइदोङ मापाइने, भुरुङ इदोइ चि मान्‍थुका वाङखाराकाता थालप्‍याइने।” योसेफहेङ बान्‍चेपातेङ आबाकोता चुमपुलि मन पातेङ रुबेन इन्‍सिका काथा दोअ्‌का हिघाखे।

२३ योसेफ ताइको दादागेलाइकोता थुकालि लोलाउ एम्‍बालाइ वाको लागाइका र्‍हिङका धाबा होअ्‌पितेङ घिङहि।

२४ कालाउ एम्‍बालाइ योसेफहेङ रिम्‍तेङ एलोङ चि मान्‍थुका वाङखाराकाता थाल्‍पिहि।

२५ जेलाउ एम्‍बालाइ चालि योम्‍हि, इङको पहर दोङ एम्‍बालाइ हेन्‍जाङ इस्‍माएलि द्‍याङगेलाइ गिलाद दोअ्‌का थामेसो मिस्र मुलुकभारि हानेका तिङहि। एम्‍बालाइ मालामालाका मासाला रो धुमानाको तोपाला ओबालाइको उटगेलाइहेङ फुपाका हिघाहि।

२६ यहुदा वाको दादा ओनेगेलाइहेङ दोअ्‌हि, “केलाइको ओनेहेङ सेअ्‌तेङ वाको हिति म्‍होअ्‌तेङ केलाइहेङ हाइ नाफा ज्‍याङ कुनु?

२७ भुरुङ यासिहेङ इस्‍माएलि द्‍याङगेलाइको खुर्ता पिअ्‌ताइने। एन्‍सा जेङनु वासेहेङ खुर मातोल्‍ह्‍याइने। आखिरता केलाइ एलोङदोङ आबाको चानगेलाइ हिन्‍हाहि।” यहुदाको दोअ्‌का काथाता दादा ओनेगेलाइ झाराङ राजि जेङहि।

२८ जेलाउ मिद्यानि बेपारिगेलाइ इङकोङ दामा पाहा लोलाउ वाको दादागेलाइ योसेफहेङ वाङखाराका थामेसो ओल्‍हेपाहि। कालाउ एकुरि रुपाको ताकाता इस्‍माएलिगेलाइको खुर्ता पिअ्‌गिल्‍हि। इस्‍माएलिगेलाइ वासेहेङ मिस्रता चुमपुतेङ हानेहि।

२९ जेलाउ रुबेन घुरितेङ इङको वाङखाराकाता लोहि कालाउ इन्‍ता वा योसेफहेङ मातिङहि रो सोक पातेङ ताइको धाबा थेअ्‌हि।

३० इङकोन्‍हुअ्‌सो वा ओनेगेलाइ हिका थामेता हानितेङ दोअ्‌हि, “योसेफ ते इन्‍ता मान्‍थु! एला का हाइपालि गोयाङ कुनु?”

३१ इङकोन्‍हुअ्‌सो एम्‍बालाइ एलोङ मेअ्‌सा सेअ्‌तेङ इङकोको हितिता योसेफको लागाइका धाबा चोभिहि।

३२ ओबालाइ इङको धाबा आबाकोता चुमातेङ दोअ्‌हि, “आबा खाङ त, इदोइ धाबा केलाइ निङन्‍हाहि। हाइ इदोइ धाबा नाङको चान योसेफको माको?”

३३ याकुब धाबा नाल्‍तेङ दोअ्‌हि, “या ते काङको चान योसेफकोङ धाबा। वासेहेङ झारभारिको जन्‍तुगेलाइ चातेङ चिलिबिलि पाहिवाला।”

३४ कालाउ याकुब सोक पातेङ ताइको धाबा थेअ्‌हि रो भाङग्राको धाबा लागाइहि। वा हेन्‍जाङ दिनाथिकापा ताइको चानको भाअ्‌सिङ बिलाप पाहि।

३५ वाको झाराङ चान चामिन्‍दिगेलाइ लोतेङ वासेहेङ बिलाप मापा दोअ्‌तेङ लाइपाहि। कालाउ वासेहेङ मन्‍ता सान्‍ति माजेङहि रो दोअ्‌हि, “का काङको चानको भाअ्‌सिङ बिलाप पातेङसाङ दोङ स्‍याङका।” एसापा याकुब ताइको चान योसेफको भाअ्‌सिङ बिलाप पाहि।

३६ इदोङ माझाता मिस्रता थुकातेङ इङको मिद्यानिगेलाइ योसेफहेङ पोतिफोरको खुरता पिअ्‌गिल्‍हि। पोतिफोर मिस्रता राजाको एमि हाकिम हिघाखे। वा राजमहल र्‍हुमका सिपाल्‍हाइको काप्‍तान हिघाखे।

३८

३९

४०

योसेफ राजाको सोपोन्‍दाको माने हेपिका

४१

१ न्‍हे बाअ्‍सार न्‍हुअ्‌सो मिस्रको राजा फारो एलोङ सोपोन तिङहि। सोपोनता वा निल झोराको काम्‍बेता जाअ्‌तेङ हिघाहि।

२ इङको पहर न्‍हिअ्‌लोङ तोइका रो बोल्‍याका गाइगेलाइ झोरासो ओल्‍हितेङ लोतेङ घासि चालि तेङहि।

३ इङकोन्‍हुअ्‌सो बो न्‍हिअ्‌लोङ गाइगेलाइ ओल्‍हेहि; एम्‍बालाइ हारा रो धाले खिनिङ चोअ्‌का जेङका हिघाखे। एम्‍बालाइ लोतेङ झोराको काम्‍बेता जाअ्‌तेङ हिका लाम्‍फाको गाइगेलाइदोफा जाअ्‌हि।

४ कालाउ इङको चोअ्‌का गाइगेलाइ इङको तोइका गाइगेलाइहेङ चापिहि। कालाउ राजा नाङघाहि।

५ वा आरोङ जिम्‍हि रो बो सोपोन तिङहि। इङको सोपोनता न्‍हिअ्‌लोङ रेम्‍फा मिङका उमको बालागेलाइ एलोङ रोपाता सेका तिङहि।

६ इङकोन्‍हुअ्‌सो उदादाङका थामेसो लोका भेर्मासो चुअ्‌का बो न्‍हिअ्‌लोङ उमको सिसागेलाइ बुङ पाअ्‌का तिङहि।

७ इङको चुअ्‌का सिसागेलाइ लाम्‍फाको न्‍हिअ्‌लोङ साअ्‌धेका सिसागेलाइहेङ निअ्‌हि। कालाउ राजा फारो ल्‍होहि रो वा सोपोन कि तिङदोङखा दोअ्‌तेङ गेहि।

८ र्‍हिमा वासेहेङ हेन्‍जाङ सुर्ता जेङहि। वा मिस्रको गोताङ खरि खाङकालाइ रो विद्वानगेलाइहेङ काइहि। राजा फारो एम्‍बालाइ झाराङहेङ ताइमिको तिङका सोपोन दोअ्‌हि कालाउ हासुबुङ सोपोनको माने खुटाइलि मादोहि।

९ कालाउ गोरा च्‍वाइकालाइको मुल द्‍याङ राजा फारोहेङ दोअ्‌हि, “कासो एलोङ गल्‍ति जेङहि, इङको का नानि फोमपाघा।

१० का रो मुल उम गाकादोफा ना चेर ताम्‍पातेङ केलाइहेङ पालेगेलाइको कप्‍तानको साअ्‌ता हिका ता ताअ्‌का हिघान्‍हा।

११ ए न्‍हिसिङता किधिमि न्‍हेमिदोङ एलोङ एलोङ सोपोन तिङन्‍हिङ। कालाउ किधिमिको सोपोनको माने भेनेङ भेनेङ हिघाहि।

१२ इन्‍ता केलाइदोफा एमि हिब्रु वाजान हिघाहि। वा पालेगेलाइको कप्‍तानको कामारा हिघाहि। केलाइको तिङका सोपोन वासेहेङ दोअ्‌न्‍हाहि। कालाउ वा किधिमि न्‍हेमिको सोपोनको माने दोअ्‌पिहि।

१३ गोताङ काथा वाको दोअ्‌काभाइपाङ जेङहि। ना कासेहेङ ताइको काम पिन्‍हा कालाउ इङको द्‍याङहेङ चाहिँ ना तोइपिन्‍हा।”

१४ कालाउ राजा फारो योसेफहेङ काइलि दिङगिल्‍हि रो एम्‍बालाइ मार्फाङ थुनासो ओल्‍हेपातेङ चुमाहि। कालाउ योसेफ ताइको पुसिङ रो दाह्रि सिअ्‌तेङ ताइको धाबा लागाइतेङ राजा फारोको आगाता हाजिर जेङहि।

१५ राजा वासेहेङ दोअ्‌हि, “का एलोङ सोपोन तिङका हिघा कालाउ जाइको माने हासुबुङ खुटेलि मादोहि। ना सोपोनको माने खुटेलि दोखेना दोअ्‌तेङ का हिङका हिघा।”

१६ योसेफ जावाफ पिहि, “माहाराज, काङकोदोफा इन्‍सिका आकिल ते मान्‍थु। कालाउ परमेस्‍वर नाङको सोपोनको मिलिका माने खुलाइपाप्‍यावा।”

२५ योसेफ राजा फारोहेङ दोअ्‌हि, “नाङको तिङका न्‍हेलोङदोङ सोपोनको माने एलोङदोङ जेङखे। परमेस्‍वर हाइ पालि खाङकाहि इङको नासेहेङ तिम्‍पाहि।

२६ न्‍हिअ्‌लोङ टोइका गाइगेलाइ न्‍हिअ् बाअ्‌सार जेङखे। न्‍हिअ्‌लोङ साअ्‌धेका आनाजको सिसागेलाइ बुङ न्‍हिअ् बाअ्‌सार दोङ। इङको न्‍हेलोङ सोपोनको माने एलोङदोङ जेङखे।

२७ इङकोन्‍हुअ्‌सो ओल्‍हेका हारा रो धाले खिनिङ हिका चोअ्‌का गाइगेलाइ आनिकालको न्‍हिअ् बाअ्‌सार गिपाखे।

२८ काङको दोअ्‌का भाइपा दोङ इदोइ ज्‍याङ। हाइदोनु परमेस्‍वर हाइ पालि खाङका हि इङको नासेहेङ तिम्‍पाहि।

२९ न्‍हिअ् बाअ्‌सार थिकापा मिस्र मुलुकता बार्का सहकाल जेनावा।

३० इङकोन्‍हुअ्‌सो न्‍हिअ् बाअ्‍सार थिकापा आनिकाल जेनावा। आनिकालसो मुलुक नास ज्‍यावा रो इङको सहकाल जेङका बाअ्‍सार झाराङ निलावा।

३१ कालाउ सहकालको पहरहेङ एधामासिङ निलावा हाइदोनु इङको आनिकाल झाराङखान्‍तेङ थिलिगोइका जेनावा।

३२ नाङको न्‍हेखे तिङका सोपोनको माने इदोइ। परमेस्‍वर इदोइ काम पालि भोदोङखे रो एला मारफाङ पापावा।

३३ “इदोङभाअ्‌सिङ भाअ्‌सिङ एला एमि आकिल रो आकिलहिका द्‍याङ साल्‍तेङ गोताङ मिस्र मुलुकता सासन पालिभासिङ नियुक्‍ति पाको।

३४ सहकालको न्‍हिअ् बाअ्‌सार झोको मिस्र मुलुकता सेका आनाजको ना भाग ल्‍होपालिभासिङ बो काम पाकालाइ बुङ ना ताअ्‌लि गोयाना।

३५ एम्‍बालाइ लोका सहकालता न्‍हिअ् बाअ्‌सारको गोताङ आनाजगेलाइ जोम्‍पाको, कालाउ पुर पुरको भाकारगेलाइता जोम्‍पाका आनाज खाङलिको भाअ्‌सिङ एम्‍बालाइहेङ खाबरा प्‍याको।

३६ एसापा जोम्‍पातेङ ताअ्‌का आनाज मिस्र मुलुकता न्‍हुअ्‌सो लोका न्‍हिअ् बाअ्‌सारको आनिकालको भाअ्‌सिङ जेनावा। कालाउ द्‍याङगेलाइ आनिकालसो मास्‍यावा।”

योसेफ मिस्रमुलुकको हाकिम जेङका

३७ राजा फारो रो वाको भारदारगेलाइ योसेफको दोअ्‌का काथा मोन्‍ताताअ्‌हि।

३८ कालाउ राजा फारो एम्‍बालाइहेङ दोअ्‌हि, “हाइ योसेफ भाइका परमेस्‍वरको आत्‍मा हिका भेनेङ द्‍याङ केलाइ निङलि द्वाङ?”

३९ कालाउ राजा फारो योसेफहेङ दोअ्‌हि, “परमेस्‍वर नासेहेङ इदोइ गोताङ काथा तिम्‍पाका हि। कालाउ ना खान्‍तेङ हेन्‍जा बुद्धि हिका द्‍याङ बो हासु बुङ मान्‍थु।

४० इदोइभाअ्‌सिङ एलासो काङको मुलुक चालाइका ना दोङ जेनाना। नाङको दोअ्‌का भाइपाङ काङको गोताङ भारदारगेलाइ बुङ पावा। राजगाद्दिको काथाता खिनिङ का नाङको खान्‍तेङ र्‍हुता ह्‍याङका।

४१ कालाउ एलादोङ का नासेहेङ गोताङ मिस्रमुलुकता सासन पाका खाबरा प्‍याङका।”

४६ मिस्रको राजा फारोको राजसेवाता सालन्‍हालाउ योसेफ एकुरिते बाअ्‍सार जेङका हिघाहि।

४७ न्‍हिअ् बाअ्‌सार सहकालता भोनोसो हेन्‍जाङ उब्‍जा जेङहि।

४८ योसेफ सहकालको न्‍हिअ् बाअ्‌सारथिकापा मिस्रको गोताङ आनाज जोम्‍पाहि रो पुर पुरको आनाजगेलाइ सान्‍तेहि। वा गोताङ पुरता कोरबितिङको मिलिङगेलाइको आनाज सान्‍तितेङ ताअ्‌हि।

४९ वा जाहादिको बाल्‍हासरि हेन्‍जाङ आनाज जोम्‍पाहि। कालाउ आनाज हेन्‍जाङ जेङनाङसिङ योसेफ इङकोको हिसाब ताअ्‌लि बुङ लाअ्‌पिहि।

५३ मिस्र मुलुकता न्‍हिअ् बाअ्‌सारको सहकाल दोहि।

५४ कालाउ योसेफको दोअ्‌का भाइपाङ न्‍हिअ् बाअ्‌सारको आनिकाल सुरु जेङहि। इङको पहर बो गोताङ मुलुकगेलाइता आनिकाल जेङहि। कालाउ मिस्रको गोताङ थामेता आनाज हिघाहि।

५५ जेलाउ मिस्रता आनिकाल जेङतेङ द्‍याङगेलाइ म्‍हितुतेङ सिलि तोम्‍का हिघाहि। ओबालाइ राजा फारो दोफा आनाज र्‍हेलि तेङहि। कालाउ राजा फारो मिस्रि द्‍याङगेलाइहेङ दोअ्‌हि, “नेलाइ योसेफकोता हानितेङ वा नेलाइहेङ हाइ पालि दोअ्‌खे इङकोङ पासु।”

५६ आनिकाल बारातेङ हानेहि रो गोताङ मिस्र मुलुकता बुङ फाइलिहि। इङको पहर योसेफ गोताङ भाकारगेलाइ हेपितेङ मिस्रिगेलाइहेङ आनाज पिअ्‌लि तेङहि।

५७ कालाउ गोताङ मुलुकको द्‍याङगेलाइ मिस्रता योसेफ दोफा आनाज चोल्‍लि लोहि हाइदोनु गोताङ थामेता बार्का आनिकाल जेङका हिघाहि।

४२

४३

४४

४५

याकुब वाको सान्‍तानगेलाइदोफा मिस्र मुलुकता हानिका

४६

१ याकुब ताइको गोताङ आनेमाने चुमतेङ दामालाअ्‌हि रो बेर्सेबा दोअ्‌का थामेता थुकालि लोहि। इन्‍ता वा ताइको आबा इसहाकको परमेस्‍वरहेङ भोक पिहि।

२ कालाउ न्‍हिसिङता दर्सनता परमेस्‍वर याकुबदोफा धुइहि, “याकुब, ओइ याकुब!” याकुब दोअ्‌हि, “का इताङ हिघा।”

३ वा दोअ्‌हि, “का परमेस्‍वर नाङको आबाको परमेस्‍वर हिघा। मिस्रमुलुकता हानेलि माथि हाइदोनु नाङको सान्‍तानगेलाइहेङ का इन्‍ता एलोङ बार्का समुह बान्‍हायाङका।

४ का नादोफा मिस्रता हानाङका रो नासेहेङ इदोङ मुलुकता घुरिपातेङ चुमाङका। ना सिका पहरता योसेफ नादोसा ह्‍यावा।”

५ इङकोन्‍हुअ्‌सो याकुब बेर्सेबासो हानेहि। याकुबको चानगेलाइ वासेहेङ, ओबालाइको चान चामिन्‍दिगेलाइ रो ताइको बेअ्‌गेलाइहेङ मिस्र मुलुकसो फारो राजाको पिगिल्‍का गारिता धोल्‍पाहि।

६ गाइ पिया रो कनानता काम्‍हाइका काउरिगेलाइ दोसाङ चुमपुतेङ एम्‍बालाइ मिस्रता हानेहि। याकुब ताइको गोताङ सान्‍तानगेलाइहेङ ताइमिदोफाङ चुमपुहि।

७ कालाउ वा ताइदोफाङ चान चामिन्‍दि रो चुअ्‌गेलाइहेङ बुङ चुमपुहि।

४७

याकुब वाराङ जेङका

२७ इस्राएलिगेलाइa मिस्रको गोसेनको माउजाता हिघाहि। इन्‍ता एम्‍बालाइ मिलिङ चोल्‍हि रो वाको सान्‍तानगेलाइ बुङ हेन्‍जाङ जेङहि।

२८ याकुब मिस्रता तेन्‍हिअ् बाअ्‍सार थिकापा हिहि रो वा न्‍हिअ्‌कुरिन्‍हि बाअ्‌सार थिकापा सिन्‍हुहि।

a 

४७:२७ इस्राएलिगेलाइ याकुबको तेन्‍हे चानगेलाइको खालगेलाइहेङ दोअ्‌घाहि।

४८

४९

याकुब सिहि

२९ कालाउ याकुब ताइको चानगेलाइहेङ दोअ्‌हि, “एला का सितेङ काङको ताइ पुर्खागेलाइदोसा मिलिका पहर जेङहोइ। का सिलाउ हित्‍ति एप्रोनको मिलिङता हिका ओडारता कासेहेङ आबा आजुगेलाइदोसा लिअ्‌सु।

३० इङको ओडार कनान मुलुकता मम्रेको नुहेँपाहा मक्‍पेलाता हि। इङको थामे अब्राहाम तोम बान्‍हाइलि एप्रोन हित्‍तिसो चोलका हिघाहि।

३१ कालाउ अब्राहाम रो वाको बेअ् साराहेङ इन्‍ताङ लिअ्‌का हिघाहि। इसहाक रो वाको बेअ् रिबेकाहेङ बुङ इन्‍ताङ लिअ्‌काहि। का लेआहेङ बुङ इन्‍ताङ लिअ्‌घा।

३२ इङको मिलिङ रो ओडार हित्‍तिगेलाइसो चोलका हिघाहि, कासेहेङ बुङ इन्‍ताङ लिअ्‌सु।”

३३ याकुब इदोइ काथा ताइको चानगेलाइहेङ दोअ्‌लि दोअ्‌तेङ वा खाटता सालाल्‍हाङतेङ सिहि।

५०

१ योसेफ ताइको आबाहेङ खोम्‍तेङ खारलि रो आबाको र्‍हाइता चुमाइलि तेङहि।

२ इङकोन्‍हुअ्‌सो योसेफ सेवापाका बोइद्‌यागेलाइहेङ आबाको सिका जिउता माला मालाका चुइति माआयाको दोअ्‌तेङ लागाइपिलि दोअ्‌हि।

३ माला मालाका आतर चुइति रो लेप लागाइका पहर न्‍हेकुरि दिना जेङघाहि। वाको भाअ्‌सिङ मिस्रिगेलाइ बुङ सुमकुरिते दिना सोक मानाइहि।

४ सोक पाका पहर पुरा जेङकान्‍हुअ्‌सो योसेफ राजाको भारेदारगेलाइहेङ दोअ्‌हि, “राजाहेङ इदोइ बानाल दोअ्‌पिसु,

५ ‘काङको आबा सिका पहरता ताइमि कनान मुलुकता बान्‍हाइका तोमता वासेहेङ लिअ्‌लि दोअ्‌तेङ कासेहेङ बाचा पालि लागाइका हिघाखे। कालाउ आबाहेङ लिअ्‌लि हानेलि हुकुम कासेहेङ पि रो काम दोअ्‌तेङसाङ का घुरितेङ ल्‍वाङका।’”

६ राजा फारो दोअ्‌हि, “ना बाचा पाका मुताबिक हानेतेङ नाङको आबाहेङ लिअ्।”

७ योसेफ ताइको आबा याकुबहेङ लिअ्‌लि हानेहि। कालाउ राजा फारोको गोताङ भारदारगेलाइ, राजदरवारको मुल द्‍याङगेलाइ रो मिस्रमुलुकता गोताङ बाबार्कालाइ योसेफदोसा हानेहि।

८ योसेफको सान्‍तान, दादा ओनेगेलाइ रो याकुबको सान्‍तानको बो द्‍याङगेलाइ बुङ वाको दोफा हानेहि। खालि एम्‍बालाइको आतुतुइका चान चामिन्‍दिगेलाइ, भेडा मेअ्‌सा रो गाइ पियागेलाइ गोसेन माउजाताङ हिन्‍दिहि।

९ योसेफदोफा रथघाअ्‌पाका रो ओय्हाँ धोल्‍कालाइ बुङ हानेहि। इन्‍ता मालामि हानिकालाइको एलोङ बार्का समुह हिघाहि।

१० एम्‍बालाइ यर्दन झोराको भेर्पा आतादको उम सुका थामेता थुकालि लोहि कालाउ एम्‍बालाइ हेन्‍जाङ बेलोम्‍पा बार्का गालाहोइ खारतेङ बिलाप पाहि। कालाउ योसेफ न्‍हिअ्‌नि दिनाथिकापा वाको आबाको भाअ्‌सिङ बिलाप पाहि।

११ कनानबासिगेलाइ एम्‍बालाइहेङ आतादता बिलाप पाका तिङतेङ दोअ्‌हि, “इदोइ मिस्रिगेलाइ हेथे हेन्‍जा बिलाप पादोङखे।” इङकोभासिङ इङको थामेको मिङ हाबिल मिस्रइम ताअ्‌हि।

१२ एसापा याकुबको चानगेलाइ आबाको दोअ्‌का भाइपा पाहि।

१३ एम्‍बालाइ वाको सिकाजिउ कनानता चुमपुतेङ मम्रेको नुहेँ अब्राहाम तोम बान्‍हाइलि एप्रोन हित्‍तिदोफा चोलका मिलिङता हिका मक्‍पेलाको ओडारता लिअ्‌हि।

१४ कालाउ आबाहेङ लिअ्‌लिदोतेङ योसेफ ताइको दादा ओनेगेलाइ रो वाकोदोफा हानेका मालामिहेङ दोसाङ चुमातेङ मिस्रता घुरिहि।

योसेफ दादा ओनेगेलाइहेङ माफ पिका

१५ ताइको आबा याकुब सिलाउ योसेफको दादा ओनेगेलाइ दोअ्‌हि, “एला योसेफ केलाइहेङ खाङलि माकिअ्‌नु रो केलाइ दोफा लाम्‍फाको काथासो बदलि र्‍हुलि भोनु केलाइ हाइ पालि?”

१६ एन्‍साङ पातेङ एम्‍बालाइ योसेफहेङ इसिका बानाल पिगिल्‍हि, “केलाइको आबा सिकाखान्‍तेङ लामफा नासेहेङ एसा दोअ्‌का हिघाहि,

१७ ‘नाङको दादागेलाइ नासेहेङ मारेम्‍का पातेङ कसुर पाहि। एला एम्‍बालाइहेङ दाया पातेङ माफ पि।’ केलाइ नाङको आबाको परमेस्‍वरको दासगेलाइहेङ केलाइको पाका दुस एला माफ पापि।” दादागेलाइको इदोइ बानाल हिङतेङ योसेफ खारहि।

१८ कालाउ योसेफको दादा ओनेगेलाइ ताइमिङ लोतेङ वाको आगाता पुरिङ तुघुरपातेङ दोअ्‌हि, “केलाइ नाङको कामारागेलाइ इता नाङको आगाता लोका हिनाहि।”

१९ कालाउ योसेफ एम्‍बालाइहेङ दोअ्‌हि, “नेलाइ माथिसु, हाइ का परमेस्‍वरको थामेता हिघा रो नेलाइहेङ डाँड पिलि?

२० नेलाइ काङको खिलापता मारेम्‍का जाल रचेसुन्‍हा कालाउ परमेस्‍वर इङकोहेङ भालाइता सोपिहि। परमेस्‍वर दोङ हेन्‍जा द्‍याङगेलाइहेङ बान्‍चेपालि भाअ्‌सिङ कासेहेङ इदोइ थामेता चुमाहि। कालाउ वा नानि हेन्‍जा द्‍याङगेलाइहेङ बान्‍चेपाका हि।

२१ एला नेलाइ थिलि गोइका हाइदोङ काम मान्‍थु। का नाङको रो नाङको चान चामिन्‍दिगेलाइहेङ रेम्‍फा खानाङका।” इदोइ काथा दोअ्‌तेङ योसेफ ताइको दादा ओनेगेलाइहेङ दाया तिम्‍पाहि।

योसेफ सिका

२२ योसेफ रो वाको आबाको जाहानगेलाइ मिस्रताङ हितेङ वा एसाइते बाअ्‍सार थिकापा बान्‍चेहि।

२३ योसेफ एफ्राइमको चान चामिन्‍दि, चुअ्‌गेलाइ तिङहि। कालाउ योसेफ मनस्‍सेको चान माकिरको चान चामिन्‍दिगेलाइ बुङ तिङलि निङहि रो एम्‍बालाइहेङ बुङ वाको जाहान बान्‍हाइहि।

२४ योसेफ ताइको दादा ओनेगेलाइहेङ दोअ्‌हि, “काङको सिका पहर जेङहोइ कालाउ परमेस्‍वर नेलाइहेङ मदत पावा। कालाउ परमेस्‍वर अब्राहाम, इसहाक रो याकुबदोसा मिस्र मुलुकसो बाचा पाका मुलुकता नेलाइहेङ इदोइ मुलुकसो ओल्‍हेपातेङ चुमप्‍वावा।”

२५ कालाउ योसेफ याकुबको चानगेलाइहेङ बाचा पालि लागाइहि। वा दोअ्‌हि, “परमेस्‍वर नेलाइहेङ इङको थामेता चुमपुलाउ काङको जिउ बुङ चुमतेङ हानेस्‍वाना दोअ्‌तेङ काङकोदोफा बाचा चासु।”

२६ एसापा योसेफ एसाइते बाअ्‍सार थुकातेङ मिस्रता दोङ सिहि। कालाउ वाको जिउ माआयाको दोअ्‌तेङ एम्‍बालाइ माला मालाका चुइति रो लेप वाको जिउता लागाइतेङ बाकसता ताअ्‌तेङ मिस्रता दोङ ताअ्‌हि।

मत्‍तिको लेखेका

रेम्‍काबानाल

किताब नाल्‍पाका

इदोइ किताबहेङ “मत्‍तिको लेखेका रेम्‍काबानाल” दोअ्‌का हि। “रेम्‍काबानाल” को माने इसु ख्रिस्‍ट द्‍याङको कुकर्मको भाअ्‌सिङ ताइको हङस पिलि दुनियाता लोहि रो वाता खान्‍धुर पाका झाराङ कुकर्मको माफ निनावा रो सादेलको सारभिता दुल्‍लि निनावा। पोतोपा “रेम्‍काबानाल” दोअ्‌का हाइ दोअ्‌तेङ युहन्‍ना ३:१६ ता एसा लेखिका हि: “परमेस्‍वर दुनियाहेङ इसिका इन्‍ताना पाहि, वा ताइको एलोङखिनिङ चान पिहि। जाइसो वासेहेङ खान्‍धुर पाका हासु बुङ मामुअ्‌ताको, कुलाउ इङको असिम ज्‍यान निनाको।”

बाइबल पन्‍दितगेलाइता हेअ्‌मिको ठहर हि, द्‍या लोङ रेम्‍काबानालता मत्‍तिको माको कुलाउ मर्कुसको रेम्‍काबानाल लाम्‍फा लेखिका हिघाहि (खाङसु मर्कुसको नाल्‍पाका)। कुलाउ हेअ्‌मिको ठहर इदोइ बुङ हि, इसुको तेन्‍हे चात्‍यागेलाइता एमि मत्‍ति मिङ हिका तिरो ल्‍होपाका द्‍याङ (मत्‍ति १०:३; मर्कुस ३:१८) मर्कुस खान्‍तेङ लाम्‍फा इसुको ज्‍यानको बाखान आरमेइक राउता लेखेका हिघाखे। कोलाउ, मर्कुसको रेम्‍काबानाल लेखिकान्‍हुअ्‌सो मत्‍ति इ. सं. ५५-५६ ता ताइमिङ लेखेका बाखानहेङ फेरितेङ इङकोङता मर्कुसको रेम्‍काबानाल गाभेहि। एन्‍सा जेङलाउ मर्कुसको ६७३ पदता ६१८ पद मत्‍तिको रेम्‍काबानालताङ गाभिन्‍हाका हि।

बाइबल पन्‍दितगेलाइको ठहरता मर्कुसको रेम्‍काबानाल माकोसिङ इसुको बिद्‍याको भेनेङ एलोङ जोम्‍पाका हिघाहि, जाइहेङ मत्‍ति रो लुका ताताइको रेम्‍काबानालता मिसल्‍हाइहि। मत्‍तिको रेम्‍काबानालको न्‍हु काटछाट इ. सं. ७०-८० ता एन्‍टिओखिया पुरता पाका हिघाहि। मत्‍ति इदोइ रेम्‍काबानाल खास पातेङ यहुदिगेलाइको भाअ्‌सिङ लेखेका हिघाखे। इदोइ रेम्‍काबानालता मत्‍ति पुर्ना नियम (यहुदि धरमकिताब) को कथन इसुता हेसापा पोङघाहि दोअ्‌तेङ तिम्‍पाखे।

पोतोका बिसइ नामेसि

इसु ख्रिस्‍टको खालसुचि रो जोलोम १:१-२:२३

चिभुअ्‌लि पिका युहन्‍नाको सेवा ३:१-१२

इसुको चिभुअ्‌लि रो जाच ३:१३-४:११

इसु गालिलता पाका सेवा ४:१२-१८:३५

गालिलसो यरुसलेमथिकापा १९:१-२०:३४

यरुसलेमता इसुको न्‍हुअ् आथार २१:१-२७:६६

इसु सिकासो सिन्‍हुका रो चात्‍यागेलाइको माझाता तिङन्‍हाका २८:१-२०

मत्‍तिको लेखेका

रेम्‍काबानाल

इसु ख्रिस्‍टको खालगेलाइ

(लुका ३:२३-३८)

१

१ इसु ख्रिस्‍ट अब्राहाम रो दाउद खालको हिघाखे। इता इसु ख्रिस्‍टको आजुखालको मिङ इसिका हि:

२ अब्राहामको चान इसहाक हिघाखे। इसहाकको चान याकुब, याकुबको चानगेलाइ यहुदाको वाको दादाओनेगेलाइ हिघाखे।

३ यहुदाको तामारपाहाको चानगेलाइ फारेस रो जाहेर हिघाखे। फारेसको चान हेस्रोन, हेस्रोनको चान आराम,

४ आरामको चान अम्‍मिनादाब, अम्‍मिनादाबको चान नहसोन, नहसोनको चान सल्‍मोन,

५ सल्‍मोनको राहाबपाहाको चान बोअज हिघाखे। बोअजको रुथपाहाको चान ओबेद, ओबेदको चान यिसै

६ रो यिसैको चान राजा दाउद हिघाखे। दाउदको चान सोलोमन हिघाखे। सोलोमनको आमाइ उरियाहको बेअ् हिघाखे।

७ सोलोमनको चान रहबाम, रहबामको चान अबिया, अबियाको चान आसा,

८ आसाको चान यहोसापात, यहोसापातको चान यहोराम, यहोरामको चान उज्‍जियाह,

९ उज्‍जियाहको चान योताम, योतामको चान आहाज, आहाजको चान हिजकिया,

१० हिजकियाको चान मनस्‍से, मनस्‍सेको चान आमोन रो आमोनको चान योसियाह हिघाखे।

११ योसियाहको चान यकोनियास रो इङकोको ओनेगेलाइ बुङ हिघाखे। एम्‍बालाइ बेबिलोनता यहुदिगेलाइहेङ रिमतेङ चुमपुका पहरलाम्‍फा जोलोमजेङका हिघाखे।

१२ बेबिलोनता रिम्‍तेङ चुमपुन्‍हाकान्‍हुअ्‌सो: यकोनियासको चान सालतिएल जोलोम जेङहि, सालतिएलको चान यरुबाबेल,

१३ यरुबाबेलको चान अबिउद, अबिउदको चान एल्‍याकिम, एल्‍याकिमको चान आजोर,

१४ आजोरको चान सादोक, सादोकको चान आखिम, आखिमको चान एलिउद,

१५ एलिउदको चान एलाजार, एलाजारको चान मत्‍तान, मत्‍तानको चान याकुब,

१६ याकुबको चान योसेफ जेङहि। योसेफचाहिँ इसु ख्रिस्‍टको आमाइ मरियमको केअ् हिघाखे। इदोङ मरियम ख्रिस्‍ट दोअ्‌का इसुहेङ जोलोमपिहि।

१७ एसापा अब्राहामसो दाउदथिकापा तेद्‍या खाल जेङखे रो दाउदसो इस्राएलिगेलाइ बेबिलोनता चुमपुका पहरथिकापा तेद्‍या खाल दोङ जेङखे। कालाउ इङको पहरसो ख्रिस्‍ट जोलोमजेङका पहरथिकापा आरोङ तेद्‍या खाल दोङ जेङलि लोखे।

इसु ख्रिस्‍टको जोलोम

(लुका २:१-७)

१८ इसु ख्रिस्‍टको जोलोम एसापा जेङहिः वाको आमाइ मरियमको योसेफदोफा बिहु जेङका काथा पालिदोका हिघाहि। ओबालाइको बिहु जेङकाखान्‍तेङ लाम्‍फा मरियम पुनित हङससो न्‍हेजिउको जेङका हिघाहि।

१९ योसेफ धरमाति द्‍याङ हिघाखे। एन्‍सा जेङलाउ वा द्‍याङको आगाता मरियमहेङ मारेम्‍का माज्‍याको दोअ्‌तेङ सिपापा लाअ्‌लि निधो पाहि।

२० इसिका निधो पातेङहिलाउ परमप्रभुको सादेलचर वाको सोपोन्‍दाता देखाल पितेङ एसा दोअ्‌हि, “दाउदको खाल योसेफ, ना मरियमहेङ चुमालि माथि, हाइदोनु जाइ वाको हेमुङता हि, वा पुनित हङससो हि।

२१ इङको एलोङ चान जोन्‍मायावा रो ना इङकोको मिङ इसु ताअ्ताना, हाइदोनु वा ताइको द्‍याङगेलाइहेङ एम्‍बालाइको कुकर्मसो सिन्‍हुपावा।”

२२ परमेस्‍वरसो आगाधुइकासो परमप्रभुको धुइका कथन पोङघालि दोङ इदोइ गोताङ जेङका एइ:

२३ “खाङ, बिहुमाजेङका बेजान न्‍हेजिउ जेनावा, वा एलोङ चान जोलोमजेनावा, वाको मिङ इम्‍मानुएल ताअ्‌तावा” जाइको माने “परमेस्‍वर केलाइदोफा” जेङखे।

२४ कालाउ योसेफ निन्‍धासो नाङघाहि रो परमप्रभुको बानाल चुमाका वासेहेङ दोअ्‍काभाइपा वा मरियमहेङ ताइको बेअ् दोअ्‌तेङ र्‍हुहि।

२५ कुलाउ मरियम चान जोलोम माजेम्‍पाधाउ योसेफ वाकोदोफा माजिम्‍हि। मरियम चान जोलोमजेङकान्‍हुअ्‌सो योसेफ इङको जामालको मिङ इसु ताअ्‌हि।

नुहेँसो दर्सिगेलाइ इसुहेङ खाङलि लोका

२

१ राजा हेरोदको पहरता यहुदिया माउजाको बेथलेहेम देराता इसुको जोलोम जेङका न्‍हुअ्‌सो, नुहेँको दर्सिगेलाइ यरुसलेम पुरता लोहि।

२ एम्‍बालाइ द्‍याङगेलाइहेङ हिअ्‌हि, “यहुदिगेलाइको राजा जेङतेङ जोलोम जेङका हिता हि? हाइदोनु केलाइ वाको फुरु ल्‍होका तिङन्‍हाहि रो केलाइ वासेहेङ बाखिन्‍लि लोका हिन्‍हाहि।”

३ जेलाउ राजा हेरोद इदोइ हिङहि, वाको मन आसान्‍ति जेङहि रो यरुसलेमको झाराङ द्‍याङगेलाइको मन बुङ आसान्‍ति जेङहि।

४ कालाउ वा झाराङ मुल धामिगेलाइ रो धरममास्‍टरगेलाइहेङ जोम्‍पातेङ, “ख्रिस्‍टको जोलोम हिता ज्‍याङ?” दोअ्‌तेङ हिअ्‌हि।

५ एम्‍बालाइ वासेहेङ दोअ्‌हि, “यहुदिया माउजाको बेथलेहेम देराता। हाइदोनु आगाधुइका धरमकिताबता इसिका लेखिका हि:

६ ‘ओइ, यहुदा माउजाको बेथलेहेम देराको द्‍याङगेलाइ,

ना यहुदाको हाकिमगेलाइको माझाता हासुखान्‍तेङ म्‍हुइका मान्‍थुन्‍हा,

हाइदोनु नासो एमि हाकिम ओल्‍हेतेङ लावा,

जाइ काङको द्‍याङ इस्राएलहेङ खानावा।’”

७ इदोइ हिङतेङ हेरोद इङको दर्सिगेलाइहेङ लिअ्‌ता काइतेङ फुरु हिदोइ पहर देखाल पिका हिघाहि इङको एम्‍बालाइसो गेहि।

८ इङकोन्‍हुअ्‌सो वा एम्‍बालाइहेङ एसा दोअ्‌तेङ बेथलेहेमता दिङगिल्‍हि, “हानेसु, इङको जामालहेङ रेम्‍फा भोसु। वासेहेङ निङतेङसाङ कासेहेङ बानाल पिसु रो का बुङ हानेतेङ वासेहेङ बाखिनाङका।”

९ कोलाउ राजाको काथा हिङतेङ एम्‍बालाइ ताइको दामा लाअ्‌हि। जेदोङ फुरु एम्‍बालाइ ल्‍होका तिङका हिघाखे, इङको फुरु एम्‍बालाइको आगाआगा हानेहि रो जामाल हिका थामेता थुकातेङ इङको फुरु इन्‍ताङ आरेहि।

१० जेलाउ एम्‍बालाइ इङको फुरु तिङहि, कोलाउ एम्‍बालाइ हेन्‍जाङ लेङचाहि।

११ कालाउ साअ्‌लिअ्‌ता दुल्‍तेङ एम्‍बालाइ जामालहेङ वाको आमाइ मरियम दोसा तिङहि रो तिर्‍हो थोतेङ वासेहेङ बाखिन्‍हि। कोलाउ ताइको बाकस हेतेङ वासेहेङ सोना, मालामालाका धुमाना रो जाङका आतर ओल्‍हेपातेङ पिहि।

१२ न्‍हुअ्‌सो हेरोदकोता घुरितेङ मान्‍हेसु दोअ्‌का सोपोन्‍दाता चेतानि निङतेङ एम्‍बालाइ भेनेङ दामा जेङतेङ ताइको मुलुकता घुरिहि।

योसेफ ताइको खाल चुमपुतेङ मिस्रता खाअ्‌का

१३ दर्सिगेलाइ हानेकान्‍हुसो, परमप्रभुको एलोङ सादेलको बानाल चुमाका सोपोन्‍दाता योसेफकोता देखाल पिहि रो इङको एसा दोअ्‌हि, “ल्‍हो, आतुइका जामाल रो वाको आमाइहेङ दोसा चुमतेङ मिस्रमुलुकता खाअ् रो नासेहेङ का मादोअ्‌पाधाउ इन्‍ताङ हि। हाइपानु, हेरोद जामालहेङ सेअ्‌लि भोलि तेङका हि।”

१४ कालाउ वा ल्‍होतेङ जामाल रो वाको आमाइहेङ दोसा चुमतेङ मिस्रमुलुकता न्‍हिसिङता दोङ हानेहि

१५ कालाउ हेरोद मासिपाधाउ इन्‍ताङ हि। एसापा परमेस्‍वर आगाधुइकासो परमप्रभुको दोअ्‌का कथन पोङघाहि, “का ताइको चानहेङ मिस्रमुलुकसो काइघा।”

हेरोद जामालाइहेङ सेअ्‌लि लागाइका

१६ जेलाउ दर्सिगेलाइ ताइमिहेङ जालपाका काथा हेरोद गेहि कोलाउ वा खुब चेर ताम्‍पाहि। कालाउ दर्सिगेलाइसो गेका पहरमाफिक बेथलेहेम देरा रो इङको कोरबितिङता हिका न्‍हे बाअ्‍सार रो इङकोखान्‍तेङ लेताको गोताङ जामालाइहेङ सेअ्‌लि लागाइहि।

१७ कोलाउ आगाधुइका यर्मियाको धुइका इदोइ कथन पोङघाहि:

१८ “रामाता एलोङ गाला हिङहि,

घोनोघोपा खारका रो बिलापको बारा गाला,

राहेल ताइको जामालाइको भाअ्‌सिङ खारतेङहिका,

वासेहेङ हासु बुङ लाइपालि मादोहि,

हाइपानु वाको जामालाइ एला मान्‍थु।”

१९ कोलाउ हेरोद सिकान्‍हुसो परमप्रभुको एलोङ बानाल चुमाका सोपोन्‍दाता योसेफकोता मिस्रता देखाल पिहि रो एसा दोअ्‌हि,

२० “ल्‍हो, जामाल रो वाको आमाइहेङ दोसा चुमतेङ इस्राएल मुलुकता हाने, हाइदोनु जामालहेङ सेअ्‌लि भोकालाइ सिलिदोहोइ।”

२१ वा ल्‍होतेङ जामाल रो वाको आमाइहेङ दोसा चुमतेङ इस्राएल मुलुकता घुरिहि।

२२ कुलाउ हेरोद सितेङ वाको थामेता वाको चान अर्खिलाउस यहुदिया माउजाता राज पादोङखे दोअ्‌का हिङतेङ योसेफ इन्‍ता हानेलि थिहि रो सोपोन्‍दाता चेतानि निङतेङ वा गालिलको माउजाता हानेहि

२३ रो नासरत दोअ्‌का पुरता हि। एसापा आगाधुइकासो धुइका “वासेहेङ नासरि दोअ्‌तावा” दोअ्‌का कथन पोङघाहि।

चिभुअ्‌लि पिका युहन्‍नाको बानाल

(मर्कुस १:१-८; लुका ३:१-१८; युहन्‍ना १:१९-२८)

३

१ आसा बाअ्‌सार न्‍हुअ्‌सो चिभुअ्‌लि पिका युहन्‍ना यहुदिया माउजाको उदादाङका थामेता लोहि रो एसा दोअ्‌तेङ पारचार पालि तेङहि,

२ “कुकर्म पालि लाअ्‌सु, हाइदोनु सादेलको सारभिa भेर्पा लोका हि।”

३ हाइदोनु आगाधुइका यसैया युहन्‍नाको बारेता एसा दोअ्‌का हिघाखे:

“उदादाङका थामेता एमि बारा गालाहोइ र्‍हिकाइदोङखे,

‘परमप्रभुको दामा त्‍यार पासु,

वाको दामा सोझापासु।’”

४ युहन्‍ना उटको मुइसाको धाबा लागाइघाखे रो केङखेनेता धालेको कमर धेउघाखे। इङकोको चाकाआनेमाने जिर्‍हाम रो झारमह हिघाहि।

५ यरुसलेम पुर, यहुदिया माउजा रो यर्दन झोरा कोरबितिङको गोताङ थामेगेलाइसो द्‍याङगेलाइ वाकोता हानेहि

६ रो ताताइको कुकर्म मानितेङ यर्दन झोराता युहन्‍नासो चिभुअ्‌लि र्‍हुहि।

७ कुलाउ फरिसिगेलाइ रो सदुकिगेलाइता हेअ्‌मि चिभुअ्‌लि र्‍हुलि लोका तिङतेङ वा एम्‍बालाइहेङ दोअ्‌हि, “ओइ पुय्हाँको चानगेलाइ, लोलि तोम्‍का चेरसो खाअ्‌लि हासु नेलाइहेङ चेतानि पिहि?

८ इदोइहेतु कुकर्म लाअ्‌का दासि पिलि रेम्‍का काम पासु।

९ अब्राहाम दोङ केलाइको आबा हि दोअ्‌तेङ ताताइमिता दोअ्‌तेङ माहिसु। हाइदोनु का नेलाइहेङ दोअ्‌खा, परमेस्‍वर इदोइ उन्‍ठुइसो अब्राहामको भाअ्‌सिङ खाल उब्‍जाइलि द्‍वावा।

१० एला दोङ सिङको गोराता निसापको दुफे धेल्‍लिङ तोम्‍होइ। इदोइहेतु रेम्‍का फल मासेपाका गोताङ सिङ पाल्‍तेङ उन्‍धिपावा रो मेता थालन्‍हावा।

११ “काचाहिँ नेलाइहेङ कुकर्मलाअ्‌लिको भाअ्‌सिङ चिहोइ चिभुअ्‌लि पिखा, कुलाउ कान्‍हुअ्‌सो लोका काखान्‍तेङ सरबङहिका हि, का वाको जुत्‍ता चुमलि सोबाइका मान्‍थुघा। वा नेलाइहेङ पुनित हङस रो मेहोइ चिभुअ्‌लि प्‍यावा।

१२ वाको पाचिका राअ् वाकोङ खुरता हि। वा ताइको खाइर्‍हामहेङ थाइथाइ पावा रो ताइको आनाज भाकारता जोमपावा। कुलाउ पितानाचाहिँ हेअ्‌लाउ मासिका मेता ओअ्‌पावा।”

इसुको चिभुअ्‌लि

(मर्कुस १:९-११; लुका ३:२१-२२; युहन्‍ना १:३२-३४)

१३ कोलाउ इसु गालिल माउजासो युहन्‍नाकोता इङकोसो चिभुअ्‌लि र्‍हुलि यर्दन झोराता लोहि।

१४ कुलाउ युहन्‍ना एसा दोअ्‌तेङ वासेहेङ गोर्‍हाइलि भोहि, “भुरुङ कासेहेङ कि नासो चिभुअ्‌लि र्‍हुलि गोइका हि, हाइ ना काङकोता लोलिगोइका?”

१५ कुलाउ इसु वासेहेङ दोअ्‌हि, “एला एसाङ जेङलि पि। हाइदोनु एसा दोङ केलाइ गोताङ धरम काम पोङघा पालिगोयाङ।” कालाउ युहन्‍ना राजि जेङहि।

१६ इसु चिभुअ्‌लि र्‍हुतेङ ओदोङघरि चिसो ओल्‍हेहि, कालाउ सादेल हेन्‍हाहि रो वा परमेस्‍वरको हङसहेङ कुर्जाभाइपाङ खुअ्‌तेङहिका रो ताइमिर्‍हुता लोतेङहिका तिङहि।

१७ ओदोङघरि दोङ सादेलसो इसिका गाला हिङहि, “या काङको मोन्‍दाताका चान हि, याकोदोफा का हेन्‍जाङ लेङचाका हिघा।”

a 

३:२सादेलको सारभि यहुदिगेलाइ परमेस्‍वरको मिङहेङ पुनित फोमपातेङ वाको मिङ माल्‍होपिघाखे, इङकोहेतु परमेस्‍वरको सारभिहेङ सादेलको सारभि दोअ्‌घाखे।

उदादाङका थामेता इसुको जाच

(मर्कुस १:१२-१३; लुका ४:१-१३)

४

१ इङकोन्‍हुअ्‌सो पुनित हङस मासानको राजा दियाबलससो a इसुहेङ कुकर्मता फासेपालिको भाअ्‌सिङ उदादाङका थामेता चुमपुन्‍हाहि।

२ वा न्‍हेकुरि दिना रो न्‍हेकुरि दिलिमाथिकापा म्‍हितुपाङ हिकान्‍हुअ्‌सो म्‍हितुहि।

३ कोलाउ दियाबलस वाकोता लोतेङ दोअ्‌हि, “ना परमेस्‍वरको चान हिन्‍हा पानु इदोइ उन्‍ठुइगेलाइहेङ तोले जेनाको दोअ्‌तेङ हुकुम पि।”

४ कुलाउ इसु दोअ्‌हि, “धरमकिताबता एसापा लेखिन्‍हाका हि, द्‍याङ तोलेसो खिनिङ माको, कुलाउ परमेस्‍वरको नुइसो ओल्‍हेका ए ए कथनहोइ सिन्‍हुखे।”

५ कोलाउ दियाबलस वासेहेङ पुनित पुरता चुमपुतेङ थानको तुपाता जाअ्‌पाहि

६ रो वासेहेङ दोअ्‌हि, “ना परमेस्‍वरको चान हिना पानु, इतासो लेता धासे हाइदोनु धरमकिताबता इसिका लेखिका हि:

‘वा ताइको बानाल चुमाकालाइको जिम्‍माता नासेहेङ प्‍यावा

रो नाङको खोकोइ माबोखेन्‍हाको दोअ्‌तेङ एम्‍बालाइ नासेहेङ खुरखुरताङ खोअ्‌तावा’”

७ इसु इङकोहेङ दोअ्‌हि, “लेखिन्‍हाका हि, ‘ना परमप्रभु ताइको परमेस्‍वरको जाच मापालि।’”

८ आरोङ दियाबलस इसुहेङ एलोङ हेन्‍जाङ झाउका आरदाङता चुमपुतेङ दुनियाको गोताङ सारभि रो इङकोको सामर्थ वासेहेङ तिम्‍पाहि

९ रो वासेहेङ दोअ्‌हि, “ना तिर्‍हो थोतेङ कासेहेङ बाखिन्‍न्‍हा पानु, इदोइ गोताङ सामान का नासेहेङ प्‍याङका।”

१० कोलाउ इसु इङकोहेङ दोअ्‌हि, “दियाबलस, ना दुरे हाने! हाइदोनु धरमकिताबता लेखिका हि, ‘ना परमप्रभु ताइको परमेस्‍वरहेङ खिनिङ बाखिन रो वाको खिनिङ सेवा पा।’”

११ कोलाउ दियाबलस इसुहेङ लाअ्‌तेङ हानेहि रो सादेलको बानाल चुमाकालाइ लोतेङ वाको सेवा सुसार पाहि।

इसु गालिलता पारचार पालि तेङका

(मर्कुस १:१४-१५; लुका ४:१४-१५)

१२ युहन्‍ना थुनाता परिका हि दोअ्‌का हिङतेङ इसु गालिलभारि हानेहि

१३ रो वा नासरत लाअ्‌तेङ कफर्नहुम पुरता हानितेङ इन्‍ता हिलि तेङहि। इदोइ पुर जबुलुन रो नप्‍तालिको माउजाता गालिल चावान्‍दिको काम्‍बेता हिघाहि।

१४ एसापा आगाधुइका यसैयाको दोअ्‌का इदोइ कथन एसापा पोङघाहि:

१५ “हिङसु, यर्दन झोरा ओदोइपार, गालिल चावान्‍दिको भेर्पा जबुलुनको मुलुक रो नप्‍तालिको मुलुकको द्‍याङगेलाइ, गालिल माउजाता हिका बोजात्‍यागेलाइ,

१६ कितिकितिकाता हिका द्‍याङगेलाइ एलोङ बाराका जोल्‍का तिङका हि।

सिलि गोइका काथाता थितेङ हिकालाइर्‍हुता एलोङ जोल्‍का चिल्‍काका हि।”

१७ इङकोङ पहरसो पारचार पातेङ इसु दोअ्‌लि तेङहि, “कुकर्म पालि लाअ्‌का मन पासु, हाइदोनु सादेलको सारभि भेर्पाङ लोका हि।”

इसुको लाङ चात्‍यागेलाइ

(मर्कुस १:१६-२०; लुका ५:१-११)

१८ एनि गालिल चावान्‍दिको काम्‍बेता हिगिल्‍लाउ इसु पत्‍रुस दोअ्‌का सिमोन रो वाको ओने अन्‍द्रियासहेङ तिङहि। न्‍हेमिङ ओनेहेङ चावान्‍दिता जाले थालतेङहिका तिङहि, हाइदोनु एम्‍बालाइ गोन्‍धि हिघाखे।

१९ इसु एम्‍बालाइहेङ दोअ्‌हि, “कासेहेङ पिताइसु, का नेलाइहेङ हाया माको, द्‍याङगेलाइहेङ काङकोता चुमाका बान्‍हायाङका।”

२० कोलाउ ओदोङघरि जाले लाअ्‌तेङ एम्‍बालाइ वासेहेङ पिताइहि।

२१ इन्‍तासो हानेकाहानेकाताङ वा भेनेङ न्‍हेमि ओने, याकुब रो युहन्‍नाहेङ दुसुहि। एम्‍बालाइ ताइको आबा जब्‍दियादोफा नाउता योमतेङ ताइको जाले जोदोङघाखे। इसु एम्‍बालाइहेङ बुङ काइहि।

२२ कोलाउ एम्‍बालाइ उदोङघरि आबाहेङ नाउताङ लाअ्‌तेङ वासेहेङ पिताइहि।

इसुहेङ हेन्‍जाङ द्‍याङगेलाइ पिताइका

(लुका ६:१७-१९)

२३ कालाउ इसु एम्‍बालाइको कचहरिसाअ्‌गेलाइता धिरपातेङ, सादेलको सारभिको रेम्‍काबानाल हिङपातेङ रो द्‍याङगेलाइता हिका गोताङ खाल्‍को रोगगेलाइ एल्‍पातेङ गालिलको गोताङ थामेगेलाइता घुराइगिल्‍हि।

२४ एन्‍सा जेङलाउ वाको मिङ गालिल भेर्पा हिका सिरिया मुलुकको गोताङ थामेगेलाइता चारचाराइहि। कालाउ द्‍याङगेलाइ गोताङ खालको रोगाइका रो बेथासो सान्‍ताइका मासाअ्‌धेकालाइहेङ इसुकोता चुमाहि। एम्‍बालाइता मासान खोअ्‌का, झाकालोङका रो गाहिलि जेङका हिघाखे। वा एम्‍बालाइ झाराङहेङ एल्‍पाहि।

२५ कालाउ गालिल माउजा, ते पुर दोअ्‌का डेकापोलिस, यरुसलेम पुर, यहुदिया माउजा रो यर्दन झोराको ओदोइपारसो लोका हेन्‍जाङ द्‍याङगेलाइ वासेहेङ पिताइहि।

a 

४:१ दियाबलस जाइहेङ दियाबलस बुङ दोअ्‌खे।

इसु आर्दाङता पिका आर्ति

(लुका ६:२०-२६)

५

१ एनि द्‍याङगेलाइको चेअ्‌सुमेअ्‌सुका जेङका तिङतेङ इसु आरदाङता ताङहि रो वा योम्‍कान्‍हुअ्‌सो चात्‍यागेलाइ वाकोता लोहि।

२ कालाउ वा एम्‍बालाइहेङ बिद्‍या पिलि तेङहि:

३ “परमेस्‍वरको आगाता ताइमिहेङ हाइदोङ माको दोअ्‌तेङ फोमपाकालाइ सहसाम्‍पा निङकालाइ ज्‍याङ,

हाइदोनु सादेलको सारभि एम्‍बालाइको ज्‍यावा।

४ सुर्ता पाकालाइ सहसाम्‍पा निङकालाइ ज्‍यावा,

हाइदोनु एम्‍बालाइ सुबिस्‍ता निनावा।

५ नोइकालाइ सहसाम्‍पा निङकालाइ ज्‍यावा,

हाइदोनु सुमिङता हिका गोताङ चिज एम्‍बालाइकोङ ज्‍यावा।

६ धरमकाम पालि लाल्‍सा पाकालाइ सहसाम्‍पा निङकालाइ ज्‍यावा,

हाइदोनु एम्‍बालाइको लाल्‍सा पोङघावा।

७ दायाकालाइ सहसाम्‍पा निङकालाइ ज्‍याङ,

हाइदोनु एम्‍बालाइ दाया निनावा।

८ सुदो मन हिकालाइ सहसाम्‍पा निङकालाइ जेनावा,

हाइदोनु एम्‍बालाइ परमेस्‍वरहेङ तिनावा।

९ मिलाप पापिकालाइ सहसाम्‍पा निङकालाइ ज्‍यावा,

हाइदोनु एम्‍बालाइ परमेस्‍वरको चानचामिन्‍दि गेलाइ दोअ्‌न्‍हावा।

१० धरमकाम पानाङसिङ सान्‍ताइन्‍हाकालाइ सहसाम्‍पा निङकालाइ ज्‍यावा,

हाइदोनु सादेलको सारभि एम्‍बालाइको ज्‍यावा।

११ “सहसाम्‍पा निङका नेलाइ, जेलाउ द्‍याङगेलाइ काङको भाअ्‌सिङ नेलाइहेङ निन्‍दा पावा, सान्‍तायावा रो ढाटाइतेङ नेलाइको खिलापता गोताङ खालको मारेम्‍का काथा दोअ्‌तावा।

१२ कोलाउ हेन्‍जा लेङचासु, हाइदोनु सादेलता नेलाइको इनाम बाराका ज्‍यावा। हाइदोनु एसादोङ नेलाइखान्‍तेङ लाम्‍फासोङ आगाधुइकालाइहेङ बुङ सान्‍ताइका हिघाखे।

देसे रो जोल्‍का

(मर्कुस ९:५०; लुका १४:३४-३५; ११:३३)

१३ “नेलाइ सुमिङको देसे हिसुन्‍हा, कुलाउ देसेको ताइका हानेनु इङको हाइहोइ आरोङ ताइका बान्‍हाइलि कुनु? इङको ते बाहार थालन्‍हाका रो खोकोइहोइ याङन्‍हाका खान्‍तेङ बो हाइदोङ कामको माज्‍यावा।

१४ “नेलाइ सुमिङको जोल्‍का हिसुन्‍हा। आरदाङता योम्‍पाका पुर माम्‍होनावा

१५ कालाउ हासु बुङ गेसा जोलाइतेङ पाथिहोइ माथुम्‍खे। कुलाउ चेरादानिता ताअ्‌खे रो सिता हिका झाराङको भाअ्‌सिङ इङको फाइसालाम पिखे।

१६ एन्‍सा दोङ गेसाको जोल्‍का भाइपाङ नेलाइको जोल्‍का बुङ द्‍याङगेलाइको आगाता चिल्‍काको रो एम्‍बालाइ नेलाइको रेम्‍का काम तिनाको, कालाउ सादेलता हिका नेलाइको आबाहेङ बाखिनाको।

नियम मानेलि गोइका बारेता बिद्‌या

(लुका १६:१७)

१७ “मोसाको लेखिका नियम रो आगाधुइकालाइको कथनहेङ बदर पालि का लोका फोममापासु। का इङको बदर पालि माको, कुलाउ पोङघा पालि लोघा।

१८ हाइदोनु जातिङको का नेलाइहेङ दोअ्‌खा, जेलाउथिकापा सादेल रो सुमिङ मुअ्‌तेङ मान्‍हावा कोलाउथिकापा मोसासो लेखिका नियमको म्‍हुइका खान्‍तेङ म्‍हुइका काथा बुङ मापोङघासिङ मालाअ्‌तावा।

१९ इदोइहेतु जाइ इदोइ हुकुमगेलाइता झाराङखान्‍तेङ म्‍हुइकाहेङ मामान्‍यावा रो द्‍याङगेलाइहेङ एन्‍साङ पालि धिरपावा, सादेलको सारभिता इङको झाराङखान्‍तेङ म्‍हुइका जेनावा। कुलाउ जाइ इङको हुकुमगेलाइ मान्‍यावा रो धिरपावा, सादेलको सारभिता इङको बाराका जेनावा।

२० का नेलाइहेङ दोअ्‌खा, नेलाइको धरममास्‍टर रो फरिसिगेलाइको पाका धरम काम खान्‍तेङ नेलाइको काम रेम्‍का माजेङनु नेलाइ हिदिङ बुङ रितसो सादेलको सारभिता दुल्‍लि मानिङस्‍वाना।

चेरको बारेता बिद्‌या

२१ “नेलाइ इसिका दोअ्‌का हिङका हिसुन्‍हा, लाम्‍फाको पहरता द्‍याङगेलाइहेङ एसा दोअ्‌का हिघाहि, ‘ना मासेअ्, जाइ सेअ्‌तावा वा डाड भोगेलि गोयावा।’

२२ कुलाउ का नेलाइहेङ दोअ्‌खा, जाइ ताइको ओनेदोफा चेरताम्‍पाखे इङको डाड भोगेलि गोयावा। जाइ ताइको ओनेहेङ बिजेत पावा, इङको बाराकचहरिता जावाफ पिलि गोयावा। जाइ ताइको ओनेहेङ ‘ना हाइदोङ मागेका’ दोअ्‌खे, इङको पातेलको मेताङ वानावा।

२३ “इदोइहेतु ना भेटि पिकाथामेता ताइको भेटि पिलाउ नाङको ओने नादोफा चेरताम्‍पाका गेनु,

२४ ताइको भेटि इन्‍ताङ लाअ्‌धितेङ लाम्‍फा ताइको ओनेदोफा मिलाप पा रो इङकोन्‍हुअ्‌सो खिनिङ लोतेङ ताइको भेटि पि।

२५ “नाङको झागारियादोफा आडाता हानेलाउ दामाताङ मिलाप पा। माकुनु वा नाङको खिलापता न्‍याधिसकोता उजुर पावा। न्‍याधिस नासेहेङ सिपाल्‍हाइको जिम्‍मा लागाइयावा रो ना थुना निङचाना।

२६ जातिङको, का नेलाइहेङ दोअ्‌खा, इङको पहर डाडको टाका मातिरिपाधाउ ना इन्‍तासो खाअ्‌लि मानिनाना।

दुराचार मापाका बारेता बिद्‌या

२७ “नेलाइ इसिका दोअ्‌का हिङकाङ हिसुन्‍हा, ‘दुराचार पालि माएल।’

२८ कुलाउ का नेलाइहेङ दोअ्‌खा, जाइ हिदिङ बेबालहेङ मारेम्‍का ठहरसो खाङखे, इङको लाम्‍फासोङ ताइको कोन्‍धाङता इङकोदोफा दुराचार पालिदोका हिखे।

२९ नाङको दाम्‍पाहाको मिँ नासेहेङ कुकर्म पालि लागाइलि भोखे पानु इङकोहेङ ओल्‍हेपातेङ थाल्‍गिल, हाइदोनु नाङको गोताङ जिउ पातेलता थालन्‍हाकाखान्‍तेङ भुरुङ नाङको जिउको भाकगेलाइता एलोङ लाअ्‌लि नाङको भाअ्‌सिङ रेम्‍का ज्‍यावा।

३० एन्‍सा दोङ नाङको दाम्‍पाहा खुर नासेहेङ कुकर्म पालि लागाइलि भोखे पानु इङकोहेङ चेतेङ थाल्‍गिल। हाइदोनु नाङको गोताङ जिउ पातेलता दुल्‍काखान्‍तेङ भुरुङ नाङको जिउको भागगेलाइता एलोङ लाअ्‌लि नाङको भाअ्‌सिङ रेम्‍का ज्‍यावा।

खाति पोका बारेता बिद्‌या

(मत्‍ति १९:९; मर्कुस १०:११-१२; लुका १६:१८)

३१ “एसा बुङ दोअ्‍का हि, ‘जाइ ताइको बेअ्‌हेङ लाअ्‌खे, इङको वासेहेङ खाति पोतेङ लाअ्‌ताको।’

३२ कुलाउ का नेलाइहेङ दोअ्खा, जाइ ताइको बेअ्‌हेङ दुराचारको हेतुबिना बो हेतुसो खाति पोकावा, इङको वासेहेङ दुराचार बान्‍हायावा रो जाइ लाअ्‌का बेबालहेङ चुमावा, इङको दुराचार पावा।

केरा माचाका बारेता बिद्‌या

३३ “आरोङ नेलाइ इसिका दोअ्‌का हिङका हिसुन्‍हा, लाङ पहरको द्‍याङगेलाइहेङ एसा दोअ्‍का हिघाहि, ‘माजेङका काथाता केरा माचासु रो परमप्रभुको भाअ्‌सिङ पाका केरा पोङघा पासु।’

३४ कुलाउ का नेलाइहेङ दोअ्‌खा, केरा मामा माचासु। सादेलको मिङता केरा माचासु, हाइपानु इङको परमेस्‍वरको आसन एइ।

३५ सुमिङको मिङता बुङ केरा माचासु, हाइपानु इङको वाको खोकोइ ताअ्‌का थामे एइ। यरुसलेमको मिङता बुङ केरा माचासु, हाइपानु इङको राजाको पुर एइ।

३६ ताइको पुरिङ साइतेङ बुङ केरा माचासु, हाइदोनु नेलाइ ताइको पुरिङको एलोङ पुसिङ बुङ जेका माकोनु दाका पालि मादोस्‍वाना।

३७ भुरुङ केरा माचासिङ नेलाइको दोअ्‌का काथाचाहिँ ‘एइ’ नु ‘एइ’, ‘माको’ नु ‘माको’ खिनिङ ज्‍याको। इदोइखान्‍तेङ हेन्‍जाचाहिँ दुरजनसो लोखे।

बादाला मार्‍हुका बारेता बिद्‌या

(लुका ६:२९-३०)

३८ “नेलाइ इसिका दोअ्‌का हिङका हिसुन्‍हा, ‘मिँको बादला मिँ रो तासिको बादला तासि।’

३९ कुलाउ का नेलाइहेङ दोअ्‌खा, दुरजनदोफा धुम मापासु। जाइ नाङको दाम्‍पाहा गाल्‍भुङता चाउर्‍यावा, इङकोहेङ भेनेङ गाल्‍भुङ बुङ धोपिसु।

४० हासुङ मुद्दा पातेङ नाङको लोखोन चुमपुलि भोखे पानु, इङकोहेङ नाङको गुअ्‌का धाबा बुङ पिगिल।

४१ हासुङ नासेहेङ सुम कोस चुमपुलि भोनु, वादोफा तु कोस हानेपि।

४२ नादोफा र्‍हेकालाइहेङ पि रो रिन र्‍हुलि भोकाहेङ माप्‍याङका मादोअ्।

दुस्‍मनहेङ बुङ इन्‍ताना पासु

(लुका ६:२७-२८, ३२-३६)

४३ “नेलाइ इसिका दोअ्‌का हिङका हिसुन्‍हा, ‘भेर्पाकोहेङ इन्‍ताना पासु रो दुस्‍मनहेङ दिगमिग पासु।’

४४ कुलाउ का नेलाइहेङ दोअ्‌खा, ताइको दुस्‍मनहेङ इन्‍ताना पासु रो नेलाइहेङ सान्‍ताइकालाइको भाअ्‌सिङ पुकार पासु।

४५ एसा पासुन्‍हा पानु नेलाइ सादेलता हिका परमेस्‍वर आबा भाइपाङ जेङस्‍वाना। हाइदोनु परमेस्‍वर दुरजन रो रेम्‍का न्‍हेमिहेङ साने पिखे रो धरम रो निठुरि न्‍हेमिहेङ वाइ लोपापिखे।

४६ ताइमिहेङ इन्‍ताना पाकालाइहेङ खिनिङ इन्‍ताना पासुन्‍हा पानु नेलाइ हाइ इनाम निङलि दोस्‍वाना कुनु? हाइ तिरो ल्‍होपाकालाइ बुङ एन्‍साङ मापाखे कुनु?

४७ नेलाइ ताइगेलाइहेङ खिनिङ आदरभाउ पासुन्‍हा पानु बोमिगेलाइ खान्‍तेङ हेन्‍जा हाइ पासुन्‍हा कुनु? हाइ बोजात्‍यागेलाइ बुङ एन्‍साङ मापाखे कुनु?

४८ इदोइहेतु सादेलता हिका नेलाइको परमेस्‍वर आबा गोताङ काथाता रेम्‍का हिकाभाइपाङ नेलाइ बुङ गोताङ काथाता रेम्‍का जेङसु।”

मान्‍थुकालाइहेङ साघाइलि

६

१ इसु आरोङ दोअ्‍तेङ हानेहि, “होसपातेङ हिसु, नेलाइ द्‍याङगेलाइहेङ तिङपालि धरमकाम मापासु। माकोनु सादेलता हिका नेलाइको आबासो नेलाइ हाइ दोङ इनाम मानिङस्‍वाना।

२ “इदोइहेतु जेलाउ नेलाइ मान्‍थुकालाइहेङ दान पिलाउ, तिनाको रो हिन्‍हाको दोअ्‌तेङ धुतुरु माम्‍होअ्‌सु। इसिका ते चिम्‍काटागेलाइ कि द्‍याङगेलाइसो बाखिन्‍का निङलि कचहरिसाअ् रो दामागेलाइता पाखे। जातिङको, का नेलाइहेङ दोअ्‌खा, एम्‍बालाइ ताइको इनाम निङलि दोहोइ।

३ कुलाउ जेलाउ ना दान पिलाउ, नाङको दाम्‍पाहा खुर हाइ पाखे इङको केपाहा खुर माग्‍याको।

४ ना दान पिलाउ सिकापा पि कालाउ सिकापा पिलाउ तिङका परमेस्‍वर आबा नासेहेङ इनाम प्‍यावा।

पुकारको बारेता बिद्‌या

(लुका ११:२-४)

५ “जेलाउ ना पुकार पाखेना कोलाउ चिम्‍काटागेलाइभाइपा माजेङ, हाइपानु एम्‍बालाइ ते कचहरिसाअ्‌गेलाइता रो दामागेलाइको कोन्‍हाता द्‍याङगेलाइ तिनाको दोअ्‌तेङ जाअ्‌तेङ पुकार पालि मोन्‍दा ताखे। जातिङको, का नेलाइहेङ दोअ्‌खा, एम्‍बालाइ ताइको इनाम निङलि दोहोइ।

६ कुलाउ ना जेलाउ पुकार पाखेना, ताइको लिअ्‌ताको कोठाता दुल रो फिनु गिअ्‌तेङ नाङको आबाहेङ सिपापा पुकार पा, कालाउ सिपापा पाका तिङका परमेस्‍वर आबा नासेहेङ इनाम प्‍यावा।

७ “पुकार पालाउ बोजात्‍यागेलाइभाइपा बित्‍थाता माभारभाराइसु। हाइदोनु एम्‍बालाइ ते र्‍हिङर्‍हिङका पुकार पालाउ खिनिङ जावाफ निङखे दोअ्‌का ठहर पाखे।

८ नेलाइ एम्‍बालाइभाइपा माजेङसु। हाइदोनु नेलाइ वाकोदोफा र्‍हेकाखान्‍तेङ लाम्‍फासोङ नेलाइहेङ हाइहाइ आनेमाने गोइका हि, इङको नेलाइको परमेस्‍वर आबा गेखे।

९ कुलाउ नेलाइचाहिँ एसापा पुकार पासु:

सादेलता हिका केलाइको आबा,

नाङको मान ज्‍याको।

१० नाङको सारभि ल्‍वाको,

नाङको लाल्‍सा सादेलता जिसिका हि, इन्‍सिकाङ इदोइ सुमिङता पोङघाको।

११ दिनाङ गोइका चाकाआनेमाने केलाइहेङ नानि बुङ पि।

१२ केलाइको पाका कुकर्मगेलाइ माफ पापि,

जेसापा केलाइ कुकर्म पाकालाइहेङ माफ पाका हिन्‍हाहि।

१३ केलाइहेङ जाचता फासेपाका काथागेलाइसो दुरे ताअ्,

कुलाउ दुरजनसो बान्‍चेपा।

[हाइदोनु सारभि, बल रो प्रताप दिनाङको भाअ्‌सिङ नाङकोङ हि, आमेन।]a

१४ “हाइपानु नेलाइ द्‍याङगेलाइको कुकर्म माफ पापिनु, नेलाइको सादेलता हिका परमेस्‍वर आबा बुङ नेलाइहेङ माफ पावा।

१५ कुलाउ नेलाइ द्‍याङगेलाइको कुकर्म माफ मापानु, नेलाइको परमेस्‍वर आबा बुङ नेलाइको कुकर्म माफ मापावा।

म्‍हितुपाङ हिका बारेता बिद्‌या

१६ “जेलाउ नेलाइ म्‍हितुपाङ हिसुखेना, कोलाउ चिम्‍काटागेलाइ भाइपा झामाका र्‍हाइ मातिङपासु। हाइपानु द्‍याङगेलाइहेङ म्‍हितुपाङ हिका तिम्‍पालि एम्‍बालाइ ताइको र्‍हाइ झामा पातेङ हिखे। जातिङको, का नेलाइहेङ दोअ्‌खा, एम्‍बालाइ ताइको इनाम निङलि दोहोइ।

१७ कुलाउ नाचाहिँ म्‍हितुपाङ हिलाउ ताइको पुरिङता चुइति लागाइ रो ताउको र्‍हाइ झा।

१८ नाङको म्‍हितुपाङहिका द्‍याङगेलाइ माको, कुलाउ मातिङपा हिका परमेस्‍वर आबा तिनाको रो सिपापा पाका तिङका परमेस्‍वर आबा नासेहेङ इनाम प्‍यावा।

सादेलता जोम्‍पालि गोइका टाका काउरि

(लुका १२:३३-३६; १६:१३)

१९ “ताइको भाअ्‌सिङ सुमिङता टाका काउरि माजोम्‍पासु। जेता पेअ्‌सा लाग्‍यावा, खिह्‍याँ चावा रो खुकालाइ खुतेङ चुमप्‍वावा।

२० कुलाउ ताइको भाअ्‌सिङ सादेलता टाका काउरि जोम्‍पासु, जेता पेअ्‌सा मालाग्‍यावा, खिय्‍हा माचावा रो खुकालाइ बुङ माचुमप्‍वावा।

२१ हाइपानु जेता नाङको टाका ह्‍यावा, इन्‍ताङ नाङको मन बुङ ह्‍यावा।

२२ “मिँ जिउको गेसा एइ। इदोइहेतु मिँ सुग्‍घर हिनु, नाङको गोताङ जिउ फाइसालाम तावा।

२३ कुलाउ नाङको मिँ दुलदुल्‍का हिनु, नाङको गोताङ जिउ कितिकिति तावा। इदोइहेतु नालिअ्‌ता हिलिगोइका फाइसालाम्‍काचाहिँ कितिकितिका जेङनु, इङको कितिकितिका झन हिसिका ज्‍यावा!b

२४ “हासुङ न्‍हेलोङ गिर्‍हिको सेवा पालि माद्‍वावा। हाइदोनु इङको एमिहेङ दिगमिग रो भेनेङहेङ इन्‍ताना पावा। माकुनु इङको एमिको दोअ्‌का मनसोङ साअ्‌तावा रो भेनेङहेङ खाङलि माकिअ्‌तावा। एन्‍साङ पातेङ नेलाइ बुङ परमेस्‍वर रो टाका न्‍हेमिकोङ सेवा पालि मादोस्‍वाना।

सुर्ता मापासु

(लुका १२:२२-३१)

२५ “इदोङहेतु का नेलाइहेङ दोअ्‌खा, ‘इदोइ बायुको भाअ्‌सिङ हाइ चाङका, हाइ आमाङका’ दोअ्‌तेङ रो ताइको जिउको भाअ्‌सिङ ‘हाइ लागायाङका’ दोअ्‌तेङ पिर मापासु। हाइ ज्‍यान चाकाआनेमानेखान्‍तेङ रो जिउ धाबाखेन्‍ताराखान्‍तेङ मोलहिका माको कुनु?

२६ आतेलता उराइका जिह्‍याँ जुइलेङहेङ खाङसु। एम्‍बालाइ ना चालाइ बिअ्‌खे, ना आनाज चेखे, ना भाकारता सान्‍तेखे। कुलाउ बुङ सादेलता हिका नेलाइको परमेस्‍वर आबा एम्‍बालाइहेङ चापाखे। हाइ नेलाइ एम्‍बालाइखान्‍तेङ हेन्‍जा मोलको माहिसुन्‍हा कुनु?

२७ नेलाइता हासुचाहिँ पिर पातेङ ताइको बोइसा आतुइसा बुङ र्‍हिङपालि दोस्‍वाना कुनु?

२८ “कालाउ धाबाखेन्‍ताराको भाअ्‌सिङ नेलाइ हाइपालि पिर पासुखेना? चाउरको घासि ल्‍हेअ्‌हेङ खाङसु, इङको हेसापा बाराखे। इङको ना काम पाखे, ना सुते फेरखे।

२९ कुलाउ का नेलाइहेङ दोअ्‌खा, राजा सोलोमन बुङ ताइको टाकाकाउरि हिकाहिकाताङ वा इङको ल्‍हेअ्‌गेलाइ झोको रेमलि दोका मान्‍थुघाहि।

३० नानि भारका, कालाउ जुम्‍नि दोङ चुअ्‌तेङ मेता थालन्‍हाका घासि ल्‍हेअ्‌हेङ परमेस्‍वर एसापा रेम्‍पाखे पानु हाइ वा नेलाइहेङ झन मारेम्‍पावा कुनु? खोइ कुनु नेलाइको खान्‍धुर?

३१ “इदोइहेतु ‘हाइ चाङका’, ‘हाइ आमाङका’ रो ‘हाइ होनाङका’ दोअ्‌तेङ पिर मापासु।

३२ हाइपानु बोजात्‍यागेलाइ इदोइ गोताङ सामान भोखे रो सादेलता हिका आबा नेलाइहेङ इदोइ गोताङ सामान गोइका हि दोअ्‌तेङ गेखे।

३३ कुलाउ झाराङ खान्‍तेङ लाम्‍फा वाको सारभि रो वाको हुकुमगेलाइ साअ्‌सु, कालाउ वा नेलाइको भाअ्‌सिङ इदोइ गोताङ थपिप्‍यावा।

३४ इदोइहेतु जुम्‍निको पिर मापासु, हाइपानु जुम्‍निको पिर जुम्‍निहेङ दोङ लाअ्‌पिसु। कुलाउ नानिको पिर नानिकोङ भाअ्‌सिङ थेम्‍का हि।”

a 

६:१३ इदोइ भाग आधे बाइबल स्रोतता मान्‍थु।

b 

६:२३ यहुदि सामाजता जाइ दानि हिघाहि, इङकोको “मिँ रेम्‍का हि” दोअ्‌घाहि, कुलाउ जाइ दिअ्‍का हिघाहि, इङकोको “मिँ मारेम्‍का हि” दोअ्‌घाहि।

बोमिहेङ फतुर मालागाइसु

(लुका ६:३७-३८, ४१-४२)

७

१ इसु आरोङ दोअ्‌काताङ हानेहि, “बोमिहेङ फतुर मालाइसु रो नेलाइ बुङ फतुर मानिङचास्‍वाना।

२ हाइदोनु जेसापा नेलाइ बोमिहेङ फतुर लागाइस्‍वाना, एन्‍सा दोङ नेलाइ बुङ फतुर निङचास्‍वाना। जेदोङ दोङकाहोइ नेलाइ दोङस्‍वाना, एन्‍साङ पातेङ नेलाइको भाअ्‌सिङ बुङ दोङन्‍हावा।

३ हाइपालि ना ताइको ओनेको मिँता हिका धुला तिङखेना, कुलाउ नाङको ताइकोङ मिँता हिका ढेङगाराचाहिँ मागेखेना?

४ ताइको मिँको ढेङगारा बुङ मातिङका ताइको ओनेहेङ हेसापा दोअ्‌लि द्‍वाना, ‘कासेहेङ नाङको मिँसो धुला ओल्‍हेपालि पि।’

५ ओइ चिम्‍काटागेलाइ, लाम्‍फा ताइकोङ मिँसो खाति ओल्‍हेपा, कालाउ कि नाङको ओनेको मिँसो धुला ओल्‍हेपालि रेम्‍फा तिङलि द्‍वाना।

६ “जाइ पुनित हि इङको खियागेलाइहेङ मापिसु, माकुनु घुरितेङ नेलाइहेङ चि:लि भोकावा। नेलाइ ताइको मोतिगेलाइ पायाको आगाता माथाल्‍सु, माकुनु इङकोहेङ ताइको खोकोइहोइ यानावा।

पुकारको बारेता बिद्‍या

(लुका ११:९-१३)

७ “र्‍हेसु ते नेलाइहेङ प्‍यावा, भोसु ते नेलाइ दुसुस्‍वाना, चालापासु ते नेलाइको भाअ्‌सिङ हेन्‍हावा

८ हाइपानु जाइ र्‍हेकावा इङको निनावा, जाइ भोकावा इङको दुस्‍वावा रो जाइ चालाप्‍यावा, इङकोको भाअ्‌सिङ फिनु हेन्‍हावा।

९ नेलाइता हिदोइ द्‍याङ हि वाला, जाइ ताइको चान तोले र्‍हेलाउ इङकोहेङ उन्‍ठुइ प्‍यावा?

१० माकुनु हाया र्‍हेलाउ पुय्हाँ प्‍यावा?

११ एसापा नेलाइ दुरजन हितेङ बुङ चानचामिन्‍दिगेलाइहेङ रेम्‍का सामान पिलि गेसुन्‍हा पानु, झन सादेलता हिका नेलाइको आबा वाकोदोफा र्‍हेकालाइहेङ हेथे हेन्‍जा रेम्‍का सामान प्‍यावा।

ज्‍यानता थुकापाका दामा रो फिनु

(लुका ६:३१; १३:२४)

१२ “द्‍याङगेलाइ नेलाइदोफा जिसिका चालचलन पाको दोअ्‌का नेलाइ भोसुखेना, नेलाइ बुङ एम्‍बालाइदोफा इन्‍सिकाङ चालचलन पासु। हाइदोनु इङको दोङ नियम रो आगाधुइकाको मुल काथागेलाइ एइ।

१३ “चेअ्‌का फिनुसो लिअ्‌ता दुल्‍सु, हाइदोनु बिगारता थुकापाका दामा फाराका रो फिनु सुकाका हिखे। इतासो लिअ्‌ता दुल्‍कालाइ हेन्‍जाङ हिखे।

१४ कुलाउ ज्‍यानता थुकापाका दामा मासुकाका रो फिनु चेअ्‌का हिखे। इसिका दामा रो फिनु निङकालाइ चाहिँ आतुइसा खिनिङ हिखे।

द्‍याङ वाको कामसोङ नाल्‍खे

(लुका ६:४३-४६; १३:२५-२७)

१५ “का परमेस्‍वरसो धुइकामा दोअ्‌तेङ ढाटाइका आगाधुइका दोफा होसपातेङ हिसु। इसिका द्‍याङगेलाइ नेलाइकोता भेडाको पहिरनता लोखे, जाइ लिअ्‌तापाहा चाहिँ थिलिगोइका झारखियागेलाइ भाइका हिखे।

१६ नेलाइ एम्‍बालाइहेङ ओबालाइको कामसोङ नालस्‍वाना। हाइ चुइको सिङसो किसमिस माकोनु चुअ्‌भ्रिको सिङसो नेभारा पेन्‍हाखे कुनु?

१७ एन्‍साङ पातेङ गोताङ रेम्‍का सिङ रेम्‍काङ फल सेपाखे। कुलाउ मारेम्‍का सिङ मारेम्‍काङ फल सेपाखे।

१८ रेम्‍का सिङ मारेम्‍का फल सेपालि मादोखे, ना मारेम्‍का सिङ रेम्‍का फल सेपालि दोखे।

१९ रेम्‍का फल सेपालि मादोका गोताङ सिङ पाल्‍तेङ उन्‍धिपावा रो मेता थालन्‍हावा।

२० एसापा इङको आगाधुइकालाइहेङ एम्‍बालाइको पाका कामसो नालस्‍वाना।

२१ “कासेहेङ ‘प्रभु’, ‘प्रभु’ दोअ्‌का झाराङ सादेलको सारभिता दुल्‍लि मानिनावा। सादेलता हिका काङको आबाको लाल्‍सा मानिका द्‍याङ खिनिङ सादेलको सारभिता दुल्‍लि निनावा।

२२ इङको दिना हेअ्‌मि कासेहेङ दोअ्‌तावा, ‘प्रभु, प्रभु, हाइ केलाइ नाङको मिङता आगाधुइका माधुइन्‍हाहि? हाइ नाङको मिङता मासानगेलाइ माओल्‍हेपान्‍हाहि? हाइ नाङको मिङता भारबुसाइका कामगेलाइ मापान्‍हाहि कुनु?’

२३ कालाउ का एम्‍बालाइहेङ दोअ्‌ताङका, ‘का नेलाइहेङ हेअ्‌लाउ नाल्‍का मान्‍थुघा। ओइ दुरजन काम पाकालाइ, कासो दुरे जेङसु।’

साअ्‌को न्‍हे खालको जग

(लुका ६:४७-४९)

२४ “इदोइहेतु काङको कथनगेलाइ हिङका रो मानिका द्‍याङहेङ चाहिँ ताइको साअ्‍ रेम्‍का थामेता बान्‍हाइका एमि आकिल हिका द्‍याङदोफा दाज्‍याङका।

२५ कालाउ वाइ लोहि, बाने लोहि, दुमभेर्मा लोहि रो इङको साअ्‌ता फेअ्‌न्‍हाहि। कुलाउ इङको साअ् माउन्‍धिहि, हाइपानु इङको रेम्‍का थामेता बान्‍हाइका हिघाहि।

२६ कुलाउ जाइ काङको कथन हिङतेङ बुङ मामानिका द्‍याङहेङ चाहिँ ताइको साअ् मारेम्‍का थामेता बान्‍हाइका एमि आकिल मान्‍थुका द्‍याङदोफा दाज्‍याङका।

२७ कालाउ वाइ लोहि, बाने लोहि, दुमभेर्मा लोहि रो इङको साअ्‌ता फेअ्‌न्‍हाहि रो वाको साअ् गारामगुरुम्‍पा उन्‍धिहि।”

२८ इसु इदोइ काथा दोअ्‌लिदोकान्‍हुअ्‌सो इन्‍ता जोम्‍कालाइ वाको बिद्‍या हिङतेङ भारबुसाइहि।

२९ हाइपानु वा एम्‍बालाइको धरममास्‍टरगेलाइभाइपा माको, कुलाउ खाबरा हिका द्‍याङ भाइपा पातेङ धिरपाघाहि।

रोग्‍याल्‍होका एल्‍का

(मर्कुस १:४०-४५; लुका ५:१२-१६)

८

१ इसु आरदाङसो खुअ्‌लाउ द्‍याङगेलाइको बारा चेअ्‌सुमेअ्‌सुका वासेहेङ पिताइहि।

२ इङकोङ पहर एमि रोग्‍याखोअ्‌का वाकोता लोहि रो वाको आगाता तिर्‍हो थोतेङ एसा दोअ्‌हि, “ओइ प्रभु, नाङको लाल्‍सा हिनु कासेहेङ एल्‍पालि द्‍वाना।”

३ इसु ताइको खुरहोइ साइतेङ इङकोहेङ दोअ्‌हि, “का लाल्‍सा पाखा, ना एल।” उदोङघरि इङकोको रोग्‍या एल्‍हि।

४ कोलाउ इसु इङकोहेङ दोअ्‌हि, “इदोइ काथा हासुहेङ मादोअ्, कुलाउ हाने रो ताइमि एल्‍का धामिहेङ तिङपा। कालाउ मोसा आर्‍हाइका भाइपा नाङको चार्‍हाइका भेटि दासिको रुपता ज्‍याको।”

रोमि कप्‍तानको खान्‍धुर

(लुका ७:१-१०)

५ इसु कफर्नहुम पुरता दुललाउ एमि रोमि काप्‍तान लोतेङ वाकोदोफा भनसुन पालि तेङहि।

६ इङको दोअ्‌हि, “ओइ प्रभु, काङको कामत्‍या गाइल्‍हि खोअ्‌तेङ हेन्‍जाङ पिर निङचातेङ साअ्‌ता तुपाइतेङ हि।”

७ इसु वासेहेङ दोअ्‌हि, “का लोतेङ इङकोहेङ एल्‍पा प्‍याङका।”

८ कुलाउ काप्‍तान दोअ्‌हि, “ओइ प्रभु, नासेहेङ काङको सिता चुमपुलि लायकको का मान्‍थुघा। ना कथन खिनिङ धुइपि, कालाउ काङको कामत्‍या एलावा।

९ हाइपानु का बुङ हाकिमगेलाइको बसता हिघा, कालाउ काङको बसता बुङ सिपाल्‍हाइ हि। का एमिहेङ ‘हाने’ दोअ्‌खा, इङको हानिखे, भेनेङहेङ ‘लोउ’ दोअ्‌खा, इङको लोखे। काङको कामत्‍याहेङ ‘एसा पा’ दोअ्‌खा, वा एन्‍साङ पाखे।”

१० कप्‍तानको काथा हिङतेङ इसु भारबुसाइहि रो वासेहेङ पिताइतेङ लोकालाइहेङ दोअ्‌हि, “जातिङको, का नेलाइहेङ दोअ्‌खा, इस्राएलिगेलाइता बुङ इसिका बारा खान्‍धुर का निङका मान्‍थुघा।

११ का नेलाइहेङ दोअ्खा, नुहेँ रो दिहेँसो बोजात्‍यागेलाइ हेन्‍जाङ ल्‍वावा कालाउ अब्राहाम, इसहाक रो याकुबदोफा सादेलको सारभिको भात्‍यारता चालि योमावा।

१२ कुलाउ सादेलको सारभिता हिलिगोइका इस्राएलिगेलाइ चाहिँ बाहार कितिकितिकाता थालन्‍हावा। इन्‍ता एम्‍बालाइ खारस्वावा रो तासि रेअ्‌तावा।”

१३ कोलाउ इसु काप्‍तानहेङ दोअ्‌हि, “हाने, जिसिका ना खान्‍धुर पाका हिन्‍हा, इन्‍सिकाङ ज्‍याको।” कालाउ इङको कामत्‍या इदोङहेतु घरि एल्‍हि।

रोगाइकालाइ एल्‍का

(मर्कुस १:२९-३४; लुका ४:३८-४१)

१४ इसु पत्‍रुसको साअ्‌ता लोलाउ वा पत्‍रुसको जुबेहेङ मेसासो तुपाइतेङ जिमतेङहिका तिङहि।

१५ इसु इङकोको खुर साइपिहि रो मेसा वासेहेङ लाअ्‌हि। कालाउ वा ल्‍होहि रो वाको सेवा टहल पालि तेङहि।

१६ जेलाउ बेल्‍हाहि, कोलाउ द्‍याङगेलाइ वाकोता मासान खोअ्‌का हेन्‍जाङहेङ चुमाहि। इसु कथनसो दोङ मासानगेलाइहेङ ओल्‍हेपाहि रो जेथे मासाअ्‌धेकालाइ हिघाखे, एम्‍बालाइ झाराङहेङ एल्‍पाहि।

१७ एसापा यसैया आगाधुइकाको धुइका कथन पोङघालि इदोइ जेङका हिघाहि:

“वा ताइमिङ केलाइको निमसरोगेलाइ फुहि

रो केलाइको रोगगेलाइ एल्‍पाहि।”

इसुहेङ पिताइलाउ भोगेलिगोइका तु

(लुका ९:५७-६२)

१८ जेलाउ इसु ताइको कोरबितिङ द्‍याङगेलाइको चेअ्‌सुमेअ्‌सुका तिङहि, कालाउ वा चावान्‍दिको ओदोइपार हानेलि हुकुम पिहि।

१९ इङको दोङ पहर एमि धरममास्‍टर वाकोता लोतेङ दोअ्‌हि, “मास्‍टर, ना जेताजेता हानाना, का नासेहेङ पितायाङका।”

२० इसु वासेहेङ दोअ्‌हि, “खाङ, स्‍याइलेको घारा रो जिह्‍याँ जुइलेङगेलाइको भासा हिखे, कुलाउ का द्‍याङको चानको भाअ्‌सिङ पुरिङ ढाल्‍का थामे बुङ मान्‍थु।”

२१ वाको चात्‍यागेलाइता भेनेङ एमि दोअ्‌हि, “प्रभु, लाम्‍फा हानितेङ कासेहेङ काङको आबाहेङ लिअ्‌लि हानेलि पि।”

२२ कुलाउ इसु वासेहेङ दोअ्‌हि, “कासेहेङ पिताइ, सिका दोङ सिकाहेङ लिअ्‌ताको।”

इसु दुमभेर्माहेङ गाङपाका

(मर्कुस ४:३५-४१; लुका ८:२२-२५)

२३ कालाउ इसु नाउता धोल्‍कान्‍हुअ्‌सो वाको चात्‍यागेलाइ वासेहेङ पिताइहि।

२४ ओदोङघरि चावान्‍दिता बारा दुम्‍भेर्मा लोहि रो लहर लोतेङ नाउहेङ थुम्‍लि तेङहि। कुलाउ इसु निन्‍धातेङ हिघाहि।

२५ चात्‍यागेलाइ लोतेङ एसा दोअ्‌तेङ वासेहेङ ल्‍होपाहि, “सिन्‍हुपा प्रभु! केलाइ दुबितेङ सिलि तोमन्‍हाहोइ।”

२६ इसु एम्‍बालाइहेङ दोअ्‌हि, “खोइ कुनु नेलाइको खान्‍धुर? नेलाइ हाइपालि थिसुखेना?” कोलाउ ल्‍होतेङ वा दुमभेर्माहेङ रो लहरहेङ हाकार्‍हाइहि, कालाउ भेर्मा रो लहर ओदोङघरि गाङहि।

२७ इदोइ तिन्‍तेङ झाराङ भारबुसाइतेङ दोअ्‌लि तेङहि, “या ते हिसिका द्‍याङ वाला, दुमभेर्मा रो लहर बुङ वाको हुकुम साअ्‌खे।”

मासान खोअ्‌का न्‍हेमि द्‍याङ एल्‍का

(मर्कुस ५:१-२०; लुका ८:२६-३९)

२८ जेलाउ इसु चावान्‍दिको ओदोइपार गदरिनिगेलाइको माउजाता लोहि, कोलाउ मासान खोअ्‌का न्‍हेमि द्‍याङगेलाइ तोमहिका थामेसो लोकाताङ पालाउ इसुहेङ दुसुहि। एम्‍बालाइ हेन्‍जाङ थिनाङभाइका हिनाङसिङ हासु बुङ इन्‍तासो पाकपिलि मादोघाखे।

२९ एम्‍बालाइ एसा दोअ्‌तेङ र्‍हिकाइहि, “ओइ परमेस्‍वरको चान, नाङको केलाइदोफा हाइ मतलब? नियाको पहर माथुकासिङ केलाइहेङ हाइपालि साजाइ पिलि लोका हिन्‍हा?”

३० एम्‍बालाइसो आसा दुरे पायाको एलोङ बारा जेर चारेदोङ घाहि।

३१ मासानगेलाइ इसुहेङ एसा दोअ्‌तेङ भनसुन पाहि, “ना केलाइहेङ ओल्‍हेपान्‍हा पानु, केलाइहेङ पायाको जेरता दिङगिलपि।”

३२ कालाउ वा एम्‍बालाइहेङ दोअ्‌हि, “हानेसु!” कोलाउ एम्‍बालाइ ओल्‍हेतेङ पायागेलाइ लिअ्‌ता दुल्‍हि रो पायाको गोताङ जेर धाअ्‌तेङ हानेलाउ आर्दाङसो चावान्‍दिता हुलतेङ चिता दुबितेङ सिहि।

३३ कालाउ पाया घोकालाइ खाअ्‌हि रो पुरता हानेतेङ गोताङ बारदात रो मासान खोअ्‌कालाइ हाइ जेङहि इङको हिम्‍पापिहि।

३४ इदोइ काथा हिङकान्‍हुअ्‌सो पुरको झाराङ द्‍याङगेलाइ इसुहेङ दुसुलि लोहि रो वासेहेङ तिङतेङ द्‍याङगेलाइ एम्‍बालाइको माउजासो हानेपि दोअ्‌तेङ भनसुन पाहि।

इसु गाहिलि खोअ्‌काहेङ एल्‍पाका

(मर्कुस २:१-१२; लुका ५:१७-२६)

९

१ इङकोन्‍हुअ्‌सो इसु नाउता धोल्‍तेङ चावान्‍दिको ओदोइपार हानेहि रो ताइमि हिका पुरता लोहि।

२ द्‍याङगेलाइ खाटता जिमतेङहिका एमि गाहिलि खोअ्‌काहेङ वाकोता चुमाहि। एम्‍बालाइको खान्‍धुर तिङतेङ इसु गाहिलि खोअ्‌काहेङ दोअ्‌हि, “ओइ ओने, आँट पा, नाङको कुकर्म माफ जेङहोइ।”

३ धरममास्‍टरगेलाइता हेअ्‌मि ताताइमिता दोअ्‌हि, “या परमेस्‍वरको बादनामि पादोङखे।”

४ इसु एम्‍बालाइको ठहर गितेङ दोअ्‌हि, “नेलाइ हाइपालि दुरजन ठहर पासुखेना?

५ हाइपानु हाइ दोअ्‌लि सुगम हि, ‘नाङको कुकर्म माफ जेङहोइ’ दोअ्‌लि ना ‘ल्‍हो रो ते’ दोअ्‌लि?

६ कुलाउ का द्‍याङको चानहेङ सुमिङता कुकर्म माफ पाका खाबरा हि दोअ्‌तेङ नेलाइ गेलि दोसु।” कोलाउ वा इङको गाहिलि खोअ्‌काहेङ दोअ्‌हि, “ल्‍हो, ताइको सिदाउ चुम रो सिता हाने।”

७ कालाउ इङको ल्‍होहि रो ताइको साअ्‌भारि हानेहि।

८ जेलाउ जोम्‍तेङ हिकालाइ तिङहि, कोलाउ एम्‍बालाइ थिहि रो द्‍याङगेलाइहेङ इसिका सरबङ पिका परमेस्‍वरहेङ बाखिन्‍हि।

इसु मत्‍तिहेङ काइका

(मर्कुस २:१३-१७; लुका ५:२७-३२)

९ इसु इन्‍तासो हानेलाउ मत्‍ति दोअ्‌का एमि द्‍याङहेङ तिरो ल्‍होपाका आफिसता योम्‍तेङहिका तिङहि रो वासेहेङ दोअ्‌हि, “कासेहेङ पिताइ।” कालाउ इङको ल्‍होहि रो वासेहेङ पिताइहि।

१० इसु चालि योम्‍का पहर, हेन्‍जाङ तिरो ल्‍होपाकालाइ रो निठुरिगेलाइ a लोतेङ इसु रो वाको चात्‍यागेलाइदोफा चालि योम्‍हि।

११ जेलाउ फरिसिगेलाइ इङको तिङहि, कोलाउ वाको चात्‍यागेलाइहेङ दोअ्‌हि, “हाइपालि नेलाइको मास्‍टर तिरो ल्‍होपाकालाइ रो निठुरिगेलाइदोफा योम्‍तेङ चाखे?”

१२ इदोइ हिङतेङ इसु दोअ्‌हि, “साअ्‌धेकालाइहेङ बोइद्‍याको हरजा माजेङखे, कुलाउ मासाअ्‌धेकालाइहेङ जेङखे।

१३ कुलाउ हानितेङ धरमकिताबता लेखिका इदोइ काथाको माने हाइ को दोअ्‌तेङ नेलाइ धिरसु: ‘का भोक माको, बोमिहेङ दाया पाका भोखा।’ हाइपानु का धरमहेङ माको, कुलाउ निठुरिगेलाइहेङ काइलि लोघा।”

म्‍हितुपाङ हिका बारेता हिअ्‌का

(मर्कुस २:१८-२२; लुका ५:३३-३९)

१४ कोलाउ युहन्‍नाको चात्‍यागेलाइ इसुकोता लोहि रो वासेहेङ हिअ्‌हि, “केलाइ रो फरिसिगेलाइ म्‍हितुपाङ हिन्‍हाखे, कुलाउ नाङको चात्‍यागेलाइ हाइपालि म्‍हितुपाङ माहिखे?”

१५ इसु एम्‍बालाइहेङ दोअ्‌हि, “जेलाउथिकापा दारुवा काल्‍ह्‍यागेलाइदोफा हिखे, हाइ एम्‍बालाइ बिलाप पाखे कुनु? कुलाउ इङको दिना बुङ ल्‍वावा, जेलाउ दारुवा एम्‍बालाइसो चुमप्‍वावा। कोलाउ खिनिङ एम्‍बालाइ म्‍हितुपाङ ह्‍यावा।

१६ “हासु बुङ पुरना धाबाता नावा धाबाको चाकानाइ माटालाइखे। हाइपानु नावा चाकानाइ चुन्‍चालातेङ धाबाहेङ झन हेन्‍जा थेअ्‌पावा।

१७ “एसाङ पातेङ हासु बुङ पुरना धालेको जाबिता नोनो अङगुरको निघार माताअ्‌खे, माकोनु जाबि भोइतेङ अङगुरको निघार होकावा। कुलाउ नोनो अङगुरको निघार नावा धालेको जाबिता ताअ्‌लाउ हाइदोङ माज्‍यावा।”

सिका बेजान सिन्‍हुका रो मासाअ्‌धेका बेबाल एल्‍का

(मर्कुस ५:२१-४३; लुका ८:४०-५६)

१८ जेलाउ इसु एम्‍बालाइहेङ इदोइ काथा दोअ्‍दोङघाखे, कोलाउ कचहरिसाअ्‌को एमि हाकिम लोहि रो वासेहेङ सेउपातेङ दोअ्‌हि, “काङको चामिन्‍दि एलाङखिनिङ सिहि, कुलाउ लोतेङ इङकोर्‍हुता नाङको खुर ताअ्‌पि रो वा सिन्‍हुतावा।”

१९ इसु ल्‍होहि रो ताइको चात्‍यागेलाइदोफा इङकोको न्‍हुअ्‌न्‍हुअ् हानेहि।

२० इङको दोङ पहर एमि तेन्‍हे बाअ्‌सारसो हिति होका बेथा हिका एमि बेबाल न्‍हुअ्‌पाहासो लोतेङ इसुको धाबाको फेन्‍चा साइहि।

२१ हाइपानु वा मनमनताङ फोमपाका हिघाहि, “का वाको धाबा खिनिङ साइघा पानु बुङ का एल्‍धाङका।”

२२ कालाउ इसु घुरितेङ खाङलाउ इङको बेबालहेङ तिङहि रो दोअ्‌लि, “चामिन्‍दि, हिमत पा, नाङको खान्‍धुरसो नासेहेङ एल्‍पाका हि।” इङको दोङ घरि इङको बेबाल एल्‍हि।

२३ जेलाउ इसु हाकिमको साअ्‌ता थुकालिलोहि, वा बासुलि धुइपाका रो खारतेङ हिका द्‍याङगेलाइहेङ तिङहि।

२४ वा एम्‍बालाइहेङ दोअ्‌लि, “बाहार हानेसु, हाइपानु बेजान सिनाङ मान्‍थु, कुलाउ निन्‍धाका हि।” एम्‍बालाइ वासेहेङ लेङपिहि।

२५ जोम्‍तेङ हिकालाइहेङ बाहार ओल्‍हेपाकान्‍हुअ्‌सो वा लिअ्‌ता दुल्‍हि रो इङको बेजानको खुर चाहि, कालाउ इङको बेजान जुरुक्‍पा ल्‍होहि।

२६ कोलाउ इदोइ काथाको नावाइ माउजाको गोताङ थामेता चारचाराइहि।

कान्‍हा रो लाटा एल्‍का

२७ इसु इन्‍तासो हानेलाउ न्‍हेमि कान्‍हागेलाइ दामाता वासेहेङ पिताइतेङ र्‍हिकाइतेङ दोअ्‌हि, “दाउदको खाल केलाइहेङ दाया पा।”

२८ वा साअ्‌ता दुल्‍कान्‍हुअ्‌सो इङको न्‍हेमि कान्‍हागेलाइ बुङ इन्‍ताङ थुकालि लोहि। इसु एम्‍बालाइहेङ हिअ्‌हि, “का इदोइ पालि द्‍वाङका दोअ्‌तेङ हाइ नेलाइ खान्‍धुर पासुखेना?” एम्‍बालाइ वासेहेङ दोअ्‌हि, “एइ, प्रभु।”

२९ कोलाउ वा एम्‍बालाइको मिँ साइपितेङ दोअ्‌हि, “नेलाइको खान्‍धुरमाफिक भाइपाङ नेलाइहेङ ज्‍याको।”

३० कालाउ एम्‍बालाइ मिँ तिङका जेङहि। इसु एसा दोअ्‌तेङ एम्‍बालाइहेङ कारा हुकुम पितेङ दोअ्‌हि, “इदोइ काथा हासुहेङ बुङ मादोअ्‌सु।”

३१ कुलाउ एम्‍बालाइ हानिहि रो इङको माउजाता वाको जस हिम्‍पागिल्‍हि।

३२ जेलाउ ओबालाइ ओल्‍हेतेङ हानेदोङघाहि, कोलाउ मासान खोअ्‌का एमि लाटा द्‍याङ वाकोता चुमाहि।

३३ मासान ओल्‍हेपाकान्‍हुअ्‌सो इङको लाटा धुइका जेङहि। कालाउ “इस्राएलता हेअ्‌लाउ इसिका मातिन्‍हाहि” दोअ्‌तेङ द्‍याङगेलाइ भारबुसाइहि।

३४ कुलाउ फरिसिगेलाइ दोअ्‍लि तेङहि, “मासानको गिर्‍हिसो इङको मासान ओल्‍हेपाखे।”

आतुइसा खेतालागेलाइ

(मर्कुस ६:३४; लुका १०:२)

३५ इसु गोताङ पुरगेलाइ रो देरागेलाइभारि एम्‍बालाइको कचहरिसाअ्ता बिद्‍या पितेङ सादेलको सारभिको रेम्‍काबानाल हिम्‍पातेङ द्‍याङगेलाइको गोताङ खाल्‍को एल्‍पातेङ हिगिल्‍हि।

३६ द्‍याङगेलाइको चेअ्‍सुमेअ्‌सुकाहेङ तिङतेङ वा दायाहि। हाइदोनु एम्‍बालाइ घोकालाइ मान्‍थुका थुम्‍बागेलाइभाइपाङ माउर्‍या जेङका हिघाखे।

३७ कोलाउ वा ताइको चात्‍यागेलाइहेङ दोअ्‌हि, “बालि हेन्‍जाङ हि, कुलाउ हाउलिगेलाइ आतुइसा हि।

३८ इदोइहेतु बालिको प्रभुहेङ ताइको बालि ल्‍होपालि हाउलिगेलाइ दिङगिलप्‍याको दोअ्‌तेङ पुकार पासु।”

a 

९:१०निठुरिगेलाइ यहुदि धरम मास्‍टरगेलाइ, मोसाको पिका नियम मामानिकालाइहेङ कुकर्मिगेलाइ दोअ्‌घाखे रो जाइ इदोइ कुकर्मिगेलाइ दोफा योम्‍तेङ चाकालाइ बुङ असुदो जेङघाखे दोअ्‌तेङ एम्‍बालाइ फोम पाघाखे।

तेन्‍हे सालन्‍हाकालाइको काम

(मर्कुस ३:१३-१९; ६:७-१३; लुका ६:१२-१६; ९:२-६)

१०

१ इसु ताइको तेन्‍हे चात्‍यागेलाइहेङ काइतेङ मासानगेलाइ ओल्‍हेपाका, गोताङखाल्‍को मासाअ्‌धेका रो रोगाइकालाइ एल्‍पाका खाबरा पिहि।

२ तेन्‍हे सालन्‍हाकालाइको मिङ इदोइ एइ: लाङ, पत्‍रुस जाइहेङ सिमोन बुङ दोअ्‌खे रो वाको ओने अन्‍द्रियास, जब्‍दियाको चानगेलाइ याकुब रो वाको ओने युहन्‍ना,

३ फिलिप रो बारथोलोमाइ, थोमा रो तिरो ल्‍होपाका मत्‍ति, अल्‍फयसको चान याकुब रो थेदियस,

४ मुलुकभक्त सिमोन कनानि रो यहुदा इस्‍करियोत, जाइ जालपातेङ इसुहेङ रिम्‍पाहि।

५ इसु इदोइ तेन्‍हे चात्‍यागेलाइहेङ एसा दोअ्‌तेङ हुकुम पितेङ दिङगिल्‍हि, “बोजात्‍यागेलाइको माझाता मान्‍हेसु रो सामरिगेलाइको पुरता मादुल्‍सु।

६ कुलाउ इस्राएल द्‍याङगेलाइकोता हानेसु जाइ राम्‍का थुम्‍बागेलाइभाइपा जेङका हि।

७ ‘सादेलको सारभि भेर्पाङ लोकाहि’ दोअ्‌तेङ हिम्‍पासु।

८ मासाअ्‌धेकालाइहेङ एल्‍पासु, सिकालाइहेङ सिन्‍हुपासु, रोग्‍याल्‍होकालाइहेङ चोखाइसु रो मासानगेलाइहेङ ओल्‍हेपासु। नेलाइ एन्‍साङ निङसुन्‍हा, एन्‍साङ पिसु।

९ नेलाइ ताइदोफा सोना, रुपा रो तामाको टाका माचुम्‍सु,

१० हाइदोनु हाउलिगेलाइ वाको गोइका चिज निङलिङ गोयाङ।

११ “जेदोङ पुर रो देराता नेलाइ दुलस्‍वाना, इन्‍ता बान्‍सा बुझाइका द्‍याङगेलाइ भोसु रो बेदाङगि मापिसाधाउ इन्‍ताङ हिसु।

१२ इङको साअ्‌ता दुल्‍लाउ ‘सहसाम्‍पा ज्‍याको’ दोअ्‌तेङ सेउपासु।

१३ इङको साअ्‌को द्‍याङ बान्‍सा बुझाइका हिनु, नेलाइको पिका सहसाम्‍पा इङको साअ्‌ता ह्‍याको। कुलाउ इङको साअ्‌ता बान्‍सा बुझाइका द्‍याङ मान्‍थुनु, नेलाइको पिका सहसाम्‍पा नेलाइदोफाङ घुरितेङ ल्‍वाको।

१४ हासुङ नेलाइहेङ मान मापानु रो नेलाइको कथन माहिङनु, इङको साअ् माकोनु पुरसो ओल्‍हेलाउ ताइको खोकोइको धुला थिपिगिल्‍सु।

१५ जातिङको, का नेलाइहेङ दोअ्‌खा, नियाको दिनाता इङको पुरको हालात खान्‍तेङ भुरुङ सदोम रो गमोरा पुरको दासा हेन्‍जा सहेलि दोका ज्‍यावा।

लोलि तोम्‍का सान्‍ताइका

(मर्कुस १३:९-१३; लुका २१:१२-१७)

१६ “खाङसु, का नेलाइहेङ स्‍याइलेको माझाता थुम्‍बाभाइपा दिङगिलदोङखा। इदोइहेतु नेलाइ पुह्‍याँभाइपाङ चान्‍डाल रो कुरजाभाइपाङ नोइका जेङसु।

१७ कुलाउ द्‍याङगेलाइसो होसपातेङ हिसु, हाइदोनु एम्‍बालाइ नेलाइहेङ कचहरिसाअ्‌ता चुमप्‍वावा रो एम्‍बालाइको कचहरिसाअ्‌गेलाइता चुम्‍पुतेङ नेलाइहेङ छरि म्‍हेअ्‍तावा।

१८ नेलाइ कासेहेङ खान्‍धुर पानाङसिङ एम्‍बालाइ बारा हाकिम रो राजागेलाइको आगाता जाअ्‌पावा। नेलाइ एम्‍बालाइ रो बोजात्‍यागेलाइको भाअ्‌सिङ दासि पिलि गोइस्‍वाना।

१९ कुलाउ जेलाउ एम्‍बालाइ नेलाइहेङ रिमपाप्‍यावा, कोलाउ हेसापा रो हाइ धुयाङका दोअ्‌तेङ पिर मापासु। नेलाइ हाइ धुइलिगोयाङ, इङकोङ पहर नेलाइहेङ दोअ्‌प्‍यावा।

२० हाइदोनु धुइका नेलाइ ताइमिङ माजेङस्‍वाना, कुलाउ नेलाइको परमेस्‍वर आबाको हङस नेलाइसो धुयावा।

२१ “दादा ओनेगेलाइ ताइकोङ दादा ओनेगेलाइहेङ सेअ्‌लिको भाअ्‌सिङ रिम्‍पावा। आबा चानचामिन्‍दिहेङ, चानचामिन्‍दिगेलाइ आबा आमाइको खिलापता ल्‍होकावा रो एम्‍बालाइहेङ सेअ्‌लि लागायावा।

२२ कासेहेङ पिताइनाङ झाराङसो नेलाइ हेला जेङस्‍वाना। कुलाउ जाइ न्‍हुअ्‌थिकापा खान्‍धुरता आरितेङ हिखे, इङको सिन्‍हुतावा।

२३ जेलाउ एम्‍बालाइ नेलाइहेङ एलोङ पुरता सान्‍तायावा कोलाउ भेनाङता खाअ्‌तेङ हानेसु। हाइपानु जातिङको का नेलाइहेङ दोअ्‌खा, का द्‍याङको चान लोका खान्‍तेङ लाम्‍फा नेलाइ हिदिङ रितसो इस्राएलको गोताङ देरा पुरगेलाइता घुराइलिदोका मान्‍थुस्‍वाना।

२४ “चात्‍या ताइ मास्‍टरखान्‍तेङ रो बान्‍धाइ ताइको गिर्‍हिखान्‍तेङ बाराका जेङलि मादोखे।

२५ चात्‍या ताइको मास्‍टरभाइपा रो बान्‍धाइ ताइको गिर्‍हिभाइपा जेङलि निङकाता लेङचा। एला एम्‍बालाइ साअ्‌को गिर्‍हिहेङ दोङ मासानको राजा दियाबलसa दोअ्‌काहिपानु, वाको खालगेलाइहेङ झन हेथे हेन्‍जा मारेम्‍का दोअ्‌तावा?

हासुदोफा थिलि?

(लुका १२:२-७)

२६ “इदोङहेतु एम्‍बालाइदोफा माथिसु। हाइदोनु थुमन्‍हाका गोताङ काथा तिनावा रो म्‍होन्‍हाका गोताङ काथा ग्‍यावा।

२७ जेदोङ का नेलाइहेङ कितिकितिकाता दोअ्‌खा, इङको नेलाइ फाइसालाम्‍काता दोअ्‌पिसु। जेदोङ नेलाइ न्‍हातोङता सिपापा हिङस्‍वाना, इङको साअ्‌को तुन्‍हासो हिङपासु।

२८ नेलाइको जिउहेङ सेअ्‌लि दोकादोफा माथिसु। कुलाउ नेलाइको हङस रो जिउ न्‍हेलोङहेङ पातेलता थुकापातेङ मुअ्‌पालि दोकादोफा थिसु।

२९ हाइ ए पाइसाता न्‍हेलोङ सारन्‍ह्‍या माबिकाइखे कुनु? कालाउ बुङ एलोङ सारन्‍ह्‍या बुङ नेलाइको परमेस्‍वर आबाको लाल्‍सा माकोसिङ भोनोता माहुलावा।

३० नेलाइको पुरिङको पुसिङगेलाइ बुङ गोताङ गान्‍देन्‍हाका हि।

३१ इदोइहेतु नेलाइ माथिसु, नेलाइ सारन्‍ह्‍याखान्‍तेङ हेन्‍जा मोलको हिसुन्‍हा।

३२ “इदोइहेतु जाइ द्‍याङगेलाइको आगाता कासेहेङ मन्‍जुरि पावा, का बुङ वासेहेङ सादेलता हिका काङको आबाको आगाता मन्‍जुरि पाङका।

३३ कुलाउ जाइ कासेहेङ द्‍याङगेलाइको आगाता नामन्‍जुरि पावा, का बुङ वासेहेङ सादेलता हितेङहिका काङको आबाको आगाता नामन्‍जुरि पाङका।

चात्‍यागेलाइ सहेलि गोइका पिर

(लुका १२:५१-५३; १४:२६-२७)

३४ “का सुमिङता मेलजोल चुमालि लोका दोअ्‌तेङ माफोमपासु। मेलजोल चुमालि माको, कुलाउ काति चालाइलि का लोका हिघा।

३५ हाइपानु का द्‍याङहेङ वाको आबाको खिलापता, चामिन्‍दिहेङ वाको आमाइको खिलापता रो नामाहेङ वाको जुबेको खिलापता चेरसुपालि लोका हिघा।

३६ द्‍याङको दुस्‍मन वाको ताइको खाल लिअ्‌ताकोलाइ ज्‍यावा।

३७ जाइ कासेहेङ खान्‍तेङ हेन्‍जा ताइको आबा माकोनु आमाइहेङ इन्‍ताना पावा, वा काङको चात्‍या जेङलि लायकको माज्‍यावा। जाइ कासेहेङ खान्‍तेङ हेन्‍जा ताइको चान माकोनु चामिन्‍दिहेङ इन्‍ताना पावा, वा काङको चात्‍या जेङलि लायकको माज्‍यावा।

३८ जाइ ताइको क्रुस तोल्‍हेतेङ कासेहेङ मापितायावा, वा काङको चात्‍या जेङलि लायकको माज्‍यावा।

३९ जाइ ताइको बायु जोगाइलि भोकावा, इङको होइपावा रो जाइ ताइको बायु काङको भाअ्‌सिङ होइपावा इङको बान्‍चेपावा।

इनामको बारेता

(मर्कुस ९:४१; लुका १०:१६)

४० “नेलाइहेङ मन्‍जुरि पाका कासेहेङ मन्‍जुरि पावा रो कासेहेङ मन्‍जुरिपाका कासेहेङ दिङगिल्‍काहेङ मन्‍जुरि पावा।

४१ जाइ आगाधुइकाहेङ मन्‍जुरि पावा, इङको आगाधुइकाको इनाम निनावा। जाइ धरम जनहेङ धरम एइ दोअ्‌तेङ मन्‍जुरि पावा इङको धरम जनको भाइपाङ इनाम निनावा।

४२ जातिङको का नेलाइहेङ दोअ्‌खा, जाइ इदोइ म्‍हुइकालाइता एमिहेङ काङको चात्‍या मानितेङ ए बाति तिरका चि खिनिङ आम्‍लि प्‍यावा, इङको ताइको इनाम हेअ्‌लाउ बुङ माहोइपावा।”

a 

१०:२५ दियाबलस जाइको माने “तुइर्‍हाङको प्रभु” रो “मासानको गिर्‍हि” जेङखे। जाइहेङ यहुदिगेलाइ “दियाबलस” बुङ दोअ्‌घाखे।

इसु रो चिभुअ्‌लि पिका युहन्‍ना

(लुका ७:१८-३५)

११

१ इसु ताइको तेन्‍हे चात्‍यागेलाइहेङ इदोइ काथा दोअ्‌कान्‍हुअ्‌सो वा भेर्पाको देरागेलाइता द्‍याङगेलाइहेङ धिरपालि रो रेम्‍काबानाल हिङपालि हानेहि।

२ जेलाउ चिभुअ्‌लि पिका युहन्‍ना झ्‍यालखानाता हिलाउ ख्रिस्‍टको पाका कामगेलाइको बारेता हिङहि। कोलाउ वा ताइको चात्‍यागेलाइहेङ इसुकोता हिअ्‌लि दिङगिल्‍हि।

३ एम्‍बालाइ लोतेङ इसुहेङ हिअ्‌हि, “केलाइ आस पाका ख्रिस्‍ट ना दोङ हिन्‍हा? ना केलाइ बोमि हासुङको दामा खानाङ?”

४ इसु एम्‍बालाइहेङ दोअ्‌हि, “नेलाइ हिङका रो तिङका काथागेलाइ युहन्‍नाहेङ दोअ्‌पिसु,

५ कान्‍हागेलाइ तिनावा रो नेङगारागेलाइ त्‍यावा। रोग्‍याल्‍होकालाइ एलावा। न्‍हातोङ माहिङकालाइ हिङलि दोका जेङका हि। सिकालाइ सिन्‍हुतेङ ल्‍होका हि रो निरधनगेलाइहेङ रेम्‍काबानाल हिङपादोङखे।

६ काङको हेतुसो ताइको खान्‍धुरता धुकचुक मापाकालाइ सहसाम्‍पा निङकालाइ जेनावा।”

७ जेलाउ चिभुअ्‌लि पिका युहन्‍नाको चात्‍यागेलाइ हानेकान्‍हुअ्‌सो इसु चिभुअ्‌लि पिका युहन्‍नाको बारेता इन्‍ता जोम्‍कालाइहेङ दोअ्‍लि तेङहि, “नेलाइ उदादाङका थामेता हाइ खाङलि ओल्‍हेसुन्‍हा? हाइ भेर्माता हेङगालाइन्‍हातेङ हिका नालेहेङ?

८ एन्‍सानु नेलाइ हाइपालि ओल्‍हेसुन्‍हा? हाइ जाङका धाबा लागाइका द्‍याङगेलाइहेङ खाङलि? जाङका धाबा लागाइकालाइ ते राजाको महलता कि हिखे।

९ नेलाइ हाइपालि ओल्‍हेसुन्‍हा कुनु? हाइ आगाधुइकाहेङ खाङलि? एइ, का नेलाइहेङ दोअ्‌खा, आगाधुइकाखान्‍तेङ बुङ बाराका एमिहेङ तिङका हिसुन्‍हा।

१० या इङकोङ जाइको बारेता धरमकिताबता लेखिन्‍हाका हि:

‘खाङ, का ताइको बानाल चुमाकाहेङ नाङको आगाआगा दिङगिलाङका,

जाइ नाङको आगाता नाङको दामा त्‍यार पावा।’

११ “जातिङको, का नेलाइहेङ दोअ्‌खा, चिभुअ्‌लि पिका युहन्‍नाखान्‍तेङ मानहिका बो हासुङ जोलोम र्‍हुका मान्‍थु। कुलाउ सादेलको सारभिता जाइ झाराङखान्‍तेङ म्‍हुइका हि, इङको याखान्‍तेङ मानहिका ज्‍यावा।

१२ चिभुअ्‌लि पिका युहन्‍नाको पहरसो एलाथिकापा सादेलको सारभि हापाङ आगाइदोङखे, कालाउ चेरफेअ्‌का द्‍याङगेलाइ बोलधाकाङ यासेहेङ रिम्‍खे।

१३ हाइपानु युहन्‍नाको पहरथिकापा झाराङ आगाधुइकालाइ रो मोसाको नियमसो सादेलको सारभिको बारेता धुइका हिघाखे।

१४ नेलाइ काङको दोअ्‍का काथाता राजि जेङसुन्‍हा पानु, लोलिगोइका एलिया युहन्‍ना दोङ।

१५ जाइको हिङका न्‍हातोङ हि, इङको हिनाको।

१६ “एला इदोइ एलाको द्‍याङगेलाइहेङ का हाइदोफा दाज्‍याङका? इदोइ ते हातेता घाका म्‍हुम्‍हइका जामालाइ चोमालाइभाइका एइ, जाइ एम्‍बालाइको सानाइतिगेलाइहेङ काइखे रो दोअ्‌खे:

१७ ‘केलाइ नेलाइको भाअ्‌सिङ बासुलि म्‍होअ्‌न्‍हाहि, कुलाउ नेलाइ मान्‍हासुन्‍हा।

केलाइ बिलौना पान्‍हाहि, कुलाउ नेलाइ सुरता मापासुन्‍हा।’

१८ “कालाउ युहन्‍ना चातेङ रो आम्‍तेङ मालोहि, एम्‍बालाइ वासेहेङ मासान खोअ्‌का हि दोअ्‌तेङ दोअ्‌खे।

१९ का द्‍याङको चान चातेङ रो आम्‍तेङ लोघा, कालाउ एम्‍बालाइ कासेहेङ दोअ्‌खे, ‘खाङसु, जिहुका, हेन्‍जा गोरा आम्‍का, तिरो ल्‍होपाका रो निठुरिगेलाइको सानाइति!’ कुलाउ परमेस्‍वरको बुदिहेङ मुनासिप हि दोअ्‌तेङ वाको कामगेलाइसोङ साबित पाखे।”

खान्‍धुर मापाकालाइहेङ चेतानि

(लुका १०:१३-१५)

२० जेदोङजेदोङ पुरता इसु हेन्‍जाङ भारबुसाइका कामगेलाइ पाका हिघाहि। इङको पुरको द्‍याङगेलाइ ताइको कुकर्म लाअ्‌लि माकिअ्‌नाङसिङ वा एम्‍बालाइहेङ हाकाराइतेङ दोअ्‌लि तेङहि,

२१ “धिकार खोराजिन रो बेथसेदा पुरको द्‍याङगेलाइहेङ! हाइपानु नेलाइता पाका सरबङहिका कामगेलाइ टुरोस रो सिदोन पुरता पानु एम्‍बालाइ लाम्‍फा दोङ पातेको धाबा लागाइतेङ रो बुअ्‌सुरि लाइतेङ कुकर्म पालि लाअ्‌धावा।

२२ कुलाउ का नेलाइहेङ दोअ्‌खा, निसापको दिनाता नेलाइको खान्‍तेङ ते टुरोस रो सिदोन पुरको द्‍याङगेलाइको दासा हेन्‍जा सहेलि दोका ज्‍यावा।

२३ “ओइ कफर्नहुम पुरको द्‍याङगेलाइ, हाइ ना सादेलथिकापाङ तोल्‍हेन्‍हाना कुनु? ना पातेलथिकापा हुलन्‍हाना। हाइपानु नाता पाका सरबङहिका कामगेलाइ सदोम पुरता पाकाहिनु इङको नानिको दिनाथिकापा हितेङहिधावा।

२४ कुलाउ का नेलाइहेङ दोअ्‌खा, निसापको दिनाता नाङको खान्‍तेङ ते सदोम पुरको दासा हेन्‍जा सहेलि दोका ज्‍यावा।”

माइकालाइहेङ माइसापाका

(लुका १०:२१-२२)

२५ इङको पहर इसु दोअ्‌हि, “ओइ आबा, सादेल रो सुमिङको प्रभु, का नासेहेङ च्‍याबास पिखा, हाइपानु ना इदोइ काथा आकिलहिका रो आकिलहिकालाइसो म्‍होअ्‌तेङ ताअ्‌न्‍हा, कुलाउ जामालाइहेङ इदोइ तिङपान्‍हा।

२६ एइ, आबा, हाइपानु नासेहेङ एसाङ पालि रेम्‍का लागेहि।

२७ “काङको आबा गोताङ काथाको जिम्‍मा कासेहेङ पिका हि। आबाबिना चानहेङ हासुङ मानाल्‍खे रो चानबिना आबाहेङ हासुङ मानाल्‍खे। कुलाउ चान जाइहेङ आबा नाल्‍पालि भोखे, एम्‍बालाइ खिनिङ आबाहेङ नाल्‍खे।”

२८ “ओइ झाराङ माइका रो ल्‍हिकाहोइ एरेन्‍हाकागेलाइ काता लोसु, का नेलाइहेङ माइसा चापाङका।

२९ काङको जुङगेले फासु रो कासो धिरसु, हाइदोनु का नोइका रो काङको कोन्‍धाङ नोम्‍का हि, कालाउ नेलाइ ताइको आत्‍माता माइसालि निङस्‍वाना।

३० हाइपानु काङको जुङगेले सुकाका हि रो काङको बोकाना होम्‍का हि।”

माइसाका दिनाको प्रभु

(मर्कुस २:२३-२८; ३:१-६; लुका ६:१-११)

१२

१ इङको पहर इसु माइसाकाa दिनाता गहमको मिलिङ पाहासो हानेदोङघाहि। वाको चात्‍यागेलाइ म्‍हितुका हिघाखे रो गहमको सिसा पेङतेङ चालि तेङहि।

२ कुलाउ फरिसिगेलाइ इदोइ तिङतेङ वासेहेङ दोअ्‌हि, “खाङ, नाङको चात्‍यागेलाइ पुनित माइसाका दिनाता नियमता जेदोङ पालि मुनासिप मान्‍थु, इङकोङ पाखे।”

३ कुलाउ इसु एम्‍बालाइहेङ दोअ्‌हि, “दाउद, वा रो वाको दोसा हिकालाइ म्‍हितुलाउ हाइ पाका हिघाहि, हाइ नेलाइ धरम किताबता पर्‍हेका मान्‍थुसुन्‍हा?

४ दाउद थानलिअ्‌ता दुल्‍तेङ परमेस्‍वरको चार्‍हाइका तोले चाकाहिघाहि। इङको तोले चालि ना वासेहेङ, ना वादोफा हिकालाइहेङ, कुलाउ धामिगेलाइ खिनिङ चालि दुघाहि।

५ आरोङ हाइ नेलाइ धरमकिताबता पर्‍हेका मान्‍थुसुन्‍हा? थानता धामिगेलाइ माइसाका दिनाता दिनाङ काम पाखे रो एसापा एम्‍बालाइ माइसाका दिनाको नियमहेङ बितुल पाखे। कुलाउबुङ एम्‍बालाइ दुस माजेङखे।

६ कुलाउ का नेलाइहेङ दोअ्‌खा, थानखान्‍तेङ बाराका हासु इता हि।

७ कुलाउ ‘का नेलाइको चार्‍हाइका भोक माको, भुरुङ नेलाइको दाया पाका भोखा’ दोअ्‌का माने नेलाइ गेका हिनु नेलाइ फतुर मान्‍थुकाहेङ फतुर मालागाइ सुधाना।

८ हाइपानु का द्‍याङको चान माइसाका दिनाको बुङ प्रभु हिघा।”

९ इन्‍तासो ओल्‍हेतेङ इसु एम्‍बालाइको कचहरिसाअ्‌ता हानेहि।

१० इन्‍ता एमि खुर सेङका द्‍याङ हिघाहि। फरिसिगेलाइ इसुहेङ फतुर लागाइलि ठहर पातेङ वासेहेङ हिअ्‌हि, “हाइ माइसाका दिनाता हासुहेङ एल्‍पालि मुनासिप हि?”

११ इसु एम्‍बालाइहेङ दोअ्‌हि, “नेलाइता हासुको एलोङ पान्‍ठा हि, माइसाका दिनाता इङको खाराता वालानु, हाइ ना इङकोहेङ बाहार माओल्‍हेपाना कुनु?

१२ भेडाखान्‍तेङ द्‍याङ हेथे हेन्‍जा मोलहिका मान्‍थु कुनु? इदोङहेतु माइसाका दिनाता भालाइ पालि मुनासिप हि।”

१३ कोलाउ इसु इङको द्‍याङहेङ दोअ्‌हि, “नाङको खुर सोझापा।” इङको खुर सोझापाहि रो इङकोको खुर भेनेङ भाइपा रेम्‍का जेङहि।

१४ कुलाउ फरिसिगेलाइ बाहार हानितेङ इसुहेङ हेसापा सेअ्‌लि द्‍वाङ दोअ्‌तेङ मतो पालि तेङहि।

परमेस्‍वरको साल्‍का सेबक

(मर्कुस ३:७-१२; लुका ६:१७-१९)

१५ कुलाउ इसु इङको काथा गेतेङ वा इन्‍तासो हानेहि। हेन्‍जाङ द्‍याङगेलाइ वासेहेङ पिताइहि रो वा मासाअ्‌धेका झाराङहेङ एल्‍पाहि।

१६ कुलाउ वा एम्‍बालाइहेङ, इदोइ बारेता हासुहेङ हाइदोङ मादोअ्‌सु दोअ्‍तेङ चेतानि पिहि।

१७ यसैया आगाधुइकासो दोअ्‌का कथन पोङघालि दोङ इदोइ जेङका एइ:

१८ “खाङसु, का साल्‍का काङको मोन्‍दाताका सेबक या दोङ हि।

वासेहेङ का हेन्‍जाङ दायाखा रो वादोफा का हेन्‍जा लेङचाका हिघा,

का ताइको हङस वासेहेङ प्‍याङका

कालाउ वा जात्‍या जात्‍याको द्‍याङगेलाइहेङ नियाको पारचार पावा।

१९ वा ना चेरस्‍वावा ना हेन्‍जा चिय्‍हास्‍वावा, ना हासुङ इङकोको गाला दामागेलाइता हिनावा।

२० भोइका नाले वा माथुरावा,

सिलितोम्‍का गेसा वा मासेअ्‌तावा,

रो न्‍हुअ्‌सो निसापहेङ जितिकाथिकापा थुकापावा।

२१ इङकोकोङ मिङता जात्‍या जात्‍यागेलाइ आस ताअ्‌तावा।”

इसु रो दियाबलस

(मर्कुस ३:२०-३०; लुका ११:१४-२३)

२२ कोलाउ द्‍याङगेलाइ मासान खोअ्‌तेङ कान्‍हा रो लाता जेङका एमि द्‍याङहेङ इसुकोता चुमाहि। इसु इङकोहेङ एल्‍पाहि, कालाउ इङको कान्‍हा रो लाता द्‍याङ धुइका रो तिङका जेङहि।

२३ कालाउ झाराङ द्‍याङगेलाइ भारबुसाइतेङ दोअ्‌हि, “हाइ या दोङ दाउदको खाल कुनु?”

२४ कुलाउ इदोइ हिङतेङ फरिसिगेलाइ दोअ्‌हि, “इदोइ द्‍याङ मासानको गिर्‍हि दियाबलसbसो खिनिङ मासानगेलाइहेङ ओल्‍हेपाखे।”

२५ कुलाउ इसु एम्‍बालाइको ठहर गेतेङ एम्‍बालाइहेङ दोअ्‌हि, “हिदि बुङ मुलुकता मामिलिसुका हिनु इङको मुलुक ताइमिङ मुअ्‌तावा। एन्‍साङ पातेङ हिदिङ पुर माकोनु खालता मामिलिसुतेङ पाल्‍सुनु इङको बुङ मुअ्‌तावा।

२६ एन्‍सा दोङ दियाबलस दियाबलसहेङ ओल्‍हेपानु, इङको ताइमिङ खेङन्‍हावा रो एन्‍सानु इङकोको सारभि हेसापा आरेलि द्वावा कुनु?

२७ एन्‍सा दोङ का दियाबलससो मासानगेलाइ ओल्‍हेपाखा पानु, नेलाइको चात्‍यागेलाइ चाहिँ हासुसो इङको ओल्‍हेपाखे? एन्‍सानु नेलाइको ताइको चात्‍यागेलाइ दोङ नेलाइहेङ फतुर लागायावा।

२८ कुलाउ परमेस्‍वरको हङससो का मासान ओल्‍हेपाखा पानु, परमेस्‍वर राज पाका पहर नेलाइको माझाता लोलिदोका हि।

२९ “हिङसु, लाम्‍फा बोल्‍याका द्‍याङहेङ माधेउसिङ, इङकोको साअ्‌लिअ्‌ता दुल्‍तेङ हासु इङकोको मालमाता चुमपुतेङ हानेलि द्‍वावा? आरोङ इङको बोल्‍याका द्‍याङहेङ धेउकान्‍हुअ्‌सो खिनिङ इङकोको साअ् घिङलि द्‍वावा।

३० “जाइ काङकोदोसा मान्‍थु, इङको काङको बिरुद्धता हि। जाइ कादोफा माजोम्‍पाखे, इङको राइन्‍हा पाखे।

३१ एन्‍साङ का नेलाइहेङ दोअ्‌खा, द्‍याङगेलाइको पाका गोताङ कुकर्म रो बादनामि माफ ज्‍यावा, कुलाउ पुनित हङसको खिलापता पाका बादनामि हेअ्‌लाउ माफ माज्‍यावा।

३२ हासुङ का द्‍याङको खिलापता हाइदोङ दोअ्‍हि पानु इङकोहेङ माफ ज्‍यावा, कुलाउ हासुङ पुनित हङसको खिलापता धुइहि पानु इङकोहेङ इदोइ जुगता रो लोका जुगता बुङ माफ माज्‍यावा।

सिङहेङ वाको फलसोङ नाल्‍खे

(लुका ६:४३-४५)

३३ “साअ्‌धेका सिङ साअ्‌धेकाङ फल सेपाखे। मासाअ्‌धेका सिङ मासाअ्‌धेकाङ फल सेपाखे। सिङ हिसिका हि दोअ्‌तेङ वाको फलसो दोङ नाल्‍खे।

३४ ओइ बिसहिका पुह्‍याँको जामालाइ! नेलाइ ताइमिङ दुरजन हिसुन्‍हा, रेम्‍का काथा हेसापा धुइलि दोस्‍वाना? हाइदोनु जेदोङ काथा लिअ्‌ता पोङघाका हिखे इङको दोङ बाहार ओल्‍हेखे।

३५ रेम्‍का द्‍याङ ताइमि लिअ्‌ता पोङघाका रेम्‍का काथासो रेम्‍काङ काथा ओल्‍हेपाखे, कुलाउ दुरजन द्‍याङ ताइमिता पोङघाका दुरजनसो दुरजन काथा दोङ ओल्‍हेपाखे।

३६ का नेलाइहेङ दोअ्‌खा, ‘जाइ माजेङका काथा धुइखे, नियाको दिनाता एम्‍बालाइ इङकोको हिसाब पिलिगोयावा।’

३७ हाइपानु नेलाइ धुइका काथासो दोङ नेलाइ नियाको दिनाता कसुर माकोनु बेकसुर जेङस्‍वाना।”

भारबुसाइका काम खाङलि भोका

(मर्कुस ८:११-१२; लुका ११:२९-३२)

३८ कोलाउ धरममास्‍टर रो फरिसिगेलाइता आधेमि इसुहेङ दोअ्‌हि, “मास्‍टर, केलाइ नासो एलोङ भारबुसाइका काम खाङलि भोन्‍हाखे।”

३९ इसु एम्‍बालाइहेङ दोअ्‌हि, “दुरजन रो कासबिरि खाल चिन्‍हो भोखे। कुलाउ इदोइ खालहेङ योना आगाधुइकाको चिन्‍होबाहेक बो चिन्‍हो माप्‍यावा।

४० हाइपानु जेसापा योना बारा हायाको हेमुङलिअ्‌ता सुम दिना रो सुम न्‍हिसिङ हिघाखे, एन्‍सा दोङ का द्‍याङको चान बुङ भोनोलेता सुम दिना रो सुम न्‍हिसिङ ह्‍यावा।

४१ नियाको दिनाता निनबेको द्‍याङगेलाइ इदोइ खालको द्‍याङगेलाइदोफाङ जाअ्‌तेङ फतुर लागायावा, हाइपानु योना पारचार पालाउ एम्‍बालाइ कुकर्म पालि लाअ्‌का हिघाखे। कुलाउ खाङसु, योनाखान्‍तेङ बाराका एमि इता हि।

४२ माहेँको रानि नियाको दिनाता इदोइ खालको द्‍याङगेलाइदोफाङ जाअ्‌तेङ वासेहेङ फतुर लागायावा, हाइपानु वा दुनियाको ओदोइ कोन्‍हासो सोलोमनको आकिलको काथा हिङलि लोहि। कुलाउ खाङसु, सोलोमनखान्‍तेङ बाराका एमि इता हि।

मासानआत्‍मा घुरितेङ लोखे

(लुका ११:२४-२६)

४३ “जेलाउ मासानआत्‍मा द्‍याङसो ओल्‍हेतेङ हानेखे, इङको माइसालि भोतेङ सेङका थामेभारि हिगिल्‍खे, कुलाउ हिसोङ मानिङखे।

४४ कोलाउ इङको दोअ्‌खे, ‘जेतासो का ओल्‍हेतेङ लोघा, इङकोङ थामेता घुरितेङ हानाङका।’ घुरितेङ लोलाउ इङको थामे खालि, थाइथाइका रो साजाइतेङ ताअ्‌का निङखे।

४५ कोलाउ इङको हानिखे रो ताइमिखान्‍तेङ हेन्‍जा दुरजन बो न्‍हिअ् लोङ मासानआत्‍मा ताइमिदोफा चुमाखे रो लिअ्‌ता दुल्‍तेङ एम्‍बालाइ इन्‍ता बासा हिखे। कालाउ इङको द्‍याङको न्‍हुअ् दासा लाम्‍फाखान्‍तेङ मारेम्‍का जेङखे। इदोइ दुरजन खालको द्‍याङगेलाइहेङ बुङ इन्‍सिकाङ ज्‍यावा।”

इसुको आमाइ रो ओनेगेलाइ

(मर्कुस ३:३१-३५; लुका ८:१९-२१)

४६ इसु जोम्‍कालाइदोफा धुइकाताङपालाउ, वाको आमाइ रो ओनेगेलाइ बाहार जाअ्‌तेङ हिघाखे रो वाकोदोफा काथा पालि भोघाखे।

४७ कोलाउ एमि इसुहेङ दोअ्‌हि, “खाङ, नाङको आमाइ, नाङको ओनेगेलाइ बाहार जाअ्‌तेङ हि रो नाङकोदोफा काथा पालि भोदोङखे।”

४८ वाकोदोफा धुइकाहेङ इसु दोअ्‌हि, “काङको आमाइ हासु हि? काङको ओनेगेलाइ हासु हि?”

४९ कालाउ वा ताइको खुरहोइ चात्‍यागेलाइहेङ तिम्‍पातेङ दोअ्‌हि, “खाङसु काङको आमाइ रो ओनेगेलाइ।

५० हाइदोनु जाइ सादेलता हितेङहिका काङको परमेस्‍वर आबाको काथा मानिखे, एम्‍बालाइ दोङ काङको दादा ओने रो काङको आमाइ एइ।”

a 

१२:१ माइसाका जाइको माने “रोकिन्‍हालि” जेङखे।

b 

१२:२४ दियाबलस जाइहेङ “मासानको गिर्‍हि,” “दियाबलस” रो “बालजिबुल” दोअ्‌खे।

चालाइ बिअ्‌काको तुलना

(मर्कुस ४:१-१२, २५; लुका ८:४-१०; १०:२३-२४)

१३

१ इङकोङ दिना इसु साअ्‌सो ओल्‍हितेङ चावान्‍दिको काम्‍बेता योम्‍हि।

२ जेलाउ हेन्‍जाङ द्‍याङगेलाइ वाको भेर्पा जोम्‍हि रो वा नाउता धोलतेङ योम्‍हि, कुलाउ झाराङ द्‍याङगेलाइ काम्‍बेता जाअ्‌हि।

३ इसु इङको द्‍याङगेलाइहेङ हेन्‍जाङ काथागेलाइ तुलनागेलाइता इसिका काथा दोअ्‌हि:

“एमि चालाइ बिअ्‌का चालाइ बिअ्‌लि ओल्‍हेहि।

४ कालाउ एसापा बिअ्‌लाउ आतुइसा चालाइ दामाभारि बिअ्‍न्‍हाहि रो जिह्‍याँ जुइलेङ लोतेङ इङको चापिहि।

५ आतुइसा चालाइ उन्‍ठुइहिका भोनोता बिअ्‌न्‍हाहि, जेता हेन्‍जा भोनो मान्‍थुघाहि रो वाङखारापा भोनो मान्‍थुनाङसिङ इङको मारफाङ योहि।

६ कुलाउ जेलाउ साने देहि इङको ओलोमन्‍हाहि रो लिअ्‍ताथिकापा जारिजोलि मादोनाङसिङ इङको सेङहि।

७ हेथे चालाइचाहिँ चुइगेलाइको झालासता बिअ्‌न्‍हाहि, कुलाउ चुइगेलाइ धाङगातेङ लोहि रो चालाइहेङ बारालि मापिहि।

८ बो चालाइ रेम्‍का भोनोता बिअ्‌न्‍हाहि रो आधे नाकुरि, आधे सुमकुरि रो आधे एकुरिते गुना उब्‍जा पिहि।

९ जाइको न्‍हातोङ हि, वा हिनाको।”

१० कालाउ चात्‍यागेलाइ लोतेङ इसुहेङ दोअ्‌हि, “ना एम्‍बालाइदोफा हाइपालि तुलनागेलाइता धुइखेना?”

११ वा एम्‍बालाइहेङ दोअ्‌हि, “नेलाइहेङ ते सादेल सारभिको लिअ्‌ताको काथा गेलि आकिल पिका हि, कुलाउ एम्‍बालाइहेङ चाहिँ पिका मान्‍थु।

१२ हाइपानु जाइदोफा गेका मन हि, इङकोहेङ आरोङ हेन्‍जाङ आकिल प्‍यावा रो इङकोदोफा हेन्‍जा ज्‍यावा। कुलाउ जाइदोफा गेका मन मान्‍थु इङकोदोफा हिका आकिल बुङ घिङन्‍हावा।

१३ इदोङहेतु का एम्‍बालाइदोफा तुलनाता धुइखा, हाइदोनु एम्‍बालाइ खाङनु ते खाङखे कुलाउ मातिङखे, हिङनु ते हिङखे कुलाउ हिङतेङ बुङ मागेखे।

१४ आगाधुइका यसैयाको दोअ्‍का काथा एसापा एम्‍बालाइता पोङघाहि:

‘हिङनु ते नेलाइ हिङसुखेना, कुलाउ हेअ्‌लाउ मागेसुखेना,

खाङनु ते खाङसुखेना, कुलाउ हेअ्‌लाउ मातिङसुखेना।

१५ हाइपानु इदोइ द्‍याङगेलाइको कोन्‍धाङ बोधालाका हि,

एम्‍बालाइको न्‍हातोङ बाम्‍का हि,

एम्‍बालाइको मिँ तुअ्‌का हि,

माकुनुते एम्‍बालाइ मिँहोइ तिङधावा,

न्‍हातोङहोइ हिङधावा,

कोन्‍धाङहोइ गेधावा रो का भारि घुरिधावा,

कालाउ का एम्‍बालाइहेङ एल्‍पा धाङका।’

१६ “कुलाउ नेलाइहेङ चाहिँ परमेस्‍वर आबा सहसाम्‍पा पिका हि, हाइपानु नेलाइको मिँ तिङका रो न्‍हातोङ हिङका जेङका हि।

१७ जातिङको, का नेलाइहेङ दोअ्‌खा, नेलाइको तिङका काथा हेन्‍जाङ आगाधुइका रो धरम द्‍याङगेलाइ खाङलि लाल्‍सा पाघाखे, कुलाउ मातिङहि, कालाउ नेलाइ हिङका काथा हिङलि लाल्‍सा पाघाखे, कुलाउ माहिङहि।

चालाइ बिअ्‌का तुलनाको माने

(मर्कुस ४:१३-२०; लुका ८:११-१५)

१८ “चालाइ बिअ्‌काको तुलना माने हिङसु।

१९ हेथे द्‍याङगेलाइ सादेलको सारभिको कथन हिङनुते हिङखे कुलाउ मागेखे, कोलाउ दुरजन लोखे रो इङकोको कोन्‍धाङता जे बिअ्‌का हिघाहि इङको कुर्‍हाइतेङ चुमपुखे। दामाभारि बिअ्‍न्‍हाका चालाइचाहिँ इङकोङ एइ:

२० उन्‍ठुइहिका भोनोता बिअ्‌न्‍हाका चालाइचाहिँ इङको द्‍याङ भाइका एइ, जाइ कथन हिङतेङसाङ लेङचातेङ ओदोङघरि मन्‍जुरि पाखे।

२१ कुलाउ इङकोको कोन्‍धाङ लिअ्‌ता थिकापा जारि माजोनाङसिङ इङको आतुइसा पहर थिकापा खिनिङ हिखे। कालाउ परमेस्‍वरको कथनता खान्‍धुर पाका हेतुसो तु रो सान्‍ताइका लोतेङसाङ इङको न्‍हु पासाइखे।

२२ आरोङ हेअ्‌मि द्‍याङको कोन्‍धाङचाहिँ चुइको झालास्‍ता बिअ्‌न्‍हाका चालाइभाइकाङ एइ। एम्‍बालाइ परमेस्‍वरको कथन हिङतेङ बुङ दुनियाको पिर रो टाका काउरिको लाल्‍साता फासिखे। एन्‍साङ एम्‍बालाइको हिङका कथनगेलाइ राम्‍तेङ हानिखे रो ताइको ज्‍यानता हिदिङ बुङ सेका मासेपाखे।

२३ कुलाउ हेअ्‌मि द्‍याङको कोन्‍धाङ रेम्‍का भोनोता बिअ्‌न्‍हाका चालाइ भाइका एइ, जाइ कथन हिङखे, गेखे रो जातिङको उब्‍जनि सेपाखे। इङको बिअ्‌का चालाइसो नाकुरि गुना, सुमकुरि गुना रो एकुरिते गुना उब्‍जनि सेपाखे।”

माइरिमाको तुलना

२४ इसु आरोङ एम्‍बालाइहेङ भेनेङ तुलना हिङपाहि, “सादेलको सारभि एमि द्‍याङभाइका एइ, जाइ ताइको मिलिङता रेम्‍का चालाइ बिअ्‌हि।

२५ कुलाउ द्‍याङगेलाइ जिम्‍का पहर वाको दुस्‍मन लोहि रो गहमको माझा माझाता माइरिमागेलाइ बिअ्‌तेङ हान्‍हेहि।

२६ जेलाउ सिङ बारातेङ इङकोता सिह्‍याँ लागेहि, कोलाउ माइरिमा बुङ देखाल पिहि।

२७ “साअ् गिर्‍हिको कामत्‍यागेलाइ लोतेङ वासेहेङ दोअ्‌हि, ‘हाइ ना ताइको मिलिङता रेम्‍का चालाइ बिअ्‌का माको? इन्‍ता माइरिमा हितासो लोहि?’

२८ साअ् गिर्‍हि एम्‍बालाइहेङ दोअ्‌हि, ‘हिदिङ दुस्‍मन एसा पापिहि वाला।’ कामत्‍यागेलाइ वासेहेङ दोअ्‌हि, ‘हाइ केलाइ हानितेङ इङको उअ्‌ताङ?’

२९ “कुलाउ वा दोअ्‌हि, ‘एन्‍सा मापासु’ माकोनुते नेलाइ माइरिमा उअ्‌लाउ गहमसुदाङ उअ्‌स्‍वाना।

३० बालि चेका माजेङपाधाउ न्‍हेमिहेङ दोसादोसाङ बारालि पिसु। कालाउ का बालि चेकालाइहेङ दोअ्‌ताङका, ‘लाम्‍फा माइरिमा उअ्‌तेङ ओअ्‌पालि बोझा जिङसु, कुलाउ गहमचाहिँ काङको भाकारता ताअ्‌सु।’”

पासाइको चालाइ रो साउरिको तुलना

(मर्कुस ४:३०-३४; लुका १३:१८-२१)

३१ इसु एम्‍बालाइहेङ भेनेङ तुलना दोअ्‌हि, “सादेलको सारभि पासाइको चालाइ भाइका एइ, जाइ एमि द्‍याङ ताइको बारिता चुमपुतेङ बिअ्‌हि।

३२ इङको गोताङ चालाइगेलाइता म्‍हुइका जेङखे, कुलाउ जेलाउ बाराखे, कोलाउ इङको गोताङ सारसिङगेलाइखान्‍तेङ बाराका जेङखे रो जिह्‍याँ जुइलेङगेलाइ लोतेङ इङकोको दालेङगेलाइता भासा जोखे।”

३३ वा एम्‍बालाइहेङ भेनेङ तुलनाता दोअ्‌हि, “सादेलको सारभि साउरिभाइका एइ, एमि बेबाल ना पाथि झोको तोलेता आतुइसा साउरि मिसालाइहि रो इङको गोताङ तोले साउरिहोइ माफुलिपा धाउ इङकोहेङ ए थाने ताअ्‌हि।”

३४ इसु इदोइ गोताङ कथन द्‍याङगेलाइहेङ तुलनाता दोअ्‌हि। एम्‍बालाइहेङ तुलनामाकोसिङ वा हाइ बुङ मादोअ्‌हि।

३५ आगाधुइकासो दोअ्‌का कथन एसापा पोङघाहि:

“का तुलनागेलाइता धुयाङका,

दुनियाको सिरजाइ जेङकासो मागेका कथनगेलाइ दोअ्‌ताङका।”

माइरिमाको तुलनाको माने

३६ कोलाउ इसु द्‍याङगेलाइहेङ लाअ्‌तेङ साअ्‌ता हानेहि रो वाको चात्‍यागेलाइ वाकोता लोतेङ दोअ्‌हि, “मिलिङको माइरिमाको तुलनाको माने केलाइहेङ दोअ्‌पि।”

३७ वा एम्‍बालाइहेङ दोअ्‌हि, “रेम्‍का चालाइ बिअ्‌काचाहिँ का द्‍याङको चान एइ।

३८ मिलिङ दुनिया एइ। रेम्‍का चालाइचाहिँ सादेलको सारभिको खाल एइ रो माइरिमा दुरजनको खाल एइ।

३९ माइरिमा बिअ्‌का दुस्‍मनचाहिँ दियाबलस एइ। बालिको चेका पहरचाहिँ दुनियाको दोका एइ। हाउलिगेलाइ सादेलको बानाल चुमाकालाइ एइ।

४० जेसापा माइरिमा उअ्‌तेङ मेता दुकावा, दुनियाको न्‍हुअ्‌ता बुङ एन्‍साङ ज्‍यावा।

४१ का द्‍याङको चान ताइको बानाल चुमाकालाइहेङ दिङगिलाङका। कुकर्म पालि लागाइका गोताङ थोक रो दुरजन काम पाकालाइ झाराङहेङ एम्‍बालाइ काङको सारभिसो जोम्‍पावा,

४२ कालाउ ओबालाइहेङ मेको रापता थाल्‍पिगिलावा। इन्‍ता द्‍याङगेलाइ खारस्‍वावा रो तासि रेअ्‌तावा।

४३ कोलाउ धरम द्‍याङगेलाइ ताइको परमेस्‍वर आबाको सारभिता बेलाभाइपा जोल्‍तेङ ह्‍यावा। जाइको न्‍हातोङ हि, इङको हिनाको।

लिअ्‌काटाका रो मोतिको तुलना

४४ “सादेलको सारभि हिदिङ एलोङ मिलिङता लिअ्‌तेङ ताअ्‌का लिअ्‌काटाकाभाइका एइ। एमि द्‍याङ निङतेङ म्‍होअ्‌तेङ ताअ्‌तावा। कालाउ लेङचातेङ वा हानावा रो ताइमिदोसा हिका गोताङ पिअ्‌तेङ इङको मिलिङ चोलावा।

४५ “आरोङ सादेलको सारभि रेम्‍का मोतिगेलाइ भोका एमि बेपारिभाइका एइ।

४६ इङको एलोङ हेन्‍जाजाङका मोति निङकान्‍हुअ्‌सो हानितेङ ताइमिदोफा हिका गोताङ पिअ्‌तेङ इङको मोति चोल्‍हि।

हाया माङका जालेको तुलना

४७ “सादेलको सारभि चावान्‍दिता थाल्‍का एलोङ जालेभाइका बुङ एइ, जाइता गोताङखाल्‍को हायागेलाइ देखे।

४८ कालाउ जाले पोङघाकान्‍हुअ्‌सो जालेघाकालाइ इङकोहेङ काम्‍बेता तान्‍हितेङ ओल्‍हेपाखे। इङकोन्‍हुअ्‌सो योम्‍तेङ रेम्‍का हायागेलाइ दुङघ्रिता जोम्‍पाखे कुलाउ काम मालागेकालाइहेङ थाल्‍गिल्‍खे।

४९ दुनियाको न्‍हुअ्‌ता एन्‍साङ ज्‍यावा। परमेस्‍वरको काथा चुमाकालाइ लोतेङ दुरजनगेलाइहेङ धरमगेलाइको माझासो खेनावा।

५० कालाउ एम्‍बालाइ मेको रापता थालन्‍हावा, इन्‍ता एम्‍बालाइ खारावा रो तासि रेअ्‌तावा।”

५१ इसु हिअ्‌हि, “हाइ नेलाइ इदोइ गोताङ काथा गेसुन्‍हा?” एम्‍बालाइ वासेहेङ जावाफ पिहि, “गेन्‍हाहि।”

५२ कालाउ इसु एम्‍बालाइहेङ दोअ्‌हि, “इदोइहेतु सादेलको सारभिको बिद्‍या निङका झाराङ धरममास्‍टर एमि साअ्‌को गिर्‍हिभाइका एइ। जाइ ताइको भाकारसो नावा रो पुर्ना जाङका आनेमानेगेलाइ बाहार ओल्‍हेपाखे।”

नासरतता इसुहेङ मामानेका

(मर्कुस ६:१-६; लुका ४:१६-३०)

५३ इदोइ तुलनागेलाइ दोअ्‌लिदोकान्‍हुसो इसु इन्‍तासो हानेहि।

५४ कालाउ ताइमि हुर्किका पुरता लोतेङ वा एम्‍बालाइको कचहरिसाअ्‌ता एम्‍बालाइहेङ इसिका बिद्‌या पिलाउ एम्‍बालाइ भारबुसाइ तेङ एम्‍बालाइ दोअ्‌हि, “यासेहेङ इदोइ आकिल रो भारबुसाइका काम पाका सरबङगेलाइ हितासो निङहि?

५५ हाइ या मिस्‍तिरिको चान माको? हाइ याको आमाइको मिङ मरियम रो याको ओनेगेलाइ याकुब, योसेफ, सिमोन रो यहुदा माको कुनु?

५६ हाइ याको बेजानओनेगेलाइ झाराङ केलाइदोफाङ माहि कुनु? या इदोइ गोताङ काथा हितासो निङहि?”

५७ कालाउ एम्‍बालाइ वाकोदोफा चेरताम्‍पाहि। कुलाउ इसु एम्‍बालाइहेङ दोअ्‌हि, “आगाधुइकाहेङ ताइकोङ मुलुक रो ताइकोङ देराता बिना बोमिसो गोताङ थामेता मान जेङखे।”

५८ कालाउ एम्‍बालाइको खान्‍धुरमापानाङ सिङ वा इन्‍ता भारबुसाइका हेन्‍जा कामगेलाइ मापाहि।

चिभुअ्‌लि पिका युहन्‍ना नासाका

(मर्कुस ६:१४-२९; लुका ९:७-९)

१४

१ इङको पहर गालिल माउजाको राजा हेरोद इसुको नावाइ हिङहि।

२ वा ताइको कामत्‍यागेलाइहेङ दोअ्‌हि, “वा चिभुअ्‌लि पिका युहन्‍ना एइ। वा सिकासो सिन्‍हुका हि। एन्‍साङ या सरबङसो भारबुसाइका इसिका कामगेलाइ पादोङखे।”

३ लाम्‍फा ताइको ओने फिलिपको बेअ् हेरोदियासको हेतुसो हेरोद युहन्‍नाहेङ रिम्‍तेङ धेउतेङ थुनाता ताअ्‌का हिघाखे।

४ हाइदोनु युहन्‍ना हेरोदहेङ एसा दोअ्‍का हिघाखे, “ना वासेहेङ बेअ् बान्‍हाइतेङ ताअ्‌लि मुनासिप माज्‍याङ।”

५ इदोङहेतु हेरोद युहन्‍नाहेङ सेअ्‌लि लाल्‍सा पाका हिघाखे। कुलाउ राइतिसो वा थिघाखे, हाइदोनु एम्‍बालाइ वासेहेङ आगाधुइका द्‍याङ दोअ्‌तेङ मान पाघाखे।

६ कुलाउ जेलाउ हेरोदको जोलोमदिना लोहि, कोलाउ हेरोदियासको चामिन्‍दि एम्‍बालाइको माझाता न्‍हातेङ हेरोदहेङ लेङचापाहि।

७ एन्‍सा जेङलाउ वा इङकोहेङ हाइदोङ र्‍हेलाउ बुङ पिका केरा चातेङ केरा चाहि।

८ कुलाउ इङकोको आमाइ धिरपाका हिनाङसिङ वा दोअ्‌हि, “चिभुअ्‌लि पिका युहन्‍नाको पुरिङ कासेहेङ इदोङ थालिता ताअ्‌तेङ पि।”

९ इदोइ हिङतेङ हेरोद मन तुपाहि कुलाउ बान्‍सालाइको आगाता केरा चानाङसिङ वा एन्‍साङ पालि हुकुम पिहि।

१० वा थुनाता युहन्‍नाको पुरिङ पाल्‍लि हुकुम पिहि।

११ कालाउ वाको पुरिङ थालिता चुमातेङ इङको बेजानहेङ पिलि लागाइहि। वा इङको ताइको आमाइकोता चुमाहि।

१२ इङकोन्‍हुअ्‌सो युहन्‍नाको चात्‍यागेलाइ लोतेङ वाको सिका जिउ चुमपुतेङ लिअ्‌हि। कालाउ एम्‍बालाइ हानितेङ इसुहेङ बानाल हिम्‍पाहि।

इसु ना हाजार द्‍याङगेलाइहेङ चापाका

(मर्कुस ६:३०-४४; लुका ९:१०-१७; युहन्‍ना ६:१-१४)

१३ जेलाउ इसु इदोइ हिङहि, वा नाउता धोल्‍तेङ इन्‍तासो एकलास थामेभारि एकालाङ हानेहि। इदोइ हिङतेङ द्‍याङगेलाइ पुरगेलाइसो ओल्‍हेतेङ वासेहेङ पिताइहि।

१४ इसु नाउसो खुअ्‌लाउ काम्‍बेता हेन्‍जाङ द्‍याङगेलाइ वासेहेङ र्‍हुम्‍तेङ हिका तिङहि। इदोइ तिङतेङ वा एम्‍बालाइहेङ दायातेङ इन्‍ता हिका मासाअ्‌धेकालाइहेङ एल्‍पाहि।

१५ बेल्‍हालितोम्‍कान्‍हुअ्‌सो चात्‍यागेलाइ इसुकोता लोतेङ एसा दोअ्‌हि, “इदोइ एकलास थामेहि, बेला बुङ दुबिहोइ। इदोइ द्‍याङगेलाइहेङ दिङगिल रो एबालाइ देरादेराता हानितेङ ताइको भाअ्‌सिङ चाकाआनेमाने चोलाको।”

१६ कुलाउ इसु एम्‍बालाइहेङ दोअ्‌हि, “एम्‍बालाइ हानेलि मागोयाङ। नेलाइ दोङ एबालाइहेङ चालि पिसु।”

१७ चात्‍यागेलाइ वासेहेङ दोअ्‌हि, “इता केलाइदोफा ते ना लोङ तोले रो न्‍हे लोङ हाया खिनिङ हि।”

१८ कोलाउ इसु दोअ्‌हि, “इङको काङकोता चुमासु।”

१९ इसु द्‍याङगेलाइहेङ चाउरता योम्‍लि लागाइहि। इङको ना लोङ तोले रो न्‍हे लोङ हाया र्‍हुतेङ सादेलभारि खाङतेङ परमेस्‍वरहेङ सहसाम्‍पा पिहि। कालाउ तोलेगेलाइ पेङतेङ चात्‍यागेलाइहेङ पिहि रो चात्‍यागेलाइ द्‍याङगेलाइहेङ बाखाराइपिहि।

२० इङको झाराङ घाइपाङ चाहि रो दाइका टुकारागेलाइ जोम्‍पालाउ तेन्‍हे डालो पोङघाहि।

२१ इन्‍ता चाकालाइ बेबालाइ रो जामालाइबिना वाबालाइ खिनिङ ना हाजार हिघाखे।

इसु चिर्‍हुता हिगिल्‍का

(मर्कुस ६:४५-५६; युहन्‍ना ६:१५-२१)

२२ इदोइ काम पालिदोतेङसाङ इसु चात्‍यागेलाइहेङ “नाउता धोल्‍तेङ लाम्‍फा दोङ चावान्‍दि ओदोइपार हानेसु” दोअ्‌तेङ आर्‍हाइहि। वा ताइमिचाहिँ द्‍याङगेलाइहेङ बेदाङगि पिलि हिन्‍दिहि।

२३ द्‍याङगेलाइहेङ बिदा पालिदोकान्‍हुअ्‌सो वा एक्‍लाङ पुकार पालि र्‍हुता आरदाङता हानेहि। बेल्‍हालाउ वा एक्‍लाङ आरदाङता हिघाहि।

२४ कुलाउ नाउ इङको पहरथिकापा काम्‍बेसो जाहिदिता हेन्‍जाङ दुरे थुकालिदोका हिघाहि। कालाउ आगासो भेर्मा लोनाङसिङ चिको लहरसो नाउ आगाइलिङ मादोहि।

२५ ए र्‍हिमाङ मोचलमाचललाउ इसु चिर्‍हुता तेतेङ चात्‍यागेलाइकोता लोहि।

२६ जेलाउ एम्‍बालाइ वासेहेङ जाहिदिर्‍हुता तेतेङहिका तिङहि, कोलाउ थितेङ एम्‍बालाइ दोअ्‌हि, “या ते मासान कि नाउ!” दोअ्‌तेङ थितेङ र्‍हिकालि तेङहि।

२७ कुलाउ इसु ओदोङघरि एम्‍बालाइहेङ एसा दोअ्‌हि, “आँट पासु, का दोङ हिघा, माथिसु।”

२८ पत्‍रुस वासेहेङ दोअ्‌हि, “ओइ प्रभु, नादोङ हिन्‍हा पानु कासेहेङ नाङकोता चिर्‍हुता लोलि हुकुम पि।”

२९ इसु दोअ्‌हि, “लोउ।” कालाउ पत्‍रुस नाउसो खुअ्‌तेङ वाकोता हानेलि चिर्‍हुता तेलि तेङहि।

३० कुलाउ बाराका भेर्मा लोका तिङतेङ वा थिहि रो दुबिलि तोम्‍लाउ र्‍हिकाइतेङ दोअ्‌हि, “ओइ प्रभु, कासेहेङ बान्‍चेपा।”

३१ इसु ओदोङघरि वासेहेङ चा:तेङ दोअ्‌हि, “खोइ कुनु नाङको खान्‍धुर, हाइपालि बिसङकि पान्‍हा?”

३२ जेलाउ ओबालाइ नाउता ताङहि, कोलाउ भेर्मा बुङ गाङहि।

३३ नाउता हिकालाइ इसुहेङ तिर्‍हो थोतेङ बाखिन्‍हि रो दोअ्‌हि, “जातिङको ना परमेस्‍वरको चान हिन्‍हा।”

३४ ओदोइपार थुकाकान्‍हुअ्‌सो ओबालाइ गनेसरेतको माउजाता थुकालिलोहि।

३५ जेलाउ इङको थामेको द्‍याङगेलाइ इसुहेङ नाल्‍हि कोलाउ एम्‍बालाइ कोरबितिङको माउजागेलाइता बानाल पिगिल्‍हि रो द्‍याङगेलाइ रोगाइकालाइ झाराङहेङ वाकोता चुमाहि।

३६ एम्‍बालाइ वाको धाबाको फेन्‍चा खिनिङ साइलि निनाको दोअ्‌तेङ बिम्‍ति पाहि। जाइजाइ साइहि एम्‍बालाइ झाराङ एल्‍हि।

चलन मानेका बारेता बिद्‌या

(मर्कुस ७:१-१३)

१५

१ कालाउ आधेमि फरिसिगेलाइ रो धरममास्‍टरगेलाइ यरुसलेमसो इसुकोता लोतेङ हिअ्‌हि,

२ “नाङको चात्‍यागेलाइ खालसो चलितेङलोका चलनगेलाइ हाइपालि मामानेखे? हाइपानु एम्‍बालाइ चाकालाम्‍फा ताइको खुर माझाखे।”

३ इसु एम्‍बालाइहेङ दोअ्‍हि, “नेलाइ बुङ ताइको चलनगेलाइहेङ मानेलिको भाअ्‌सिङ हाइपालि परमेस्‍वरको हुकुम मामानेसुखेना?

४ हाइदोनु परमेस्‍वर दोअ्‌का हि, ‘ताइको आबा आमाइहेङ मानभाउ पासु, रो ताइको आबा आमाइहेङ मारेम्‍का काथा दोअ्‌खे इङकोचाहिँ सेअ्‌लिगोयाङ।’

५ कुलाउ नेलाइचाहिँ ताइको आबा आमाइहेङ, ‘नेलाइहेङ पिलि गोइका गोताङ परमेस्‍वरहेङ पिलिदोहोइका, इदोइहेतु नेलाइहेङ पिलि माद्‍वाङका दोअ्‌सुखेना।’

६ एसापा ताइको आबा आमाइहेङ मान पालि मागोयाङ दोअ्‌तेङ नेलाइ ताइको चलनभारि लागितेङ परमेस्‍वरको हुकमहेङ बेकामको बान्‍हाइसुखेना।

७ ओइ चिम्‍काटागेलाइ, यसैया आगाधुइका यसैयाको दोअ्‌का काथा नेलाइदोफा जिसिकाको उसिकाङ मिलिखेः

८ ‘इदोइ द्‍याङगेलाइ कासेहेङ नुइहोइ खिनिङ मान पाखे,

कुलाउ एम्‍बालाइको मन काभारि मान्‍थु।

९ एम्‍बालाइ बित्‍थाता कासेहेङ बाखिन्‍खे,

कुलाउ एम्‍बालाइको नियम द्‍याङगेलाइको धिरपाका थिति खिनिङ हि।’”

द्‍याङगेलाइहेङ असुचि पाका काथागेलाइ

(मर्कुस ७:१४-२३)

१० इसु द्‍याङगेलाइहेङ ताइकोता काइहि रो एम्‍बालाइहेङ दोअ्‌हि, “काङको काथा मनपातेङ हिङसु रो गेसु,

११ जेदोङ चाका चिज नुइसो दुल्‍खे, इङको द्‍याङहेङ असुचि मापाखे। कुलाउ जेदोङ काथा नुइसो बाहार ओल्‍हेखे, इङको द्‍याङहेङ असुचि पाखे।”

१२ इदोइन्‍हुअ्‌सो चात्‍यागेलाइ लोतेङ वासेहेङ दोअ्‌हि, “हाइ ना गेहोइना? फरिसिगेलाइ नाङको दोअ्‍का काथा हिङतेङ चेरताम्‍पाका हि।”

१३ इसु दोअ्‌हि, “सादेलता हिका काङको आबा माथिङका गोताङ सिङ उअ्‌न्‍हावा।

१४ एम्‍बालाइहेङ लाअ्‌पिसु, इङको कान्‍हा आगुवागेलाइ हि। कान्‍हा कान्‍हाहेङ थोङगिल्‍नु, इङको न्‍हेमिङ खाराता वालावा।”

१५ पत्‍रुस इसुहेङ दोअ्‌हि, “केलाइहेङ इदोइ तुलनाको माने दोअ्‌पि।”

१६ वा दोअ्‌हि, “हाइ नेलाइ एलाबुङ गेनाङ मान्‍थुसुन्‍हा?

१७ हाइ नेलाइ मागेसुखेना, जेदोङ चिज द्‍याङगेलाइको नुइसो दुल्‍तेङ हेमेङलिअ्‌ता थुकाखे रो इङको ओल्‍हितेङ बाहार हानिखे।

१८ कुलाउ द्‍याङको नुइसो बाहार ओल्‍हेका काथा वाको कोन्‍धाङसो ओल्‍हेखे रो इदोइ दोङ काथाहोइ द्‍याङहेङ असुचि बान्‍हाइखे।

१९ हाइपानु कोन्‍धाङसो दोङ दुरजन ठहर, सेअ्‌लि, दुस्‍चर, दुराचार, खुलि, असत पारमान रो बादनामि बाहार ओल्‍हेखे।

२० इदोइ काथागेलाइसो चाहिँ द्‍याङहेङ असुचि पाखे। कुलाउ खुर माझासिङ चालाउ वासेहेङ असुचि मापाखे!”

कनानि बेबालको खान्‍धुर

(मर्कुस ७:२४-३०)

२१ कोलाउ इसु इन्‍तासो ओल्‍हेतेङ, टुरोस रो सिदोनको माउजाभारि हानेहि।

२२ इङको माउजासो एमि कनानि बेबाल लोतेङ र्‍हिकाइतेङ दोअ्‍लि तेङहि, “ओइ प्रभु, दाउदको चान, कासेहेङ दाया पा। काङको चामिन्‍दिहेङ मासान मारेम्‍फाङ सान्‍ताइका हि।”

२३ इसु इङकोहेङ हाइदोङ जावाफ मापिहि। वाको चात्‍यागेलाइ लोतेङ वासेहेङ बिम्‍ति पाहि, “यासेहेङ दिङगिल, हाइदोनु इङको र्‍हिकाइतेङ केलाइहेङ पिताइदोङखे।”

२४ इसु दोअ्‌हि, “कासेहेङ ते माउर्‍याभाइपा जेङका इस्राएलको जात्‍याको द्‍याङगेलाइहेङ साघाइलिको भाअ्‌सिङ खिनिङ परमेस्‍वर आबा दिङगिल्‍का एइ।”

२५ कुलाउ इङको बेबाल लोतेङ वाको आगाता तिर्‍हो थोतेङ दोअ्‌हि, “ओइ प्रभु, कासेहेङ साघाइ।”

२६ इसु दोअ्‌हि, “जामालाइको तोले र्‍हुतेङ खियागेलाइहेङ थालपिलि ते मुनासिप माज्‍याङ।”

२७ इङको दोअ्‌हि, “एइ प्रभु, कुलाउ खियागेलाइ बुङ ते ताइको गिर्‍हि चालाउ हुल्‍का आइथि चाखे।”

२८ कोलाउ इसु इङकोहेङ दोअ्‌हि, “ओइ बेबाल, नाङको खान्‍धुर बाराका हि। नाङको लाल्‍सा पाकाभाइपा नासेहेङ ज्‍याको।” इङकोको चामिन्‍दि इङकोङ पहर एल्‍हि।

इसु द्‍या हाजार द्‍याङगेलाइहेङ चापाका

(मर्कुस ७:३१; ८:१०)

२९ इसु इन्‍तासो ओल्‍हेतेङ गालिल चावान्‍दिको काम्‍बे जेङतेङ हानेहि रो आरदाङर्‍हुता ताङतेङ इन्‍ता योम्‍हि।

३० कोलाउ द्‍याङगेलाइको चेअ्‌सु वाकोता लोहि। एम्‍बालाइ ताइमिदोफाङ चुमाका कुज्‍या नेङगारा, कान्‍हा, लाटा रो बो हेन्‍जाङहेङ वाकोता चुमातेङ ताअ्‌पिहि रो वा एम्‍बालाइ झाराङहेङ एल्‍पाहि।

३१ कालाउ इन्‍ता हिका लाटागेलाइ धुइका, कुज्‍या नेङगारागेलाइ एल्‍तेङ तेका रो कान्‍हागेलाइ तिङका तिङतेङ द्‍याङगेलाइ भारबुसाइहि कालाउ एम्‍बालाइ इस्राएलको परमेस्‍वरहेङ बाखिन्‍हि।

३२ कोलाउ इसु ताइको चात्‍यागेलाइहेङ ताइकोता काइतेङ दोअ्‌हि, “का इदोइ द्‍याङगेलाइहेङ खाङतेङ दायाघा, हाइदोनु एबालाइ कादोफा हिका नानि सुम्‍नि जेङहोइ। एला एबालाइदोफा चालि हाइदोङ मान्‍थु। का एबालाइहेङ म्‍हितुपाङ दिङगिल्‍लि माभोखा। माकुनु एम्‍बालाइ दामाताङ झाका लोनावा।”

३३ चात्‍यागेलाइ इसुहेङ दोअ्‌हि, “इसिका बारा चेअ्‌सुहेङ इदोइ निरजन थामेता चापालि केलाइ हितासो चाकाआनेमाने निङलि?”

३४ इसु एम्‍बालाइहेङ दोअ्‌हि, “नेलाइदोसा हेअ्‌लोङ तोले हि?” एम्‍बालाइ दोअ्‌हि, “न्‍हिअ्‌लोङ तोले रो आधे म्‍हुम्‍हुइका हाया खिनिङ हि।”

३५ इसु द्‍याङगेलाइहेङ चाउरता योम्‍लि हुकुम पिहि।

३६ इङकोन्‍हुअ्‌सो वा इङको न्‍हिअ्‌लोङ तोले रो हाया र्‍हुतेङ परमेस्‍वरहेङ च्‍याबास पिकान्‍हुअ्‌सो पेङतेङ चात्‍यागेलाइहेङ पिहि। कालाउ चात्‍यागेलाइ द्‍याङगेलाइहेङ बाखाराइ पिहि।

३७ एम्‍बालाइ झाराङ घाइपाङ चाहि रो दाइका टुकारागेलाइ जोम्‍पालाउ न्‍हिअ् डालो जेङहि।

३८ बेबाललाइ रो जामालाइबिना चाकालाइ वाबालाइ खिनिङ द्‍या हाजार हिघाखे।

३९ कोलाउ द्‍याङगेलाइहेङ दिङगिल्‍कान्‍हुअ्‌सो इसु नाउता धोल्‍तेङ मगादानको माउजाभारि हानेहि।

भारबुसाइका काम तिम्‍पा दोअ्‌का

(मर्कुस ८:११-१३; लुका १२:५४-५६)

१६

१ आधे फरिसिगेलाइ रो सदुकिगेलाइ लोतेङ इसुहेङ जाच पालि सादेलसो एलोङ भारबुसाइका चिनो तिम्‍पालि वाकोदोफा काथा ताअ्‌हि।

२ कुलाउ वा एम्‍बालाइहेङ जावाफ पिहि, “बेला दुबेलि तोम्‍लाउ नेलाइ दोअ्‌स्‍वाना, ‘आदेल इका जेङका हि हाइपानु जुम्‍नि रेम्‍का दिना जेनाङ।’

३ र्‍हिमाचाहिँ नेलाइ दोअ्‌स्‍वाना, ‘नानि दुमभेर्मा ल्‍वाङ हाइपानु आतेल इका बादेल थुम्‍का हि।’ नेलाइ आतेलहेङ खान्‍तेङ दिना हिसिका ज्‍याङ खेङलि गेसुखेना। कुलाउ नानि जुम्‍नि हाइ जेङदोङखे दोअ्‌तेङ याको माने खेङलि मादोस्‍वाना।

४ खान्‍धुरसो दुरे जेङका दुरजन खालको द्‍याङगेलाइ खिनिङ इसिका भारबुसाइका काम खाङलि भोखे। कुलाउ इदोइ खालको द्‍याङगेलाइ आगाधुइका योनाको ज्‍यानता घाटिका भारबुसाइका कामबिना बो काम तिङलि मानिनावा।” इङकोन्‍हुअ्‌सो इसु एम्‍बालाइहेङ लाअ्‌तेङ इन्‍तासो हानेहि।

फरिसि रो सदुकिगेलाइको साउरि

(मर्कुस ८:१४-२१)

५ चात्‍यागेलाइ चावान्‍दिओदोइपार थुकालिलोलाउ एम्‍बालाइ तोले चुमालि निलन्‍हाहि दोअ्‌तेङ गेहि।

६ इसु एम्‍बालाइहेङ दोअ्‌हि, “होस पासु, फरिसि रो सदुकिगेलाइको साउरिसो जोगितेङ हिसु!”

७ चात्‍यागेलाइ ताताइमिता दोअ्‌लि तेङहि, “केलाइ तोले माचुमान्‍हाहि इदोइहेतु वा एसा दोअ्‌का वाला।”

८ इसु इदोइ गेतेङ दोअ्‌हि, “खोइ कुनु नेलाइको खान्‍धुर? नेलाइदोसा तोले मान्‍थु दोअ्‌तेङ हाइपालि ताताइमिता सावालजावाफ पासुखेना?

९ हाइ नेलाइ एला बुङ मागेसुखेना? ना हाजार द्‍याङगेलाइहेङ ना लोङ तोलेहोइ चापाका काथा नेलाइहेङ फोममान्‍थु? नेलाइ हेअ् डालो जोम्‍पाका हिघासुन्‍हा?

१० कालाउ न्‍हिअ् लोङ तोलेहोइ द्‍या हाजार द्‍याङगेलाइहेङ चापातेङ हेअ् डालो नेलाइ जोम्‍पाका हिघासुन्‍हा?

११ का नेलाइहेङ तोलेको बारेता दोअ्‌का माको दोअ्‌तेङ नेलाइ हाइपालि मागेसुखेना? कुलाउ फरिसि रो सदुकिगेलाइको साउरिसो होसपातेङ हिसु।”

१२ कोलाउ एम्‍बालाइ गेहि, वा तोलेको साउरिसो माको कुलाउ फरिसि रो सदुकिगेलाइको बिद्‍यासो जोगितेङ हिलि दोअ्‌का हिघाहि।

इसु हासु हि?

(मर्कुस ८:२७-३०; लुका ९:१८-२१)

१३ इसु कैसरिया फिलिप्‍पिको माउजाता थुकालिलोकान्‍हुअ्‌सो, वा ताइको चात्‍यागेलाइहेङ हिअ्‌हि, “द्‍याङगेलाइ का द्‍याङको चानहेङ हासु एइ दोअ्‌तेङ दोअ्‌खे?”

१४ एम्‍बालाइ दोअ्‌हि, “आधेमि चिभुअ्‌लि पिका युहन्‍ना, आधेमि एलिया, आधेमि यर्मिया रो आगाधुइकालाइता हिदिङ एमि एइ दोअ्‌तेङ दोअ्‌खे।”

१५ इसु एम्‍बालाइहेङ हिअ्‍हि, “नेलाइ हाइ दोअ्‌स्‍वाना, का हासु हिघा?”

१६ सिमोन पत्‍रुस दोअ्‌हि, “ना दोङ सिन्‍हुका परमेस्‍वरको चान ‘ख्रिस्‍ट’ हिन्‍हा।”

१७ इसु वासेहेङ दोअ्‌हि, “योनाको चान सिमोन, ना सहसाम्‍पा निङका हिन्‍हा। हाइदोनु द्‍याङसो नासेहेङ इदोइ तिम्‍पाका माको, कुलाउ सादेलता हिका काङको परमेस्‍वर आबा तिम्‍पाका एइ।

१८ का नासेहेङ दोअ्‌खा, एलासो नासेहेङ पत्‍रुसa दोअ्‌तावा। का काङको मन्‍डलि इदोङ उन्‍ठुइता बान्‍हायाङका रो पातेलको सरबङगेलाइ इङकोहेङ जितिलि माद्‍वावा।

१९ का नासेहेङ सादेलको सारभिको चाभिगेलाइ प्‍याङका। जेदोङ ना सुमिङता धेवाना, इङको सादेलता जिङन्‍हावा। जेदोङ ना सुमिङता खायाना, इङको सादेलता खाइन्‍हावा।”

२० कालाउ इसु “का ख्रिस्‍ट हिघा दोअ्‌तेङ हासुहेङ मादोअ्‌लि” दोअ्‌तेङ ताइको चात्‍यागेलाइहेङ कारा हुकुम पिहि।

इसु ताइको सिकाको काथा दोअ्‌का

(मर्कुस ८:३१-३३; लुका ९:२२)

२१ इङको दिनासो इसु चात्‍यागेलाइहेङ हेतेङ गोताङ काथा दोअ्‍लि तेङहि। का यरुसलेमता हानाङका रो इन्‍ता आगुवागेलाइ, मुल धामिगेलाइ, धरममास्‍टरगेलाइसो हेन्‍जा तु निङचाङका, सेअ्‍न्‍हाङका रो सुम्‍नि दिनाता आरोङ सिकासो सिन्‍हुतेङ ल्‍होपान्‍हाङका।

२२ इदोइ हिङतेङ पत्‍रुस वासेहेङ एपाहा चुमपुतेङ दोअ्‌हि, “परमेस्‍वर एसा जेङलि माप्‍याको, प्रभु, नासेहेङ इसिका हेअ्‌लाउ माज्‍याको।”

२३ कुलाउ इसु पत्‍रुसभारि घुरितेङ दोअ्‌हि, “ओइ दियाबलस, काङको आगासो हाने, ना काङको भाअ्‌सिङ छेकाभाजि हिन्‍हा। हाइदोनु ना परमेस्‍वरको काथागेलाइता माको, कुलाउ द्‍याङगेलाइको काथागेलाइता मन लागाइखेना।”

चात्‍या जेङलाउ लाअ्‌लि गोइका

(मर्कुस ८:३४-९:१; लुका ९:२३-२७)

२४ कोलाउ इसु ताइको चात्‍यागेलाइहेङ दोअ्‌हि, “जाइ कासेहेङ पिताइलि लाल्‍सा पाखे पानु, वा ताइमिहेङ इन्‍ताना मार्‍याको रो ताइको क्रुस फातेङ कासेहेङ पितायाको

२५ हाइपानु जाइ ताइको बायु बान्‍चेपालि खाङखे, इङको वा मुअ्‌पावा। कुलाउ जाइ ताइको बायु काङको भाअ्‌सिङ मुअ्‌पावा, इङको वा निनावा।

२६ गोताङ दुनिया निङलाउ बुङ ताइको बायु मुअ्‌पानु, द्‍याङहेङ हाइ लाभ ज्‍यावा? माकोनु द्‍याङ ताइको बायुको बादलाता हाइ पिलि द्‍वावा?

२७ हाइपानु का द्‍याङको चान ताइको आबाको प्रतापता ताइको सादेलको बानाल चुमाकालाइदोफा ल्‍वाङका। इङको पहर का गोताङ द्‍याङहेङ इङकोको काममाफिक नातिजा प्‍याङका।

२८ जातिङको, का नेलाइहेङ दोअ्‌खा, इता जाअ्‌कालाइता हेअ्‌मि द्‍याङगेलाइ का द्‍याङको चानहेङ ताइको सारभिता लोतेङहिका मातिम्‍पाधाउ मास्‍यावा।”

a 

१६:१८ पत्‍रुस जाइको माने “उन्‍ठुइ” जेङखे।

इसुको जिउ फेरिन्‍हाका

(मर्कुस ९:२-१३; लुका ९:२८-३६)

१७

१ इङकोको तु दिनान्‍हुअ्‌सो इसु पत्‍रुस, याकुब रो वाको ओने युहन्‍नाहेङ खिनिङ दोसाङ चुमपुतेङ झाउका आरदाङर्‍हुता हानेहि।

२ एम्‍बालाइको आगाता वाको रुप फेरेन्‍हाहि। वाको र्‍हाइ बेलाभाइपाङ चिल्‍काहि।

३ कालाउ ओदोङघरि मोसा रो एलिया देखाल पितेङ इसुदोफा काथा पालि तेङहि।

४ इदोइ तिङतेङ पत्‍रुस इसुहेङ दोअ्‌हि, “ओइ प्रभु, केलाइ इता हिका रेम्‍का जेङहि। नाङको लाल्‍सा हिनु का इता सुम लोङ हिकाथामे बान्‍हायाङका। एलोङ नाङको भाअ्‌सिङ, एलोङ मोसाको भाअ्‌सिङ रो एलोङ एलियाको भाअ्‌सिङ।”

५ पत्‍रुस धुइका धुइकाताङ, चोलका बादेल एम्‍बालाइहेङ थुम्‍हि रो इङको बादेलसो एलोङ गाला हिङहि, “या काङको मोन्‍दाताका चान एइ, याकोदोफा का हेन्‍जाङ लेङचाघा, याको काथा हिङसु।”

६ जेलाउ चात्‍यागेलाइ इदोइ हिङहि, कोलाउ एम्‍बालाइ थितेङ पोम्‍भेलेहि।

७ कुलाउ इसु लोतेङ एम्‍बालाइहेङ साइतेङ दोअ्‌हि, “ल्‍होसु, माथिसु।”

८ जेलाउ एम्‍बालाइ ताइको मिँ तोल्‍हेहि, कोलाउ इसुबिना एम्‍बालाइ बो हासुहेङ मातिङहि।

९ कालाउ आरदाङसो लेता खुअ्‌काताङ पालाउ इसु चात्‍यागेलाइहेङ दोअ्‌हि, “जेलाउथिकापा का द्‍याङको चान सिकासो सिन्‍हुतेङ माल्‍होपासाधाउ, नेलाइ इदोइ नजरको काथा हासुहेङ मादोअ्‌सु।”

१० कालाउ चात्‍यागेलाइ वासेहेङ एसा दोअ्‌तेङ हिअ्‌हि, “कोलाउ हाइपालि धरममास्‍टरगेलाइ लाम्‍फा एलिया लोलिगोयाङ दोअ्‌तेङ दोअ्‌खे?”

११ इसु एम्‍बालाइहेङ दोअ्‌हि, “एलिया जातिङको दोङ ल्‍वावा रो वा गोताङ काथा आरोङ रुजुपावा।

१२ कुलाउ का नेलाइहेङ दोअ्‌खा, ‘एलिया लाम्‍फा दोङ लोलिदोहोइ, कालाउ द्‍याङगेलाइ वासेहेङ मानाल्‍हि रो एम्‍बालाइ वासेहेङ मनलागि पाहि। एन्‍सा दोङ का द्‍याङको चान बुङ एम्‍बालाइको खुरसो पिर भोगिलि गोयाङका।’”

१३ कोलाउ वा चिभुअ्‌लि पिका युहन्‍नाको बारेता एम्‍बालाइहेङ दोअ्‌का एइ दोअ्‌तेङ चात्‍यागेलाइ गेहि।

इसु मासान खोअ्‌का जामालहेङ एल्‍पाका

(मर्कुस ९:१४-२९; लुका ९:३७-४३)

१४ इसु चात्‍यागेलाइदोफा द्‍याङको चेअ्‌सु हिका थामेता थुकालिलोकान्‍हुअ्‌सो एमि द्‍याङ वाको आगाता लोतेङ तिर्‍हो थोतेङ दोअ्‌हि,

१५ “प्रभु, काङको चानहेङ दायापि, हाइपानु इङकोहेङ झाकालोङकाबेथा खोअ्‌का हि रो बारा पिर भोगिदोङखे। वा जेलाउ मेता वाङखे, जेलाउ चिता दुल्‍खे।

१६ का इङकोहेङ नाङको चात्‍यागेलाइकोता चुमाघा, कुलाउ एम्‍बालाइ इङकोहेङ एलपालि मादोहि।”

१७ कोलाउ इसु दोअ्‌हि, “ओइ खान्‍धुर मान्‍थुका रो दुरजन खालको द्‍याङगेलाइ, हेअ्‌लाउथिकापा का नेलाइको दोफा ह्‍याङका? हेअ्‌लाउथिकापा का नेलाइहेङ सहितेङ हिलि? इङकोहेङ इता काङकोता चुमासु।”

१८ इसु इङकोता हिका मासानहेङ हाकाराइहि रो इङको ओल्‍हेतेङ हानेहि। कालाउ इङको वाजान ओदोङघरि एल्‍हि।

१९ कोलाउ चात्‍यागेलाइ इसुकोता सिपापा लोतेङ दोअ्‌हि, “केलाइ इङकोहेङ हाइपालि ओल्‍हेपालि मादोन्‍हाहि?”

२० इसु एम्‍बालाइहेङ दोअ्‌हि, “नेलाइको खान्‍धुर आतुइसा हिनाङसिङ एसा जेङका एइ। जातिङको, का नेलाइहेङ दोअ्‌खा, नेलाइता एलोङ पासाइको सिह्‍याँझोको खान्‍धुर हिनु इदोइ आरदाङहेङ ‘इतासो हाने’ दोअ्‌नु इङको हानावा। नेलाइको भाअ्‌सिङ जेङलि मादोका हाइदोङ मान्‍थु।

२१ [कुलाउ इदोइ खालको मासान चाहिँ पुकार रो म्‍हितुपाङ माहिसा ओल्‍हेपालि मादोखे।]”

इसु आरोङ ताइको सिका काथा पाका

(मर्कुस ९:३०-३२; लुका ९:४३-४५)

२२ जेलाउ ओबालाइ गालिल माउजाता जोम्‍हि कोलाउ इसु एम्‍बालाइहेङ दोअ्‌हि, “का द्‍याङको चान द्‍याङगेलाइको खुरता पिन्‍हावा।

२३ एम्‍बालाइ कासेहेङ सेअ्‌तावा, कुलाउ का सिकासो सुम्‍निता सिन्‍हुतेङ ल्‍होपान्‍हाङका।” इदोइ काथा हिङतेङ चात्‍यागेलाइ हेन्‍जाङ मन तुपाहि।

इसु थानको तिरो तिरिका

२४ जेलाउ ओबालाइ कफर्नहुमता लोहि, थानको तिरो ल्‍होपाकालाइ पत्‍रुसकोता लोतेङ दोअ्‌हि, “हाइ नेलाइको मास्‍टर तिरो मातिरिखे?”

२५ वा दोअ्‌हि, “तिर्‍यावा, हाइपालि मातिर्‍यावा?” पत्‍रुस साअ्‌ता दुल्‍कान्‍हुअ्‌सो इसु वासेहेङ दोअ्‌हि, “सिमोन, नाङको ठहर हाइ हि? दुनियाको राजागेलाइ तिरो हासुसो ल्‍होपाखे? ताइको चानगेलाइसो ना बोगेलाइसो?”

२६ पत्‍रुस दोअ्‌हि, “बोगेलाइसो।” इसु वासेहेङ दोअ्‌हि, “एन्‍सानु चानगेलाइ ते रहल निङका हि।

२७ कुलाउ एम्‍बालाइ केलाइसो चेरमाताम्‍पाको दोअ्‌तेङ, चावान्‍दिता हानितेङ बल्‍सि थो रो लाम्‍फा देका हाया चुमा। इङकोको नुइ हेअ्‌लाउ ना एलोङ रुपाको टाका निनाना। इङको चुमपुतेङ नाङको रो काङको भाअ्‌सिङ एङबालाइहेङ पि।”

झाराङखान्‍तेङ बाराका हासु?

(मर्कुस ९:३३-३७; लुका ९:४६-४८)

१८

१ इङको पहर चात्‍यागेलाइ इसुकोता लोतेङ हिअ्‌हि, “सादेलको सारभिता झाराङखान्‍तेङ बाराका हासु एइ?”

२ वा एमि आतुङका जामालहेङ काइतेङ एम्‍बालाइको माझाता जाअ्‌पाहि

३ रो दोअ्‌हि, “जातिङको, का नेलाइहेङ दोअ्‌खा, मन फेरिन्‍हातेङ नेलाइ आतुइका जामालाइभाइपा माजेङसुन्‍हा पानु हेअ्‌लाउ सादेलको सारभिता मादुलस्‍वाना।

४ जाइ इदोइ आतुइका जामालभाइपाङ ताइमिहेङ नोइका बान्‍हाइखे, इङको सादेलको सारभिता झाराङखान्‍तेङ बाराका जेनावा।

५ जाइ काङको मिङता इसिका जामालहेङ बान्‍सा बुझायावा, इङको कासेहेङ दोङ बान्‍सा बुझायावा।

कुकर्मता वालापाका काथागेलाइ

(मर्कुस ९:४२-४८; लुका १७:१-२)

६ “कुलाउ हासुङ कार्‍हुता खान्‍धुर पाका इदोइ म्‍हुइकालाइता एमिहेङ जाचता वालापालि भोखे पानु वा परमेस्‍वरसो निङका डाड खान्‍तेङ ते इङकोको निरघाता बाराका उन्‍ठुइको जान्‍ता धेउपितेङ इङकोहेङ वाङखाराका जाहादिता दुबिपालि रेम्‍का जेनावा।

७ धिकार, इदोइ दुनियाको द्‍याङगेलाइहेङ जाइ बोमिहेङ बुङ जाचता वालापालि भोखे। कुलाउ धिकार, इङको द्‍याङहेङ जाइसो कुकर्म पालि जाच लोखे।

८ “नाङको खुर माकोनु खोकोइ नासेहेङ कुकर्म पालि लागाइखे पानु इङकोहेङ चेतेङ थाल्‍गिल। न्‍हेलोङ खुर खोकोइ रो जिउसुदाङ हेअ्‌लाउ मासिका मेता थालन्‍हाकाखान्‍तेङ ते भुरुङ दुन्‍ड्‍या रो नेङगारा जेङतेङ हेअ्‌लाउ मानासाका ज्‍यान निङलि दोङ रेम्‍का ज्‍यावा।

९ नाङको मिँ नासेहेङ कुकर्म पालि लागाइनु इङकोहेङ ओल्‍हेपातेङ थालगिल। न्‍हेलोङ मिँ चुम्‍तेङ पातेलको मेता थालन्‍हाका खान्‍तेङ ते भुरुङ कान्‍हा जेङतेङ मानासाका ज्‍यान निङलि नाङको भाअ्‌सिङ रेम्‍का ज्‍याङ।

राम्‍का पान्‍ठा तुलना

(लुका १५:३-७)

१० “होस पातेङ हिसु, नेलाइ इदोइ म्‍हुइकालाइता एमिहेङ बुङ आनादर मापासु। हाइदोनु का नेलाइहेङ दोअ्‌खा, एम्‍बालाइको रेखदेख पाका सादेलको बानाल चुमाकालाइ सादेलता हिका काङको परमेस्‍वर आबाको दरसन दिनाङ पातेङहिखे।

११ [हाइदोनु का द्‍याङको चान रामकालाइहेङ बान्‍चेपालि लोका एइ।]

१२ “नेलाइ हाइ ठहर पासुखेना? हिदिङ द्‍याङको एसाइ थुम्‍बाता एलोङ पान्‍ठा खेङन्‍हातेङ हानेनु, वा एलोङ कम एसाइहेङ घोकाथामेताङ लाअ्‌धितेङ इङको खेङन्‍हातेङ हानेका एलोङहेङ भोलि मान्‍हावा कुनु?

१३ जातिङको का नेलाइहेङ दोअ्‌खा, वा इङकोहेङ निङनु, इदोइ खेङन्‍हातेङ मान्‍हेका एलोङ कम एसाइखान्‍तेङ इङको एलोङको भाअ्‌सिङ वा हेन्‍जा लेङचावा।

१४ एसा दोङ सादेलता हिका नेलाइको आबाको इदोइ लाल्‍सा हि, इदोइ म्‍हुइकालाइता एमि बुङ मा मुअ्‌ताको।

कसुर पाका ओनेको तुलना

(लुका १७:३)

१५ “नाङको ओने नाङको खिलापता कसुर पाका हिनु, हानितेङ नेलाइ न्‍हेमि खिनिङ हिलाउ वाको फतुर तिङपापि। वा नाङको काथा हिङनु, ना ताइको ओनेहेङ मानिपान्‍हा।

१६ कुलाउ वा माहिङनु ताइमिदोफा एमि न्‍हेमिहेङ चुमपुतेङ वासेहेङ गावाइ हाइदोनु धरमकिताबता दोअ्‌का भाइपा न्‍हेमि माकोनु सुमिको पारमानसो गोताङ काथा पाक्‍का ज्‍याको।

१७ इङको एम्‍बालाइको काथा बुङ हिङलि माकिअ्‌नु, दलहेङ दोअ्। इङको मन्‍डलिको काथा बुङ हिङलि माकिअ्‌नु, वासेहेङ कुकर्मि रो तिरो ल्‍होपाकाभाइपाङ फोमपातेङ लाअ्‌गिल्‍सु।

१८ “जातिङको, का नेलाइहेङ दोअ्‌खा, नेलाइ सुमिङता जेदोङ धेउस्‍वाना, इङको सादेलता धेउन्‍हावा। कालाउ नेलाइ सुमिङता जेदोङ खाइस्‍वाना, इङको सादेलता खाइन्‍हावा।

१९ आरोङ का नेलाइहेङ दोअ्‌ताङका, सुमिङता नेलाइता न्‍हेमि हिदिङ काथाता मिलितेङ र्‍हेनु, सादेलता हिका काङको परमेस्‍वर आबा नेलाइहेङ प्‍यावा।

२० हाइपानु जेता न्‍हेमि माकुनु सुमि काङको मिङता जोमावा, इन्‍ता का नेलाइको माझाता ह्‍याङका।”

माफ मापिका कामत्‍याको तुलना

(लुका १७:४)

२१ कोलाउ पत्‍रुस इसुकोता लोतेङ दोअ्‌हि, “प्रभु, काङको ओने काङको खिलापता कसुर पानु हाइ का वासेहेङ हेअ्‌खे माफ पिलि? हाइ न्‍हिअ्‌खे थिकापा?”

२२ इसु वासेहेङ दोअ्‌हि, “का नासेहेङ दोअ्‌खा, न्‍हिअ्‌खे माको, कुलाउ सुमकुरिते गुना न्‍हिअ्‌खे थिकापा!

२३ “इदोङहेतु सादेलको सारभि एलोङ राजादोफा दाजेलि दोखे, जाइ ताइको कामत्‍यादोफा हिसाब र्‍हुलि लाल्‍सा पाहि।

२४ जेलाउ वा हिसाब र्‍हुलि तेङहि, ते हाजार सोनाको टाका रिन र्‍हुका एमि वाकोता चुमाहि।

२५ कुलाउ इङको द्‍याङ तिरिलि मादोलाउ इङकोको गिर्‍हि इङकोहेङ, इङकोको बेअ्, चान चामिन्‍दि रो इङकोको गोताङ सामान पिअ्‌तेङ रिन चुकाइलि हुकुम पिहि।

२६ “कोलाउ इङको कामत्‍या तिर्‍हो थोतेङ गिर्‍हिको खोकोइता सेउपातेङ बिम्‍ति पालि तेङहि, ‘गिर्‍हि, आधे दिना थिकापा र्‍हुम्‍पि, का नाङको गोताङ रिन चुकायाङका।’

२७ कोलाउ इङको कामत्‍याको गिर्‍हि दायातेङ इङकोहेङ लाअ्‌पिहि रो इङकोको रिन बुङ मिन्‍हा पापिहि।

२८ “कुलाउ इङको कामत्‍या ओल्‍हेतेङ हानिलाउ ताइमि दोफाङ कामपाका कामत्‍यागेलाइता एमिहेङ दुसुहि। जाइ इङकोको एसाइ रुपाको टाकाको रिन हिघाहि। वासेहेङ निरघाता चातेङ इङको दोअ्‌हि, ‘नाङको रिन तिरे।’

२९ “कुलाउ दोसाङ कामपाका कामत्‍या तिर्‍हो थोतेङ इङकोहेङ बिम्‍ति पाहि, ‘आधे दिनाथिकापा र्‍हुम्‍पि, का नाङको गोताङ रिन चुकायाङका।’

३० कुलाउ इङको माकिअ्‌हि रो रिन मातिरिपाधाउ वासेहेङ थुनाता ह्‍वाअ्‌पिहि।

३१ “वाकोदोफाङ काम पाका भेनेङ कामत्‍यागेलाइ इदोइ गोताङ तिङतेङ हेन्‍जाङ पिर पाहि। एम्‍बालाइ हानितेङ इदोइ गोताङ काथा ताइको गिर्‍हिहेङ हिम्‍पापिहि।

३२ कालाउ गिर्‍हि इङको कामत्‍याहेङ ताइमिकोता काइतेङ दोअ्‌हि, ‘ओइ दुरजन कामत्‍या, ना कादोफा बिम्‍ति पान्‍हा रो का नासेहेङ नाङको रिन मिनाहा पापिघा।

३३ का नासेहेङ दाया पाकाभाइपा ना बुङ नाङकोदोसा काम पाका कामत्‍याहेङ दाया पालि मागोइधाना?’

३४ कोलाउ इङकोको गिर्‍हि चेरताम्‍पातेङ इङकोहेङ बुङ गोताङ टाका मातिरिपाधाउ थुनाता ह्‍वाअ्‌पिहि।”

३५ “नेलाइ ताइको ओनेहेङ ताइको कोन्‍धाङसो माफ मापानु, सादेलता हिका काङको आबा बुङ नेलाइदोफा एन्‍साङ पावा।”

खाति पोका बारेता

(मर्कुस १०:१-१२)

१९

१ इसु इदोइ काथा दोअ्कान्‍हुअ्‌सो वा गालिल माउजासो यर्दन झोरा पारातेङ यहुदियाको माउजाता थुकालि लोहि।

२ द्‍याङगेलाइको बारा चेअ्‌सुगेलाइ वासेहेङ पिताइहि रो इन्‍ता वा एम्‍बालाइहेङ एलपाहि।

३ फरिसिगेलाइ वाकोता लोतेङ वासेहेङ काथाता फासेपालिको भाअ्‌सिङ हिअ्‌हि, “हाइ हासुङ हिदिङ हेतु बेअ्‌दोफा खातिपोलि मुनासिप हि?”

४ कुलाउ इसु दोअ्‌हि, “हाइ नेलाइ धरमकिताबता पर्‍हेका मान्‍थुसुन्‍हा? सिरजाइका एम्‍बालाइहेङ लाङफासो दोङ वाबाल रो बेबाल बान्‍हाइहि

५ रो दोअ्‌हि, ‘इदोङहेतु द्‍याङ ताइको आबा, आमाइहेङ लाअ्‌तेङ ताइको बेअ्‌दोफा मिलितेङह्‍यावा रो इदोइ न्‍हेमि एलोङ जिउ जेनावा।’

६ एम्‍बालाइ एला न्‍हेमि माको, कुलाउ एलोङ ज्‍यावा। इदोइहेतु परमेस्‍वर जाइहेङ एदोसाङ गासेका हि, इङकोहेङ हिदिङ द्‍याङ माखेनाको।”

७ फरिसिगेलाइ इसुहेङ हिअ्‌हि, “मोसा हाइपालि खाति पोतेङ बेअ्‌हेङ लाअ्‌लि हुकुम पिहि?”

८ इसु एम्‍बालाइहेङ दोअ्‌हि, “नेलाइको कोन्‍धाङ उन्‍ठुइ खान्‍तेङ थाङका हिनाङसिङ मोसा नेलाइहेङ बेअ्‌हेङ लाअ्‌लि मन्‍जुरि पिका एइ। कुलाउ लाम्‍फासो इसिका मान्‍थुघाहि।

९ का नेलाइहेङ दोअ्‌खा, जाइ दुराचारको हेतुबिना ताइको बेअ्‌हेङ लाअ्‌तेङ भेनेङदोफा बिहु पावा, इङको दुराचार पावा। (कालाउ जाइ लाअ्‌काहेङ बिहु पाखे, इङको बुङ दुराचार पावा।)”

१० चात्‍यागेलाइ इसुहेङ दोअ्‌हि, “केअ् बेअ्‌को साइनो इसिकाङ जेङनु, बिहु मापालि दोङ रेम्‍का जेनावा।”

११ इसु एम्‍बालाइहेङ दोअ्‌हि, “जाइहेङ परमेस्‍वर मन प्‍यावा, एम्‍बालाइ खिनिङ काङको दोअ्‌लि भोका इदोइ काथा र्‍हुलि द्‍वावा।

१२ हाइपानु बिहु मापाका हेतुगेलाइता आधेमि जोलोमसोङ हिजारा जेङखे। आधेमि द्‍याङ बान्‍हाइतेङ हिजडा जेङखे। आधेमिचाहिँ सादेलको सारभिको भाअ्‌सिङ बिहु मापासिङ हिखे। जाइ इदोइ काथा र्‍हुलि दोखे, वा इङको र्‍हुकाको।”

इसु जामालाइहेङ सोहोसाम्‍पा पिका

(मर्कुस १०:१३-१६; लुका १८:१५-१७)

१३ इङको पहर इसु जामालाइर्‍हुता खुर ताअ्‌तेङ पुकार पाप्‍याको दोअ्‌तेङ द्‍याङगेलाइ जामालाइहेङ वाकोता चुमाहि। तर चात्‍यागेलाइ इङको द्‍याङगेलाइहेङ हाकाराइहि।

१४ कुलाउ इसु दोअ्‌हि, “जामालाइहेङ काङकोता लोलि पिसु, एम्‍बालाइहेङ मारोकेसु। हाइदोनु सादेलको सारभि इसिकालाइको भाअ्‌सिङ दोङ एइ।”

१५ कालाउ जामालाइर्‍हुता खुर ताअ्‌कान्‍हुअ्‌सो वा इन्‍तासो हानेहि।

गिर्‍हि द्‍याङ

(मर्कुस १०:१७-३१; लुका १८:१८-३०)

१६ एखे इसुकोता लोतेङ एमि दोअ्‌हि, “ओइ मास्‍टर, का हेअ्‌लाउ मानासाका ज्‍यान निङलि हाइ रेम्‍का काम पालि गोयाङ?”

१७ इसु वासेहेङ दोअ्‌हि, “रेम्‍का हाइ एइ इङको बारेता ना कासेहेङ हाइपालि हिअ्‌खेना? रेम्‍का ते एलोङ खिनिङ हि। कुलाउ ना असिम ज्‍यान निङलि लाल्‍सा पान्‍हा पानु, परमेस्‍वरको हुकुमगेलाइ माने।”

१८ वा इसुहेङ हिअ्‌हि, “हिदोइ हुकुमगेलाइ?” इसु दोअ्‌हि, “ना मासेअ्, दुराचार मापा, माखु, ढाटाइतेङ पारमान मापि।

१९ ताइ आबा आमाइहेङ मान पा रो ताइको भेर्पा हिकालाइहेङ ताइमिहेङ भाइपाङ इन्‍ताना पा।”

२० इदोइ धाना द्‍याङ दोअ्‌हि, “इदोइ गोताङ ते का मानेकाङ हिघा। एला का ता हाइ घटि हि?”

२१ इसु वासेहेङ दोअ्‌हि, “ना जातिङको रेम्‍का जेङलि भोखेना पानु हानितेङ नाङकोदोसा हिका गोताङ पिअ्‌तेङ मान्‍थुकालाइहेङ पि। ना सादेलता टाका काउरि निनाना, कालाउ लोतेङ कासेहेङ पिताइ।”

२२ जेलाउ इङको धाना द्‍याङ इदोइ काथा हिङहि, वा र्‍हाइ दापातेङ हानेहि। हाइपानु इङकोको हेन्‍जा टाका काउरि हिघाहि।

२३ कालाउ इसु ताइको चात्‍यागेलाइहेङ दोअ्‌हि, “जातिङको, का नेलाइहेङ दोअ्‌ताङका, सादेलको सारभिता गिर्‍हि द्‍याङहेङ दुल्‍लि मुस्‍किल जेनावा।

२४ आरोङ का नेलाइहेङ दोअ्‌खा, धनि द्‍याङहेङ सादेलको सारभिता दुल्‍काखान्‍तेङ भुरुङ उटहेङ बिन्‍दुको कानाता दुल्‍लि सुका तावा।”

२५ इदोइ हिङतेङ चात्‍यागेलाइ भारबुसाइतेङ दोअ्‌हि, “कोलाउ हासु मुक्‍ति निङलि द्‍वावा?”

२६ इसु एम्‍बालाइहेङ खान्‍तेङ दोअ्‌हि, “द्‍याङगेलाइ इसिका काथा पालि दोङ माद्‍वावा, कुलाउ परमेस्‍वर खिनिङ गोताङ काथा पालि द्‍वावा।”

२७ कोलाउ पत्‍रुस वासेहेङ दोअ्‌हि, “खाङ, केलाइ ते गोताङ काथा लाअ्‌तेङ नासेहेङ पिताइका हिन्‍हाहि। केलाइ चाहिँ हाइ निनाङ?”

२८ कालाउ इसु एम्‍बालाइहेङ दोअ्‌हि, “जातिङको, का नेलाइहेङ दोअ्‌खा, नेलाइ जाइ कासेहेङ पिताइका हिसुन्‍हा, नावा दुनियाता जेलाउ का द्‍याङको चान ताइको प्रतापको गादिता योमाङका, कोलाउ नेलाइ बुङ तेन्‍हे गादिता योमस्‍वाना रो इस्राएलको द्‍याङगेलाइको तेन्‍हे खालहेङ निसाप पास्‍वाना।

२९ जाइ काङको मिङको भाअ्‌सिङ साअ्‌द्वार, दादाओने, बाइओने, आबा आमाइ, चान चामिन्‍दि, मिलिङ लाअ्‌का हि, इङको एसाइ गुना निनावा रो असिम ज्‍यान निनावा।

३० कुलाउ एला लाङका हेन्‍जा द्‍याङगेलाइ न्‍हुअ्‌तावा रो एला न्‍हुअ्‌का हेन्‍जाङ द्‍याङगेलाइचाहिँ लानावा।”

काम पाकालाइको तुलना

२०

१ इसु दोअ्‍काताङहानेहि, “सादेलको सारभि बारिको एमि गिर्‍हिभाइका एइ। जाइ एर्‍हिमाङ ताइको किसमिस बारिता जेलाता काम पापालि द्‍याङगेलाइ भोलि हानेहि।

२ काम पाकालाइदोफा एनिता निङका जेला तोकेतेङ वा एम्‍बालाइहेङ ताइको किसमिस बारिता काम पालि दिङगिल्‍हि।

३ “कालाउ क्हा बजेभारि बाहार ओल्‍हेलाउ वा हातेता काम माकोसिङ जाअ्‌तेङ हिका द्‍याङगेलाइहेङ तिङहि।

४ वा एम्‍बालाइहेङ दोअ्‌हि, ‘नेलाइ बुङ काङको किसमिस बारिता काम पालि हानेसु रो नेलाइको निङलि गोइका मुनासिप जेला का नेलाइहेङ प्‍याङका।’

५ कालाउ एम्‍बालाइ काम पालि हानेहि। आरोङ वा तेन्‍हे बजेभारि रो सुम बजेभारि बुङ बो द्‍याङगेलाइहेङ एन्‍साङ पातेङ कामता लागाइहि।

६ “आरोङ वा ना बजे हातेभारि हानेलाइ बोगेलाइहेङ जाअ्‌तेङ हिका तिङहि रो एम्‍बालाइहेङ दोअ्‌हि, ‘नेलाइ हाइपालि इता काममाकोसिङ लिअ्‌पाङ जाअ्‌तेङ हिसुन्‍हा?’

७ “एम्‍बालाइ वासेहेङ दोअ्‌हि, ‘हासुङ केलाइहेङ कामता लागाइका मान्‍थु।’ वा एम्‍बालाइहेङ दोअ्‌हि, ‘एन्‍सानु नेलाइ बुङ काङको अङगुरबारिता काम पालि लोसु।’

८ “जेलाउ बेला दुबेहि, कोलाउ किसमिस बारिको गिर्‍हि ताइको कामत्‍याहेङ दोअ्‌हि, ‘काम पाकालाइहेङ काइतेङ न्‍हुअ्‌सो लोकालाइसो लाम्‍फा लोकालाइ सुदाङहेङ एम्‍बालाइको जेला पि।’

९ ना बजे कामता लागेकालाइ लोहि रो एम्‍बालाइ झाराङ पुरा दिनाको जेला निङहि।

१० जेलाउ लाम्‍फा कामता लागेकालाइ लोहि, कोलाउ एम्‍बालाइ हेन्‍जा दोङ जेला निनाङ वाला दोअ्‌तेङ फोम पाका हिघाहि, कुलाउ एम्‍बालाइ झाराङ एनिको जेला खिनिङ निङहि।

११ जेला निङकान्‍हुअ्‌सो एम्‍बालाइ किसमिस बारिको गिर्‍हिकोता हानितेङ गनगन पालि तेङहि,

१२ एम्‍बालाइ दोअ्‌लि तेङहि, ‘इदोइ न्‍हुअ्‌सो लोकालाइ ए घान्‍टा खिनिङ काम पाहि, केलाइ ते लिअ्‌पाङ धाङका सानेता काम पान्‍हाहि। कुलाउ ना एम्‍बालाइहेङ बुङ केलाइहेङ झोको दोङ जेला पिकाहिन्‍हा।’

१३ “कुलाउ वा एम्‍बालाइता एमिहेङ उतर पिहि, ‘सानाइति, का नासेहेङ हाइदोङ बेमान पाका मान्‍थुघा। हाइ ना कादोफा पुरा ए दिनाको जेलाता काम पालि मन्‍जुर पाका माको?

१४ नाङको निङका जेला चुमतेङ हाने। का न्‍हुअ्‌सो कामता लोकालाइहेङ बुङ नासेहेङ झोको दोङ जेला पिलि भोखा।

१५ काङको जेथे हि, इङको का ताइमिको दोअ्‌काभाइपा पालि मानिनाङका कुनु? ना ताइको मिँ हाइपालि तुपाखेना?’”

१६ कालाउ इसु दोअ्‌हि, “एसा दोङ न्‍हुअ्‌कालाइ लानावा रो लाङकालाइ न्‍हुअ्‌तावा।”

इसु सुम्‍खे ताइमि सिका काथा पाका

(मर्कुस १०:३२-३४; लुका १८:३१-३४)

१७ इसु यरुसलेमभारि हानेकाताङ पालाउ तेन्‍हे चात्‍यागेलाइहेङ एपाहा चुमपुतेङ दोअ्‌हि,

१८ “हिङसु, केलाइ यरुसलेमभारि हानेदोङन्‍हाखे। एला का द्‍याङको चानहेङ मुल धामिगेलाइ रो धरममास्‍टरगेलाइको खुरता सुमप्‍यावा। एम्‍बालाइ कासेहेङ सिकासाजाइको फतुर लागायावा।

१९ कासेहेङ गिल्‍ला पालि, छरि लागाइलि रो क्रुसता टाङगाइलि दोअ्‌तेङ एम्‍बालाइ कासेहेङ बोजात्‍यागेलाइको खुरता सुमप्‍यावा। कुलाउ सुन्‍निता का सिन्‍हुतेङ ल्‍होकाङका।”

एमि आमाइको बिम्‍ति

(मर्कुस १०:३५-४५; लुका २२:२४-२७)

२० कोलाउ जब्‍दियाको चान याकुब रो युहन्‍ना ताइको आमाइदोफा इसुकोता लोहि। कालाउ एम्‍बालाइको आमाइ इसुको आगाता तिर्‍हो थोतेङ सेउपातेङ एसा दोअ्‌हि, “कासेहेङ दाया पा।”

२१ इसु वासेहेङ हिअ्‌हि, “ना हाइ भोखेना?” वा दोअ्‌हि, “हुकुम पा, नाङको सारभिता काङको इदोइ न्‍हेमि चानगेलाइता एमि नाङको दाम्‍पाहा रो भेनेङ नाङको केपाहा योम्‍लि निनाको।”

२२ कुलाउ इसु दोअ्‌हि, “नेलाइ हाइ र्‍हेसुखेना, इङको नेलाइ मागेस्‍वाना। जेदोङ तु का सहेलि भोदोङखा, हाइ इङको नेलाइ सहेलि दोस्‍वाना?” एम्‍बालाइ दोअ्‌हि, “द्‍वाङ।”

२३ इसु दोअ्‌हि, “काङको तु ते नेलाइ सहिस्‍वाना, कुलाउ काङको दाम्‍पाहा रो केपाहा योम्‍लि पिका काङको खुरता मान्‍थु। इदोइ थामे एम्‍बालाइको एइ, जाइको भाअ्‌सिङ काङको आबा त्‍यार पालिदोका हि।”

२४ इदोइ हिङतेङ तेमि चात्‍यागेलाइ इङको न्‍हेमि ओनेदोफा चेरताम्‍पाहि।

२५ कुलाउ इसु एम्‍बालाइहेङ ताइकोता काइतेङ दोअ्‌हि, “नेलाइ दोङ गेसुखेना, बोजात्‍याको राजपाकालाइ ताइमन पातेङ हक चालाइखे रो बाबारकालाइ बुङ ताइ बसता हिका द्‍याङगेलाइहेङ खाबरा जामाइखे।

२६ नेलाइको माझाता इसिका माज्‍याङ, कुलाउ जाइ नेलाइता बारालि भोखे, इङको नेलाइको सेवापाका जेङलिगोयावा।

२७ जाइ नेलाइता लाङ जेङलि लाल्‍सा पाखे, इङको नेलाइको बान्‍धाइ जेङलिगोयावा।

२८ जेसापा का द्‍याङको चान सेवा निङलि माको, कुलाउ बोमिको सेवा पालि रो हेन्‍जाङहेङ लाअ्‌पाकाको मोल चुकाइतेङ ताइको बायु पिलि लोघा।”

इसु न्‍हेमि कान्‍हाहेङ एल्‍पाका

(मर्कुस १०:४६-५२; लुका १८:३५-४३)

२९ ओबालाइ यरिहो पुरसो हानेकाताङ पालाउ, द्‍याङगेलाइको बाराका चेअ्‌सु इसुहेङ पिताइहि।

३० दामाको भेर्पा योम्‍तेङहिका न्‍हेमि कान्‍हागेलाइ इसु इङको दामा हानेदोङखे दोअ्‌का हिङतेङ एसा दोअ्‌तेङ र्‍हिकाइहि, “ओइ प्रभु, दाउदको खाल, केलाइहेङ दाया पा।”

३१ द्‍याङगेलाइ एम्‍बालाइहेङ सिकापा हिसु दोअ्‌तेङ हाकाराइहि, कुलाउ एम्‍बालाइ एसा दोअ्‌तेङ झन हापाङ र्‍हिकाइहि, “ओइ प्रभु, दाउदको खाल, केलाइहेङ दाया पा।”

३२ कोलाउ इसु थिङगापा जाअ्‌हि रो एम्‍बालाइहेङ काइतेङ दोअ्‌हि, “नेलाइ हाइ भोसुखेना? का नेलाइको भाअ्‌सिङ हाइ पाप्‍याङका?”

३३ एम्‍बालाइ वासेहेङ दोअ्‌हि, “ओइ प्रभु, केलाइहेङ मिँ तिङका बान्‍हाइपि।”

३४ इसु दायापातेङ एम्‍बालाइको मिँ साइपितेङसाङ एम्‍बालाइ तिङका जेङहि रो एम्‍बालाइ वासेहेङ पिताइहि।

यरुसलेमता लोलाउ इसुहेङ जय पाका

(मर्कुस ११:१-११; लुका १९:२८-४०; युहन्‍ना १२:१२-१९)

२१

१ जेलाउ ओबालाइ यरुसलेमको भेर्पा जैतुन आरदाङको बेथफागे देराता थुकालिलोहि, कोलाउ इसु न्‍हेमि चात्‍यागेलाइहेङ एसा दोअ्‌तेङ दिङगिल्‍हि,

२ “नेलाइ भेर्पाको देराता हानेसु। इन्‍ता थुकातेसाङ नेलाइ एलोङ गाधा रो इङकोको चान धेउतेङ ताअ्‌का निङस्‍वाना। इङकोहेङ खाइतेङ काङकोता चुमासु।

३ एदि हासुङ नेलाइहेङ हाइ दोअ्‌नु ‘प्रभुहेङ याको जरुरि हि’ दोअ्‌सु रो वा ओदोङघरि इङको पिगिलावा।”

४ आगाधुइकासो धुइका कथन पुरा ज्‍याको दोअ्‌तेङ इदोइ जेङका एइ:

५ “सियोनको द्‍याङगेलाइहेङ दोअ्‌सु,

खाङसु, नेलाइको राजा नेलाइकोता लोदोङखे,

वा नोइका जेङतेङ गाधाता,

गाधाको चानर्‍हुता दोङ धोल्‍तेङ लोदोङखे।”

६ कोलाउ चात्‍यागेलाइ हानेहि रो इसुको दोअ्‌का भाइपाङ पाहि।

७ एम्‍बालाइ गाधाको चान आमा दोफाङ चुमाहि, एम्‍बालाइको गान्‍धिता ताइको धाबा दाअ्‌पिहि, इसु एम्‍बालाइर्‍हुता योम्‍हि।

८ हेन्‍जाङ द्‌याङगेलाइ ताइको धाबा दामाता दाअ्‌हि रो बोगेलाइ सिङको दालेङ पेङतेङ दामाता दाअ्‌पिहि।

९ इसुको आगा रो न्‍हुअ् तेका झाराङ द्‍याङगेलाइ एसा दोअ्‌तेङ र्‍हिकाइहि, “दाउदको खालको जय ज्‍याको! परमप्रभुको मिङता लोकालाइ सहसाम्‍पा निनाको!”

१० जेलाउ इसु यरुसलेमता दुल्‍हि, गोताङ पुरता खलबलि जेङहि। द्‍याङगेलाइ हिअ्‌लि तेङहि, “इदोइ हासु?”

११ इन्‍ता हिका द्‌याङगेलाइ जावाफ पिहि, “या गालिल माउजाको नासरत पुरसो लोका आगाधुइका इसु एइ।”

इसु थानता हानेका

(मर्कुस ११:१५-१९; लुका १९:४५-४८; युहन्‍ना २:१३-२२)

१२ कोलाउ इसु परमेस्‍वरको थानता हानेहि। वा थानता चोलतेङपिअ्‌तेङ पाका झाराङहेङ गिल्‍गिल्‍हि। वा टाका सोकालाइको टेबुल रो पारेउ पिअ्‌कालाइको योम्‍का थामे थाइपिगिल्‍हि।

१३ वा एम्‍बालाइहेङ दोअ्‌हि, “धरमकिताबता इसिका लेखिका हि: ‘काङको साअ् पुकार पाका साअ् जेङलि गोयाङ।’ कुलाउ नेलाइ यासिहेङ डाकुगेलाइको आडा बान्‍हाइका हिसुन्‍हा।”

१४ इङकोन्‍हुअ्‌सो कान्‍हा रो नेङगारागेलाइ थानता इसुकोता लोहि रो वा एम्‍बालाइहेङ एल्‍पाहि।

१५ कुलाउ जेलाउ मुल धामिगेलाइ, धरममास्‍टरगेलाइ चाहिँ वाको पाका भारबुसाइका काम तिङहि रो जामालाइ चोमालाइ थानता “दाउदको सान्‍तानको जय ज्‍याको!” दोअ्‌तेङ र्‍हिकाइका हिङहि, कोलाउ एम्‍बालाइ चेरताम्‍पाहि।

१६ एम्‍बालाइ इसुहेङ दोअ्‌हि, “हिङदोङसुखेना, एबालाइ हाइ दोअ्‌दोङखे?” कालाउ इसु एम्‍बालाइहेङ दोअ्‌हि, “हिङदोङखा, कुलाउ ‘जामालाइ चोमालाइ रो दुदु आम्‍कालाइको नुइसो ना बाखिन्‍लि लागाइका हिन्‍हा’ दोअ्‌तेङ हाइ नेलाइ धरमकिताबता पर्‍हेका मान्‍थुसुन्‍हा?”

१७ कोलाउ एम्‍बालाइहेङ लाअ्‌तेङ वा यरुसलेम पुरसो ओल्‍हितेङ बेथानिया देराता हानेहि रो इन्‍ताङ बासा हि।

मासेका डुम्रिको सिङ

(मर्कुस ११:१२-१४, २०-२४)

१८ ए र्‍हिमाङ यरुसलेम पुरभारि घुरिलाउ इसु म्‍हितुहि।

१९ दामाको भेर्पा दुमिरिको सिङ तिङहि। वा इङको सिङको भेर्पा जाअ्‌हि, कुलाउ इङकोता ल्‍हाअ्‌बाबिना बो हाइदोङ मानिङहि। कोलाउ वा इङकोहेङ दोअ्‌हि, “एलासो नाता हेअ्‌लाउ फल मास्‍याको।” इङको दुमिरिको सिङ ओदोङघरि सेङहि।

२० इदोइ तिङतेङ चात्‍यागेलाइ भारबुसाइतेङ दोअ्‌हि, “इदोइ दुमिरिको सिङ हेसापा उदोङघरि सेङहि?”

२१ इसु एम्‍बालाइहेङ दोअ्‌हि, “जातिङको, का नेलाइहेङ दोअ्‌खा, नेलाइ खान्‍धुर पातेङ हेअ्‌लाउ साङका मापासुन्‍हा पानु, दुमिरिको सिङहेङ जेदोङ पान्‍हाहि इङको खिनिङ माको, कुलाउ इदोइ आरदाङहेङ बुङ ‘उअ्‌न्‍हातेङ जाहादिता हुल’ दोअ्‌नु एन्‍साङ ज्‍यावा।

२२ खान्‍धुर पातेङ पुकारता जेदोङ र्‍हेस्‍वाना इङको नेलाइ निङस्‍वाना।”

इसुको खाबराको बारेता हिअ्‌का

(मर्कुस ११:२७-३३; लुका २०:१-८)

२३ इसु थान्‍ता दुल्‍हि कालाउ वा बिद्‌या पिलाउ मुल धामिगेलाइ, धरम मास्‍टरगेलाइ वाकोता लोतेङ दोअ्‌हि, “हिदोइ खाबराहोइ ना निङतेङ इदोइ कामगेलाइ पादोङखेना? रो हासु नासेहेङ इदोइ खाबरा पिहि?”

२४ इसु एम्‍बालाइहेङ दोअ्‌हि, “का बुङ नेलाइहेङ एलोङ काथा हिअ्‌ताङका। कासेहेङ इङकोको जावाफ पिसुन्‍हा पानु, का हिदोइ खाबराहोइ इदोइ काम पाखा, इङको नेलाइहेङ दोअ्‌प्‍याङका।

२५ ते दोअ्‌सु, युहन्‍नाको चिभुअ्‌लि हितासो जेङहि? परमेस्‍वर ना द्‌याङसो?” एम्‍बालाइ ताताइमिता एसा दोअ्‌तेङ काथा पालि तेङहि, “एला केलाइ हाइ दोअ्‌लि वाला? ‘परमेस्‍वरसो’ दोअ्‌ताङ पानु, ‘नेलाइ युहन्‍नाहेङ हाइपालि खान्‍धुर मापासुन्‍हा?’ दोअ्‌तेङ वा हिअ्‌तावा।

२६ कुलाउ ‘द्‍याङगेलाइसो’ दोअ्‌ताङ पानु, केलाइ द्‍याङगेलाइपाहासो थिन्‍हाखे। हाइदोनु झाराङ युहन्‍नाहेङ आगाधुइका दोअ्‌तेङ मानेखे।”

२७ इदोइहेतु एम्‍बालाइ इसुहेङ उतर दोअ्‌हि, “केलाइ मागेन्‍हाखे।” कोलाउ इसु दोअ्‌हि, “का बुङ हिदोइ खाबराहोइ इदोइ काम पाखा, इङको नेलाइहेङ मादोताङका।”

न्‍हेलोङ चानको तुलना

२८ कालाउ इसु आरोङ दोअ्‌हि, “नेलाइ हाइ ठहर पासुखेना? एमि द्‌याङको न्‍हेमि चान हिघाखे। वा जेठाकोता लोतेङ दोअ्‌हि, ‘चान, हानितेङ नानि अङगुरबारिता काम पापि।’

२९ वा दोअ्‌हि, ‘का मान्‍हाङका।’ कुलाउ न्‍हुअ्‌सो हानेका मन पातेङ वा हानेहि।

३० भेनेङ चानकोता लोतेङ वा एन्‍साङ दोअ्हि। चान दोअ्‌हि, ‘आबा, का हानाङका।’ कुलाउ मान्‍हेहि।

३१ एला इदोइ न्‍हेमिता हिदोइचाहिँ आबाको दोअ्‌का साअ्‌हि?” एम्‍बालाइ दोअ्‌हि, “दादा चाहिँ।” इसु एम्‍बालाइहेङ दोअ्‌हि, “जातिङको, का नेलाइहेङ दोअ्‌खा, तिरो ल्‍होपाकालाइ रो कासबिरिगेलाइ नेलाइखान्‍तेङ लाम्‍फा सादेलको सारभिता दुलावा।

३२ हाइपानु युहन्‍ना नेलाइकोता रेम्‍का दामा तिम्‍पालि लोहि, कुलाउ नेलाइ वासेहेङ खान्‍धुर मापासुन्‍हा। भुरुङ तिरो ल्‍होपाका रो कासबिरिगेलाइ वासिहेङ खान्‍धुर पाहि। नेलाइ इदोइ तिङतेङ बुङ कुकर्म पालि मालाअ्‌सुन्‍हा, कालाउ वासेहेङ खान्‍धुर मापासुन्‍हा।”

आध्‍यारगेलाइको तुलना

(मर्कुस १२:१-१२; लुका २०:९-१९)

३३ इसु एम्‍बालाइहेङ दोअ्‌हि, “भेनेङ तुलना हिङसु। हासुङ एमि गिर्‍हि हिघाहि। जाइ बारिता किसमिस थिङहि रो इङकोको कोरबितिङ बेर्‍हेम खोराइहि। इन्‍ता किसमिस पेलिका एलोङ कोल ताअ्‌हि रो एलोङ चान्‍चा बान्‍हाइपिहि। कोलाउ आध्‍यरगेलाइहेङ आध्‍या पितेङ बोमुलुक हानेहि।

३४ जेलाउ किसमिस सान्‍तेका पहर जेङहि, वा ताइको आध्‍यारगेलाइकोता ताइ निङका भाग र्‍हुलि ताइ कामत्‍यागेलाइहेङ दिङगिल्‍हि।

३५ कुलाउ आध्‍यारगेलाइ वाको कामत्‍यागेलाइहेङ रिमतेङ एमिहेङ दान्‍हाइहि, भेनेङहेङ सेअ्‌हि रो भेनेङहेङ उन्‍ठुइहोइ तोहि।

३६ आरोङ वा लाम्‍फाको खान्‍तेङ हेन्‍जा कामत्‍यागेलाइ दिङगिल्‍हि। एम्‍बालाइहेङ बुङ आध्‍यारगेलाइ इनसिकाङ आनिबानि पाहि।

३७ “न्‍हुअ्‌सो वा ‘काङको चानहेङ ते एम्‍बालाइ मान पाङ’ दोअ्‌तेङ, ताइकोङ चानहेङ आध्‍यारगेलाइकोता दिङगिल्‍हि।

३८ “कुलाउ एम्‍बालाइ चानहेङ तिङतेङ ताताइमिता दोअ्‌हि, ‘या ते गिर्‍हिकोङ चान एइ। लोसु, इङकोहेङ सेअ्‌ताइने रो इङकोको टाका काउरि ताइको बान्‍हाइने।’

३९ कोलाउ एम्‍बालाइ इङकोहेङ रिम्‍तेङ अङगुरबारि बाहार चुमपुतेङ सेअ्‌हि।”

४० इसु हिअ्‌हि, “ते दोअ्‌सु, जेलाउ अङगुरबारिको गिर्‍हि ल्‍वावा कोलाउ वा आध्‍यारगेलाइहेङ हाइ पावा?”

४१ एम्‍बालाइ वासेहेङ दोअ्‌हि, “वा इङको दुरजनगेलाइहेङ हेन्‍जाङ तु पितेङ सेअ्‌तावा रो अङगुरबारि बो आध्‍यारगेलाइहेङ काम्‍हाइलि प्‍यावा। इङको कामाइकालाइ गिर्‍हिहेङ ताइ निङका भाग पहरताङ प्‍यावा।”

४२ इसु एम्‍बालाइहेङ दोअ्‌हि, “हाइ नेलाइ धरमकिताबता पर्‍हेका मान्‍थुसुन्‍हा?:

जेदोङ उन्‍ठुइहेङ साअ् धाम्‍कालाइ खारेज पाहि,

इङकोचाहिँ कोन्‍हाको मुल उन्‍ठुइ जेङहि,

इदोइ काम ते परमप्रभु दोङ पाका एइ,

कालाउ केलाइको नजरता इदोइ भारबुसाइका हि।

४३ “इदोइहेतु का नेलाइहेङ दोअ्‌खा, सादेलको सारभि नेलाइसो घिङतेङ परमेस्‍वरको लाल्‍सामुताविक चोलिका जात्‍याहेङ प्‍यावा।

४४ इदोइ उन्‍ठुइर्‍हुता हुल्‍काचाहिँ चारामचुरुम तावा। कालाउ जाइर्‍हुता इङको उन्‍ठुइ हुलावा, वासेहेङ चाप्‍पापावा।”

४५ जेलाउ मुल धामिगेलाइ रो फरिसिगेलाइ इसुको तुलना हिङहि, कोलाउ एम्‍बालाइकोङ बारेता वा इदोइ दोअ्‌का हिघाहि दोअ्‌तेङ गेहि।

४६ एम्‍बालाइ वासेहेङ रिम्‍लि भोहि कुलाउ एम्‍बालाइ द्‍याङगेलाइदोफा थिहि, हाइदोनु द्‍याङगेलाइ इसुहेङ एमि आगाधुइका एइ दोअ्‌तेङ मानेघाखे।

बिहु भात्‍यारको तुलना

(लुका १४:१५-२४)

२२

१ इसु आरोङ एम्‍बालाइहेङ तुलना गेलाइता दोअ्‌हि,

२ “सादेलको सारभिहेङ एमि राजादोफा दाजिलि द्‍वाङ, जाइ ताइको चानको बिहु भात्‍यार त्‍यार पाहि।

३ कालाउ भात्‍यारता नेउता पिका द्‍याङगेलाइहेङ काइलि ताइको कामत्‍यागेलाइहेङ दिङगिल्‍हि, कुलाउ एम्‍बालाइ लोलि माकिअ्‌हि।

४ “आरोङ वा बो कामत्‍यागेलाइहेङ एसा दोअ्‌तेङ दिङगिल्‍हि, ‘नेउता पिकालाइहेङ दोअ्‌सु, का काङको भात्‍यार त्‍यार पाका हिघा, काङको पियागेलाइ रो तोइका तोइका गुपुसगेलाइ सेअ्‌का हि। गोताङ सामानगेलाइ त्‍यारका हि, बिहु भात्‍यारता लोसु।’

५ “कुलाउ एम्‍बालाइ वास्‍ताङ मापासिङ एमि ताइको मिलिङभारि रो भेनेङ ताइको बेपारभारि हानेहि।

६ दाइकालाइ चाहिँ वाको सिपालाइहेङ रिम्‍तेङ मारेम्‍का बेभार पातेङ एम्‍बालाइहेङ सेअ्‌हि।

७ कोलाउ राजा चेरताम्‍पातेङ ताइको सिपाल्‍हाइ दिङगिल्‍तेङ इङको ज्‍यानमारागेलाइहेङ सेअ्‌लि लागाइहि रो एम्‍बालाइको पुर चोअ्‌पिहि।

८ “कोलाउ वा ताइको सिपालाइहेङ दोअ्‌हि, ‘बिहु भात्‍यार त्‍यार हि, कुलाउ नेउता निङकालाइ भतेर चालि लायकको माजेङहि।

९ इदोङहेतु नेलाइ मुल दामागेलाइता हानेसु रो जाइजाइहेङ तिङस्‍वाना, एम्‍बालाइहेङ बिहु भात्‍यारता नेउता पिसु।’

१० कोलाउ सिपालाइ मुल दामागेलाइता हानितेङ निङका झोको रेम्‍का मारेम्‍का झाराङहेङ जोम्‍पाहि रो बिहु साअ् बान्‍सालाइहोइ पोङघाहि।

११ “कुलाउ जेलाउ राजा बान्‍सालाइहेङ खाङलि दोअ्‌तेङ लिअ्‌ता लोहि, कोलाउ वा बिहुता होङलि गोइका धाबा माहोङका एमिहेङ तिङहि।

१२ वा इङकोहेङ हिअ्‌हि, ‘सानाइति, बिहुको धाबा मालागाइसिङ ना हेसापा इता लिअ्‌ता लोन्‍हा?’ इङको हाइदोङ दोअ्‌लि मादोहि।

१३ कोलाउ राजा ताइको कामत्‍यागेलाइहेङ दोअ्‌हि, ‘इङकोको खुरखोकोइ धेउतेङ इङकोहेङ बाहार कितिकितिकाता थाल्‍पिसु। जेता द्‍याङगेलाइ खारावा रो तासि रेअ्‌तावा।’

१४ “न्‍हुअ्‌सो इसु दोअ्‌हि, काइगिल्‍का हेन्‍जाङ हि, कुलाउ सालन्‍हाका आतुइसा हि।”

तिरो तिरिका बारेता हिअ्‌का

(मर्कुस १२:१३-१७; लुका २०:२०-२६)

१५ कालाउ फरिसिगेलाइ हानितेङ इसुहेङ वाकोङ काथाता वासिहेङ हेसापा फासेपालि दोअ्‌तेङ मतो पाहि।

१६ एम्‍बालाइ ताइको चात्‍यागेलाइहेङ हेरोदको द्‍याङगेलाइदोफा इसुकोता दिङगिल्‍हि। एम्‍बालाइ दोअ्‌हि, “ओइ मास्‍टर, केलाइ गेन्‍हाखे, ना जातिङको हिन्‍हा रो द्‍याङगेलाइहेङ परमेस्‍वरको जातिङको काथा धिरपाखेना। ना हासुङदोफा माथिखेना, ना द्‍याङगेलाइको र्‍हाइ खान्‍तेङ काथा बुङ मापाखेना।

१७ इदोङहेतु केलाइहेङ दोअ्, रोमि माहाराजा कैसरहेङ तिरो तिरिलि मुनासिप एइ ना माको?”

१८ कुलाउ इसु एम्‍बालाइको चालबाजि गितेङ दोअ्‌हि, “ओइ चिम्‍काटा, कासेहेङ हाइपालि जाचेसुखेना?

१९ खोइ तिरो तिरिका टाका कासेहेङ तिम्‍पासु।” कालाउ एम्‍बालाइ वाकोता एलोङ टाका चुमाहि।

२० इसु एम्‍बालाइहेङ दोअ्‌हि, “इदोइ छापा हासुको एइ, कालाउ हासुको मिङ खोपेका हि?”

२१ एम्‍बालाइ इसुहेङ दोअ्‌हि, “कैसरको।” कोलाउ वा एम्‍बालाइहेङ दोअ्‌हि, “इदोइहेतु जे कैसरको एइ, इङको कैसरहेङ पिसु। जे परमेस्‍वरको एइ, इङको परमेस्‍वरहेङ पिसु।”

२२ इदोइ हिङतेङ एम्‍बालाइ भारबुसाइहि रो वासेहेङ लाअ्‌तेङ हान्‍हेहि।

सिकासो सिन्‍हुका बारेता हिअ्‌का

(मर्कुस १२:१८-२७; लुका २०:२७-४०)

२३ इङकोङ दिना सिकालाइ सिन्‍हुतेङ माल्‍होखे दोअ्‌का सदुकिगेलाइ इसुकोता लोतेङ एम्‍बालाइ वासेहेङ हिअ्‌हि,

२४ “मास्‍टर, मोसा दोअ्‌का हि, हिदिङ द्‍याङ चानचामिन्‍दि माकोसिङ सिनु वाको ओने दादाको बेअ्‌हेङ चुमातेङ दादाको खाल जाअ्‌पालि गोयाङ।

२५ एला केलाइको माझाता न्‍हिअ्‌मि दादाओनेगेलाइ हिघाखे। जेठा दादा बिहु पाहि, कुलाउ चान चामिन्‍दि माजेङपासिङ सिहि। एन्‍सा जेङलाउ माहिला ओने ताइको भाउजिहेङ ताअ्‌हि।

२६ वा बुङ जेठा दादा भाइपाङ चान चामिन्‍दि माजेङपासिङ सिहि। एन्‍साङ पातेङ माहिला ओने भाइपाङ साहिँला रो बो ओनेगेलाइ बुङ ताइको भाउजिहेङ ताअ्‌हि। तर एम्‍बालाइ बुङ चाना चामिन्‍दि माजेङपासिङ सिहि।

२७ एम्‍बालाइ झाराङ सिकान्‍हुअ्‌सो इङको बेबाल बुङ सिहि।

२८ इदोइहेतु न्‍हुअ्‍दिनाता सिकालाइ सिन्‍हुकान्‍हुअ्‌सो इदोइ न्‍हिअ्‌मि दादाओने मध्‍येता इङको बेबाल हासुको बेअ् ज्‍यावा? हाइदोनु इङको झाराङको बेअ् जेङलिदोका हिघाहि।”

२९ इसु एम्‍बालाइहेङ दोअ्‌हि, “नेलाइ माङखाता हिसुन्‍हा, हाइपानु नेलाइ धरमकिताब रो परमेस्‍वरको सरबङ मागेसुखेना।

३० सिकालाइ सिन्‍हुकान्‍हुअ्‌सो द्‍याङगेलाइ बिहु मापाखे, ना बिहु पापिखे, कुलाउ एम्‍बालाइ सादेलता हिका सादेलको बानाल चुमाकालाइभाइका जेङखे।

३१ कुलाउ सिकालाइ सिन्‍हुतेङ ल्‍होका बारेता परमेस्‍वर नेलाइहेङ हाइ दोअ्‌का हि, इङको नेलाइ धरमकिताबता पर्‍हेका मान्‍थुसुन्‍हा?

३२ वा दोअ्‌का हिघाहि ‘का अब्राहामको परमेस्‍वर, इसहाकको परमेस्‍वर रो याकुबको परमेस्‍वर एइ।’ एन्‍साङ परमेस्‍वर सिकालाइको परमेस्‍वर माको, कुलाउ सिन्‍हुकालाइको परमेस्‍वर हि।”

३३ इदोइ हिङतेङ द्‍याङगेलाइ वाको बिद्‍याता भारबुसाइ हि।

झाराङखान्‍तेङ बारा हुकुम

(मर्कुस १२:२८-३४; लुका १०:२५-२८)

३४ इसु सदुकिगेलाइहेङ सिपा पाहि दोअ्‌का हिङतेङ फरिसिगेलाइ वाकोता जोम्‍हि।

३५ एम्‍बालाइता एमि धरम मास्‍टर इसुहेङ जाचपाका ठहरहोइ वासेहेङ हिअ्‌हि,

३६ “मास्‍टर, नियमता झाराङखान्‍तेङ बारा हुकुम हिदोइ एइ?”

३७ इसु वासेहेङ दोअ्‌हि, “‘ना परमप्रभु ताइको परमेस्‍वरहेङ ताइको गोताङ कोन्‍धाङहोइ, ताइको गोताङ आत्‍माहोइ रो ताइको गोताङ मनहोइ इन्‍ताना पा।’

३८ झाराङखान्‍तेङ बारा रो लाङ हुकुम इदोइ एइ।

३९ न्‍हे बुङ इसिकाङ हि, ‘ना ताइको भेर्पाकोहेङ ताइमिहेङ भाइपाङ इन्‍ताना पा।’

४० गोताङ नियम रो आगाधुइकालाइको बिद्‍याको कसि दोङ इदोइ न्‍हे हुकुमगेलाइ एइ।”

ख्रिस्‍टको बारेता हिअ्‌का

(मर्कुस १२:३५-३७; लुका २०:४१-४४)

४१ जेलाउ फरिसिगेलाइ जोम्‍का हिघाहि, कोलाउ इसु एम्‍बालाइहेङ हिअ्‌हि,

४२ “ख्रिस्‍टको बारेता नेलाइ हाइ दोअ्‌सुखेना? वा हासुको खाल एइ?” एम्‍बालाइ इसुहेङ दोअ्‌हि, “दाउदको खाल।”

४३ इसु एम्‍बालाइहेङ दोअ्‌हि, “एन्‍सानु दाउद पुनित हङससो हाउसाला निङतेङ ख्रिस्‍टहेङ ‘प्रभु’ दोअ्‌तेङ हेसापा काइलि दोहि? वा दोअ्‌खे:

४४ ‘परमप्रभु काङको प्रभुहेङ दोअ्‌हि,

ना काङको दाम्‍पाहा योम,

जेलाउ थिकापा का नाङको दुस्‍मनगेलाइ

नाङको खोकोइको पाइतालालेता माताअ्‌ताङका।’

४५ “एसापा दाउद ख्रिस्‍टहेङ ‘प्रभु’ दोअ्‌नु, वा हेसापा दाउदको खाल जेनावा कुनु?”

४६ कालाउ हासु बुङ जावाफता ए लवज धुइलि मादोहि। इङको दिनासो हासुङ वाकोदोफा हिअ्‌लि लुर मापाहि।

धरम मास्‍टर रो फरिसिगेलाइहेङ चेतानि

(मर्कुस १२:३८-३९; लुका ११:४३, ४६; २०:४५-४६)

२३

१ कोलाउ इसु द्‍याङगेलाइहेङ रो ताइको चात्‍यागेलाइहेङ एसा दोअ्‌हि:

२ “धरम मास्‍टर रो फरिसिगेलाइ मोसाको लेखिका नियम धिरपालि खाबरा निङका हि।

३ इदोङहेतु एम्‍बालाइको दोअ्‌का काथा पासु रो मानेसु। कुलाउ एम्‍बालाइ पाकाभाइपा चाहिँ मापासु, हाइपानु एम्‍बालाइ बिद्‍या ते पिखे, कुलाउ इङकोमाफिक मापाखे।

४ एम्‍बालाइ बोमिहेङ चाहिँ धरम करमको ल्‍हिका बोकाना फुपाखे, कुलाउ ताइमिचाहिँ इङको बोकाना फुलिते माको आङगुलिहोइ बुङ मासाइखे।

५ एम्‍बालाइ ताइको गोताङ काम द्‍याङगेलाइहेङ तिम्‍पालि भाअ्‌सिङ पाखे। एम्‍बालाइ नियमको काथाहेङ बाराबाराका जन्‍तर बान्‍हाइतेङ लागाइखे रो धरम हिघा दोअ्‌तेङ तिङपालि ताइको धाबाता र्‍हिर्‍हिङका फुरकागेलाइ लागाइखे।

६ एम्‍बालाइ भात्‍यारता आदरको थामे रो कचहरिसाअ्‌गेलाइता मुल थामेगेलाइ मोन्‍दाताखे,

७ बाजारगेलाइता सेउपाका भोखे रो द्‍याङगेलाइ मास्‍टर दोअ्‌का मोन्‍दाताखे।

८ “नेलाइहेङ हासुङ ‘मास्‍टर’ मादोअ्‌ताको, हाइपानु नेलाइको मास्‍टर एलोङ हि, नेलाइचाहिँ झाराङ दादाओने हिसुन्‍हा।

९ नेलाइ सुमिङता हासुहेङ ताइको आबा मादोअ्‌सु, हाइपानु नेलाइको एलोङ खिनिङ आबा हि जाइ सादेलता हि।

१० नेलाइहेङ हासुङ ‘मास्‍टर’ मादोअ्‌ताको, हाइपानु नेलाइको एलोङ खिनिङ मास्‍टर हि जाइ ख्रिस्‍ट हि।

११ नेलाइता जाइ झाराङखान्‍तेङ बाराका हि, इङको नेलाइको सेवापाका ज्‍यावा।

१२ जाइ ताइमिहेङ बारापावा, इङको झाराङखान्‍तेङ म्‍हुयावा रो जाइ ताइमिहेङ म्‍हुइपावा इङको झाराङखान्‍तेङ बारावा।

चिम्‍काटागेलाइको खिलापता चेतानि

(मर्कुस १२:४०; लुका ११:३९-४२, ४४, ५२; २०:४७)

१३ “धिकार धरम मास्‍टर रो फरिसिगेलाइ! नेलाइ चिम्‍काटा हिसुन्‍हा। हाइपानु नेलाइ सादेलको सारभिको फिनु गिअ्‌का हिसुन्‍हा। नेलाइ ताइमि बुङ लिअ्‌ता मादुल्‍सुखेना रो लिअ्‌ता दुल्‍लि ना ताइमिङ दुल्‍सुखेना ना भोकालाइहेङ बुङ दुल्‍लि पिसुखेना।

१४ [“धिकार नेलाइहेङ, धरम मास्‍टर रो फरिसिगेलाइ! नेलाइ चिम्‍काटा हिसुन्‍हा। हाइदोनु नेलाइ रान्‍दिगेलाइको साअ्‌द्वार घिङपिसुखेना रो ताइमिहेङ धरम तिङपालिको भाअ्‌सिङ र्‍हिर्‍हिङका पुकार पासुखेना। इदोइहेतु बो खान्‍तेङ नेलाइ हेन्‍जा डाँड निङस्‍वाना।]

१५ “धिकार नेलाइहेङ, धरम मास्‍टर रो फरिसिगेलाइ! नेलाइ चिम्‍काटा हिसुन्‍हा। हाइपानु नेलाइ बोमिहेङ ताइको धरमता चुमालि भाअ्‌सिङ जाहादि रो बोमुलुक गेलाइता घुराइगिल्‍सुखेना। इङको नेलाइको धरमता लोकान्‍हुअ्‍सो इङकोहेङ ताइमिखान्‍तेङ न्‍हेगुना पातेलता हानेलि सोबाइका बान्‍हाइसुखेना।

१६ “धिकार कान्‍हा आगुवागेलाइ! नेलाइ दोअ्‌सुखेना, ‘हासुङ थानको केरा चालाउ हाइदोङ माज्‍याङ, कुलाउ थानको सोनाको केरा चालाउ इङको केराहोइ धेउन्‍हावा।’

१७ निरबुदि रो कान्‍हागेलाइ! नेलाइ हिदोइचाहिँ बाराका दोअ्‌सुखेना? सोना ना सोनाहेङ पुनित पाका थानहेङ?

१८ आरोङ नेलाइ ‘थामे साइतेङ केरा चालाउ हाइदोङ माजेङखे, कुलाउ इन्‍ता चार्‍हाइका चिजहेङ साइतेङ केरा चालाउचाहिँ केरा लोङखे’ दोअ्‌तेङ धिरपासुखेना।

१९ कान्‍हागेलाइ! नेलाइ हिदोइचाहिँ बाराका दोअ्‌सुखेना? चार्‍हाइका चिज ना चार्‍हाइका चिजहेङ पुनित पाका थामेहेङ?

२० इदोइहेतु थामेको केरा चाकालाइ थामेको रो इन्‍ता चार्‍हाइका गोताङ चिजको केरा चाखे।

२१ एन्‍साङ पातेङ थानको मिङता केरा चाकाचाहिँ थान रो इङकोलिअ्‌ता हिकाको मिङता केरा चाखे।

२२ सादेलको मिङता केरा चाकाचाहिँ परमेस्‍वरको गादि रो इदोइता हिकाको मिङता केरा चाखे।

२३ “धिकार नेलाइहेङ, धरम मास्‍टर रो फरिसिगेलाइ! नेलाइ चिम्‍काटा हिसुन्‍हा। हाइपानु नेलाइ पदिना, सोमपोइ रो जिराको ते भागको ए भाग पिसुखेना। कुलाउ नियापालि, दायापालि रो खान्‍धुर पालिदोका नियमको मुल काथागेलाइको चाहिँ नेलाइ वास्‍ताङ मापासुखेना। इङको बो काथाको दोसादोसाङ नियापालि, दायापालि रो खान्‍धुर पालि दोका जेङलिगोयाङ।

२४ कान्‍हा आगुवागेलाइ! नेलाइ भुसुनाहेङ साल्‍सुखेना, कुलाउ उटहेङ चाहिँ निअ्‌सुखेना।

२५ “धिकार नेलाइ, धरम मास्‍टर रो फरिसिगेलाइ रो चिम्‍काटागेलाइ! हाइदोनु नेलाइ थालि रो बाति बाहार खिनिङ मान्‍झेसुखेना, कुलाउ लिअ्‌ता चाहिँ दिअ्‌का रो तामिहेङ खिनिङ फोमपातेङ चुमाका मारेम्‍का काथागेलाइहोइ पोङघापासुखेना।

२६ ओइ कान्‍हा फरिसिगेलाइ! लाम्‍फा थालि रो बातिको लिअ्‌तापाहा मान्‍झेसु, कालाउ बाहारपाहा बुङ मान्‍झेन्‍हावा।

२७ “धिकार धरममास्‍टर रो फरिसिगेलाइ! नेलाइ चिम्‍काटा हिसुन्‍हा। हाइपानु नेलाइ चुना लागाइका तोमभाइकाङ हिसुन्‍हा। इङको तोम बाहारपाहासो खाङलाउ ते रेम्‍का तिङखे, कुलाउ लिअ्‌तापाहा सितेङ आइका हारा रो असुचि काथा खिनिङ हिका हिखे।

२८ एसाङ पातेङ बाहारसो खाङलाउ नेलाइ द्‍याङको आगाता धरमभाइपाङ तिङसुखेना, कुलाउ लिअ्‌ता चाहिँ नेलाइको मन कपट रो कुकर्महोइ पोङघाका हि।

दोसिहेङ साजाइ

(लुका ११:४७-५१)

२९ “धिकार धरम मास्‍टर रो फरिसिगेलाइ रो चिम्‍काटागेलाइ! हाइपानु नेलाइ आगाधुइकालाइको भाअ्‌सिङ रेरेम्‍का तोमगेलाइ बान्‍हाइसुखेना रो परमेस्‍वरको हुकुमता लागितेङहिका पुनित जनगेलाइको तोमगेलाइ बुङ झिलिमिलि पासुखेना।

३० कालाउ नेलाइ दोअ्‌सुखेना, ‘लाम्‍फा केलाइको आबा खालगेलाइ ते आगाधुइकालाइहेङ सेअ्‌हि। कुलाउ केलाइ बुङ ओबालाइदोसा हिका हिनु केलाइ चाहिँ इन्‍सिका काम पालि ओबालाइहेङ मासाघाइधाङ।’

३१ एसा दोअ्‌तेङ नेलाइ ताइमिङ इङको आगाधुइकालाइहेङ सेअ्‌काको खाल हिन्‍हाहि दोअ्‌का दासि नेलाइ ताइमिङ पिसुखेना।

३२ एला नेलाइको आजुखालगेलाइ थालेका कुकर्मको काम पोङघा पासु।

३३ “ओइ पुह्‍याँगेलाइ, बिसहिका पुह्‍याँको चानगेलाइ! नेलाइ हेसापा पातेलको डाँडसो खाअ्‌स्‍वाना?

३४ इदोइहेतु का नेलाइकोता आगाधुइकालाइ, आकिलहिका द्‍याङगेलाइ रो धरममास्‍टरगेलाइ दिङगिलाङका। एम्‍बालाइता हेमिहेङ नेलाइ सेअ्‌स्‍वाना, हेअ्‌मिहेङ कुरुसता टाङगाइस्‍वाना, हेमिहेङ ताइको कचहरिसाअ्‌गेलाइता छरि म्‍हेअ्‌स्‍वाना रो पुरकिअ्‌पाङ सान्‍ताइस्‍वाना।

३५ एसापा फतुरमान्‍थुका हाबिलको हितिसो थानको थामेको माझाता सेअ्‌न्‍हाका बेरेक्‍याहको चान जकरियाको हितिथिकापाको गोताङ फतुर नेलाइर्‍हुता पर्‍यावा।

३६ जातिङको, का नेलाइहेङ दोअ्‌खा, इदोइ गोताङ काथाको फतुर इदोइ खालको पुरिङर्‍हुता दोङ पर्‍यावा।

इसु यरुसलेमहेङ चेतानि पिका

(लुका १३:३४-३५)

३७ “यरुसलेमको द्‍याङगेलाइ, यरुसलेमको द्‍याङगेलाइ! नेलाइ आगाधुइकालाइहेङ सेअ्‌सुखेना कालाउ नेलाइकोता दिङगिल्‍कालाइहेङ उन्‍ठुइहोइ तोसुखेना। जेसापा कियाको भुन्‍दि ताइ किचानगेलाइहेङ जोम्‍पाका भाइपा, का नेलाइहेङ हेअ्‌खे जोम्‍पालि भोघा, कुलाउ नेलाइ माकिअ्‌सुन्‍हा।

३८ खाङ, नेलाइको साअ् उदादाङका जेनावा।

३९ हाइदोनु का नेलाइहेङ दोअ्‌खा, ‘परमप्रभुको मिङता लोका हेथे सहसाम्‍पा निङकालाइ हिसुन्‍हा’ मादोअ्‌पाधाउ, नेलाइ कासेहेङ मातिस्‍वाना।”

दोका दिनाको चिनोगेलाइ

(मर्कुस १३:१-१३; लुका २१:५-१९)

२४

१ इसु थानसो ओल्‍हेतेङ हानेलि तोमलाउ वाको चात्‍यागेलाइ वासेहेङ थानको साअ्‌गेलाइ तिम्‍पालिको भाअ्‌सिङ वाको भेर्पा लोहि।

२ कुलाउ इसु एम्‍बालाइहेङ दोअ्‌हि, “नेलाइ इदोइ गोताङ तिङसुखेना माको कुनु? जातिङको, का नेलाइहेङ दोअ्‌खा, एलोङ उन्‍ठुइर्‍हुता भेनेङ उन्‍ठुइ बुङ माह्‍यावा, इङको गोताङ र्‍हाअ्‌तेङ थालन्‍हावा।”

३ इङकोन्‍हुअ्‌सो इसु जैतुन आरदाङता हानितेङ योम्‍तेङहिलाउ चात्‍यागेलाइ सिपापा लोतेङ वासेहेङ हिअ्‌हि, “मास्‍टर, केलाइहेङ दोअ्, इदोइ काथा हेअ्‌लाउ जेनावा? कालाउ नाङको लोका रो इदोइ जुगको आखिरको चिनो केलाइ हेसापा गेलि द्‍वाङ?”

४ कोलाउ इसु एम्‍बालाइहेङ दोअ्‌हि, “होसपातेङ हिसु, हासु बुङ नेलाइहेङ माआवाइपाको

५ हाइदोनु हेअ्‌मि काङको मिङर्‍हुतेङ ‘का ख्रिस्‍ट हिघा’ दोअ्‌तेङ लावा रो हेन्‍जाङहेङ आवाइपावा।

६ नेलाइ धुमगेलाइ जेङका रो धुमजेङका काथागेलाइ हिङस्‍वाना। माथिसु, इदोइ जेङलि दोङ गोयाङ, कुलाउ दोकादिना ते इङको दोङ पहर माज्‍याङ।

७ हाइदोनु जात्‍याको खिलापता जात्‍या रो सारभिको खिलापता सारभि ल्‍होकावा। थामेथामेता आनिकाल रो भुइचाल हानावा।

८ कुलाउ इदोइ गोताङ तु को लाङ खिनिङ ज्‍यावा।

९ “कोलाउ एम्‍बालाइ नेलाइहेङ रिमावा रो साजाइ पिलि चुमप्‍वावा, नेलाइहेङ सेअ्‌तावा रो काङको मिङको भाअ्‌सिङ गोताङ जात्‍याको द्‍याङगेलाइ नेलाइहेङ खानि माकिअ्‌तावा।

१० इङको पहर हेन्‍जाङ ताइको खान्‍धुरहेङ लाअ्‌तावा। एमि भेनेङहेङ बाइमानि पातेङ सुमप्‍यावा रो खानि माकिअ्‌तावा।

११ हेन्‍जा द्‍याङगेलाइ ‘का दोङ आगाधुइका हिघा’ दोअ्‌तेङ धाटाइकालाइ ओल्‍ह्‍यावा रो हेन्‍जाङ द्‍याङहेङ आवाइपावा।

१२ दुरजन काम हेन्‍जाङ बार्‍हेनाङसिङ एमिभेनेङहेङ इन्‍ताना पालि लाअ्‌तावा।

१३ कुलाउ न्‍हुअ्‌थिकापा थिर हिकालाइचाहिँ बान्‍चेपावा।

१४ कालाउ सादेलको सारभिको इदोइ रेम्‍काबानाल दुनियाको गोताङ जात्‍यागेलाइता दासिको भाअ्‌सिङ हिम्‍पावा। इङकोन्‍हुअ्‌सो दोकादिना ल्‍वावा।

थिकाभाइका तुको पहर

(मर्कुस १३:१४-२३; लुका २१:२०-२४)

१५ “इदोइहेतु आगाधुइका दानिएलसो ‘थानको पुनित थामेता दिगमिगजेङका काथा ताअ्‌का हि’ दोअ्‌का नेलाइ तिङस्‍वाना। (याको माने पर्‍हेकालाइ ग्‍याको)।

१६ कोलाउ यहुदियाता हिकालाइ लाखभारि खाअ्‌ताको।

१७ बुरजाता हिकालाइ ताइको साअ्‌ता हिका आनेमाने ओल्‍हेपालि लेता माखुअ्‌ताको।

१८ मिलिङबारिता हिका ताइको धाबा नानि घुरितेङ माल्‍वाको।

१९ गान्‍धितेअ्‌कालाइ रो कोल्‍हेता जामालहिका आमाइगेलाइहेङ इङको पहर हेन्‍जा तु ज्‍यावा।

२० कुलाउ चुङदिङता रो माइसाका दिनाता नेलाइ खाअ्‌लि मागोयाको दोअ्‌तेङ पुकार पासु

२१ हाइपानु इङको पहर इसिका बारा आपत जेनावा, जाइ दुनियाको लाङसो एलाथिकापा जेङका मान्‍थु, ना आरोङ हेअ्‌लाउ जेनावा।

२२ इङको दिना मापोतोपाका हिनु हासुङ द्‍याङ सिन्‍हुलि मादोधावा, कुलाउ सालन्‍हाकालाइको भाअ्‌सिङ इङको दिना पोतोपावा।

२३ “कोलाउ नेलाइहेङ हासुङ ‘खाङसु, ख्रिस्‍ट इता हि’ माकोनु ‘इन्‍ता हि’ दोअ्‌नु नेलाइ खान्‍धुर मापासु।

२४ हाइपानु ‘कादोङ ख्रिस्‍ट’ हिघा दोअ्‌तेङ रो ‘कादोङ आगाधुइका’ हिघा दोअ्‌तेङ ढाटाइकालाइ ओल्‍हेतेङ लावा। जेङलि दोनु सालन्‍हाकालाइहेङ बुङ भाडकाइलि बाबारका भारबुसाइका काम रो सरबङको कामगेलाइ तिङपावा।

२५ फोम पासु, का नेलाइहेङ लाम्‍फासोङ दोअ्‌पिका हिघा।

२६ “द्‍याङगेलाइ नेलाइहेङ, ‘खाङसु, वा उदादाङका थामेता हि’ दोअ्‌लाउ बुङ नेलाइ बाहार ओल्‍हेतेङ मान्‍हेसु। कालाउ ‘खाङसु, वा लिअ्‌ता कोठागेलाइता हि’ दोअ्‌लाउ बुङ खान्‍धुर मापासु

२७ हाइपानु जेसापा बिजुलि नुहेँसो चिल्‍कालाउ दिहेँथिकापाङ फाइसालाम्‍खे, एन्‍सा दोङ का द्‍याङको चान लोलाउ ज्‍यावा।

२८ जेता सिकाजिउ हिखे, इन्‍ता सिघुनगेलाइ बुङ जोमावा!

द्‍याङको चान तिङका दिना

(मर्कुस १३:२४-२७; लुका २१:२५-२८)

२९ “इङको आपतको दिनाको ओदोङघरिन्‍हुअ्‌सो, बेला कितिकिति तावा, तालि फाइसालामलि लाअ्‌तावा। फुरुगेलाइ आतेलसो हुलावा रो आतेलको सरबङगेलाइ हेङगालाइन्‍हावा।

३० कोलाउ का द्‍याङको चानको चिनो आतेलता तिनावा रो सुमिङता गोताङ जात्‍यागेलाइ बिलाप पावा। एम्‍बालाइ का द्‍याङको चानहेङ आतेलको बादेलगेलाइता सरबङ रो बारा प्रतापसो लोतेङहिका तिनावा।

३१ वा ताइको सादेलको बानाल चुमाकालाइहेङ धुतुरुको बारा गालाता दिङगिलावा। एम्‍बालाइ आतेललेता हिका सुमिङको चारपाहाङसो वाको साल्‍कालाइहेङ जोम्‍पावा।

दुमिरिको सिङसो बिद्‌या

(मर्कुस १३:२८-३१; लुका २१:२९-३३)

३२ “एला दुमिरिको सिङसो इदोइ बिद्‍या धिरसु: जेलाउ इङकोको दालेङ नोनो जेनावा रो नावा ल्‍हाअ्‌बा दोरावा, कोलाउ धाङका पहर लोहोइ दोअ्‌तेङ नेलाइ गेसुखेना।

३३ एन्‍सा दोङ नेलाइ बुङ जेलाउ इदोइ गोताङ काथा जेङका तिङस्‍वाना, कोलाउ वा भेर्पाङ, फिनुताङ हि दोअ्‌तेङ गेसु।

३४ जातिङको, का नेलाइहेङ दोअ्‌खा, इदोइ गोताङ मापोङघापाधाउ इदोइ खालको द्‍याङगेलाइ मुअ्‌तेङ मान्‍हावा।

३५ आतेल रो सुमिङ मुअ्‌तेङ हानावा, कुलाउ काङको कथन मुअ्‌तेङ मान्‍हावा।

चालाक जेङलिगोइका बिद्‌या

(मर्कुस १३:३२-३७; लुका १७:२६-३०, ३४-३६)

३६ “कुलाउ इङको दिना रो पहर हेअ्‌लाउ ल्‍वाङ इङको हासुङ मागेखे। ना सादेलको बानाल चुमाकालाइ, ना का द्‍याङको चान दोङ गेखा। इदोइ काथाको बारेता परमेस्‍वर आबा खिनिङ गेखे।

३७ का द्‍याङको चानको लोका बुङ नोआको दिनागेलाइभाइपाङ जेनावा।

३८ हाइपानु जेसापा सुमिङ चिता दुबिकाखान्‍तेङ लाम्‍फा नोआ चिजाहाजलिअ्‌ता दुल्‍का दिनाथिकापा, द्‍याङगेलाइ चातेङहिका, आम्‍तेङहिका रो बिहु पातेङहिका पादोङघाखे।

३९ कालाउ बाने लोतेङ एम्‍बालाइ झाराङहेङ झोपातेङ माचुम्‍पुपाधाउ एम्‍बालाइ हाइदोङ मागेहि। का द्‍याङको चान लोलाउ बुङ एन्‍साङ ज्‍यावा।

४० “इङको पहर न्‍हेमि मिलिङता ह्‍यावा, एमि चुमप्‍वावा रो भेनेङ लाअ्‌धिन्‍हावा।

४१ न्‍हेमि बेबालाइ जान्‍ता म्‍हाइतेङहिका ह्‍यावा, एमि चुमप्‍वावा रो भेनेङ लाअ्‌धेन्‍हावा।

४२ “इदोइहेतु नाङघातेङ हिसु, हाइपानु हिदोइ दिना नेलाइको प्रभु ल्‍वावा, इङको नेलाइ मागेस्‍वाना।

४३ कुलाउ इदोइ गेसु, साअ्‌को गिर्‍हि खुका न्‍हिसिङको हिदोइ पहरता लोखे दोअ्‌तेङ गेका हिनु, वा नाङघातेङ हिधावा रो ताइको साअ् खुलि मापिधावा।

४४ इदोइहेतु नेलाइ बुङ त्‍यार हिसु, हाइपानु का द्‍याङको चान नेलाइ माचिताइका पहरता ल्‍वावा।

रेम्‍का रो मारेम्‍का कामत्‍या

(लुका १२:४१-४८)

४५ “खान्‍धुरि रो आकिलहिका कामत्‍या हासु एइ, जाइहेङ इङकोको गिर्‍हि ताइको जाहानको कामत्‍यालाइहेङ मुनासिपमुनासिप पहरता चालि प्‍याको दोअ्‌तेङ खाटाइका हिखे।

४६ इङको कामत्‍या सहसाम्‍पा निङका ज्‍यावा, जाइहेङ गिर्‍हि लोलाउ एन्‍साङ पातेङहिका फतुर लागायावा।

४७ जातिङको, का नेलाइहेङ दोअ्‌खा, गिर्‍हि इङकोहेङ ताइको गोताङ टाकाकाउरिको जिम्‍मा प्‍यावा।

४८ कुलाउ इङको दुरजन कामत्‍या ‘काङको गिर्‍हि बेलोम तावा’ दोअ्‌का गेतेङ,

४९ ताइमिदोफाङ काम पाका कामत्‍यागेलाइहेङ दान्‍हाइलि, म्‍हाकालाइदोफा चालि रो आम्‍लि पानु,

५० इङको कामत्‍याको गिर्‍हि इङको माचिताइका दिना रो मागेका पहरता थुकालिल्‍वावा।

५१ कालाउ गिर्‍हि चिम्‍काटागेलाइको माझा थालप्‍यावा। जेता द्‍याङगेलाइ खारावा रो तासि रेअ्‌तावा।”

तेमि बेजानको उपमा

२५

१ इसु आरोङ दोअ्‌हि, “कोलाउ सादेलको सारभि ते कान्‍यागेलाइदोफा दाँजेलि द्‍वाङ। एम्‍बालाइ ताताइको चेरा चुमतेङ दारुवाहेङ दुसुलि ओल्‍हेहि।

२ इङकोता नामि आकिलमान्‍थुका रो नामिचाहिँ आकिलहिका हिघाखे।

३ हाइपानु जेलाउ आकिलमान्‍थुकालाइ चेरा चुमपुहि, कुलाउ एम्‍बालाइ दोसा चुइतिचाहिँ माचुम्‍पुहि।

४ आकिलहिकालाइ चाहिँ ताइको चेरादोफादोफाङ भान्‍दाता चुइति बुङ चुमपुहि।

५ दारुवा बेलोमलाउ एम्‍बालाइ झाराङ निन्‍धा म्‍हातेङ जिम्‍हि।

६ “कुलाउ आधा न्‍हिसिङता ‘खाङसु दारुवा लोहि’ दोअ्‌का गाला लोहि।

७ कोलाउ इङको झाराङ कान्‍यागेलाइ नाङघाहि रो ताताइको त्‍यार पाहि।

८ आकिलमान्‍थुका कान्‍यागेलाइ आकिलहिकालाइहेङ दोअ्‌हि, ‘नेलाइदोफा हिका आतुइसा चुइति केलाइहेङ बुङ पिसु, हाइदोनु केलाइको चेरा ते सिलि तोम्‍होइ।’

९ कुलाउ आकिलहिकालाइ एसा दोअ्‌हि, ‘केलाइ रो नेलाइ न्‍हेमिहेङ थेम्‍का चुइति मान्‍थु वाला, भुरुङ नेलाइ दुकानता हानितेङ चोलतेङ चुमासु।’

१० “एम्‍बालाइ चोल्‍लि हानेलाउ दारुवा थुकालिलोहि रो त्‍यार हिकालाइ वाकोदोफा बिहुको भात्‍यारता लिअ्‌ता दुल्‍हि रो फिनु गिअ्‌न्‍हाहि।

११ “न्‍हुअ्‌सो इङको बो कान्‍यागेलाइ थुकालिलोहि रो एसा दोअ्‌लि तेङहि, ‘प्रभु, प्रभु, केलाइको भाअ्‌सिङ फिनु हेपि!’

१२ कुलाउ वा उतर पितेङ दोअ्‌हि, ‘जातिङको, का नेलाइहेङ दोअ्‍खा, का नेलाइहेङ मानाल्‍खा!’

१३ “इदोइहेतु नाङघातेङ हिसु, हाइपानु का घुरितेङ लोका इङको दिना रो पहर नेलाइ मागिस्‍वाना।

सोनाको टाकाको उपमा

(लुका १९:११-२७)

१४ “आरोङ सादेलको सारभि चाहिँ हिदिङ द्‍याङभाइका हि, जाइ बोमुलुक हानेलाउ ताइको कामत्‍यागेलाइहेङ काइतेङ ताइको टाकाकाउरि एम्‍बालाइहेङ सुम्‍पिहि।

१५ इङको झाराङहेङ एम्‍बालाइको ताताइको ल्‍याकतमाफिक एमिहेङ ना सोनाको टाका, भेनेङहेङ न्‍हे सोनाको टाका रो भेनेङहेङ ए सोनाको टाका पितेङ वा बोमुलुक हानेहि।

१६ कोलाउ ना सोनाको टाका निङका ओदोङघरि हानितेङ इङको बेपारता लागाइतेङ बो ना टाका काम्‍हाइहि।

१७ एन्‍सा दोङ न्‍हे टाका निङका बुङ बो न्‍हे टाका काम्‍हाइहि।

१८ कुलाउ ए टाका निङका चाहिँ हानितेङ भोनो तोतेङ ताइको गिर्‍हिको टाका म्‍होअ्‌तेङ ताअ्‌हि।

१९ “हेन्‍जा दिनान्‍हुअ्‌सो इङको कामत्‍यागेलाइको गिर्‍हि लोहि रो वा एम्‍बालाइदोफा हिसाब र्‍हेहि।

२० कोलाउ ना सोनाको टाका निङका कामत्‍या लोतेङ बो ना टाका चुमातेङ गिर्‍हिको आगाता लोतेङ एसा दोअ्‌हि, ‘ना कासिहेङ ना टाका पिका हिघाना। का बो ना टाका काम्‍हाइका हिघा।’

२१ “गिर्‍हि इङकोहेङ दोअ्‌हि, ‘च्‍याबास, रेम्‍का रो खान्‍धुरि कामत्‍या! ना आतुइका काथाता खान्‍धुरि जेङन्‍हा, एला का नासेहेङ हेन्‍जा काथाको जिम्‍मा प्‍याङका। ना लोतेङ कादोफा लेङचा।’

२२ “न्‍हे टाका निङका बुङ लोतेङ दोअ्‌हि, ‘ना कासेहेङ न्‍हे टाका पिका हिघाना। खाङ, का बो न्‍हे टाका काम्‍हाइका हिघा।’

२३ “इङकोको गिर्‍हि इङकोहेङ दोअ्‌हि, ‘च्‍याबास, रेम्‍का रो खान्‍धुरि पालिदोका कामत्‍या! ना आतुङका काथाता खान्‍धुरि पालिदोका जेङन्‍हा, एला का नासेहेङ हेन्‍जाङ काथाको जिम्‍मा प्‍याङका। ना बुङ लोतेङ कादोफाङ लेङचा।’

२४ “एलोङ सोनाको टाका निङका बुङ लोतेङ दोअ्‌हि, ‘माथिङका मिलिङसो चेका रो मायाअ्‌का थामेसो जोम्‍पाका ना थाङका मनहिका द्‍याङ हिन्‍हा दोअ्‍का का गेघाघा।

२५ एसाङ का थिघा रो हानितेङ नाङको टाका का भोनोलेता म्‍होअ्‌तेङ ताअ्‌घा। खाङ, इदोइ नाङको टाका र्‍हु।’

२६ “इङकोको गिर्‍हि वासेहेङ दोअ्‌हि, ‘ओइ दुरजन, कुरिह्‍या कामत्‍या! माथिङका थामेता चेखा, मायाअ्‌का थामेसो जोम्‍पाखा दोअ्‌तेङ ना गेकाङ हिघान्‍हा पानु,

२७ ना काङको टाका साहुकोता ताअ्‌लिगोइधाना रो लोतेङ का काङको टाकाको सुदसुदाङ निङधाङका।

२८ इदोइहेतु इङकोसो इदोइ टाका घिङसु रो जाइदोफा ते टाका हि इङकोहेङ पिसु।

२९ हाइदोनु जाइदोफा हि, इङकोहेङ आरोङ प्‍यावा रो जाइदोफा मान्‍थु इङकोदोफा हिका बुङ घिनावा।

३० इङको निकम्‍मा कामत्‍याहेङ चाहिँ बाहार कितिकितिकाता थालगिल्‍सु। जेता द्‍याङगेलाइ खारावा रो तासि रेअ्‌तावा।’

नियाको दिना

३१ “जेलाउ का द्‍याङको चान गोताङ सादेलको बानाल चुमाकालाइदोफा प्रतापता ल्‍वाङका, कोलाउ का ताइको प्रतापको गादिता योमाङका।

३२ इङको पहर सुमिङता गोताङ जात्‍यागेलाइ काङको आगाता जोमावा, जेसापा घोकालाइ पान्‍ठा रो मेअ्‌साहेङ खेङखे, एन्‍सा दोङ का एम्‍बालाइहेङ एलोङहेङ भेनाङसो खेनाङका।

३३ का थुम्‍बागेलाइहेङ ताइको दाम्‍पाहा रो मेअ्‌सागेलाइहेङ ताइको केपाहा खेङतेङ ताअ्‌ताङका।

३४ “कोलाउ राजा ताइको दाम्‍पाहाकोगेलाहेङ दोअ्‌तावा, ‘लोसु, काङको परमेस्‍वर आबासो सहसाम्‍पा निङकालाइ एइ! दुनियाको सिरजाइसो नेलाइको भाअ्‌सिङ त्‍यार पाका सारभिहेङ खाबरा पासु।

३५ हाइदोनु का म्‍हितुका हिघाखा, नेलाइ कासेहेङ चालि पिसुन्‍हा। का आम्‍लिकिअ्‌का हिघाखा, नेलाइ कासेहेङ आम्‍लि पिसुन्‍हा। का बोमुलुकको हिघाखा, नेलाइ कासेहेङ हिलि पिसुन्‍हा।

३६ का नाङघाङ हिघाखा, नेलाइ कासेहेङ धाबा लागाइपिसुन्‍हा। का मासाअ्‌धेका हिघाखा, नेलाइ कासेहेङ खाङलि लोसुन्‍हा। का थुनाता हिघाखा, नेलाइ कासेहेङ दुसुलि लोसुन्‍हा।’

३७ “कोलाउ धरम द्‍याङगेलाइ दोअ्‌तावा, ‘ओइ प्रभु, हेअ्‌लाउ केलाइ नासेहेङ म्‍हितुपाहिका तिङन्‍हि रो चालि पिन्‍हाहि? आम्‍लिकिअ्‌का तिङन्‍हाहि रो चि आम्‍लि पिन्‍हाहि?

३८ हेअ्‌लाउ केलाइ नासेहेङ बोमुलुकको तिङन्‍हाहि रो हिलि पिन्‍हाहि? नाङघाङ तिङन्‍हाहि रो धाबा लागाइपिन्‍हाहि?

३९ हेअ्‌लाउ केलाइ नासेहेङ मासाअ्‌धेका तिङन्‍हाहि रो खाङलि लोन्‍हाहि? हेअ्‌लाउ ना थुनाता हिघान्‍हा रो केलाइ नासेहेङ दुसुलि लोन्‍हाहि?’

४० “कोलाउ राजा नेलाइहेङ दोअ्‌तावा, ‘जातिङको, का नेलाइहेङ दोअ्‌खा, नेलाइ इदोइ काङको ओनेगेलाइता झाराङखान्‍तेङ म्‍हुइका एमिहेङ जेदोङ झोको पासुन्‍हा, इङको नेलाइ कासेहेङ दोङ पासुन्‍हा।’

४१ “इङकोन्‍हुअ्‌सो वा केपाहाको द्‍याङगेलाइहेङ दोअ्‍तावा, ‘साराप निङचाका द्‍याङगेलाइ, कासो दुरे जेङसु। दियाबलस रो इङकोको काम पाकालाइको भाअ्‌सिङ त्‍यार पाका हेअ्‌लाउ मासिका मेता हानेसु।

४२ हाइदोनु का म्‍हितुका हिघाखा, नेलाइ कासेहेङ चालि मापिसुन्‍हा। आम्‍लि किअ्‌का हिघाखा, नेलाइ कासेहेङ चि आम्‍लि मापिसुन्‍हा।

४३ का बोमुलुकको हिघाखा, नेलाइ कासिहेङ हिलि मापिसुन्‍हा। का नाङघा हिघाखा नेलाइ कासेहेङ धाबा मालागाइ पिसुन्‍हा। का मासाअ्‌धेका हिघाखा, नेलाइ कासेहेङ खाङलि मालोसुन्‍हा। का थुनाता हिघाखा नेलाइ कासेहेङ दुसुलि मालोसुन्‍हा।’

४४ “कालाउ एम्‍बालाइ बुङ एसा दोअ्‌तावा, ‘प्रभु, हेअ्‌लाउ केलाइ नासेहेङ म्‍हितुपाङहिका, चि आम्‍लिकिअ्‌का, बोमुलुकको, नाङघाङहिका, मासाअ्‌धेका, थुनाताहिका तिङन्‍हाहि रो वास्‍ताङ मापान्‍हाहि?’

४५ “कोलाउ वा एम्‍बालाइहेङ दोअ्‌तावा, ‘जातिङको, का नेलाइहेङ दोअ्‌खा, इदोइ झाराङखान्‍तेङ म्‍हुइकालाइता एमिहेङ जे जेदोङ मापासुन्‍हा, इङको नेलाइ काङको भाअ्‌सिङ मापासुन्‍हा।’

४६ कोलाउ एबालाइ असिम डारको भागि ज्‍यावा, कुलाउ धरमाति द्‍याङगेलाइ असिम ज्‍यानता दुलावा।”

इसुहेङ सेअ्‌लि भोका

(मर्कुस १४:१-२; लुका २२:१-२; युहन्‍ना ११:४५-५३)

२६

१ इसु यिदोइ गोताङ काथा दोअ्‌लिदोकान्‍हुअ्सो ताइको चात्‍यागेलाइहेङ दोअ्‌हि,

२ “नेलाइ गेसुखेना, एलाको न्‍हेनिन्‍हुअ्‌सो लाअ्‌पिका पार्बा ल्‍वाङ, कालाउ का द्‍याङको चान कुरुसता टाङगाइन्‍हालि रिमनिङचाङका।”

३ कोलाउ कैयाफा मिङहिका बारा धामिको महलता मुल धामिगेलाइ रो आगुवागेलाइ जोम्‍हि।

४ कालाउ एम्‍बालाइ इसुहेङ हेसापा रिम्‍लि रो सेअ्‌लि दोअ्‌तेङ साल्‍हा पाहि

५ रो एम्‍बालाइ दोअ्‌हि, “पार्बाको पहरता माको। माकुनुते द्‍याङगेलाइता खलबल ज्‍यावा।”

इसुको पुरिङता आतर हुपिका

(मर्कुस १४:३-९; युहन्‍ना १२:१-८)

६ इसु बेथानिया देराको सिमोन दोअ्‌का द्‍याङको साअ्‌ता हानेहि। जाइ लाम्‍फा रोग्‍याखोअ्‌का हिघाहि।

७ इन्‍ता वा चालि योम्‍लाउ एमि बेबाल एलोङ सिसिता जाङका आतर चुमातेङ इसुकोता लोहि रो वाको पुसिङता गोताङ आतर होपिहि।

८ इदोइ तिङतेङ चात्‍यागेलाइ चेरताम्‍पातेङ एसा दोअ्‌हि, “हाइको भाअ्‌सिङ इदोइ झोको आतर माअ्‌पान्‍हा?

९ भुरुङ इदोइ आतर हेन्‍जा दामता पिअ्‌तेङ इङको टाका मान्‍थुकालाइहेङ पिलि दोधाङ।”

१० कुलाउ इसु इदोइ गोताङ काथा गेतेङ एम्‍बालाइहेङ दोअ्‌हि, “नेलाइ इदोइ बेबालहेङ हाइपालि तु पिसुखेना? या ते काङको भाअ्‌सिङ एलोङ रेम्‍का काम पाका हि।

११ हाइपानु मान्‍थुकालाइ नेलाइदोफा दिनाङ हिखे। कुलाउ का नेलाइदोफा दिनाङ माह्‍याङका।

१२ इङको इदोइ आतर काङको जिउता हुपितेङ लिअ्‌लिको भाअ्‌सिङ कासेहेङ त्‍यार पाका हि।

१३ जातिङको, का नेलाइहेङ दोअ्‌खा, दुनियाता जेता इदोइ रेम्‍काबानाल हिम्‍पावा, इन्‍ता या बेबालको पाका इदोइ काम बुङ वाको फोमको भाअ्‌सिङ पान्‍हावा।”

इसुहेङ रिम्‍पालि यहुदा त्‍यार जेङका

(मर्कुस १४:१०-११; लुका २२:३-६)

१४ कोलाउ तेन्‍हेअ्‌मि चात्‍यागेलाइता एमि यहुदा इस्‍करियोत दोअ्‌काचाहिँ मुल धामिकोता हानेहि

१५ रो दोअ्‌हि, “का वासेहेङ नेलाइको खुरता रिम्‍पापिनु, कासेहेङ हाइ पिस्‍वाना?” एम्‍बालाइ इङकोहेङ रुपाको एकुरिते टाका पिहि।

१६ इङकोङ पहरसो यहुदा इस्‍करियोत इसुहेङ रिम्‍पापिलि दाउ भोलि तेङहि।

न्‍हुअ्‌सोको भात्‍यार

(मर्कुस १४:१२-२६; लुका २२:७-२३; युहन्‍ना १३:२१-३०; १ कोरिन्‍थि ११:२३-२५)

१७ एला साउरि मामिसालाइका तोलेको पार्बाको लाङ दिना चात्‍यागेलाइ इसुकोता लोतेङ दोअ्‌हि, “नाङको भाअ्‌सिङ लाअ्‌पिका पार्बाको भात्‍यार चाका थामे हिता त्‍यार पाङ?”

१८ वा एम्‍बालाइहेङ दोअ्‌हि, “पुरता एमि द्‍याङकोता हानिसु रो वासेहेङ दोअ्‌सु, ‘मास्‍टर दोअ्‌काहि, काङको पहर भेर्पा लोका हि। का ताइको चात्‍यागेलाइदोफा नाङको साअ्‌ता लाअ्‌पिका पार्बा मान्‍याङका।’”

१९ कोलाउ इसुको दोअ्‌काभाइपा चात्‍यागेलाइ पाहि रो एम्‍बालाइ लाअ्‌पिका पार्बाको इन्‍तिजाम मिलिपाहि।

२० दिलिमा जेङकान्‍हुअ्‍सो इसु तेन्‍हे चात्‍यागेलाइदोफा चालि योम्‍हि।

२१ ओबालाइ चाकाताङपाका पहरता वा दोअ्‌हि, “जातिङको, का नेलाइहेङ दोअ्‌खा, नेलाइता एमि कासेहेङ रिपाप्‍यावा।”

२२ इदोइ काथा हिङतेङ चात्‍यागेलाइ हेन्‍जाङ मन तुपातेङ झाराङ वासेहेङ हिअ्‌लि तेङहि, “प्रभु, हाइ इङको का हिघा?”

२३ कालाउ इसु एम्‍बालाइहेङ दोअ्‌हि, “जाइ कादोफाङ थालिता तोले चोभेरका हि, इङको कासेहेङ रिमपाप्‍यावा।

२४ का द्‍याङको चान ते काङको बारेता धरमकिताबता लेखेकाभाइपा हानेलिदोङ गोयाङ। कुलाउ धिकार इङको द्‍याङहेङ, जाइसो का द्‍याङको चान रिमन्‍हाङका। इङको द्‍याङ ते भुरुङ जोलोम माजेङका हिनु दोङ इङकोको भाअ्‌सिङ रेम्‍का जेङधाङ।”

२५ कोलाउ वासेहेङ रिम्‍पापिका यहुदा इस्‍करियोत हिअ्‌हि, “मास्‍टर, हाइ इङको का एइ?” इसु इङकोहेङ दोअ्‌हि, “ना ताइमि दोङ दोअ्‌दोङखेना।”

२६ एम्‍बालाइ भतेर चाकाताङ पालाउ इसु तोले र्‍हुहि, सहसाम्‍पा पिकान्‍हुअ्‌सो वा इङको पेङहि, चात्‍यागेलाइहेङ पिहि रो दोअ्‌हि, “र्‍हुसु, चासु, इदोइ काङको जिउ एइ।”

२७ कोलाउ बाति र्‍हुतेङ सहसाम्‍पा पितेङ वा एम्‍बालाइहेङ एसा दोअ्‍तेङ पिहि, “नेलाइ झाराङ इदोइसो आम्‍सु।

२८ हाइदोनु इदोइ नावा केराको काङको हिति, जाइ हेन्‍जाङको कुकर्मको फतुर माअ्‌पालिको भाअ्‌सिङ झोपावा।

२९ कुलाउ का नेलाइहेङ दोअ्‌खा, अङगुरको निघार का कोलाउथिकापा माआमाङका, जेलाउथिकापा ताइको आबाको सारभिता नेलाइदोफा नावा पातेङ माआमाङका।”

३० कालाउ एलोङ ले लेकान्‍हुअ्‍सो ओबालाइ जैतुन आरदाङभारि ओल्‍हेतेङ हानेहि।

पत्‍रुस इसुहेङ मानाल्‍खा दोअ्‌तावा

(मर्कुस १४:२७-३१; लुका २२:३१-३४; युहन्‍ना १३:३६-३८)

३१ कोलाउ इसु एम्‍बालाइहेङ दोअ्‌हि, “नानि न्‍हिसिङता काङको भाअ्‌सिङ नेलाइ कासेहेङ लाअ्‌तेङ हानेस्‍वाना। हाइदोनु धरमकिताबता एसा लेखिन्‍हाका हि:

‘का घोकालाइहेङ सुतायाङका

रो थुम्‍बागेलाइ जेसोकोसोङ खेङन्‍हातेङ हानावा।’

३२ “कुलाउ कासेहेङ सिकासो सिन्‍हुपाकान्‍हुअ्‌सो का नेलाइखान्‍तेङ लाम्‍फा गालिलता हानाङका।”

३३ पत्‍रुस इसुहेङ दोअ्‌हि, “नाङको भाअ्‌सिङ झाराङ लाअ्‌लाउ बुङ का नासेहेङ हेअ्‌लाउ मालाअ्‌ताङका।”

३४ इसु इङकोहेङ दोअ्‌हि, “जातिङको, का नासेहेङ दोअ्‌खा, नानिङ न्‍हिसिङता धाङगाइ ओका लाम्‍फा ना कासेहेङ सुम खे मामानाल्‍खा दोअ्‌ताना।”

३५ पत्‍रुस इसुहेङ दोअ्‌हि, “नादोफा सिलिगोइलाउ बुङ का नासेहेङ मामानाल्‍खा मादोअ्‌ताङका।” बो झाराङ चात्‍यागेलाइ बुङ एन्‍साङ दोअ्‌हि।

गेतसमनि बागाइचाता इसु पुकार पाका

(मर्कुस १४:३२-४२; लुका २२:२९-४६)

३६ कोलाउ इसु गेतसमनि दोअ्‌का थामेता चात्‍यागेलाइ दोफा हानेहि रो एम्‍बालाइहेङ दोअ्‌हि, “नेलाइ इताङ हिसु, काचाहिँ आसा ओसो हानितेङ पुकार पाङका।”

३७ कालाउ ताइमिदोफा पत्‍रुस रो जब्‍दियाको न्‍हेमि चानगेलाइहेङ चुमपुतेङ हानेहि रो वा हेन्‍जाङ सोकपातेङ ताइको मन तुपालि तेङहि।

३८ कोलाउ वा एम्‍बालाइहेङ दोअ्‌हि, “काङको मन हेन्‍जाङ सोकता दुबिका हि। नेलाइ इताङ हिसु रो कादोफा नाङघातेङ हिसु।”

३९ कालाउ इसु आसा ओसो हानितेङ भोनोता पोम्‍भेलेतेङ एसा दोअ्‌तेङ पुकार पालि तेङहि, “ओइ काङको आबा, जेङलि दोनु इदोइ तुको बाति कासो लाअ्‌ताको। कुलाउ काङको लाल्‍सा भाइपा माको, नाङको लाल्‍सा भाइपा ज्‍याको।”

४० कोलाउ इसु चात्‍यागेलाइकोता लोतेङ एम्‍बालाइहेङ निन्‍धातेङ हिका दुसुहि रो पत्‍रुसहेङ दोअ्‌हि, “हाइ नेलाइ कादोफा ए घान्‍टा बुङ जाग्‍वान हिलि मादोसुन्‍हा?

४१ जाचता मावानाङका दोअ्‌तेङ जाग्‍वान हिसु, पुकार पासु। आत्‍मा ते रेम्‍फापालि जातिङको त्‍यार हि, कुलाउ जिउ चाहिँ निरधो हि।”

४२ इसु आरोङ हानितेङ पुकार पालि तेङहि, “काङको आबा, का इदोइ तुको बाति माआम्‍सा माज्‍याङ पानु, नाङकोङ लाल्‍सा पाका भाइपाङ ज्‍याको।”

४३ वा आरोङ लोतेङ एम्‍बालाइहेङ निन्‍धातेङहिकाङ दुसुहि, हाइपानु एम्‍बालाइ मिँ हेलि दोङ मादोहि।

४४ इदोङहेतु इसु आरोङ एम्‍बालाइहेङ लाअ्‌धितेङ हानेहि रो लाम्‍फाको काथा दोराइतेङ सुमखेको पालाता आरोङ पुकार पाहि।

४५ कोलाउ वा चात्‍यागेलाइकोता लोतेङ एम्‍बालाइहेङ दोअ्‌हि, “नेलाइ एला बुङ निन्‍धातेङ हिसुन्‍हा? खाङसु, पहर भेर्पा लोकाहि। का द्‍याङको चानहेङ निठुरिगेलाइको खुरता रिम्‍पापिका पहर जेङलि दोहोइ।

४६ ल्‍होसु, हानाइने। खाङसु, रिम्‍पापिका द्‍याङ भेर्पाङ हि।”

इसु रिम निङचाका

(मर्कुस १४:४३-५०; लुका २२:४७-५३; युहन्‍ना १८:३-१२)

४७ इसु धुइकाधुइकाताङ तेन्‍हेमि चात्‍यागेलाइता यहुदा इस्‍करियोत दोअ्‌का एमि चात्‍या इन्‍ता लोहि। इङकोदोफा मुल धामिगेलाइ रो यहुदि आगुवागेलाइ दिङगिल्‍का एलोङ बारा चेअ्‌सु काति रो लाठि चुमातेङ लोहि।

४८ वाहेङ रिम्‍पापिका एम्‍बालाइहेङ एसा दोअ्‌का हिघाहि, “जाइहेङ का चुमायाङका इङको दोङ इसु एइ, वासेहेङ दोङ रिम्‍सु।”

४९ इङको दोङ पहर यहुदा इस्‍करियोत इसुकोता हानितेङ “मास्‍टर, सेउपाखा!” दोअ्‌तेङ वासेहेङ चुमाइहि।

५० कालाउ इसु इङकोहेङ दोअ्‌हि, “सानाइति, ना जेदोङ पालि लोका हिना, इङको पा।” कोलाउ यहुदा इस्‍करियोतदोफा लोका द्‍याङगेलाइ इसुको आगाता लोतेङ वासेहेङ रिम्‍हि।

५१ इदोइ तिङतेङ इसुको एमि चात्‍या ताइको काति होअ्‌तेङ मुल धामिको कामत्‍याको न्‍हातोङ पुक्‍कापापिहि।

५२ कोलाउ इसु इङकोहेङ दोअ्‌हि, “नाङको काति दाबिता ह्‍वाअ्, हाइदोनु काति चालाइकालाइ झाराङ कातिहोइ दोङ सेअ्‌न्‍हावा।

५३ ना हाइ चिताइखेना, का ताइको आबाहेङ पुकार पानु, हाइ वा इघुरिताङ सादेलको बानाल चुमाकालाइको तेन्‍हे फाउजखान्‍तेङ हेन्‍जा काङको भाअ्‌सिङ मापिगिलावा कुनु?

५४ कुलाउ का र्‍हेनु ते धरमकिताबता कासेहेङ इसिका जेङलिगोयाङ दोअ्‌तेङ लेखिन्‍हाका काथा हेसापा पोङघालि द्‍वावा कुनु?”

५५ इङको न्‍हुअ्‌सो इसु ताइमिहेङ रिम्‍लि लोका द्‍याङगेलाइहेङ दोअ्‌हि, “हाइ का डाकु हिघा कुनु नेलाइ लाठि रो काति चुमतेङ कासेहेङ रिम्‍लि लोसुन्‍हा? का दिनाङ थानता बिद्‍या पितेङ हिघाखा, इङको पहर नेलाइ कासेहेङ हाइपालि मारिम्‍सुन्‍हा?

५६ कुलाउ आगाधुइकालाइ धरमकिताबता लेखिका काथा पोङघाको दोअ्‌तेङ दोङ इदोइ गोताङ जेङलि लोका हिघाहि।” कोलाउ झाराङ चात्‍यागेलाइ इसुहेङ लाअ्‌तेङ खाअ्‌हि।

बाराकचहरिको आगाता इसु

(मर्कुस १४:५३-६५; लुका २२:५४-५५, ६३-७१; युहन्‍ना १८:१३-१४; १९-२४)

५७ इसुहेङ रिम्‍कालाइ वासेहेङ बारा धामि कैयाफाकोता चुमपुहि। इन्‍ता धरममास्‍टर रो यहुदि आगुवागेलाइ जोम्‍का हिघाखे।

५८ पत्‍रुसचाहिँ इसुहेङ दुरेदुरेसोङ पिताइतेङ बारा धामिको साअ्‌को सालेङता थुकाहि। कालाउ इन्‍ता हाइ ज्‍याङ बे दोअ्‌तेङ खाङलि वा लिअ्‌ता दुल्‍तेङ पालेगेलाइदोफा योम्‍हि।

५९ कालाउ मुल धामिगेलाइ रो बाराकचहरिको झाराङ सदस्‍यगेलाइ इसुहेङ सिकासाजाइ पिलि दोङ गोयाङ दोअ्‌तेङ वाको खिलापता ढाटाइका पारमान भोलि तेङहि।

६० कोलाउ इन्‍ता हेन्‍जा ढाटाइका पारमान पिकालाइ लोतेङ वासेहेङ फतुर लागाइहि, कुलाउ एम्‍बालाइ हिदिङ दासि मानिङहि। इङको न्‍हुअ्‌सो न्‍हेमि आगाता लोहि

६१ रो दोअ्‌हि, “इदोइ द्‍याङ ‘का परमेस्‍वरको थान र्‍हाअ्‌तेङ सुम्‍निता यासेहेङ बान्‍हाइलि द्वाङका’ दोअ्‌का हिघाहि।”

६२ कोलाउ बारा धामि ल्‍होतेङ इसुहेङ हिअ्‌हि, “हाइ ना हाइदोङ जावाफ माप्‍याना? नाङको खिलापता एबालाइको पिका पारमानको बारेता नासेहेङ हाइदोङ दोअ्‌लि मान्‍थु?”

६३ कुलाउ इसु सिपापा हि। बारा धामि वासेहेङ दोअ्‌हि, “सिन्‍हुका परमेस्‍वरको मिङता केरा चातेङ केलाइहेङ दोअ्, हाइ ना परमेस्‍वरको चान ख्रिस्‍ट हिन्‍हा?”

६४ इसु उतर पितेङ दोअ्‌हि, “इङको ते ना ताइमि दोङ दोअ्‌दोङखेना। कुलाउ का नेलाइहेङ दोअ्‌खा, एलासो उसो नेलाइ का द्‍याङको चानहेङ सरबङहिका परमेस्‍वरको दाम्‍पाहा गादिता योम्‍का रो आतेलको बादेलता लोकाताङपाका तिङस्‍वाना।”

६५ कोलाउ इदोइ काथा हिङतेङ बारा धामि ताइको धाबा थेअ्‌हि रो दोअ्‌हि, “ते खाङसु, या परमेस्‍वरको बादनामि पाका नेलाइ हिङसुहोइना, एला केलाइहेङ बो हाइ दासि गोयाङ कुनु?

६६ ते दोअ्‌सु, नेलाइ हाइ दोअ्‌सुखेना?” एम्‍बालाइ झाराङ दोअ्‌हि, “या बायुडार निङलिङ गोयाङ।”

६७ कोलाउ एम्‍बालाइ इसुको र्‍हाइता थोअ्‌तेङ वासेहेङ भुकिन्‍दिहि रो आधेमि चाउरेतेङ एसा दोअ्‌हि,

६८ “ना ख्रिस्‍ट आङ, नासेहेङ हासु दान्‍हाइहि? आगाधुइका धुइ।”

पत्‍रुस इसुहेङ मानाल्‍खा दोअ्‌का

(मर्कुस १४:६६-७२; लुका २२:५६-६२; युहन्‍ना १८:१५-१८, २५-२७)

६९ इङको पहर थिकापा पत्‍रुस बाहार सालेङता दोङ योम्‍तेङ हिघाखे। कालाउ एमि कामत्‍याइनि वाकोता लोतेङ दोअ्‌हि, “ना बुङ ते गालिलको इसुदोफाङ हिघान्‍हा, माको कुनु?”

७० कुलाउ पत्‍रुस एम्‍बालाइ झाराङको आगाता मानाल्‍खा दोअ्‌तेङ दोअ्‌हि, “ना हाइ दोअ्‌दोङखेना, का मागेखा।”

७१ कोलाउ पत्‍रुस सालेङको द्‍वारभेर्पा ओल्‍हेकान्‍हुअ्‌सो भेनेङ एमि कामत्‍याइनि वासेहेङ तिङहि रो इन्‍ता हिका द्‍याङगेलाइहेङ दोअ्‌हि, “इदोइ द्‍याङ बुङ ते नासरतको इसुदोफाङ हिघाहि।”

७२ आरोङ पत्‍रुस केरा चातेङ दोअ्‌हि, “का इङको द्‍याङहेङ मामानाल्‍खा।”

७३ आसा न्‍हुअ्‌सो इन्‍ता हिका द्‍याङगेलाइ पत्‍रुसकोता लोतेङ दोअ्‌हि, “जातिङको, ना बुङ वादोफाङ हिघान्‍हा, हाइपानु नाङको धुइका गालिलको द्‍याङगेलाओको भाइकाङ हिङखे।”

७४ कोलाउ पत्‍रुस दोअ्‌हि, “का आरोङ परमेस्‍वरको मिङता केरा चातेङ दोअ्‌खा का ते इङको द्‍याङहेङ मामानाल्‍खा।” कालाउ एन्‍सा दोअ्‌तेङसाङ धाङगाइओहि।

७५ इङको पहर पत्‍रुसहेङ इसुको दोअ्‌का इदोइ काथा फोम जेङहि, “धाङगाइ ओका लाम्‍फा ना कासेहेङ सुम्‍खे मानाल्‍खा दोअ्‌ताना।” कोलाउ वा बाहार हानितेङ घोनोघोपा खारहि।

इसुहेङ बाराहाकिम पिलातसकोता चुमपुका

(मर्कुस १५:१; लुका २३:१-२; युहन्‍ना १८:२८-३२)

२७

१ एर्‍हिमाङ, झाराङ मुल धामिगेलाइ रो यहुदिगेलाइको आगुवागेलाइ इसुहेङ सेअ्‌लि दोअ्‌तेङ साल्‍हा पाहि।

२ कालाउ एम्‍बालाइ वासेहेङ धेउतेङ चुमपुहि रो बाराहाकिम पिलातसहेङ जिम्‍मा लागाइहि।

यहुदा इस्‍करियोत सिका

(सालन्‍हाका १:१८-१९)

३ कोलाउ इसुहेङ साजाइहुकुम पिका काथा गेतेङ वासेहेङ रिम्‍पाका यहुदा इस्‍करियोत ताइको मन तुपाहि। कालाउ मुल धामिगेलाइ रो यहुदि आगुवागेलाइहेङ रुपाको एकुरिते टाका घुरिपालि चुमाहि

४ रो दोअ्‌हि, “का फतुरमान्‍थुका द्‍याङहेङ रिम्‍पातेङ कुकर्म पाका हिघा।” कुलाउ एम्‍बालाइ दोअ्‌हि, “केलाइहेङ हाइ मतलब? ना ताइमिङ गे।”

५ कोलाउ रुपाको इङको टाकागेलाइ थानता थाल्‍तेङ इङको हानेहि रो वा ताइमिङ तोइन्‍हातेङ सिहि।

६ मुल धामिगेलाइ रुपाको इङको टाकागेलाइ कुर्‍हाइतेङ दोअ्‌हि, “या ते हितिको मोलको टाका, थानको भाकारता यासेहेङ ताअ्‌लि मुनासिप माज्‍याङ।”

७ एम्‍बालाइ इङको टाकाहोइ बोमुलुकको द्‍याङगेलाइ लिअ्‌लिको भाअ्‌सिङ कुम्‍हालको भोनो चोल्‍लि साल्‍हा पाहि।

८ इदोङहेतु इङको भोनो नानिथिकापा बुङ “हितिको मोलको भोनो” दोअ्‌खे।

९ कोलाउ यर्मिया आगाधुइकाको दोअ्‌का काथा पोङघाहि, “एम्‍बालाइ रुपाको एकुरिते टाका र्‍हुहि, जेदोङ दाम इस्राएलिगेलाइ वाको भाअ्‌सिङ तोकेका हिघाखे

१० रो परमप्रभु कासेहेङ हुकुम पिकाभाइपा कुम्‍हालको भोनोको भाअ्‌सिङ एम्‍बालाइ पिहि।”

पिलातसको आगाता इसु

(मर्कुस १५:२-१५; लुका २३:३-५; १३-२५; युहन्‍ना १८:२९-१९:१६)

११ जेलाउ इसु रोमि बाराहाकिम पिलातसको आगाता जाअ्‌तेङहिघाहि, कोलाउ बाराहाकिम वासिहेङ हिअ्‌हि, “जातिङको ना यहुदिगेलाइको राजा हिन्‍हा?” इसु दोअ्‌हि, “ना ताइमिङ एन्‍सा दोअ्‌दोङखेना।”

१२ कालाउ मुल धामिगेलाइ रो यहुदि आगुवागेलाइ इसुहेङ फतुर लागाइहि, कुलाउ वा हाइदोङ जावाफ मापिहि।

१३ कोलाउ पिलातस इसुहेङ दोअ्‌हि, “नाङको खिलापता एम्‍बालाइ नाना काथागेलाइ दोअ्‌तेङ पारमान पिदोङखे, हाइ ना माहिङखेना?”

१४ कुलाउ इसु वासेहेङ एलोङ फतुरको बुङ जावाफ मापिहि। इदोइ तिङतेङ बाराहाकिम पिलातस बुङ हेन्‍जाङ भारबुसाइहि।

१५ लाअ्‌पिका पार्बाता द्‍याङगेलाइको दोअ्‌काभाइपा बाराहाकिम एमि काइदि लाअ्‌पिका चलन हिघाहि।

१६ इङको पहर बारब्‍बा मिङ हिका एमि काइदि हेन्‍जाङ मारेम्‍का दोअ्‌तेङ नाल्‍का द्‍याङ बुङ थुनाता हिघाहि।

१७ जेलाउ द्‍याङगेलाइ इन्‍ता जोम्‍हि, बाराहाकिम पिलातस एम्‍बालाइहेङ हिअ्‌हि, “नेलाइ हाइ भोसुखेना? का नेलाइको भाअ्‌सिङ हासुहेङ लाअ्‌प्‍याङका? बारब्‍बा ना ख्रिस्‍ट दोअ्‌का इसुहेङ?”

१८ हाइदोनु एम्‍बालाइ इसुहेङ इख पातेङ जिम्‍मालागाइका हिघाखे दोअ्‌तेङ वा गेका हिघाहि।

१९ कोलाउ पिलातस न्‍याय पाका थामेता योम्‍का पहर वाको बेअ् एसा दोअ्‌तेङ बानाल पिगिल्‍हि, “इङको फतुरमान्‍थुका द्‍याङहेङ हाइदोङ मापा, हाइपानु नानि न्‍हिसिङता का वाको बारेता मारेम्‍का सोपोन्‍दाता तिङतेङ हेन्‍जाङ तु निङचाका हिघा।”

२० कुलाउ मुल धामिगेलाइ रो यहुदि आगुवागेलाइ बारब्‍बाहेङ लाअ्‌पिलि रो इसुहेङ सेअ्‌लिगोयाङ दोअ्‌तेङ द्‍याङगेलाइहेङ उकालाइहि।

२१ बाराहाकिम पिलातस आरोङ एम्‍बालाइहेङ हिअ्‌हि, “इदोइ न्‍हेमिता हिदोइचाहिँहेङ का नेलाइको भाअ्‌सिङ लाअ्‌प्‍याङका दोअ्‌का नेलाइ भोसुखेना?” एम्‍बालाइ दोअ्‌हि, “बारब्‍बाहेङ।”

२२ पिलातस एम्‍बालाइहेङ दोअ्‌हि “कालाउ ख्रिस्‍ट दोअ्‌का इसुहेङ चाहिँ का हाइ पाङका?” एम्‍बालाइ झाराङ दोअ्‌हि, “इङको कुरुसता टाङगाइन्‍हाको।”

२३ पिलातस दोअ्‌हि, “हाइपालि? इङको हाइ कसुर पाका हि कुनु?” कुलाउ एम्‍बालाइ झन बारागालाता र्‍हिकाइतेङ एसा दोअ्‌हि, “इङको कुरुसता टाङगान्‍हाको।”

२४ एला पिलातसहेङ हाइदोङ सिप मालाग्‍याङभाइपा जेङहि। कालाउ खाइलाबाइला मच्‍याङवाला दोअ्‌का गेतेङ वा चि र्‍हुतेङ झाराङको आगाता ताइको खुर झातेङ दोअ्‌हि, “नेलाइ ताइमिङ गेसु, इदोइ द्‍याङको हितिको फतुर कासेहेङ माको, कुलाउ नेलाइहेङ दोङ लाग्‍याको।”

२५ एम्‍बालाइ झन बारागालापातेङ र्‍हिकाइतेङ दोअ्‌हि, “ज्‍याङ ज्‍याङ, याको हितिको फतुर केलाइ रो केलाइको खालर्‍हुता दोङ पर्‍याको।”

२६ कोलाउ पिलातस एम्‍बालाइको भाअ्‌सिङ बारब्‍बाहेङ लाअ्‌पिहि, कुलाउ इसुहेङ छरि लागाइतेङ कुरुसता टाङगाइलि सिपालाइहेङ जिम्‍मा पिहि।

सिपाल्‍हाइ इसुहेङ गिल्‍ला पाका

(मर्कुस १५:१६-२०; युहन्‍ना १९:२-३)

२७ इङकोन्‍हुअ्‌सो बाराहाकिम पिलातसको सिपाल्‍हाइ इसुहेङ महललिअ्‌ता चुमपुहि रो झाराङ पल्‍टनगेलाइहेङ वाको आगाता जोमपाहि।

२८ एम्‍बालाइ इसुको धाबा होअ्‌तेङ वासेहेङ राजाको भाइपाङ इका धाबा लागाइपिहि।

२९ कालाउ चुइको ताज बान्‍हाइतेङ वाको पुरिङता लागाइपिहि रो वाको दाम्‍पाहा खुरता नाले ताअ्‌पितेङ वाको आगाता तिर्‍होथोतेङ वासेहेङ निन्‍दा पातेङ एसा दोअ्‌हि, “ओइ यहुदिगेलाइको राजा, सेउपाखा।”

३० कोलाउ एम्‍बालाइ इसुहेङ थोअ्‌हि रो इङकोङ नाले घिङतेङ वाकोङ पुरिङता दान्‍हाइहि।

३१ कालाउ एम्‍बालाइ वासेहेङ खुजालाइलिदोकान्‍हुअ्‌सो इका धाबा होअ्‌पितेङ वाको ताइकोङ धाबा लागाइपि रो वासिहेङ कुरुसता टाङगाइलि चुमपुहि।

इसु कुरुसता टाङगाइन्‍हाका

(मर्कुस १५:२१-३२; लुका २३:२६-४३; युहन्‍ना १९:१७-२७)

३२ कालाउ दामाता हानेकाताङ पालाउ एम्‍बालाइ सिमोन मिङ हिका कुरेनि पुरता हिका एमि द्‍याङहेङ दुसुहि। इङकोन्‍हुअ्‌सो एम्‍बालाइ वासेहेङ बलजफ्‍ति पातेङ इसुको कुरुस फालि लागाइहि।

३३ कोलाउ एम्‍बालाइ गलगथा दोअ्‌का थामेता थुकालिलोहि, (गलगथा दोअ्‌काचाहिँ सिका द्‍याङको पुरिङभाइका थामे।)

३४ इन्‍ता थुकातेङ एम्‍बालाइ इसुहेङ पुर्‍हिपाका अङगुरनिघार आम्‍लि पिहि। चाखेकान्‍हुअ्‌सो वा इङको आम्‍लि माकिअ्‌हि।

३५ इङकोन्‍हुअ्‌सो एम्‍बालाइ इसुहेङ कुरुसता टाङगाइकान्‍हुअ्‌सो चिठा ह्‍वाअ्‌तेङ वाको धाबागेलाइ ताताइमिता बाख्राइहि।

३६ कोलाउ इन्‍ता हितेङ एम्‍बालाइ वासेहेङ र्‍हुम्‍लि तेङहि।

३७ वाको पुरिङर्‍हुता एम्‍बालाइ क्रुसता “इसु, यहुदिगेलाइको राजा” दोअ्‌तेङ वाको खिलापको फतुर चिथि टाङगाइपिहि।

३८ इसुहेङ क्रुसता टाङगाइलाउ एम्‍बालाइ न्‍हेमि डाकुगेलाइहेङ बुङ वाको दाम्‍पाहा रो केपाहा कुरुसता टाङगाइका हिघाखे।

३९ इङको दामा जेङतेङ हानिका द्‍याङगेलाइ ताताइको पुरिङ हेङगालाइतेङ इसुहेङ बादनामि

४० एसा दोअ्‌घाहि, “ओइ थान र्‍हाअ्‌तेङ आरोङ सुम्‍निता बान्‍हाइलि दोका नाआङ माको? ना परमेस्‍वरको चान हिन्‍हा पानु ताइमिहेङ बान्‍चेपातेङ कुरुससो खुअ्‌तेङ लेता लोउ।”

४१ एन्‍साङ पातेङ मुल धामिगेलाइ, धरममास्‍टरगेलाइ रो यहुदि आगुवागेलाइ इसुहेङ खुजालाइहि।

४२ एम्‍बालाइ दोअ्‌हि, “या बोमिहेङ ते सिन्‍हुपाहि कुलाउ ताइमिहेङ चाहिँ सिन्‍हुपालि मादोहि। या इस्राएलको राजा कुनु? हिनु ते एला कुरुससो खुअ्‌तेङ ल्‍वाको कालाउ कि केलाइ यासेहेङ खान्‍धुर पाङ।

४३ या परमेस्‍वरहेङ खान्‍धुर पाघाखे रो ‘का परमेस्‍वरको चान’ दोअ्‌तेङ दोअ्‌खे। एसापा परमेस्‍वर यासेहेङ मोन्‍दा तानु वा यासेहेङ एला दोङ सिन्‍हुपाको।”

४४ एन्‍साङ पातेङ इसुदोफाङ कुरुसता टाङगाइन्‍हाका इङको डाकुगेलाइसुदाङ वाको निन्‍दा पाहि।

इसु सिका

(मर्कुस १५:३३-४१; लुका २३:४४-४९; युहन्‍ना १९:२८-३०)

४५ कालाउ नितिमाको तेन्‍हेबजेसो सुम बजेथिकापा गोताङ मुलुकता कितिकितिका जेङहि।

४६ सुम बजेगेलाइ इसु एसा दोअ्‌तेङ बारा गालाहोइ र्‍हिकाइहि, “एलि, एलि, लामा सबखथनि?” जाइको माने, “काङको परमेस्‍वर, काङको परमेस्‍वर, ना कासेहेङ हाइपालि लाअ्‌न्‍हा?”

४७ इसु एसापा र्‍हिकाइका हिङतेङ इन्‍ता जाअ्‌कालाइता आधेमि दोअ्‌हि, “इदोइ द्‍याङ ते एलियाहेङ कि काइदोङखे।”

४८ एम्‍बालाइता एमि धाअ्‌पुतेङ हानितेङ पुर्‍हिका अङगुरको निघारता चोभिर्तेङ चुमाहि रो इङको चेन्‍थारा नालेको तुप्‍पाता खेअ्‌पातेङ इसुहेङ आम्‍लि पिहि।

४९ कुलाउ बोगेलाइ दोअ्‌हि, “खानाइने, एलिया लोतेङ यासेहेङ सिन्‍हुपालि ल्‍वाङ बे?”

५० कोलाउ इसु आरोङ बारा गालापातेङ र्‍हिकाइहि रो ताइको हङस लाअ्‌हि।

५१ कालाउ इङकोङ पहर थानलिअ्‌ता टाङगाइका पार्दा र्‍हुतासो लेताथिकापाङ न्‍हे आसि जेङतेङ थेअ्‌न्‍हाहि। भोनो हेङघालाइन्‍हालि तेङहि रो उन्‍ठुइगेलाइ भोइन्‍हाहि।

५२ तोमगेलाइ हेन्‍हाहि रो सिलिदोका हेन्‍जाङ खालगेलाइको सिका जिउ सिन्‍हुतेङ ल्‍होहि।

५३ एम्‍बालाइ तोमगेलाइसो ओल्‍हेहि रो सिकासो इसु सिन्‍हुकान्‍हुअ्‌सो एम्‍बालाइ पुनित पुर यरुसलेमता दुल्‍हि रो हेन्‍जाङ द्‍याङगेलाइकोता देखाल पिहि।

५४ जेलाउ काप्‍तान रो इङकोदोफा इसुहेङ र्‍हुमकालाइ भोनो हेङगालाइन्‍हाका रो इन्‍ता जेङतेङहिका बारदात तिङहि, कोलाउ थितेङ एम्‍बालाइ एसा दोअ्‌हि, “जातिङको, या ते परमेस्‍वरको चान हिघाखे।”

५५ इन्‍ता गालिलसो लोका हेन्‍जाङ बेबालाइ बुङ हिघाखे। एम्‍बालाइ दुरेङसो इदोइ गोताङ खाङतेङ हिघाखे। एम्‍बालाइ इसुको सेवाटहल पातेङ गालिलसो वासेहेङ पिताइतेङ लोका हिघाखे।

५६ एम्‍बालाइता मरियम मग्‍दलिनि, याकुब रो योसेफको आमाइ मरियम कालाउ जब्‍दियाको न्‍हेमि चानगेलाइ याकुब रो युहन्‍नाको आमाइ हिघाखे।

इसुहेङ तोमता ताअ्‌का

(मर्कुस १५:४२-४७; लुका २३:५०-५६; युहन्‍ना १९:३८-४२)

५७ बेल्‍हाकान्‍हुअ्‌सो अरिमाथियाको योसेफ मिङ हिका एमि गिर्‍हि द्‍याङ लोहि। वा बुङ इसुकोङ चात्‍या जेङका हिघाखे।

५८ वा पिलातसकोता हानितेङ इसुको सिका जिउ र्‍हेहि रो पिलातस बुङ वासेहेङ पिलि हुकुम पाहि।

५९ योसेफ सिका जिउ चुमपुतेङ एलोङ नावा रेम्‍का सुतेको धाबाता लुन्‍दाइहि।

६० इङकोन्‍हुअ्‌सो वा उन्‍ठुइता कोपितेङ ताइको भाअ्‌सिङ बान्‍हाइतेङ ताअ्‌का नावा तोमता इसुको सिका जिउहेङ चुमपुतेङ ताअ्‌हि। कालाउ एलोङ बाराका उन्‍ठुइ चुमातेङ तोमको नुइ थुमपितेङ वा इन्‍तासो हानेहि।

६१ तोमको आगाता मरियम मग्‍दलिनि रो भेनेङ मरियम बुङ योम्‍तेङ हिघाखे।

सिपाल्‍हाइ इसुको तोम र्‍हुमका

६२ जुम्‍निदिना माइसाका दिनाता मुल धामिगेलाइ रो फरिसिगेलाइ पिलातसकोता जोम्‍हि,

६३ रो दोअ्‌हि, “केलाइहेङ फोम हि, इङको ठग सिन्‍हुपा हिलाउ, ‘का सितेङ सुम्‍नि दिनाता आरोङ ल्‍होकाङका’ दोअ्‌का हिघाहि।

६४ इदोङहेतु सुम्‍नि दिनाथिकापा इङको तोम र्‍हुम्‍लि हुकुम पि। माकुनु वाको चात्‍यागेलाइ लोतेङ इङको खुतेङ चुमप्‍वावा रो ‘इङको ते सिकासो सिन्‍हुतेङ ल्‍होहि’ दोअ्‌तेङ द्‍याङगेलाइहेङ दोअ्‌तावा। इङको न्‍हुअ्‌सोको जाल लाम्‍फाखान्‍तेङ बुङ मारेम्‍का जेनावा।”

६५ कालाउ पिलातस एम्‍बालाइहेङ दोअ्‌हि, “नेलाइ ताइकोङ सिपाल्‍हाइ चुमतेङ हानेसु रो जेसापा जेङखे एम्‍बालाइहेङ रेम्‍फा र्‍हुम्‍लि लागाइसु।”

६६ कोलाउ एम्‍बालाइ हानितेङ तोमहेङ हिफाजत ताअ्‌लि तोमको नुइ थुम्‍का उन्‍ठुइता लाहाछाप लागाइहि रो सिपाल्‍हाइहेङ र्‍हुम्‍लि लागाइहि।

इसु सिकासो सिन्‍हुका

(मर्कुस १६:१-११; लुका २४:१-१२; युहन्‍ना २०:१-१८)

२८

१ माइसाका दिनाको जुम्‍निदिना देउबार ए र्‍हिमाङ मरियम मग्‍दलिनि रो भेनेङ मरियम इसुहेङ ताअ्‌का तोम खाङलि लोहि।

२ इङको पहर एकासि बाराका भुइचाल हानेहि, हाइपानु परमप्रभुको एलोङ बानाल चुमाका सादेलसो लेता खुअ्‌हि रो लोतेङ उन्‍ठुइ लाअ्‌पातेङ इङकोङर्‍हुता योम्‍हि।

३ वाको रुप बिजुलिभाइपाङ चोलका रो धाबा हिमभाइपाङ जेका हिघाहि।

४ वासेहेङ थितेङ इङको र्‍हुमकालाइ फिर्हि रो सिका द्‍याङभाइपाङ जेङहि।

५ कुलाउ सादेलको बानाल चुमाका इङको बेबालाइहेङ दोअ्‌हि, “माथिसु, हाइदोनु का गेखा, नेलाइ कुरुसता टाइगाइन्‍हाका इसुहेङ भोदोङसुखेना।

६ वा इता मान्‍थु, हाइपानु वाको दोअ्‌काभाइपा वा सिन्‍हुतेङ ल्‍होका हि। लोसु, वासेहेङ ताअ्‌का थामे खाङसु।

७ कालाउ मार्फा हानितेङ वाको चात्‍यागेलाइहेङ बानाल पिसु, ‘प्रभु ते सिकासो सिन्‍हुतेङ ल्‍होका हि रो वा नेलाइखान्‍तेङ लाम्‍फा गालिलता हानेदोङखे। नेलाइ वासेहेङ इन्‍ता तिङस्‍वाना।’ हिङसु, का नेलाइहेङ इदोइ खिनिङ दोअ्‌लि लोघा।”

८ इङकोहेतु इङको बेबालाइ थिहि बुङ रो हेन्‍जा लेङचाहि बुङ। एम्‍बालाइ ओदोङघरि तोमसो ओल्‍हेहि रो वाको चात्‍यागेलाइहेङ बानाल पिलि धाअ्‌हि।

९ एकासि इसु एम्‍बालाइहेङ दुसुतेङ दोअ्‌हि, “नेलाइहेङ सुबिस्‍ता ज्‍याको!” एम्‍बालाइ भेर्पा लोतेङ वाको खोकोइ साइतेङ वासेहेङ सेउपाहि।

१० कोलाउ इसु एम्‍बालाइहेङ दोअ्‌हि, “माथिसु, हानितेङ काङको ओनेगेलाइहेङ गालिलता हानेलि दोअ्‌पिसु। इन्‍ता दोङ एम्‍बालाइ कासेहेङ तिनावा।”

सिपाल्‍हाइको चुमाका बानाल

११ इङको बेबालाइ हानेकान्‍हुअ्‌सो तोम र्‍हुमका आधेमि सिपाल्‍हाइ बुङ पुरभारि हानेहि रो तोमता हिका गोताङ काथागेलाइ मुल धामिगेलाइहेङ हिङपाहि।

१२ जेलाउ मुल धामिगेलाइ यहुदि आगुवागेलाइदोफा जोमतेङ मतो पाहि कोलाउ एम्‍बालाइ सिपाल्‍हाइहेङ हेन्‍जा टाका पितेङ दोअ्‌हि,

१३ “नेलाइ एसा दोअ्‌सु, ‘न्‍हिसिङता केलाइ निन्‍धाका पहरता इसुको चात्‍यागेलाइ लोतेङ वाको सिकाजिउ खुतेङ चुमपुहि।’

१४ हिसोङ रोमि बाराहाकिमको न्‍हातोङता इदोइ काथा थुकानु, केलाइ वाकोदोफा काथा मिलिपातेङ नेलाइहेङ जोगाइप्‍याङ।”

१५ कोलाउ सिपाल्‍हाइ इङको टाका र्‍हुहि रो धिरपाकाभाइपाङ पाहि। इदोइ काथा यहुदिगेलाइको माझाता एलाथिकापा बुङ चारचाराइ दोङखे।

प्रभुको पिका हुकुम

(मर्कुस १६:१४-१८; लुका २४:३६-४९; युहन्‍ना २०:१९-२३; सालन्‍हाका १:६-८)

१६ इङको तेएमिङ चात्‍यागेलाइ गालिलको इङको आरदाङता हानेहि, जेता इसु एम्‍बालाइहेङ हानेलि हुकुम पिका हिघाहि।

१७ एम्‍बालाइ वासेहेङ तिङतेङसाङ वाको आगाता तिर्‍हो थोतेङ सेउपाहि, कुलाउ हेअ्‌मि चात्‍यागेलाइचाहिँ “इसु मा ना माको” दोअ्‌तेङ दोमन पाहि।

१८ कोलाउ इसु भेर्पा लोतेङ एम्‍बालाइहेङ दोअ्‌हि, “खाङसु, सादेल रो सुमिङता गोताङ खाबरा कासेहेङ पिका हि।

१९ इदोइहेतु नेलाइ हानितेङ गोताङ मुलुकको द्‍याङगेलाइहेङ चात्‍या बान्‍हाइसु। आबा, चान रो पुनित हङसको मिङता एम्‍बालाइहेङ चिभुअ्‌लि पिसु।

२० का नेलाइहेङ हुकुम पिका गोताङ काथा मानेलि एम्‍बालाइहेङ धिरपासु। खाङसु, का सुमिङको न्‍हुअ्‌थिकापा दिनाङ नेलाइ दोसाङ ह्‍याङका।”

मर्कुसको लेखिका

रेम्‍काबानाल

किताब नाल्‍पाका

मर्कुस दोअ्‌का युहन्‍ना इसुको तेन्‍हे चात्‍यागेलाइता मुल चात्‍या सिमोन पत्‍रुसको भेर्पाको साघाइका हिघाखे। मर्कुस मरियमको चान रो बारनाबासको भागेना हिघाखे (साल्‍तेङ १२:१२; कलस्‍सि ४:१०)। पत्‍रुस मर्कुसहेङ काङको चान दोअ्‌का हि (१ पत्‍रुस ५:१३)। वा पावल सालन्‍हाकाहेङ बुङ साघाइ घाखे (साल्‍तेङ १२:२५; कलस्‍सि ४:१०; २ तिमोथि ४:११)। मर्कुस ताइमिङ तेन्‍हे चात्‍यागेलाइता मान्‍थुलाउ बुङ वा इसुको ज्‍यानको बारेता सोझाङ पत्‍रुससो धिरतेङ इदोइ रेम्‍काबानाल वाको दोअ्‌कामाफिक लेखिहि।

हेन्‍जाङ बाइबल बिद्वानगेलाइको ठहर हि, मर्कुस रोम पुरता हितेङ इदोइ रेम्‍काबानाल लेखेहि। द्‍यालोङ इसुको रेम्‍काबानालता इदोइ रेम्‍काबानाल झाराङ खान्‍तेङ लाम्‍फा लेखिका हिघाहि। जेसापा मत्‍ति इदोइ रेम्‍काबानाल बिसेस पातेङ यहुदिगेलाइको भाअ्‌सिङ लेखेहि, एन्‍साङ मर्कुस रोमिगेलाइको भाअ्‍सिङ लेखेहि। द्‍यालोङ रेम्‍काबानालता मर्कुसको रेम्‍काबानाल झाराङखान्‍तेङ लाम्‍फा लेखेन्‍हाका हिघाहि। इदोइ रेम्‍काबानाल इ.सं. ५५-६५ को माझाता इसु सिकाको झान्‍डाइ एकुरिते बाअ्‍सारन्‍हुअ्‌सो लेखिका हिघाहि। मत्‍ति रो लुका बुङ इदोइ रेम्‍काबानालता लेखिन्‍हाका हेन्‍जाङ काथा ताताइको रेम्‍काबानालता गाभेका हिघाखे।

पोतोका बिसइ नामेसि

रेम्‍काबानालको सुरु १:१-१३

इसु गालिलता पाका काम १:१४-९:५०

गालिलसो यरुसलेमथिकापा १०:१-५२

यरुसलेमता न्‍हुअ् आथार ११:१-१५:४७

इसु सिकासो सिन्‍हुका १६:१-८

प्रभु सिन्‍हुकान्‍हुअ्‌सो देखाल पिका रो सादेलभारि हानेका १६:९-२०

मर्कुसको लेखिका

रेम्‍काबानाल

चिभुअ्‌लि पिका युहन्‍नाको पारचार

(मत्‍ति ३:१-१२; लुका ३:१-१८; युहन्‍ना १:१९-२८)

१

१ परमेस्‍वरको चान इसु ख्रिस्‍टको रेम्‍काबानाल एसापा सुरु जेङखे।

२ यसैया आगाधुइकाको किताबता एसापा लेखिका हि:

“खाङ, का काङको बानाल चुमाकाहेङ नाङको आगाआगा दिङगिलाङका,

जाइ नाङको दामा त्‍यार पावा।

३ उदादाङका थामेता एमि र्‍हिकाइकाको गाला,

‘परमप्रभु दामा त्‍यार पासु,

वाको दामा सोझ्‍याइसु।’”

४ चिभुअ्‌लि पिका युहन्‍ना कुकर्म लाअ्‌पालिको भाअ्‌सिङ पछुतोको चिभुअ्‌लि पारचार पातेङ उदादाङका थामेता देखाल पिहि।

५ गोताङ यहुदिया मुलुक रो यरुसलेमता हिकालाइ झाराङ वाकोता लोहि। कालाउ ताताइको कुकर्म मानितेङ युहन्‍नासो यर्दन झोराता चिभुअ्‌लि र्‍हुहि।

६ युहन्‍ना उटको मुइसासो थिरका धाबा लागाइघाखे रो केङखेनेता धालेको कमर तेअ्‌घाखे कालाउ जिर्‍हाम रो झार मह चाघाखे।

७ वा एसा दोअ्‍तेङ पारचार पाहि, “जाइ कान्‍हुअ्‌सो ल्‍वावा वा काखान्‍तेङ सरबङहिका हि, कालाउ तुघुरतेङ वाको जुत्‍ताको फिता होअ्‌लि सोबाइका का मान्‍थुघा।

८ का नेलाइहेङ चिहोइ चिभुअ्‌लि पिका हिघा, कुलाउ वा नेलाइहेङ पुनित हङसहोइ चिभुअ्‌लि प्‍यावा।”

इसुको चिभुअ्‌लि र्‍हुका

(मत्‍ति ३:१३-४:११; लुका ३:२१-२२; ४:१-१३)

९ युहन्‍ना एसापा पारचार पातेङहिका पहरता इसु गालिलको नासरतसो लोहि रो युहन्‍नासो यर्दन झोराता चिभुअ्‌लि र्‍हुहि।

१० इसु चिसो ओल्‍हेतेसाङ वा सादेल हेन्‍हाका रो पुनित हङसहेङ कुर्जाभाइपाङ ताइमिर्‍हुता खुअ्‌तेङहिका तिङहि।

११ कालाउ सादेलसो इसिका गाला लोहि, “ना काङको इन्‍ताना पाका चान हिना, नादोफा का हेन्‍जाङ लेङचाका हिघा।”

१२ इङकोन्‍हुअ्‌सो पुनित हङस इसुहेङ ओदोङघरि उदादाङका थामेता चुमपुहि।

१३ दियाबलसको जाचता वा न्‍हेकुरि दिना उदादाङका थामेता हि। वा झार जन्‍तुगेलाइदोफा हि रो सादेलको सादेलचरगेलाइ वाको सेवा पाहि।

इसु द्‍यामि जालेघाकालाइहेङ काइका

(मत्‍ति ४:१२-२२; लुका ४:१४-१५; ५:१-११)

१४ युहन्‍ना रिमनिङचाकान्‍हुअ्‌सो परमेस्‍वरको रेम्‍काबानाल पारचार पातेङ इसु गालिलता लोहि।

१५ वा दोअ्‌हि, “पहर पोङघाका हि रो सादेलको सारभि भेर्पा लोकाहि। कुकर्ममानेसु रो रेम्‍काबानालता खान्‍धुर पासु।”

१६ गालिल चावान्‍दिको काम्‍बेसो हानेकाताङपालाउ इसु सिमोन रो वाको ओने अन्‍द्रियासहेङ चावान्‍दिता जाले थाल्‍तेङहिका तिङहि। हाइपानु एम्‍बालाइ जालेघाका हिघाखे।

१७ इसु एम्‍बालाइहेङ दोअ्‌हि, “कासेहेङ पिताइसु रो का नेलाइहेङ हाया माको, द्‍याङगेलाइ काङकोता चुमाका बानाह्‍याङका।”

१८ एम्‍बालाइ ओदोङघरि ताइको जाले लाअ्‌तेङ वासेहेङ पिताइहि।

१९ कालाउ आसा दुरे हानिकान्‍हुसो इसु जब्‍दियाको न्‍हेमि चान याकुब रो युहन्‍नाहेङ नाउता योम्‍तेङ जाले जोतेङ हिका तिङहि।

२० इसु एम्‍बालाइहेङ काइहि रो एम्‍बालाइ ताइको आबा जब्‍दियाहेङ लाअ्‌तेङ वाहेङ पिताइहि।

इसु मासान खोअ्‌का द्‍याङहेङ एल्‍पाका

(लुका ४:३१-३७)

२१ इसु चात्‍यागेलाइदोफा कफर्नहुमता हानेहि रो माइसाका दिनाता यहुदि कचहरिसाअ्‌ता दुलतेङ वा बिद्‌या पिलि तेङहि।

२२ कालाउ एम्‍बालाइ वाको बिद्‌याता भारबुसाइहि। हाइपानु वा एम्‍बालाइहेङ धरम मास्‍टरगेलाइ भाइपा माको, कुलाउ खाबरासो धिरपाहि।

२३ इङको पहर कचहरिसाअ्‌ता मासान खोअ्‌का एमि द्‍याङ हिघाहि।

२४ इङको एसा दोअ्‌तेङ र्‍हिकाइहि, “ओइ नासरतको इसु, केलाइहेङ नाङकोदोफा हाइ मतलब? हाइ ना केलाइहेङ मुअ्‌पालि लोका हिना? का नासेहेङ नाल्‍खा, ना परमेस्‍वरको पुनित जन हिना।”

२५ कुलाउ इसु इङको वासेहेङ एसा दोअ्‌तेङ हाकाराइहि, “सिकापा हि रो इङकोसो ओल्‍हेतेङ हाने।”

२६ ओदोङघरि मासान इङको द्‌याङहेङ झाकालोङपातेङ बारा गालाहोइ र्‍हिकाइतेङ इङको द्‍याङसो ओल्‍हितेङ हानेहि।

२७ इदोइ तिङका झाराङ भारबुसाइहि रो एम्‍बालाइ दोअ्‌तेङ ताताइमिता हिअ्‌लि तेङहि, “माको, इदोङ हाइ? या ते नावा बिद्‌या कि नाउ। वा खाबरापातेङ मासानगेलाइहेङ हुकुम पिलाउ, एम्‍बालाइ वाको हुकुम मानिखे।”

२८ कालाउ ओदोङघरि इसुको मिङ गालिल माउजाको चारबितिङ चारचाराइहि।

इसु हेन्‍जाङ मासाअ्‌धेकालाइहेङ एल्‍पाका

(मत्‍ति ८:१४-१७; लुका ४:३८-४१)

२९ इसु कचहरिसाअ्‌सो ओल्‍हितेङ याकुब रो युहन्‍नादोसा सिमोन रो अन्‍द्रियासको साअ्‌ता दुल्‍हि।

३० सिमोनको जुबे मेसाधुअ्‌तेङ जिम्‍तेङ हिघाहि रो इसु लोतेङसाङ एम्‍बालाइ इदोइ काथा वासेहेङ हिम्‍पाहि।

३१ इसु भेर्पा लोतेङ वाको खुर चातेङ ल्‍होपाहि रो मेसा वासेहेङ लाअ्‌हि। कालाउ वा ओबालाइको सेवा पालि तेङहि।

३२ बेला दुबिकान्‍हुसो द्‍याङगेलाइ वाकोता मासाअ्‌धेकालाइ रो मासान खोअ्‌कालाइ झाराङहेङ चुमाहि।

३३ पुरको गोताङ द्‍याङगेलाइ साअ्‌को सालेङता जोम्हि।

३४ इसु हेन्‍जाङ खालको मासाअ्‌धेकालाइहेङ एल्‍पाहि रो हेन्‍जाङ कातामुन्‍डागेलाइहेङ ओल्‍हेपाहि, कुलाउ मासानगेलाइ वासेहेङ नाल्‍का हिनाङसिङ इसु एम्‍बालाइहेङ धुइलि मापिहि।

इसु गालिलता बिद्‌या पिलि तोम्‍का

(लुका ४:४२-४४)

३५ र्‍हिमा फाइसालामका खान्‍तेङ हेन्‍जा लाम्‍फा ल्‍होतेङ इसु बाहार निचालाका थामेता हानेहि रो इन्‍ता पुकार पाहि।

३६ सिमोन रो वाकोदोफा हिकालाइ वासेहेङ भोतेङहानेहि।

३७ इसुहेङ निङकान्‍हुअ्‌सो एम्‍बालाइ वासेहेङ दोअ्‌हि, “झाराङ नासेहेङ भोदोङखे।”

३८ कोलाउ इसु एम्‍बालाइहेङ दोअ्‌हि, “लोसु, केलाइ भेर्पाको बो पुरगेलाइता हानाइने रो इन्‍ता बुङ का पारचार पालि निनाको, हाइपानु याकोङ भाअ्‌सिङ का लोका हिघा।”

३९ कालाउ गोताङ गालिलता एम्‍बालाइको कचहरिसाअ्‌गेलाइता पारचार पातेङ रो मासानहेङ ओल्‍हेपातेङ वा हिगिल्‍हि।

इसु रोग्‍याल्‍होकालाइहेङ एल्‍पाका

(मत्‍ति ८:१-४; लुका ५:१२-१६)

४० एमि रोग्‍याल्‍होकाa इसुकोता लोतेङ तिर्‍हो थोतेङ एसा दोअ्‌तेङ बिम्‍ति पाहि, “ना लाल्‍सा पानु कासेहेङ एल्‍पालि द्‍वाना।”

४१ इदोइ हिङतेङ वा ताइको खुरहोइ वासेहेङ साइहि रो दोअ्‌हि, “का लाल्‍सा पाखा, ना एल।”

४२ इङको दोङ पहर रोग्‍याल्‍होका वाकोसो हानेहि रो वा एल्‍हि।

४३ कालाउ इसु वासेहेङ हुकुम पितेङ एसा दोअ्‌तेङ ओदोङघरि दिङगिल्‍हि,

४४ “खाङ, ना इदोइ हासुहेङ मादोअ्, कुलाउ हानितेङ ना ताइमिहेङ धामिकोता तिम्‍पा रो ना एल्‍काता द्‍याङगेलाइहेङ दासिको भाअ्‌सिङ मोसाको हुकुममाफिक भोक पि।”

४५ कुलाउ इङको ओल्‍हितेङ हानेहि रो इदोइ बारेता चारबितिङ हिङपागिल्‍हि। इङकोहेतु इसु आरोङ पुरगेलाइता सोझाङ दुल्‍लि मादोहि रो हासु मान्‍थुका थामेभारि हिलितेङहि। कुलाउ द्‍याङगेलाइ चारबितिङसोङ वाकोता लोहि।

a 

१:४० रोग्‍याल्‍होका यहुदि नियमता इसिका द्‍याङहेङ समाजसो भेनेङ ताअ्‌घाखे।

कुज्‍या द्‍याङ एल्‍पाका

(मत्‍ति ९:१-८; लुका ५:१७-२६)

२

१ आधे दिनान्‍हुअ्‌सो इसु कफर्नहुम घुरिहि, द्‍याङगेलाइ वा सिताङ हि दोअ्‌का हिङहि।

२ कालाउ हेन्‍जाङ द्‍याङगेलाइ वाकोता जोम्‍लाउ िलअ्‍ता बाहार हिसो बुङ हिलि थामे माजेङहि। वा एम्‍बालाइहेङ परमेस्‍वरको कथन पारचार पादोङघाहि।

३ इङकोङ पहर द्‍यामि द्‍याङगेलाइ खुर खोकोइ माचोलेका कुज्‍याहेङ फुतेङ इसुकोता चुमाहि।

४ चेअ्‌सुमेअ्‌सुकाको हेतुसो एम्‍बालाइ इङको कुज्‍याहेङ इसुकोता थुकापालि मादोहि। एन्‍सा जेङलाउ एम्‍बालाइ इसु हिका थामेको र्‍हुताको चाल्‍हा र्‍हाअ्‌तेङ कुज्‍याहेङ वा जिम्‍का सिदाउसुदाङ लेता खुअ्‌पाहि।

५ इसु एम्‍बालाइको खान्‍धुर ितङतेङ इङको कुज्‍याहेङ दोअ्‌हि, “ओइ सानाइति, नाङको कुकर्मगेलाइ माफ जेङहि।”

६ कुलाउ इन्‍ता हिका आधे धरम मास्‍टरगेलाइ ताइको मनता एसा दोअ्‌तेङ ठहर पादोङघाहि,

७ “इदोइ द्‍याङ हाइपालि एसापा धुइदोङखे? या ते परमेस्‍वरको निन्‍दा कि पाखे। परमेस्‍वर बिना बो हासुङ कुकर्म माफ पालि द्‍वावा?”

८ इसु एम्‍बालाइको मनको काथा गेतेङ एम्‍बालाइहेङ दोअ्‌हि, “हाइपालि नेलाइ ताइको मनता इसिका ठहर पासुखेना?

९ इदोइ कुज्‍याहेङ ‘नाङको कुकर्मगेलाइ माफ जेङहोइ’ दोअ्‌लि रो ‘ल्‍हो, सिदाउ फातेङ ते’ दोअ्‌लि हिदोइचाहिँ सुकाका हि?

१० कुलाउ का द्‍याङको चानaहेङ सुमिङता कुकर्म माफ पाका खाबरा हि दोअ्‌का नेलाइ गेसु।” कोलाउ वा इङको कुज्‍याहेङ दोअ्‌हि,

११ “का नासेहेङ दोअ्‌खा, ल्‍हो, ताइको सिदाउ फा रो सिता हाने।”

१२ इङको ल्‍होहि रो ओदोङघरि सिदाउ तोल्‍हेतेङ झाराङको आगासो हानेहि। इन्‍ता हिका झाराङ भारबुसाइतेङ, “केलाइ इसिका ते हेअ्‌लाउ तिङका मान्‍थुघान्‍हाहि” दोअ्‌तेङ एम्‍बालाइ परमेस्‍वरहेङ बाखिन्‍लि तेङहि।

इसु तिरो ल्‍होपाका लेबिहेङ काइका

(मत्‍ति ९:९-१३; लुका ५:२७-३२)

१३ इसु आरोङ गालिल चावान्‍दिको काम्‍बेता हानेहि। इन्‍ता द्‍याङगेलाइको एलोङ बारा चेअ्‌सु वाकोता लोहि रो वा एम्‍बालाइहेङ बिद्‍या पिहि।

१४ इङकोन्‍हुअ्‌सो हानेकाताङ पालाउ वा अल्‍फायसको चान लेबिbहेङ तिरो ल्‍होपाकालाइको थामेता योम्‍तेङहिका तिङहि रो वासेहेङ दोअ्‌हि, “कासेहेङ पिताइ।” वा ल्‍होतेङ इसुहेङ पिताइहि।

१५ इसु लेबिको साअ्‌ता चालि योम्‍लाउ तिरो ल्‍होपाकालाइ रो निठुरिगेलाइ बुङ वा रो वाको चात्‍यागेलाइ दोफाङ योम्‍तेङ हिघाहि। हाइपानु वासेहेङ पिताइकालाइ हेन्‍जाङ हिघाखे।

१६ इसु निठुरिगेलाइ रो तिरो ल्‍होपाकालाइदोफा चातेङहिका तिङतेङ फरिसि हुलको धरम मास्‍टरगेलाइ वाको चात्‍यागेलाइहेङ दोअ्‌हि, “वा हाइपालि तिरो ल्‍होपाका रो निठुरिगेलाइदोफा योम्‍तेङ चाखे?”

१७ इदोइ हिङतेङ इसु एम्‍बालाइहेङ दोअ्‌हि, “बोइद्‍या ते साअ्‌धेकालाइहेङ माको, रोकागाइकालाइहेङ कि गोइखे। एन्‍सा दोङ का धरमगेलाइहेङ माको, कुलाउ निठुरिगेलाइहेङ काइलि लोका हिघा।”

म्‍हितुपाङ हिका बारेता हिअ्‌का

(मत्‍ति ९:१४-१७; लुका ५:३३-३९)

१८ युहन्‍नाको चात्‍यागेलाइ रो फरिसिगेलाइ म्‍हितुपाङ हिघाखे। द्‍याङगेलाइ लोतेङ इसुहेङ दोअ्‌हि, “युहन्‍नाको चात्‍यागेलाइ रो फरिसिगेलाइको चात्‍यागेलाइ म्‍हितुपाङ हिखे, कुलाउ नाङको चात्‍यागेलाइ हाइपालि म्‍हितुपाङ माहिखे?”

१९ इसु एम्‍बालाइहेङ दोअ्‌हि, “हाइ, दारुवा नेलाइदोफा हितेङहिलाउ काल्‍ह्‍यागेलाइ म्‍हितुपाङ हिखे कुनु? जेलाउथिकापा दारुवा एम्‍बालाइदोफा हिखे एम्‍बालाइ म्‍हितुपाङ माहिखे।

२० कुलाउ पहर ल्‍वावा, जेलाउ दारुवा नेलाइसो खेनावा, कोलाउ एम्‍बालाइ इङको दिना म्‍हितुपाङ ह्‍यावा।

२१ “हासुङ पुराना धाबाहेङ नावा धाबाहोइ मातालायावा। माकोनु नावा धावा चुन्‍चालातेङ थेअ्‌तावा रो झन बाराका काना जेङपाप्‍यावा।

२२ “कालाउ हासुङ नावा अङगुरको निघार पुर्ना धालेको जाबिता माह्‍वाअ्‌खे। माकोनु इङको अङगुरको निघार धालेको जाबिगेलाइ भोइप्‍यावा, कालाउ अङगुरको निघार रो जाबि बुङ मुअ्‌तावा। कुलाउ नावा अङगुरको निघारचाहिँ नावा जाबिताङ ह्‍वाअ्‌खे।”

माइसाका दिनाको बारेता हिअ्‌का

(मत्‍ति १२:१-८; लुका ६:१-५)

२३ एखे माइसाका दिना इसु गहम मिलिङगेलाइको दामा जेङतेङ हानेदोङघाहि। इन्‍तासो हानेकाताङ पालाउ वाको चात्‍यागेलाइ गहमको सिसा पेलि तेङहि।

२४ इदोइ तिङतेङ फरिसिगेलाइ इसुहेङ दोअ्‌हि, “खाङ, माइसाका दिनाता जे पालि मुनासिप मान्‍थु एम्‍बालाइ हाइपालि इङकोङ पाखे?”

२५ वा एम्‍बालाइहेङ दोअ्‌हि, “जेलाउ दाउद रो वाकोदोफा हिकालाइ चाका सामान मान्‍थुलाउ म्‍हितुकाता वा हाइ पाहि? हाइ नेलाइ हेअ्‌लाउ पर्‍हेका मान्‍थुसुन्‍हा?

२६ झाराङ खान्‍तेङ बारा धामि अबियाथारको पालाता परमेस्‍वरको थानता दाउद दुल्‍हि रो परमेस्‍वरहेङ चार्‍हाइका तोले चाहि। जाइ धामिगेलाइ बिना बो हासु बुङ चालि माएल्‍घाखे। कुलाउ दाउद ते ताइमिखिनिङ माचासिङ ताइको सानाइतिगेलाइहेङ बुङ चालि पिहि।”

२७ इसु एम्‍बालाइहेङ दोअ्‌हि, “माइसाका दिना द्‍याङको भाअ्‌सिङ बानेका एइ, द्‍याङ माइसाका दिनाको भाअ्‌सिङ माको।

२८ इदोङहेतु का द्‍याङको चान माइसाका दिनाको बुङ प्रभु एइ।”

a 

२:१० द्‍याङको चान इदोइ उपमिङ इसु ताइमिङ दोअ्‌का।

b 

२:१४लेबि जाइको माने “तिरो ल्‍होपाका” जेङखे। जाइहेङ “मत्‍ति” बुङ दोअ्‌घाहि (लुका ५:२७)।

खुर सेङका द्‍याङ एल्‍का

(मत्‍ति १२:९-१४; लुका ६:६-११)

३

१ इसु भेनेङ दिना आरोङ कचहरिसाअ्‌ता दुल्‍हि। इन्‍ता सेङका खुर हिका एमि द्‍याङ हिघाहि।

२ वा वासेहेङ माइसाका दिना एल्‍पाङ बे दोअ्‌तेङ वासेहेङ फतुर लागाइलि द्‍याङगेलाइ वाको चेवाता हिघाहि।

३ इसु खुर सेङका द्‍याङहेङ दोअ्‌हि, “इता लोउ रो झाराङको आगाता जाअ्।”

४ वा एम्‍बालाइहेङ दोअ्‌हि, “माइसाका दिनाता रेम्‍का पालि ना मारेम्‍का पालि, बायु बान्‍चेपालि ना मुअ् पालि, हिदोइचाहिँ मुनासिप हि?” कुलाउ एम्‍बालाइ सिकापा हि।

५ इसु एम्‍बालाइ झाराङहेङ पेलेङगापा मिँहोइ खाङहि रो इङको द्‍याङहेङ दोअ्‌हि, “नाङको खुर सोझापा।” वा खुर सोझापाहि रो वाको खुर एल्‍हि।

६ इदोइ तिङतेङ फरिसिगेलाइ कचहरिसाअ्‌सो ओल्‍हेतेङ इसुहेङ हेसापा सेअ्‌लि द्‍वाङ दोअ्‌तेङ हेरोदिगेलाइदोफा साल्‍हा पालि तेङहि।

७ इङकोन्‍हुअ्‌सो इसु ताइको चात्‍यागेलाइदोफा चावान्‍दिभारि हानेहि रो गालिलसो हेन्‍जाङ द्‍याङगेलाइ वासेहेङ पिताइहि।

८ यहुदिया, यरुसलेम, इदुमिआ, यर्दन ओदोइपारसो, टुरोस रो सिदोनको कोरबितिङसो हेन्‍जाङ द्‍याङगेलाइ इसुको भारबुसाइका कामगेलाइ पाका हिङतेङ वाकोता लोहि।

९ द्‍याङगेलाइको चेप्‍रेचेअ्‌कासो ताइमिहेङ मामिच्‍याको दोअ्‌तेङ वा चात्‍यागेलाइहेङ ताइको भाअ्‌सिङ एलोङ नाउ चुमालि लागाइहि।

१० इसु हेन्‍जाङहेङ एल्‍पानाङ सिङ रोगाइकालाइ झाराङ वासेहेङ साइलि भाअ्‌सिङ नाद्‍वाना ना का द्‍वाङका पादोङघाहि।

११ जेलाउ मासान वासेहेङ तिङघाखे, कोलाउ वाको आगाता तिर्‍हो थोतेङ एसा दोअ्‌तेङ र्‍हिकाइघाखे, “ना परमेस्‍वरको चान हिन्‍हा।”

१२ कुलाउ वासेहेङ मातिङपासु दोअ्‌तेङ एम्‍बालाइहेङ वा हुकुम पिहि।

इसु तेन्‍हे सालन्‍हाकालाइहेङ साल्‍का

(मत्‍ति १०:१-४; लुका ६:१२-१६)

१३ इङकोन्‍हुअ्‌सो इसु आरदाङता ताङहि कालाइ वा ताइ मनचाका झोकोहेङ काइहि रो एम्‍बालाइ वाकोता लोहि।

१४ ताइमिदोफा हिलि रो पारचार पालि दिङगिल्‍लिको भाअ्‌सिङ वा तेन्‍हेमिहेङ साल्‍हि रो सालन्‍हाका मिङ ताअ्‌पिहि।

१५ कालाउ एम्‍बालाइहेङ मासान ओल्‍हेपालि खाबरा बुङ पिहि।

१६ इङको तेन्‍हे साल्‍तेङ दिङगिलाकालाइ एबालाइ दोङ हि: सिमोन, जाइको मिङ वा पत्‍रुस ताअ्‌पिहि।

१७ जब्‍दियाको चान याकुब रो याकुबको ओने युहन्‍ना। वा एम्‍बालाइहेङ बोअनर्गेसa ताअ्‌पिहि।

१८ कालाउ अन्‍द्रियास, फिलिप, बारथोलोमाइ, मत्‍ति, थोमा, अल्‍फायसको चान याकुब, थेदियस, मुलुकभक्त हुलको सिमोन

१९ रो इसुहेङ रिम्‍पाका यहुदा इस्‍करियोत।

इसु रो बालजिबुल

(मत्‍ति १२:२२-३२; लुका ११:१४-२३; १२:१०)

२० [इङकोन्‍हुअ्‌सो इसु आरोङ साअ्bभारि हानेहि। आरोङ इन्‍ता हेन्‍जाङ द्‍याङगेलाइ जोम्‍नाङसिङ इसु रो वाको चात्‍यागेलाइ चालि फुरसद बुङ मानिङहि।

२१ जेलाउ इसुको ताइ द्‍याङगेलाइ इदोइ काथा हिङहि, कोलाउ वासेहेङ नानि एम्‍बालाइ ओल्‍हेहि, हाइपानु वाको मन ठेगानता मान्‍थु दोअ्‌तेङ एम्‍बालाइ दोअ्‌घाखे।]

२२ यरुसलेमसो लोका आधे धरममास्‍टरगेलाइ दोअ्‌हि, “इङकोता बालजिबुलc मासान ताङका हि रो मासानको मालिकसो दोङ इङको मासानगेलाइ ओल्‍हेपाखे।”

२३ कुलाउ इसु एम्‍बालाइहेङ ताइकोता काइतेङ तुलनाता दोअ्‌हि, “दियाबलस दियाबलसहेङ हेसापा ओल्‍हेपालि द्वावा?

२४ हिदिङ मुलुकता ताताइमिता मिलाप मान्‍थुनु इङको सारभि हिलि माद्‍वावा।

२५ हिदिङ साअ्‌ता ताताइमिता चेरसुनु इङको साअ् हिलि माद्‍वावा।

२६ एन्‍साङ पातेङ दियाबलस दियाबलसहेङ खाङलि माकिनु इङको हिलि माद्‍वावा रो इङको बुङ ताइमिङ मुअ्‌तावा।

२७ हासुङ बोल्‍याका द्‍याङको साअ्‌ता दुल्‍तेङ वाको टाकाकाउरि खुलि माद्‍वावा, जेलाउथिकापा इङको बोल्‍याका द्‍याङहेङ माधेवावा। कालाउ कि इङको वाको साअ् खुलि द्वावावा।”

२८ “जातिङको, का नेलाइहेङ दोअ्‌खा, द्‍याङगेलाइको गोताङ कुकर्म रो परमेस्‍वरहेङ पाका बादनामि माफ पाप्‍यावा।

२९ कुलाउ पुनित हङसहेङ पाका बादनामि हेअ्‌लाउ माफ माज्‍यावा रो इङको हेअ्‌लाउ मानासाका कुकर्मको फतुर फुतेङ ह्‍यावा।”

३० वा इदोइ कथन दोअ्‌हि, “हाइपानु एम्‍बालाइ, वाकोता मासानको हङस हि दोअ्‌तेङ दोअ्‌का हिघाहि।”

इसुको आमाइ रो ओनेगेलाइ

(मत्‍ति १२:४६-५०; लुका ८:१९-२१)

३१ इङको पहर इसुको आमाइ रो ओनेगेलाइ इन्‍ता लोहि रो बाहार जाअ्‌तेङ वासेहेङ काइलि दिङगिल्‍हि।

३२ इन्‍ता इसुको कोरबितिङ हेन्‍जाङ द्‍याङगेलाइ योम्‍तेङ हिघाहि रो एम्‍बालाइ वासेहेङ दोअ्‌हि, “मास्‍टर, नाङको आमाइ रो ओनेगेलाइ नासेहेङ दुसुलि बाहार र्‍हुम्‍तेङ हि।”

३३ वा एम्‍बालाइहेङ दोअ्‌हि, “काङको आमाइ रो काङको ओनेगेलाइ हासु?”

३४ कालाउ इसु ताइको कोरबितिङ चारपाहाङ खाङतेङ दोअ्‌हि, “खाङसु, काङको आमाइ रो ओनेगेलाइ एबालाइ दोङ हि।

३५ हाइपानु जाइ परमेस्‍वरको हुकुम मानिखे वा दोङ काङको वाजान रो बेजान ओने रो काङको आमाइ हि।”

a 

३:१७ बोअनर्गेस जाइको माने मेघ जेङखे।

b 

३:२० साअ्कफर्नहुमता हिका इसुको ताइ साअ्।

c 

३:२२ बालजिबुल दियाबलसको भेनेङ मिङ।

चालाइ बिअ्‌काको तुलना

(मत्‍ति १३:१-२३; लुका ८:४-१५)

४

१ इसु आरोङ गालिल चावान्‍दिको काम्‍बेता दिद्‍या पिलि तेङहि। वाको कोरबितिङ हेन्‍जाङ द्‍याङगेलाइ जोम्‍नाङसिङ वा इनता हिका नाउता धोल्‍हि रो इन्‍ताङ योम्‍हि। द्‍याङगेलाइचाहिँ चावान्‍दिको काम्‍बेता दोङ योम्‍हि।

२ कालाउ इसु द्‍याङगेलाइहेङ तुलनाता हेन्‍जाङ काथा धिरपाहि। वा ताइ बिद्‍याता एम्‍बालाइ एसा दोअ्‌हि:

३ “हिङसु, एमि द्‍याङ चालाइ बिअ्‌लि ओल्‍हेहि।

४ कालाउ चालाइ बिअ्‌लाउ आधे चालाइ दामाता बिअ्‌न्‍हाहि रो इङको चालाइ जिह्‍याँ जुइलेङ लोतेङ चाहि।

५ आधे चालाइ उन्‍ठुइहिका थामेता बिअ्‌न्‍हाहि, जेता हेन्‍जा भोनो मान्‍थुघाहि रो भोनो लेता थिकापा मान्‍थुनासिङ इङको मारफाङ योहि।

६ साने हेन्‍जा चेरेङगाकान्‍हुअ्‌सो योका चालाइ जारा माजोनाङसिङ इङको ओलोमन्‍हाहि।

७ आधे चालाइचाहिँ चुइगेलाइको माझाता बिअ्‌न्‍हाहि। चुइगेलाइ बारातेङ योका चालाइगेलाइहेङ मुअ्‌पापिहि कालाउ उब्‍जा दोङ माजेङहि।

८ कुलाउ आधे चालाइ रेम्‍का भोनोता बिअ्‌न्‍हाहि रो योतेङ, बारातेङहानितेङ एकुरिते गुना, सुमकुरि गुना रो नाकुरि गुना आनाज सेपाहि।”

९ कालाउ इसु दोअ्‌हि, “जाइको हिङका न्‍हातोङ हि, वा हिनाको।”

१० जेलाउ इसु एकालाङ हिघाहि, कोलाउ तेन्‍हे मि चात्‍यागेलाइ रो वाको कोरबितिङ हिकालाइहेङ वा तुलनाको बारेता हिअ्‌हि।

११ इसु एम्‍बालाइहेङ दोअ्‌हि, “परमेस्‍वरको सारभिको भेद नेलाइहेङ पिकाहि, कुलाउ बाहारकोलाइहेङ गोताङ काथा तुलनाता दोअ्‌खे,

१२ एम्‍बालाइ खाङनु ते खाङखे, कुलाउ मातिङखे,

हिङनु ते हिङखे, कुलाउ मागेखे।

माकुनु एम्‍बालाइ कुकर्ममानिधावा

रो एम्‍बालाइको कुकर्म माफ जेङधावा।”

१३ इसु एम्‍बालाइहेङ दोअ्‌हि, “नेलाइ इदोइ तुलनाको माने मागेसुखेना? एन्‍सानु बो गोताङ तुलनागेलाइको माने हेसापा गेस्‍वाना?

१४ चालाइ बिअ्‌का कथन बिअ्‌खे।

१५ हेथे द्‍याङगेलाइ दामाभारि बिअ्‌न्‍हाका चालाइभाइकाङ हि। जेलाउ एम्‍बालाइ कथन हिङखे दियाबलस ओदोङघरि लोतेङ कथन चुमपुखे।

१६ एन्‍साङ पातेङ उन्‍ठुइहिका थामेता बिअ्‌न्‍हाकालाइ इदोइ दोङ हि, जाइ जेलाउ कथन हिङखे कोलाउ लेङचातेङ ओदोङघरि ताइ मनता र्‍हुखे।

१७ कुलाउ एम्‍बालाइको ताइको जारि माजोनाङसिङ इङको आतुइसा खिनिङ हिखे। जेलाउ कथनको हेतु तु रो सान्‍ताइका लोखे, कोलाउ एम्‍बालाइ ओदोङघरि लाअ्‌खे।

१८ “चुइगेलाइको माझाता बिन्‍हाका इङको दोङ हि, जाइ कथन हिङखे,

१९ कुलाउ इदोइ दुनियाको पिर रो टाका काउरिको इन्‍ताना रो बो थोकको लालच पातेङ कथनहेङ थुमन्‍हापापिखे रो हिदिङ फल मासेपाखे।

२० कुलाउ रेम्‍का भोनोता बिअ्‌न्‍हाका चालाइचाहिँ इङको हि, जाइ कथन हिङखे रो र्‍हुखे, एम्‍बालाइ एकुरिते गुना, सुमकुरि गुना रो नाकुरि गुना फल सेपाखे।”

गेसाको तुलना

(लुका ८:१६-१८)

२१ इसु एम्‍बालाइहेङ दोअ्‌हि, “हाइ हासुङ गेसा जोलाइतेङ पाथिलेता रो थारान्‍चालेता ताअ्‌लि दोअ्‌तेङ लिअ्‌ता चुमाखे? हाइ गेसा दानिर्‍हुता ताअ्‌लि दोअ्‌तेङ माको कुनु?

२२ हिदिङ म्‍होअ्‌तेङ ताअ्‌का सामान जेथे हि, इङको गोताङ तिङपावा। गेलि मादोका सामान हेथे हि इङको गोताङ गेलि द्वावा।

२३ जाइको हिङका न्‍हातोङ हि, वा हिनाको।”

२४ इसु एम्‍बालाइहेङ आरोङ दोअ्‌हि, “नेलाइ जे हिङसुखेना, इङकोहेङ फोमपासु। हाइपानु जेदोङ दोङकाहोइ नेलाइ पिस्‍वाना, इङकोङ दोङकाता नेलाइ निङस्‍वाना रो नेलाइहेङ झन हेन्‍जा प्‍यावा।

२५ हाइदोनु जाइदोफा हि, इङकोहेङ आरोङ प्‍यावा रो जाइदोफा मान्‍थु, इङकोदोफा हिका बुङ इङकोसो घिनावा।”

चालाइ बिअ्‌काको तुलना

२६ इसु दोअ्‌हि, “सादेलको सारभि इसिका हि: हिदिङ एमि द्‍याङ बारिता चालाइ बिअ्‌खे

२७ रो वा निन्‍धालाउ बुङ, माजिम्‍सिङ हिलाउ बुङ दिलिमानितिमा इङको चालाइचाहिँ योकावा रो बारावा, कुलाउ इङको हेसापा बाराखे, वा मागेखे।

२८ “भोनो ताइमिङङ चालाइ योपाखे रो फल सेपाका बान्‍हाइखे। लाम्‍फा चालाइ, इङकोन्‍हुअ्‌सो सिसा रो सिसाता दाना लागिखे।

२९ कुलाउ जेलाउ फल मिङखे, कोलाउ ओदोङघरि वा काच्‍याहोइ चेलि तेङखे, हाइपानु बालि तोल्‍हेका पहर जेङका हिखे।”

पासाइ चालाइको तुलना

(मत्‍ति १३:३१-३२, ३४; लुका १३:१८-१९)

३० इसु आरोङ दोअ्‌हि, “सादेलको सारभि हाइदोफा दाज्‍याङका? हिदोइ तुलना दोअ्‌तेङ गेपाङका?

३१ या ते पासाइको चालाइ भाइका हि, जाइ भोनोता बिअ्न्‍हाखे। चालाइ गेलाइता आतुइका हिलाउ बुङ,

३२ जेलाउ इङको बिअ्‌न्‍हाखे, कोलाउ इङको बाराखे रो गोताङ सारसिङ खान्‍तेङ इङको धाङगातेङ बाबारका दालेङगेलाइ योखे, कालाउ आदेलको जिह्‍याँगेलाइ दाअ्‌ता भासा जोखे।”

३३ द्‍याङगेलाइ गेलि द्‍वाको दोअ्‌तेङ दोकाथिकापा इसु इसिकाङ हेन्‍जा तुलनागेलाइ पितेङ एम्‍बालाइहेङ कथन हिङपाहि।

३४ तुलनामाकोसिङ वा एम्‍बालाइदोफा माधुइहि, कुलाउ ताइको चात्‍यागेलाइ वा सिपापा गोताङको माने गेपापिघाहि।

इसु दुमभेर्माहेङ गाङपाका

(मत्‍ति ८:२३-२७; लुका ८:२२-२५)

३५ इङको दिना बेला दुबिकान्‍हुअ्‌सो इसु चात्‍यागेलाइहेङ दोअ्‌हि, “लोसु, केलाइ चावान्‍दिको ओदोइपार हानाइने।”

३६ कालाउ द्‍याङगेलाइदोफा बिदा र्‍हुकान्‍हुअ्‌सो, चात्‍यागेलाइ इसुदोफाङ नाउता धोल्‍तेङ ओदोइपार हानेलि तेङहि। बो नाउगेलाइ बुङ ओबालाइ दोफाङ हानेहि।

३७ ओदोङघरि इन्‍ता बाराका दुमभेर्मा लोहि रो चिको लहरगेलाइ छाल्‍कातेङ नाउता चि पोङघालि तेङहि।

३८ इसु ताइमिचाहिँ नाउको न्‍हुअ्‌पाहा एलोङ खिम्‍सो खिम्‍तेङ निन्‍धातेङ हिघाहि। चात्‍यागेलाइ वासेहेङ एसा दोअ्‌तेङ ल्‍होपाहि, “मास्‍टर, केलाइ डुबिलि तोमन्‍हाहोइ दोअ्‌का हाइ नासेहेङ वास्‍ताङ मान्‍थु?”

३९ कोलाउ वा ल्‍होतेङ दुमभेर्माहेङ हाकार्‍हाइहि रो चिको लहरहेङ दोअ्‌हि, “सिकापा हि! रोकिन्‍हा!” कालाउ दुमभेर्मा गाङहि रो निचालाहि।

४० इसु चात्‍यागेलाइहेङ दोअ्‌हि, “नेलाइ हाइपालि एसापा थिसुखेना? नेलाइता खान्‍धुर मान्‍थु?”

४१ एम्‍बालाइ हेन्‍जाङ थिहि रो ताताइमिता दोअ्‌लि तेङहि, “या हासु? दुमभेर्मा रो जाहादि बुङ याको दोअ्‌का साअ्‌खे।”

मासान खोअ्‌का द्‍याङ

(मत्‍ति ८:२८-३४; लुका ८:२६-३९)

५

१ इसु चात्‍यागेलाइदोफा गालिल चावान्‍दिको ओदोइपार गेरासेनसको माउजाता लोहि।

२ इसु नाउसो खुअ्‌तेङसाङ तोमसो मासान खोअ्‌का एमि द्‍याङ वासेहेङ दुसुहि।

३ इङको तोमभारि हिघाहि। हासु बुङ वासेहेङ झिन्‍झिरिहोइ धेउलि मादोघाहि।

४ हाइपानु इङकोहेङ हेन्‍जाङ खेप खुर रो खोकोइता झिन्‍जिरिहोइ धेउतेङ ताअ्‌लाउ बुङ वा इङको धोअ्‌पाघाखे। हिदिङ द्‍याङ बुङ इङकोहेङ हैकमता ताअ्‌लि दोका मान्‍थुघाहि।

५ इङको न्‍हिसिङ रो नितिङ दिनाङ तोमगेलाइ रो आरदाङगेलाइता र्‍हिकाइतेङ ताइमि ताइमहेङ उन्‍ठुइहोइ चेतेङ हिगिल्‍घाहि।

६ जेलाउ वा इसुहेङ दुरेसोङ तिङहि कोलाउ धाअ्‌तेङ लोहि रो वासेहेङ सेउपाहि।

७ कालाउ बारा गालापातेङ र्‍हिकाइतेङ दोअ्‌हि, “ओइ परमेस्‍वरको चान इसु, नाङको कासेहेङ हाइ पारबाहा? का परमेस्‍वरको मिङ ल्‍होतेङ केराचातेङ नासेहेङ बिम्‍ति पाखा, ना कासेहेङ तु मापि।”

८ हाइपानु वा इङकोहेङ दोअ्‌का हिघाहि, “ओइ मासान आत्‍मा, इङको द्‍याङसो ओल्‍हेतेङ लोउ।”

९ कालाउ इसु इङकोहेङ हिअ्‌हि, “नाङको मिङ हाइ?” इङको दोअ्‌हि, “काङको मिङ फाउज एइ, हाइपानु केलाइ हेन्‍जा हिन्‍हाहि।”

१० इङको मासानगेलाइहेङ इङको माउजाबाहार माओल्‍हेपागिल दोअ्‌तेङ वा इसुहेङ बिम्‍ति पाहि।

११ इन्‍ता भेर्पाङको आरदाङता पायाको ए जेर चारेदोङ घाहि।

१२ इङको मासानगेलाइ एसा दोअ्‌तेङ इसुहेङ बिमाति पाहि, “केलाइहेङ पायागेलाइकोता हानेलि पि रो केलाइ इङकोलिअ्‌ता दुलाङ।”

१३ कोलाउ वा एम्‍बालाइहेङ हानेलि दोअ्‌हि रो इङको मासानगेलाइ बाहार ओल्‍हितेङ पायागेलाइलिअ्‌ता दुल्‍हि। दुल्‍तेङसाङ न्‍हे हाजार झोको पायाको इङको जेर वाङखाराकासो हुल्‍तेङ चावान्‍दिता दुबितेङ सिहि।

१४ इदोइ तिङतेङ पाया घोकालाइ खाअ्‌हि रो इदोइ काथा पुर रो देरादेराता हिङपागिल्‍हि। ओदोङघरि हाइ जेङहि दोअ्‌तेङ खाङलि द्‍याङगेलाइ इन्‍ता लोहि।

१५ कोलाउ एम्‍बालाइ इसुकोता लोहि रो इङको मासान खोअ्‌का द्‍याङ एल्‍तेङ धाबा लागाइतेङ इसुदोफाङ योम्‍तेङहिघाहि। इदोइ तिङतेङ एम्‍बालाइ थिहि।

१६ कालाउ जाइ इदोइ तिङका हिघाहि, एम्‍बालाइ मासान खोअ्‌का द्‍याङ रो पायागेलाइहेङ हाइ जेङका हिघाहि इङको दोअ्‌पिहि।

१७ इसिका काथा हिङतेङ द्‍याङगेलाइ केलाइको माउजासो हानेपि दोअ्‌तेङ इसुहेङ बिम्‍ति पाहि।

१८ इसु नाउता धोल्‍लि तोम्‍लाउ इङको मासान खोअ्‌तेङ एल्‍का द्‍याङ वाकोदोफा हिलि बिम्‍ति पाहि।

१९ कुलाउ इसु इङकोहेङ ताइमिदोफा लोलि मापिहि रो एसा दोअ्‌हि, “ताइको साअ्‌ता हाने रो प्रभु नासेहेङ तिम्‍पाका दाया रो वाको पाका गोताङ काम नाङको ताइको द्‍याङगेलाइहेङ हिम्‍पा।”

२० कालाउ इङको द्‍याङ हानिहि रो इसु इङकोको भाअ्‌सिङ हेथे बाराका काम पापिका हिघाहि इङको डेकापोलिसको गोताङ थामेगेलाइता हिङपागिल्‍लि तेङहि। झाराङ द्‍याङगेलाइ भारबुसाइ हि।

याइरसको सिका चामिन्‍दि रो मेसाधुअ्‌का बेबाल

(मत्‍ति ९:१८-२६; लुका ८:४०-५६)

२१ जेलाउ इसु आरोङ नाउता धोल्‍तेङ चावान्‍दिको ओदोइपार हानेहि। इन्‍ता हेन्‍जाङ द्‍याङगेलाइ वाको कोरबितिङ जोम्‍हि। वा चाहिँ चावान्‍दिको काम्‍बेताङ हिघाहि।

२२ कचहरिसाअ्‌को हाकिमगेलाइता याइरस मिङ हिका एमि इसुकोता लोहि रो वासेहेङ तिङतेङ तिर्‍हो थोतेङ वाको खोकोइता सेउपाहि

२३ रो एसा दोअ्‌तेङ बिम्‍ति पाहि, “काङको आतुइका चामिन्‍दि सिलि तोम्‍का हि, लोतेङ इङकोर्‍हुता नाङको खुर पाअ्‌पि रो इङको एलाको रो बानच्‍याको।”

२४ कालाउ इसु याइरसदोफा हानेहि रो हेन्‍जाङ द्‍याङगेलाइ वासेहेङ पिताइहि। द्‍याङगेलाइ वाको कोरबितिङ गुल्‍सुमुल्‍सुलि तेङहि।

२५ कालाउ तेन्‍हे बाअ्‌सार लाम्‍फासो हिति होका बेथा हिका एमि बेबाल इन्‍ता हिघाहि।

२६ इङको हेन्‍जाङ बोइद्‍यागेलाइको खुरसो पिर निङचातेङ ताइमिदोफा हिका गोताङ टाकाकाउरि दोपातेङ बुङ एल्‍लि दोअ्‌का मान्‍थुघाहि। वाको बेथा एल्‍का खान्‍तेङ झनझन बारातेङ हानेका हिघाहि।

२७ वा इसुको बारेता द्‍याङगेलाइसो हिङका हिघाहि रो चेअ्‌सुमेअ्‌सुकाको न्‍हुअ्‌पाहासो लोतेङ वाको धाबा साइहि।

२८ हाइपानु इङको मनमनताङ दोअ्‌हि, “वाको धाबा खिनिङ साइलि निङलाउ बुङ का एलाङका।”

२९ कालाउ ओदोङघरि इङकोको हिति होलि लाअ्‌हि रो ताइको जिउसो रोग एल्‍का वा गेहि।

३० ताइमिसो सरबङ बाहार ओल्‍हेका ओदोङघरि गेतेङ चेसुमेसुकाता न्‍हुअ्‌पाहा घुरितेङ हिअ्‌हि, “हासु काङको धाबा साइहि?”

३१ चात्‍यागेलाइ वासेहेङ दोअ्‌हि, “चेअ्‌सुमेअ्‌सुतेङ ढाकालाइतेङ हिका ना तिङकाङ हिन्‍हा रो बुङ ना दोअ्‌खेना, ‘हासु कासेहेङ साइहि?’”

३२ कुलाउ इसु ताइमिहेङ हासु साइहि दोअ्‌तेङ इसो ओसो खाङलि तेङहि।

३३ इङको दोअ्‌का हिङतेङ बेबाल थिहि रो फिरतेङ लोतेङ इसुको आगाता तिर्‍हो थोतेङ गोताङ काथा वासेहेङ दोअ्‌पिहि।

३४ कालाउ वा इङकोहेङ दोअ्‌हि, “ओइ चामिन्‍दि, नाङको खान्‍धुरसो नासेहेङ एल्‍पाका हि। रेम्‍फा हाने, नाङको रोग एलाको।”

३५ इसु धुइकाताङ पालाउ, कचहरिसाअ्‌को हाकिम याइरसको साअ्‌सो आधेमि द्‍याङगेलाइ लोतेङ वासेहेङ दोअ्‌हि, “नाङको चामिन्‍दि ते सिलिदोहोइ, एला मास्‍टरहेङ हाइपालि तुका प्‍याना?”

३६ कुलाउ एम्‍बालाइको पाका काथागेलाइहेङ माखान्‍सिङ इसु याइरसहेङ दोअ्‌हि, “माथि, खान्‍धुर खिनिङ पा।”

३७ कालाउ वा पत्‍रुस, याकुब रो याकुबको ओने युहन्‍नाहेङ बिना बो हासुहेङ बुङ ताइदोफा लोलि मापिहि।

३८ ओबालाइ कचहरिसाअ्‌को हाकिमको साअ्‌ता थुकालिलोहि, कालाउ इन्‍ता वा खलबल पाकालाइ, खारकालाइ रो बारा गालाता बिलाप पाकालाइहेङ तिङहि।

३९ इसु लिअ्‌ता दुल्‍तेङ एम्‍बालाइहेङ दोअ्‌हि, “नेलाइ हाइपालि खाइला बाइला पासुखेना? रो खारसुखेना? इदोइ बेजान ते सिनाङ मान्‍थु, निन्‍धातेङ खिनिङ हि।”

४० कुलाउ एम्‍बालाइ इसुको काथा हिङतेङ लेङहि। कोलाउ वा एम्‍बालाइ झाराङहेङ बाहार ओल्‍हेपागिल्‍हि। बेजानको आबा, आमाइ रो वाकोदोफा हिकालाइहेङ दोसा चुमपुतेङ बेजान हिका कोठालिअ्‌ता हानेहि।

४१ कालाउ बेजानको खुर चातेङ इसु वासेहेङ दोअ्‌हि, “तालिता कुमिa” जाइको माने “ओइ बेजान, का नासेहेङ दोअ्‌खा, ल्‍हो।”

४२ कोलाउ बेजान ओदोङघरि ल्‍होहि रो इसोउसो हिगिल्‍लितेगिल्‍लि तेङहि। इदोइ तिङतेङसाङ एम्‍बालाइ झाराङ भारबुसाइहि। वा तेन्‍हे बाअ्‌सारको हिघाहि।

४३ इङकोन्‍हुअ्‌सो इसु एम्‍बालाइहेङ इदोइ काथा हासुहेङ बुङ मादोसु दोअ्‌तेङ हुकुम पिहि। कालाउ इदोइ बेजानहेङ आतुइसा चालि पिसु दोअ्‌तेङ एम्‍बालाइहेङ दोअ्‌हि।

a 

५:४१ तालिता कुमिइदोइ “आरामिक” राउ इस्राएलता धुइघाहि।

नासरतता इसुहेङ इन्‍कार पाका

(मत्‍ति १३:५३-५८; लुका ४:१६-३०)

६

१ इसु इङको थामे लाअ्‌तेङ ताइमि हुर्किका पुर नासरतता घुरिहि। वाको चात्‍यागेलाइ बुङ वाकोङदोफा हानेहि।

२ वा माइसाका दिनाता कचहरिसाअ्‌ता बिद्‍या पिलि तेङहि। हिङकालाउ झाराङ भारबुसाइतेङ दोअ्‌हि, “या इदोइ काथागेलाइ हितासो धिरहि? हिसिका आकिल निङहि! हेसापा इसिका भारबुसाइका कामगेलाइ पालि दोखे?

३ हाइ या मरियमको चान मिस्‍त्‍रि माको कुनु? हाइ या याकुब, योसेफ, यहुदा रो सिमोनको दादा माको कुनु? हाइ याको बेजान ओनेगेलाइ बुङ केलाइ दोफाङ मान्‍थु कुनु?” एसा दोअ्‌तेङ एम्‍बालाइ वाकोदोफा चेरताम्‍पाहि।

४ कालाउ इसु एम्‍बालाइहेङ दोअ्‌हि, “आगाधुइकाको चारपाहाङ मान जेङखे, कुलाउ ताइको देरा साअ्‌को इद्‍याङगेलाइ खिनिङ बास्‍ताङ मापाखे।”

५ इङकोहेतु इसु इन्‍ता आधे माअ्‌साअ्‌धेकालाइता ताइको खुर ताअ्‌तेङ एम्‍बालाइहेङ एल्‍पाका बिना बो हिदिङ सरबङहिका काम पालि मादोहि।

६ एम्‍बालाइको अखान्‍धुर तिङतेङ वा भारबुसाइहि।

कालाउ वा देरादेराता बिद्‍या पिकाताङ हानेहि।

इसु चात्‍यागेलाइहेङ पारचार पालि दिङगिल्‍का

(मत्‍ति १०:५-१५; लुका ९:१-६)

७ इसु तेन्‍हेमि चात्‍यागेलाइहेङ ताइमिकोता काइहि रो एम्‍बालाइहेङ न्‍हेमि न्‍हेमिपा दिङगिल्‍हि। एम्‍बालाइहेङ मासान ओल्‍हेपाका सरबङ रो खाबरा बुङ पिहि।

८ एम्‍बालाइहेङ दिङगिल्‍लाउ वा एसा दोअ्‌हि, “दामाको भाअ्‌सिङ हाइदोङ माचुम्‍सु, ना चाका आम्‍का, ना गुजिता टाका, कुलाउ एलोङ लाठि खिनिङ चुमसु।

९ जुत्‍ता लागाइसु, कुलाउ बो हेन्‍जा लोखोन माचुम्‍सु।”

१० वा एम्‍बालाइहेङ दोअ्‌हि, “जेलाउ नेलाइ हिदिङ देराता थुकालाउ जेदोङ साअ्‌ता दुलस्‍वाना, इङको देरा मालाअ्‌पाधाउ इङकोङ साअ्‌ता दोङ हिसु।

११ हिदिङ थामेता थुकालाउ नेलाइहेङ मान मापानु रो द्‍याङगेलाइ नेलाइको कथन हिङलि माकिअ्‌नु, इङको थामेसो नेलाइ ओल्‍हेलाउ नेलाइको बिरुदता दासिको भाअ्‌सिङ ताइको पाइतालाको धुला थिपिधिसुa रो इङको देरा लाअ्‌सु।”

१२ इङकोन्‍हुअ्‌सो एम्‍बालाइ ओल्‍हेतेङ हानेहि रो द्‍याङगेलाइ कुकर्म मान्‍याको दोअ्‌तेङ पारचार पालि तेङहि।

१३ एम्‍बालाइ हेन्‍जाङ मासानगेलाइहेङ ओल्‍हेपाहि रो हेन्‍जाङ रोगाइकालाइहेङ चुइति लाइपितेङ एल्‍पाहि।

चिभुअ्‌लि पिका युहन्‍नाहेङ सेअ्‌का

(मत्‍ति १४:१-१२; लुका ९:७-९)

१४ इसुको मिङ चारबितिङ चारचाराइनाङ राजा हेरोद बुङ वाको बारेता हिङहि। हेअ्‌मि दोअ्‌घाखे, “चिभुअ्‌लि पिका युहन्‍ना सिकासो सिन्‍हुहि, एन्‍साङ इङकोसो इसिका सरबङको काम जेङदोङखे।”

१५ कुलाउ बोगेलाइ दोअ्‌हि, “या एलियाb हि” दोअ्‌घाखे आधिमि चाहिँ “लाम्‍फरतिको आगाधुइकालाइभाइका एमि ओल्‍हेहि” दोअ्‌घाखे।

१६ इदोइ काथा हिङकान्‍हुअ्‌सो हेरोद दोअ्‌हि, “या ते युहन्‍ना दोङ एइ। जाइको पुरिङ का पाल्‍लि लागाइघा, एला वा सिकासो सिन्‍हुहि।”

१७ हेरोद ताइको ओने फिलिपको बेअ् हेरोदियासको भाअ्‌सिङ युहन्‍नाहेङ रिम्‍लि लागाइतेङ वासेहेङ धेउतेङ थुनाता ह्‍वाअ्‌का हिघाखे। हाइदोनु वा हेरोदियासहेङ बेअ् बान्‍हाइतेङ ताअ्‌का हिघाहि।

१८ हाइपानु युहन्‍ना हेरोदहेङ एसा दोअ्‌का हिघाहि, “ताइको ओनेको बेअ् चुमातेङ ताअ्‌लि उचित माज्‍याङ।”

१९ एन्‍साङ हेरोदियास युहन्‍नादोफा इख ताङका हिघाहि रो वासेहेङ सेअ्‌लि भोघाहि, कुलाउ दोका मान्‍थुघाहि।

२० हाइपानु युहन्‍नाहेङ धरमाति रो पुनित द्‍याङ चिताइतेङ हेरोद वाकोदोफा थिघाखे। इदोइहेतु वासेहेङ बान्‍चेपातेङ ताअ्‌का हिघाखे। युहन्‍नाको काथा हिङलाउ हेरोद थिलाउ बुङ वाको काथा हिङलि मोन्‍दा ताघाखे।

२१ कुलाउ हेरोदियासहेङ बादला र्‍हुलि सन्‍जोक मिलिहि। जेलाउ हेरोद ताइको जोलोम दिनाता ताइको भारदार, फाउजि कप्‍तान रो गालिलको बो बाबारका द्‍याङगेलाइहेङ बाराका भात्‍यार पिहि।

२२ इङको भात्‍यारता हेरोदियासको ताइकोङ चामिन्‍दि लिअ्‌ता लोतेङ न्‍हाहि रो वाको न्‍हाका तिङतेङ झाराङ लेङचाहि। कालाउ हेरोद इङको बेजानहेङ दोअ्‌हि, “नासेहेङ जे लाल्‍सा हि इङकोङ र्‍हे, का नासेहेङ प्‍याङका?”

२३ वा केरा चातेङ इङकोहेङ दोअ्‌हि, “ना कादोफा जे र्‍हेकाना का काङको आधा सारभिथिकापा बुङ नासेहेङ प्‍याङका।”

२४ कालाउ हेरोदियासको चामिन्‍दि बाहार ओल्‍हेतेङ ताइको आमाइहेङ हिअ्‌हि, “का हाइ र्‍हेकाङका?” आमाइ दोअ्‌हि, “चिभुअ्‌लि पिका युहन्‍नाको पुरिङ र्‍हे।”

२५ इङको ओदोङघरि लिअ्‌ता राजा हेरोदकोता हानेहि रो एसा दोअ्‌तेङ र्‍हेहि, “कासेहेङ एला दोङ चिभुअ्‌लि पिका युहन्‍नाको पुरिङ थालिता ताअ्‌तेङ पि।”

२६ इदोइ हिङतेङ हेरोद हेन्‍जाङ मन तुपाहि, कुलाउ वा ताइको चाका केरा रो पिका कथन भात्‍यारता हिका बान्‍सालाइको भाअ्‌सिङ माको दोअ्‌लि मादोहि।

२७ इङकोङहेतु राजा हेरोद इङको पहर दोङ एमि पलटनहेङ दिङगिल्‍तेङ युहन्‍नाको पुरिङ पाल्‍तेङ चुमा दोअ्‌तेङ हुकुम पिहि। कालाउ वा थुनाता हानितेङ युहन्‍नाको पुरिङ पाल्‍हि,

२८ रो वाको पुरिङ थालिता ताअ्‌तेङ बेजानहेङ पिहि। बेजान इङको चुमपुतेङ ताइको आमाइहेङ पिहि।

२९ युहन्‍नाको चात्‍यागेलाइ जेलाउ इदोइ काथा हिङहि, कोलाउ एम्‍बालाइ लोतेङ वाको सिका जिउ तोल्‍हेतेङ तोमता चुमपुतेङ ताअ्‌हि।

इसु ना हाजारहेङ चापाका

(मत्‍ति १४:१३-२१; लुका ९:१०-१७; युहन्‍ना ६:१-१४)

३० कालाउ सालन्‍हाकालाइ इसुकोता जोम्‍हि रो ताइमिको पाका, धिरपाका इङको गोताङ वासेहेङ हिम्‍पाहि।

३१ इसु एम्‍बालाइहेङ दोअ्‌हि, “नेलाइ ताइमि बुङ कादोफा हासुमान्‍थुका थामेता लोसु रो एघुरिङ माइसा चासु।” हाइपानु इन्‍ता लोकाहानेकालाइ हेन्‍जा हिघाखे रो ओबालाइहेङ चालिथिकापा बुङ फुरसद मान्‍थुघाहि।

३२ कालाउ ओबालाइ नाउता धोल्‍तेङ एलोङ हासु मान्‍थुका थामेता हानेहि।

३३ हेन्‍जाङ द्‍याङगेलाइ ओबालाइ हानिकाताङपाका तिङहि रो हेन्‍जाङ नाल्‍हि। इङकोन्‍हुअ्‌सो गोताङ पुरगेलाइसो धाअ्‌तेङ इन्‍सो हानेहि रो ओबालाइखान्‍तेङ लाम्‍फा थुकाहि।

३४ जेलाउ इसु काम्‍बेता नाउसो खुअ्‌हि रो इन्‍ता हेन्‍जा द्‍याङगेलाइ जोम्‍तेङ हिका तिङतेङ वा एम्‍बालाइहेङ रेम्‍फा खाङहि। हाइपानु एम्‍बालाइ घोकालाइ मान्‍थुका भेडागेलाइभाइका हिघाखे। कालाउ वा एम्‍बालाइहेङ हेन्‍जा काथा धिरपालि तेङहि।

३५ जेलाउ बेला दुबिलि तोम्‍हि कोलाउ वाको चात्‍यागेलाइ इसुकोता लोतेङ दोअ्‌हि, “इदोइ हासुमान्‍थुका थामे हि रो एला बेला बुङ दुबेलि तोम्‍होइ।

३६ इदोइ द्‍याङगेलाइहेङ दिङगिल रो एम्‍बालाइ कोरबितिङको देरागेलाइता हानितेङ ताइको भाअ्‌सिङ हाइदोङ चाकाआनेमाने चोलाको।”

३७ कुलाउ इसु एम्‍बालाइहेङ दोअ्‌हि, “नेलाइ दोङ एम्‍बालाइहेङ हाइदोङ चालि पिसु।” एम्‍बालाइ वासेहेङ दोअ्‌हि, “हाइ केलाइ न्‍हेसाइ रुपाको टाकाcको तोले चोलतेङ एबालाइहेङ चालि पिलि कुनु?”

३८ इसु एम्‍बालाइहेङ दोअ्‌हि, “नेलाइदोफा हेअ्‌लोङ तोले हि? हानितेङ खाङसु।” कालाउ खाङतेङ एम्‍बालाइ दोअ्‌हि, “ना लोङ तोले रो न्‍हे लोङ हाया हि।”

३९ कालाउ इसु द्‍याङगेलाइहेङ चाउरता सारिपा योम्‍लि लागाइहि।

४० एम्‍बालाइ नाकुरि नाकुरि रो न्‍हेकुरिते न्‍हेकुरिते हुल पातेङ योम्‍हि।

४१ इसु इङको ना लोङ तोले रो न्‍हे लोङ हाया र्‍हुतेङ सादेलभारि खान्‍तेङ च्‍याबास पिहि रो इङको तोलेगेलाइ पेङतेङ द्‍याङगेलाइहेङ बाख्राइलि लागाइहि। एन्‍साङ पातेङ वा इङको न्‍हे लोङ हाया बुङ बाख्राइपिहि।

४२ कालाउ झाराङ चाहि रो घाइहि।

४३ न्‍हुअ्‌सो चात्‍यागेलाइ चातेङ दाइका तोले रो हायाको टुकरा जोम्‍पालाउ तेन्‍हे डालो पोङघाहि।

४४ इन्‍ता चाका वाबालाइ खिनिङ ना हाजार हिघाखे।

इसु चिर्‍हुता तेगिल्‍का

(मत्‍ति १४:२२-३६; युहन्‍ना ६:१५-२१)

४५ कालाउ इसु इघुरिताङ ताइको चात्‍यागेलाइहेङ नाउता धोलपातेङ चावान्‍दिको ओदोइपार बेथसेदाता दिङगिल्‍हि। वा ताइमिखिनिङ द्‍याङगेलाइहेङ दिङगिल्‍लि इन्‍ताङ हि।

४६ एम्‍बालाइहेङ दिङगिल्‍कान्‍हुअ्‌सो वाचाहिँ पुकार पालि आरदाङता ताङहि।

४७ बेला दुबिलाउ नाउ चावान्‍दिको माझाता हिघाहि रो इसुखिनिङ एकालाङ तिकारता हिघाहि।

४८ भेर्मा भेनेङपाहासो लोनाङसिङ ताइको चात्‍यागेलाइहेङ नाउ चालाइलि मुस्‍किल जेङका इसु तिङहि। र्‍हिमाको मोचल माचोललाउ इसु चिर्‍हुता तेतेङ चात्‍यागेलाइ हिका थामेता लोहि। वा नाउहेङ पारातेङ हानेलि तोम्‍का हिघाहि।

४९ चात्‍यागेलाइ इसुहेङ चिर्‍हुता हिगिल्‍का तिङतेङ मासान लोहि दोअ्‌तेङ एम्‍बालाइ र्‍हिकाइलि तेङहि।

५० एम्‍बालाइ झाराङ वासेहेङ तिङतेङ थिहि रो ओदोङघरि इसु एम्‍बालाइहेङ दोअ्‌हि, “साहास पासु, का हिघा, माथिसु।”

५१ कालाउ इसु एम्‍बालाइकोता नाउता धोल्‍हि रो भेर्मा बुङ गाङहि। इदोइ तिङतेङ एम्‍बालाइ झन भारबुसाइ हि।

५२ हाइपानु एम्‍बालाइ तोलेको बारेता काथा गेनाङ मान्‍थुघाहि। इङको पहर एम्‍बालाइको कोन्‍धाङ उन्‍ठुइ भाइपाङ थाङका जेङका हिघाहि।

५३ चावान्‍दि पाराकान्‍हुअ्‌सो ओबालाइ गनेसरेतको दोअ्‌का थामेता थुकालिलोहि रो एम्‍बालाइ नाउ काम्‍बेता ताअ्‌हि।

५४ जेलाउ ओबालाइ नाउसो खुअ्‌हि कोलाउ द्‍याङगेलाइ इसुहेङ नाल्‍हि।

५५ इदोइहेतु एम्‍बालाइ देराभारि धाअ्‌तेङ हानितेङ इसु लोका बानाल हिम्‍पाहि। कालाउ द्‍याङगेलाइ मासाअ्‌धेकालाइहेङ सिदाउता ताअ्‌तेङ इसुकोता चुमालि तेङहि।

५६ देरा, पुर रो द्‍याङको हिका थामेगेलाइ जेता जेता इसु दुल्‍हि, इन्‍ता इन्‍ता द्‍याङगेलाइ मासाअ्‌धेकालाइहेङ फुतेङ चुमाघाखे। कालाउ वाको धाबाको फेन्‍चा खिनिङ साइलि निनाको दोअ्‌तेङ एम्‍बालाइ इसुहेङ बिम्‍ति पाहि रो वाको धाबा साइका झोको झाराङ एल्‍हि।

a 

६:११ पाइतालाको धुला थिपिधिसु यहुदि चलनता पाइतालाको धुला थिपिधिनु, परमेस्‍वरको कथन हिङलि इन्‍कार पाका जेङखे।

b 

६:१५ एलिया आगाधुइका ल्‍वावा रो मसिहको दामा त्‍यार पावा दोअ्‍तेङ हेन्‍जाङ यहुदिगेलाइ आस पाघाखे।

c 

६:३७ न्‍हेसाइ रुपाको टाका इङको पहरको येअ् माहिनाको बनि झोको जेङघाहि।

लाम्‍फाको चलनको बारेता बिद्‌या

(मत्‍ति १५:१-९)

७

१ यरुसलेमसो लोका फरिसिगेलाइ रो धरममास्‍टरगेलाइ इसुको कोरबितिङ जोम्‍हि।

२ इसुको हेअ्‌मि चात्‍यागेलाइ खुर माझासिङ चातेङहिका एम्‍बालाइ तिङहि।

३ हाइपानु फरिसिगेलाइ रो झाराङ यहुदिगेलाइ खालसोङ चलितेङलोका चलन मानितेङ एम्‍बालाइ खुर माझासिङ उम माचाखे।

४ बाजारसो लोकान्‍हुसो एम्‍बालाइ चिउतेङ भुअ्‌तेङ ताइमिहेङ माचोख्‍याइसिङ एम्‍बालाइ हाइ दोङ माचाखे, कालाउ बो हेन्‍जाङ चलनगेलाइ बुङ मानिखे, जिसिकाङ: थालि, बाति, तासाला भान्‍दा बुङ मान्‍झेतेङ माचोख्‍याइसिङ माचालाइखे।

५ कोलाउ फरिसिगेलाइ रो धरममास्‍टरगेलाइ इसुहेङ हिअ्‌हि, “नाङको चात्‍यागेलाइ आबाखालको ताअ्‌पिका चलनहेङ मामानितेङ हाइपालि खुर माझासिङ चाखे?”

६ इसु एम्‍बालाइहेङ दोअ्‌हि, “यसैया आगाधुइकाको लेखिका इदोइ काथा नेलाइ चिम्‍काटागेलाइदोफा जातिङकोङ मिलिखे:

‘इदोइ जात्‍यागेलाइ कासेहेङ नुइहोइ खिनिङ मान पाखे,

कुलाउ एम्‍बालाइको कोन्‍धाङ कासो हेन्‍जाङ दुरे हि।

७ एम्‍बालाइ बित्‍थाता काङको उपासना पाखे,

कुलाउ एम्‍बालाइको बिद्‍या द्‍याङगेलाइको धिरपाका बिधि खिनिङ हि।’

८ “नेलाइ परमेस्‍वरको हुकुमहेङ लाअ्‌तेङ द्‍याङगेलाइको चलन कि मानेसुखेना।”

९ इसु एम्‍बालाइहेङ दोअ्‌हि, “नेलाइ ताइको चलन मानेलि हेथे जालपातेङ परमेस्‍वरको हुकुमहेङ आलटालपासुखेना।

१० हाइदोनु मोसा दोअ्‍का हि: ‘ताइको आबा आमाइहेङ मान पासु, जाइ आबा आमाइहेङ मारेम्‍का पाकालाइहेङ सेअ्‌लिदोङगोयाङ।’

११ हिदिङ द्‍याङ ताइको आबा आमाइहेङ ‘कासो निङलि गोइका साघाइका इङको गोताङ परमेस्‍वरको मिङता पिहोइका माकुनु परमेस्‍वरहेङ चराइहोइका’ दोअ्‌खे पानु,

१२ नेलाइ इङकोहेङ ताइको आबा आमाइको भाअ्‌सिङ आरोङ हाइदोङ पालि मापिसुखेना।

१३ एसापा नेलाइ ताइ चलितेङलोका चलनहेङ मानितेङ परमेस्‍वरको हुकुमहेङ बेकामको दोअ्‌सुखेना कालाउ एसापा दोङ नेलाइ इसिका बो हेन्‍जाङ कामगेलाइ पासुखेना।”

द्‍याङहेङ आखेका पाका सामानगेलाइ

(मत्‍ति १५:१०-२०)

१४ इसु द्‍याङगेलाइहेङ आरोङ ताइमिकोता काइतेङ दोअ्‌हि, “नेलाइ झाराङ काङको काथा हिङसु रो गेसु।

१५ इसिका हाइदोङ सामान मान्‍थु जाइ बाहारसो द्‍याङलिअ्‌ता दुल्‍तेङ इङकोहेङ आखेका पालि दोखे, कुलाउ द्‍याङसो बाहार ओल्‍हेका चिजगेलाइसो दोङ द्‍याङहेङ आखेका पाखे।

१६ [जाइको हिङका न्‍हातोङ हि, इङको हिनाको।”]a

१७ द्‍याङगेलाइहेङ लाअ्‌तेङ साअ्‌लिअ्‌ता दुल्‍कान्‍हुअ्‍सो वाको चात्‍यागेलाइ इसुहेङ इदोइ तुलनाको बारेता हिअ्‌हि।

१८ वा एम्‍बालाइहेङ दोअ्‌हि, “हाइ नेलाइ एला बुङ गेका मान्‍थुसुन्‍हा? जे बाहारसो द्‍याङलिअ्‌ता दुल्‍खे इङको वासेहेङ आखेका पालि मादोखे दोअ्‌तेङ हाइ नेलाइ एला बुङ मागेसुखेना?

१९ हाइपानु इङको वाको कोन्‍धाङता माको, कुलाउ हेमेङलिअ्‌ता दुल्‍खे रो बाहार ओल्‍हेखे। कालाउ इन्‍तासो बुङ बाहार ओल्‍हितेङ हानिखे।” (एसापा इसु गोताङ किसिमको चाकाचिज सुचि हि दोअ्‌तेङ दोअ्‌पिहि।)

२० वा दोअ्‌हि, “द्‍याङसो जे बाहार ओल्‍हिखे इङको द्‍याङहेङ आखेका पाखे।

२१ हाइपानु द्‍याङको कोन्‍धाङसो मारेम्‍का ठहर, दुराचार, खुका, सेअ्‌का, नाठोगिरि,

२२ दिअ्‌लि, दुरजन, ठगेलि, छाराजेङलि, मिँतुपालि, बादनामि, ल्‍हाउलि रो मुर्ख काम पालि।

२३ इदोइ गोताङ दुरजन काथागेलाइ लिअ्‌तासो ओल्‍हिखे रो द्‍याङहेङ आखेका पाखे।”

सामरि बेबालको खान्‍धुर

(मत्‍ति १५:२१-२८)

२४ इङकोन्‍हुअ्‌सो इसु इङको थामे लाअ्‌तेङ टुरोस रो सिदोनको सिमाभारि हानितेङ एलोङ साअ्‌ता दुल्‍हि। इदोइ काथा हासुङ माग्‍याको दोअ्‌का वा भोघाखे, कुलाउ वा मातिङसिङ हिलि मादोहि।

२५ इङकोङ पहर एमि बेबाल इसुको बारेता हिङतेङ लोहि रो वाको आगाता तिर्‍हो थोहि। इङको बेबालको चामिन्‍दिहेङ मासान खोअ्‍का हिघाहि।

२६ इङको सिरियाको फोनिकाता जोम्‍मेका एमि ग्रिक बेबाल हिघाहि। इङको बेबाल ताइको चामिन्‍दिसो मासान ओल्‍हेपाप्‍याको दोअ्‌तेङ वासेहेङ बिम्‍ति पाहि।

२७ इसु इङको बेबालहेङ दोअ्‌हि, “लाम्‍फा चानचामिन्‍दिहेङ चालि पि, हाइपानु चानचामिन्‍दिगेलाइको तोले र्‍हुतेङ खियागेलाइहेङ थालपिलि मुनासिप माको।”

२८ कुलाउ वा इसुहेङ दोअ्‌हि, “एइ प्रभु, कुलाउ खियागेलाइ बुङ ते चानचामिन्‍दिगेलाइ चालाउ हुल्‍पाका पोङन्‍हाकागेलाइ चालि निङखे।”

२९ इसु वासेहेङ दोअ्‌हि, “ना एसा दोअ्‌का हेतुसो निस्‍फिकि जेङतेङ ना सिता हाने। नाङको चामिन्‍दिसो मासान ओल्‍हितेङ हानेलि दोहोइ।”

३० वा घुरितेङ सिता हानेलाउ चामिन्‍दिहेङ सिदाउता जिम्‍तेङहिका तिङहि। इङकोसो मासान ओल्‍हेतेङ हानेलिदोका हिघाहि।

इसु बोइर्‍हा रो लाटा द्‍याङहेङ एल्‍पाका

३१ इसु टुरोस माउजासो ओल्‍हेतेङ वा सिदोन जेन्‍तेङ डेकापोलिसb सिमानाको माझासो जेङतेङ गालिल चावान्‍दिता हानेहि।

३२ इन्‍ता द्‍याङगेलाइ एमि बोइर्‍हा रो लाटा द्‍याङहेङ इसुकोता चुमाहि रो इङकोर्‍हुता खुर ताअ्‌पि दोअ्‌तेङ वासेहेङ बिम्‍ति पाहि।

३३ इसु वासेहेङ चेअ्‌सुमेअ्‌सुकासो आसा ओसो चुमपुतेङ ताइको आङगुलि इङकोको न्‍हातोङता ह्‍वाअ्‌हि। इङकोन्‍हुअ्‌सो थोअ्‌तेङ वाको देतोङ साइपिहि।

३४ कालाउ इसु सादेलभारि खाङतेङ र्‍हिङका हुसि र्‍हुतेङ इङकोहेङ दोअ्‌हि, “इफ्‍फाता”c जाइको माने “हेन्‍हा।”

३५ इङको दोङ पहर वाको न्‍हातोङ हेन्‍हाहि, वाको देतोङ बुङ हेङघालाइन्‍हाहि वा धुइलि तेङहि।

३६ इसु एम्‍बालाइ झाराङहेङ “इदोइ हासुहेङ मादोसु” दोअ्‌तेङ हुकुम पिहि। कुलाउ जेथे वा मादोसु दोअ्‌तेङ हुकुम पिघाखे, झन एम्‍बालाइ हाउसितेङ द्‍याङगेलाइहेङ दोअ्‌गिल्‍घाखे।

३७ द्‍याङगेलाइ भारबुसाइतेङ दोअ्‌लि तेङहि, “वा गोताङ काम रेम्‍का पाका हि। वा न्‍हातोङ माहिङकाहेङ रो लाटाहेङ धुइलि दोका बान्‍हाइखे।”

a 

७:१६ इदोइ पद आधे पुर्ना स्रोत बाइबलता मान्‍थु।

b 

७:३१ डेकापोलिस गालिल जाहादिको माहे रो नुहेँ माउजाता हिघाहि। जाइहेङ “ते पुर” बुङ दोअ्‌घाहि।

c 

७:३४ इफ्‍फाता जाइको माने “हेन्‍हा” जेङखे। इदोइ आमारिक राउ इसुको पालाता इस्राएलता धुइघाखे।

इसु द्‍या हाजारहेङ चापाका

(मत्‍ति १५:३२-३९)

८

१ एनि आरोङ हेन्‍जा द्‍याङगेलाइ जोम्‍हि, कुलाउ एम्‍बालाइदोसा चाकाचिज हाइदोङ मान्‍थुघाहि। कोलाउ इसु चात्‍यागेलाइहेङ ताइकोता काइतेङ दोअ्‌हि,

२ “इदोइ द्‍याङगेलाइहेङ तिङतेङ का हेन्‍जाङ दायाघा। एबालाइ काङकोदोफा हिका नानि सुम्‍नि जेङहोइ। एला एबालाइदोसा चालि हाइदोङ मान्‍थु।

३ एबालाइहेङ म्‍हितुपाङ साअ्‌ता दिङगिल्‍नु दामाताङ झाका लोनावा। एबालाइता आधेमि दुरेसो लोका हि।”

४ इसुहेङ चात्‍यागेलाइ दोअ्‌हि, “इसिका हाइ दोङ मान्‍थुका थामेता एबालाइहेङ हितासो चुमातेङ चापालि?”

५ इसु एम्‍बालाइहेङ हिअ्‌हि, “नेलाइदोसा हेअ्‌लोङ तोले हि?” एम्‍बालाइ दोअ्‌हि, “न्‍हिअ् लोङ हि।”

६ इसु द्‍याङगेलाइहेङ चाउरता योम्‍लि हुकुम पिहि। कालाउ वा न्‍हिअ्‌लोङ तोले खुरता र्‍हुतेङ च्‍याबास पिहि रो तोले पेङतेङ द्‍याङगेलाइहेङ बाखाराइपिलि लागाइहि। चात्‍यागेलाइ इङको तोले चुमपुतेङ द्‍याङगेलाइहेङ बाखाराइपिहि।

७ एम्‍बालाइदोफा आतुइसा म्‍हुम्‍हुइका हायागेलाइ बुङ हिघाखे। इसु इङको हायाको भाअ्‌सिङ बुङ च्‍याबास पितेङ चात्‍यागेलाइहेङ बाखाराइलि लागाइहि।

८ कालाउ द्‍याङगेलाइ चाहि रो चातेङ दाइका पोङन्‍हाकागेलाइ जोम्‍पालाउ न्‍हिअ् डालो पोङघाहि।

९ इन्‍ता चाका द्‍याङगेलाइ द्‍या हाजार हिघाखे।

१० वा एम्‍बालाइहेङ बिदा पितेङ चात्‍यागेलाइदोफा ओदोङघरि नाउता धोल्‍तेङ दलमनुथा माउजाभारि हानेहि।

फरिसिगेलाइ चिनो र्‍हेका

(मत्‍ति १६:१-४)

११ फरिसिगेलाइ इसुकोता लोतेङ गालबाजि पालि तेङहि रो वासेहेङ जाच र्‍हुलि सादेलसो एलोङ चिनो र्‍हेहि।

१२ इदोइ हिङतेङ इसु र्‍हिङका हुसि तान्‍हितेङ दोअ्‌हि, “इदोइ खाल हाइपालि चिनो भोखे? जातिङको का नेलाइहेङ दोअ्‌खा, इदोइ खालहेङ हिदिङ चिनो माप्‍यावा।”

१३ कालाउ इसु एम्‍बालाइहेङ लाअ्‌तेङ वा आरोङ नाउता धोल्‍तेङ ओदोइपार हानेहि।

फरिसि रो हेरोदको साउरि

(मत्‍ति १६:५-१२)

१४ चात्‍यागेलाइ ताइदोफा तोले चुमालि निल्‍का हिघाहि रो नाउता एम्‍बालाइदोफा एलोङ खिनिङ तोले हिघाहि।

१५ इसु एम्‍बालाइहेङ एसा दोअ्‌तेङ चेतानि पिहि, “नेलाइ फरिसिगेलाइको रो हेरोदको साउरिसो जोगितेङ हिसु।”

१६ कुलाउ केलाइदोसा तोले मान्‍थुनासिङ वा एसा दोअ्‌का एइ दोअ्‌तेङ एम्‍बालाइ ताताइमिता गालबाजि पालि तेङहि।

१७ इसु इदोइ गेतेङ एम्‍बालाइहेङ दोअ्‌हि, “नेलाइदोसा तोले मान्‍थु दोअ्‌तेङ हाइपालि नेलाइ गालबाजि पासुखेना? हाइ नेलाइ आरोङ बुङ मागेसुखेना? हाइ नेलाइको मन उन्‍ठुइ भाइपाङ थाङका हि?

१८ हाइ मिँ हितेङ बुङ नेलाइ मातिङसुखेना? हाइ न्‍हातोङ हितेङ बुङ नेलाइ माहिङसुखेना? हाइ नेलाइहेङ फोम मान्‍थु?

१९ जेलाउ का नालोङ तोले ना हाजारको माझाता पेङकाहिघाखा, कोलाउ हेथे डालो पोङन्‍हाकागेलाइ नेलाइ जोमपाका हिघासुन्‍हा?” एम्‍बालाइ वासेहेङ दोअ्‌हि, “तेन्‍हे डालो जोम्‍पान्‍हाहि।”

२० इसु आरोङ हिअ्‌हि, “कालाउ जेलाउ न्‍हिअ् लोङ तोले द्‍या हाजारको माझाता पेङका हिघाखा, कोलाउ हेथे डालो पोङन्‍हाकागेलाइ नेलाइ जोम्‍पाका हिघासुन्‍हा?” एम्‍बालाइ वासेहेङ दोअ्‌हि, “न्‍हिअ् डालो जोम्‍पान्‍हाहि”

२१ इसु एम्‍बालाइहेङ दोअ्‌हि, “कोलाउ हाइ नेलाइ आरोङ मागेसुखेना?”

इसु मिँ मातिङकाहेङ एल्‍पाका

२२ इङकोन्‍हुअ्‌सो इसु चात्‍यागेलाइदोफा बेथसेदा लोहि। द्‍याङगेलाइ एमि कान्‍हाहेङ वाकोता चुमाहि रो इङकोहेङ साइपि दोअ्‌तेङ वाकोदोफा बिम्‍ति पाहि।

२३ इसु इङको कान्‍हा द्‍याङको खुर चातेङ इङकोहेङ देरासो बाहार चुमाहि रो इङकोको मिँता थोअ्‌तेङ इङकोर्‍हुता ताइको खुर ताअ्‌तेङ इङकोहेङ हिअ्‌हि, “हाइ ना आतुइसा तिङखेना?”

२४ कालाउ र्‍हुता खान्‍तेङ इङको दोअ्‌हि, “का द्‍याङगेलाइहेङ सिङगेलाइभाइपाङ तेगिल्‍का तिङखा।”

२५ कोलाउ इसु आरोङ वाको मिँता खुरताअ्‌हि रो वा खाङकाखाङकाङ पाहि। वा ताइको मिँ तिङहि रो गोताङ चिज रेम्‍फा तिङलि तेङहि।

२६ कोलाउ इसु इङकोहेङ देराभारि मादुल्‍लि हुकुम पितेङ वाको साअ्‌ता दिङगिल्‍हि।

इसु हासु हि?

(मत्‍ति १६:१३-२०; लुका ९:१८-२१)

२७ इङकोन्‍हुअ्‌सो इसु रो वाको चात्‍यागेलाइदोफा कैसरिया फिलिप्‍पिको देरागेलाइता हानेहि। दामाता हानेकाताङ पालाउ वा ताइको चात्‍यागेलाइहेङ एसा दोअ्‌तेङ हिअ्‌हि, “द्‍याङगेलाइ हाइ दोअ्‌खे, का हासु हिघा?”

२८ एम्‍बालाइ इसुहेङ दोअ्‌हि, “आधेमि दोअ्‌खे, ‘चिभुअ्‌लि पिका युहन्‍ना।’ आधिमि दोअ्‌खे, ‘एलिया’ दोअ्‌खे। आधिमिचाहिँ हिदिङ एमि ‘आगाधुइका’ हिवाला दोअ्‌खे।”

२९ इसु एम्‍बालाइहेङ हिअ्‌हि, “कुलाउ नेलाइचाहिँ हाइ दोअ्‌सुखेना, का हासु हिघा?” पत्‍रुस दोअ्‌हि, “ना ख्रिस्‍ट हिना।”

३० कालाउ इसु एम्‍बालाइहेङ वाको बारेता हासुहेङ हाइदोङ मादोअ्‌सु दोअ्‌तेङ हुकुम पिहि।

इसु वाको सिकाको बारेता दोअ्‌का

(मत्‍ति १६:२१-२३; लुका ९:२२)

३१ इङकोन्‍हुअ्‌सो इसु चात्‍यागेलाइहेङ ताइको बारेता एसापा दोअ्‌लि तेङहि, “का द्‍याङको चान हेन्‍जाङ तु निङचालि गोयाङ। आगुवा, मुल धामिगेलाइ रो धरममास्‍टरगेलाइसो नामन्‍जुरि, सिलि कालाउ सुम्‍निन्‍हुसो सिन्‍हुतेङ ल्‍होलि गोयाङ।”

३२ एसापा इसु इदोइ काथा गेपाङ दोअ्‌हि। कुलाउ इदोइ हिङतेङ पत्‍रुस वासेहेङ एपाहा चुमपुतेङ हाकाराइलि तेङहि।

३३ कुलाउ घुरितेङ ताइको चात्‍यागेलाइहेङ खान्‍तेङ, पत्‍रुसहेङ इसु एसा दोअ्‌तेङ हाकाराइहि, “ओइ दियाबलस, कासो दुरे हाने! हाइपानु नाङको मन परमेस्‍वरपाहा मान्‍थु, कुलाउ द्‍याङपाहा हि।”

इसुहेङ पिताइलि

(मत्‍ति १६:२४-२८; लुका ९:२३-२७)

३४ इङकोन्‍हुअ्‌सो इसु ताइको चात्‍यागेलाइ रो इन्‍ता हिका द्‍याङगेलाइहेङ ताइकोता काइतेङ दोअ्‌हि, “जाइ कासेहेङ पिताइलि लाल्‍सा पाखे इङको ताइमिहेङ नामन्‍जुरि पाको रो ताइको कुरुस फातेङa कासेहेङ पितायाको।

३५ हाइदोनु जाइ ताइको बायु बान्‍चेपालि लाल्‍सा पावा, वा इङको गुमाइपावा, कुलाउ काङको रो रेम्‍काबानालको भाअ्‌सिङ ताइको बायु गुमाइपाका, इङको बान्‍चेपावा।

३६ हाइदोनु द्‍याङ गोताङ दुनिया निङतेङ ताइको बायु गुमाइपानु इङकोहेङ हाइ नाफा ज्‍यावा?

३७ माकोनु द्‍याङ ताइको बायुको बदलाता हाइ पिलि द्‍वावा?

३८ कालाउ इदोइ दुराचारि रो निठुरि पुस्‍ताता जाइ कासो रो काङको कथनसो लेदेरावा, का द्‍याङको चान बुङ आबाको प्रतापता पुनित सादेलचरदोफा लोलाउ इङकोसो लेदेराङका।”

a 

८:३४ कुरुस फातेङ इदोइ दोअ्‌का इसुको भाअ्‌सिङ तु ल्‍होपालि रो सिलि बुङ राजि जेङलि।

९

१ कालाउ इसु एम्‍बालाइहेङ दोअ्‌हि, “जातिङको, का नेलाइहेङ दोअ्खा, इता जाअ्‌तेङहिकालाइता आधेमि हि, जाइ सादेलको सारभि सरबङता लोका मातिम्‍पाधाउ हिदिङ किसिमसो मास्‍यावा।”

इसुको रुप फेरिन्‍हाका

(मत्‍ति १७:१-१३; लुका ९:२८-३६)

२ इङकोको तुनिन्‍हुअ्‌सो इसु पत्‍रुस, याकुब रो युहन्‍नाहेङ वाको दोसा चुमपुतेङ एलोङ झाउका आर्दाङता चुमपुहि। इन्‍ता ओबालाइ खिनिङ हिघाहि, कालाउ एम्‍बालाइको आगाता इसुको रुप फेरिन्‍हाहि।

३ कालाउ वाको धाबा जेल्‍हालातेङ चोल्‍हि, जाइ दुनियाता हासु बुङ फेअ्‌तेङ इङकोझोको जेपालि माद्‍वावा।

४ इङको पहर इन्‍ता एम्‍बालाइकोता एलिया रो मोसा देखाल पिहि रो ओबालाइ इसुदोफा काथा पालि तेङहि।

५ पत्‍रुस इसुहेङ दोअ्‌हि, “मास्‍टर केलाइ इता हिका रेम्‍काङ जेङहि। केलाइ सुम्‍लोङ हिकाथामे बान्‍हाइने: एलोङ नाङको भाअ्‌सिङ, एलोङ मोसाको भाअ्‌सिङ रो एलोङ एलियाको भाअ्‌सिङ।”

६ एम्‍बालाइ हेन्‍जाङ थिनाङसिङ हाइ दोअ्लि इङको पत्‍रुस मागेहि।

७ कालाउ एलोङ मुआलोतेङ इङकोको स्‍याइर्‍हेहोइ एम्‍बालाइहेङ थुम्‍हि। कालाउ बादेल लिअ्‌तासो इसिका गाला ओल्‍हेहि, “या काङको दायाका चान हि, नेलाइ वाको कथन हिङसु!”

८ कालाउ ओदोङघरि इसोउसो खाङलाउ एम्‍बालाइदोसा इसु खिनिङ हिघाहि।

९ ओबालाइ आर्दाङसो खुअ्‌काताङ पालाउ इसु एम्‍बालाइहेङ दोअ्‌हि, “का द्‍याङको चान सिकासो मासिन्‍हुपाधाउ नेलाइ जे तिङका हिसुन्‍हा इङको हासुहेङ मादोअ्‌सु।”

१० एम्‍बालाइ इङको काथा ताइको मनता ताअ्‌हि, कुलाउ सिकासो सिन्‍हुलि दोअ्‌का हाइ दोअ्‌तेङ ताताइमिता काथा पालि तेङहि।

११ कालाउ एम्‍बालाइ इसुहेङ एसा दोअ्‌तेङ हिअ्‌हि, “लाम्‍फा एलिया लोलिगोयाङ दोअ्‌तेङ धरममास्‍टरगेलाइ हाइपालि दोअ्‌खे?”

१२ इसु दोअ्‌हि, “जातिङकोङ, एलिया लाम्‍फा लोतेङ गोताङ काथा मिलिपावा। एन्‍सा जेङनु का द्‍याङको चान हेन्‍जा पिर भोगितेङ झाराङसो लाअ्‌न्‍हालि गोयाङ दोअ्तेङ हेसापा धरमकिताबता लेखिन्‍हाका हि कुनु?

१३ कुलाउ का नेलाइहेङ दोअ्‌खा, एलिया लोलिदोहोइ रो वाको बारेता लेखिकाभाइपा द्‍याङगेलाइ वाकोदोफा जे मन जेङहि, एन्‍साङ पाहि।”

इसु मासान खोअ्‌का जामालहेङ एल्‍पाका

(मत्‍ति १७:१४-२१; लुका ९:३७-४३)

१४ वोबालाइ बो चात्‍यागेलाइकोता घुरितेङलोलाउ कोरबितिङ द्‍याङगेलाइ जोमतेङ हिघाखे रो धरममास्‍टरगेलाइ चात्‍यागेलाइदोफा गालाबाजि पातेङ हिका ओबालाइ तिङहि।

१५ इसुहेङ तिङतेङसाङ जोम्‍तेङ हिका द्‍याङगेलाइ भारबुसाइतेङ वाकोता धाअ्‌तेङ हानेहि रो वासेहेङ सेउपाहि।

१६ इसु चात्‍यागेलाइहेङ हिअ्‌हि, “नेलाइ हाइको बारेता एबालाइदोफा गालबाजि पादोङ सुखेना?”

१७ द्‍याङको चेअ्‌सुमेअ्‌सुकासो एमि इसुहेङ सेउपातेङ दोअ्‌हि, “मास्‍टर, का काङको चानहेङ नाङकोता चुमाघा हिघा। मासान खोअ्‌का हिनाङसिङ वा धुइलिङ मादोखे।

१८ जेलाउ मासान काङको चानहेङ रिम्‍खे, वा भोनोता लोङखे, नुइसो फिजाना ओल्‍हेपाखे, तासि रेअ्‌खे रो अरर जेङखे। का नाङको चात्‍यागेलाइहेङ इङको मासानहेङ ओल्‍हेपापिसु दोअ्‌तेङ बिम्‍ति पाघा, कुलाउ एम्‍बालाइ मादोहि।”

१९ इसु एम्‍बालाइहेङ दोअ्‌हि, “ओइ अखान्‍धुर खाल, का हेअ्‌लाउथिकापा नेलाइदोफा ह्‍याङका? नेलाइहेङ हेथे सह्‍याङका? इङकोहेङ काङकोता चुमासु।”

२० एम्‍बालाइ इङको वाजानहेङ वाकोता चुमाहि। इसुहेङ तिङतेङसाङ इङको मासान वाजानहेङ झाकालोम्‍पहि रो इङको भोनोता लोङतेङ फिजाना ओल्‍हेपातेङ लोताइलि तेङहि।

२१ इसु इङकोको आबाहेङ हिअ्‌हि, “यासिहेङ इसिका जेङका हेथे जेङहि?” आबा दोअ्‌हि, “जामाल्‍सोङ इसिका जेङका एइ।

२२ मासान यासेहेङ मुअ्‌पालि घरिघरि मे रो चिता बुङ थालाका हि। ना दोन्‍हा पानु, दाया पातेङ केलाइहेङ मदत पापि”

२३ इसु वासेहेङ दोअ्‌हि, “‘ना दोन्‍हा’ पानु हाइ दोअ्‌का? खान्‍धुर पाकालाइको भाअ्‌सिङ ते गोताङ काथा जेङलि दोखे।”

२४ इदोइ हिङतेङ आबा र्‍हिकाइतेङ दोअ्‌हि, “का खान्‍धुर पाखा। आरोङ हेन्‍जा खान्‍धुर पालि दोका जेङलिको भाअ्‌सिङ कासेहेङ मदत पा।”

२५ द्‍याङगेलाइ ताइमिभारि धाअ्‌तेङ लोका तिङतेङ इसु इङको मासानहेङ एसा दोअ्‌तेङ हाकाराइहि, “ओइ लाटा रो बोहिरा आत्‍मा, का नासेहेङ हुकुमा पाखा, इदोइ वाजानसो ओल्‍हितेङ लोउ रो आरोङ हेअ्‌लाउ इङकोलिअ्‌ता मादुल।”

२६ कोलाउ इङको मासान र्‍हिकाइतेङ वाजानहेङ झाका लोम्‍पातेङ ओल्‍हितेङ हानेहि। वाजान सिनाङ भाइपाङ जेङहि रो हेअ्‌मि इङको सिहोइ दोअ्‌तेङ दोअ्‌लि तेङहि।

२७ कुलाउ इसु इङकोको खुर चातेङ ल्‍होपाहि रो इङको ल्‍होहि।

२८ जेलाउ इसु साअ्‌ता हानेहि कोलाउ वाको चात्‍यागेलाइ सिपापा वासेहेङ एसा दोअ्‌तेङ हिअ्‌हि, “केलाइ इङकोहेङ हाइपालि ओल्‍हेपालि मादोन्‍हाहि?”

२९ इसु एम्‍बालाइहेङ दोअ्‌हि, “इसिकाहेङचाहिँ पुकार बिना बो हिदिङ जुक्‍तिसो गिलगिल्‍लि मादोखे।”

इसु आरोङ ताइको सिका कथन पाका

(मत्‍ति १७:२२-२३; लुका ९:४३-४५)

३० इसु रो वाको चात्‍यागेलाइ इङको थामे लाअ्‌तेङ गालिल जेङतेङ हानेहि। इदोइ काथा हासुङ माग्‍याको दोअ्‌का वाको लाल्‍सा हिघाहि।

३१ हाइपानु इसु ताइको चात्‍यागेलाइहेङ खिनिङ हिङपालि भोघाहि। वा एम्‍बालाइहेङ दोअ्‌हि, “का द्‍याङको चान द्‍याङगेलाइकोङ खुर्ता प्‍यावा। एम्‍बालाइ वासेहेङ सेअ्‌तावा रो वा सेअ्‌काको सुम्‍नि दिनान्‍हुसो आरोङ सिन्‍हुतेङ ल्‍होकावा।”

३२ कुलाउ वाको दोअ्‌का इदोइ काथा एम्‍बालाइ मागेहि रो वासेहेङ हिअ्‌लि बुङ थिहि।

झाराङखान्‍तेङ बाराका हासु?

(मत्‍ति १८:१-५; १०:४२; लुका ९:४६-५०)

३३ ओबालाइ कफर्नहुमता लोहि रो वा सिता हिलाउ इसु चात्‍यागेलाइहेङ हिअ्‌हि, “दामाता नेलाइ हाइ काथा पाघासुन्‍हा?”

३४ कुलाउ एम्‍बालाइ हाइदोङ माधुइहि, हाइपानु दामाता एम्‍बालाइ “केलाइता झाराङखान्‍तेङ बाराका हासु?” दोअ्‌तेङ ताताइमिता काथा पाका हिघाखे।

३५ कोलाउ इसु योम्‍हि रो तेन्‍हेमिङ चात्‍यागेलाइहेङ काइहि रो एम्‍बालाइहेङ दोअ्‌हि, “हासुङ द्‍याङ बारालि लाल्‍सा पाखे पानु, इङको झाराङखान्‍तेङ म्‍हुइका जेङतेङ झाराङको सेवापाका जेङलि गोयाङ।”

३६ कालाउ एमि म्‍हुइका जामालहेङ चुमातेङ वा इङकोहेङ एम्‍बालाइको माझाता ताअ्‌हि रो इङकोहेङ कोल्‍हेता ताअ्‌तेङ चात्‍यागेलाइहेङ दोअ्‌हि,

३७ “जाइ काङको मिङता इसिका म्‍हुइका जामालता एमिहेङ र्‍हुखे, इङको कासेहेङ दोङ र्‍हुखे। जाइ कासेहेङ र्‍हुखे इङको कासेहेङ माको, कुलाउ कासेहेङ दिङगिल्‍काहेङ र्‍हुखे।”

३८ युहन्‍ना इसुहेङ दोअ्‌हि, “मास्‍टर, एमि द्‍याङ नाङको मिङता मासानगेलाइ ओल्‍हेपातेङहिका केलाइ तिङन्‍हाहि। केलाइ इङकोहेङ एन्‍सा पालि मापिन्‍हाहि, हाइपानु इङको केलाइहेङ पिताइका द्‍याङ माको।”

३९ कुलाउ इसु दोअ्‌हि, “इङकोहेङ मारोकेसु, हाइपानु काम मिङता सरबङको काम पाका ओदोङघरि काङको खिलापता मारेम्‍का माधुयावा।

४० हाइपानु जाइ केलाइको खिलापता मान्‍थु, वा केलाइ पाहाङ हि।

४१ जातिङकोङ का नेलाइहेङ दोअ्‌खा, जाइ नेलाइ ख्रिस्‍टको हिसुन्‍हा दोअ्‌तेङ नेलाइहेङ काङको मिङता एगिलास चि खिनिङ आम्‍लि पिलाउ बुङ इङको इनाम निनावा।”

कुकर्मसो हेसा बान्‍चेलि?

(मत्‍ति १८:६-९; लुका १७:१-२)

४२ इसु आरोङ दोअ्‌हि, “जाइ कार्‍हुता खान्‍धुर पाका इदोइ आतुइकालाइता एमिहेङ खिचोला प्‍यावा, इङकोको भाअ्‌सिङ भुरुङ एलोङ बाराका जान्‍ता निरघाता तोइपितेङ इङकोहेङ जाहादिता थाइपिगिल्‍लि रेम्‍का जेङधावा।

४३ आरोङ नाङको खुर नासेहेङ खिचोला पिनु इङकोहेङ पालगिल। हाइपानु न्‍हेलोङ खुर हितेङ पातेलको हेअ्‌लाउ मासिका मेता दुल्‍काखान्‍तेङ भुरुङ एलोङ खुर मान्‍थुतेङ ज्‍यानता दुल्‍लि नाङको भाअ्‌सिङ रेम्‍का ज्‍यावा।

४४ [इङको पातेलता ते ना पेअ्‌सागेलाइ सिखे, ना मे दोङ स्‍यावा।]a

४५ कालाउ नाङको खोकोइ नासेहेङ खिचोला पिनु इङकोहेङ पालगिल। हाइपानु न्‍हेलोङ खोकोइ हितेङ पातेलता थालन्‍हाकाखान्‍तेङ भुरुङ नेङगारा जेङतेङ ज्‍यानता दुल्‍लि नाङको भाअ्‌सिङ रेम्‍का ज्‍यावा।

४६ [इङको पातेलता ते ना पेअ्‌सागेलाइ सिखे, ना मे दोङ स्‍यावा।]b

४७ आरोङ नाङको मिँ नासेहेङ खिचोला पिनु इङकोहेङ होअ्‌तेङ थाल्‍गिल। हाइपानु न्‍हे मिँ हितेङ पातेलता थालगिन्‍हाकाखान्‍तेङ भुरुङ ए मिँ चुमतेङ सादेलको सारभिता दुल्‍लि नाङको भाअ्‌सिङ रेम्‍का ज्‍यावा।

४८ [इङको पातेलता ते ना पेअ्‌सागेलाइ सिखे, ना मे दोङ स्‍यावा।]

४९ हाइपानु झाराङहेङ मेहोइ ताइ पाखे।

५० “देसे रेम्‍का चिज एइ, कुलाउ देसेको ताइका राम्‍नु इङको हाइहोइ ताइका बान्‍हाइलि? नेलाइ ताताइमिता हिका देसेहेङ जोगाइतेङताअ्‌सु रो ताताइमिता मिलितेङ हिसु।”

a 

९:४४ इदोइ पद आधे पुर्ना स्रोत बाइबलता मान्‍थु।

b 

९:४६ इदोइ पद आधे पुर्मा बाइबलता मान्‍थु।

खातिपोकाको बारेता इसुको बिद्‌या

(मत्‍ति १९:१-१२; लुका १६:१८)

१०

१ इसु इङको थामेहेङ लाअ्‌तेङ यर्दन झोराको ओदोइपार यहुदिया माउजाता हानेहि। चेअ्‌सुमेअ्‌सुका वाकोता जोम्‍हि रो दिनाङ भाइपाङ वा एम्‍बालाइहेङ बिद्‍या पिलि तेङहि।

२ फरिसिगेलाइ इसुकोता लोतेङ वासेहेङ जाच पातेङ हिअ्‍हि, “हाइ हासुङ ताइको बेअ्‌दोफा खातिपोलि एलाङ ना माएलाङ?”

३ इसु एम्‍बालाइहेङ दोअ्‌हि, “मोसा नेलाइहेङ हाइ हुकुम पिकाहि?”

४ एम्‍बालाइ दोअ्‌हि, “मोसा ते खातिपोतेङ ताइको बेअ्‌हेङ लाअ्‌लाउ बुङ ज्‍याङ दोअ्‌का हि।”

५ कुलाउ इसु एम्‍बालाइहेङ दोअ्‌हि, “नेलाइको कोन्‍धाङ थाङका हिनाङसिङ वा नेलाइहेङ इदोइ हुकुम लेखेपिहि।

६ कुलाउ सिरजाइको लाम्‍फासोङ परमेस्‍वर द्‍याङहेङ वाबाल रो बेबाल पातेङ बान्‍हाइहि।

७ ‘इदोङहेतु द्‍याङ ताइको आबा आमाइहेङ लाअ्‌तेङ ताइको बेअ्‌दोफा मिलितेङहिखे।

८ कालाउ इङको न्‍हेमि एलोङ जिउ जेनावा।’ एम्‍बालाइ न्‍हेमि माको, कुलाउ एलोङ जिउ जेनावा।

९ इदोइहेतु परमेस्‍वर जाइहेङ एदोसाङ गासेका हि द्‍याङ माखेनाको।”

१० साअ्‌ता हिलाउ चात्‍यागेलाइ आरोङ इदोइ बारेता इसुहेङ हिअ्‌हि।

११ वा एम्‍बालाइहेङ दोअ्‌हि, “जाइ ताइको बेअ्‌दोफा खातिपोतेङ भेनेङदोफा बिहु पाखे, इङको वाको खिलापता दुस्‍चर पावा।

१२ कालाउ हिदिङ बेबाल ताइको केअ्‌हेङ लाअ्‌तेङ भेनेङदोफा बिहु पाखे पानु, वा दुस्‍चर पावा।”

इसु रो जामालाइ चोमालाइ

(मत्‍ति १९:१३-१५; लुका १८:१५-१७)

१३ इसु ताइको खुर ताअ्‌तेङ सहसाम्‍पा प्‍याको दोअ्‌तेङ द्‍याङगेलाइ ताइको जामालाइ चोमालाइहेङ वाकोता चुमाहि। इदोइ तिङतेङ चात्‍यागेलाइ इङको द्‍याङगेलाइहेङ हाकाराइहि।

१४ कुलाउ इसु इदोइ तिङतेङ चेरताम्‍पातेङ चात्‍यागेलाइहेङ दोअ्‌हि, “म्‍हुइका जामालाइ चोमालाइहेङ काङकोता लोलि पिसु, एम्‍बालाइहेङ मारोकेसु, हाइदोनु सादेलको सारभि इसिकालाइकोङ एइ।

१५ जातिङको का नेलाइहेङ दोअ्‌ताङका, जाइ सादेलको सारभिहेङ एलोङ म्‍हुइका जामाल भाइपाङ मार्‍हुकावा, वा हेअ्‌लाउ इङकोलिअ्‌ता दुल्‍लि मानिनावा।”

१६ कालाउ इसु एम्‍बालाइहेङ कोल्‍हेता बाअ्‌तेङ एम्‍बालाइर्‍हुता ताइको खुर ताअ्‌तेङ सहसाम्‍पा पिहि।

एमि गिर्‍हि द्‍याङ

(मत्‍ति १९:१६-३०; लुका १८:१८-३०)

१७ इसु दामाता हानेकाताङ पालाउ एमि द्‍याङ धाअ्‌तेङ लोतेङ वाको आगाता तिर्‍हो थोहि रो वासेहेङ हिअ्‍हि, “ओइ रेम्‍का मास्‍टर, हेअ्‌लाउ मानासाका ज्‍यान निङलि का हाइ पालिगोयाङ?”

१८ इसु इङकोहेङ दोअ्‌हि, “ना कासेहेङ हाइपालि रेम्‍का दोखेना? परमेस्‍वर खिनिङ रेम्‍का मान्‍थु।

१९ ना परमेस्‍वरको यिदोइ हुकुमगेलाइ ते गेखेना, ‘मासेअ्‌लि, दुस्‍चर मापालि, माखुलि, ढाटाइका पारमान मापिलि, माठगेलि, आबा रो आमाइहेङ मान पालि।’”

२० कालाउ इङको इसुहेङ दोअ्‌हि, “मास्‍टर, इदोइ गोताङ ते का काङको वाजालाइसो दोङ मानितेङ हिघा।”

२१ इसु इङकोहेङ खाङहि रो दोअ्‌हि, “नासेहेङ एलोङ चिजको दरकार हि। हाने रो नाङको जे जेथे हि पिअ्‌तेङ मान्‍थुकालाइहेङ पि। ना सादेलता हिका टाका निनाना, कालाउ लोतेङ कासेहेङ पिताइ।”

२२ इदोइ काथा हिङतेङ इङको द्‍याङ ताइको र्‍हाइ झामा पाहि रो पिर मानितेङ हानेहि, हाइदोनु इङकोदोसा हेन्‍जाङ टाका काउरि हिघाहि।

२३ कालाउ इसु कोरबितिङ खान्‍तेङ ताइको चात्‍यागेलाइहेङ दोअ्‌हि, “गिर्‍हिगेलाइहेङ सादेलको सारभिता दुल्‍लि हेथे मुस्‍किल हि।”

२४ इसुको दोअ्‌का इदोइ काथाता चात्‍यागेलाइ भारबुसाइहि। कुलाउ वा आरोङ एम्‍बालाइहेङ दोअ्‌हि, “जामालाइ, टाका काउरिता आस ताअ्‌कालाइ स्‍वर्गको सारभिता दुल्‍लि मुस्‍किल हि।

२५ गिर्‍हि द्‍याङहेङ सादेलको सारभिता दुल्‍काखान्‍तेङ ते भुरुङ बिन्‍दुको कानासो उटहेङ दुल्‍लि सुकाका ज्‍यावा।”

२६ इदोइ हिङतेङ चात्‍यागेलाइ झन भारबुसाइतेङ रो इसुहेङ दोअ्‌हि, “एन्‍सानु हासु मुक्‍ति निङलि द्‍वाङ?”

२७ इसु एम्‍बालाइहेङ खान्‍तेङ दोअ्‌हि, “इदोइ द्‍याङगेलाइको भाअ्‌सिङ ते मादोका हि, कुलाउ परमेस्‍वरको भाअ्‌सिङ हाइदोङ माको, हाइपानु परमेस्‍वरको भाअ्‌सिङ गोताङ काम जेङलि दोखे।”

२८ कालाउ पत्‍रुस इसुहेङ दोअ्‌हि, “खाङ, केलाइ गोताङ लाअ्‌न्‍हाहि रो नासेहेङ पिताइदोङन्‍हाखे।”

२९ इसु दोअ्‌हि, “जातिङको का नेलाइहेङ दोअ्‌खा, जाइ काङको भाअ्‌सिङ रो रेम्‍काबानालको भाअ्‌सिङ दादाओने, बाइओने आबाआमाइ, चान चामिन्‍दिगेलाइ, साअ्‌द्वार रो जाघाजिमिन लाअ्‌खे,

३० इङको सान्‍ताइका दोसादोसाङ साइ गुना हेन्‍जा दादाओने, बाइओने आबाआमाइ, चान चामिन्‍दिगेलाइ, साअ्‌द्वार रो जाघाजिमिन इदोङ पहरता निनावा। कालाउ लोका जुगता हेअ्‌लाउ मानासाका ज्‍यान निनावा।

३१ कुलाउ हेन्‍जाङ लाम्‍फा जेङकालाइ न्‍हुअ्‌तावा रो न्‍हुअ्‌कालाइचाहिँ लानावा।”

इसु सुमखे ताइको सिकाको बारेता कथन पाका

(मत्‍ति २०:१७-१९; लुका १८:३१-३४)

३२ ओबालाइ यरुसलेमभारि हानेदोङघाहि, इसु चात्‍यागेलाइको आगाआगा तेदोङ घाहि। चात्‍यागेलाइ भारबुसाइका हिघाखे रो बो न्‍हुअ्‌न्‍हुअ् लोकालाइ थिका हिघाखे। कोलाउ वा ताइको तेन्‍हे चात्‍यागेलाइहेङ आरोङ एपाहा चुमपुतेङ ताइमिर्‍हुता जेङलिलोका काथागेलाइ एम्‍बालाइहेङ हिङपाहि।

३३ वा दोअ्‌हि, “खाङसु, केलाइ यरुसलेम हानेदोङन्‍हाखे। इन्‍ता का द्‍याङको चानहेङ मुल धामिगेलाइ रो धरममास्‍टरगेलाइको खुरता जिम्‍मा प्‍यावा। एम्‍बालाइ वासेहेङ सेअ्‌लि गोयाङ दोअ्‌तेङ बो जात्‍यागेलाइको खुरता जिम्‍मा प्‍यावा।

३४ कालाउ एम्‍बालाइ वासेहेङ गिल्‍ला पावा, थोअ्‌तावा, छरि म्‍हेअ्‌तावा रो सेअ्‌तावा। कुलाउ सुम्‍निता वा आरोङ सिन्‍हुतेङ ल्‍होकावा।”

याकुब रो युहन्‍नाको बिम्‍ति

(मत्‍ति २०:२०-२८)

३५ इङकोन्‍हुअ्‌सो जब्‍दियाको न्‍हेमि चानगेलाइ, याकुब रो युहन्‍ना इसुकोता लोतेङ दोअ्‌हि, “मास्‍टर, केलाइ नादोफा जे र्‍हेन्‍हाखे ना केलाइको भाअ्‌सिङ पि दोअ्‌का केलाइको लाल्‍सा हि।”

३६ इसु एम्‍बालाइहेङ हिअ्‌हि, “नेलाइको भाअ्‌सिङ का हाइ पाप्‍याङका दोअ्‌का नेलाइको लाल्‍सा हि?”

३७ एम्‍बालाइ इसुहेङ दोअ्‌हि, “नाङको प्रतापता केलाइता एमि नाङको दाम्‍पाहा रो भेनेङ नाङको केपाहा योम्‍लि निङका मन्‍जुरि केलाइहेङ पि।”

३८ कुलाउ इसु एम्‍बालाइहेङ दोअ्‌हि, “नेलाइ हाइ र्‍हेदोङसुखेना, इङको नेलाइ मागेस्‍वाना। हाइ जेदोङ तुको बातिसो का आमाङका, इङको नेलाइ आम्‍लि दोस्‍वाना? का जेदोङ चिभुअ्‌लि र्‍हुकाहिघा हाइ नेलाइ बुङ र्‍हुलि दोस्‍वाना?”

३९ एम्‍बालाइ वासेहेङ दोअ्‌हि, केलाइ द्‍वाङ। इसु एम्‍बालाइहेङ दोअ्‌हि, “जेदोङ तुको बातिसो का आमाङका, इङको नेलाइ आमस्‍वाना रो जेदोङ चिभुअ्‌लि का र्‍हुका हिघा इङको नेलाइ र्‍हुस्‍वाना।

४० कुलाउ काङको दाम्‍पाहा रो काङको केपाहा योम्‍लिपिलिचाहिँ का पिका माको, इदोइ ते जाइजाइको भाअ्‌सिङ त्‍यार पातेङ ताअ्‌का हि वासेहेङ प्‍यावा।”

४१ इदोइ हिङतेङ तेमिङ चात्‍यागेलाइ याकुब रो युहन्‍नादोफा चेरताम्‍पाहि।

४२ कालाउ इसु एम्‍बालाइहेङ ताइकोता काइतेङ दोअ्‌हि, “नेलाइ गेसुखेना, बोजात्‍यागेलाइता राज पाकालाइ नेलाइहेङर्‍हुता हक चालायावा। कालाउ नेलाइको बाबारकालाइ नेलाइर्‍हुता खाबरा पावा।

४३ नेलाइताचाहिँ एन्‍सा माज्‍याको। कुलाउ नेलाइता जाइ बारालि लाल्‍सा पाखे, इङको नेलाइको सेवा पालि गोयावा।

४४ कालाउ नेलाइता लाङलि लाल्‍सा पाखे, इङको झाराङको कामत्‍या जेङलिङगोयाङ।

४५ हाइपानु का द्‍याङको चान सेवा निङलि माको, कुलाउ सेवा पालि रो हेन्‍जाङहेङ लाअ्‍पालि भाअ्‌सिङ ताइको बायु पिलि लोका एइ।”

इसु मि मातिङका बारतिमैहेङ एल्‍पाका

(मत्‍ति २०:२९-३४; लुका १८:३५-४३)

४६ इङकोन्‍हुअ्‌सो इसु चात्‍यागेलाइदोफा यरिहोता लोहि। वा ताइको चात्‍यागेलाइ रो हेन्‍जाङ द्‍याङगेलाइसुदाङ यरिहोसो ओल्‍हेलाउ तिमैको चान बारतिमै दोअ्‌का एमि कान्‍हा र्‍हेतेङचाका, दामाको आलिता योम्‍तेङ हिघाहि।

४७ जेलाउ वा नासरतको इसु लोका हि दोअ्‌का हिङतेङ र्‍हिकाइतेङ दोअ्‌हि, “ओइ इसु, दाउदको चान,a कासेहेङ दाया पा।”

४८ इन्‍ता हिका हेन्‍जाङ द्‍याङगेलाइ वासेहेङ सिकापा ह्‍याको दोअ्‌तेङ हाकाराइहि। कुलाउ वा झन बारा गाला पातेङ र्‍हिकाइतेङ दोअ्‌हि, “ओइ दाउदको चान, कासेहेङ दाया पा।”

४९ कोलाउ इसु थिङगाइपा जाअ्‌तेङ दोअ्‌हि, “इङकोहेङ काइसु।” कालाउ एम्‍बालाइ इङको कान्‍हाहेङ एसा दोअ्‌तेङ काइहि, “ना लेन्‍चा, वा नासेहेङ काइदोङखे, मारफा लोउ!”

५० कालाउ ताइको गुअ्‌का धाबा थाल्‍तेङ इङको जुरुक्‍पा ल्‍होहि रो इसुकोता लोहि।

५१ इसु इङकोहेङ दोअ्‌हि, “ना हाइ भोखेना, का नाङको भाअ्‌सिङ हाइ पाप्‍याङ?” इङको कान्‍हा बिम्‍ति पातेङ इसुहेङ दोअ्‌हि, “मास्‍टर, का मिँ तिङलि निनाको।”

५२ कालाउ इसु इङकोहेङ दोअ्‌हि, “नाङको दामा हाने, नाङको खान्‍धुरसो नासेहेङ एल्‍पाका हि।” ओदोङघरि वा मिँ तिङहि रो दामाता इसुहेङ पिताइहि।

a 

१०:४७ दाउदको चान यहुदिगेलाइ “ख्रिस्‍ट इसु” दाउदको खालसो ल्‍वाङ दोअ्‌तेङ आस पाका हिघाखे।

यरुसलेमता इसुहेङ स्‍वागत पाका

(मत्‍ति २१:१-११; लुका १९:२८-४०; युहन्‍ना १२:१२-१९)

११

१ इसु वाको चात्‍यागेलाइदोफा यरुसलेम हानेकाताङ पालाउ जेलाउ ओबालाइ यरुसलेमको भेर्पा जैतुन आरदाङको भेर्पा बेदफागे रो बेथानिया दोअ्‌का थामेता थुकालिलोहि, कोलाउ वा ताइको चात्‍यागेलाइता न्‍हेमिहेङ एसा दोअ्‌तेङ दिङगिल्‍हि,

२ “नेलाइको आगाता तिङका देराता हानेसु रो दुल्‍कादुल्‍काताङ नेलाइ एला थिकापा हासुङ माधोल्‍का एलोङ गाधाको चान निङस्‍वाना। इङकोहेङ खाइतेङ इता चुमासु।

३ हासुङ नेलाइहेङ ‘इदोइ हाइ पासुखेना?’ दोअ्‌नु, ‘प्रभुहेङ गोइका हि रो वा मारफाङ घुरिपाप्‍यावा’ दोअ्‌सु।”

४ कालाउ एम्‍बालाइ हानेहि रो इङको चान एलोङ साअ्‌को बाहार खुला थामेता फिनुभेर्पा धेउतेङ ताअ्‌का दुसुहि रो इङकोहेङ खाइहि।

५ इन्‍ता जाअ्‌तेङ हिकालाइता एमि हिअ्‌हि, “चानहेङ खाइतेङ नेलाइ हाइ पादोङसुखेना?”

६ इसु आर्‍हाइकाभाइपाङ एम्‍बालाइ दोअ्‌हि रो इन्‍ता हिका द्‍याङगेलाइ गाधाको चान चुमपुलि पिहि।

७ एम्‍बालाइ चान इसुकोता चुमाहि, कालाउ ताइको धाबागेलाइ इङकोर्‍हुता दाअ्‌पिहि रो वा इङको र्‍हुता धोल्‍तेङ हानेहि।

८ हेअ्‌मि ताइको धाबागेलाइ रो बो हेअ्‌मि बारिसो ल्‍हाअ्‌बा सुदाङ हिका सिङको म्‍हुम्‍हुइका दालेङगेलाइ पालतेङ दामाता दाअ्‌पिहि।a

९ कालाउ इसुको आगापाहा तेका रो न्‍हुअ्‌न्‍हुअ् लोकालाइ एसा दोअ्‌तेङ जयपालि पालि तेङहि, “जय ज्‍याको! धने वा, जाइ परमप्रभुको मिङता लोखे!

१० धन्‍ने ज्‍याको, केलाइको आबा दाउदको सारभि लोलि तोम्‍काहि। वाकोङ सारभिको जय ज्‍याको। सादेलता हिका परमेस्‍वरको प्रताप ज्‍याको!”

११ इसु यरुसलेमता लोतेङ थानलिअ्‌ता दुल्‍हि। कालाउ वा थानता कोरबितिङ रेसेलि दोकान्‍हुअ्‌सो बेलोमनाङ ताइको चात्‍यागेलाइहेङ चुमतेङ बेथानिया हानेहि।

फल मासेका दुमिरिको सिङ

(मत्‍ति २१:१८-१९)

१२ जुम्‍निदिना ओबालाइ बेथानियासो घुरिलाउ इसु म्‍हितुहि।

१३ कालाउ वा आसादुरे एलोङ चाअ्‌भ्रिका दुमिरिको सिङ तिङतेङ इङकोता फल निनाङका बे दोअ्‌तेङ हानेहि। कुलाउ इन्‍ता थुकाकान्‍हुअ्‌सो वा सिङको ल्‍हाअ्‌बाबिना हाइदोङ मानिङहि, हाइपानु इङको पहर दुमिरिको फल सेका पहरदोङ जेङनाङ मान्‍थुघाहि।

१४ कोलाउ इसु इङको सिङहेङ दोअ्‌हि, “एलासो उसो हासु बुङ नासो फल माचाको।” कालाउ इदोइ दोअ्‌का वाको चात्‍यागेलाइ हिङहि।

इसु थानता हानेका

(मत्‍ति २१:१२-१७; लुका १९:४५-४८; युहन्‍ना २:१३-२२)

१५ इसु चात्‍यागेलाइदोफा आरोङ यरुसलेमता दुल्‍हि रो थानता हानेहि। वा थानता चोलतेङपिअ्‌तेङ हिका पाइकारिगेलाइहेङ बाहार ओल्‍हेपागिल्‍हि। वा टाका सोकालाइको टेबुलगेलाइ थाल्‍पिगिल्‍हि रो पारेउ पिअ्‌कालाइको दोन्‍ध्रागेलाइ तुपिगिल्‍हि।

१६ वा हासुहेङ हिदोङ चिज थानसो चुमपुलि मापिहि।

१७ कालाउ इसु बिद्‍या पितेङ दोअ्‌हि, “हाइ इसिका लेखिका मान्‍थु, ‘काङको साअ् गोताङ जात्‍याको भाअ्‌सिङ पुकारको साअ् दोअ्‌न्‍हावा?’ कुलाउ नेलाइ ते यासेहेङ डाकुगेलाइको आडा बान्‍हाइका हिसुन्‍हा।”

१८ इदोइ काथा हिङतेङ मुल धामिगेलाइ रो धरममास्‍टरगेलाइ इसुहेङ सेअ्‌लि जुक्‍ति भोलि तेङहि। हाइदोनु एम्‍बालाइ वाकोदोफा थिघाखे रो झाराङ द्‍याङगेलाइ वाको बिद्‍याता भारबुसाइ घाखे।

१९ दिलिमा जेङलाउ इसु ताइको चात्‍यागेलाइदोफाङ यरुसलेम पुरसो ओल्‍हितेङ हानेहि।

दुमिरिको सिङसो बिद्‌या

(मत्‍ति २१:२०-२२)

२० जुम्‍निदिना एर्‍हिमाङ इन्‍तासो लाम्‍फाकोङ दामा हानेलाउ ओबालाइ इङको दुमिरिको सिङहेङ जारिसोङ सेङका तिङहि।

२१ कालाउ पत्‍रुसहेङ इदोइ फोम लोहि रो वा इसुहेङ दोअ्‌हि, “मास्‍टर, खाङ, ना साराप पिका दुमिरिको सिङ ते सेङहि।”

२२ इसु एम्‍बालाइहेङ दोअ्‌हि, “परमेस्‍वरता खान्‍धुर पासु।

२३ जातिङको का नेलाइहेङ दोअ्‌खा, हासुङ ताइको कोन्‍धाङता आतुइसा बुङ साङखा मापासिङ ताइमिको दोअ्‌का काथा पोङघाङ दोअ्‌तेङ खान्‍धुर पातेङ इदोइ आर्दाङहेङ ‘इतासो उअ्‌न्‍हातेङ जाहादिता हुल’ दोअ्‌नु, वाको भाअ्‌सिङ इन्‍सिकाङ ज्‍यावा।

२४ इदोइहेतु का नेलाइहेङ दोअ्‌खा, नेलाइ पुकार पातेङ जे र्‍हेसुखेना, इङको का निङहोइका दोअ्‌तेङ खान्‍धुर पासु रो इङको नेलाइको ज्‍यावा।

२५ जेलाउ नेलाइ पुकार पालि जाअ्‌स्‍वाना, हासुङको खिलापता नेलाइको हाइ हि पानु माफ पिसु। कालाउ सादेलता हिका नेलाइको आबा बुङ नेलाइको कुकर्म माफ पाप्‍याको।

२६ [कुलाउ माफ मापानु, सादेलता हिका नेलाइको आबा बुङ नेलाइको कुकर्मगेलाइ माफ मापाप्‍यावा।”]b

इसुको खाबराबारे हिअ्‌का

(मत्‍ति २१:२३-२७; लुका २०:१-८)

२७ इसु ताइको चात्‍यागेलाइदोफा आरोङ यरुसलेमता लोहि। कालाउ वा थानता इसोउसो हिगिल्‍लाउ मुल धामिगेलाइ, धरममास्‍टरगेलाइ रो आगुवागेलाइ वाकोता लोहि।

२८ एम्‍बालाइ वासेहेङ हिअ्‌हि, “हिदोइ खाबरासो ना इदोइ कामगेलाइ पाखेना? इदोइ कामगेलाइ पाका खाबरा नासेहेङ हासु पिहि?”

२९ इसु एम्‍बालाइहेङ दोअ्‌हि, “का नेलाइहेङ एलोङ काथा हिअ्‌ताङका, नेलाइ इङकोको जावाफ पिसु, हिदोइ खाबरासो का इदोइ काम पाखा, इङको नेलाइहेङ दोअ्‌ताङका।

३० ते दोअ्‌सु, युहन्‍नाको पिका चिभुअ्‌लि सादेलसो ना द्‍याङसो?”

३१ इदोइ हिङतेङ एम्‍बालाइ एसा दोअ्‌तेङ ताताइमिता बहस पालि तेङहि, “सादेलसो दोअ्‌ताङ पानु नेलाइ वासेहेङ हाइपालि खान्‍धुर मापासुन्‍हा?” दोअ्‌तेङ वा दोअ्‌तावा।

३२ द्‍याङपाहासो दोअ्‌ताङ पानु हेसापा दोअ्‌लि? एसा दोअ्‌लि एम्‍बालाइ थिहि। हाइपानु झाराङ युहन्‍नाहेङ आगाधुइका दोअ्‌तेङ मानिघाखे।

३३ कोलाउ एम्‍बालाइ इसुहेङ दोअ्‌हि, “केलाइ मागेन्‍हाखे।”

इसु एम्‍बालाइहेङ दोअ्‌हि, “का बुङ हिदोइ खाबरासो इदोइ काम पाखा, इङको नेलाइहेङ मादोताङका।”

a 

११:८ यहुदिचलनता ताइको मानपालि गोइका द्‍याङहेङ मान पालाउ एसाङ पाघाखे।

b 

११:२६ इदोइ पद आधे पुर्ना स्रोत बाइबलता मान्‍थु।

अङगुरबारिको तुलना

(मत्‍ति २१:३३-४६; लुका २०:९-१९)

१२

१ इसु एम्‍बालाइहेङ तुलनागेलाइता दोअ्‌लि तेङहि, “एमि द्‍याङ ताइको बारिता किसमिस थिङहि। इङकोको कोरबितिङ खोराइहि रो एलोङ वाङखारापा तोतेङ किसमिस पेलिका कोल ताअ्‌हि। कालाउ एलोङ थान्‍चारा बान्‍हाइतेङ वा आधिया कामाइलि पिहि रो ताइमिचाहिँ दुरदेस हानेहि।

२ “उब्‍जनिको पहरता वा इङको आध्‍यारगेलाइदोफा एमि कामत्‍याहेङ दिङगिल्‍हि।

३ कुलाउ एम्‍बालाइ इङकोहेङ रिम्‍तेङ दान्‍हाइहि रो खालि खुर दिङगिल्‍हि।

४ आरोङ वा एम्‍बालाइकोता भेनेङ कामत्‍याहेङ दिङगिल्‍हि, कुलाउ एम्‍बालाइ इङकोको पुरिङता दान्‍हाइहि रो इङकोको बिजेत पाहि।

५ “किसमिस गिर्‍हि आरोङ भेनेङ कामत्‍याहेङ दिङगिल्‍हि, कुलाउ इङकोहेङ एम्‍बालाइ सेअ्‌हि। एन्‍साङ पातेङ बो हेन्‍जाङहेङ बुङ दिङगिल्‍हि, कुलाउ एम्‍बालाइ हेथेहेङ दान्‍हाइहि रो हेथेहेङ सेअ्‌हि।

६ “एला वाको एमि खिनिङ हिघाहि: दायाका चान। ‘एम्‍बालाइ काङको चानहेङ ते मान पाङवाला’ दोअ्‌तेङ झाराङखान्‍तेङन्‍हुअ्‌सो वा ताइकोङ चान वाध्‍यारगेलाइकोता दिङगिल्‍हि।

७ “कुलाउ इङको आधियारगेलाइ ताताइमिता दोअ्‌हि, ‘या ते हकचाका एइ। लोसु, केलाइ यासिहेङ सेअ्‌ताइने रो हक केलाइको दोङ ज्‍यावा।’

८ कालाउ एम्‍बालाइ वासेहेङ रिम्‍तेङ सेअ्‌हि रो अङगुरबारिको बाहार थालगिल्‍हि।”

९ “एला अङगुरबारिको गिर्‍हि हाइ पाङ? वा ल्‍वावा रो इङको आधियारगेलाइहेङ मुअ्‌पावा रो ताइको अङगुरबारि बोगेलाइहेङ यावा।

१० हाइ नेलाइ धरमकिताबको इदोइ कथन पर्‍हेका मान्‍थुसुन्‍हा?

‘जेदोङ उन्‍ठुइहेङ साअ् बान्‍हाइकालाइ काम मालाग्‍याङ दोअ्‌तेङ थालगिल्‍हि, इङकोङचाहिँ कोन्‍हाको मुल उन्‍ठुइ जेङहि।

११ इदोइ परमप्रभुसो जेङका एइ,

कालाउ केलाइको नजरता इदोइ ताजुप हि।’”

१२ इसु इदोइ काथा एम्‍बालाइकोङ खिलापता दोअ्‌काहिघाहि दोअ्‌तेङ यहुदि आगुवागेलाइ गेहि। एन्‍साङ एम्‍बालाइ इसुहेङ रिम्‍लि भोहि, कुलाउ हेन्‍जा द्‍याङगेलाइ हिनाङसिङ वासेहेङ रिम्‍लि मादोहि। एन्‍सा जेङलाउ एम्‍बालाइ वासेहेङ लाअ्‌तेङ हानेहि।

तिरो तिरिका बारेता हिअ्‌का

(मत्‍ति २२:१५-२२; लुका २०:२०-२६)

१३ इङकोन्‍हुअ्‌सो इसुहेङ काथाता वालापाइने दोअ्‌तेङ यहुदि आगुवागेलाइ फरिसि रो हेरोदिगेलाइता आधे द्‍याङगेलाइहेङ वाकोता दिङगिल्‍हि।

१४ एम्‍बालाइ लोतेङ वासेहेङ दोअ्‌हि, “मास्‍टर, केलाइ गेन्‍हाखे, ना जातिङको हिना रो हासुकोङ वास्‍ता मापाखेना। हाइपानु ना र्‍हाइ खान्‍तेङ काम मापाखेना, कुलाउ परमेस्‍वरको दामा जातिङको रितसो धिरपाखेना। दोअ्, कैसरहेङ तिरो तिरिलि मुनासिपहि ना मान्‍थु?

१५ केलाइ तिरो तिर्‍याङ ना मातिर्‍याङ?”

इसु एम्‍बालाइको मारेम्‍का ठहर गेतेङ दोअ्‌हि, “नेलाइ हाइपालि कासेहेङ जाच र्‍हुसुखेना? एलोङ रुपाको टाका चुमातेङ तिङपासु।”

१६ एम्‍बालाइ एलोङ रुपाको टाका चुमाहि। इसु एम्‍बालाइहेङ दोअ्‌हि, “इदोइ छापा रो छाप हासुको एइ?”

एम्‍बालाइ वासेहेङ दोअ्‌हि, “कैसरको।”

१७ इसु एम्‍बालाइहेङ दोअ्‌हि, “कैसरको चिजगेलाइ कैसरहेङ पिसु रो परमेस्‍वरको चिजगेलाइ परमेस्‍वरहेङ पिसु।”

एम्‍बालाइ वाकोदोफा भारबुसाइ हि।

सिकासोसिन्‍हुका रो बिहु

(मत्‍ति २२:२३-३३; लुका २०:२७-४०)

१८ सिकासो मासिन्‍हुखे दोअ्‍का सदुकिगेलाइ इसुकोता लोहि, कालाउ वासेहेङ हिअ्‌हि,

१९ “मास्‍टर, मोसा केलाइहेङ लेखिपिका हि, हासुकोङ दादा सिनु रो बालबाचा माजेङपासिङ बेअ्‌हेङ लाधिनु, वाको ओने इङको बेबालहेङ चुमपुलि गोइखे रो ताइको दादाको भाअ्‌सिङ बालबाचा जाअ्‌पालि गोइखे।”

२० “एलोङ जाहानता न्‍हिअ्‌मि दादाओनेगेलाइ हिघाखे। जेठा एलोङ बेअ् चुमाहि, कुलाउ वा बालबाचा माजेङपासिङ सिहि।

२१ एला माहिला ओने इङको बेबालहिङ चुमाहि रो वा बुङ बालबाचा माजेङपासिङ सिहि। कालाउ साहिँला ओने बुङ एन्‍साङ पाहि।

२२ कालाउ न्‍हिअ्‌मिङ ओनेको नबालबाचा माजेङहि। झाराङखान्‍तेङ न्‍हुअ्‌सो इङको बेबाल बुङ सिहि।

२३ एला सिकालाइको सिन्‍हुकाता एम्‍बालाइता इङको हासुको बेअ् ज्‍यावा? हाइपानु इङको न्‍हिअ्‌मिङ इङकोहेङ बिहु पाका हिघाखे।”

२४ इसु एम्‍बालाइहेङ दोअ्‌हि, “नेलाइ बारा बिरामता हिसुन्‍हा, हाइपानु नेलाइ ना धरमकिताब, ना परमेस्‍वरको सरबङहेङ गेका हिसुन्‍हा।

२५  जेलाउ सिकासो एम्‍बालाइ सिन्‍हुतावा, एम्‍बालाइ ना बिहु पावा, ना एम्‍बालाइको बिहु दोङ ज्‍यावा, कुलाउ एम्‍बालाइ सादेलता हिका बानाल चुमाकालाइभाइपाङ ज्‍यावा।

२६ सिकालाइ सिन्‍हुतेङ ल्‍होका काथाको बारेता हाइ नेलाइ मोसाको किताबता पर्‍हेका मान्‍थुसुन्‍हा? परमेस्‍वर मोसाहेङ ओअ्‌काताङ पाका झालाससो एसा दोअ्‌हि, ‘का अब्राहाम, इसहाक रो याकुबको परमेस्‍वर हिघा।’

२७ वा सिकालाइको परमेस्‍वर माको, कुलाउ सिन्‍हुकालाइको परमेस्‍वर हि। नेलाइ हेन्‍जाङ बाराका बिरामता परिका हिसुन्‍हा।”

झाराङखान्‍तेङ बाराका हुकुम

(मत्‍ति २२:३४-४०; लुका १०:२५-२८)

२८ धरममास्‍टरगेलाइता एमि लोहि रो इसु सदुकिगेलाइहेङ मुनासिप जावाफ पिका तिङतेङ वा इसुहेङ हिअ्‌हि, “परमेस्‍वरको हुकुमगेलाइता झाराङखान्‍तेङ बाराका हुकुमचाहिँ हिदोइ कुनु?”

२९ इसु दोअ्‌हि, “झाराङ खान्‍तेङ मुलचाहिँ इदोइ एइ, ‘ओइ इस्राएल हिङसु, परमप्रभु केलाइको परमेस्‍वर ए खिनिङ परमप्रभु हि।

३० ना परमप्रभु ताइको परमेस्‍वरहेङ नाङको गोताङ कोन्‍धाङसो, गोताङ आत्‍मासो, गोताङ ठहरसो रो गोताङ सरबङसो इन्‍ताना पा।’

३१ न्‍हेचाहिँ इदोइ एइ, ‘ना ताइको भेर्पाकोहेङ ताइमिहेङ भाइपाङ इन्‍ताना पा।’ इदोइ खान्‍तेङ बाराका हुकुम भेनेङ मान्‍थु।”

३२ इदोइ हिङतेङ धरममास्‍टर इसुहेङ दोअ्‌हि, “मास्‍टर, ना मुनासिप दोअ्‌न्‍हा, परमेस्‍वर एमि खिनिङ हि, वा बिना भेनेङ हासु मान्‍थु।

३३ वासेहेङ गोताङ कोन्‍धाङसो, गोताङ ठहरसो, गोताङ सरबङसो इन्‍ताना पालि, भेर्पाकोहेङ ताइमिहेङ भाइपाङ इन्‍ताना पालि गोताङ भोक रो मेबलिगेलाइखान्‍तेङ जाति एइ।”

३४ वाको आकिलहिका काथा हिङतेङ इसु दोअ्‌हि, “ना सादेलको सारभिसो दुरे मान्‍थुन्‍हा।” इङकोन्‍हुअ्‌सो हासु बुङ इसुहेङ हिअ्‌लि आँट मापाहि।

मुक्‍ति पिका ख्रिस्‍टको बारेता हिअ्‌का

(मत्‍ति २२:४१-४६; २३:१-३६; लुका २०:४१-४७)

३५ कालाउ थानता धिरपालाउ इसु दोअ्‌हि, “धरममास्‍टरगेलाइ ख्रिस्‍टहेङ हेसापा दाउदको चान दोअ्‌लि दोखे?

३६ हाइपानु दाउद ताइमिङहेङ पुनित हङससो दोअ्‌का हि:

‘परमप्रभु काङको प्रभुहेङ दोअ्‌हि,

जेलाउ थिकापा का नाङको दुस्‍मनहेङ नाङको खोकोइको पाइतालालेता माताअ्‌पाधाउ,

ना काङको दाम्‍पाहा योम।’

३७ “जेलाउ दाउद ताइमिङ ख्रिस्‍टहेङ ‘प्रभु’ दोअ्‌नु, हेसापा ख्रिस्‍ट दाउदको चान जेङहि?” कालाउ इन्‍ता जोम्‍का द्‍याङगेलाइ वाको कथन लेङचातेङ हिङहि।

३८ आरोङ बिद्‍या पिलाउ इसु दोअ्‌हि, “धरममास्‍टरगेलाइसो होस पातेङ हिसु। एबालाइ धाङगाका धाबा लागाइतेङ इसोउसो हिगिल्‍लि रो हातेगेलाइता सेउ र्‍हुलि,

३९ कालाउ कचहरिसाअ्‌ता मुल थामे रो भतेरगेलाइता मानको थामे निङलि भोखे।

४० एबालाइ रान्‍दिगेलाइको साअ् घिङपिखे, कुलाउ स्‍वाङको भाअ्‌सिङ र्‍हिर्‍हिङका पुकार पाखे। इसिका द्‍याङगेलाइ झन हेन्‍जा मार भोगेलि गोयावा।”

रान्‍दिको पिका भेटि

(लुका २१:१-४)

४१ इसु थानताको दान पिका थामेको आगाता योम्‍हि रो द्‍याङगेलाइ दानबाकसता दान पिका खाङहि। हेन्‍जा गिर्‍हि द्‍याङगेलाइ हेन्‍जा टाका पिहि।

४२ कालाउ एमि निरधन रान्‍दि लोतेङ ताम्‍बाको न्‍हे टाकाa खिनिङ पिहि।

४३ कालाउ इसु ताइको चात्‍यागेलाइहेङ ताइमिकोता काइतेङ दोअ्‌हि, “जातिङको का नेलाइहेङ दोअ्‌खा, दानबाकसता पिकालाइता इदोइ निरधन रान्‍दि झाराङ खान्‍तेङ हेन्‍जा पिहि।

४४ हाइदोनु झाराङको ताताइको मनग्‍गेसो पिहि, कुलाउ इदोइ बेबाल चाहिँ ताइको निरधनतासो ताइको गोताङ जिउपोसेका दोङ पिहि।”

a 

१२:४२ ताम्‍बाको न्‍हे टाका जाइको “ए पइसा” जेङखे।

ओताका दिनाको चिनोगेलाइ

(मत्‍ति २४:१-२४; लुका २१:५-१९)

१३

१ जेलाउ इसु थान्‍सो ओल्‍हेदोङघाहि कोलाउ एमि चात्‍या वासेहेङ दोअ्‌हि, “खाङ, मास्‍टर, हेथे बाबारका उन्‍ठुइगेलाइ रो हेथे सोबाइका साअ्‌गेलाइ।”

२ इसु एम्‍बालाइहेङ दोअ्‌हि, “इता ते एलोङ उन्‍ठुइर्‍हुता भेनेङ उन्‍ठुइ मालाअ्‌सिङ गोताङ र्‍हाअ्‌तावा।”

३ कालाउ इसु थान्‍को आगाता जैतुन आरदाङता योम्‍तेङ हिलाउ पत्‍रुस, याकुब, युहन्‍ना रो अन्‍द्रियास लोतेङ वासेहेङ सिपापा हिअ्‌हि,

४ “केलाइहेङ दोअ्, इदोइ गोताङ घाटानागेलाइ हेअ्‌लाउ ज्‍याङ? कालाउ इदोइ गोताङ काथा पोङघालि तोम्‍काहि दोअ्‌तेङ केलाइ हेसा गेलि?”

५ इसु एम्‍बालाइहेङ दोअ्‌हि, “होसपातेङ हिसु, हासुङ नेलाइहेङ इन्‍तानाजालता मावाङपाको।

६ हेन्‍जाङ द्‍याङगेलाइ काङको मिङता ‘का वा दोङ हिघा’ दोअ्‌तेङ लावा रो एम्‍बालाइ हेन्‍जाहेङ इन्‍तानाजालता वाङपावा।

७ जेलाउ नेलाइ धुम रो धुमगेलाइको खलबल हिङस्‍वाना, कुलाउ माथिसु। इसिका बारदातगेलाइ दरकार हि। इदोइ गोताङ बारदात जेङलि दोङ गोयाङ, कुलाउ इङको दोङ पहर दुनिया न्‍हुअ् माज्‍यावा।

८ हाइदोनु जात्‍याको खिलापता जात्‍या रो सारभिको खिलापता सारभि जाअ्‌तावा। थामेथामेता भुइचालगेलाइ हानावा रो अकालगेलाइ जेनावा। इदोइ ते जामाल जेङलाउ बेबालाइहेङ जेङका तुको लाङ खिनिङ एइ।

९ “नेलाइ ताइको बारेता होसपातेङ हिसु। एम्‍बालाइ नेलाइहेङ कचहरिता चुमप्‍वावा। नेलाइ कचहरिसाअ्‌ता दान्‍हाइनिन्‍चास्‍वाना। कालाउ हाकिमगेलाइ रो राजागेलाइको आगाता काङको भाअ्‌सिङ एम्‍बालाइहेङ दासि पिलि नेलाइ जाअ् स्‍वाना।

१० इदोइ दुनिया ओताका खान्‍तेङ लाम्‍फा गोताङ जात्‍याको द्‍याङगेलाइहेङ रेम्‍काबानाल हिम्‍पालि गोयाङ।

११ जेलाउ द्‍याङगेलाइ नेलाइहेङ रिम्‍पुतेङ चुमपुलाउ, कोलाउ हाइ धुयाङ दोअ्‌तेङ पिर मापासु। इङकोङ पहर धुइका नेलाइ माको कुलाउ पुनित हङस नेलाइसो धुयावा।

१२ “इङको पहर द्‍याङगेलाइ ताइकोङ दादाओनेगेलाइहेङ सेअ्‌लि प्‍यावा। एन्‍साङ पातेङ आबा चानचामिन्‍दिहेङ, चानचामिन्‍दि आबा आमाइको खिलापता ल्‍होकावा रो एम्‍बालाइहेङ सेअ्‌लि लागायावा।

१३ कालाउ काङको मिङको भाअ्‌सिङ नेलाइ झाराङसो खाङलि माकिअ्‌तावा, कुलाउ जाइ न्‍हुअ्‌थिकापा खान्‍धुरता ह्‍यावा इङकोको भालाइ ज्‍यावा।

थिलिगोइका पहरको बारेता

(मत्‍ति २४:१५-२८; लुका २१:२०-२४)

१४ “जेलाउ नेलाइ माजेङलि गोइका थामेता नेलाइ मुअ्‌पाका आखेका काथा तिङस्‍वाना (पर्‍हेकालाइ ग्‍याको), कोलाउ यहुदियाता हिकालाइ लाखभारि खाअ्‌ताको।”

१५ साअ् र्‍हुता हिकालाइ लेता माखुअ्‌ताको ना ताइको साअ्‌सो हाइदोङ ओल्‍हेपालि लिअ्‌ता दुलाको।

१६ मिलिङता हिकालाइ ताइको गुअ्‌का नानि तुअ् माघुर्‍याको।

१७ इङको पहर गान्‍धितेअ्‌का रो दुदु आम्‍पाका आमाइगेलाइहेङ ते झन हिसिका बिजोक ज्‍यावा।

१८ इङको चुङदिङता माज्‍याको दोअ्‌तेङ पुकार पासु।

१९ हाइपानु इदोइ दिनागेलाइता इसिका आपत ल्‍वावा, परमेस्‍वरको पाका सिरजाइको लाम्‍फासो एलाथिकापा ना इसिका जेङका हि ना हेअ्‌लाउ ज्‍यावा।

२० परमेस्‍वर इदोइ दिना माघाटेपापिका हिनु ते हिदिङ द्‍याङ माबान्‍चेधाङ, कुलाउ वा सालन्‍हाकालाइको भाअ्‌सिङ इङको दिना घाटेपाका हि।

२१ इङको पहर हासुङ नेलाइहेङ “खाङसु, ‘ख्रिस्‍ट इता हि’, ‘इन्‍ता हि’ दोअ्‌नु नेलाइ खान्‍धुर मापासु।

२२ हाइदोनु ढाटाइका ख्रिस्‍ट रो ढाटाइका आगाधुइका जाअ्‌तावा, कालाउ दोनु सालन्‍हाकालाइहेङ इन्‍तानाजालता पालि एम्‍बालाइ चिनो रो भारबुसाइका कामगेलाइ पावा।

२३ कुलाउ नेलाइचाहिँ होसपातेङ हिसु। खाङसु, का नेलाइहेङ गोताङ काथा लाम्‍फासोङ दोअ्‌पिकाङ हिघा।”

इसु आरोङ ल्‍वावा

(मत्‍ति २४:२९-३१; लुका २१:२५-२८)

२४ “कुलाउ इङको दिनाता इङको आपतन्‍हुअ्‌सो बेला तुको कितिकितितावा रो तालि ताइको फाइसालामका माप्‍यावा,

२५ फुरुगेलाइ आदेलसो हुलावा रो आदेलता हिका सरबङगेलाइ हेङगालाइन्‍हावा।

२६ कालाउ इङको पहरता द्‍याङगेलाइ का द्‍याङको चानहेङ सरबङ रो प्रतापदोसा बादेलता लोकाताङपाका तिनावा।

२७ कोलाउ वा सादेलचरगेलाइहेङ दिङगिलावा रो सुमिङकको न्‍हुअ्‌थिकापा आदेलको न्‍हुअ्‌थिकापा चारपाहाङसो ताइको सालन्‍हाकालाइहेङ जोम्‍पावा।”

दुमिरिको सिङसो बिद्‍या

(मत्‍ति २४:३२-३५; लुका २१:२९-३३)

२८ इसु आरोङ दोअ्‌तेङ हानेहि, “दुमिरिको सिङसो धिरसु: इङकोको दालेङ नोमका जेङतेङ मुनु दोरतेङसाङ भेमका पहर भेर्पा लोहोइ दोअ्‌तेङ नेलाइ गेस्‍वाना।

२९ एसा दोङ नेलाइ बुङ जेलाउ इदोइ बारदातगेलाइ जेङतेङहिका तिङन्‍हाखे, कोलाउ वा भेर्पा हि, फिनुता दोङ हि दोअ्‍का गेसु।

३० जातिङको का नेलाइहेङ दोअ्खा, इदोइ गोताङ काथा जेङलि मादोपाधाउ इदोइ पुस्‍ता सितेङमान्‍हावा।

३१ सादेल रो सुमिङ सितेङहानावा, कुलाउ काङको बाचा हेअ्‌लाउ सितेङमान्‍हावा।

चालाक जेङतेङ हिसु

(मत्‍ति २४:३६-४४; लुका १२:३८, ४०)

३२ “कुलाउ इङको दिना रो इङको पहरको बारेता हासुङ मागेखे। ना सादेलता हिका सादेलको बानाल चुमाका, ना चान दोङ गिखे। इदोइ काथा ते सादेलता हिका परमेस्‍वर आबा खिनिङ गेखे।

३३ होसपातेङ हिसु, नाङघातेङ हिसु रो पुकार पासु, हाइपानु इङको पहर हेलाउ ल्‍वावा, नेलाइ मागेस्‍वाना।

३४ इदोइ ते गिर्‍हि ताइको कामत्‍यागेलाइहेङ साअ्‌को गोताङ काम जिम्‍मा पितेङ, कालाउ द्‍वारता हिकाहेङ नाङघातेङ हि दोअ्‍तेङ हुकुम पितेङ बोमुलुक हानेका भाइका एइ।

३५ “इदोइहेतु नेलाइ बुङ नाङघातेङ हिसु, हाइपानु साअ्‌को गिर्‍हि दिलिमा, माकोनु आधा दिलिमा, माकोनु धाङगाइ ओलाउ, माकोनु र्‍हिमा, हेअ्‌लाउ ल्‍वाङ, इङको नेलाइ मागेस्‍वाना।

३६ माकोनु वा एकासि लोलाउ नेलाइहेङ निन्‍धातेङहिका दुस्‍वावा।

३७ जे का नेलाइहेङ दोअ्‌ताङका इङको का झाराङहेङ दोअ्‍खा, ‘नाङघातेङ हिसु।’”

इसुहेङ सेअ्‌लि खाङका

(मत्‍ति २६:१-५; लुका २२:१-२; युहन्‍ना ११:४५-५३)

१४

१ साउरि माह्‍वाअ्‌का तोले चाका लाअ्‌पिका पार्बाखान्‍तेङ लाम्‍फा इसु यरुसलेमता लोहि। मुल धामिगेलाइ रो धरममास्‍टरगेलाइ इसुहेङ सिकापा रिम्‍तेङ सेअ्‌लि दाउ भोदोङ घाखे।

२ हाइदोनु एम्‍बालाइ दोअ्‌का हिघाहि, “पार्बाको पहरता माको, माकोनुते द्‍याङगेलाइता हुलदाङगा ल्‍होकावा।”

इसुको पुरिङता बेबाल आतर हुपिका

(मत्‍ति २६:६-१३; युहन्‍ना १२:१-८)

३ इसु बेथानियाता रोग्‍याल्‍होका सिमोनको साअ्‌ता हानेहि। वा चाकाताङपालाउ एमि बेबाल रेम्‍का उन्‍ठुइको सिसिता हेन्‍जा जाङका आतर चुमतेङ लोहि। इङको हाइदोङ मामिसालाइन्‍हाका हेन्‍जाङ जाङका आतर जटामसि दोअ्‌का सिङसो बान्‍हाइका हिघाहि। वा इङको सिसि दोङ भोइतेङ इसुको पुरिङता हुपिहि।

४ कुलाउ आधेमि चेर ताम्‍पातेङ ताताइमिता दोअ्‌लि तेङहि, “इदोइ जाङका मालामालाका आतर हाइपालि एसापा नास पाखे?

५ भुरुङ इदोइ आतर सुमसाइ रुपाको टाकाखान्‍तेङ हेन्‍जाता पिअ्‌तेङ इङको टाका निरधनगेलाइहेङ पिलि दोधाङ।” कालाउ एम्‍बालाइ इङको बेबालहेङ हाप्‍काइहि।

६ कुलाउ इसु दोअ्‌हि, “जेङहोइ, हाइपालि नेलाइ यासिहेङ सानताइसुकेना? या काङको भाअ्‌सिङ एलोङ रेम्‍काङ काम पाकाहि।

७ हाइदोनु निरधनगेलाइ ते नेलाइदोफा जेलाउ ह्‍यावा कालाउ नेलाइ ओबालाइको जेलाउ बुङ भलो पालि दोअ्‌स्‍वाना। कुलाउ का ते दिनाङ नेलाइदोसा माह्‍याङका।

८ इदोइ बेबाल जे पालि दोधाङ, इङकोङ पाका हि। या काङको जिउहेङ लिअ्‌लिको भाअ्‌सिङ लाम्‍फासोङ मालामालाका आतर लागाइपितेङ त्‍यार पाका हि।a

९ जातिङको, का नेलाइहेङ दोअ्‌खा, गोताङ दुनियाता जेताजेता इदोइ रेम्‍काबानाल पारचार पावा, इदोइ बेबाल जे पाका हि याको फोमपालिको भाअ्‌सिङ इदोइ कामको बाखिन पावा।”

यहुदा इसुहेङ रिम्‍पालि राजि जेङका

(मत्‍ति २६:१४-१६; लुका २२:३-६)

१० इसुको तेन्‍हे चात्‍यागेलाइता एमि यहुदा इस्‍करियोतचाहिँ इसुहेङ रिमपातेङ एम्‍बालाइको खुरता पिलिको भाअ्‌सिङ मुल धामिगेलाइकोताहानेहि।

११ एम्‍बालाइ इदोइ हिङतेङ लेङचाहि रो इङकोहेङ टाका पिलि राजि जेङहि। कालाउ यहुदा इसुहेङ हेसापा रिम्‍पालि दोअ्‌तेङ दाउ भोलि तेङहि।

इसु चात्‍यागेलाइदोफा न्‍हुअ्‍ भात्‍यार चाका

(मत्‍ति २६:१७-३०; लुका २२:७-२३; युहन्‍ना १३:२१-३०; १ कोरिन्‍थि ११:२३-२५)

१२ साउरि मामिसालाइका तोले चाका पार्बाको लाङदिनाता, जेलाउ एम्‍बालाइ लाअ्‌पिका पार्बाको पान्‍ठा भोक पिघाखे। कालाउ इसुको चात्‍यागेलाइ वासेहेङ हिअ्‌हि, “नाङको लाल्‍सा हाइ हि? केलाइ हिता हानितेङ नाङको भाअ्‌सिङ लाअ्‌पिका पार्बाको भात्‍यार त्‍यार पालि?”

१३ कालाउ इसु ताइको चात्‍यागेलाइता न्‍हेमिहेङ एसा दोअ्‌तेङ दिङगिल्‍हि, “पुरता हानेसु, इन्‍ता नेलाइ घाइलाता चि फातेङ एमि द्‍याङ हानितेङपाका दुसुस्‍वाना। वासेहेङ पिताइतेङ हानेसु।

१४ इङको द्‍याङ जेता दुलावा इङको साअ्‌को गिह्रिहेङ दोअ्‌सु, ‘मास्‍टर दोअ्‌खे, काङको चात्‍यागेलाइदोफा लाअ्‌पिका पार्बाको भात्‍यार चाका काङको बानसालाइ कोठा हिता हि?’

१५ वा नेलाइहेङ साजाइतेङ ताअ्‌का र्‍हुताको तालाता एलोङ फाराका बारा कोठा तिम्पावा। इन्‍ता नेलाइ केलाइको भाअ्‌सिङ भात्‍यार त्‍यार पासु।”

१६ कोलाउ इङको चात्‍यागेलाइ हानेहि रो पुरता दुल्‍हि। कालाउ इसु एम्‍बालाइहेङ दोअ्‌काभाइपाङ निङहि। इङकोन्‍हुअ्‌सो एम्‍बालाइ लाअ्‌पिका पार्बाको भात्‍यार त्‍यार पाहि।

१७ बेल्‍हा लाउ इसु ताइको चात्‍यागेलाइदोफा थुकालिलोहि।

१८ ओबालाइ चाकाताङ पालाउ इसु दोअ्‌हि, “जातिङको का नेलाइहेङ दोअ्‌ताङका, नेलाइता कादोफा चाका एमि कासेहेङ रिम्‍पावा।”

१९ इदोइ हिङतेङ एम्‍बालाइ मन तुपातेङ पालापा इसुहेङ हिअ्‌लि तेङहि, “हाइ इङको का हिघा?”

२० वा एम्‍बालाइहेङ दोअ्‌हि, “तेन्‍हेता एमि, जाइ कादोफा थालिता तोले चोदोङखे।

२१ हाइपानु का द्‍याङको चानहेङ वाको बारेता लेखिकाभाइपाङ ज्‍यावा, कुलाउ धिकार इङको द्‍याङहेङ जाइसो का द्‍याङको चानहेङ िरम्‍पावा। इङको ते भुरुङ जोलोम मार्‍हुलाउ भुङ रेम्‍का जेङधाङ।”

२२ चाकाताङपाका पहरता इसु तोले र्‍हुहि, सहसाम्‍पा पितेङ तोले पेङहि रो चात्‍यागेलाइहेङ पितेङ दोअ्‌हि, “र्‍हुसु, इदोइ काङको जिउ एइ।”

२३ कालाउ इसु बाति र्‍हुतेङ च्‍याबास पिकान्‍हुअ्‌सो चात्‍यागेलाइहेङ पिहि रो एम्‍बालाइ झाराङ इङकोसो आम्‍हि।

२४ आरोङ इसु एम्‍बालाइहेङ दोअ्‌हि, “इदोइ नावा केराको काङको हिति एइ, जाइ हेन्‍जाङको भाअ्‌सिङ झोपावा।

२५ जातिङको, का नेलाइहेङ दोअ्‌खा, का अङगुरको निघारसो इङको दिना थिकापा मामाआमाङका, जेलाउथिकापा सादेलको सारभिता इङको नावा पातेङ माआमाङका।”

२६ कालाउ एम्‍बालाइ एलोङ ले लेतेङ जैतुन आरदाङभारि हानेहि।b

पत्‍रुस इसुहेङ नामन्‍जुर पाका

(मत्‍ति २६:३१-३५; लुका २२:३१-३४; युहन्‍ना १३:३६-३८)

२७ इसु चात्‍यागेलाइहेङ दोअ्‌हि, “नेलाइ झाराङ कासेहेङ लाअ्‌तेङ खाअ्‌स्‍वाना, हाइपानु इसिका लेखिका हि:

‘का घोकालाइहेङ दान्‍हायाङका,

भेडागेलाइ इसोओसो जेङतेङ खाअ्‌तावा।’

२८ “कालाउ का सिन्‍हुतेङ ल्‍होकान्‍हुसो का नेलाइखान्‍तेङ लाम्‍फा गालिलता हानाङका।”

२९ पत्‍रुस इसुहेङ दोअ्‌हि, “झाराङ लाअ्‌तेङ खाअ्‌लाउ बुङ का नासेहेङ हेअ्‌लाउ बुङ मालाअ्‌ताङका।”

३० इसु पत्‍रुसहेङ दोअ्‌हि, “जातिङको, का नासेहेङ दोअ्‌ताङका, नानिकोङ दिलिमा न्‍हेखे धाइगाइ ओका लाम्‍फा ना कासेहेङ सुम्खे मानाल्‍खा दोअ्‍ताना।”

३१ कुलाउ पत्‍रुस बल पितेङ दोअ्‌हि, “नादोफा सिलि गोइलाउ बुङ का नासेहेङ मानाल्‍खा मादोअ्‌ताङका।” कालाउ बो झाराङ चात्‍यागेलाइ बुङ एन्‍साङ दोअ्‌हि।

गेतसमनि बागाइचाता इसुको पुकार

(मत्‍ति २६:३६-४६; लुका २२:३९-४६)

३२ इङकोन्‍हुअ्‌सो ओबालाइ गेतसमनि दोअ्‌का थामेता हानेहि रो इसु ताइको चात्‍यागेलाइहेङ दोअ्‌हि, “का पुकार पापाधाउ नेलाइ इताङ हिसु।”

३३ कुलाउ वा पत्‍रुस, याकुब रो युहन्‍नाहेङ दोफाङ चुमपुहि। कालाउ वाको मन तुतेङ हेन्‍जाङ छिटपिटाइलि तेङहि।

३४ इसु एम्‍बालाइहेङ दोअ्‌हि, “काङको कोन्‍धाङ सिकाथिकापाङ पिरसो तुलबुल जेङका हि। नेलाइ इताङ हिसु रो नाङघातेङ हिसु।”

३५ कालाउ इसु आसा ओसो हानितेङ भोनोता तिर्‍होथोहि रो एसा दोअ्‌तेङ पुकार पालि तेङहि, “जेङलि दोनु इङको तुको पहर कासो हानाको।”

३६ आरोङ वा दोअ्‌हि, “ओइ आबा, ना गोताङ काथा पालि दोखेना। इदोइ तुको बाति कासो लाअ्‌पापि। कालाउ का लाल्‍सा पाकाभाइपा माको, ना लाल्‍सा पाकाभाइपा ज्‍याको।”

३७ इसु लोलाउ एम्‍बालाइ निन्‍धातेङहिका तिङहि रो वा पत्‍रुसहेङ दोअ्‌हि, “सिमोन हाइ ना निन्‍धातेङहिन्‍हा? हाइ ए घान्‍टा बुङ मानिन्‍धासिङ हिलि मादोन्‍हाना?

३८ मानिन्‍धासिङ हिसु, कालाउ पुकार पासु रो नेलाइ जाचता मापरेसु। आत्‍मा ते जातिङको त्‍यार हि, कुलाउ जिउ खिनिङ बल मान्‍थुका हि।”

३९ आरोङ हानेतेङ इसु दोर्‍हाइतेङ इन्‍ताङ पुकार पाहि।

४० आरोङ लोतेङ वा एम्‍बालाइहेङ निन्‍धातेङहिका तिङहि, हाइदोनु एम्‍बालाइको मिँ निन्‍धासो हेलिङ मादोहि रो वासेहेङ हाइ दोअ्‌लि इङको मागेहि।

४१ इसु सुम्‍खे लोतेङ एम्‍बालाइहेङ दोअ्‌हि, “हाइ नेलाइ आरोङ बुङ जिम्‍तेङ निन्‍धाङसुखेना? एला जेङहोइ, पहर थुकालिलोहोइ। खाङसु, का द्‍याङको चान निठुरिगेलाइको खुरता रि निङचालि तोम्‍का हि।

४२ ल्‍होसु, हानाइने। खाङसु, कासेहेङ रिमपाका भेर्पाङ हि।”

इसु रिम निङचाका

(मत्‍ति २६:४७-५६; लुका २२:४७-५३; युहन्‍ना १८:३-१२)

४३ इसु धुइकाताङपालाउ तेन्‍हे चात्‍यागेलाइता एमि यहुदा ओदोङघरि इन्‍ता देखाल पिहि। वाको दोफा लाठि रो काति चुमका द्‍याङगेलाइ बुङ हिघाखे। एम्‍बालाइहेङ मुल धामिगेलाइ, धरममास्‍टरगेलाइ रो आगुवागेलाइ दिङगिल्‍का हिघाखे।

४४ इसुहेङ रिम्‍पाका यहुदा इङको द्‍याङगेलाइहेङ एसा दोअ्‌का हिघाहि, “जाइहेङ का चुमायाङका, वा दोङ इसु एइ, इङकोहेङ रिम्‍सु रो घेराइतेङ चुमपुसु।”

४५ कालाउ यहुदा सारासरपा इसुकोता हानितेङ, “मास्‍टर सेउपाखा” दोअ्‌तेङ वासेहेङ चुमाइहि।

४६ कालाउ एम्‍बालाइ इसुहेङ रिम्‍हि।

४७ इन्‍ता भेर्पा जाअ्‌तेङहिकालाइता एमि काति होअ्‌तेङ बाराका धामिको बान्‍धाइतिहेङ पाल्‍तेङ वाको न्‍हातोङ पुक्‍का पापिहि।

४८ इसु एम्‍बालाइहेङ दोअ्‌हि, “हाइ नेलाइ एलोङ डाकुहेङ भाइपाङ काति रो लाठिसुदाङ चुमतेङ कासेहेङ रिम्‍लि लोका हिसुन्‍हा?

४९ दिनादिनाङ थानता धिरपातेङ का नेलाइदोफा हिघाखा, नेलाइ कासेहेङ मारिम्‍सुन्‍हा? कुलाउ धरमकिताबता लेखिन्‍हाका काथा पोङघाको।”

५० इदोङहेतु घरि झाराङ चात्‍यागेलाइ इसुहेङ लाअ्‌तेङ खाअ्‌हि।

५१ एलोङ खिनिङ धाबा गुअ्‌का एमि धाना इसुहेङ पिताइहि कालाउ एम्‍बालाइ वासेहेङ बुङ रिम्‍हि।

५२ कालाउ वा ताइको धाबाङ लाअ्‌तेङ धाअ्‌हि।

इसु बाराकचहरिको आगाता

(मत्‍ति २६:५७-६८; लुका २२:५४-५५, ६३-७१; युहन्‍ना १८:१३-१४, १९-२४)

५३ कालाउ एम्‍बालाइ इसुहेङ बाराका धामिकोता चुमपुहि रो इन्‍ता झाराङ मुल धामिगेलाइ, धरममास्‍टरगेलाइ रो आगुवागेलाइ जोम्‍तेङ हिघाहि।

५४ पत्‍रुसचाहिँ दुरेसोङ बाराका धामिको सालेङलिअ्‌ता इसुहेङ पिताइहि रो इन्‍ता पलटनदोफा योम्‍तेङ वा मे एम्‍लि तेङहि।

५५ एला मुल धामिगेलाइ रो बाराकासभाको झाराङ सदस्‍यगेलाइ इसुहेङ सेअ्‌लिको भाअ्‌सिङ वाको दासि भोहि, कुलाउ हाइदोङ मानिङहि।

५६ हेन्‍जाङ द्‍याङगेलाइ इसुको खिलापता असत दासि पिहि। कुलाउ एम्‍बालाइको पिका दासि मामिलिहि।

५७ आधेमि ल्‍होतेङ इसुको खिलापता एसा दोअ्‌तेङ पारमान पिहि,

५८ “या एसा दोअ्‌का केलाइ हिङन्‍हाहि, ‘द्‍याङको खुरहोइ बान्‍हाइका इदोइ थान र्‍हाअ्‌ताङका रो खुरमाकोसिङ बानाह्‍याङका भेनेङ थान का सुम्‍निता जाअ्‌पाङका।’”

५९ कुलाउ इदोइता बुङ एम्‍बालाइको दासि ए खालको मान्‍थुघाहि।

६० कालाउ बाराका धामि माझाता जाअ्‌तेङ इसुहेङ हिअ्‌हि, “हाइ नादोफा हाइदोङ उतर मान्‍थु? इदोइ द्‍याङगेलाइ नाङको खिलापता दासि पिका हाइ कुनु?”

६१ कुलाउ इसु सिकापा हि रो हाइदोङ उतर मापिहि। आरोङ बाराका धामि वाहेङ हिअ्‌हि, “हाइ ना जातिङकोङ परमेस्‍वरको चान ख्रिस्‍ट हिना?”

६२ इसु दोअ्‌हि, “का हिघा, कालाउ नेलाइ का द्‍याङको चानहेङ परमेस्‍वरको दाम्‍पाहा गादिता योमतेङ हिका रो सादेलसो आदेलको मुआगेलाइ दोसा लोतेङहिका तिङस्‍वाना।”

६३ इदोइ हिङतेङ बाराका धामि ताइको धाबा थेअ्‌तेङ दोअ्‌हि, “एला केलाइहेङ बो दासिगेलाइको हाइ दरकार जेङहि कुनु?

६४ नेलाइ परमेस्‍वरहेङ बादनामि पाका ते हिङसुहोइना। ते दोसु, नेलाइको हाइ ठहर हि?” एम्‍बालाइ दोअ्‌हि, “या आपाराधिहेङ सेअ्‌लि दोङ गोयाङ।”c

६५ कालाउ आधेमि इसुहेङ थोअ्‌लि तेङहि रो वाको नुइ थुम्‍तेङ चाउरेतेङ दोअ्‌हि, “आगाधुइका धुइ।” इङकोन्‍हुअ्‌सो पालेगेलाइ वासेहेङ ताइको जिम्‍माता र्‍हुहि रो दान्‍हाइकाताङ चुमपुहि।

पत्‍रुस इसुहेङ मानाल्‍खा दोअ्‌का

(मत्‍ति २६:६९-७५; लुका २२:५६-६२; युहन्‍ना १८:१५-१८, २५-२७)

६६ पत्‍रुस लेता सालेङता हिलाउ बाराका धामिको कामत्‍या कामत्‍याइनिगेलाइता एमि इन्‍ता लोहि।

६७ पत्‍रुसहेङ मे एम्‍तेङहिका तिङतेङ वासेहेङ रेसितेङ खाङहि रो दोअ्‌हि, “ना बुङ नासरतको इसुदोफाङ हिघान्‍हा।”

६८ कुलाउ वा माको दोअ्‌तेङ एसा दोअ्‌हि, “ना हाइ दोअ्‌खेना का ते हाइदोङ मागेघा।” कालाउ पत्‍रुस बाहारको मुल फिनु भारि हानेहि रो इङको दोङ घरि धाङगाइ ओहि।

६९ पत्‍रुसहेङ फिनुभेर्पा जाअ्‌तेङ हिका तिङतेङ कामत्‍याइनि इन्‍ता हिका द्‍याङगेलाइहेङ दोअ्‌लि तेङहि, “या बुङ एम्‍बालाइता एमि हिघाहि।”

७० पत्‍रुस आरोङ माको दोअ्‌हि। इघुरिङन्‍हुअ्‌सो इन्‍ता जाअ्‌का द्‍याङगेलाइ आरोङ पत्‍रुसहेङ दोअ्‌हि, “पाक्‍काङ, ना एम्‍बालाइता एमि हिन्‍हा, हाइपानु ना बुङ गालिलि हिन्‍हा रो वाकोङ चात्‍याङ हिन्‍हा।”

७१ आरोङ बुङ पत्‍रुस केरा चातेङ दोअ्‍लि तेङहि, “जाइको बारेता नेलाइ दोअ्‌सुखेना इङको द्‍याङहेङ का मामा नाल्‍खा।”

७२ एन्‍सा दोअ्‌तेङसाङ न्‍हे खेप धाङगाइ ओहि रो पत्‍रुसहेङ इसुको दोअ्‌का काथा फोम लोहि, “धाङगाइ न्‍हे खेप ओका खान्‍तेङ लाम्‍फा ना कासेहेङ सुम खेप मामा नाल्‍खा दोअ्‌ताना।” कालाइ वा इङको काथा फोमपातेङ घोनोघोपा खारहि।

a 

१४:८ कुकर्म मापासिङ सिकालाइहेङ यहुदिगेलाइ गोताङ सिकाजिउगेलाइता जाङका आतर लागाइ पिघाखे।

b 

१४:२६ सिकासाजाइ निङका यहुदिगेलाइ दिलिमाको उमचातेङ लेगेलाइ लेघाखे।

c 

१४:६४ लेबि २४:१६

इसु पिलातसको आगाता

(मत्‍ति २७:१-२; ११-२६; लुका २३:१-५; १३-२५; युहन्‍ना १८:२८; १९:१६)

१५

१ र्‍हिमा जेङतेङसाङ मुल धामि, धरम मास्‍टरगेलाइ रो आगुवागेलाइ, महासभाको झाराङ सदस्‍यगेलाइ सभा पातेङ इसुहेङ धेउतेङ चुमपुहि रो पिलातसकोता थुकापाहि।

२ पिलातस इसुहेङ हिअ्‌हि, “हाइ ना यहुदिगेलाइको राजा हिना?” इसु दोअ्‌हि, “ना दोङ दोअ्‌दोङखेना।”

३ मुल धामिगेलाइ वासेहेङ हेन्‍जाङ काथाता फतुर लागाइहि।

४ पिलातस आरोङ इसुहेङ एसा दोअ्‌तेङ हिअ्‌हि, “हाइ नाङकोदोसा हाइदोङ उतर मान्‍थु? खाङ, नाङको खिलापता एम्‍बालाइ हेथे काथागेलाइता फतुर लागाइदोङखे।”

५ कुलाउ इसु आरोङ हाइदोङ उतर मापिहि। इदोइ तिङतेङ पिलातस भारबुसाइहि।

६ लाअ्‌पिका पार्बाको पहर द्‍याङगेलाइ र्‍हेका एमि थुनुवाहेङ एम्‍बालाइको भाअ्‌सिङ पिलातस लाअ्‌पि घाखे।

७ इङको पहर बारब्‍बा मिङ हिका एमि द्‍याङ थुनाता परिका हिघाहि। इङको बोमिदोफा मिलितेङ हलचलता द्‍याङ बुङ सेअ्‌का हिघाहि।

८ कालाउ हेन्‍जाङ द्‍याङगेलाइ पिलातसकोता लोतेङ बो बाअ्‌सारभाइपाङ इदोइ बाअ्‍सार बुङ एमि थुनुवा लाअ्‌पि दोअ्‌तेङ बिम्‍ति पालि तेङहि।

९ पिलातस एसा दोअ्‍तेङ एम्‍बालाइहेङ हिअ्‌हि, “हाइ का नेलाइको भाअ्‌सिङ यहुदिगेलाइको राजाहेङ लाअ्‌प्‍याङका दोअ्‌का नेलाइ भोसुखेना?”

१० हाइपानु मुल धामिगेलाइ डाहा पातेङ इसुहेङ वाकोता पिलि चुमाका हिघाहि दोअ्‌का काथा पिलातस गेका हिघाहि।

११ कुलाउ मुल धामिगेलाइ द्‍याङगेलाइहेङ सुर्‍याइतेङ इसुहेङ माको, बारब्‍बाहेङ दोङ लाअ्‌पि दोअ्‌लि लागाइहि।

१२ पिलातस आरोङ एम्‍बालाइहेङ हिअ्‌हि, “एन्‍सानु जाइहेङ नेलाइ यहुदिगेलाइको राजा दोअ्‌सुखेना, वासेहेङ चाहिँ का हाइ पाङका कुनु?”

१३ एम्‍बालाइ आरोङ र्‍हिकाइतेङ दोअ्‌हि, “इङकोहेङ कुरुसता टाङगाइ।”

१४ पिलातस एम्‍बालाइहेङ दोअ्‌हि, “हाइपालि? वा हाइ कसुर पाका हि कुनु?” कुलाउ एम्‍बालाइ झन र्‍हिकाइतेङ दोअ्‌हि, “इङकोहेङ कुरुसता टाङगाइ।”

१५ हाइदोनु पिलातस द्‍याङगेलाइहेङ लेङचापालि भोघाखे। इदोङहेतु वा बारब्‍बाहेङ दोङ लाअ्‌पिहि। इसुहेङ चाहिँ वा छरि लागाइतेङ कुरुसता टाङगाइलि जिम्‍मा लागाइहि।

पलटनगेलाइ इसुहेङ गिल्‍ला पाका

(मत्‍ति २७:२७-३१; युहन्‍ना १९:२-३)

१६ पलटनगेलाइ इसुहेङ रोमि सारकारको प्रेटोरियनaता चुमपुहि रो गोताङ पल्‍टनगेलाइहेङ जोमपाहि।

१७ कालाउ एम्‍बालाइ इसुहेङ बेङगानाb रङको पहिरन लागाइपिहि रो वाको पुरिङता चुइगेलाइको ताज बान्‍हाइतेङ ताअ्‌पिहि।

१८ कालाउ “यहुदिगेलाइको राजाको जय ज्‍याको” दोअ्‌तेङ एम्‍बालाइ वासेहेङ सेउपालि तेङहि।

१९ एम्‍बालाइ इसुको पुरिङता नालेहोइ दान्‍हाइतेङ वासेहेङ थोअ्‌हि रो तिर्‍हो थोतेङ वासेहेङ सेउपाहि।

२० एसापा इसुहेङ बिजेत पाकान्‍हुअ्‌सो एम्‍बालाइ बेङगाना रङको पहिरन होअ्‌पिहि रो वाको ताइकोङ धाबा लागाइ पिहि। इङकोन्‍हुअ्‌सो एम्‍बालाइ इसुहेङ कुरुसता टाङगाइलि बाहार चुमपुहि।

इसुहेङ कुरुसता टाङगाइका

(मत्‍ति २७:३२-४४; लुका २३:२६-४३; युहन्‍ना १९:१७-२७)

२१ दामाता हानेकाताङपालाउ अलेक्‍जेन्‍डर रो रुफसको आबा कुरेनिcता हिका सिमोनहेङ देरासो लोकाताङपाका एम्‍बालाइ दुसुहि रो इसुको कुरुस फातेङ चुमपुलि वासेहेङ कर लागाइहि।

२२ इङकोन्‍हुअ्‌सो एम्‍बालाइ इसुहेङ गलगथाd दोअ्‌का थामेता चुमपुहि।

२३ इन्‍ता थुकातेङ एम्‍बालाइ इसुहेङ धतुरोe मिसालाइका अङगुरको निघार आम्‍लि पिहि। कालाउ वा इङको माआम्‍हि।

२४ इङकोन्‍हुअ्‌सो एम्‍बालाइ इसुहेङ काटि मान्‍तेङ कुरुसता टाङगाइहि। कालाउ हासु हिदोइ भाग निनाङ एइ दोअ्‌तेङ इङको निधो पालि चिठा ह्‍वाअ्‌तेङ एम्‍बालाइ वाको धाबागेलाइ ताताइमिता बाखाराइहि।

२५ एम्‍बालाइ इसुहेङ कुरुसता टाङगाइलाउ र्‍हिमाको कुह्‍वा बजिका हिघाहि।

२६ वासेहेङ फतुर लागाइका चिथिता “यहुदिगेलाइको राजा” दोअ्‌तेङ लेखिन्‍हाका हिघाहि।

२७ इसुहेङ टाइगाइलाउ एम्‍बालाइ न्‍हेमि डाकुगेलाइहेङ बुङ वाको दाम्‍पाहा रो केपाहा क्रुसता टाङगाइहि।

२८ [धरमकिताबता लेखिन्‍हाका कथन एसापा पोङघाहि: “वा आपाराधिगेलाइदोफाङ गान्‍देन्‍हाहि।”]f

२९ इङको दामा तेकालाइ ताइको पुरिङ हेङगालाइतेङ एसा दोअ्‌तेङ गिल्‍ला पाहि, “धन्‍ने! ना थान र्‍हाअ्‌तेङ सुम्‍निता बान्‍हाइका,

३० कुरुससो खुअ्‌तेङ लोउ रो ताइमिहेङ बान्‍चेपा।”

३१ एन्‍साङ पातेङ मुल धामिगेलाइ बुङ धरममास्‍टरगेलाइदोफा एसा दोअ्‌तेङ ताताइमिता इसुहेङ गिल्‍ला पाहि, “या बोमिहेङ बान्‍चेपाहि, कुलाउ ताइमिहेङ चाहिँ बान्‍चेपालि माद्‍वाङ।

३२ या इस्राएलको राजा, ख्रिस्‍ट एला कुरुससो खुअ्‌तेङ ल्‍वाको, केलाइ इङको तिनाङ कालाउ खिनिङ खान्‍धुर पाङ।” इसुदोफाङ कुरुसता टाङगाइन्‍हाका डाकुगेलाइ बुङ वासेहेङ गिल्‍ला पाहि।

इसुको सिका

(मत्‍ति २७:४५-५६; लुका २३:४४-४९; युहन्‍ना १९:२८-३०)

३३ नितिमाको तेन्‍हे बजिसो सुम बजिथिकापा मुलुकको गोताङ थामे दोङ कितिकितिहि।

३४ सुम बजेगेलाइ एसा दोअ्‌तेङ इसु बारा गाला पातेङ र्‍हिकाइहि, “इलोइ, इलोइ लामा सबखथनिg?” जाइको माने, “ओइ काङको परमेस्‍वर, ओइ काङको परमेस्‍वर, ना कासेहेङ हाइपालि लाअ्‌न्‍हा?”

३५ एसापा र्‍हिकाइका हिङतेङ इन्‍ता जाअ्‌तेङहिकालाइता आधेमि दोअ्‌हि, “हिङसु, या ते एलियाhहेङ कि काइखे।”

३६ कालाउ एमि धाअ्‌पुतेङ हानितेङ लाठिता चेन्‍थारा लुन्‍दाइतेङ चुमाहि रो इङको चेन्‍थारा लाठिको तुप्‍पाता खेअ्‌पातेङ दाअ्‌का अङगुरको निघारता चोभेरतेङ इसुको नुइता ताअ्‌तेङ दोअ्‌हि, “र्‍हुम्‍सु! एलिया लोतेङ यासिहेङ कुरुससो खुअ्‌पाङ बेअ्, खानाइने!”

३७ कोलाउ इसु बारा गाला ओल्‍हेपातेङ बायु लाअ्‌हि।

३८ इङकोङ पहर थानलिअ्‌ता टाङगाइन्‍हाका पार्दा र्‍हुतासो लेताथिकापा न्‍हे टुकरा जेङतेङ थेअ्‌हि।

३९ इसु एसापा बायु लाअ्‌का तिङतेङ वाको भेर्पा जाअ्‌का रोमि काप्‍तान दोअ्‌हि, “जातिङकोङ इदोइ द्‍याङ ते परमेस्‍वरकोङ चान कि हिघाहि।”

४० इन्‍ता दुरेसोङ खाङतेङहिका आधेमि बेबालाइ बुङ हिघाखे। एम्‍बालाइता मरियम मग्‍दलिनि, म्‍हुइकाचाहिँ याकुब, योसेफको आमाइ मरियम रो सलोमि हिघाखे।

४१ इसु गालिलता हिलाउ, एबालाइ वासेहेङ पिताइघाखे रो वाको सेवा टहल पाघाखे। इसुदोसा यरुसलेमता लोका बो हेन्‍जाङ बेबालाइ बुङ इन्‍ता हिघाखे।

इसुहेङ तोमता ताअ्‌का

(मत्‍ति २७:५७-६१; लुका २३:५०-५६; युहन्‍ना १९:३८-४२)

४२ इङको दिना, माइसाका दिनाको लाङ दिना हिघाहि रो बेल्‍हादोङ घाहि।

४३ बाराकचहरिको मानपालिगोइका सदस्‍य अरिमाथियाको योसेफ, जाइ परमेस्‍वरको दामा खाङदोङघाखे, वा बलपातेङ पिलातसकोता हानितेङ इसुको सिका जिउ र्‍हेहि।

४४ इसु आन्‍चा दोङ सिलिदोका हिङलाउ पिलातस भारबुसाइहि। कालाउ रोमि कप्‍तानहेङ ताइमिकोता काइतेङ वा सिहोइ ना सिन्‍होपाङहि दोअ्‌तेङ हिअ्‌हि।

४५ वा सिलिदोहोइ दोअ्‌का काथा काप्‍तानसो गेकान्‍हुअ्‌सो पिलातस इसुको सिका जिउ योसेफहेङ चुमपुलि हुकुम पिहि।

४६ कालाउ योसेफ मखमलि धाबा चोल्‍हि रो इसुको सिका जिउ कुरुससो खुअ्‌पातेङ इङकोङ धाबाहोइ लुन्‍दाइ हि, कालाउ उन्‍ठुइ कोपेतेङ बान्‍हाइतेङ ताअ्‌का तोमता ताअ्‌हि। इङकोन्‍हुअ्‌सो तोमको नुइ एलोङ उन्‍ठुइ चुमातेङ तुअ्‌पापिहि।

४७ मरियम मग्‍दलिनि रो योसेफको आमाइ मरियम इसुहेङ तोमता ताअ्‌का खाङदोङघाहि।

a 

१५:१६ प्रेटोरियन रोमि पल्‍टनकोआडा (केन्‍द्र), जाइ न्‍हुअ्‌सो बाराहाकिमको हिका थामे बुङ जेङहि।

b 

१५:१७ बेङगाना इङको पहरको राजागेलाइको लागाइका पहिनको रङ।

c 

१५:२१ कुरेनि माहेँ अफ्रिकाको एलोङ पुरको मिङ।

d 

१५:२२ गलगथा जाइको माने आरमेक राउता “पुरिङ” जेङखे, जाइहेङ “कलवरि” बुङ दोअ्‌घाखे।

e 

१५:२३ धतुरो यहुदि गेलाइता सेअ्‌लि खाङका आपराधिहेङ अङगुरको निघारता मिसालाइतेङ आम्‍पाका चलन हिघाहि।

f 

१५:२८इदोइ पद आधे पुर्ना स्रोत बाइबलता मान्‍थु।

g 

१५:३४ इलोइ, इलोइ लामा सबखथनि इदोइ आरामिक राउ।

h 

१५:३५ एलिया इलोइ भाइका हिङखे, जाइको माने “काङको परमेस्‍वर” जेङखे।

इसु सिकासो सिन्‍हुका

(मत्‍ति २८:१-८; लुका २४:१-१२; युहन्‍ना २०:१-१०)

१६

१ माइसाका दिनाa दोकान्‍हुसो मरियम मग्‍दलिनि, याकुबको आमाइ मरियम रो सलोमि मालामालाका आतर इसुको सिका जिउता लागाइलि चोल्‍हि।

२ आथारको लाङदिना एर्‍हिमाङ बेला ल्‍होलाउ एम्‍बालाइ तोमता हानेहि।

३ दामाता हानेकाताङ पालाउ एम्‍बालाइ ताताइमिता दोअ्‌दोङ घाहि “केलाइको भाअ्‌सिङ तोमको नुइको उन्‍ठुइ हासु लाअ्‌पाप्‍यावा?”

४ जेलाउ एम्‍बालाइ तोमता थुकाहि कोलाउ तोमको इङको उन्‍ठुइ लाअ्‌पातेङ ताअ्‌का तिङहि। इङको उन्‍ठुइ हेन्‍जा बाराका हिघाहि।

५ कालाउ तोमलिअ्‌ता दुल्‍तेङ एम्‍बालाइ जेका धाबा लागाइका एमि धाना द्‍याङहेङ दाम्‍पाहा योम्‍तेङहिका तिङहि रो इदोइ तिङतेङ एम्‍बालाइ थिहि।

६ कुलाउ वा एम्‍बालाइहेङ दोअ्‌हि, “माथिसु, नेलाइ नासरतको इसुहेङ भोदोङसुखेना, जाइ कुरुसता टाइगाइन्‍हाका हिघाहि। वा सिन्‍हुतेङ ल्‍होका हि। वा इता मान्‍थु। वासेहेङ ताअ्‌का थामे खाङसु।

७ हानेसु, वाको चात्‍यागेलाइ रो पत्‍रुसहेङ दोअ्‌पिसु, वा नेलाइको आगाआगा गालिलता हानेदोङखे। वा नेलाइहेङ दोअ्‌काभाइपाङ नेलाइ वासेहेङ इन्‍ताङ तिङस्‍वाना।”

८ एम्‍बालाइ तोमसो ओल्‍हेतेङ धाअ्‌हि रो एम्‍बालाइ भारबुसाइतेङ थितेङ फिरदोङ घाखे। कालाउ एम्‍बालाइ हासुहेङ हाइदोङ मादोअ्‌हि, हाइपानु एम्‍बालाइ थिका हिघाहि।

इसु चात्‍यागेलाइकोता देखालपिहि

(मत्‍ति २८:९-२०; लुका २४:१३-५३; युहन्‍ना २०:११-२३; सालन्‍हाका १:४-११)

९ [इसु आथारको लाङ दिनाको र्‍हिमाङ इसु सिन्‍हुतेङ ल्‍होकान्‍हुअ्‌सो वा लाम्‍फा मरियम मग्‍दलिनिकोता देखाल पिहि। इङकोसो इसु न्‍हिअ् लोङ मासान ओल्‍हेपाका हिघाहि।

१० मरियम मन्‍दलिनि हानितेङ वाको चात्‍यागेलाइहेङ इदोइ बानाल हिम्‍पाहि। एम्‍बालाइ बिलाप पातेङ खारतेङ हिघाखे।

११ कुलाउ जेलाउ इसु सिन्‍हुतेङ मरियम मन्‍दलिनिकोता देखाल पिहि दोअ्‌का काथा एम्‍बालाइ हिङहि, कोलाउ एम्‍बालाइ मासाअ्‌हि।

१२ इङकोन्‍हुअ्‌सो न्‍हेमि चात्‍यागेलाइ देराभारि हानेकाताङपाका पहरता एम्‍बालाइकोता इसु भेनेङ रुपता देखाल पिहि।

१३ कालाउ एम्‍बालाइ घुरितेङ हानितेङ बोमिगेलाइहेङ दोअ्‌पिहि। कुलाउ एम्‍बालाइ ओबालाइहेङ बुङ खान्‍धुर मापाहि।

१४ इङकोन्‍हुअ्‌सो इसु तेए चात्‍यागेलाइकोता एम्‍बालाइ चालि योम्‍का पहरता देखाल पिहि। कालाउ एम्‍बालाइको कोन्‍धाङ थाङतेङ खान्‍धुर मापानाङसिङ वा एम्‍बालाइहेङ हाकाराइहि। हाइदोनु इसु सिकासो सिन्‍हुतेङ ल्‍होकान्‍हुअ्‌सो वासेहेङ तिङकालाइको काथा एम्‍बालाइ खान्‍धुर पाका मान्‍थुघाहि।

१५ कालाउ इसु एम्‍बालाइहेङ दोअ्‌हि, “गोताङ दुनियाता हानितेङ गोताङ सिरजाइहेङ रेम्‍काबानाल हिम्‍पासु।

१६ खान्‍धुर पाका रो चिभुअ्‌लि र्‍हुका उदार निनावा, कुलाउ खान्‍धुर मापाका दोसि ज्‍यावा।

१७ खान्‍धुर पाकालाइदोफा इदोइ चिनोगेलाइ ह्‍यावा: काङको मिङता एम्‍बालाइ मासानगेलाइ ओल्‍हेपावा। एम्‍बालाइ नावा राउगेलाइता धुयावा।

१८ एन्‍बालाइ पुह्‍याँगेलाइ रिमावा रो हिदिङ बिसहिका चिज आम्‍लाउ बुङ हिदिङ किसिमसो इङको एम्‍बालाइको खति मापावा। एम्‍बालाइ रोगाइकालाइर्‍हुता ताइको खुर ताअ्‌तावा रो एम्‍बालाइ एलावा।”

१९ प्रभु इसु एसापा चात्‍यागेलाइदोफा धुइलिदोकान्‍हुअ्‌सो वा सादेलता तोल्‍हेन्‍हाहि रो परमेस्‍वरको दाम्‍पाहा योम्‍हि।

२० इङकोन्‍हुअ्‌सो चात्‍यागेलाइ चारपाहाङ हानितेङ गोताङ थामेता वाको रेम्‍काबानाल पारचार पाहि। प्रभु एम्‍बालाइदोफा हितेङ काम पाहि रो चिनोगेलाइसो बचनहेङ सत्‍ते ठर्‍हाइहि।]b

a 

१६:१ माइसाका दिना सुकरबार दिलिमा तु बजे सुरु जेङतेङ सानिबार दिलिमा तु बजे दोघाखे।

b 

१६:२० इदोइ पदगेलाइ आधे पुर्ना स्रोत बाइबलता मान्‍थु।

लुकाको लेखिका

रेम्‍काबानाल

किताब नाल्‍पाका

लुका ओस्रे पाइति पाका एमि बोइद्‍या हिघाखे (कलस्‍सि ४:१४)। वा एमि बोइद्‍या खिनिङ माको पाक्‍का इतिहास गेका द्‍याङ बुङ हिघाखे। इसुको बारेता घाटितेङ पुरा जेङका गोताङ घाटानागेलाइ बर्नन पातेङ लुका रोमि बाडाहाकिम थियोफिलसहेङ इदोइ रेम्‍काबानाल लेखितेङ पिगिल्‍का हिघाखे। इदोइ इसुको बारेता लेखिका रेम्‍काबानाल एमि द्‍याङ कल्‍पना पातेङ लेखिका माको; याते एलोङ सत्‍य रो ऐतिहासिक बारदात दोअ्‌खे।

लुका इदोइ रेम्‍काबानालता इसु ख्रिस्‍ट गोताङ जात्‍यागेलाइहेङ बान्‍चेपाका प्रभु हि दोअ्‌तेङ नालपाका हि। वा इस्राएलिगेलाइको माझाता रेम्‍काबानाल पारचार पाहि रो पिरता हिकालाइहेङ उदार पाहि। कालाउ द्‍याङगेलाइको कुकर्मको भाअ्‌सिङ क्रुसता सिहि रो सुम्निता सिन्‍हुतेङ वा सादेलता तोल्‍हेन्‍हाहि।

एसापा वा सुमिङता हिका झाराङ द्‍याङगेलाइको उदार पालिको भाअ्‌सिङ लोका हिघाहि दोअ्‌तेङ लुका लेखिका हि। लुका एमि ग्रिक जात्‍याको द्‍याङ हिघाखे। यहुदि द्‍याङगेलाइ खिनिङ माको बो द्‍याङगेलाइ बुङ रेम्‍काबानाल ग्‍याको दोअ्‌तेङ लुका इदोइ रेम्‍काबानाल लेखिका हिघाखे।

लुका ताइको रेम्‍काबानाल हिदोइ बाअ्‍सारता लेखिका हिघाखे दोअ्‌तेङ एन्‍साङ दोअ्‌लि माद्‍वाङ। कालाउ हेन्‍जाङ बाइबल बिद्वानगेलाइ लुका इदोइ रेम्‍काबानाल इ.सं. ६५-७० ता लेखिका हिघाहि दोअ्‌तेङ ठहर पाखे।

पोतोका बिसइ नामेसि

नाल्‍पाका १:१-४

चिभुअ्‌लि पिका युहन्‍ना, इसुको जोलोम रो जामालहिलाउ १:५-२:५२

चिभुअ्‌लि पिका युहन्‍नाको सेवा ३:१-२०

इसुको चिभुअ्‌लि रो जाच ३:२१-४:१३

गालिलता इसुको सेवा ४:१४-९:५०

गालिलसो यरुसलेमथिकापा ९:५१-१९:२७

यरुसलेमता न्‍हुअ् आथार १९:२८-२३:५६

इसु सिकासो सिन्‍हुतेङ सादेलता हानेका २४:१-५३

लुकाको लेखिका

रेम्‍काबानाल

आमुख

१

१ माननिय थियोफिलस, हेन्‍जाङ द्‌याङगेलाइ केलाइको माझाता घाटितेङ पोङघाका बारदातगेलाइको बायान लेखिका काम पाका हि।

२ इङको बारदातगेलाइचाहिँ लाम्‍फासो दोङ ताइकोङ मिसो तिङका रो याको बारेता रेम्‍काबानाल पारचार पाकालाइ दोअ्‌का हि।

३ का बुङ इदोइबारेता सुरुसो दोङ रेम्‍फा भोघा रो नासेहेङ इदोइ बारेता मेलाइसो लेखिलि रेम्‍का ज्‍याङ दोअ्‌तेङ लेखिदोङखा।

४ इदोइ किताब पर्‍हितेङ नासेहेङ दोअ्‌का काथागेलाइ हेथे जातिङको हि दोअ्‌तेङ ना ग्‍याना।

चिभुअ्‌लि पिका युहन्‍नाको जोलोम

५ यहुदियाको राजा हेरोदको पालाता जकरिया मिङ हिका एमि धामि हिघाखे। वा अबिया दोअ्‌का धामि समुहको द्‍याङ हिघाखे। इङकोको बेअ् हारुन खालको धामिको चामिन्‍दि हिघाखे। वाको मिङ एलिसिबा हिघाहि।

६ इङको न्‍हेमि परमेस्‍वरको आगाता धरम हिघाखे। एम्‍बालाइ परमेस्‍वरको गोताङ हुकुम रो नियमगेलाइ माबिराइसिङ मानिघाखे।

७ कुलाउ एम्‍बालाइको हासुङ खाल मान्‍थुघाखे, हाइदोनु एलिसिबा बान्‍जि हिघाखे। इङको न्‍हेमि हेन्‍जाइ बोइसा चाका हिघाखे।

८ जेलाउ जकरिया परमेस्‍वरको आगाता ताइ हुलको पालाता धामि काम पादोङघाखे,

९ कोलाउ धामिको सेवाको रितमाफिक चिठा व्‍हाअ्‌लाउ परमप्रभुको थानलिअ्‌ता दुल्‍तेङ धुमाना जोलाइका काम जकरियाहेङ परेहि।

१० धुमाना जोलाइका पहरता जोम्‍तेङ हिका द्‌याङगेलाइ बाहार पुकार पादोङघाखे।

११ परमप्रभुको एमि सादेलको बानाल चुमाका धुमाना जोलाइका थामेको दाम्‍पाहा जाअ्‌तेङ हिका तिङहि।

१२ जकरिया वासेहेङ तिङतेङ थिद्‍वाहि रो थिहि।

१३ कुलाउ सादेलचर वासेहेङ दोअ्‌हि, “ओइ जकरिया माथि, परमेस्‍वर नाङको पुकार हिङकाहि। एला नाङको बेअ् एलिसिबा नाङको भाअ्‌सिङ एलोङ चान जेनावा रो ना इङकोको मिङ युहन्‍ना ताअ्‌पि।

१४ इङको पहर ना हेन्‍जाङ लेङचाना रो हेन्‍जाङ द्‌याङगेलाइ बुङ वाको जोलोमता लेङचावा।

१५ हाइदोनु वा परमप्रभुको आगाता बारा द्‍याङ जेनावा। वा अङगुरको निघार रो बो हिदिङ बुङ निघार हेअ्‌लाउ माआमावा। वा ताइको आमाइको कोखेसो दोङ पुनित हङससो पोङघान्‍हावा।

१६ वा इस्राएलको खालगेलाइता हेन्‍जाङहेङ एम्‍बालाइको परमप्रभु परमेस्‍वरभारि घुरिपावा।

१७ वा आत्‍मा रो सरबङता एलियाभाइपाङ जेङतेङ प्रभुखान्‍तेङ लाम्‍फा लोतेङ वाको दामा त्‍यार पावा। वा आबा रो चान चामिन्‍दिको माझाता मिलाप चुमावा। आटेर पाकालाइहेङ परमेस्‍वरको हुकुम मानेका द्‍याङको आकिलभारि थोङगिलावा। एसापा वा प्रभुको जनहेङ वाकोङ भाअ्‌सिङ त्‍यार पाप्‍यावा।”

१८ कोलाउ जकरिया बानाल चुमाकाहेङ दोअ्‌हि, “इदोइ का हेसापा गेलि? का वाराङ जेङहोइका रो काङको बेअ्‌को बोइसा बुङ घाटेलि दोहोइ।”

१९ सादेलेको बानाल चुमाका वासेहेङ दोअ्‌हि, “का गब्रिएल एइ, का परमेस्‍वरको आगाता जाअ्‌तेङहिखा। नादोफा काथा पालि रो यिदोइ रेम्‍का बानाल हिम्‍पालि का दिङगिलन्‍हाका एइ।

२० जेदोङ दिनाथिकापा इदोइ काथा पोङघा माज्‍यावा, कोलाउथिकापा ना लाता ज्‍याना रो धुइलि माद्‍वाना। हाइदोनु ना काङको कथनहेङ खान्‍धुर मापान्‍हा। जेदोङ कथन ताइको पहरता पोङघावा।”

२१ द्‌याङगेलाइ जकरियाहेङ र्‍हुम्‍तेङ हिघाखे रो थानता बेलोमनाङ भारबुसाइतेङ हिघाखे।

२२ जेलाउ जकरिया थान लिअ्‌तासो ओल्‍हेहि कालाउ वा द्‌याङगेलाइ दोफा नुइ धुइलि दोङ मादोहि। एन्‍साजेङलाउ एम्‍बालाइ थानलिअ्‌ता वा दर्सन निङहि दोअ्‌का काथा गेहि। वा धुइलिङ मादोतेङ बाहार र्‍हुमतेङ हिका द्‌याङगेलाइहेङ खुरहोइ टिप्‍नि पाहि।

२३ जकरियाको पुजा पाका पाला दोअ्‌कान्‍हुसो वा ताइको साअ् हानिहि।

२४ इङकोन्‍हुअ्‌सो वाको बेअ् एलिसिबा गान्धितेअ्‌का जेङलाउ वा ना माहिना थिकापा म्‍होतेङ हि रो एसा दोअ्‌हि,

२५ “इदोइ काम प्रभु परमेस्‍वर दोङ काङको भाअ्‌सिङ पापिका एइ। वा कासेहेङ दाया पातेङ कासेहेङ द्‌याङको फतुर लागाइकासो जोगाइहि।”

इसुको जोलोमको बारेता

२६ एलिसिबा गान्धितेअ्‌का तु माहिना जेङकान्‍हुअ्‌सो परमेस्‍वर गब्रिएल सादेलको बानाल चुमाकाहेङ गालिलको नासरत दोअ्‌का पुरता दिङगिल्‍हि।

२७ वा एमि बेजानकोता हानेहि, जाइहेङ दाउदको खाल योसेफ दोअ्‌का वाजानहेङ लाअ्‌पिका हिघाहि। इङको बेजानको मिङ मरियम हिघाहि।

२८ सादेलको बानाल चुमाका इङकोकोता हानेतेङ दोअ्‌हि, “मरियम, सेउपाखा! परमेस्‍वर नाङकोदोफा एइ।”

२९ कुलाउ मरियम इङको काथाहोइ आवाइहि रो इदोइ हिदोइ खालको सेउपाका एइ दोअ्‌तेङ मनता फोमपालि तेङहि।

३० सादेलको बालाल चुमाका वासेहेङ दोअ्‌हि, “माथि, मरियम, हाइदोनु नासेहेङ परमेस्‍वर दाया पाका हि।

३१ एला खाङ, ना गान्धितेअ्‌का जेनाना रो एलोङ चान जोन्‍मायाना। ना वाको मिङ इसु ताअ्‌ताना।

३२ वा बारा जेनावा रो वासेहेङ मुल परमेस्‍वरको चान दोअ्‌तावा। परमप्रभु परमेस्‍वर वासेहेङ वाकोङ खाल दाउदको गादि प्‍यावा।

३३ वा याकुबको खालर्‍हुता राज पावा रो वाको सारभिको न्‍हुअ् माज्‍यावा।”

३४ मरियम सादेलको बानाल चुमाका हेङ दोअ्‌हि, “इदोइ हेसा जेङलि द्‍वावा, हाइदोनु का बेजान दोङ हिघा।”

३५ सादेलको बानाल चुमाका दोअ्‌हि, “पुनित हङस नाता ल्‍वावा रो बारा परमेस्‍वरको सरबङ ना र्‍हुता पर्‍यावा। इदोइहेतु जाइ जोनम्‍यावा, वा पुनित परमेस्‍वरको चान दोअ्‌तेङ दोअ्‌तावा।

३६ खाङ, नाङको ताइकोङ एलिसिबा बेराङ जेङलाउ बुङ न्‍हेजिउको जेङका हि। जाइ बान्‍झि हिघाहि कुलाउ वा न्‍हेजिउ जेङका तु माहिना थुकालि दोका हि।

३७ हाइपानु परमेस्‍वरको भाअ्‌सिङ हिदिङ काथा पालि मादोका मान्‍थु।”

३८ कालाउ मरियम दोअ्‌हि, “खाङ, का प्रभुको बान्‍धाइति, कासेहेङ नाङको दोअ्‌का भाइपा ज्‍याको।” कोलाउ सादेलको बानाल चुमाका वाकोसो बिदा जेङहि।

मरियम एलिसिबाहेङ दुसुलि हानेका

३९ इङको दिनाता मरियम हातार पातेङ यहुदियाको एलोङ लाख भारिको देराता हानिहि।

४० इन्‍ता वा जकरियाको साअ्‌ता हानेतेङ एलिसिबाहेङ सेउपाहि।

४१ जेलाउ एलिसिबा मरियमको सेउपाका हिङहि कोलाउ वाको कोखेता हिका जामाल तोङहि रो एलिसिबा पुनित हङससो पोङघान्‍हाहि।

४२ कालाउ वा बारा गालापातेङ दोअ्‌हि, “बेबालाइता ना सहसाम्‍पाको हिन्‍हा रो नाङको कोखेको जामाल हेथे धन्‍नेको हि।

४३ कार्‍हुता हेसापा निगाह जेङहि, काङको प्रभुको आमाइ काङकोता लोहि।

४४ हाइदोनु नाङको सेउपाका हिङतेङ काङको कोखेता हिका जामाल लेङचातेङ तोङहि।

४५ “वा धन्‍नेको एइ, जाइ परमप्रभु वासेहेङ दोअ्‌का काथा पोङघातावा दोअ्‌तेङ खान्‍धुर पाहि।”

मरियमको ले

४६ कालाउ मरियम दोअ्‌हि,

“काङको बायुहोइ परमप्रभुको बाखिन पाखे,

४७ रो काङको आत्‍मा काङको मुक्‍तिपिका परमेस्‍वरता लेङचाखे।

४८ हाइपानु वा का भाइका बान्‍धाइतिहेङ बुङ दाया पाहि। एला ओसो गोताङ खाल कासेहेङ धन्‍नेको दोअ्‌तावा।

४९ वा जाइ सरबङहिका एइ, वा काङको भाअ्‌सिङ बारा काम पाका हि। वाको मिङ पुनित हि।

५० वासेहेङ थिकालाइहेङ वा खाल खालथिकापा दाया पावा।

५१ वा ताइको सरबङहिका खुरहोइ तुजुकगेलाइको ठहरहेङ चारामचुरुम पापिका हि।

५२ वा तुजुक राजागेलाइहेङ गादिसो हुल्‍पाका हि, कुलाउ नोइकालाइहेङ वा र्‍हुता तोल्‍हेका हि।

५३ वा म्‍हितुकालाइहेङ रेम्‍का चिज घाइपाङ पिकाहि, कुलाउ गिर्‍हिगेलाइहेङ खालि खुर दिङगिल्‍का हि।

५४ वा ताइको आबाखालदोफा पाका बाचा पुरा पातेङ ताइको सेबक इस्राएलहेङ साघाइका हि,

५५ वा अब्राहाम रो वाको खालगेलाइहेङ दाया पालि हेअ्‍लाउ बुङ मानिल्‍हि।”

५६ इङको पहर मरियम सुम माहिना झोको एलिसिबादोफा हि रो इङकोन्‍हुअ्‌सो ताइको साअ् घुरिहि।

चिभुअ्‌लि पिका युहन्‍नाको जोलोम

५७ एला एलिसिबाको जामाल जेङका पहर लोहि रो वा एलोङ चान जेङहि।

५८ परमप्रभु वार्‍हुता वाको बारा निगाह तिङपाका हि दोअ्‌का हिङतेम वाको भेर्पा हिकालाइ रो ताइगेलाइ वाकोदोफा लेङचाहि।

५९ येअ्‌निता एम्‍बालाइ जामालहेङ खतना पालि लोहि रो इङकोको मिङ वाको आबाको मिङभाइपाङ जकरिया ताअ्‌लि भोका हिघाखे।

६० कुलाउ वाको आमाइ दोअ्‌हि, “माको, याको मिङ युहन्‍ना ताअ्‌लिगोयाङ।”

६१ एम्‍बालाइ एलिसिबाहेङ दोअ्‌हि, “नाङको ताइकोङता इसिका मिङ हिका हासुङ मान्‍थु।”

६२ कोलाउ एम्‍बालाइ इङकोको आबाहेङ तिपनि पातेङ हिअ्‌हि, “ना याको मिङ हाइ ताअ्‌लि भोखेना?”

६३ जकरिया एलोङ लेखिका सिलेट र्‍हेतेङ, “याको मिङ युहन्‍ना एइ” दोअ्‌तेङ लेखिपिहि। एम्‍बालाइ झाराङ भारबुसाइहि।

६४ इदोङ घरि जकरिया धुइलि दोअ्‌का जेङहि रो परमेस्‍वरको बाखिन पालि तेङहि।

६५ इदोइ गोताङ काथा तिङतेङ भेर्पा हिकालाइ भारबुसाइ तेङ परमेस्‍वरहेङ थिहि। इङकोन्‍हुअ्‌सो इदोइ काथागेलाइको नावाइ यहुदियाको लाख भारि चारचाराइहि।

६६ इसिका चारचाराइका हिङकालाइ झाराङ मनमनताङ दोअ्‌हि, “इदोइ जामाल न्‍हुअ्‌सो हिसिका ज्‍याङ वाला?” हाइदोनु परमेस्‍वरको सरबङ वाको र्‍हुता परिका हिघाहि।

जकरियाको याचनाले

६७ जामालको आबा जकरिया पुनित हङससो पोङघातेङ हङससो धुइलि तेङहि,

६८ “इस्राएलिगेलाइको परमप्रभु, परमेस्‍वरको बाखिनाका ज्‍याको, हाइदोनु वा लोकाहि रो ताइको द्‌याङगेलाइहेङ बान्‍चे पाका हि!

६९ वा केलाइको भाअ्‌सिङ ताइको बान्‍धाइ दाउदको खालता एमि सरबङहिका बान्‍चेपाका जाअ्‌पाका हि,

७० जेसापा वा लाम्‍फासो दोङ ताइको पुनित आगाधुइकाको नुइसो धुइहि,

७१ केलाइको दुस्‍मनगेलाइसो रो केलाइहेङ दिगमिग पाकालाइ झाराङको खुरसो केलाइ भालाइ निनाको।

७२ वा केलाइको खालगेलाइहेङ दाया तिम्‍पालि रो ताइको पुनित केरा फोम पालि,

७३ जेदोङ केरा वा केलाइको खाल अब्राहामदोफा केरा चाका हिघाहि,

७४ केलाइ केलाइको दुस्‍मनको खुरसो लाअ्‍पावा

७५ कालाउ केलाइ माथिसिङ वाको आगाता मुनासिप रो पुनितदोफा जिन्‍दहिहिपा वाको सेवा पालि निनाको।

७६ ओइ काङको चान, ना बारा आगाधुइका जेनाना, हाइपानु ना प्रभुको आगाआगा वाको दामा त्‍यार पालि हानाना।

७७ ना प्रभुको जनगेलाइहेङ कुकर्मसो माफ निङतेङ बान्‍चेस्‍वाना दोअ्‌का काथा धिरपाना।

७८ हाइदोनु केलाइको परमेस्‍वर दायाका हि। कालाउ वा सादेलसो ख्रिस्‍टहेङ र्‍हिमाको ल्‍होका साने भाइपाङ केलाइको माझाता दिङगिल प्‍यावा।

७९ कालाउ कितिकितिकाता हिका रो कालको नुइता परिलि तोमकालाइहेङ फाइसालामका प्‍यावा। कालाउ केलाइहेङ वा सुबिस्‍ताको दामाता हिगिल्‍पावा।”

८० कालाउ जामाल युहन्‍ना जिउता बारातेङ रो आत्‍माता बोल्‍यातेङ हानिहि। कालाउ इस्राएलिगेलाइकोता मातिम्‍पाधाउ वा उदादाङका थामेता दोङ हि।

इसुको जोलोम

(मत्‍ति १:१८-२५)

२

१ नाङको पहरता रोमि माहाराजा अगस्‍टस सारभिको गोताङ द्‌याङगेलाइको मिङ लेखितेङ दार्ता पालिगोयाङ दोअ्‌तेङ हुकुम पाहि।

२ एसापा दार्ता पालिगोयाङ दोअ्‌तेङ हुकुम लोका या लाम्‍फर्ति हिघाहि। एन्‍सालाउ कुरेनियस सिरिया माउजाको बारा हाकिम हिघाखे।

३ माहाराजाको हुकुम मानेतेङ झाराङ ताताइको देरा रो पुरता मिङ दार्ता पालि हानेहि।

४ इङको पहरता योसेफ गालिल माउजाको नासरत दोअ्‌का पुरता हिघाखे। वा राजा दाउदको खालको सान्‍तान हिघाखे। इङकोहेतु वा ताइको खाल दाउदको पुर यहुदियाको बेथलेहेमता मिङ लेखिपालि हानेहि।

५ योसेफदोफा मरियमको बिहुपाका काथा पाक्‍का जेङनाङसिङ वा मरियमहेङ बुङ दोसाङ चुमपुहि। इङको पहर मरियम गान्धितेअ्‌का हिघाखे।

६ एम्‍बालाइ बेथलेहेमता हिलाउ दोङ मरियमको जामाल जेङका पहर जेङहि

७ रो वा लाङ चान जोन्‍माइहि रो धाबाता लुन्‍दाइतेङ पिसालता हिका दोङगोता जिम्‍पाहि हाइदोनु ओबालाइ पौवाता हिलि हिता बुङ थामे मानिङहि।

सादेलको बानाल चुमाका रो पान्‍ठा घोकालाइ

८ इङको न्‍हिसिङता बेथलेहेम पुर भेर्पाङ चाउरता घोकालाइ ताइको पान्‍ठा र्‍हुमतेङ हिघाखे।

९ प्रभुको एमि सादेलको बानाल चुमाका एम्‍बालाइकोता देखाल पिहि रो प्रभुको जोल्‍का एम्‍बालाइको कोरबितिङ चिलकाहि, कालाउ एम्‍बालाइ हेन्‍जाङ थिहि।

१० कुलाउ सादेलको बानाल चुमाका एम्‍बालाइहेङ दोअ्‌हि, “माथिसु, हाइदोनु का गोताङ द्‌याङगेलाइहेङ बेराजापिका पिका रेम्‍काबानाल चुमतेङ नेलाइको आगाता लोका हिघा।

११ हिङसु, दाउद जोन्‍मिका पुरता नानि मुक्‍ति पिका ख्रिस्‍टको जोलोम जेङकाहि। वा दोङ प्रभु जेनावा।

१२ नेलाइ जामालहेङ धाबाता लुन्‍दाइतेङ दोङगोता जिम्‍पातेङताअ्‌का निङस्‍वाना। इदोइसोङ नेलाइ वासेहेङ नालस्‍वाना।”

१३ कोलाउ एकासि इङको सादेलको बानाल चुमाकालाइ इन्‍ता देखाल पिहि, कालाउ परमेस्‍वरको बाखिन पातेङ इसिका ले लेलि तेङहि:

१४ “झाराङखान्‍तेङ र्‍हुता सादेलता हिका परमेस्‍वरको प्रताप ज्‍याको,

कालाउ सुमिङता जाइ द्‌याङगेलाइदोफा वा लेङचाका हि, एम्‍बालाइहेङ सुबिस्‍ता जेङतेङ ह्‍याको।”

१५ सादेलको बानाल चुमाकालाइ सादेलभारि घुरिकान्‍हुसो घोकालाइ ताताइमिताङ दोअ्‌हि, “ते, प्रभु परमेस्‍वर केलाइहेङ दोअ्‌पिका काथा बेथलेहेमता खाङलि हानाइने” दोअ्‌तेङ

१६ एम्‍बालाइ धाअ्‌पुतेङ हानेतेङ खाङलाउ इन्‍ता एम्‍बालाइ मरियम, योसेफ रो दोङगोता जिम्‍पातेङ ताअ्‌का जामालहेङ तिङहि।

१७ घोकालाइ जामालको बारेता सादेलको बानाल चुमाकाको दोअ्‌का काथा झाराङहेङ हिम्‍पाहि।

१८ इदोइ काथागेलाइ हिङकालाइ झाराङ भारबुसाइहि।

१९ कालाउ मरियमचाहिँ यिदोइ गोताङ काथा लिअ्‌ताको मनसो ठहर पातेङ मन्‍ताङ ताअ्‌हि।

२० भेडा घोकालाइ सादेलको बानाल चुमाकाको दोअ्‌काभाइपाङ हिङलि रो तिङलि निङलाउ परमेस्‍वरको प्रताप रो परसङसा पातेङ एम्‍बालाइ घुरितेङ हानेहि।

जामालको मिङ इसु ताअ्‌पिहि

२१ येअ्‌निको दिनाता जामालहेङ इस्राएलको नियममाफिक पाका खतना पालाउ वाको मिङ इसु ताअ्‌पिहि। जाइ मिङचाहिँ वा आमाइको कोखेता हिकाखान्‍तेङ लाम्‍फा दोङ सादेलको बानाल चुमाका ताअ्‌लि दोअ्‌तेङ दोअ्‌का हिघाहि।

थान्‍ता इसुहेङ तिम्‍पालि चुमपुहि

२२ मोसाको पिका ब्‍यबस्‍थामाफिक जेलाउ वाको सुतिसिअ्‌का दिना पुरा जेङहि कालाउ वाको आबा आमाइ वासेहेङ यरुसलेमको थानता परमेस्‍वरको आगाता चुमाहि।

२३ हाइदोनु प्रभु परमेस्‍वरको ब्‍यबस्‍थाता लेखिन्‍हाका हि, “झाराङ लाङ चान परमेस्‍वरको भाअ्‌सिङ पुनित जेनावा।”

२४ प्रभु परमेस्‍वरको नियमता दोअ्‌काभाइपा एजोर कुर्जा माकुनु एजोर पारेउको चान बुङ भोकपिलि चुमाहि।

२५ इङको पहर सिमियोन दोअ्‌का द्‌याङ यरुसलेमता हिघाखे। वा धरम द्‌याङ हिघाखे रो परमेस्‍वरको भक्ति पाघाखे। वा इस्राएलिगेलाइहेङ बान्‍चेपाका द्‌याङको आस पातेङ दामा खाङघाखे। पुनित हङस वाकोदोफा हिघाहि।

२६ परमप्रभु परमेस्‍वरको दिङगिल्‍का मुक्‍तिपिका ख्रिस्‍टहेङ मातिम्‍पाधाउ ना मास्‍याना दोअ्‌तेङ पुनित हङस वासेहेङ लाम्‍फासोङ गेपाका हिघाहि।

२७ कालाउ पुनित हङसको प्रेरना निङतेङ सिमियोन थानता हानेहि। इङकोघरि दोङ नियम पुरा पालि मरियम रो योसेफ बुङ इसुहेङ चुमपुतेङ थानता थुकालिलोहि।

२८ सिमियोन जामालहेङ खुर्ता बाअ्‍तेङ परमेस्‍वरको बाखिन पातेङ दोअ्‌हि,

२९ “प्रभु, ना ताइको बाचा पुरा पाका हिना, एला ताइको बान्‍धाइहेङ सुबिस्‍तासो सिलि पि

३० हाइदोनु ना दिङगिल्‍का मुक्‍तिपिकाहेङ का ताइकोङ मिँसो तिङलि निङघा।

३१ ना वासेहेङ गोताङ जात्‍याको द्‌याङगेलाइ तिनाको दोअ्‌तेङ दिङगिल्‍का एइ,

३२ वा दोङ बो जात्‍याको द्‍याङगेलाइहेङ नाङको दामा तिम्‍पाका चोलका हिन्‍हा

रो वा दोङ नाङको इस्राएलिगेलाइहेङ प्रताप पिका जेनावा।”

३३ जामालको बारेता सिमियोनको दोअ्‌का काथा हिङतेङ वाको आमाइ रो आबा भारबुसाइहि।

३४ सिमियोन एम्‍बालाइहेङ सहसाम्‍पा पितेङ जामालको आमाइ मरियमहेङ दोअ्‌हि, “हिङ, इस्राएलता हेन्‍जाङ द्‌याङगेलाइको मुअ्‌काको रो उदारको चिनो ज्‍याको दोअ्‌तेङ परमेस्‍वर नाङको जामालहेङ दोङ साल्‍का हि। वा परमेस्‍वरको तिम्‍पिका चिनो जेनावा। जाइहेङ हेन्‍जाङ बिरोध पातेङ ताइको कोन्‍धाङको ठहरगेलाइ तिम्‍पावा।

३५ कालाउ नाङको कोन्‍धाङ सुइसुइका कातिहोइ बान्‍हाका भाइपाङ मारेम्‍फाङ तुकावा।”

३६ थानता हन्‍ना दोअ्‌का एमि बेराङ आगाधुइका हिघाखे। वा आसेर खालको फनुएलको चामिन्‍दि हिघाखे। बिहु जेङका न्‍हिअ् बाअ्‌सारन्‍हुसो दोङ वा रान्‍दि जेङका हिघाखे।

३७ कालाउ वा द्‌याकुरिद्‌या बाअ्‌सार जेङका हिघाखे। वा थान मालाअ्‌सिङ न्‍हिसिङ नितिम म्‍हितुपाङ हितेङ रो पुकार पातेङ परमेस्‍वरहेङ पुजिघाखे।

३८ वा बुङ मरियम रो योसेफको भेर्पा लोतेङ परमेस्‍वरहेङ धन्‍नेबाद पिहि। कालाउ यरुसलेमको उदारको दामा र्‍हुम्‍कालाइहेङ इसुको बारेता दोअ्‌पिहि।

३९ प्रभु परमेस्‍वरको नियमता दोअ्‌कामाफिक पालिगोइका गोताङ काम पालिदोतेङ योसेफ रो मरियम जामाल इसुहेङ चुमपुतेङ गालिलको ताइको पुर नासरतता घुरिहि।

४० कालाउ जामाल इसु बाराकाताङ बल, बुद्धि रो आकिलसो पोङघान्‍हातेङ हानिहि। हाइदोनु परमेस्‍वरको आसिस वाकोर्‍हुता हिघाहि।

जामाल इसु थानता

४१ इसुको आबा आमाइ बाअ्‌सारकिअ्‌पाङ लाअ्‌पिका पार्बामानेलि यरुसलेमता हानेघाखे।

४२ इसु तेन्‍हे बाअ्‌सारको हिलाउ ओबालाइ वासेहेङ दोसाङ चुमतेङ जेलाउ भाइपा पार्बा मानेलि यरुसलेम हानेहि।

४३ पार्बा मानेलिदोकान्‍हुअ्‌सो एम्‍बालाइ घुरिलाउ जामाल इसु यरुसलेमताङ हिन्‍दिहि। कालाउ वा लाअ्‌धिन्‍हाका वाको आबा आमाइहेङ फोमदोङ माजेङहि।

४४ इसु ताइ द्‌याङ रो बो सानाइतिगेलाइ दोफाङ हि वाला दोअ्‌तेङ एम्‍बालाइ लिअ्‌पाङ तेहि। बेलादुबिकान्‍हुसो खिनिङ वाको सानाइति भायागेलाइको माझाता वासेहेङ भोलि तेङहि।

४५ चानहेङ हिसो बुङ मानिङलाउ इङको न्‍हेमि जामाल इसुहेङ भोलि आरोङ यरुसलेम भारि घुरिहि।

४६ भोतेङ हानेलाउ सुम्‍निता खिनिङ ओबालाइ इसुहेङ बल्‍ल थानता दुसुहि। वा इङको पहर धरम मास्‍टरगेलाइदोफा योम्‍तेङ एम्‍बालाइको काथा हिङतेङ रो हिअ्‌तेङ हिघाहि।

४७ इसुको आकिल, बुद्धि रो दोअ्‌का हिङतेङ झाराङ भारबुसाइहि।

४८ चानहेङ इन्‍ता तिङलाउ वाको आमाइ आबा भारबुसाइतेङ मरियम वासेहेङ हिअ्‌हि, “आबाउ ना केलाइहेङ यिदोइ हाइपाखेना? खाङ, नाङको आबा रो का आतितेङ नासेहेङ भोघिलन्‍हिङ।”

४९ इसु दोअ्‌हि, “नेलाइ कासेहेङ हाइपालि भोसुखेना? का ताइको आबाको साअ्‌ता हिलिगोयाङ दोअ्‌तेङ हाइ नेलाइ मागेसुन्‍हा?”

५० वाको दोअ्‌का काथा मरियम रो योसेफ न्‍हेमिदोङ गेलि मादोहि।

५१ कालाउ जामाल इसु ओबालाइदोफाङ नासरतता घुरितेङ आबा आमाइको दोअ्‌का मानेतेङ हि। कालाउ वाको आमाइ इदोइ गोताङ काथागेलाइ मानिल्‍सिङ ताइको मनताङ ताअ्‌हि।

५२ इसु परमेस्‍वर रो द्‌याङ न्‍हेमिङको निगाहा निङतेङ जिउता रो बुद्धिता बारातेङ हानिहि।

चिभुअ्‌लि पिका युहन्‍नाको पारचार

(मत्‍ति ३:१-१२; मर्कुस १:१-८; युहन्‍ना १:१९-२८)

३

१ रोमि माहाराजा तिबेरिअस सिजरको राज पाका तेना बाअ्‍सार जेङका हिघाहि। इङको पहरता पन्‍तियस पिलातस यहुदिया माउजाको रोमि बारा हाकिम हिघाखे। रोमि माहाराजाको बसता हेरोद गालिल माउजाता राज पाघाखे। वाको ओने फिलिप इतुरिया रो त्‍रोखोनितिस माउजाता राज पाघाखे। कालाउ अबिलेने माउजाता लुसानियास दोअ्‌का द्‌याङ राज पाघाखे।

२ इङको पहरको मुल धामिगेलाइ हन्‍नास रो कैयाफा हिघाखे। इदोङ घरि उदादाङका थामेता जकरियाको चान युहन्‍नाता परमेस्‍वरको कथन लोहि।

३ कालाउ युहन्‍ना यर्दन झोराको चारपाहाङको माउजाता हानितेङ द्‌याङगेलाइहेङ एसापा पारचार पालि तेङहि, “नेलाइ ताताइको कुकर्म मानेतेङ परमेस्‍वरपाहा घुरिसु रो चिभुअ्‌लि र्‍हुसु। कालाउ परमेस्‍वर नेलाइको पाका कुकर्म माफ पाप्‍यावा।”

४ एसापा यसैया आगाधुइकाको धरम किताबता युहन्‍नाको बारेता लेखिका इदोइ काथागेलाइ पुरा जेङलि लोहि:

हिङसु, उदादाङका थामेता एमि बारा गाला ओल्‍हेपातेङ एसा दोअ्‌दोङखे,

“प्रभु लोका दामा त्‍यार पासु, वाको तेगिल्‍का दामागेलाइ सोझापासु!

५ गोताङ जोला जोलि पुराइलिगोयाङ, आरदाङ रो रागेलाइ सारिपालि गोयाङ,

घुराइका दामा सोझापालि गोयाङ रो मासुकाका दामा सुकाका बान्‍हाइलि गोयाङ

६ कालाउ झाराङ द्‌याङगेलाइ परमेस्‍वरको पिगिल्‍का मुक्‍ति तिनावा।”

७ हेन्‍जाङ द्‍याङगेलाइ युहन्‍नाकोता चिभुअ्‌लि र्‍हुलि लोहि। कालाउ युहन्‍ना एम्‍बालाइहेङ दोअ्‌हि, “ओइ बिसहिका पुय्हाँको चानगेलाइ! ‘परमेस्‍वर न्‍याय पालाउ केलाइ खाअ्‌लि निनाङ’ दोअ्‌तेङ नेलाइहेङ हासु धिरपाहि?

८ नेलाइ जातिङको ताताइको कुकर्महेङ मानितेङ परमेस्‍वरपाहा घुरिपासुन्‍हा पानु इङको भाइपाङ पासु। कालाउ ‘केलाइ अब्राहामको सान्‍तान’ दोअ्‌तेङसाङ नेलाइ खाअ्‌लि द्‍वाङका दोअ्‌तेङ फोमपासुखेना। का नेलाइहेङ दोअ्‌ताङका, परमेस्‍वर अब्राहामको सान्‍तानहेङ इदोइ उन्‍ठुइसो बुङ जेङपालि द्‌वावा।

९ सिङता दुफे धालन्‍हाहोइ। रेम्‍फा मासेका गोताङ सिङहेङ उन्‍धिपातेङ मेता थालावा।”

१० द्‌याङगेलाइ युहन्‍नाहेङ हिअ्‌हि, “एन्‍सा पानु केलाइ हाइपालि गोयाङ कुनु?”

११ वा एम्‍बालाइहेङ दोअ्‌हि, “न्‍हेलोङ लोखोन हिकालाइ लोखोन मान्‍थुकालाइहेङ प्‍याको। एन्‍साङ पातेङ चाका हिकालाइ मान्‍थुकालाइहेङ प्‍याको।”

१२ पोत ल्‍होपाकालाइ बुङ चिभुअ्‌लि र्‍हुलि लोतेङ युहन्‍नाहेङ हिअ्‌हि, “मास्‍टर, केलाइ हाइपालि गोयाङ कुनु?”

१३ युहन्‍ना एम्‍बालाइहेङ दोअ्‌हि, “सारकारको तोकिका खान्‍तेङ हेङसा पोत माल्‍होपासु।”

१४ सिपालाइ बुङ हिअ्‌हि, “केलाइबुङ हाइपालि गोयाङ?” युहन्‍ना एम्‍बालाइहेङ दोअ्‌हि, “करकाप पातेङ, माजेङका फतुर लागाइतेङ हासुदोफा बुङ टाका मार्‍हुसु। भुरुङ ताइकोङ तानाखाता चित बुझिपासु।”

१५ द्‍याङगेलाइ मुक्‍तिपिका ख्रिस्‍टको दामाखाङतेङ हिघाखे। कालाउ एम्‍बालाइ ताइको मनमनताङ युहन्‍ना दोङ ख्रिस्‍ट हिघाहि बेअ्? दोअ्‌तेङ ठहर पादोङघाखे।

१६ एन्‍साजेङलाउ युहन्‍ना झाराङहेङ दोअ्‌हि, “का ते नेलाइहेङ चिहोइ चिभुअ्‌लि पिखा। कालाउ का खान्‍तेङ बारा सरबङहिका एमि लोदोङखे। का ते वाको जुता होअ्‌पिलि सोबाइका मान्‍थुघा। वा नेलाइहेङ पुनित हङस रो मेहोइ चिभुअ्‌लि प्‍यावा

१७ एला वा आनाज याअ्‌लि खुर्ता रा चुमहोइ। आनाज याअ्‌तेङ भाकारता ताअ्‌तावा, कुलाउ पितानागेलाइ हेअ्‍लाउ मासिका मेता दुकावा।”

१८ इसिका आरोङ बुङ हेन्‍जाङ आर्तिगेलाइ पिकाताङ युहन्‍ना द्‌याङगेलाइहेङ रेम्‍काबानाल हिम्‍पाहि।

१९ राजा हेरोद ताइको ओनेको बेअ् हेरोदियासहेङ ताअ्‌काता युहन्‍ना वासेहेङ हाकाराइहि। कालाउ वाको बो हेन्‍जाङ कुकर्मगेलाइ बुङ तिम्‍पिहि।

२० एन्‍सा जेङलाउ हेरोद युहन्‍नाहेङ थुनाता थुनिहि रो एसापा वा बो बुङ बारा मारेम्‍का कामगेलाइ पाहि।

इसुबुङ चिभुअ्‌लि र्‍हुहि

(मत्‍ति ३:१३-१७; मर्कुस १:९-११; युहन्‍ना १:३२-३४)

२१ एनि झाराङ द्‌याङगेलाइ चिभुअ्‌लि र्‍हुतेङहिलाउ इसु बुङ इङकोङदिना चिभुअ्‌लि र्‍हुहि। वा पुकार पाकाताङ पालाउ सादेल हेन्‍हाहि।

२२ इङकोङ पहर पुनित हङस कुर्जा भाइपा जेङतेङ वाकोर्‍हुता खुअ्‌हि। कालाउ सादेलसो इसिका गाला लोहि, “ना काङको दायाका चान हिना, नाङकोदोफा का हेन्‍जाङ लेङचाका हिघा।”

इसुको पुर्खागेलाइ

(मत्‍ति १:१-१७)

२३ इसु ताइको सेवाको काम थाले लाउ वाको बोइसा एकुरिते बाअ्‌सार झोको जेङका हिघाहि। द्‌याङगेलाइ योसेफहेङ दोङ इसुको आबा दोअ्‌तेङ दोअ्‌घाहि। योसेफको आबा एलि हिघाखे,

२४ एलिको आबा मत्‍तात, मत्‍तातको आबा लेबि, लेबिको आबा मल्‍कि, मल्‍किको आबा यान्‍ना, यान्‍नाको आबा योसेफ,

२५ एसाङ पातेङ योसेफको आबा मत्‍ताथियास, मत्‍ताथियासको आबा आमोस, आमोसको आबा नहुम, नहुमको आबा इसलि, इसलिको आबा नग्‍गै,

२६ नग्‍गैको आबा माथ, माथको आबा मत्‍ताथियास, मत्‍ताथियासको आबा सेमैन, सेमैनको आबा योसेख कालाउ योसेखको आबा योदा हिघाखे।

२७ योदाको आबा योआनन, योआननको आबा रेसा, रेसाको आबा यरुबाबेल, यरुबाबेलको आबा सालतिएल, सालतिएलको आबा नेरि,

२८ नेरिको आबा मल्‍कि, मल्‍किको आबा अद्‍दि, अद्‍दिको आबा कोसाम, कोसामको आबा एलमादम, एलमादमको आबा एर,

२९ एरको आबा यहोसु, यहोसुको आबा एलिएजर, एलिएजरको आबा योरिम, योरिमको आबा मत्‍तात, मत्‍तातको आबा लेबि,

३० लेबिको आबा सिमियोन, सिमियोनको आबा यहुदा, यहुदाको आबा योसेफ, योसेफको आबा योनान, योनानको आबा एल्‍याकिम हिघाखे।

३१ एल्‍याकिमको आबा मलेआ, मलेआको आबा मिन्‍ना, मिन्‍नाको आबा मत्‍ताथा, मत्‍ताथाको आबा नातान, नातानको आबा दाउद,

३२ दाउदको आबा यिसै, यिसैको आबा ओबेद, ओबेदको आबा बोअज, बोअजको आबा सल्‍मोन, सल्‍मोनको आबा नहोसन,

३३ नहोसनको आबा अम्‍मिनादाब, अम्‍मिनादाबको आबा आराम, आरामको आबा हेस्रोन, हेस्रोनको आबा फारेस, फारेसको आबा यहुदा हिघाखे।

३४ यहुदाको आबा याकुब, याकुबको आबा इसहाक, इसहाकको आबा अब्राहाम, अब्राहामको आबा तेरह, तेरहको आबा नाहोर,

३५ नाहोरको आबा सरुग, सरुगको आबा रउ, रउको आबा पेलेग, पेलेगको आबा एबेर, एबेरको आबा सेलह,

३६ सेलहको आबा केनान, केनानको आबा अर्पछद, अर्पछदको आबा सेम, सेमको आबा नोआ, नोआको आबा लेमेख,

३७ लेमेखको आबा मतुसेलह, मतुसेलहको आबा हनोक, हनोकको आबा येरेद, येरेदको आबा महलालेल, महलालेलको आबा केनान,

३८ केनानको आबा एनोस, एनोसको आबा सेत, सेतको आबा आदम हिघाखे। कालाउ आदमको आबा परमेस्‍वर हिघाखे।

दियाबलस इसुहेङ जाचेका

(मत्‍ति ४:१-११; मर्कुस १:१२-१३)

४

१ इसु पुनित हङससो पोङघान्‍हातेङ यर्दन झोरासो घुरिहि। पुनित हङस वासेहेङ उदादाङका थामेभारि चुमपुहि।

२ इन्‍ता दियाबलस इसुहेङ न्‍हेकुरि दिनाथिकापा जाच पातेङ कुकर्मता फासेपालि भोहि। इङको न्‍हेकुरि दिना थिकापाङ इसु हाइ दोङ चानाङ मान्‍थुघाहि। एन्‍सा जेलाउ वा हेन्‍जाङ म्‍हितुतेङ हिघाहि।

३ इङको पहर दोङ दियाबलस इसुहेङ दोअ्‌हि, “पाक्‍का दोङ ना परमेस्‍वरको चान हिनु ते इदोइ उन्‍ठुइहेङ तोले जेङ दोअ् कालाउ उदोङघरि तोले जेनावा।”

४ इसु वासेहेङ दोअ्‌हि, “परमेस्‍वरको कथनता इसिका लेखिका हि, द्‍याङ चाकाआनेमानेसो खिनिङ माबान्‍चिखे।”

५ इङकोन्‍हुअ्‌सो दियाबलस इसुहेङ झाउका आरदाङता चुमपुतेङ एघुरिताङ सुमिङको गोताङ सारभिगेलाइ तिम्‍पातेङ वासेहेङ दोअ्‌हि,

६ “का नासेहेङ इदोइ गोताङ सारभिको राजा रो इदोइ गोताङ टाका काउरिको मालिक बान्‍हाइलि द्‌वाङका। हाइदोनु इदोइ गोताङ थोक काङकोङ खुर्ता हि रो काङको मन चाकालाइहेङ पिलि द्‌वाङका।

७ कासेहेङ सेउपा रो इदोइ गोताङ थोक नाङकोङ ज्‍यावा।”

८ इसु वासेहेङ दोअ्‌हि, “परमेस्‍वरको कथनता इसिका लेखिका हि, ना ताइको परमेस्वरहेङ खिनिङ माने रो वाको खिनिङ सेवा पा।”

९ दियाबलस इसुहेङ यरुसलेमता चुमपुहि, कालाउ थानको तुप्‍पाता थुकापातेङ दोअ्‌हि, “जातिङको ना परमेस्‍वरको चान हिनु ते ना इतासो लेता धासे।

१० हाइदोनु धरम किताबता एसापा लेखिका हि:

नासेहेङ सामार्‍हाइलि परमेस्‍वर ताइको सादेलको बानाल चुमाकालाइहेङ दिङगिलावा।

११ नाङको खोकोइ बुङ उन्‍ठुइता माबोखेन्‍हाको दोअ्‌तेङ एम्‍बालाइ नासेहेङ खुर खुरताङ खोअ्‌तावा।”

१२ इसु दोअ्‌हि, “धरम किताबता इसिका बुङ लेखिका हि, ना ताइको परमेस्‍वरहेङ जाच मापा।”

१३ दियाबलस इसुहेङ नानाउलि जाच पातेङ कुकर्मता फासेपालि भोतेङ आरोङ दावा मानिङपाधाउ लाअ्‌तेङ हानिहि।

इसु सेवाको काम पालि तेङका

(मत्‍ति ४:१२-१७; मर्कुस १:१४-१५)

१४ इसु पुनित हङसको सरबङता गालिलता घुरिहि। वाको बारेता चारबितिङ चारचाराइलि तेङहि।

१५ वा कचहरिसाअ्‌ता बिद्‍या पिलि तेङलाउ, झाराङ वासेहेङ बाखिनघाखे।

नासरतको द्‌याङगेलाइ इसुहेङ खान्‍धुरि मापाहि

(मत्‍ति १३:५३-५८; मर्कुस ६:१-६)

१६ इसु नासरत पुरता लोहि। जेता वा हुर्किका हिघाहि। दिनाङ भाइपाङ वा पुनित माइसाका दिना कचहरिसाअ्‌ता हानिहि रो धरम किताब पर्‍हेलि जाअ्‍हि।

१७ वासेहेङ यसैया आगाधुइकाको लेखिका किताब पर्‍हेलि पिहि। कालाउ किताब हेतेङ वा इसिका लेखिका ओल्‍हेपातेङ पर्‍हेहि:

१८ प्रभु परमेस्‍वर ताइको हङस काङकोर्‍हुता हुपिका हि,

गरिबगेलाइहेङ रेम्‍काबानाल हिम्‍पालि वा कासेहेङ अभिसेक पातेङ दिङगिल्‍का हि।

कैदिगेलाइहेङ लाअ्‌पालि, कान्‍हागेलाइहेङ तिङका बान्‍हाइलि,

आन्‍याएता परिकालाइहेङ ल्‍होपालि

१९ रो ताइको द्‌याङगेलाइहेङ मुक्‍ति पिका पहर लोहोइ दोअ्‌तेङ पारचार पालि

प्रभु परमेस्‍वर कासेहेङ दोङ साल्‍का हि।

२० इङकोन्‍हुअ्‌सो इसु किताब थुमतेङ एमि सेबकहेङ पिहि रो कालाउ वा योम्‍हि। इन्‍ता कचहरिसाअ्‌ता हिका झाराङ भारबुसाइतेङ वासेहेङ दोङ खाङतेङ हिघाहि।

२१ कालाउ इसु एम्‍बालाइहेङ दोअ्‌हि, “धरम किताबको इदोइ काथा नानि नेलाइ हिङकाहिङकाताङ पुरा जेङकाहि।”

२२ झाराङ द्‌याङगेलाइ इसुको परसङसा पाहि। वाको निगाहासो पोङघाका काथा हिङतेङ एम्‍बालाइ भारबुसाइतेङ दोअ्‌हि, “हाइ या योसेफको चान माको?”

२३ कालाउ इसु दोअ्‌हि, “एला पाक्‍का बुङ नेलाइ कासेहेङ ‘ओइ बोइद्‍या! ना ताइमिहेङ एल्‍पा’ कालाउ ‘कफर्नहुमता पाकाभाइपाङ ताइको देराता बुङ भारबुसाइका काम पा’ दोअ्‌स्‍वाना।”

२४ काथा दोपातेङ वा दोअ्‌हि, “जातिङको का नेलाइहेङ दोअ्‌ताङका, हिदोइ बुङ आगाधुइकाहेङ ताइको देरा पुरको द्‌याङगेलाइ खान्‍धुर मापावा।

२५ भेनेङ एलोङ काथा बुङ का नेलाइहेङ दोअ्‌ताङका, एलिया आगाधुइकाको पालाता सुम बाअ्‍सार तु माहिन्‍हा थिकापा वाइ मालोतेङ बारा आनिकाल जेङका हिघाहि। इङको पहर इस्राएलता हेन्‍जाङ बिधुइगेलाइ हिघाखे।

२६ सिदोन माउजाता हिका सारपत देराको बिधुइकोता खिनिङ परमेस्‍वर एलियाहेङ दिङगिल्‍हि।

२७ एन्‍साङ एलिसा आगाधुइका हिलाउ इस्राएलता हेन्‍जाङ रोग्‍याखोअ्‌कालाइ हिघाखे। कालाउ एम्‍बालाइता सिरिया सारभिको नामान दोअ्‌का द्‌याङखिनिङ एल्‍हि आरोङ हासुबुङ माएल्‍हि।”

२८ इदोइ काथा हिङतेङ यहुदिगेलाइको जोम्‍का साअ्‌को झाराङ द्‌याङगेलाइ चेरताम्‍पाहि।

२९ कालाउ एम्‍बालाइ जुरु जारापा ल्‍होतेङ इसुहेङ तान्‍हितेङ पुरसो बाहार ओल्‍हेपागिल्‍हि। एम्‍बालाइको इदोइ पुर झाउका थामेता हिघाहि। एम्‍बालाइ वासेहेङ झाउका आरदाङसो थाल्‍लि खाङहि।

३० कालाउ वा द्‌याङगेलाइको चेपेरेचेअ्‌कासो ओल्‍हेतेङ ताइको दामा लाअ्‌हि।

मासान खोअ्‌का द्‌याङ एल्‍का

(मर्कुस १:२१-२८)

३१ इङकोन्‍हुअ्‌सो इसु गालिल माउजाको कफर्नहुम दोअ्‌का पुरता लोहि। माइसाका दिनाता वा द्‌याङगेलाइहेङ धिरपाघाहि।

३२ वाको बिद्‌या हिङतेङ एम्‍बालाइ भारबुसाइहि हाइदोनु वा एम्‍बालाइहेङ खाबरासो धिरपाघाहि।

३३ कचहरिसाअ्‌ता एमि मासान खोअ्‌का द्‌याङ हिघाहि। इङको द्‌याङ र्‍हिकाइतेङ दोअ्‌हि,

३४ “ओइ नासरतको इसु, ना केलाइहेङ हाइ पालि भोखेना? हाइ ना केलाइहेङ नास पालि लोका हिना? ना परमेस्‍वरसो दिङगिल्‍का पुनित जन हिना दोअ्‌तेङ का नाल्‍खा।”

३५ इदोइ हिङतेङ इसु इङको मासानहेङ हाकाराइतेङ दोअ्‌हि, “सिकापाहि रो इदोइ द्‌याङसो ओल्‍हितेङ हाने!” इङको द्‌याङहेङ झाराङको आगाता लोम्‍पातेङ मासान ओल्‍हेतेङ हानेहि। कालाउ वासेहेङ हाइदोङ चोट पटक मालागिहि।

३६ कालाउ झाराङ द्‌याङगेलाइ भारबुसाइतेङ काथा पालि तेङहि, “इदोइ द्‌याङको धुइकाता हिसिका खाबरा हिघाखे। वा दोअ्‌तेङसाङ मासानगेलाइ बुङ ओल्‍हेतेङ खाअ्‌तेङ हानेखे।”

३७ कालाउ कफर्नहुम पुरको चारबितिङ इसुको नावाइ चारचाराइ न्‍हाहि।

इसु हेन्‍जाङ द्‌याङगेलाइहेङ एल्‍पाका

(मत्‍ति ८:१४-१७; मर्कुस १:२९-३४)

३८ कचहरिसाअ्‌सो ओल्‍हेतेङ इसु सिमोनको साअ्‌ता हानिहि। इङको पहर सिमोनको जुबे मेसालोतेङ ल्‍होलि दोअ्‌का मान्‍थु घाखे। साअ्‌को द्‌याङगेलाइ “वासेहेङ एल्‍पापि” दोअ्‌तेङ इसुहेङ बिम्‍ति पाहि।

३९ इसु वाको भेर्पाङ हानितेङ मेसाहेङ हाकाराइहि रो ओदोङघरि मेसा एल्‍हि। कालाउ वा ल्‍होतेङ ओबालाइको सेवा पालि तेङहि।

४० बेला दुबिलि तोम्‍लाउ द्‌याङगेलाइ हेन्‍जा खालको बेथा हिका रो रोगाइकालाइहेङ इसुकोता चुमाहि। वा एम्‍बालाइर्‍हुता खुर ताअ्‌तेङ झाराङहेङ एल्‍पाहि।

४१ हेन्‍जाङ द्‌याङगेलाइसो मासानगेलाइ र्‍हिकाइतेङ एसा दोअ्‌तेङ ओल्‍हेहि, “ना परमेस्‍वरको चान हिना।” कालाउ इसु इङको मासानगेलाइहेङ सिकापा हिसु दोअ्‌तेङ नुइ धुइलि दोङ मापिहि। हाइदोनु वा मुक्‍ति पिका ख्रिस्‍ट हि दोअ्‌तेङ एम्‍बालाइ नाल्‍घाखे।

इसुको काम

(मर्कुस १:३५-३९)

४२ र्‍हिमा झेङतेङसाङ इसु चाकामान्‍दाका थामेभारि हानिहि। कालाउ द्‌याङगेलाइ वासेहेङ भोतेङ हानिहि। वासेहेङ निङतेङसाङ एम्‍बालाइ, “केलाइहेङ लाअ्‌तेङ मान्‍हे” दोअ्‌तेङ रोकेलि बल पाहि।

४३ इसु एम्‍बालाइहेङ दोअ्‌हि, “का सादेलको सारभिको रेम्‍काबानाल बो थामेता बुङ हिम्‍पालिगोयाङ दोअ्‌तेङ परमेस्‍वर कासेहेङ इदोइ काम पालि दिङगिल्‍का हि।”

४४ कालाउ एसापा वा गोताङ यहुदिया माउजाको कचहरिसाअ्‌गेलाइता हानेतेङ धिरपाहि।

इसु लाम्‍फाको चात्‍यागेलाइहेङ काइका

(मत्‍ति ४:१८-२२; मर्कुस १:१६-२०)

५

१ एनि इसु गनेसरेत दोअ्‌का चावान्‍दिको काम्‍बेता जाअ्‌तेङ हिघाहि। हेङसाङ द्‌याङगेलाइ परमेस्‍वरको कथन हिङलि गुल्‍सुमुल्‍सुपा लोहि।

२ इसु चावान्‍दिको काम्‍बेता न्‍हेलोङ नाउ तिङहि। जालेघाकालाइ नाउ लाअ्‌तेङ जाले झादोङघाहि।

३ एलोङ नाउ सिमोनको हिघाहि। इसु इङकोङ नाउता धोलतेङ सिमोनहेङ नाउ काम्‍बेसो आसा ओसो चुमपुलि दोअ्‌हि। कालाउ योम्‍तेङ द्‌याङगेलाइहेङ धिरपालि तेङहि।

४ धिरपालि दोअ्‌तेङ इसु सिमोनहेङ दोअ्‌हि, “नाउ हेन्‍जा चि हिका थामेता चुमपुतेङ जाले थाल!”

५ इदोइ हिङतेङ सिमोन इसुहेङ दोअ्‌हि, “मास्‍टर, केलाइ ते न्‍हिसिङ थिकापाङ जाले थाल्‍लाउबुङ एलोङ बुङ हाया मादेहि। कालाउ ना दोअ्‌नाङसिङ का जाले थालाङका।”

६ जाले थाल्‍लाउ हेथे हेन्‍जाङ हाया देतेङ एम्‍बालाइको जाले दोङ थेअ्‌लि तोम्‍हि।

७ कालाउ एम्‍बालाइ भेनेङ नाउता हिका सानाइतिगेलाइहेङ साघाइलि भाअ्‌सिङ खुरको टिपनिहोइ काइहि। कालाउ एम्‍बालाइ लोतेङ हाया ओल्‍हेपालि तेङहि। हाया ओल्‍हेपाकाताङ पालाउ न्‍हेलोङ नाउताङ हाया पोङघातेङ नाउ दोङ दुबिलि तोम्‍हि।

८ इदोइ तिङतेङ सिमोन पत्‍रुस इसुको खोकोइता सेउपातेङ दोअ्‌हि, “प्रभु, का कुकर्मि हिघा, कासो दुरे योम!”

९ हाइदोनु इदोइ झोको हेन्‍जा हाया देकाता सिमोन रो वाको सानाइतिगेलाइ बुङ भारबुसाइहि।

१० सिमोनदोफा मिलितेङ काम पाका जब्‍दियाको चानगेलाइ याकुब रो युहन्‍ना बुङ भारबुसाइ हि। कालाउ इसु सिमोनहेङ दोअ्‌हि, “माथि! एलासो ना हाया माको, द्‌याङगेलाइहेङ काङकोता चुमाका ज्‍याना।”

११ इदोइ दोअ्‌का हिङतेङ एम्‍बालाइ नाउ काम्‍बेता तान्‍हितेङ चुमाहि कालाउ गोताङ आनेमाने लाअ्‌तेङ इसुहेङ पिताइहि।

इसु रोग्‍याल्‍होकाहेङ एल्‍पाहि

(मत्‍ति ८:१-४; मर्कुस १:४०-४५)

१२ एखे इसु एलोङ पुरता हिघाहि। इङको पुरता रोग्‍याल्‍होका एमि द्‌याङ हिघाखे। इसुहेङ तिङतेङ इङको रोग्‍याल्‍होका द्‌याङ वाको खोकोइता सेउपातेङ एसापा बिम्‍ति पाहि, “प्रभु, ना मन पान्‍हापानु कासेहेङ एल्‍पालि द्‌वाना।”

१३ इसु वाकोर्‍हुता खुर ताअ्‌तेङ दोअ्‌हि, “ना एल” दोअ्‌तेङ “का मन पाखा।” कालाउ इघुरिङताङ वाको रोग्‍याल्‍होका एल्‍हि।

१४ कालाउ इसु वासेहेङ हुकुम पितेङ दोअ्‌हि, “खाङ, इदोइ काथा हासुहेङ मादो! धामिकोता हानेतेङ ताइको जाच पाका। मोसाको हुकुम भाइपा भोक पितेङ झाराङहेङ ना एल्‍का दासि पि।”

१५ इङको दिनासो इसुको नावाइ झन चारचाराइतेङ हानिहि। कालाउ हेन्‍जाङ द्‌याङगेलाइ वाको बिद्‌या हिङलि रो एल्‍लि लोहि।

१६ कालाउ वा निचालाका थामेगेलाइता हानेतेङ पुकार पाघाहि।

इसु गाइल्‍हिखोअ्‌काहेङ एल्‍पाहि

(मत्‍ति ९:१-८; मर्कुस २:१-१२)

१७ एनि इसु द्‌याङगेलाइहेङ धिरपादोङ घाहि। आधेमि फरिसिगेलाइ, धरम मास्‍टरगेलाइ वाको भेर्पा योम्‍तेङ हिघाखे। एम्‍बालाइचाहिँ गालिल, यहुदिया माउजासो गोताङ देराभारिसो कालाउ यरुसलेम पुरसो बुङ लोका हिघाखे। इसुदोफा रोगाइकालाइहेङ एल्‍पाका प्रभु परमेस्‍वरको सरबङ हिघाहि।

१८ द्‌याङगेलाइ एमि गाइल्‍हि खोअ्‌काहेङ सिदाउदोफाङ फुतेङ चुमाहि। एम्‍बालाइ वासेहेङ इसुको आगाता चुमपुलि बोल्‍पाहि।

१९ कालाउ द्‌याङगेलाइ चेअ्‌सुमेअ्‌सुनाङ वाकोता चुमालि दामादोङ मानिङहि। एसापातेङ एम्‍बालाइ इङको गाइल्‍हिखोअ्‌काहेङ साअ्‌को चाल्‍हाता चुमपुहि। चाल्‍हा र्‍हाअ्‌तेङ इन्‍तासो गाइल्‍हिखोअ्‌काहेङ वाको सिदाउसुदाङ आलोल्‍होपा इसुको भेर्पा खुअ्‌पाहि।

२० द्‌याङगेलाइको खान्‍धुर तिङतेङ इसु इङको बिमारिहेङ दोअ्‌हि, “नाङको कुकर्म छमा जेङहि।”

२१ इसुको दोअ्‌का इदोइ काथा हिङतेङ धरम मास्‍टर रो फरिसिगेलाइ ओबालाइसि ओबालाइता दोअ्‌लि तेङहि, “परमेस्‍वरहेङ बादनामि पाका या हासु? परमेस्‍वर खिनिङ कुकर्म माफ पालि द्‌वावा।”

२२ एम्‍बालाइको मनको काथा गेतेङ इसु दोअ्‌हि, “नेलाइ हाइपालि इसिका ठहर पासुखेना?

२३ इङको गाइल्‍हिखोअ्‌का द्‌याङहेङ ‘नाङको कुकर्म माफ जेङहि’ दोअ्‌लि ना ‘ल्‍होतेङ हाने’ दोअ्‌लि हिदोइ सुबिस्‍ता हि, ते दोअ्‌सु?

२४ कालाउ खाङ, इदोइ सुमिङता का द्‌याङको चानहेङ द्‌याङको कुकर्म माफ पाका खाबरा हि दोअ्‌का काथाको दासि का नेलाइहेङ प्‍याङका।” कालाउ इसु इङको गाइल्‍हिखोअ्‌काहेङ दोअ्‌हि, “का नासेहेङ दोअ्‌खा, एला ल्‍हो कालाउ ताइको सिदाउ चुमतेङ सिता हाने।”

२५ इङको द्‌याङ उदोङघरि झाराङको आगाता ल्‍होहि कालाउ ताइको सिदाउ चुमतेङ परमेस्‍वरको परसङसा पाकाताङ सिता हानिहि।

२६ एम्‍बालाइ झाराङ भारबुसाइतेङ परमेस्‍वरको इसिका सरबङ तिङतेङ थिहि। एम्‍बालाइ परमेस्‍वरको परसङसा पातेङ दोअ्‌हि, “नानि केलाइ ते हिसिका भारबुसाइका काथा तिङन्‍हाहि!”

इसु लेबिहेङ काइका

(मत्‍ति ९:९-१३; मर्कुस २:१३-१७)

२७ इन्‍तासो हानेलाउ इसु लेबि मिङ हिका एमि लेबि द्‌याङहेङ लेबि थामेता योम्‍तेङ हिका तिङहि। इसु वासेहेङ दोअ्‌हि, “कासेहेङ पिताइ।”

२८ ओदोङघरि लेबि गोताङ सामान लाअ्‌तेङ वासेहेङ पिताइहि।

२९ इङकोन्‍हुअ्‌सो लेबि इसुहेङ ताइको साअ्‌ता चालिको भाअ्‌सिङ काइपुहि। इन्‍ता लेबि रो आरोङ हेन्‍जाङ द्‌याङगेलाइबुङ हिघाखे।

३० फरिसि रो फरिसिको धरम मास्‍टरगेलाइ गनगन पातेङ इसुको चात्‍यागेलाइहेङ दोअ्‌हि, “नेलाइ हाइपालि पोत ल्‍होपाकालाइ रो बो निठुरि द्‍याङगेलाइ दोफा दोफाङ योम्‍तेङ चासुखेना?”

३१ इसु एम्‍बालाइहेङ जावाफ पिहि, “बोइद्‍या ते मारोगाइकालाइहेङ माको, रोगाइकालाइहेङ खिनिङ गोइखे!

३२ एन्‍साङ पातेङ का धरम द्‍याङहेङ माको, कुकर्मि द्‍याङगेलाइको भाअ्‌सिङ ताताइको कुकर्म मानितेङ परमेस्‍वरपाहा घुरिसु दोअ्‍तेङ काइलि लोका हिघा।”

म्‍हितुपा हिका बारेता हिअ्‌का

(मत्‍ति ९:१४-१७; मर्कुस २:१८-२२)

३३ हेथे द्‌याङगेलाइ इसुहेङ दोअ्‌हि, “युहन्‍नाको चात्‍यागेलाइ सादाइ भाइपाङ म्‍हितुपाङ हिखे रो पुकार पाखे। फरिसि द्‍याङगेलाइको चात्‍यागेलाइ बुङ एन्‍साङ पाखे। कालाउ नाङको चात्‍यागेलाइ चालिआम्‍लि खिनिङ पाखे।”

३४ इसु एम्‍बालाइहेङ दोअ्‌हि, “हाइ नेलाइ दारुवा हिपाधाउ बिहुको भात्‍यारता लोका काल्‍ह्‍यागेलाइहेङ म्‍हितुपाङ ताअ्‌लि दोस्‍वाना?

३५ कालाउ इन्‍सिका दिनागेलाइ बुङ ल्‍वावा, जेलाउ दारुवा नेलाइसो रिम्‍तेङ चुमप्‍वावा कालाउ खिनिङ म्‍हितुपाङ हिका पहर ल्‍वावा।”

३६ इसु एम्‍बालाइहेङ आरोङ भेनेङ तुलना बुङ पिहि, “हासुबुङ नावा धाबा थेअ्‌तेङ पुर्ना धाबाता मातालाइखे। कालाउ तालाइलाउ नावा धाबा बुङ बिगिर्खे। एन्‍साङ नावा चेन्‍थारा पुर्ना चेन्‍थारादोफा मामिलिखे।”

३७ “आरोङ हासु बुङ नोनो अङगुरको निघार पुर्ना धालेको जाबिता माताअ्‌तावा। एन्‍सा पातेङ ताअ्‌लाउ ते जाबि भोयावा रो गोताङ निघार बुङ होकावा।

३८ नोनो अङगुरको निघार नावा धालेको जाबिता खिनिङ ताअ्‌लि गोइखे।

३९ एन्‍साङ दोङ हासु बुङ पुर्‍हिका अङगुरको निघार आम्‍लि लाअ्‌तेङ नोनो अङगुरको निघार माआम्‍खे। हाइदोनु वा दोअ्‌खे, पुर्‍हिका निघार दोङ टाका हिखे।”

इसु पुनित माइसाका दिनाको प्रभु

(मत्‍ति १२:१-८; मर्कुस २:२३-२८)

६

१ इसु रो चात्‍यागेलाइ पुनित माइसाका दिना गहम बारि पाहासो हाने घाहि। वाको चात्‍यागेलाइ गहमको सिसा पेतेङ खुरता मोकोताइतेङ चालि तेङहि।

२ इदोइ तिङतेङ फरिसिगेलाइ चात्‍यागेलाइहेङ दोअ्‌हि, “पुनित माइसाका दिना यहुदि नियमता पालिमाएलाङ दोअ्‌का काम बुङ नेलाइ हाइपालि पासुखेना?”

३ इसु एम्‍बालाइहेङ दोअ्‌हि, “दाउद राजा, वाको सानाइतिगेलाइ म्‍हितुपा हिलाउ वा हाइपाहि? हाइ नेलाइ धरम किताबता पर्‍हेका मान्‍थुसुन्‍हा?

४ वा ते परमेस्‍वरहेङ पुजा पाका पाललिअ्‌ता दुल्‍तेङ परमेस्‍वरहेङ चर्‍हाइका तोले चाहि। केलाइको नियमता धामिगेलाइ बिना आरोङ हासु बुङ इङको तोले चालि माएल्‍घाहि। कालाउ राजा दाउद ताइमि खिनिङ माचासिङ बो द्‌याङगेलाइहेङ बुङ चालि पिहि।”

५ कालाउ इसु काथा दोपातेङ दोअ्‌हि, “का द्‌याङको चान ते पुनित माइसाका दिनाको बुङ प्रभु हिघा।”

इसु खुर सेङका द्‌याङहेङ एल्‍पाका

(मत्‍ति १२:९-१४; मर्कुस ३:१-६)

६ आरोङ भेनेङ एलोङ पुनित माइसाका दिना इसु कचहरिसाअ्‌ता हानेतेङ बिद्‍या पिहि। इन्‍ता दाम्‍पाहा खुर सेङका द्‌याङ बुङ हिघाहि।

७ धरम मास्‍टरगेलाइ रो फरिसिगेलाइ इसुहेङ फतुर लागाइलि भाअ्‌सिङ दामाखाङतेङ हिघाखे। एन्‍सा जेङलाउ एम्‍बालाइ इसु इङको द्‌याङको खुर पुनित माइसाका दिनाता एल्‍पा प्‍याङ बे दोअ्‌तेङ खाङदोङ घाखे।

८ एम्‍बालाइको मनको काथा गेतेङ इसु खुर सेङका द्‌याङहेङ दोअ्‌हि, “ना ल्‍होतेङ इसो लोउ!” कालाउ इङको द्‌याङ ल्‍होतेङ इसुको आगाभारि हानिहि।

९ कालाउ इसु एम्‍बालाइहेङ दोअ्‌हि, “एला दोअ्‌सु, केलाइको नियम पुनित माइसाका दिनाता हाइपालि रेम्‍का जेनाङ दोअ्‌खे? रेम्‍का पालि ना मारेम्‍का पालि? सिन्‍हुपालि दोअ्‌खे ना नासापालि?”

१० कालाउ वा एम्‍बालाइ झाराङहेङ खाङतेङ इङको द्‌याङहेङ दोअ्‌हि, “नाङको खुर सोझापा!” वा एन्‍साङ पाहि रो वाको खुर उदोङघरि एल्‍हि।

११ इदोइ तिङतेङ फरिसिगेलाइ चेर ताम्‍पातेङ इसुहेङ हाइपालि गोयाङ दोअ्‌तेङ ताताइमिता मतो पालि तेङहि।

इसु तेन्‍हे सालन्‍हाकालाइहेङ साल्‍का

(मत्‍ति १०:१-४; मर्कुस ३:१३-१९)

१२ एनि इसु आरदाङता हानेतेङ झेङपाङ परमेस्‍वरदोफा पुकार पाहि।

१३ र्‍हिमा जेङलाउ वा चात्‍यागेलाइहेङ काइहि रो एम्‍बालाइता तेन्‍हेमिहेङ साल्‍हि। कालाउ एम्‍बालाइहेङ साल्‍तेङ दोअ्‌का उपमिङ पिहि।

१४ एसापा तेन्‍हेमि सालन्‍हाकालाइ एबालाइ दोङ: सिमोन, जाइहेङ इसु पत्‍रुस मिङ बुङ ताअ्‌पिहि। सिमोनको ओने अन्‍द्रियास। याकुब, युहन्‍ना, फिलिप, बारथोलोमाइ,

१५ मत्‍ति, थोमा, अल्‍फयसको चान याकुब, मुलुकभक्त दोअ्‌का सिमोन।

१६ याकुबको चान यहुदा कालाउ यहुदा इस्‍करियोत जाइ न्‍हुअ्‌सो इसुहेङ धोका पितेङ रिम्‍पाहि।

इसु हेन्‍जाङ द्‌याङगेलाइहेङ एल्‍पाका

(मत्‍ति ४:२३-२५)

१७ इसु मुल चात्‍यागेलाइ दोसाङ आर्दाङसो खुअ्‌लाउ ओबालाइ एलोङ चाउरता थुकालिलोहि। इन्‍ता वाको हेन्‍जा चात्‍यागेलाइ रो बो द्‍याङगेलाइ जोम्‍तेङ हिघाहि। इन्‍ता यहुदिया माउजाको गोताङ थामेसो, यरुसलेम पुरसो कालाउ जाहादिको काम्‍बेता हिका टुरोस रो सिदोन पुरसो हेन्‍जाङ द्‌याङगेलाइ बुङ जोम्‍तेङ हिघाहि।

१८ एम्‍बालाइ इसुको बिद्‌या हिङलि रो रोगगेलाइसो एल्‍लि लोका हिघाखे। इन्‍ता मासान खोअ्‌तेङ तुचाका निन्‍चाका द्‌याङगेलाइ बुङ एल्‍हि।

१९ झाराङ द्‌याङगेलाइ वासेहेङ साइलि भोदोङघाहि। हाइदोनु वाकोसो ओल्‍हेका सरबङसो झाराङ एल्‍घाहि।

इसुको पिका आर्ति

(मत्‍ति ५:१-१२)

२० इङकोन्‍हुअ्‌सो इसु ताइको चात्‍यागेलाइहेङ खाङतेङ दोअ्‌हि,

“जाइ हाइदोङ मान्‍थुकालाइ, नेलाइ हेथे आसिसित हिसुन्‍हा!

हाइदोनु सादेलको सारभि नेलाइकोङ।

२१ जाइ म्‍हितुकालाइ, नेलाइ हेथे आसिसित हिसुन्‍हा!

हाइदोनु नेलाइ घाइस्‍वाना।

जाइ खार्कालाइ, नेलाइ हेथे आसिसित हिसुन्‍हा!

हाइदोनु नेलाइ लेन्‍चास्‍वाना।”

२२ “का द्‌याङको चानर्‍हुता खान्‍धुर पानाङसिङ द्‌याङगेलाइ नेलाइहेङ हेला पानु, समाजसो ओल्‍हेपानु, फतुर लागाइनु रो लेदेरपानु ते नेलाइहेङ परमेस्‍वर आसिस प्‍यावा।

२३ इङको पहर खुसिसो न्‍हातेङ लेन्‍चासु। हाइदोनु नेलाइको भाअ्‌सिङ सादेलता बारा इनाम ताअ्‌काहि। लाम्‍फाको आगाधुइकाहेङ बुङ नेलाइहेङ सान्‍ताइकाको पितापुर्खागेलाइ एन्‍साङ पातेङ सान्‍ताइ घाखे।”

२४ “कालाउ धिकार, एला हिकालाइ!

हाइदोनु नेलाइ सुखको ज्‍यान निङसुहोइना।

२५ धिकार, एला घाइकालाइ!

हाइदोनु नेलाइ म्‍हितुपाङ हिस्‍वावा।

धिकार, एला लेका न्‍हाकालाइहेङ, हाइदोनु नेलाइ तुचाका निन्‍चास्‍वाना रो खारतेङ नाइतेङ पास्‍वाना।”

२६ “धिकार, एला द्‌याङको परसङसा निङकालाइ

हाइदोनु इसिका परसङसा ते द्‌याङगेलाइको पितापुर्खागेलाइ ढाटाइका आगाधुइकालाइहेङ बुङ पाका हिघाखे।”

सत्‍रुगेलाइहेङ बुङ इन्‍ताना पासु

(मत्‍ति ५:३८-४८; ७:१२)

२७ “कालाउ काङको बिद्‌या हिङका नेलाइहेङ का दोअ्‌ताङका, दुस्‍मनगेलाइहेङ इन्‍ताना पासु कालाउ ताइमिहेङ हेला पाकालाइहेङ रेम्‍फा पासु।

२८ नेलाइहेङ साराप पिकालाइहेङ सहसाम्‍पा पिसु। नेलाइहेङ हासुबुङ मारेम्‍का पानु वाको भालाइ ज्‍याको दोअ्‌तेङ पुकार पासु।

२९ हासुबुङ नासेहेङ एलोङ गाल्‍भुङता चाउरेनु भेनङ गाल्‍भुङ बुङ धोपि। नाङको कोट चुमपुलि भोकालाइहेङ लोखोन बुङ पिगिल।

३० र्‍हेकालाइहेङ पि रो नाङको सामान चुमपुकालाइदोफा माघुरिपा।

३१ कालाउ नेलाइहेङ द्‌याङगेलाइ हिसिका बेभार पालि भोखे, नेलाइ बुङ एम्‍बालाइहेङ एन्‍साङ पासु।

३२ “नेलाइहेङ इन्‍ताना पाकालाइहेङ खिनिङ इन्‍ताना पासुन्‍हा पानु, नेलाइ हाइ निङसुन्‍हा? हाइदोनु कुकर्मिगेलाइ बुङ ताइमिहेङ इन्‍ताना पाकालाइहेङ एन्‍साङ पाखे।

३३ आरोङ भालाइ पाकालाइहेङ खिनिङ भालाइ पासुन्‍हा पानु, नेलाइ हाइ निङस्‍वाना? कुकर्मिगेलाइ बुङ ते एन्‍साङ पाखे।

३४ “कालाउ तिरिलि दोअ्‌कालाइहेङ खिनिङ रिन पिसुन्‍हा पानु नेलाइहेङ हाइ लाभ जेङहि? तिरिलि दोअ्‌कालाइहेङ ते कुकर्मिगेलाइ बुङ रिन प्‍यावा।

३५ “एन्‍सा माको, दुस्‍मनगेलाइहेङ इन्‍ताना पासु, झाराङहेङ भालाइ पासु रो रिन र्‍हेकालाइहेङ र्‍हुका आस मापासिङ रिन पिसु। एन्‍सा पासुन्‍हा पानु नेलाइ बारा इनाम निङस्‍वाना। कालाउ नेलाइ बाराका परमेस्‍वरको चान जेङस्‍वाना। हाइदोनु परमेस्‍वर ते बाइगुनि रो स्‍वार्थिहेङ बुङ दायाखे।

३६ परमेस्‍वर आबा जेसापा दायाका हि, नेलाइ बुङ एन्‍साङ दायाका जेङसु।”

बोमिहेङ फतुर मालागाइसु

(मत्‍ति ७:१-५)

३७ “बोमिहेङ निया मापासु रो नेलाइको बुङ निया मापान्‍हावा। बोमिको गल्‍ति माभोसु, परमेस्‍वर बुङ नेलाइको गल्‍ति माभोकावा। बोमिहेङ माफ पिसु कालाउ परमेस्‍वर बुङ नेलाइहेङ माफ प्‍यावा।

३८ बोमिहेङ पिसु कालाउ परमेस्‍वर बुङ नेलाइहेङ प्‍यावा। वा ते खान्‍दाइतेङ पोङघा पातेङ आरोङ हेन्‍जाङ प्‍यावा। नेलाइ जेदोङ नापहोइ बोमिहेङ पिस्‍वाना, इङकोङ झोको नेलाइ बुङ निङस्‍वाना।”

३९ इसु एम्‍बालाइहेङ तुलना पितेङ एसा दोअ्‌हि, “हाइ कान्‍हा कान्‍हाहेङ थोङगिल्‍लि द्‌वावा? थोङगिल्‍हि पानु इङको न्‍हेमिङ खाराता मावालातावा?

४० हिदोइ बुङ चात्‍या ताइको मास्‍टरखान्‍तेङ बारा माज्‍यावा। कालाउ धिरलिदोकान्‍हुअ्‌सो खिनिङ वा मास्‍टरभाइपा ज्‍यावा।

४१ “बोमिको मिँको धुला तिङकालाइ ताइको मिँको धेङग्रा हाइपालि मातिङसुखेना?

४२ ताइको मिँको धेङग्रा मातिङकालाइ ताइको दादा ओनेहेङ हेसापा दोअ्‌लि दोस्‍वाना, ‘खोइ खोइ, नाङको मिँको धुला ओल्‍हेपाप्‍याङका।’ ओइ चिम्‍काटागेलाइ! लाम्‍फा ताइको मिँको धेङग्रा ओल्‍हेपा कालाउ खिनिङ बोमिको मिँको धुला ओल्‍हेपालि तिङस्‍वाना।”

सिङ रो फलपाको

(मत्‍ति ७:१६-२०; १२:३३-३५)

४३ “रेम्‍का सिङता मारेम्‍का फलपाको मासेखे, ना ते मारेम्‍का सिङता रेम्‍का फलपाको सेलि द्‌वावा।

४४ हिदोइ बुङ सिङ वाको फलपाको सोङ नाल्‍खे। हेअ्‌लाउ बुङ चुइको झालास्‍सो लिचि मापेखे। एन्‍साङ पातेङ चुइको सिङसो किसमिस मापेकावा।

४५ रेम्‍का द्‌याङ ताइको मनता हिका रेम्‍का भाकारसो रेम्‍काङ थोक ओल्‍हेपाखे। दुरजन द्‌याङ ताइको मनता हिका मारेम्‍का भाकारसो मारेम्‍का थोक दोङ ओल्‍हेपाखे। हाइदोनु जेदोङ मनता हि, इङकोङ काथा द्‌याङगेलाइ दोअ्‌तावा।”

न्‍हे खालको जग

(मत्‍ति ७:२४-२७)

४६ “काङको दोअ्‌का काथा मासाअ्‌सुन्‍हा पानु हाइपालि नेलाइ कासेहेङ प्रभु, दोअ्‍सुखेना?

४७ काङकोता लोतेङ काङको काथा हिङतेङ इङकोमाफिक पाका द्‌याङ हिसिका हिखे का नेलाइहेङ दोअ्‌ताङका

४८ वा एलोङ साअ् धाम्‍का द्‌याङ भाइपा जेङखे, जाइ वाङखारापा तोतेङ ताइको साअ्‌को जग उन्‍ठुइर्‍हुता बान्‍हाइहि। बारा वाइ लोतेङ बाने उलाउलापा लोलाउ बुङ इङको साअ् बोल्‍यापा धाम्‍नाङसिङ बाने वासेहेङ आलि मादोहि।

४९ कालाउ काङको काथा हिङतेङ मासाअ्‌कालाइ जग मालागाइसिङ साअ् धाम्‍का द्‌याङभाइपाङ जेनावा। बाने उलाउलापा लोलाउ वाको साअ् उन्‍धितेङ र्‍हाअ्‌न्‍हाहि।”

रोमि कप्‍तानको खान्‍धुर

(मत्‍ति ८:५-१३)

७

१ इसु द्‌याङगेलाइहेङ धिरपालि दोतेङ कफर्नहुम भारि हानिहि।

२ इन्‍ता रोमि कप्‍तानको ओसाभारापाङ दायाका कामत्‍या मासाअ्‌धेतेङ सिलितोम्‍का हिघाहि।

३ इसुको बारेता हिङतेङ इङको कप्‍तान इसु लोतेङ काङको कामत्‍याहेङ एल्‍पाप्‍याको दोअ्‌तेङ बिम्‍ति पालि यहुदि आगुवागेलाइहेङ वाकोता दिङगिल्‍हि।

४ इङको आगुवागेलाइ इसुकोता लोतेङ बिम्‍ति पातेङ दोअ्‌हि, “मास्‍टर, रोमि कप्‍तानको कामत्‍याहेङ एल्‍पापिनु रेम्‍का जेन्‍धावा।

५ हाइदोनु वा केलाइको जात्‍याहेङ इन्‍ताना पातेङ केलाइको भाअ्‌सिङ एलोङ कचहरिसाअ् बुङ धामपिका हि।”

६ इसिका बिम्‍ति हिङतेङ इसु एम्‍बालाइदोफाङ हानिहि। साअ् भेर्पा थुकालिलोलाउ कप्‍तान ताइको सानाइतिगेलाइहेङ इसुकोता इसिका बानाल पिगिल्‍हि, “प्रभु, तुचाका मापा, नासेहेङ ताइको साअ्‌लिता चुमपुलि सोबाइका का मान्‍थुघा।

७ का ताइमिङ बुङ नाङको भेर्पा लोलि सोबाइका मान्‍थुघा। कालाउ ना हुकुम खिनिङ पि, काङको कामत्‍या एलावा।

८ का ताइमि बुङ बारा हाकिमगेलाइको बसता हिखा। काङको बसता बुङ पलटन हिखे। एमिहेङ ‘हाने’ दोअ्‌खा वा हानेखे, भेनाङहेङ ‘लोउ’ दोअ्‌खा वा लोखे। कालाउ ताइको कामत्‍याहेङ बुङ ‘एसा पा’ दोअ्‌खा वा एन्‍साङ पाखे।”

९ इदोइ काथा हिङतेङ इसु भारबुसाइहि कालाउ ताइमिहेङ पिताइका द्‌याङगेलाइको हुलभारि खाङतेङ वा दोअ्‌हि, “का नेलाइहेङ दोअ्‌ताङका, इङको झोको बारा खान्‍धुर पाका द्‌याङ ते का इस्राएलिगेलाइको माझाता बुङ निङनाङ मान्‍थुघा।”

१० इङको बानाल चुमाका सानाइतिगेलाइ साअ् घुरिलाउ इङको कामत्‍या ते एल्‍तेङ हिघाहि।

इसु रान्‍दिको चानहेङ सिन्‍हुपाका

११ एनि न्‍हेनि न्‍हुअ्‌सो इसु नाइन दोअ्‌का पुरता हानिहि। वाको चात्‍यागेलाइ रो हेन्‍जाङ द्‌याङगेलाइ बुङ वाको दोसा हानिहि।

१२ इसु पुरको द्‌वारता थुकालिलोलाउ एमि सिकाद्‍याहेङ फातेङ मालामिगेलाइ हानेघाखे। सिका द्‌याङ ते एमि रान्‍दिको एलोङ खिनिङ चान हिघाहि। इङको रान्‍दिदोफा मालामि हानिका पुरको हेन्‍जाङ द्‌याङगेलाइ बुङ हिघाखे।

१३ रान्‍दिको तुचाका तिङलाउ इसुको मनता दाया पोङघातेङ वा रान्‍दिहेङ दोअ्‌हि, “माखार!”

१४ कालाउ आगाता हानेतेङ इसु सिकाको मान्‍चाउलि चातेङ रोकेलाउ मालामिगेलाइ जाअ्‌हि। कालाउ इसु सिकाहेङ दोअ्‌हि, “ओइ वाजान का नासेहेङ हुकुम पिखा ल्‍हो!”

१५ उदोङघरि सिका वाजान ल्‍होतेङ योम्‍हि रो काथा पालि तेङहि। इसु इङको वाजानहेङ वाको आमाइहेङ पिहि।

१६ परमेस्‍वरको इसिका बारा सरबङ तिङतेङ झाराङ भारबुसाइतेङ वाकोदोफा थिहि कालाउ परमेस्‍वरको परसङसा पातेङ दोअ्‌हि, “एमि बाराका आगाधुइका केलाइको माझाता देखाल पिका हि। परमेस्‍वर ताइको जनगेलाइहेङ बान्‍चेपालि लोका हि।”

१७ इसु इङको वाजानहेङ बान्‍चेपाका बानाल यहुदिया कालाउ इङको चारबितिङको गोताङ माउजागेलाइता फाइलिहि।

युहन्‍ना इसुको बारेता काथा गेलि दिङगिल्‍का

(मत्‍ति ११:२-१९)

१८ चिभुअ्‌लि पिका युहन्‍नाको चात्‍यागेलाइबुङ इसुको पाका इदोइ गोताङ काथा वासेहेङ हिम्‍पाहि। कालाउ युहन्‍ना ताइको न्‍हेमि चात्‍यागेलाइहेङ काइतेङ,

१९ प्रभु इसुकोता एसा दोअ्‌तेङ हिअ्‌लि दिङगिल्‍हि, “केलाइको आस पाका मुक्‍तिपिका ख्रिस्‍ट ना दोङ हिना बे केलाइ भेनाङको दामा खानाङ?”

२० कालाउ एम्‍बालाइ इसुकोता लोतेङ हिअ्‌हि, “केलाइको आस पाका मुक्‍ति पिका ख्रिस्‍ट ‘ना दोङ हिना बे, केलाइ भेनाङको दामा खानाङ? इदोइ काथा चिभुअ्‌लि पिका युहन्‍ना केलाइहेङ हिअ्‌लि दिङगिल्‍हि।’”

२१ इङकोङ बेला इसु हेन्‍जा द्‌याङगेलाको रोग बिमारगेलाइ रो मासान खोअ्‌कालाइहेङ एल्‍पाहि। हेन्‍जा मिँ मातिङकालाइ बुङ तिङलि दोअ्‌का जेङहि।

२२ इसु युहन्‍नाको चात्‍यागेलाइहेङ दोअ्‌हि, “नेलाइ जेदोङ तिङका रो हिङका हिसुन्‍हा हानेतेङ इङकोङ काथा दोङ युहन्‍नाहेङ दोअ्‌पिसु: मिँ मातिङकालाइ तिङलिदोहि, तेलि मादोकालाइ तेलिदोहि, रोग्‍यागेलाइ सुचि जेङदोङ खे, न्‍हातोङ माहिङकालाइ हिङलिदोहि, सिकालाइ सिन्‍हुदोङखे रो पिर गरिबगेलाइ परमेस्‍वरको रेम्‍काबानाल हिङलि निङदोङखे।

२३ काङको बारेता साङखा मापाका द्‌याङ जातिङको आसिस निनावा!”

२४ युहन्‍नाको चात्‍यागेलाइ हानेकान्‍हुसो इसु द्‌याङगेलाइहेङ युहन्‍नाको बारेता दोअ्‌हि, “नेलाइ उदादाङका थामेता हाइ खाङलि हानिका हिघासुन्‍हा? हाइ भेर्माता हेङघालाइ न्‍हाका नालेहेङ?

२५ हाइ रे रेम्‍का धाबा लागाइका द्‌याङगेलाइहेङ? रेरेम्‍का धाबा लागाइका द्‌याङ ते राजमहलता खिनिङ हिखे।

२६ जातिङको दोअ्‌सु, नेलाइ हाइ खाङलि हानिका हिघासुन्‍हा? हाइ आगाधुइकाहेङ? एइ, जातिङको दोअ्‌नु ते नेलाइ आगाधुइका खान्‍तेङ बुङ बारा एमिहेङ तिङका हिसुन्‍हा।

२७ हाइदोनु युहन्‍नाकोङ बारेता धरम किताबता परमेस्‍वर एसा दोअ्‌का हि:

‘खाङ, ना खान्‍तेङ लाम्‍फा का काङको बानाल चुमाकाहेङ दिङगिल्‍दोङखा।

कालाउ वा नाङको दामा त्यार पाप्‍यावा।’

२८ “का नेलाइहेङ दोअ्‌खा, बेबाल द्‌याङसो जेङकालाइ युहन्‍नाखान्‍तेङ बारा द्‌याङ हासु मान्‍थु। कालाउ सादेलको सारभिता जाइ झाराङखान्‍तेङ म्‍हुइका हि, वा युहन्‍नाखान्‍तेङ बुङ बाराका जेनावा।”

२९ कालाउ युहन्‍नाको काथा हिङतेङ द्‌याङगेलाइ रो पोत ल्‍होपाकालाइ परमेस्‍वरको हुकुम ठिक हि दोअ्‌तेङ युहन्‍नासो चिभुअ्‌लि र्‍हुहि।

३० कालाउ फरिसिगेलाइ रो धरम मास्‍टरगेलाइ ओबालाइको भाअ्‌सिङ परमेस्‍वरको योजनाहेङ काम मालागिका दोअ्‌तेङ युहन्‍नासो चिभुअ्‌लि मार्‍हुहि।

३१ इसु दोअ्‌हि, “इन्‍सिका द्‌याङगेलाइहेङ का हासु दोफा दाज्‍याङका? एम्‍बालाइ हिसिका हि?

३२ एम्‍बालाइ ते हातेता योम्‍तेङ एसापा काथा पाका जामालाइ भाइका हि। एम्‍बालाइ ताताइमिता एसापा दोअ्‌खे:

‘केलाइ नेलाइको भाअ्‌सिङ बासुलि धुइपापिलाउ बुङ नेलाइ मान्‍हासुन्‍हा।

केलाइ बिलाउना पातेङ ले लेलाउबुङ नेलाइ माखारसुन्‍हा।’

३३ “अङगुरको निघार बुङ माआम्‍का, उम बुङ माचाका युहन्‍ना लोहि। नेलाइ वासेहेङ ‘मासान खोअ्‌का द्‌याङ’ दोअ्‌सुन्‍हा।

३४ द्‌याङको चान चातेङ आम्‍तेङ लोहि कालाउ वासेहेङ नेलाइ ‘इङको दुअ्‌का, जाँर्‍ह्‍या, पोत ल्‍होपाकालाइ रो कुकर्मिगेलाइको सानाइति’ दोअ्‌तेङ फतुर लागाइखेना।

३५ परमेस्‍वरको आकिल निङकालाइ दोङ आकिलहेङ उचित ठहर्‍हाइखे।”

इसु कुकर्मि बेबालहेङ माफपिका

३६ सिमोन दोअ्‌का एमि फरिसि इसुहेङ दिलिमा उम चालि काइपुहि। कालाउ इसु इङको फरिसिको साअ्‌ता हानितेङ उम चालि योम्‍हि।

३७ इङको पुरको एमि कुकर्मि बेबाल इसु फरिसिको साअ्‌ता चालि लोका हि दोअ्‌का हिङहि। वा एलोङ रेम्‍का सिङमरमरको सिसिता जाङका आतर चुमतेङ इङको साअ्‌ता थुकालिलोहि।

३८ वा न्‍हुअ्‌पाहासो लोतेङ इसुको खोकोइ भेर्पा जाअ्‌तेङ खारलि तेङहि रो मिसिय्हाँसो ह्‍याअ्‌का मितिसो इसुको खोकोइ झापिहि। कालाउ वाको खोकोइ ताइको पुसिङहोइ योअ्‌तेङ चुमाइतेङ आतर होपिहि।

३९ इदोइ तिङतेङ इसुहेङ चालि काइपुका फरिसि मन मन्‍ताङ दोअ्‌हि, “इसु जातिङको आगाधुइका हिनु ते वासेहेङ साइका बेबाल हिसिका कुकर्मि बेबाल हिघाहि दोअ्‌तेङ गेधावा।”

४० एन्‍सालाउ इसु इङको फरिसिहेङ दोअ्‌हि, “सिमोन, नासेहेङ का एलोङ काथा दोअ्‌लि गोइका हि।” वा दोअ्‌हि, “मास्‍टर, हुकुम ज्‍याको।”

४१ इसु दोअ्‌हि, “हिङ, एमि साहुको न्‍हेमि आसामि हिघाखे। एमि नासाइ रुपाको टाका कालाउ भेनेङ न्‍हेकुरिते रुपाको टाका रिन र्‍हुका हिघाखे।

४२ एम्‍बालाइ हासुबुङ र्‍हुका रिन तिरिलि मादोनाङसिङ साहु न्‍हेमिकोङ रिन मिनाहा पापिहि। एला दोअ्, हासु साहुहेङ हेन्‍जा इन्‍ताना पाङ?”

४३ सिमोन दोअ्‌हि, “काङको ठहरता हेन्‍जा रिन मिन्‍हा निङका।” इसु दोअ्‌हि, “ना ठिकदोङ दोअ्‌न्‍हा।”

४४ वा बेबालभारि घुरितेङ सिमोनहेङ दोअ्‌हि, “यासिहेङ खाङ! का नाङको साअ्‌ता लोघा, ना कासेहेङ खोकोइ झाका चिसुदाङ मापिन्‍हा। कालाउ या ते काङको खोकोइ मितिहोइ झापितेङ ताइकोङ पुसिङहोइ योअ्‌पिहि।

४५ ना कासेहेङ चुमाइतेङ स्‍वागत मापान्‍हा। कालाउ या ते लोकासोङ काङको खोकोइता चुमाइदोङखे।

४६ ना काङको पुसिङता चुइति बुङ मालागाइपिन्‍हा। कालाउ या ते काङको खोकोइता जाङका आतर होपिहि।

४७ या हाइपालि एसा पाहि दोअ्‌तेङ का नासेहेङ दोअ्‌खा, याको हेन्‍जाङ कुकर्मगेलाइ माफ जेङलिदोहोइ। इङकोहेतु या कासेहेङ हेन्‍जा इन्‍ताना तिम्‍पाहि। आतुइसा कुकर्म माफ जेङका द्‌याङ आतुइसा इन्‍ताना पाखे।”

४८ कालाउ इसु इङको बेबालहेङ दोअ्‌हि, “नाङको कुकर्म माफ जेङलि दोहोइ।”

४९ इन्‍ता चालि योम्‍का द्‌याङगेलाइ ताताइमिता दोअ्‌लितेङहि, “कुकर्म माफ पाका या हासु?”

५० इसु इङको बेबालहेङ दोअ्‌हि, “नाङको खान्‍धुरसो नासेहेङ बान्‍चेपाहि। एला सुबिस्‍तासो हाने।”

इसुहेङ साघाइका बेबालाइ

८

१ इङकोन्‍हुअ्‌सो इसु स्‍वर्को सारभिको रेम्‍काबानाल हिम्‍पाकाताङ पुर पुरता रो देरा देराता हानेहि। वाको दोफा तेन्‍हे चात्‍यागेलाइबुङ हिघाखे।

२ मासानगेलाइ रो रोगसो एल्‍का आधेमि बेबालाइ बुङ वासेहेङ पिताइहि। एम्‍बालाइता न्‍हिअ् लोङ मासान खोअ्‌तेङ एल्‍का मरियम मग्‍दलिनि बुङ हिघाहि।

३ हेरोद राजाको खाजान्‍चि खुजासको बेअ् योअन्‍ना, सुसन्‍ना रो आरोङ बुङ हेन्‍जाङ बेबालाइ हिघाखे। जाइ इसु रो वाको चात्‍यागेलाइहेङ टाका काउरि पितेङ साघाइघाखे।

चालाइ बिअ्‌काको तुलना

(मत्‍ति १३:१-९; मर्कुस ४:१-९)

४ एनि पुर पुरसो हेन्‍जाङ द्‌याङगेलाइ इसुकोता लोहि। द्‌याङगेलाइ लोलिदोतेङ इसु एम्‍बालाइहेङ इसिका काथा दोअ्‌हि,

५ “एमि द्‌याङ चालाइबिअ्‌लि ओल्‍हेहि। चालाइ बिअ्‌लाउ आधे चालाइ दामाता बिअ्‌न्‍हाहि। वासेहेङ द्‌याङगेलाइ याङहि कालाउ जिह्‍याँगेलाइ लोतेङ चापिहि।

६ आधे चालाइ उन्‍ठुइ खिनिङ हिका भोनोता बिअ्‌न्‍हाहि। इन्‍ता योनु ते योहि सेङका बाल्‍कुसा भोनो हिनासिङ गोताङ सेङहि।

७ हेथे चालाइगेलाइ चुइको झालासता बिअ्‌न्‍हाहि, इङको दोसा चुइको झालास बुङ धाङगातेङ लोहि रो योका चालाइहेङ बारालि मापिहि।

८ आधे चालाइ रेम्‍का भोनोता परितेङ लादालादापा जेङतेङ बाराहि कालाउ एलोङ एलोङ चालाइसो साइ साइ गुना जेङतेङ सेहि।” इङको दोअ्‌लि दोअ्‌तेङ इसु एम्‍बालाइहेङ दोअ्‌हि, “जाइको हिङका न्‍हातोङ हि, वा रेम्‍फा हिनाको!”

तुलनाको माने

(मत्‍ति १३:१०-२३; मर्कुस ४:१०-२०)

९ इसुको चात्‍यागेलाइ वासेहेङ इदोइ तुलनाको माने हाइ कुनु दोअ्‌तेङ हिअ्‌हि।

१० इसु एम्‍बालाइहेङ दोअ्‌हि, “नेलाइहेङ सादेलको सारभिको लिअ्‌ताको काथा गेलि पिकाहि। कालाउ बो द्‍याङगेलाइ दोफा का काथागेलाइता खिनिङ दोअ्‌खा। एम्‍बालाइ खाङनुते खाङखे कालाउ मातिङखे। हिङनुते हिङखे कालाउ मागेखे।”

११ इसु आरोङ दोअ्‌हि, “इदोइ काथाको माने चालाइ दोअ्‌का परमेस्‍वरको कथन एइ।

१२ दामाता हुल्‍का चालाइ एम्‍बालाइ जाइ कथन हिङनु ते हिङखे मनता ताअ्‌लि मादोखे। हाइदोनु खान्‍धुर पातेङ बान्‍चेलि मानिनाको दोअ्‌तेङ दियाबलस लोखे कालाउ एम्‍बालाइको कथन चुमपुखे।

१३ उन्‍ठुइहिका भोनोइता हुल्‍का चालाइ दोअ्‌का एम्‍बालाइ परमेस्‍वरको कथन हिङतेङ लेङचातेङ र्‍हुखे। कालाउ इङको कथन मनता ताअ्‌लि मादोखे। एन्‍सा जेङलाउ एम्‍बालाइको खान्‍धुर एघुरिङको भाअ्‌सिङ खिनिङ जेङखे कालाउ सारो गारोता खान्‍धुर राम्‍खे।

१४ चुइको झालासता बिअ्‌न्‍हाका चालाइते एम्‍बालाइ, जाइ परमेस्‍वरको कथन हिङनुते हिङखे, कालाउ दुनियाको सुर्ता, टाका काउरि रो सुख निङतेङ खान्‍धुरहेङ बारालि दोङ मापिखे। कालाउ एम्‍बालाइसो हाइ बुङ फलपाको मासेखे।

१५ रेम्‍का भोनोता बिअ्‌न्‍हाका चालाइ ते एम्‍बालाइ जाइ कथन हिङखे रो हुकुमकारि जेङतेङ हिङका कथनहेङ रेम्‍फा पातेङ मनता ताअ्‌खे कालाउ बेलाता हेन्‍जाङ फल सेपाखे।”

गेसाको फाइसालामका

(मर्कुस ४:२१-२५)

१६ “हासुबुङ गेसा जोलाइतेङ पाथिहोइ माथुम्‍खे। ना ते थारान्‍चालिअ्‌ता म्‍होतेङ ताअ्‌खे। बरु साअ्‌लिता लोकालाइहेङ फाइसालामाको दोअ्‌तेङ झाउका थामेता ताअ्‌न्‍हाखे।

१७ एसाङ पातेङ म्‍होअ्‌तेङ ताअ्‌का काथा जेथे हि इङको गोताङ रेम्‍फा ग्‍यावा। कालाउ गेलि मादोका काथा जेथे हि, इङको गोताङ हेतेङ झाराङ ग्‍यावा।

१८ एन्‍सा जेङलाउ नेलाइको हिङका काथाहेङ रेम्‍फा फोम पासु हाइदोनु जाइदोफा हि, वासेहेङ आरोङ प्‍यावा। जाइदोफा मान्‍थु, वाकोदोफा हिका बुङ घिनावा।”

इसुको आमाइ रो ओनेगेलाइ

(मत्‍ति १२:४६-५०; मर्कुस ३:३१-३५)

१९ एनि इसुको ओनेगेलाइ रो वाको आमाइ वासेहेङ दुसुलि लोहि। कुलाउ द्‌याङगेलाइको चेअ्‌सुमेअ्‌सुका एम्‍बालाइ वासेहेङ दुसुलि मादोहि।

२० एमि द्‌याङ इसुहेङ दोअ्‌हि, “नाङको आमाइ रो ओनेगेलाइ नासेहेङ भेटिलि बाहार र्‍हुम्‍तेङ हि।”

२१ इसु एम्‍बालाइहेङ दोअ्‌हि, “परमेस्‍वरको काथा हिङका रो मानेकालाइ दोङ काङको आमाइ रो काङको ओनेगेलाइ।”

इसु दुमभेर्माहेङ गाम्‍पाका

(मत्‍ति ८:२३-२७; मर्कुस ४:३५-४१)

२२ एनि इसु चात्‍यागेलाइदोसा नाउता धोल्‍तेङ ओबालाइहेङ दोअ्‌हि, “केलाइ चावान्‍दिको ओदोइपार हानाइने।” कालाउ ओबालाइ हानिहि।

२३ हानेकाताङ पालाउ इसु नाउताङ जिम्‍हि। कालाउ चावान्‍दिता बारा दुम्‍भेर्मा लोलि तेङहि रो नाउता चि पोङघालि तोम्‍लाउ एम्‍बालाइ बारा आपतता परिहि।

२४ एन्‍सा जेङलाउ चात्‍यागेलाइ लोतेङ इसुहेङ ल्‍होपातेङ दोअ्‌लि तेङहि, “मास्‍टर, मास्‍टर, केलाइ ते सिलि तोमन्‍हाहोइ।” इङको हिङतेङ इसु ल्‍होहि रो दुमभेर्मा हेङ हाकाराइहि। ओदोङघरि दुम्‍भेर्मा गोतातेङ चिको लहर बुङ गाङहि।

२५ इसु चात्‍यागेलाइहेङ दोअ्‌हि, “खोइ नेलाइको खान्‍धुर?” वाको सरबङ तिङतेङ एम्‍बालाइ भारबुसाइहि रो थिहि। कालाउ ताताइमिताङ काथा पालि तेङहि, “या हासु? वा हाकाराइलाउ ते लहर रो दुम्‍भेर्मा बुङ वाको हुकुमहेङ मानेखे।”

मासान खोअ्‌का द्‌याङ एल्‍का

(मत्‍ति ८:२८-३४; मर्कुस ५:१-२०)

२६ इसु वाको चात्‍यागेलाइहेङ चुमपुतेङ गालिल चावान्‍दिको उदोइपार गेरासेनसको माउजाता थुकाहि।

२७ जेलाउ इसु नाउसो खुअ्‌हि कालाउ इङकोङ पुरसो मासान खोअ्‌का एमि द्‌याङ वासेहेङ दुसुलि लोहि। इङको द्‌याङ हेन्‍जाङ दिनासो धाबा बुङ मालागाइघाहि। कालाउ वा ताइको साअ्‌ता बुङ माहिसिङ तोमगेलाइता खिनिङ हिघाहि।

२८ इसुहेङ तिङतेङ वा हापाङ र्‍हिकाइतेङ, वाको आगाता पोम्‍भेलेतेङ दोअ्‌हि, “इसु, बारा परमेस्‍वरको चान, ना कासेहेङ हाइपालि खाङखेना? बिम्‍ति हि, कासेहेङ तुचाका मापि।”

२९ इसु मासानहेङ ओल्‍हेलि हुकुम पिनाङसिङ इङको द्‌याङ एसा दोअ्‌हि। हेन्‍जाङ खेप इङकोमासान वासेहेङ रिम्‍का हिघाहि। वाको खुर खोकोइ झिन्‍जिरिहोइ धेउतेङ ताअ्‌लाउ बुङ वा मासानको सरबङसो झिन्‍जिरि धोअ्‌पातेङ उदादाङका थामेभारि खाअ्‌घाहि।

३० इसु वासेहेङ हिअ्‌हि, “नाङको मिङ हाइ?” वा दोअ्‌हि, “फाउज”, हाइदोनु इङको द्‌याङता हेन्‍जाङ मासानगेलाइ दुल्‍का हिघाहि।

३१ कालाउ मासानगेलाइ इसुदोफा बिम्‍ति पातेङ दोअ्‌हि, “केलाइहेङ ओल्‍हेलि मादोका चिलवाङवाङका खाराता हानिका हुकुम मापि।”

३२ इङको आरदाङको चाउरता एजेर पाया चारिघाखे। कालाउ मासानगेलाइ इसुदोफा इङको पायाको जेरता दुल्‍लि हुकुम र्‍हेहि। इसु एम्‍बालाइहेङ दोअ्‌हि, “हानेसु।”

३३ इदोइ मासानगेलाइ इङको द्‌याङसो ओल्‍हेतेङ पायागेलाइ लिअ्‌ता दुल्‍हि। कालाउ इङको पायाको जेर धाअ्‌तेङ हानेलाउ आरदाङसो लेता चावान्‍दिता हुल्‍तेङ दुबितेङ सिहि।

३४ इसिका घाटाना जेङका तिङतेङ पाया घोकालाइ धाअ्‌पुतेङ इङको काथा देरा रो पुरभारि फाइलाइहि।

३५ इङकोन्‍हुअ्‌सो हेन्‍जाङ द्‌याङगेलाइ हाइ जेङहि दोअ्‌तेङ इसुकोता खाङलि लोहि। कालाउ लाम्‍फा मासान सान्‍ताइका द्‌याङहेङ एल्‍तेङ एला धाबा लागाइतेङ इसुको खोकोइ भेर्पा योम्‍तेङहिका एम्‍बालाइ तिङहि। इङको तिङतेङ एम्‍बालाइ झाराङ थिहि।

३६ कालाउ मासान खोअ्‌का द्‌याङहेङ एल्‍का तिङकालाइ हेसापा एल्‍हि दोअ्‌तेङ इन्‍ता लोका झाराङ द्‌याङगेलाइहेङ दोअ्‌पिहि।

३७ इङकोन्‍हुअ्‌सो इङको गेरासेनस माउजाको झाराङ द्‌याङगेलाइ इसुहेङ इतासो हाने दोअ्‌तेङ बिम्‍ति पाहि। हाइदोनु एम्‍बालाइ हेन्‍जाङ थिका हिघाखे। एन्‍सा जेङलाउ इसु घुरितेङ हानेलि नाउता ताङहि।

३८ एन्‍सालाउ मासान ओल्‍हेन्‍हाका इङको द्‌याङ इसुहेङ बिम्‍ति पाहि, “प्रभु, कासेहेङ बुङ नाङकोङ दोफा चुमपु।” कालाउ इसु वासेहेङ दोअ्‌हि,

३९ “ना ताइको सिता हाने; परमेस्‍वर नाङको भाअ्‌सिङ हाइ पाहि? इङको काथा बोमिहेङ बुङ हिङपा।” इसु वाको भाअ्‌सिङ पापिका कामको बारेता इङको द्‌याङ गोताङ पुरभारि हिम्‍पागिल्‍हि।

याइरसको चामिन्‍दि रो एमि अल्‍पायु बेबाल एल्‍का

(मत्‍ति ९:१८-२६; मर्कुस ५:२१-४३)

४० इसु चावान्‍दिको इदोइपार थुकालि लोलाउ हेन्‍जाङ द्‌याङगेलाइ वासेहेङ र्‍हुमतेङ हिघाहि। कालाउ एम्‍बालाइ वासेहेङ स्‍वागत पाहि।

४१ एघुरिङन्‍हुअ्‌सो कचहरिसाअ्‌को हाकिम याइरस लोतेङ इसुहेङ सेउपातेङ काङको साअ्‌ता लोपि दोअ्‌तेङ पुकार पाहि।

४२ हाइदोनु वाको एलोङ खिनिङ तेन्‍हे बाअ्‌सारको चामिन्‍दि सिलि तोम्‍का हिघाहि। वाको बिम्‍ति हिङतेङ इसु वाकोङदोफा हानेलि तेङहि। इसु हानिका तिङतेङ द्‌याङगेलाइ चारबितिङसो चेअ्‌सुमेअ्‌सुपा लोलि तेङहि।

४३ इङकोङ हुलता तेन्‍हे बाअ्‌सारसो अल्‍पायु बेथासो तुचाका निन्‍चाका एमि बेबाल बुङ हिघाहि। वा ताइमि दोफा हिका टाका काउरि ओस्रे पाइतिता दोपालाउ बुङ हासुङ वासेहेङ एल्‍पालि दोनाङ मान्‍थुघाहि।

४४ वा द्‌याङगेलाइको चेअ्‌सुमेसुकाता न्‍हुअ्‌पाहासो लोतेङ इसुको धाबाको फेन्‍चा साइहि। वाको धाबा साइतेङसाङ वाको अल्‍पायु बेथा एल्‍हि।

४५ इङको दोङ पहर इसु हिअ्‌हि, “कासेहेङ हासु साइहि?” कालाउ झाराङ, “काते साइनाङ मान्‍थुघा” दोअ्‌हि। कालाउ झाराङ “का ते साइनाङ मान्‍थुघा” दोअ्‌हि। कालाउ पत्‍रुस दोअ्‌हि, “मास्‍टर, नासेहेङ ते द्‌याङगेलाइको चेअ्‌सुमेअ्‌सु दोङ ठेलिदोङखे।”

४६ कालाउ इसु दोअ्‌हि, “माको, हासुबिङ कासेहेङ साइहि। हाइदोनु काङकोसो सरबङ ओल्‍हेतेङ हानिका का गेघा।”

४७ एला म्‍होतेङहिलि माज्‍याङ दोअ्‌का गेतेङ इङको बेबाल थितेङ फिरतेङ लोहि रो वाको खोकोइता तुघुरहि। कालाउ वा इसुहेङ साइका रो साइतेङसाङ एल्‍का काथा झाराङको आगाता दोअ्‌हि।

४८ इसु वासेहेङ दोअ्‌हि, “चामिन्‍दि, नाङको खान्‍धुरसो ना एलन्‍हा, एला सुबिस्‍तासो हाने।”

४९ इसु एसा दोअ्‍काताङ पालाउ याइरसको साअ्‌सो एमि द्‌याङ लोतेङ याइरसहेङ दोअ्‌हि, “नाङको चामिन्‍दि सिलिदोहोइ, एला मास्‍टरहेङ तु मापि।”

५० इङको काथा हिङतेङ इसु याइरसहेङ दोअ्‌हि, “हारेस माचा, खान्‍धुर खिनिङ पा, नाङको चामिन्‍दि बानच्‍यावा।”

५१ इसु याइरसको साअ्‌ता थुकातेङ पत्‍रुस, याकुब, युहन्‍ना रो बेजानको आमाइ आबाहेङ खिनिङ बो हासुहेङ बुङ लिअ्‌ता दुल्‍लि मापिहि।

५२ इङको बेजान सिनाङसिङ इन्‍ता जोम्‍का झाराङ खारतेङ नेतेङ हिघाहि। इसु एम्‍बालाइहेङ दोअ्‌हि, “माखारसु, वा जिम्‍तेङ खिनिङ हि, सिनाङ मान्‍थु।”

५३ एम्‍बालाइ इसुको काथा हिङतेङ झाराङ खिस्‍सिपातेङ लेङपिहि। हाइदोनु एम्‍बालाइ वा सिहोइ दोअ्‌तेङ गेका हिघाहि।

५४ कालाउ इसु बेजानको खुर चुमतेङ दोअ्‌हि, “ओइ आबाउ, ल्‍हो!”

५५ इङको पहर बेजानको आत्‍मा आरोङ घुरितेङ लोहि। वा इघुरिताङ ल्‍होलाउ इसु एम्‍बालाइहेङ दोअ्‌हि, “या बेजानहेङ चाका सामान पिसु।”

५६ इदोइ तिङतेङ बेजानको आमाइ आबा भारबुसाइहि। कालाउ इसु एम्‍बालाइहेङ “इदोइ काथा हासुहेङ बुङ मादोअ्‌सु!” दोअ्‌तेङ हुकुम पिहि।

इसु चात्‍यागेलाइहेङ पारचारपालि दिङगिल्‍का

(मत्‍ति १०:५-१५; मर्कुस ६:७-१३)

९

१ इसु तेन्‍हे चात्‍यागेलाइहेङ काइहि। एम्‍बालाइहेङ मासान ओल्‍हेपालि रो रोगाइकालाइहेङ एल्‍पाका सरबङ रो खाबरा पिहि।

२ कालाउ इसु एम्‍बालाइहेङ सादेलको सारभिको बारेता पारचार पालि रो रोगाइकालाइहेङ एल्‍पालि भाअ्‌सिङ दिङगिल्‍हि।

३ कालाउ इसु एम्‍बालाइहेङ दोअ्‌हि, “नेलाइहेङ दामाता गोयाङ दोअ्‌तेङ लाठि, झोला, चाकाआनेमाने, टाका रो फेरेका धाबागेलाइ हाइदोङ माचुम्‍सु।

४ कालाउ नेलाइहेङ जेदोङ साअ्‌को द्‌याङ स्‍वागत पावा, इङको पुर मालाअ्‌पाधाउ इङकोङ साअ्‌ता हिसु।

५ कालाउ जेदोङ थामेको द्‌याङगेलाइ नेलाइहेङ स्‍वागत मापानु, इङको द्‍याङगेलाइहेङ परमेस्‍वरको पाका न्‍यायको चेतानि पिलि पाइतालाको धुला थितेङ इङको थामेहेङ लाअ्‌पिसु।”

६ कालाउ चात्‍यागेलाइ देरा देराता हानेतेङ रेम्‍काबानाल पारचार पातेङ रोगाइकालाइहेङ एल्‍पाहि।

हेरोद आवाइका

(मत्‍ति १४:१-१२; मर्कुस ६:१४-२९)

७ जेलाउ इदोइ गोताङ बारदातगेलाइको बारेता गालिल माउजाता राज पाका हेरोद एन्‍टिपास हिङहि कालाउ वा आवाइ हि। हाइदोनु हेथे द्‌याङगेलाइ “चिभुअ्‌लि पिका युहन्‍ना सिकासो सिन्‍हुहि” दोअ्‌तेङ दोअ्‌घाखे।

८ आधिमि “एलिया देखाल पिहि” दोअ्‌घाखे। कालाउ बो गेलाइ “उहिलेको आगाधुइका सिकासो सिन्‍हुहि” दोअ्‌घाखे।

९ एन्‍साजेङलाउ हेरोद एसा दोअ्‌हि, “चिभुअ्‌लि पिका युहन्‍नाको ते का दोङ पुरिङ पाल्‍लि लागाइका हिघाखा। या हासु जाइको बारेता का इसिका काथा हिन्‍दोङखा?” कालाउ वा इसुहेङ भेटिलि ठहर पाहि।

इसु ना हाजारहेङ चापाका

(मत्‍ति १४:१३-२१; मर्कुस ६:३०-४४; युहन्‍ना ६:१-१४)

१० कालाउ इसुको दिङगिल्‍का तेन्‍हेमि सालन्‍हाकालाइ घुरितेङ लोकान्‍हुअ्‌सो ओबालाइको पाका गोताङ कामगेलाइको बारेता इसुहेङ हिङपाहि। वा एम्‍बालाइहेङ खिनिङ चुमपुतेङ बेथसेदा दोअ्‌का पुरभारि हानिहि।

११ कालाउ इदोइ काथा गेतेङ हेन्‍जाङ द्‌याङगेलाइ वासेहेङ पिताइहि। इसु एम्‍बालाइहेङ स्‍वागत पाहि रो सादेलको सारभिको बारेता हिम्‍पाहि। कालाउ रोगाइकालाइहेङ एल्‍पाहि।

१२ बेला दुबिलि तोम्‍लाउ तेन्‍हेमि चात्‍यागेलाइ लोतेङ इसुहेङ दोअ्‌हि, “एला इदोइ द्‌याङगेलाइहेङ इतासो बिदा पागिल। कालाउ एम्‍बालाइ भेर्पाको देरागेलाइता हानितेङ ताइको चाका, हिका थामेगेलाइ ताइमिङ भोकाको। हाइपानु केलाइ हाइदोङ मान्‍थुका चाकामान्‍दाका थामेता हिनाहि।”

१३ कालाउ इसु एम्‍बालाइहेङ दोअ्‌हि, “नेलाइ दोङ एम्‍बालाइहेङ चालि पिसु।” कालाउ एम्‍बालाइ दोअ्‌हि, “केलाइदोफा नालोङ तोले रो न्‍हेलोङ हाया खिनिङ हि। इदोइ झाराङ द्‌याङगेलाइहेङ चालि पिलि गोइनु ते आरोङ चाका आनेमानेगेलाइ चोलतेङ चुमालि गोयाङ।”

१४ हाइदोनु इन्‍ता वाबालाइ खिनिङ ना हाजार झोको हिघाहि। कालाउ इसु वाको चात्‍यागेलाइहेङ दोअ्‌हि, “द्‌याङगेलाइहेङ न्‍हेकुरिते न्‍हेकुरितेको हारता योम्‍लि लागाइसु।”

१५ कालाउ चात्‍यागेलाइ झाराङ द्‌याङगेलाइहेङ एन्‍साङ पातेङ योम्‍लि लागाइहि।

१६ इङकोन्‍हुअ्‌सो इसु नालोङ तोले रो न्‍हेलोङ हाया र्‍हुतेङ र्‍हुता सादेलभारि खाङतेङ परमेस्‍वरदोफा सहसाम्‍पा र्‍हेहि। कालाउ वा तोले रो हायाहेङ पेङतेङ द्‌याङगेलाइहेङ बाखाराइपिसु दोअ्‌तेङ चात्‍यागेलाइहेङ पिहि।

१७ कालाउ झाराङ घाइपाङ चालिदोतेङ दाइका तोले रो हायाको टुकारागेलाइ जोमपालाउ तेन्‍हे दालो जेङहि।

पत्‍रुस इसुहेङ ख्रिस्‍ट दोअ्‌तेङ मानेका

(मत्‍ति १६:१३-१६; मर्कुस ८:२७-२९)

१८ एनि इसु एकालाङ पुकार पातेङहिका पहरता चात्‍यागेलाइ बुङ वाकोङ भेर्पा हिघाखे। वा एम्‍बालाइहेङ हिअ्‌हि, “द्‌याङगेलाइ कासेहेङ हासु दोअ्‌खे?”

१९ एम्‍बालाइ दोअ्‌हि, “आधिमि द्‌याङगेलाइ चिभुअ्‌लि पिका युहन्‍ना दोअ्‌खे आधिमि एलिया दोअ्‌खे। कालाउ बोगेलाइ हेअ्‌मि चाहिँ उइल्‍हेको आगाधुइका सिकासो सिन्‍हुका वाला दोअ्‌खे।”

२० आरोङ इसु एम्‍बालाइहेङ हिअ्‌हि, “नेलाइ कासेहेङ हासु दोस्‍वाना?” पत्‍रुस जोबान पितेङ दोअ्‌हि, “ना परमेस्‍वर दोङ दिङगिल्‍का ख्रिस्‍ट हिना!”

इसु ताइको सिका बारेता काथा पाका

२१ कालाउ इसु चात्‍यागेलाइहेङ इदोइ काथा हासुहेङ बुङ मादोअ्‌सु दोअ्‌तेङ हुकुम पिहि।

२२ कालाउ इङकोन्‍हुअ्‌सो वा एम्‍बालाइहेङ काथा गेपातेङ दोअ्‌हि, “का द्‌याङको चान हेन्‍जाङ पिर, कस्‍ट भोगेलि गोयाङ। यहुदि आगुवागेलाइ, मुल धामिगेलाइ रो धरम मास्‍टरगेलाइ वासेहेङ मामान्‍यावा कालाउ सेअ्‌तावा। कालाउ परमेस्‍वर वासेहेङ सुम्‍निता सिकासो सिन्‍हुपावा।”

चात्‍याको पालिगोइका त्‍याग

(मत्‍ति १६:२४-२८; मर्कुस ८:३४-९:१)

२३ कालाउ इसु झाराङहेङ दोअ्‌हि, “खाङसु, हासुङ कासेहेङ पिताइलि भोखे पानु इङको ताइमिहेङ इन्‍कार पाको रो दिनाङ ताइको कुरुस चुम्‍तेङ कासेहेङ पितायाको।

२४ हाइपानु जाइ ताइको बायु जोगाइलि लाल्‍सा पाखे, वा इङको गुमाइपावा। कुलाउ जाइ काङको भाअ्‌सिङ ताइको बायु गुमाइपावा, वा इङको बान्‍चेपावा।

२५ हाइदोनु द्‌याङ गोताङ जगतहेङ दोङ निङलाउ बुङ, ताइको आत्‍माहेङ गुमाइपानु वासेहेङ हाइ लाभ ज्‍यावा?

२६ हाइदोनु जाइ द्‌याङ काङको मिङ रो काङको बिद्‌यादोसा लेदेरावा, का द्‌याङको चान बुङ काङको रो परमेस्‍वर आबाको कालाउ स्‍वर्गको बानाल चुमाकालाइको प्रताप चुमतेङ लोलाउ वासेहेङ ताइको द्‌याङ दोअ्‌लि लेदेराङका।

२७ कालाउ जातिङकोङ का नेलाइहेङ दोअ्‌खा, इता जाअ्‌कालाइता आधेमि सादेलको सारभि मातिम्‍पाधाउ मास्‍यावा।”

इसुको रुप फेरेन्‍हाका

(मत्‍ति १७:१-८; मर्कुस ९:२-८)

२८ इदोइ काथा दोअ्‌का एआथार न्‍हुअ्‌सो पत्‍रुस, युहन्‍ना रो याकुबहेङ चुमतेङ इसु आरदाङता पुकार पालि हानिहि।

२९ वा पुकार पातेङहिका पहरता वाको र्‍हाइको रुप भेनाङ जेङहि रो वाको धाबा बुङ जेलाल्‍हातेङ जोल्‍हि।

३० कालाउ एक्‍कासि न्‍हेमि द्‌याङ इन्‍ता देखाल पितेङ इसुदोफा बातमारेलि तेङहि। इङको न्‍हेमि मोसा रो एलिया आगाधुइका हिघाखे।

३१ कालाउ इङको न्‍हेमि सादेलको प्रतापता जेलाल्‍हातेङ यरुसलेमता इसु सिलिगोइका बारेता वाकोदोफा काथा पादोङघाहि।

३२ इङको पहर पत्‍रुस रो वाको सानाइतिगेलाइ माजासो निन्‍धातेङ हिघाखे। नाङघालाउ एम्‍बालाइ सादेलको प्रतापता चोहोचोहोपा फाइसालाम्‍काता इसुहेङ इङको बो न्‍हेमिदोफा जाअ्‌तेङ काथा पातेङ हिका तिङहि।

३३ इङको न्‍हेमि इसुदोफा बिदा जेङलि तोम्‍लाउ पत्‍रुस दोअ्‌हि, “मास्‍टर, केलाइ बुङ इता हिलि ते रेम्‍का जेङधाङ। केलाइ इता सुम्‍लोङ हिका थामे बान्‍हाइने। एलोङ नासेहेङ, एलोङ मोसाहेङ रो एलोङ एलियाहेङ!” कालाउ पत्‍रुस हाइ दोअ्‌घाखे ताइमिदोङ मागेघाखे।

३४ पत्‍रुस धुइकाताङ पालाउ मुआलोतेङ ओबालाइहेङ तुअ्‌हि कालाउ चात्‍यागेलाइ थिहि।

३५ ओदोङघरि मुआलिअ्‌तासो इसिका गाला हिङहि, “या काङको साल्‍का काङको चान, याको दोअ्‌का नेलाइ साअ्‌सु।”

३६ इङको गाला रोकेन्‍हाकान्‍हुअ्‌सो चात्‍यागेलाइ इसुहेङ खिनिङ तिङहि। इङको पहर चात्‍यागेलाइ ताइमिको तिङका काथा हासुहेङ बुङ मादोअ्‌हि।

इसु मासान खोअ्‌का वाजानहेङ एल्‍पाका

(मत्‍ति १७:१४-१८; मर्कुस ९:१४-२७)

३७ जुम्‍निकोदिना इसु चात्‍यागेलाइदोसाङ आर्दाङसो खुअ्‌लाउ हेन्‍जाङ द्‌याङगेलाइ वासेहेङ भेटेलि लोहि।

३८ एम्‍बालाइता एमि र्‍हिकाइतेङ दोअ्‌हि, “मास्‍टर, दाया पातेङ काङको चानहेङ खाङपि हाइपानु या काङको एलोङ खिनिङ चान हिघाहि!

३९ वासेहेङ मासान घरिघरि थुम्‍खे रो वा र्‍हिकाइतेसाङ झाकालोङखे। नुइसो फिजाना ओल्‍हेपातेङ लोताइखे कालाउ चोट पटक मालागिपाधाउ मासान वासेहेङ मामा लाअ्‌खे।

४० का नाङको चात्‍यागेलाइहेङ मासान ओल्‍हेपापिसु दोअ्‌तेङ बिम्‍ति पाघा, कालाउ एम्‍बालाइ मादोहि।”

४१ इसु दोअ्‌हि, “हिसिका खान्‍धुर मान्‍थुका रो दुरजन द्‌याङगेलाइ हिसुन्‍हा! नेलाइदोफा का हेथे दिनाथिकापा हिलि? का नेलाइहेङ हेथे सहिलि?” इङकोन्‍हुअ्‌सो इसु वाजानको आबाहेङ दोअ्‌हि, “नाङको चान्‍हेङ चुमतेङ लो!”

४२ कालाउ आबा ताइको चानहेङ चुमाकाताङ पालाउ मासान वासेहेङ लोङपातेङ लादारबादार पाहि। कालाउ इसु मासानहेङ हाकाराइतेसाङ वाजान एल्‍हि कालाउ वाको आबाहेङ जिम्‍मा पिहि।

४३ परमेस्‍वरको इसिका बारा सरबङ तिङतेङ झाराङ द्‌याङगेलाइ भारबुसाइहि।

इसु ताइको सिका बारेता दोअ्‌का

(मत्‍ति १७:२२-२३; मर्कुस ९:३०-३२)

४४ द्‌याङगेलाइ वाको काम तिङतेङ भारबुसाइका पहरता इसु चात्‍यागेलाइहेङ दोअ्‌हि, “का हाइ दोअ्‌लि भोखा इङको काथा रेम्‍फा हिङसु कालाउ मनता ताअ्‌सु। हाइपानु का द्‌याङको चानहेङ रिम्‍तेङ द्‌याङगेलाइको खुर्ता प्‍यावा।”

४५ कालाउ इसु हाइ दोअ्‌लि भोघाहि एम्‍बालाइ गेलि मादोहि। हाइदोनु इङको काथा ओबालाइसो म्‍होअ्‌तेङ ताअ्‌का हिघाहि। कालाउ हाइ दोअ्‌का दोअ्‌तेङ एम्‍बालाइ इसुहेङ हिअ्‌लि आँट बुङ मापाहि।

झाराङखान्‍तेङ बारा हासु

(मत्‍ति १८:१-५; मर्कुस ९:३३-४०)

४६ इङको पहर तेन्‍हे चात्‍यागेलाइको माझाता हासु झाराङ खान्‍तेङ बारा दोअ्‌का काथा जेङहि।

४७ इसु एम्‍बालाइको मन गेतेङ एलोङ जामालहेङ ताइको भेर्पा चुमातेङ जाअ्‌पाहि।

४८ कालाउ एम्‍बालाइहेङ दोअ्‌हि, “काङको मिङता इसिका जामालहेङ र्‍हुकालाइ कासेहेङ र्‍हुकावा। कालाउ कासेहेङ र्‍हुकालाइ कासेहेङ दिङगिल्‍का आबाहेङ र्‍हुकावा। नेलाइता जाइ झाराङखान्‍तेङ आतुइका हिसुन्‍हा; वा दोङ झाराङखान्‍तेङ बारा जेनावा।”

४९ युहन्‍ना दोअ्‌हि, “मास्‍टर, केलाइ एमि द्‌याङ नाङको मिङता मासानगेलाइ ओल्‍हेपातेङहिका तिङन्‍हाहि। कालाउ केलाइ वासेहेङ एसा पालि मापिन्‍हाहि। हाइदोनु वा केलाइको समुहको द्‌याङ मान्‍थुघाहि।”

५० इसु एम्‍बालाइहेङ दोअ्‌हि, “वासेहेङ मारोकेसु, जाइ नेलाइको बिरोध मापाखे एम्‍बालाइ नेलाइकोङ पाहाको गेसु।”

सामरिगेलाइ इसुको बिरोध पाका

५१ इसुको सवादेलभारि हानिका पहर जेङलि तोम्‍लाउ वा यरुसलेमभारि हानेलि भाअ्‌सिङ मन पाहि।

५२ कालाउ इसु लाम्‍फा दोङ गोताङ काथा त्‍यार पाकाताङ पासु दोअ्‌तेङ आधे द्‌याङगेलाइहेङ सामरिया माउजाको एलोङ देराता दिङगिल्‍हि।

५३ कालाउ इसु यरुसलेम हानेदोङखे दोअ्‌का हिङतेङ हासुबुङ वाको स्‍वागत मापाहि।

५४ इदोइ तिन्‍तेङ वाको चात्‍यागेलाइ याकुब रो युहन्‍ना इसुहेङ दोअ्‌हि, “प्रभु, सादेलसो मे हुल्‍पातेङ केलाइ एम्‍बालाइहेङ नास पाइने दोअ्‌का ना लाल्‍सा पाखेना?”

५५ कालाउ इसु घुरितेङ एम्‍बालाइहेङ चेरतेङ दोअ्‌हि, “नेलाइदोफा हिसिका आत्‍मा हि दोअ्‌तेङ मागेसुखेना।”

५६ कालाउ इङकोन्‍हुअ्‌सो इसु चात्‍यागेलाइहेङ चुमपुतेङ भेनेङ देराता हानिहि।

इसुको चात्‍यातागेलाइता हिलिगोइका गुन

(मत्‍ति ८:१९-२२)

५७ इसु रो वाको चात्‍यागेलाइ हानेकाताङ पालाउ एमि द्‌याङ लोतेङ वासेहेङ दोअ्‌हि, “मास्‍टर, ना हिसो हानेलाउ बुङ का नासेहेङ पितायाङका।”

५८ इसु वासेहेङ जावाफ पिहि, “स्‍याइलेगेलाइको म्‍होका घारा हिखे। जिह्‍याँ जुइलेङको बुङ भासागेलाइ हिखे। कालाउ का द्‌याङको चानको पुरिङ धाल्‍का थामेथिकापा बुङ मान्‍थु।”

५९ कालाउ आरोङ एमि द्‌याङहेङ इसु दोअ्‌हि, “कासेहेङ पिताइ!” कालाउ वा दोअ्‌हि, “मास्‍टर, लाम्‍फा हानेतेङ काङको सिका आबाहेङ लिअ्‌लि हानेलि पि।”

६० वासेहेङ इसु दोअ्‌हि, “सिकालाइहेङ सिकालाइ दोङ लिअ्‌ताको। नाचाहिँ हानेतेङ सादेलको सारभिको पारचार पा।”

६१ आरोङ भेनेङ एमि द्‌याङ लोतेङ इसुहेङ दोअ्‌हि, “मास्‍टर, का नाङको चात्‍या जेङलि खाङखा। कासेहेङ लाम्‍फा साअ्‌सो बिदा र्‍हेतेङ लोलि पि।”

६२ वासेहेङ इसु दोअ्‌हि, “हाले चोइलाउ न्‍हुअ्‌पाहा घुरितेङ खाङतेङहिका द्‍याङ सादेलको सारभिको सेवा पालिको भाअ्‌सिङ योग्‍यको माज्‍यावा।”

इसु सुम्‍कुरितेन्‍हे चात्‍याहेङ दिङगिल्‍का

१०

१ इङकोन्‍हुअ्‌सो इसु प्रभु बो सुमकुरिते न्‍हेमिa द्‌याङगेलाइहेङ साल्‍हि। एम्‍बालाइहेङ न्‍हेमि न्‍हेमि पातेङ ताइमि हानेलि तोम्‍का देरा रो पुरभारि ताइमि खान्‍तेङ लाम्‍फा दिङगिलतेङ दोअ्‌हि,

२ “तोल्‍हेलिगोइका बालि ते हेन्‍जाङ हि, कालाउ बालि सान्‍तेका जनगेलाइ आतुइसा खिनिङ हि। एला बालिको मालिकदोफा पुकार पासु वा ताइको बालिता खेतालागेलाइ दिङगिलप्‍याको।

३ एला नेलाइ हानेसु, हाइदोनु भेडागेलाइहेङ स्‍याइलेगेलाइको माझाता दिङगिल्‍का भाइपाङ का नेलाइहेङ द्‌याङगेलाइको माझाता दिङगिल्‍दोङखा।

४ नेलाइ हानेलाउ टाका, झोला, जुता हाइदोङ माचुम्‍सु। कालाउ दामाता द्‌याङगेलाइ दोफा माआवाइसु।

५ “नेलाइ जेदोङ साअ्‌ता दुलस्‍वाना झाराङ खान्‍तेङ लाम्‍फा ‘इदोइ साअ्‌ता सुबिस्‍ता ज्‍याको’ दोअ्‌तेङ आसिस पिसु।

६ इङको साअ्‌ता सुबिस्‍ता निङलि योग्‍यको द्‌याङ हिनु ते नेलाइको सुबिस्‍ता इन्‍ताङ ह्‍यावा। कालाउ इन्‍सिका द्‌याङ मान्‍थुनु ते नेलाइको सुबिस्‍ता नेलाइ दोफाङ घुरितेङ ल्‍वावा।

७ नेलाइ इङको साअ्‌ता हिसु कालाउ एम्‍बालाइ हाइ चालि पिखे इङको चासु। हाइदोनु जनगेलाइ जेला निङलि दोङ गोयाङ। साअ् साअ् बासा हितेङ माहिगिल्‍सु।

८ “एसाङ पातेङ परगेलाइता हानेलाउ बुङ इन्‍ताको द्‌याङगेलाइ नेलाइहेङ स्‍वागत पातेङ चालि पिका आनेमाने चासु।

९ कालाउ इन्‍ता हिका रोगाइकालाइहेङ एल्‍पासु रो एम्‍बालाइहेङ ‘सादेलको सारभि नेलाइ भेर्पा लोलि तोम्‍का हि’ दोअ्‌तेङ पारचार पासु।

१० कालाउ जेदोङ पुरता नेलाइ हानेस्‍वाना इन्‍ताको द्‌याङगेलाइ नेलाइहेङ स्‍वागत मापानु इङको दामागेलाइता ओल्‍हेतेङ

११ ‘केलाइ नेलाइको पुरको धुलासुदाङ नेलाइको खिलापता केलाइको खोकोइसो थिदोङन्‍हाखे। कालाउ नेलाइ गेसु, सादेलको सारभि लोलि तोम्‍का हि’ दोअ्‌तेङ इङको द्‌याङगेलाइहेङ हिम्‍पासु।

१२ का नेलाइहेङ दोअ्‌ताङका, परमेस्‍वरको न्‍यायको दिनाता इङको पुरको द्‍याङगेलाइको पिरखान्‍तेङ भुरु कुकर्मसो पोङघाका सदोम पुरको द्‍याङगेलाइको हालत सहिलि दोअ्‌का जेनावा।

खान्‍धुर मापाका पुरको द्‌याङगेलाइ

(मत्‍ति ११:२०-२७; १३:१६-१७)

१३ “खोराजिन रो बेथसेदाको द्‌याङगेलाइ, नेलाइहेङ धिकार! नेलाइको माझाता पाका भारबुसाइका कामगेलाइ टुरोस रो सिदोन पुरता पाका हिनुते इन्‍ताको द्‌याङगेलाइ हेन्‍जाङ लाम्‍फा दोङ बोराको धाबा लागाइतेङ बुअ्‌सुरि लाइधावा रो ताताइको कुकर्म मानेतेङ परमेस्‍वरपाहा घुरिधावा।

१४ न्‍यायको दिनाता नेलाइको तुचाका खान्‍तेङ टुरोस रो सिदोनको द्‌याङगेलाइको तुचाका थामेलि दोअ्‌का ज्‍यावा।

१५ ओइ कफर्नहुमको द्‌याङगेलाइ, हाइ नेलाइ सादेलता थुकाङका दोअ्‌सुखेना? नेलाइ ते दियाबलस हिका पातेलता दोङ थुकास्‍वाना।”

१६ इसु चात्‍यागेलाइहेङ दोअ्‌हि, “नेलाइको काथा हिङकालाइ काङकोङ काथा हिनावा। नेलाइहेङ मामानेकालाइ कासेहेङ दोङ मामान्‍यावा। कालाउ कासेहेङ मामानेकालाइ कासेहेङ दिङगिल्‍का परमेस्‍वरहेङ दोङ मामान्‍यावा।”

सुम्‍कुरितेन्‍हे चात्‍यागेलाइ घुरितेङ लोका

१७ जेलाउ इसुको दिङगिल्‍का सुम्‍कुरितेन्‍हेमि चात्‍यागेलाइ घुरितेङ लोहि कालाउ लेङचातेङ वासेहेङ दोअ्‌हि, “मास्‍टर, नाङको मिङको खाबराहोइ मासानगेलाइ बुङ केलाइको बसता लोहि।”

१८ इसु एम्‍बालाइहेङ दोअ्‌हि, “का मासानको मालिक दियाबलसहेङ बिजुलि जोल्‍का भाइपाङ आदेलसो हुल्‍का तिङघा।

१९ हिङसु, का नेलाइहेङ पुय्हाँ रो बिच्‍छिहेङ याङतेङ हिगिल्‍का सरबङ कालाउ दुस्‍मनको गोताङ सरबङहेङ जितिका खाबरा पिका हिघा। हिदोइ बुङ काथाहोइ नेलाइहेङ नोक्‍सान मापावा।

२० कालाउ मासानगेलाइ केलाइको बसता लोकाहि दोअ्‌तेङ नेलाइ मालेङचासु। भुरुङ ताइको मिङ सादेलता लेखिन्‍हाका हि दोअ्‌तेङ लेङचासु।”

२१ इङ कोङ घरि पुनित हङससो पोङघातेङ इसु दोअ्‌हि, “परमेस्‍वर आबा, सादेल रो सुमिङको मालिक, का नासेहेङ धन्‍नेबाद प्‍याङका। हाइदोनु बुद्धिहिका रो आकिलहिकालाइसो म्‍होअ्‌तेङ ताअ्‌का काथा ना हाइदोङ मागेकालाइहेङ धिरपान्‍हा! आबा, एसाङ पालि नाङको लाल्‍सा हिघाहि!

२२ “काङको आबा कासेहेङ गोताङ थोक जिम्‍मा पिकाहि। आबाबिना का चानहेङ हासुङ मानाल्‍खे। एन्‍साङ चान रो वाको नाल्‍पाका द्‌याङगेलाइ बिना बो हासुबुङ आबाहेङ मानाल्‍खे।”

२३ इङकोन्‍हुअ्‌सो इसु चात्‍यागेलाइभारि घुरितेङ एम्‍बालाइहेङ सिकापा दोअ्‌हि, “इदोइ गोताङ थोक तिङलि निङका नेलाइ हेथे आसिस निङका हिसुन्‍हा!

२४ का नेलाइहेङ दोअ्‌खा, हेन्‍जाङ आगाधुइका रो राजागेलाइ नेलाइको तिङका इदोइ थोकगेलाइ खाङलि रो हिङलि बाराका लाल्‍सा पाका हिघाहि। कालाउ एम्‍बालाइ खाङलि रो हिङलि बुङ मानिङहि।”

रेम्‍का सामरि

(मत्‍ति २२:३४-४०; मर्कुस १२:२८-३१)

२५ एनि एमि धरम मास्‍टर लोतेङ इसुहेङ आल्‍पातेङ दोअ्‌हि, “मास्‍टर, असिम ज्‍यान निङलि हाइपालि गोयाङ?”

२६ इसु वासेहेङ दोअ्‌हि, “याको बारेता नियम हाइ दोअ्खे? इन्‍ता ना हाइ पर्‍हिका हिन्‍हा?”

२७ धरममास्‍टर दोअ्‌हि, “ना परमप्रभु ताइको परमेस्‍वरहेङ ताइको गोताङ, कोन्‍धाङ, गोताङ आत्‍मा, गोताङ सरबङ रो गोताङ मन्‍सो इन्‍ताना पा कालाउ ताइ भेर्पाकोहेङ ताइमिहेङ भाइपाङ इन्‍ताना पा।”

२८ इसु दोअ्‌हि, “ना ठिकदोङ दोअ्‌न्‍हा। एन्‍साङ पा कालाउ ना बानच्‍याना।”

२९ इङको धरम मास्‍टर ताइमिहेङ धरम तिम्‍पालि भाअ्‌सिङ इसुहेङ दोअ्‌हि, “एन्‍सानु काङको साअ् भेर्पाको द्‌याङ हासु कुनु?”

३० इसु वासेहेङ दोअ्‌हि, “एमि द्‌याङ यरुसलेमसो लेता यरिहो दोअ्‌का पुरभारि हानेदोङघाहि। दामाता वासेहेङ खुकालाइ रिम्‍तेङ नाङगाङ पातेङ आधामारापाङ दान्‍हाइतेङ लाअ्‌धिहि।

३१ आसा न्‍हुअ्‌सो एमि धामि इङकोङ पाहा लोहि। कालाउ इङको घाइते द्‌याङहेङ तिङतेङ वा दुरेसोङ भेन्‍चाकाइतेङ हानिहि।

३२ एसाङ पातेङ लेबि खालको एमि धामि बुङ इङकोङ पाहा लोहि। वा बुङ इङको घाइते द्‌याङहेङ तिङतेङ दुरेसोङ भेन्‍चाकाइतेङ हानिहि।

३३ एमि सामरि बुङ इङकोङपाहा लोहि। इङको घाइते द्‍याङहेङ तिङलाउ वाको मन दायासो पोङघातेङ लोहि।

३४ कालाउ वा भेर्पा हानेतेङ वाको पेचाराता जैतुनको चुइति रो अङगुरको निघार लागाइ पितेङ चेन्‍थ्राहोइ जिङपिहि। इङकोन्‍हुअ्‌सो वा घाइत्‍या द्‌याङहेङ ताइको गाधाता धोल्‍पातेङ एलोङ आतुइका बासाहिका थामेता चुमपुहि। कालाउ झेङपाङ ताइमिङ वासेहेङ सामर्‍हाइहि।

३५ जुम्‍नि र्‍हिमाङ हानिका पहरता सामरि बासाहिका थामेको मालिकहेङ रुपाको न्‍हे टाका पितेङ दोअ्‌हि, ‘एला का हानाङका, यासिहेङ रेम्‍फा खाङपि। यासिहेङ ख्‍याल पालाउ हेथे खार्चा जेङखे का घुरितेङ लोलाउ नासेहेङ प्‍याङका’।”

३६ इदोइ तुलनाको काथा दोअ्‌कान्‍हुअ्‌सो इसु धरममास्‍टरहेङ हिअ्‌हि, “इदोइ सुमिता हासुचाहिँ खुकाको खुरता परिका द्‍याङहेङ भेर्पाको भाइपाङ कामकाज पाहि वाला?”

३७ धरम मास्‍टर दोअ्‌हि, “दाया पाका द्‍याङ!” इसु दोअ्‌हि, “हाने, ना बुङ एङसाङ पा।”

मार्था रो मरियमदोफा इसु दुसुका

३८ एनि इसु रो वाको चात्‍यागेलाइ हानेकाताङ पालाउ एलोङ देराता थुकाहि। इन्‍ता मार्था मिङ हिका बेबाल ओबालाइहेङ ताइको साअ्‌ता स्‍वागत सत्‍कार पाहि।

३९ वाको मरियम मिङ हिका एमि ओने हिघाहि। वा प्रभु इसुको खोकोइभेर्पा योम्‍तेङ वाको बिद्‌या हिङलि तेङहि।

४० कालाउ मार्था साअ्‍को गोताङ काम ताइमि खिनिङ पालि गोइनाङ वा इसुकोता लोतेङ दोअ्‌हि, “मास्‍टर, साअ्‌को गोताङ कामगेलाइ का खिनिङ पालिगोइखा। कालाउ काङको ओने मरियम हाइदोङ मापाखे। हाइ ना मातिङखेना? वासेहेङ लोतेङ कासेहेङ काम पालि साघाइलि दोअ्पि।”

४१ प्रभु इसु वासेहेङ दोअ्‌हि, “ओइ मार्था, ना हेन्‍जाङ काथाको सुर्ता रो फिक्रि पाखेना।

४२ कालाउ गोइका थोक एलोङ खिनिङ हि; इङको दोङ मरियम साल्‍काहि। इङको वाकोसो माघिन्‍हावा।”

a 

१०:१पुर्ना बाइबलता सुम्‍कुरितेमिँ चात्‍यागेलाइ दोअ्‌तेङ बुङ लेखिका हि।

इसुको धिरपाका पुकार

(मत्‍ति ६:९-१३; ७:७-११)

११

१ एखे हिदिङ एथामेता प्रभु इसु पुकार पातेङ हिघाहि। पुकार पालिदोकान्‍हुअ्‌सो वाको एलोङ चात्‍या दोअ्‌हि, “प्रभु, युहन्‍ना ताइको चात्‍यागेलाइहेङ पुकार पालि धिरपाकाभाइपाङ केलाइहेङ बुङ धिरपा”

२ इसु एम्‍बालाइहेङ दोअ्‌हि, “नेलाइ एसापा पुकार पासु:

ओइ परमेस्‍वर आबा,

नाङको मिङ पुनित ज्‍याको,

नाङको सारभि ल्‍वाको,

३ दिनाङ गोइका चाकाआनेमाने केलाइहेङ दिनाङ पि।

४ केलाइको पाका कुकर्म माफ पापि

हाइदोनु केलाइको खिलापता कुकर्म पाका झाराङहेङ केलाइ बुङ छमा पान्‍हाखे।

कालाउ दुरजनगेलाउसो केलाइहेङ बान्‍चेपा।”

५ कालाउ इसु चात्‍यागेलाइहेङ आरोङ दोअ्‌हि, “एमि द्‌याङको एमि सानाइति हिघाहि। वा आधा न्‍हिसिङता सानाइतिकोता हानितेङ दोअ्‌तावा, ‘ओइ सानाइति, कासेहेङ सुम्‍लोङ तोले खिल्‍लि पि।

६ हाइदोनु काङको साअ्‌ता दुरेसो एमि बान्‍सालाइ लोका हि। कालाउ वासेहेङ चापालि भाअ्‌सिङ काङकोदोफा हाइदोङ मान्‍थु।’

७ कालाउ वाको सानाइति साअ् लिअ्‌तासो दोअ्‌हि, ‘कासेहेङ तुचाका मापि, फिनु गिअ्‌तेङ जामालाइदोफा जिम्‍लिदोहोइका। एला का ल्‍होतेङ नासेहेङ हाइदोङ पिलि माद्‌वाङका।’”

८ इदोइ दोअ्‌लिदोतेङ इसु एम्‍बालाइहेङ दोअ्‌हि, “वा सानाइति दोअ्‌तेङ मापिलाउ बुङ वा र्‍हेका र्‍हेकाङ पानु वा ल्‍होकावा रो र्‍हेका झोको गोताङ वासेहेङ प्‍यावा।

९ “एन्‍साङ का नेलाइहेङ दोअ्‌खा, र्‍हेसु कालाउ नेलाइ निङस्‍वाना। भोसु कालाउ नेलाइ निङस्‍वाना। चालापासु कालाउ नेलाइको भाअ्‌सिङ फिनु हेनावा।

१० हाइदोनु जाइ र्‍हेकावा वा निनावा। कालाउ जाइ भोकावा वा निनावा। जाइ चालापावा वाको भाअ्‌सिङ फिनु हेनावा।

११ नेलाइता हासु इसिका आबा बुङ हि वाला, जाइको चान हाया र्‍हेनु पुय्हाँ प्‍यावा?

१२ कालाउ तुइ र्‍हेनु बिच्‍छि प्‍यावा?

१३ नेलाइ कुकर्मि हिलाउ बुङ ताइको चान चामिन्‍दिहेङ रेम्‍का सामान पिलि गेसुन्‍हा पानु सादेलता हिका आबा र्‍हेकालाइहेङ झन हेन्‍जा पुनित हङस माप्‍यावा कुनु?”

इसु रो बालजिबुल

(मत्‍ति १२:२२-३०, ४३-४५; मर्कुस ३:२०-२७)

१४ एमि द्‌याङहेङ मासान लाटा बान्‍हाइका हिघाहि। कालाउ इसु वाकोलिअ्‌ता हिका मासान ओल्‍हेपापिकान्‍हुअ्‌सो इङको द्‌याङ नुइधुइलि तेङहि। इदोइ तिङतेङ द्‌याङगेलाइ भारबुसाइहि।

१५ एम्‍बालाइता आधिमि दोअ्‌हि, “याते मासानको राजा बालजिबुलको सरबङसो मासानगेलाइ ओल्‍हेपाखे।”

१६ आधिमि वाको जाच पालि भाअ्‌सिङ दोअ्‌हि, “इदोइ काम परमेस्‍वरको सरबङसो पाका नु ते केलाइहेङ सादेलसो एलोङ भारबुसाइका काम तिम्‍पापि।”

१७ एम्‍बालाइको मन गेतेङ इसु दोअ्‌हि, “हिदोइ बुङ सारभिता मिलाप मान्‍थुनु इङको ताइमिङ मुअ्‌न्‍हाखे। ताइमिङलिअ्‌ता मिलाप मान्‍थुका साअ् बुङ मुअ्‌न्‍हाखे।

१८ कालाउ दियाबलस ताइको बिरोध ताइमिङ पानु ते वाको सारभि हेसापा टिकिलि द्‌वावा? नेलाइ कासेहेङ मासानको राजा बालजिबुलको सरबङहोइ मासान ओल्‍हेपाखे दोअ्‌सुखेना।

१९ एन्‍सानु नेलाइको ताइको चात्‍यागेलाइ हासुको सरबङहोइ ओल्‍हेपाखे कुनु? नेलाइको ताइको चात्‍यागेलाइ दोङ नेलाइको पाका गल्‍ति काथा तिम्‍पाप्‍यावा।

२० का परमेस्‍वरको सरबङसो मासान ओल्‍हेपाखा पानु सादेलको सारभि नेलाइको माझाता लोहोइ।

२१ एमि बोल्‍याका द्‌याङ काति भिरितेङ वाको साअ् खाङपिनु ते वाको आनेमाने मारामावा।

२२ कालाउ वा खान्‍तेङ बोल्‍याका द्‌याङ लोनु ते वासेहेङ जित्‍यावा। वाको भर पाका हातियारगेलाइ रो आनेमानेगेलाइ बुङ घिङतेङ चुमप्‍वावा। कालाउ आनेमाने बुङ घिङतेङ चुमपुतेङ ताइको सनाइतिगेलाइ दोफा बाखारायावा।

२३ काङको दोफा मालागिका द्‍याङ काङको बिरोधि जेङखे। कासेहेङ जोम्‍पालि मासाघाइका द्‌याङ जोम्‍पाका बुङ राइन्‍हा पापिखे।

२४ “हिदोइ बुङ द्‌याङसो मासान ओल्‍हेतेङ वा उदादाङका थामेभारि हानितेङ हिलिको भाअ्‌सिङ रेम्‍का थामे भोगिल्‍खे। रेम्‍का थामे हिसो बुङ मानिङनु ‘लाम्‍फाको द्‍याङकोता दोङ हानाङका’ दोअ्‌तेङ घुरितेङ लोखे।

२५ इन्‍ता थुकालिलोलाउ मासान लाम्‍फाको साअ् साफा सुघ्‍घर जेङका तिङखे।

२६ इदोइ तिङतेङ वा बो न्‍हिअ्‌लोङ ताइमिखान्‍तेङ बुङ झन हेन्‍जाङ मारेम्‍का मासानगेलाइहेङ काइतेङ चुमाखे। कालाउ एम्‍बालाइ झाराङ लिअ्‌ता दुल्‍तेङ बासा ह्‍यावा। इङकोन्‍हुअ्‌सो इङको द्‌याङको न्‍हुअ्‌सोको आवास्‍ता लाम्‍फाको खान्‍तेङ झन मारेम्‍का ज्‍यावा।”

जातिङको सुख

२७ इसु काथा पाकाताङ पालाउ द्‌याङको हुलसो एमि बेबाल र्‍हिकाइतेङ दोअ्‌हि, “नासेहेङ जोल्‍माइका रो दुदु आम्‍पाका आमाइ हेथे आसिस निङका हि।”

२८ इदोइ हिङतेङ इसु दोअ्‌हि, “इन्‍सिका माको भुरुङ परमेस्‍वरको बिद्‌या हिङतेङ मानेकालाइ हेथे आसिस निङका जेनावा।”

द्‌याङगेलाइ भारबुसाइका चिनो खाङलि भोका

(मत्‍ति १२:३८-४२)

२९ इन्‍ता द्‌याङगेलाइको चेअ्‌सु पोङघातेङ हानेलाउ इसु दोअ्‌हि, “इदोइ खाल दुरजन खाल एइ। एबालाइ चिन्‍हो खाङलि भोखे, कुलाउ योनाको चिन्‍होबिना एबालाइ बो हिदिङ चिन्‍हो तिङलि मानिनावा।

३० योना जेसापा निनबे पुरको द्‌याङगेलाइको भाअ्‌सिङ चिनो जेङकाभाइपा आन्‍जि नानिको द्‌याङगेलाइको भाअ्‌सिङ का द्‌याङको चान दोङ चिनो ज्‍याङका।

३१ न्‍यायको दिनाता माहेँको सेबा मुलुकको रानि जाअ्‌तेङ आन्‍जि नानिको द्‌याङगेलाइहेङ फतुर लागायावा हाइदोनु सोलोमन राजाको आकिलको काथा हिङलि वा हेन्‍जाङ दुरेसो धावाइतेङ लोहि। कुलाउ खाङ, राजा सोलोमन खान्‍तेङ बुङ बाराका एमि इता हि।

३२ न्‍यायको दिनाता निनबे पुरको द्‌याङगेलाइ जाअ्‌तेङ एलाको द्‍याङगेलाइहेङ फतुर लागायावा, हाइदोनु योना परमेस्‍वरको बिद्‌या पारचार पालाउ एम्‍बालाइ ताताइको कुकर्महेङ मानेतेङ लाअ्‌हि। कुलाउ खाङ, योनाखान्‍तेङ बुङ बाराका एमि इता हि।”

जिउको गेसा

(मत्‍ति ५:१५; ६:२२-२३)

३३ “गेसा जोलाइतेङ हासुबुङ पाथिहोइ माथुम्‍खे कालाउ म्‍होअ्‌तेङ बुङ माताअ्‌खे। भुरुङ लिअ्‌ता लोका द्‌याङहेङ फाइसालामताको दोअ्‌तेङ झाउका थामेता ताअ्‌पिखे।

३४ नाङको मिको दोङ नाङको जिउको गेसा। नाङको मिको रेम्‍फा तिङनु ते गोताङ जिउ दोङ फाइसालामावा। कालाउ नाङको मिको बिगिर्का हिनु ते नाङको गोताङ जिउ दोङ कितिकितितावा।

३५ इङकोहेतु होसियार जेङसु, नेलाइको मनको गेसा हेअ्‌लाउ मास्‍याको।

३६ नाङको जिउको हिदि बुङ भाग कितिकितिकाता माहिसिङ फाइसालामका हिनु ते इङको गोताङ फाइसालामतावा। जेसापा गेसाको फाइसालामका नाङकोर्‍हुता जोलावा।”

फरिसि रो धरम मास्‍टरगेलाइहेङ इसुको चेतानि

(मत्‍ति २३:१-३६; मर्कुस १२:३८-४०)

३७ इसु इदोइ काथा दोअ्‌लिदोतेङ एमि फरिसि द्‌याङ वासेहेङ वाको साअ्‌ता उम चालि काइहि। कालाउ इसु वाको साअ्‌ता हानेतेङ चालि योम्‍हि।

३८ इसु ताइको खुर माझासिङ चालि योम्‍का तिङतेङ वासेहेङ चालि काइका फरिसि बुङ भारबुसाइहि।

३९ कालाउ इसु इङको फरिसि द्‌याङहेङ दोअ्‌हि, “नेलाइ फरिसिगेलाइ थालि रो बाति बाहार खिनिङ झासुखेना। कालाउ नेलाइको मन लोभ रो मारेम्‍का थोकहोइ पोङघाका हिसुन्‍हा।

४० ओइ पुन्‍धुइ मान्‍थुका द्‌याङगेलाइ, हाइ नेलाइ मागेसुखेना? जाइ बाहारको भाग बान्‍हाइहि वादोङ लिअ्‌ताको भागबुङ बान्‍हाइका माको कुनु?

४१ नेलाइदोफा हिका थोकगेलाइ हाइदोङ मान्‍थुकालाइहेङ पिसु। कालाउ नेलाइको भाअ्‌सिङ गोताङ थोक सुचि जेनावा।

४२ “कालाउ नेलाइ फरिसिगेलाइहेङ धिकार! पुदिना, आरुद, रो बो ओसेरेपाइतिको उब्‍जिकासो ते बाखाराको ए बाखारा परमेस्‍वरहेङ पिसुखेना। कालाउ परमेस्‍वरहेङ इन्‍ताना मापासुखेना रो आरुहेङ रेम्‍फा पातेङ न्‍याय मापापिसुखेना। इङको बो काथाको दोसादोसाङ नेलाइ न्‍याय रो इन्‍ताना पाका कामबुङ पासु।

४३ “नेलाइ फरिसिगेलाइहेङ धिकार! हाइपानु नेलाइ कचहरिसाअ्‌ता मुलमुल थामेता रो हातेगेलाइता द्‍याङगेलाइ सेउपाको दोअ्‌तेङ मन पासुखेना।

४४ नेलाइहेङ धिकार! नेलाइ ते नाल्‍लि मादोका तोम भाइका हिसुन्‍हा। इन्‍सिका मातिङका तोमर्‍हुता ते द्‌याङगेलाइ मागेसिङ हिगिल्‍खे।”

४५ एमि धरम मास्‍टर इसुहेङ दोअ्‌हि, “मास्‍टर, एसा दोअ्‌तेङ ना ते केलाइको दोङ बेजत पाखेना।”

४६ इसु वासेहेङ दोअ्‌हि, “ना धरम मास्‍टरगेलाइहेङ बुङ धिकार! नेलाइ द्‌याङगेलाइहेङ धरम करमको फुलि मादोपाङ ल्‍हिका बोकाना फुपासुखेना। कालाउ नेलाइ ताइमिङचाहिँ एलोङ आङगुलिहोइ बुङ इङको बोकानागेलाइ मासाइसुखेना।

४७ “नेलाइहेङ धिकार! नेलाइ ताइकोङ पिता पुर्खाको सेअ्‌का आगाधुइकालाइको भाअ्‌सिङ रे रेम्‍का तोमगेलाइ बान्‍हाइसुखेना।

४८ एसापा नेलाइ नेलाइको ताइको पिता पुर्खा इसिका काम पाका हि दोअ्‌तेङ माने सुखेना। एम्‍बालाइ आगाधुइकालाइहेङ सेअ्‌हि कालाउ नेलाइ चाहिँ एम्‍बालाइको तोम बान्‍हाइसुखेना।

४९ इङकोहेतु गोताङ काथा गेका परमेस्‍वर लाम्‍फासो दोङ दोअ्‌का हिघाहि, ‘का नेलाइकोता आगाधुइकालाइ रो सालन्‍हाकालाइहेङ दिङगिलाङका। कालाउ एम्‍बालाइता हेथेहेङ सान्‍तायावा रो हेथेहेङ सेअ्‌तावा।’

५० एन्‍साङ दुनियाको लाम्‍फासो एलाथिकिपा सेअ्‌का आगाधुइकालाइको हितिको लेखा इदोङ पुस्‍ताको द्‌याङगेलाइ दोङ पिलिगोयाङ।

५१ का दोअ्‌ताङका, हाबिलहेङ सेअ्‌का पहरसो थान रो थामेको माझाता सेअ्‌का जकरिया थिकापाको हितिको फतुर गोताङ इदोइ पुस्‍ताको द्‌याङगेलाइहेङ पर्‍यावा।

५२ “नेलाइ धरम मास्‍टरगेलाइहेङ धिकार! नेलाइदोफा आकिल रो बुद्धिको फिनु हेका चाभि हि। कालाउ नेलाइ ताइमि बुङ लिअ्‌ता दुल्‍नाङ मान्‍थुसुन्‍हा। कालाउ बोमिहेङ बुङ दुल्‍लि पिनाङ मान्‍थुसुन्‍हा।”

५३ इसु इन्‍तासो हानेतेङ धरम मास्‍टरगेलाइ रो फरिसिगेलाइ वासेहेङ मारेम्‍फाङ बिरोध पालि तेङहि कालाउ वाकोदोफा हेन्‍जाङ काथागेलाइ हिअ्‌लि तेङहि।

५४ वा काथा बिराइपानु एम्‍बालाइ वासेहेङ रिम्‍लि गोयाङ दोअ्‌तेङ दाउ खान्‍तेङ हिघाहि।

कपट पाकालाइहेङ इसुको चेतानि

(मत्‍ति १०:२६-२७)

१२

१ इङको पहर इन्‍ता गान्‍देलि मादोपाङ हेन्‍जाङ द्‌याङगेलाइ जोमनाङसिङ मिचामिच दोङ ज्‍याङभाइपा जेङका हिघाहि। कालाउ इङको पहर इसु लाम्‍फा ताइको चात्‍यागेलाइहेङ दोअ्‌हि, “नेलाइ फरिसिगेलाइको तोले फुलिपाका सोडासो जोगेतेङ हिसु! इङको सोडा नेलाइको कपटि आनिबानि एइ।

२ हाइदोनु थुमन्‍हाका काथा जेथे हि, इङको गोताङ एनि तिनावा। म्‍होन्‍हाका काथा जेथे हि, इङको गोताङ परमेस्‍वर तिमप्‍यावा।

३ नेलाइ कितिकितिकाता दोअ्‌का काथागेलाइ फाइसालामकाता झाराङ हिनावा। कोठालिअ्‌ता सिकापा दोअ्‌का काथा साअ्‌को धुरिसो पारचार जेनावा।”

परमेस्‍वरदोफा थिसु

(मत्‍ति १०:२८-३३; १२:३२)

४ इसु आरोङ दोअ्‌हि, “ओइ काङको सानाइति गेलाइ, का नेलाइहेङ दोअ्‌ताङका, नेलाइहेङ सेअ्‌लि खाङका द्‍याङगेलाइदोफा माथिसु। एम्‍बालाइ ते नेलाइको जिउहेङ खिनिङ सेअ्‌लि द्‍वावा कालाउ नेलाइको आत्‍माहेङ एम्‍बालाइ हाइ दोङ पालि माद्‍वावा।

५ का नेलाइहेङ दोअ्‌खा, परमेस्‍वर दोफा खिनिङ थिसु। हाइदोनु वाको दोफा खिनिङ जिउहेङ सेअ्‌तेङ पातेलता थाल्‍पिका सरबङ हि। इदोइहेतु वाको दोफाङ दोङ थिसु!

६ कालाउ खाङसु, न्‍हे टाकाता नालोङ बागाराइ माबिकाइखे कुनु? बागाराइ इदोइ झोको सस्‍तो हिलाउबुङ परमेस्‍वर एलोङहेङ बुङ मानिल्‍खे।

७ हाइदोनु परमेस्‍वर नेलाइको एलोङ एलोङपा पुरिङको पुसिङ सुदाङ गान्‍देका हि। एन्‍साङ माथिसु, नेलाइ ते हेन्‍जा बागाराइ खान्‍तेङ झन मुल्‍यबान हिसुन्‍हा।

८ “का नेलाइहेङ दोअ्‌ताङका, जाइ कासेहेङ द्‌याङको आगाता काङको प्रभु दोअ्‌तेङ स्‍विकार पावा, वासेहेङ का द्‌याङको चान बुङ परमेस्‍वरको बानाल चुमाकाको आगाता ताइको दोअ्‌तेङ स्‍विकार पाङका।

९ कुलाउ जाइ कासेहेङ द्‌याङगेलाइको आगाता मानाल्‍खा दोअ्‌तावा, परमेस्‍वरको बानाल चुमाकालाइको आगाता मानाल्‍खा दोअ्‌ताङका।

१० कालाउ का द्‌याङको चानको खिलापता धुइकालाइ माफ निनावा। कालाउ जाइ पुनित हङसको खिलापता बादनामिपातेङ धुइखे वा हेअ्‌लाउ बुङ छमा मानिनावा।

११ “जेलाउ एम्‍बालाइ नेलाइहेङ कचहरिसाअ्‌गेलाइ, हाकिमगेलाइ रो नियापाका थामेता चुमावा, कोलाउ नेलाइ हेसापा रो हाइ दोअ्‌लिगोया दोअ्‌तेङ सुर्ता मापासु।

१२ उदोङघरि पुनित हङस नेलाइहेङ दोअ्‌लि गोइका काथा धिरपावा।”

बुद्धि मान्‍थुका गिह्रि द्‌याङ

१३ कालाउ हेन्‍जाङ द्‌याङगेलाइको माझासो एमि द्‌याङ इसुहेङ दोअ्‌हि, “मास्‍टर, ‘ओनेको ताइको भाग खेङपि’ दोअ्‌तेङ काङको दादाहेङ दोअ्‌पि।”

१४ कालाउ इसु वासेहेङ दोअ्‌हि, “निधिमिको अङस बाखाराइपिलि कासेहेङ हासु दिङगिल्‍हि?”

१५ वा एम्‍बालाइहेङ दोअ्‌हि, “होस पासु, गोताङ खाल्‍को लाल्‍सासोजोगेका काम पासु, हाइपानु द्‍याङको ज्‍यान वाको टाकाकाउरि जेथे दोङ हेन्‍जा हिलाउ बुङ इङको द्‍याङहेङ जातिङको ज्‍यानचाहिँ माप्‍यावा।”

१६ इङकोन्‍हुअ्‌सो इसु एलोङ तुलनाको रुपता इसिका काथा दोअ्‌हि, “एमि धनि द्‌याङको मिलिङता हेन्‍जा उब्‍जनि जेङहि।

१७ वा ताइको मन्‍ताङ ठहर पाहि, ‘या गोताङ उब्‍जनि हिता ताअ्‌लि वाला? थामेदोङ मान्‍थु। हाइ पालि?’

१८ कालाउ एला वा एसा पाङका दोअ्‌तेङ ताइको मनता ठहर पाहि इदोइ आतुतुइका उब्‍जनि ताअ्‌का थामेगेलाइ र्‍हाअ्‌तेङ बाबारका बान्‍हायाङका। कालाउ इन्‍ताङ गोताङ उब्‍जनि ताअ्‌ताङका।

१९ इङकोन्‍हुअ्‌सो वा ताइमिहेङ दोअ्‌तावा, ‘का हेथे भाग्‍यमानि हिघा! काङकोदोफा बाअ्‌सार बाअ्‌सार थिकापा थेम्‍का उब्‍जनि हि। कालाउ चाङका, आमाङका रो सुखता ह्‍याङका।’

२० “कालाउ परमेस्‍वर वासेहेङ दोअ्‌हि, ‘ओइ बुद्धिमान्‍थुका द्‍याङ, नानिङ न्‍हिसिङताङ नाङको प्रान हानावा। कालाउ नाङको जोम्‍पातेङ ताअ्‌का टाका काउरि हासु चावा?’”

२१ कालाउ इसु इदोइ तुलना दोपातेङ दोअ्‌हि, “ताइको भाअ्‌सिङ टाका काउरि जोम्‍पातेङ ताअ्‌का द्‌याङको गति इसिका दोङ ज्‍यावा। परमेस्‍वर इसिकालाइहेङ टाका काउरि हिका फोम मापाखे।”

सादेलको सारभि भोसु रो पिर मापासु

(मत्‍ति ६:२५-३४)

२२ इङकोन्‍हुअ्‌सो इसु चात्‍यागेलाइहेङ दोअ्‌हि, “एन्‍साङ का नेलाइहेङ दोअ्‌ताङका, इदोइ बायु सिन्‍हुपालि भाअ्‌सिङ हाइ चाङका हाइ लागायाङका दोअ्‍तेङ सुर्ता मापासु।

२३ हाइदोनु चाकाआनेमाने खान्‍तेङ जिउ दोङ बाराका रो धाबाखेन्‍तारा खान्‍तेङ जिउदोङ बारा एइ।

२४ काह्‍वागेलाइहेङ खाङसु! एम्‍बालाइ मिलिङ बुङ माचोइखे, रोपाबुङ माथिङखे, कालाउ बालि नालि चेतेङ भाकारता बुङ मासान्‍तेखे। कालाउ परमेस्‍वर एम्‍बालाइहेङ चापादोङखे। खाङसु, नेलाइ ते इङको जिह्‍याँ जुइलेङ खान्‍तेङ बुङ हेन्‍जाङ मोलको हिसुन्‍हा।

२५ “हाइ नेलाइता हासु बुङ सुर्ता पातेङ ताइको आयु एघुरिको भाअ्‌सिङ बार्‍हेपालि दोस्‍वाना?

२६ इदिझोको म्‍हुइका काम बुङ पालि मादोनु ते बो काथाको सुर्ता हाइपालि पासुखेना?

२७ झारगेलाइता भार्का लिलि ल्‍हेअ्‌हेङ खाङसु, एम्‍बालाइ ते काम बुङ मापाखे रो लागाइलिको भाअ्‌सिङ धाबा बुङ माथिर्खे। कालाउ का नेलाइहेङ दोअ्‌ताङका, सोलोमन राजादोफा ओथेमाम्‍फा टाका काउरि हिलाउ बुङ वा ते इङको ल्‍हेअ्‌गेलाइ भाइपा सजि सजाउ जेङतेङ माहिघाहि।

२८ नानि माउलाइका कालाउ जुम्‍नि दोङ चुअ्‍तेङ ओअ्‌पाका झारहेङ बुङ परमेस्‍वर एसापा वास्‍तापाखे दोअ्‌लाउ हाइ वा झन नेलाइहेङ वास्‍ता मापावा कुनु? खोइ नेलाइको खान्‍धुर?

२९ हाइ चाङका रो हाइ लागायाङका दोअ्‌तेङ भोतेङ माहिसु कालाउ इङकोको भाअ्‌सिङ सुर्ता बुङ मापासु।

३० परमेस्‍वरहेङ मानाल्‍कालाइ कि इसिका सुर्ता पाखे। इदोइ गोताङ सामान नेलाइहेङ गोयाङ दोअ्‌तेङ परमेस्‍वर आबा दोङ ग्‍यावा।

३१ कालाउ सादेलको सारभिहेङ भोसु कालाउ वा इदोइ गोताङ सामान नेलाइहेङ थपिप्‍यावा।”

सादेलको टाका काउरि

(मत्‍ति ६:१९-२१)

३२ इसु ताइको चात्‍यागेलाइहेङ दोअ्‌हि, “ओइ म्‍हुइका जेरको काङको चात्‍यागेलाइ, नेलाइ माथिसु! हाइदोनु परमेस्‍वर आबा नेलाइहेङ ताइको सारभि पिलि लेङचाका हि।

३३ नेलाइ दोफा हिका टाका काउरि पिअ्‌तेङ गरिबगेलाइहेङ पिसु। ताइको भाअ्‌सिङ हेअ्‍लाउ मादोका टाका काउरि सादेलता जोम्‍पासु। इन्‍ता ते खुकालाइ बुङ खुलिमाद्‍वावा रो पेअ्‌सा बुङ माचावा।

३४ हाइदोनु जेता नेलाइको टाका काउरि हि, इन्‍ताङ नेलाइको मन बुङ ह्‍यावा।”

चोङखो जेङतेङ हिसु

३५ इङकोन्‍हुअ्‌सो इसु दोअ्‌हि, “ताइको केङखेने जिङतेङ त्यार जेङतेङ हिसु रो गेसागेलाइ जोलाइतेङ ताअ्‌सु।

३६ नेलाइ बिहुचातेङ घुरिका मालिकको दामा खाङतेङ हिका कामत्‍यागेलाइ भाइपा जेङसु। मालिक लोतेङ द्‌वार चालापातेङसाङ ओबालाइ द्‌वार हेप्‍यावा।

३७ कालाउ मालिक लोलाउ जागा हिका इङको कामत्‍यागेलाइ च्‍याबासि निनावा। जातिङको का नेलाइहेङ दोअ्‌ताङका, इङको मालिक बान्‍सालाइहेङ भाइपा बान्‍सा बुझाइलि त्‍यार ज्‍यावा। कालाउ इङको कामत्‍यागेलाइहेङ रेम्‍फा योम्‍पातेङ चापावा।

३८ “कालाउ मालिक बेलोमतेङ आधा न्‍हिसिङता लोलाउ बुङ; झेङलि तोम्‍तेङ लोलाउ बुङ; ताइको कामत्‍यागेलाइहेङ जागा हिका तिङनु वा झन हेन्‍जा च्‍याबासि प्‍यावा।

३९ “कालाउ इदोइ फोमपातेङ ताअ्‌सु, खुकालाइ लोका बेला गेनु ते साअ्‌धनि खुकालाइहेङ साअ्‌ता दुल्‍लि दोङ मापिधावा।

४० एन्‍साङ नेलाइ बुङ चालाक जेङतेङ हिसु। हाइदोनु का द्‌याङको चान हिदोइ पहर ल्‍वाङका नेलाइ मामा गेस्‍वाना।”

इमानि रो बाइमानि कामत्‍याको तुलना

(मत्‍ति २४:४५-५१)

४१ कालाउ पत्‍रुस इसुहेङ हिअ्‌हि, “प्रभु, ना या काथा केलाइहेङ खिनिङ दोअ्‌का ना बो झाराङको भाअ्‌सिङ?”

४२ प्रभु दोअ्‌हि, “बुद्धिहिका रो कामता साअ्‌लि दोअ्‌का खाजान्‍चि हिसिका द्‌याङ वाला? मालिक ताइको साअ्‌को गोताङ काम काजको जिमा पिकान्‍हुसो वा भेनेङ कामत्‍यागेलाइहेङ ठिक ठिक पहरता चाका बेबस्‍था पापिखे।

४३ मालिक घुरितेङ लोलाउ इङको कामत्‍याहेङ इन्‍सिकाङ काम पातेङहिका निङलाउ मालिक वासेहेङ च्‍याबासि प्‍यावा।

४४ जातिङको का नेलाइहेङ दोअ्‌खा, मालिक इङको भन्‍डारेहेङ ताइको गोताङ टाका काउरि जिम्‍मा लागायावा।

४५ कालाउ खाजान्‍चिको मालिक न्‍हुअ्‌सो खिनिङ घुर्‍यावा दोअ्‌का फोमपातेङ जेसोओसोङ आम्‍तेङ बो कामत्‍या चाकर गेलाइहेङ दान्‍हाइतेङ हिनु ते

४६ वाको मालिक वाको माचिताइका पहरता लोतेङ वासेहेङ बारा डाँड प्‍यावा रो वाको गति परमेस्‍वरहेङ मामानेकालाइको भाइपाङ ज्‍यावा।

४७ “मालिकको लाल्‍सा गेतेङ बुङ पालि गोइका काम मापाका कामत्‍याहेङ मालिक लोतेङ बारा साजाइ प्‍यावा।

४८ कालाउ जाइ मालिकको लाल्‍सा मागेसिङ साजाइ निङलिगोइका काम पाका कामत्‍याहेङ वा आतुइसा साजाइ प्‍यावा। जाइहेङ हेन्‍जा पिका हि, वा हेन्‍जा पिलिगोयावा। एन्‍साङ पातेङ जाइहेङ हेन्‍जा जिम्‍मा पिका हि, वा दोफा झन हेन्‍जा र्‍हेकावा।”

परिबारता फाटो

(मत्‍ति १०:३४-३६)

४९ इसु दोअ्‌हि, “का सुमिङता मे धोलि लोघा रो लाम्‍फा दोङ मे ल्‍होनु ते रेम्‍काङ जेङधाङ!

५० का एलोङ तुको चिभुअ्‌लि र्‍हुलि गोयाङ। इङको चिभुअ्‌लि मार्‍हुपाधाउ कासेहेङ सुबिस्‍ता दोङ माज्‍यावा।

५१ हाइ नेलाइ का सुमिङता मिलाप पालि लोघा दोअ्‌तेङ गेसुखिना? माको, काते खेङलि कि लोघा।

५२ एलासो एलोङ नामिको परिबारता ताताइमिङ खेङन्‍हावा। सुमि न्‍हेमिको खिलापता रो न्‍हेमि सुमिको खिलापता ल्‍होकावा।

५३ एन्‍साङ पातेङ आबा चानको खिलापता रो चान आबाको खिलापता, आमाइ चामिन्‍दिको खिलापता रो चामिन्‍दि आमाइको खिलापता, जुबे नामाको खिलापता रो नामा जुबेको खिलापता ल्‍होकावा।”

पहरको चिनो

(मत्‍ति १६:२-३; ५:२५-२६)

५४ कालाउ इसु इन्‍ता जोम्‍तेङ हिका द्‌याङगेलाइहेङ दोअ्‌हि, “नेलाइ दिहेँ बादेल तिन्‍तेङसाङ, ‘एला वाइ ल्‍वाङ’ दोअ्‌स्‍वाना कालाउ वाइ ल्‍वावा बुङ।

५५ माहेँसो भेर्मा लोलाउ एला भेमावा दोअ्‌न्‍हाखे, कालाउ एन्‍साङ ज्‍यावा।

५६ ओइ चिम्‍काटागेलाइ! नेलाइ बादेल रो सुमिङ खाङतेङ वाइ ल्‍वाङ बे माल्‍वाङ दोअ्‌तेङ गेलि ते दोस्‍वाना। कुलाउ इदोइ पहरता जेङलि लोका बारदातको चिनोचाहिँ नेलाइ हाइपालि मागेसुखेना?

५७ हिदोइ काथा ठिक हि, हिदोइ काथा बेठिक हि दोअ्‌तेङ नेलाइ ताइमिङ हाइपालि निधो मापासुखेना?

५८ “हासुबुङ नाङकोर्‍हुता आदालतता मुद्दा चालाइतेङ न्‍याधिसकोता चुमपुनु दामाताङ झगरियादोफा मिलिलि बोल्‍पासु। माकुनु वा नासेहेङ न्‍याधिसकोता आगाता जाअ्‌पावा कालाउ वा पलटनहेङ जिम्‍मा प्‍यावा। एन्‍सालाउदोङ पलटन नासेहेङ चुमपुतेङ थुनाता व्‍हाअ्‌तावा।

५९ हाइदोनु का नासेहेङ दोअ्‌ताङका, तिरिलि गोइका गोताङ टाका मातिरिपाधाउ ना इन्‍तासो खाअ्‍लि मानिनाना।”

ताइको कुकर्म मानितेङ परमेस्‍वरपाहा घुरिसु

१३

१ इदोङ घुरिहि इन्‍ता हिका द्‌याङगेलाइ इसुहेङ दोअ्‌हि, “गालिलको द्‌याङगेलाइ थान्‍ता भोकपिका पहरता पिलातस दोअ्‌का रोमको बारा हाकिम हेथे द्‌याङगेलाइहेङ सेअ्‌लि हुकुम पिहि। कालाउ ओबालाइकोङ हिति ओबालाइको भोगपिका हितिदोसाङ मिसालाइन्‍हाहि।”

२ इसु एम्‍बालाइहेङ दोअ्‌हि, “एसापा सेअ्‌का इङको गालिलको द्‍याङगेलाइ बो गालिलि खान्‍तेङ हेन्‍जाङ कुकर्मि हिघाहि दोअ्‌तेङ नेलाइ फोमपासुखेना?

३ एन्‍सा माको, का नेलाइहेङ दोअ्‌ताङका; ताताइको कुकर्म मानेतेङ परमेस्‍वरपाहा माघुरिपासुन्‍हा पानु नेलाइ बुङ एन्‍साङ पातेङ सिस्‍वाना।

४ आरोङ सिलोआमको धारारा उन्‍धिलाउ सिका तेयेअ्‌मि द्‌याङगेलाइ यरुसलेम पुरता हिका बो द्‌याङगेलाइ खान्‍तेङ कुकर्मि हिघाहि दोअ्‌तेङ नेलाइ फोमपासुखेना?

५ एन्‍सा माको, कालाउ का नेलाइहेङ दोअ्‌ताङका, ताताइको कुकर्म मानेतेङ परमेस्‍वरपाहा माघुरिपासुन्‍हा पानु नेलाइ बुङ एन्‍साङ पातेङ सिस्‍वाना।”

फल मासेका सिङको तुलना

६ इङकोन्‍हुअ्‌सो इसु एम्‍बालाइहेङ एलोङ तुलनाको रुपता इसिका काथा दोअ्‌हि, “एमि द्‌याङ ताइको अङगुरबारिता दुमिरिको एलोङ सिङ थिङका हिघाहि। वा इन्‍ता जेलाउ सेलाउ दोङ दुम्रि सेहोइ बे दोअ्‌तेङ खाङलि लोलाउ हेअ्‍लाउ बुङ सेका मातिङघाहि।

७ कालाउ वा इङको अङगुरबारिता काम पाकाहेङ दोअ्‌हि, ‘का सुम बाअ्‌सारसो इदोइ दुम्रि स्‍यावा बे दोअ्‌तेङ खाङदोङखा कालाउ या बोन्‍दइ मासेहि। हाइपालि एन्‍साङ थामे र्‍हुअ्‌लि पिलि? एला यासिहेङ पाल्‍गिल!’

८ कालाउ बारिता काम पाका द्‍याङ दोअ्‌हि, ‘मालिक, आरोङ एबासार झोको यासिहेङ र्‍हुमाइने। का यासिहेङ चारबितिङ तोतेङ मल जल पाप्‍याङका।

९ भेनेङ बाअ्‍सार सेनु ते रेम्‍फाङ ज्‍याङ, मासेनु पाल्‍गिलाइने।’”

इसु रोगाइका बेबालहेङ एल्‍पाका

१० एखे पुनित माइसाका दिना इसु कचहरिसाअ्‌ता बिद्‍या पिदोङघाहि।

११ इन्‍ता एमि तेयेअ् बाअ्‌सारसो मासान लागितेङ हिका एमि बेबाल हिघाखे। वा गान्‍धि कुकुरुतेङ सोझा जेङलि मादोघाखे।

१२ इसु इङको बेबालहेङ तिन्‍तेङ वाको भेर्पा काइतेङ दोअ्‌हि, “ओइ आनाउ, एला ना रोगसो एल्‍होइना।”

१३ कालाउ इसु ताइको खुर इङको बेबाल र्‍हुता ताअ्‌हि रो उदोङघरि वाको गान्‍धि सोझातेङ परमेस्‍वरको परसङसा पालि तेङहि।

१४ इसु इङको बेबालहेङ पुनित माइसाका दिनाता एल्‍पाका तिङतेङ कचहरिसाअ्‌को हाकिम चेरताम्‍पाहि। कालाउ वा इन्‍ता हिका द्‌याङगेलाइहेङ दोअ्‌हि, “काम पालि ए आथारता तु नि हिदोङ हि! पुनित माइसाका दिनाता एल्‍लि हाइपालि लोसुखेना? हाइ इदोइ दिना माकोसिङ भेनेङ दिना मान्‍थु कुनु?”

१५ इसु एम्‍बालाइहेङ दोअ्‌हि, “ओइ चिम्‍काटागेलाइ, हाइ पुनित माइसाका दिनाता नेलाइ गाइ पिया रो गाधाहेङ खाइतेङ चि आम्‍पालि माचुम्‍पुसुखेना कुनु?

१६ या अब्राहामको खालको चामिन्‍दिहेङ दियाबलस तेयेअ् बाअ्‍सारसो ताइको काब्‍जाता ताअ्‌का हिघाहि। हाइ पुनित माइसाका दिना एइ दोअ्‌तेङ वासेहेङ काब्‍जासो ओल्‍हेलि मागोयाङ कुनु?”

१७ इसुको इसिका दोअ्‌का हिङतेङ बिरोध पाकालाइ झाराङ लेदेरहि। कालाउ जोम्‍तेङ हिका द्‌याङगेलाइ इसुको गोताङ भारबुसाइका काम पाका तिङतेङ लेङचाहि।

पासाइको चालाइ रो साउरिको तुलना

(मत्‍ति १३:३१-३३; मर्कुस ४:३०-३२)

१८ कालाउ इसु एम्‍बालाइहेङ दोअ्‌हि, “सादेलको सारभि हिसिका हि दोअ्‌तेङ यासिहेङ हाइदोफा दाज्‍याङका?

१९ या ते पासाइको चालाइ भाइका हि। एमि द्‌याङ इङको चालाइ चुमपुतेङ ताइको बारिता बिअ्‌हि। कालाउ योतेङ बाराहि रो याको दालेङगेलाइता जिह्‍याँ जुइलेङगेलाइ लोतेङ भासा जोहि।”

२० इसु आरोङ दोअ्‌हि, “सादेलको सारभिहेङ आरोङ का हाइभाइका हि दोअ्‌ताङका?

२१ या ते सोडा मोअ्‌का तोले भाइका हि। एमि बेबाल आतुइसा सोडा चुमातेङ हेन्‍जा तोलेता मोअ्‌खे कालाउ गोताङ तोलेहेङ फुलिपापिखे।”

चेअ्‌का फिनु

(मत्‍ति ७:१३-१४, २२-२३; ८:११-१२)

२२ इसु यरुसलेम हानेकाताङ पालाउ देरा देराता रो पुर पुरता दुल्‍तेङ द्‌याङगेलाइहेङ धिरपादोङघाहि।

२३ इङको पहर एमि द्‌याङ वासेहेङ हिअ्‌हि, “मास्‍टर, हाइ आतुइसा द्‌याङगेलाइ खिनिङ मुक्‍ति निनावा?”

२४ इसु एम्‍बालाइहेङ दोअ्‌हि, “चेअ्‌का फिनुसो सादेलको सारभिता लिअ्‍ता दुल्‍लि बल पासु। हाइदोनु का नेलाइहेङ दोअ्‌ताङका, हेन्‍जाङ द्‌याङगेलाइ चेअ्‌का फिनुसो लिअ्‌ता दुल्‍लि भोलाउबुङ दुल्‍लि माद्‍वावा।

२५ एन्‍सालाउ साअ्‌को मालिक ल्‍होतेङ फिनु गिअ्‌तावा कालाउ नेलाइ बाहारसो दोस्‍वाना ‘काङको मालिक केलाइको भाअ्‌सिङ फिनु हेपि।’ वा दोअ्‌तावा, ‘नेलाइ हासु? हितासो लोका हिसुन्‍हा? का नेलाइहेङ मानाल्‍खा!’

२६ एन्‍सालाउ नेलाइ दोअ्‌स्‍वाना, ‘केलाइ नाङको दोफाङ योम्‍तेङ चाघान्‍हाहि। कालाउ ना केलाइकोङ देरा साअ्‌ता केलाइहेङ धिरपाघान्‍हा।’

२७ कालाउ वा आरोङ दोअ्‌तावा, ‘का माग्‍याङका, नेलाइ हासु? का मानाल्‍खा। ओइ दुरजन काम पाकालाइ; इतासो हानेसु!’

२८ कालाउ अब्राहाम, इसहाक, याकुब रो झाराङ आगाधुइकालाइहेङ सादेलको सारभिता तिङलाउ रो ताइमिचाहिँ बाहार थालन्‍हालाउ नेलाइ तासि रेअ्‌तेङ खारतेङ हिस्‍वाना।

२९ द्‍याङगेलाइ नुहेँ, दिहेँ, दाहेँ माहेँ रो चारबितिङसो लोतेङ सादेलको सारभिता वाकोदोसा चालि योमावा।

३० कालाउ खाङसु, एला न्‍हुअ् कालाइ लानावा रो एला लाङ कालाइ न्‍हुअ् तावा।”

इसु यरुसलेमहेङ फोमपातेङ पिर जेङका

(मत्‍ति २३:३७-३९)

३१ उदोङघरि आधेमि फरिसिगेलाइ इसुकोता लोतेङ दोअ्‌हि, “ना इतासो ओल्‍हेतेङ भेनेङ थामे भारि हाने हाइदोनु राजा हेरोद एन्‍टिपास नासेहेङ सेअ्‌लि खाङदोङखे।”

३२ इसु एम्‍बालाइहेङ दोअ्‌हि, “हानेतेङ इङको स्‍याइलेहेङ एसा दोअ्‌पिसु, ‘नानि रो जुम्‍नि मासानगेलाइ ओल्‍हेपाका रो एल्‍पाका काम पाङका कालाउ इतिनि चाहिँ काङको काम दोपाङका।’

३३ कालाउ नानि जुम्‍नि रो इतिनि थिकापा का यरुसलेम हानेलि दोङ गोयाङ। हाइदोनु यरुसलेमबिना बो थामेता आगाधुइकाहेङ मासेअ्‌तावा!

३४ “ओइ यरुसलेम! ना आगाधुइकालाइहेङ सेअ्‌ताना रो परमेस्‍वरको बानाल चुमाकालाइहेङ उन्‍ठुइहोइ तोकाना। भुन्‍दिकिया किचानहेङ थुम्‍काभाइपाङ का हेअ्‌खे नाङको चान चामिन्‍दिहेङ जोम्‍पालि खाङघा, कुलाउ ना माकिअ्‌न्‍हा।

३५ खाङ, यरुसलेम पुरको द्‌याङगेलाइहेङ परमेस्‍वर लाअ्‌तावा। कालाउ का नेलाइहेङ दोअ्‌ताङका, जेलाउथिकापा परमप्रभुको मिङता लोकालाइहेङ ‘सहसाम्‍पा निङका द्‍याङ’ दोअ्‌तेङ मादोअ्‌पाधाउ नेलाइ कासेहेङ मातिङस्‍वाना।”

इसु पुनित माइसाका दिना मासाअ्‍धेकालाइहेङ एल्‍पाका

१४

१ पुनित माइसाका दिनाता इसु नेउता निङतेङ फरिसि दोअ्‌का धरम समुहको द्‍याङगेलाइको आगुवाको साअ्‌ता चालिको भाअ्‌सिङ हानिहि। इन्‍ता जोम्‍तेङ हिका द्‌याङगेलाइ वाको चेवा पातेङ हिघाहि।

२ इङकोङ पहर इन्‍ता एमि खुर खोकोइ इम्‍का द्‌याङ इसुको आगाता योम्‍तेङ हिघाहि।

३ कालाउ इसु यहुदि धरम मास्‍टर रो फरिसिगेलाइहेङ हिअ्‌हि, “बेबस्‍थामाफिक पुनित माइसाका दिना रोगाइकाहेङ एल्‍पालि मुनासिप ज्‍याङ ना माज्‍याङ?”

४ कालाउ एम्‍बालाइ हाइदोङ मादोअ्‌हि। कालाउ इसु इङको रोगाइकाहेङ साइहि रो वासेहेङ एल्‍पातेङ दिङगिल्‍हि।

५ इङकोन्‍हुअ्‌सो इसु एम्‍बालाइहेङ दोअ्‌हि, “नेलाइता हासुको बुङ चान चामिन्‍दि रो गाइ पिया पुनित माइसाका दिना च्‍वाता वालाअ्‌नु हाइ नेलाइ वासेहेङ इघुरिताङ बाहार माओल्‍हेपास्‍वाना कुनु?”

६ आरोङ बुङ एम्‍बालाइ हाइदोङ दोअ्‌लि मादोहि।

बान्‍सालाइको तुलना

७ इन्‍ता भात्‍यार चालि लोका बान्‍सालाइ बाबारकालाइको योम्‍का थामे साल्‍तेङ योमका तिङतेङ इसु एम्‍बालाइहेङ इसिका काथा दोअ्‌हि,

८ “नेलाइ हासुको बुङ बिहुता बान्‍सालाइ जेङतेङ हानेलाउ मुल थामे साल्‍तेङ मायोम्‍सु। हाइदोनु इन्‍ता नेलाइ खान्‍तेङ प्रख्‍यात द्‌याङगेलाइहेङ बुङ नेउता पिका हि वाला।

९ कालाउ वा लोलाउ साअ् धनि लोतेङ ‘वासेहेङ मुल थामे लाअ्‌पिसु’ दोअ्‌तेङ ल्‍होपानु ते नेलाइ लेदेरस्‍वाना। इङको पहर द्‍याङगेलाइको आगाता लेता योम्‍लि गोइनु नेलाइको न्‍हापु हानावा।

१० बरु नेउता निङतेङ बिहुता हानेलाउ लेताङ योम्‍सु। जेलाउ साअ्‌धनि लोतेङ नेलाइहेङ ‘र्‍हुताङ लोतेङ मुल थामेता योम्‍सु’ दोअ्‌नु इङको पहर झाराङको आगाता नेलाइको बारा मान जेनावा।

११ हाइदोनु जाइ ताइमिङ बारालि भोकालाइ झाराङ म्‍हुयावा रो जाइ ताइमिहेङ म्‍हुइपाकालाइचाहिँ झाराङ खान्‍तेङ बारा जेनावा।”

१२ कालाउ इसु नेउतापिका साअ् धनिहेङ दोअ्‌हि, “ना इसिका भात्‍यार लागाइलाउ नाङको नाल्‍का सानाइतिगेलाइ, दादा ओनेगेलाइ रो ताइ द्‍याङगेलाइ कालाउ हिका चाका साअ्‌भेर्पाको द्‍याङगेलाइहेङ माकाइ। हाइदोनु एम्‍बालाइ पाला घुरिपालि भाअ्‌सिङ नासेहेङ काइतेङ चापावा।

१३ कालाउ भात्‍यारता द्‌याङगेलाइहेङ काइलाउ हाइदोङ मान्‍थुका, तेलिमादोका लुलानेङग्रा रो कान्‍हागेलाइहेङ काइ।

१४ कालाउ एन्‍सा पानु ना आसिस निनाना। हाइदोनु नासेहेङ पाला घुरिपालि ओबालाइ दोफा हाइदोङ मानथ्‍वावा। कालाउ परमेस्‍वरको हुकुम मानेका द्‌याङगेलाइ सिकासो सिन्‍हुलाउ परमेस्‍वर दोङ नासेहेङ इनाम प्‍यावा।”

बारा भात्‍यारको तुलना

(मत्‍ति २२:१-१०)

१५ इसुको काथा हिङतेङ वाकोदोफा चालि योम्‍का एमि दोअ्‌हि, “सादेलको सारभिता भात्‍यार चालि निङकालाइ दोङ हेथे आसिस निनावा।”

१६ इसु वासेहेङ दोअ्‌हि, “एमि द्‌याङ बारा भात्‍यार त्यार पातेङ हेन्‍जा द्‌याङगेलाइहेङ नेउता पिहि।

१७ कालाउ भात्‍यार चाका पहर जेङलाउ साअ् मालिक निम्‍तारगेलाइहेङ ‘भात्‍यार चाका पहर जेङहोइ’ दोअ्‌तेङ ताइको कामत्‍यालाइहेङ काइलि दिङगिल्‍हि।

१८ कालाउ नेउतारगेलाइ एलोङ एलोङ आल पातेङ लोलि माकिअ्‌हि। कालाउ एमि दोअ्‌हि, ‘का मिलिङ चोलका हिघा, इन्‍ता मान्‍हेसा माजेङका हि। कासेहेङ माफ पा, का लोलि मानिनाङका।’

१९ भेनेङ दोअ्‌हि, ‘का ना हाले पिया चोलका हिघा रो नानिङ एम्‍बालाइहेङ चोइतेङ खाङलि गोइका हि। कासेहेङ माफ पा, चेर माताम्‍पा।’

२० कालाउ आरोङ भेनेङ दोअ्‌हि, ‘का नावा कान्‍या चुमाका हिघा। इदोइहेतु लोलि मानिनाङका।’

२१ कालाउ कामत्‍या घुरितेङ गोताङ काथा मालिकहेङ हिम्‍पाहि। कालाउ मालिक चेरताम्‍पातेङ ताइको कामत्‍याहेङ दोअ्‌हि, ‘ना मार्फा पुरको दामा घाटे रो गल्‍लिगेलाइता हाने। इन्‍तासो मान्‍थुकालाइ, लुला नेङगारागेलाइ रो कान्‍हागेलाइहेङ काइतेङ इता चुमा।’

२२ “इङको कामत्‍या दोअ्‌हि, ‘गिर्‍हि, नाङको दोअ्‌का भाइपाङ झाराङ द्‌याङगेलाइहेङ काइतेङ चुमाघा, आरोङ बुङ बो हेन्‍जा योम्‍का थामेगेलाइ खालि दोङ हि।’

२३ “आरोङ मालिक इङको कामत्‍याहेङ दोअ्‌हि, ‘देराको दामा घाटे रो गल्‍लिगेलाइता हानेतेङ द्‌याङगेलाइहेङ जेसा पातेङलाउ बुङ काइतेङ चुमा। कालाउ काङको साअ् पोङघाको!’

२४ हाइदोनु आरोङ का नेलाइहेङ दोअ्‌खा, ‘नेउता निङकालाइता हासु बुङ भात्‍यार चालि मानिनावा।’”

चात्‍या जेङलाउ भोगेलि गोइका तुचाका

(मत्‍ति १०:३७-३८)

२५ एनि इसु दोफा हेन्‍जाङ द्‌याङगेलाइ हानेदोङ घाहि। इसु एम्‍बालाइभारि घुरितेङ दोअ्‌हि,

२६ “कासेहेङ पिताइलि भोकालाइ ताइको आबा आमाइ, बेअ्, चान चामिन्‍दि, दादा ओने, बाइ ओने रो ताइमिहेङ इन्‍ताना मारेलि मादोकालाइ हेअ्‌लाउ बुङ काङको चात्‍या जेङलि माद्‍वावा।

२७ आरोङ जाइ ताइको कुरुस ताइमिङ चुमतेङ कासेहेङ मापिताइकालाइ काङको चात्‍या जेङलि माद्‌वावा।

२८ “नेलाइ एलोङ झाउका साअ् बान्‍हाइलि भोनु इङको साअ् बान्‍हाइलाउ लागिका खार्चा ताइमिदोफा हि ना मान्‍थु दोअ्‌तेङ लाम्‍फा दोङ हिसाब किताब मापाखे कुनु?

२९ यदि वा झाउका साअ्‌को जग योम्‍पातेङ पुरा पालि मादोनु ते द्‌याङगेलाइ वासेहेङ गिल्‍ला पातेङ दोअ्‌तावा,

३० ‘खाङसु, इदोइ द्‌याङ झाउका साअ् बान्‍हाइलि ते भोहि, कालाउ पुरा पालि दोङ मादोहि!’

३१ आरोङ, तेहाजार पलटन हिका एलोङ राजा एकुरि हाजार पलटन हिका भेनेङ राजा दोफा धुम पालि हानेलाउ लाम्‍फा दोङ जितिलि द्‍वाङका बे माद्‍वाङका दोअ्‌तेङ ठहर मापावा कुनु?

३२ कालाउ यदि धुम पालि मादोनु लाम्‍फा दोङ वा ताइको पलटनगेलाइहेङ हाइ पातेङ मिलाप पालि द्‌वाङ दोअ्‌तेङ गेलि दिङगिलावा।

३३ एन्‍सा पातेङ नेलाइता जाइ काङको भाअ्‌सिङ गोताङ थोक लाअ्‌लि माद्‍वावा; वा हेअ्‌लाउ बुङ काङको चात्‍या जेङलि माद्‍वावा।

स्‍वाद मान्‍थुका देसे

(मत्‍ति ५:१३; मर्कुस ९:५०)

३४ “देसे रेम्‍का थोक हिलाउ बुङ, यदि वाको स्‍वाद राम्‍नु वासेहेङ आरोङ हाइहोइ ताइका बान्‍हाइलि?

३५ कालाउ इङको बारिको भाअ्‌सिङ मल बुङ माज्‍यावा। द्‍याङगेलाइ वासेहेङ एन्‍साङ थालगिलावा। जाइको हिङका न्‍हातोङ हि वा हिनाको।”

राम्‍का भेडाको तुलना

(मत्‍ति १८:१२-१४)

१५

१ एखे हेन्‍जा तिरो ल्‍होपाकालाइ रो बो कुकर्मिगेलाइ इसुको बिद्‌या हिङलि लोहि।

२ कालाउ फरिसिगेलाइ रो धरममास्‍टरगेलाइ गनगन पातेङ दोअ्‌हि, “इदोइ द्‌याङ ते कुकर्मिगेलाइ दोफा मिलिखे रो दोफाङ योम्‍तेङ ओबालाइदोफाङ चाखे।”

३ इसु एम्‍बालाइहेङ एलोङ तुलनाको रुपता इसिका काथा दोअ्‌हि,

४ “नेलाइता हासुको बुङ एसाइ भेडा हि वाला। इङको एसाइता एलोङ राम्‍नु भेडाको धनि हाइ पावा? वा एलोङ कम एसाइहेङ घोका थामेताङ लाअ्‌धितेङ राम्‍का भेडाहेङ मानिम्‍पाधाउ माभोकावा कुनु?

५ वा इङको राम्‍का भेडाहेङ निङलाउ लेङचातेङ वासेहेङ कान्‍धेता फातेङ ताइको साअ्‌ता चुमावा।

६ कालाउ ताइको सानाइतिगेलाइ रो साअ् भेर्पाको द्‍याङगेलाइहेङ काइतेङ दोअ्‌तावा, ‘काङको राम्‍का भेडा का निङहोइका! लोसु, लेङचाका मान्‍याइने।’

७ का नेलाइहेङ दोअ्‍ताङका, ताताइको कुकर्म मानितेङ परमेस्‍वरपाहा घुरिपालि मागोयाङ दोअ्‌का द्‌याकुरिते क्‍वाहा धरम द्‌याङगेलाइ खान्‍तेङ ताताइको कुकर्म मानितेङ परमेस्‍वरपाहा घुरिका एमि कुकर्मिको भाअ्‌सिङ सादेलता हेन्‍जाङ लेङचावा।”

राम्‍का टाकाको तुलना

८ आरोङ इसु भेनाङ एलोङ तुलना पितेङ दोअ्‌हि, “एमि बेबाल दोफा ते लोङ रुपाको टाका हिघाहि। कालाउ एलोङ रुपाको टाका राम्‍पालाउ एला वा हाइपावा? इङको राम्‍का टाका मानिम्‍पाधाउ हाइ वा गेसा जोलाइतेङ फेसारहोइ फेतेङ माभोकावा कुनु?

९ जेलाउ वा राम्‍का रुपाको टाका निनावा कालाउ ताइको सानाइति भाया रो साअ्‌भेर्पाको द्‍याङगेलाइहेङ काइतेङ दोअ्‌तावा, ‘काङको राम्‍का रुपाको टाका निङहोइका! एला लोसु, केलाइ लेङचाका मान्‍याइने।’

१० का नेलाइहेङ दोअ्‌ताङका, एन्‍साङ पातेङ ताताइको कुकर्म मानितेङ परमेस्‍वरपाहा घुरिका एमि कुकर्मिको भाअ्‌सिङ सादेलता सादेलको बानाल चुमाकालाइ हेन्‍जाङ लेङचावा।”

राम्‍का चानको तुलना

११ इसु आरोङ दोअ्‌हि, “एमि द्‌याङको न्‍हेमि चान हिघाखे।

१२ एनि कान्‍छा चान लोतेङ आबाहेङ दोअ्‌हि, ‘आबा, काङको भागता निङलिगोइका गोताङ टाका काउरिको अङस कासेहेङ पि।’ कालाउ आबा बुङ ताइमि दोफा हिका काउरि न्‍हेमि चानहेङ बाखाराइ पिहि।

१३ “एनि न्‍हेनि न्‍हुअ्‌सो कान्‍छा चान ताइको अङसता निङका गोताङ टाका काउरि चुमपुतेङ भेनेङ मुलुकता हानेहि। कालाउ इन्‍ता मोज माज्‍जा पातेङ गोताङ टाका काउरि दोपाहि।

१४ जेलाउ वा ताइदोफा हिका गोताङ टाका काउरि दोपाहि कालाउ इङको मुलुकता बारा आनिकाल परिहि। एन्‍सा लाउ वा चालि बुङ मानितेङ म्‍हितुपाङ हिलि गोइहि।

१५ कालाउ वा इङको मुलुकको एमि द्‌याङकोता काम पालि भाअ्‌सिङ हानेहि। इङको द्‍याङ वासेहेङ ताइको मिलिङता पाया घोका कामता लागाइहि।

१६ हेन्‍जा म्‍हितुतेङ वा पायाको आहार चातेङलाउ बुङ ताइको हेमेङ भेलपालि खाङघाहि। कालाउ हासु बुङ वासेहेङ चाकाआनेमाने मापिहि।

१७ “इङको पहर खिनिङ वाको चेत खुलिहि कालाउ वा ताइको मनता दोअ्‌हि, ‘काङको आबाकोता कामत्‍यागेलाइ हेमुङ भेल्‍पाङ चातेङ बुङ दाइघाखे। का खिनिङ इता म्‍हितुपाङ हितेङ सिलि तोम्‍होइका।

१८ एला का आबाकोता हानेतेङ दोअ्‌ताङका, आबा! का परमेस्‍वर रो नाङको खिलापता कुकर्म पाका हिघा।

१९ एला ते कासेहेङ नाङको चान दोअ्‌लि बुङ मासोबायाङ। कालाउ कासेहेङ दाया तेङ एमि कामपाकालाइ भाइपाङ फोमपातेङ ताअ्।’

२० कालाउ इङकोन्‍हुअ्‌सो वा ताइको आबाकोता घुरितेङ लोलाउ वाको आबा वासेहेङ दुरेसोङ तिङहि। आबाको मन इन्‍तानासो पोङघातेङ लोहि रो लेङचातेङ चानहेङ भेटेलि धाअ्‌तेङ हानेहि। कालाउ ताइको चानहेङ खोमतेङ चुमाइहि।

२१ “कालाउ चान आबाहेङ दोअ्‌हि, ‘आबा, का परमेस्‍वर रो नाङको खिलापता कुकर्म पाका हिघा। एला का नाङको चान दोअ्‌लि बुङ मासोबायाङका।’

२२ कालाउ आबा ताइको कामत्‍यागेलाइहेङ काइतेङ दोअ्‌हि, ‘मार्फा पातेङ झाराङ खान्‍तेङ रेम्‍का धाबा, आँउठि रो जुत्‍ता चुमातेङ यासिहेङ लागाइपिसु।

२३ कालाउ पोसेतेङ ताअ्‌का तोइका बासा चुमातेङ सेअ्‌सु। चातेङ आम्‍तेङ लेङचाइने।

२४ हाइदोनु काङको इदोइ चान सिका हिघाहि आरोङ सिन्‍हुतेङ लोहि। वा राम्‍का हिघाहि एला वासेहेङ निङन्‍हाहि!’ कालाउ एम्‍बालाइ लेङचातेङ भात्‍यार चालि तेङहि।

२५ “इङको पहर वाको जेठा चान मिलिङ भारि हिघाहि। जेलाउ घुरितेङ साअ् भेर्पा थुकालि लोलाउ वा न्‍हाका लेकालाइको गाला हिङहि।

२६ कालाउ वा एमि कामत्‍याहेङ काइतेङ, ‘इता हाइ जेङदोङ खे?’ दोअ्‌तेङ हिअ्‌हि।

२७ इङको काम पाका दोअ्‌हि, ‘नाङको ओने रेम्‍फा साअ्‌ता घुरितेङ लोकाहि। नाङको आबा इदोइ खुसिता एलोङ तोइका बासा सेअ्‌लि लागाइतेङ भात्‍यार लागाइका हि।’

२८ इङको हिङतेङ दादा हेन्‍जाङ चेर ताम्‍पातेङ साअ्‌ता दुल्‍लि बुङ माकिअ्‌हि। कालाउ वाको आबा लोतेङ वासेहेङ सम्‍झाइ बुझाइ पालि तेङहि।

२९ “कालाउ वा आबाहेङ दोअ्‌हि, ‘इदिझोको बाअ्‌सारसो दास भाइपा नाङको सेवा पातेङ लोका हिघाघा। कालाउ का नाङको हिदि बुङ हुकुमहेङ बिरोध सुदाङ पानाङ मान्‍थुघाघा। कालाउ ना काङको सानाइति भायागेलाइदोफा मिलितेङ चालि दोअ्‌तेङ एलोङ मेअ्‌सा सुदाङ बुङ कासेहेङ पिका मान्‍थुन्‍हा।

३० “‘कालाउ नाङको टाका काउरि कासबिरिगेलाइदोसा दोपाका चान लोलाउचाहिँ ना इदोइझोको बारा भात्‍यार पाखेना।’

३१ कालाउ आबा वासेहेङ दोअ्‌हि, ‘काङको चान खाङ, ना ते जेलाउ बुङ काङकोङ दोफा हिन्‍हा। आरोङ काङकोदोफा हिका इदोइ गोताङ टाका काउरि नाङकोङ!

३२ कालाउ नानि केलाइ लेङचाका जेङतेङ इदोइ हाउसा मानाइलि दोङ गोइका हिघाहि। हाइदोनु नाङको ओने जाइ सिका हिघाहि एला आरोङ वा सिन्‍हुतेङ लोहि। वा राम्‍का हिघाहि एला आरोङ यासिहेङ निङन्‍हाहि!’”

चालाक खाजान्‍चिको तुलना

१६

१ इसु ताइको चात्‍यागेलाइहेङ दोअ्‌हि, “एमि हेन्‍जा टाका काउरि हिका द्‌याङको साअ्‌द्वार खाङका एमि खाजान्‍चि हिघाहि। एनि आधेमि द्‍याङगेलाइ इङको हिका चाका द्‍याङकोता लोतेङ ‘इङको खाजान्‍चि नाङको टाका काउरि दोपापिलि तोमदोङखे’ दोअ्‌तेङ हिङपाहि।

२ कालाउ वा खाजान्‍चिहेङ काइतेङ हिअ्‌हि, ‘नाङको बारेता का इदोइ हाइ हिङदोङखा? नाङको पाका गोताङ हर हिसाब कासेहेङ बुझाइ। हाइपानु एलासो उसो ना खाजान्‍चि जेङलि मानिनाना।’

३ एन्‍सा जेङलाउ इङको खाजान्‍चि मन मनताङ दोअ्‌हि, ‘काङको मालिक कासेहेङ खाजान्‍चिको कामसो ओल्‍हेपालि तोम्‍का हि; एला का हाइपालि? का तोलिचोइलि बुङ माद्‌वाङका रो र्‍हेतेङ चालिबुङ लेदेरखा।

४ एला का फोमपाहोइका! काङको मालिक कासेहेङ खाजान्‍चिसो ओल्‍हेपालाउ बुङ सानाइति बान्‍हाइतेङ ताअ्घा पानु ओबालाइ ते खानाङ वाला!’

५ इङकोन्‍हुअ्‌सो वा मालिकको रिन र्‍हुका झाराङहेङ एमि एमि पा काइहि। कालाउ वा एमिहेङ हिअ्‌हि, ‘काङको मालिकको रिन ना हेथे र्‍हुका हिना?’

६ वा दोअ्‌हि, ‘सुम हाजार लिटर जैतुनको चुइति।’ खाजान्‍चि दोअ्‌हि, ‘को नाङको तमसुकता एला ए हाजार नासाइ लिटर खिनिङ बान्‍हाइ।’

७ आरोङ वा भेनेङहेङ हिअ्‌हि, ‘नाङको तिरिलि गोइका रिन हेथे हि?’ वा दोअ्‌हि, ‘येअ् हाजार पाथि गहम।’ खाजान्‍चि दोअ्‌हि ‘को नाङको तमसुकता येअ् साइ पाथि खिनिङ बान्‍हाइ।’

८ “इदोइ काथा गेतेङ इङको मालिक बाइमान खाजान्‍चिको चालाकिहेङ तिङतेङ बाखिन्‍हि। हाइदोनु परमेस्‍वरता खान्‍धुर मापाकालाइ ताइको द्‍याङगेलाइ दोफा बेभार पालाउ परमेस्‍वरता खान्‍धुर पाकालाइ खान्‍तेङ हेन्‍जाङ चालाक जेङखे।

९ “का नेलाइहेङ दोअ्‌ताङका, दुनियाको टाका काउरिसो सानाइति बान्‍हाइसु। जेलाउ इङको टाका काउरि दोकावा नेलाइहेङ सादेलता स्‍वागत पावा।”

आतुइका काथाता बुङ साअ्‌का जेङलिगोयाङ

(मत्‍ति ६:१४)

१० इसु आरोङ दोअ्‌हि, “आतुइका काथाता भरपालि दोअ्‌का द्‌याङ दोफा बारा काथाता बुङ भरपालि दोअ्‌खे। एन्‍साङ आतुइका काथाता बाइमानि जेङका द्‌याङ बारा काथाता बुङ बाइमानि दोङ जेङखे।

११ इदोइहेतु सुमिङको टाका काउरिता खान्‍धुर पाका माजेङनु ते नेलाइहेङ जातिङको सादेलता हिका टाका काउरि हासु जिम्‍मा प्‍यावा कुनु?

१२ यदि नेलाइ बोमिको टाका काउरिता खान्‍धुर पाका माजेङनु ते नेलाइको निङलि गोइका टाका काउरि हासु प्‍यावा कुनु?

१३ “हिदोइ बुङ कामत्‍या न्‍हेमि मालिकको सेवा पालि माद्‍वावा। हाइपानु वा एमिहेङ मारेम्‍का पावा रो भेनेङहेङ दायावा। आरोङ एमिहेङ आदर पावा कालाउ भेनेङहेङ खाङलि माकिअ्‌तावा। एन्‍साङ पातेङ नेलाइ बुङ परमेस्‍वर रो टाका काउरि न्‍हेमिकोङ सेवा पालि मादोस्‍वाना।”

इसुको बो आधे कथनगेलाइ

(मत्‍ति ११:१२-१३; ५:१८, ३२)

१४ इदोइ गोताङ काथागेलाइ हिङतेङ फरिसिगेलाइ लेङतेङ इसुको खिल्‍लि उराइपाहि। हाइदोनु एम्‍बालाइ टाका काउरिहेङ दोङ इन्‍ताना पाघाहि।

१५ कालाउ इसु एम्‍बालाइहेङ दोअ्‌हि, “नेलाइ द्‌याङगेलाइको नजरता धरम तिङलि ते भोसुखेना कुलाउ परमेस्‍वर नेलाइको कोन्‍धाङ गेखे। द्‌याङको झाउका फोमपाका इन्‍सिका काथागेलाइहेङ परमेस्‍वर आखेका दोअ्‌तेङ मोन्‍दा माताखे।

१६ “चिभुअ्‌लि पिका युहन्‍नाको पहरथिकापा मोसाको पिका नियम रो आगाधुइकालाइको बिद्‌या यहुदि आगुवागेलाइ मानेतेङ लोदोङघाहि। इङको पहरसो एला थिकापा सादेलको सारभिको रेम्‍काबानाल हिम्‍पाका काम जेङदोङ खे। कालाउ झाराङ सादेलको सारभिता दुल्‍लिको भाअ्‌सिङ बल पादोङखे।

१७ आतेल रो सुमिङ राम्‍तेङ हानेलि द्‌वावा कालाउ परमेस्‍वरको नियमको एलोङ काथा बुङ मारामावा।

१८ जाइ ताइको बेअ्‌हेङ लाअ्‌तेङ भेनेङ बेबालहेङ बिहु पावा वा कुकर्म पावा। कालाउ जाइ केअ्‌को लाअ्‌का बेबालहेङ बिहु पावा वा बुङ कुकर्म पावा।”

धनि द्‌याङ रो लाजरस

१९ इसु आरोङ दोअ्‌हि, “ए पहरता एमि गिह्रि द्‌याङ हिघाहि। वा जेलाउ बुङ जाङका मलमलको धाबा लागाइतेङ मोज माजा पातेङ ज्‍यान दोपाघाहि।

२० एमि लाजरस दोअ्‌का हाइदोङ मान्‍थुका द्‍याङ हिघाहि। कालाउ वाको गोताङ जिउता पेचारा दोङ पेचारा जेङका हिघाहि। द्‌याङगेलाइ वासेहेङ धनि द्‌याङको सालेङको मुल फिनुता चुमातेङ ताअ्‌पाघाहि।

२१ इङको धनि द्‌याङ चाका थामेसो हुल्‍का टुकारा टुकिरि चालि निनाङका बे दोअ्‌तेङ वा आसपातेङ हिघाहि। कालाउ खियागेलाइ लोतेङ वाको पेचारागेलाइ देअ्‌पिघाखे।

२२ “एनि इङको निरधन लाजरस सिहि रो सादेलको बानाल चुमाकालाइ वासेहेङ चुमपुतेङ अब्राहामको दोसा ताअ्‌हि। इङको गिर्‍हि द्‌याङ बुङ सिहि रो लिअ्‌न्‍हाहि।

२३ पातेलता हानेतेङ हेन्‍जाङ तुचाका निङचानाङ वा र्‍हुता म्‍हालतेङ खाङलाउ अब्राहामको भेर्पाङ लाजरसहेङ योम्‍तेङ हिका तिङहि।

२४ कालाउ वा र्‍हिकाइतेङ दोअ्‌हि, ‘आबा अब्राहाम, कासेहेङ दायातेङ इता लाजरसहेङ दिङगिल्‍पि। वा ताइको आङगुलि चिता चोभेर्तेङ एथोपा लाउ बुङ काङको देतोङता ह्‍याअ्‌पा प्‍याको। हाइदोनु का इदोइ मेको रापता छाटपाटाइदोङखा।’

२५ कालाउ अब्राहाम वासेहेङ दोअ्‌हि, ‘चान, हाइ नासेहेङ फोम मान्‍थु? फोमपातेङ खाङ त! ना सुमिङता हिलाउ नाङको ज्‍यानता रेम्‍कारेम्‍का आनेमाने निङन्‍हा। कालाउ लाजरस मारेम्‍फाङ तुचाका निन्‍चाका हिघाहि। कालाउ वा इता सुख रो सुबिस्‍ता निङकाहि कालाउ ना एला तुचाका भोगिदोङखेना।

२६ आरोङ नाङको रो केलाइको माझाता बारा वाङखारा हि। एन्‍सा जेङलाउ हासु बुङ वारपार पातेङ हानेलि लोलि माद्‍वावा।’

२७ कालाउ इङको धनि द्‌याङ दोअ्‌हि, ‘आबा, एन्‍सा जेङनु का नासेहेङ बिम्‍ति पाखा लाजरसहेङ काङको आबाको साअ्‌ता दिङगिल्‍पि।

२८ हाइदोनु बो काङको नामि दादा ओनेगेलाइ हि। वा एम्‍बालाइहेङ इदोइ पातेलको पिरता मालाको दोअ्‌तेङ चेतानि प्‍याको।’

२९ कालाउ अब्राहाम दोअ्‌हि, ‘एम्‍बालाइहेङ चेतानि पिलिको भाअ्‌सिङ मोसा रो आगाधुइकालाइको लेखिका धरम किताब हिदोङ हि। नाङको दादा ओनेगेलाइ इङकोङ मानितेङ ह्‍याको!’

३० आरोङ इङको धनि द्‌याङ दोअ्‌हि, ‘आबा अब्राहाम, इङकोझोको खिनिङ माज्‍याङ। हाइदोनु एमि सिका द्‍याङ दोङ सिन्‍हुतेङ आरोङ एम्‍बालाइकोता हानितेङ सम्‍झाइ बुझाइ पानु खिनिङ एम्‍बालाइ ताताइको कुकर्म मानितेङ परमेस्‍वरपाहा घुरिधावा।’

३१ कालाउ अब्राम वासेहेङ दोअ्‌हि, ‘मोसा रो आगाधुइकालाइको काथा दोङ माहिङकालाइ; सिका द्‍याङ दोङ सिन्‍हुतेङ हानेलाउ बुङ एम्‍बालाइ खान्‍धुर मापावा।’”

इसु कुकर्म रो खान्‍धुरको बारेता बिद्‌या

(मत्‍ति १८:६-७, २१-२२; मर्कुस ९:४२)

१७

१ इसु ताइको चात्‍यागेलाइहेङ दोअ्‌हि, “द्‍याङगेलाइहेङ कुकर्मको आस्‍तिता देपाका काथागेलाइ ते जातिङकोङ ल्‍वावा। कालाउ धिकार, इङको द्‌याङगेलाइहेङ जाइ बोमिहेङ कुकर्म पालि लागाइखे।

२ जाइ म्‍हुइकालाइहेङ कुकर्म पालि लागाइखे; इन्‍सिकाहेङ ते निर्घाता उन्‍ठुइको जान्‍ता तोइपितेङ जाहादिता थाल्‍गिल्‍लि दोङ रेम्‍फा जेङधावा।

३ एन्‍साङ होस पातेङ हिसु, नाङको ओने कुकर्म पानु वासेहेङ गावाइ। वा ताइको कुकर्म मानितेङ परमेस्‍वरपाहा घुरिनु ते वासेहेङ माफ पि।

४ कालाउ नाङको ओने नाङको खिलापता दिनाता न्‍हिअ्‌खे कुकर्म पाखे रो वा न्‍हिअ्‍खे दोङ ताइको कुकर्म मानितेङ परमेस्‍वरपाहा घुरिनु ते वासेहेङ माफ पि।”

५ केलाइ इसुहेङ सालन्‍हाकालाइ, “प्रभु, केलाइको खान्‍धुर बार्‍हेपापि।”

६ कालाउ इसु दोअ्‌हि, “नेलाइको खान्‍धुर पासाइको चालाइ झोकोका हिनु ते इदोइ मिच्‍किरिको सिङहेङ ‘उअ्‌न्‍हातेङ ना चावान्‍दिता थिङन्‍हालि हाने’ दोअ्‌नु ते वा मान्‍यावा।”

कामत्‍याको पालिगोइका

७ “नेलाइता हासु बुङ ताइको कामत्‍याहेङ हाले चोइतेङ रो भेडा घोकासो घुरितेङ लोलाउ ‘मार्फा लोतेङ उम चालि योम्‍सु’ दोस्‍वाना?

८ भुरुङ ‘काङको भाअ्‌सिङ उम सार गा रो मिङतेङ कासेहेङ चालि पि। कालाउ का चालि दोअ्‌तेङ खिनिङ ना चा।’

९ हाइ ताइको कामत्‍या दोअ्‌का भाइपा कामपाहि दोअ्‌तेङ वा धन्‍नेबाद प्‍याना कुनु?

१० एन्‍सा दोङ नेलाइ बुङ आर्‍हाइका काम पालि दोअ्‌तेङ एसा दोअ्‌सु, ‘केलाइ ते नाङको कामत्‍या खिनिङ हिना हि। केलाइ ते नाङको दोअ्‌का भाइपा खिनिङ पाका हिन्‍हा हि।’”

इसु तेमि रोग्‍याखोअ्‌कालाइहेङ एल्‍पाहि

११ इसु यरुसलेम हानेलाउ सामरिया रो गालिल माउजाको सिमाना जेङतेङ हानिहि।

१२ वा एलोङ देराता दुल्‍लि तोम्‍लाउ तेमि रोग्‍याल्‍होकालाइहेङ दुसुहि। एम्‍बालाइ आसा दुरे जाअ्‌तेङ

१३ बारा गाला पातेङ दोअ्‌हि, “प्रभु इसु, केलाइहेङ दाया पा!”

१४ जेलाउ इसु एम्‍बालाइहेङ तिङहि कालाउ एम्‍बालाइहेङ दोअ्‌हि, “नेलाइ धामि कोता हानेतेङ तिङपासु।” कालाउ एम्‍बालाइ धामि कोता हानेकाताङ पालाउ दामाताङ रोग्‍याखोअ्‌कासो एल्‍हि।

१५ एम्बालाइता एमि ताइमि एल्‍का गेतेङ बारा गालाहोइ परमेस्‍वरको प्रताप पातेङ घुरितेङ लोहि।

१६ कालाउ वा इसुको खोकोइता सेउपातेङ वासेहेङ धन्‍नेबाद पिहि। इङको सामरि जातको द्‌याङ हिघाखे।

१७ कालाउ इसु दोअ्‌हि, “तेमि एल्‍का माको कुनु? बो क्‍हामि हिसो हि?

१८ इदोइ सामरिबिना बोचाहिँ परमेस्‍वरहेङ धन्‍नेबाद पिलि हाइपालि मालोहि?”

१९ इङकोन्‍हुअ्‌सो इसु इङको सामरिहेङ दोअ्‌हि, “एला ल्‍होतेङ हाने; हाइदोनु नाङको खान्‍धुरसो दोङ नासेहेङ एल्‍पाका हि।”

सादेलको सारभि

(मत्‍ति २४:२३-२८, ३७-४१)

२० एनि फरिसिगेलाइ इसुहेङ हिअ्‌हि, “सादेलको सारभि हेअ्‌लाउ ल्‍वाङ?” इसु एम्‍बालाइहेङ दोअ्‌हि, “सादेलको सारभि तिङपातेङ माल्‍वाङ।

२१ हासुलाउ बुङ सादेलको सारभि ‘इता हि’ कालाउ ‘उता हि’ दोअ्‌लि माद्‌वावा। हाइदोनु सादेलको सारभि नेलाइको माझाताङ हि।”

२२ इङकोन्‍हुअ्‌सो इसु ताइको चात्‍यागेलाइहेङ दोअ्‌हि, “इन्‍सिका पहर बुङ ल्‍वावा; जेलाउ नेलाइ ‘का द्‌याङको चानहेङ एनि झोको तिङलि निङलाउ बुङ जेङधाङ’ दोअ्‌तेङ दोस्‍वाना। कालाउ नेलाइ खाङलि मानिङस्‍वाना।

२३ द्‌याङगेलाइ नेलाइहेङ ‘इता खाङसु’ कालाउ ‘उता खाङसु’ दोअ्‌तावा। कालाउ एम्‍बालाइको काथाता खान्‍धुर मापासु।

२४ हाइदोनु जेसापा आदेलता बिजुलि जोल्‍लाउ फाइसालामपा तिङखे; एन्‍साङ पातेङ का द्‌याङको चान लोलाउ बुङ झाराङ द्‌याङगेलाइ तिनावा।

२५ कालाउ इदोइ जेङका खान्‍तेङ लाम्‍फा का द्‍याङको चान हेन्‍जाङ तुचाका भोगिलि गोयाङ। कालाउ इदोइ पुस्‍ताको द्‌याङगेलाइ कासेहेङ इन्‍कार पावा।

२६ जेसापा नोआको पालाता जेङका भाइपाङ का द्‌याङको चान लोका दिनाता बुङ एन्‍साङ ज्‍यावा।

२७ इङको पहर नोआ जाहाजलिअ्‌ता मादुल्‍पाधाउ द्‌याङगेलाइ चादोङघाहि, आम्‍दोङघाहि रो बिहु पादोङघाहि। एन्‍सालाउ बारा वाइ लोतेङ बाने लोलाउ झाराङहेङ दुबिपाहि।

२८ एन्‍साङ दोङ लोतको पहरता बुङ एन्‍साङ जेङका हिघाहि। द्‌याङगेलाइ चातेङ आम्‍तेङ, चोलतेङ पिअ्‌तेङ; बालि लागाइतेङ रो साअ् धाम्‍का काम पादोङघाखे।

२९ कालाउ लोत सदोम लाअ्‌का दिना दोङ सादेलसो मे रो गन्‍धक हुल्‍तेङ झाराङ द्‌याङगेलाइ सिहि।

३० का द्‌याङको चान लोका दिना बुङ एन्‍साङ ज्‍यावा।

३१ “इङको पहर साअ् बाहार हिका द्‌याङगेलाइ ताइ आनेमाने नानि साअ् लिअ्‌ता मामादुलाको। एन्‍साङ पातेङ मिलिङता हिकालाइ बुङ साअ्‌ता माघुर्‍याको।

३२ लोतको बेअ् घुरितेङ खाङलाउ मुलुकको खाम्‍भा जेङका काथा फोमपासु।

३३ जाइ ताइको बायु बान्‍चेपालि भोकावा, वा इङको गुमाइपावा। जाइ ताइको बायु गुमाइपावा वा असिम ज्‍यान निनावा।

३४ हाइदोनु का नेलाइहेङ दोअ्‌ताङका, इङको दिलिमा एलोङ सिदाउता जिम्‍का न्‍हेमिता एमिहेङ चुमप्‍वावा रो भेनेङहेङ लाअ्‌ध्‍यावा।

३५ आरोङ दोसा दोसाङ योम्‍तेङ जान्‍ता म्‍हाइतेङहिका न्‍हेमि बेबालता एमिहेङ चुमप्‍वावा रो भेनेङहेङ लाअ्‌ध्‍यावा।

३६ [एन्‍साङ पातेङ मिलिङता दोसा दोसाङ काम पातेङ हिका न्‍हेमिता एमिहेङ चुमप्‍वावा रो भेनेङहेङ लाअ्‌ध्‍यावा।”]a

३७ कालाउ चात्‍यागेलाइ इसुहेङ हिअ्‌हि, “प्रभु, इदोइ हिता ज्‍याङ?” इसु एम्‍बालाइहेङ दोअ्‌हि, “जेता सिका जन्‍तु हि, इन्‍ता दोङ सिघुनगेलाइ जोम्‍खे।”

a 

१७:३६इदोइ पद आधे स्रोत बाइबलता मान्‍थु।

रान्‍दि बेबाल रो न्‍याधिसको तुलना

१८

१ एनि इसु चात्‍यागेलाइहेङ दिनाङ पुकार पालिगोयाम रो हरेस माचासु दोअ्‌तेङ गेपालि एसा दोअ्‌हि,

२ “हिदिङ पुरता एमि न्‍याधिस हिघाखे। वा परमेस्‍वरहेङ बुङ माथिघाखे रो द्‌याङहेङ बुङ वास्‍ताङ मापाघाखे।

३ इङकोङ पुरता एमि रान्‍दि बेबाल बुङ हिघाखे। वा जेलाउ बुङ न्‍याधिसकोता हानितेङ दोअ्‌घाहि, ‘काङको झागारियाको रो काङको माझाता हिका झागारा मिलि पापि।’

४ हेन्‍जा दिना थिकापा वा रान्‍दिको काथाङ माहिम्‍पिहि। कालाउ न्‍हुअ्‌सो वा मन मनता फोमपाहि, ‘का परमेस्‍वरहेङ बुङ माथिका रो द्‌याङगेलाइहेङ बुङ वास्‍ताङ मापाखा!

५ कालाउ यिदोइ रान्‍दि कासेहेङ हेन्‍जाङ तुचाका पिनाङसिङ याको न्‍याय पापिलि गोयाङ। माकुनु ते वा घरि घरि काङकोता लोतेङ कासेहेङ दोङ सान्‍तायावा।’”

६ कालाउ आरोङ इसु दोअ्‌हि, “इङको दुरजन न्‍याधिसको काथा फोमपासु।

७ एन्‍सा दोङ न्‍हिसिङ नितिमा परमेस्‍वरहेङ पुकारा पाकालाइ ताइको जनगेलाइहेङ वा न्‍याय मापाप्‍यावा कुनु? हाइ वा ताइ द्‍याङगेलाइहेङ मदत मापासिङ खाङतेङ खिनिङ ह्‍यावा कुनु?

८ का नेलाइहेङ दोअ्‌ताङका, वा ताइ द्‌याङगेलाइहेङ मार्फा न्‍याय पाप्‍यावा। कालाउ का द्‌याङको चान लोलाउ हाइ वा सुमिङता खान्‍धुर पाकालाइ निनावा?”

फरिसि रो पोत ल्‍होपाकाको तुलना

९ ताइमिहेङ खिनिङ धरम फोमपाका रो बोमिहेङ हेला पाका द्‌याङगेलाइहेङ इसु तुलनाको रुपता इसिका काथा दोअ्‌हि,

१० “फरिसि रो लेबि न्‍हेमि परमेस्‍वरको थानता पुकार पालि हानिहि।

११ इङको फरिसि आसा उसो जाअ्‌तेङ एसापा पुकार पालि तेङहि, ‘परमेस्‍वर आबा, का नासेहेङ च्‍याबास पिखा; हाइपानु का बो द्‌याङगेलाइ भाइपा दिअ्‌का रो बाइमान मान्‍थुघा। का दुराचार बुङ पानाङ मान्‍थुघा। कालाउ का इङको लेबि द्‌याङ भाइका बुङ मान्‍थुघा।

१२ का ए आथारता न्‍हेखेअ् म्‍हितुपाङ हिखा रो काङको निङका गोताङ थोकको ते भागको ए भाग नासेहेङ पिखा।’

१३ “कालाउ लेबि द्‌याङ बुङ दुरेङ जाअ्‌तेङ सादेल भारि खाङलि आँट दोङ मापासिङ तुम्‍ता थेतेङ दोअ्‌हि, ‘परमेस्‍वर आबा, का भाइका कुकर्मिहेङ दाया पा!’”

१४ कालाउ इसु काथा दोपातेङ दोअ्‌हि, “का नेलाइहेङ दोअ्‌ताङका, इदोइ फरिसि खान्‍तेङ बुङ लेबि द्‌याङ परमेस्‍वरको नजरता धरम जेङतेङ ताइको साअ् घुरिहि। हाइदोनु जाइ ताइमिङहेङ बारा पालि खाङखे वा झाराङ खान्‍तेङ म्‍हुयावा। कालाउ जाइ ताइमिहेङ म्‍हुइ पालि खाङखे वा झाराङ खान्‍तेङ बारावा।”

इसु जामालाइहेङ आसिस पिका

(मत्‍ति १९:१३-१५; मर्कुस १०:१३-१६)

१५ एनि द्‌याङगेलाइ ताइको जामालाइहेङ इसु ताइको खुर ताअ्‌तेङ आसिस प्‍याको दोअ्‌तेङ वाकोता चुमाहि। इदोइ तिङतेङ चात्‍यागेलाइ जामालाइको आबा आमाइहेङ हाकाराइहि।

१६ कालाउ इसु एम्‍बालाइहेङ काइतेङ दोअ्‌हि, “इदोइ जामालाइहेङ काङकोता लोलि पिसु रो एम्‍बालाइहेङ मारोकेसु। हाइदोनु सादेलको सारभि इसिकालाइको भाअ्‌सिङ दोङ दोअ्‌खे।

१७ जातिङको का नेलाइहेङ दोअ्‌ताङका, सादेलको सारभिहेङ जामालाइ भाइपाङ मार्‍हुपाधाउ हासु बुङ इङको लिअ्‌ता दुल्‍लि मानिनावा।”

धनि द्‌याङ रो सादेलको सारभि

(मत्‍ति १९:१६-२९; मर्कुस १०:१७-३१)

१८ इन्‍ता एमि यहुदिगेलाइको हाकिम लोतेङ इसुहेङ हिअ्‌हि, “रेम्‍का मास्‍टर, हेअ्‍लाउ मानासाका ज्‍यान निङलि का हाइपालि गोयाङका?”

१९ इसु वासेहेङ दोअ्‌हि, “ना हाइपालि कासेहेङ रेम्‍का दोखेना? परमेस्‍वर खिनिङ रेम्‍का हि; वा बिना बो हासु बुङ रेम्‍का मान्‍थु।

२० नासेहेङ परमेस्‍वरको नियमको हुकुमगेलाइ थाहादोङ हि; दुराचार मापासु, द्‌याङ मासेअ्‌सु, माखुसु, ढाटाइतेङ पारमान मापिसु कालाउ ताइको आबा आमाइहेङ आदर पासु।”

२१ इङको द्‌याङ दोअ्‌हि, “इदोइ गोताङ हुकुमगेलाइ ते का आतुइनासोङ मानितेङ लोकाङ हिघा।”

२२ इदोइ हिङतेङ इसु वासेहेङ दोअ्‌हि, “ना आरोङ बुङ एलोङ काम पालि गोइका हिदोङ हि। नाङको दोफा हिका गोताङ टाका काउरि पिअ्‌तेङ हाइदोङ मान्‍थुकालाइहेङ बाखाराइपि। कालाउ खिनिङ ना सादेलको टाका निनाना। कालाउ ना लोतेङ कासेहेङ पिताइ।”

२३ इदोइ काथा हिङतेङ वा हेन्‍जाङ मन तुपाहि हाइदोनु वा हेन्‍जाङ धनि हिघाखे।

२४ वाको मन तुपाका तिङतेङ इसु दोअ्‌हि, “खाङ, धनि द्‌याङहेङ सादेलको सारभिता दुल्‍लि हिसिका मुस्‍किल जेङखे माको?

२५ हाइदोनु धनि द्‌याङ सादेलको सारभिता दुल्‍का खान्‍तेङ उटहेङ बिन्‍दुको कानाता दुल्‍लि सुकातावा!”

२६ इदोइ काथा हिङकालाइ इसुहेङ हिअ्‌हि, “एन्‍सा जेङनु हासु मुक्‍ति निङलि द्‌वाङ कुनु?”

२७ इसु एम्‍बालाइहेङ दोअ्‌हि, “द्‌याङगेलाइको पालि मादोका हिदि बुङ कामगेलाइ परमेस्‍वर खिनिङ पालि द्‌वावा।”

२८ इङकोन्‍हुअ्‌सो पत्‍रुस दोअ्‌हि, “खाङ, केलाइ ताइको साअ् द्‍वार दोङ लाअ्‌तेङ केलाइ नासेहेङ पिताइका हिनाहि।”

२९ कालाउ इसु एम्‍बालाइहेङ दोअ्‌हि, “जातिङको का नेलाइहेङ दोअ्‌खा, सादेलको सारभिको भाअ्‌सिङ जाइ ताइको आबा आमाइ, दादा ओने, बेअ्, चान चामिन्‍दि रो साअ्‌द्वार लाअ्‌कालाइ,

३० एला दोङ इङको खान्‍तेङ हेन्‍जा निनावा। कालाउ लोका जुगता हेअ्‌लाउ मानासाका ज्‍यान निनावा।”

इसु आरोङ ताइको सिका बारेता दोअ्‌का

(मत्‍ति २०:१७-१९; मर्कुस १०:३२-३४)

३१ इसु ताइको तेन्‍हे मुल चात्‍यागेलाइहेङ एपाहा काइपुतेङ दोअ्‌हि, “हिङसु, एला केलाइ यरुसलेम भारि हाने न्‍हाखे। इन्‍ता आगाधुइकालाइ द्‌याङको चानको बारेता लेखिका गोताङ काथागेलाइ एला इन्‍ता पुरा जेनावा।

३२ एन्‍साङ वासेहेङ रिमतेङ बो जात्‍यागेलाइको खुर्ता सुमप्‍यावा। एम्‍बालाइ वासेहेङ गिल्‍ला पावा, लेदेरपा रो थोअ्‌तावा।

३३ कोर्रा लागाइतेङ क्रुसता टाङगाइतेङ सेअ्‌तावा। कालाउ वा सुम्‍निता आरोङ सिकासो सिन्‍हुतेङ ल्‍होकावा।”

३४ कुलाउ चात्‍यागेलाइ इदोइ काथागेलाइ एलोङ बुङ मागेहि। हाइदोनु इदोइ काथाको माने एम्‍बालाइसो म्‍होअ्‌का हिघाहि। इदोइहेतु इसु हाइ दोअ्‌हि दोअ्‌तेङ एम्‍बालाइ ठहर दोङ पालि मादोहि।

इसु मि मातिङकाहेङ एल्‍पाका

(मत्‍ति २०:२९-३४; मर्कुस १०:४६-५२)

३५ इसु यरिहो पुरता थुकालि तोम्‍लाउ एमि मिँ मातिङका द्‌याङ दामाको भेर्पा योम्‍तेङ र्‍हेतेङ हिघाहि।

३६ हेन्‍जाङ द्‌याङगेलाइ इङकोङ दामा पाहासो हानिका गेतेङ इङको मिँ मातिङका द्‍याङगेलाइहेङ हिअ्‌हि, “इता हाइ जेङदोङ खे?”

३७ द्‌याङगेलाइ वासेहेङ दोअ्‌हि, “नासरत दोअ्‌का थामेको इसु इतासो हानेदोङखे।”

३८ इदोइ काथा हिङतेङ इङको मि मातिङका द्‍याङ र्‍हिकाइतेङ दोअ्‌हि, “दाउदको चान इसु, कासेहेङ दाया पा!”

३९ आगाआगा हानिका द्‌याङगेलाइ वासेहेङ “सिकापा हि” दोअ्‌तेङ हाकाराइहि। कालाउ वा झन र्‍हिकाइतेङ दोअ्‌हि, “दाउदको चान, कासेहेङ दाया पा!”

४० कालाउ इङको द्‌याङ र्‍हिकाइका हिङतेङ इसु “वासेहेङ इता चुमासु” दोअ्‌हि। कालाउ द्‌याङगेलाइ वासेहेङ इसुको भेर्पा चुमालाउ इसु वासेहेङ हिअ्‌हि,

४१ “का नाङको भाअ्‌सिङ हाइ पापिलि गोयाङ दोअ्‌तेङ लाल्‍सा पाखेना?” वा दोअ्‌हि, “प्रभु, का आरोङ मिँ तिङलि निनाको!”

४२ इसु दोअ्‌हि, “नाङको खान्‍धुरसो एला ना मिँ तिङका जेङन्‍हा।”

४३ उदोङघरि वा मिँ तिङका जेङहि रो परमेस्‍वरको मिङ तोल्‍हेतेङ इसुहेङ पिताइहि। इदोइ तिङतेङ झाराङ द्‌याङगेलाइ बुङ परमेस्‍वरको मिङ तोल्‍हेहि।

इसु रो लेबि जखायस

१९

१ इसु यरिहो पुरको दामा पाहासो हानेदोङ घाहि।

२ इङको पुरता जखायस मिङ हिका एमि धनि द्‌याङ हिघाहि। वा पोत ल्‍होपाकालाइको हाकिम हिघाहि।

३ वा इसुहेङ खाङलि भोदोङघाहि। कालाउ वा पोतोका हिनासिङ द्‌याङगेलाइको चेअ्‌सुमेअ्‌सुकासो इसुहेङ तिङलि मादोहि।

४ इङकोङहेतु वा भेनेङ द्‍याङगेलाइ खान्‍तेङ लाम्‍फा धाअ्‌तेङ हानिहि रो इसुहेङ खाङलिको भाअ्‌सिङ एलोङ राब्‍राको सिङता ताङहि, हाइदोनु इसु इङकोङ दामा पाहा हानेदोङ घाखे।

५ इङको थामेता थुकालि लोलाउ वा सिङ र्‍हुता खाङतेङ जखायसहेङ दोअ्‌हि, “ओइ जखायस, मार्फा लेता खुतेङ लो! नानि कासेहेङ नाङको साअ्‌ता बासा हिलि हानेलि गोइका हि।”

६ इङको हिङतेङ जखायस मा मार्फा लेता खुअ्‌हि रो लेङचातेङ इसुहेङ ताइ साअ्‌ता चुमपुहि।

७ इदोइ तिङतेङ झाराङ एसा दोअ्‌तेङ गानगानाइलि तेङहि, “इदोइ द्‌याङ ते कुकर्मिको साअ्‌ता कि बासा हिलि हानेखे।”

८ कालाउ जखायस प्रभुको आगाता जाअ्‌तेङ दोअ्‌हि, “प्रभु, काङकोदोफा हिका टाका काउरिको आधे भाग मान्‍थुकालाइहेङ बाखाराइ प्‍याङका। कालाउ हासुदोफा बुङ ढाटाइतेङ हेन्‍जा ल्‍होपाका हिघा पानु का इङकोको द्‌या गुना घुरिपाप्‍याङका।”

९ इसु वासेहेङ दोअ्‌हि, “नानि इदोइ साअ्‌को द्‌याङगेलाइ मुक्‍ति निङकाहि। हाइ जखायस बुङ अब्राहामको सन्‍तान माको कुनु?

१० का द्‌याङको चान राम्‍कालाइहेङ दोङ भोलि रो बान्‍चेपालि दोअ्‌तेङ लोका हिघा।”

सोनाको टाकाको तुलना

(मत्‍ति २५:१४-३०)

११ इसु यरुसलेम भेर्पाङ थुकालिलोका हिघाहि। कालाउ द्‍याङगेलाइ सादेलको सारभि एला मार्फा ल्‍वाङ दोअ्‌का फोमपातेङ वाको काथा हिङदोङघाहि। एन्‍सा जेङलाउ वा एलोङ तुलना पितेङ एम्‍बालाइहेङ सादेलको सारभिको बारेता इसिका काथा दोअ्‌हि,

१२ “एमि खानदानि द्‌याङ हेन्‍जाङ दुरे भेनेङ मुलुकता हानितेङ ताइको मुलुकको राजा जेङतेङ घुरिलि ठहर पाहि।

१३ वा हानिका खान्‍तेङ लाम्‍फा ताइको तेमि कामत्‍यागेलाइहेङ काइतेङ झाराङहेङ एलोङ एलोङपा सोनाको टाका पितेङ एम्‍बालाइहेङ दोअ्‌हि, ‘का घुरितेङ मालोपाधाउ इदोइ टाकासो बेपार पातेङ हेन्‍जा नाफा ल्‍होपासु।’

१४ कालाउ ताइको मुलुकको द्‌याङगेलाइ वासेहेङ मोन्‍दा माताघाहि। कालाउ वा हानिकान्‍हुसो ओबालाइ ‘इदोइ द्‌याङ केलाइको भाअ्‌सिङ राजा माज्‍याको।’ दोअ्‌तेङ बिम्‍तिपालि द्‌याङगेलाइ दिङगिल्‍हि।

१५ “कालाउ इङको द्‌याङ राजा जेङतेङ दोङ घुरिहि। कालाउ वा लोतेङसाङ ताइको कामत्‍यागेलाइहेङ बेपार पातेङ हेथे कामाइसुन्‍हा दोअ्‌तेङ हिअ्‌लि काइगिल्‍हि।

१६ लाङ कामत्‍या लोतेङ दोअ्‌हि, ‘मालिक, नाङको पिका एलोङ टाकासो का तेलोङ टाका काम्‍हाइतेङ चुमाका हिघा।’

१७ राजा वासेहेङ दोअ्‌हि, ‘च्‍याबास, ना रेम्‍का कामत्‍या हिन्‍हा! ना आतुइका काथाता खान्‍धुर पानाङसिङ का नासेहेङ ते पुरको हाकिम बान्‍हायाङका।’

१८ भेनेङ कामत्‍या लोतेङ दोअ्‌हि, ‘मालिक, नाङको पिका एलोङ टाकासो का नालोङ टाका काम्‍हाइतेङ चुमाका हिघा।’

१९ गिरि इङकोहेङ दोअ्‌हि, ‘ना बुङ ना पुरर्‍हुता खाबारा निनाना।’

२० कालाउ भेनेङ कामत्‍या दोअ्‌हि, ‘मालिक, नाङको पिका टाका हाइदोङ मापासिङ का जाबिता म्‍होअ्‌तेङ जतनसो ताअ्‌का हिघाखा; को इदि इता हि।

२१ का नाङको दोफा थिघा हाइदोनु नाङको मन उन्‍ठुइ भाइपा थाङका हि। ना ते ताइमिको लागानि मापाका थामेसो बुङ नाफा भोखेना रो ताइमिको मालागाइका बालि बुङ चेतेङ चुमपुखेना।’

२२ राजा वासेहेङ दोअ्‌हि, ‘ओइ बादमास कामत्‍या, नाङकोङ नुइको जोबानसो का नासेहेङ निसाफ पाङका। काङको मन उन्‍ठुइ भाइपा थाङका हि; ताइमिङको लागानि मापाका थामेसो नाफा भोका रो ताइमिको मालागाइका बालि चेतेङ चुमपुका दोअ्‌तेङ ना गेदोङ घाखेना।

२३ एन्‍सा जेङनु ना काङको टाका हाइपालि ब्‍याजता मालागाइपिन्‍हा कुनु? इङको टाका ब्‍याजता लागाइपिका हिनु का घुरितेङ लोलाउ हाइदोङ माकोलाउ बुङ ब्‍याज थिकापा ते निङधाङका।’

२४ कालाउ वा इन्‍ता जाअ्‌तेङ हिकालाइहेङ दोअ्‌हि, ‘एला वाकोसो इङको टाका घिङतेङ तेलोङ टाका हिकाहेङ पिसु।’

२५ एम्‍बालाइ दोअ्‌हि, ‘मालिक, वाकोदोफा ते तेलोङ टाका हिदोङहि!’

२६ राजा दोअ्‌हि, ‘का नेलाइहेङ दोअ्‌ताङका, जाइदोफा हि; वासेहेङ आरोङ प्‍यावा। कालाउ जाइदोफा मान्‍थु; वाकोसो आतुइसा हिका बुङ घिनावा।

२७ एला का राजा जेङका मोन्‍दामाताका काङको दुस्‍मनगेलाइहेङ इता चुमातेङ एम्‍बालाइहेङ काङकोङ आगाता सेअ्‌सु!’”

इसुहेङ यरुसलेमता स्‍वागत पाका

(मत्‍ति २१:१-११; मर्कुस ११:१-११; युहन्‍ना १२:१२-१९)

२८ इदोइ तुलना दोअ्‌लिदोकान्‍हुअ्‌सो इसु चात्‍यागेलाइको आगाआगा यरुसलेम भारि हानिहि।

२९ कालाउ बेथफागे रो बेथानियाको देरा भेर्पाको जैतुन दोअ्‌का आरदाङता थुकालाउ इसु न्‍हेमि चात्‍याहेङ एसा दोअ्‌तेङ दिङगिल्‍हि,

३० “ओदोइ भेर्पाको देराता हानेसु रो इन्‍ता नेलाइ हासु बुङ माधोल्‍का एलोङ गाधाको चान धेउतेङ ताअ्‌का तिङस्‍वाना। वासेहेङ खाइतेङ इता चुमासु।

३१ कालाउ हासुबुङ ‘यासेहेङ हाइपालि खाइसुखेना?’ दोअ्‌तेङ हिअ्‌नु ते, ‘प्रभुहेङ गोइकाहि’ दोअ्‌सु।”

३२ कालाउ इङको न्‍हेमि चात्‍या हानेलाउ इसुको दोअ्‌का भाइपाङ गाधा धेउतेङ ताअ्‍का निङहि।

३३ वासेहेङ खाइलि तोम्‍लाउ वाको धनिलोतेङ हिअ्‌हि, “नेलाइ हाइपालि यासिहेङ खाइसुखेना?”

३४ एम्‍बालाइ जावाफ पितेङ दोअ्‌हि, “इदोइ प्रभुहेङ गोइकाहि।”

३५ कालाउ चात्‍यागेलाइ इङको गाधाहेङ चुमातेङ वाको गान्‍धिता ताइको धाबा दाअ्‌पितेङ इसुहेङ इङको र्‍हुता योम्‍पाहि।

३६ इसु हानेकाताङ पालाउ द्‌याङगेलाइ ताइको धाबागेलाइ दामाता दाअ्‌तेङ वासेहेङ स्‍वागत पाहि।

३७ जेलाउ इसु यरुसलेम भेर्पाङ जैतुन आरदाङको लेता थुकालिलोहि। इङको पहर इसुको पाका भारबुसाइका कामगेलाइ तिङतेङ झाराङ द्‌याङगेलाइ लेङचातेङ बारा गाला पातेङ परमेस्‍वरको परसङसा पालि तेङहि:

३८ “प्रभु परमेस्‍वरको मिङता लोका राजा हेथे सहसाम्‍पा निङका हि!

सादेलता सुबिस्‍ता ज्‍याको!

परमेस्‍वरहेङ प्रताप ज्‍याको!”

३९ कालाउ इन्‍ता द्‌याङगेलाइको माझासो फरिसिगेलाइता एमि न्‍हेमि इसुहेङ दोअ्‌हि, “मास्‍टर, नाङको चात्‍यागेलाइहेङ सिकापा हिलि दोअ्।”

४० इसु एम्‍बालाइहेङ दोअ्‌हि, “का नेलाइहेङ दोअ्‌खा, एबालाइ सिकापा हिनु ते इताको उन्‍ठुइगेलाइ बुङ र्‍हिकाइलि तेनावा।”

इसु यरुसलेमको भाअ्‌सिङ खारहि

४१ जेलाउ इसु यरुसलेम भेर्पा थुकालिलोलाउ इङको पुरहेङ तिङतेङ वा खारहि रो दोअ्‌हि,

४२ “सुबिस्‍ता हिदोइ काथासो चुमाखे दोअ्‌तेङ ना नानि बुङ गेका हिनु जेन्‍धाङ! कालाउ एला नाङको नजरसो इङको म्‍होअ्‌न्‍हाका हि।

४३ एला ते इसिका पहर लावा, जेलाउ नाङको दुस्‍मनगेलाइ चारपाहाङसो गोर्‍हाइतेङ नासेहेङ चारपाहाङसो घेर्‍यावा।

४४ कालाउ नेलाइको जामालाइहेङ बुङ सेअ्‌तावा। कालाउ एम्‍बालाइ एलोङ उन्‍ठुइ बुङ मालाअ्‌ध्‍यावा। हाइदोनु परमेस्‍वर नेलाइहेङ सिन्‍हुपालि लोलाउ बुङ नेलाइ वासेहेङ मामा नाल्‍सुन्‍हा।”

इसु थानता हानिका

(मत्‍ति २१:१२-१७; मर्कुस ११:१५-१९; युहन्‍ना २:१३-२२)

४५ इङकोन्‍हुअ्‌सो इसु थानता हानिहि कालाउ इङको थामेता बेपार पातेङ हिकालाइहेङ तिङतेङ एसा दोअ्‌तेङ गिल्‍गिल्‍हि,

४६ “धरम किताबता इसिका लेखिका हि: ‘काङको साअ् पुकार पाका साअ् जेङलि गोयाङ।’ कालाउ नेलाइ ते यासिहेङ खुकालाइको आडा बान्‍हाइका हिसुन्‍हा।”

४७ इङकोन्‍हुअ्‌सो इसु दिनाङ भाइपा थानता धिरपाघाहि कालाउ मुल धामिगेलाइ, धरम मास्‍टरगेलाइ रो बो हाकिमगेलाइ मिलितेङ वासेहेङ सेअ्‌लि खाङघाखे।

४८ कुलाउ एम्‍बालाइ इसुहेङ फतुर लागाइका थामे हाइदोङ मानिङहि, हाइदोनु झाराङ द्‍याङगेलाइ वाको बिद्‌या हिङलि मोन्‍दा ताघाखे।

इसुको खाबरा बारेता हिअ्‌का

(मत्‍ति २१:२३-२७; मर्कुस ११:२७-३३)

२०

१ एनि इसु थानता द्‍याङगेलाइहेङ बिद्‌या पिदोङ घाखे रो परमेस्‍वरको पिगिल्‍का रेम्‍काबानाल हिम्‍पादोङ घाखे। इङको पहर मुल धामि, धरम मास्‍टरगेलाइ बो आगुवागेलाइदोफाङ मिलितेङ वाकोता लोतेङ दोअ्‌हि,

२ “केलाइहेङ दोअ्, ना हितासो खाबरा निङतेङ इदोइ कामगेलाइ पाखेना? इदोइ खाबरा नासेहेङ हासु पिहि?”

३ इसु एम्‍बालाइहेङ दोअ्‌हि, “का बुङ नेलाइहेङ एलोङ काथा हिअ्‌ताङका ते दोअ्‌सु,

४ युहन्‍ना बुङ चिभुअ्‌लि पिका खाबरा हितासो निङहि? परमेस्‍वर पाहासो ना द्‌याङसो?”

५ इदोइ हिङतेङ एम्‍बालाइ ताताइमिता एसापा काथा पालि तेङहि, “एला केलाइ हाइ दोअ्‌ताङ? परमेस्‍वर पाहासो दोअ्‌ताङ पानु ‘नेलाइ हाइपालि युहन्‍नाहेङ खान्‍धुर मापासुन्‍हा दोअ्‌तावा?’

६ द्‍याङसो दोअ्‌ताङ पानु इदोइ जोम्‍का द्‍याङगेलाइ केलाइहेङ उन्‍ठुइ तोतेङ सेअ्‌तावा। हाइदोनु एम्‍बालाइ युहन्‍नाहेङ आगाधुइका दोअ्‌तेङ खान्‍धुर पाखे।”

७ इङकोहेतु एम्‍बालाइ इसुहेङ दोअ्‌हि, “खोइ, वा इङको खाबरा हितासो निङहि केलाइहेङ फोम मान्‍थु।”

८ कालाउ इसु दोअ्‌हि, “एन्‍सा जेङनु का हितासो खाबरा निङतेङ इदोइ काम पादोङखा दोअ्‌तेङ का बुङ नेलाइहेङ मादोअ्‌ताङका।”

किसमिस बारिको आधियारगेलाइको तुलना

(मत्‍ति २१:३३-४६; मर्कुस १२:१-१२)

९ इङकोन्‍हुअ्‌सो इसु द्‍याङगेलाइहेङ तुलनाको रुपता इसिका काथा दोअ्‌हि, “एमि द्‍याङ ताइको बारिता किसमिस थिङहि। कालाउ ताइको लागाइका अङगुरबारि काम्‍हाइलि आध्‍यार गेलाइहेङ पितेङ वा बो मुलुक हानितेङ हेन्‍जाङ दिनाथिकापा उसोङ हि।

१० किसमिस मिङकान्‍हुअ्‌सो वा एमि कामत्‍याहेङ ताइको निङका आधिया भाग नानि दिङगिल्‍हि। कालाउ इङको आधियारगेलाइ वासेहेङ हाइदोङ मापिसिङ दान्‍हाइतेङ घुरिपागिल्‍हि।

११ आरोङ बारिको गिर्‍हि ताइको भेनेङ कामत्‍याहेङ दिङगिल्‍हि। कालाउ आध्‍यारगेलाइ वासेहेङ बुङ दान्‍हाइहि रो लेदेरपातेङ हाइदोङ मापिसिङ गिल्‍गिल्‍हि।

१२ इङकोन्‍हुअ्‌सो बारिको गिर्‍हि पाकाहेङ बुङ आधियारगेलाइ सिलि तोम्‍पाङ दान्‍हाइतेङ किसमिस बारिसो बाहार थाइगिल्‍हि।

१३ “कालाउ अङगुरबारिको गिर्‍हि दोअ्‌हि, ‘एला का हाइ पाआँ? ताइको इन्‍ताना पाका चानहेङ दोङ दिङगिलाङका। एम्‍बालाइ काङको चानहेङ ते एम्‍बालाइ पाक्‍काङ मान्‍याङ वाला।’

१४ कालाउ बारि गिर्‍हिको चानहेङ दुरेसोङ लोका तिङतेङ इङको आधियारगेलाइ एसा दोअ्‌तेङ मतो पाहि, ‘ला, याते बारि गिर्‍हिकोङ चान! एला यासिहेङ केलाइ सेअ्‌ताइने रो वाको अङगुरबारि केलाइको दोङ ज्‍यावा।’

१५ एसा दोअ्‌तेङ एम्‍बालाइ वासेहेङ अङगुरको बारिसो घोक्राइतेङ बाहार चुमपुतेङ सेअ्‌हि।”

इसु एम्‍बालाइहेङ हिअ्‌हि, “एला इङको अङगुरबारिको गिर्‍हि एम्‍बालाइहेङ हाइ पावा?

१६ वा ताइमिङ लोतेङ इङको दुरजन आधियारगेलाइहेङ सेअ्‌तावा रो ताइको अङगुरबारि बोमिहेङ काम्‍हाइलि प्‍यावा!”

इदोइ हिङतेङ द्‍याङगेलाइ दोअ्‌हि, “एन्‍सा ते हेअ्‍लाउ माज्‍याको!”

१७ कालाउ इसु एम्‍बालाइभारि खाङतेङ दोअ्‌हि, “एन्‍सा जेङनु धरमकिताबता लेखिन्‍हाका इदोइ काथागेलाइको माने हाइ कुनु?

‘जेदोङ उन्‍ठुइहेङ डकर्मिगेलाइ काम मालाग्‍याङ दोअ्‌तेङ थालगिल्‍का हिघाहि;

इङको उन्‍ठुइ दोङ साअ्‌को जग लागाइलाउ मुल उन्‍ठुइ जेङलि लोहि।’

१८ “इङको उन्‍ठुइर्‍हुता हुल्‍का द्‍याङगेलाइ झाराङ फेअ्‌न्‍हातेङ भोयावा। कालाउ इङको उन्‍ठुइ जाइ र्‍हुता हुलावा ओबालाइ झाराङ धुला ज्‍यावा।”

पोत तिरिका बारेता हिअ्‌का

(मत्‍ति २२:१५-२२; मर्कुस १२:१३-१७)

१९ धरम मास्‍टरगेलाइ रो मुल धामिगेलाइ इदोइ काथा ओबालाइकोङ खिलापता दोअ्‌का गेतेङ इसुहेङ एन्‍सालाउ रिम्‍लि ठहर पाहि, कुलाउ एम्‍बालाइ द्‍याङगेलाइ दोफा थिहि।

२० एन्‍साजेङलाउ एम्‍बालाइ वासेहेङ सिकापा रिम्‍लि दाउ भोलि तेङहि। एम्‍बालाइ वासेहेङ रिम्‍तेङ रोमि बाराहाकिमको खुर्ता सोम्‍पिलि भोघाखे। कालाउ धरम भाइपा जेन्‍तेङ एम्‍बालाइ द्‍याङगेलाइहेङ टाका पितेङ चेवा हिलि दिङगिल्‍हि।

२१ कालाउ चेवाहिका इङको द्‍याङगेलाइ हानेतेङ इसुहेङ हिअ्‌हि, “मास्‍टर, केलाइ गिन्‍हाखे ना ठिक दोङ दोअ्‌खेना रो ठिक दोङ धिरपाखेना ना द्‍याङको र्‍हाइ खान्‍तेङ हासु भारि बुङ मालागिखेना कालाउ ना ते परमेस्‍वरको सत्‍य दामा दोङ तिम्‍पाखेना।

२२ एला केलाइहेङ दोअ्, हाइ केलाइ रोमि सारकारहेङ पोत तिरिलि यहुदि बेबस्‍थाता पिखे ना मापिखे?”

२३ एम्‍बालाइको मनको केउका काथा गेतेङ इसु दोअ्‌हि,

२४ “खोइ, कासेहेङ एलोङ रोमि टाका तिम्‍पासु। इङको टाकाता हासुको मिङ रो छाप लागाइका हि?” एम्‍बालाइ दोअ्‌हि, “रोमि राजाको।”

२५ कालाउ इसु दोअ्‌हि, “एन्‍सा नु राजाको झोको राजाहेङ दोङ पिसु रो परमेस्‍वरको झोको परमेस्‍वरहेङ दोङ पिसु।”

२६ एम्‍बालाइ द्‍याङगेलाइको आगाता इसुहेङ हिदोइ काथाता बुङ फासेपालि मादोहि। कालाउ वाको दोअ्‌का काथाता एम्‍बालाइ भारबुसाइतेङ सिकापा हि।

सितेङ सिन्‍हुका बारेता इसुहेङ हिअ्‌का

(मत्‍ति २२:२३-३३; मर्कुस १२:१८-२७)

२७ इङकोन्‍हुअ्‌सो आधेमि सदुकिगेलाइ इसुकोता लोहि। एम्‍बालाइ द्‍याङ सिकान्‍हुसो आरोङ सिन्‍हुतावा दोअ्‌का काथाता खान्‍धुर मापाघाखे।

२८ एम्‍बालाइ इसुहेङ हिअ्‌हि, “मास्‍टर, मोसा केलाइहेङ नियमता एसापा लेखिपिका हि, ‘जेदोङ वाबाल चान चामिन्‍दि माजेङपासिङ सिनु, वाको ओने ताइको रान्‍दि भाउजिदोफा बिहु पाको रो दादाको भाअ्‌सिङ सान्‍तान जेङपाको।’

२९ ए पहरता न्‍हिअ्‌मि दादा ओनेगेलाइ हिघाहि। जेठा दादा बिहु पाहि रो वा चान चामिन्‍दि माजेङपासिङ सिहि।

३० एन्‍साजेङलाउ वाको माहिला ओने ताइको भाउजिहेङ बिहु पाहि। कालाउ वा बुङ सान्‍तान माकोसिङ सिहि।

३१ इङकोन्‍हुअ्‌सो साहिँला ओनेहेङ बुङ एन्‍साङ जेङहि। एन्‍साङ दोङ न्‍हिअ्‌मि ओने दोङ पालाङ पाला भाउजिहेङ बिहु पाहि। कालाउ झाराङ निसान्‍तान जेङतेङ सिहि।

३२ कालाउ आखिरता इङको बेबाल बुङ सिहि।

३३ एला दोअ्‌सु, सिकासो ल्‍होका पहरता वा हासुको बेअ् ज्‍याङ? हाइदोनु वासेहेङ न्‍हिअ्‌मि दादा ओनेदोङ बिहु पाका हिघाहि।”

३४ इसु एम्‍बालाइहेङ दोअ्‌हि, “इदोइ दुनियाता हिका द्‍याङगेलाइ ना बिहु पाखे ना बिहु दोङ पापाखे।

३५ कालाउ सिकासो सिन्‍हुतेङ सादेल हानेलि भाअ्‌सिङ योग्‍य जेङकालाइता बिहु पाका रो पापाका काथा दोङ माजेङखे।

३६ एम्‍बालाइ हेअ्‍लाउ बुङ मास्‍यावा कालाउ सादेलको बानाल चुमाकालाइ भाइपाङ ज्‍यावा। कालाउ एम्‍बालाइ सिकासो सिन्‍हुका परमेस्‍वरको सान्‍तान ज्‍यावा।

३७ हाइदोनु सिकालाइ सिन्‍हुतावा दोअ्‌का काथाको दासि मोसा दोङ पिका हिघाहि। वा जोल्‍तेङ हिका बुट्‍यानको बारेता लेखिलाउ प्रभु परमेस्‍वरहेङ, ‘अब्राहामको परमेस्‍वर, इसहाकको परमेस्‍वर रो याकुबको परमेस्‍वर’ दोअ्‌तेङ दोअ्‌का हिघाहि।

३८ वा सिकालाइको परमेस्‍वर माको कालाउ सिन्‍हुकालाइको परमेस्‍वर हि! हाइदोनु वाको नजरता झाराङ सिन्‍हुका हि।”

३९ कालाउ एमि न्‍हेमि धरम मास्‍टरगेलाइ इसुहेङ दोअ्‌हि, “मास्‍टर, ना ठिक दोङ दोअ्‌न्‍हा।”

४० इङकोन्‍हुअ्‌सो द्‍याङगेलाइ वासेहेङ आरोङ हिदि बुङ काथा हिअ्‌लि लुर दोङ मापाहि।

ख्रिस्‍ट हासुको सान्‍तान

(मत्‍ति २२:४१-४६; मर्कुस १२:३५-३७)

४१ इसु एम्‍बालाइहेङ हिअ्‌हि, “द्‍याङगेलाइ हाइपालि मुक्‍तिपिका ख्रिस्‍टहेङ हेसापा दाउदको सान्‍तान दोअ्‌खे?

४२ हाइदोनु दाउदको लेखिका लेको किताबता वा ताइमिङ एसा दोअ्‌काहि:

‘प्रभु काङको प्रभुहेङ दोअ्‌हि, ना काङको दाम्‍पाहा योम

४३ जेलाउ थिकापा का नाङको दुस्‍मनगेलाइहेङ नाङको पाइताला माबान्‍हाइखा।’

४४ “राजा दाउद ताइमिङ मुक्‍तिपिका ख्रिस्‍टहेङ प्रभु दोअ्‌नाङसिङ एन्‍सानु हेसापा मुक्‍तिपिका ख्रिस्‍टहेङ दाउदको सान्‍तान दोअ्‌लि?”

धरममास्‍टरगेलाइको खिलापता चेतानि

(मत्‍ति २३:१-३६; मर्कुस १२:३८-४०)

४५ कालाउ झाराङ द्‍याङगेलाइ हिङकाताङ पालाउ इसु ताइको चात्‍यागेलाइहेङ दोअ्‌हि,

४६ “धरममास्‍टरगेलाइसो होसपातेङ हिसु। एम्‍बालाइ तिम्‍पालि भाअ्‌सिङ र्‍हिङका धाबा लागाइतेङ हिगिल्‍लि मनपाखे। हातेगेलाइता द्‍याङगेलाइ ताइमिहेङ सम्‍मान पातेङ सेउपाको दोअ्‌तेङ लाल्‍सा पाखे। कालाउ कचहरिसाअ्‌ता रो भात्‍यारता मानपाका थामेता योम्‍लि भोखे।

४७ एम्‍बालाइ रान्‍दिको साअ्‌द्वार घिम्‍पिखे कालाउ तिम्‍पालि भाअ्‌सिङ एम्‍बालाइ हेन्‍जा बेलोम्‍पा पुकार पाखे। इन्‍सिका द्‍याङगेलाइ झाराङ खान्‍तेङ बाराका डाँड निनावा।”

रान्‍दिको चोर्‍हाइका भेटि

(मर्कुस १२:४१-४४)

२१

१ इसु खाङलाउ धनि द्‍याङगेलाइ थानको दान बाक्‍साता ता ताइको भेटि चार्‍हाइतेङ हिघाहि।

२ इसु इन्‍ता एमि रान्‍दि बुङ तामाको न्‍हेपाइसा चार्‍हाइका तिङहि।

३ इदोइ तिङतेङ इसु दोअ्‌हि, “का नेलाइहेङ दोअ्‌खा, इदोइ गरिब रान्‍दि बेबाल बो झाराङ खान्‍तेङ हेन्‍जा भेटि चार्‍हाइका हि।

४ हाइदोनु ओबालाइ ताइको दाइका टाका काउरिसो भेटि चार्‍हाइहि। कालाउ इदोइ हाइदोङ मान्‍थुका रान्‍दि ते वाकोता हिका गोताङ दोङ चार्‍हाइ हि।”

थान मुअ्‍का बारेता इसुको दोअ्‌का

(मत्‍ति २४:१-१४; मर्कुस १३:१-१३)

५ एखे वाको चात्‍यागेलाइ, “रे रेम्‍का उन्‍ठुइगेलाइसो बान्‍हाइका रो द्‌याङगेलाइ परमेस्‍वरहेङ चोर्‍हाइका थोकगेलाइसो बान्‍हाइका थान हेथे सोबाइका हि!” दोअ्‌तेङ काथा पादोङघाहि। कालाउ इसु एम्‍बालाइहेङ दोअ्‌हि,

६ “एला इसिका पहर बुङ ल्‍वावा, जेदोङ पहरता इता तिङका साअ्‌गेलाइको एलोङ उन्‍ठुइर्‍हुता भेनेङ उन्‍ठुइ बुङ माह्‍यावा। कालाउ इङको गोताङ र्‍हाअ्‌न्‍हावा!”

७ एम्‍बालाइ इसुहेङ हिअ्‌हि, “मास्‍टर, इदोइ हेअ्‍लाउ जेनाङ? कालाउ इसिका जेङलि तोम्‍होइ दोअ्‌तेङ केलाइ हेसापा गेलि?”

८ इसु दोअ्‌हि, “होसपातेङ हिसु, नेलाइहेङ हासुबुङ ढाटाइलि माद्‌वाको। हाइदोनु हेन्‍जाङ द्‍याङगेलाइ काङको मिङ ओर्‍हाइतेङ ‘ख्रिस्‍ट का दोङ’ दोअ्‌तेङ ल्‍वावा। कालाउ ‘पहर भेर्पाङ हि’ दोअ्‌तावा। कालाउ एम्‍बालाइहेङ मापिताइसु।

९ जेलाउ धुम रो चेरसुका काथागेलाइ हिङतेङ नेलाइ माथिसु। हाइदोनु इदोइ घाटानागेलाइ जेङलि दोङ गोयाङ। कालाउ इङको दोङ घरि दुनिया मादोकावा!”

१० इसु आरोङ दोअ्‌हि, “जात्‍या जात्‍याको माझाता धुम ज्‍यावा। एलोङ सारभि भेनेङ सारभिको खिलापता ल्‍होकावा।

११ हेन्‍जाङ थामेगेलाइता बाबारका भुइचाल हानावा। जेसोकोसोङ आनिकाल जेङतेङ माहामारि फाइल्‍यावा। कालाउ आदेलता थिलिगोइपाङ काथागेलाइ जेङतेङ बा बारा भारबुसाइका चिनोगेलाइ तिनावा।

१२ “कुलाउ इदोइ गोताङ काथा जेङका खान्‍तेङ लाम्‍फा नेलाइहेङ द्‍याङगेलाइ काङको मिङको खातिर रिमावा। नेलाइहेङ तुचाका पितेङ सान्‍तायावा, कचहरिसाअ्‌ता चुम्‍पुतेङ मुदा चालायावा। फतुर लागाइतेङ नेलाइहेङ थुनाता व्‍हाअ्‌तावा, कालाउ ओबालाइ नेलाइहेङ बारा हाकिमगेलाइ रो राजागेलाइकोता चुम्‍पुतेङ जाअ्‌पावा।

१३ इङको पहर नेलाइहेङ काङको बारेता पारमान पिलि रेम्‍का बखत जेनावा।

१४ कालाउ नेलाइ ताइमि जोगिलि भाअ्‌सिङ हाइ दोअ्‌लि गोयाङ दोअ्‌तेङ सुर्ता मापासु।

१५ हाइदोनु का नेलाइहेङ हाइ दोअ्‌लि गोइका इङको काथा रो आकिल प्‍याङका एन्‍साजेङलाउ नेलाइको हिदि बुङ बिरोधिगेलाइ नेलाइहेङ जितिलि माद्‌वावा रो नेलाइको कथन बुङ मापोन्‍हावा।

१६ नेलाइको ताइकोङ आबा आमाइ, दादा ओने, ताइद्‍याङ रो सानाइतिगेलाइ सुदाङ नेलाइहेङ रिम्‍पावा। कालाउ नेलाइता हेअ्‌मिहेङ ते एम्‍बालाइ सेअ्‌तावा।

१७ काङको खातिर झाराङ नेलाइहेङ खाङलि माकिअ्‌तावा।

१८ कालाउ नेलाइको पुरिङको एलोङ पुसिङ बुङ माहुलावा।

१९ इदोइ गोताङ काथागेलाइ सहिसुन्‍हा पानु नेलाइ हेअ्‍लाउ मानासाका बायु निङस्‍वाना।”

यरुसलेम पुर मुअ्‌का बानाल

(मत्‍ति २४:१५-२१; मर्कुस १३:१४-१९)

२० “जेलाउ यरुसलेम पुरहेङ सत्‍रुको पलटन खोराइका तिङस्‍वाना, कालाउ नेलाइ गेसु, इदोइ पुरको बेला दोअ्‌लि तोम्‍होइ।

२१ इङको पहर यहुदिया माउजाता हिकालाइ राभारि धाअ्‌ताको। पुरलिअ्‌ता हिकालाइ पुर लाअ्‌ताको रो देराभारि हिकालाइ पुरता मादुलाको।

२२ हाइदोनु धरम किताबता लेखिन्‍हाका गोताङ काथा पुरा जेङलिको भाअ्‌सिङ इदोइ डाँडको बेला ल्‍वावा।

२३ इङको पहर कोखेता रो कोल्‍हेता जामाल हिका बेबालाइ झन मारेम्‍फाङ तुचाका निङचावा। मुलुकता मारेम्‍का तुचाका ल्‍वावा रो परमेस्‍वरको डाँड इदोइ जात्‍याको द्‍याङगेलाइ र्‍हुता होकावा।

२४ सतुरगेलाइ एम्‍बालाइहेङ कातिहोइ पाल्‍तेङ सेअ्‌तावा। हेथेहेङ रिम्‍तेङ बो मुलुकगेलाइता चुमप्‍वावा। कालाउ बो जात्‍यागेलाइको बेला पुरा माजेम्‍पाधाउ एम्‍बालाइ यरुसलेमहेङ याङतेङ ताअ्‌तावा।

द्‍याङको चान लोका बारेता

(मत्‍ति २४:२९-३१; मर्कुस १३:२४-२७)

२५ “सान्‍हे, तालि रो फुरुगेलाइता भारबुसाइका चिनोगेलाइ तिनावा। जाहादि र्‍हिकाइका रो बाबारका लहर तिङतेङ सुमिङको गोताङ जात्‍याको द्‍याङगेलाइ थितेङ आत्‍यावा।

२६ सुमिङता जेङलि खाङका काथागेलाइ फोमपातेङ द्‍याङगेलाइ थितेङ झाका लोनावा हाइदोनु आदेलको गोताङ सरबङगेलाइ डगमगाइन्‍हावा।

२७ इङकोन्‍हुअ्‌सो का द्‍याङको चान बादेलता सरबङ रो प्रतापता लोकाताङ पाका द्‍याङगेलाइ तिनावा।

२८ इसिका काथा जेङतेङसाङ माथिसिङ ल्‍होतेङ र्‍हुता खाङसु हाइदोनु नेलाइको मुक्‍ति भेर्पाङ लोदोङखे।”

राबरा सिङको बिद्‌या

(मत्‍ति २४:३२-३५; मर्कुस १३:२८-३१)

२९ इङकोन्‍हुअ्‌सो इसु एम्‍बालाइहेङ इदोइ तुलनाको रुपता इसिका काथा दोअ्‌हि, “राबरा रो बो सिङगेलाइहेङ खाङसु,

३० एम्‍बालाइता म्‍हुइका नावा ल्‍हाअ्‌बा दोर्का तिङनु नेलाइ बाअ्‌सार लोहोइ दोअ्‌तेङ गेसुखेना।

३१ एन्‍साङ पातेङ काङको दोअ्‌का इदोइ गोताङ काथागेलाइ पुरा जेङका तिङलाउ सादेलको सारभि लोलि तोम्‍होइ दोअ्‌तेङ नेलाइ गेस्‍वाना।

३२ का नेलाइहेङ दोअ्‌ताङका, इदोइ गोताङ काथा पुरा माजेम्‍पाधाउ इदोइ पुस्‍ता बितितेङ मान्‍हावा।

३३ आतेल रो सुमिङ मुअ्‌तेङ हानावा कालाउ काङको दोअ्‌का काथागेलाइ मारामावा।

चालाक जेङतेङ हिसु

३४ “नेलाइ चालाक जेङतेङ हिसु। हेन्‍जा भोज भात्‍यारता मालागिसु। म्‍हातेङ माहिगिल्‍सु रो इदोइ ज्‍यानको भाअ्‌सिङ सुर्ता मापासु। माकोनुते नेलाइको मन बोधाला तावा। इङको दिना नेलाइ माचिताइका पहरता लावा।

३५ हाइदोनु इङको दिना सुमिङता हिका गोताङ द्‍याङगेलाइ र्‍हुता ल्‍वावा।

३६ एन्‍साङ पातेङ जेलालाउ बुङ जागितेङ हिसु। ‘इङको गोताङ थिलिगोइका काथागेलाइसो बान्‍चेतेङ का द्‍याङको चानको आगाता जाअ्‌लि दोअ्‌का सरबङ केलाइहेङ पिसु’ दोअ्‌तेङ नेलाइ परमेस्‍वरदोफा दिनाङ पुकार पासु।”

३७ इङको दिनागेलाइता इसु नितिमा थानता हानेतेङ द्‍याङगेलाइहेङ धिरपाघाहि कालाउ दिलिमा पुरसो ओल्‍हेतेङ जैतुन दोअ्‌का आरदाङता बासाहिलि हानेघाहि।

३८ झाराङ द्‍याङगेलाइ वाको कथन हिङलि ए र्‍हिमाङ थानता जोम्‍घाहि।

यहुदि आगुवागेलाइ इसुहेङ सेअ्‌लि भोका

(मत्‍ति २६:१-५, १४-१६; मर्कुस १४:१-२, १०-११; युहन्‍ना ११:४५-५३)

२२

१ सोडा मामिसालाइका तोले चाका लाअ्‌पिका पार्बा लोलि तोम्‍का हिघाहि।

२ मुल धामिगेलाइ रो धरम मास्‍टरगेलाइ इसुहेङ सेअ्‌लि खाङघाखे। कालाउ द्‍याङगेलाइ दोफा थिनाङसिङ वासेहेङ सिकापा सेअ्‌का दाउभोलि तेङहि।

३ इङकोङ पहर इसुको तेन्‍हे चात्‍यागेलाइता एमि यहुदा इस्‍करियोत दोअ्‌का चात्‍याको मनता दियाबलस दुल्‍हि।

४ कालाउ वा मुल धामिगेलाइ रो थानको पलटनकोता हानितेङ “इसुहेङ हेसापा रिम्‍पापिलि द्‍वाङका” दोअ्‌तेङ एम्‍बालाइदोफा मतो पाहि।

५ इदोइ हिङतेङ एम्‍बालाइ लेङचातेङ वासेहेङ टाका पिलि राजि जेङहि।

६ इदोइ काथाता यहुदा बुङ राजि जेङहि रो द्‍याङगेलाइ मागेसिङ इसुहेङ सिकापा रिम्‍पालि दाउ भोलि तेङहि।

लाअ्‍पिका पार्बा

(मत्‍ति २६:१७-३०; मर्कुस १४:१२-२६; युहन्‍ना १३:२१-३०; १ कोरिन्‍थि ११:२३-२५)

७ कालाउ साउरि मामिसालाइका तोले चाका पार्बाको दिना लोहि। जेदोङ दिना लाअ्‌पिका पार्बाको भेडा भोक पिलि गोइघाखे।

८ इसु पत्‍रुस रो युहन्‍नाहेङ एसा दोअ्‌तेङ दिङगिल्‍हि, “हानेतेङ केलाइको भाअ्‌सिङ लाअ्‌पिका पार्बाको भातेर त्‍यार पासु।”

९ इङको न्‍हेमि वासेहेङ हिअ्‌हि, “केलाइ इदोइ भातेर हिता त्‍यार पाङ?”

१० वा एम्‍बालाइहेङ दोअ्‌हि, “नेलाइ यरुसलेम पुर दुल्‍तेङसाङ घाल्‍सेता चि चुमतेङ हानिका एमि द्‍याङहेङ दुसुस्‍वाना। वा जेदोङ साअ्‌ता दुलावा नेलाइबुङ इन्‍ताथिकापा वासेहेङ पिताइतेङ हानेसु।

११ कालाउ नेलाइ इङको साअ् धनिहेङ दोअ्‌सु, ‘का ताइको चात्‍यागेलाइदोफा लाअ्‌पिका पार्बा मानेका कोठा हिसो हि?’ दोअ्‌तेङ मास्‍टर नासेहेङ हिअ्‌लि दिङगिल्‍का हि।

१२ कालाउ वा नेलाइहेङ र्‍हुताको तालाता साजाइतेङ ताअ्‌का फाराका कोठा तिमप्‍यावा। इन्‍ता दोङ लाअ्‌पिका पार्बाको भात्‍यार त्‍यार पासु।”

१३ एम्‍बालाइ हानेलाउ गोताङ काथा इसुको दोअ्‌का भाइपाङ निङहि। कालाउ एम्‍बालाइ लाअ्‌पिका पार्बाको भात्‍यार इन्‍ताङ दोङ त्‍यार पाहि।

१४ इङको भात्‍यार चाका पहर जेङकान्‍हुअ्‌सो इसु वाको साल्‍तेङ दिङगिल्‍कलाइदोफा चालि योम्‍हि।

१५ कालाउ इसु एम्‍बालाइहेङ दोअ्‌हि, “पिर भोगिकाखान्‍तेङ लाम्‍फा का नेलाइदोफा लाअ्‌पिका पार्बाको इदोइ भात्‍यार चालि बारा मन पाका हिघाखा।

१६ एला का नेलाइहेङ दोअ्‌ताङका, सादेलको सारभिता इदोइ भात्‍यारको माने पुरा माजेम्‍पाधाउ का आरोङ इदोइ भात्‍यार माचाङका।”

१७ कालाउ इङकोन्‍हुअ्‌सो इसु पेला चुमतेङ परमेस्‍वरहेङ धन्‍नेबाद पितेङ दोअ्‌हि, “इदोइ र्‍हुसु रो नेलाइ झाराङ बाखाराइतेङ आम्‍सु।

१८ का नेलाइहेङ दोअ्‌ताङका, एलाउसो सादेलको सारभि मालोपाधाउ का आरोङ अङगुरको निघार माआमाङका।”

१९ इङकोन्‍हुअ्‌सो इसु तोले र्‍हुतेङ परमेस्‍वरहेङ धन्‍नेबाद पितेङ वासेहेङ पेङहि रो चात्‍यागेलाइहेङ पितेङ दोअ्‌हि, “नेलाइहेङ पिका इदोइ काङको जिउ। एलासोउसो काङको फोमपालिको भाअ्‌सिङ एसापा दोङ चासु।”

२० एन्‍सा दोङ चाकान्‍हुअ्‌सो वा अङगुरको रस हिका पेला चुमतेङ चात्‍यागेलाइहेङ दोअ्‌हि, “इदोइ पेलाता हिका अङगुरको रस काङको हितिता धेउन्‍हाका नेलाइको भाअ्‌सिङ नावा केरा। इदोइ हिति नेलाइको भाअ्‌सिङ झोपाका हि।

२१ “कालाउ खाङसु, कासेहेङ रिम्‍पालिभोका द्‍याङ काङकोदोफाङ चालि योम्‍का हि।

२२ परमेस्‍वर लाम्‍फा दोङ लाल्‍सा पाका भाइपाङ का द्‍याङको चान सिलिदोङ गोयाङ। कालाउ धिकार हि, इङको द्‍याङहेङ! जाइ का द्‍याङको चानहेङ रिम्‍पावा।”

२३ इदोइ काथा हिङतेङ चात्‍यागेलाइ “इसिका काम पाका हासु वाला?” दोअ्‌तेङ ता ताइमिताङ हिअ्‌लि तेङहि।

झाराङ खान्‍तेङ बारा हासु?

(मत्‍ति २०:२५-२८; १९:२८; मर्कुस १०:४२-४५)

२४ इङकोन्‍हुअ्‌सो चात्‍यागेलाइको माझाता झाराङ खान्‍तेङ बारा हासु दोअ्‌तेङ ता ताताइमिताङ गालबाजि जेङलि तेङहि।

२५ इसु एम्‍बालाइहेङ दोअ्‌हि, “इदोइ दुनियाको राजागेलाइ चाहिँ ताइको रैतिगेलाइर्‍हुता सारभि पाखे रो खाबरा पाकालाइ ताइमिहेङ रेम्‍का दोअ्‌लि लागाइखे।

२६ कालाउ नेलाइता चाहिँ इसिका माजेङसु। नेलाइता जाइ झाराङखान्‍तेङ बारालि भोखे वा झाराङखान्‍तेङ म्‍हुइका ज्‍याको। आगुवा जेङलि भोकाचाहिँ बोमिको सेवा पाको।

२७ हाइदोनु बाराका हासु? चालि योम्‍का मालिक ना चालि पिका कामत्‍या? हाइ चालि योम्‍का मालिक माको? कालाउ काते नेलाइको माझाता चालि पिका कामत्‍या भाइपा जेङका हिघा।

२८ “काङको गोताङ पिरको पहरता बुङ नेलाइ कादोफाङ हिसुन्‍हा।

२९ काङको आबा कासेहेङ राज पालि खाबरा पिकाहि। एन्‍सा दोङ का बुङ नेलाइहेङ राज पालि खाबरा प्‍याङका।

३० काङको सारभिता नेलाइ कादोफाङ योम्‍तेङ चास्‍वाना। कालाउ राजगाद्दिता योम्‍तेङ इस्राएलको तेन्‍हे खालको न्‍याय पास्‍वाना।”

पत्‍रुस इसुहेङ मानाल्‍खा दोअ्‌का

(मत्‍ति २६:३१-३५; मर्कुस १४:२७-३१; युहन्‍ना १३:३६-३८)

३१ इङकोन्‍हुअ्‌सो इसु दोअ्‌हि, “सिमोन, ओइ सिमोन हिङ! दियाबलस नेलाइ झाराङहेङ गहम याअ्‌का भाइपाङ याअ्‌तेङ कासो खेङलिको भाअ्‌सिङ परमेस्‍वरदोफा खाबरा र्‍हेका हि।

३२ कालाउ नाङको खान्‍धुर मारामाको दोअ्‌तेङ का पुकार पाका हिघा। आरोङ काङकोता घुरिकान्‍हुअ्‌सो ना ताइको दादाओनेगेलाइहेङ बुङ खान्‍धुरता बोल्‍याका जेङलि साघाइ।”

३३ पत्‍रुस दोअ्‌हि, “प्रभु, का नाङको दोफा थुनाता हिलि रो सिलि सुदाङ त्‍यार हिघा।”

३४ कालाउ इसु दोअ्‌हि, “पत्‍रुस, जातिङको का नासेहेङ दोअ्‌ताङका; ना कासेहेङ सुम्‍खे थिकापा मामा नाल्‍खा दोअ्‌तेङ माको मादोअ्‌पाधाउ जुम्‍नि र्‍हिमा धाङगाइ माओकावा।”

टाका,झोला रो कातिको बारेता

३५ इसु चात्‍यागेलाइहेङ दोअ्‌हि, “जेलाउ नेलाइहेङ झोला, जुता रो टाकाबिना दिङगिल्‍घा; हाइ नेलाइहेङ हाइदोङ काथाको हरजा जेङहि?” एम्‍बालाइ दोअ्‌हि, “आहाँ माजेङहि।”

३६ कालाउ इसु एम्‍बालाइहेङ दोअ्‌हि, “एलाचाहिँ टाका हिकालाइ टाका चुमाको, झोला हिकालाइ झोला चुमाको कालाउ काति मान्‍थुनु ताइको गुअ्‌का पिअ्‌तेङ लाउ बुङ काति चोलाको!

३७ हाइदोनु का नेलाइहेङ दोअ्‌खा, धरम किताबता ‘वा आपाराधिगेलाइदोफा गान्‍देन्‍हाहि’ दोअ्‌तेङ लेखिन्‍हाका काथा काङको ज्‍यानता पोङघा जेङलि दोङ गोयाङ। जातिङको काङको बारेता लेखिन्‍हाका काथा पुरा बुङ जेङदोङ खे।”

३८ चात्‍यागेलाइ दोअ्‌हि, “प्रभु, केलाइ दोफा इता न्‍हेलोङ काति हि।” इसु दोअ्‌हि, “इङको नु थेमाङ!”

जैतुन आरदाङता इसुको पुकार

(मत्‍ति २६:३६-४६; मर्कुस १४:३२-४२)

३९ इसु जेलाउभाइपा यरुसलेम पुरसो आसा दुरे हिका जैतुन दोअ्‌का आरदाङता हानिहि। वाको चात्‍यागेलाइ बुङ वाकोङदोफा हानिहि।

४० इङको थामेता थुकातेङ वा चात्‍यागेलाइहेङ दोअ्‌हि, “नेलाइ पुकार पातेङ हिसु रो जाचता मापरेसु।”

४१ इङकोन्‍हुअ्‌सो इसु आसा उसो हानेतेङ तिर्‍हो थोतेङ पुकार पालि तेङहि।

४२ वा दोअ्‌हि, “आबा, नाङको लाल्‍सा हिनु इदोइ पिरको बाति काङकोसो लाअ्‌पापि। कालाउ काङको लाल्‍सा माको, नाङको लाल्‍सा पुरा ज्‍याको।”

४३ कालाउ सादेलसो एमि सादेलसो काथा चुमाका लोतेङ वासेहेङ बल रो सहिका सरबङ पिहि।

४४ इसुको कोन्‍धाङ हेन्‍जाङ तुतेङ पोङघाका हिघाहि कालाउ वा आरोङ हेन्‍जाङ पुकार पालि तेङहि। वाको भेम्‍ति हितिको थोपाभाइपा भोनोता ह्‍याअ्‌दोङ घाहि।

४५ इसु पुकार पालि दोपातेङ चात्‍यागेलाइ हिका थामेता घुरितेङ लोलाउ एम्‍बालाइ ताइकोङ मन तुपातेङ जिमतेङ हिका तिङहि।

४६ वा एम्‍बालाइहेङ नाङघापातेङ दोअ्‌हि, “नेलाइ हाइपालि निन्‍धातेङ हिसुन्‍हा? ल्‍होसु रो दियाबलसको जाचेका पहरता कुकर्मता वालालि मागोयाको दोअ्‌तेङ पुकार पासु!”

इसु रिम निङचाका

(मत्‍ति २६:४७-५६; मर्कुस १४:४३-५०; युहन्‍ना १८:३-११)

४७ इसु इदोइ काथा दोअ्‌कादोअ्‌काताङ द्‍याङगेलाइको ए चेअ्‌सु इन्‍ता थुकालिलोहि। तेन्‍हे चात्‍याता यहुदा इस्‍करियोत दोअ्‌का एमि चात्‍याचाहिँ इङको द्‍याङगेलाइको आगा जेङतेङ इसुहेङ चुमाइलि वाको भेर्पा लोहि।

४८ कालाउ इसु वासेहेङ दोअ्‌हि, “यहुदा, हाइ चुमाइतेङ ना का द्‍याङको चानहेङ धोका प्‍याना?”

४९ कालाउ वाको भेर्पा हिका बो चात्‍यागेलाइ इन्‍ता लोलि तोम्‍का खातारा तिङतेङ इसुहेङ दोअ्‌हि, “प्रभु, हाइ केलाइ काति चालाइलि गोयाङ बे?”

५० एमि चात्‍याचाहिँ काति चालाइहि रो मुल धामिको कामत्‍याको दाम्‍पाहाको न्‍हातोङ दोङ पुक्‍कापापिहि।

५१ कालाउ इसु, “जेङहोइ, लाअ्‌पि!” दोअ्‌तेङ इङको द्‍याङको न्‍हातोङ साइतेङ एल्‍पापिहि।

५२ इसुहेङ रिम्‍लि लोकालाइता मुल धामिगेलाइ, पलटन, थानको चाउकिदार रो बो यहुदि आगुवागेलाइ हिघाहि। इसु एम्‍बालाइहेङ दोअ्‌हि, “हाइ का डाका? नेलाइ लाठि रो काति चुमतेङ कासेहेङ रिम्‍लि लोसुन्‍हा?

५३ का दिनाङभाइपा थान्‍ता नेलाइदोफाङ हिघाखा। इङको पहर नेलाइ कासेहेङ रिम्‍लि आट मापासुन्‍हा! कालाउ एला नेलाइको काम पाका पहर लोहि रो दियाबलसको सरबङहोइ सारभि पाका पहर बुङ इदोइ दोङ।”

पत्‍रुस इसुहेङ मामानेका

(मत्‍ति २६:५७-५८, ६९-७५; मर्कुस १४:५३-५४, ६६-७२; युहन्‍ना १८:१२-१८, २५-२७)

५४ इङकोन्‍हुअ्‌सो इङको द्‍याङगेलाइ इसुहेङ रिम्‍तेङ झाराङ खान्‍तेङ बारा धामिको साअ्‌ता चुमपुहि। पत्‍रुस बुङ दुरेसो वासेहेङ पिताइहि।

५५ इन्‍ता द्‍याङगेलाइ सालेङता मे धोतेङ एम्‍दोङ घाहि। कालाउ पत्‍रुस लोतेङ एम्‍बालाइदोफाङ योम्‍हि।

५६ एमि कामत्‍याइनि पत्‍रुसहेङ मे एम्‍तेङहिका तिङतेङ रेम्‍फा खाङतेङ दोअ्‌हि, “इदि द्‍याङ बुङ ते इसुदोफाङ हिघाखे।”

५७ कालाउ पत्‍रुस दोअ्‌हि, “आनाउ, का वासेहेङ मानाल्‍खा।”

५८ ए घुरिङन्‍हुअ्‌सो भेनेङ एमि वासेहेङ तिङतेङ दोअ्‌हि, “ना बुङ ते एम्‍बालाइकोङ सानाइति हिघाना।” पत्‍रुस दोअ्‌हि, “का ते माको!”

५९ ए घान्‍टा झोको न्‍हुअ्‌सो भेनेङ एमि द्‍याङ दोअ्‌हि, “जातिङकोङ इदि द्‍याङ इसु दोफाङ हिघाहि। हाइदोनु या बुङ ते गालिल माउजाता हिका द्‍याङ दोङ रो।”

६० कालाउ पत्‍रुस दोअ्‌हि, “ना हाइ काथा दोअ्‌दोङ खेना? का ते हाइदोङ मागेखा!” वा एसा दोअ्‌तेङसाङ धाङगाइ ओहि।

६१ इङकोङ पहर प्रभु इसु घुरितेङ पत्‍रुसहेङ खाङहि। कालाउ जुम्‍नि र्‍हिमा धाङगाइ ओकाखान्‍तेङ लाम्‍फा दोङ ना कासेहेङ सुम्खे थिकापा मामा नाल्‍खा दोअ्‌ताना दोअ्‌तेङ प्रभु इसुको दोअ्‌का काथा पत्‍रुस फोमपाहि।

६२ कालाउ वा बाहार हानेतेङ घोनोघोपा खारहि।

इसुको आपमान

(मत्‍ति २६:६७-६८; मर्कुस १४:६५)

६३ इसुहेङ र्‍हुम्‍का पलटन वासेहेङ गिल्‍ला पाहि रो दान्‍हाइहि।

६४ कालाउ वाको मिँ थुम्‍पितेङ दान्‍हाइतेङ हिअ्‌हि, “ते दोअ्, नासेहेङ हासु दान्‍हाइहि?”

६५ एसापा एम्‍बालाइ इसुहेङ जेङका माजेङका काथा पातेङ गिला पाहि।

इसु महासभा को आगाता

(मत्‍ति २६:५९-६८; मर्कुस १४:५५-६५; युहन्‍ना १८:१९-२४)

६६ कालाउ यहुदि आगुवा, मुल धामि रो धरम मास्‍टरगेलाइ ए र्‍हिमाङ जोम्‍हि। एम्‍बालाइ इसुहेङ माहासभता चुमातेङ दोअ्‌हि,

६७ “ना मुक्‍ति पिका राजा ख्रिस्‍ट हिनु ते केलाइहेङ दोअ्।” इसु एम्‍बालाइहेङ दोअ्‌हि, “का दोअ्‌लाउ बुङ नेलाइ काङको काथा मासाअ्‌स्‍वाना।

६८ का हाइदोङ हिअ्‌लाउ बुङ नेलाइ जावाफ मापिस्‍वाना।

६९ कालाउ एला का द्‍याङको चान परमेस्‍वरको सरबङको दाम्‍पाहा योमाङका।”

७० कालाउ एम्‍बालाइ झाराङ दोअ्‌हि, “एन्‍सानु, ना दोङ परमेस्‍वरको चान हिना कुनु?” वा दोअ्‌हि, “नेलाइ दोअ्‌का भाइपाङ का वा दोङ।”

७१ वाको काथा हिङतेङ एम्‍बालाइ दोअ्‌हि, “एला याको खिलापता केलाइहेङ बो हाइदोङ दासि मागोयाङ। हाइदोनु वाकोङ नुइसो केलाइ हिङन्‍हाहोइ।”

इसुहेङ पिलातसकोता चुमपुका

(मत्‍ति २७:१-२, ११-१४; मर्कुस १५:१-५; युहन्‍ना १८:२८-३८)

२३

१ इङकोन्‍हुअ्‌सो माहासभाको झाराङ सदस्‍यगेलाइ इसुहेङ रोमि बाडाहाकिम पिलातसकोता चुमपुहि।

२ कालाउ एम्‍बालाइ वासेहेङ फततुर लागाइतेङ दोअ्‌हि, “या ताइमिहेङ ‘का युहुदिगेलाइहेङ मुक्‍ति पिका राजा ख्रिस्‍ट दोअ्‌खे। कालाउ रोमि सारकारहेङ पोत तिरिलि मागोयाङ’ दोअ्‌तेङ झाराङ द्‍याङगेलाइहेङ उल्‍काइका केलाइ निङन्‍हाहि।”

३ एम्‍बालाइको काथा हिङतेङ पिलातस इसुहेङ हिअ्‌हि, “हाइ ना यहुदि गेलाइको राजा हिना?” इसु दोअ्‌हि, “इङको ते ना ताइमिङ दोअ्‌दोङ खेना।”

४ पिलातस मुल धामिगेलाइ रो इन्‍ता जोम्‍का द्‍याङगेलाइहेङ दोअ्‌हि, “इदोइ द्‍याङहेङ का फतुर लागाइका थामे हाइ दोङ मातिङखा।”

५ कालाउ एम्‍बालाइ र्‍हिकाइतेङ दोअ्‌हि, “या गालिलसो सुरु पातेङ गोताङ यहुदिया रो इता बुङ ताइमिङ धिरपातेङ द्‍याङगेलाइहेङ केउपादोङखे।”

६ कालाउ पिलातस इदोइ काथा हिङतेङ, “हाइ इदोइ द्‍याङ गालिल माउजाकोङ बे?” दोअ्‌तेङ हिअ्‌हि।

इसुहेङ हेरोदकोता चुमपुका

७ इसु राजा हेरोदको थामेको द्‍याङ दोअ्‌का काथा पिलातस गेतेङ वा इसुहेङ हेरोद एन्‍टिपासकोता दिङगिल्‍हि। इङको पहर हेरोद ताइमि बुङ यरुसलेमता दोङ हिघाहि।

८ इसुहेङ तिङलि निङलाउ हेरोद हेन्‍जाङ लेन्‍चा हि। हाइदोनु वा इसुको बारेता हिङका हिघाहि रो हेन्‍जाङ दिनासो वासेहेङ खाङलि मन पाका हिघाहि। वा इसुको भारबुसाइका काम पाका खाङलि निनाङका दोअ्‌तेङ आस पातेङ हिघाहि।

९ वा इसुहेङ हेन्‍जाङ काथा हिअ्‌हि कालाउ इसु हाइदोङ मादोहि।

१० मुल धामिगेलाइ रो धरम मास्‍टरगेलाइ इसुको खिलापता ल्‍होतेङ हेन्‍जाङ माजेङका काथा पातेङ फतुर लागाइलि तेङहि।

११ इङकोन्‍हुअ्‌सो राजा हेरोद रो वाको पलटन इसुहेङ राउचिघातेङ लेङपिहि। ओबालाइ राजाको लागाइका धाबा भाइका इसुहेङ लागाइ पितेङ पिलातसकोता दोङ दिङगिल्‍हि।

१२ लाम्‍फा हेरोद रो पिलातस मामिलिसुघाखे कालाउ इङको दिनासो एम्‍बालाइ मिलिलि तेङहि।

इसुहेङ सेअ्‌लि भोका

(मत्‍ति २७:१५-२६; मर्कुस १५:६-१५; युहन्‍ना १८:३९-१९:१६)

१३ कालाउ इङकोन्‍हुअ्‌सो पिलातस मुल धामिगेलाइ, यहुदि आगुवागेलाइ रो जानतागेलाइहेङ काइतेङ दोअ्‌हि,

१४ “द्‍याङगेलाइहेङ उल्‍काइहि दोअ्‌तेङ नेलाइ यासिहेङ काङकोता चुमासुन्‍हा। का यासिहेङ नेलाइकोङ आगाता इदोइ द्‍याङहेङ केरकार पाहोइका। कालाउ नेलाइको दोअ्‌का भाइपाङ फतुर लागाइका काथा याकोता हाइ दोङ मानिङघा।

१५ राजा हेरोद बुङ हाइदोङ फतुर लागाइका थामे मानिङतेङ यासिहेङ केलाइकोता दोङ घुरिपागिल्‍हि। खाङसु, या सिलिगोइका हाइ दोङ कसुर पानाङ मान्‍थु।

१६ एन्‍साजेङलाउ एला का यासिहेङ कोर्रा लागाइतेङ लाअ्‌प्‍याङका।”

१७ [हाइदोनु यहुदिगेलाइको लाअ्‌पिका पार्बाता रोमि सारकार एमि काइदिहेङ लाअ्‌पिलि गोइघाखे।]a

१८ कालाउ झाराङ द्‍याङगेलाइ बाबारका गालापातेङ एसा दोअ्‌हि, “यासिहेङ जेसापालाउ बुङ सेअ्‌लि गोयाङ! भुरुङ केलाइको भाअ्‌सिङ बारब्‍बाहेङ लाअ्‌पि!”

१९ (बारब्‍बाचाहिँ मुलुकद्रोहि हिघाहि रो द्‍याङगेलाइ सेअ्‌का अभियोगता वा थुनाता थुना निन्‍चाका हिघाहि।)

२० इसुहेङ लाअ्‌पिका ठहरसो पिलातस इन्‍ता हिका द्‍याङगेलाइहेङ आरोङ गावाइहि।

२१ कालाउ एम्‍बालाइ झाराङ एखेताङ र्‍हिकाइतेङ दोअ्‌हि, “वासेहेङ कुरुसता टाङगाइ! कुरुसता टाङगाइ!”

२२ कालाउ आरोङ सुम्‍खेता पिलातस एम्‍बालाइहेङ दोअ्‌हि, “हाइपालि? या हाइ कसुर पाका हि? काते यासिहेङ सेअ्‌लि दोङ गोयाङ दोअ्‌तेङ हाइदोङ फतुर लागाइका थामे मातिङखा। इङकोहेतु का यासिहेङ कोर्रा लागाइतेङ लाअ्‌प्‍याङका।”

२३ कालाउ एम्‍बालाइ झन बारा गाला ओल्‍हेपातेङ दोअ्‌हि, “वासेहेङ कुरुसता टाङगाइलि दोङ गोयाङ!” एसापा द्‍याङगेलाइ र्‍हिकाइतेसाङ जितिहि।

२४ कालाउ पिलातस इसुहेङ एम्‍बालाइको दोअ्‌का भाइपाङ पालि हुकुम पिहि।

२५ वा उत्‍पात माचाइका द्‍याङ सेअ्‌का अभियोगता थुनानिङचाका बारब्‍बाहेङ लाअ्‌पिहि रो इसुहेङ चाहिँ हाइपाखे पाको दोअ्‌तेङ ओबालाइको खुरता लाअ्‌पिहि।

इसुहेङ कुरुसता टाङगाइका

(मत्‍ति २७:३२-४४; मर्कुस १५:२१-३२; युहन्‍ना १९:१७-२७)

२६ इसुहेङ पलटन इन्‍तासो चुमपुतेङ हानेकाताङ पालाउ एम्‍बालाइ कुरेनि दोअ्‌का थामेको सिमोनहेङ दुसुहि। वा ताइको देराभारिसो यरुसलेम पुर भारि लोदोङघाखे। कालाउ पलटन वासेहेङ रिम्‍तेङ इसुको कुरुस फालि लागाइहि।

२७ हेन्‍जाङ द्‍याङगेलाइ इसुहेङ पिताइ दोङ घाहि। बेबालाइ बुङ खारतेङ रो बिलाप पातेङ इसुहेङ पिताइ दोङ घाहि।

२८ एम्‍बालाइभारि घुरितेङ इसु दोअ्‌हि, “ओइ यरुसलेमको चामिन्‍दिगेलाइ, काङको भाअ्‌सिङ माको भुरुङ ताइमिको भाअ्‌सिङ रो ताइको चान चामिन्‍दिको भाअ्‌सिङ खारसु!

२९ हाइदोनु इङको दिना बुङ लोदोङखे, जेलाउ द्‍याङगेलाइ ‘जामाल माजेङका कोखेगेलाइ रो दुदु आम्‍पालि मागोइका बेबालाइ आसिस निङकालाइ’ दोअ्‌तावा।

३० इङको पहर द्‍याङगेलाइ लाखगेलाइहेङ ‘केलाइ र्‍हुता हुल’ रो आरदाङगेलाइहेङ ‘केलाइहेङ पुराइ’ दोअ्‌तेङ दोअ्‌तावा।

३१ हाइदोनु सिन्‍हुका सिङ हिलाउ ते एम्‍बालाइ एसा पाखे दोअ्‌नु झन सिङ सेङनु हाइ पाङ?”b

३२ कालाउ एम्‍बालाइ न्‍हेमि आपाराधिगेलाइहेङ बुङ इसु दोफाङ कुरुसता टाङगाइलि चुमपुदोङ घाहि।

३३ एम्‍बालाइ खप्‍परे दोअ्‌का थामेता थुकालि लोहि। इन्‍ता एम्‍बालाइ इसुहेङ कुरुसता टाङगाइहि रो इङको न्‍हेमि आपाराधिहेङ बुङ एमिहेङ वाको दाम्‍पाहा रो भेनेङहेङ केपाहा कुरुसता टाङगाइहि।

३४ इङको पहर इसु दोअ्‌हि, “आबा, एम्‍बालाइहेङ माफ पि हाइदोनु एम्‍बालाइ हाइ पादोङखे इदोइ एम्‍बालाइ मागेखे।” कालाउ पलटन इसुको धाबा बाखाराइलि भाअ्‌सिङ चिठा ह्‍वाअ्‌हि।

३५ द्‍याङगेलाइ जाअ्‌तेङ खाङतेङ हिघाखे। हाकिमगेलाइ वासेहेङ खिसि पातेङ दोअ्‌हि, “या बोमिहेङ सिन्‍हुपाहि, इदोइ परमेस्‍वरको ख्रिस्‍ट रो वाको सालन्‍हाका जन एइ पानु या ताइमिहेङ सिन्‍हुपाको।”

३६ पलटनगेलाइ लोतेङ वासेहेङ पुर्‍हिका अङगुरको निघार आम्‍लिपितेङ गिला पातेङ दोअ्‌हि,

३७ “यदि ना यहुदिगेलाइको राजा हिनु ते ताइमिहेङ सिन्‍हुपा।”

३८ वाको पुरिङ र्‍हुता कुरुसता “या यहुदिगेलाइको राजा” दोअ्‌तेङ लेखिका फाला तोइतेङ ताअ्‌पिका हिघाहि।

३९ इसु दोसाङ ताङगाइतेङ ताअ्‌का न्‍हेमि आपाराधिता एमि इसुहेङ गिला पातेङ दोअ्‌हि, “हाइ ना दोङ मुक्‍ति पिका ख्रिस्‍ट माको? एन्‍सानु ते ताइमिहेङ सिन्‍हुपा रो केलाइहेङ बुङ सिन्‍हुपा।”

४० कालाउ भेनेङ आपाराधि वासेहेङ चेरतेङ दोअ्‌हि, “ना परमेस्‍वरहेङ माथिखेना? ना बुङ ते वाकोङ भाइपा डाँड भोगिदोङखेना।

४१ केलाइ ते मारेम्‍का काम पानाङसिङ इदि डाँड भोगेदोङन्‍हाखे। कालाउ खाङ, वा ते हिदि बुङ मारेम्‍का काम पानाङ दोङ मान्‍थुघाहि।”

४२ इङकोन्‍हुअ्‌सो वा इसुहेङ दोअ्‌हि, “इसु, ना राजा जेङतेङ ताइको सारभिता घुरिलाउ कासेहेङ बुङ फोमपा।”

४३ इसु वासेहेङ दोअ्‌हि, “का नासेहेङ दोअ्‌खा, नानि दोङ ना काङकोदोसा सादेलता ह्‍याना।”

इसुको बायुहानेका

(मत्‍ति २७:४५-५६; मर्कुस १५:३३-४१; युहन्‍ना १९:२८-३०)

४४ नितिमाको तेन्‍हे बजे जेङका हिघाहि। इङको पहरसो सुम बजेथिकापा गोताङ थामेता कितिकितिहि।

४५ एन्‍सालाउ साने बुङ फाइसालामका मापिहि। थानलिअ्‌ता टाङगाइका पारदा न्‍हे टुकारा जेङतेङ थेअ्‌हि।

४६ कालाउ बारा गालापातेङ इसु र्‍हिकाइतेङ दोअ्‌हि, “आबा, का काङको आत्‍माहेङ नाङकोङ खुर्ता पिखा!” इदोइ दोअ्‌तेङ वा बायु लाअ्‌हि।

४७ इसिका जेङका तिङतेङ रोमि पलटनको कप्‍तान परमेस्‍वरको परसङसा पातेङ दोअ्‌हि, “जातिङको इदोइ द्‍याङ धरम हिघाखे।”

४८ कालाउ इन्‍ता खाङलि लोका द्‍याङगेलाइ इसिका बारदात जेङका तिङतेङ एम्‍बालाइ तुम्‍ताथेतेङ खारकाताङ ताताइको साअ्‌भारि घुरिहि।

४९ इसुहेङ नाल्‍का रो गालिलसो वासेहेङ पिताइतेङ लोका बेबालाइ दुरेसोङ जाअ्‌तेङ इदोइ गोताङ बारदातगेलाइ खाङतेङ हिघाखे।

इसुहेङ तोमता ताअ्‌का

(मत्‍ति २७:५७-६१; मर्कुस १५:४२-४७; युहन्‍ना १९:३८-४२)

५०-५१ महासभाको सदस्‍यगेलाइता यहुदिया माउजाको अरिमाथिया पुरसो लोका एमि योसेफ मिङ हिका द्‍याङ हिघाखे। वा रेम्‍का रो इमानि द्‍याङ हिघाखे रो वा सादेलको सारभिहेङ र्‍हुम्‍तेङ हिघाखे। माहासभाको द्‍याङगेलाइ इसुहेङ सेअ्‌लि ठहर पालाउ वा बिरोध पाका हिघाखे।

५२ एला योसेफ पिलातसकोता हानितेङ इसुको सिका जिउ चुमपुलि हुकुम र्‍हेहि।

५३ हुकुम निङतेङसाङ वा इसुको सिका जिउहेङ कुरुससो लेता खुअ्‌पाहि। कालाउ सिका जिउहेङ रेम्‍का सुतेको धाबाता लुन्‍दाइतेङ उन्‍ठुइता कोपेतेङ गुफाभाइपा बान्‍हाइतेङ ताअ्‌का तोमता ताअ्‌हि। इङको तोमता इङको खान्‍तेङ लाम्‍फा हासुको बुङ सिका जिउ ताअ्‌का मान्‍थुघाहि।

५४ इङको दिनाचाहिँ त्‍यारपाका दिना दोअ्‌का पुनित माइसाका दिनाको लाङदिना हिघाहि। कालाउ पुनित माइसाका दिना लोलि तोम्‍का हिघाहि।

५५ गालिल माउजासो इसुहेङ पिताइतेङ लोका बेबालाइ बुङ योसेफदोफाङ हानिहि रो तोमता इसुको सिका जिउहेङ ताअ्‌का खाङहि।

५६ इङकोन्‍हुअ्‌सो एम्‍बालाइ साअ् घुरितेङ इसुको सिका जिउता लागाइका माला मालाका मलम रो आतर त्‍यार पाहि। कालाउ जुम्‍नि पुनित माइसाका दिना हिनाङ सिङ एम्‍बालाइ यहुदि नियम मानितेङ माइसा चाहि।

a 

२३:१७ इदोइ पद आधे स्रोत बाइबलता मान्‍थु।

b 

२३:३१ सिन्‍हुका सिङ दोअ्‌का सोझा द्‍याङ, सेङका सिङ दोअ्‌का दोसि द्‍याङ।

इसु सिकासो सिन्‍हुतेङ ल्‍होका

(मत्‍ति २८:१-१०; मर्कुस १६:१-११; युहन्‍ना २०:१-१०)

२४

१ देउबारको दिना ए र्‍हिमाङ इङको बेबालाइ ताइमिको त्‍यार पाका आतर रो मलम चुमतेङ इसुको तोमता हानिहि।

२ इन्‍ता थुकालिलोलाउ एम्‍बालाइ तोमता दुल्‍का नुइको बारा उन्‍ठुइ लाअ्‌पाका तिङहि।

३ कालाउ तोम लिअ्‌ता दुल्‍लाउ एम्‍बालाइ प्रभु इसुको सिका जिउहेङ मातिङहि।

४ आवाइतेङ जाअ्‌तेङ हिका पहरता मिदोङ चोलका धाबा लागाइका न्‍हेमि द्‍याङ एम्‍बालाइको भेर्पा जाअ्‌हि।

५ इन्‍ता हिका बेबालाइ थितेङ पोमभेलेहि। कालाउ इङको न्‍हेमि द्‍याङ दोअ्‌हि, “नेलाइ सिकासो सिन्‍हुकाहेङ हाइपालि सिकालाइको माझाता भोसुखेना? वा इता मान्‍थु।

६ वा सिकासो सिन्‍हुलि दोहोइ! गालिलता हिलाउ वा नेलाइहेङ हाइ दोअ्‌का हिघाहि फोम मान्‍थु?

७ ‘का द्‍याङको चानहेङ कुकर्मि द्‍याङको खुरता सुमप्‍यावा। कुरुसता टाङगाइतेङ सेअ्‌तावा रो सुम्‍निता आरोङ सिकासो सिन्‍हुताङका’ दोअ्‌का काथा हाइ नेलाइहेङ फोम मान्‍थु?”

८ एन्‍सालाउ खिनिङ एम्‍बालाइ इसुको दोअ्‌का काथा फोमपाहि।

९ इङकोन्‍हुअ्‌सो बेबालाइ तोमसो घुरितेङ ताइमिको तिङका गोताङ काथा ते एमि चात्‍यागेलाइ रो बो द्‍याङगेलाइहेङ बुङ हिम्‍पाहि।

१० इदोइ बेबालाइचाहिँ मरियम मग्‍दलिनि, याकुबको आमाइ मरियम, योअन्‍ना रो बो आधेमि बेबालाइ हिघाहि। एबालाइ दोङ इदोइ काथा तेएअ् सालन्‍हाकालाइहेङ हिम्‍पाका हिघाहि।

११ कालाउ “एम्‍बालाइको दोअ्‌का काथा ते मामा माको!” दोअ्‌तेङ सालन्‍हाकालाइ इङको बेबालाइको दोअ्‌का काथा मासाअ्‌हि।

१२ कालाउ पत्‍रुस जुरुक जाराकपा ल्‍होतेङ धाअ्‌पुतेङ तोमभारि हानिहि। इन्‍ता थुकातेङ लिअ्‌ता तुघुरतेङ खाङलाउ ते वा इसुहेङ लुन्‍दाइका धाबाखिनिङ तिङहि कालाउ बो हाइदोङ मातिङहि। इदोइ तिङतेङ वा भारबुसाइतेङ साअ्‌भारि घुरिहि।

इसु इम्‍माउसको दामाता

(मर्कुस १६:१२-१३)

१३ इङको दिना इसुको न्‍हेमि चात्‍यागेलाइ यरुसलेम पुरसो न्‍हे घान्‍टा झोको दुरे हिका इम्‍माउस दोअ्‌का देराभारि हानेदोङ घाखे।

१४ एम्‍बालाइ एलाङ जेङका घटनाको बारेता काथा पादोङ घाखे।

१५ एसापा काथा पातेङ हानेकाताङ पालाउ इसु लोतेङ एम्‍बालाइदोसाङ तेलि तेङहि।

१६ कालाउ एम्‍बालाइ वासेहेङ नाल्‍लि मादोहि।

१७ इसु एम्‍बालाइहेङ हिअ्‌हि, “नेलाइ हाइको बारेता काथा पातेङ हानेदोङ सुखेना?” कालाउ इङको न्‍हेमि जाअ्‌हि रो एम्‍बालाइको र्‍हाइ खाङलाउ सोकता परिका भाइपाङ तिङघाहि।

१८ इङको न्‍हेमिता क्‍लेओपास दोअ्‌का इसुहेङ हिअ्‌हि, “बाहारसो लोका हिनाङसिङ ना खिनिङ इदोइ काथा हिङना मान्‍थुन्‍हा। आन्‍जिनानि यरुसलेमता जेङका काथा हाइ ना हिङनाङ मान्‍थुन्‍हा?”

१९ इसु एम्‍बालाइहेङ हिअ्‌हि, “हिसिका काथा?” एम्‍बालाइ दोअ्‌हि, “नासरतको इसुको बारेता जेङका काथा। वा परमेस्‍वर रो द्‍याङको आगाता सरबङहिका काम पाका रो रेम्‍फा बिद्‌या पिका आगाधुइका हिघाहि।

२० कालाउ केलाइको मुल धामि रो यहुदि आगुवागेलाइ वासेहेङ कुरुसता टाङगाइतेङ सेअ्‌लि भाअ्‌सिङ रोमि हाकिमको खुरता सुम्‍पिहि।

२१ वा दोङ इस्राएलिगेलाइहेङ उदारपावा दोअ्‌तेङ केलाइ आस पाका हिघान्‍हाहि। कालाउ वासेहेङ कुरुसता ताङगाइका बुङ नानि सुम दिना जेङहोइ।

२२ आरोङ केलाइको हेअ् मिँ बाइ ओनेगेलाको दोअ्‌का काथा हिङतेङ केलाइ ते भारबुसाइ न्‍हाहि। हाइदोनु एम्‍बालाइ ए र्‍हिमाङ तोमता हानिका हिघाखे।

२३ कालाउ इन्‍ता एम्‍बालाइ इसुको सिका जिउ मातिङहि। कालाउ एम्‍बालाइकोता सादेलको बानाल चुमाका देखाल पितेङ ‘इसु ते सिन्‍हुपाङ हि’ दोअ्‌हि आङ।

२४ इदोइ काथा हिङतेङ केलाइको आधेमि सानाइतिगेलाइ बुङ तोमता खाङलि हानिहि। कालाउ ओबालाइ बुङ इङको बेबालाइको दोअ्‌काभाइपाङ निङहि। कालाउ वासेहेङ चाहिँ मातिङहि।”

२५ इसु दोअ्‌हि, “नेलाइ ते हिसिका अबुझ द्‍याङगेलाइ हिसुन्‍हा। आगाधुइकालाइको दोअ्‌का काथाता खान्‍धुर पालिसुदाङ नेलाइहेङ हिसिका गार्‍हो जेङहि।

२६ हाइ आदर रो प्रताप निङकाखान्‍तेङ लाम्‍फा ख्रिस्‍ट तुचाका भोगेलि मागोइधाङ कुनु?”

२७ कालाउ इसु मोसाको लेखिका किताब रो झाराङको आगाधुइकालाइ लेखिका किताबता वाको बारेता लेखिका काथाको माने एम्‍बालाइहेङ हेपिहि।

२८ एम्‍बालाइ हानेकाताङ पालाउ इम्‍माउस देराको भेर्पा थुकालिलोलाउ इसु इन्‍तासो आसा दुरे हानेलि भोहि।

२९ कालाउ इङको न्‍हेमि चात्‍यागेलाइ इसुहेङ दोअ्‌हि, “बेला दुबिलि तोम्‍होइ, नानि ना केलाइ दोफा दोङ हि।” कालाउ इसु एम्‍बालाइदोफाङ बासा हिलि हानिहि।

३० इसु चालि योम्‍लाउ वा तोले चुमतेङ परमेस्‍वरहेङ च्‍याबास पिहि। कालाउ तोले पेङतेङ एम्‍बालाइहेङ पिहि।

३१ कालाउ खिनिङ इङको न्‍हेमिको मिँ हेनातेङ एम्‍बालाइ इसुहेङ नाल्‍हि। कालाउ एन्‍सालाउ दोङ इसु ओलोप जेङहि। कालाउ एम्‍बालाइ ताताइमिता इसिका काथा पाहि,

३२ “किधिमिदोफा दामाता बातमारेतेङ लोकाताङ पालाउ वा धरमकिताबको माने हेपिलाउ केलाइको कोन्‍धाङ लेङचातेङ लेङचाका जेङका माहिघाहि कुनु?”

३३ इङकोन्‍हुअ्‌सो एम्‍बालाइ ओदोङघरि ल्‍होतेङ यरुसलेमभारि हानिहि। इन्‍ता थुकालाउ एम्‍बालाइ तेएअ् चात्‍यागेलाइदोफा बो द्‍याङगेलाइ जोम्‍तेङ हिका निङहि।

३४ इन्‍ता हिका द्‍याङगेलाइ इङको न्‍हेमिहेङ एसा दोअ्‌हि, “जातिङकोङ प्रभु इसु सिकासो सिन्‍हुहोइ रो वा सिमोनकोता देखाल पिहि!”

३५ कालाउ इङको न्‍हेमि चात्‍या दामाता घाटेका बारदात रो इसु तोले पेङतेङ पिलाउ हेसापा वासेहेङ नाल्‍का काथा इन्‍ता हिका बो द्‍याङगेलाइहेङ बुङ हिम्‍पाहि।

इसु चात्‍यागेलाइकोता तिङका

(मत्‍ति २८:१६-२०; मर्कुस १६:१४-१८; युहन्‍ना २०:१९-२३; सालन्‍हाका १:४-८)

३६ एम्‍बालाइ इदोइ काथागेलाइ पातेङहिलाउ इदोङहेतु घरि इसु एम्‍बालाइको माझाता लोतेङ जाअ्‌हि रो दोअ्‌हि, “नेलाइहेङ सुबिस्‍ता ज्‍याको।”

३७ केलाइ मासान कि तिङन्‍हाहि ना हाइ दोअ्‌तेङ एम्‍बालाइ हेन्‍जाङ थिहि।

३८ कालाउ इसु एम्‍बालाइहेङ दोअ्‌हि, “नेलाइ हाइपालि थिसुखेना? हाइपालि मनता इसिका साङखा पासुखेना?

३९ काङको खुर खोकोइ खाङसु कालाउ नेलाइ कासेहेङ रेम्‍फा नालस्‍वाना। का मासान माको हाइदोनु मासानगेलाइको ते हारा रो बिह्‍या मान्‍थुखे कालाउ काङको ते हि, इङको नेलाइ तिङदोङसुखेना।”

४० एसा दोअ्‌तेङ इसु एम्‍बालाइहेङ ताइको खुर रो खोकोइ तिम्‍पाहि।

४१ इङको तिङतेङ एम्‍बालाइ हेथे हेन्‍जा लेङचाहि रो भारबुसाइ तेङ इदोइ काथा साअ्‌लि दोङ मादोहि। एन्‍सा जेङलाउ इसु एम्‍बालाइहेङ दोअ्‌हि, “नेलाइदोसा इता हाइदोङ चाकाआनेमाने हि?”

४२ कालाउ एम्‍बालाइ वासेहेङ खिङका एटुकारा हाया पिहि।

४३ वा इङको हाया र्‍हुतेङ एम्‍बालाइकोङ आगाता चापिहि।

४४ कालाउ वा दोअ्‌हि, “का नेलाइ दोफा हिलाउ दोअ्‌का कथनगेलाइ एला पुरा जेङलि लोका हि। ‘काङको बारेता मोसाको नियम, आगाधुइकाको किताबगेलाइ रो लेको किताबता लेखिन्‍हाका गोताङ काथा पुरा जेङलि गोयाङ’ दोअ्‌तेङ का नेलाइहेङ दोअ्‌काङ हिघाखा!”

४५ इङकोन्‍हुअ्‌सो इसु एम्‍बालाइहेङ धरमकिताबता लेखिन्‍हाका काथागेलाइ गेलि सरबङ पिहि रो दोअ्‌हि,

४६ “धरमकिताबता इसिका लेखिका हि: मुक्‍ति पिका ख्रिस्‍ट तुचाका भोगितेङ सुमनिता आरोङ सिकासो सिन्‍हुतावा।

४७ ख्रिस्‍टको मिङता ताइको कुकर्म मानितेङ कुकर्म पालि लाअ्‌नु कुकर्म माफ जेनावा दोअ्‌का काथा चारबितिङ पारचार जेङलिगोयाङ। इदोइ काथा यरुसलेमसो थालिन्‍हातेङ गोताङ जात्‍याको द्‍याङगेलाइहेङ हिङपालिगोयाङ।

४८ नेलाइ दोङ इदोइ गोताङ काथाको पारमान हिसुन्‍हा।

४९ कालाउ हिङसु, काङको आबाको पाका बाचा का नेलाइकोता पिगिलाङका। कालाउ र्‍हुतासो सरबङ मानिङपाधाउ नेलाइ इदोइ पुरता हिसु।”

इसु सादेलता हानिका

(मर्कुस १६:१९-२०; सालन्‍हाका १:९-११)

५० इङकोन्‍हुअ्‌सो इसु चात्‍यागेलाइहेङ यरुसलेम पुरसो बेथानिया देराभारि चुमपुहि। इन्‍ता थुकातेङ वा ताइको खुर तोल्‍हेतेङ एम्‍बालाइहेङ सहसाम्‍पा पिहि।

५१ इसु सहसाम्‍पा पिकाताङ पालाउ दोङ एम्‍बालाइसो खेङन्‍हातेङ सादेलभारि तोल्‍हेन्‍हातेङ हानिहि।

५२ कालाउ एम्‍बालाइ वासेहेङ सेउपातेङ यरुसलेम पुरभारि घुरिहि।

५३ कालाउ एम्‍बालाइ दिनाङ थानता जोम्‍तेङ परमेस्‍वरको स्‍तुति पाघाखे।

युहन्‍नाको लेखिका

रेम्‍काबानाल

किताब नाल्‍पाका

इदोइ रेम्‍काबानाल इसुको चात्‍या, जब्‍दियाको चान युहन्‍नासो लेखेका एइ। युहन्‍ना इदोइ किताबता इसुहेङ परमेस्‍वरको असिम कथनको आकारता तिङपाका हि। इङकोङ कथन द्‍याङ जेङतेङ केलाइको माझाता बासा हि। इदोइ रेम्‍काबानालको किताब हाइ तिङपाखे पानु, इसु ख्रिस्‍ट दोङ परमेस्‍वरसो कबोल पाका छुटकारापिका रो परमेस्‍वरको चान एइ। वाता ताअ्‌का खान्‍धुरसो द्‍याङगेलाइ असिम ज्‍यान निनाको दोअ्‌का लाल्‍सा पातेङ इदोइ किताब लेखेका एइ (२०:३१)।

इदोइ किताबको लाङ आसिता बखान पाका भेनेङभेनेङ भारबुसाइका कामगेलाइहोइ इसु दोङ परमेस्‍वरको चान रो परमेस्‍वरसो कबोल पाका छुटकारा पिका एइ दोअ्‌तेङ तिङपाखे। इसु ख्रिस्‍टसो पाका भारबुसाइका कामगेलाइ कालाउ इङको र्‍हुता पाका बहस रो नातिजासो द्‍याङगेलाइ हेसापा वाता खान्‍धुर पातेङ वाको अनुगामि जेङहि दोअ्‌का काथा तिङपाका हि। बो हेअ्‌मि चाहिँ हेसापा मदभेद पातेङ वाता खान्‍धुरि पालि नामन्‍जुरि पाहि दोअ्‌का काथा बुङ तिङपाका हि। याको दोसाङ ताइको चात्‍यागेलाइदोफा इसुको भेर्पाको सेवा कोलाउ ताइमि कुरुसता सिकाखान्‍तेङ लाम्‍फा ताइको चात्‍यागेलाइहेङ हेसापा आट पिहि दोअ्‌का बाखान बुङ इदोइ किताबता निङखे। इदोइ किताबको न्‍हुअ् आसिता इसुहेङ रिम्‍का, मुदालागाइका, कुरुसता सिका, सिकासो सिन्‍हुतेङल्‍होका रो इङकोन्‍हुअ्‌सो वाको चात्‍यागेलाइको आगाता आरोङ तिङन्‍हाका काथा बाखान पाका हि।

इसु ख्रिस्‍टसो निङका असिम ज्‍यानचाहिँ एलोङ बानाल एइ दोअ्‌का काथाहेङ युहन्‍ना बल पिका हि। इसुहेङ दामा, सत रो ज्‍यानको आकारता साअ्‌कालाइ इङको बानालहेङ एला दोङ ज्‍यानता निङलि द्‍वावा। द्‍याङगेलाइ दिनाङ ज्‍यानता भोगेतेङ हिका काथागेलाइ जिसिकाङः चि, तोले, जोल्‍का, पान्‍ठा रो घोका, अङगुरको सिङ रो सेका भाइका थोकगेलाइ हेसापा परमेस्‍वरको सतहेङ गेपालि लेनदेन जेङका हि दोअ्‌का काथा युहन्‍ना झोको बो हिदिङ किताबता पाका मातिङखे। इदोइ किताबहेङ मान रो लाल्‍सापातेङ पर्‍हेलि गोयाङ।

पोतोका बिसइ नामेसि

लाम्‍फर्तिको आमुख १:१-१८

चिभुअ्‌लि पिका युहन्‍ना रो इसुको चात्‍यागेलाइ १:१९-५१

द्‍याङगेलाइको माझाता इसुको उपकार २:१-१२:५०

इसु यरुसलेमता दोपाका न्‍हुअ् दिनागेलाइ १३:१-१९:४२

इसु सिकासो सिन्‍हुका रो देखाल पिका २०:१-३१

दोका: इसु आरोङ गालिलता देखाल पिका २१:१-२५

युहन्‍नाको लेखिका

रेम्‍काबानाल

कथन जिउ जेङहि

१

१ लामफोर्ति कथन हिघाहि, कथन परमेस्‍वरदोफा हिघाहि,कालाउ कथन परमेस्‍वर हिघाहि।

२ वा लामफोर्ति परमेस्‍वरदोफाङ हिघाहि।

३ गोताङ थोक वासो सिरजाइन्‍हाहि, जेङका हिदिङ थोक बुङ वामाकोसा मासिरजाइ न्‍हाहि।

४ वाता ज्‍यान हिघाहि रो इङको ज्‍यान द्‍याङगेलाइको जोल्‍का हिघाहि।

५ इङको जोल्‍का कितिकितिकाता चिल्‍काखे रो कितिकितिका इङकोहेङ जितिलि दोका मान्‍थु।

६ परमेस्‍वरसो दिङगिलन्‍हाका ए मि द्‍याङ हिघाखे, जाइको मिङ युहन्‍ना हिघाहि।

७ वासो झाराङ द्‍याङगेलाइ खान्‍धुर पालि द्‍वाको दोअ्‌तेङ इङको जोल्‍काको पारमान पिलि वा दासि जेङतेङ लोहि।

८ युहन्‍ना ताइमिङ इङको जोल्‍का मान्‍थुघाहि, कुलाउ वा इङको जोल्‍काहेङ पारमान पिलि लोहि।

९ झाराङ द्‍याङगेलाइहेङ आकिल पिका जातिङको जोल्‍का दुनियाता लोदोङघाहि।

१० वा दुनियाता हिघाहि, दुनिया वाकोसो सिरजाइन्‍हाहि, कोलाउबुङ दुनियाको द्‍याङगेलाइ वासेहेङ मानाल्‍हि।

११ वा ताइकोङ द्‍याङगेलाइकोता लोहि, कुलाउ वाको ताइको द्‍याङगेलाइ वासेहेङ मार्‍हुहि।

१२ कुलाउ जेथे वासेहेङ र्‍हुहि रो वाको मिङता खान्‍धुर पाहि, वा एम्‍बालाइहेङ परमेस्‍वरको चानचामिन्‍दि जेङका खाबरा पिहि।

१३ एम्‍बालाइ हितिसो, जिउको लाल्‍सासो रो हिदिङ द्‍याङको लाल्‍सासो माको, कुलाउ परमेस्‍वर दोङ एम्‍बालाइहेङ ताइको चान चामिन्‍दि बान्‍हाइहि।

१४ कालाउ कथन द्‍याङ जेङहि, वा निगाह रो सतसो पोङघा न्‍हातेङ केलाइको माझाता बासा हि। केलाइ वाको प्रताप तिङन्‍हाहि, जेदोङ प्रताप आबासो लोका एखिनिङ चानको भाइका हिघाहि।

१५ युहन्‍ना वाको बारेता पारमान पितेङ बारा गालाता दोअ्‍हि, “वा इङको खामाल हि, जाइको बारेता का दोअ्‌घा, ‘कान्‍हुअ्‌सो लोका काखान्‍तेङ हेन्‍जा बाराका हि, हाइदोनु वा काखान्‍तेङ लाम्‍फासोङ हिघाहि।’”

१६ वाको निगाहासो केलाइ एलोङ निगाहार्‍हुता भेनेङ निगाहा निङका हिन्‍हाहि।

१७ हाइदोनु नियम मोसासो पिन्‍हाहि, कुलाउ निगाहा रो सतचाहिँ इसु ख्रिस्‍टसो लोहि।

१८ परमेस्‍वरहेङ हासुङ हेअ्‌लाउ तिङका मान्‍थु। कुलाउ आबाको दोसा हिका ए खिनिङ चान वासेहेङ देखाल पिका हि।

चिभुअ्‌लि पिका युहन्‍नाको पारमान

(मत्‍ति ३:१-१२; मर्कुस १:१-८; लुका ३:१-१८)

१९ जेलाउ यरुसलेमसो यहुदि आगुवागेलाइ धामिगेलाइ रो लेबिगेलाइहेङ वाकोता “ना हासु एइ?” दोअ्‌का काथा हिअ्‌लि दिङगिल्‍हि, कोलाउ युहन्‍नाको पारमान इदोइ हिघाहि।

२० वा नामन्‍जुर मापाहि, “का ख्रिस्‍ट माको” दोअ्‌तेङ मन्‍जुर पाहि।

२१ कोलाउ एम्‍बालाइ वासेहेङ हिअ्‌हि, “एन्‍सानु ना एलिया हिन्‍हा?”

युहन्‍ना दोअ्‍हि, “आहाँ माको।”

एम्‍बालाइ हिअ्‌हि, “हाइ ना इङको आगाधुइका हिन्‍हा?”

वा दोअ्‍हि, “माको।”

२२ एम्‍बालाइ वासेहेङ दोअ्‌हि, “ना हासु कुनु? केलाइहेङ दोअ् रो केलाइहेङ दिङगिल्‍कालाइहेङ केलाइ दोअ्‌लि द्‍वाको। ना ताइको बारेता हाइ दोअ्‌खेना?”

२३ युहन्‍ना दोअ्‍हि, “यसैया आगाधुइकाको दोअ्‌काभाइपाङ का ‘प्रभुको दामा त्‍यार पासु’ दोअ्‌तेङ उदादाङका थामेता र्‍हिकाइका एमि खामालको का गाला एइ।”

२४ इङको हिअ्‌लि लोकालाइहेङ फरिसिगेलाइ दिङगिल्‍का हिघाखे।

२५ कालाउ एम्‍बालाइ युहन्‍नाहेङ हिअ्‍हि, “ना ख्रिस्‍ट बुङ माको, एलिया बुङ माको, केलाइको दामा खाङका इङको आगाधुइका बुङ माको पानु, हाइपालि चिभुअ्‌लि पिखेना?”

२६ युहन्‍ना एम्‍बालाइहेङ दोअ्‌हि, “का ते चिहोइ चिभुअ्‌लि पिखा, कुलाउ नेलाइको माझाता एमि जाअ्‌का हि, जाइहेङ नेलाइ मानालसुखेना।

२७ कान्‍हुअ्‌सो लोका वा दोङ हि। का वाको जुत्‍ताको तुना खाइलि लायकको बुङ मान्‍थुघा।”

२८ इदोइ काथा यर्दन झोरा ओदोइपार बेथानियाता जेङका हिघाखे, जेता युहन्‍ना चिभुअ्‌लि पिदोङ घाखे।

परमेस्‍वरको पान्‍ठा इसु

२९ जुम्‍निदिना युहन्‍ना इसुहेङ ताइमिभारि लोतेङहिका तिङतेङ दोअ्‍हि, “खाङसु, दुनियाको द्‍याङगेलाइको कुकर्म तोल्‍हेतेङचुम्‍पुका परमेस्‍वरको पान्‍ठा!

३० वा वादोङ हि जाइको बारेता का दोअ्‌का हिघाखा, ‘कान्‍हुअ्‌सो ए मि लोदोङखे, जाइ काखान्‍तेङ झाउका हि, हाइदोनु वा काखान्‍तेङ लाम्‍फासोङ हिघाहि।’

३१ का ताइमिङ वासेहेङ नाल्‍का मान्‍थुघाघा, कुलाउ वा इस्राएलता देखाल ज्‍याको दोअ्‌तेङ दोङ चिहोइ चिभुअ्‌लि पितेङ लोघा।”

३२ युहन्‍ना एसा दोअ्‌तेङ दासि पिहि, “का परमेस्‍वरको हङसहेङ कुर्जाको रुपता सादेलसो खुअ्‌तेङ वार्‍हुता न्‍होअ्‌का तिङघा।

३३ का वासेहेङ नाल्‍का मान्‍थुघाघा, कुलाउ जाइ कासेहेङ चिहोइ चिभुअ्‌लि पिलि दोअ्‌तेङ दिङगिल्‍हि, वा दोङ कासेहेङ एसा दोअ्‌का हिघाहि, ‘जाइर्‍हुता ना परमेस्‍वरको हङसहेङ खुअ्‌तेङ रो न्‍होअ्‌तेङहिका तिनाना, पुनित हङसहोइ चिभुअ्‌लि पिका वा दोङ हि।’

३४ का तिङका हिघा रो पारमान पिका हिघा, परमेस्‍वरको चान वा दोङ हि।”

इसुको लाङ चात्‍यागेलाइ

३५ आरोङ भेनेङ दिना युहन्‍ना वाको चात्‍यागेलाइता न्‍हे मिदोफा जाअ्‌तेङ हिघाखे।

३६ वा इसुहेङ हानेतेङहिका तिङतेङ दोअ्‍हि, “खाङसु, परमेस्‍वरको पान्‍ठा!”

३७ वाको दोअ्‌का इदोइ काथा हिङतेङ इङको न्‍हेमि चात्‍यागेलाइ इसुहेङ पिताइहि।

३८ इसु घुरितेङ खाङहि रो एम्‍बालाइहेङ न्‍हुअ्‌न्‍हुअ् लोतेङहिका तिङतेङ हिअ्‌हि, “नेलाइ हाइ भोदोङसुखेना?” एम्‍बालाइ वासेहेङ दोअ्‍हि, “मास्‍टर, ना हिता हिखेना?”

३९ वा एम्‍बालाइहेङ दोअ्‌हि, “लोसु, नेलाइ तिङस्‍वाना।” इङको पहर दिलिमाको द्‍या बजेलि तोम्‍का हिघाहि। एम्‍बालाइ इसुदोफा हानेहि, कालाउ वाको हिका थामे खाङहि रो इङको दिना वाकोदोफाङ बासा हि।

४० युहन्‍नाको दोअ्‌का काथा हिङतेङ इसुहेङ पिताइका न्‍हेमिता ए मिचाहिँ सिमोन पत्‍रुसको ओने अन्‍द्रियास हिघाखे।

४१ वा लाम्‍फा ताइको दादा सिमोनहेङ दुसुहि रो वासेहेङ दोअ्‍हि, “केलाइ मसिहहेङ (हिब्रु राउता जाइको माने ख्रिस्‍ट एइ) दुसुन्‍हाका हिन्‍हाहि।”

४२ अन्‍द्रियास सिमोनहेङ इसुकोता चुमाहि।

इसु सिमोनहेङ खाङहि रो दोअ्‍हि, “ना योआनेसको चान सिमोन हिन्‍हा। खाङ, ना केफास (जाइको माने, उन्‍ठुइ) दोअ्‌न्‍हावा।” (जाइको माने ग्रिक राउता पत्‍रुस जेङखे।)

फिलिप रो नथानेल

४३ जुम्‍निदिना इसु गालिल माउजाता हानेलि निधो पातेङ ओल्‍हेहि। इङकोङ पहर वा फिलिपहेङ दुसुहि रो दोअ्‍हि, “कासेहेङ पिताइ।”

४४ अन्‍द्रियास रो पत्‍रुसभाइपाङ फिलिप बुङ बेथसेदा पुरको दोङ हिघाखे।

४५ फिलिप नथानेलहेङ दुसुतेङ दोअ्‍हि, “जाइको बारेता मोसा नियमता रो आगाधुइकालाइ बुङ लेखेका हिघाखे, योसेफको चान नासरतको इसुहेङ केलाइ दुसुका हिन्‍हि।”

४६ नथानेल इङकोहेङ दोअ्‍हि, “हाइ नासरतसो हिदिङ रेम्‍का काथा लोलि द्‍वावा कुनु?”

फिलिप इङकोहेङ दोअ्‍हि, “लोतेङ खाङ।”

४७ इसु नथानेलहेङ ताइमिभारि लोतेङहिका तिङतेङ इङकोको बारेता इसु दोअ्‍हि, “ए मि निधो इस्राएलिहेङ खाङसु, जाइता हिदिङ जाल मान्‍थु।”

४८ नथानेल वासेहेङ हिअ्‌हि, “ना कासेहेङ हेसापा नालन्‍हा?”

इसु इङकोहेङ दोअ्‍हि, “फिलिप नासेहेङ काइका लाम्‍फा, दुम्रिको सिङलेता का नासेहेङ तिङका हिघाखा।”

४९ नथानेल वासेहेङ दोअ्‍हि, “मास्‍टर, ना परमेस्‍वरको चान हिन्‍हा रो ना इस्राएलको राजा हिन्‍हा।”

५० इसु इङकोहेङ दोअ्‌हि, “का नासेहेङ दुम्रिको सिङलेता तिङघा दोअ्‌नाङ दोङ ना खान्‍धुर पाखेना? ना इदोइखान्‍तेङ आरोङ बाराका काथागेलाइ तिनाना।”

५१ कालाउ इसु इङकोहेङ दोअ्‍हि, “जातिङको, का नासेहेङ दोअ्‌खा, नेलाइ सादेलचर हेनाका रो परमेस्‍वरको चरगेलाइ द्‍याङको चानर्‍हुता ताङतेङ रो खुअ्‌तेङ हिका तिङस्‍वाना।”

काना पुरता बिहु जात्‍रि

२

१ सुम दिना गालिल माउजाको काना पुरता एलोङ साअ्‌ता बिहु हिघाहि। इङको बिहुता इसुको आमाइ बुङ लोका हिघाहि।

२ इसु रो वाको चात्‍यागेलाइहेङ बुङ बिहुता नेउतापिका हिघाखे।

३ अङगुरको निघार दोकान्‍हुअ्‌सो इसुको आमाइ वासेहेङ दोअ्‍हि, “एम्‍बालाइदोसा हिका अङगुरको निघार दोहोइ।”

४ इसु दोअ्‍हि, “आमाइ, का हाइपालि गोयाङका कासेहेङ मादोअ्। काङको पहर एलाथिकापा लोनाङ मान्‍थु।”

५ वाको आमाइ कामत्‍यागेलाइहेङ दोअ्‍हि, “इसु जेदोङ दोअ्‌खे, इङकोङ पासु।”

६ इन्‍ता उन्‍ठुइ खोपाइतेङ ताअ्‌का तु लोङ घ्‍याम्‍पागेलाइ हिघाखे। इङको घ्‍याम्‍पागेलाइता साइसाइ लिटर चि चाघाखे। इसिका घ्‍याम्‍पागेलाइचाहिँ यहुदिगेलाइ ताइमिहेङ चोखाइलि भाअ्‌सिङ चालाइगाइघाखे।

७ इसु एम्‍बालाइहेङ दोअ्‍हि, “घ्‍याम्‍पागेलाइता चिहोइ पोङघापासु।” एम्‍बालाइ घ्‍याम्‍पाको नुइथिकापाङ चि पोङघापापिहि।

८ इङकोन्‍हुअ्‌सो इसु एम्‍बालाइहेङ दोअ्‍हि, “एला आतुइसा सारितेङ देराको माझिकोता चुम्‍पुसु।” एम्‍बालाइ एन्‍साङ पाहि।

९ जेलाउ देराको माझि इङको चि चाखेहि कोलाउ इङको अङगुरको निघार जेङका हिघाहि। इङको अङगुरको निघार हितासो लोहि, इङको हासुङ गेका मान्‍थुघाहि। कुलाउ चि पोङघापाका कामत्‍यागेलाइ खिनिङ गेघाखे।

कोलाउ देराको माझि दारुवाहेङ काइतेङ दोअ्‍हि,

१० “बोमि ते लाम्‍फा ताका अङगुरको निघार आम्‍लि पिखे कालाउ बान्‍सालाइ हेन्‍जाङ आम्‍लिदोकान्‍हुअ्‌सो खिनिङ माताका अङगुरको निघार पिखे। ना ते एलाथिकापा ताका अङगुरको निघार ताअ्‌काहिना।”

११ वाको चिनोगेलाइता इदोइ लाङ चिनो इसु गालिलको काना पुरता पाहि। एसापा वा ताइको प्रताप देखाल पाहि, कालाउ वाको चात्‍यागेलाइ वासेहेङ खान्‍धुर पाहि।

इसु थान पुनित पाका

(मत्‍ति २१:१२-१३; मर्कुस ११:१५-१७; लुका १९:४५-४६)

१२ इङकोन्‍हुअ्‌सो वा ताइको आमाइ, ओनेगेलाइ रो चात्‍यागेलाइदोफा कफर्नहुमता हानेहि रो आधे दिना इन्‍ताङ हि।

१३ यहुदिगेलाइको लाअ्‌पिका पार्बा लोलि तोम्‍का हिघाहि रो इसु यरुसलेमता हानेहि।

१४ वा थानता पिया, भेडा, पारेउ पिअ्‌कालाइहेङ रो टाका सोकालाइ चोल्‍तेङपिअ्‌तेङ हिका दुसुहि।

१५ कोलाउ दिह्‍यामको एलोङ छरि बान्‍हाइतेङ वा इङको झाराङहेङ, इङकोको भेरगेलाइ रो पियागेलाइहेङ सुदाङ थानसो बाहार गिल्‍गिल्‍हि रो टाका सोकालाइको चानचुन तुपितेङ एम्‍बालाइको टेबुल सुदाङ लोङपापिगिल्‍हि।

१६ पारेउ पिअ्‌कालाइहेङ वा दोअ्‍हि, “इतासो इदोइ गोताङ थोक चुमपुसु। काङको आबाको साअ्‌हेङ चोल्‍कापिअ्‌का थामे माबान्‍हाइसु!”

१७ इङको पहर वाको चात्‍यागेलाइ धरमकिताबता लेखेन्‍हाका इदोइ काथा फोमपाहि, “नाङको साअ्‌को आबेगहोइ कासेहेङ ओअ्‌पावा।”

१८ यहुदि आगुवागेलाइ इसुहेङ दोअ्‍हि, “ना इदोइ काम पाखेना पानु, याको भाअ्‌सिङ केलाइहेङ हाइ चिनो तिङपाना?”

१९ इसु एम्‍बालाइहेङ दोअ्‍हि, “इदोइ थानहेङ र्‍हाअ्‌पिसु रो का सुम्‍निता यासेहेङ जाअ्‌पाङका।”

२० कोलाउ यहुदिगेलाइ दोअ्‍हि, “इदोइ थानहेङ बान्‍हाइलि न्‍हेकुरितु बाअ्‌सार लागेका हिघाहि। हाइ ना यासेहेङ सुम्‍निता जाअ्‌पालि द्‍वाना कुनु?”

२१ कुलाउ जेदोङ थानको बारेता इसु धुइका हिघाहि, इङको वाको जिउ हिघाहि।

२२ जेलाउ वा सिकासो सिन्‍हुहि, कोलाउ इसुको दोअ्‌का इदोइ काथा चात्‍यागेलाइ फोमपाहि। कालाउ एम्‍बालाइ धरमकिताब रो इसुको धुइका काथाता खान्‍धुर पाहि।

२३ जेलाउ वा लाअ्‌पिका पार्बाको भतेरको पहर यरुसलेमता हिघाहि, कोलाउ वाको पाका चिनोगेलाइ तिङतेङ हेन्‍जाङ द्‍याङगेलाइ वाको मिङता खान्‍धुर पाहि।

२४ कुलाउ इसु ताइमिङ एम्‍बालाइको भरता मालाअ्‍पाहि।

२५ वासेहेङ द्‍याङको बारेता हासुङ धिरपालि जरुरि मान्‍थुघाहि। हाइपानु द्‍याङ हाइ एइ रो वाको कोन्‍धाङता हाइ हिखे, इङको वा ताइमिङ गेघाखे।

निकोदेमसहेङ इसुको बिद्‍या

३

१ फरिसिगेलाइता निकोदेमस मिङ हिका एमि द्‍याङ हिघाखे। इङको यहुदिगेलाइको बाराकचहरिको एमि सदसे हिघाखे।

२ वा न्‍हिसिङ इसुकोता लोहि रो वासेहेङ दोअ्‍हि, “मास्‍टर, केलाइ गेन्‍हाखे ना परमेस्‍वरसो लोका मास्‍टर हिन्‍हा। हाइपानु परमेस्‍वर दोसा माहिना पानु नाङको पाका इदोइ चिनोगेलाइ हासुङ पालि माद्‍वावा।”

३ इसु इङकोहेङ दोअ्‍हि, “जातिङको का नासेहेङ दोअ्‌खा, हासुङ नावा पातेङ जोलोम माजेङनु वा परमेस्‍वरको सारभि तिङलि माद्‍वावा।”

४ निकोदेमस वासेहेङ दोअ्‍हि, “द्‍याङ वाराङ जेङकान्‍हुअ्‌सो हेसापा जोन्‍मेलि द्‍वावा कुनु? हाइ इङको ताइको आमाइको कोखेता न्‍हेखे खेप जोन्‍मेलि द्‍वावा?”

५ इसु इङकोहेङ दोअ्‍हि, “जातिङको का नासेहेङ दोअ्‌खा, हासुङ चि रो हङससो माजोन्‍मेहि पानु परमेस्‍वरको सारभिता दुल्‍लि माद्‍वावा।

६ जिउसो जोन्‍मेका जिउ एइ रो हङससो जोन्‍मेका हङस एइ।

७ का नासेहेङ नावा पातेङ जोन्‍मेलिगोयाङ दोअ्लाउ भारबुसाइ मामाने।

८ भेर्मा जेसोङ मन पाखे इन्‍सोङ फोअ्‌खे। ना भेर्माको गाला हिङखेना, कुलाउ इङको हितासो लोखे रो हिसो हानेखे, इङको माग्‍याना। हङससो जोन्‍मेका झाराङ खामाल इन्‍सिकाङ जेङखे।”

९ निकोदेमस वासेहेङ दोअ्‍हि, “इदोइ हेसापा जेङलि द्‍वावा?”

१० इसु इङकोहेङ दोअ्‍हि, “ना इस्राएलको मास्‍टर जेङतेङ बुङ इदोइ काथा मागेखेना?

११ जातिङको का नासेहेङ दोअ्‌खा, केलाइ जेदोङ गेन्‍हाखे इङको दोअ्‌न्‍हाखे रो केलाइ जेदोङ तिङका हिन्‍हाहि इङको दासि पिन्‍हाखे। कुलाउ नेलाइ केलाइको दासि मन्‍जुर मासाअ्‌सुखेना।

१२ का नेलाइहेङ दुनियाको काथा दोअ्‌घा, कोलाउनुङ नेलाइ खान्‍धुर मापासुखेना। नेलाइहेङ सादेलको काथा दोअ्‌पिघा पानु हेसापा खान्‍धुर पालि दोस्‍वाना?

१३ सादेलसो खुअ्‌तेङलोका का द्‍याङको चानबिना हासु बुङ सादेलता ताङका मान्‍थु।

१४ जेसापा मोसा उदादाङका थामेता पुह्‍याँहेङ तोल्‍हेहि, एन्‍सा दोङ का द्‍याङको चान तोल्‍हेन्‍हालि गोयाङ।

१५ एसापा जाइजाइ वासेहेङ खान्‍धुर पावा, इङको असिम ज्‍यान निनावा।

१६ “हाइदोनु परमेस्‍वर दुनियाहेङ इसिका इन्‍ताना पाहि, वा ताइको एखिनिङ चान पिहि, कोलाउ वासेहेङ खान्‍धुर पाका हासु बुङ मामुअ्‌ताको, कुलाउ इङको असिम ज्‍यान निनाको।

१७ हाइपानु परमेस्‍वर दुनियाहेङ फतुर पिलि दोअ्‌तेङ चानहेङ दुनियाता दिङगिल्‍का माको, कुलाउ दुनिया वासो सिन्‍हुताको दोअ्‌तेङ दिङगिल्‍हि।

१८ जाइ वासेहेङ खान्‍धुर पावा, इङको फतुर माठर्‍हेन्‍हावा, कुलाउ खान्‍धुर मापाकालाइचाहिँ लाम्‍फा दोङ फतुर ठर्‍हिन्‍हाका हि। हाइदोनु वा परमेस्‍वरको एखिनिङ चानको मिङता खान्‍धुर पाका मान्‍थु।

१९ ठहरचाहिँ इदोङ एइः जोल्‍का दुनियाता लोका हि रो द्‍याङगेलाइ जोल्‍काखान्‍तेङ भुरुङ कितिकितिकाहेङ मोन्‍दाताहि। हाइपानु एम्‍बालाइको काम दुरजन हिघाखे।

२० हाइदोनु दुरजन काम पाका झाराङ जोल्‍काहेङ दिगमिग पाखे रो जोल्‍काता मालोखे, माकोनुते इङकोको काम देखाल जेनावा।

२१ सतता सिन्‍हुका द्‍याङ जोल्‍काता लोखे रो एसापा वाको पाका कामगेलाइ परमेस्‍वरता पाका एइ दोअ्‌का छ्‍याङ तिङखे।”

चिभुअ्‌लि पिका युहन्‍नाको न्‍हुअ् पारमान

२२ इङकोन्‍हुअ्‌सो इसु रो वाको चात्‍यागेलाइ यहुदिया माउजाता हानेहि। इन्‍ता एम्‍बालाइदोफा आतुइसा दिना हि रो चिभुअ्‌लि पिहि।

२३ युहन्‍ना बुङ सालिमको भेर्पा एनोनता चिभुअ्‌लि पिघाखे, हाइपानु इन्‍ता हेन्‍जा चि हिघाहि। इन्‍ता द्‍याङगेलाइ लोघाखे रो चिभुअ्‌लि र्‍हुघाखे।

२४ (इङको पहरथिकापा युहन्‍ना थुना निङचाका मान्‍थुघाखे।)

२५ इङकोङ पहर युहन्‍नाको चात्‍यागेलाइको ए मि यहुदिदोफा पुनितताको बारेता गालाबाजि जेङहि।

२६ एम्‍बालाइ युहन्‍नाकोता लोतेङ दोअ्‍हि, “मास्‍टर, यर्दन ओदोइपार जाइ नाङकोदोफा हिघाहि, जाइको बारेता ना पारमान पिन्‍हा। खाङ, वा चिभुअ्‌लि पिदोङखे रो झाराङ वाकोता हानेदोङखे।”

२७ युहन्‍ना दोअ्‍हि, “द्‍याङहेङ सादेलसो मापिपाधाउ इङको हिदिङ काथा निङलि माद्‍वावा।

२८ ‘का ख्रिस्‍ट माको, कुलाउ का वाखान्‍तेङ लाम्‍फा दिङगिलन्‍हाका एइ’ दोअ्‌का काङको पारमान नेलाइ ताइमिङ पिसुखेना।

२९ जाइदोफा कान्‍या हि, दारुवा इङकोङ एइ। दार्‍वाको सानाइति जाइ वाको भेर्पा जाअ्‌खे, वाको गाला हिङतेङ हेन्‍जाङ लेङचाखे। इदोङहेतु काङको इदोइ लेङ एला पोङघाका हि।

३० वा बारालि, कुलाउ काचाहिँ म्‍हुइलि जरुरि हि।”

सादेलसो लोका चान

३१ र्‍हुतासो लोकाचाहिँ झाराङखान्‍तेङ झाउका हि। दुनियाता हिका दुनियाकोङ जेङखे रो दुनियाकोङ काथा पाखे। सादेलसो लोका झाराङखान्‍तेङ झाउका हि।

३२ वा जेदोङ तिङका रो हिङका हि, इङकोको पारमान वा पिखे। कुलाउ, वाको पारमान हासुङ मार्‍हुखे।

३३ जाइ वाको पारमान र्‍हुका हि, इङको परमेस्‍वर सत हि दोअ्‌का काथाको पारमान पिखे।

३४ हाइदोनु जाइहेङ परमेस्‍वर दिङगिल्‍हि, इङको परमेस्‍वरको कथन धुइखे। हाइपानु परमेस्‍वर मादोङसिङ पुनित हङस पिखे।

३५ आबा चानहेङ इन्‍ताना पाखे रो गोताङ थोक वाकोङ खुरता पिका हि।

३६ जाइ चानहेङ खान्‍धुर पाखे, इङकोदोसा असिम ज्‍यान हि। जाइ चानको हुकुम मासाअ्‌खे, इङको ज्‍यान मातिनावा, कुलाउ परमेस्‍वरको चेर इङकोर्‍हुता हितेङह्‍यावा।

इसु रो सामरि बेबाल

४

१ युहन्‍ना खान्‍तेङ इसु हेन्‍जा चात्‍यागेलाइ बान्‍हाइदोङखे रो चिभुअ्‌लि बुङ पिदोङखे दोअ्‌का फरिसिगेलाइ हिङहि।

२ (इसु ताइमिङ ते माको, कुलाउ वाको चात्‍यागेलाइ चिभुअ्‌लि पिघाखे।)

३ जेलाउ इसु इदोइ काथा हिङहि, वा यहुदिया लाअ्‌तेङ आरोङ गालिलता घुरिहि।

४ गालिल हानेलाउ सामरिया जेङतेङ हानिलि गोइघाहि।

५ वा सामरियाको सुखार दोअ्‌का पुरता थुकालिलोहि। इदोइ पुरचाहिँ याकुब ताइको चान योसेफहेङ पिका भोनोको भेर्पाङ हिघाहि।

६ इन्‍ता याकुबको च्‍वा हिघाहि। इसु तेकाता माइका हिनाङसिङ इङको च्‍वाको भेर्पा योम्‍तेङ हिघाहि। इङको पहर माझापहर जेङका हिघाहि।

७ इङको पहर एमि सामरि बेबाल चि नानि इन्‍ता लोहि। इसु इङकोहेङ दोअ्‍हि, “कासेहेङ चि आम्‍लि पि।”

८ वाको चात्‍यागेलाइ पुरता चाकाआनेमाने चोल्‍लि हानेका हिघाखे।

९ कोलाउ सामरि बेबाल वासेहेङ दोअ्‍हि, “ना यहुदि जेङतेङ का सामरिको खुरसो हेसापा चि आमाना?” (हाइपानु यहुदिगेलाइ सामरिगेलाइदोफा हिदिङ नाता माताअ्‌घाखे।)

१० इसु इङकोहेङ दोअ्‍हि, “ना परमेस्‍वरको बर रो नादोफा चि र्‍हेका खामालहेङ नाल्‍का हिनु, ना वाकोदोफा र्‍हेधाना रो वा नासेहेङ सिन्‍हुका चि पिधावा।”

११ इङको सामरि बेबाल वासेहेङ दोअ्‍हि, “मास्‍टर, नादोफा वाका भान्‍दा बुङ मान्‍थु, च्‍वा बुङ वाङखाराका हि। कोलाउ ना हितासो इङको सिन्‍हुका चि चुमाना?

१२ हाइ ना केलाइको खाल याकुबखान्‍तेङ बाराका हिन्‍हा? वा केलाइहेङ इदोइ च्‍वा तोपापिहि, वाको चानचामिन्‍दि रो गाइपियागेलाइ इदोङ च्‍वाको चि आम्‍हि।”

१३ इसु इङकोहेङ दोअ्‍हि, “इदोइ चि आम्‍का आरोङ आम्‍लिकिअ्‌तावा।

१४ कुलाउ जाइजाइ का पिका चि आमावा इङको हेअ्‌लाउ आम्‍लिमाकिअ्‌तावा। जेदोङ चि का इङकोहेङ प्‍याङका, इङको इङकोता असिम ज्‍यानको भाअ्‌सिङ मुरतेङहिका चिको मुल जेनावा।”

१५ इङको बेबाल वासेहेङ दोअ्‍हि, “मास्‍टर, कासेहेङ इङकोङ चि पि, का आम्‍लिमाकिअ्‌ताङका रो इता चि नानि बुङ लोतेङहिलि मागोइधावा।”

१६ इसु इङकोहेङ दोअ्‍हि, “हाने, नाङको केअ्‌हेङ काइतेङ चुमा।”

१७ इङको बेबाल दोअ्‍हि, “काङको ते केअ् दोङ मान्‍थु।”

इसु इङकोहेङ दोअ्‍हि, “नाङको केअ् मान्‍थु दोअ्‌तेङ ना उचित दोङ दोअ्‌न्‍हा।

१८ हाइदोनु नाङको ना मि केअ् जेङलि दोहोइ रो जाइ एला नादोफा हि, इङको नाङको केअ् माको। ना इदोइ काथा जातिङको दोअ्‌का हिन्‍हा।”

१९ इङको बेबाल वासेहेङ दोअ्‍हि, “मास्‍टर, ना आगाधुइका हिन्‍हा दोअ्‌तेङ का गेघा।

२० केलाइको सामरि खालगेलाइ इदोइ गिरिज्‍जिम आरदाङता उपासना पाहि। कुलाउ नेलाइ यहुदिगेलाइ दोअ्‌सुखेना, उपासना पाका थामे यरुसलेम दोङ एइ।”

२१ इसु इङकोहेङ दोअ्‍हि, “आनाउ, कासेहेङ खान्‍धुर पा, इङको पहर लोदोङखे, जेलाउ नेलाइ ना गिरिज्‍जिम आरदाङता ना यरुसलेमता आबाको उपासना पास्‍वाना।

२२ नेलाइ सामरिगेलाइ जेदोङ उपासना पासुखेना इङको मागेसुखेना। केलाइ यहुदिगेलाइ जेदोङ उपासना पान्‍हाखे इङको गेन्‍हाखे। हाइदोनु छुटकाराचाहिँ यहुदिगेलाइसो ल्‍वाङ।

२३ कुलाउ पहर लोदोङखे रो इङको पहर एलाङ एइ। जेलाउ जातिङको उपासकगेलाइ आबाहेङ हङस रो सतता उपासना पावा। हाइपानु उपासना पाका इसिकाङ उपासकगेलाइहेङ दोङ आबा भोखे।

२४ परमेस्‍वर हङस हि रो वाको उपासकगेलाइ हङस रो सतता उपासना पालिगोइखे।”

२५ इङको बेबाल वासेहेङ दोअ्‍हि, “का गेखा, चिखिअ्‌का (जाइहेङ ख्रिस्‍ट दोअ्‌खे) ल्‍वावा रो जेलाउ वा ल्‍वावा, कोलाउ वा दोङ केलाइहेङ गोताङ काथा दोअ्‌प्‍यावा।”

२६ इसु इङकोहेङ दोअ्‍हि, “नादोफा धुइका, का वाआङ एइ।”

२७ इङको दोङ पहर वाको चात्‍यागेलाइ इन्‍ता थुकालि लोहि रो वासेहेङ एमि बेबालदोफा काथा पातेङहिका तिङतेङ भारबुसाइहि। कुलाउ एम्‍बालाइ “ना हाइ भोखेना” रो “ना इङको बेबालदोफा हाइपालि काथा पादोङखेना?” दोअ्‌तेङ हासुङ माहिअ्‌हि।

२८ कोलाउ इङको बेबाल ताइको घाइला इन्‍ताङ लाअ्‌धितेङ साअ्‌भारि हानिहि रो द्‍याङगेलाइहेङ दोअ्‍हि,

२९ “लोसु, ए मि द्‍याङहेङ खाङसु, जाइ काङको पाका गोताङ काम कासेहेङ दोअ्‌पिहि। हाइ वा दोङ ख्रिस्‍ट ते माको?”

३० कोलाउ देराको द्‍याङगेलाइ ओल्‍हेतेङ वाकोता लोहि।

३१ इदोङ माझाता चात्‍यागेलाइ इसुहेङ एसा दोअ्‌तेङ पुकार पाहि, “मास्‍टर, चाकाआनेमाने चा।”

३२ कुलाउ वा एम्‍बालाइहेङ दोअ्‍हि, “कादोफा चालि चाकाआनेमाने हि, जाइ नेलाइ मागेस्‍वाना।”

३३ इदोइ काथा हिङतेङ चात्‍यागेलाइ ताताइमिता दोअ्‌हि, “हाइ हासुङ वासेहेङ चाकाआनेमाने चुमापिहि ना हाइको?”

३४ इसु एम्‍बालाइहेङ दोअ्‌हि, “कासेहेङ दिङगिल्‍काको लाल्‍सामाफिक पालि रो वाको काम पोङघा पालि दोङ काङको चाकाआनेमाने एइ।

३५ नेलाइ दोअ्‌सुखेना, ‘सेका मिङलि आरोङ द्‍या माहिन्‍हा लाग्‍याङ’ कुलाउ का दोअ्‌खा, मिलिङ रेसेतेङ खाङसु, सेका मिङलिदोहोइ रो चेका पहर जेङहोइ।

३६ जाइ बालि चेकावा इङको जेला निनाङ रो असिम ज्‍यानको भाअ्‌सिङ सेका जोम्‍पाङ। कालाउ बिअ्‌का रो चेका न्‍हेमिङ दोसादोसाङ लेङचाङ।

३७ हाइपानु ‘एमि बिअ्‌तावा रो भेनेङ चेकावा’ दोअ्‌का कथन इदोइताङ सत ज्‍यावा।

३८ का नेलाइहेङ इन्‍ता चेलि दिङगिल्‍घा, जेता नेलाइ मिनेत पाका मान्‍थुसुन्‍हा। बोगेलाइ मिनेत पाका हि रो एम्‍बालाइको मिनेतको सेका नेलाइ निङका हिसुन्‍हा।”

३९ “का जेदोङ पाघा वा कासेहेङ गोताङ दोअ्‌पिहि” दोअ्‌का इङको सामरि बेबालको पारमानहोइ पातेङ इङको देराको सामरिगेलाइता हेन्‍जाङ इसुहेङ खान्‍धुर पाहि।

४० इदोइहेतु जेलाउ सामरिगेलाइ इसुकोता लोहि, कोलाउ एम्‍बालाइ वासेहेङ एम्‍बालाइदोफा हिलि पुकार पाहि रो वा न्‍हे नि इन्‍ता हि।

४१ कालाउ वाको कथनको हेतु बो हेन्‍जाङ द्‍याङगेलाइ वासेहेङ खान्‍धुर पाहि।

४२ इङको बेबालहेङ एम्‍बालाइ दोअ्‍हि, “एला नाङको दोअ्‌का काथाहोइ खिनिङ केलाइ खान्‍धुर पाका माको, कुलाउ केलाइ ताइमिङ हिङका हेतुहोइ जातिङको वा दुनियाको मुक्‍तिपिका हि दोअ्तेङ केलाइ गिका हिन्‍हाहि।”

इसु हाकिमको चानहेङ एल्‍पाका

४३ इसु इङको थामेता न्‍हेनिथिकापा हिकान्‍हुअ्‌सो गालिल माउजाभारि हानिहि।

४४ (इसु ताइमिङ पारमान पिहि, ताइको मुलुकता हिदिङ आगाधुइकाको मान माजेङखे।)

४५ जेलाउ इसु गालिलता लोहि, कोलाउ इन्‍ताको द्‍याङगेलाइ वासेहेङ मानभाउ पाहि। हाइदोनु यरुसलेमता लाअ्‌पिका पार्बा मानेलि हानेलाउ इसुको पाका भारबुसाइका कामगेलाइ एम्‍बालाइ तिङका हिघाखे।

४६ इङकोन्‍हुअ्‌सो इसु आरोङ गालिलको काना पुरता लोहि। जेता वा चिहेङ अङगुरको निघार बान्‍हाइका हिघाहि। इसु इदोइ पुरता हिलाउ कफर्नहुमता ए मि सारकारि हाकिम हिघाखे, जाइको चान मेसाधुअ्‌का हिघाहि।

४७ इसु यहुदियासो गालिलता लोका हि दोअ्‌का हिङतेङ इङको वाकोता हानेहि, कालाउ इङकोको चानहेङ लोतेङ एल्‍पापिलि दोअ्‌तेङ वासेहेङ पुकार पाहि। हाइपानु इङकोको चान सिलि तोम्‍का हिघाहि।

४८ इसु इङकोहेङ दोअ्‍हि, “नेलाइ चिनो रो भारबुसाइका कामगेलाइ मातिम्‍पाधाउ हिदिङ रितहोइ खान्‍धुर मापास्‍वाना।”

४९ इङको हाकिम वासेहेङ दोअ्‍हि, “दायातेङ, काङको चान सिकाखान्‍तेङ लाम्‍फा दोङ लोपि।”

५० इसु इङकोहेङ दोअ्‍हि, “हाने, नाङको चान सिन्‍हुताङ।” कालाउ इसुको दोअ्‌का कथनता खान्‍धुर पाहि रो इङको हाकिम ताइको दामा लाअ्‌हि।

५१ इङको हानेकाताङपालाउ दामाता दोङ कामत्‍यागेलाइ वासेहेङ दुसुतेङ नाङको चान एलहोइ दोअ्‌तेङ इङकोहेङ दोअ्‌पिहि।

५२ हिदोइ पहरसो इङको एल्‍हि दोअ्‌तेङ ताइको कामत्‍यागेलाइहेङ हिअ्‌लाउ एम्‍बालाइ दोअ्‌हि, “आन्‍जि नितिमा ए बजेसो इङकोहेङ मेसा लाअ्‌हि।”

५३ इसु इङकोहेङ, “नाङको चान सिन्‍हुताङ” दोअ्‌का पहरसो दोङ एल्‍का हिघाहि दोअ्‌तेङ वा गेहि। कालाउ इङको ताइमिङ रो इङकोको झाराङ चानचामिन्‍दि वाता खान्‍धुर पाहि।

५४ इदोइचाहिँ यहुदियासो गालिलता लोतेङ इसुको पाका न्‍हे चिनो हिघाहि।

पोखरिता कुज्‍या एल्‍का

५

१ इङकोन्‍हुअ्‌सो यहुदिगेलाइको पार्बा हिघाहि रो इसु यरुसलेम हानेहि।

२ यरुसलेमता भेराफिनुको भेर्पा ना लोङ धाअ् हिका एलोङ पोखरि हि, जाइहेङ हिब्रु राउता बेथस्‍दा दोअ्‌खे।

३ इन्‍ता हेथे मासाअ्‌धेकालाइ, मिमातिङका, नेङगारा, कुज्‍यागेलाइ साल्‍हालाङतेङ हिघाखे। [एम्‍बालाइ चि हेथे पहर हेङगालाइन्‍हाखे दोअ्‌तेङ र्‍हुमघाखे।

४ हाइदोनु परमप्रभुको एलोङ चर पहरपहरता पोखरिता खुअ्‌तेङ चि हेङगालाइपिघाखे रो चि हेङगालाइन्‍हाकान्‍हुअ्‌सो जाइ लाम्‍फा चि लिअ्‌ता दुल्‍घाखे, जिसिकाङ रोगाइका हिलाउ बुङ इङको एल्‍घाखे।]a

५ इन्‍ता एकुरितेयेअ् बाअ्‌सारसो मासाअ्‌धेका ए मि द्‍याङ हिघाहि।

६ इसु इङकोहेङ इन्‍ता साल्‍हालाङतेङहिका तिङहि, कालाउ र्‍हिङका पहरसो इङको इदोइ हालतता हिघाहि दोअ्‌तेङ गेतेङ इसु इङकोहेङ दोअ्‍हि, “हाइ ना एल्‍लि भोखेना?”

७ मासाअ्‌धेका इसुहेङ दोअ्‍हि, “मास्‍टर, जेदोङ पहर चि हेङगालाइन्‍हापाखे इङको पहर कासेहेङ पोखरिता दुल्‍पापिका काङको हासुङ द्‍याङ मान्‍थु, का हानेकाहानेकाताङ काखान्‍तेङ लाम्‍फा भेनेङ द्‍याङ चिता धासेखे।”

८ इसु इङकोहेङ दोअ्‍हि, “जाअ्, ताइको सिदाउ तोल्‍हे रो ते।”

९ कालाउ ओदोङघरि इङको द्‍याङ एल्‍हि रो ताइको सिदाउ फातेङ वा हानेहि।

इङको दिना माइसाका दिना हिघाहि।

१० एन्‍सा जेङलाउ एल्पापिका इङको एल्‍का द्‍याङहेङ यहुदिगेलाइ आगुवागेलाइ दोअ्‍हि, “नानि ते माइसाका दिना एइ, नासेहेङ सिदाउ फालि उचित मान्‍थु।”

११ इङको एम्‍बालाइहेङ दोअ्‍हि, “जाइ कासेहेङ एल्‍पाहि, वा दोङ दोअ्‌हि, ‘ताइको सिदाउ फातेङ ते।’”

१२ एम्‍बालाइ इङकोहेङ हिअ्‌हि, “नासेहेङ सिदाउ फातेङ ते दोअ्‌का द्‍याङ हासु एइ?”

१३ ताइमिहेङ एल्‍पाका इङको द्‍याङ हासु हिघाहि दोअ्‌तेङ वा नाल्‍का मान्‍थुघाहि। हाइदोनु इङको थामेता चेअ्‌सु जेङका हिनाङ इसु इन्‍तासो हानेलिदोका हिघाहि।

१४ इङकोन्‍हुअ्‌सो इसु वासेहेङ थानता दुसुतेङ दोअ्‍हि, “खाङ, ना एल्‍का हिन्‍हा। आरोङ कुकर्म मापा रो नार्‍हुता आरोङ मारेम्‍का माल्‍वाको।”

१५ ताइमिहेङ एल्‍पाका ते इसु हिघाहि दोअ्‌तेङ इङको द्‍याङ यहुदि आगुवागेलाइहेङ हिम्‍पाहि।

परमेस्‍वरको चानसो ज्‍यान

१६ कालाउ यहुदि आगुवागेलाइ इसुहेङ सान्‍ताइलि तेङहि, हाइदोनु वा इदोइ काम माइसाका दिनाता पाका हिघाहि।

१७ कोलाउ इसु एम्‍बालाइहेङ दोअ्‍हि, “काङको आबा एलाथिकापा काम पादोङखे रो का बुङ काम पादोङखा।”

१८ इदोइहेतु यहुदि आगुवागेलाइ इसुहेङ सेअ्‌लि आरोङ हेन्‍जा बल पातेङ दोअ्हि, “हाइपानु वा माइसाका दिना बाधा पाका काम खिनिङ माको, कुलाउ ताइमिहेङ परमेस्‍वरको एनास बान्‍हाइतेङ वा परमेस्‍वरहेङ ताइकोङ आबा दोअ्‌का हिघाहि।”

१९ इसु एम्‍बालाइहेङ दोअ्‍हि, “जातिङको का नेलाइहेङ दोअ्‌ताङका, चान ताइमिङ हाइ दोङ पालि माद्‌वावा, कुलाउ आबा जेदोङपाका तिङखे इङकोङ खिनिङ पाखे, हाइपानु आबा जेदोङ पाखे, चान एन्‍साङ पाखे।

२० हाइदोनु आबा चानहेङ इन्‍ताना पाखे रो वा ताइमि पातेङहिका गोताङ काम चानहेङ तिम्‍पाखे। इदोइ खान्‍तेङ बारा काम वा चानहेङ तिम्‍पावा रो नेलाइ भारबुसाइ स्‍वाना।

२१ हाइदोनु जेसापा आबा सिकालाइहेङ ल्‍होपाखे रो एम्‍बालाइहेङ ज्‍यान पिखे। एन्‍सा दोङ चान बुङ जाइहेङ लाल्‍सा पाखे,इङकोहेङ ज्‍यान पिखे।

२२ हाइपानु आबा हासुकोङ निया मापाखे, कुलाउ गोताङ निया पाका काम चानहेङ पिकाहि,

२३ कोलाउ झाराङ चानहेङ मान पाको, जेसापा एम्‍बालाइ आबाहेङ मान पाखे। चानहेङ मान मापाकालाइ वासेहेङ दिङगिल्‍का आबाहेङ बुङ मान मापाखे।

२४ “जातिङको, का नेलाइहेङ दोअ्‌ताङका, जाइ काङको कथन हिङखे रो कासेहेङ दिङगिल्‍काहेङ खान्‍धुर पाखे, इङकोदोफा असिम ज्‍यान हि। इङको नियाता मालोखे, कुलाउ सिकासो इङको ज्‍यानता दुल्‍का हि।

२५ जातिङको, का नेलाइहेङ दोअ्‌खा, इङको पहर लोदोङखे रो इङको पहर एलाङ एइ, जेलाउ सिकालाइ परमेस्‍वरको चानको गाला हिनावा रो हिङकालाइ सिन्‍हुतावा।

२६ हाइदोनु जेसापा आबा ताइमिङता ज्‍यान हि, एन्‍सा दोङ वा चानहेङ बुङ ताइमिङता ज्‍यानको मुल जेङका खाबरा पिका हि।

२७ कालाउ वासेहेङ नियाको ठहर पाका खाबरा पिका हि, हाइदोनु वा द्‍याङको चान एइ।

२८ “इदोइता भारबुसाइ मामानेसु, हाइदोनु इङको पहर लोदोङखे, जेलाउ तोमता हिकालाइ झाराङ द्‍याङको चानको गाला हिनावा रो बाहार ओल्‍हेतेङ ल्‍वावा।

२९ कालाउ रेम्‍का काम पाकालाइचाहिँ सिन्‍हुतेङ असिम ज्‍यान निनावा रो मारेम्‍का काम पाकालाइ चाहिँ डार भोग्‍यावा।

३० “का ताइमिङ हाइदोङ पालि मादोखा। जिसिका का हिङखा, इन्‍सिकाङ निया का पाखा रो काङको निसाप मुनासिप जेङखे, हाइपानु का ताइको लाल्‍सा माभोखा, कुलाउ कासेहेङ दिङगिल्‍काको लाल्‍सा भोखा।

३१ “एदि का ताइको बारेता ताइमिङ दासि पिघा पानु काङको दासि सत माज्‍यावा।

३२ काङको बारेता दासि पिका परमेस्‍वर आबा हि रो वा काङको बारेता जेदोङ दासि पिखे, इङको दासि सत ठर्‍ह्‍यावा।

३३ “नेलाइ चिभुअ्‌लि पिका युहन्‍नाकोता हिअ्‌लि दिङगिलसुन्‍हा, कालाउ वा सतको दासि पिका हि।

३४ का र्‍हुका पाका दासि द्‍याङको माको, कुलाउ नेलाइको छुटकारा ज्‍याको दोअ्‌तेङ का इदोइ काथा दोअ्‌खा।

३५ युहन्‍ना जोल्‍का रो चिल्‍काका गेसा हिघाखे रो नेलाइ वाको फाइसालाम्‍काता आतुइसा पहर खिनिङ लेङचालि राजि जेङसुन्‍हा।

३६ “कादोफा जाइ पारमान हि, इङको युहन्‍नाको खान्‍तेङ बाराका हि। हाइपानु जेदोङ कामगेलाइ आबा कासेहेङ पिकाहि, इङको काम का पादोङखा। कालाउ वाआङ काङको बारेता दासि पिदोङखे, आबा कासेहेङ दिङगिल्‍का एइ।

३७ कासेहेङ दिङगिल्‍का आबा ताइमिङ काङको बारेता दासि पिका हि। वाको गाला नेलाइ हेअ्‌लाउ हिङका मान्‍थुसुन्‍हा रो वाको रुप बुङ हेअ्‌लाउ तिङका मान्‍थुसुन्‍हा।

३८ वाको कथन नेलाइता माहिखे, हाइदोनु जाइहेङ वा दिङगिल्‍हि, नेलाइ वासेहेङ खान्‍धुर मापासुखेना।

३९ नेलाइ धरमकिताबता भोसुखेना, हाइदोनु इन्‍ता असिम ज्‍यान निङखे दोअ्‌तेङ नेलाइ फोमपासुखेना।

४० काङको बारेता दासि पिका इङकोङ धरमकिताब एइ, कुलाउ नेलाइ ज्‍यान निङलि काता लोलि इन्‍कार पासुखेना।

४१ “का द्‍याङगेलाइसो बाखिन्‍का भोका माको।

४२ कुलाउ परमेस्‍वरको इन्‍ताना नेलाइता मान्‍थु दोअ्‌तेङ का गेखा।

४३ का ताइको आबाको मिङता लोका हिघा, कुलाउ नेलाइ कासेहेङ मार्‍हुसुखेना। भेनेङ हासुङ ताइकोङ मिङता लोहि पानु इङकोहेङ र्‍हुस्‍वाना।

४४ नेलाइ हेसापा खान्‍धुर पालि दोस्‍वाना, जेलाउ बे नेलाइ मान भोसुखेना। कालाउ इङको मानको भोका मापासुखेना, जाइ एखिनिङ परमेस्‍वरसो लोखे।

४५ “का नेलाइहेङ आबाको आगाता फतुर लागायाङका दोअ्‌तेङ फोममापासु। नेलाइहेङ फतुर लागाइका ते मोसा हि, जाइता नेलाइ ताइको आस ताअ्‌का हिसुन्‍हा।

४६ हाइदोनु नेलाइ मोसाहेङ खान्‍धुर पाका हिनु कासेहेङ बुङ खान्‍धुर पासुधाना, हाइपानु वा काङको बारेता लेखेका हिघाखे।

४७ कुलाउ नेलाइ वाको लेखेका काथागेलाइ खान्‍धुर मापासुन्‍हा पानु, काङको दोअ्‌का हेसापा खान्‍धुर पास्‍वाना?”

a 

५:४ इदोइ पद लाम्‍फाको हेन्‍जाङ बाइबलता मान्‍थु।

इसु नाहाजारहेङ चापाका

(मत्‍ति १४:१३-२१; मर्कुस ६:३०-४४; लुका ९:१०-१७)

६

१ इङकोन्‍हुअ्‌सो इसु गालिलको चावान्‍दि पारातेङ ओदोइपार हानिहि। (जाइहेङ तिबेरियासको चावान्‍दि बुङ दोअ्‌खे।)

२ कालाउ द्‍याङगेलाइको एलोङ बाराका चेअ्‌सु वासेहेङ पिताइलि तेङहि। हाइदोनु वा मासाअ्‌धेकालाइहेङ एल्‍पाका एम्‍बालाइ तिङका हिघाखे।

३ इसु आरदाङर्‍हुता हानेहि रो ताइको चात्‍यागेलाइदोफा इन्‍ता योम्‍हि।

४ इङको पहर यहुदिगेलाइको लाअ्‌पिका पार्बा लोलि तोम्‍का हिघाहि।

५ द्‍याङगेलाइको बारा चेअ्‌सु ताइमिभारि लोका तिङतेङ इसु ताइको चात्‍या फिलिपहेङ दोअ्‌हि, “इदोइ द्‍याङगेलाइहेङ चापालि केलाइ हितासो तोले चोलतेङ चुमालि द्‌वाङ?”

६ इसु वाको जाच पालि इदोइ दोअ्‌का हिघाहि, हाइदोनु वा जेदोङ पालि भोका हिघाखे, इङको वा गेघाखे।

७ फिलिप वासेहेङ दोअ्‍हि, “इता हिका झाराङहेङ आतुतुइपा तोले बाख्राइलाउ बुङ न्‍हेसाइ रुपाको टाकाaको तोलेहोइ एम्‍बालाइहेङ माथेमावा।”

८ इसुको चात्‍यागेलाइता ए मि, सिमोन पत्‍रुसको ओने अन्‍द्रियास दोअ्‍हि,

९ “इता ए मि वाजानदोफा उवाको नालोङ तोले रो न्‍हेलोङ हाया हि। कुलाउ इदोइ हेन्‍जाङको भाअ्‌सिङ इदोइहोइ हाइ थेमावा कुनु?”

१० इसु दोअ्‍हि, “द्‍याङगेलाइहेङ योम्‍लि लागाइसु।” इन्‍ता हेन्‍जा घासि हिका चाउर हिघाहि रो एम्‍बालाइ झाराङ द्‍याङगेलाइहेङ इन्‍ताङ योम्‍पाहि। इन्‍ता योम्‍कालाइता वाबालाइ खिनिङ नाहाजार हिघाखे।

११ कोलाउ इसु नालोङ तोले रो न्‍हेलोङ हाया र्‍हुतेङ परमेस्‍वरहेङ च्‍याबास पिकान्‍हुअ्‌सो इन्‍ता योम्‍कालाइहेङ बाख्राइपिलि लागाइहि।

१२ जेलाउ एम्‍बालाइ घाइपाङ चाहि, कोलाउ वा ताइको चात्‍यागेलाइहेङ दोअ्‍हि, “दाइका जोम्‍पासु रो आतुइसा बुङ मानासाको।”

१३ एम्‍बालाइ चातेङ दाइका उवाको नालोङ तोले रो न्‍हेलोङ हायाको पेङन्‍हाका टुकारा जोम्‍पालाउ तेन्‍हे डाल्‍हो पोङघाहि।

१४ इसुको पाका सरबङहिका कामगेलाइ तिङतेङ द्‍याङगेलाइ दोअ्‍हि, “जातिङको, दुनियाता ल्‍वाङ दोअ्‌तेङ केलाइको आस पाका आगाधुइका वा दोङ हि।”

१५ एम्‍बालाइ लोतेङ वासेहेङ बलजफ्‍ति चुम्‍पुतेङ राजा बान्‍हाइलि भोदोङखे दोअ्‌का गेतेङ इसु आरोङ एक्‍लाङ आरदाङभारि हानेहि।

इसु चिर्‍हुता तेका

(मत्‍ति १४:२२-३३; मर्कुस ६:४५-५२)

१६ दिलिमा जेङकान्‍हुअ्‌सो इसुको चात्‍यागेलाइ जाहादिभारि हानेहि।

१७ कालाउ नाउता धोल्‍तेङ एम्‍बालाइ जाहादि उदोइपार कफर्नहुमभारि हानेलि तेङहि। इङको पहर कितिकितिका जेङका हिघाहि रो इसु एलाथिकापा एम्‍बालाइकोता लोनाङ मान्‍थुघाहि।

१८ कालाउ बाराका भेर्मा लोनाङ, जाहादिको लहर उलालि तेङहि।

१९ ना तु किलोमिटर नाउ ख्‍याइतेङ हानेकान्‍हुअ्‌सो एम्‍बालाइ इसुहेङ जाहादिर्‍हुता तेतेङ नाउको भेर्पा लोतेङहिका तिङहि, कालाउ एम्‍बालाइ थिहि।

२० इसु एम्‍बालाइहेङ दोअ्‍हि, “का एइ, माथिसु।”

२१ चात्‍यागेलाइ वासेहेङ लेङचातेङ नाउता धोल्‍पाहि रो इङकोन्‍हुअ्‌सो एम्‍बालाइ हानिका थामेता नाउ थुकालिलोहि।

२२ जाहादि ओदोइपार हिका द्‍याङगेलाइ जुम्‍निदिना इन्‍ता एलोङ खिनिङ नाउ हिका तिङहि। एम्‍बालाइ गेघाखे, इसु ताइको चात्‍यागेलाइदोफा नाउता धोल्‍का मान्‍थुघाखे, कुलाउ वाको चात्‍यागेलाइ खिनिङ हानेका हिघाखे।

२३ कोलाउ तिबेरियाससो बो नाउगेलाइ इङको थामेको भेर्पा लोहि, जेता प्रभु च्‍याबास पिकान्‍हुअ्‍सो एम्‍बालाइ तोले चाका हिघाखे।

२४ इसु रो वाको चात्‍यागेलाइ इन्‍ता माहिका गेतेङ इङको द्‍याङगेलाइ इसुहेङ भोतेङ नाउगेलाइता धोल्‍तेङ कफर्नहुमता हानेहि।

ज्‍यानको तोले

२५ एम्‍बालाइ इसुहेङ जाहादि ओदोइपार दुसुतेङ वासेहेङ हिअ्‍हि, “मास्‍टर, ना इता हेअ्‌लाउ लोन्‍हा?”

२६ इसु एम्‍बालाइहेङ दोअ्‍हि, “जातिङको का नेलाइहेङ दोअ्‌खा, नेलाइ चिनोगेलाइ तिङतेङ माको, कुलाउ घाइपाङ तोले चाका हेतु कासेहेङ भोसुखेना।

२७ मुअ्‌तेङ हानेका चाकाको भाअ्‌सिङ मिनेत मापासु, कुलाउ असिम ज्‍यानथिकापा हिका चाकाको भाअ्‌सिङ मिनेत पासु, जाइ द्‍याङको चान नेलाइहेङ प्‍यावा। हाइदोनु याकोङ भाअ्‌सिङ परमेस्‍वर आबा वासेहेङ खाटाइतेङ दिङगिल्‍का एइ।”

२८ एम्‍बालाइ वासेहेङ हिअ्‌हि, “परमेस्‍वरको चाहापाका काम पालि केलाइ हाइ पालिगोयाङ?”

२९ इसु एम्‍बालाइहेङ दोअ्‍हि, “परमेस्‍वरको काम इदोङ एइ: जाइहेङ वा दिङगिल्‍हि वार्‍हुता खान्‍धुर पासु।”

३० एम्‍बालाइ वासेहेङ दोअ्‍हि, “ना हाइ चिनो तिङपाना, इङको केलाइ खानाङ रो नासेहेङ खान्‍धुर पाङ? ना हाइ पाना?

३१ केलाइको आबाखालगेलाइ उदादाङका थामेता मन्‍न चाहि, जेसापा लेखेन्‍हाका हि, ‘वा एम्‍बालाइहेङ चालि सादेलसो तोले पिहि।’”

३२ इसु एम्‍बालाइहेङ दोअ्‍हि, “का नेलाइहेङ दोअ्‌खा, नेलाइहेङ सादेलसो तोले पिका मोसा माको, कुलाउ सादेलसो नेलाइहेङ जातिङको तोले पिका काङको आबा हि।

३३ हाइदोनु परमेस्‍वरको तोले इङकोङ एइ, जाइ सादेलसो खुअ्‌तेङलोखे रो दुनियाहेङ ज्‍यान पिखे।”

३४ एम्‍बालाइ वासेहेङ दोअ्‍हि, “मास्‍टर, इङको तोले केलाइहेङ दिनाङ पि।”

३५ इसु एम्‍बालाइहेङ दोअ्‍हि, “ज्‍यानको तोले का एइ। काता लोका माम्‍हित्‍वावा रो कासेहेङ खान्‍धुर पाका हेअ्‌लाउ आम्‍लिमाकिअ्‌तावा।

३६ का नेलाइहेङ दोअ्‌काङ हिघा, नेलाइ कासेहेङ तिङका हिसुन्‍हा रो बुङ खान्‍धुर मापासुखेना।

३७ आबा कासेहेङ पिका झाराङ काता ल्‍वावा रो काता लोका हासुहेङ बुङ हिदिङ रितहोइ का मालाअ्‌ताङका।

३८ ताइको लाल्‍सा पोङघा पालि का सादेलसो लोका माको, कुलाउ कासेहेङ दिङगिल्‍काको लाल्‍सा पोङघा पालि लोका एइ।

३९ कासेहेङ दिङगिल्‍काको लाल्‍सा इदोइ एइ, वा कासेहेङ पिकालाइता हासुङहेङ बुङ का लाअ्‌लि मागोयाको रो एम्‍बालाइहेङ आखिरि दिनाता सिन्‍हु पालि द्‍वाको।

४० हाइदोनु काङको आबाको लाल्‍सा इदोइ एइ, चानहेङ खाङका रो वासेहेङ खान्‍धुर पाका झाराङ असिम ज्‍यान निनाको। कालाउ का इङकोहेङ आखिरि दिनाता सिन्‍हु पाङका।”

४१ यहुदि आगुवागेलाइ इसुको खिलापता गनगन पालि तेङहि, हाइदोनु वा दोअ्‌का हिघाहि, “सादेलसो खुअ्‌तेङलोका तोले का दोङ एइ।”

४२ एम्‍बालाइ दोअ्‌हि, “हाइ या योसेफको चान इसु माको? याको आबा रो आमाइहेङ केलाइ मानालन्‍हाखे कुनु? एला या हेसापा ‘का सादेलसो खुअ्‌तेङलोका एइ’ दोअ्‌तेङ दोअ्‌खे?”

४३ इसु एम्‍बालाइहेङ दोअ्‌हि, “नेलाइ ताताइमिता कचकच मापासु।

४४ कासेहेङ दिङगिल्‍का आबा मातान्‍हेहि पानु हासु बुङ काता लोलि माद्‌वावा। का इङकोहेङ आखिरि दिनाता सिन्‍हु पाङका।

४५ ‘कालाउ इङको झाराङ परमेस्‍वरसो धिरपान्‍हावा’ दोअ्‌तेङ आगाधुइकाको किताबता लेखेन्‍हाका हि। झाराङ जाइ आबासो हिङखे रो धिर्खे इङको काता लावा।

४६ आबाहेङ हिदिङ द्‍याङ तिङका मान्‍थु, खालि वा खिनिङ तिङका हि, जाइ परमेस्‍वरसो लोका एइ, वाआङ आबाहेङ तिङका हि।

४७ “जातिङको का नेलाइहेङ दोअ्‌खा, जाइ खान्‍धुर पाखे इङकोदोफा असिम ज्‍यान हि।

४८ का ज्‍यानको तोले एइ।

४९ नेलाइको खालगेलाइ उदादाङका थामेता मन्‍न चालाउ बुङ एम्‍बालाइ सितेङ हान्‍हिहि।

५० सादेलसो खुअ्‌तेङलोका तोले इदोइ एइ, जाइ इदोइ चाखे इङको मास्‍यावा।

५१ सादेलसो खुअ्‌तेङलोका सिन्‍हुका तोले का दोङ एइ। हासुङ इदोइ तोले चाहि पानु इङको दिनाङ सिन्‍हुतावा। जेदोङ तोले का दुनियाको ज्‍यानको भाअ्‌सिङ प्‍याङका, इङकोचाहिँ काङको जिउ एइ।”

५२ कोलाउ यहुदिगेलाइ, “इदोइ द्‍याङ हेसापा केलाइहेङ ताइको जिउ चालि पिलि द्‌वावा?” दोअ्‌तेङ ताताइमिता सावालजावाफ पालि तेङहि।

५३ इसु एम्‍बालाइहेङ दोअ्‍हि, “जातिङको, का नेलाइहेङ दोअ्‌खा, नेलाइ का द्‍याङको चानको जिउ माचानु रो वाको हिति माआम्‍नु, नेलाइता ज्‍यान माह्‍यावा।

५४ काङको जिउ चाका रो काङको हिति आम्‍कादोफा असिम ज्‍यान हि रो आखिरको दिनाता का इङकोहेङ सिन्‍हु पाङका।

५५ हाइदोनु काङको जिउ जातिङको चाका आनेमाने एइ रो काङको हिति जातिङको आम्‍का आनेमाने एइ।

५६ काङको जिउ चाका रो काङको हिति आम्‍काचाहिँ काता ह्‍यावा रो का इङकोता ह्‍याङका।

५७ जेसापा सिन्‍हुका आबा कासेहेङ दिङगिल्‍हि रो का आबाको हेतु सिन्‍ह्‍वाङका, एन्‍साङ पातेङ कासेहेङ चाका बुङ काङको हेतु सिन्‍हुतावा।

५८ सादेलसो लोका इदोइ तोले इन्‍सिका माको, जाइ नेलाइको आबाखालगेलाइ चालाउ बुङ सितेङ हानेहि। इदोइ तोले चाकाचाहिँ दिनाङ सिन्‍हुतावा।”

५९ इसु इदोइ काथा कफर्नहुमको कचहरिसाअ्‌ता बिद्‍या पिलाउ दोअ्‌का एइ।

चात्‍यागेलाइ इसुहेङ लाअ्‌का

६० इदोइ हिङकान्‍हुअ्‌सो इसुको चात्‍यागेलाइता हेअ्‌मि दोअ्‍हि, “इदोइ कथन थाङका हि, हासु इदोइ हिङलि द्‌वावा कुनु?”

६१ इसुको चात्‍यागेलाइ इदोइ बारेता कचकच पादोङखे दोअ्‌का गितेङ वा एम्‍बालाइहेङ दोअ्‍हि, “हाइ इदोइ काथा नेलाइको भाअ्‌सिङ बोखेकाको हेतु जेङदोङखे?

६२ नेलाइ का द्‍याङको चानहेङ लाम्‍फा जेता हिघाघा इन्‍ता ताङकाताङपाका तिङसुन्‍हा पानु हाइ पास्‍वाना?

६३ ज्‍यान पिका आत्‍मा हि, जिउसो हाइदोङ लाभ माजेङखे। जेदोङ कथन का नेलाइदोफा धुइका हिघा, इङको आत्‍मा रो ज्‍यान एइ।

६४ कुलाउ नेलाइता हेअ्‌मि हि, जाइ कासेहेङ खान्‍धुर मापाखे।” (हाइदोनु खान्‍धुर मापाकालाइ हासुहासु एइ रो वासेहेङ जाल पाका हासु ज्‍यावा दोअ्‌तेङ इसु लाम्‍फासोङ गेघाहि।)

६५ कालाउ इसु दोअ्‍हि, “इदोङहेतु का नेलाइहेङ दोअ्‌का एइ, एदि आबासो पिका मान्‍थु पानु हासुङ द्‍याङ काङकोता लोलि माद्‌वावा।”

६६ इङकोन्‍हुअ्‌सो इसुको चात्‍यागेलाइता हेअ् मि न्‍हुअ्‌सो पासाइहि रो वाकोदोफा हिगिल्‍लि लाअ्‌हि।

६७ इसु ताइको तेन्‍हेङ चात्‍यागेलाइहेङ दोअ्‌हि, “हाइ नेलाइ बुङ कासेहेङ लाअ्‌तेङ हानेस्‍वाना?”

६८ कोलाउ सिमोन पत्‍रुस दोअ्‍हि, “प्रभु, केलाइ हासुकोता हानाङ? नाङकोदोसा असिम ज्‍यानको कथन हि।

६९ हाइपानु केलाइ खान्‍धुर पाका हिन्‍हाहि रो गेका हिन्‍हाहि, ना परमेस्‍वरको पुनित द्‍याङ हिन्‍हा।”

७० इसु एम्‍बालाइहेङ दोअ्‍हि, “हाइ का ताइमिङ नेलाइ तेन्‍हेङ मिहेङ साल्‍का माको कुनु? नेलाइता ए मिचाहिँ दियाबलस एइ।”

७१ इदोइ इसु सिमोन इस्‍करियोतको चान यहुदाको बारेता दोअ्‌का हिघाहि। हाइदोनु तेन्‍हेता ए मि जेङतेङ बुङ इङको वासेहेङ जाल पिलि तोम्‍का हिघाहि।

a 

६:७ न्‍हेसाइ रुपाको टाका इदोइ न्‍हेसाइ रुपाको टाका चाहिँ एमि द्‍याङको येअ्‌माहिनाको जेला झोको जेङखे।

खोपार्‍हाता बासाहिका पार्बा

७

१ इङकोन्‍हुअ्‌सो इसु गालिल माउजाता दोङ घुराइगिल्‍हि, कुलाउ वा यहुदियाता हानेलि माकिअ्‌हि। हाइदोनु यहुदि आगुवागेलाइ वासेहेङ सेअ्‌लि दाउता हिघाखे।

२ एला यहुदिगेलाइको खोपार्‍हाता बासाहिका पार्बाa लोलि तोम्‍का हिघाहि।

३ इसुको ओनेगेलाइ वासेहेङ दोअ्‍हि, “इदोइ थामे लाअ्‌तेङ यहुदियाता हाने रो नाङको पागिल्‍का कामगेलाइ इन्‍ता बुङ नाङको चात्‍यागेलाइ तिनाको।

४ जेदोङ द्‍याङ मिङचलेपालि भोखे, इङको सिपापा काम मापाखे। ना इदोइ कामगेलाइ पाखेना पानु ताइमिहेङ दुनियाहेङ देखाल पापि।”

५ (हाइपानु वाको ओनेगेलाइ बुङ वासेहेङ खान्‍धुर मापाघाखे।)

६ इसु एम्‍बालाइहेङ दोअ्‍हि, “काङको मुनासिप पहर एलाबुङ लोका मान्‍थु, कुलाउ नेलाइको भाअ्‌सिङ ते गोताङ पहर मुनासिप हि।

७ दुनिया नेलाइहेङ दिगमिग पालि मादोखे, कुलाउ कासेहेङ ते दिगमिग पाखे। हाइपानु दुनियाको बारेता इङकोको कामगेलाइ दुरजन हि दोअ्‌तेङ का पारमान पिखा।

८ नेलाइ पार्बा मानेलि हानेसु, काचाहिँ एला मान्‍हाङका। हाइदोनु काङको पहर एका बुङ पोङघानाङ मान्‍थु।”

९ एम्‍बालाइहेङ एसा दोअ्‌तेङ वा गालिलताङ हि।

१० कुलाउ इसुको ओनेगेलाइ पार्बाता हानिकान्‍हुअ्‌सो वा बुङ हासुहेङ मागेपासिङ सिपापा इन्‍ता हानिहि।

११ पार्बाता यहुदि आगुवागेलाइ इसुहेङ भोदोङ घाखे रो “वा हिता हि?” दोअ्‌तेङ हिअ्‌दोङघाखे।

१२ इन्‍ता हेन्‍जाङ द्‍याङगेलाइ वाको बारेता काथा पादोङ घाखे। आधेमि दोअ्‌घाखे, “वा रेम्‍का हि।” आधेमि, “माको, या द्‍याङगेलाइहेङ मिथ्‍याता पादोङखे।”

१३ कुलाउ यहुदि आगुवागेलाइहेङ थितेङ वाको बारेता हासुङ खुला मादोघाखे।

पार्बाता इसुको बिद्‍या

१४ पार्बाको माझाता इसु थानलिअ्‌ता दुल्‍हि रो बिद्‍या पिहि।

१५ यहुदि आगुवागेलाइ भारबुसाइ मानेतेङ एसा दोअ्‌हि, “इदोइ द्‍याङ माधिरसिङ हेसापा इदोइझोको गेका जेङहि?”

१६ कोलाउ इसु एम्‍बालाइहेङ दोअ्‍हि, “काङको बिद्‍या काङकोङ माको, कुलाउ वाको एइ, जाइ कासेहेङ दिङगिल्‍हि।

१७ एदि हिदिङ द्‍याङ परमेस्‍वरको लाल्‍सा साअ्‌लि खाङखे पानु, काङको बिद्‌या परमेस्‍वरपाहासो लोका एइ बे काङको ताइकोङ पाहासो एइ इङको वा ग्‍यावा।

१८ जाइ ताइकोङ पाहासो धुइखे, वा ताइकोङ मान भोखे, कुलाउ जाइ ताइमिहेङ दिङगिल्‍काको मान भोखे, इङको सत एइ रो वाता जाल मान्‍थुखे।

१९ हाइ मोसा नेलाइहेङ नियम मापिहि? कुलाउ नेलाइ हासुङ इङको नियम मासाअ्‌सुखेना। नेलाइ हाइपालि कासेहेङ सेअ्‌लि भोसुखेना?”

२० इन्‍ता हिका द्‍याङगेलाइ दोअ्‍हि, “नासेहेङ मासान खोअ्‍का हि। हासु नासेहेङ सेअ्‌लि भोदोङखे?”

२१ इसु एम्‍बालाइहेङ दोअ्‍हि, “एलोङ काम का पाघा, कालाउ नेलाइ झाराङ इदोइता भारबुसाइ सुखेना।

२२ मोसा नेलाइहेङ खतनाb को रित पिका हि, (इदोइ मोसा पाहाको माको, कुलाउ खालगेलाइसो एइ) माइसाका दिनाता नेलाइ द्‍याङगेलाइहेङ खतना पासुखेना।

२३ मोसाको पिका नियम बाधा माज्‍याको दोअ्‌तेङ एदि हिदिङ द्‍याङ माइसाका दिनाता खतना पाखे पानु, का ए मि द्‍याङहेङ माइसाका दिनाता एल्‍पापिघा दोअ्‌तेङ हाइ नेलाइ कादोफा चेर पासुखेना?

२४ र्‍हाइ खान्‍तेङ माको, कुलाउ उचित खाल्‍सो निसाफ पासु।”

ख्रिस्‍टबारे द्‍याङगेलाइको ठहर

२५ यरुसलेमको आधेमि द्‍याङगेलाइ दोअ्‍हि, “हाइ एम्‍बालाइको सेअ्‌लि भोका द्‍याङ याआङ माको कुनु?

२६ खाङसु, या ते झाराङको आगाता खुला धुइदोङखे, कुलाउ एम्‍बालाइ यासेहेङ हाइदोङ मादोअ्‌खे। हाइ या दोङ ख्रिस्‍ट एइ दोअ्‌तेङ धरम आगुवागेलाइ जातिङको मानेलि तोमहोइ ना हाइको?

२७ या हितासो लोहि केलाइ झाराङ गेन्‍हाखे। कुलाउ जेलाउ ख्रिस्‍ट देखाल प्‍यावा, कोलाउ वा हितासो लोहि हासुङ माग्‍यावा।”

२८ इसु थानता दुल्‍तेङ बिद्‍या पिलाउ, वा बारा गालाता दोअ्‍हि, “नेलाइ कासेहेङ नाल्‍सुखेना रो का हितासो लोका हिघा, इङको बुङ गेसुखेना। का ताइकोङ लाल्‍सासो लोका माको, कुलाउ जाइ कासेहेङ दिङगिल्‍हि वा सत हि। नेलाइ वासेहेङ मानाल्‍सुखेना।

२९ कुलाउ का वासेहेङ नाल्‍खा, हाइदोनु का वासो लोका एइ रो वा कासेहेङ दिङगिल्‍का एइ।”

३० इदोङहेतु एम्‍बालाइ इसुहेङ रिम्‍लि भोहि, कुलाउ हासुङ वासेहेङ खुर मालागाइहि, हाइदोनु वाको पहर एलाबुङ लोलितोम्‍का मान्‍थुघाहि।

३१ कुलाउ इन्‍ता हिका हेन्‍जाङ द्‍याङगेलाइ वासेहेङ खान्‍धुर पाहि, कालाउ एम्‍बालाइ दोअ्‍हि, “जेलाउ ख्रिस्‍ट ल्‍वावा, कोलाउ हाइ याको पाका कामगेलाइखान्‍तेङ हेन्‍जा सरबङहिका कामगेलाइ वा पावा कुनु?”

इसुहेङ रिम्‍लि भोका

३२ जेलाउ इसुको बारेता द्‍याङगेलाइको काथापाका फरिसिगेलाइ हिङहि, कोलाउ मुल धामिगेलाइ रो फरिसिगेलाइ वासेहेङ रिम्‍लि थानको अर्दलिहेङ दिङगिल्‍हि।

३३ इसु दोअ्‍हि, “आरोङ आधे पहरथिकापा का नेलाइदोफा ह्‍याङका, इङकोन्‍हुअ्‌सो का कासेहेङ दिङगिल्‍काकोता हानाङका।

३४ नेलाइ कासेहेङ भोस्‍वाना, कुलाउ मानिङस्‍वाना रो जेता का हानाङका, नेलाइ इन्‍ता लोलि मादोस्‍वाना।”

३५ कोलाउ यहुदिगेलाइ ताताइमिता दोअ्‌लि तेङहि, “या हिसो हानेलि खाङदोङखे रो केलाइ यासेहेङ लिङलिमाद्‍वाङ? हाइ या ग्रिकगेलाइको माझाता राइन्‍हातेङ हिका यहुदिगेलाइकोता हानेतेङ ग्रिकगेलाइहेङ बिद्‍या पिलि भोखे?

३६ याको दोअ्‌का, ‘नेलाइ कासेहेङ भोस्‍वाना, कुलाउ मानिङस्‍वाना रो जेता का ह्‍याङका, नेलाइ लोलि मादोस्‍वाना’ इदोइ कथन हाइ एइ?”

इसु सिन्‍हुका चि

३७ एला पार्बाको न्‍हुअ् दिना रो पार्बाको मुल दिनाता, जाअ्‌तेङ इसु बारा गालाता एसा दोअ्‍हि, “एदि हासुङ आम्‍लि किअ्‌नु इङको काङकोता ल्‍वाको रो आमाको।

३८ जाइ कार्‍हुता खान्‍धुर पाखे, धरमकिताबको दोअ्‌कामाफिक ‘इङकोको कोन्‍धाङलिअ्‌तासो सिन्‍हुका चिको झोरागेलाइ झोतेङ ओल्‍ह्‍यावा।’”

३९ इदोइ काथा वा पुनित हङसको बारेता दोअ्‌का हिघाहि, जेदोङ पुनित हङस वार्‍हुता खान्‍धुर पाकालाइ निङलि तोम्‍का हिघाखे। हाइपानु पुनित हङस एलाथिकापा पिनाङ मान्‍थुघाहि, हाइदोनु इसुको प्रताप एलाथिकापा जेङनाङ मान्‍थुघाहि।

द्‍याङगेलाइता बेमेल

४० इदोइ काथा हिङका आधे द्‍याङगेलाइ दोअ्‍हि, “या ते जातिङकोङ आगाधुइका हिघाहि।”

४१ आधिमि दोअ्‍हि, “या ख्रिस्‍ट एइ।” कुलाउ आधेमि दोअ्‍हि, “हाइ ख्रिस्‍ट गालिलसो ल्‍वावा कुनु?

४२ ख्रिस्‍ट दाउदको खालसो रो दाउदकोङ देरा बेथलेहेमसो ल्‍वाङ दोअ्‌तेङ हाइ धरमकिताब दोअ्‌का मान्‍थु कुनु?”

४३ एसापा द्‍याङगेलाइको माझाता वाको हेतु बेमेल जेङहि।

४४ एम्‍बालाइता हेअ्‌मि वासेहेङ रिम्‍लि भोहि, कुलाउ वासेहेङ हासु बुङ खुर मालागाइहि।

यहुदि धरममास्‍टरगेलाइको अखान्‍धुर

४५ कोलाउ थानको अर्दलिगेलाइ मुल धामिगेलाइ रो फरिसिगेलाइकोता लोहि। एम्‍बालाइ एबालाइहेङ दोअ्‌हि, “नेलाइ इङकोहेङ हाइपालि माचुमासुन्‍हा?”

४६ अर्दलिगेलाइ दोअ्‍हि, “इदोइ द्‍याङको धुइका भाइपा ते केलाइ हेअ्‌लाउ हिङका मान्‍थुघान्‍हाहि।”

४७ फरिसिगेलाइ दोअ्‍हि, “इङको नेलाइहेङ सुदाङ आवाइपाहि ना हाइको?

४८ हाइ धरममास्‍टरगेलाइ रो फरिसिगेलाइता हासुङ वार्‍हुता खान्‍धुर पाका हि?

४९ कुलाउ इदोइ चेअ्‌सु, जाइ नियम मागेखे, इङको साराप निङचाको।”

५० एम्‍बालाइता ए मि निकोदेमस, जाइ लाम्‍फा ए खेप इसुकोता लोका हिघाखे, इङको दोअ्‍हि,

५१ “हाइ केलाइको नियमहोइ दागि द्‍याङको काथा माहिङसिङ रो इङको हाइ पाका हि मागेसिङ इङकोहेङ फतुर लागाइलि मिल्‍याङ कुनु?”

५२ एम्‍बालाइ वासेहेङ दोअ्‍हि, “हाइ ना बुङ गालिलको एइ? धरमकिताब भोतेङ खाङ, कालाउ ग्‍याना, गालिलसो आगाधुइका माओल्‍ह्‍याङ।”

५३ [कोलाउ झाराङ द्‍याङगेलाइ ताताइको साअ्‌भारि हानिहि।

a 

७:२ खोपार्‍हाता बासाहिका पार्बा जाइहेङ यहुदिगेलाइ बालिचेतेङ सान्‍तेका पार्बा बुङ दोअ्‌घाखे।

b 

७:२२ खतना जामाल येअ्‌निको जेङलाउ वाको तातुइको आगाको धाले चेतेङ थाल्‍काहेङ खतना दोअ्‌खे। इदोइ यहुदिगेलाइको कबोलको रो पुनितताको चिनो हिघाहि।

दुराचारिको छुटकारा

८

१ इङकोन्‍हुअ्‌सो इसु जैतुन आरदाङता हानिहि।

२ वा एर्‍हिमाङ आरोङ थानता हानेहि रो झाराङ द्‍याङगेलाइ वाकोता लोहि। कालाउ इसु योम्‍हि रो द्‍याङगेलाइहेङ बिद्‍या पिहि।

३ धरममास्‍टरगेलाइ रो फरिसिगेलाइ दुराचारता रिम निङचाका एलोङ बेबालहेङ चुमाहि रो इङकोहेङ माझाता जाअ्‌पाहि।

४ एम्‍बालाइ इसुहेङ दोअ्‌हि, “मास्‍टर, इदोइ बेबाल दुराचार पालाउ रिम निङचाहि।

५ नियमता मोसा इसिकालाइहेङ उन्‍ठुइ तोतेङ सेअ्‌लि केलाइहेङ हुकुम पिकाहि। ना याको बारेता हाइ दोअ्‌खेना?”

६ एम्‍बालाइ वाको जाच पालि रो वासेहेङ फतुर लागाइलि द्‍वाङ बे दोअ्‌तेङ एसा दोअ्‌का हिघाखे। कुलाउ इसु तुघुरतेङ भोनोता आङगुलिहोइ लेखेलि तेङहि।

७ जेलाउ एम्‍बालाइ वासेहेङ हिअ्‌तेङ दोङ हि, कोलाउ वा जाअ्‌तेङ एम्‍बालाइहेङ दोअ्‍हि, “नेलाइता जाइ कुकर्म पाका मान्‍थु, इङको इदोइ बेबालहेङ लाम्‍फा उन्‍ठुइ तोकाको।”

८ कालाउ आरोङ तुघुरतेङ वा भोनोता लेखेलि तेङहि।

९ जेलाउ एम्‍बालाइ इदोइ हिङहि, कोलाउ वाराङगेलाइ रो जामालाइ एमिएमि पातेङ हानिहि। इङकोन्‍हुअ्‌सो इसु खिनिङ इङको बेबालदोफा एकालाङ हिन्‍दिन्‍हाहि। इङको बेबालचाहिँ वाको आगा जाअ्‌तेङहि।

१० इसु इङको बेबालहेङ खाङतेङ दोअ्‍हि, “खोइ कुनु, नासेहेङ फतुर लागाइकालाइ हिसो हानेहि? हासुङ बुङ नासेहेङ डार मापिहि?”

११ इङको बेबाल दोअ्‍हि, “प्रभु, हासुङ मापिहि।” इसु दोअ्‍हि, “का बुङ नासेहेङ डार माप्‍याङका। हाने, कालाउ आरोङ कुकर्म मापा।”]a

इसु दुनियाको जोल्‍का

१२ इसु आरोङ एम्‍बालाइहेङ दोअ्‍हि, “का दुनियाको जोल्‍का एइ। कासेहेङ पिताइका कितिकितिकाता माहिगिलावा, कुलाउ वा ज्‍यानको जोल्‍का निनावा।”

१३ कोलाउ फरिसिगेलाइ वासेहेङ दोअ्‍हि, “ना ताइकोङ बारेता दासि पिखेना। नाङको दासि सत माज्‍यावा।”

१४ इसु दोअ्‍हि, “का ताइकोङ बारेता दासि पिखा, कोलाउबुङ काङको दासि सत हि। का गेखा, का हितासो लोका हिघा रो का हिसो हानेदोङखा। कुलाउ नेलाइ मागेस्‍वाना, का हितासो ल्‍वाङका रो हिसो हानेदोङखा।

१५ नेलाइ द्‍याङको ठहरहोइ निया पासुखेना, का हासुकोङ निया मापाखा।

१६ का निया पाघा पानु बुङ, काङको निया सत ज्‍यावा। हाइदोनु निया पाका का एक्‍लाङ मान्‍थुघा, कुलाउ का हिघा रो कासेहेङ दिङगिल्‍का आबा हि।

१७ नेलाइको नियमता बुङ न्‍हेमि द्‍याङको दासि सत जेङखे दोअ्‌तेङ लेखेन्‍हाका हि।

१८ ताइको बारेता का ताइमिङ दासि पिखा रो कासेहेङ दिङगिल्‍का आबा काङको बारेता दासि पिखे।”

१९ एम्‍बालाइ वासेहेङ हिअ्‌हि, “नाङको आबा हिता हि?”

इसु दोअ्‍हि, “नेलाइ ना ते कासेहेङ ना काङको आबाहेङ नाल्‍सुखेना। नेलाइ कासेहेङ नाल्‍का हिनु, काङको आबाहेङ बुङ नाल्‍सुधाना।”

२० इदोइ काथा वा थानता बिद्‍या पिलाउ दान पिका भाकारको भेर्पा दोअ्‌का हिघाहि। कुलाउ हासुङ वासेहेङ मारिम्‍हि, हाइदोनु वाको पहर आरोङ लोका मान्‍थुघाहि।

इसुको चेतानि

२१ इसु आरोङ एम्‍बालाइहेङ दोअ्‍हि, “का हानाङका, नेलाइ कासेहेङ भोस्‍वाना रो नेलाइ ताइको कुकर्मता सिस्‍वाना। जेता का हानाङका, नेलाइ लोलि मादोस्‍वाना।”

२२ यहुदिगेलाइ दोअ्‍हि, “या ते अपहते कि पाङ ना हाइ एइ? हाइदोनु या ‘जेता का हानाङका नेलाइ लोलि मादोस्‍वाना’ दोअ्‌तेङ दोअ्‌खे।”

२३ कालाउ इसु एम्‍बालाइहेङ दोअ्‍हि, “नेलाइ लेताको एइ। का र्‍हुताको एइ। नेलाइ इदोङ दुनियाको एइ। का इदोइ दुनियाको माको।

२४ का नेलाइहेङ दोअ्‌घा, ‘नेलाइ ताइको कुकर्मता सिस्‍वाना, हाइदोनु का वाआङ एइ दोअ्‌तेङ नेलाइ खान्‍धुर मापासुन्‍हा पानु ताइको कुकर्मता सिस्‍वाना।’”

२५ एम्‍बालाइहेङ वासेहेङ दोअ्‍हि, “ना हासु एइ कुनु?”

इसु एम्‍बालाइहेङ दोअ्‌हि, “का वाआङ एइ, जाइ का नेलाइहेङ लाम्‍फासो दोङ दोअ्‌दोङखा।

२६ का नेलाइको बारेता दोअ्‌लि रो निया पालि हेन्‍जा दोङ हि। कुलाउ कासेहेङ दिङगिल्‍का सत हि रो वासो का जेदोङ हिङघा इङको दोङ काथा का दुनियाहेङ दोअ्‌खा।”

२७ आबाको बारेता वा दोअ्‌का एइ दोअ्‌तेङ एम्‍बालाइ मागेहि।

२८ आरोङ इसु दोअ्‍हि, “जेलाउ नेलाइ का द्‍याङको चानहेङ र्‍हुता कुरुसता तोल्‍हेस्‍वाना, का वाआङ एइ दोअ्‌तेङ नेलाइ गेस्‍वाना। का ताइकोङ खाबराता हाइदोङ मापाखा, कुलाउ आबाको धिरपाका काथागेलाइ धुइखा दोअ्‌तेङ गेस्‍वाना।

२९ कासेहेङ दिङगिल्‍का कादोफा हि। वा कासेहेङ एक्‍लाङ लाअ्‌नाङ मान्‍थु, हाइदोनु का दिनाङ वासेहेङ लेङचा पाका काम पाखा।”

३० इसु इदोइ काथा धुइलाउ हेन्‍जाङ द्‍याङगेलाइ वासेहेङ खान्‍धुर पाहि।

अब्राहामको चानचामिन्‍दि

३१ इसु ताइमिर्‍हुता खान्‍धुर पाका यहुदिगेलाइहेङ दोअ्‍हि, “नेलाइ काङको कथनता हिसुन्‍हा पानु नेलाइ जातिङकोङ काङको चात्‍या एइ।

३२ कोलाउ नेलाइ सत हाइ एइ इङको गेस्‍वाना रो सत नेलाइहेङ फुका पाप्‍यावा।”

३३ एम्‍बालाइ वासेहेङ दोअ्‍हि, “केलाइ अब्राहामको सान्‍तान एइ रो एलाथिकापा हासुकोङ बान्‍धाइता परेका मान्‍थुन्‍हाहि। ‘नेलाइ फुक्‍का जेङस्‍वाना’ दोअ्‌तेङ हेसापा दोअ्‍स्‍वाना?”

३४ इसु एम्‍बालाइहेङ दोअ्‌हि, “जातिङको, का नेलाइहेङ दोअ्‌खा, कुकर्म पाका झाराङ कुकर्मको बान्‍धाइ एइ।

३५ बान्‍धाइ जेलाउ बुङ साअ्‌ता माहिखे, कुलाउ चानचाहिँ जेलाउ बुङ साअ्‌ता हिखे।

३६ एन्‍साङ पातेङ चान नेलाइहेङ फुका पापाहि पानु नेलाइ जातिङको फुका जेङस्‍वाना।

३७ का गेखा नेलाइ अब्राहामको चानचामिन्‍दि एइ। कुलाउ नेलाइ कासेहेङ सेअ्‌लि भोसुखेना, हाइदोनु काङको कथन नेलाइता थामे मानिङखे।

३८ जेदोङजेदोङ का काङको आबाहिलाउ तिङका हिघा, इङकोङ का दोअ्‌खा। नेलाइ बुङ जेदोङ नेलाइको आबासो हिङका हिसुन्‍हा, इङकोङ पासुखेना।”

३९ एम्‍बालाइ वासेहेङ दोअ्‍हि, “केलाइको आबा ते अब्राहाम एइ।”

इसु एम्‍बालाइहेङ दोअ्‍हि, “नेलाइ अब्राहामको चानचामिन्‍दि हितेङ हिनु ते, अब्राहाम जेदोङ काम पाहि इङकोङ पासुधाना।

४० का परमेस्‍वरसो हिङका सत काथा नेलाइहेङ दोअ्‌का हिघा, कुलाउ एला नेलाइ कासेहेङ सेअ्‌लि भोसुखेना। अब्राहाम इसिका काम मापाहि।

४१ नेलाइको आबा जेदोङ पाहि, नेलाइ इङकोङ काम पासुखेना।”

एम्‍बालाइ वासेहेङ दोअ्‍हि, “केलाइ दुराचारता जोन्‍मिका माको! केलाइको आबा एलोङ हि, वा परमेस्‍वर हि।”

दुरजनको चानचामिन्‍दि

४२ इसु एम्‍बालाइहेङ दोअ्‍हि, “परमेस्‍वर नेलाइको आबा हिका हिनु ते नेलाइ कासेहेङ इन्‍ताना पासुधाना, हाइदोनु का परमेस्‍वरसो ओल्‍हेतेङलोघा। का ताइकोङ लाल्‍सासो लोका माको, कुलाउ वा कासेहेङ दिङगिल्‍हि।

४३ काङको दोअ्‌का नेलाइ हाइपालि मागेसुखेना? हाइदोनु नेलाइ काङको कथन हिङलि मादोस्‍वाना।

४४ नेलाइ ताइको आबा दियाबलसको एइ रो नेलाइको आबाको लाल्‍सा पोङघा पालि नेलाइको मनसुबा हि। इङको ते लाम्‍फासो दोङ ज्‍यानमारा हिघाहि रो सतेदोफा इङकोहेङ हाइदोङ वास्‍ता मान्‍थु। हाइदोनु इङकोता सत मान्‍थु। जेलाउ इङको असत धुइखे, इङको ताइकोङ आनिबानिमाफिक धुइखे, हाइदोनु इङको असत एइ रो असतको आबा एइ।

४५ का सत धुइखा, कुलाउ नेलाइ कासेहेङ खान्‍धुर मापासुखेना।

४६ नेलाइता हासु कासेहेङ कुकर्मको कसुर लागाइलि द्‍वावा? एदि का सत धुइखा पानु, हाइपालि नेलाइ कासेहेङ खान्‍धुर मापासुखेना?

४७ जाइ परमेस्‍वरको एइ इङको परमेस्‍वरको धुइका हिङखे। नेलाइ परमेस्‍वरको माको, इदोइहेतु नेलाइ माहिङसुखेना।”

इसु रो अब्राहाम

४८ यहुदि आगुवागेलाइ इसुहेङ दोअ्‍हि, “केलाइको दोअ्‌का मुनासिप एइ, ना सामरि हिना रो नासेहेङ मासान खोअ्‌काहि।”

४९ इसु दोअ्‍हि, “कासेहेङ मासान खोअ्‌का मान्‍थु। का ताइको आबाको मानभाउ पाखा, कुलाउ नेलाइ कासेहेङ आपमान मासुखेना।

५० का ताइकोङ प्रताप माभोखा, कुलाउ ए मि हि जाइ प्रताप भोखे रो ठहर पाखे।

५१ जातिङको का नेलाइहेङ दोअ्‌खा, एदि हासुङ काङको कथन साअ्‌खे पानु इङको हेअ्‌लाउ सिका माचाख्‍यावा।”

५२ यहुदि आगुवागेलाइ दोअ्‍हि, “एला केलाइ निधो जेङहि, नासेहेङ मासान निङचाकाङ एइ। अब्राहाम सिहि, आगाधुइकालाइ बुङ सिहि, कुलाउ ना दोअ्‌खेना ‘हासुङ काङको कथन साअ्‌हि पानु इङको हेअ्‌लाउ सिका माचाख्‍यावा।’

५३ हाइ केलाइको खाल अब्राहामखान्‍तेङ बुङ बाराका एइ? वा सिहि, कालाउ आगाधुइकालाइ बुङ सिहि। नाचाहिँ ताइमिङहेङ हासु एइ दोअ्‌तेङ जिकिर पाखेना?”

५४ इसु दोअ्‍हि, “एदि का ताइकोङ प्रताप पाघा पानु काङको प्रताप बेकार ज्‍यावा। कासेहेङ प्रताप पिका काङको आबा हि, जाइहेङ नेलाइ ‘केलाइको परमेस्‍वर’ दोअ्‌सुखेना।

५५ नेलाइ वासेहेङ नाल्‍का मान्‍थुसुन्‍हा, कुलाउ का वासेहेङ नाल्‍खा। का वासेहेङ मानाल्‍खा दोअ्‌घा पानु का नेलाइभाइपाङ असत जेनाङका। कुलाउ का वासेहेङ नाल्‍खा रो वाको कथन साअ्‌खा।

५६ नेलाइको खाल अब्राहाम काङको लोका दिना तिङलि रेसेतेङ हिघाखे रो इङको तिङहि कालाउ लेङचाहि।”

५७ इदोइहेतु यहुदि आगुवागेलाइ इसुहेङ दोअ्‍हि, “ना एलाबुङ द्‍याकुरिते बाअ्‌सार थुकाका मान्‍थुन्‍हा, कोलाउ हेसापा ना केलाइको खाल अब्राहामहेङ तिङन्‍हा?”

५८ इसु एम्‍बालाइहेङ दोअ्‍हि, “जातिङको का नेलाइहेङ दोअ्‌खा, अब्राहाम हिकाखान्‍तेङ लाम्‍फासोङ का हिदोङघा।”

५९ कोलाउ एम्‍बालाइ इसुहेङ तोलि दोअ्‌तेङ उन्‍ठुइ कुर्‍हाइहि, कुलाउ वा म्‍होतेङ थानसो बाहार ओल्‍हितेङ हान्‍हेहि।

a 

८:११ इदोइ पदगेलाइ लाम्‍फाको हेन्‍जाङ बाइबलगेलाइता मान्‍थु।

इसु कान्‍हाहेङ एल्‍पाका

९

१ ए नि इसु हानेकाताङपालाउ ए मि जोलोमसोङ कान्‍हाहेङ तिङहि।

२ वाको चात्‍यागेलाइ वासेहेङ हिअ्‌हि, “मास्‍टर, हासु कुकर्म पाहि? या बे याको आबा आमाइ? कालाउ या कान्‍हा जोन्‍मेहि।”

३ इसु दोअ्‍हि, “ना ते या कुकर्म पाहि ना याको आबा आमाइ, कुलाउ परमेस्‍वरको काम इदोइ द्‍याङता देखाल ज्‍याको दोअ्‌तेङ दोङ वा कान्‍हा जेङका एइ।

४ कासेहेङ दिङगिल्‍काको कामगेलाइ केलाइ दिना हिलाउ दोङ पालिगोयाङ। न्‍हिसिङ जेङकान्‍हुअ्‌सो हासुङ काम पालि माद्‍वावा।

५ दुनियाता हिपाधाउ का दोङ दुनियाको जोल्‍का एइ।”

६ इदोइ काथा दोअ्तेङ वा भोनोता थोअ्‌हि रो थोअ्‌चिहोइ भोनो मोअ्‌तेङ कान्‍हाको मिता लाइपिहि।

७ कालाउ वा इङकोहेङ दोअ्‍हि, “हाने, सिलोआमको (जाइको माने दिङगिल्‍का) चावान्‍दिता हानेतेङ झा।” इङको हानेतेङ झाहि रो तिङका जेङतेङ घुरिहि।

८ इङकोको भेर्पाकोलाइ रो इङकोहेङ भिक र्‍हेका तिङकालाइ दोअ्‍हि, “योम्‍तेङ भिक र्‍हेका द्‍याङ हाइ याआङ माको?”

९ आधेमि दोअ्‌हि, “या इङकोङ एइ।” बोमि दोअ्‌हि, “माको, या इङकोङभाइका तिङखे।” इङको दोअ्‌हि, “एइ, का इङकोङ एइ।”

१० कोलाउ एम्‍बालाइ इङकोहेङ हिअ्‌हि, “ना मि हेसापा कहेन्‍हाहि कुनु?”

११ इङको दोअ्‍हि, “इसु दोअ्‍का ए मि द्‍याङ भोनो मोअ्‌तेङ काङको मिता लागाइपितेङ दोअ्‌हि, ‘सिलोआमको पोखरिता हानेतेङ झा।’ कालाउ इन्‍ता हानेतेङ झाघा रो का तिङका जेङघा।”

१२ एम्‍बालाइ इङकोहेङ हिअ्‌हि, “इङको हिसो हि कुनु?”

इङको दोअ्‍हि, “का माग्‍याङका।”

फरिसिगेलाइसो हिअ्‌काहाअ्‌का

१३ इङकोन्‍हुअ्‌सो कान्‍हा जेङका इङको द्‍याङहेङ एम्‍बालाइ फरिसिगेलाइकोता चुमाहि।

१४ जेदोङ दिना इसु इङकोको मि हेपिका हिघाहि, इङको माइसाका दिना हिघाहि।

१५ फरिसिगेलाइ इङकोहेङ हिअ्‌हि, “ना हेसापा तिङका जेङन्‍हा?” इङको एम्‍बालाइहेङ दोअ्‍हि, “वा काङको मिता भोनो मोअ्‌तेङ लाइपिहि, कालाउ का झाघा रो तिङका जेङघा।”

१६ फरिसिगेलाइता आधेमि दोअ्‍हि, “इङको द्‍याङ परमेस्‍वरपाहासो लोका माको, हाइपानु इङको माइसाका दिना मामानिखे।”

कुलाउ आधेमि दोअ्‍हि, “हेसापा कुकर्मि द्‍याङ इसिका कामगेलाइ पालि द्‍वावा?” एसापा एम्‍बालाइको माझाता बेमेल जेङलि हानेहि।

१७ फरिसिगेलाइ इङकोहेङ आरोङ हिअ्‌हि, “वा नाङको मि हेपिहि, एला वाको बारेता ना हाइ दोअ्‌खेना?”

इङको दोअ्‍हि, “वा आगाधुइका हि।”

१८ मि तिङका द्‍याङको आबा आमाइहेङ काइतेङ माहिअ्‌पाधाउ यहुदिगेलाइ इङको कान्‍हा हिघाहि रो तिङका जेङहि दोअ्‌तेङ खान्‍धुर मापाहि।

१९ कोलाउ एम्‍बालाइ ओबालाइहेङ हिअ्‌हि, “हाइ या नेलाइकोङ चान एइ जाइ जोलोमसोङ कान्‍हा हिघाहि? कालाउ हेसापा इङको तिङलि दोका जेङहि?”

२० इङकोको आबा आमाइ एम्‍बालाइहेङ दोअ्‍हि, “एइ, या केलाइको चान एइ रो या जोलोमसोङ कान्‍हा हिघाहि।

२१ कुलाउ या हेसापा तिङका जेङहि रो याको मि हासु हेपिहि इङको केलाइ माग्‍याङ। इङकोको बोइसा थेम्‍का हि, इङकोहेङ दोङ हिअ्‌सु। ताइको बारेता इङको ताइमिङ दोअ्‌तावा।”

२२ इङकोको आबा आमाइ यहुदि आगुवा गेलाइदोफा थिघाखे। हाइदोनु जाइ वासेहेङ ख्रिस्‍ट दोअ्‌तेङ मन्‍जुर पाखे, इङकोहेङ कचहरिसाअ्‌सो ओल्‍हेपालि गोयाङ दोअ्‌तेङ एम्‍बालाइ लाम्‍फा दोङ राजि जेङका हिघाखे।

२३ इदोङहेतु इङकोको आबा आमाइ “याको बोइसा थेम्‍का हि, यासेहेङ दोङ हिअ्‌सु” दोअ्‌का हिघाखे।

२४ कोलाउ एम्‍बालाइ इङको कान्‍हा द्‍याङहेङ न्‍हे खेप काइतेङ दोअ्‍हि, “परमेस्‍वरहेङ प्रताप पि। केलाइ गेन्‍हाखे, इदोइ द्‍याङ कुकर्मि एइ।”

२५ इङको दोअ्‍हि, “वा कुकर्मि हि बे माहि, का माग्‍याङका। एलोङ काथा खिनिङ का गेखा, का कान्‍हा हिघाखा, कुलाउ एला तिङका जेङघा।”

२६ एम्‍बालाइ इङकोहेङ दोअ्‌हि, “वा नासेहेङ हाइ पाहि? वा नाङको मि हेसापा हेपिहि?”

२७ इङको एम्‍बालाइहेङ दोअ्‍हि, “का नेलाइहेङ लाम्‍फा दोङ दोअ्‌होइका, कुलाउ नेलाइ माहिङसुन्‍हा। एला आरोङ हाइपालि इङकोङ काथा हिङलि भोसुखेना? नेलाइ बुङ वाको चात्‍या जेङलि भोसुखेना बे हाइको?”

२८ एम्‍बालाइ इङकोहेङ चेरतेङ दोअ्‍हि, “ना कि वाको चात्‍या एइ, कुलाउ केलाइ ते मोसाको चात्‍या एइ।

२९ केलाइ गेन्‍हाखे मोसादोफा परमेस्‍वर धुइका हिघाहि, कुलाउ केलाइ मागेन्‍हाखे इदोइ द्‍याङचाहिँ हिताको एइ।”

३० इङको एम्‍बालाइहेङ दोअ्‍हि, “हिसिका भारबुसाइका काथा! वा हितासो लोहि नेलाइ मागेसुखेना, कुलाउ काङको मि वा हेपिहि।

३१ केलाइ गेन्‍हाखे, परमेस्‍वर कुकर्मिगेलाइको काथा माहिङखे, कुलाउ परमेस्‍वरहेङ थिका रो वाको लाल्‍सा साअ्‌का खामालको काथा परमेस्‍वर हिङखे।

३२ दुनियाको लाम्‍फासोङ एलाथिकापा जोलोमकोङ कान्‍हाको मि हासुङ हेपिका हेअ्‌लाउ बुङ हिङका मान्‍थु।

३३ एदि इदोइ द्‍याङ परमेस्‍वरसो मालोका हिनु वा हाइदोङ पालि मादोधावा।”

३४ एम्‍बालाइ इङकोहेङ दोअ्‌हि, “ना कुकर्मता जोन्‍मेका हिघान्‍हा, हाइ एला ना केलाइहेङ धिरपालि भोखेना?” कालाउ एम्‍बालाइ इङकोहेङ कचहरिसाअ्‌सो बाहार ओल्‍हेपागिल्‍हि।

हङसको कान्‍हा

३५ जेलाउ यहुदि आगुवागेलाइ इङकोहेङ ओल्‍हेपागिल्‍हि दोअ्‌का इसु हिङहि कोलाउ इङकोहेङ दुसुतेङ दोअ्‍हि, “हाइ ना का द्‍याङको चानहेङ खान्‍धुर पाखेना?”

३६ इङको वासेहेङ दोअ्‍हि, “मास्‍टर, वा हासु हि? का वासेहेङ खान्‍धुर पाङका।”

३७ इसु इङकोहेङ दोअ्‍हि, “ना वासेहेङ तिङका हिन्‍हा, कालाउ नादोफा धुइका वा दोङ एइ।”

३८ इदोइ हिङतेङ इङको वासेहेङ सेउपातेङ दोअ्‍हि, “प्रभु, का खान्‍धुर पाङका!”

३९ इसु दोअ्‍हि, “का नियाको भाअ्‌सिङ इदोइ दुनियाता लोघा, हाइपानु मातिङकालाइ तिनाको रो तिङकालाइचाहिँ कान्‍हा ज्‍याको।”

४० इदोइ काथा हिङतेङ वाको भेर्पा हिका फरिसिगेलाइता आधेमि वासेहेङ दोअ्‍हि, “हाइ केलाइ बुङ कान्‍हा एइ कुनु?”

४१ इसु एम्‍बालाइहेङ दोअ्‍हि, “नेलाइ कान्‍हा हिनु ते कुकर्मको दागि माजेङसुधाना, कुलाउ नेलाइ ‘केलाइ तिङन्‍हाखे’ दोअ्‌सुखेना, इदोइहेतु नेलाइको कुकर्म हितेङह्‍यावा।”

इसु रेम्‍का घोका

१०

१ इसु दोअ्‍हि, “जातिङको, का नेलाइहेङ दोअ्‌खा, जाइ पान्‍ठा खोतारको फिनुसो लिअ्‌ता मादुल्‍सिङ भेनेङपाहासो ताङतेङ दुल्‍खे, इङकोचाहिँ खुका रो डाका एइ।

२ कुलाउ फिनुसो लिअ्‌ता दुल्‍काचाहिँ पान्‍ठा घोका एइ।

३ द्‌वारपाल वाको भाअ्‌सिङ फिनु हेपिखे। पान्‍ठागेलाइ वाको गाला हिङखे रो वा ताइको पान्‍ठागेलाइहेङ मिङ ल्‍होपितेङ काइखे, कालाउ एम्‍बालाइहेङ बाहार चुम्‍पुखे।

४ जेलाउ वा गोताङ पान्‍ठागेलाइहेङ बाहार ओल्‍हेपालिदोखे, वा एम्‍बालाइको आगाआगा तेखे रो पान्‍ठागेलाइ वासेहेङ पिताइखे, हाइदोनु एम्‍बालाइ वाको गाला नाल्‍खे।

५ कुलाउ मानाल्‍का खामालहेङ एम्‍बालाइ मापिताइखे, भुरुङ इङकोसो खाअ्‌खे। हाइदोनु मानाल्‍का खामालको गाला एम्‍बालाइ मानाल्‍खे।”

६ इसु एम्‍बालाइहेङ इदोइ तुलनाको रुपता दोअ्‌हि, कुलाउ वा एम्‍बालाइहेङ दोअ्‌का काथा एम्‍बालाइ मागेहि।

इसु जातिङको फिनु

७ इदोइहेतु इसु आरोङ एम्‍बालाइहेङ दोअ्‍हि, “जातिङको, का नेलाइहेङ दोअ्‌खा, पान्‍ठागेलाइको फिनु काआङ एइ।

८ काखान्‍तेङ लाम्‍फा लोका झाराङ खुका रो डाकागेलाइ एइ, कुलाउ पान्‍ठागेलाइ एम्‍बालाइको काथा माहिङहि।

९ फिनु का दोङ एइ, एदि हासुङ द्‍याङ कासो लिअ्‌ता दुल्‍हि पानु इङको सिन्‍हुपान्‍हावा, कालाउ लिअ्‌ता बाहार लोलि हानेलि पावा रो चरनता चारेलि निनावा।

१० खुका ते खुलि, सेअ्‌लि रो मुअ् पालि खिनिङ लोखे। का ते नेलाइलाइ ज्‍यान निनाको रो इङको हेन्‍जा आकारता निनाको दोअ्‌का हेतुहोइ लोघा।

इसु रेम्‍का घोका

११ “का रेम्‍का घोका एइ। रेम्‍का घोका ताइको पान्‍ठागेलाइको भाअ्‌सिङ ताइको बायु चार्‍हाइखे।

१२ किराइको द्‍याङचाहिँ ताइकोङ घोकाभाइका माको। इङको ते झारखियाहेङ लोका तिङतेङ भेडागेलाइहेङ लाअ्‌तेङ खाअ्‌खे। इङकोन्‍हुअ्‌सो झारखिया पान्‍ठागेलाइहेङ झाअ्‌मेरेतेङ चुम्‍पुखे रो इसोउसो पापिखे।

१३ इङको खाअ्‌खे, हाइदोनु इङको किराइको द्‍याङ एइ, इङको पान्‍ठाहेङ हाइदोङ वास्‍ता मापाखे।

१४ “का रेम्‍का घोका एइ, का ताइको भेरागेलाइहेङ नाल्‍खा रो काङको पान्‍ठागेलाइ कासेहेङ नाल्‍खे।

१५ जेसापा आबा कासेहेङ नाल्‍खे, का आबाहेङ नाल्‍खा। कालाउ का भेरागेलाइको भाअ्‌सिङ ताइको बायु चार्‍हाइखा।

१६ “काङको बो भेरा हि, जाइ इदोइ खोतारको माको। एम्‍बालाइहेङ बुङ का चुमालिगोइका हि। एम्‍बालाइ काङको गाला हिन्‍हावा रो एम्‍बालाइ एलोङदोङ बाथान ज्‍यावा रो एलोङदोङ घोका ज्‍यावा।

१७ आबा कासेहेङ इदोङहेतु इन्‍ताना पाखे, हाइपानु का ताइको बायु आरोङ घुरि पाका हेतु चार्‍हाइखा।

१८ हासुङ कासो काङको बायु र्‍हुलि माद्‍वावा, कुलाउ का ताइकोङ लाल्‍साहोइ ताइको बायु चार्‍हाइखा। ताइको बायु चार्‍हाइका खाबरा कादोसा हि, कालाउ आरोङ र्‍हुका खाबरा बुङ कादोसा हि। इदोइ हुकुम का काङको आबासो निङका हिघा।”

१९ इदोइ कथनको हेतु यहुदिगेलाइको माझाता आरोङ बिभेद जेङहि।

२० एम्‍बालाइता हेअ्‌मि दोअ्‌घाखे, “यासेहेङ मासान खोअ्‌का हि रो या ते पागालाजेङका हि। नेलाइ याको काथा हाइपालि हिङसुखेना?”

२१ आधेमि दोअ्‍घाखे, “मासान खोअ्‌का द्‍याङको काथा इसिका माजेङखे। हाइ मासान कान्‍हाको मि हेपिलि दोखे कुनु?”

यहुदिगेलाइको अखान्‍धुरि

२२ यरुसलेमता थान चार्‍हाइका पार्बा हिघाहि।

२३ इदोइ चुङदिङको पहर हिघाहि। इसु थानलिअ्‌ता सोलोमनको धाअ्‌ता हिगिल्‍दोङ घाहि।

२४ यहुदिगेलाइ वाको चारबितिङ जोम्‍तेङ दोअ्‍हि, “हेअ्‌लाउथिकापा ना केलाइहेङ दोमनता ताअ्‌ताना? ना ख्रिस्‍ट हिन्‍हा पानु केलाइहेङ माम्‍होअ्‌सिङ दोअ्‌पि।”

२५ इसु एम्‍बालाइहेङ दोअ्‍हि, “का नेलाइहेङ दोअ्‌पिहोइका, कुलाउ नेलाइ खान्‍धुर मापासुखेना। काङको आबाको मिङता जेदोङ काम का पाखा, इङकोङ काङको पारमान पिखे।

२६ कुलाउ नेलाइ काङको पान्‍ठामाझाको माको।

२७ काङको पान्‍ठागेलाइ काङको गाला हिङखे, का एम्‍बालाइहेङ नाल्‍खा रो एम्‍बालाइ कासेहेङ पिताइतेङ लोखे।

२८ का एम्‍बालाइहेङ असिम ज्‍यान प्‍याङका। एम्‍बालाइ हेअ्‌लाउ मुअ्‌तेङ मान्‍हावा रो हासुङ एम्‍बालाइहेङ काङको खुरसो घिङतेङ माचुमप्‍वावा।

२९ काङको आबा इङको पिका हि, वा झाराङखान्‍तेङ बाराका हि। आबाको खुरसो हासुङ नेलाइहेङ घिङतेङ चुम्‍पुलि माद्‍वावा।

३० आबा रो का एलोङदोङ एइ।”

३१ यहुदिगेलाइ वासेहेङ तोलि दोअ्‌तेङ आरोङ उन्‍ठुइ तोल्‍हेहि।

३२ इसु एम्‍बालाइहेङ दोअ्‍हि, “का नेलाइहेङ काङको आबासो हेन्‍जाङ रेम्‍का काम तिम्‍पाघा। इङकोता हिदोइ कामको भाअ्‌सिङ नेलाइ कासेहेङ उन्‍ठुइ तोलि भोसुखेना?”

३३ यहुदिगेलाइ वासेहेङ दोअ्‍हि, “रेम्‍का कामको भाअ्‌सिङ केलाइ नासेहेङ उन्‍ठुइ मातोङ, कुलाउ परमेस्‍वरको बादनामि पाका हेतु, ना द्‍याङ जेङतेङ बुङ ताइमिहेङ परमेस्‍वर बान्‍हाइखेना।”

३४ इसु एम्‍बालाइहेङ दोअ्‍हि, “हाइ नेलाइको नियमता ‘नेलाइ दिरगेलाइ एइ’ दोअ्‌तेङ लेखिका मान्‍थु कुनु?

३५ एदि जाइदोफा परमेस्‍वरको कथन लोहि, एम्‍बालाइ दिरगेलाइ दोअ्‌न्‍हावा दोअ्‌नु (धरमकिताब असत जेङलि मादोखे),

३६ आबा पुनित बान्‍हाइतेङ दुनियाता दिङगिल्‍का खामाल ‘का परमेस्‍वरको चान एइ’ दोअ्‌लाउ हेसापा परमस्‍वरको बादनामि ज्‍यावा?

३७ एदि का काङको आबाको काम पाका मान्‍थुघा पानु कासेहेङ खान्‍धुर मापासु।

३८ कुलाउ एदि का आबाको काम पाखा रो बुङ नेलाइ कासेहेङ खान्‍धुर मापास्‍वाना पानु इदोइ कामगेलाइर्‍हुता खान्‍धुर पासु। कालाउ खिनिङ नेलाइ गेलि दोस्‍वाना, आबा काता हि रो का आबाता हिघा।”

३९ एम्‍बालाइ आरोङ वासेहेङ रिम्‍लि भोहि, कुलाउ वा एम्‍बालाइको खुरसो पुच्‍काहि।

४० इसु आरोङ यर्दन ओदोइपार इङको थामेता हानेहि, जेता युहन्‍ना लाम्‍फा चिभुअ्‌लि पिघाखे रो वा इन्‍ताङ हि।

४१ हेन्‍जाङ द्‍याङगेलाइ वाकोता लोलि तेङहि रो एम्‍बालाइ दोअ्‍हि, “युहन्‍ना हिदिङ चिनोगेलाइ मापाहि, कुलाउ युहन्‍ना याको बारेता जेदोङ जेथे दोअ्‌का हिघाखे इङको सत हिखाखे।”

४२ कालाउ इन्‍ता हेन्‍जाङ द्‍याङगेलाइ वासेहेङ खान्‍धुर पाहि।

लाजरसको सिका

११

१ लाजरस मिङको एमि द्‍याङ मासाअ्‌धेका हिघाखे। इङको मरियम रो वाको बाइ मार्थाको देरा बेथानियाको हिघाखे।

२ प्रभुहेङ आतर लाइपितेङ वाको खोकोइ ताइको पुसुङहोइ योअ्‌पिका मरियम या दोङ हिघाहि। याकोङ ओने लाजरस मासाअ्‌धेका हिघाखे।

३ इदोइ न्‍हेमि बाइओने इसुकोता एसा दोअ्‌तेङ बानाल पिगिल्‍हि, “प्रभु, जाइहेङ ना इन्‍ताना पाखेना, इङको मेसाअ्‌धेका हि।”

४ इदोइ बानाल हिङतेङ इसु दोअ्‍हि, “इदोइ मासाअ्‌धेकाहोइ सिकाता माथुकापाङ, कुलाउ या परमेस्‍वरको प्रतापको भाअ्‌सिङ एइ, कोलाउ इदोइसो परमेस्‍वरको चानको प्रताप ज्‍याको।”

५ इसु मार्था, इङकोको ओने मरियम रो लाजरसहेङ इन्‍ताना पाघाखे।

६ कोलाउबुङ लाजरस मासाअ्‌धेका हि दोअ्‌का हिङतेङ वा जेता हिघाहि, आरोङ न्‍हे दिना इन्‍ताङ हि।

७ इङकोन्‍हुअ्‌सो इसु चात्‍यागेलाइहेङ दोअ्‍हि, “ते एला केलाइ आरोङ यहुदिया घुरितेङ हानाइने।”

८ चात्‍यागेलाइ वासेहेङ दोअ्‌हि, “मास्‍टर, एलाङ खिनिङ यहुदिगेलाइ नासेहेङ उन्‍ठुइ तोलि भोघाखे, हाइ आरोङ ना इन्‍ताङ हानाना?”

९ इसु दोअ्‍हि, “हाइ ए दिनाता तेन्‍हे घान्‍टा माजेङखे कुनु? दिनाता हिगिल्‍का पाकालाइहेङ माबोखेखे, हाइदोनु इङको इदोइ दुनियाको जोल्‍का तिङखे।

१० कुलाउ न्‍हिसिङता हिगिल्‍का पाकालाइ बोखेन्‍हाखे, हाइदोनु इङको द्‍याङता फाइसालामका मान्‍थुखे।”

११ इङकोन्‍हुअ्‌सो इसु एम्‍बालाइहेङ दोअ्‍हि, “केलाइको सानाइति लाजरस निन्‍धाता परेका हि, कुलाउ इङकोहेङ निन्‍धासो ल्‍होपालि का इन्‍ता हानाङका।”

१२ चात्‍यागेलाइ वासेहेङ दोअ्‍हि, “प्रभु, इङको निन्‍धाता परेका हि पानु इङको एलावा।”

१३ इसु इङकोको सिकाको बारेता दोअ्‌का हिघाखे, कुलाउ एम्‍बालाइ चाहिँ जातिङको निन्‍धाको बारेता दोअ्‌का एइ फोमपाहि।

१४ इसु एम्‍बालाइहेङ सोझाङ दोअ्‍पिहि, “लाजरस सिलि दोहोइ।

१५ नेलाइ खान्‍धुर पसु दोअ्‌तेङ नेलाइको भाअ्‌सिङ का इन्‍ता मान्‍थुकाता लेङचा हिघा। जेदोङ जेङलाउ बुङ केलाइ इङकोता हानाइने।”

१६ कोलाउ दिदुमस दोअ्‌का थोमा ताइको दोसाङको चात्‍यागेलाइहेङ दोअ्‌हि, “ते, केलाइ बुङ हानाइने रो वाकोदोफाङ स्‍याइने।”

इसु लाजरसहेङ सिन्‍हुपाका

१७ जेलाउ इसु बेथानियाता थुकालिलोहि, कोलाउ लाजरसहेङ तोमता ताअ्‌का द्‍या दिना जेङलिदोका गेहि।

१८ बेथानिया यरुसलेमसो सुम किलोमिटर झोको दुरे हिघाहि।

१९ हेन्‍जा यहुदिगेलाइ मार्था रो मरियमकोता इङकोको ओने सिकाता थुमथुमाइ पिलि लोका हिघाखे।

२० इसु लोदोङखे दोअ्‌का हिङतेङ मार्था हानेहि रो वासेहेङ दामाताङ दुसुहि, कुलाउ मरियम साअ्‌ताङ हि।

२१ कोलाउ मार्था इसुहेङ दोअ्‌हि, “प्रभु, ना इता हिकाहिनु ते काङको ओने मासिधावा।

२२ कुलाउ एला बुङ का गेखा, ना परमेस्‍वरदोफा जेदोङ र्‍हेकाना, परमेस्‍वर नासेहेङ प्‍यावा।”

२३ इसु मार्थाहेङ दोअ्‍हि, “नाङको ओने आरोङ सिन्‍हु तावा।”

२४ मार्था वासेहेङ दोअ्‍हि, “का गेखा, इङको आखिरको दिनाता सिकालाइ सिन्‍हुकाता आरोङ सिन्‍हुतेङ ल्‍होकावा।”

२५ इसु इङकोहेङ दोअ्‍हि, “सितेङसिन्‍हुका रो ज्‍यान का दोङ एइ। कासेहेङ खान्‍धुर पाका सिलाउ बुङ सिन्‍हु तावा।

२६ कालाउ सिन्‍हुका रो कासेहेङ खान्‍धुर पाका झाराङ हेअ्‌लाउ मास्‍यावा। हाइ ना इदोइ काथा खान्‍धुर पाना?”

२७ मार्था वासेहेङ दोअ्‍हि, “एइ प्रभु, का खान्‍धुर पाखा, ना दुनियाता लोका ख्रिस्‍ट, परमेस्‍वरको चान हिना।”

२८ इदोइ दोअ्‌तेङ मार्था हानेहि रो ताइको ओने मरियमहेङ काइतेङ सिपापा दोअ्‍हि, “मास्‍टर थुकालिलोहि रो नासेहेङ काइदोङखे।”

२९ इदोइ हिङतेङ मरियम ओदोङघरि ल्‍होतेङ वाकोता हानेहि।

३० इङको पहरथिकापा इसु देराता थुकालिलोका मान्‍थुघाहि, कुलाउ वा इङकोङ थामेता हिघाहि जेता मार्था वासेहेङ दुसुका हिघाहि।

३१ साअ्‌ता इङकोहेङ थुमथुमाइ पिलि लोका यहुदिगेलाइ मरियम ओदोङघरि ल्‍होतेङ बाहार हानेका तिङतेङ, इङको ओनेको तोमता खार्लि हानेका एइ दोअ्‌कागेतेङ इङकोहेङ पिताइहि।

३२ जेलाउ मरियम इसु हिका थामेता लोहि रो वासेहेङ तिङहि, कोलाउ एसा दोअ्‌तेङ इङको वाको खोकोइता पोमभेलेहि, “प्रभु, ना इता हिकाहिनु ते काङको ओने मासिधावा।”

३३ जेलाउ इसु मरियमहेङ खारतेङहिका रो इङकोदोफा लोका यहुदिगेलाइ बुङ खारतेङहिका तिङहि, कोलाउ वा हङसता अधिर जेङतेङ हेन्‍जाङ तुका जेङहि।

३४ वा एम्‍बालाइहेङ हिअ्‌हि, “नेलाइ इङकोहेङ हिसो ताअ्‌का हिसुन्‍हा?”

एम्‍बालाइ वासेहेङ दोअ्‍हि, “प्रभु, लोतेङ खाङ।”

३५ इसु खारहि।

३६ इदोइ तिङतेङ यहुदिगेलाइ दोअ्‍हि, “खाङसु, वा लाजरसहेङ हेथे दाया पाघाहि।”

३७ कुलाउ आधेमि दोअ्‍हि, “हाइ कान्‍हाको मि हेपिका या हाइ लाजरसहेङ बुङ सिकासो बान्‍चेपालि मादोधावा कुनु?”

३८ कोलाउ इसु आरोङ हेन्‍जाङ अधिर जेङतेङ तोम्‍ता हानेहि। इदोइ तोम एलोङ कन्‍दराता हिघाहि। इङकोको नुइ एलोङ उन्‍ठुइहोइ थुम्‍का हिघाहि।

३९ इसु दोअ्‍हि, “उन्‍ठुइ लाअ्‌पासु।”

सिका द्‍याङको बाइ मार्था वासेहेङ दोअहि, “प्रभु, इदोइ पहर थिकापा ते इङको न्‍हाम्‍लि तोमहोइ वाला, हाइपानु इङको सिका द्‍या दिना जेङहोइ।”

४० इसु इङकोहेङ दोअ्‍हि, “हाइ का नासेहेङ ‘ना खान्‍धुर पान्‍हा पानु परमेस्‍वरको प्रताप तिनाना’ दोअ्‌तेङ दोअ्‌का माको कुनु?”

४१ एम्‍बालाइ तोमको नुइसो उन्‍ठुइ लाअ्‌पाहि। कालाउ इसु र्‍हुता खान्‍तेङ दोअ्‍हि, “आबा, का नासेहेङ च्‍याबास दोअ्‌खा, हाइपानु ना काङको पुकार हिङन्‍हा।

४२ का गेखा, ना काङको पुकार जेलाउ बुङ हिङखेना। कुलाउ इता जाअ्‌कालाइको भाअ्‌सिङ का इदोइ दोअ्‌का एइ। कोलाउ ना कासेहेङ दिङगिल्‍का एइ दोअ्‌तेङ एम्‍बालाइ खान्‍धुर पाको।”

४३ इदोइ काथा दोअ्‌कान्‍हुअ्‌सो वा बार्का गालाहोइ र्‍हिकाइतेङ दोअ्‌हि, “लाजरस, बाहार ओल्‍हेतेङ लोउ।”

४४ कोलाउ ओदोङघरि सिका लाजरस खुर खोकोइ मान्‍चाउलि लुन्‍धाइन्‍हातेङसाङ तोमसो बाहार ओल्‍हेतेङ लोहि। कालाउ इसु एम्‍बालाइहेङ दोअ्‍हि, “इङकोको मान्‍चाउलि खाइपिसु रो इङकोहेङ हानेलि पिसु।”

इसुहेङ सेअ्‌लि भोका

(मत्‍ति २६:१-५; मर्कुस १४:१-२; लुका २२:१-२)

४५ मरियमकोता लोका हेन्‍जाङ यहुदिगेलाइ इसुको पाका काम तिङतेङ वासेहेङ खान्‍धुर पाहि।

४६ कुलाउ एम्‍बालाइता आधेमिचाहिँ फरिसिगेलाइकोता हानेहि रो इसुको पाका कामगेलाइ दोअ्‌पिहि।

४७ मुल धामिगेलाइ रो फरिसिगेलाइ बाराकचहरिको सदसेगेलाइहेङ काइहि रो एम्‍बालाइहेङ दोअ्‍हि, “एला केलाइ हाइ पाङ? हाइदोनु इङको द्‍याङ ते हेन्‍जाङ चिनोगेलाइ पादोङखे।

४८ यासेहेङ एसाङ लाअ्‌पिन्‍हाहि पानु झाराङ यासेहेङ खान्‍धुर पावा रो रोमिगेलाइ लोतेङ केलाइको पुनितथामे रो केलाइको यहुदि जात्‍या न्‍हेमिहेङ मुअ्‌पा प्‍यावा।”

४९ कुलाउ एम्‍बालाइता ए मि कैयाफा, जाइ इङको बाअ्‌सारको बारा धामि हिघाखे, वा एम्‍बालाइहेङ दोअ्‍हि, “नेलाइ हाइ बुङ मागेसुखेना!

५० गोताङ सारभि मुअ्‌का जेङकाखान्‍तेङ भुरुङ राइतिगेलाइको भाअ्‌सिङ ए मि द्‍याङ सिलि दोङ रेम्‍का ज्‍याङ दोअ्‌का नेलाइ मागेसुखेना?”

५१ इदोइ इङको ताइकोङ पाहासो दोअ्‌का मान्‍थुघाहि, कुलाउ इङको बाअ्‌सारको बारा धामि जेङका हिनाङ यहुदि जात्‍यागेलाइको भाअ्‌सिङ इसु सिलिगोयाङ दोअ्‌का आगाधुइका धुइका एइ।

५२ यहुदि जात्‍यागेलाइको भाअ्‌सिङ खिनिङ इङको इदोइ दोअ्‌का मान्‍थुघाहि, कुलाउ राइन्‍हातेङ हिका परमेस्‍वरको चानचामिन्‍दिगेलाइहेङ एदोसाङ जोम्‍पालि इदोइ दोअ्‌का हिघाहि।

५३ एन्‍साङ इङको दिनासो एम्‍बालाइ वासेहेङ सेअ्‌लि मतो पाहि।

५४ इदोइहेतु इसु आरोङ यहुदिगेलाइको माझाता खुलेआम माहिगिल्‍हि। कुलाउ इन्‍तासो उदादाङका थामेको भेर्पाता हिका एफ्राइम दोअ्‌का पुरता हानेहि रो इन्‍ता चात्‍यागेलाइदोफा हि।

५५ यहुदिगेलाइको लाअ्‌पिका पार्बा लोलि तोम्‍का हिघाहि। देरा देरासो हेन्‍जाङ द्‍याङगेलाइ ताताइमिहेङ चोखाइलि दोअ्‌तेङ लाअ्‌पिका पार्बा लाम्‍फा दोङ यरुसलेमता हानेहि।

५६ कोलाउ एम्‍बालाइ इसुहेङ भोहि, कालाउ एम्‍बालाइ थानता जाअ्‌लाउ ताताइमिता दोअ्‍लि तेङहि, “नेलाइहेङ हिसिका लागेखे, हाइ वा पर्बाता ल्‍वावा?”

५७ मुल धामिगेलाइ रो फरिसिगेलाइ चाहिँ इसुहेङ रिम्‍लि वा हिता हि दोअ्‌तेङ हासुङ गेनु बानाल पालि दोअ्‌का हुकुम पिका हिघाखे।

बेथानियाता इसु

(मत्‍ति २६:६-१३; मर्कुस १४:३-९)

१२

१ लाअ्‌पिका पार्बाको तु दिनालाम्‍फा इसु बेथानियाता लोहि। इन्‍ता लाजरस हिघाखे, जाइहेङ इसु सिकासो सिन्‍हुपाका हिघाहि।

२ एम्‍बालाइ वाको भाअ्‌सिङ इन्‍ता दिलिमाको चाका त्‍यार पाहि। मार्था चाका चोदोङघाहि, लाजरस बुङ इसु रो बो बान्‍सालाइदोफाङ चालि योम्‍काहिघाखे।

३ कोलाउ मरियम आधा लिटर झोको जाङका जटामसिको मालामालाका आतर चुमातेङ इसुको खोकोइता लागाइपिहि। कालाउ वाको खोकोइ ताइको पुसुङहोइ योअ्‌हि रो आतरको मालामालाहोइ साअ् पोङघाहि।

४ कालाउ इसुको चात्‍यागेलाइता ए मि जाइ वासेहेङ रिम्‍पालि भोका यहुदा इस्‍करियोत दोअ्‍हि,

५ “इदोइ आतर सुम साइ रुपाको टाकाa ता पिअ्‌तेङ इङको टाका निरधनगेलाइहेङ पिनु माजेङधाङ?”

६ कुलाउ इङको निरधनगेलाइको ख्‍याल ताअ्‌तेङ इदोइ दोअ्‌का मान्‍थुघाखे। हाइपानु इङको खुका हिघाहि रो काउरिको जाबि इङकोङ ताअ्‌घाखे, कालाउ इन्‍तासो खुघाखे।

७ इसु दोअ्‍हि, “यासेहेङ हाइदोङ मादोसु, कासेहेङ लिअ्‌लिको भाअ्‌सिङ यासेहेङ इङको पालि पिसु।

८ हाइदोनु निरधनगेलाइ दिनाङ नेलाइदोफा ह्‍यावा, कुलाउ का ते दिनाङ नेलाइदोफा माह्‍याङका।”

९ इसु बेथानियाता हि दोअ्‌का गेतेङ हेन्‍जाङ यहुदिगेलाइ इन्‍ता लोहि। एम्‍बालाइ इसुहेङ खिनिङ माको, कुलाउ वा सिकासो सिन्‍हुपाका लाजरसहेङ बुङ खाङलि दोअ्‌तेङ लोका हिघाखे।

१० एन्‍साङ मुल धामिगेलाइ लाजरसहेङ बुङ सेअ्‌लि निधो पाहि।

११ हाइदोनु लाजरस पातेङ यहुदिगेलाइता हेन्‍जाङ मि खेङन्‍हातेङ इसुहेङ खान्‍धुर पालि तेङका हिघाखे।

यरुसलेमता इसुको दुल्‍का

(मत्‍ति २१:१-११; मर्कुस ११:१-११; लुका १९:२८-४०)

१२ जुम्‍निदिना लाअ्‌पिका पार्बाता लोका हेन्‍जाङ द्‍याङगेलाइ इसु यरुसलेमता लोदोङखे दोअ्‌का हिङहि।

१३ कालाउ एम्‍बालाइ छोहराको दालेङगेलाइ चुम्‍तेङ वासेहेङ सेउपालि र्‍हिकाइतेङ ओल्‍हेहि,

“जय ज्‍याको! सहसाम्‍पा परमप्रभुको मिङता लोका इस्राएलको राजा!”

१४ कालाउ गाधाको एलोङ चान निङतेङ इसु इङकोर्‍हुता धोल्‍हि, जिसिका लेखिन्‍हाका हिः

१५ “सियोनको चामिन्‍दि, माथि।

खाङ, नाङको राजा गाधाको चानर्‍हुता धोल्‍तेङ लोदोङखे।”

१६ इङको काथागेलाइ वाको चात्‍यागेलाइ लाम्‍फा मागेहि। कुलाउ इसुको प्रताप जेङकान्‍हुअ्‌सो इदोइ काथा वाको बारेता लेखिन्‍हाका हिघाहि रो इदोइ काम वाको भाअ्‌सिङ एम्‍बालाइ पाका एइ दोअ्‌का एम्‍बालाइ फोमपाहि।

१७ इसु लाजरसहेङ तोमसो काइतेङ सिकासो सिन्‍हु पालाउ वाको दोसाता हिका हेन्‍जाङ द्‍याङगेलाइ वाको दासि पितेङ दोङ हि।

१८ वा इदोइ चिनो पाका हिघाहि दोअ्‌तेङ हिङका हिनाङ बुङ हेन्‍जाङ द्‍याङगेलाइ वासेहेङ दुसुलि हानेका हिघाखे।

१९ कोलाउ फरिसिगेलाइ एमि भेनेङहेङ दोअ्‍लि तेङहि, “खोइ, केलाइ हाइदोङ पालि मादोन्‍हाहि। तिङदोङसुखेना दुनियाङ इङकोहेङ पिताइलि दोहोइ।”

ताइको सिकाबारे इसुको न्‍हुअ्‌धुइका

२० लाअ्‌पिका पार्बाता उपासना पालि हानेकालाइता आधेमि ग्रिकगेलाइ बुङ हिघाखे।

२१ एम्‍बालाइ गालिलको बेथसेदाता हिका फिलिपकोता लोतेङ एसा दोअ्‌तेङ पुकार पाहि, “मास्‍टर केलाइ इसुहेङ दुसुलि भोन्‍हाखे।”

२२ फिलिप हानितेङ अन्‍द्रियासहेङ दोअ्‌हि, कालाउ अन्‍द्रियास रो फिलिप हानितेङ इदोइ काथा इसुहेङ हिङपाहि।

२३ इसु एम्‍बालाइहेङ दोअ्‌हि, “एला का द्‍याङको चानको प्रताप जेङका पहर लोका हि।

२४ जातिङको, का नेलाइहेङ दोअ्‌खा, गहमको सिहाँ भोनोता बिअ्‌न्‍हातेङ मासिहि पानु इङको एलोङ हिखे। कुलाउ इङको सिहि पानु इङको हेन्‍जाङ सेका सेपाखे।

२५ एन्‍साङ पातेङ ताइको ज्‍यानहेङ दाया पाकालाइ इङको राम्‍पाखे। कुलाउ ताइको ज्‍यानहेङ इदोइ दुनियाता म्‍हुइका दोअ्‌कालाइ असिम ज्‍यानको भाअ्‌सिङ इङको जोगाइतेङ ताअ्‌खे।

२६ हासुङ काङको कामत्‍या जेङखे पानु इङको कासेहेङ पितायाको रो का जेता हिघा, काङको सकामत्‍या बुङ इन्‍ता ह्‍यावा। हासुङ काङको कामत्‍या जेङखे पानु आबा इङकोको मान पावा।

२७ “एला काङको बायु बिकल जेङका हि, का हाइ दोअ्‌ताङका? ‘आबा, कासेहेङ इदोइ पहरसो बान्‍जेपा’ दोअ्‌ताङका? माको, इदोङ हेतु दोङ का इदोइ पहरथिकापा लोका हिघा।

२८ आबा, नाङको मिङको प्रताप पा।”

कोलाउ सादेलसो इसिका गाला हिङहि, “का इङको प्रताप पाका हिघा रो आरोङ पाङका।”

२९ इन्‍ता जाअ्‌तेङ हिका द्‍याङगेलाइ इदोइ हिङतेङ दोअ्‍हि, “इदोइ बादेल गुरगुराइका एइ!” आधेमि दोअ्‍हि, “सादेलचर वादोफा धुइका एइ!”

३० इसु एम्‍बालाइहेङ दोअ्‍हि, “इदोइ गाला काङको भाअ्‌सिङ जेङका माको, कुलाउ नेलाइको भाअ्‌सिङ एइ।

३१ एला इदोइ दुनियाको निया ज्‍याङ। इदोइ दुनियाको राजपाका बाहार थालन्‍हावा।

३२ कालाउ जेलाउ का सुमिङसो तोल्‍हेन्‍हाङका, का गोताङ द्‍याङहेङ ताइमिभारि हेराङका।”

३३ वा ताइको सिका हिदोइ थरिहोइ ज्‍याङ एइ, इङको टिप्‍नि पिलि वा एसा दोअ्‌का हिघाहि।

३४ द्‍याङगेलाइ वासेहेङ हिअ्‌हि, “ख्रिस्‍ट दिनादिनाङ ह्‍यावा दोअ्‌का नियमसो केलाइ हिङका हिन्‍हाहि। कुलाउ द्‍याङको चान तोल्‍हेन्‍हालिङ गोयाङ दोअ्‌तेङ ना हेसापा दोअ्‌लि द्‍वाना? एदोइ द्‍याङको चानचाहिँ हासु एइ?”

३५ इसु एम्‍बालाइहेङ दोअ्‍हि, “आरोङ आतुइसा पहरथिकापा जोल्‍का नेलाइको माझाता ह्‍यावा। जोल्‍का नेलाइदोफा हिपाधाउ तेगेल्‍सु, कोलाउ कितिकितिका नेलाइहेङ माथुमाको। जाइ कितिकितिकाता हिगिल्‍खे पानु, इङको हिसो हानेदोङखा, इङको मागेखे।

३६ जेलाउथिकापा जोल्‍का नेलाइदोफा हि जोल्‍काता खान्‍धुर पासु रो नेलाइ जोल्‍काको चानचामिन्‍दि जेङस्‍वाना।” इदोइ काथा दोअ्‌कान्‍हुअ्‌सो, इसु इन्‍तासो हानेहि रो एम्‍बालाइसो म्‍होतेङ हि।

यहुदिगेलाइको अखान्‍धुर

३७ इसु द्‍याङगेलाइको आगाता हेन्‍जाङ भारबुसाइका कामगेलाइ पाका हिघाहि, कोलाउबुङ एम्‍बालाइ वासेहेङ खान्‍धुर मापाहि।

३८ कालाउ एसापा यसैया आगाधुइकाको कथन पोङघालि लोहिः

“परमप्रभु, केलाइको बानाल हासु खान्‍धुर पाहि?

कालाउ परमप्रभुको सरबङहिका काम हासुहेङ ितम्‍पाहि?”

३९ इदोइहेतु एम्‍बालाइ खान्‍धुर पालि मादोहि रो यसैया आरोङ एसा दोअ्‌हि:

४० “परमेस्‍वर एम्‍बालाइको मि तुअ्‌पापिका हि

रो एम्‍बालाइको कोन्‍धाङ थाङका पापिका हि।

एसापा एम्‍बालाइ मिहोइ मातिनाको,

कालाउ कोन्‍धाङहोइ माग्‍याको,

माकोनुते एम्‍बालाइ घुर्‍यावा,

कालाउ का एम्‍बालाइहेङ एल्‍पालि गोयाङ।”

४१ यसैया इदोइ काथा दोअ्‌हि, हाइपानु इङको वाको प्रताप तिङहि रो वाको बारेता दोअ्‌हि।

४२ कोलाउबुङ हेन्‍जाङ यहुदि आगुवागेलाइ इसुहेङ खान्‍धुर पाहि, कुलाउ फरिसिगेलाइ एम्‍बालाइहेङ कचहरिसाअ्‌सो ओल्‍हेपागिलाङ दोअ्‌का थितेङ इङको मन्‍जुर मापाहि।

४३ हाइदोनु एम्‍बालाइ परमेस्‍वरको बाखिन्‍काखान्‍तेङ द्‍याङको बाखिन्‍का हेन्‍जा मोन्‍दाताघाखे।

खान्‍धुर मापाका दागि ज्‍यावा

४४ इसु बारा गालाता दोअ्‍हि, “कासेहेङ खान्‍धुर पाकालाइ कासेहेङ माको, कुलाउ कासेहेङ दिङगिल्‍काहेङ खान्‍धुर पाखे।

४५ जाइ कासेहेङ तिङखे, इङको कासेहेङ दिङगिल्‍काहेङ तिङखे।

४६ का दुनियाता जोल्‍का जेङतेङ लोका हिघा, कोलाउ कासेहेङ खान्‍धुर पाका कितिकितिकाता माह्‍याको।

४७ “हासुङ काङको कथन हिङखे रो मासाअ्‌खे पानु, का इङकोको निया मापाङका। हाइदोनु का दुनियाको निया पालि लोका माको, कुलाउ दुनियाहेङ सिन्‍हुपालि लोका एइ।

४८ कासेहेङ इन्‍कार पाका रो काङको कथन मार्‍हुकाको भाअ्‌सिङ ए मि नियापाका हि। जाइ कथन का धुइघा इङको आखिर दिनाता इङकोको निया पावा।

४९ हाइदोनु का ताइकोङ पाहासो माधुइघा, कुलाउ का हाइ दोअ्‌लिगोइका एइ रो हाइ धुइलि गोइका एइ, कासेहेङ दिङगिल्‍का आबा ताइमिङ कासेहेङ हुकुम पिका हि।

५० का गेखा, वाको हुकुम असिम ज्‍यान एइ। इदोइहेतु का जेदोङ धुइखा, आबा कासेहेङ दोअ्‌काभाइपाङ धुइखा।”

a 

१२:५ सुम साइ रुपाको टाका इदोइ सुमसाइ रुपाको टाका चाहिँ एमि द्‍याङको एबाअ्‌सारको जेला झोको जेङखे।

इसु ताइको चात्‍यागेलाइको खोकोइ झाका

१३

१ लाअ्‌पिका पार्बाको लाम्‍फा इदोइ दुनियासो छुटि जेङतेङ आबाकोता हानेका वाको पहर लोहोइ दोअ्‌का इसु गेहि। कालाउ दुनियाता हिका ताइको द्‍याङहेङ इन्‍ताना पातेङ वा एम्‍बालाइहेङ आखिरिथिकापाङ इन्‍ताना पाहि।

२ कालाउ दिलिमाको चाकाको पहर दियाबलस सिमोनको चान यहुदा इस्‍करियोतको मनता इसुहेङ रिम्‍पाका ठहर लाम्‍फासोङ ह्‍वाअ्‌पिलिदोका हिघाहि।

३ आबा गोताङ थोक वाको खुरता पिका हि, वा परमेस्‍वर पाहासो लोका एइ रो परमेस्‍वरकोता दोङ हानेदोङखे दोअ्‌का काथा इसु गेघाखे।

४ कालाउ वा चाकासो ल्‍होहि रो गुअ्‌का धाबा एपाहा ताअ्‌तेङ एलोङ चेउताइ ताइको केङखेनेता तेअ्‌हि।

५ कोलाउ वा भान्‍डाता चि हुहि, चात्‍यागेलाइको खोकोइ झातेङ चेउताइहोइ एम्‍बालाइको खोकोइ योअ्‌पिलि तेङहि।

६ जेलाउ इसु सिमोन पत्‍रुसकोता लोहि, कोलाउ पत्‍रुस वासेहेङ दोअ्‍हि, “प्रभु, हाइ ना काङको खोकोइ झाकाना?”

७ इसु पत्‍रुसहेङ दोअ्‍हि, “का हाइ पादोङखा ना माग्‍याना, कुलाउ न्‍हुअ्‌सो ग्‍याना।”

८ पत्‍रुस वासेहेङ दोअ्‍हि, “ना काङको खोकोइ हेअ्‌लाउ माझाकाना।”

इसु इङकोहेङ दोअ्‍हि, “का नाङको खोकोइ माझापिघा पानु कादोसा नाङको हाइदोङ भाग मान्‍थ्‍वावा।”

९ सिमोन पत्‍रुस वासेहेङ दोअ्‍हि, “एन्‍सा एइ पानु प्रभु, काङको खोकोइ खिनिङ माको, कुलाउ काङको खुर रो पुरिङसुदाङ झापि।”

१० इसु इङकोहेङ दोअ्‍हि, “चिउलिदोका द्‍याङहेङ खोकोइबिना बो हाइदोङ झालिमागोइखे, इङको पुनित जेङखे। कालाउ नेलाइ पुनित हिसुन्‍हा, कुलाउ झाराङ ते माको।”

११ हाइदोनु ताइमिहेङ खान्‍धुरअहित पाकाहेङ इसु नाल्‍का हिघाहि। इदोङहेतु वा दोअ्‌का हिघाहि, “कुलाउ झाराङ माको।”

१२ चात्‍यागेलाइको खोकोइ झालिदोकान्‍हुअ्‌सो ताइको गुअ्‌का धावा लागाइतेङ इसु आरोङ योम्‍हि। कोलाउ वा एम्‍बालाइहेङ दोअ्‌हि, “हाइ नेलाइ गेसुखेना, का नेलाइको भाअ्‌सिङ हाइ पाघा?

१३ नेलाइ कासेहेङ मास्‍टर रो प्रभु दोअ्‌सुखेना, इङको नेलाइ मुनासिप दोअ्‌सुखेना, हाइदोनु का वाआङ एइ।

१४ एदि नेलाइको प्रभु रो मास्‍टर जेङतेङ का नेलाइको खोकोइ झाका हिघा पानु नेलाइ बुङ एमि भेनेङको खोकोइ झापिसु।

१५ हाइपानु का नेलाइहेङ एलोङ नामुना तिङपातेङ जेसापा का नेलाइको भाअ्‌सिङ पाघा, नेलाइ बुङ एन्‍साङ पासु।

१६ जातिङको का नेलाइहेङ दोअ्‌खा, कामत्‍या ताइको गिर्‍हिखान्‍तेङ बाराका माजेङखे, कालाउ बानाल चुम्‍पुका बानाल पिगिल्‍काखान्‍तेङ बाराका माजेङखे।

१७ एदि नेलाइ इदोइ काथा गेसुन्‍हा रो इङको पासुन्‍हा पानु, नेलाइ च्‍याबास जेङस्‍वाना।

ताइमि रिमनिङचाका इसुको न्‍हुअ्‌धुइका

(मत्‍ति २६:२०-२५; मर्कुस १४:१७-२१; लुका २२:२१-२३)

१८ “का नेलाइ झाराङको बारेता दोअ्‌का माको, का हासुहेङ साल्‍का एइ इङकोहेङ का नाल्‍खा। कुलाउ धरमकिताब पोङघा ज्‍याको दोअ्‌तेङ इदोइ जेङहि, ‘काङकोङ तोले चाका काङको दुस्‍मन जेङहि।’

१९ इदोइ जेङका खान्‍तेङ लाम्‍फा एला दोङ का नेलाइहेङ दोअ्‌खा, जेलाउ इङको जेङलि ल्‍वावा, का वाआङ एइ दोअ्‌तेङ नेलाइहेङ खान्‍धुर ज्‍याको।

२० जातिङको का नेलाइहेङ दोअ्‌खा, जाइहेङ का दिङगिलाङका वासेहेङ र्‍हुका कासेहेङ र्‍हुकावा रो कासेहेङ र्‍हुका कासेहेङ दिङगिल्‍काहेङ र्‍हुकावा।”

२१ इदोइ काथा दोअ्‌कान्‍हुअ्‌सो इसु हङसता अधिर जेङहि रो वा पारमान पितेङ दोअ्‌हि, “जातिङको का नेलाइहेङ दोअ्‌खा, नेलाइता ए मि कासेहेङ रिम्‍पावा।”

२२ इसु इदोइ काथा हासुको बारेता दोअ्‌का एइ दोअ्‌तेङ चात्‍यागेलाइ एमि भेनेङहेङ खाङसु पाहि।

२३ वाको चात्‍यागेलाइता इसु इन्‍ताना पाका चात्‍याचाहिँ वाको तुम्‍ताता बेझेम्‍तेङ हिघाखे।

२४ कोलाउ सिमोन पत्‍रुस इङकोहेङ तिप्‍नि पातेङ हिअ्‍हि, “वा इदोइ हासुको बारेता दोअ्‌का एइ।”

२५ इसुको तुम्‍ताता बेझेम्‍तेङ दोङ इङको वासेहेङ हिअ्‌हि, “प्रभु, इङको हासु एइ?”

२६ इसु दोअ्‍हि, “जाइहेङ का तोले चोभेर्तेङ प्‍याङका, इङको इङकोङ एइ।” कोलाउ वा तोले चोभेर्हि रो सिमोनको चान यहुदा इस्‍करियोतहेङ पिहि।

२७ तोले र्‍हुकान्‍हुअ्‌सो दियाबलस इङकोलिअ्‌ता दुल्‍हि।

कोलाउ इसु इङकोहेङ दोअ्‌हि, “ना जेदोङ पालि हि, इङको मारफाङ पा।”

२८ कुलाउ वा हाइपालि इङकोहेङ एसा दोअ्‌हि दोअ्‌तेङ चालि योम्‍कालाइ हासुङ मागेहि।

२९ हाइदोनु आधेमि इदोइ फोमपाहि, यहुदा दोफा टाकाको जाबि हिनाङ इसु इङकोहेङ पार्बाको भाअ्‌सिङ गोइका आनेमाने चोलाको रो निरधनगेलाइहेङ आधे प्‍याको दोअ्‌का एइ।

३० कोलाउ तोले र्‍हुकान्‍हुअ्‌सो यहुदा इस्‍करियोत, ओदोङघरि बाहार ओल्‍हेतेङ हानेहि। इङको पहर न्‍हिसिङ जेङलिदोका हिघाहि।

इसुको नावा हुकुम

३१ जेलाउ यहुदा बाहार हानेहि कोलाउ इसु दोअ्‍हि, “एला का द्‍याङको चान प्रतापि जेङका हिघा रो परमेस्‍वर काता प्रतापि जेङका हि।

३२ एदि परमेस्‍वर का द्‍याङको चानता प्रतापि जेङहि पानु परमेस्‍वर ताइमिङता का द्‍याङको चानहेङ प्रतापि पावा, कालाउ वा इदोइ मारफाङ पावा।

३३ “आतुइका जामालाइ, आधे आरोङ पहरथिकापा का आरोङ आतुइसा पहरथिकापा नेलाइदोफा ह्‍याङका। नेलाइ कासेहेङ भोस्‍वाना रो जेसापा का यहुदि आगुवालाइहेङ दोअ्‌घा, एला नेलाइहेङ बुङ दोअ्‌ताङका, ‘जेता का हानेदोङखा, नेलाइ लोलि मादोस्‍वाना।’

३४ एलोङ नावा हुकुम का नेलाइहेङ प्‍याङकाः नेलाइ एमि भेनेङहेङ इन्‍ताना पासु। नेलाइहेङ का जेसापा इन्‍ताना पाका हिघा, नेलाइ बुङ एमि भेनेङहेङ एन्‍साङ इन्‍ताना पासु।

३५ एदि नेलाइ एमि भेनेङहेङ इन्‍ताना पासुन्‍हा पानु, इदोइसोङ झाराङ ग्‍यावा, नेलाइ काङको चात्‍या एइ।”

पत्‍रुसको नामन्‍जुरि

(मत्‍ति २६:३१-३५; मर्कुस १४:२७-३१; लुका २२:३१-३४)

३६ सिमोन पत्‍रुस इसुहेङ हिअ्‌हि, “प्रभु, ना हिसो हानेदोङखेना?”

इसु दोअ्‌हि, “का जेता हानेदोङखा, ना एला कासेहेङ पिताइलि माद्‌वाना, कुलाउ न्‍हुअ्‌सो ते ना कासेहेङ पितायाना।”

३७ पत्‍रुस वासेहेङ दोअ्‍हि, “प्रभु, का हाइपालि एला दोङ नासेहेङ पिताइलि माद्‍वाङका? नाङको भाअ्‌सिङ का ताइको सास बुङ प्‍याङका।”

३८ इसु इङकोहेङ दोअ्‌हि, “हाइ ना ताइको बायु काङको भाअ्‌सिङ प्‍याना? जातिङको का नासेहेङ दोअ्‌खा, ना कासेहेङ सुम खेप मानाल्‍खा दोअ्‌तेङ इन्‍कार मापापाधाउ धाङगाइ माओकावा।”

चात्‍यागेलाइहेङ इसुको थुमथुमाइ

१४

१ इसु चात्‍यागेलाइहेङ दोअ्‍हि, “नेलाइको कोन्‍धाङ बिकल माज्‍याको। नेलाइ परमेस्‍वरहेङ खान्‍धुर पासुखेना, कासेहेङ बुङ खान्‍धुर पासु।

२ काङको आबाको साअ्‌ता हिका थामेगेलाइ हेन्‍जाङ हि। एन्‍सा माकोनु, नेलाइको भाअ्‌सिङ थामे त्‍यार पालि का हानेदोङखा दोअ्‌तेङ नेलाइहेङ दोअ्‌धाङका कुनु?

३ कालाउ हानेतेङ नेलाइको भाअ्‌सिङ थामे त्‍यार पाकान्‍हुअ्‌सो का आरोङ ल्‍वाङका रो नेलाइहेङ काता चुमप्‍वाङका। कोलाउ जेता का हिघा, इन्‍ता नेलाइ बुङ हिस्‍वाना।

४ जेता का हानेदोङखा, नेलाइ इन्‍ता हानेका दामा नाल्‍सुखेना।”

इसो एखिनिङ दामा

५ थोमा वासेहेङ दोअ्‍हि, “प्रभु, ना हिसो हानेदोङखेना, केलाइ मागेन्‍हाखे, कोलाउ केलाइ दामा हेसापा नाल्‍लि?”

६ इसु इङकोहेङ दोअ्‍हि, “दामा, सत रो ज्‍यान का दोङ एइ। कासो बिना हासु बुङ आबाकोता लोलि माद्‍वावा।

७ नेलाइ कासेहेङ नाल्‍का हिनु, काङको आबाहेङ बुङ नाल्‍सुधाना। एलासो ओसो वासेहेङ नालस्‍वाना रो वासेहेङ तिङका हिसुन्‍हा।”

८ फिलिप इसुहेङ दोअ्‍हि, “प्रभु, केलाइहेङ आबा तिम्‍पापि। इङको जेङनु केलाइहेङ थेमाङ।”

९ इसु इङकोहेङ दोअ्‍हि, “फिलिप, इदोइ पहरथिकापा का नेलाइदोफा हिघा, कोलाउबुङ ना कासेहेङ मानाल्‍खेना? जाइ कासेहेङ तिङका हि, इङको आबाहेङ तिङका हि। ना ‘केलाइहेङ आबा तिम्‍पापि’ दोअ्‌तेङ हेसापा दोअ्‌लि द्‌वाना?

१० का आबाता हिघा रो आबा काता हि दोअ्‌तेङ हाइ ना खान्‍धुर मापाखेना? जेदोङ कथन का नेलाइहेङ दोअ्‌खा, इङको का काङको ताइकोङ खाबराता धुइका माको, कुलाउ काता बासा हिका आबा ताइको काम पाखे।

११ कासेहेङ खान्‍धुर पा, का आबाता हिघा रो आबा काता हि। माकोपानु इदोइ कामगेलाइकोङ भाअ्‌सिङ खान्‍धुर पा।

१२ “जातिङको, का नेलाइहेङ दोअ्‌खा, जाइ कासेहेङ खान्‍धुर पाखे, इङको काङको पाका काम बुङ पावा। इङकोखान्‍तेङ बाराका काम पावा, हाइदोनु का आबाकोता हानेदोङखा।

१३ नेलाइ काङको मिङता जेदोङसुदाङ र्‍हेलाउ बुङ चानता आबाको प्रताप ज्‍याको दोअ्‌तेङ का इङको पाङका।

१४ नेलाइ काङको मिङता हिदिङ थोक र्‍हेसुन्‍हा पानु का पाप्‍याङका।

पुनित हङसको कबोल

१५ “नेलाइ कासेहेङ इन्‍ताना पासुन्‍हा पानु काङको हुकुमगेलाइ साअ्‌स्‍वाना।

१६ का आबादोफा पुकार पाङका रो वा नेलाइहेङ भेनेङ साल्‍हापिका प्‍यावा रो वा नेलाइदोफाङ दिनादिनाङ हितेङह्‍यावा।

१७ या सतको हङस हि, जाइहेङ दुनिया र्‍हुलि माद्‍वावा, हाइदोनु दुनिया वासेहेङ ना ते तिङखे ना नाल्‍खे। नेलाइ वासेहेङ नाल्‍सुखेना, वा नेलाइदोफा बासा हिखे रो वा नेलाइता हितेङह्‍यावा।

१८ का नेलाइहेङ माउर्‍या मालाअ्‌ताङका। का नेलाइकोता ल्‍वाङका।

१९ एला आधे पहरन्‍हुअ्‌सो दुनिया कासेहेङ हेअ्‌लाउ मातिनावा, कुलाउ नेलाइ कासेहेङ तिङस्‍वाना। का सिन्‍हुका जेङका हिनाङ, नेलाइ बुङ सिन्‍हुतेङ हिस्‍वाना।

२० इङको दिना नेलाइ गेस्‍वाना, का काङको आबाता हिघा, नेलाइ काता रो का नेलाइता हिघा।

२१ कासेहेङ इन्‍ताना पाका इङकोङ एइ, जाइदोफा काङको हुकुम हि रो इङको साअ्‌खे। कालाउ कासेहेङ इन्‍ताना पाकाहेङ काङको आबा इन्‍ताना पाखे। का इङकोहेङ इन्‍ताना पाङका रो का ताइमिङहेङ इङकोता देखाल प्‍याङका।”

२२ यहुदा (इस्‍करियोतचाहिँ माको) इसुहेङ दोअ्‍हि, “प्रभु, ना हाइ दोअ्‌खेना, ना ताइमिङहेङ केलाइता देखाल प्‍याना रो दुनियाहेङ चाहिँ माको?”

२३ इसु इङकोहेङ दोअ्‍हि, “जाइ कासेहेङ इन्‍ताना पाखे, इङको काङको कथन साअ्‌तावा। काङको आबा इङकोहेङ इन्‍ताना पावा, केलाइ इङकोता ल्‍वाङ रो इङकोदोफा बासा ह्‍याङ।

२४ कासेहेङ इन्‍ताना मापाकालाइ काङको कथन मासाअ्‌खे। जेदोङ कथन नेलाइ हिङसुखेना, इङको काङको माको, कुलाउ कासेहेङ दिङगिल्‍का आबाको एइ।

२५ “इदोइ काथा नेलाइदोफा हिलाउ का नेलाइहेङ दोअ्‌का एइ।

२६ कुलाउ साल्‍हापिका, माकोनु पुनित हङस, जाइहेङ आबा काङको मिङता दिङगिलावा। वा नेलाइहेङ गोताङ काथा धिरपावा। का नेलाइहेङ दोअ्‌का गोताङ काथा नेलाइहेङ फोम पापावा।

२७ “सान्‍ति का नेलाइदोफा लाअ्‌ध्‍याङका। का ताइको सान्‍ति नेलाइहेङ प्‍याङका, कुलाउ दुनियाको पिकाभाइपा माको। नेलाइको कोन्‍धाङ बिकल माज्‍याको रो थिलिगोइका माज्‍याको।

२८ “का नेलाइहेङ ‘का हानेदोङखा रो नेलाइकोता ल्‍वाङका’ दोअ्‌का नेलाइ हिङसुन्‍हा। नेलाइ कासेहेङ इन्‍ताना पाका हिनु का आबाकोता हानेदोङखा दोअ्‌का हिङतेङ नेलाइ लेन्‍चासुधाना, हाइपानु आबा काखान्‍तेङ बाराका हि।

२९ एला इदोइ जेङका लाम्‍फा दोङ का नेलाइहेङ दोअ्‌पिका हिघा। जेलाउ इदोइ जेङलि ल्‍वावा नेलाइ खान्‍धुर पालि दोसु।

३० का नेलाइदोफा एला हेन्‍जा माधुयाङका, हाइदोनु इदोइ दुनियाको राजपाकाa लोदोङखे। इङको कार्‍हुता हाइदोङ सरबङ मान्‍थु।

३१ कुलाउ का आबाहेङ इन्‍ताना पाखा रो जेसापा आबा कासेहेङ हुकुम पाका हि इङकोङमाफिक पाखा दोअ्‌तेङ दुनिया ग्‍याको। ल्‍होसु, केलाइ इतासो हानाइने।”

a 

१४:३० दुनियाको राजपाका दियाबलसहेङ दुनियाको राजपाका बुङ दोअ्‌खे।

अङगुरको सिङ रो दालेङगेलाइ

१५

१ जातिङको अङगुरको सिङ का दोङ हिघा, कालाउ काङको आबा खेतिपाका हि।

२ काता हिका गोताङ दालेङ जाइ सेका मासेपाखे वा इङकोहेङ धाइगिलावा रो सेका सेपाका गोताङ दालेङहेङ आरोङ हेन्‍जासेका स्‍याको दोअ्‌तेङ वा तुमप्‍यावा।

३ का नेलाइहेङ दोअ्‌का कथनहोइ नेलाइ लाम्‍फा दोङ पुनित जेङसुहोइना।

४ काता हिसु रो का नेलाइता ह्‍याङका। जेसापा दालेङ अङगुरको सिङता माहि पानु इङको ताइमिङ सेका सेपालि माद्‌वावा। एन्‍सा दोङ नेलाइ काता माहिसुन्‍हा पानु नेलाइ बुङ मादोस्‍वाना।

५ “अङगुरको सिङ का दोङ एइ रो नेलाइचाहिँ दालेङगेलाइ एइ। जाइ काता हिखे, का बुङ वाता ह्‍याङका रो एसापा इङको हेन्‍जा सेका सेपावा। हाइपानु कासो फारापा हितेङ नेलाइ हाइ बुङ पालि मादोस्‍वाना।

६ हासुङ द्‍याङ काता माहि पानु, इङको दालेङभाइपाङ बाहार थालन्‍हावा रो इङको सेनावा। इसिका दालेङगेलाइ द्‍याङगेलाइ जोम्‍पातेङ मेता दुकावा।

७ एदि नेलाइ काता हिसुन्‍हा पानु रो काङको दोअ्‌का कथनगेलाइ बुङ नेलाइता हिहे पानु, नेलाइ भोका काथा र्‍हेनु निङस्‍वाना।

८ नेलाइ हेन्‍जा सेका सेपातेङ काङको चात्‍या एइ दोअ्‌का साबित पासुन्‍हा पानु इदोङता काङको आबाको प्रताप ज्‍यावा।

९ “आबा कासेहेङ जेसापा इन्‍ताना पाका हि, का बुङ नेलाइहेङ इन्‍ताना पाका हिघा। नेलाइ काङको इन्‍तानाता हिसु।

१० एदि काङको हुकुमगेलाइ साअ्‌सुन्‍हा पानु नेलाइ काङको इन्‍तानाता हिस्‍वाना। जेसापा का काङको आबाको हुकुमगेलाइ साअ्का हिघा रो वाको इन्‍तानाता ह्‍याङका।

११ का इदोइ काथा नेलाइहेङ इदोइहेतु दोअ्‌का हिघा, काङको सुकाका नेलाइता ह्‍याको रो नेलाइको सुकाका पोङघा ज्‍याको।

१२ “काङको हुकुम इदोइ दोङ एइ, जेसापा का नेलाइहेङ इन्‍ताना पाघा, नेलाइ बुङ एमि भेनेङहेङ एन्‍सा दोङ इन्‍ताना पासु।

१३ सानाइतिगेलाइको भाअ्‌सिङ ताइको बायु पिका खान्‍तेङ बाराका इन्‍ताना बो हासुकोङ माजेङखे।

१४ नेलाइहेङ का जेदोङ हुकुम पाखा इङको नेलाइ मानिसुन्‍हा पानु नेलाइ काङको सानाइति एइ।

१५ एलासो का नेलाइहेङ कामत्‍या मादोअ्‌ताङका, हाइपानु इङकोको गिर्‍हि हाइ पाखे कामत्‍या मागेखे। कुलाउ का नेलाइहेङ सानाइति दोअ्‌का हिघा, हाइदोनु जेदोङ का काङको आबासो हिङघा, का इङको गोताङ नेलाइहेङ दोअ्‌पिका हिघा।

१६ कासेहेङ नेलाइ मासालसुन्‍हा, का नेलाइहेङ साल्‍घा रो नेलाइहेङ भर्ना पाघा। नेलाइ हानेसु रो सेका सेपासु कालाउ नेलाइको सेका हितेङह्‍याको। एन्‍साङ नेलाइ आबादोफा काङको मिङता जेदोङ र्‍हेस्‍वाना, वा नेलाइहेङ इङको प्‍यावा।

१७ का नेलाइहेङ इदोइ हुकुम पिदोङखा,नेलाइ एमि भेनेङहेङ इन्‍ताना पासु।

चात्‍यागेलाइहेङ दुनियाको दिगमिग

१८ “दुनियाको द्‍याङगेलाइ नेलाइहेङ दिगमिग पाखे पानु, नेलाइहेङ दिगमिग पाका लाम्‍फा इङको कासेहेङ दिगमिग पाका एइ।

१९ एदि नेलाइ इदोइ दुनियाको हिनु ते दुनिया नेलाइहेङ ताइको दोअ्‍तेङ इन्‍ताना पाधावा। कुलाउ नेलाइहेङ इदोइ दुनियासो माको। नेलाइहेङ दुनियासो का साल्‍घा, इदोइहेतु दुनिया नेलाइहेङ दिगमिग पाखे।

२० का नेलाइहेङ दोअ्‌का कथन फोम पासु, ‘कामत्‍या साअ्‌को गिर्‍हिखान्‍तेङ बाराका माजेङखे।’ एम्‍बालाइ कासेहेङ सान्‍ताइहि पानु नेलाइहेङ बुङ सान्‍तायावा। एम्‍बालाइ काङको कथन साअ्‌हि पानु नेलाइको कथन बुङ साअ्‌तावा।

२१ कुलाउ एम्‍बालाइ इदोइ गोताङ काथा काङको मिङको भाअ्‌सिङ नेलाइहेङ पावा, हाइदोनु एम्‍बालाइ कासेहेङ दिङगिलकाहेङ मानाल्‍खे।

२२ “का मालोका हिनु रो एम्‍बालाइहेङ मादोअ्‌पिका हिनु एम्‍बालाइ कुकर्मको दागि माजेङधावा। कुलाउ एला ते ताइको कुकर्मको भाअ्‌सिङ एम्‍बालाइदोफा हाइदोङ निउ मान्‍थु।

२३ जाइ कासेहेङ दिगमिग पाखे, इङको काङको आबाहेङ बुङ दिगमिग पाखे।

२४ एदि बो हासुङ मापाका काम का एम्‍बालाइको माझाता मापाका हिनु, एम्‍बालाइ कुकर्मको दागि माजेङधावा। कुलाउ एला एम्‍बालाइ कासेहेङ रो काङको आबाहेङ सुदाङ तिङका हि रो दिगमिग पाका हि।

२५ कुलाउ नियमता लेखेन्‍हाका इदोइ कथन पोङघा जेङलि, ‘एम्‍बालाइ कासेहेङ माकोसिङहेतु दिगमिग पाहि।’

२६ “जेलाउ साल्‍हापिका ल्‍वावा जाइहेङ का आबाको पाहासो सतको हङस नेलाइकोता दिङगिलप्‍यावा। जाइ आबासो लोखे वा दोङ काङको बारेता दासि प्‍यावा।

२७ नेलाइ लाम्‍फासो दोङ कादोफा हिका हिनाङसिङ नेलाइ बुङ काङको दासि जेङस्‍वाना।”

१६

१ “नेलाइको खान्‍धुर मालाअ्‌न्‍हाको दोअ्‌तेङ दोङ का इदोइ काथा नेलाइहेङ दोअ्‌का एइ।

२ एम्‍बालाइ नेलाइहेङ यहुदि कचहरिसाअ्‌गेलाइसो ओल्‍हेपागिलावा। जातिङको इसिका पहर लोदोङखे, जेलाउ नेलाइहेङ सेअ्‌का पाकाहेङ परमेस्‍वरको सेवा पादोङखा दोअ्‌तेङ फोमपावा।

३ एम्‍बालाइ इदोइ काम पावा, हाइदोनु एम्‍बालाइ आबाहेङ नाल्‍का मान्‍थु रो कासेहेङ बुङ मानाल्‍खे।

४ कुलाउ इदोइ काथा का नेलाइहेङ दोअ्‌का हिघा। जेलाउ इङको पहर ल्‍वावा, कोलाउ नेलाइहेङ हाइ दोअ्‌का हिघाखा दोअ्‌तेङ नेलाइहेङ फोम जेनावा। लाम्‍फा दोङ का नेलाइहेङ इदोइ काथा मादोअ्‌घा, हाइपानु का नेलाइदोफा हिघाखा।

पुनित हङसको काम

५ “एला का कासेहेङ दिङगिल्‍काकोता हानेदोङखा। कुलाउ ‘ना हिसो हानेदोङखेना?’ दोअ्‌तेङ नेलाइ हासुङ कासेहेङ माहिअ्‌स्‍वाना।

६ का नेलाइहेङ इदोइ काथा दोअ्‌का हेतु नेलाइको कोन्‍धाङ पिरहोइ पोङघाका हि।

७ कुलाउ का नेलाइहेङ सत काथा दोअ्‌खा, का हानेकाता दोङ नेलाइको भालाइ हि। हाइदोनु का मान्‍हेघा पानु, साल्‍हापिका नेलाइकोता मालावा।

८ कालाउ जेलाउ वा ल्‍वावा, वा दुनियाहेङ कुकर्म, धरमाति रो नियाको बारेता दागि ठर्‍हायावा।

९ कुकर्मको बारेता, हाइदोनु एम्‍बालाइ कार्‍हुता खान्‍धुर मापाखे।

१० धरमातिको बारेता, हाइदोनु का आबाकोता हानाङका रो नेलाइ कासेहेङ आरोङ मातिङस्‍वाना।

११ नियाको बारेता, हाइदोनु इदोइ दुनियाको राजपाकाहेङ डारहुकुम जेङलिदोका हि।

१२ “का नेलाइहेङ दोअ्‌का काथा आरोङ हेन्‍जाङ हि, कुलाउ एला नेलाइ इङको काथा सहेलि मादोस्‍वाना।

१३ जेलाउ वा पुनित हङस ल्‍वावा, कोलाउ वा नेलाइहेङ गोताङ सतता थोङगिलावा। वा ताइको पाहासो माधुयावा। वा जेदोङ हिनावा, इङकोङ धुयावा रो जेङलि लोका काथागेलाइ नेलाइहेङ हुकुम पाप्‍यावा।

१४ वा काङको प्रताप पावा, हाइदोनु जेदोङ काङको एइ, इङको कासो र्‍हुतेङ नेलाइहेङ इङको पाप्‍यावा।

१५ जे जेथे आबादोफा हि, इङको काङको एइ। इदोङहेतु का दोअ्‌घा, जेदोङ काङको एइ इङको कासो र्‍हुतेङ पुनित हङस नेलाइहेङ हुकुम पाप्‍यावा।

चात्‍यागेलाइ सुर्ता रो लेङ

१६ “आतुइसा पहरन्‍हुअ्‌सो नेलाइ कासेहेङ आरोङ मातिङस्‍वाना, कालाउ आतुइसा पहरन्‍हुअ्‌सो कासेहेङ आरोङ तिङस्‍वाना।”

१७ कोलाउ वाको आधेमि चात्‍यागेलाइ ताताइमिता दोअ्‍हि, “वा केलाइहेङ इदोइ हाइ दोअ्‌का एइ? ‘आतुइसा पहरन्‍हुअ्‌सो नेलाइ कासेहेङ मातिङस्‍वाना, कालाउ आरोङ आतुइसा पहरन्‍हुअ्‌सो नेलाइ कासेहेङ तिङस्‍वाना’ रो ‘हाइपानु का आबाकोता हानेदोङखा।’”

१८ एम्‍बालाइ दोअ्‍हि, “वा ‘आतुइसा पहरन्‍हुअ्‌सो’ दोअ्‌का हाइ एइ? केलाइ माग्‍याङ, वा हाइ दोअ्‌दोङखे।”

१९ एम्‍बालाइ वासेहेङ हिअ्‌लि लाल्‍सा पादोङखे दोअ्‌का गेतेङ इसु दोअ्‍हि, “‘आतुइसा पहरन्‍हुअ्‌सो नेलाइ कासेहेङ मातिङस्‍वाना रो आतुइसा पहरन्‍हुअ्‌सो कासेहेङ तिङस्‍वाना’ दोअ्‌का काथाको माने हाइ एइ दोअ्‌का बारेता हाइ नेलाइ ताताइमिता सावालजावाफ पादोङसुखेना?

२० जातिङको, का नेलाइहेङ दोअ्‌खा, नेलाइ खारस्‍वाना रो बिलाप पास्‍वाना, कुलाउ दुनिया लेङचावा। नेलाइ पिर पास्‍वाना, कुलाउ नेलाइको पिर लेङता फेरेन्‍हावा।

२१ जामाल जोन्‍माइका पहरता बेबालहेङ बेथा निङचाखे, हाइदोनु इङकोको पहर लोका हिखे। कुलाउ जेलाउ वा जामाल जोन्‍माइखे, कोलाउ इङकोहेङ इङको पिरको फोम माजेङखे, हाइपानु दुनियाता एलोङ जामालको जोलोम जेङहि दोअ्‌का काथाता इङको लेङचाखे।

२२ एसापा दोङ एला नेलाइहेङ पिर जेङखे, कुलाउ का आरोङ नेलाइहेङ तिनाङका रो नेलाइको कोन्‍धाङ लेङचाका ज्‍यावा। कालाउ हासुङ नेलाइको लेङ नेलाइसो माघिङन्‍हावा।

२३ इङको दिना नेलाइ कासेहेङ हाइदोङ माहिअ्‌स्‍वाना। जातिङको का नेलाइहेङ दोअ्खा, नेलाइ काङको मिङता आबादोफा जेदोङ र्‍हेस्‍वाना, वा नेलाइहेङ प्‍यावा।

२४ एलाथिकापा नेलाइ काङको मिङता हाइदोङ र्‍हेका मान्‍थुसुन्‍हा। र्‍हेसु, कालाउ नेलाइ निङस्‍वाना। एसापा नेलाइको लेङ पोङघा ज्‍याको।

दुनियाहेङ जितिका

२५ “इदोइ काथा का नेलाइहेङ उपमाता दोअ्‌का हिघा। कुलाउ पहर लोदोङखे, जेलाउ का नेलाइदोफा आरोङ उपमाता माधुयाङका, कुलाउ आबाको बारेता नेलाइहेङ गेपाङ दोअ्‌ताङका।

२६ इङको दिना नेलाइ काङको मिङता र्‍हेस्‍वाना। का नेलाइको भाअ्‌सिङ आबादोफा पुकार पाप्‍यायाङका दोअ्‌तेङ नेलाइहेङ मादोअ्‌ताङका।

२७ हाइदोनु आबा ताइमिङ नेलाइहेङ इन्‍ताना पाखे, हाइपानु नेलाइ कासेहेङ इन्‍ताना पाका हिसुन्‍हा रो का परमेस्‍वर पाहासो लोघा दोअ्‌तेङ खान्‍धुर पाका हिसुन्‍हा।

२८ का आबासो लोघा, कालाउ दुनियाता लोका हिघा रो आरोङ का दुनियाहेङ लाअ्‌तेङ आबाकोता हानेदोङखा।”

२९ चात्‍यागेलाइ वासेहेङ दोअ्‍हि, “एला ना गेपाङ धुइदोङखेना, उपमाता माको।

३० एला केलाइ गेन्‍हाहि, ना गोताङ काथा गेखेना, कालाउ नासेहेङ हासुङ हिअ्‌लि जरुरि मान्‍थु। एन्‍साङ केलाइ खान्‍धुर पान्‍हाखे, ना परमेस्‍वरसो लोका एइ।”

३१ इसु एम्‍बालाइहेङ दोअ्‌हि, “हाइ नेलाइ एला खान्‍धुर पासुखेना?

३२ खाङसु, पहर लोदोङखे, जातिङको लोका हि। जेलाउ नेलाइ राइन्‍हातेङ ताइकोङ थामेता हानेस्‍वाना रो कासेहेङ एकालाङ लाअ्‌स्‍वाना। कोलाउबुङ का एकालाङ मान्‍थुघा, हाइदोनु आबा कादोफा हि।

३३ का नेलाइहेङ इदोइ काथा इदोइ हेतुहोइ दोअ्‌का हिघा, काता नेलाइहेङ सुबिस्‍ता ज्‍याको। दुनियाता नेलाइहेङ जोखिम ज्‍यावा, कुलाउ हिमत पासु, का दुनियाहेङ जितिका हिघा।”

ताइको भाअ्‌सिङ इसुको पुकार

१७

१ इदोइ काथा दोअ्‌लिदोकान्‍हुअ्‌सो इसु सादेलभारि खाङतेङ दोअ्‍हि, “आबा, पहर थुकालिलोका हि, नाङको चानको प्रताप देखाल पापि रो चान नाङको प्रताप देखाल पाको।

२ हाइपानु ना वासेहेङ गोताङ द्‍याङगेलाइर्‍हुता खाबरा पिका हिन्‍हा,कोलाउ ना वासेहेङ पिका झाराङहेङ वा असिम ज्‍यान प्‍याको।

३ एला असिम ज्‍यान इदोइ एइ, एम्‍बालाइ ना एमिखिनिङ सत परमेस्‍वरहेङ नालाको रो नाङको दिङगिल्‍का इसु ख्रिस्‍टहेङ नालाको।

४ जेदोङ काम ना कासेहेङ पिन्‍हा, इङको पोङघा पातेङ नासेहेङ सुमिङता का प्रतापि पाका हिघा।

५ आबा, दुनियाको सिरजाइ जेङका लाम्‍फा नाङको लोकाता कासेहेङ प्रतापि बान्‍हाइ।

चात्‍यागेलाइको भाअ्‌सिङ इसुको पुकार

६ “दुनियासो जेदोङ द्‍याङगेलाइ ना कासेहेङ पिन्‍हा, का एम्‍बालाइहेङ नाङको मिङ देखाल पापिका हिघा। एम्‍बालाइ नाङको हिघाखे, कालाउ ना एम्‍बालाइ कासेहेङ पिन्‍हा रो एम्‍बालाइ नाङको कथन साअ्‌का हि।

७ एम्‍बालाइ एला गेहि, ना कासेहेङ पिका गोताङ काथा नासो लोका एइ।

८ हाइदोनु जेदोङ धुइका ना कासेहेङ पिन्‍हा, का एम्‍बालाइहेङ पिका हिघा रो एम्‍बालाइ इङको र्‍हुका हि। का नासो लोका एइ दोअ्‌तेङ एम्‍बालाइ जातिङको गेका हि। कालाउ ना कासेहेङ दिङगिल्‍का एइ दोअ्‌तेङ एम्‍बालाइ खान्‍धुर पाका हि।

९ का दुनियाको भाअ्‌सिङ पुकार मापाखा, कुलाउ का एम्‍बालाइको भाअ्‌सिङ पुकार पाखा, जाइहेङ ना कासेहेङ पिका हिन्‍हा। हाइदोनु एम्‍बालाइ नाङकोङ एइ।

१० काङको गोताङ जेदोङ हि नाङको एइ रो नाङको जेदोङ हि काङको एइ। काङको प्रताप नेलाइता देखाल जेङका हि।

११ “का आरोङ दुनियाता माह्‍याङका, कुलाउ एबालाइ ते दुनियाता ह्‍यावा। हाइपानु काचाहिँ नाङकोता लोदोङखा। पुनित आबा, ना कासेहेङ पिका नाङको मिङता एम्‍बालाइहेङ हिफाजत ताअ् रो केलाइ भाइपाङ एम्‍बालाइ बुङ ए ज्‍याको।

१२ जेलाउथिकापा का एम्‍बालाइदोफा हिघाखा, ना कासेहेङ पिका नाङको मिङता एम्‍बालाइहेङ हिफाजत ताअ्‌घा रो एम्‍बालाइहेङ बान्‍चे पाघा। कालाउ एम्‍बालाइता बिगारको चानबिना बो हासुङ मुअ्‌का माजेङहि, हाइपानु धरमकिताब पोङघा जेङलि जरुरि हिघाहि।

१३ “एला का नाङकोता लोदोङखा। दुनियाता हिलाउ इदोइ काथा का धुइखा, एम्‍बालाइता काङको लेङ पोङघा ज्‍याको।

१४ का एम्‍बालाइहेङ नाङको कथन पिघा, कुलाउ दुनिया एम्‍बालाइहेङ दिगमिग पाहि। हाइपानु एम्‍बालाइ दुनियाको माको, जेसापा का दुनियाको माको।

१५ ना एम्‍बालाइहेङ दुनियासो चुम्‍पु दोअ्‌तेङ का पुकार मापाङका। कुलाउ एम्‍बालाइहेङ दुरजनसो हिफाजत ताअ्‍पि।

१६ जेसापा एम्‍बालाइ दुनियाको माको, का बुङ दुनियाको माको।

१७ एम्‍बालाइहेङ सतता पुनित पापि, नाङको कथन सत हि।

१८ जेसापा ना कासेहेङ दुनियाता दिङगिलन्‍हा, का बुङ एम्‍बालाइहेङ दुनियाता दिङगिल्‍का हिघा।

१९ एम्‍बालाइको भाअ्‌सिङ का ताइमिहेङ पुनित पाखा, कोलाउ नेलाइ बुङ सतता पुनित जेङसु।

खान्‍धुरिगेलाइको भाअ्‌सिङ इसुको पुकार

२० “का एबालाइको भाअ्‌सिङ खिनिङ पुकार मापाङका, कुलाउ एबालाइको बानालसो कासेहेङ खान्‍धुर पाकालाइको भाअ्‌सिङ बुङ पुकार पाङका।

२१ हाइपानु एम्‍बालाइ झाराङ एलोङ ज्‍याको। आबा, जेसापा ना काता हिन्‍हा रो का नाता हिघा, एन्‍साङ एम्‍बालाइ बुङ केलाइता ह्‍याको। कालाउ ना कासेहेङ दिङगिलन्‍हा दोअ्‌तेङ दुनिया खान्‍धुर पाको।

२२ जेदोङ प्रताप ना कासेहेङ पिका हिन्‍हा, का एम्‍बालाइहेङ पिका हिघा रो केलाइ ए जेङकाभाइपाङ एम्‍बालाइ बुङ ए ज्‍याको।

२३ का एम्‍बालाइता, कालाउ ना काता हिका भाइपाङ एम्‍बालाइ बुङ ए ज्‍याको। ना कासेहेङ दिङगिल्‍का एइ, कालाउ कासेहेङ इन्‍ताना पाकाभाइपा ना एम्‍बालाइहेङ बुङ इन्‍ताना पान्‍हा दोअ्‌तेङ दुनिया ग्‍याको।

२४ “आबा, का लाल्‍सा पाखा, ना कासेहेङ पिकालाइ का जेता हिघा एम्‍बालाइ कादोफाङ ह्‍याको रो काङको प्रताप तिनाको। जेदोङ प्रताप दुनियाको सिरजाइ जेङका लाम्‍फासो दोङ कासेहेङ इन्‍ताना पाका हिनाङ ना कासेहेङ पिका हिघान्‍हा।

२५ “धरमाति आबा, दुनिया नासेहेङ मानाल्‍खे, कुलाउ का नासेहेङ नाल्‍खा। कालाउ ना कासेहेङ दिङगिल्‍का एइ दोअ्‌तेङ चात्‍यागेलाइ गेखे।

२६ का नाङको मिङ एबालाइता देखाल पापातेङह्‍याङका, कोलाउ जेदोङ इन्‍तानाहोइ कासेहेङ ना इन्‍ताना पान्‍हा, इङको एम्‍बालाइता ह्‍याको रो का एम्‍बालाइता ह्‍याङका।”

इसुहेङ रिम्‍का

(मत्‍ति २६:४७-५६; मर्कुस १४:४३-५०; लुका २२:४७-५३)

१८

१ इदोइ काथा दोअ्‌लिदोतेङ इसु ताइको चात्‍यागेलाइदोफा किद्रोन जोलाओदोइपार हानेहि। इन्‍ता एलोङ बागान हिघाहि। इसु ताइको चात्‍यागेलाइदोफा इन्‍ता दुल्‍हि।

२ वासेहेङ रिम्‍पाका यहुदा बुङ इङको थामे नाल्‍का हिघाहि, हाइदोनु इसु ताइको चात्‍यागेलाइदोफा इन्‍ता हानेघाखे।

३ इङको पहर गेसा, उका रो काति चुमका सिपाल्‍हाइको ए हुल रो मुल धामि कालाउ फरिसिगेलाइ दिङगिल्‍का थानको पालेगेलाइ चुम्‍तेङ यहुदा इन्‍ता लोहि।

४ कोलाउ ताइमिर्‍हुता लोलितोम्‍का गोताङ काथा गेतेङ इसु आगा सरेहि रो एम्‍बालाइहेङ दोअ्‌हि, “नेलाइ हासुहेङ भोदोङसुखेना?”

५ एम्‍बालाइ वासेहेङ दोअ्‍हि, “नासरतको इसुहेङ।”

इसु एम्‍बालाइहेङ दोअ्‍हि, “का वाआङ एइ।” कालाउ वासेहेङ रिम्‍पापिका यहुदा बुङ एम्‍बालाइदोफाङ जाअ्‌तेङ हिघाहि।

६ जेलाउ इसु एम्‍बालाइहेङ “का वाआङ हिघा” दोअ्‍हि, कोलाउ एम्‍बालाइ न्‍हुअ् पासाइतेङ भोनोता लोङहि।

७ आरोङ इसु एम्‍बालाइ हिअ्‌हि, “नेलाइ हासुहेङ भोदोङसुखेना?” एम्‍बालाइ दोअ्‌हि, “नासरतको इसुहेङ।”

८ इसु दोअ्‌हि, “का नेलाइहेङ दोअ्‌होइका, का वाआङ एइ। एदि नेलाइ कासेहेङ भोदोङसुखेना पानु इदोइ द्‍याङगेलाइहेङ चाहिँ हानेलि पिसु।”

९ “ना कासेहेङ पिकालाइता एमिहेङ बुङ का माराम्‍पाघा” दोअ्‌तेङ वाको दोअ्‌का कथन पोङघाको दोअ्‌तेङ इदोइ जेङहि।

१० एन्‍सालाउ सिमोन पत्‍रुस ताइमिदोफा हिका काति ओल्‍हेपातेङ मुल धामिको बान्‍धाइको दामपाहा न्‍हातोङ पुकापापिहि। जाइको मिङ माल्‍खस हिघाहि।

११ इसु पत्‍रुसहेङ दोअ्‍हि, “काति दाबिता ह्‍वाअ्। हाइ आबा कासेहेङ पिका तुकाको बाति माआम्‍लि?”

इसु हन्‍नासकोता चुम्‍पुन्‍हाका

१२ इङकोन्‍हुअ्‌सो सिपाल्‍हाइको हुल, एम्‍बालाइको काप्‍तान रो यहुदि आगुवागेलाइको दिङगिल्‍का थानको पालेगेलाइ इसुहेङ रिम्‍हि रो वासेहेङ धेउहि।

१३ लाम्‍फा एम्‍बालाइ वासेहेङ हन्‍नासकोता चुम्‍पुहि, जाइ इङको बाअ्‌सारको मुल धामि कैयाफाको जुवा हिघाखे।

१४ इदोङ इङकोङ कैयाफा हिघाखे, जाइ राइतिको भाअ्‌सिङ ए मि द्‍याङ सिलि दोङ भालाइ हि दोअ्‌तेङ यहुदि आगुवागेलाइहेङ मतो पिका हिघाखे।

पत्‍रुसको लाङ नामन्‍जुर

(मत्‍ति २६:६९-७०; मर्कुस १४:६६-६८; लुका २२:५५-५७)

१५ सिमोन पत्‍रुस रो इसुको भेनेङ ए मि चात्‍या वासेहेङ पिताइहि। इङको भेनेङ चात्‍याचाहिँ मुल धामिको नाल्‍का हिघाखे रो इसुदोफाङ मुल धामिको सालेङता दुल्‍हि।

१६ कुलाउ पत्‍रुस बाहार द्‍वारता जाअ्‌धिहि। इङको भेनेङ चात्‍याचाहिँ जाइ मुल धामिको नाल्‍का हिघाखे, बाहार ओल्‍हेतेङ द्‍वारता हिका बेजानहेङ दोअ्‌तेङ पत्‍रुसहेङ लिअ्‌ता चुमाहि।

१७ कोलाउ द्‍वारता हिका इङको बेजान पत्‍रुसहेङ हिअ्‌हि, “हाइ ना बुङ इदोइ द्‍याङको चात्‍या माको?”

पत्‍रुस दोअ्‍हि, “का माको।”

१८ इन्‍ता कामत्‍या रो पालेगेलाइ चुङकाता जाअ्‌तेङ मे एम्‍तेङ हिघाखे। कालाउ पत्‍रुस बुङ एम्‍बालाइदोफाङ जाअ्‌तेङ मे एम्‍लि तेङहि।

मुल धामि इसुहेङ हिअ्‌का

(मत्‍ति २६:५९-६६; मर्कुस १४:५५-६४; लुका २२:६६-७१)

१९ मुल धामि इसुहेङ वाको चात्‍यागेलाइ रो वाको बिद्‌याको बारेता हिअ्‌हि।

२० इसु इङकोहेङ दोअ्‍हि, “का झाराङको आगाता दोअ्‌का हिघा। का दिनाङ कचहरिसाअ्‌ता रो थानता बिद्‍या पिका हिघा, जेता झाराङ यहुदिगेलाइ जोम्‍खे। का सिपापा हाइदोङ दोअ्‌नाङ मान्‍थुघा।

२१ कासेहेङ हाइपालि हिअ्‌खेना? का एम्‍बालाइहेङ हाइ दोअ्‌घा इङको हिङकालाइहेङ दोङ हिअ्। का दोअ्‌का काथागेलाइ एबालाइ दोङ ग्‍यावा।”

२२ इसु इदोइ काथा दोअ्‌लाउ भेर्पा जाअ्‌का पालेगेलाइता ए मि वासेहेङ चाउरेतेङ एसा दोअ्‍हि, “हाइ मुल धामिदोफा एसापा नुइ लागिखेना?”

२३ इसु इङकोहेङ दोअ्‍हि, “का माजेङका दोअ्‌काहिघा पानु इङकोको दासि पि, कुलाउ एदि का मुनासिप दोअ्‌का हिघा पानु कासेहेङ हाइपालि दान्‍हाइखेना?”

२४ कोलाउ हन्‍नास इसुहेङ धेउन्‍हाकाङ हालतता मुल धामि कैयाफाकोता दिङगिल्‍हि।

पत्‍रुसको न्‍हे रो सुम नामन्‍जुर

(मत्‍ति २६:७१-७५; मर्कुस १४:६९-७२; लुका २२:५८-६२)

२५ सिमोन पत्‍रुस जाअ्‌तेङ मे एम्‍दोङघाखे। एम्‍बालाइ इङकोहेङ दोअ्‍हि, “हाइ वाको चात्‍यागेलाइता ए मि ना बुङ माको?”

पत्‍रुस दोअ्‍हि, “का माको।”

२६ मुल धामिको कामत्‍यागेलाइता ए मि, जाइको ताइकोको न्‍हातोङ पत्‍रुस पुक्‍कापापिका हिघाखे, इङको हिअ्‌हि, “हाइ का नासेहेङ इङकोदोफा बागानता तिङका माको कुनु?”

२७ कोलाउ आरोङ पत्‍रुस नामन्‍जुर पाहि रो ओदोङघरि धाङगाइ ओहि।

इसुहेङ पिलातसकोता चुम्‍पुका

(मत्‍ति २७:१-२, ११-३१; मर्कुस १५:१-२०; लुका २३:१-५, १३-२५)

२८ जुम्‍नि दिना ए र्‍हिमाङ एम्‍बालाइ इसुहेङ कैयाफाको साअ्‌सो रोमि बाराहाकिम पिलातसको महलता चुम्‍पुहि। एम्‍बालाइ महलता मादुल्‍हि, हाइदोनु लाअ्‌पिका पार्बाको भातेर चालिको भाअ्‌सिङ एम्‍बालाइ ताइमिहेङ पुनित ताअ्‌लि भोघाखे।a

२९ इदोइहेतु एम्‍बालाइकोता बाहार ओल्‍हेतेङ पिलातस दोअ्‌हि, “नेलाइ हाइ फतुर लागाइस्‍वाना?”

३० एम्‍बालाइ वासेहेङ दोअ्हि, “इदोइ द्‍याङ कुकर्मि मान्‍थुनु केलाइ यासेहेङ नाङकोता हाइपालि चुमाधाङ कुनु?”

३१ पिलातस एम्‍बालाइहेङ दोअ्‍हि, “नेलाइ यासेहेङ चुमपुसु रो नेलाइको ताइकोङ नियममाफिक याको निसाप पासु।”

यहुदि आगुवागेलाइ इङकोहेङ दोअ्‍हि, “हिदिङ द्‍याङहेङ बायुडार पिका खाबरा केलाइहेङ मान्‍थु।”

३२ इसुको सिका हिदोइ रितहोइ ज्‍याङ इङकोको तिप्‍नि पितेङ वाको दोअ्‌का कथन पोङघालि एसा जेङका हिघाहि।

३३ पिलातस आरोङ महललिअ्‌ता हानेहि रो वा इसुहेङ काइतेङ दोअ्‌हि, “हाइ ना यहुदिगेलाइको राजा हिन्‍हा?”

३४ इसु दोअ्‍हि, “ना ताइमिङ एसा दोअ्‌खेना बे काङको बारेता नासेहेङ बो हासुङ दोअ्‌हि?”

३५ पिलातस दोअ्‌हि, “हाइ का यहुदि एइ कुनु? नाङकोङ जात्‍या रो मुल धामिगेलाइ नासेहेङ काङकोता चुमाहि। ना हाइ पान्‍हा?”

३६ इसु दोअ्‍हि, “काङको सारभि इदोइ दुनियाको माको। काङको सारभि इदोइ दुनियाको हिका हिनु काङको सेवापाकालाइ काङको भाअ्‌सिङ फेअ्‌सुधावा रो का यहुदि आगुवागेलाइको खुर्ता मापरेधाङका। कुलाउ काङको सारभि दुनियाको माको।”

३७ पिलातस इसुहेङ हिअ्‌हि, “एन्‍सा पानु, हाइ ना राजा दोङ हिना ते?”

इसु दोअ्‍हि, “का राजा हिघा दोअ्‌तेङ ना ताइमिङ दोअ्‌दोङखेना। याकोङ भाअ्‌सिङ का जोन्‍मेका एइ रो याकोङ भाअ्‌सिङ सतको पारमान पिलि का इदोइ दुनियाता लोका एइ। झाराङ जाइ सतको पाहाता हि, इङको काङको दोअ्‍का साअ्‌खे।”

३८ पिलातस इसुहेङ हिअ्‌हि, “सत हाइ एइ?” इदोइ दोअ्‌तेङ वा बाहार यहुदिगेलाइकोता हानेहि रो एम्‍बालाइहेङ दोअ्‌हि, “का याता हाइदोङ फतुर मानिङखा।

३९ लाअ्‌पिका पार्बाता बाअ्‌सारकिअ्‌पाङ ए मि थुनुवाहेङ नेलाइको भाअ्‌सिङ लाअ्‌पिका नेलाइको चलन हि। हाइ नेलाइ भोसुखेना, इदोइखेप यहुदिगेलाइको राजाहेङ लाअ्‌प्‍याङका?”

४० कुलाउ एम्‍बालाइ र्‍हिकाइतेङ दोअ्‌हि, “यासेहेङ माको, बारब्‍बाहेङ लाअ्‌पि!” बारब्‍बाचाहिँ डाकु हिघाहि।

a 

१८:२८ पिलातस यहुदि मान्‍ठुघाहि, ओदोङभाअ्सिङ यहुदिगेलाइ वाको महल लिअ्‍ता मादुल्‍हि एम्‍बालाइको रितिरिवाज दोअ्‍खे एदि एम्‍बालाइ बो जात्‍याको साअ्‍ लिअ्‍ता दुल्‍हि पानु असुचि जेङघाखे।

इसुहेङ कुरुसता टाङगाइलि हुकुमपिका

(मत्‍ति २७:१५-३१; मर्कुस १५:६-२०; लुका २३:१३-२५)

१९

१ कोलाउ पिलातस इसुहेङ चुम्‍पुतेङ छरि म्‍हेअ्‌लि हुकुम पिहि।

२ छरि लागाइकान्‍हुअ्‌सो सिपाल्‍हाइगेलाइ इसुहेङ चुइको सिरपेच रो बेङगाना रङको राजाको लागाइकाभाइका धाबा होङपापिहि।

३ कालाउ वाको भेर्पा लोतेङ दोअ्‌हि, “यहुदिगेलाइको राजाहेङ सेउपाखा!” दोअ्‌तेङ निन्‍दा पातेङ चाउरेलि तेङहि।

४ आरोङ बाहार ओल्‍हेतेङ पिलातस एम्‍बालाइहेङ दोअ्‍हि, “खाङसु, का यासेहेङ नेलाइकोता बाहार चुमादोङखा रो नेलाइहेङ दोअ्‌लि भोखा, का याता हाइदोङ कसुर मानिङखा।”

५ कोलाउ चुइको सिरपेच रो बेङगाना रङको धाबा होङतेङ इसु बाहार लोहि रो पिलातस एम्‍बालाइहेङ दोअ्‌हि, “खाङसु, इदोइ द्‍याङहेङ!”

६ जेलाउ मुल धामिगेलाइ रो पालेगेलाइ इसुहेङ तिङहि, कोलाउ एम्‍बालाइ एसा दोअ्‌तेङ र्‍हिकाइलि तेङहि, “इङकोहेङ कुरुसता टाङगाइ, इङकोहेङ कुरुसता टाङगाइ!”

पिलातस एम्‍बालाइहेङ दोअ्‍हि, “एन्‍सानु नेलाइ दोङ यासेहेङ चुम्‍पुतेङ कुरुसता टाङगाइसु, हाइदोनु का याता हाइदोङ कसुर मानिङखा!”

७ यहुदि आगुवागेलाइ वासेहेङ दोअ्‍हि, “केलाइको नियममाफिक इङको सिलिङगोयाङ। हाइपानु या ताइमिहेङ परमेस्‍वरको चान हिघा दोअ्‌तेङ दोअ्‌का हि।”

८ इदोइ काथा हिङतेङ पिलातस आरोङ थिहि।

९ वा आरोङ महललिअ्‌ता दुल्‍हि रो इसुहेङ हिअ्‌हि, “ना हिताको हिन्‍हा?” कुलाउ इसु वासेहेङ हाइदोङ मादोहि।

१० इदोइहेतु पिलातस वासेहेङ दोअ्‍हि, “हाइ ना कादोफा माधुयाना? नासेहेङ लाअ्‌पिका रो कुरुसता टाङगाइका खाबरा कादोफा हि दोअ्‌का हाइ ना मागेखेना?”

११ इसु दोअ्‍हि, “नासेहेङ र्‍हुतासो मापिका हिनु कार्‍हुता नाङको हिदिङ खाबरा माहिधावा। इङकोहेतु कासेहेङ नाङको खुर्ता पिका आरोङ हेन्‍जा कुकर्मको दागि जेनावा।”

१२ इङकोन्‍हुअ्‌सो पिलातस इसुहेङ लाअ्‌पिलि हेन्‍जा बल पाहि। कुलाउ यहुदि आगुवागेलाइ एसा दोअ्‌तेङ र्‍हिकाइहि, “एदि ना इङकोहेङ लाअ्‌पिन्‍हा पानु ना कैसरको सानाइति मान्‍थुन्‍हा। जाइ ताइमिङहेङ राजा एइ दोअ्‌तेङ जिकिर पाखे इङको कैसरको खिलापता जाअ्‌खे।”

१३ पिलातस इदोइ काथा हिङतेङ इसुहेङ बाहार चुमाहि रो वा “उन्‍ठुइको पौवा” दोअ्‌का थामेता (जाइहेङ हिब्रु राउता गब्‍बथा दोअ्‌खे) चुम्‍पुहि। इन्‍ता पिलातस नियापाका थामेता योम्‍हि।

१४ इङको पहर लाअ्‌पिका पार्बाको लाङ दिना हिघाहि। एन्‍सालाउ नितिमाको तेन्‍हे बजेका हिघाहि रो पिलातस यहुदि आगुवागेलाइहेङ दोअ्‍हि, “खाङसु, नेलाइको राजा!”

१५ कुलाउ एम्‍बालाइ एसा दोअ्‌तेङ र्‍हिकाइहि, “चुम्‍पु, चुम्‍पु, इङकोहेङ कुरुसता टाङगाइ!”

पिलातस एम्‍बालाइहेङ हिअ्‌हि, “हाइ का नेलाइको राजाहेङ कुरुसता टाङगायाङका?”

मुल धामिगेलाइ दोअ्‍हि, “कैसरबिना केलाइको बो हिदिङ राजा मान्‍थु।”

१६ कोलाउ पिलातस इदोइ काथा हिङतेङ इसुहेङ कुरुसता टाङगाइलि एम्‍बालाइको खुरता पिहि। सिपाल्‍हाइगेलाइ बुङ इसुहेङ जिमा र्‍हुहि।

इसु कुरुसता

(मत्‍ति २७:३२-४४; मर्कुस १५:२१-३२; लुका २३:२६-४३)

१७ इसु ताइको कुरुस ताइमिङ फातेङ खप्‍परे दोअ्‌का आरदाङता हानेहि, जाइहेङ हिब्रु राउता गलगथा दोअ्‌खे।

१८ इन्‍ता एम्‍बालाइ वासेहेङ किला तातेङ कुरुसता टाङगाइहि। एन्‍साङ पातेङ वाको दाम्‍पाहा रो केपाहा बो न्‍हेमिहेङ बुङ भेनेङभेनेङ कुरुसता टाङगाइहि। इसु एम्‍बालाइको माझाता टाङगाइन्‍हाका हिघाहि।

१९ पिलातस एलोङ कसुर चिथि बुङ लेखेतेङ कुरुसर्‍हुता टाङगाइपिहि। जाइ इसिका लेखेन्‍हाका हिघाहि, “नासरतको इसु यहुदिगेलाइको राजा।”

२० इङको कसुर चिथि हेन्‍जाङ यहुदिगेलाइ पर्‍हेहि, हाइदोनु इसु कुरुसता टाङगाइन्‍हाका थामे पुरको भेर्पाङ हिघाहि। इङको चिथि हिब्रु, ल्‍याटिन रो ग्रिक राउता लेखेन्‍हाका हिघाहि।

२१ कालाउ यहुदिगेलाइको मुल धामिगेलाइ पिलातसहेङ दोअ्‍हि, “‘यहुदिगेलाइको राजा’ दोअ्‌का माको, कुलाउ ‘या का यहुदिगेलाइको राजा एइ दोअ्‌हि’ दोअ्‌तेङ लेखेपि।”

२२ पिलातस एम्‍बालाइहेङ दोअ्‍हि, “का जे लेखेघा।”

२३ जेलाउ सिपाल्‍हाइगेलाइ इसुहेङ कुरुसता टाङगाइहि, कोलाउ एम्‍बालाइ वाको लोखोन र्‍हुतेङ ताताइमिता बाखाराइहि। वाको बाहारको धाबा बुङ र्‍हुहि, कुलाउ इङको धाबाचाहिँ जोका मान्‍थुका र्‍हुतासो लेताथिकापा थिर्का गोत्‍लाङ हिघाहि।

२४ इदोइहेतु एम्‍बालाइ ताताइमिता दोअ्‍हि, “इदोइचाहिँ माथेअ्‌ताइने, कुलाउ इदोइ हासुको ज्‍याङ एइ दोअ्‌तेङ चिठा ह्‍वाअ्‌ताइने।” धरमकिताब पोङघा ज्‍याको दोअ्‌तेङ दोङ इदोइ जेङका हिघाहिः

“एम्‍बालाइ काङको लोखोन ताताइमिता बाख्राइहि

रो बाहारको धाबाचाहिँ चिठा ह्‍वाअ्‌हि।”

२५ इदोइहेतु सिपाल्‍हाइगेलाइ इदोइ काम पाहि। कालाउ इसुको कुरुस भेर्पाङ वाको आमाइ, वाको माउसि, क्‍लोपासको बेअ् मरियम रो मरियम मग्‍दलिनि जाअ्‌तेङ हिघाखे।

२६ जेलाउ इसु ताइको आमाइ रो वाको इन्‍ताना पाका चात्‍या भेर्पा जाअ्‌तेङ हिकातिङहि। कालाउ वा ताइको आमाइहेङ दोअ्‍हि, “आमाइ, खाङ, नाङको चान!”

२७ कोलाउ इङको चात्‍याहेङ बुङ वा दोअ्‍हि, “खाङ, नाङको आमाइ!” इङको पहरसो इङको चात्‍या इसुको आमाइ मरियमहेङ ताइकोङ साअ्‌ता चुम्‍पुहि।

इसु कुरुसता सिका

(मत्‍ति २७:४५-५६; मर्कुस १५:३३-४१; लुका २३:४४-४९)

२८ इङकोन्‍हुअ्‌सो इसु गोताङ काम दोहोइ दोअ्‌का गेतेङ धरमकिताब पोङघा ज्‍याको दोअ्‌तेङ दोअ्‌हि, “का आम्‍लि किअ्‌घा।”

२९ इन्‍ता अङगुरको झोलहोइ पोङघाका एलोङ भान्‍डा ताअ्‌का हिघाहि। इङको अङगुरको झोलता चेन्‍थारा चोभेरतेङ र्‍हिङका नाले पासिम्‍ता खेअ्‌पातेङ सिपाल्‍हाइगेलाइ इसुको नुइता लागाइपिहि।

३० जेलाउ इसु इङको अङगुरको झोल र्‍हुहि, कोलाउ वा दोअ्‌हि, “एला दोहोइ!” कालाउ वा पुरिङ तुघुरपातेङ हङस लाअ्‌पिहि।

इसुको कोखेता बाका

३१ इङको दिना माइसाका दिनाको लाङदिना हिघाहि। इदोइहेतु यहुदि आगुवागेलाइ इङको जरुरि माइसाका दिनाता सिका जिउगेलाइ कुरुसता माह्‍याको दोअ्‌तेङ पिलातसहेङ पुकार पाहि रो एम्‍बालाइको खोकोइ थुरतेङ एम्‍बालाइको जिउ चुमप्‍वाको दोअ्‌तेङ र्‍हेहि।

३२ कोलाउ सिपाल्‍हाइगेलाइ लोतेङ इसुदोफाङ कुरुसता टाङगाइन्‍हाकालाइता लाम्‍फा एमिको, इङकोन्‍हुअ्‌सो भेनेङको खोकोइ थुरपिहि।

३३ जेलाउ एम्‍बालाइ इसुकोता लोहि कोलाउ एम्‍बालाइ तिङहि, वा लाम्‍फा दोङ सिलिदोका हिघाहि रो वाको खोकोइ माथुरपिहि।

३४ कुलाउ ए मि सिपाल्‍हाइ इसुको कोखेता बाहि रो ओदोङघरि हिति रो चि ओल्‍हेहि।

३५ नेलाइ बुङ खान्‍धुर पालि दोसु दोअ्‌तेङ इदोइ तिङकालाइ पारमान पिका एइ रो वाको पारमान जातिङको हि रो जातिङको धुइखा दोअ्‌तेङ वा गेखे।

३६ “वाको हिदिङ बुङ हारा माथुरावा” दोअ्‌का धरमकिताबको कथन पोङघाको दोअ्‌तेङ इदोइ जेङलि लोहि।

३७ कालाउ आरोङ इसिका बुङ लेखेन्‍हाका हि, “जाइहेङ एम्‍बालाइ बाका हि, एम्‍बालाइ वासेहेङ खानावा।”

इसुहेङ तोमता ताअ्‌का

(मत्‍ति २७:५७-६१; मर्कुस १५:४२-४७; लुका २३:५०-५६)

३८ अरिमाथिया पुरसो लोका योसेफ मिङ हिका एमि चात्‍या हिघाखे। यहुदि आगुवागेलाइदोफा थितेङ इङको बोमिहेङ मागेपासिङ इसुहेङ खान्‍धुर पाका हिघाखे। इङको वाआङ पिलातसकोता लोतेङ इसुको सिका जिउहेङ चुम्‍पुलि निनाको दोअ्‌तेङ पुकार पाहि। कोलाउ पिलातस चुम्‍पुलि हुकुम पिहि रो इङको इसुकोता लोतेङ वाको सिका जिउ चुम्‍पुहि।

३९ कालाउ इसुहेङ न्‍हिसिङ दुसुलि लोका निकोदेमस बुङ योसेफदोफाङ हिघाखे। इङको चाहिँ एकुरितेसुम किलो झोको मुर्र रो एलवा सिङसो बान्‍हाइका मालामालाका आतर चुम्‍तेङ लोका हिघाखे।

४० एसापा एम्‍बालाइ इसुको सिकाजिउहेङ यहुदि रितमाफिक मालामालाका आतरदोफा मानचाउलिहोइ लुन्‍दाइहि रो तोमता ताअ्‌लि त्‍यार पाहि।

४१ इसु क्रुसता टाङगाइन्‍हाका थामेको भेर्पाङ एलोङ बागान हिघाहि। इङको बागानता हेअ्‌लाउ हासुङ माताअ्‌का एलोङ नावा तोम हिघाहि।

४२ हाइपानु इङको दिना यहुदिगेलाइको माइसाका दिनाको साजेका दिना हिघाहि। कालाउ इङको तोम बुङ भेर्पाङ हिघाहि रो एम्‍बालाइ इसुको सिकाजिउहेङ इङकोङ तोमता चुम्‍पुतेङ ताअ्‌हि।a

a 

१९:४२ माइसाका दिना सुरु जेङलि तोम्‍का हिघाहि, इदोङभाअ्‍सिङ माइसाका दिनाको साजेका दिना खान्‍तेङ लाम्‍फा भेर्पाङको तोम्‍ता इसुको सिका जिउहेङ ताअ्‍हि।

खालि तोम

(मत्‍ति २८:१-८; मर्कुस १६:१-८; लुका २४:१-१२)

२०

१ आथारको लाङदिना एर्‍हिमाङ मरियम मग्‍दलिनि इसुको सिकाजिउ ताअ्‌का तोमता हानेहि। तोमता थुकालि लोलाउ इङको तोमसो उन्‍ठुइ लाअ्‌पाका तिङहि।

२ इदोइ तिङतेङ इङको सिमोन पत्‍रुस रो इसुको दाया पाका भेनेङ चात्‍याकोता धाअ्‌पुतेङ हानेहि रो एम्‍बालाइहेङ दोअ्‌हि, “एम्‍बालाइ केलाइको प्रभुहेङ तोमसो ओल्‍हेपातेङ चुम्‍पुहि रो वासेहेङ हिसु चुम्‍पुतेङ ताअ्‌का हि, केलाइ माग्‍याङ।”

३ कोलाउ पत्‍रुस रो भेनेङ चात्‍या ओदोङघरि तोमभारि धाअ्‌तेङ हानेहि।

४ इङको न्‍हेमिङ दोसादोसाङ दोङ धाअ्‌हि, कुलाउ भेनेङ चात्‍या पत्‍रुसहेङ काल्‍हामतेङ तोमता लाम्‍फा थुकालिलोहि।

५ तोमलिअ्‌ता तुघुरतेङ खाङलाउ, इसुको सिका जिउता लाम्‍फा लुन्‍दाइन्‍हाका मान्‍चाउलि खिनिङ इन्‍ता हिघाहि, कुलाउ इङको तोमलिअ्‌ता मादुल्‍हि।

६ इङकोन्‍हुअ्‌सो सिमोन पत्‍रुस इन्‍ता थुकालि लोहि रो सोझाङ तोमलिअ्‌ता दुल्‍हि। कालाउ इङको बुङ इसुको सिकाजिउता लुन्‍दाइका मानचाइलि खिनिङ तिङहि।

७ वाको पुरिङता लुन्‍दाइन्‍हाका नोसोइ मानचाउलिदोफा मान्‍थुघाहि, कुलाउ फारापा भेनेङ थामेता धेम्‍तेङ ताअ्‌का हिघाहि।

८ कोलाउ तोमता लाम्‍फा थुकालिलोका भेनेङ चात्‍या बुङ लिअ्‌ता दुल्‍हि रो इङको तिङतेङ इङको खान्‍धुर पाहि।

९ (हाइदोनु एम्‍बालाइ इसु सिकासो सिन्‍हुतेङ ल्‍होलिगोयाङ दोअ्‌का धरमकिताबको कथन एलाथिकापा गेका मान्‍थुघाहि।)

इसु मरियम मग्‍दलिनिकोता देखाल पिका

(मत्‍ति २८:९-१०; मर्कुस १६:९-११)

१० इङकोन्‍हुअ्‌सो पत्‍रुस रो भेनेङ चात्‍या ताइको साअ् घुरेहि।

११ कुलाउ मरियम मग्‍दलिनि तोम बाहार खारतेङ जाअ्‌तेङ हिघाहि। इङको खारकाताङ तोमलिअ्‌ता तुघुरतेङ खाङहि।

१२ जेता इसुको सिका जिउ ताअ्‌का हिघाहि, इन्‍ता जेका धाबा होङका न्‍हेमि सादेलचरगेलाइहेङ तिङहि। एम्‍बालाइता एमि इसुको पुरिङ हिकाभारि रो भेनेङचाहिँ खोकोइ हिकाभारि योम्‍तेङ हिका इङको तिङहि।

१३ ओबालाइ इङकोहेङ दोअ्‌हि, “आनाउ, ना हाइपालि खारखेना?”

इङको ओबालाइहेङ दोअ्‍हि, “एम्‍बालाइ काङको प्रभुहेङ चुम्‍पुहि, कुलाउ वासेहेङ हिता ताअ्‌का हि, का माग्‍याङका।”

१४ इदोइ काथा दोअ्‌तेङ घुरितेङ खाङलाउ इङको इसुहेङ जाअ्‌तेङहिका तिङहि, कुलाउ इसु दोङ हि दोअ्‌तेङ मानाल्‍हि।

१५ इसु इङकोहेङ दोअ्‌हि, “आनाउ, ना हाइपालि खारदोङखेना? हासुहेङ भोदोङखेना?”

इङको इसुहेङ बागाने गेतेङ दोअ्‍हि, “मास्‍टर, ना इसुहेङ इतासो चुम्‍पुकाहिका हिनु, हिता ताअ्‌का हिन्‍हा कासेहेङ दोअ्, का वासेहेङ चुमप्‍वाङका।”

१६ इसु इङकोहेङ दोअ्‍हि, “मरियम!” इङको घुरितेङ वासेहेङ हिब्रु राउता दोअ्‌हि, “रब्‍बोनि!” जाइको माने जेङखे “मास्‍टर!”

१७ इसु इङकोहेङ दोअ्‍हि, “कासेहेङ मासाइ, हाइदोनु का एलाथिकापा आबाकोता हानेका मान्‍थुघा। कुलाउ काङको ओनेगेलाइकोता हानेतेङ एम्‍बालाइहेङ दोअ्‌पि, ‘काङको आबा रो नेलाइको आबा, काङको परमेस्‍वर रो नेलाइको परमेस्‍वरकोता हानेदोङखा।’”

१८ कोलाउ मरियम मग्‍दलिनि हानेहि रो चात्‍यागेलाइहेङ हिङपाहि, “का प्रभुहेङ तिङघा।” कालाउ इङको वाको दोअ्‌का काथा एम्‍बालाइहेङ हिङपाहि।

इसु चात्‍यागेलाइकोता देखाल पिका

(मत्‍ति २८:१६-२०; मर्कुस १६:१४-१८; लुका २४:३६-४९)

१९ इङकोङ देउबारको दिना दिलिमा चात्‍यागेलाइ यहुदि आगुवागेलाइदोफा थितेङ फिनु गिअ्‌तेङ हिघाखे। इङको दोङ पहर इसु एकासि लोतेङ एम्‍बालाइको माझाता जाअ्‌हि रो एम्‍बालाइहेङ दोअ्‍हि, “नेलाइहेङ सुबिस्‍ता ज्‍याको!”

२० इदोइ दोअ्‌तेङ वा एम्‍बालाइहेङ ताइको खुर रो कोखे बुङ तिङपिहि। कालाउ प्रभुहेङ तिङतेङ चात्‍यागेलाइ हेन्‍जाङ लेङचाहि।

२१ कोलाउ इसु आरोङ एम्‍बालाइहेङ दोअ्‍हि, “नेलाइहेङ सुबिस्‍ता ज्‍याको! जेसापा आबा कासेहेङ दिङगिल्‍हि, एन्‍साङ का बुङ नेलाइहेङ दिङगिलाङका।”

२२ कालाउ इदोइ दोअ्‌तेङ वा एम्‍बालाइर्‍हुता ताइको हुसि म्‍होअ्‌तेङ दोअ्‍हि, “पुनित हङस र्‍हुसु।

२३ जाइको कुकर्म नेलाइ माफ पास्‍वाना, एम्‍बालाइहेङ माफ ज्‍यावा रो जाइको कुकर्म नेलाइ माफ मापास्‍वाना एम्‍बालाइहेङ माफ माज्‍यावा।”

इसु थोमाकोता देखाल पिका

२४ इसु लोलाउ तेन्‍हे चात्‍यागेलाइता ए मि दिदुमस दोअ्‌का थोमा इन्‍ता एम्‍बालाइदोफा मान्‍थुघाहि।

२५ कालाउ चात्‍यागेलाइ इङकोहेङ दोअ्‌हि, “केलाइ प्रभुहेङ तिङन्‍हाहि।”

कुलाउ थोमा एम्‍बालाइहेङ दोअ्‍हि, “जेलाउथिकापा का ताइमिङ वाको खुर्ता किलाको दागा मातिनाङका, ताइकोङ आङगुलिहोइ इङको काटिको दागा मासायाङका रो काङको ताइकोङ खुरहोइ वाको कोखेता तिअ्‌तेङ माखानाङका कोलाउथिकापा का खान्‍धुर मापाङका।”

२६ ए आथारन्‍हुअ्‌सो वाको चात्‍यागेलाइ फिनुगिअ्‌तेङ साअ्‌तालिअ्‌ताङ हिघाखे। इदिखेपचाहिँ थोमा बुङ एम्‍बालाइदोफाङ हिघाखे। इङको पहर बुङ इसु एकासि देखाल पितेङ एम्‍बालाइको माझाता जाअ्‌तेङ दोअ्‍हि, “नेलाइहेङ सुबिस्‍ता ज्‍याको!”

२७ कोलाउ वा थोमाहेङ दोअ्‍हि, “नाङको आङगुलि इता ताअ् रो काङको खुरगेलाइ खाङ रो नाङको खुर काङको कोखेता तिअ्। साङखा मापा, कुलाउ खान्‍धुरि जेङ।”

२८ थोमा इसुहेङ दोअ्‌हि, “काङको प्रभु, काङको परमेस्‍वर!”

२९ इसु इङकोहेङ दोअ्‍हि, “ना कासेहेङ तिङका हेतु कासेहेङ खान्‍धुर पाका एइ? च्‍याबास ज्‍याको एम्‍बालाइ, जाइ कासेहेङ तिङका मान्‍थु, कालाउबुङ खान्‍धुर पाखे।”

इदोइ किताबको धेय

३० इसु बो हेन्‍जाङ चिनोगेलाइ चात्‍यागेलाइको आगाता पाहि, जेदोङचाहिँ इदोइ किताबता लेखेन्‍हाका मान्‍थु।

३१ कुलाउ इदोइ लेखेन्‍हाका हि, नेलाइ इसु परमेस्‍वरको चान, ख्रिस्‍ट हि दोअ्‌तेङ खान्‍धुर पासु। खान्‍धुरसो वाको मिङता नेलाइ असिम ज्‍यान निङसु।

इसु न्‍हिअ् चात्‍यागेलाइकोता देखाल पिका

२१

१ इङकोन्‍हुअ्‌सो इसु आरोङ चात्‍यागेलाइको आगाता गालिल माउजाको तिबेरियासa जाहादिको काम्‍बेता देखाल पिहि।

२ एन्‍सालाउ सिमोन पत्‍रुस, दिदुमस दोअ्‌का थोमा, गालिलको काना पुरको नथानेल, जब्‍दियाको न्‍हेमि चानगेलाइ युहन्‍ना रो याकुब रो वाको चात्‍यागेलाइता बो न्‍हे मि एदोफाङ हिघाखे।

३ कालाउ सिमोन पत्‍रुस एम्‍बालाइहेङ दोअ्‍हि, “का हाया माङलि हानेदोङखा।” एम्‍बालाइ सिमोन पत्‍रुसहेङ दोअ्‍हि, “केलाइ बुङ नादोफाङ हानाङ।” एम्‍बालाइ हानितेङ नाउता धोल्‍हि, कुलाउ इङको न्‍हिसिङ एम्‍बालाइ एलोङ बुङ हाया मानिङहि।

४ र्‍हिमा जेङलिङ तोम्‍लाउ इसु जाहादिको काम्‍बेता जाअ्‌तेङ हिघाहि। कुलाउ चात्‍यागेलाइ वा इसु दोङ हिघाहि दोअ्‌तेङ नाल्‍लि मादोहि।

५ इसु एम्‍बालाइहेङ दोअ्‍हि, “सानाइतिगेलाइ, नेलाइ हेथे हाया माङसुन्‍हा?”

एम्‍बालाइ वासेहेङ दोअ्‌हि, “एलोङ बुङ माङका मान्‍थुन्‍हाहि।”

६ इसु एम्‍बालाइहेङ दोअ्‍हि, “एन्‍सानु जाले नाउको दाम्‍पाहा थाल्‍सु, कालाउ निङस्‍वाना।” कोलाउ एम्‍बालाइ जाले थाल्‍हि रो हाया हेन्‍जा देनाङ एम्‍बालाइ जाले तान्‍हेलिङ मादोहि।

७ इसुको इन्‍ताना पाका चात्‍या सिमोन पत्‍रुसहेङ दोअ्‍हि, “वा प्रभु कि हिनाउ” “वा प्रभु हिनाउ” दोअ्‌का हिङतेङ सिमोन पत्‍रुस ताइको गुअ्‌का धाबा केङखेनेता तेअ्‌तेङ चिता धासेहि। हाइपानु इङको ताइको लागाइका लोखोन लाम्‍फाङ होअ्‌का हिघाहखे।

८ बो चात्‍यागेलाइ नाउताङ धोलतेङ जाले तान्‍हेकाताङ लोहि। एम्‍बालाइ काम्‍बेसो हेन्‍जा दुरे माको, कुलाउ एन्‍साङ साइ मिटर झोको दुरे हिघाखे।

९ जेलाउ एम्‍बालाइ जाहादिको काम्‍बेता खुअ्‌हि, कोलाउ एम्‍बालाइ मेको आङघ्रोता हाया ताअ्‌का रो तोले तिङहि।

१० इसु एम्‍बालाइहेङ दोअ्‍हि, “नेलाइको एलाङखिनिङ रिम्‍का हायासो आतुइसा चुमासु।”

११ कोलाउ सिमोन पत्‍रुस नाउता धोल्‍तेङ ए साइ न्‍हेकुरितेसुम लोङ बाबार्का हायाहोइ पोङघाका जाले तिकार्ता तान्‍हेतेङ चुमाहि, कालाउबुङ जाले माथेअ्‌हि।

१२ इसु एम्‍बालाइहेङ दोअ्‌हि, “लोतेङ चासु।” चात्‍यागेलाइ हासुङ बुङ “ना हासु हिन्‍हा?” दोअ्‌तेङ हिअ्‌लि हिमत मापाहि। हाइपानु एम्‍बालाइ वा प्रभु हि दोअ्‌तेङ नाल्‍लिदोका हिघाखे।

१३ इसु लोहि रो तोले चुम्‍तेङ एम्‍बालाइहेङ पिहि, कालाउ एन्‍साङ पातेङ हाया बुङ पिहि।

१४ इसु सिकासो सिन्‍हुतेङ ल्‍होकान्‍हुअ्‌सो वा चात्‍यागेलाइकोता देखाल जेङका इदोइ सुम खेप हिघाहि।

पत्‍रुसहेङ इसुको आखिरि हुकुम

१५ जेलाउ एम्‍बालाइ चालिदोहि, कोलाउ इसु सिमोन पत्‍रुसहेङ दोअ्‍हि, “युहन्‍नाको चान सिमोन, हाइ ना कासेहेङ एबालाइखान्‍तेङ हेन्‍जा इन्‍ताना पाखेना?”

सिमोन पत्‍रुस वासेहेङ दोअ्‍हि, “एइ प्रभु, ना गेखेना, का नासेहेङ इन्‍ताना पाखा।”

इसु इङकोहेङ दोअ्‍हि, “एन्‍सानु काङको भेरागेलाइहेङ चापा।”

१६ इसु आरोङ न्‍हे खेप इङकोहेङ दोअ्‍हि, “युहन्‍नाको चान सिमोन, हाइ ना कासेहेङ इन्‍ताना पाखेना?”

सिमोन पत्‍रुस वासेहेङ दोअ्‌हि, “एइ प्रभु, ना गेखेना, का नासेहेङ इन्‍ताना पाखा।”

इसु इङकोहेङ दोअ्‍हि, “एन्‍सानु काङको भेरागेलाइहेङ घो।”

१७ इसु इङकोहेङ सुम खेप दोअ्‌हि, “युहन्‍नाको चान सिमोन, हाइ ना कासेहेङ इन्‍ताना पाखेना?”

पत्‍रुस मन तुपाहि, हाइपानु वा सुम खेप इङकोहेङ “हाइ ना कासेहेङ इन्‍ताना पाखेना?” दोअ्‌हि। इङको वासेहेङ दोअ्‌हि, “प्रभु ना गोताङ काथा गेखेना रो का नासेहेङ इन्‍ताना पाखा दोअ्‌तेङ बुङ ना ताइमिङ गेखेना।”

इसु इङकोहेङ दोअ्‌हि, “काङको पान्‍ठागेलाइहेङ चापा।

१८ जातिङको का नासेहेङ दोअ्‌खा, जेलाउ ना धाना हिघान्‍हा कोलाउ ना ताइमिङ ताइको तेपाना ताइमिङ तेअ्‌घाना रो जेता लाल्‍सा पाघाना इन्‍ता हानेघाना। कुलाउ जेलाउ ना वाराङ जेनाना, कोलाउ ना ताइको खुर ह्‍याना, बोमि नाङको तेपाना तेअ्‌पावा रो ना जेता हानेलि माकिअ्‌खेना इन्‍ता चुम्‍पुन्‍हाना।”

१९ हिदोइ खाल्‍को सिकासो इङको परमेस्‍वरको प्रताप पावा, इङकोको टिप्‍नि पातेङ इसु इदोइ दोअ्‌का हिघाहि। इदोइ दोअ्‌तेङ वा इङकोहेङ दोअ्‌हि, “कासेहेङ पिताइ।”

इसुको मोन्‍दाताका चात्‍या

२० सिमोन पत्‍रुस घुरितेङ खाङलाउ इसुको इन्‍ताना पाका चात्‍याहेङ न्‍हुन्‍हु लोतेङहिका तिङहि। या दोङ दिलिमाको चाकाको पहरता इसुको तुम्‍ताता उन्‍धितेङ, “प्रभु, नासेहेङ रिम्‍पाका हासु एइ?” दोअ्‌तेङ हिअ्‌का हिघाखे।

२१ इङकोहेङ तिङतेङ सिमोन पत्‍रुस इसुहेङ हिअ्‍हि, “प्रभु, याको चाहिँ हाइ ज्‍याङ?”

२२ इसु सिमोन पत्‍रुसहेङ दोअ्‍हि, “का मालोपाधाउ इङको र्‍हुम्‍तेङह्‍याको दोअ्‌का काङको लाल्‍सा हिलाउ बुङ नासेहेङ हाइ चारि जेङहि? ना कासेहेङ पिताइ।”

२३ इदोङहेतु इङको चात्‍या मास्‍याङ दोअ्‌का काथा चात्‍यागेलाइको माझाता फाराहि। इसु इङको मास्‍याङ दोअ्‌का मान्‍थुघाहि, कुलाउ, “का मालोपाधाउ इङको र्‍हुम्‍तेङह्‍याको दोअ्‌का काङको लाल्‍सा हिलाउ बुङ नासेहेङ हाइ चारि जेङहि?” दोअ्‌का हिघाहि।

२४ इदोइ इङको दोङ चात्‍या एइ, जाइ इदोइ काथाको बारेता दासि पिदोङखे रो इदोइ काथा लेखेका हि, कालाउ केलाइ गेन्‍हाखे इङकोको दासि जातिङको हि।

दोपाका

२५ इसु बो बुङ हेन्‍जाङ काम पाहि। इङकोता झाराङको बारेता लेखेहि पानु, कासेहेङ इसिका लागिखे, इङकोको बारेता लेखेन्‍हाका किताबगेलाइ दुनियाता बुङ थेम्‍लि मादोधावा।

a 

२१:१ तिबेरियास गालिल जाहादिहेङ तिबेरियास जाहादि बुङ दोअ्‌खे।

दिङगिल्‍कालाइको

काम

किताब नाल्‍पाका

इदोइ “सालन्‍हाकालाइको काम” लुकाको लेखिका इतिहासको न्‍हेभाग रो लाङ भागचाहिँ “लुकाको रेम्‍काबानाल” एइ। वाको रेम्‍काबानालता लुका इसु ख्रिस्‍टको बारेता लेखिका हिघाखे रो इदोइ “सालन्‍हाकालाइको काम” को किताबता वा बिसेस पातेङ इसुको चात्‍या रो पावलको कामको बारेता लेखिका हि।

पावल रोम (एलाको युरोप बारामुलुकको माहेँ भागता हिका इटालि सारभिको राजधानि) ता हानितेङ ताइको मुद्दाको फाइसाला र्‍हुम्‍तेङ हिघाखे। इङको पहर रोमता हेअ्‌मि मुल द्‍याङगेलाइ इदोइ नावा ख्रिस्‍टियान धरम हिसिका धरम एइ, हितासो ओल्‍हेहि दोअ्‌तेङ हिअ्‌दोङघाहि। इदोइहेतु ख्रिस्‍टियन धरम हेसापा ओल्‍हेहि, इसु हासु हि, वाको रेम्‍काबानाल हेसापा यरुसलेमसो रोमथिकापा थुकालि दोहि दोअ्‌तेङ लुका इतिहास लेखिलि निधो पाहि। इदोइ इतिहास लेखिकान्‍हुअ्‌सो लुका “माननिय थियोफिलस” हेङ पिगिल्‍हि (लुका १:१-४; सालन्‍हाका १:१)।

पावल लुकाहेङ “केलाइको दायाका सानाइति लुका” दोअ्‌खे (कलस्‍सि ४:१४)। लुका माझानुहेँको सिरिया मुलुकको एन्‍टिओखिया माकोनु फिलिप्‍पि दोअ्‌का एलोङ पुरको द्‍याङ हिघाखे। पावल एन्‍टिओखियाता हिलाउ लुकाहेङ दुसुका हिघाहि वाला। जेलाउ पावल रोमता हानिहि, एन्‍सालाउ लुका बुङ पावल दोफाङ हानिहि (सालन्‍हाका २७:१; २८:१६)

ख्रिस्‍टियान मन्‍डलिको लामफर्तिको बारेता लेखिका इदोइ किताबहेङ “सालन्‍हाकालाइको काम” दोअ्‌का हि, कालाउ खास पातेङ इदोइ किताबहेङ “पुनित हङसको काम” बुङ दोअ्‌लि द्‌वाङ। हाइदोनु जेदोइ काम इङको सालन्‍हाकालाइ पाहि, इङको कामगेलाइ पुनित हङसको निगाह रो सरबङसो दोङ पाका हिघाखे। द्‍याङगेलाइको बारेता खिनिङ माको कुलाउ इदोइ द्‍याङगेलाइको माझाता काम पातेङहिका पुनित हङसको बारेता बुङ इदोइ किताब लेखिका हि।

पोतोका बिसइ नामेसि

पारमानको भाअ्‌सिङ त्‍यारि १:१-२६

(क) इसुको न्‍हुअ् हुकुम रो बाचा १:१-११

(ख) यहुदाको बाद्‍लाता सालन्‍हाका द्‍याङ १:१२-२६

यरुसलेमता पारमान २:१-८:३

यहुदिया रो सामरियाता पारमान ८:४-१२:२५

पावलको पारचारता हानेका १३:१-२८:३१

(क) लाङ पारचारता हानिका १३:१-१४:२८

(ख) यरुसलेमता जोम्‍का १५:१-३५

(ग) न्‍हे पारचारता हानिका १५:३६-१८:२२

(घ) सुम पारचारता हानिका १८:२३-२१:१६

(ङ) यरुसलेम, कैसरिया रो रोमता पावल थुना निङचाका २१:१७-२८:३१

दिङगिल्‍कालाइको

काम

परमेस्‍वरको बाचा पाका पुनित हङस

१

१ माननिय थियोफिलस, इसुको पालि रो धिरपालि थालेला गोताङ काथाको बारेता काङको लाङ किताबता का लेखेलि दोहोइका।

२ ताइमिङ साल्‍का साल्‍तेङ दिङगिलाकालाइहेङ इसु पुनित हङससो हुकुम पिकान्‍हुअ्‌सो वा सादेलता तोल्‍हेन्‍हातेङ चुमपुका दिनाथिकापाको गोताङ काथा इङको किताबता लेखिन्‍हाका हि।

३ ताइ तु भोगितेङ कुरुसता सिकान्‍हुअ्‌सो वा ताइमिङहेङ सिन्‍हुका तिङपाहि। न्‍हेकुरि दिनाथिकापा वा सालन्‍हाकालाइकोता तिङन्‍हाहि कालाउ परमेस्‍वरको सारभिको बारेता एम्‍बालाइहेङ दोअ्‌पि।

४ एम्‍बालाइदोफा चालि योम्‍लाउ वा एम्‍बालाइहेङ इसिका हुकुम पिहि, “नेलाइ यरुसलेमसो हिसोङ मान्‍हेसु, कुलाउ आबाको पाका बाचाहेङ र्‍हुम्‍तेङ हिसु। इदोइबारेता नेलाइ कासो हिङसुहोइना।

५ हाइदोनु युहन्‍ना ते चिहोइ चिभुअ्‌लि पिहि, कुलाउ एलाको आतुइसा दिनाता नेलाइ पुनित हङससो चिभुअ्‌लि निङस्‍वाना।”

इसु सादेल हानेका

६ इदोइहेतु जेलाउ सालन्‍हाकालाइ जोम्‍हि, कोलाउ एम्‍बालाइ इसुहेङ हिअ्‍हि, “ओइ प्रभु, हाइ ना इस्राएलि सारभिहेङ आरोङ जाअ्‌पाप्‍याना?”a

७ इसु एम्‍बालाइहेङ दोअ्‌हि, “आबा ताइको खाबरासो तोकिका पहर गेका नेलाइको काम माको।

८ कुलाउ पुनित हङस नेलाइता लोकान्‍हुअ्‌सो नेलाइ सरबङ निङस्‍वाना। नेलाइ यरुसलेमता, गोताङ यहुदियाता, सामरियाता रो सुमिङको न्‍हुअ् कोन्‍हाथिकापा काङको दासि जेङस्‍वाना।”

९ इदोइ काथा दोअ्‌कान्‍हुअ्‌सो एम्‍बालाइ खाङकाखाङकाताङ इसु र्‍हुता तोल्‍हेन्‍हाहि रो वा मुआहोइ थुमन्‍हाहि।

१० जेलाउ एम्‍बालाइ इसु हानेकाताङपाका आदेलभारि खाङतेङ हिघाखे, कोलाउ ओदोङघरि जेका धाबा लागाइका न्‍हेमि द्‍याङ एम्‍बालाइको भेर्पा जाअ्‌हि।

११ एम्‍बालाइ दोअ्‌हि, “ओइ गालिलको द्‍याङगेलाइ, नेलाइ हाइपालि आदेलभारि खाङतेङ जाअ्‌तेङ हिसुन्‍हा? इसु जाइ नेलाइसो सादेलता चुमपुन्‍हाहि, जेसापा नेलाइ वासेहेङ सादेलता हानेका तिङसुन्‍हा, एन्‍सा दोङ वा आरोङ ल्‍वावा।”

मतियासहेङ साल्‍का

१२ कोलाउ एम्‍बालाइ जैतुन दोअ्‌का आरदाङसो यरुसलेम घुरिहि। इङको थामे यरुसलेमसो ए घान्‍टा झोको दुरे जेङघाखे।

१३ यरुसलेम थुकातेङ एम्‍बालाइ र्‍हुताको तालाता ताइमि हिका कोठाता ताङहि। एम्‍बालाइता पत्‍रुस, युहन्‍ना, याकुब, अन्‍द्रियास, फिलिप, थोमा, बारथोलोमाइ, मत्‍ति, अल्‍फयसको चान याकुब, मुलुकभक्त हुलको सिमोन रो याकुबको चान यहुदा हिघाखे।

१४ इन्‍ता हेअ्‌मि बेबालाइ, इसुको आमाइ मरियम रो वाको ओनेगेलाइदोफा जोम्‍तेङ ए मन जेङतेङ पुकार पाघाखे।

१५ इङको पहर एसाइ एकुरि झोको खान्‍धुरिगेलाइको आगाता पत्‍रुस जाअ्‌हि रो दोअ्‌लि तेङहि,

१६ “दादा ओनेगेलाइ, धरमकिताबको कथन पोङघालि गोइघाङ। जेदोङ कथन इसुहेङ रिम्‍पाकालाइको आगुवा यहुदाको बारेता दाउदको नुइसो लाम्‍फासोङ पुनित हङस धुइका हिघाहि।

१७ हाइपानु वा बुङ केलाइदोफाङ गान्‍देन्‍हाका हिघाहि रो इदोङ सेवाता भाग निङका हिघाहि।”

१८ इङको द्‍याङ दुस्‍कर्मको काम्‍हाइसो एलोङ मिलिङ चोल्‍हि। कालाउ वा पुरिङलेता जेङतेङ हुल्‍लाउ वाको हामुङ भोइहि रो तेरेङमासानि आउलितेङ सिहि।

१९ इदोइ काथा यरुसलेमता हिकालाइ झाराङ गेहि। इङको मिलिङको मिङ एम्‍बालाइ ताइको राउता “आखेल्‍दामा” ताअ्‌हि। जाइको माने हितिको मिलिङ जेङखे।

२० पत्‍रुस दोअ्‌हि, “लेको किताबता एसापा लेखिन्‍हाका हि:

‘इङकोको हिकाथामे र्‍हाअ्‌न्‍हाको,

इन्‍ता बासा हिका हासुङ माज्‍याको।

इङकोको पाका कामको जिम्‍मा बोमि दोङ र्‍हुकाको!’

२१ “इदोङहेतु केलाइदोफा हिका द्‍याङगेलाइता इसिका एमि साल्‍लि गोयाङ, जेदोङ द्‍याङ प्रभु इसु केलाइको माझाता हितेङ लिअ्‌ता बाहार पालाउ दिनाङ केलाइदोफाङ हिघाहि।

२२ इसिका द्‍याङ जाइ युहन्‍नाको चिभुअ्‌लिसो वा केलाइसो र्‍हुता चुमपुन्‍हाका दिनाथिकापा केलाइदोफा हिघाहि। इङको द्‍याङ केलाइ दोफादोफाङ वाको सिकासोसिन्‍हुकाको पारमान हिलिगोयाङ।”

२३ इदोइ काथा हिङकान्‍हुअ्‌सो इन्‍ता जोम्‍का द्‍याङगेलाइ न्‍हेमिको मिङ आगा सारेहि। जाइ एमि बारसाबास दोअ्‌का योसेफ, जाइहेङ युस्‍तस बुङ दोअ्‍घाहि रो भेनेङ मतियास हिघाखे।

२४ एम्‍बालाइ एसापा पुकार पाहि, “झाराङको कोन्‍धाङको काथा गेका प्रभु, इदोइ न्‍हेमिता ना हासुहेङ साल्‍का हिन्‍हा इङको केलाइहेङ तिम्‍पा।

२५ इङको इदोइ सेवा रो सालन्‍हाकालाइको कामता दुल्‍लि द्‍वाको। जेदोङ सेवासो यहुदा भड्‌कितेङ ताइकोङ थामेता सिहि।”

२६ कालाउ एम्‍बालाइ इङको न्‍हेमिको माझाता चिठा ह्‍वाअ्‌लाउ मतियासको मिङता परिहि रो वा तेए सालन्‍हाकालाइता गान्‍देन्‍हाहि।

a 

१:६ इङको पहर इस्राएल रोमको बसता हिघाहि।

पुनित हङस लोका

२

१ जेलाउ पेन्‍तिकोस दोअ्‌का यहुदि पार्बा लोहि, एम्‍बालाइ झाराङ ए थानेता जोम्‍का हिघाखे।

२ कालाउ सादेलसो एकासि बारा भेर्माको बेगभाइकाङ एलोङ गाला लोहि रो एम्‍बालाइ हिका साअ् दोङ पोङघाहि।

३ मेको देतोङगेलाइभाइका एम्‍बालाइकोता देखाल पिहि रो बाख्रा बाख्रा जेङतेङ एम्‍बालाइ झाराङर्‍हुता योम्‍हि।

४ कालाउ एम्‍बालाइ झाराङ पुनित हङसहोइ पोङघाहि रो पुनित हङससो एम्‍बालाइहेङ पिका चालासो एम्‍बालाइ बो राउगेलाइता धुइलि तेङहि।

५ इङको पहर दुनियाता हिका गोताङ पुरसो सेङजासेवक यहुदिगेलाइ इङको पहर यरुसलेमता हिका हिघाखे।

६ कोलाउ इदोइ जोग्रेका हिङतेङ चारपाहाङसो द्‍याङगेलाइ जोम्‍हि रो एम्‍बालाइ भारबुसाइहि। हाइपानु एम्‍बालाइ झाराङ ताताइको राउता धुइतेङहिका हिङहि।

७ एम्‍बालाइ झाराङ भारबुसाइतेङ दोअ्‌लि तेङहि, “हाइ इदोइ धुइकालाइ झाराङ गालिलिगेलाइ माको कुनु?

८ हेसापा एम्‍बालाइ झाराङ केलाइको ताइको आमाइराउता धुइका केलाइ हिङन्‍हाखे।

९ केलाइ इता पार्थिगेलाइ, मादिगेलाइ, एलामिगेलाइ रो मेसोपोटामियाको, यहुदियाको, कापाडोकियाको, पोन्‍टस रो एसियाता हिकालाइ हिन्‍हाहि।

१० कालाउ फ्रिगिया, पामफिलिया, मिस्र रो कुरेनिता हिका लिबियाको हेथे माउजागेलाइ, रोमसो लोका यहुदि रो यहुदि मत मानेकालाइ न्‍हेमिङ हिन्‍हाहि।

११ क्रेटता हिकालाइ रो अरबिगेलाइ बुङ हिन्‍हाहि, कालाउ केलाइ ताताइको राउता परमेस्‍वरको बारा कामगेलाइको कथन एम्‍बालाइसो हिङदोङन्‍हाखे।”

१२ एम्‍बालाइ झाराङ भारबुसाइतेङ एमि भेनेङहेङ एसा दोअ्‌लि तेङहि, “याको माने हाइ एइ?”

१३ कुलाउ हेअ्‌मि चाहिँ लेङपितेङ दोअ्‌हि, “एबालाइ पुर्‍हिका निघार आम्‍तेङ म्‍हाका हि।”

पत्‍रुसको बानाल

१४ कुलाउ पत्‍रुस तेएमि सालन्‍हाकालाइ दोफाङ जाअ्‌तेङ बारा गालाता एम्‍बालाइहेङ दोअ्‌हि, “यहुदियाता रो यरुसलेमता हिका झाराङ दादाओनेगेलाइ, नेलाइ इदोइ काथा रेम्‍फा हिङसु।

१५ हाइदोनु नेलाइ दोअ्‌काभाइपाङ एबालाइ म्‍हाका मान्‍थु, हाइपानु एला र्‍हिमाको कुह्‍वा खिनिङ बजेदोङखे।

१६ कुलाउ योएल आगाधुइकासो दोअ्‌का काथा इदोइ एइ:

१७ ‘न्‍हु दिनागेलाइता इसिका ज्‍याङ दोअ्‌तेङ परमेस्‍वर दोअ्‌खे,

का झाराङ द्‍याङगेलाइर्‍हुता काङको हङस होप्‍याङका,

नेलाइको चानगेलाइ रो नेलाइको चामिन्‍दिगेलाइ आगाधुइका धुयावा,

नेलाइको वाजालाइ दरसन तिनावा,

नेलाइको वाराङखाराङगेलाइ सोपोन्‍दा तिनावा।

१८ एइ, का ताइ बान्‍धाइ बान्‍धाइतिर्‍हुता इङको दिनाता काङको हङस होप्‍याङका,

एम्‍बालाइ आगाधुइका धुयावा।

१९ र्‍हुता आतेलता का भारबुसाइका काम

रो लेता सुमिङता चिनोगेलाइ तिङपावा,

जिसिकाङ: हिति, मे रो दुहाँको लोक्‍ता।

२० परमप्रभुको बारा प्रतापको दिना लोका लाम्‍फा

बेला कितिकितिका रो तालि हितिभाइका इका जेनावा।

२१ कालाउ परमप्रभुको मिङ र्‍हुकावा,

इङको भालाइ निनावा।’

२२ “इस्राएलिको द्‍याङगेलाइ, इदोइ काथा हिङसु, नासरतको इसु इसिका द्‍याङ हिघाहि, जाइहेङ परमेस्‍वर सरबङहिका कामगेलाइ, भारबुसाइका कामगेलाइ रो चिनोगेलाइसो नेलाइको आगाता साबित पाहि।

२३ परमेस्‍वर निधोपाका उपाइमाफिक रिम निङचाका इसुहेङ दुसकर्मि द्‍याङगेलाइको खुरसो नेलाइ कुरुसता टाङगाइतेङ सेअ्‌सुन्‍हा।

२४ “कुलाउ परमेस्‍वर वासेहेङ सिकासो सिन्‍हुपाहि। हाइदोनु सिका वासेहेङ गोर्‍हाइलि मादोहि।

२५ राजा दाउद बुङ इसुको बारेता एसा दोअ्‌का हिघाखे:

‘का प्रभुहेङ दिनाङ काङकोङ आगाता तिङखा,

वा का दोफाङ हिखे, एन्‍साङ का माथिखा।

२६ इदोइहेतु काङको कोन्‍धाङ लेङचाखे

रो काङको देतोङ बाखिन्‍काको ले लेखे।

काङको जिउ बुङ आसता सिन्‍हुतावा।

२७ हाइपानु ना काङको बायुहेङ पातेलता मालाअ्‌ध्‍याना,

ना ताइको पुनित सेवकको जिउ आइलि प्‍याना।

२८ ना कासेहेङ ज्‍यानको दामा तिङपाका हिन्‍हा।’

का नाङकोदोफा हितेङ ओसाभारापाङ लेङचाङका।

२९ “काङको दादाओनेगेलाइ, केलाइको खाल दाउदको बारेता का निधोपातेङ दोअ्‌लि द्‍वाङका, वा सिहि रो लिअ्‌न्‍हाहि, कालाउ नानिको दिनाथिकापा वाको तोम हिदोङहि।

३० दाउद एमि आगाधुइका हिनाङसिङ वा गेघाखे, परमेस्‍वर केरा चाका हिघाहि वाकोङ खालसो वाको गादिता एमिहेङ योम्‍पावा।

३१ लाम्‍फासोङ इदोइ तिङतेङ वा ख्रिस्‍टको सितेङ ल्‍होकाको बारेता दोअ्‌हि:

‘वा ना पातालता लाअ्‌धिन्‍हाहि,

ना वाको जिउ दोङ आइहि।’

३२ “इदोङ इसु ख्रिस्‍टहेङ परमेस्‍वर सिकासो सिन्‍हुपाहि। इदोइ काथाको केलाइ झाराङ दासि हिनाहि।

३३ इदोङहेतु परमेस्‍वर आबा इसुहेङ तोल्‍हेतेङ ताइको दाम्‍पाहा योम्‍पाहि रो ताइको कबोलमाफिक वासेहेङ पुनित हङस पिहि। इङकोङ पुनित हङस प्रभु इसु एला केलाइहेङ पिका हि, जेदोङ काथा नेलाइ एला हिङतेङ रो तिङतेङ हिसुखेना।

३४ हाइपानु दाउद ते सादेलता माताङहि, कुलाउ वा ताइमिङ दोअ्‌खे:

‘परमप्रभु काङको प्रभुहेङ दोअ्‌हि,

ना काङको दाम्‍पाहा योम।

३५ जेलाउथिकापा नाङको दुस्‍मनहेङ

नाङको खोकोइ ताअ्‌का माबान्‍हायाङका।’

३६ “इङकोङहेतु इस्राएलको झाराङ द्‍याङगेलाइ इदोइ काथा ग्‍याको- इसु, जाइहेङ नेलाइ कुरुसता टाङगाइसुन्‍हा, परमेस्‍वर वासेहेङ प्रभु रो ख्रिस्‍ट बान्‍हाइहि।”

३७ यिदोइ काथा हिङतेङ एम्‍बालाइको कोन्‍धाङ कानाङकाना जेङहि। कालाउ पत्‍रुस रो बो सालन्‍हाकालाइहेङ एम्‍बालाइ हिअ्‌हि, “ओइ दादाओनेगेलाइ, केलाइ हाइ पालि?”

३८ पत्‍रुस एम्‍बालाइहेङ दोअ्‌हि, “कुकर्म मानेसु रो नेलाइको कुकर्म माफको भाअ्‌सिङ इसु ख्रिस्‍टको मिङता नेलाइ झाराङ चिभुअ्‌लि र्‍हुसु, कालाउ नेलाइ पुनित हङसको बरदान निङस्‍वाना।

३९ हाइपानु बाचा नेलाइको, नेलाइको चान चामिन्‍दिको रो दुरेदुरेता हिका झाराङको भाअ्‌सिङ हि, जाइजाइहेङ प्रभु केलाइको परमेस्‍वर कायावा।”

४० पत्‍रुस हेन्‍जाङ बो काथागेलाइसो एम्‍बालाइहेङ दासि पिहि रो एसा दोतेङ आर्ति पिहि, “इदोइ दुरजन खालसो नेलाइ ताइमिङहेङ सिन्‍हुपासु।”

४१ कोलाउ जाइजाइ पत्‍रुसको काथा साअ्‌हि एम्‍बालाइ चिभुअ्‌लि र्‍हुहि। इङकोङ दिना चिभुअ्‌लि र्‍हुकालाइ सुमहाजार झोको थपिन्‍हाहि।

४२ एम्‍बालाइ सालन्‍हाकालाइको बिद्‍या, सङगति, तोले पेङलि रो पुकारता ए मन जेङतेङ लागितेङहिघाखे।

खान्‍धुरिगेलाइको सङगति

४३ कालाउ सालन्‍हाकालाइ हेन्‍जाङ सरबङ हिका कामगेलाइ पातेङ हानेहि। एन्‍सा जेङलाउ द्‍याङगेलाइ परमेस्‍वरहेङ थिलि तेङहि।

४४ खान्‍धुर पाकालाइ झोको झाराङ एथानेङ हिघाखे। एम्‍बालाइको गोताङ आनेमानेगेलाइ माझाको जेङघाखे।

४५ एम्‍बालाइ ताइको टाका काउरि मालमाता पिअ्‌तेङ गोइकालाइहेङ बाख्राइपिघाखे।

४६ एम्‍बालाइ ए मनको जेङतेङ थानता जोम्‍तेङ सङगति पाघाखे रो साअ्‌साअ्‌ता तोले पेङघाखे। एम्‍बालाइ लेङचातेङ पुनित कोन्‍धाङसो मिलितेङ प्रभु भतेर चाघाखे।

४७ एम्‍बालाइ दिनाङ परमेस्‍वरहेङ बाखिन्‍घाखे। बो द्‍याङगेलाइ बुङ एम्‍बालाइहेङ मोन्‍दा ताघाखे। छुटकारा निङकालाइको साङख्‍या एम्‍बालाइको हुलता प्रभु दिनादिनाङ बार्‍हेपापिहि।

पत्‍रुस नेङगाराहेङ एल्‍पाका

३

१ एनि पत्‍रुस रो युहन्‍ना नितिमाको सुम बजेभारि थानता पुकार पालि हानेदोङघाखे।

२ थानलिअ्‌ता दुलकालाइदोफा र्‍हेलि जोलोमसोङ एमि नेङगाराहेङ द्‍याङगेलाइ फुतेङ चुमाघाखे रो दिनाङ थानको रेम्‍का मिङहिका फिनुता ताअ्‌पिघाखे।

३ पत्‍रुस रो युहन्‍नाहेङ थानलिअ्‌ता दुल्‍लि तोम्‍का तिङतेङ इङको र्‍हेतेङ।

४ एम्‍बालाइ वासेहेङ रेम्‍फा खाङतेङ पत्‍रुस दोअ्‌हि, “केलाइभारि खाङ!”

५ पत्‍रुस रो युहन्‍नासो हाइदोङ निङका आस पातेङ इङको एम्‍बालाइहेङ रेम्‍फा खाङहि।

६ कोलाउ पत्‍रुस दोअ्‌हि, “सोनारुपा कादोसा मान्‍थु। कुलाउ जेदोङ कादोसा हि, इङकोङ का नासेहेङ प्‍याङका। नासरतको इसु ख्रिस्‍टको मिङता ते।”

७ एसा दोअ्‌तेङ पत्‍रुस इङकोको दाम्‍पाहा खुर चातेङ इङकोहेङ ल्‍होपाहि। ओदोङघरि इङकोको खोकोइगेलाइता रो तिर्‍होगेलाइता सुर लोहि।

८ कालाउ इङको ठिङगापा जाअ्‌हि रो तेलि तेङहि। इङको तेतेङ रो तोङतेङ परमेस्‍वरहेङ बाखिन्‍तेङ एम्‍बालाइदोफा थानता दुल्‍हि।

९ कोलाउ झाराङ द्‍याङगेलाइ वासेहेङ तेतेङहिका रो परमेस्‍वरहेङ बाखिन्‍तेङ हिका तिङहि।

१० एम्‍बालाइ वासेहेङ थानको रेम्‍का दोअ्‌का फिनुता र्‍हेलि योम्‍तेङहिका या दोङ एइ दोअ्‌तेङ नाल्‍हि। कोलाउ त्‍यो हेसापा तेलि दोहि दोअ्‌तेङ एम्‍बालाइ झाराङ भारबुसाइहि।

थानता पत्‍रुसको आर्ति

११ इङको द्‍याङ पत्‍रुस रो युहन्‍नाको न्‍हुअ्‌न्‍हुअ् हानेका तिङतेङ झाराङ द्‍याङगेलाइ भारबुसाइतेङ सोलोमन मिङहिका धाअ्‌ता दोसाङ एम्‍बालाइकोता धाअ्‌तेङ लोहि।

१२ इदोइ तिङतेङ पत्‍रुस द्‍याङगेलाइहेङ दोअ्‌हि, “इस्राएलको द्‍याङगेलाइ, इदोइ काथाता नेलाइ हाइपालि भारबुसाइ सुखेना? केलाइको ताइको सरबङ रो भक्‍तिसो यासेहेङ तेलि दोका बान्‍हाइन्‍हाहि दोअ्‌तेङ नेलाइ फोमपासुखेना?

१३ एन्‍सा माको, केलाइको पितापुर्खा अब्राहाम, इसहाक रो याकुबको परमेस्‍वर दोङ ताइको सेबक इसुहेङ प्रतापि बान्‍हाइहि। जाइहेङ नेलाइ रिम्‍तेङ पिलातसको खुर्ता पिसुन्‍हा। कालाउ पिलातस वासेहेङ लाअ्‌पिलि भोलाउ बुङ नेलाइ वाकोङ आगाता माकिअ्‌सुन्‍हा।

१४ वा पुनित रो दोसमान्‍थुका हिघाहि। कुलाउ नेलाइ वाको थामेता एमि जिउसेअ्‌काहेङ लाअ्‌पिलि र्‍हेसुन्‍हा।

१५ एसापा नेलाइ ज्‍यान पिकाहेङ सेअ्‌सुन्‍हा। जाइहेङ परमेस्‍वर सिकासो सिन्‍हुपाहि, केलाइ याको दासि हिन्‍हाहि।

१६ इसुको मिङता खान्‍धुर पानाङसिङ वाकोङ मिङहोइ नेलाइ तिङका रो गेका इदोइ द्‍याङहेङ बोल्‍याका बान्‍हाइहि। वासो निङका इङकोङ खान्‍धुरसो इदोइ द्‍याङ नेलाइ झाराङको आगाता पुराङ एल्‍का तिङदोङसुखेना।

१७ “ओइ काङको दादाओनेगेलाइ, का गेखा, नेलाइ मागेसिङ एन्‍सा पासुन्‍हा रो नेलाइको हाकिमगेलाइ बुङ एन्‍साङ पाहि।

१८ ख्रिस्‍ट पिर भोगेलि गोयाङ दोअ्‌तेङ परमेस्‍वर झाराङ आगाधुइकाको नुइसो दोअ्‌का काथा वा एसापा पोङघा पाहि।

१९ इदोइहेतु ताताइको कुकर्म मानेसु रो परमेस्‍वरकोता घुरिसु रो नेलाइको कुकर्म माअ्‌ताको। एसापा परमप्रभुसो आत्‍माता सुबिस्‍ता सरबङ निङस्‍वाना।

२० परमेस्‍वर नेलाइको भाअ्‌सिङ साल्‍का ख्रिस्‍ट इसुहेङ दिङगिलप्‍यावा।

२१ कुलाउ पुनित आगाधुइकालाइ दोअ्‌काभाइपाङ परमेस्‍वर गोताङ काथा नावा सिरजाइका पहर मालोपाधाउ इसु सादेलताङ ह्‍यावा।

२२ मोसा बुङ एसा दोअ्‌का हिघाखेः

‘परमप्रभु परमेस्‍वर कासेहेङ जाअ्‌पाकाभाइपाङ नेलाइको दादाओनेसो एमि आगाधुइका जाअ्‌पावा। वाको दोअ्‌का गोताङ काथा नेलाइ हिङलि गोइस्‍वाना।

२३ कुलाउ वाको काथा माहिङका द्‍याङगेलाइचाहिँ आगाधुइकालाइसो खेङन्‍हातेङ मुअ्‌तावा।’

२४ “समुएल रो वाकोन्‍हुसोको झाराङ आगाधुइकालाइ बुङ आन्‍जि नानि जेङका इदोङ काथागेलाइको बारेता दोअ्‌का हिघाखे।

२५ नेलाइ इङकोङ आगाधुइकालाइको खाल हिसुन्‍हा। जेदोङ केरा परमेस्‍वर नेलाइको खाल अब्राहामदोफा एसा दोअ्‌तेङ धेउहि, नाङको खालसो सुमिङको गोताङ जात्‍यागेलाइ सहसाम्‍पा निनावा।

२६ नेलाइ झाराङहेङ ताइको दुरजनसो घुरिपातेङ नेलाइहेङ सहसाम्‍पा पिलि दोअ्‌तेङ परमेस्‍वर ताइको सेबकहेङ जाअ्‌पाहि रो झाराङखान्‍तेङ लाम्‍फा नेलाइकोता दिङगिल्‍हि।”

पत्‍रुस रो युहन्‍ना बारासभाता

४

१ पत्‍रुस रो युहन्‍ना द्‍याङगेलाइदोफा काथा पाकाताङ पालाउ धामिगेलाइ, थानको काप्‍तानगेलाइ रो सदुकिगेलाइ एम्‍बालाइकोता लोहि।

२ ओबालाइ चेरताम्‍पाका हिघाखे, हाइपानु इसुता सिकासो सिन्‍हुलि दोखे दोअ्‌का काथा एम्‍बालाइ द्‍याङगेलाइहेङ धिरपादोङ घाखे रो हुकुम पादोङघाखे।

३ कोलाउ एम्‍बालाइ पत्‍रुस रो युहन्‍नाहेङ रिम्‍हि रो बेल्‍हानाङ जुम्‍नि र्‍हिमाथिकापाको भाअ्‌सिङ थुनाता ताअ्‌हि।

४ कुलाउ कथन हिङकालाइता हेन्‍जाङ खान्‍धुर पाहि। खान्‍धुर पाका द्‍याङगेलाइ ना हाजार झोको जेङहि।

५ जुम्‍निदिना एबालाइको हाकिमगेलाइ, धरममास्‍टरगेलाइ रो आगुवागेलाइ यरुसलेमता जोम्‍का हिघाखे।

६ मुल धामि हन्‍नास, कैयाफा, युहन्‍ना, अलेक्‍जेन्‍डर रो मुल धामिको जाहानगेलाइ झाराङ इन्‍ता हिघाखे।

७ एम्‍बालाइ पत्‍रुस रो युहन्‍नाहेङ माझाता जाअ्‌पातेङ हिअ्‌हि, “हिदोइ सरबङसो, हासुको मिङता नेलाइ इदोइ पाका एइ?”

८ कोलाउ पुनित हङसहोइ पोङघातेङ पत्‍रुस एम्‍बालाइहेङ दोअ्‌हि, “द्‍याङको हाकिम रो धरम मास्‍टर एइ,

९ नानि केलाइ एमि नेङगारा द्‍याङहेङ एलोङ रेम्‍का काम पाका बारेता इङको हिदोइ जुक्‍तिहोइ एल्‍पासुन्‍हा दोअ्‌तेङ हिअ्‌सुम्‍हा पानु,

१० नेलाइ झाराङहेङ रो इस्राएलको द्‍याङगेलाइ ग्‍याको, नेलाइ कुरुसता टाङगाइका रो परमेस्‍वर सिकासो सिन्‍हुपाका वाआङ नासरतको इसु ख्रिस्‍टको मिङता इदोइ द्‍याङ नेलाइको आगाता एल्‍तेङ जाअ्‌का हि।

११ धरमकिताबको इदोइ काथा वाकोङ बारेता इसिका लेखिका हि:

‘जेदोङ उन्‍ठुइहेङ साअ्‌धामकालाइ खारिज पाहि,

इङकोचाहिँ कोन्‍हाको मुल उन्‍ठुइ जेङहि।’

१२ “बो हासुङता मुक्‍ति मान्‍थु, हाइपानु केलाइ मुक्‍ति निङलि सादेललेता द्‍याङगेलाइता भेनेङ हिदिङ मिङ पिका मान्‍थु।”

१३ जेलाउ एम्‍बालाइ पत्‍रुस रो युहन्‍नाको आट तिङहि, एबालाइ मापर्‍हेका मामुलि द्‍याङ हिघाखे दोअ्‌तेङ गेहि। कोलाउ एम्‍बालाइ भारबुसाइहि रो एबालाइ इसुदोफाङ हिघाखे दोअ्‌का एम्‍बालाइ गेहि।

१४ कुलाउ एल्‍का द्‍याङहेङ पत्‍रुस रो युहन्‍नादोफा जाअ्‌तेङहिका तिङतेङ एम्‍बालाइ हाइदोङ दोअ्‌लि मादोहि।

१५ एसाङ एबालाइहेङ कचहरिसो बाहार हानेलि हुकुम पितेङ एम्‍बालाइ एसा दोअ्‌तेङ ताताइमिता मतो पाहि,

१६ “इदोइ द्‍याङगेलाइहेङ एला केलाइ हाइ पाङ? हाइदोनु यरुसलेमको झाराङ द्‍याङगेलाइ एबालाइको पाका इदोइ भारबुसाइका काम गेलि दोहोइ। एला केलाइ इदोइ काथाहेङ माको दोअ्‌लि माद्‍वाङ।

१७ कुलाउ इदोइ काथा राइतिता माचारचारायाको दोअ्‌तेङ ‘आरोङ इदोइ मिङता हिदिङ द्‍याङदोफा नेलाइ हाइदोङ माधुइसु’ दोअ्‌तेङ केलाइ एबालाइहेङ चेतानि पिलि गोयाङ।”

१८ कालाउ एबालाइहेङ काइतेङ एला उसो इसुको मिङता माधुइलि रो हाइदोङ माधिरपालि दोअ्‌तेङ एम्‍बालाइ हुकुम पिहि।

१९ कुलाउ पत्‍रुस रो युहन्‍ना एम्‍बालाइहेङ दोअ्‌हि, “परमेस्‍वरको काथा हिङकाखान्‍तेङ नेलाइको काथा हिङलि परमेस्‍वरको नजरता मुनासिप एइ ना माको नेलाइ ताइमिङ ठहर पासु।

२० हाइपानु केलाइ तिङका रो हिङका काथागेलाइ माधुइसिङ केलाइ हिलि मामाद्‍वाङ।”

२१ कालाउ एम्‍बालाइको दन्‍ड पिका हाइदोङ जुक्‍ति मान्‍थुतेङ एबालाइहेङ हाप्‍काइतेङ लाअ्‌पिहि। हाइदोनु जे बारदात जेङका हिघाहि इङकोको भाअ्‌सिङ झाराङ द्‍याङगेलाइ परमेस्‍वरहेङ बाखिन्‍दोङ घाखे।

२२ हाइपानु जेदोङ द्‍याङ भारबुसाइका कामसो एल्‍पाका हिघाहि, इङकोको बोइसा न्‍हेकुरि बाअ्‌सारखान्‍तेङ हेन्‍जा हिघाहि।

आट निङलि पुकार पासु

२३ इन्‍तासो ओल्‍हेतेङ पत्‍रुस रो युहन्‍ना सानाइतिगेलाइकोता लोहि। मुल धामिगेलाइ रो धरम मास्‍टरगेलाइ दोअ्‌का काथागेलाइ ताइको सानाइतिगेलाइहेङ हिम्‍पाहि।

२४ जेलाउ एम्‍बालाइ इदोइ हिङहि, कोलाउ एम्‍बालाइ झाराङ परमेस्‍वरहेङ पुकार पालि तेङहि, “ओइ प्रभु जाइ सादेल, सुमिङ, जाहादि रो इङकोता हिका गोताङ चिज बान्‍हाइन्‍हा।

२५ जाइ पुनित हङससो नाङको सेबक केलाइको खाल दाउदको नुइसो धुइन्‍हा:

‘बोजात्‍यागेलाइ हाइपालि चेरताम्‍पाखे?

द्‍याङगेलाइ हाइपालि बिनासिति आस्‍ति थोखे?

२६ परमप्रभुको खिलापता रो ख्रिस्‍टको खिलापता सुमिङको राजागेलाइ जाअ्‌हि,

हाकिमगेलाइ एदोसाङ जोम्‍हि।’

२७ “हाइदोनु ना अभिसेक पाका, नाङको पुनित सेबक इसुको खिलापता हेरोद रो पन्‍तियस पिलातस न्‍हेमिङ, बोजात्‍या रो इस्राएलिगेलाइदोफा इदोङ पुरता जोम्‍का हिघाखे।

२८ इङकोङ पालि नाङको लाल्‍सा रो उपाइमाफिक लाम्‍फासोङ निघो पाका हिघान्‍हा।

२९ एला ओइ प्रभु, एम्‍बालाइको दप्‍किर्‍हुता नजर पा। नाङको बान्‍धाइगेलाइहेङ आट पितेङ नाङको कथन धुइलि पि।

३० कालाउ ताइको सेबकगेलाइहेङ, इसुको मिङता रोगाइका, मासाअ्‌धेकालाइ एल्‍पाका रो भारबुसाइका कामगेलाइ नाङको सरबङसो ज्‍याको।”

३१ एम्‍बालाइ पुकार पालिदोकान्‍हुअ्‌सो एम्‍बालाइ जोम्‍का थामे हेङघालाइन्‍हाहि। एम्‍बालाइ झाराङ पुनित हङससो पोङघाहि रो एम्‍बालाइ आटसो परमेस्‍वरको कथन धुइहि।

गोताङ टाका काउरि साझ्‍या

३२ खान्‍धुर पाकालाइ झाराङ एलोङ कोन्‍धाङको रो एलोङ आत्‍माको जेङका हिघाखे। एम्‍बालाइता हासु बुङ ताइ टाका काउरिको हाइदोङ माल इदोइ काङको ताइको एइ दोअ्‌तेङ मादोअ्‌घाहि। एम्‍बालाइको गोताङ थोम माझाको हिघाखे।

३३ प्रभु इसु सिकासो सिन्‍हुकाको दासि इङको सालन्‍हाकालाइ पिघाखे। एम्‍बालाइ झाराङता परमेस्‍वरको निगाह हिका हिघाहि।

३४ एम्‍बालाइता हासुहेङ हाइदोङ काथाको हरजा माजेङघाहि। हाइपाङ मिलिङ साअ् हिकालाइ पिअ्‌तेङ इङकोको दाम सालन्‍हाकाकोता चुमाघाखे।

३५ कालाउ जाइ जाइहेङ जेदोङ जेदोङ काथाको हरजा जेङघाहि, इङको झाराङहेङ बाखाराइ पिघाखे।

३६ एखे साइप्रस पुरको लेबि खालको योसेफ मिङ हिका द्‍याङ हिघाखे। जाइको सालन्‍हाकालाइ बारनाबास दोअ्‌तेङ मिङ ताअ्‌का हिघाखे (जाइको माने हाउसालाको चान जेङखे)।

३७ वा ताइको मिलिङ पिअ्‌तेङ इङको टाका चुमातेङ सालन्‍हाकालाइहेङ पिहि।

हननिया रो सफिरा

५

१ कुलाउ इन्‍ता हननिया दोअ्‌का एमि द्‍याङ हिघाखे। वाको बेअ्‌को मिङ सफिरा हिघाहि। एम्‍बालाइ बुङ ताइको आतुइसा मिलिङ पिअ्‌हि,

२ कालाउ मिलिङ पिअ्‌का आधे टाका मतो पातेङ ताइमिङदोफा ताअ्‌हि रो आधे टाका चुमातेङ सालन्‍हाकालाइहेङ गोताङ टाका चुमाघा दोअ्‌तेङ पिहि।

३ कोलाउ पत्‍रुस दोअ्‌हि, “ओइ हननिया, पुनित हङसदोफा असत धुइका रो भोनो पिअ्‌का टाका ताइमिदोफा ताअ्‌का काथा दियाबलस हेसापा नाङको मनता ह्‍वापिहि?

४ मिलिङ मापिअ्‌लाउ बुङ इङको मिलिङ नेलाइकोङ हिघाहि। पिअ्‌कान्‍हुसो बुङ इङकोसो लोका टाका नेलाइकोङ हिघाहि। इसिका काम पाका ठहर नाङको कोन्‍धाङता हेसापा लोहि? नेलाइ द्‍याङगेलाइहेङ ते माको, कुलाउ परमेस्‍वरहेङ दोङ ढाटाइका हिसुन्‍हा।”

५ इदोइ काथा हिङतेङ हननिया भोनोता लोङहि रो ताइको बायु लाअ्‌हि। इदोइ हिङकालाइ झाराङ थिहि।

६ कोलाउ वाजालाइ लोतेङ वासेहेङ धाबाहोइ लुन्‍दाइहि रो बाहार चुमपुतेङ लिअ्‌पिहि।

७ सुम घान्‍टान्‍हुसो हननियाको बेअ् सफिरा बुङ लिअ्‌ता लोहि। वासेहेङ ताइको केअ् सिका काथा गेका मान्‍थुघाहि।

८ पत्‍रुस सरिफाहेङ हिअ्‌हि, “कासेहेङ दोअ्, नेलाइ मिलिङ इङकोङझोको टाकाता पिअ्‌का हिघासुन्‍हा?” कालाइ इङको दोअ्‌हि, “एइ, इङकोङ झोको टाकाता पिअ्‌का हिघान्‍हाहि।”

९ कुलाउ पत्‍रुस वासेहेङ दोअ्‌हि, “नेलाइ प्रभुको हङसहेङ जाच पालि हेसापा मिलितेङ मतो पासुन्‍हा? खाङ, नाङको केअ्‌हेङ लिअ्‌कालाइ फिनुताङ हि। एम्‍बालाइ नासेहेङ बुङ फातेङ बाहार चुमप्‍वावा।”

१० कालाउ उदोङघरि वा बुङ लोङहि रो बायु लाअ्‌हि। जेलाउ वाजालाइ लिअ्‌ता लोहि, कालाउ वासेहेङ बुङ सिका तिङतेङ बाहार फातेङ चुमपुहि रो वाकोङ केअ् भेर्पा चुमपुतेङ लिअ्‌पिहि।

११ इसिका बारदात जेङकान्‍हुसो गोताङ मन्‍डलिर्‍हुताa रो इदोइ काथा हिङका झाराङ द्‍याङगेलाइ हेन्‍जाङ थिहि।

भारबुसाइका काम रो चिनोगेलाइ

१२ एला सालन्‍हाकालाइको खुरसो हेन्‍जाङ चिनोगेलाइ रो भारबुसाइका कामगेलाइ द्‍याङगेलाइ माझाता जेङलि तेङहि रो एम्‍बालाइ झाराङ सोलोमनको धाअ्‌ता एदोफाङ जोम्‍का हिघाखे।

१३ कुलाउ बोगेलाइता हासुको बुङ एम्‍बालाइदोफा मिलिलि आँट माजेहि। कुलाउ बुङ द्‍याङगेलाइ एम्‍बालाइहेङ मान पाघाखे।

१४ प्रभुता खान्‍धुर पाका वाबालाइ रो बेबालाइ झन हेन्‍जा थपिन्‍हादोङघाखे।

१५ द्‍याङगेलाइ मासाअ्‌धेकालाइहेङ दामागेलाइता चुमाहि रो पत्‍रुस लोलाउ वाको स्‍याइर्‍हे खिनिङ लाउ बुङ एम्‍बालाइता देकाको दोअ्‌तेङ सिदाउ रो खाटगेलाइता एम्‍बालाइहेङ जिम्‍पातेङ ताअ्‌घाखे।

१६ यरुसलेम कोरबितिङको पुरगेलाइसो बुङ हेन्‍जा द्‍याङगेलाइ मासाअ्‌धेकालाइ रो मासान खोअ्‌काहोइ सान्‍ताइकालाइहेङ चुमातेङ लोघाखे रो इङको झाराङ एल्‍घाखे।

सालन्‍हाकालाइहेङ सान्‍ताइका

१७ मुल धामि रो इङकोदोफा हिका सदुकि सानाइतिगेलाइ सालन्‍हाकालाइहेङ मिँतुपालि तेङहि

१८ रो एम्‍बालाइहेङ रिम्‍तेङ थुनाता ह्‍वाअ्‌पिहि।

१९ कुलाउ प्रभुको एलोङ बानाल चुमाका न्‍हिसिङता थुनाको फिनुगेलाइ हेपिहि रो एम्‍बालाइहेङ बाहार चुमातेङ दोअ्‌हि,

२० “हानेसु रो थानता जाअ्‌तेङ मानासाका ज्‍यानको गोताङ बानाल द्‍याङगेलाइहेङ हिङपासु।”

२१ इदोइ हिङकान्‍हुअ्‌सो एम्‍बालाइ एर्‍हिमाङ थानलिअ्‌ता दुल्‍हि रो बिद्‍या पिलि तेङहि। मुल धामि रो वाकोदोफा हिकालाइ लोतेङ इस्राएलिगेलाइको झाराङ आगुवागेलाइहेङ बाराकचहरिता काइहि। इङकोन्‍हुअ्‌सो एम्‍बालाइ आगाधुइकालाइहेङ चुमालि द्‍याङगेलाइ दिङगिल्‍हि।

२२ कुलाउ पलटनगेलाइ एम्‍बालाइहेङ थुनाता मादुसुलाउ घुरितेङ लोतेङ इदोइ बानाल हिङपाहि,

२३ “केलाइ थुनाता रेम्‍फा ताल्‍चा लागाइका रो र्‍हुम्‍कालाइ फिनुगेलाइता जाअ्‌काङ तिङन्‍हाहि। कुलाउ फिनु हेलाउ केलाइ लिअ्‌ता हासुहेङ मादुसुन्‍हाहि।”

२४ जेलाउ थानको काप्‍तान रो मुल धामिगेलाइ इदोइ बानाल हिङहि कोलाउ याको उतर हाइ ज्‍याङ एइ दोअ्‌तेङ एम्‍बालाइ सालन्‍हाकालाइको बारेता आवाइहि।

२५ कुलाउ एमि लोतेङ एम्‍बालाइहेङ दोअ्‌हि, “खाङसु, नेलाइ जेदोङ द्‍याङगेलाइहेङ थुनाता ताअ्‌का हिघासुन्‍हा एम्‍बालाइ थानता जाअ्‌तेङ द्‍याङगेलाइहेङ बिद्‍या पिदोङखे।”

२६ कोलाउ हाकिमगेलाइ दोसा काप्‍तान हानेतेङ एम्‍बालाइहेङ बोलधाकाङ मापासिङ चुमाहि। हाइदोनु द्‍याङगेलाइ एम्‍बालाइहेङ उन्‍ठुइहोइ तोकाङ दोअ्‌तेङ एम्‍बालाइ थिहि।

२७ एम्‍बालाइ सालन्‍हाकालाइहेङ चुमातेङ बाराकचहरिको आगाता जाअ्‌पाहि रो मुल धामि एम्‍बालाइहेङ हिअ्‌हि,

२८ “केलाइ नेलाइहेङ इदोइ मिङता हाइदोङ बिद्‍याहोइ गोताङ यरुसलेम पोङघापासुहोइना रो इङको द्‍याङको हितिको फतुर केलाइर्‍हुता लागाइलि खाङसुखेना।”

२९ कुलाउ पत्‍रुस रो सालन्‍हाकालाइ दोअ्‌हि, “केलाइ द्‍याङगेलाइको माको, परमेस्‍वरको हुकुम मानेलिङगोयाङ।

३० केलाइको आबाखाल्‍को परमेस्‍वर इसुहेङ सिकासो सिन्‍हुपाहि, जाइहेङ नेलाइ कुरुसता टाङगाइतेङ सेअ्‌का हिघासुन्‍हा।

३१ परमेस्‍वर इस्राएलगेलाइ कुकर्ममानितेङ कुकर्मसो माफ निनाको दोअ्‌तेङ वासेहेङ राजा रो मुक्‍तिपिका बान्‍हाइतेङ ताइको दाम्‍पाहा खुरहोइ झाउपाहि।

३२ इदोइ गोताङ काथाको केलाइ दासि हिन्‍हाहि रो पुनित हङस बुङ, जाइहेङ परमेस्‍वर ताइको हुकुम मानेकालाइहेङ पिकाहि।”

३३ जेलाउ इदोइ काथा हिङहि कोलाउ एम्‍बालाइ हेन्‍जाङ चेरताम्‍पाहि रो सालन्‍हाकालाइहेङ सेअ्‌लि खाङहि।

३४ कुलाउ मान्‍य गमलिएल मिङ हिका फरिसि बाराकचहरिता ल्‍होतेङ एम्‍बालाइहेङ आधे पहर बाहार हानेलि हुकुम पिहि

३५ रो वा बाराकचहरिको द्‍याङगेलाइहेङ दोअ्‌हि, “ओइ इस्राएलिगेलाइ, इदोइ द्‍याङगेलाइहेङ नेलाइ जे पालि भोकाहिसुन्‍हा, इङकोता होस पासु।

३६ हाइपानु नानिखान्‍तेङ लाम्‍फा बुङ एमि थुदास दोअ्‌का कादोङ दोअ्‌तेङ जाअ्‌हि रो द्‍यासाइ द्‍याङगेलाइ वासेहेङ पिताइहि। इङको सेअ्‌न्‍हाहि, इङकोहेङ पिताइकालाइ झाराङ राइन्‍हाहि रो गोताङ बित्‍था जेङहि।

३७ इदोइ द्‍याङन्‍हुसो गान्‍देकाको पहरता गालिलको यहुदा दोअ्‌का जाअ्‌हि रो हेथे द्‍याङगेलाइहेङ ताइमिभारि तान्‍हेहि। इङको बुङ सेअ्‌न्‍हाहि रो वासेहेङ पिताइकालाइ बुङ इसोउसो राइन्‍हातेङ हानेहि।

३८ एलाको इदोइ काथाता का नेलाइहेङ दोअ्‌खा, इदोइ द्‍याङगेलाइसो खेङन्‍हातेङ हिसु रो एबालाइहेङ लाअ्‌पिसु। हाइपानु एबालाइको इदोइ काम द्‍याङगेलाइसोनु इङको ताइमिङ मेटिन्‍हावा।

३९ कुलाउ इदोइ परमेस्‍वरसोनु नेलाइ यासेहेङ रोकेलि मादोस्‍वाना। माकुनुते नेलाइ परमेस्‍वरको खिलापता ल्‍होका जेङस्‍वाना।”

४० कालाउ एम्‍बालाइ वाको मतो साअ्‌हि। कालाउ एम्‍बालाइ सालन्‍हाकालाइहेङ लिअ्‌ता काइतेङ दान्‍हाइहि रो “इसुको मिङता माधिरपासु” दोअ्‌का हुकुम पितेङ एम्‍बालाइहेङ लाअ्‌पिगिल्‍हि।

४१ कोलाउ इसुको मिङता दुत्‍कार सहिका जेङन्‍हाहि दोअ्‌का काथाता लेङचातेङ एम्‍बालाइ बाराकचहरिसो ओल्‍हेतेङ हानेहि।

४२ कालाउ दिनादिनाङ एम्‍बालाइ थानता रो साअ्‌साअ्‌ता हानेतेङ इसु दोङ ख्रिस्‍ट एइ दोअ्‌तेङ रेम्‍काबानाल हिङपागिल्‍लि मालाअ्‌हि।

a 

५:११ मन्‍डलि याको माने ग्रिक राउता “एकलेसियार्‍हुता” जेङखे।

न्‍हिअ्‌मि सेवापाकालाइहेङ साल्‍का

६

१ इङको पहरता जेलाउ चात्‍यागेलाइको अङक बार्‍हितेङ हानेलाउ हिब्रुगेलाइको बिरुदता ग्रिक यहुदिगेलाइ कचकच पालितेङहि। हाइदोनु दिनाङ चाका चिज बाखाराइलाउ एम्‍बालाइको रान्‍दिगेलाइहेङ घाइपाङ चाका चिज मानिङघाखे।

२ एन्‍सा जेङलाउ तेन्‍हे सालन्‍हाकालाइ चात्‍यागेलाइ झाराङहेङ काइतेङ दोअ्‌हि, “परमेस्‍वरको कथन पारचार पालि लाअ्‌तेङ चाका आम्‍का काथाता आवाइलि केलाइहेङ मानासिप माज्‍याङ।

३ एन्‍साङ नेलाइको माझासो पुनित हङस, आकिलहोइ पोङघाका रो झाराङ मानेका न्‍हिअ्‌मि द्‍याङ साल्‍सु, जाइहेङ केलाइ इदोइ कामता भरना पाइने।

४ कुलाउ केलाइचाहिँ पुकार रो कथनको सेवाता गोताङ पहर प्‍याङ।”

५ इदोइ काथा हुलको झाराङहेङ मोन्‍दा ताहि, जोम्‍का झाराङहेङ रेम्‍नाङ गेहि, एम्‍बालाइ पुनित हङस रो खान्‍धुरहोइ पोङघाका स्‍तिफनस, फिलिप, प्रखरस, निकनोर, तिमोन, पर्मिनास रो एन्‍टिओखियाको यहुदि धरम मानेका निकोलाउसहेङ साल्‍हि।

६ एम्‍बालाइ इदोइ द्‍याङगेलाइहेङ सालन्‍हाकालाइको आगाता चुमाहि। सालन्‍हाकालाइ पुकार पाहि रो एबालाइर्‍हुता ताइको खुर ताअ्‌हि।

७ परमेस्‍वरको कथन बार्‍हेतेङ हानेहि रो चात्‍यागेलाइको अङक यरुसलेमता हेन्‍जाङ बार्‍हेहि। धामिगेलाइता हेन्‍जाङ इदोइ खान्‍धुरहेङ र्‍हुहि।

स्‍तिफनसहेङ रिम्‍का

८ स्‍तिफनस सहसाम्‍पा रो सरबङ निङतेङ द्‍याङगेलाइको माझाता बाबारका सरबङहिका काम रो चिनोगेलाइ पाहि।

९ कुलाउ हेथे द्‍याङगेलाइ चाहिँ वाको बिरोध पालि तेङहि। एम्‍बालाइ कचहरिसाअ्‌को फुका हुलको द्‍याङगेलाइ कालाउ कुरेनि, अलेक्‍जेन्‍ड्रिया, किलिकिया रो एसियाको द्‍याङगेलाइ हिघाखे। एम्‍बालाइ झाराङ मिलितेङ स्‍तिफनसदोफा भनाभन पालि तेङहि।

१० इङको जेदोङ आकिल रो आत्‍मासो धुइघाखे, एम्‍बालाइ वाको काथा पोलि मादोहि।

११ कोलाउ एम्‍बालाइ सिपापा द्‍याङगेलाइहेङ तोल्‍हेतेङ एसा दोअ्‌लि लागाइहि, “मोसा रो परमेस्‍वरको खिलापता या बादनामि काथा धुइका केलाइ हिङन्‍हाहि।”

१२ एसापा एम्‍बालाइ राइति, बाराकचहरिता योम्‍का आगुवा रो धरम मास्‍टरगेलाइहेङ बुङ तोल्‍हेहि। एम्‍बालाइ स्‍तिफनसहेङ रिम्‍तेङ बाराकचहरिको आगाता चुमाहि।

१३ इङकोन्‍हुअ्‌सो एम्‍बालाइ एसा दोअ्‌का असत दासिगेलाइहेङ आगा सारेहि, “इदोइ द्‍याङ पुनित थामे रो नियमको खिलापता काथागेलाइ पालि मालाअ्‌खे।

१४ हाइदोनु या एसा दोअ्‌का केलाइ हिङन्‍हाहि, ‘नासरतको इसु इदोइ थानहेङ मुअ्‌पावा रो मोसा केलाइहेङ पिका चालचलन बुङ फेरेन्‍हा पाप्‍यावा।’”

१५ इङको पहर बाराकचहरिता योम्‍तेङ हिकालाइ झाराङ स्‍तिफनसहेङ खाङहि। वाको र्‍हाइ सादेलको काथा चुमाकाको र्‍हाइभाइपाङ चोहोचोहोका तिङहि।

स्‍तिफनसको बानाल

७

१ कोलाउ मुल धामि स्‍तिफनसहेङ हिअ्‌हि, “हाइ इदोइ काथा मुनासिप एइ?”

२ स्‍तिफनस दोअ्‌हि, “दादाओनेगेलाइ रो आबागेलाइ, हिङसु। केलाइको आबाखाल अब्राहामहेङ हारानता हिका लाम्‍फा मेसोपोटामियाता हिलाउ परमेस्‍वर ताइको प्रताप तिङपाका हिघाहि

३ रो वासेहेङ दोअ्‌का हिघाहि, ‘ना ताइको मुलुक रो ताइको खालसो ओल्‍हेतेङ, जेदोङ मुलुक का नासेहेङ तिङप्‍याङका, इन्‍ता हाने।’

४ “कोलाउ अब्राहाम कल्‍दिगेलाइको मुलुकसो ओल्‍हेतेङ हारानता लोतेङ हि। वाको आबा सिकान्‍हुअ्‌सो परमेस्‍वर वासेहेङ इन्‍तासो इदोइ मुलुकता चुमपुहि, जेता एला नेलाइ हिका हिसुन्‍हा।

५ वासेहेङ इङको थामेता जायजात ते लाअ्‌पि, खोकोइ ताअ्‌का थामेथिकापा बुङ मापिहि। कुलाउ वाको खाल मान्‍थुलाउ बुङ इङको जायजात परमेस्‍वर अब्राहामको खालगेलाइहेङ पिलि बाचा पाहि।

६ परमेस्‍वर एसा दोअ्‌हि, ‘नाङको खाल बो मुलुकता हानितेङ हिलि गोयावा। ओबालाइ एम्‍बालाइहेङ बान्‍धाइ बान्‍हाइतेङ द्‍या साइ बाअ्‌सारथिकापा एरेमेरे पातेङ ताअ्‌तावा।

७ कुलाउ एम्‍बालाइ जेदोङ जात्‍या बान्‍धाइ जेङतेङ ह्‍यावा इङको जात्‍याको नियाँ का पाङका। इङकोन्‍हुअ्‌सो एम्‍बालाइ ओल्‍हेतेङलोतेङ इदोङ थामेता काङको उपासना पावा।’

८ परमेस्‍वर अब्राहामदोफा खतनाको केरा धेउहि रो वा इसहाकको आबा जेङतेङ येअ्‌निता इसहाकको खतना पाहि। इसहाक याकुबको आबा जेङहि, याकुब तेन्‍हे खालको आबा जेङहि।

९ “याकुबको चान योसेफहेङ ताइकोङ दादाओनेगेलाइ खाङलि माकिअ्‌तेङ मिस्र मुलुकता पिअ्‌गिल्‍हि। कुलाउ परमेस्‍वर योसेफदोफा हिघाहि।

१० परमेस्‍वर वाको गोताङ तुकासो लाअ्‌पातेङ मिस्र मुलुकको राजा फारोको आगाता वासेहेङ निगाह पाहि रो आकिल पिहि। कोलाउ फारो वासेहेङ मिस्रमुलुक रो वाको गोताङ साअ्‌को हाकिम बान्‍हाइहि।

११ “इङकोन्‍हुअ्‌सो गोताङ मिस्रमुलुक रो कनानता आनिकाल लोतेङ बारको तुका जेङहि रो केलाइको खालगेलाइ आनाज मानिङहि।

१२ कुलाउ याकुब मिस्रमुलुकता आनाज हि दोअ्‌का काथा हिङतेङ ताइको चानगेलाइहेङ लाङखेप इन्‍ता दिङगिल्‍हि।

१३ न्‍हेखेप आनाज चोल्‍लि हानेलाउ योसेफ वाको दादाओनेगेलाइहेङ ताइमिहेङ नाल्‍पाहि रो वा ताइको खालहेङ फारोहेङ बुङ गेपाहि।

१४ कोलाउ योसेफ ताइको आबा याकुबहेङ रो वाको गोताङ खाल जाइ सुमकुरितेनामि हिघाखे, झाराङहेङ मिस्रता काइगिल्‍हि।

१५ इन्‍ता हानेकान्‍हुअ्‌सो याकुब रो वाको तेन्‍हे चानगेलाइ झाराङ मिस्रमुलुकताङ सिहि।

१६ एम्‍बालाइको सिकाजिउ सकेमता चुमपुहि रो अब्राहाम सकेलता हमोरको चानगेलाइसो टाका तिरितेङ चोलका तोमता ताअ्‌हि।

१७ “कुलाउ जेलाउ परमेस्‍वर अब्राहामहेङ पाका बाचा पोङघाका पहर भेर्पा लोहि कोलाउ मिस्रमुलुकता इङको द्‍याङगेलाइ बर्‍हेलि तेङहि रो एम्‍बालाइको अङक हेन्‍जाङ जेङहि।

१८ कोलाउ मिस्रमुलुकता योसेफहेङ मानाल्‍का भेनेङ राजा जाअ्‌हि।

१९ वा केलाइको जात्‍याको खिलाप जाअ्‌हि। केलाइको खालगेलाइको जामालाइ साअ्‌सो बाहार चुमपुतेङ ताअ्‌लि लागाइघाखे। एसापा ताङधाराङ जोन्‍मेका जामालाइ झाराङ सिघाखे।

२० “इदोङ पहर मोसाको जोलोम जेङहि। वा परमेस्‍वरको नजरता रेम्‍का जामाल हिघाखे। वा सुम माहिनाथिकापा ताइको आबा आमाइको साअ्‌ता पोसेन्‍हाहि।

२१ कालाउ वा बाहार थालन्‍हाकान्‍हुअ्‌सो फारोको चामिन्‍दि वासेहेङ तोल्‍हेतेङ चुमपुहि रो ताइकोङ चान बान्‍हाइतेङ पोसेहि।

२२ मोसाहेङ मिस्रिगेलाइको गोताङ बिद्‍या पिहि रो वा ताइको कथन रो कामता सरबङहिका जेङहि।

२३ “जेलाउ मोसा न्‍हेकुरि बाअ्‌सारको जेङहि, कोलाउ ताइको इस्राएलि दादा ओनेगेलाइहेङ दुसुलि लाल्‍सा पाहि।

२४ एनि वा एमि मिस्रि एमि इस्राएलहेङ दान्‍हाइतेङहिका तिङहि। वा इङको इस्राएलिहेङ बान्‍चेपालि भोलाउ मिस्रिहेङ सेअ्‌हि।

२५ परमेस्‍वर मोसासो दोङ इस्राएलिगेलाइहेङ बान्‍चेपालि तोम्‍का हि दोअ्‌तेङ ताइकोङ द्‍याङगेलाइ ग्‍यावा दोअ्‌का वा फोमपाका हिघाखे। कुलाउ एम्‍बालाइ इदोइ मागेहि।

२६ जुम्‍निदिना एम्‍बालाइ दोङ ताताइमिता चेरसुतेङ हिका पहरता मोसा लोहि रो एम्‍बालाइहेङ मिलिपालि बल पातेङ दोअ्‌हि, ‘नेलाइते दादा ओनेता हाइपालि चेरसुतेङ हिसुखेना?’

२७ “कुलाउ हेपाइका इस्राएलि मोसाहेङ धाकालाइतेङ एसा दोअ्‌हि, ‘केलाइर्‍हुता हाकिम रो नियापाका जेङलि नासेहेङ हासु भरना पाहि?

२८ आन्‍जि इङको मिस्रिहेङ सेअ्‌काभाइपा ना कासेहेङ बुङ सेअ्‌लि भोखेना?’

२९ इसिका उतर हिङतेङ मोसा खाअ्‌तेङ मिद्यान मुलुकता हानेतेङ ओसोङ हिलि तेङहि। इन्‍ता वाको न्‍हेमि चानगेलाइ जोन्‍मेहि।

३० “न्‍हेकुरि बाअ्‌सार दोकान्‍हुअ्‌सो सिनै आरदाङको उदादाङका थामेता ओअ्‌तेङहिका झालासको मेता एमि सादेलको बानाल चुमाका मोसाकोता देखाल पिहि।

३१ जेलाउ मोसा इदोइ तिङहि कोलाउ वा इदोइ तिङतेङ भारबुसाइ हि। इङको खाङलिको भाअ्‌सिङ भेर्पा हानेलाउ परमप्रभुको इसिका गाला हिङहि,

३२ ‘का नाङको खालगेलाइको परमेस्‍वर एइ: अब्राहाम, इसहाक रो याकुबको परमेस्‍वर।’ मोसा फिरलि तेङहि रो वा इङकोभारि वा खाङलिसुदाङ आँट मापाहि।

३३ “कोलाउ परमप्रभु मोसाहेङ दोअ्‌हि, ‘नाङको खोकोइको जुता होअ्, हाइपानु जेदोङ थामेता जाअ्‌तेङ हिन्‍हा, इङको पुनित थामे एइ।

३४ मिस्रमुता हिका काङको राइतिको दुर्गति का तिङघा रो एम्‍बालाइको बिलाप बुङ हिङघा। इदोइहेतु एम्‍बालाइहेङ लाअ्‌पालि का खुअ्‌तेङलोका हिघा। एला लोउ, का नासेहेङ मिस्रमुलुकता दिङगिलाङका।’

३५ “यिदोङ मोसा, जाइहेङ एम्‍बालाइ हासु नासेहेङ एसा दोअ्‌तेङ लाअ्‌का हिघाखे, ‘हासु नासेहेङ हाकिम रो नियापाका बान्‍हाइहि’ दोअ्‍तेङ नामन्‍जुरि पाका हिघाखे। इङकोहेङ परमेस्‍वर झालासता तिङका सादेलको बानाल चुमाकासो हाकिम रो भालाइपाका बान्‍हाइतेङ दिङगिल्‍हि।

३६ यादोङ मिस्रमुलुकता, इका जाहादिता रो न्‍हेकुरि बाअ्‌सारथिकापा उदादाङका थामेता भारबुसाइका काम रो चिनोगेलाइ पातेङ एम्‍बालाइहेङ बाहार चुमाहि।

३७ “इङको इङकोङ मोसा एइ, जाइ इस्राएलिगेलाइहेङ दोअ्‌का हिघाखे, ‘परमेस्‍वर कासेहेङ जाअ्‌पाकाभाइपाङ नेलाइको दादाओनेगेलाइको माझासो नेलाइको भाअ्‌सिङ एमि आगाधुइका जाअ्‌पावा।’

३८ इदोइ इङकोङ मोसा एइ, जाइ सिनै आरदाङको उदादाङका थामेता इस्राएलिगेलाइदोफा हिलाउ सादेलको बानाल चुमाकासो परमेस्‍वर वाकोदोफा धुइका हिघाखे। इङकोङ बचन वा एम्‍बालाइहेङ हिङपाहि।

३९ “कुलाउ केलाइको खालगेलाइ वाको काथागेलाइ मानेलि माकिअ्‌हि। एम्‍बालाइ वासेहेङ लाअ्‌तेङ मिस्रमुलुकताङ घुरितेङ हानेलि लाल्‍सा पाहि।

४० एम्‍बालाइ मोसाको दादा हारुनहेङ एसा दोअ्‌हि, ‘केलाइको आगाआगा हानेका दिरगेलाइ केलाइको भाअ्‌सिङ बान्‍हाइपि। हाइपानु केलाइहेङ मिस्रमुलुकसो लाअ्‌पातेङ चुमाका इदोइ मोसाहेङ हाइ हेसा जेङहि केलाइ माग्‍याङ।’

४१ इङको दिनाता एम्‍बालाइ एलोङ बासाको पुतला बान्‍हाइहि। इङकोता भोक बुङ पिहि रो ताइको खुरको कामता लेङचाहि।

४२ कुलाउ परमेस्‍वर एम्‍बालाइहेङ लाअ्‌हि रो एम्‍बालाइहेङ आदेलको फुरुगेलाइहेङ पुजेलि लाअ्‌पिहि। जाइको बारेता आगाधुइकालाइको किताबता लेखिन्‍हाका हि:

‘ओइ इस्राएलिगेलाइ, हाइ नेलाइ न्‍हेकुरि बाअ्‌सारथिकापा

उदादाङका थामेता कासेहेङ गुपुसभोक रो भेटिगेलाइ पिसुन्‍हा?

४३ एम्‍बालाइ मोलोखको पाल रो कालाउ रेफन दिरको फुरु

रो नेलाइ पुजेलि बान्‍हाइका पुतलागेलाइ तोल्‍हेतेङ चुमासुन्‍हा।

एला का नेलाइहेङ बेबिलोनसो ओदोइपार ओल्‍हेपागिलाङका।’

४४ “उदादाङका थामेता केलाइको खालगेलाइको थान हिघाहि। मोसाको तिङकाभाइका परमेस्‍वरको हुकुम बमोजिम इदोइ त्‍यार जेङका हिघाहि।

४५ केलाइको खालगेलाइ बुङ ओबालाइको पालाता बोजात्‍यागेलाइको मुलुक खाबराता चुमालाउ यहोसुदोसा इङको पाल चुमाहि रो दाउदको पालाथिकापाङ इङको इन्‍ताङ हि।

४६ वा परमेस्‍वरको निगाह निङतेङ याकुबको परमेस्‍वरको भाअ्‌सिङ एलोङ हुकुम र्‍हेहि।

४७ न्‍हुअ्‌सो वाको भाअ्‌सिङ साअ्‌चाहिँ सोलोमन बान्‍हाइहि।

४८ “कुलाउ खुरहोइ बान्‍हाइका साअ्‌गेलाइता बारा परमेस्‍वर बासा माहिखे, जेसापा आगाधुइका दोअ्‌का हि:

४९ ‘काङको गादि सादेल एइ,

रो सुमिङ काङको खोकोइ ताअ्‌का थामे,

नेलाइको भाअ्‌सिङ हिसिका साअ् बान्‍हाइस्‍वाना एइ? परमप्रभु दोअ्‌खे, काङको माइसाका थामे हिदि एइ?

५० हाइ इदोइ गोताङ चिज काङकोङ सिरजाइका माको कुनु?’

५१ “ओइ कोर्‍ह्‍या द्‍याङगेलाइ, थाङका कोन्‍धाङ रो न्‍हातोङ माहिङकालाइ, नेलाइ दिनाङ पुनित हङसको खिलाप पासुखेना। नेलाइको खाल जिसिका पाहि नेलाइ बुङ इन्‍सिकाङ पासुखेना।

५२ आगाधुइकालाइता हिदोइचाहिँहेङ नेलाइको खालगेलाइ मासान्‍ताइहि? ओबालाइ धरमाति सेवापाका लोदोङखे दोअ्‌कालाइ झाराङहेङ सेअ्‌हि। वासेहेङ नेलाइ धोका पिसुन्‍हा रो सेअ्‌सुन्‍हा। इङको झाराङहेङ सेअ्‌हि, जाइ इङको धरमाति सेवापाकाको लोका बानाल लाम्‍फासो दोङ हिङपाका हिघाखे। एला नेलाइचाहिँ वासेहेङ धोकापिका रो जिउसेअ्‌का जेङका हिसुन्‍हा।

५३ नेलाइ सादेलको बानाल चुमाकालाइको खुरसो परमेस्‍वरको नियम निङसुन्‍हा, कुलाउ इङकोहेङ मामानेसुन्‍हा।”

स्‍तिफनस उन्‍ठुइहोइ तोतेङ सेअ्‌न्‍हाका

५४ जेलाउ एम्‍बालाइ स्‍तिफनको इदोइ काथा हिङहि कोलाउ एम्‍बालाइ चेरताम्‍पातेङ तासि रेअ्‌लि तेङहि।

५५ कुलाउ वाचाहिँ पुनित हङससो पोङघान्‍हातेङ सादेलभारि खाङका खाङकाङ पाहि, कालाउ वा परमेस्‍वरको प्रताप रो इसुहेङ परमेस्‍वरको दाम्‍पाहा जाअ्‌तेङ हिका तिङहि।

५६ वा दोअ्‌हि, “खाङसु, का सादेल हेनाका तिङदोङखा रो का द्‍याङको चानहेङ परमेस्‍वरको दाम्‍पाहा जाअ्‌तेङहिका तिङदोङखा।”

५७ कुलाउ एम्‍बालाइ र्‍हिकाइतेङ ल्‍होहि, ताताइको न्‍हातोङ थुम्‍हि रो एम्‍बालाइ झाराङ वासेहेङ झाअ्‌मेरलाहि।

५८ एम्‍बालाइ स्‍तिफनसहेङ पुर बाहार ओल्‍हेपातेङ चुमपुहि रो वार्‍हुता उन्‍ठुइ तोहि। दासिगेलाइ ताइको धाबागेलाइ साउल मिङ हिका एमि वाजानको खोकोइभेर्पा ताअ्‌हि।

५९ जेलाउ एम्‍बालाइ स्‍तिफनसहेङ उन्‍ठुइ तोतेङ हिघाखे, कोलाउ वा पुकार पाहि, “ओइ प्रभु इसु, काङको आत्‍माहेङ र्‍हुपि।”

६० वा तिर्‍हो थोतेङ बारा गाला पातेङ र्‍हिकाइतेङ दोअ्‌हि, “ओइ प्रभु, इदोइ कुकर्मको फतुर एबालाइहेङ मालाग्‍याको।” दोअ्‌तेङ वा बायु लाअ्‌पिहि।

मन्‍डलिहेङ सान्‍ताइका

८

१ स्‍तिफनसहेङ उन्‍ठुइ तोतेङ सेअ्‌लाउ साउल बुङ मानेका हिघाखे। इङको दिनासो यरुसलेमता हिका मन्‍डलिहेङ सान्‍ताइलि तेङहि। सालन्‍हाकालाइबिना एम्‍बालाइ झाराङ यहुदिया रो सामरियाको माउजाभारि राइन्‍हाहि।

२ प्रभुको सेवापाकालाउ स्‍तिफनसहेङ चुमपुतेङ लिअ्‌हि रो वाको भाअ्‌सिङ बिलाप पाहि।

३ कुलाउ साउल चाहिँ मन्‍डलिहेङ नास पादोङघाखे। वा खान्‍धुरपाका वाबाल रो बेबालाइहेङ हेरतेङ चुमपुतेङ थुनाता ह्‍वाअ्‌पुघाखे।

फिलिप सामरियाता

४ कोलाउ इङको राइन्‍हाकालाइ जेसोकोसोङ हानितेङ प्रभुको कथन पारचार पाहि।

५ फिलिपचाहिँ सामरियाको एलोङ पुरता हानितेङ इसु ख्रिस्‍टको बारेता पारचार पाहि।

६ फिलिपको दोअ्‌का कथन हिङतेङ रो वाको पाका कामगेलाइ तिङतेङ, द्‍याङगेलाइ वाको दोअ्‌का काथा रेम्‍फा हिङहि।

७ हाइपानु हेन्‍जाङ द्‍याङगेलाइसो मासान आत्‍मागेलाइ बारा गाला पातेङ र्‍हिकाइतेङ ओल्‍हेलि तेङहि। इन्‍ता हेन्‍जाङ कुज्‍या रो नेङगारागेलाइ बुङ एल्‍पाहि।

८ एसापा सामरिया पुरता हिकालाइ हेन्‍जा लेङचाहि।

९ सिमोन मिङ हिका एमि द्‍याङ इन्‍ता हिघाहि। इङको लाम्‍फासो दोङ इङको पुरता चटक तिम्‍पातेङ सामरियाको द्‍याङगेलाइहेङ भारबुसाइ पाका हिघाहि। वा ताइमिहेङ का दोङ दोअ्‌तेङ तुजुक पाघाखे।

१० म्‍हुइकासो बाराका झाराङ द्‍याङगेलाइ इङकोहेङ, “परमेस्‍वरको मुल सरबङ हिका” द्‍याङ दोअ्‌तेङ मानेघाखे।

११ एम्‍बालाइ इङकोहेङ मानेघाखे, हाइदोनु हेन्‍जाङ पहरसो इङको ताइको चटक तिम्‍पातेङ द्‍याङगेलाइहेङ भारबुसाइ पातेङताअ्‌का हिघाखे।

१२ कुलाउ जेलाउ एम्‍बालाइ परमेस्‍वरको सारभि रो इसु ख्रिस्‍टको रेम्‍काबानाल हिङपाका फिलिपको काथाता खान्‍धुर पाहि, कोलाउ वाबालाइ रो बेबालाइ चिभुअ्‌लि र्‍हुहि।

१३ सिमोन ताइमिङ बुङ खान्‍धुर पाहि, चिभुअ्‌लि र्‍हुहि रो इङको फिलिपदोफा हिघिल्‍लि तेङहि। फिलिपको पाका बारा चिनोगेलाइ रो भारबुसाइका कामगेलाइ तिङतेङ वा भारबुसाइ घाखे।

१४ सामरियाको द्‍याङगेलाइ परमेस्‍वरको कथन र्‍हुहि दोअ्‌का हिङतेङ यरुसलेमता हिका सालन्‍हाकालाइ पत्‍रुस रो युहन्‍नाहेङ एम्‍बालाइकोता दिङगिल्‍हि।

१५ ओबालाइ इन्‍ता लोतेङ एम्‍बालाइ पुनित हङस निनाको दोअ्‌तेङ एम्‍बालाइको भाअ्‌सिङ पुकार पाहि।

१६ हाइपानु इङको पहरथिकापा एम्‍बालाइता हासुङर्‍हुता बुङ पुनित हङस लोका मान्‍थुघाहि। एम्‍बालाइको चिभुअ्‌लि प्रभु इसुको मिङता खिनिङ जेङका हिघाहि।

१७ जेलाउ ओबालाइ ताइको खुर एम्‍बालाइर्‍हुता ताअ्‌हि कोलाउ एम्‍बालाइ पुनित हङस निङहि।

१८ एला सालन्‍हाकालाइ खुर ताअ्‌लाउ पुनित हङस निङलिदोखे दोअ्‌का तिङतेङ सिमोन एम्‍बालाइहेङ टाका पिलि चुमाहि

१९ रो एसा दोअ्‌हि “कासेहेङ बुङ इदोइ सरबङ पिसु रो का जाइर्‍हुता खुरताअ्लाउ इङको पुनित हङस निनाको।”

२० कुलाउ पत्‍रुस दोअ्‌हि, “नाङको टाका नादोफाङ मुअ्‌ताको, हाइपानु परमेस्‍वरको बर टाकासो चोल्‍लि द्‍वाङ दोअ्‌तेङ ना ठहर पान्‍हा।

२१ नाङको इदोइता ना बाखारा हि ना खाबरा दोङ हि, हाइपानु परमेस्‍वरको आगाता नाङको कोन्‍धाङ मुनासिप मान्‍थु।

२२ इदोइहेतु नाङको इदोइ दुरजन ठहरको भाअ्‌सिङ कुकर्म मानेतेङप्रभुहेङ पुकार पा। एन्‍सा पान्‍हा पानु नाङको कोन्‍धाङको इसिका ठहर माफ ज्‍यावा।

२३ हाइपानु का तिङखा, ना खाकासो पोङघाका हिन्‍हा, कालाउ कुकर्मको धेउन्‍हाकाता हिन्‍हा।”

२४ कोलाउ सिमोन पत्‍रुस रो युहन्‍नाहेङ दोअ्‌हि, “नेलाइ दोङ काङको भाअ्‌सिङ प्रभुहेङ पुकार पापिसु रो नेलाइको दोअ्‌का हिदि बुङ काथा कार्‍हुता माल्‍वाको।”

२५ कालाउ एम्‍बालाइ दासि पिलिदोकान्‍हुअ्‌सो रो प्रभुको कथन धुइकान्‍हुअ्‌सो सामरिगेलाइको हेन्‍जाङ देरागेलाइता रेम्‍काबानाल हिङपातेङ एम्‍बालाइ यरुसलेम घुरिहि।

फिलिप रो इथियोपियाको खाजान्‍चि

२६ इङकोन्‍हुअ्‌सो प्रभुको एलोङ सादेलको बानाल चुमाका फिलिपहेङ दोअ्‌हि, “ल्‍होतेङ माहेपाहा यरुसलेमसो गाजा हानेका दामाभारि हाने, इन्‍ता उदादाङका थामेको दामा हि।”

२७ कालाउ फिलिप ल्‍होते हानेहि रो एमि इथियोपियाको हिजाडाहेङ दुसुहि। जाइ इथियोपिया मुलुकको माहारानि कन्‍दाकिको बारा हाकिम रो गोताङ काउरिको खाजान्‍चि हिघाखे। वा यरुसलेमता परमेस्‍वरहेङ पुजिलि हानेका हिघाखे।

२८ वा घुरिलाउ ताइको बग्‍गिता योम्‍तेङ यसैया आगाधुइकाको किताब पर्‍हेदोङघाखे।

२९ कोलाउ पुनित हङस फिलिपहेङ दोअ्‌हि, “हाने रो इङको बग्‍गिहेङ पिताइ।”

३० फिलिप वाकोता धाअ्‌तेङ हानेहि रो वासेहेङ यसैया आगाधुइकाको किताब पर्‍हेतेङहिका हिङतेङ वासेहेङ हिअ्‌हि, “ना पर्‍हितेङहिका काथा गिखेना?”

३१ कोलाउ वा दोअ्‌हि, “हासुङ मादोअ्‌पिसिङ का हेसापा गेलि?” कालाउ वा फिलिपहेङ बग्‍गिता धोल्‍तेङ वाको दोसा योम्‍लि बिम्‍ति पाहि।

३२ एला वा पर्‍हितेङ हिका धरम किताबको भाग इदोइ हिघाहि:

“जेसापा पान्‍ठा सेअ्‌लि चुमपुन्‍हाखे,

वा मुइसा चेकालाउको आगाता सिकापा हिखे,

एन्‍सा दोङ वा ताइको नुइ माहेहि।

३३ वा आपमान जेङलाउ बुङ नियाँ मानिङहि।

वाको खालको बाखिन हासु पाङ?

हाइदोनु वाको ज्‍यान सुमिङसो चुमपुन्‍हाहि”

३४ कोलाउ इङको हिजाडा फिलिपहेङ हिअ्‌हि, “निगाहा पातेङ कासेहेङ दोअ्, आगाधुइका इदोइ हासुको बारेता दोअ्‌का एइ? वाको ताइकोङ बारेता ना बो हासुङको बारेता?”

३५ कोलाउ फिलिप डताइको नुइ हेतेङ धरम किताबको इदोङ भागसो वासेहेङ इसुको रेम्‍काबानाल हिङपाहि।

३६ कालाउ ओबालाइ दामाता हानेकाहानेकाताङ आधे चि हिका एलोङ थामेभेर्पा थुकालिलोहि। इङको हिजाडा दोअ्‌हि, “खाङ, इता चि हि, कासेहेङ चिभुअ्‌लि र्‍हुलि हाइहोइ रोकेलि द्‍वावा?”

३७ [फिलिप दोअ्‌हि, “गोताङ कोन्‍धाङसो दोङ खान्‍धुर पान्‍हा पानु ना चिभुअ्‌लि र्‍हुलि द्‍वाना।” वा दोअ्‌हि, “इसु ख्रिस्‍ट दोङ परमेस्‍वरको चान हि दोअ्‌तेङ का खान्‍धुर पाखा।”]a

३८ वा बग्‍गि जाअ्‌पालि हुकुम पितेङ फिलिप रो इङको हिजाडा न्‍हेमिङ चिता खुअ्‌हि। कालाउ फिलिप वासेहेङ चिभुअ्‌लि पिहि।

३९ कुलाउ जेलाउ ओबालाइ चिसो बाहार ओल्‍हेतेङलोहि, कोलाउ प्रभुको हङस फिलिपहेङ चातेङ चुमपुहि। इङकोन्‍हुअ्‌सो हिजाडा फिलिपहेङ आरोङ मातिङहि रो वा लेङचातेङ ताइको दामा लाअ्‌हि।

४० कुलाउ फिलिप अस्‍दोदता तिङन्‍हाहि रो कैसरिया माथुकापा गोताङ पुरगेलाइता रेम्‍काबानाल हिम्‍पाकाताङ हानेहि।

a 

८:३७ इदोइ पद आधे पुर्ना स्रोत बाइबलता मान्‍थु।

साउलको ज्‍यान फेरेन्‍हाका

(सालन्‍हाका २२:६-१६; २६:१२-१८)

९

१ साउल प्रभुको चात्‍यागेलाइको खिलापता एला बुङ धम्‍कि रो सेअ्‌का धुनता मुल धामिकोता हानेहि।

२ वा प्रभुको दामा पिताइका वाबालाइ रो बेबालाइ जाइहेङ निङलाउ बुङ एम्‍बालाइहेङ रिम्‍तेङ यरुसलेमता चुमालि निनाको दोअ्‌तेङ दमस्‍कसको कचहरिसाअ्‌को मिङता पुर्जि र्‍हेहि।

३ जेलाउ साउल दमस्‍कसको भेर्पा थुकाहि, एक्‍कासि सादेलसो एलोङ चोलका वाको कोरबितिङ चिल्‍काहि।

४ वा भोनोता फेअ्‌न्‍हाहि रो वा एसा दोअ्‌का गाला हिङहि, “साउल, साउल, ना हाइपालि कासेहेङ सान्‍ताइखेना?”

५ साउल हिअ्‌हि, “प्रभु, ना हासु हिना?”

कालाउ प्रभु दोअ्‌हि, “का इसु एइ, जाइहेङ ना सान्‍ताइदोङखेना।

६ कुलाउ ल्‍होतेङ पुरता हाने, ना जे पालिगोइका इङको नासेहेङ दोअ्‌प्‍यावा।”

७ साउलदोफा हानेका द्‍याङगेलाइ गालाचाहिँ हिङहि, कुलाउ हासुहेङ मातिङनाङ आवाइतेङ जाअ्‌तेङहि।

८ कोलाउ साउल भोनोसो ल्‍होहि रो मिँ हेलाउ वा हाइ बुङ मातिङहि। एम्‍बालाइ वासेहेङ खुर चातेङ थोङतेङ वासेहेङ दमस्‍कसता चुमाहि।

९ कालाउ वा सुम्‍नि दिनाथिकापा मातिङका जेङहि रो ना उम चाहि ना चि आम्‍हि।

१० दमस्‍कसता हननिया मिङ हिका एमि चात्‍या हिघाखे। वासेहेङ प्रभु दरसनता दोअ्‌हि, “ओइ हननिया।” वा दोअ्‌हि, “हाइ प्रभु, का इताङ हिघा।”

११ कोलाउ प्रभु वासेहेङ दोअ्‌हि, “ल्‍हो रो सिधा दोअ्‌का चेअ्‌का दामाता हाने। इन्‍ता यहुदाको साअ्‌ता साउल मिङ हिका टार्ससता हिकाहेङ भो, हाइपानु वा पुकार पादोङखे।

१२ वा दरसनता हननिया मिङ हिका एमि द्‍याङ लिअ्‌ता लोतेङ वा मि तिनाको दोअ्‌तेङ ताइमिर्‍हुता खुर ताअ्‌का तिङका हि।”

१३ कुलाउ हननिया दोअ्‌हि, “प्रभु, इदोइ द्‍याङ यरुसलेमता नाङको खान्‍धुरपाकालाइहेङ हेथे सान्‍ताइका हिघाखे इङको का हेन्‍जाङ द्‍याङगेलाइसो हिङका हिघा।

१४ इता बुङ नाङको मिङ र्‍हुका झाराङहेङ रिम्‍का खाबरा मुल धामिगेलाइसो वा निङका हि।”

१५ कुलाउ प्रभु वासेहेङ दोअ्‌हि, “हाने, हाइपानु बोजात्‍यागेलाइ, राजागेलाइ रो इस्राएलको खालको आगाता काङको मिङ पारचार पालि वा सालन्‍हाका एइ।

१६ हाइपानु काङको मिङको भाअ्‌सिङ वा हेथे पिर सहेलिगोयाङ, इङको का वासेहेङ तिम्‍पाङका।”

१७ कोलाउ हननिया हानेतेङ इङको साअ्‌लिअ्‌ता दुल्‍हि रो वार्‍हुता ताइको खुर ताअ्‌तेङ दोअ्‌हि, “साउल ओने, जेदोङ प्रभु इसु ना लोतेङहिका दामाता नाता तिङन्‍हाका हिघाहि, वा दोङ ना मिँ तिङका रो पुनित हङससो पोङघाका जेङ दोअ्‌तेङ कासेहेङ दिङगिल्‍का हि।”

१८ कालाउ ओदोङघरि साउलको मिँसो धालेभाइका हुल्‍हि रो वा आरोङ मिँ तिङका जेङहि। कोलाउ वा ल्‍होहि रो चिभुअ्‌लि र्‍हुहि।

१९ कालाउ उम चातेङ बल निङहि।

साउल दमस्‍कसता पारचार पाका

साउल हेन्‍जाङ दिनाथिकापा दमस्‍कसता हिका इसुको चात्‍यागेलाइदोफा हि।

२० कालाउ ओदोङघरि वा कचहरिसाअ्‌गेलाइता, “प्रभु इसु दोङ परमेस्‍वरको चान एइ” दोअ्‌तेङ पारचार पालि तेङहि।

२१ कोलाउ वाको काथा हिङकालाइ झाराङ भारबुसाइतेङ दोअ्‌लि तेङहि, “हाइ यरुसलेमता इसुको मिङ र्‍हुकालाइहेङ मुअ्‌पालि भोका रो इता बुङ एम्‍बालाइहेङ धेउतेङ मुल धामिगेलाइकोता चुमपुका ठहरहोइ लोका याआङ माको कुनु?”

२२ कुलाउ साउलको पारचार झन सरबङहिका जेङतेङहानेहि। दमस्‍कसता हिका यहुदिगेलाइहेङ इसु दोङ ख्रिस्‍ट हि दोअ्‌का दासि पिलाउ एम्‍बालाइ हाइदोङ जोबान घुरिपालि मादोहि।

२३ कालाउ हेन्‍जाङ दिनान्‍हुअ्‌सो यहुदिगेलाइ वासेहेङ सेअ्‌लि जाल पालि तेङहि।

२४ कुलाउ एम्‍बालाइको जाल साउल गेहि। यहुदिगेलाइ वासेहेङ सेअ्‌लि न्‍हिसिङनितिम पुरको फिनुगेलाइता म्‍होतेङ हिघाखे।

२५ एन्‍सा जेङलाउ वाको चात्‍यागेलाइ वासेहेङ न्‍हिसिङता दोङ दालोता ह्‍वाअ्‌तेङ उन्‍ठुइको बेर्‍हेमसो खुअ्‌पागिल्‍तेङ खाअ्‌पागिल्‍हि।

साउल यरुसलेमता

२६ साउल यरुसलेमता लोकान्‍हुअ्‌सो वा इसुको चात्‍यागेलाइदोफा मिलिलि बल पाहि। कुलाउ एम्‍बालाइ साउलदोफा थिहि, हाइपानु वा जातिङको इसुको चात्‍या एइ दोअ्‌तेङ एम्‍बालाइ खान्‍धुर पालि मादोहि।

२७ कोलाउ बारनाबास साउलहेङ सालन्‍हाकालाइकोता चुमपुहि। कालाउ साउल प्रभुहेङ दामाता तिङका, प्रभु वादोफा धुइका रो वा दमस्‍कसता आँटपातेङ इसुको मिङता पारचार पाका काथा एम्‍बालाइहेङ दोअ्‌पिहि।

२८ साउल यरुसलेमता एम्‍बालाइदोफाङ हिलि तेङहि रो माथिसिङ प्रभुको मिङता यरुसलेमता पारचार पाहि।

२९ वा ग्रिक राउ धुइका यहुदिगेलाइदोफा बहस पाघाखे, कुलाउ एम्‍बालाइ वासेहेङ सेअ्‌लि भोघाखे।

३० इदोइ गेतेङ प्रमासाना खान्‍धुर पाका ओनेगेलाइ साउलहेङ कैसरियाता चुमपुहि रो इन्‍तासो वासेहेङ टार्ससता दिङगिल्‍पिहि।

३१ एन्‍सापा यहुदिया, गालिल रो सामरियाको गोताङ मन्‍डलिगेलाइता सुबिस्‍ता रो मिलाप जेङहि। प्रभुको चात्‍यागेलाइ पुनित हङससो आँट निङतेङ मन्‍डलि उजाइतेङ हानेहि।

पत्‍रुस लुड्डा रो योप्‍पाता

३२ पत्‍रुस इसोउसो गोताङ थामेता घुराइतेङ लुड्डाता हिका खान्‍धुरपाकालाइकोता बुङ थुकालिलोहि।

३३ वा इन्‍ता एनियास मिङ हिका एमि द्‍याङहेङ दुसुहि, जाइ येअ् बाअ्‌सारसो कुज्‍याजेङतेङ सिदाउसो ल्‍होलि दोका मान्‍थुघाहि।

३४ पत्‍रुस इङकोहेङ दोअ्‌हि, “ओइ एनियास, इसु ख्रिस्‍ट नासेहेङ एल्‍पाङ। ल्‍हो रो नाइको सिदाउ मिलिपा।” कालाउ इङको ओदोङघरि ल्‍होहि।

३५ लुड्डा रो सारोनता हिका झोको झाराङ द्‍याङगेलाइ इङकोहेङ तिङतेङ प्रभुभारि घुरिहि।

३६ योप्‍पा पुरता तबिता दोअ्‌का एमि प्रमासाना खान्‍धुरपाका ओने हिघाहि। ग्रिक राउता वासेहेङ डोरकास दोअ्‌घाखे, जाइको माने नाकुना जेङखे। वा दिनाङ बोमिको भालाइ पाघाखे रो हाइदोङ मान्‍थुकालाइहेङ साघाइघाखे।

३७ वा मासाअ्‌धेतेङ सिहि। द्‍याङगेलाइ वाको सिका जिउहेङ चिउपातेङ वासेहेङ र्‍हुताको एलोङ तालाको कोठाता ताअ्‌हि।

३८ लुड्डा योप्‍पाको भेर्पा हिनाङसिङ, चात्‍यागेलाइ पत्‍रुस योप्‍पाता हि दोअ्‌का हिङतेङ, “केलाइकोता माबेलोमसिङ लोपि” दोअ्‌तेङ वाकोता न्‍हेमि द्‍याङगेलाइ बिम्‍ति पालि दिङगिल्‍हि।

३९ कोलाउ पत्‍रुस ल्‍होतेङ एम्‍बालाइदोफा हानेहि। इन्‍ता थुकाकान्‍हुअ्‌सो एम्‍बालाइ वासेहेङ र्‍हुताको कोठाता चुमपुहि। रान्‍दिगेलाइ खारतेङ डोरकास एम्‍बालाइदोफा हिलाउ थिरतेङ ताअ्‌का धाबागेलाइ तिम्‍पातेङ पत्रुसको कोरबितिङ जोम्‍हि।

४० कुलाउ पत्‍रुस एम्‍बालाइ झाराङहेङ बाहार दिङगिल्‍तेङ तिर्‍हो थोतेङ पुकार पातेङ इङको सिकाजिउभारि घुरितेङ दोअ्‌हि, “ओइ तबिता, ल्‍हो!” कालाउ वा मिँ हेहि रो पत्‍रुसहेङ तिङतेङ ल्‍होतेङ योम्‍हि।

४१ पत्‍रुस वासेहेङ ताइको खुरहोइ चातेङ जुरुक्‍पा ल्‍होपाहि, कालाउ खान्‍धुरपाकालाइ रो रान्‍दिगेलाइहेङ काइतेङ सितेङ बान्‍चेका तबिताहेङ जिम्‍मा लागाइहि।

४२ एला इदोइ काथा योप्‍पा पुरको गोताङ थामेगेलाइता चारचाराइहि रो हेन्‍जाङ प्रभुहेङ खान्‍धुर पाहि।

४३ कालाउ पत्‍रुस हेन्‍जाङ दिनाथिकापा एमि सिमोन दोअ्‌का धालेको काम पाकादोफा योप्‍पाता हि।

कर्नेलियस पत्‍रुसहेङ काइका

१०

१ कैसरियाता कर्नेलियस मिङ हिका एमि द्‍याङ हिघाखे। वा इटालिया दोअ्‌का पलटनको एमि रोमि काप्‍तान हिघाखे।

२ वा परमेस्‍वरहेङ मान पाघाखे रो वा रो वाको गोताङ खाल परमेस्‍वरता थिघाखे। वा मानथुकालाइहेङ साघाइघाखे रो दिनाङ परमेस्‍वरदोफा पुकार पाघाखे।

३ वा नितिमा सुम बजेभारि नजरता परमेस्‍वरको एलोङ सादेलको बानाल चुमाका ताइमिभारि लोतेङ एसा दोअ्‌तेङ हिका हिङहि, “ओइ कर्नेलियस!”

४ कर्नेलियस थितेङ सादेलको बानाल चुमाकाहेङ खाङहि रो दोअ्‌हि, “हाइ प्रभु, दोअ्।” सादेलको बानाल चुमाका कर्नेलियसहेङ दोअ्‌हि, “नाङको पुकार रो ना मान्‍थुकालाइहेङ साघाइका परमेस्‍वरको आगाता थुकाका हि।

५ एला द्‍याङगेलाइहेङ योप्‍पाता दिङगिल रो पत्‍रुस दोअ्‌का सिमोनहेङ काइगिल।

६ वा धालेको काम पाका सिमोनकोता हिका हि, जाइको साअ् जाहादिको काम्‍बेता हि।”

७ इदोइ दोअ्‌तेङ सादेलको बानाल चुमाका कर्नेलियससो बिदा जेङहि। इङकोन्‍हुअ्‌सो कर्नेलियस ताइको कामत्‍यागेलाइता न्‍हेमि रो वाको सेवा टहल पाका एमि पलटनहेङ काइहि।

८ रो एम्‍बालाइहेङ गोताङ काथा दोअ्‌पितेङ योप्‍पाता दिङगिल्‍हि।

पत्‍रुसको नजर

९ जुम्‍निदिना एम्‍बालाइ नितिमाको तेन्‍हे बजेभारि योप्‍पा पुरको भेर्पा थुकालि लोहि। इङको परह पत्‍रुस साअ्‌को र्‍हुताको तालाता पुकार पालि ताङहि।

१० पत्‍रुस पुकार पाकाताङ पालाउ म्‍हितुहि रो वा चालि मन पाहि। कुलाउ बोगेलाइ चाका चिज गाकाताङ पालाउ वा ध्‍यान पालि तेङहि।

११ वा सादेल हेनाका रो इन्‍तासो द्‍या सुरता धेउन्‍हाका धाबाभाइका सुमिङभारि हुल्‍तेङहिका तिङहि।

१२ इङको धाबाता सुमिङको गोताङ खालको द्‍यालोङ खोकोइहिका गुपुस रो ह्‍यालतेङ हिगिल्‍का जिब रो आतेलको जिह्‍याँ जुइलेङगेलाइ हिघाखे।

१३ कोलाउ पत्‍रुस एलोङ गाला हिङहि, “ओइ पत्‍रुस, ल्‍हो रो एम्‍बालाइहेङ सेअ्‌तेङ चा।”

१४ कुलाउ पत्‍रुस दोअ्‌हि, “माको प्रभु, हिदिङ हुकुम रो असुचि चिज काङको नुइता हेअ्‌लाउ दुलनाङ मान्‍थु।”

१५ वा आरोङ इसिका गाला हिङहि, “परमेस्‍वर जे सुचि पाकाहि इङकोहेङ ना हुकुम रो असुचि मादो।”

१६ सुम्‍खे थिकापा इन्‍सिकाङ जेङहि रो इङको आरोङ सादेलता चुमपुन्‍हाहि।

१७ जेलाउ पत्‍रुस ताइमिको तिङका नजरको माने हाइ वाला दोअ्‌तेङ आवाइतेङ हिघाखे, इङको दोङ पहर कर्नेलियसको दिङगिल्‍का द्‍याङगेलाइ सिमोनको साअ् भोतेङ फिनु आगाता जाअ्‌लि लोहि

१८ रो एम्‍बालाइ, “पत्‍रुस दोअ्‌का सिमोन इता हिका हि बे?” दोअ्‌तेङ बारा गाला पातेङ हिअ्‌हि।

१९ जेलाउ पत्‍रुस नजरको बारेता फोम पादोङघाखे, कोलाउ पुनित हङस वासिहेङ दोअ्‌हि, “खाङ, लेता सुमि द्‍याङ लोतेङ नासेहेङ भोदोङखे।

२० ल्‍हो रो लेता खुअ्‌तेङ एम्‍बालाइ दोफाङ हाने, हाइदोनु एम्‍बालाइहेङ का दिङगिल्‍का एइ।”

२१ कोलाउ पत्‍रुस लेता खुअ्‌हि रो इङको द्‍याङगेलाइकोता हानेतेङ दोअ्‌हि, “खाङसु, नेलाइको भोका द्‍याङ काआङ एइ। नेलाइ हेथे कामसो लोसुन्‍हा?”

२२ एम्‍बालाइ दोअ्‌हि, “काप्‍तान कर्नेलियस केलाइहेङ दिङगिल्‍का एइ। जाइ वा नोइका रो परमेस्‍वरदोफा थिका रो गोताङ यहुदि जात्‍यासो आदर निङका द्‍याङ एइ। नासेहेङ वाको साअ्‌ता काइगिल्‍तेङ नासो बानाल हिङलि दोअ्‌तेङ सादेलको काथा चुमाकासो वासेहेक हुकुम जेङका हि।”

२३ कोलाउ वा एम्‍बालाइहेङ लिअ्‌ता काइतेङ चुमपुहि रो इङको दिलिमा एम्‍बालाइ इन्‍ताङ बासा हि।

कर्नेलियसको साअ्‌ता पत्‍रुस

जुम्‍निदिना पत्‍रुस ल्‍होतेङ एम्‍बालाइदोफा हानेहि रो योप्‍पाको हेअ्‌मि दादा ओनेगेलाइ वाको दोफाङ हानेहि।

२४ इतिनिदिना एम्‍बालाइ कैसरियाता थुकाहि। इन्‍ता ताइ द्‍याङगेलाइ रो मिलिका सानाइतिगेलाइहेङ काइतेङ कर्नेलियस एम्‍बालाइको दामा खान्‍तेङ हिघाखे।

२५ जेलाउ पत्‍रुस लिअ्‌ता लोहि कोलाउ कर्नेलियस वाकोदोफा दुसुतेङ वाको खोकोइता सेउपाहि।

२६ कुलाउ पत्‍रुस वासेहेङ एसा दोअ्‌तेङ ल्‍होपाहि, “ल्‍हो, का बुङ ते म्‍हुइका द्‍याङ खिनिङ एइ।”

२७ पत्‍रुस कर्नेलियसदोफा काथा पाकाताङ साअ्‌लिअ्‌ता दुल्‍लाउ इन्‍ता वा हेन्‍जाङ द्‍याङगेलाइ जोम्‍तेङ हिका तिङहि।

२८ पत्‍रुस एम्‍बालाइहेङ दोअ्‌हि, “बोजात्‍यादोफा सङगत पालि रो एम्‍बालाइहेङ दुसुलि केलाइ यहुदिगेलाइको भाअ्‌सिङ उचित माको दोअ्‌का काथा नेलाइ झाराङ गेकाङ हिसुन्‍हा। कोलाउबुङ परमेस्‍वर कासेहेङ हिदिङ द्‍याङहेङ हुकुम रो असुचि मादोलि दोअ्‌तेङ तिङपाका हि।

२९ इदोइहेतु काइतेङसाङ का नेलाइकोता लोघा। नेलाइ कासेहेङ हाइपालि काइसुन्‍हा? एला दोअ्‌सु।”

३० कोलाउ कर्नेलियस दोअ्‌हि, “द्‍यानि लाम्‍फरति इदोङ साअ्‌ता का नितिमाको सुम बजेको पुकार पादोङघाखा, कोलाउ चोहोचोहोका धाबा लागाइका एमि द्‍याङ काङको आगाता जाअ्‌हि

३१ रो दोअ्‌हि ‘कर्नेलियस, परमेस्‍वरको आगाता नाङको पुकारको हिङन्‍हाका हि रो नाङको मान्‍थुकालाइहेङ पिकाको फोम जेङका हि।

३२ इदोइहेतु योप्‍पाता द्‍याङ दिङगिल्‍तेङ पत्‍रुस दोअ्‌का सिमोनहेङ काइगिल। वा जाहादिको काम्‍बेता धालेको काम पाका सिमोनको साअ्‌ता हिका हि।’

३३ कोलाउ का नाङकोता द्‍याङ दिङगिल्‍घा रो ना दायापातेङ लोन्‍हा। एला प्रभुसो नासेहेङ हुकुम जेङका गोताङ काथागेलाइ हिङलि केलाइ झाराङ परमेस्‍वरको आगाता जोम्‍का हिन्‍हाहि।”

पत्‍रुसको बानाल

३४ कोलाउ पत्‍रुस धुइलि तेङहि, “जातिङ दोङ का तिङखा, परमेस्‍वर पछेपात मापाखे।

३५ कुलाउ द्‍याङ जेदोङ जात्‍याको हिलाउ बुङ जाइ वासेहेङ थिखे रो उचित काम पाखे, परमेस्‍वर इन्‍सिकालाइहेङ मोन्‍दा ताखे।

३६ नेलाइ गेसुखेना, इसु ख्रिस्‍टसो पारचार पाका सुबिस्‍ताको रेम्‍काबानाल परमेस्‍वर इस्राएलिगेलाइता पिगिल्‍हि। (वा दोङ झाराङको प्रभु एइ।)

३७ युहन्‍नाको पारचार पाका चिभुअ्‌कान्‍हुअ्‌सो, गालिलसो गोताङ यहुदियाभारि पारचार पाका कथन इदोइ एइ,

३८ परमेस्‍वर नासरतको इसुहेङ ताइकोङ पुनित हङस रो सरबङ वाता हुपिन्‍हा। परमेस्‍वर वाकोदोफा हिनाङसिङ वा भालाइको काम पातेङ दियाबलससो सान्‍ताइन्‍हाकालाइहेङ एल्‍पातेङ हिगिल्‍हि। हाइपानु परमेस्‍वर वाको दोफा हिघाहि।

३९ “कालाउ वा यहुदिगेलाइको पुरता रो यरुसलेमता पाका गोताङ काथाको केलाइ पारमान एइ। वासेहेङ एम्‍बालाइ क्रुसता टाङगाइतेङ सेअ्‌हि।

४० वासेहेङ परमेस्‍वर सुम्‍निता सिन्‍हुपातेङ ल्‍होपाहि रो झाराङको आगाता तिङपाहि।

४१ झाराङहेङ माको, कुलाउ केलाइ जाइहेङ परमेस्‍वर पारमानको रुपता साल्‍हि रो वा सिकासो सिन्‍हुकाअ्‌सो केलाइ वाकोदोफा चाकाआम्‍का पाका हिघान्‍हाहि।

४२ वा केलाइहेङ रेम्‍काबानाल पारचार पालि, वा सिन्‍हुका रो सिकालाइको नियापाका जेङलिको भाअ्‌सिङ परमेस्‍वरसो भरना जेङका द्‍याङ एइ दोअ्‌का दासि पिलि हुकुम पाका हि।

४३ झाराङ आगाधुइकालाइ वाको दासि पिका हि। वासेहेङ खान्‍धुर पाका झाराङ वाको मिङसो कुकर्म माफ निनावा।”

४४ पत्‍रुस इदोइ काथा धुइकाधुइकाताङ कथन हिङका झाराङर्‍हुता पुनित हङस खुअ्‌हि।

४५ बो जात्‍यागेलाइर्‍हुता बुङ पुनित हङसको बरदान हुपिका तिङतेङ पत्‍रुसदोफा लोका यहुदि खान्‍धुरिगेलाइ भारबुसाइ हि

४६ हाइपानु बो राउता धुइतेङ एम्‍बालाइ परमेस्‍वरहेङ बाखिन्‍तेङ हिका ओबालाइ हिङहि। कोलाउ पत्‍रुस दोअ्‌हि,

४७ “केलाइभाइपाङ पुनित हङस निङका एबालाइहेङ चिको चिभुअ्‌लि र्‍हुलि हासु रोकेलि द्‍वावा?”

४८ कालाइ पत्‍रुस एम्‍बालाइहेङ इसु ख्रिस्‍टको मिङता चिभुअ्‌लि र्‍हुलि पिसु दोअ्‌तेङ हुकुम पिहि। कोलाउ एम्‍बालाइ पत्‍रुसहेङ आधे दिनाथिकापा ताइमिगेलाइदोफा हिलि बिम्‍ति पाहि।

पत्‍रुस यरुसलेमको मन्‍डलिता

११

१ यहुदियाता हिका दिङगिल्‍कालाइ, खान्‍धुरि दादा ओनेगेलाइ रो बोजात्‍यागेलाइ बुङ परमेस्‍वरको कथन र्‍हुहि दोअ्‌का हिङहि।

२ जेलाउ पत्‍रुस यरुसलेमता लोहि, कोलाउ खतना पाकालाइ वासेहेङ एसा दोअ्‌तेङ दुसिहि।

३ एम्‍बालाइ पत्‍रुसहेङ दोअ्‌हि “खतना मापाका द्‍याङगेलाइकोता हानेतेङ एम्‍बालाइदोफा हाइपालि चाकाआम्‍का पान्‍हा?”

४ कोलाउ पत्‍रुस मेलोसो एम्‍बालाइहेङ हिङपालि तेङहि:

५ “का योप्‍पा पुरता हिलाउ पुकार पादोङघाखा, कोलाउ एलोङ धाबाभाइका द्‍या सुरता धेउन्‍हातेङ लेता हुल्‍तेङहिका आधे चिज का नजरता तिङघा रो इङको काता लोहि।

६ का रेम्‍फा खाङलाउ इन्‍ता सुमिङको गोताङ खालको द्‍यालोङ खोकोइ हिका गुपुस, ह्‍यालतेङ हिहिल्‍का जिब रो आतेलको जिह्‍याँ जुइलेङगेलाइ तिङघा।

७ कोलाउ एलोङ गाला का हिङघा, ‘ओइ पत्‍रुस, ल्‍हो रो एबालाइहेङ सेअ्‌तेङ चा।’

८ कुलाउ का दोअ्‌घा, ‘माको प्रभु, हिदिङ हुकुम रो असुचि चिज काङको नुइता हेअ्‌लाउ दुल्‍का मान्‍थु।’

९ का आरोङ इसिका गाला हिङघा, ‘परमेस्‍वर जे सुचि पाका हि, इङकोहेङ ना हुकुम रो असुचि मादो।’

१० सुम्‍खे थिकापा इसिकाङ जेङहि रो इङको आरोङ सादेलता चुमपुन्‍हाहि।

११ “इङको दोङ पहर कैसरियासो काता दिङगिलन्‍हाका सुमि द्‍याङगेलाइ केलाइ हिका साअ्‌ता थुकालिलोहि।

१२ दोमन मापासिङ एम्‍बालाइदोफा हानेलि कासेहेङ पुनित हङस दोअ्‌हि। इदोइ तुमि खान्‍धुरि दादाओनेगेलाइ बुङ काङकोदोफा लोका हिघाखे रो केलाइ झाराङ कर्नेलियसको साअ्‌ता दुलन्‍हाहि।

१३ वा केलाइहेङ दोअ्‌हि, एलोङ सादेलको बानाल चुमाका वाको साअ्‌ता जाअ्‌तेङ एसा दोअ्‌का वा हिङहि, ‘योप्‍पाता द्‍याङ दिङगिल्‍तेङ पत्‍रुस दोअ्‌का सिमोनहेङ काइलिदिङगिल।

१४ वा नासेहेङ कथन हिम्‍पावा, जाइसो ना रो नाङको गोताङ खाल बानच्‍यावा।’

१५ “जेलाउ का धुइलि तेङघा, कोलाउ लाम्‍फा केलाइर्‍हुता खुअ्‌काभाइपाङ पुनित हङस एम्‍बालाइर्‍हुता बुङ खुअ्‌हि।

१६ कोलाउ प्रभुको दोअ्‌का इदोइ कथन कासेहेङ फोम जेङहि, ‘युहन्‍ना ते चिहोइ चिभुअ्‌लि पिहि, कुलाउ पुनित हङससो नेलाइको चिभुअ्‌लि ज्‍यावा।’

१७ प्रभु इसु ख्रिस्‍टता खान्‍धुर पालाउ परमेस्‍वर केलाइहेङ जेदोङ बरदान पिहि, नेलाइहेङ बुङ इङकोङ बरदान पिकान्‍हुअ्‌सो परमेस्‍वरहेङ हासु रोकेलि द्‍वावा कुनु?”

१८ इदोइ काथा हिङकान्‍हुअ्‌सो एम्‍बालाइ सिपापा हि रो एसा दोअ्‌तेङ परमेस्‍वरहेङ बाखिन्‍हि, “एला ते परमेस्‍वर बोजात्‍यागेलाइहेङ बुङ हेअ्‌लाइ मासिका ज्‍यानको भाअ्‌सिङ कुकर्म मानेतेङ घुरिलि बखत पिका हि।”

एन्‍टिओखियाको मन्‍डलि

१९ स्‍तिफनसहेङ सेअ्‌कान्‍हुअ्‌सो प्रभु इसुता खान्‍धुर पाकालाइहेङ सान्‍ताइलि तेङनाङ हेअ्‌मि खाअ्‌हि रो हेअ्‌मि फोनिके माउजाता थुकाहि, हेअ्‌मि साइप्रस मारालाअ्‌का रो हेअ्‌मि एन्‍टिओखिया पुरथिकापा बुङ थुकाहि। लाङफोरति एम्‍बालाइ रेम्‍काबानाल यहुदिगेलाइहेङ खिनिङ हिङपाहि।

२० कुलाउ हेअ्‌मि साइप्रस रो कुरेनिको द्‍याङगेलाइ हिघाखे। एम्‍बालाइ एन्‍टिओखियाता लोतेङ ग्रिकगेलाइहेङ बुङ प्रभु इसुको बारेता हिङपाहि।

२१ प्रभुको सरबङ एम्‍बालाइदोफा हिनाङ खान्‍धुर पाकालाइ हेन्‍जाङ प्रभुभारि घुरिहि।

२२ जेलाउ इदोइ बानाल यरुसलेमता हिका मन्‍डलिता थुकाहि, एम्‍बालाइ बारनाबासहेङ एन्‍टिओखियाता दिङगिल्‍हि।

२३ इङको इन्‍ता लोतेङ परमेस्‍वरको निगाहा तिङतेङ लेङचाहि रो एम्‍बालाइ झाराङहेङ पुराङ कोन्‍धाङसो प्रमासाना खान्‍धुरि हितेङहिलि हाउसाला पिहि।

२४ हाइदोनु बारनाबास रेम्‍का, पुनित हङस रो खान्‍धुरसो पोङघान्‍हाका द्‍याङ हिघाखे रो वासो हेन्‍जाङ द्‍याङगेलाइ प्रभुता खान्‍धुर पाहि।

२५ कोलाउ साउलहेङ भोलि बारनाबास टार्ससता हानेहि।

२६ जेलाउ वा साउलहेङ दुसुहि कोलाउ वासेहेङ एन्‍टिओखियाता चुमाहि। इङकोन्‍हुअ्‌सो बाअ्‌सारथिकापाङ इङको न्‍हेमि मन्‍डलिको द्‍याङगेलाइदोफा सङगति पातेङ द्‍याङगेलाइहेङ बिद्‍या पिहि। चात्‍यागेलाइ लाङफोरति एन्‍टिओखियाता दोङ ख्रिस्‍टियान दोअ्‌न्‍हाहि।

२७ इङको पहर आधेमि आगाधुइकालाइ यरुसलेमसो एन्‍टिओखियाता लोहि।

२८ एम्‍बालाइता अगाबस मिङ हिका एमि जाअ्‌तेङ, गोताङ दुनियाता बाराका अकाल जेङलि तोम्‍का हि दोअ्‌का पुनित हङससो न्‍हुअ्‌सो जेङका काथा धुइहि। इङको अकाल क्‍लौडियसको राजकालता जेङहि।

२९ कोलाउ चात्‍यागेलाइ ताताइको आउकातमाफिक यहुदियाता हिका दादाओनेगेलाइको भाअ्‌सिङ साघाउनि पिगिल्‍लि ठहर पाहि।

३० एम्‍बालाइको साघाउनि बारनाबास रो साउलको खुरसो एल्‍डरगेलाइकोता पिगिल्‍हि।

राजा हेरोद मन्‍डलिहेङ सान्‍ताइका

१२

१ इङको पहरता राजा हेरोद अग्रिपा मन्‍डलिको हेथे दादाओनेगेलाइहेङ आतिचार पालि तेङहि।

२ वा युहन्‍नाको दादा याकुबहेङ कातिहोइ सेअ्‌हि।

३ इदोइ कामसो यहुदिगेलाइ लेङचाका तिङतेङ पत्‍रुसहेङ बुङ रिम्‍लि तरखर पाहि। इदोइ वारदात लाअ्‌पिका पार्बाको पहरता जेङका हिघाहि।

४ हेरोद पत्‍रुसहेङ रिम्‍तेङ थुनाता ह्‍वाअ्‌पिहि। कोलाउ वासेहेङ र्‍हुम्‍लि सिपाल्‍हाइको द्‍या डफ्‍फाको जिम्‍मा लागाइपिहि। लाअ्‌पिका पार्बाको न्‍हुअ्‌सो पत्‍रुसहेङ यहुदिगेलाइको आगाता चुमालि हेरोदको ठहर हिघाहि।

५ एसापा पत्‍रुसहेङ थुनाता ताअ्‌लाउ मन्‍डलि एलोङ मनको जेङतेङ वाको भाअ्‌सिङ परमेस्‍वरदोफा पुकार पातेङ हिघाखे।

पत्‍रुस थुनासो ओल्‍हेका

६ हेरोद पत्‍रुसहेङ बाहार ओल्‍हेपातेङचुमालि भोकाङ न्‍हिसिङ, वा न्‍हेमि सिपाल्‍हाइको माझाता न्‍हेलोङ झिन्‍जिरिहोइ धेउन्‍हातेङ जिम्‍तेङ हिघाखे। बो सिपाल्‍हाइ बुङ फिनु आगाता जाअ्‌तेङ वासेहेङ र्‍हुमतेङ हिघाखे।

७ एकासि प्रभुको एलोङ सादेलको बानाल चुमाका इन्‍ता देखाल पिहि रो कोठा दोङ फाइसालामहि। सादेलको बानाल चुमाका पत्‍रुसको कोखेता दान्‍हाइतेङ “मार्फा ल्‍हो” दोअ्‌तेङ वासेहेङ ल्‍होपाहि। कोलाउ झिन्‍जिरिगेलाइ वाको खुरसो खाइन्‍हातेङ हुल्‍हि।

८ सादेलको बानाल चुमाका पत्‍रुसहेङ दोअ्‌हि, “लोखोन रो जुता लागाइ।” कोलाउ वा एन्‍साङ पाहि। सादेलको बानाल चुमाका पत्‍रुसहेङ दोअ्‌हि, “धाबा गुअ्‌तेङ कासेहेङ पिताइ।”

९ कालाउ वा ओल्‍हेतेङ सादेलको बानाल चुमाकाहेङ पिताइहि। सादेलको बानाल चुमाकासो पाका इदोइ काथा जातिङकोङ एइ दोअ्‌का वा मागेहि। कुलाउ नजर तिङदोङखा दोअ्‌दोङ वा गेहि।

१० जेलाउ ए रो न्‍हे र्‍हुम्‍का थामे काल्‍हाम्‍तेङ पुरता दुल्‍का चिरको द्‍वारता एम्‍बालाइ थुकालाउ, इङको द्‍वार ताइमिङ एम्‍बालाइको भाअ्‌सिङ हेनाहि। एम्‍बालाइ बाहार ओल्‍हेतेङ एलोङ चेअ्‌का दामा जेङतेङ हानेहि। कोलाउ सादेलको बानाल चुमाका पत्‍रुसहेङ लाअ्‌तेङ हानेहि।

११ जेलाउ पत्‍रुसको होस खुलिहि कोलाउ वा दोअ्‌हि, “एला का जातिङ दोङ गेघा, प्रभु ताइको बानाल चुमाका दिङगिल्‍पितेङ राजा हेरोदको खुरसो रो यहुदिगेलाइ जे पालि भोघाखे इङको झाराङसो कासेहेङ लाअ्‌पाहि।”

१२ इदोइ काथा गेकान्‍हुअ्‌सो, वा मर्कुस दोअ्‌का युहन्‍नाको आमाइ मरियमको साअ्‌ता हानेहि। इन्‍ता हेन्‍जाङ द्‍याङगेलाइ जोम्‍तेङ पुकार पादोङ घाखे।

१३ पत्‍रुस फिनुता चालापिलाउ रोदा मिङ हिका कामपाका फिनु हेलि लोहि।

१४ पत्‍रुसको गाला नाल्‍तेङ वा लेङचातेङ फिनुङ माहेसिङ लिअ्‌ता धाअ्‌तेङ हानेहि रो दोअ्‌हि, “पत्‍रुस फिनुता जाअ्‌तेङ हि।”

१५ एम्‍बालाइ इङकोहेङ दोअ्‌हि, “ना पागिलि जेङन्‍हा ना हाइको?” कुलाउ इङको दोअ्‌हि, “जातिङकोङ पत्‍रुस दोङ एइ।” दोअ्‌तेङ मोनस्‍या पाहि। कोलाउ एम्‍बालाइ दोअ्‌हि, “एन्‍सा नु वासेहेङ खाङका सादेलको बालाल चुमाका वाला!”

१६ कुलाउ पत्‍रुस चाहिँ फिनु चालापादोङघाहि। फिनु हेलाउ वासेहेङ तिङतेङ एम्‍बालाइ भारबुसाइहि।

१७ एम्‍बालाइहेङ पत्‍रुस “सिपापा हिसु” दोअ्‌तेङ खुरहोइ टिप्‍नि पाहि। कालाउ प्रभु वासेहेङ हेसापा थुनासो ओल्‍हेपाहि इङको एम्‍बालाइहेङ दोअ्‌पिहि। इदोइ काथाको बानाल याकुबa रो बो ओनेगेलाइहेङ बुङ पिसु दोअ्‌तेङ वा बिदा जेङतेङ भेनेङ थामेता हानेहि।

१८ फाइसालामका जेङकान्‍हुअ्‌सो पत्‍रुसहेङ हाइ जेङहि दोअ्‌तेङ सिपाल्‍हाइको माझाता बाराका खलबल जेङहि।

१९ हेरोद वासेहेङ भोतेङ बुङ मादुसुलाउ, सिपाल्‍हाइहेङ जाच पातेङ एम्‍बालाइहेङ जिउडारको हुकुम पाहि। इङकोन्‍हुअ्‌सो हेरोद चाहिँ यहुदियासो कैसरिया हानेतेङ इन्‍ताङ दोङ हि।

राजा हेरोद सिका

२० हेरोद टुरोस रो सिदोनको द्‍याङगेलाइदोफा हेन्‍जाङ चेरताम्‍पाका हिघाखे। एम्‍बालाइ ए हुल जेङतेङ वाकोता लोहि रो राजाको दरवार लिअ्‌ताको द्‍याङ बलस्‍तसदोफा खुसामद पातेङ मिलापको भाअ्‌सिङ बिम्‍ति पाहि। हाइपानु एम्‍बालाइको मुलुक चाका आम्‍का चिजको भाअ्‌सिङ राजाको मुलुकता भर परिलि गोइघाहि।

२१ तोकिका दिनाता राजाको धाबा लागाइतेङ हेरोद वाको गादिता योम्‍हि

२२ रो एम्‍बालाइहेङ “इदोइ ते परमेस्‍वरको गाला एइ, द्‍याङको माको!” दोअ्‌तेङ र्‍हिकाइहि।

२३ कुलाउ परमेस्‍वरहेङ प्रताप मापिकाता इङको दोङ पहर प्रभुको एलोङ सादेलको बानाल चुमाका वासेहेङ मासाअ्‌धेपाहि रो पेअ्‌सा पेअ्‌तेङ वा सिहि।

२४ कुलाउ प्रभुको कथन बार्‍हितेङ रो फिजाइन्‍हातेङ हानेहि।

२५ बारनाबास रो साउल ताइको काम पोङघा पातेङ यरुसलेमता भुरेहि। एम्‍बालाइदोफा मर्कुस दोअ्‍का युहन्‍ना बुङ हिघाखे।

a 

१२:१७याकुब इसुको ओने रो यरुसलेम मन्‍डलिको मुल खान्‍धुरि हिघाखे।

बारनाबास रो साउल सालन्‍हाका

१३

१ एन्‍टिओखियाको मन्‍डलिता आगाधुइकालाइ रो धिरपाकालाइता बारनाबास, दाका दोअ्‌का सिमियोन, कुरेनिको लुकियस, प्रान्‍तिय राजा हेरोददोफा हुरकिका मनेन रो साउल हिघाखे।

२ एम्‍बालाइ प्रभुको पुकार पातेङहिका रो म्‍हितुपाङ हिका पहरता पुनित हङस दोअ्‌हि, “काङको भाअ्‌सिङ बारनाबास रो साउलहेङ इङको कामको भाअ्‌सिङ साल्‍सु, जेदोङ कामको भाअ्‌सिङ का नेलाइहेङ काइका हिघा।”

३ कोलाउ म्‍हितुपाङ रो पुकार पातेङ एम्‍बालाइ बारनाबास रो साउलर्‍हुता खुर ताअ्‌तेङ एम्‍बालाइहेङ प्रभुको कामता दिङगिल्‍हि।

बारनाबास रो साउल साइप्रसता

४ कोलाउ पुनित हङससो दिङगिल्‍का बारनाबास रो साउल सिलुकिया हानेहि रो इन्‍तासो चि जाहाजता धोल्‍तेङ साइप्रसभारि हानेहि।

५ सलामिस पुरता थुकालिलोकान्‍हुअ्‌सो एम्‍बालाइ यहुदिगेलाइको कचहरिसाअ्‌गेलाइता परमेस्‍वरको रेम्‍काबानाल पारचार पाहि। एम्‍बालाइहेङ साघाइलि मर्कुस दोअ्‌का युहन्‍ना एम्‍बालाइदोफा हिघाखे।

६ जेलाउ एम्‍बालाइ गोताङ साइप्रस मारालाअ्‌काभारि घुराइतेङ पाफोसथिकापा थुकालिलोहि। कोलाउ इन्‍ता एम्‍बालाइ एमि ढाटाइका आगाधुइका बारइसु दोअ्‌का यहुदि चटकेहेङ दुसुहि।

७ इङको चटके एलोङ प्रान्‍तको बाराहाकिम सर्गियस पौलसदोफा हिघाहि। सर्गियस पौलुस आकिलहिका द्‍याङ हिघाखे। वा साउल रो बारनाबासहेङ काइतेङ परमेस्‍वरको कथन हिङलि लाल्‍सा पाहि।

८ कुलाउ बारइसु (ग्रिक राउता याको माने एलिमस जेङखे) चटके सर्गियस पौलसहेङ खान्‍धुरसो घुरिपालि भोतेङ एम्‍बालाइदोफा खिचोला पालि तेङहि।

९ कुलाउ साउल (जाइहेङ पावल बुङ दोअ्‌खे) पुनित हङससो पोङघान्‍हातेङ एलुमासहेङ खाङका खाङकाङ पाहि

१० रो दोअ्‌हि, “ना दियाबलसको चान, गोताङ धरमको दुस्‍मन, दुरजन चालसो पोङघाका! हाइ ना प्रभुको सोझा दामा केउपालि मालाअ्‌ताना?

११ एला खाङ, प्रभुको खुर नार्‍हुता परेका हि। ना एला आधे पहरथिकापा सानेको फाइसालामका मातिङका जेङतेङ कान्‍हा जेनाना।” कालाउ ओदोङघरि कुकुह्‍वा रो कितिकितिकाहोइ इङकोहेङ थुम्‍हि। कोलाउ हासुङ इङकोको खुर चातेङ थोनावा बे दोअ्‌तेङ इङको इसोउसो हानेलि तेङहि।

१२ कोलाउ प्रान्‍तको बाराहाकिम सर्गियस पौलुस इदोइ जेङका तिङतेङ प्रभुको बिद्‍याता भारबुसाइहि कालाउ वा प्रमासाना खान्‍धुर पाहि।

पिसिदियाको एन्‍टिओखियाता

१३ पावल रो वाको सानाइतिगेलाइ पाफोससो चि जाहाज धोल्‍तेङ पामफिलियाको पर्गाता थुकाहि। इन्‍तासो मर्कुस दोअ्‌का युहन्‍ना पावल रो बारनाबाससो खेङन्‍हातेङ यरुसलेम घुरिहि।

१४ कुलाउ पावल रो बारनाबास पर्गासो ओल्‍हेतेङ पिसिदियाको एन्‍टिओखियाता लोहि रो माइसाका दिनाताa कचहरिसाअ्‌ता हानितेङ हि।

१५ एला नियम रो आगाधुइकाको किताबको पाठ पर्‍हेकान्‍हुअ्‌सो कचहरिसाअ्‌को आगुवागेलाइ पावल रो बारनाबासकोता एसा दोअ्‌तेङ दिङगिल्‍हि, “ओइ ओनेगेलाइ, नेलाइदोसा द्‍याङगेलाइको भाअ्‌सिङ आर्तिको कथन आधे हि पानु दोअ्‌सु।”

१६ कोलाउ जाअ्‌तेङ पावल खुरको टिप्‍नि पातेङ दोअ्‌हि, “इस्राएलि दादाओनेगेलाइ रो परमेस्‍वरहेङ मानपाकालाइ हिङसु,

१७ इस्राएलि जात्‍याको परमेस्‍वर केलाइको आबाखालगेलाइहेङ साल्‍हि रो मिस्रमुलुकता हिलाउ एम्‍बालाइहेङ मिङचलेका जात्‍या बान्‍हाइहि। वाको सरबङ तिम्‍पातेङ परमेस्‍वर एम्‍बालाइहेङ मिस्रमुलुकसो ओल्‍हेपातेङ चुमाहि।

१८ एम्‍बालाइ उदादाङका थामेता हिलाउ परमेस्‍वर न्‍हेकुरि बाअ्‌सार थिकापा एम्‍बालाइहेङ ख्‍याल पाहि।

१९ वा कनान पुरको न्‍हिअ् लोङ जात्‍याहेङ मुअ् पाहि रो द्‍यासाइ न्‍हेकुरिते बाअ्‌सारथिकापा इङको मुलुक केलाइको पुर्खागेलाइहेङ पिहि।

२० इदोइ काथान्‍हुअ्‌सो समुएल आगाधुइकाको पालाथिकापा वा नियापाकालाइहेङ पिहि।

२१ इङकोन्‍हुअ्‌सो केलाइको खालगेलाइ राजा र्‍हेहि रो परमेस्‍वर ओबालाइहेङ बेन्‍यामिन खालको किसको चान साउलहेङ राजा बान्‍हाइहि। साउल न्‍हेकुरि बाअ्‌सार थिकापा राज पाहि।

२२ परमेस्‍वर साउलहेङ गादिसो लाअ्‌पातेङ दाउदहेङ राजा जेङलि जाअ्‌पाहि। वाको बारेता परमेस्‍वर दासि पितेङ एसा दोअ्‌हि, ‘का यिसैको चान दाउदहेङ काङको दोअ्‍का भाइपाङ मनचाका द्‍याङ निङघा, जाइ काङको गोताङ लाल्‍सा पोङघा पावा।’

२३ “इदोङ द्‍याङको न्‍हुअ् खालसो ताइमिको पाका बाचा पुरा पातेङ परमेस्‍वर इस्राएलिगेलाइको भाअ्‌सिङ एमि मुक्‍तिपिका इसुहेङ चुमाहि।

२४ वा लोकाखान्‍तेङ लाम्‍फा युहन्‍ना इस्राएलको गोताङ द्‍याङहेङ कुकर्ममानेकाको चिभुअ्‌काको पारचार पाका हिघाहि।

२५ युहन्‍ना ताइको काम दोपालि तोम्‍लाउ दोअ्‌का हिघाखे, ‘नेलाइ हाइ दोअ्‌सुखेना, का हासु एइ? का वा माको। कुलाउ कान्‍हुअ्‌सो एमि ल्‍वावा, जाइको खोकोइको जुत्‍ताथिकापा बुङ होअ्‌का लायकको का मान्‍थुघा।’

२६ “ओइ अब्राहामको खालको सान्‍तान रो नेलाइता परमेस्‍वरदोफा थिका ओइ ओनेगेलाइ, केलाइकोता दोङ इदोइ मुक्‍तिको बानाल पिगिल्‍का हि।

२७ हाइदोनु यरुसलेमता हिका रो एम्‍बालाइको हाकिमगेलाइ वासेहेङ नाल्‍लि मदोहि। आगाधुइकालाइको कथनगेलाइ जेलाउ बुङ माइसाका दिना पर्‍हेलाउ बुङ मागेतेङ वासेहेङ सेअ्‌लि लागाइतेङ इङको कथन पोङघा पाहि।

२८ सेअ्‌लि गोइका हिदिङ बिराम मानिङलाउ बुङ एम्‍बालाइ इसुहेङ सेअ्‌लि गोयाङ दोअ्‌तेङ बाराहाकिम पिलातसदोफा बिम्‍ति पाहि।

२९ “एसापा वाको बारेता लेखिका गोताङ काथा एम्‍बालाइ पोङघा पाकान्‍हुअ्‌सो वासेहेङ क्रुससो खुअ्‌पातेङ तोमता ताअ्‌हि।

३० कुलाउ परमेस्‍वर इसुहेङ सिकासो सिन्‍हुपाहि।

३१ गालिलसो वाकोदोफाङ यरुसलेमता लोकालाइकोता वा हेन्‍जा दिनाथिकापा देखालपिहि रो एम्‍बालाइचाहिँ एला इस्राएलको द्‍याङगेलाइता पारमान जेङका हि।

३२ “एला परमेस्‍वर आबाखालहेङ पाका इङको बाचाको रेम्‍काबानाल केलाइ नेलाइकोता लोका हिन्‍हाहि।

३३ हाइपानु परमेस्‍वर इसुहेङ सिकासो सिन्‍हुपातेङ इङको काथा केलाइ, एम्‍बालाइको खालको भाअ्‌सिङ पोङघा पापिहि। जिसिका ले न्‍हेता बुङ लेखिन्‍हाका हि:

‘ना काङको चान एइ,

नानि का नासेहेङ जोन्‍माइपाका हिघा।’

३४ “वा ख्रिस्‍टहेङ हेअ्‌लाउ माआइसिङ सिकासो सिन्‍हुपाका बारेता चाहिँ एसा दोअ्‌का हि:

‘का नेलाइहेङ दाउदहेङ पिका पुनित रो निधोपाका आसिस प्‍याङका।’

३५ “आरोङ लेकिताबको भेनेङ थामेता दाउद एसा दोअ्‌खे:

‘ना ताइको पुनित जनको जिउ आइलि माप्‍याना।’

३६ “हाइपानु दाउदको ताइकोङ खालता परमेस्‍वरको सेवा पातेङ सिकान्‍हुअ्‌सो वाको आबाखालदोफा लिअ्‌न्‍हाहि रो वाको जिउ आइतेङ हानेहि।

३७ कुलाउ जाइहेङ परमेस्‍वर सिकासो सिन्‍हुपाहि वाको जिउचाहिँ माआइहि।

३८ “इदोइहेतु दादाओनेगेलाइ, नेलाइ गेसु, इदोइ दोङ इसुसो कुकर्म माफ ज्‍याङ दोअ्‌तेङ केलाइ नेलाइहेङ दोअ्‌लि भोन्‍हाखे।

३९ नेलाइ खान्‍धुर पाकालाइ झाराङ वासोङ दोङ गोताङ काथागेलाइसो लाअ्‌पिन्‍हाका निङकाहिसुन्‍हा, जेदोङ ल्‍अ्‌पिन्‍हाका मोसाको नियमसो नेलाइको भाअ्‌सिङ जेङलि मादोधाङ।

४० इदोइहेतु होसपातेङ हिसु रो माकोनुते आगाधुइकालाइको दोअ्‌का इदोइ काथा नेलाइर्‍हुता लोलिद्‍वावा:

४१ ‘ओइ गिल्‍ला पाकालाइ, खाङसु रो भारबुसाइसु,

कालाउ मुअ्‌तेङ हान्‍हेसु!

हाइपानु नेलाइको पहरता का एलोङ काम पाङका,

इसिका काम जाइको बारेता हासुङ बाखिन पापिलाउ बुङ

नेलाइ हेअ्‌लाउ खान्‍धुर मापास्‍वाना।’”

४२ पावल रो बारनाबास कचहरिसाअ्‌सो ओल्‍हेतेङ हानेलि तोम्‍लाउ लोका माइसाका दिनाता बुङ इदोइ काथा हिम्‍पापिसु दोअ्‌तेङ द्‍याङगेलाइ एम्‍बालाइहेङ भनसुन पाहि।

४३ कचहरि दोकान्‍हुअ्‌सो हेन्‍जा यहुदिगेलाइ रो यहुदि धरम मानेकालाइ पावल रो बारनाबासहेङ पिताइहि। एम्‍बालाइ ओबालाइदोफा धुइतेङ ओबालाइहेङ परमेस्‍वरको निगाहाता हितेङहिलि दोअ्‌तेङ बिम्‍ति पाहि।

४४ भेनेङ माइसाका दिना पुरको द्‍याङगेलाइ परमेस्‍वरको कथन हिङलि उल्‍टितेङ लोहि।

४५ हेन्‍जा द्‍याङगेलाइ जोम्‍का तिङतेङ यहुदिगेलाइ चेर ताम्‍पाहि रो पावलको दोअ्‌का काथा पोपितेङ वाको बादनामि पाहि।

४६ कुलाउ पावल रो बारनाबास माथिसिङ दोअ्‌हि, “परमेस्‍वरको कथन झाराङखान्‍तेङ लाम्‍फा नेलाइहेङ दोङ हिम्‍पालि गोइका हिघाहि। नेलाइ इदोइ हिङलि माकिअ्‌तेङ ताइमिहेङ हेअ्‌लाउ मासिका ज्‍यान निङलि लायक बान्‍हाइनाङ केलाइ एला बोजात्‍यागेलाइकोता हानाङ।

४७ हाइपानु परमेस्‍वर केलाइहेङ इसिका हुकुम पिका हि:

‘सुमिङको झाराङ द्‍याङगेलाइ मुक्‍ति निनाको दोअ्‌तेङ

का नेलाइहेङ बोजात्‍यागेलाइको भाअ्‌सिङ फाइसालामका जेङलि भरना पाका हिघा।’”

४८ जेलाउ बोजात्‍यागेलाइ इदोइ कथन हिङहि, एम्‍बालाइ लेङचातेङ परमेस्‍वरहेङ बाखिन्‍हि रो हेअ्‌लाउ मासिसाका ज्‍यानको भाअ्‌सिङ भरना जेङकालाइ झोको खान्‍धुर पाहि।

४९ परमेस्‍वरको कथन गोताङ माउजाभारि बिअ्‌न्‍हाहि।

५० कुलाउ पावल रो बारनाबासको खिलाप यहुदिगेलाइ परमेस्‍वरहेङ मानेका, मिङचलेका बेबालाइ रो पुरको मुलमुल द्‍याङगेलाइहेङ उल्‍काइतेङ ओबालाइहेङ ताइको साधसिमानासो बाहार गिल्‍गिल्‍हि।

५१ कुलाउ ओबालाइचाहिँ ताइको खोकोइको धुला एम्‍बालाइको खिलाप थितेङ आइकोनियनता लोहि।

५२ चात्‍यागेलाइ लेङचातेङ पुनित हङसहोइ पोङघा न्‍हाहि।

a 

१३:१४ माइसाका दिनाता यहुदिगेलाइको माइसाका दिनाता

पावल रो बारनाबास आइकोनियनता

१४

१ आइकोनियनता बुङ पावल रो बारनाबास एदोफाङ कचहरिसाअ्‌ता हानेहि। एम्‍बालाइ कचहरिसाअ्‌ता दुल्‍तेङ धुइलाउ इन्‍ता हिका हेन्‍जाङ यहुदि रो बो जात्‍याको द्‍याङगेलाइ खान्‍धुर पाहि।

२ कुलाउ खान्‍धुर मापाका यहुदिगेलाइ चाहिँ बोजात्‍यागेलाइहेङ तोल्‍हेतेङ दादाओनेगेलाइको खिलाप ओबालाइको मन खाका बान्‍हाइपिहि।

३ एन्‍सा जेङलाउ बुङ पावल रो बारनाबास हेन्‍जाङ लिङकाथिकापा इन्‍ताङ हि। एम्‍बालाइ माथिसिङ प्रभुको बारेता धुइहि। प्रभु एम्‍बालाइको खुरसो चिनोगेलाइ रो सरबङहिका कामगेलाइ पापातेङ ताइको निगाहाको कथनको दासि पिहि।

४ कुलाउ पुरको द्‍याङगेलाइ न्‍हे खेमाता बाखाराइन्‍हाहि रो आधेमि यहुदिगेलाइभारि रो आधेमि सालन्‍हाकालाइभारि खेङन्‍हाहि।

५ बोजात्‍याक रो यहुदिगेलाइ ओबालाइको हाकिमगेलाइदोफा मिलितेङ पावल रो बारनाबासहेङ सान्‍ताइका रो उन्‍ठुइ तोलि चेस्‍टा पाहि।

६ पावल रो बारनाबास इदोइ काथा गेतेङ खाअ्‌तेङ लुकोनिया माउजाता हिका लुस्‍त्‍रा रो डर्बि पुरता हानेहि।

७ इन्‍ता बुङ एम्‍बालाइ रेम्‍काबानाल पारचार पातेङ दोङ हि।

लुस्‍त्‍रा रो डर्बिता

८ लुस्‍त्‍रा पुरता एलोङ नेङगारा द्‍याङ हिघाहि। इङको जोलोमसोङ कुज्‍या जेङनासिङ हेअ्‌लाउ तेलि दोका मान्‍थुघाहि।

९ पावल धुइका इङको हिङदोङघाहि। पावल बुङ वाको रुपता रेम्‍फा खाङहि। इङको द्‍याङ “का बुङ एल्‍लि द्‍वाङका” दोअ्‌तेङ खान्‍धुर पाखे दोअ्‌का पावल गेहि।

१० पावल बारा गालाहोइ र्‍हिकाइतेङ दोअ्‌हि, “नाङको खोकोइको आरता सोझा जाअ्।” कालाउ इङको जुरुक्‍पा ल्‍होहि रो तेलि तेङहि।

११ जेलाउ पावलको पाका इदोइ काम तिङहि, कोलाउ एम्‍बालाइ लुकानियाको राउता बारा गालाता एसा दोअ्‌हि, “दिरगेलाइ द्‍याङको रुपता केलाइकोता खुअ्‌तेङ लोहि।”

१२ एम्‍बालाइ बारनाबासहेङ जिउस दिर रो पावलहेङ हर्मेस दिर दोअ्‌लि तेङहि, हाइपानु वाचाहिँ मुल धुइका हिघाखे।a

१३ पुरको आगाभारि हिका जिउसको थानता धामि मुल फिनुगेलाइता पियागेलाइ रो ल्‍हेअ्‌को हारगेलाइ चुमातेङ इन्‍ताको द्‍याङगेलाइदोफा मिलितेङ भोक पिलि लाल्‍सा पाहि।

१४ कुलाउ जेलाउ पावल रो बारनाबास इदोइ काथा हिङहि, कोलाउ एम्‍बालाइ ताइको धाबा थेअ्‌तेङ एसा दोअ्‌तेङ र्‍हिकाइतेङ द्‍याङगेलाइको माझाता धाअ्‌तेङ हानेहि रो दोअ्‌हि,

१५ “माको, नेलाइ हाइपालि इसिका काम पासुखेना? केलाइ बुङ ते नेलाइभाइकाङ द्‍याङगेलाइ एइ। नेलाइहेङ इदोइ बेकारको काथागेलाइसो सिन्‍हुका परमेस्‍वरभारि घुरिपालि रेम्‍काबानाल हिम्‍पान्‍हाखे। जेदोङ परमेस्‍वर सादेल, सुमिङ, जाहादि रो इन्‍ता हिका गोताङ चिज सिरजाइहि।

१६ वा लाम्‍फा सिलिदोका खालता गोताङ जात्‍यागेलाइहेङ ताताइको रितबमोजिम पालि पिहि।

१७ वा हेअ्‌लाउ बुङ रेम्‍का रो हितको कामगेलाइ पालि लाअ्‌नाङ मान्‍थु। वा आदेलसो वाइ लोपापितेङ मुनासिप पहरता उब्‍जनि पापिखे। हेन्‍जाङ चाकाचिज जुराइपितेङ द्‍याङगेलाइको कोन्‍धाङहेङ लेङचाकाहोइ पोङघापापिखे। एसापा परमेस्‍वरको कामगेलाइहोइ दोङ वाको पारमान पिखे।”

१८ इदोइ काथा दोअ्‌तेङ पावल रो बारनाबास ताइमिगेलाइहेङ पिलि भोका भोग हेन्‍जाङ मुस्‍किलसो इङको द्‍याङगेलाइसो रोकेलि दोहि।

१९ कुलाउ पिसिदिया माउजाको एन्‍टिओखिया रो आइकोनियनसो आधे यहुदिगेलाइ इन्‍ता लोहि। एम्‍बालाइ द्‍याङको चेअ्‌सुहेङ उल्‍काइतेङ पावलहेङ उन्‍ठुइ तोहि रो सिहोइ वाला दोअ्‌तेङ वासेहेङ हेरपुतेङ पुरसो बाहार थालगिल्‍हि।

२० कुलाउ जेलाउ चात्‍यागेलाइ पावलको कोरबितिङ जोम्‍लाउ वा ल्‍होहि रो पुरभारि दुल्‍हि। जुम्‍निदिना बारनाबासदोफा ओल्‍हेतेङ डर्बिता हानेहि।

सिरियाको एन्‍टिओखियाता

२१ पावल रो बारनाबास डर्बि पुरता रेम्‍काबानाल हिम्‍पातेङ हेन्‍जा चात्‍या बान्‍हाइहि। एम्‍बालाइ लुस्‍त्‍रा, आइकोनियन रो एन्‍टिओखियाता घुरिहि।

२२ एम्‍बालाइ चात्‍यागेलाइको आत्‍माहेङ बोल्‍याका बान्‍हाइतेङ ओबालाइहेङ खान्‍धुरता हितेङहिलि आर्ति पिहि। हेन्‍जाङ पिर सहितेङ केलाइ परमेस्‍वरको सारभिता दुल्‍लि गोयाङ दोअ्‌तेङ ओबालाइहेङ दोअ्‌हि।

२३ जेलाउ पावल रो बारनाबास ओबालाइको गोताङ मन्‍डलिता एल्‍डरगेलाइ भरना पाहि, कोलाउ पुकार रो म्‍हितुपाङ हितेङ ताइमिको खान्‍धुर पाका प्रभुको जिम्‍माता ओबालाइहेङ जिम्‍मापिहि।

२४ इङकोन्‍हुअ्‌सो पावल रो बारनाबास पिसिदियासो पामफिलियाता लोहि।

२५ पर्गाता कथन पारचार पातेङ एम्‍बालाइ अटालियाता खुअ्‌हि।

२६ कालाउ इन्‍तासो एम्‍बालाइ चि जाहाजता धोल्‍तेङ एन्‍टिओखियाता हानेहि। जेता एम्‍बालाइ पोङघा पाका कामको भाअ्‌सिङ परमेस्‍वरको निगाहता एम्‍बालाइहेङ भाकल पाका हिघाहि।

२७ जेलाउ एम्‍बालाइ एन्‍टिओखियाता थुकालिलोहि, कोलाउ मन्‍डलिहेङ जोम्‍पाहि। कालाउ परमेस्‍वर एम्‍बालाइ दोसा पाका गोताङ कामको बाखान पाहि रो हेसापा वा बोजात्‍यागेलाइको भाअ्‌सिङ खान्‍धुरको फिनु हेपिहि इङको हिङपाहि।

२८ कालाउ एम्‍बालाइ इन्‍ता चात्‍यागेलाइदोफा हेन्‍जाङ दिना हि।

a 

१४:१२ जियस ग्रिकगेलाइको मुल दिर रो हर्मेसचाहिँ बानाल चुमाका दोअ्‍खे।

यरुसलेमको कचहरि

१५

१ एला आधेमि द्‍याङगेलाइ यहुदियासो एन्‍टिओखियाता लोतेङ दादाओनेगेलाइहेङ इसिका बिद्‍या पिलि तेङहि, “एम्‍बालाइ मोसाको नियममाफिक खतना मापानु नेलाइ मुक्‍ति निङलि मादोस्‍वाना।”

२ कोलाउ पावल रो बारनाबासको एम्‍बालाइदोफा हेन्‍जाङ गालाबाजि जेङहि। इन्‍ताको दादा ओनेगेलाइ पावल, बारनाबास रो बो हेअ्‌मिहेङ इदोइ काथाको फाइसालाको भाअ्‌सिङ सालन्‍हाकालाइ रो एल्‍डरगेलाइकोता यरुसलेम हानेलि भरना पाहि।

३ मन्‍डलिको दादाओने रो बाइओनेगेलाइ एम्‍बालाइहेङ इन्‍तासो दिङगिल्‍हि। एम्‍बालाइ फोनिके रो सामरिया जेङतेङ हानेलाउ बोजात्‍यागेलाइ प्रभुहेङ र्‍हुका काथा एम्‍बालाइहेङ माबिराइसिङ हिम्‍पाहि। इदोइ बानालसो इन्‍ताको दादाओनेगेलाइ हेन्‍जाङ लेङचाहि।

४ जेलाउ एम्‍बालाइ यरुसलेम थुकालिलोहि, कोलाउ एम्‍बालाइहेङ मन्‍डलि, सालन्‍हाकालाइ, रो एल्‍डरगेलाइ मान पाहि। परमेस्‍वर एम्‍बालाइदोफा पाका गोताङ काथाको बिबरन एम्‍बालाइ इन्‍ता पिहि।

५ कोलाउ खान्‍धुर पाका हेअ्‍मि फरिसिगेलाइ जाअ्‌तेङ दोअ्‌हि, “बोजात्‍यागेलाइको खतना जेङलि रो एम्‍बालाइहेङ मोसाको नियम मानेलि हुकुम पिलि जरुरि हि।”

६ इदोइ बारेता ठहर पालि सालन्‍हाकालाइ रो एल्‍डरगेलाइ जोम्‍हि।

७ हेन्‍जा गालबाजि जेङकान्‍हुअ्‌सो पत्‍रुस ल्‍होतेङ एम्‍बालाइहेङ दोअ्‌हि, “दादाओनेगेलाइ, नेलाइ दोङ गेसुखेना, लाम्‍फाको दिनागेलाइता हेसापा परमेस्‍वर काङको नुइसो बोजात्‍यागेलाइ रेम्‍काबानालको कथन हिन्‍को रो खान्‍धुर पाको दोअ्‌तेङ नेलाइको माझासो कासेहेङ साल्‍हि।

८ कोन्‍धाङको काथा गेका परमेस्‍वर एम्‍बालाइहेङ बुङ केलाइहेङ भाइपाङ पुनित हङस पितेङ एम्‍बालाइहेङ र्‍हुका काथा तिङपाहि।

९ वा एम्‍बालाइ रो केलाइको माझा हिदिङ पछेपात माताअ्‌हि। कुलाउ एम्‍बालाइको कोन्‍धाङ खान्‍धुरसो पुनित पाहि।

१० इदोइहेतु चात्‍यागेलाइको कान्‍धेता इदोइ जुङगेले ताअ्‌पितेङ हाइपालि परमेस्‍वरको जाच पाल? इदोइ जुङगेले ना केलाइको आबाखाल ना केलाइ फालि दोन्‍हाहि।

११ कुलाउ केलाइ खान्‍धुर पान्‍हाखे, जेसापा प्रभु इसुको प्रतापसो केलाइ मुक्‍ति निङका हिन्‍हाहि, एन्‍सा दोङ एम्‍बालाइ बुङ निङका हि।”

१२ कोलाउ कचहरिता झाराङ सिपा हि, कालाउ बोजात्‍यागेलाइको माझाता परमेस्‍वर एम्‍बालाइसो हिसिका चिनोगेलाइ रो भारबुसाइका कामगेलाइ पाहि इङकोको बाखिन पावल रो बारनाबास पाहि। ओबालाइ इदोइ बाखिन हिङहि।

१३ एम्‍बालाइ धुइलिदोअ्‌कान्‍हुअ्‌सो याकुब एसा दोअ्‌हि, “दादाओनेगेलाइ, काङको काथा हिङसु,

१४ परमेस्‍वर ताइकोङ मिङको भाअ्‌सिङ बोजात्‍यागेलाइसो एलोङ जात्‍या साल्‍लि निगाह पाहि दोअ्‌का काथा सिमोन पत्‍रुस दोअ्‌पिका हि।

१५ इदोङ काथादोफा आगाधुइकालाइको कथन बुङ मिलिखे, जिसिका लेखिन्‍हाका हि:

१६ ‘इदोइ काथान्‍हुअ्‌सो का घुर्‍याङका,

दाउदको र्‍हाअ्‌न्‍हाका हिकाथामे आरोङ बान्‍हायाङका,

इङको र्‍हाअ्‌न्‍हाका का आरोङ बान्‍हायाङका रो इङकोहेङ जाअ्‌पाङका,

१७ हिका द्‍याङगेलाइ परमप्रभुहेङ भोलि द्‍वाको,

झाराङ बोजात्‍यागेलाइ बुङ,

जेदोङगेलाइ काङको मिङसो काइन्‍हाका हि,

१८ इदोइ काथा दोअ्‌तेङ परमप्रभु दोअ्‌खे,

जाइ लाम्‍फाको पहरसो इदोइ काथागेलाइ दोअ्‌पिका हि,

जाइ सिरजाइको थालनिसो गेन्‍हाका हि।’”

१९ “इदोइहेतु काङको ठहर इदोइ हि, परमेस्‍वरभारि घुरिका बोजात्‍यागेलाइहेङ केलाइ तु माप्‍याइने,

२० कुलाउ एम्‍बालाइहेङ इदोइ काथा लेखिप्‍याइने: एम्‍बालाइ मुर्तिपुजिकाको अपुनितसो, दुराचारसो, निरघा एरेतेङ सेअ्‌का गुपुसको बिह्‍या रो हितिसो फारापा ह्‍याको।

२१ हाइदोनु लाम्‍फाको खालसो दोङ पुरकिअ्‌पाङ मोसाको नियम पारचार जेङदोङखे रो इदोइ गोताङ कचहरिसाअ्‌ता माइसाका दिनाता पर्‍हिदोङखे।”

कचहरिको निधो

२२ कोलाउ साल्‍तेङ दिङगिलन्‍हालाइका, एल्‍डरगेलाइ रो गोताङ मन्‍डलि मिलितेङ ताइको माझासो हेथे द्‍याङगेलाइहेङ साल्‍तेङ पावल रो बारनाबासदोफा एन्‍टिओखियाता दिङगिल्‍लि मुनासिप तिङतेङ एम्‍बालाइता मुल द्‍याङगेलाइ, यहुदा दोअ्‌का बारनाबास रो सिलासहेङ साल्‍हि।

२३ एम्‍बालाइ दोसा ओबालाइ इदोइ चिथि पिगिल्‍हि:

“एन्‍टिओखिया, सिरिया रो किलिकियाता हिका बोजात्‍या खान्‍धुरि दादाओनेगेलाइहेङ, सालन्‍हाकालाइ रो एल्‍डरगेलाइको सेउपागिल्‍का।

२४ केलाइ हिङका हिन्‍हाहि, केलाइको माझासो हेअ्‌मि द्‍याङगेलाइ केलाइको हुकुम माकोसिङ माजेङका काथा दोअ्‌तेङ नेलाइको मन तुपापिका हि।

२५ इदोइहेतु केलाइ झाराङ एमतसो पाका निधोमाफिक हेथे द्‍याङगेलाइहेङ साल्‍तेङ एम्‍बालाइहेङ मोन्‍दाताका बारनाबास रो पावलदोफा नेलाइकोता दिङगिल्‍लि केलाइहेङ मुनासिप लागेहि।

२६ एबालाइ इसिका एइ, जाइगेलाइ केलाइको प्रभु इसु ख्रिस्‍टको भाअ्‌सिङ ताइको बायुसुदाङ पिलि त्‍यार हि।

२७ इदोइहेतु केलाइ इङको न्‍हेमिदोफा यहुदा रो सिलासहेङ दिङगिल्‍का हिन्‍हाहि। केलाइको लेखिका काथागेलाइ एम्‍बालाइ ताइकोङ नुइसो बुङ नेलाइहेङ दोअ्‌तावा।

२८ एला मानेलि गोइका मुल काथागेलाइबिना बो हेन्‍जा भारि माफुपालि दोङ पुनित हङस रो केलाइहेङ मुनासिप लागेहि।

२९ एला इदोइ मुल काथाहेङ चातेङ ताअ्‌सु:

मुर्तिहेङ भोग पिका चिज माचासु,

हिदिङ जन्‍तुको बुङ हिति माआम्‍सु,

निर्घा एम्‍तेङ सेअ्‌का गुपुसको बिय्‍हा माचासु,

दुराचारसो खेङन्‍हातेङ हिसु।

इदोइ काथागेलाइसो खेङन्‍हातेङ हिसुन्‍हा पानु रेम्‍का जेनावा। सेउपान्‍हाखे।”

३० बिदाबारि जेङकान्‍हुअ्‌सो एम्‍बालाइ एन्‍टिओखियाता लोहि रो इन्‍ता एम्‍बालाइ मन्‍डलिको झाराङ द्‍याङगेलाइहेङ काइतेङ इङको चिथि पिहि।

३१ चिथिता हिका काथागेलाइ पर्‍हितेङ एम्‍बालाइ झाराङ लेङचाहि।

३२ यहुदा रो सिलास ताइमिङगेलाइ बुङ आगाधुइका हिनाङसिङ एम्‍बालाइहेङ कथनगेलाइसो आँट पितेङ बोल्‍याका बान्‍हाइहि।

३३ एम्‍बालाइ आसा दिना इन्‍ता हिकान्‍हुअ्‌सो इन्‍ताको खान्‍धुरि दादाओनेगेलाइ एम्‍बालाइहेङ दिङगिल्‍काकोता सुभेच्‍छासुदाङ बिदा पितेङ दिङगिल्‍हि।

३४ [कुलाउ सिलास इन्‍ता दोङ हिलि मन पाहि।]a

३५ पावल रो बारनाबासचाहिँ बिद्‍या पितेङ रो प्रभुको कथन पारचार पातेङ बो हेन्‍जा द्‍याङगेलाइदोफा एन्‍टिओखियाता हि।

पावल रो बारनाबास खेङन्‍हाका

३६ आधे दिनान्‍हुअ्‌सो पावल बारनाबासहेङ दोअ्‌हि, “लोउ, जेदोङ जेदोङ पुरगेलाइता प्रभुको कथन केलाइ पारचार पाका हिघान्‍हाहि इङको पुरगेलाइता घुरितेङ दादाओनेगेलाइहेङ दुस्‍वाइने रो एम्‍बालाइ हाइ हिसिका हि खानाइने।”

३७ बारनाबास मर्कुस दोअ्‌का युहन्‍नाहेङ एम्‍बालाइदोफाङ चुमपुलि लाल्‍सा पाहि।

३८ कुलाउ पावल मर्कुसहेङ दोफाङ चुमपुलि मुनासिफ फोममापाहि। हाइदोनु वा पामफिलियासो खेङन्‍हातेङ हानेका हिघाखे रो एम्‍बालाइदोफा कामता हानेका मान्‍थुघाखे।

३९ इङको काथाता पावल रो बारनाबास मामिलिसुतेङ एम्‍बालाइ एमि भेनेङसो खेङन्‍हाहि। कोलाउ बारनाबासचाहिँ मर्कुसहेङ दोसाङ चुमपुतेङ साइप्रसभारि हानेहि।

४० कुलाउ पावल ताइमिहेङ साघाइलि सिलासहेङ साल्‍हि। कालाउ परमेस्‍वरको प्रतापता अखान्‍धुरि दादाओनेगेलाइसो बिदा जेङतेङ इन्‍तासो एम्‍बालाइ दामा लाअ्‌हि।

४१ मन्‍डलिगेलाइहेङ बोल्‍यापातेङ वा सिरिया रो किलिकिया घुराइ गिल्‍हि।

a 

१५:३४ इदोइ पद आधे पुर्ना स्रोत बाइबलता मान्‍थु।

तिमोथि पावल रो सिलासहेङ दुसुका

१६

१ पावल डर्बि रो लुस्‍त्‍राता बुङ लोहि। इन्‍ता तिमोथि मिङ हिका एमि चात्‍या हिघाखे। वा युनिस मिङ हिका एमि खान्‍धुरि यहुदि बेबालको चान हिघाखे, कुलाउ वाको आबाचाहिँ ग्रिक हिघाखे।

२ लुस्‍त्‍रा रो आइकोनियनको दादाओनेगेलाइता वाको मिङ चलिका हिघाहि।

३ वासेहेङ पावल दोसाङ चुमपुलि मन पाहि। इङको थामेगेलाइता हिका यहुदिगेलाइको हेतुहोइ पातेङ पावल वासेहेङ चुमपुतेङ खतना पाहि। हाइपाङ वाको आबा ग्रिक हिघाखे दोअ्‌का ओबालाइ झाराङ गेका हिघाखे।

४ इङकोन्‍हुअ्‌सो एम्‍बालाइ पुरगेलाइको दामा जेङतेङ हानेलाउ यरुसलेमको सालन्‍हाकालाइ रो एल्‍डरगेलाइको पाका निधोगेलाइ एबालाइहेङ मानेसु दोअ्‌तेङ हिङपापिहि।

५ एसापा मन्‍डलिगेलाइ खान्‍धुरता बोल्‍याका जेङतेङ दिनादिनाङ बार्‍हेतेङहान्‍हेहि।

पावल त्‍रोआस पुरता निङका दर्सन

६ पुनित हङससो पावल, सिलास रो तिमोथिहेङ एसियाता पारचार पालि रोकेनाङसिङ एम्‍बालाइ फ्रिगिया रो गलातियाको माउजागेलाइ जेङतेङ हानेहि।

७ माइसियाको सिमाता लोकान्‍हुअ्‌सो एम्‍बालाइ बिथिनियाभारि हानेलि ठहर पाहि। कुलाउ इसुको हङस एम्‍बालाइहेङ हानेलि मापिहि।

८ कोलाउ माइसिया जेङतेङ एम्‍बालाइ त्‍रोआसता हानेहि।

९ न्‍हिसिङ पावल एलोङ नजर निङहि: माकेदोनियाको एमि द्‍याङ जाअ्‌तेङ वासेहेङ एसा दोअ्‌तेङ पुकार पातेङ हिघाहि, “माकेडोनिया लोपि रो केलाइहेङ साघाइ।”

१० जेलाउ पावल इदोइ नजर निङहि, ओदोङघरि केलाइ माकेडोनिया हानेलि साजेन्‍हाहि। हाइदोनु इन्‍ताको द्‍याङगेलाइहेङ रेम्‍काबानाल पारचार पालि परमेस्‍वर दोङ काइकाहिघाहि दोअ्‌तेङ केलाइ गेन्‍हाहि।

लिडिया प्रमासाना खान्‍धुर पाका

११ कोलाउ केलाइ त्‍रोआससो चि जाहाज धोल्‍तेङ सोझाङ सामोथ्राकेभारि हानेन्‍हाहि रो जुम्‍निदिना नियापोलिसता थुकान्‍हाहि।

१२ इन्‍तासो तेतेङ फिलिप्‍पिता थुकालिलोन्‍हाहि, जाइ माकेडोनियाको मुल पुर रो रोमि सारकारको खाबराता हिघाहि। इन्‍ता केलाइ आधे दिनाथिकापा हिन्‍हाहि।

१३ झोराको काम्‍बेता यहुदिगेलाइको पुकार पाका थामे हिवाला दोअ्‌का फोमपातेङ केलाइ माइसाका दिना इन्‍ता हानेन्‍हाहि। कोलाउ इन्‍ता जोम्‍तेङ हिका बेबालाइदोफा योम्‍तेङ काथा पालि तेङन्‍हाहि।

१४ कालाउ थिआटिरा पुरता हिका, जाङका बेङगाना रङको बेपार पाका लिडिया मिङ हिका एमि परमेस्‍वरहेङ पुजिका बेबाल केलाइको कथन हिङहि। पावलको धुइका काथा रेम्‍फा हिनाको दोअ्‍तेङ प्रभु वाको कोन्‍धाङ हेपिहि।

१५ जब वा रो वाको साअ्‌को झाराङको चिभुअ्‌लि र्‍हुहि, कोलाउ वा केलाइहेङ पुकार पातेङ एसा दोअ्‌हि, “नेलाइ कासेहेङ प्रभुको खान्‍धुर पाका दोअ्‌सुखेना पानु केलाइको साअ्‌ता लोतेङ हिपिसु।”

पावल रो सिलास थुना निन्‍चाका

१६ जेलाउ केलाइ पुकार पाका थामेता हानेदोङन्‍हाखे, कोलाउ खरि खाङका हङस हिका एमि बान्‍धाइति बेजानहेङ दुसुन्‍हाहि। जाइ खरि खान्‍तेङ ताइको गिर्‍हिगेलाइको भाअ्‌सिङ हेन्‍जा कामाइ पापिघाहि।

१७ इङको पावल रो केलाइहेङ पिताइलि तेङहि रो एसा दोअ्‌तेङ र्‍हिकाइहि, “इदोइ द्‍याङगेलाइ झाराङखान्‍तेङ बाराका परमेस्‍वरको सेबकगेलाइ एइ। एबालाइ नेलाइहेङ मुक्‍तिको दामाको पारचार पाखे।”

१८ इङको हेन्‍जा दिनाथिकापा एसा पागिल्‍हि। कोलाउ पावल दिक मानितेङ तुअ्‌सो घुरितेङ इङको दुरजनआत्‍माहेङ दोअ्‌हि, “इसु ख्रिस्‍टको मिङता का नासेहेङ इङकोसो ओल्‍हेलि हुकुम पाखा।” कालाउ इङको मासान ओदोङघरि ओल्‍हितेङ हानेहि।

१९ कुलाउ इङकोको गिर्‍हिगेलाइ एम्‍बालाइको कामाइका दामा दोङ राम्‍का तिङतेङ पावल रो सिलासहेङ रिम्‍तेङ हाटेको चोकता हिका नियापाका थामेता हेरतेङ चुमपुहि।

२० कालाउ एम्‍बालाइहेङ पुरको रोमि हाकिमगेलाइकोता चुमातेङ दोअ्‌हि, “यिदोइ द्‍याङगेलाइ यहुदि एइ, एबालाइहेङ केलाइको पुरता गोलमाल पादोङखे।

२१ एबालाइ रोमि कानुनता बुङ मान्‍थुका रो जेङका माजेङका रितगेलाइ धिरपाखे, जाइहेङ मानेलि उचित मान्‍थु।”

२२ ओदोङघरि द्‍याङगेलाइ पावल रो सिलासहेङ दान्‍हाइलि भोहि। हाकिमगेलाइ एम्‍बालाइको धाबा थेअ्‌तेङ थाल्‍पिगिल्‍हि रो एम्‍बालाइहेङ छरि म्‍हेअ्‍लि हुकुम पिहि।

२३ ओबालाइ एम्‍बालाइहेङ हेन्‍जाङ छरि म्‍हेअ्‌कान्‍हुअ्‌सो थुनाको हाकिमकोता चुमपुतेङ इङको न्‍हेमिहेङ खाअ्‌लि मादोपाङ थुनिलि हुकुम पिहि।

२४ इसिका हुकुम निङतेङ थुनाको हाकिम पावल रो सिलासहेङ थुनाको लिअ्‌ताको कोठाता चुमपुतेङ एम्‍बालाइको खोकोइता ठिङगुर तातेङ ताअ्‌पिहि।

२५ कुलाउ आधा न्‍हिसिङता पावल रो सिलास पुकार पातेङ परमेस्‍वरको ले लेदोङघाखे रो बो काइदिगेलाइ चाहिँ हिङतेङ हिघाखे।

२६ कोलाउ ओदोङघरि एलोङ बाराका भुइचाल हानेहि। थुनाको जगगेलाइ हेङघालाइन्‍हाहि, गोताङ फिनुगेलाइ हेन्‍हाहि रो काइदि झाराङको धेउन्‍हाका खाइन्‍हाहि।

२७ थुनाको हाकिम निन्‍धाकासो नाङघाहि रो थुनाको फिनुगेलाइ हेनाका तिङतेङ काइदिगेलाइ झाराङ खाअ्‌होइवाला दोअ्‌तेङ वा ताइमिङ सिलि ठहरपातेङ ताइको काति होअ्‌हि।

२८ कुलाउ पावल बारागाला पातेङ एसा दोअ्‌तेङ र्‍हिकाइहि, “एन्‍सा मापा, केलाइ झाराङ इताङ हिन्‍हाहि।”

२९ कोलाउ गेसा र्‍हेतेङ वा काल्‍हाम्‍तेङ लिअ्‌ता लोहि रो थितेङ फिर्तेङ पावल रो सिलासको खोकोइता सेउपाहि।

३० एम्‍बालाइहेङ बाहार चुमपुतेङ वा दोअ्‌हि, “मुक्‍ति निङलि का हाइ पालि गोयाङ?”

३१ कालाउ एम्‍बालाइ दोअ्‌हि, “प्रभु इसु ख्रिस्‍टता खान्‍धुर पा कालाउ ना रो नाङको खालसुदाङ मुक्‍ति निनाना। एसापाङ ना रो नाङको जाहानगेलाइ बुङ मुक्‍ति निनावा।”

३२ पावल रो सिलास वासेहेङ रो वाको साअ्‌ता हिका झोको झाराङहेङ प्रभुको कथन हिम्‍पाहि।

३३ कोलाउ न्‍हिसिङको इदोङहेतु पहर वा एम्‍बालाइहेङ चुमपुतेङ एम्‍बालाइको पेचारा झापिहि। कालाउ वा रो वाको खालहोइ ओदोङघरि चिभुअ्‌लि र्‍हुहि।

३४ इङकोन्‍हुअ्‌सो पावल रो सिलासहेङ वा साअ्‌ता चुमपुतेङ बान्‍सा बुझाइहि रो परमेस्‍वरहेङ खान्‍धुर पाघा दोअ्‌का काथाता वाको झाराङ खालदोफा वा लेङचाहि।

३५ कुलाउ फाइसालाम्‍कान्‍हुअ्‌सो पुरको हाकिमगेलाइ सिपालाइहेङ इदोइ हुकुम पिगिल्‍हि, “इङको द्‍याङगेलाइहेङ लाअ्‌पिसु।”

३६ कोलाउ थुनाको हाकिम पावलहेङ इदोइ काथा हिङपाहि, “पुरको हाकिमगेलाइ नेलाइहेङ लाअ्‌पिलि हुकुम पिका हि। इदोइभाअ्‍सिङ एला ओल्‍हेतेङ नेलाइ सुबिस्‍तासो हानेसु।”

३७ कुलाउ पावल एम्‍बालाइहेङ दोअ्‌हि, “केलाइ रोमि नागरिकहेङ हाइदोङ फतुर मालागाइसिङ ओबालाइ द्‍याङगेलाइको आगाता दान्‍हाइहि, थुनाता बुङ ह्‍वाअ्‌हि रो एला केलाइहेङ सिपापा ओल्‍हेपालि भोखे? इदोइ जेङलि माद्‍वाङ। ओबालाइ ताइमिङ ल्‍वाको रो केलाइहेङ ओल्‍हेपातेङ चुमप्‍वाको।”

३८ पावलको दोअ्‌का काथा सिपाल्‍हाइ हाकिमगेलाइकोता हानितेङ हिम्‍पाहि। कोलाउ पावल रो सिलास ते रोमि नागरिक हि दोअ्‌का हिङतेङ एम्‍बालाइ थिहि।

३९ ओबालाइ लोतेङ एम्‍बालाइदोफा माफ र्‍हेहि रो एम्‍बालाइहेङ बाहार चुमपुहि रो पुर लाअ्‌तेङ हानेलि बिम्‍ति पाहि।

४० थुनासो ओल्‍हेकान्‍हुअ्‌सो पावल रो सिलास लिडियाको साअ्‌ता हानेहि। इन्‍ता एम्‍बालाइ खान्‍धुरि दादाओनेगेलाइदोफा दुसुतेङ ओबालाइहेङ आट रो हाउसाला पितेङ इन्‍तासो दामा लाअ्‌हि।

पावल रो सिलास थेसोलोनिकेता

१७

१ पावल रो सिलास अम्‍फिपोलिस पुरसो रो अपोल्‍लोनियाको दामा जेङतेङ थेसलोनिकेता लोहि। इन्‍ता यहुदिगेलाइको एलोङ कचहरिसाअ् हिघाहि।

२ दिनाङभाइपा पावल इङको कचहरिसाअ्‌ता हानेहि रो वा इन्‍ता सुम आथारथिकापा माइसाका दिनागेलाइता धरमकिताबसो बहस पातेङहि।

३ वा धरमकिताबसो दासि पितेङ एम्‍बालाइहेङ एसा गेपाहि, “ख्रिस्‍टहेङ तु भोगेलि रो सिकासो सिन्‍हुलि गोइधाङ। इदोइ दोङ इसु, जाइको बारेता रेम्‍काबानाल का नेलाइहेङ हिङपाखा, वा दोङ ख्रिस्‍ट एइ।”

४ नेलाइता हेमि खान्‍धुर पातेङ पावल रो सिलासभारि लागेहि। एन्‍साङ पातेङ लागेकालाइता परमेस्‍वरको सेवा पाका हेन्‍जाङ ग्रिकगेलाइ रो हेमि मिङ चारचाराइका मुल बेबालाइ बुङ हिघाखे।

५ कुलाउ बो यहुदिगेलाइ चाहिँ रनथनि पातेङ हातेको फाटाहागेलाइहेङ जोम्‍पातेङ हुल ल्‍होपातेङ खाइलाबाइला पालि लागाइहि। कालाउ यासोनको साअ्‌ता दुल्‍तेङ पावल रो सिलासहेङ चुमातेङ द्‍याङगेलाइको आगाता जाअ्‌पालि भोहि।

६ एम्‍बालाइ दुसुलि मादोलाउ, ओबालाइ यासोन रो आधे दादा ओनेगेलाइहेङ पुरको हाकिमगेलाइकोता एसा दोअ्‌तेङ र्‍हिकाइतेङ हेरतेङ चुमाहि, “दुनियाहेङ उत्‍पात पाका इदोइ द्‍याङगेलाइ इता बुङ थुकालिलोका हि।

७ एबालाइ यासोनको बान्‍सालाइ जेङका हि। एम्‍बालाइ झाराङ इसु दोअ्‌का एमि भेनेङ राजा हि दोअ्‌तेङ कैसरको हुकुमको उल्‍टा काम पाखे।”

८ इदोइ काथा हिङतेङ द्‍याङगेलाइ रो पुरको हाकिमगेलाइ थिहि।

९ ओबालाइ यासोन रो वाको दोसा हिका द्‍याङगेलाइहेङ दस्‍तुरि र्‍हुतेङ एम्‍बालाइहेङ लाअ्‌पिहि।

पावल रो सिलास बेरियाता

१० जेलाउ बेल्‍हाहि कालाउ खान्‍धुरि दादाओनेगेलाइ पावल रो सिलासहेङ बेरिया दिङगिल्‍हि। जेलाउ एम्‍बालाइ इन्‍ता थुकाहि कोलाउ यहुदिगेलाइको कचहरिसाअ्‌ता हानेहि।

११ इताको यहुदिगेलाइ थेसलोनिकेगेलाइखान्‍तेङ हेन्‍जाङ रेम्‍का हिघाखे। हाइदोनु एबालाइ रेम्‍काबानाल मन पितेङ हिङहि रो लेङचातेङ कथन र्‍हुहि। इङको काथागेलाइ मुनासिप इन्‍सिकाङ जेङ ना माको दोअ्‌तेङ एम्‍बालाइ दिनाङ धरमकिताब पर्‍हितेङ जाच पाघाखे।

१२ इदोइहेतु एबालाइता हेन्‍जाङ यहुदिगेलाइ प्रमासाना खान्‍धुर पाहि। एन्‍साङ पातेङ मिङ चलिका ग्रिक बेबालाइ रो वाबालाइ सुदाङ खान्‍धुर पाहि।

१३ कुलाउ जेलाउ परमेस्‍वरको वचन पावलसो बेरियाता बुङ पारचार जेङदोङखे दोअ्‍का थेसलोनिकेको यहुदिगेलाइ गेहि, कोलाउ ओबालाइ इन्‍ता बुङ जोम्‍का द्‍याङगेलाइहेङ तोल्‍हेलि रो उकलाइलि थुकालिलोहि।

१४ इदोइ तिङतेङसाङ खान्‍धुरि दादा ओनेगेलाइ ओदोङघरि पावलहेङ जाहादिपाहा दिङगिल्‍पिहि। कालाउ सिलास रो तिमोथिचाहिँ इन्‍ता दोङ हि।

१५ पावलहेङ सिरपुलि हानेकालाइ वासेहेङ एथेन्‍सथिकापा सिरपाहि। सिलास रो तिमोथिचाहिँ जेथे दोका मारफा वाकोता लोलिगोयाङ दोअ्‌का हुकुम निङतेङ एम्‍बालाइ घुरिहि।

पावल एथेन्‍सता

१६ पावल एम्‍बालाइहेङ एथेन्‍सता र्‍हुम्‍तेङहिलाउ, इङको पुरहेङ मुरति दोङ मुरतिहोइ पोङघाका तिङतेङ वाको मन हेन्‍जाङ तुहि।

१७ इदोङहेतु वा यहुदिगेलाइ रो परमेस्‍वरको सेवा पाका ग्रिकगेलाइदोफा कचहरिसाअ्‌ता रो दुसुका झोकोदोफा चाहिँ हातेता दिनाङ बहस पाघाखे।

१८ इपिक्‍युरि रो स्‍तोइकि दरसिगेलाइता बुङ हेअ्‌मि पावलदोफा बहस पाहि। ओबालाइ हेअ्‌मि दोअ्‌हि, “या बेजेबेजेका हाइ दोअ्‌खे?” बोगेलाइ दोअ्‌हि, “बो हिदिङ भेनेङमुलुकको नावा देबि दिरगेलाइको पारचार पाकाभाइका तिङखे।” हाइपानु पावल इसुको बारेता रो वाको सिकासो सिन्‍हुका काथाको पारचार पाघाखे।

१९ कोलाउ ओबालाइ पावलहेङ अरियोपागसता चुमपुहि रो हिअ्‌हि, “नाङको पारचार पाका इदोइ नावा बिद्‍या हाइ एइ, हाइ केलाइ गेलि द्‍वाङ?

२० हाइपानु ना केलाइको न्‍हातोङता नावा काथागेलाइ हिङपादोङखेना। इदोइहेतु इदोइ काथाको माने हाइ एइ इङको केलाइ गेलि भोन्‍हाखे।”

२१ झाराङ एथेन्‍सताहिकालाइ रो इन्‍ता हिका भेनेङमुलुकसो लोकालाइ नावा नावा काथा दोअ्‌लि रो हिङलिबिना ताइको पहर बो हिदिङ काथाता मादोपाघाखे।

२२ पावल अरियोपागस दोअ्‌का कचहरिको माझाता जाअ्‌तेङ दोअ्‌हि, “एथेन्‍सता हिकालाइ, नेलाइहेङ का गोताङ काथाता हेन्‍जा धरमाति तिङदोङखा।

२३ हाइपानु घुराइतेङ हानेकाताङपालाउ नेलाइको पुजिका थामेगेलाइ बुङ तिङघा। का एलोङ इसिका भोगपिका थामे बुङ दुसुघा जाइता ‘मानाल्‍का दिरको भाअ्‌सिङ’ दोअ्‌तेङ खोपाइन्‍हाका हिघाहि। इदोइभाअ्‍सिङ जाइहेङ नेलाइ मागेसिङ पुजिसुखेना वासेहेङ का नेलाइको माझाता हुकुम पादोङखा।

२४ “परमेस्‍वर, जाइ दुनिया रो इङकोता हिका गोताङ चिज सिरजाइहि, वा सादेल रो सुमिङको प्रभु हिका हिनाङसिङ खुरहोइ बान्‍हाइका थानता बासा माहिखे।

२५ वासेहेङ हिदिङ चिजको जरुरि जेङनाङभाइपा पातेङ द्‍याङको खुरसो वाको सेवा जेङलिगोयाङ दोअ्‌तेङ माफोमपासु। हाइदोनु वा दोङ झाराङहेङ ज्‍यान, हुसि रो गोताङ चिज पिखे।

२६ वा एमिसो गोताङ सुमिङता बासा हिलि द्‍याङको गोताङ जात्‍या सिरजाइहि। एम्‍बालाइहेङ हिलि गोइका थामे रो सिन्‍हुलि गोइका पहर बुङ तोकेपिहि।

२७ द्‍याङगेलाइ परमेस्‍वरहेङ भोकाको रो भोलाउ निङलि द्‍वाको दोअ्‌तेङ वा एसा पाहि। एला बुङ वा केलाइसो दुरे हिकामान्‍थु

२८ हाइदोनु

‘केलाइ वाता सिन्‍हुन्‍हाखे, वाता हिगिलन्‍हाखे रो वाताङ सिन्‍हुन्‍हाखे रो वाता केलाइको ज्‍यान हि।’

नेलाइको ताइकोङ कबिगेलाइ बुङ एसा दोअ्‌का हि, ‘केलाइ जातिङको वाकोङ खाल हिन्‍हाहि।’

२९ “एसापा केलाइ परमेस्‍वरको खाल जेङका हिनाङसिङ, परमेस्‍वर सोना, रुपा रो उन्‍ठुइभाइपाङ एइ दोअ्‌तेङ केलाइ फोमपालि मागोयाङ: एबालाइचाहिँ द्‍याङको बान्‍हाइका र्‍हाइकोरुप खिनिङ एइ।

३० इदोइभाअ्‍सिङ लाम्‍फा मागेसिङ पाका मारेम्‍का कामहेङ परमेस्‍वर माफ पाहि। कुलाउ एला परमेस्‍वर गोताङ थामेता झाराङ द्‍याङगेलाइहेङ ‘ताताइको कुकर्महेङ मानितेङ लाअ्‌सु’ दोअ्‌का हुकुम पिहि।

३१ हाइदोनु दुनियाको झाराङ द्‍याङगेलाइको न्‍याय पाका दिना वा तोकिपिलि दोकाहि रो इङको दिना वा ताइमिङ साल्‍का द्‍याङसो न्‍यायदोसा निसाफ पावा। वासेहेङ सिकासो सिन्‍हुपातेङ परमेस्‍वर झाराङ द्‍याङगेलाइहेङ याको दासि पिका हि।”

३२ सिकासो द्‍याङ सिन्‍हुखे दोअ्‌का हिङतेङ आधेमि पावलहेङ लेङपिहि। कालाउ आधेमि दोअ्‌हि, “याको बारेता आरोङ भेनेङखेप बुङ केलाइ हिङलि भोन्‍हाखे।”

३३ कालाउ पावल एम्‍बालाइसो बिदा जेङतेङ हान्‍हेहि।

३४ आधेमि द्‍याङगेलाइ वाकोदोफा लागितेङ प्रभुहेङ खान्‍धुर पाहि। एम्‍बालाइता अरियोपागस कचहरिको सदस्‍य डियनुसियस, दामारिस दोअ्‌का बेबाल रो बोमि बुङ प्रमासाना खान्‍धुर पाहि।

पावल कोरिन्‍थ पुरता हानेका

१८

१ इङकोन्‍हुअ्‌सो पावल एथेन्‍ससो बिदा जेङतेङ कोरिन्‍थता हानेहि।

२ वा पोन्‍तसता हिका अकिलास मिङ हिका एमि यहुदिहेङ दुसुहि। वा ताइको बेअ् प्रिस्‍किलादोफा इटालियासो लोका हिघाखे, हाइपानु रोमि राजा क्‍लौडियस गोताङ यहुदिगेलाइहेङ रोमसो ओल्‍हेतेङहानेलि हुकुम पिका हिघाखे। पावल ओबालाइहेङ दुसुलि हानेहि।

३ एम्‍बालाइ पाल बान्‍हाइका काम पातेङ जिबिका चालाइघाखे। पावल एम्‍बालाइदोफाङ हितेङ काम पाहि। हाइपानु वा बुङ एम्‍बालाइभाइपाङ पाल बान्‍हाइका काम पातेङ जिबिका चालाइघाखे।

४ पावल माइसाका दिनाकिअ्‌पाङ कचहरिसाअ्‌ता यहुदि रो ग्रिकगेलाइदोफा बहस पातेङ ओबालाइहेङ मानेपालि भोघाखे।

५ जेलाउ सिलास रो तिमोथि माकेडोनियासो थुकालिलोहि, कोलाउ पावल पारचारको कामता लागितेङ हिलाउ यहुदिगेलाइहेङ इसु दोङ ख्रिस्‍ट हि दोअ्का दासि पिदोङघाखे।

६ कुलाउ जेलाउ ओबालाइ बिरोध पातेङ पावलको आपजस पालि तेङहि, कोलाउ वा ताइको धाबा थितेङ ओबालाइहेङ दोअ्‌हि, “नेलाइको हिति नेलाइकोङ कापालता पर्‍याको, कासेहेङ बादनामि माल्‍वाको। एला ओसो का पारचार पालि बोजात्‍यागेलाइकोता हान्‍ङका।”

७ कोलाउ पावल इन्‍तासो परमेस्‍वरहेङ मानेका तितस युस्‍तस मिङ हिका एमि ग्रिक द्‍याङको साअ्‌ता हानेहि। वाको साअ् कचहरिसाअ्‌को भेर्पाङ हिघाहि।

८ कचहरिसाअ्‌को हाकिम क्रिस्‍पस रो वाको झाराङ खाल प्रभुहेङ खान्‍धुर पाहि रो कोरिन्‍थिगेलाइता बुङ हेन्‍जाङ पावलको कथन हिङतेङ प्रमासाना खान्‍धुर पाहि रो चिभुअ्‌लि र्‍हुहि।

९ ए दिलिमा खाङकाता प्रभु पावलहेङ दोअ्‌हि,

१० “माथि, धुइतेङ हाने, सिपापा माहि, हाइपानु का नाङकोदोफा हिघा। नासेहेङ हासुङ हाइदोङ पालि माद्वावा, हाइपानु इदोइ पुरता काङको हेन्‍जाङ द्‍याङगेलाइ हि।”

११ एसापा परमेस्‍वरको कथन धिरपातेङ पावल ए अ्‌बाअ्‌सार तु माहिनाथिकापा एम्‍बालाइदोफा हि।

१२ जेलाउ गलियोन अखैयाको बाडाहाकिम जेङहि, कोलाउ यहुदिगेलाइ एमत जेङतेङ पावलहेङ रिम्‍हि रो वासेहेङ निया पाका थामेता चुमाहि

१३ रो एसा दोअ्‌हि, “इदोइ द्‍याङ नियमको खिलाप परमेस्‍वरहेङ पुजिलि द्‍याङगेलाइहेङ धिरपादोङखे।”

१४ जेलाउ पावल धुइलि तोमका हिघाहि, कोलाउ गलियोन इङको यहुदिगेलाइहेङ दोअ्‌हि, “यहुदिगेलाइ, इदोइ हिदिङ मारेम्‍का काम रो बारा आपाराधि काथा हिका हिनु का नेलाइको उजुर हिङतेङ निसाप पालि मुनासिप जेङधावा।

१५ कुलाउ इदोइ काथा ते नेलाइकोङ धरम किताब, मिङ रो नियमको बारेता खिनिङ हिनाङसिङ नेलाइ ताइमिङ ठहर पासु। का इसिका काथागेलाइको निया मापाङका।”

१६ एसा दोअ्‌तेङ गलियोन एम्‍बालाइहेङ नियापाकाथामेसो दिङगिल्‍पिहि।

१७ कोलाउ यहुदिगेलाइ झाराङ कचहरिसाअ्‌को हाकिम सोस्‍थेनेसहेङ रिम्‍तेङ नियापाकाथामेको आगाता दान्‍हाइहि। कुलाउ गलियोन इङको काथाता हाइदोङ मातिङका भाइपिहि।

पावल एन्‍टिओखियाता घुरिका

१८ इङकोन्‍हुअ्‌सो पावल हेन्‍जाङ दिनाथिकापा कोरिन्‍थता हि। कालाउ खान्‍धुरि दादा ओनेगेलाइदोफा बिदा जेङतेङ वा चि जाहाजता सिरिया हानेहि। वाकोदोफा प्रिस्‍किला रो अकिलास बुङ हिघाखे। पावल भाकल पाका हिनाङसिङ वा किक्रियाता ताइको पुसिङ सिअ्‌पाहि।

१९ एफिससता थुकाकान्‍हुअ्‌सो प्रिस्‍किला रो अकिलास एफिससताङ हि। पावलचाहिँ एलोङ कचहरिसाअ्‌ता दुल्‍तेङ यहुदिगेलाइदोफा बहस पालि तेङहि।

२० कोलाउ एम्‍बालाइ पावलहेङ आरोङ आधे दिना हिलि बिम्‍ति पालाउ, वा माकिअ्‌हि।

२१ ओबालाइदोफा बिदा जेङलाउ वा दोअ्‌हि, “परमेस्‍वरको लाल्‍सा हिनु का आरोङ नेलाइकोता घुरितेङ ल्‍वाङका।” कोलाउ वा चि जाहाजता धोल्‍तेङ एफिसससो हानेहि।

२२ जेलाउ वा कैसरियाता खुअ्‌हि कोलाउ र्‍हुता यरुसलेमता हानिहि रो इन्‍ताको मन्‍डलिगेलाइहेङ दुसुतेङ वा एन्‍टिओखियाभारि खुअ्‌हि।

२३ वा इन्‍ता आधे दिनाथिकापा हितेङ इन्‍तासो गलातिया रो फ्रिगियाको माउजागेलाइ जेङतेङ झाराङ चात्‍यागेलाइहेङ आँट पितेङ भेनेङ भेनेङ थामेता हानेहि।

अपोल्‍लोस एफिससता

२४ इङकोङ माझाता अलेक्‍जेन्‍ड्रिया पुरता हिका अपोल्‍लोस मिङको एमि यहुदि एफिससता लोहि। वा एमि रेम्‍फा धुइका रो धरमकिताबता गेका हिघाखे।

२५ वा प्रभु इसुको बारेता बिद्‌या निङका हिघाखे रो आत्‍माता बोल्‍यातेङ इसुको बारेता काथागेलाइ मुनासिपसो धुइका रो धिरपा घाखे। कालाउ वा युहन्‍नाको चिभुअ्‌लि खिनिङ गेका हिघाखे।

२६ वा कचहरिसाअ्‌ता माथिसिङ धुइलि तेङहि। कुलाउ अपोल्‍लोसको धुइका काथा हिङतेङ प्रिस्‍किला रो अकिलास वासेहेङ ताइको साअ्‌ता चुमपुहि। कालाउ ओबालाइ परमेस्‍वरको दामाको माने वासेहेङ रेम्‍फा गेपाहि।

२७ इङकोन्‍हुअ्‌सो अपोल्‍लोस अखैया माउजाता हानेलि ठहर पाहि। एफिससता हिका प्रभुको चात्‍यागेलाइ वासेहेङ हानेलि आँट पितेङ वासेहेङ खाङसु दोअ्‌तेङ इन्‍ता हिका चात्‍यागेलाइहेङ एलोङ चिथि बुङ लेखिपिहि। अपोल्‍लोस अखैयाता थुकातेङ निगाहासो खान्‍धुर पाकालाइहेङ हेन्‍जाङ मदत पाहि।

२८ हाइदोनु वा धरमकिताबको कथनसो इसु दोङ ख्रिस्‍ट हि दोअ्‌तेङ यहुदिगेलाइहेङ दासि पिहि।

पावल एफिससता

१९

१ अपोल्‍लोस कोरिन्‍थता हिलाउ पावल लिअ्‌ता माउजागेलाइ जेङतेङ एफिससता लोहि। इन्‍ता वा आधे चात्‍यागेलाइहेङ दुसुहि।

२ वा ओबालाइहेङ हिअ्‌हि, “हाइ नेलाइ प्रमासाना खान्‍धुर पातेङ पुनित हङस निङसुन्‍हा?” ओबालाइ वासेहेङ दोअ्‌हि, “पुनित हङस हि दोअ्‌का ते केलाइ हिङका बुङ मान्‍थुन्‍हाहि।”

३ आरोङ पावल हिअ्‌हि, “एन्‍सानु नेलाइ हिसिका चिभुअ्‌लि र्‍हुसुन्‍हा?” ओबालाइ दोअ्‌हि, “युहन्‍नाको चिभुअ्‌लि निङन्‍हाहि।”

४ कोलाउ पावल दोअ्‌हि, “युहन्‍नाको पिका चिभुअ्‌लिचाहिँ कुकर्मसोघुरिका चिभुअ्‌लि हिघाहि। वान्‍हुअ्‌सो लोका द्‍याङ इसुहेङ खान्‍धुर पासु दोअ्‌तेङ वा द्‍याङगेलाइहेङ दोअ्‌घाखे।”

५ इदोइ काथा हिङकान्‍हुअ्‌सो ओबालाइ प्रभु इसुको मिङता चिभुअ्‌लि र्‍हुहि।

६ जेलाउ पावल ओबालाइर्‍हुता खुर ताअ्‌हि, कोलाउ पुनित हङस ओबालाइर्‍हुता लोहि रो ओबालाइ भेनेङ राउता धुइहि रो आगाधुइका धुइलि तेङहि।

७ ओबालाइ जाम्‍मा तेन्‍हेमि झोको हिघाखे।

८ पावल कचहरिसाअ्‌ता हानेहि रो सुम माहिनाथिकापा परमेस्‍वरको सारभिको बारेता एम्‍बालाइदोफा माथिसिङ बहस पाहि रो द्‍याङगेलाइहेङ गेपाहि।

९ कुलाउ हेअ्‌मि मन थाङपातेङ प्रमासाना खान्‍धुर मापाहि। उल्‍टाङ एम्‍बालाइ प्रभुको पिका मुक्‍तिको दामाहेङ झाराङको आगाता हेला पाहि। कोलाउ पावल कचहरिसाअ् लाअ्‌तेङ खान्‍धुरगेलाइहेङ दोसाङ चुम्‍पुतेङ टुरान्‍नसको स्‍कुलता बहस पालि तेङहि।

१० न्‍हे बाअ्‌सार एसाङ पाङ दोहि। कालाउ इङकोन्‍हुअ्‌सो खिनिङ एसिया माउजाता हिका यहुदि रो ग्रिक जात्‍याको द्‍याङगेलाइ न्‍हेमिङ प्रभुको कथन हिङहि।

११ परमेस्‍वर पावलको खुरसो नावा भारबुसाइका कामगेलाइ पाहि।

१२ हाइपानु गाम्‍छा माकुनु नोसोइ वाको जिउता धेलपातेङ मासाअ्‌धेकालाइकोता चुमपुघाखे, कालाउ एम्‍बालाइको जिउसो रोगाइका हानेघाखे रो मासान बुङ ओल्‍हेघाखे।

१३ कुलाउ इसोओसो घुराइगिल्‍का यहुदि ओझागेलाइ मासान खोअ्‌कालाइहेङ प्रभु इसुको मिङ ल्‍होपितेङ एसा दोअ्‌घाखे, “पावलको पारचार पाका इसुको मिङता का नासेहेङ ओल्‍हेलि हुकुम पिखा।”

१४ इन्‍ता एमि स्‍केवास मिङ हिका यहुदि मुल धामिको न्‍हिअ्‌मि चानगेलाइ इसिका पाघाखे।

१५ कोलाउ मासान उतर पितेङ एम्‍बालाइहेङ दोअ्‌हि, “इसुहेङ का नाल्‍खा, पावलहेङ बुङ का नाल्‍खा, कुलाउ नेलाइचाहिँ हासु एइ?”

१६ कालाउ इङको मासान खोअ्‌का द्‍याङ एम्‍बालाइर्‍हुता तोङतेङ लोहि। एम्‍बालाइ झाराङहेङ बसता पातेङ एम्‍बालाइहेङ लोङपाहि रो एम्‍बालाइ इङको साअ्‌सो नाङघाङ घाइते जेङतेङ खाअ्‌हि।

१७ इदोइ काथा एफिससता हिका यहुदि रो बो जात्‍याको द्‍याङगेलाइ हिङतेङ झाराङ थिहि। एम्‍बालाइ प्रभु इसुको मिङहेङ हेन्‍जाङ मानपाहि।

१८ हेन्‍जाङ खान्‍धुर पाकालाइ इन्‍ता लोतेङ ताइको पाका मारेम्‍का कामगेलाइ द्‍याङगेलाइको आगाता कबोल पाहि।

१९ हेन्‍जाङ खान्‍धुर पाकालाइ जाइ जादु पाघाखे एम्‍बालाइ जादुको बारेता लेखिका किताबगेलाइ चुमातेङ झाराङको आगाता दुपिहि। दुका किताबगेलाइको दाम आनुमान पालाउ झान्‍डाइ न्‍हेकुरिते हाजार रुपाको टाकाको हिसाब जेङलि लोहि।

२० एसापा प्रभुको कथन चारबितिङ चारचाराइतेङ हानेहि।

एफिसस पुरता हुल्‍दुङगा

२१ इङकोन्‍हुअ्‌सो पावल माकेडोनिया रो अखैया माउजा जेङतेङ यरुसलेम हानेलि भोहि। वा दोअ्‌हि, “यरुसलेम हानिकान्‍हुअ्‌सो का रोम पुर बुङ हानेलिङ गोयाङ।”

२२ इङकोन्‍हुअ्‌सो वा ताइमिहेङ साघाइका सानाइतिगेलाइ तिमोथि रो इरास्‍तसहेङ माकेडोनियाभारि दिङगिल्‍हि, कालाउ वा ताइमिचाहिँ आसा दिनाथिकापा एसिया माउजाता दोङ हि।

२३ इङको पहरता प्रभुको मुक्‍तिको दामाको पारचार जेङका हिनाङसिङ एफिसिसता बाराका खाइलाबाइला जेङहि।

२४ हाइदोनु डेमेत्‍रियस मिङ हिका एमि आर्तेमिस देबिको रुपाको म्‍हुम्‍हुइका थानगेलाइ बान्‍हाइघाखे। इदोइ काम पातेङ वा रो वाको ताअ्‌का कामपाकालाइ सुदाङ हेन्‍जाङ टाका कामाइघाखे।

२५ कालाउ डेमेत्‍रियस वाको कामपाकालाइ रो एम्‍बालाइभाइकाङ काम पाकालाइ झाराङहेङ जोम्‍पातेङ दोअ्‌हि, “ओनेगेलाइ, इदोइ कामसोङ केलाइ हेन्‍जाङ टाका कामाइका हिनाहि दोअ्‍तेङ नेलाइ दोङ गेसुखेना।

२६ कुलाउ इदोइ पावल हाइ दोअ्‌दोङखे, नेलाइ ताइमिङ तिङदोङ सुखेना रो हिङदोङ सुखेना। वा द्‍याङको खुरहोइ बान्‍हाइका दिरचाहिँ दिर दोङ माको दोअ्‌दोङखे। वा इता एफिसस रो एसिया माउजाता हिका हेन्‍जा झोको द्‍याङगेलाइहेङ ताइको काथा धिरपातेङ केउपालि दोअ्‌खोइ।

२७ एसापा केलाइको कामको खिनिङ माको कालाउ बाराका देबि आर्तेमिसको थानको बुङ हेला ज्‍यावा कालाउ एसिया रो दुनियाभरिको द्‍याङगेलाइ मानितेङ लोका देबि आर्तेमिसको पुजा बुङ बन्‍द ज्‍यावा।”

२८ इदोइ काथा हिङतेङ इन्‍ता जोम्‍तेङ हिका द्‍याङगेलाइ चेर ताम्‍पाहि रो एम्‍बालाइ र्‍हिकाइतेङ दोअ्‌लि तेङहि, “एफिससता हिका देबि आर्तेमिसको जाइ ज्‍याको!”

२९ इङको पुरता खाइलाबाइला जेङलि तेङहि। द्‍याङगेलाइ हुल धेउतेङ लोहि रो माकेडोनियासो लोका पावलको सानाइति गायस रो अरिस्‍तार्खसहेङ रिम्‍तेङ घाकाथामेता चुमपुहि।

३० पावल द्‍याङगेलाइको चेसुमेसुकाता हानेलि भोहि, कुलाउ प्रमासाना खान्‍धुर पाका दादाओनेगेलाइ वासेहेङ इन्‍ता हानेलि मापिहि।

३१ एसिया माउजाको आधेमि सारकारि हाकिमगेलाइ सुदाङ पावलको भालाइ चिताइतेङ वासेहेङ इङको घाकाथामेता देखाल मापि दोअ्‌तेङ मतो पिहि।

३२ द्‍याङगेलाइको चेअ्‌सुता बाराका खाइलाबाइला जेङदोङ घाहि। आधेमि एथोक आधेमि भेनेङथोक दोअ्‌तेङ र्‍हिकाइघाहि। कालाउ हेन्‍जाङहेङ द्‍याङगेलाइ हाइपालि जोम्‍हि इङको बुङ गेका मान्‍थुघाहि।

३३ एन्‍सालाउ यहुदिगेलाइ अलेक्‍जेन्‍डर दोअ्‍का द्‍याङहेङ आगा पाहि। चेअ्‌सुमेअ्‌सुकासो हेअ्‌मि र्‍हिकाइतेङ जेङका बारदातको बारेता वासेहेङ दोअ्‌लि लागाइहि। वा ताइको खुरको टिप्‍निहोइ झाराङहेङ सिपापा हिलि दोअ्‍तेङ ताइको काथा द्‍याङगेलाइता ताअ्‌हि।

३४ कालाउ वासेहेङ यहुदि दोअ्‌तेङ नाल्‍कान्‍हुअ्‌सो इङको द्‍याङगेलाइ “एफिसिसता हिका देबि आर्तेमिसको जाइ ज्‍याको!” दोअ्‌तेङ न्‍हे घान्‍टाझोको र्‍हिकाइतेङहि।

३५ इङकोन्‍हुअ्‌सो नगर कचहरिको सचिब द्‍याङगेलाइहेङ सिपापा हिलि दोअ्‌तेङ वा दोअ्‌हि, “एफिससको दादाओनेगेलाइ, एफिसिगेलाइको पुरचाहिँ बारा देबि आर्तेमिसको थान रो आदेलसो हुल्‍का वाको मुर्तिको काथा हासु मागिखे कुनु?

३६ इदोइ काथा सत्‍ते हि, यासेहेङ हासु बुङ माको दोअ्‌लि माद्‍वावा। एन्‍सा जेङलाउ नेलाइ सिपापा हिसु। एसापा जोसता लोतेङ ठहर दोङ मापासिङ हिदिङ काम पालि रेम्‍का माको।

३७ नेलाइको रिम्‍तेङ चुमाका द्‍याङगेलाइ ना केलाइको थान लुटिका हि ना एम्‍बालाइ केलाइको देबि आर्तेमिसको बारेता बादनामि पाका हि।

३८ “यदि डेमेत्‍रियस रो वाको मुर्ति बान्‍हाइका सानाइतिगेलाइको खिलापता दुसिका काथा हिनु एम्‍बालाइ न्‍यायपाकाथामेता हानितेङ उजुर पालि द्‍वावा।

३९ आरोङ नेलाइ इङकोखान्‍तेङ बुङ हेन्‍जा हिदिङ काथा भोनु केलाइ कचहरि काइतेङ इङको काथाको बहस पापिलि द्‍वाङ।

४० नानि एसापा खाइलाबाइला जेङनाङसिङ केलाइर्‍हुताउत्‍पात माचाइका फतुर लोलि द्‍वाङ। इङको खाइलाबाइलाको फतुर केलाइता लोनु केलाइ हासुङ हाइदोङ दोअ्‌लि बुङ माद्‍वाङ।”

४१ इदि दोअ्‌लिदोतेङ वा कचहरिहेङ दोपाहि।

पावल माकेडोनिया रो ग्रिसता

२०

१ इङको खाइलाबाइला निचालाकान्‍हुअ्‌सो पावल प्रभु इसुको चात्‍यागेलाइहेङ जोम्‍पाहि रो एम्‍बालाइहेङ खान्‍धुरता बोल्‍यातेङ हिलि आँट पितेङ माकेडोनिया माउजाभारि हानेहि।

२ इन्‍ता थुकाकान्‍हुअ्‌सो पावल थामेथामेता हानितेङ प्रभुको चात्‍यागेलाइहेङ आँटसो पितेङ धिरपाहि। इङकोन्‍हुअ्‌सो वा ग्रिस मुलुकता लोहि।

३ वा सुम माहिन्‍हाथिकापा इन्‍ताङ हि। इङकोन्‍हुअ्‌सो पावल चिजाहाजसो सोझाङ सिरिया माउजा हानेलि ठहर पाहि। एसापा हानेलि खाङलाउ यहुदिगेलाइ वासेहेङ सेअ्‌लि भोदोङखे दोअ्‌का हिङतेङ वा तेतेङ माकेडोनिया जेङतेङ हानेलि ठहर पाहि।

४ इदोइ यात्‍राता भेभेनाङ मन्‍डलिको दादाओनेगेलाइ दोसाङ हानेहि। पावल दोसाङ हानेकालाइता बेरिया पुरता हिका पुरसको चान सोपात्‍रोस, थेसलोनिके पुरता हिका अरिस्‍तार्खस रो सिकन्‍दस, डर्बि पुरता हिका गायस, गलातिया माउजाको तिमोथि कालाउ एसिया माउजासो लोका तुखिकस रो त्‍रोफिमस हिघाखे।

५ एम्‍बालाइ केलाइखान्‍तेङ लाम्‍फा दोङ हानेहि रो केलाइहेङ त्‍रोआस पुरता र्‍हुम्‍तेङहि।

६ केलाइचाहिँ लाअ्‌पिका पार्बा मानेलिदोकान्‍हुअ्‌सो फिलिप्‍पि पुरसो जाहादिको दामा जेङतेङ हानेन्‍हाहि कालाउ नानि दिनान्‍हुअ्‌सो एम्‍बालाइहेङ त्‍रोआस पुरता दुसुन्‍हाहि। इन्‍ता केलाइ एआथार थिकापा हिन्‍हाहि।

पावल आन्‍तिमखेप त्‍रोआस पुरता हानेका

७ सानचारबारa दिलिमा केलाइ इन्‍ता हिका प्रभुको चात्‍यागेलाइदोफा प्रभुभोज चालिको भाअ्‌सिङ जोमन्‍हाहि। पावल जुम्‍निर्‍हिमा हानेलि गोइनाङसिङ वा आधारात थिकापा एम्‍बालाइदोफा काथापातेङ हि।

८ केलाइ जोम्‍तेङ हिका र्‍हुताको तालाता हेन्‍जा गेसागेलाइ जोल्‍तेङ हिघाखे।

९ युटिकस दोअ्‌का एमि वाजान झ्‍यालता योम्‍तेङ हिघाहि। पावल धुइकाताङपालाउ इङको वाजान निन्‍धा धुलातेङ जिम्‍हि। वा जिम्‍लाउ र्‍हुताको सुम तालासो लेता हुल्‍हि। एम्‍बालाइ वासेहेङ तोल्‍हेलि हानेलाउ वा सिलिदोका हिघाहि।

१० कालाउ पावल खुअ्‌तेङ वाजानर्‍हुता सालाल्‍हाङतेङ वासेहेङ खोमतेङ कोरबितिङ हिका द्‍याङगेलाइहेङ दोअ्‌हि, “नेलाइ माथिसु, इदोइ वाजान ते सिन्‍हुपाङ हि।”

११ इङकोन्‍हुअ्‌सो पावल र्‍हुताको तालाता ताङहि रो झाराङ मिलितेङ प्रभुभतेर चाहि। प्रभुभतेर चाकान्‍हुअ्‌सो वा माझेङपाधाउ एम्‍बालाइदोफा काथा पातेङ हि। इङकोन्‍हुअ्‌सो वा एम्‍बालाइसो बिदा र्‍हेतेङ हानेहि।

१२ इन्‍ताको चात्‍यागेलाइ चाहिँ इङको वाजानहेङ सिता सिरपुहि। वाजान बान्‍चेकाता झाराङ लेन्‍चा हि।

पावल त्‍रोआससो मिलेटसथिकापा तेतेङ हानिका

१३ त्‍रोआससो पावलबिना केलाइ झाराङ चिजाहाजता धोल्‍तेङ अस्‍सोस पुरता हानेन्‍हाहि। पावल अस्‍सोसथिकापा तेतेङ हानेलि भोनाङसिङ वा केलाइदोफा ताइमिहेङ अस्‍सोसता खिनिङ चिजाहाजता धोल्‍लि बन्‍दोबस्‍त पाका हिघाखे।

१४ केलाइ अस्‍सोसता थुकाकान्‍हुअ्‌सो वा बुङ लोतेङ चिजाहाजता धोल्‍हि रो केलाइ झाराङ मिलितेङ मितिलेने पुरता हानेन्‍हाहि।

१५ जुम्‍निदिना केलाइ जाहादिको दामा जेङतेङ खियस मारालाअ्‌काको भेर्पा रो सुम्‍निता सामोस मारालाअ्‌काता थुकान्‍हाहि। इन्‍तासो भेनेङ दिना मिलेटस पुरता थुकालिलोन्‍हाहि।

१६ पावलहेङ यरुसलेमता थुकालि हातार जेङनाङसिङ एसियाता आवायाङका दोअ्‌तेङ वा एफिसस पुरता मादुल्‍लि निधो पाहि हाइदोनु वा पेन्‍तिकोसको पार्बाता जेथेङदो मारफाङ यरुसलेम थुकालि मन पाका हिघाहि।

पावल एफिससको मन्‍डलिको आगुवागेलाइदोसा बिदा र्‍हेका

१७ मिलेटस पुरसो पावल एफिसस पुरता हिका मन्‍डलिको आगुवागेलाइहेङ काइलिदिङगिल्‍हि।

१८ जेलाउ एम्‍बालाइ थुकालिलोहि कालाउ वा एम्‍बालाइहेङ दोअ्‌हि, “एसियाता लोका दिनासोङ नेलाइदोफाङ हिलाउ का इङको दिनागेलाइ हेसापा दोपाघा इङको नेलाइ दोङ गेसुखेना।

१९ यहुदिगेलाइ घुरिघुरि सानताइलाउ बुङ का नोइतेङ मिति ह्‍याअ्‌पातेङ प्रभुको सेवा पाघा।

२० नेलाइ झाराङको आगाता रो साअ् साअ्‌ता दुल्‍तेङ धिरपालाउ का नेलाइको भालाइ जेङका हिदिङ काथा मनता माम्‍होअ्‌घा।

२१ का यहुदि रो बो जात्‍यागेलाइहेङ ताताइको कुकर्म लाअ्‍तेङ परमेस्‍वरकोता घुरिसु रो केलाइको प्रभु इसुता खान्‍धुर पासु दोअ्‌तेङ पारचार पाघा।

२२ “एला का पुनित हङससो दोअ्‌का मानितेङ यरुसलेम हानेदोङखा। इन्‍ता कासेहेङ हाइहाइ ज्‍याङ, का माग्‍याङका।

२३ का इदोइझोको ते गेखा, गोताङ पुरगेलाइता थुना रो पिर यरुसलेमता भोगेलिगोयाङ दोअ्‍तेङ पुनित हङस कासेहेङ गेपाका हि।

२४ कुलाउ काङको ज्‍यान ताइको भाअ्‌सिङ हिदिङ मोलको मान्‍थु। का इदोइझोको खिनिङ भोखा, परमेस्‍वर द्‍याङगेलाइहेङ दायापाका हि दोअ्‌का रेम्‍काबानाल पारचार पाका कामहेङ का पुरा पालि द्‍वाको, जेदोङ कामचाहिँ प्रभु इसु दोङ कासेहेङ आर्‍हाइका हि।

२५ कालाउ नेलाइ जाइको माझाता का सादेलको सारभिको पारचार पातेङ लोकाहिघा, नेलाइदोफा आरोङ काङको हेअ्‌लाउ बुङ मादुस्‍वाङ दोअ्‌का काथा का गेखा।

२६ इदोइभाअ्‍सिङ नानि का नेलाइहेङ दोअ्‌दोङखा, नेलाइता हासुङ नास जेङसुन्‍हा पानु कासेहेङ इङकोको फतुर मालाग्‍याङ

२७ हाइदोनु परमेस्‍वर केलाइको भाअ्‌सिङ पालिखाङका हिदिङ काथा बुङ मादाइपासिङ का नेलाइहेङ गोताङ दोअ्‌पिहोइका।

२८ “एला नेलाइ ताइमिङ ताइको रेखदेख पासु रो पुनित हङस नेलाइहेङ जिम्‍मा पिका जेरगेलाइको बुङ रेखदेख पासु। परमेस्‍वरको मन्‍डलिको रेम्‍का घोका जेङसु हाइदोनु प्रभु इसु इङको द्‍याङगेलाइहेङ ताइकोङ हिति होपातेङ चोलका हि।

२९ कालाउ का हानेकान्‍हुअ्‌सो झारको स्‍याइलेभाइका द्‍याङगेलाइ नेलाइको माझाता दुलावा रो मन्‍डलिहेङ पिर पिलि मालाअ्‌तावा दोअ्‌तेङ का गेखा।

३० नेलाइकोङ माझासो बुङ ढाटाइका बिद्‌या पिका द्‍याङगेलाइ ओल्ह्‍यावा। एम्‍बालाइ प्रभुको चात्‍यागेलाइहेङ ताइकोङ मारेम्‍का दामाता चुमपुलि भोकावा।

३१ एन्‍सा जेङलाउ चालाक जेङतेङ हिसु कालाउ का सुम बाअ्‌सारथिकापा नितिमन्‍हिसिङ मिति ह्‍याअ्‌पातेङ प्रभुको एमिएमिहेङ पिका चेतानि मानिल्‍सु।

३२ “एला का नेलाइहेङ परमेस्‍वरको खुर्ता जिम्‍मा पिदोङखा रो वाकोङ दायासो पोङघाका बानालको भरता लाअ्‌प्‍याङका, जाइसो वा नेलाइहेङ खान्‍धुरता बोल्‍याका बान्‍हाइलि द्‍वावा रो ताइको द्‍याङगेलाइहेङ आसिसको हकदार बान्‍हायावा।

३३ “का हासुको सोना, रुपा रो धाबा मादिअ्‌घा।

३४ नेलाइ ताइमिङ गेसुखेना, काङको खुरहोइ काम पातेङ कासेहेङ रो काङको सानाइतिगेलाइहेङ गोइका आनेमाने जुराइघा।

३५ एसापा ‘र्‍हुकाखान्‍तेङ पिकाता हेन्‍जा सहसाम्‍पा हिb’ दोङतेङ प्रभु इसु ताइमिङ दोअ्‌का काथाहेङ फोमपातेङ मादोका द्‍याङगेलाइको खाङठहर पालि दोकाझोको काम पालिगोयाङ दोअ्‌तेङ का गोताङ काथाता तिङपाका हिघा।”

३६ इदोइ दोअ्‌तेङ पावल झाराङदोफा मिलितेङ तिर्‍हो थोतेङ पुकार पाहि।

३७ एम्‍बालाइ झाराङ खारहि रो पावलहेङ खोम्‍तेङ चुमाइतेङ बिदा पाहि।

३८ पावल “नेलाइ आरोङ कासेहेङ हेअ्‌लाउ मादुसुस्‍वाना” दोअ्‌काता एम्‍बालाइ हेन्‍जाङ मन तुपाहि। इङकोन्‍हुअ्‌सो एम्‍बालाइ पावलहेङ चिजाहाजथिकापा सिरपुहि।

a 

२०:७ सानचारबार यहुदि चलनता आथारको लाङ दिना जेङघाखे।

b 

२०:३५र्‍हुकाखान्‍तेङ पिकाता हेन्‍जा सहसाम्‍पा हि इदोइ इसुको दोअ्‌का काथा द्‍यालोङ रेम्‍काबानालगेलाइता मानिङखे।

पावल यरुसलेम हानेका

२१

१ एफिससको मन्‍डलिको आगुवागेलाइदोफा बिदा जेङतेङ केलाइ चिजाहाजता सोझाङ कोस दोअ्‍का मारालाअ्‌का जेङतेङ जुम्‍निदिना रोडस टापुता थुकान्‍हाहि कालाउ इन्‍तासो पटारा पुरता थुकालिलोन्‍हाहि।

२ इन्‍ता केलाइ फोनिके माउजाथिकापा हानेका चिजाहाज निङन्‍हाहि रो इन्‍ताङ धोल्‍तेङ हानेन्‍हाहि।

३ केलाइ साइप्रस मारालाअ्‌काको भेर्पाङ जेङतेङ इङकोकोङ माहेँपाहासो सिरिया माउजाभारि हानेन्‍हाहि। टुरोस पुरता आनेमाने खुअ्‌पालि चिजाहाज रोकेन्‍हालाउ केलाइ बुङ खुअ्‌न्‍हाहि।

४ कालाउ इन्‍ता हिका प्रभुको चात्‍यागेलाइहेङ दुसुलि हानेन्‍हाहि रो ए आथारथिकापा ओबालाइदोफाङ हिन्‍हाहि। पुनित हङससो आगुवाइ निङतेङ ओबालाइ पावलहेङ यरुसलेम मान्‍हेलि दोअ्‌हि।

५ कालाउ एआथार झोको हिकान्‍हुअ्‌सो केलाइ ओबालाइदोफा बिदा जेङतेङ हान्‍हेन्‍हाहि। इन्‍ताको प्रमासाना खान्‍धुर पाका झाराङ दादाओने, बाइओने रो जामालाइ चोमालाइसुदाङ केलाइहेङ पुरको बाहारथिकापाङ सिरपुलि लोहि। केलाइ झाराङ जाहादिको काम्‍बेता तिर्‍हो थोतेङ पुकार पान्‍हाहि।

६ इङकोन्‍हुअ्‌सो केलाइ बिदाबारि जेङतेङ चिजाहाजता धोलन्‍हाहि रो ओबालाइचाहिँ ताइको साअ्‌भारि घुरिहि।

७ टुरोस पुरसो केलाइ टोलेमाइस पुरता थुकातेङ चिजाहाजसो खुअ्‌न्‍हाहि। केलाइ इन्‍ता हिका प्रभुको खान्‍धुर पाका दादाओनेगेलाइहेङ दुसुलि हानेन्‍हाहि रो एनि एम्‍बालाइदोफाङ हिन्‍हाहि।

८ जुम्‍निदिना इन्‍तासो बिदा जेङतेङ केलाइ कैसरिया पुरता थुकान्‍हाहि। इन्‍ता केलाइ रेम्‍काबानाल पारचारपाका फिलिपको साअ्‌ता हिन्‍हाहि। फिलिपचाहिँ सालन्‍हाकालाइहेङ सेवा पालि भाअ्‌सिङ सालन्‍हाका न्‍हिअ्‌मिता एमि हिघाखे।

९ वाको द्‍यामि बिहु माजेङका चामिन्‍दिगेलाइ हिघाखे। एम्‍बालाइकोता आगाधुइका धुइलि बारदान हिघाहि।

१० केलाइ आसा दिना फिलिपको साअ्‌ता हिलाउ यहुदिया माउजासो अगाबस मिङ हिका एमि आगाधुइका केलाइकोता लोहि।

११ वा पावलको तेपाना चुमतेङ ताइको खुर रो खोकोइ धेउतेङ दोअ्‌हि, “पुनित हङस एसापा दोअ्‌खे, यरुसलेम हानेनु यहुदिगेलाइ इदोइ तेपानाको धनिहेङ एसाङ पातेङ धेवावा रो बो जात्‍यागेलाइको खुरता जिम्‍मा प्‍यावा।”

१२ इदोइ काथा हिङतेङ केलाइ रो इन्‍ता हिका झाराङ द्‍याङ पावलहेङ यरुसलेम मान्‍हे दोअ्‌तेङ दोअ्‌हि।

१३ कुलाउ पावल दोअ्‌हि, “नेलाइ हाइपालि खारतेङ काङको मन तुपापिसुखेना? का यरुसलेमता धेउन्‍हालि खिनिङ माको, कुलाउ प्रभु इसुको भाअ्‌सिङ सिलि बुङ त्‍यार हिघा।”

१४ पावलहेङ रोकेलि मादोलाउ केलाइ “प्रभुको लाल्‍सा पुरा ज्‍याको” दोअ्‌तेङ सिपापा हिन्‍हाहि।

१५ इङकोन्‍हुअ्‌सो केलाइ ताइको आनेमानेगेलाइ त्‍यार पातेङ यरुसलेमभारि दामा लाअ्‌न्‍हाहि।

१६ कैसरियाको प्रमासाना खान्‍धुर पाका आधे दादाओनेगेलाइ बुङ केलाइदोफाङ लोहि। एम्‍बालाइ केलाइहेङ साइप्रस मारालाअ्‌कासो लोतेङ हिका प्रभुको पुर्ना खान्‍धुरि मनासोनको साअ्‌ता बासा हिलि सिरपुहि।

पावल याकुबहेङ दुसुका

१७ केलाइ यरुसलेमता थुकालाउ इन्‍ताको मन्‍डलिको दादाओनेगेलाइ लेङचातेङ केलाइको स्‍वागत पाहि।

१८ जुम्‍निदिना पावल केलाइदोफा याकुबकोता हान्‍हेहि। इन्‍ता मन्‍डलिको झाराङ आगुवागेलाइ जोम्‍तेङ हिघाखे।

१९ पावाल एम्‍बालाइहेङ दुसुहि रो वाको पाका गोताङ कामसो बो जात्‍याको माझाता परमेस्‍वर हिसिकाहिसिका कामगेलाइ पाहि, इङको गोताङ दोअ्‌पिहि।

२० पावलको दोअ्‌का हिङतेङ ओबालाइ परमेस्‍वरको मिङ तोल्‍हेहि। इङकोन्‍हुअ्‌सो ओबालाइ पावलहेङ दोअ्‌हि, “इता बुङ हाजार यहुदिगेलाइ प्रमासाना खान्‍धुर पातेङ मोसाको पिका नियमहेङ एलाथिकापा बुङ मानिदोङखे।

२१ एला ‘मोसाको नियम मानेलिमागोयाङ कालाउ जामालाइको खतना पालि मागोयाङ रो यहुदि चलनता चलिलिमागोयाङ’ दोअ्‌तेङ बोजात्‍याको मुलुकता हिका गोताङ यहुदिगेलाइहेङ ना धिरपादोङखेना दोअ्‌का काथा ओबालाइ हिङका हि।

२२ एन्‍सानु एला केलाइ हाइ पाङ? एला पाक्‍का बुङ ना इता लोकाहिना दोअ्‌तेङ एम्‍बालाइ हिनावा।

२३ इदोइहेतु केलाइ जेदोङ दोअ्‌न्‍हाखे इदोङहेतु पा, इता एला केलाइदोफा म्‍हितुपाङहितेङ सुचि जेङलि भाकल पाका द्‍यामि द्‍याङ केलाइदोफा हि।

२४ एम्‍बालाइको भाकल पाका पहर दोहोइ, एला ना एम्‍बालाइहेङ चुमतेङ थानता हानितेङ सुचि जेङका कामता भाग र्‍हु। खार्चागेलाइचाहिँ ना तिरिपि रो एम्‍बालाइको पुसिङ सिअ्‌लि लागाइ। एसापा ना नियम मानेका तिङतेङ झाराङ नासेहेङ लागाइका फतुर जातिङको माको दोअ्‌तेङ ग्‍यावा।

२५ कुलाउ खान्‍धुर पाका बो जात्‍यागेलाइहेङ चाहिँ ‘मुर्तिहेङ चार्‍हाइका चिज, हिति, निर्घा एम्‍तेङ सेअ्‌का गुपुसको बिय्‍हा रो दुराचारसो खेङन्‍हातेङ हिसु’ दोअ्‌का निधो पातेङ केलाइ चिथि लेखितेङ पिगिलन्‍हाहोइ।”

२६ जुम्‍निदिना पावल इङको द्‍यामि द्‍याङगेलाइहेङ थानता चुमतेङ एम्‍बालाइदोफाङ म्‍हितुपाङ हितेङ ताइमिहेङ बुङ सुचि पाहि। इङकोन्‍हुअ्‌सो वा द्‍यामिको भाअ्‌सिङ सुद्‍याइको भाकल हेअ्‌लाउ पुरा ज्‍याङ रो भोक चर्‍हाइका दिना हेअ्‌लाउ दोअ्‌तेङ धामिहेङ दोअ्‌लि थानलिअ्‌ता दुल्‍हि।

पावल थानता रिमनिङचाका

२७ भाकल पाका एआथार जेङलि तोम्‍का हिघाहि कालाउ एसिया माउजासो लोका यहुदिगेलाइ पावलहेङ थानता तिङहि। एम्‍बालाइ द्‍याङगेलाइहेङ तोल्‍हेहि रो पावलहेङ रिम्‍तेङ

२८ र्‍हिकाइतेङ दोअ्‍लि तेङहि, “लोसु, लोसु, इस्राएलि दादा ओनेगेलाइ, केलाइहेङ साघाइसु! एइ, इदोङ द्‍याङ जेसोकोसोङ हानितेङ केलाइ इस्राएलिगेलाइको खिलापता धुइका, मोसाको नियम मामानेलि रो थानता पुजा बुङ मापालि दोअ्‌तेङ धिरपाका यिदोइ एइ। इदोइ खिनिङ माको, या बो जात्‍याको द्‍याङगेलाइहेङ थानता दुल्‍पातेङ इदोइ सुचि थामेहेङ बुङ आखेका बान्‍हाइपिका हि।”

२९ एम्‍बालाइ एफिसससो लोका त्‍रोफिमसहेङ पावलदोफाङ पुरता तिङका हिघाखे रो पावल वासेहेङ थानलिअ्‌ताङ चुमाहि दोअ्‌तेङ फोमपाका हिघाखे।

३० इदोइ काथासो पुरभारि खाइला बाइला जेङहि रो द्‍याङगेलाइ चारबितिङसो इन्‍ता लोहि। एम्‍बालाइ पावलहेङ हेरपुतेङ थानलिअ्‌तासो बाहार ओल्‍हेपाहि कालाउ थानको फिनु गिअ्‌पिहि।

३१ एम्‍बालाइ पावलहेङ सेअ्‌लि तोम्‍का हिघाखे। इङको पहर दोङ गोताङ यरुसलेम पुरता हुल्‍दाङगा जेङदोङखे दोअ्‌का बानाल रोमि पलटनपतिको न्‍हातोङता थुकाहि।

३२ वा ओदोङघरि पलटन रो काप्‍तानगेलाइ चुमतेङ धाअ्‌तेङ द्‍याङगेलाइको जोम्‍काभारि हानेहि। रोमि पलटनपतिहेङ लोका तिङतेङ द्‍याङगेलाइ पावलहेङ दान्‍हाइलि लाअ्‌हि।

३३ रोमि पलटनपति पावलहेङ रिम्‍हि रो न्‍हेलोङ झिन्‍झिरिहोइ धेउलि लागाइहि कालाउ द्‍याङगेलाइहेङ हिअ्‌हि, “इदोइ हिताको द्‍याङ? या हाइ पाहि?”

३४ कालाउ जोम्‍तेङ हिका द्‍याङगेलाइ आधेमि ए थोक आधेमि भेनेङ थोक दोअ्तेङ र्‍हिकाइहि। एसापा रोमि पलटनपति झागाराको खास काथा गेलिङ मादोहि। एन्‍सा जेङलाउ वा पावलहेङ पलटन हिका थामेता चुमपुलि हुकुम पिहि।

३५ पलटनगेलाइ पावलहेङ चुमपुतेङ हानेलाउ द्‍याङको चेप्रेचेअ्‌का ओबालाइहेङ पिताइतेङ हानेहि। पाइर्‍होसो र्‍हुता हानेलि तोम्‍लाउ द्‍याङगेलाइ पावलहेङ सेअ्‌लि भोहि। एन्‍सा जेङलाउ द्‍याङगेलाइसो बान्‍चेपालि पलटनगेलाइ वासेहेङ फुतेङ चुमपुहि।

३६ इङको पहरथिकापा बुङ “वासेहेङ सेअ्‌लि गोयाङ!” दोअ्‌तेङ र्‍हिकाइतेङ द्‍याङगेलाइ पावलहेङ पिताइदोङ घाखे।

पावल ताइको बारेता दोअ्‌का

३७ ब्‍यारेकलिअ्‌ता दुल्‍लि तोमलाउ पावल रोमि पलटनपतिहेङ ग्रिक राउता दोअ्‌हि, “का नाङकोदोफा एलोङ बिम्‍ति पालि द्‍वाङका बे?” पलटनपति दोअ्‌हि, “ए, ना ग्रिक राउ बुङ गेका हिना?

३८ हाइ ना इङकोङ मिस्रि माको, आसा बाअ्‌सार लाम्‍फा जाइ उल्‍का माचाइका द्‍या हाजार डाकुगेलाइहेङ झारता चुमपुका हिघाहि माको?”

३९ पावल दोअ्‌हि, “माको, का ते किलिकिया माउजाको टार्सस पुरता जोलमजेङका यहुदि हिघा। का इङकोङ मिङ चलिका पुरको एमि नागरिक हिघा। दाया पातेङ कासेहेङ इदोइ द्‍याङगेलाइको आगाता एलोङ काथा धुइलि पि।”

४० रोमि पलटनपति हुकुम पिहि कालाउ पावल पाइर्‍होता जाअ्‌तेङ खुरको टिपनिहोइ द्‍याङगेलाइहेङ सिपापा हिलि दोअ्‌हि। द्‍याङगेलाइ सिपापा हिकान्‍हुअ्‌सो पावल हिब्रु राउता धुइलि तेङहि:

२२

१ “आबाआमाइगेलाइ रो दादाओनेगेलाइ, नेलाइको आगाता काङको भाअ्‌सिङ दोअ्‌लि गोइका काथा एला हिङसु।”

२ पावल हिब्रु राउता धुइका हिङतेङ झाराङ द्‍याङगेलाइ सिपापा हि।

कालाउ पावल दोअ्‌हि,

३ “का किलिकियाको टार्सस पुरता जेङका यहुदि हिघा। कुलाउ का इदोङ यरुसलेम पुरता बारातेङ मास्‍टर गमलियलको कोल्‍हेता बाराघा। केलाइको पिता पुर्खासो दोङ मानेतेङ लोका धरमकिताबको बिद्‌या का रेम्‍फा धिरका हिघा। नानि नेलाइ परमेस्‍वरहेङ जेथे हाउसाइका तिम्‍पासुन्‍हा, का बुङ इङकोझोकोङ हाउसाइका हिघाखा।

४ का प्रभुको मुक्‍तिको दामाता लागिका द्‍याङगेलाइहेङ सिलितोम्‍पाङ सान्‍ताइका हिघाखा। का वाबालाइ रो बेबालाइहेङ रिम्‍पातेङ थुनिलि लागाइका हिघाखा।

५ इदोइ काङको दोअ्‌का काथा जातिङको दोअ्‌तेङ झाराङखान्‍तेङ बारा धामि रो केलाइको बाराकचहरिको सदस्‍यगेलाइ बुङ दोअ्‌लि दोस्‍वाना। ओबालाइ दोङ कासेहेङ दमस्‍कसता हिका यहुदि दादाओनेगेलाइको मिङता चिथिगेलाइ पिहि रो इङको चिथिगेलाइता कासेहेङ प्रभु इसुता खान्‍धुर पाका जनगेलाइहेङ रिम्‍का खाबरा पिका हिघाहि। इदोइहेतु एम्‍बालाइहेङ यरुसलेमता चुमातेङ साजाइ पिलिको भाअ्‌सिङ का दमस्‍कस हानेघा।

ताइमि फेरेन्‍हाका पावल द्‍याङगेलाइहेङ हिम्‍पाका

(सालन्‍हाका ९:१-१९; २६:१२-१८)

६ “जेलाउ का दमस्‍कसभेर्पा थुकालि तोम्‍लाउ माझादिना जेङका हिघाहि, सादेलसो एक्‍कासि एलोङ चोहोचोहोका जोल्‍का कार्‍हुता चिल्‍काहि।

७ का भोनोता लोङघा। इङको दोङ पहर का एसा दोअ्‌का एलोङ गाला हिङघा, ‘साउल, ओइ साउल, ना कासेहेङ हाइपालि सान्‍ताइखेना?’

८ का दोअ्‌घा, ‘प्रभु, ना हासु हिन्‍हा?’ वा दोअ्‌हि, ‘का नासरतको इसु एइ, जाइहेङ ना सान्‍ताइदोङखेना।’

९ कादोफा हिकालाइ फाइसालाम्‍काहेङ ते तिङहि कुलाउ धुइकाको गालाचाहिँ मागेहि।

१० का दोअ्‌घा, ‘प्रभु, एला का हाइ पाङका?’ प्रभु कासेहेङ दोअ्‌हि, ‘ल्‍होतेङ दमस्‍कस पुरता हाने, परमेस्‍वर नासेहेङ आर्‍हाइका कामगेलाइको बारेता नासेहेङ इन्‍ता दोङ दोअ्‌प्‍यावा।’

११ इङको चिल्काका फाइसालामकासो का मिँ तिङलि मादोका जेङका हिघाखा इदोङहेतु काङको सानाइतिगेलाइ कासेहेङ थोङतेङ दमस्‍कस थुकापाहि।

१२ “इङको पुरता हननिया मिङ हिका एमि द्‍याङ हिघाखे। वा मोसाको पिका नियम मानेका धरम द्‍याङ हिघाखे रो दमस्‍कसता हिका यहुदिगेलाइ झाराङ वासेहेङ मानिघाखे।

१३ इङकोङ द्‍याङ काङकोता लोतेङ काङको भेर्पा जाअ्‌तेङ दोअ्‌हि, ‘साउल ओने, आरोङ तिङका जेङ।’ वा एन्‍सा दोअ्‌तेङसाङ का मिँ तिङका जेङघा रो वासेहेङ तिङघा।

१४ इङकोन्‍हुअ्‌सो वा कासेहेङ दोअ्‌हि, ‘ना केलाइको पुर्खाको परमेस्‍वरको लाल्‍सा गेलि दो दोअ्‌तेङ दोङ वा नासेहेङ साल्‍का हि। ना धरम सेवक इसुहेङ तिङलि निङन्‍हा रो वाको नुइसो धुइका काथाहेङ हिङलि निङन्‍हा।

१५ हाइदोनु ना वाको पारमान जेङतेङ ताइमिको तिङका रो हिङका काथा झाराङ द्‍याङगेलाइहेङ हिङपालि गोयाना।

१६ एन्‍सानु एला हाइपालि बेलोम पालि? ल्‍हो रो चिभुअ्‌लि र्‍हु कालाउ इसुको मिङता ताइको कुकर्मसो चोखाइन्‍हा।’

१७ “इन्‍तासो का यरुसलेम घुरिघा, कालाउ थानता पुकार पाकापाताङ दर्सन तिङघा।

१८ प्रभु कासेहेङ एसा दोअ्‌हि, ‘मार्फा पातेङ यरुसलेमसो ओल्‍हे, हाइपानु ना काङको बारेता पिका पारमान इताको द्‍याङगेलाइ माहिङप्‍यावा।’

१९ का दोअ्‌घा, ‘प्रभु, काङको बारेता एम्‍बालाइ गोताङ काथा गेखे, का गोताङ कचहरिसाअ्‌ता हानितेङ नासेहेङ खान्‍धुर पाकालाइहेङ दान्‍हाइतेङ थुनिघा।

२० नाङको पारमान पिका स्‍तिफनसहेङ हितिहोपाङ दान्‍हाइतेङ सेअ्‌लाउ का इन्‍ताङ हिघाखा रो का बुङ वासेहेङ सेअ् दोघाखा। वाको बायु र्‍हुकालाइदोसा मिलितेङ एम्‍बालाइको धाबा र्‍हुम्‍तेङ हिघाखा।’

२१ कालाउ प्रभु दोअ्‌हि, ‘ना हाने, का नासेहेङ दुरेदुरेथिकापा बो जात्‍यागेलाइकोता दिङगिलदोङखा।’”

२२ जेलाउ पावल बोजात्‍यागेलाइकोता हानेका काथा हिङहि, कालाउ एम्‍बालाइ र्‍हिकाइतेङ दोअ्‌लि तेङहि, “यासिहेङ सेअ्‌लिङ गोयाङ! एला या सिन्‍हुपा हिलि योग्‍यको मान्‍थु!”

२३ एसापा जोसता लोतेङ एम्‍बालाइ ताताइको गुअ्‌का खाइतेङ आदेलभारि धुला थाल्‍तेङ र्‍हिकाइलि तेङहि।

२४ इदोइ तिङतेङ रोमि पलटनपति लिअ्‌ता चुमपुतेङ पावलहेङ छरि लागाइलि हुकुम पितेङ दोअ्‌हि “यासेहेङ छरि लागाइलाउ या यहुदिगेलाइ हाइपालि चेरताम्‍पाका हिघाहि दोअ्‌तेङ दोअ्‌तावा बे?”

२५ पलटनगेलाइ छरि लागाइलि धेउलि तोमलाउ पावल भेर्पाङ जाअ्‌का काप्‍तानहेङ दोअ्‌हि, “हाइ रोमि नागरिकहेङ फतुर मालागाइसिङ छरि लागाइलि निङखे? हाइ रोमि कानुनता एसाङ पालि दोअ्‌का हि?”

२६ काप्‍तान रोमि पलटनपतिकोता हानितेङ इदोइ काथा हिङपातेङ दोअ्‌हि, “ना हाइपालि भोदोङखेना? ना गेखिना? इदोइ द्‍याङ ते रोमि नागरिक कि हिनाउ!”

२७ इदोइ काथा हिङतेङ रोमि पलटनपति लिअ्‌ता दुल्‍तेङ पावलहेङ हिअहि, “हाइ ना जातिङकोङ रोमि नागरिक हिन्‍हा?” पावल दोअ्‌हि, “एइ!”

२८ रोमि पलटनपति दोअ्‌हि, “का ते हेन्‍जा टाका तिरितेङ रोमि नागरिक जेङका हिघा।” पावल दोअ्‌हि, “काचाहिँ जोलोमसोङ रोमि नागरिक हिघा।”

२९ इसिका हिङतेङसाङ पावलहेङ हिअ्‌लि लोका द्‍याङगेलाइ पासाइहि। पावल रोमि नागरिक हिकाहिकाताङ एसापा झिन्‍झिरिहोइ धेउलि लागाइकाता इङको रोमि पलटनपति बुङ थिहि।

पावल बाराकचहरिको आगाता

३० यहुदिगेलाइ पावलहेङ हाइपालि फतुर लागाइहि, इङको काथा रोमि पलटनपति गेलि भोघाखे। एन्‍सा जेङलाउ जुम्‍निदिना वा मुल धामिगेलाइ रो बाराकचहरिको झाराङ सदस्‍यगेलाइहेङ काइतेङ कचहरि पालि हुकुम पिहि रो पावलहेङ थुनासो ओल्‍हेपातेङ झाराङको आगाता जाअ्‌पाहि।

२३

१ पावल कचहरिको चारबितिङ खान्‍तेङ दोअ्‌हि, “दादा ओनेगेलाइ, नानिको दिनाथिकापा परमेस्‍वरको आगाता का सुचि मनपातेङ बान्‍चेतेङ हिघा।”

२ पावलको इदोइ काथा दोअ्‌का हिङतेङ झाराङखान्‍तेङ बारा धामि हननिया पावल भेर्पाङ जाअ्‌का द्‍याङगेलाइहेङ वाको नुइता चाउरेलि हुकुम पिहि।

३ कालाउ पावल हननियाहेङ दोअ्‌हि, “ओइ कपटि! नासेहेङ बुङ परमेस्‍वर चाउर्‍यावा। ना नियममाफिक काङको न्‍याय पालि हितेङ बुङ हाइपालि नियम मिचितेङ कासेहेङ चाउरेलि हुकुम पिखेना?”

४ पावलको भेर्पाङ हिकालाइ दोअ्‌हि, “हाइ ना परमेस्‍वरको ठर्‍हाइका झाराङखान्‍तेङ बारा धामिहेङ बुङ चेरखेना?”

५ पावल दोअ्‌हि, “दादाओनेगेलाइ, वा दोङ झाराङखान्‍तेङ बारा धामि हि दोअ्‌का काथा का मागेघाखा। ताइको द्‍याङगेलाइहेङ खाबरा पाका हाकिमको खिलापता मारेम्‍का काथा धुइलिमाएल दोअ्‌का धरमकिताबता लेखिन्‍हाका इङको काथा का गेखा।”

६ बाराकचहरिता सदुकि रो फरिसि मन्‍डलिको द्‍याङगेलाइ योम्‍का हि दोअ्‌का काथा गेतेङ पावल बाराका गाला पातेङ दोअ्‌हि, “दादाओनेगेलाइ, का फरिसिको चान फरिसि दोङ हिघा। सिका द्‍याङ आरोङ सिन्‍हुताङ दोअ्‌का आस ताअ्‌नाङसिङ इता काङको मुद्‌दा चलिदोङखे।”

७ पावलको दोअ्‌का इदोइ काथासो सदुकि रो फरिसिगेलाइ मामिलिसुतेङ न्‍हेपान्‍ति जेङतेङ खेङन्‍हाहि

८ हाइदोनु सदुकिगेलाइ द्‍याङ सिकान्‍हुअ्‌सो आरोङ सिन्‍हुतावा दोअ्‌का काथाता खान्‍धुर मापाघाखे कालाउ सादेलको काथाचुमाकालाइ रो हङसगेलाइ मामामान्‍थु दोअ्‌घाखे। कुलाउ फरिसिगेलाइ चाहिँ इदोइ सुम काथाता खान्‍धुर पाघाखे।

९ इन्‍ता बारा गालबाजि जेङहि रो फरिसि मन्‍डलिको आधे धरममास्‍टरगेलाइ जाअ्‌तेङ एसा दोअ्‌तेङ बिरोध पालि तेङहि, “इदोइ द्‍याङता केलाइ हाइदोङ फतुर मातिङन्‍हाखे। इदोइ द्‍याङदोफा हिदिङ आत्‍मा माकुनु सादेलचरको धुइका दोङ हिनु हाइ जेङहि कुनु!”

१० एम्‍बालाइको झागारा हेन्‍जाङ बार्‍हितेङ हानेहि। झागाराता पावलहेङ तानाइतुनाइ पातेङ सेअ्‌ताङ बे दोअ्‌तेङ रोमि पलटनपति थिहि कालाउ पावलहेङ कचहरिसो ओल्‍हेपातेङ ब्‍यारेकलिअ्‌ता चुमपुसु दोअ्‌तेङ पलटनगेलाइहेङ हुकुम पिहि।

११ इङकोङ न्‍हिसिङता प्रभु पावलको भेर्पाङ देखाल पितेङ दोअ्‌हि, “साहासपा, माथि! इता यरुसलेमता काङको पारमान पिकाभाइपाङ ना रोमता बुङ पिलिगोयाना।”

पावलहेङ सेअ्‌लि भोका

१२ जुम्‍निदिना र्‍हिमाङ यहुदिगेलाइ जोम्‍तेङ पावलहेङ सेअ्‌लि मतो पाहि कालाउ एम्‍बालाइ एसा दोअ्‌तेङ केरा चाहि, “पावलहेङ मासेअ्‌पाधाउ केलाइ हाइ दोङ माचाङ रो चि बुङ माआमाङ।”

१३ एसापा सेअ्‌ताङ दोअ्‌तेङ केरा चाकालाइ न्‍हेकुरि खान्‍तेङ हेन्‍जा हिघाखे।

१४ इङकोन्‍हुअ्‌सो एम्‍बालाइ मुल धामिगेलाइ रो मन्‍डलिको आगुवागेलाइकोता हानितेङ दोअ्‌हि, “केलाइ पावलहेङ मासेअ्‌पाधाउ हाइ दोङ माचाङ दोअ्‌तेङ केरा चाका हिन्‍हाहि।

१५ एला नेलाइ रोमि पलटनपतिहेङ ‘बाराकचहरि पाहासो पावलदोफा बो काथागेलाइ बुङ हिअ्‌लि गोइका हि’ दोअ्‌तेङ पावलहेङ ब्‍यारेकसो झिकाइपिसु। कालाउ बाराकचहरिता लोकाताङ पालाउ केलाइ वासेहेङ दामाताङ सेअ्‌ताङ।”

१६ कालाउ इङको यहुदिगेलाइ पावलहेङ ढुकितेङ सेअ्‌लि भोका काथा वाको भागेना गेहि। वा ब्‍यारेकता हानितेङ मामाइहेङ हिङपाहि।

१७ कालाउ पावल ओदोङघरि एमि काप्‍तानहेङ काइतेङ दोअ्‌हि, “इदोइ वाजानको रोमि पलटनपतिदोफा बिम्‍ति चार्‍हाइलि गोइकाहि आङ, यासिहेङ वाकोता सिरपु।”

१८ काप्‍तान पावलको भागेनाहेङ रोमि पलटनपतिकोता चुमातेङ दोअ्‌हि, “काइदि पावल कासेहेङ काइतेङ इदोइ वाजानको बिम्‍ति चर्‍हाइलि गोइका हि दोअ्‌नाङसिङ यासिहेङ नाङकोता चुमापिका हिघा।”

१९ रोमि पलटनपति इङको वाजानको खुर चातेङ आसा ओसो चुमपुतेङ हिअ्‌हि, “हाइ दोअ्‌लि गोइकाहि? दोअ्।”

२० वाजान दोअ्‌हि, “जुम्‍नि यहुदिगेलाइ पावलहेङ बाराकचहरिता बो काथा हिअ्‌लि चुमपुलि निनाको दोअ्‌तेङ नाङकोता बिम्‍ति पालि लोलि भोघाखे।

२१ कालाउ ना एम्‍बालाइको काथा माहिङ! हाइपानु एम्‍बालाइता न्‍हेकुरि खान्‍तेङ बुङ हेन्‍जा यहुदिगेलाइ पावलहेङ मासेअ्‌सा हाइ दोङ माचाङ रो चि बुङ माआमाङ दोअ्‌तेङ केरा चाका हि। एम्‍बालाइ एलाङ वासेहेङ सेअ्‌लि ढुकितेङ हि रो नाङको हुकुमको आसता र्‍हुम्‍तेङ हि।”

२२ इसिका काथा हिङतेङ रोमि पलटनपति जामालहेङ दोअ्‌तेङ दिङगिल्‍हि, “इदोइ काथा ना कासेहेङ दोअ्‌घा दोअ्‌तेङ हासुहेङ माहिङपा।”

पावलहेङ बारा हाकिम फेलिक्‍सकोता दिङगिल्‍का

२३ इङकोन्‍हुअ्‌सो रोमि पलटनपति न्‍हेमि काप्‍तानगेलाइहेङ काइतेङ दोअ्‌हि, “कैसरिया हानेलि न्‍हेसाइ पलटन, सुमकुरितेमि ओह्‍याँधोल्‍का रो न्‍हेसाइ खापर चुमका पलटनगेलाइ ठिक पासे। एम्‍बालाइ दिलिमा कुह्‍वा बजे दोङ हानेलि साजेलि गोयाङ।

२४ पावलको धोल्‍का ओह्‍याँ बुङ ठिक पासु रो वासेहेङ रेम्‍फा गोर्‍हाइतेङ बाराहाकिम फेलिक्‍सकोता चुमपुसु।”

२५ इदोइ दोअ्‌कान्‍हुअ्‌सो इङको रोमि पलटनपति बाराहाकिम फेलिक्‍सहेङ एलोङ चिथि लेखिहि:

२६ “माननिय बाराहाकिम फेलिक्‍स, का क्‍लौडियस लुसियस नासेहेङ सेउपाखा!

२७ पावल दोअ्‌का इदोइ द्‍याङहेङ यहुदिगेलाइ सेअ्‌लि दोअ्‌तेङ रिम्‍हि, कुलाउ याचाहिँ रोमि नागरिक हिघाहि। इदोइ काथा गेतेङ का ताइमिङ पलटन चुमपुतेङ यासिहेङ बान्‍चेपाघा।

२८ या हाइ बिराइका हि दोअ्‌तेङ गेलि का यहुदिगेलाइको कचहरिता बुङ चुमतेङ हानिघा।

२९ कुलाउ यासेहेङ जिउडार माकोनु थुनिलिगोइका हाइ दोङ आपराध का मानिङघा। वाको दोसचाहिँ एम्‍बालाइकोङ यहुदि नियमको बारेता हिघाहि।

३० यहुदिगेलाइ इदोइ द्‍याङहेङ सेअ्‌लि दावा भोदोङखे दोअ्‌का काथा हिङनाङ यासिहेङ नाङकोता दिङगिलदोङखा। यासिहेङ फतुर लागाइका यहुदिगेलाइहेङ बुङ नाङकोता दोङ उजुर पालि दोअ्‌तेङ हुकुम पिका हिघा।”

३१ कप्‍तान रो पलटनगेलाइ रोमि पलटनपतिको हुकुम मानितेङ पावलहेङ चुमतेङ हानेहि। ओबालाइ पावलहेङ इङकोङ न्‍हिसिङ एन्‍टिपाट्रिस पुरथिकापा थुकापाहि।

३२ जुम्‍निदिना तेका पलटनगेलाइचाहिँ पावलहेङ ओह्‍याँधोल्‍का पलटनगेलाइदोफा हान्‍हाको दोअ्‍तेङ जिम्‍मा पितेङ पलटन यरुसलेम घुरिहि।

३३ ओह्‍याँधोल्‍का पलटनगेलाइ कैसरियाता थुकातेङ पावलहेङ बाराहाकिमकोता रोमि पलटनपतिको चिथिसुदाङ जिम्‍मा पिहि।

३४ इङको चिथि पर्‍हेलिदोतेङ बाराहाकिम पावलहेङ हिअ्‌हि, “ना हिदोइ माउजाको हिन्‍हा?” पावल दोअ्‌हि, “का किलिकियाको हिघा।”

३५ कालाउ बाराहाकिम दोअ्‌हि, “एन्‍सानु नाङको उजुर पाकालाइ इता थुकालिलोकान्‍हुअ्‌सो खिनिङ नाङको काथा हिनाङका।” इङकोन्‍हुअ्‌सो बाराहाकिम पावलहेङ पहरा पितेङ हेरोदको महलता ताअ्‌लि दोअ्‌तेङ हुकुम पिहि।

पावलहेङ बारा हाकिम फेलिक्‍सकोता चुमपुका

२४

१ ना दिनान्‍हुअ्‌सो बारा धामि हननिया रो मन्‍डलिको आगुवागेलाइ तर्तुल्‍लस दोअ्‌का वकिलहेङ दोसाङ चुमतेङ यरुसलेमसो कैसरियाता थुकालिलोहि। एम्‍बालाइ पावलको खिलापता बाराहाकिकोता उजुर पाहि।

२ पावलहेङ बाराहाकिमको आगाता चुमाकान्‍हुअ्‌सो तर्तुल्‍लस वासेहेङ फतुर लागाइतेङ एसा दोअ्‌हि:

“माननिय फेलिक्‍स, ना बुद्धिहिका बाराहाकिम हिनाङसिङ केलाइहेङ लाम्‍फासोङ सुबिस्‍ताता हिलि पिका हिन्‍हा। ना दोङ केलाइको मुलुकको भाअ्‌सिङ रेम्‍का काम पादोङखेना।

३ इदोइ नाङको पाका गोताङ कामहेङ केलाइ च्‍याबास पिन्‍हाखे।

४ का नाङको हेन्‍जा पहर मार्‍हुकाङका, कोलाउबुङ एलोङ पोतोका बिम्‍ति हिङपि।

५ केलाइको नाल्‍का इदोइ द्‍याङ पिरपितेङ हिगिल्‍का खालको हि। इदोइ द्‍याङ नासरि दोअ्‌का हुलको नेता जेङतेङ दुनियाभरिको यहुदिगेलाइको माझाता हुल्‍दाङगा पातेङ हिगिल्‍दोङखे।

६ या थान बुङ असुदो पालि भोदोङघाहि। इङको दोङ पहर केलाइ यासिहेङ रिमन्‍हाहि। [केलाइ केलाइको ताइकोङ नियममाफिक याको फतुर तिम्‍पालि ठहर पाका हिघान्‍हाहि।

७ कुलाउ रोमि पलटनपति लुसियस लोतेङ बलजफ्‍ति यासिहेङ केलाइसो घिङतेङ चुमपुहि

८ रो केलाइहेङ नाङकोता उजुर पालि दोअ्‌तेङ हुकुम पिहि।]a ना ताइमिङ यासिहेङ हिअ्‌न्‍हा पानु केलाइ यासेहेङ लागाइका फतुर याकोङसो गोताङ ग्‍याना।”

९ बो यहुदिगेलाइ बुङ इदोइ काथागेलाइ जातिङको दोअ्‌तेङ पारमान पिहि।

पावल फेलिक्‍सको आगाता काथा ताअ्‌का

१० बाराहाकिम पावलहेङ धुइलि हुकुम पिकान्‍हुअ्‌सो पावल एसा दोअ्‌हि, “ना हेन्‍जाङ बाअ्‌सारसो इदोइ मुलुकको नियापाका जेङका हिना। एन्‍सा जेङलाउ नाङको आगाता का ताइको बायान पिलि हाउसितेङ हिघा।

११ का यरुसलेमता परमेस्‍वरको सेवा पालि हानिका तेन्‍हे दिनाखान्‍तेङ हेन्‍जा जेङका मान्‍थु। इदोइ काथा ना ताइमिङ गेलि द्‍वाना।

१२ एबालाइ ना कासेहेङ हिदिङ द्‍याङदोफा चिय्‍हासुतेङ हिका दुसुहि, ना थानगेलाइता ना कचहरिसाअ्‌गेलाइता ना पुरता हिसोङ द्‍याङगेलाइहेङ उत्‍पात माचाइलि तोल्‍हेका तिङका दोङ हि।

१३ कालाउ एम्‍बालाइ कासेहेङ फतुर लागाइका दासि बुङ पिलि माद्‍वावा।

१४ कुलाउ इदोइ काथाचाहिँ का दोअ्‌खा, जेदोङ प्रभुको मुक्‍ति निङका दामाहेङ एम्‍बालाइ ढाटाइका दोअ्‌खे, इङकोङ दामाहेङ पिताइतेङ का केलाइको पुर्खाको परमेस्‍वरहेङ पुजिखा। कालाउ आगाधुइकालाइको लेखिका धरम किताब रो मोसाको पिका गोताङ नियमता का खान्‍धुर पाखा।

१५ का एम्‍बालाइ भाइपाङ धरमति रो कुकर्मि गोताङ द्‍याङ सिकान्‍हुअ्‌सो आरोङ सिन्‍हुतावा दोअ्‌का आस ताअ्‌खा।

१६ इदोङहेतु द्‍याङ रो परमेस्‍वर न्‍हेमिको आगाता का ताइको मनहेङ सुचि ताअ्‌लि भोखा।

१७ “हेन्‍जाङ बाअ्‌सारन्हुअ्‌सो का यहुदि दादाओनेगेलाइको भाअ्‌सिङ दान रो परमेस्‍वरहेङ भेटि पिलि यरुसलेम घुरितेङ लोका हिघाखा।

१८ एबालाइ कासेहेङ थानता दुसुलाउ सुचि जेङका बिधि का पुरा पालिदोपाका हिघाखा। इन्‍ता हिदिङ खालको चेअ्‌सु मान्‍थुघाहि ना हिदिङ मारेम्‍का हुल्‍दाङगा दोङ जेङका हिघाहि।

१९ कुलाउ एसिया माउजासो लोका हेअ्‌मि यहुदिगेलाइ कासेहेङ थानता तिङहि। यदि एम्‍बालाइको काङको खिलापता हाइदोङ काथा हिनु एम्‍बालाइ दोङ नाङकोता लोतेङ फतुर लागाइलि दोधावा।

२० माकुनु यहुदिगेलाइको बाराकचहरिता काङको हाइ फतुर निङका हि, इता हिकालाइ दोअ्‌ताको।

२१ खालि एलोङ काथाता खिनिङ एम्‍बालाइ कासेहेङ फतुर लागाइलि द्‍वावा। इङको हाइ दोअ्‌नु, ‘सिका द्‍याङ आरोङ सिन्‍हुतावा दोअ्‌का काथाता का खान्‍धुर पानाङसिङ नानि काङको मुद्दा चलिदोङखे’ दोअ्‌तेङ का बाराका गाला पातेङ र्‍हिकाइका हिघाखा।”

२२ इदोइ प्रभुको दामाको बारेता बाराहाकिम फेलिक्‍सहेङ रेम्‍फा गेघाहि। इदोइभाअ्‍सिङ वा इदोइ मुद्दाहेङ इताङ रोकितेङ दोअ्‌हि, “एला नेलाइको मुद्दा रोमि पलटनपति लुसियस लोकान्‍हुअ्‌सो खिनिङ फाइसाल पाप्‍याङका।”

२३ इदोइ दोअ्‌तेङ फेलिक्‍स कप्‍तानहेङ “पावलहेङ रेम्‍फा खाङसु, वासेहेङ गोइका थोक पिपाका सानाइतिगेलाइहेङ चाहिँ मारोकेसु रो वासेहेङ हेन्‍जा काराइ मापासु” दोअ्‌तेङ हुकुम पिहि।

पावल फेलिक्‍स रो द्रुसिल्‍लाको आगाता

२४ आसा दिनान्‍हुअ्‌सो बाराहाकिम फेलिक्‍स ताइको यहुदि बेअ् द्रुसिल्‍लाहेङ चुमतेङ लोहि। वा पावलहेङ काइहि रो इसु ख्रिस्‍टहेङ खान्‍धुर पाका बारेता वाकोसो हिङहि।

२५ कुलाउ पावल धरम कामगेलाइ पालि गोयाङ, ताइको मनहेङ बसता ताअ्‌लि गोयाङ रो परमेस्‍वरको निसापपाका दिना लोदोङखे दोअ्‌का काथा हिम्‍पालाउ फेलिक्‍स थितेङ दोअ्‌हि, “जेङहोइ, नानि इदोइ झोको ह्‍याको, एला ना हानेलि द्‍वाना। बखत निङलाउ नासेहेङ आरोङ कायाङका।”

२६ फेलिक्‍स पावलसो टाका काउरि निनाङका बे दोअ्‌तेङ आस ताअ्‌का हिघाखे। एन्‍साङ वा पावलहेङ घुरिघुरि काइतेङ काथा पाघाखे।

२७ इङकोन्‍हुअ्‌सो न्‍हे बाअ्‌सारन्‍हुअ्‌सो फेलिक्‍सको थामेता पर्किअस फेस्‍तस बाराहाकिम जेङतेङ लोहि, कालाउ फेलिक्‍स यहुदिगेलाइहेङ लेङचापापिलि पावलहेङ थुनाताङ ताअ्‌तेङ हानेहि।

a 

२४:८ इदोइ पद आधे पुर्ना स्रोत बाइबलता मान्‍थु।

पावल रोमि माहाराजाहेङ उजुर पाखे

२५

१ फेस्‍तस ताइको यहुदिया माउजासो लोका सुम्‍नि दिनान्‍हुअ्‌सो दोङ कैसरियासो यरुसलेम हानेहि।

२ इन्‍ता हिलाउ मुल धामिगेलाइ रो यहुदिगेलाइको मुल द्‍याङगेलाइ पावलको खिलापता अभियोग लागाइहि

३ रो वासेहेङ दामाताङ सेअ्‌लि योजना पातेङ वासेहेङ यरुसलेमता दिङगिल्‍पि दोअ्‌तेङ बाराहाकिम फेस्‍तसदोफा बिम्‍ति पाहि।

४ कालाउ फेस्‍तस एम्‍बालाइहेङ एसा दोअ्‌हि, “पावलहेङ कैसरियाताङ थुनितेङ ताअ्‌का हि रो ताइमि बुङ मार्फाङ इन्‍ता हानेदोङखा।

५ नेलाइता हासुङ आगुवागेलाइ कादोफाङ हानेलि भोनु हानेलि द्‍वावा। यदि वा हाइ बिराइका हि पानु एम्‍बालाइ इन्‍ता दोङ उजुर पालि द्‍वावा।”

६ येअ्‌ते दिनाझोको यरुसलेमता हिकान्‍हुअ्‌सो फेस्‍तस कैसरियाता घुरिहि। जुम्‍निदिनाङ वा निसाफ पाका थामेता योम्‍तेङ पावलहेङ चुमालि हुकुम पिहि।

७ जेलाउ पावल थुकालि लोहि कालाउ यरुसलेमसो लोका यहुदिगेलाइ वासेहेङ चारबितिङसो गोर्‍हाइतेङ मारेम्‍फाङ फतुर लागाइहि। कुलाउ एम्‍बालाइ हिदि बुङ फतुर लागाइकालाइको दासि पिलि मादोहि।

८ पावल ताइको पक्‍छता धुइतेङ दोअ्‌हि, “का यहुदि नियमको खिलापता, थानको खिलापता रो रोमि बाराराजाको खिलापता हिदिङ आपराध पानाङ मान्‍थुघा।”

९ यहुदिगेलाइहेङ लेन्‍चापालि ठहरसो फेस्‍तस पावलहेङ दोअ्‌हि, “का नासेहेङ यरुसलेम दिङगिलप्‍याङका कालाउ इदोइ काथाको बारेता का नाङको निसाफ इन्‍ता दोङ पाङका, माज्‍याङ कुनु?”

१० कालाउ पावल दोअ्‌हि, “का रोमि बाराराजाको नियापाकाको आगाता जाअ्‌तेङ हिघा, इता दोङ काङको निया जेङलि गोयाङ। का यहुदिगेलाइको खिलापता हिदिङ मारेम्‍का पानाङ मान्‍थुघा दोअ्‌का काथा ना दोङ गेखेना।

११ यदि का आइन कानुनहेङ मिचिका हिघा रो जिउडार निङलि गोइका हिदिङ आपराध पाका हिघा पानु का सिलि बुङ त्‍यार हिघा। कालाउ यदि यहुदिगेलाइको कासेहेङ लागाइका फतुर जातिङको मान्‍थुनु कासेहेङ एम्‍बालाइको खुरता हासु बुङ जिम्‍मापिलि माद्‍वावा। का रोमि बाराराजाकोता बिम्‍ति पाखा।”

१२ कालाउ फेस्‍तस वाको मतोपिकालाइदोफा मतो पातेङ पावलहेङ दोअ्‌हि, “ना रोमि माहाराजाको आगाता दोङ बिम्‍ति पालि आपिल पान्‍हा। एन्‍सा जेङलाउ का नासेहेङ रोमि बाराराजाकोता दोङ दिङगिलप्‍याङका।”

फेस्‍तस राजा अग्रिपासदोफा मतो र्‍हुका

१३ आसा दिनान्‍हुअ्‌सो राजा अग्रिपास रो वाको ओने बरनिकि फेस्‍तसहेङ दुसुलि कैसरियाता लोहि।

१४ एम्‍बालाइ आसा दिना कैसरियाता हिकान्‍हुअ्‌सो फेस्‍तस एम्‍बालाइहेङ पावलको काथा एसापा हिम्‍पाहि, “इता फेलिक्‍सको थुनितेङ ताअ्‌का एमि द्‍याङ हि।

१५ का यरुसलेम हानेका पहरता यहुदिगेलाइको मुल धामिगेलाइ रो बो आगुवागेलाइ वाको खिलापता फतुर लागाइका हिघाखे रो वासेहेङ डाँड पिलि गोयाङ दोअ्‌हि।

१६ कालाउ का एम्‍बालाइहेङ दोअ्‌घा, ‘द्‍याङहेङ फतुर मालागाइपाधाउ रोमि सारकारको डाँड पिका चलन मान्‍थु। फतुर लागाइका द्‍याङ फतुर लागाइकाको आगाता ताइको काथा हिम्‍पालि बखत निङलिगोयाङ।’

१७ एम्‍बालाइ इता लोकान्‍हुअ्‌सो का माबेलोमपासिङ जुम्‍निङ पावलहेङ नियाँपाकाथामेता चुमालि हुकुम पिघा।

१८ पावलको बिरोधिगेलाइ वाको पाका आपाराधता फतुर लागायाङ वाला दोअ्‌घाघा, कालाउ एम्‍बालाइ इसिका हाइदोङ फतुर लागाइलि मादोहि।

१९ ओबालाइकोङ धरम रो सिका इसु दोअ्‌का द्‍याङको बारेता खिनिङ एम्‍बालाइको पावलदोफा चेरसुका हिघाहि। पावलचाहिँ सिका इसु सिन्‍हुहि दोअ्‌तेङ जिद्‍दि पाघाहि।

२० इदोइ काथागेलाइको बारेता हाइदोङ मागेनामसिङ का ते हिअ्‌लिहाअ्‌लि बुङ मादोघा। एन्‍सा जेङलाउ का पावलहेङ ‘यरुसलेम हानितेङ नाङको नियाँ इन्‍ता दोङ पालाउ ज्‍याङ बे’ दोअ्‌तेङ हिअ्‌घा।

२१ कुलाउ वा रोमि माहाराजासो नियाँ निनाको दोअ्‌तेङ बिम्‍ति पाहि रो का रोमि बाराराजाकोता मादिङल्‍पाधाउ वासेहेङ रेम्‍फा पहरा पितेङ इता दोङ ताअ्‌लि हुकुम पिका हिघा।”

२२ इदोइ बायान हिङतेङ राजा अग्रिपास फेस्‍तसहेङ दोअ्‌हि, “कासेहेङ ताइमिङ इङकोको काथा हिङलि मन जेङहि।” फेस्‍तस दोअ्‌हि, “जुम्‍नि दोङ ना हिङलि निनाना।”

पावलहेङ राजा अग्रिपासकोता चुमाका

२३ जुम्‍निदिना राजा अग्रिपास रो बरनिकि बारा मानता लोहि। ओबालाइ पलटनपतिगेलाइ रो पुरको मुल द्‍याङगेलाइदोफा बाराजोम्‍काता योम्‍हि। फेस्‍तस हुकुम पिकान्‍हुअ्‌सो पावलहेङ बाराकचहरिता चुमाहि।

२४ फेस्‍तस दोअ्‌हि, “राजा अग्रिपास रो इता हिका यहुदिगेलाइ झाराङ काङकोता उजुर पाका द्‍याङ या दोङ एइ। इदोइ द्‍याङहेङ सेअ्‌लि दोङ गोयाङ दोअ्‌तेङ झाराङ यहुदिगेलाइ यरुसलेमता रो इता कैसरियाता बुङ बिम्‍ति पाका हि।

२५ कालाउ का इदोइ द्‍याङहेङ सेअ्‌लि गोइका इन्‍सिका हिदोङ फतुर बुङ निङलि मादोघा। कालाउ वा ताइमिङ रोमि महाराजाकोता बिम्‍ति पालि र्‍हे नाङसिङ का वासेहेङ रोमता दिङगिल्‍लि निधो पाघा।

२६ कुलाउ का वासेहेङ फतुर लागाइका बारेता माहाराजाहेङ हाइ दोङ लेखिलि मादोघा। इदोइहेतु का वासेहेङ नेलाइको आगाता रो खास पातेङ ना राजा अग्रिपासको आगाता चुमाका हिघा। नेलाइ याको जाच पापिसुन्‍हा पानु का लेखिका काथा निनाङका बे दोअ्‌का आस ताअ्‌का हिघा

२७ हाइदोनु हाइदोङ फतुर मातिम्‍पासिङ काइदिहेङ रोमि माहाराजाकोता दिङगिल्‍लि कासेहेङ रेम्‍का मालागिहि।”

२६

१ इङकोन्‍हुअ्‌सो अग्रिपास पावलहेङ दोअ्‌हि, “एला नाङको काथा ताअ्‌लि द्‍वाना।” कोलाउ ताइको खुर पासारपातेङ पावल ताइमिहेङ बान्‍चेपालि एसापा धुइलि तेङहि,

२ “राजा अग्रिपास, यहुदिगेलाइ कासेहेङ फतुर लागाइका काथाको बारेता का नानि ताइको काथा नाङकोङ आगाता दोअ्‌लि निङकाता का ताइमिहेङ भाग्‍यमानि फोमपाखा।

३ नासेहेङ यहुदिगेलाइको गोताङ रितिथिति, बादबिबाद पाका काथाको बारेता रेम्‍फा गेनाङसिङ का ताइमिहेङ झन भाग्‍यमानि फोमपाखा। एन्‍सा जेङलाउ काङको काथा रेम्‍फा हिम्‍पि दोअ्‌तेङ का बिम्‍ति पाखा।

४ “का ताइको मुलुकता कालाउ यरुसलेम पुरता यहुदि जात्‍याको माझाता दोङ बाराघा। एन्‍सा जेङलाउ यहुदिगेलाइ कासेहेङ जामालसो दोङ रेम्‍फा नाल्‍खे।

५ का फरिसि दोअ्‌का झाराङ खान्‍तेङ कारा धरम मन्‍डलिको द्‍याङ हिघाखा रो का इङकोङ मन्‍डलिता हितेङ काङको ज्‍यान बान्‍चेघाखा। एम्‍बालाइ मन पानु इदोइ काथाको दासि ताइमिङ बुङ दोअ्‌लि द्‍वावा।

६ परमेस्‍वर केलाइको पुर्खागेलाइहेङ पाका बाचाता का आस ताअ्‌नाङसिङ नानि का एसापा नेलाइको आगाता जाअ्‌का हिघा।

७ राजा अग्रिपास, इङकोङ बाचा निङका आसता केलाइ यहुदिगेलाइको तेन्‍हे खालगेलाइ बुङ नितिमान्‍हिसिङता एमन जेङतेङ परमेस्‍वरहेङ पुजितेङ भक्‍ति पाखे। का बुङ इङको आस पानाङसिङ यहुदिगेलाइ कासेहेङ फतुर लागाइदोङखे।

८ परमेस्‍वर सिकालाइहेङ सिन्‍हुपाखे दोअ्‌का काथाता नेलाइ हाइपालि खान्‍धुर पालि मादोसुखेना?

९ “का बुङ दोकाझोको नासरतको इसुहेङ बिरोध पालिगोयाङ दोअ्‌तेङ फोमपाका हिघाखा।

१० का यरुसलेमता एन्‍साङ पाघा रो मुल धामिगेलाइसो खाबरा निङतेङ हेन्‍जाङ परमेस्‍वरको खालगेलाइहेङ का थुनाता ह्‍वाअ्‌का खिनिङ माको, कुलाउ एम्‍बालाइहेङ सेअ्‌लाउ एम्‍बालाइकोङ खिलापता का काङको मतो बुङ पिघा।

११ हेन्‍जाङखेप का ओबालाइहेङ इसुको बारेता मारेम्‍का काथा दोअ्‌लि लागाइघा कचहरिसाअ्‌गेलाइता जबरजस्‍ति पातेङ डाँड पिलि लागाइघा। का ओबालाइदोफा चेरताम्‍पातेङ बो मुलुकको पुरगेलाइता बुङ हानितेङ का ओबालाइहेङ सान्‍ताइघा।”

पावलको मन फेरेन्‍हाका

(सालन्‍हाका ९:१-१९; २२:६-१६)

१२ “एसापा एनि मुल धामिगेलाइको खाबरा रो हुकुम निङतेङ का दमस्‍कस पुरभारि हानेदोङघाखा।

१३ राजा अग्रिपास, इङको दिना नितिमा दामाता हानेकाताङपालाउ सानेको फाइसालाम्‍काखान्‍तेङ बुङ जोहोका आदेलसो फाइसालामका का रो काङको सानाइतिगेलाइर्‍हुता चोल्‍लाउ केलाइ झाराङ भोनोता लोङन्‍हाहि।

१४ इङको दोङ पहर हिब्रु राउता का एसा दोअ्‌का हिङघा, ‘साउल ओइ साउल, ना कासेहेङ हाइपालि सान्‍ताइखेना? सुइसुइकाता लाअ्‌थेन्‍हा पानु नासेहेङ दोङ तुकावा।’

१५ कालाउ का हिअ्‌घा ‘प्रभु, ना हासु हिन्‍हा?’ प्रभु कासेहेङ दोअ्‌हि, ‘का इसु एइ, जाइहेङ ना सान्‍ताइखेना।

१६ एला ल्‍हो, का नासेहेङ काङको सेबक रो पारमान पिका बान्‍हाइलि भोखा। इदोइहेतु का नाङकोता देखाल पिका हिघा। ना काङको बारेता तिङका काथा रो का नासेहेङ न्‍हुअ्‌सो तिम्‍पिका काथागेलाइसुदाङ बो द्‍याङगेलाइहेङ हिम्‍पालिगोयाना।

१७ का नेलाइहेङ यहुदिगेलाइ रो बो जात्‍यागेलाइकोता दिङगिल्‍दोङखा रो का नासेहेङ एम्‍बालाइसो जोगायाङका।

१८ ना एम्‍बालाइको मिँ हेपितेङ एम्‍बालाइहेङ कितिकितिकासो फाइसालामकाता, दियाबलसको सरबङसो परमेस्‍वरभारि घुरिपालि गोयाना। एम्‍बालाइ कार्‍हुता खान्‍धुर पाखे कालाउ एम्‍बालाइको कुकर्म मेटिन्‍हावा रो एम्‍बालाइ परमेस्‍वरको सालन्‍हाका जनगेलाइको निङका एबाखारा निनावा।’

१९ “इदोइहेतु राजा अग्रिपास, सादेलसो तिङका इदोइ दर्सनहेङ का मामानेसा हिलि मादोघा।

२० झाराङखान्‍तेङ लाम्‍फा दमस्‍कस रो यरुसलेमता कालाउ गोताङ यहुदिया मुलुकता रो बो जात्‍याको मुलुकगेलाइता बुङ हानितेङ का द्‍याङगेलाइहेङ ताताइको कुकर्महेङ मानितेङ परमेस्‍वरभारि घुरितेङ रेम्‍का काम पासु दोअ्‌तेङ पारचार पाघा।

२१ एन्‍साङ पातेङ यहुदिगेलाइ कासेहेङ थानता रिम्‍तेङ सेअ्‌लि भोहि।

२२ कुलाउ नानिको दिनाथिकापा कासिहेङ परमेस्‍वर दोङ खाङका हि। इङकोङहेतु का इता हिकालाइ बाराका म्‍हुइका झाराङहेङ पारमान पितेङ जाअ्‌तेङ हिघा। आगाधुइकालाइ रो मोसा सुदाङ न्‍हुअ्‌सो जेङलि ल्‍वाङ दोअ्‌का काथाबाहेक का बो हेन्‍जा काथा हाइ बुङ दोअ्‌नाङ मान्‍थुघा।

२३ आगाधुइकालाइ ख्रिस्‍ट पिर भोगितेङ सिलिगोयाङ, वा सिकासो सिन्‍हुकालाइता झाराङखान्‍तेङ लाङफा ज्‍यावा। एसापा वा ताइको फाइसालामका यहुदिगेलाइता बुङ रो बो जात्‍याको द्‍याङगेलाइता बुङ चुमावा दोअ्‌लिदोका हिघाखे।”

२४ पावलको दोअ्‌का इदोइ काथा हिङतेङ फेस्‍तस र्‍हिकाइतेङ दोअ्‌हि, “ओइ पावल, ना उधाइहोइना! नाङको हेन्‍जाङ आकिलसो नासेहेङ उधाइका बान्‍हाइहि।”

२५ पावल दोअ्‌हि, “माननिय फेस्‍तस! का उधाइका मान्‍थुघा, का रेम्‍फाङ हिघा रो सत्‍ते काथागेलाइ दोङ पादोङखा।

२६ राजा अग्रिपास इदोइ गोताङ काथा गेखे, जाइको आगाता का माथिसिङ धुइदोङखा। हाइपानु इदोइ हिदिङ काथा वासो म्‍होअ्‌न्‍हाका मान्‍थु रो इदोइ काथागेलाइ सिकापा पाकाङ माको।”

२७ पावल दोअ्‌हि “ना राजा अग्रिपास, हाइ ना आगाधुइकालाइहेङ खान्‍धुर पाखेना? एइ, ना खान्‍धुर पाखेना दोअ्‌का काथा का गेखा।”

२८ राजा अग्रिपास पावलहेङ दोअ्‌हि, “हाइ आतुइसा पहरता ना कासेहेङ ख्रिस्‍टियान बान्‍हाइलि ठहर पाखेना?”

२९ पावल दोअ्‌हि, “आतुइसा काथासो ज्‍याको ना हेन्‍जासो, इदोइ काङको खुरता लागाइका झिन्‍जिरिगेलाइ लाअ्‌पितेङ, ना खिनिङ माको कुलाउ नानि काङको काथा हिङका झोको झाराङ काभाइकाङ ज्‍याको दोअ्‌तेङ का परमेस्‍वरता पुकार पाखा।”

३० कालाउ राजा अग्रिपास, बाराहाकिम फेस्‍तस, बरनिकि रो एम्‍बालाइदोफा लोका झाराङ द्‍याङगेलाइ जाराकजुरुकपा ल्‍होहि

३१ कालाउ एम्‍बालाइ बाहार ओल्‍हेतेङ ताताइमिता एसा दोअ्‌तेङ काथा पाहि, “इदोइ द्‍याङ थुनिन्‍हातेङ जिउडार निङलिगोइका हिदिङ काम पाकाङ मातिङखे।”

३२ अग्रिपास फेस्‍तसहेङ दोअ्‌हि, “इदोइ द्‍याङ रोमि बाराराजाकोता बिम्‍ति पालि मार्‍हेका हिनु ते लाअ्‌पिलाउ बुङ जेङधावा!”

पावल रोमता हानेका

२७

१ फेस्‍तस निधोपाका न्‍हुअ्‌सो केलाइ इटालिया मुलुक हानेलि वा पावल रो बो काइदिगेलाइहेङ रोमि माहाराजाको पलटनको काप्‍तान युलियसको जिम्‍मा लागाइहि।

२ केलाइ एड्रामिटेनोस पुरसो लोतेङ एसिया माउजाको हेन्‍जाङ घाटेगेलाइ जेङतेङ हानेलि तोम्‍का चिजाहाजता धोल्‍तेङ दामा लाअ्‌न्‍हाहि। माकेडोनिया माउजाता हिका थेसलोनिके पुरको अरिस्‍तार्खस बुङ केलाइदोफाङ हिघाखे।

३ जुम्‍निदिना केलाइ सिदोन पुरता थुकान्‍हाहि। इङको थामेता काप्‍तान युलियस पावलहेङ दायातेङ ताइको सानाइति भायागेलाइकोता हानेतेङ दुसुलि रो गोइका झोको साघाइका र्‍हुलि बखत पिहि।

४ इन्‍तासो केलाइको चिजाहाज आरोङ दामा लाअ्‌हि। कालाउ चिजाहाजको आगापाहासो भेर्मा लोनाङसिङ केलाइ साइप्रस मारालाअ्‌काको काम्‍बेसो भेर्मा छलिन्‍हातेङ हानेन्‍हेलिगोइहि।

५ किलिकिया रो पामफिलिया माउजाको काम्‍बेता हिका जाहादि पारातेङ केलाइ लुकिया माउजाता हिका माइरा पुरता थुकालिलोन्‍हाहि।

६ इन्‍ता काप्‍तान युलियस अलेक्‍जेन्‍ड्रिया पुरसो इटालिया मुलुकता हानेका चिजाहाज निङहि रो वा केलाइहेङ इङकोङ चिजाहाजता धोल्‍लि लागाइहि।

७ भेर्मा आगापाहासो लोनाङसिङ केलाइ हेन्‍जाङ दिनाथिकापा आलल्‍होपा आगाइतेङ बोलधाकाङ क्‍निडस पुरको भेर्पा थुकान्‍हाहि। इन्‍तासो भेर्मा आगाइलि मापिनाङसिङ क्रेटको आर र्‍हुतेङ केलाइ सालमोनेको काम्‍बे जेङतेङ हानेन्‍हाहि।

८ इन्‍तासो हेन्‍जाङ पिर निङचातेङ केलाइ लासिया पुरको भेर्पा हिका रेम्‍का घाटेता थुकालि लोन्‍हाहि।

९ इन्‍ता थुकालि हेन्‍जाङ पहर दोका हिघाहि। यहुदिगेलाइको म्‍हितुपाङ हिका बिसेस दिना बुङ दोका हिघाहि। चुङदिङता लोतेङहिका भेर्मासो चि जाहाजहेङ आगाइलि थिलिगोइपा हिघाहि। एन्‍सा जेङलाउ पावल ताइमिहेङ र्‍हुम्‍का द्‍याङगेलाइहेङ एसा दोअ्‌तेङ गावाइहि,

१० “सानाइतिगेलाइ, एला केलाइ इतासो हानेनु ते चि जाहाज रो इता हिका आनेमाने खिनिङ माको, केलाइ बुङ नास जेङलि द्‍वाङ दोअ्‌का काथा का गेका हिघा।”

११ कालाउ काप्‍तान युलियस पावलको दोअ्‌का खान्‍तेङ बुङ चि जाहाज चालाइका रो चि जाहाजको गिर्‍हिको दोअ्‌का काथा खिनिङ साअ्‌हि।

१२ चुङदिङता हिलि इङको घाटे रेम्‍का बुङ मान्‍थुघाहि। एन्‍सा जेङलाउ हेन्‍जाङ द्‍याङगेलाइ चुङदिङता हिलि हिदि बुङ हालतसो इन्‍तासो हानेतेङ फोनिक्‍स पुरता थुकालि भोघाखे। फोनिक्‍सचाहिँ क्रेटको एलोङ घाटे हिघाहि। जाइ माहेँ दिहेँ रो दाहेँ दिहेँ घुरिका हि।

जाहादिता दुमभेर्मा लोका

१३ माहेँपाहासो आलल्‍होपा भेर्मा लोलि तेङहि। झाराङ द्‍याङगेलाइ एला केलाइ हानेलि द्‍वाङ दोअ्‌का फोमपाहि। एम्‍बालाइ खेअ्‌पातेङ ताअ्‌का किहाम ओल्‍हेपाहि रो चिजाहाजहेङ क्रेट टापुको काम्‍बेपाहासो चुमपुहि।

१४ कालाउ एघुरिन्‍हुअ्‌सो मारालाअ्‌कापाहासो बारा दुमभेर्मा फेअ्‌न्‍हातेङ लोहि। इङकोचाहिँ दाहेँनुहेँ दोअ्‌का दुमभेर्मा हिघाहि।

१५ जेलाउ दुमभेर्मा चिजाहाजहेङ थुम्‍हि, चिजाहाज दुमभेर्माको आगाता हाइदोङ पालि मादोन्‍हाहि। केलाइ चिजाहाजहेङ जेसो चुमपुखे चुमप्‍वाको दोअ्‌तेङ लाअ्‌पिन्‍हाहि।

१६ क्‍लौडा दोअ्‌का म्‍हुइका मारालाअ्‌काको माहेँपा थुकाकान्‍हुअ्‌सो मारालाअ्‌का दुमभेर्माहेङ आसा घेपाइपिहि। इन्‍ता केलाइ चिजाहाजको न्‍हुअ्‌पाहा धेउका म्‍हुइका नाउहेङ बोलधाकाङ जोगाइलि दोन्‍हाहि।

१७ वासेहेङ हेरतेङ बोलधाकाङ चि जाहाजलिअ्‌ता ह्‍वाअ्‌कान्‍हुअ्‌सो चि जाहाज चालाइकालाइ चि जाहाजहेङ दिह्‍यामहोइ काकारपा धेउहि। एम्‍बालाइ चि जाहाज लिबियाको काम्‍बेभारि बाल्‍हाता भास्‍याङ बे दोअ्‌तेङ थिहि। एन्‍सा जेङलाउ चिजाहाज चालाइकालाइ पाल हुल्‍पापिहि रो चिजाहाजहेङ भेर्माकोङ भरता लाअ्‌पिगिल्‍हि।

१८ इङको थिलिगोइका दुमभेर्मा लोतेङ दोङ हिघाहि रो जुम्‍निदिना एम्‍बालाइ चिजाहाजता हिका आनेमानेगेलाइ जाहादिता थाल्‍पिगिल्‍हि।

१९ इतिनिदिना चिजाहाज चालाइलि गोइका आनेमानेगेलाइ ताइकोङ खुरहोइ जाहादिता थालगिल्‍हि।

२० हेन्‍जा दिनाथिकापा केलाइ ना साने तिङन्‍हाहि ना फुरु दोङ तिङन्‍हाहि। दुमभेर्मा लोकालोकाङ पानाङसिङ आखिरता सिन्‍हुताङ दोअ्‌का केलाइको आस बुङ राम्हि।

२१ एम्‍बालाइ उम माचाका हेन्‍जाङ दिना जेङका हिघाहि। कोलाउ पावल एम्‍बालाइहेङ लोतेङ दोअ्‌हि, “सानाइतिनेगेलाइ, नेलाइ काङको मतो मानितेङ क्रेटसो चिजाहाज माचालाइनु ना इसिका पिर निङचाधाङ ना हिदिङ आनेमाने नास दोङ जेङधावा।

२२ कालाउ एला का बिम्‍ति पाखा: कमर माचासु, नेलाइता हासुको बुङ जिउ मान्‍हावा, खालि चिजाहाज खिनिङ मुअ्‌तावा।

२३ का परमेस्‍वरको द्‍याङ हिघा रो वाकोङ सेवा पादोङखा। वाकोङ एमि सादेलको काथाचुमाका नानि न्‍हिसिङता काङको भेर्पा लोतेङ

२४ कालाउ दोअ्‌हि, ‘ओइ पावल, माथि! ना रोमि बाराराजाको आगाता हानेलिङ गोयाना रो नाङकोङ हेतुसो परमेस्‍वर नादोफा हानेका झाराङहेङ बान्‍चेपावा।’

२५ इदोइहेतु दादा ओनेगेलाइ, नेलाइ कमर माचासु, हाइदोनु परमेस्‍वरको दोअ्‌का इङको काथा पुरा ज्‍यावा दोअ्‌का का खान्‍धुर ताअ्‌का हिघा।

२६ एला केलाइ हिदिङ मारालाअ्‌काको काम्‍बेता धिनिङचाङ।”

चि जाहाज धिन्‍हातेङ र्‍हाअ्‌न्‍हाहि

२७ केलाइको चिजाहाज एसापा दुमभेर्माको माझाता एड्रियास जाहादिता हेङगालाइन्‍हाका तेद्‍या दिना जेङलिदोका हिघाहि। आधान्‍हिसिङता चिजाहाज चालाइकालाइ हिदिङ थामेको एलोङ काम्‍बेता थुकालि तोमन्‍हाहोइ दोअ्‌तेङ फोमपाहि।

२८ एन्‍सा जेङलाउ ओबालाइ चिको वाङखाराका दोङलि तेङहि। दोङलाउ न्‍हेकुरि तेन्‍हिअ् मिटर झोको लेता हिघाहि। आसा ओसो थुकातेङ दोङलाउ न्‍हेकुरि मिटर झोको हिघाहि।

२९ चि आतुइसा हिनाङसिङ ओबालाइ उन्‍ठुइता चिजाहाज धिन्‍हाङ बे दोअ्‌तेङ थिहि। इङकोहेतु ओबालाइ न्‍हुअ्‌पाहाको द्‍यालोङ किहाम हुल्‍पातेङ चिजाहाजहेङ जाअ्‌पाहि रो झेनाको दोअ्‌तेङ पुकार पालि तेङहि।

३० कालाउ चिजाहाज चालाइकालाइ आगापाहाको किहाम हुल्‍पालि आल पातेङ आतुइका नाउहेङ चिजाहाजसो हुल्‍पातेङ खाअ्‌लि भोहि।

३१ कुलाउ पावल काप्‍तान रो पलटनगेलाइहेङ दोअ्‌हि, “इदोइ चिजाहाज चालाइकालाइ खाअ्‌नु केलाइ हासु बुङ माबान्‍चियाङ।”

३२ इदोइ काथा हिङतेङ पलटनगेलाइ चिजाहाजता धेउतेङ ताअ्‌का म्‍हुइका नाउहेङ दिह्‍याम चेतेङ झोपागिल्‍हि।

३३ झेङलितोम्‍का पहरता पावल इन्‍ता हिकालाइहेङ दोअ्‌हि, “चाका चिज हाइदोङलाउ बुङ चालि गोयाङ हाइदोनु नेलाइ सुर्तापातेङ माचासिङ हिका तेद्‍या दिना जेङलिदोहोइ।

३४ एला का नेलाइहेङ बिम्‍ति पाखा, बान्‍चेलिको भाअ्‌सिङ हाइ ना हाइ चालि दोङ गोयाङ। माथिसु, परमेस्‍वरको दोअ्‌काभाइपाङ हासुहेङ बुङ हाइदोङ माज्‍याङ।”

३५ इदोइ दोअ्‌तेङ पावल तोले र्‍हुहितेङ पेङहि कालाउ झाराङको आगाता परमेस्‍वरहेङ धन्‍नेबाद पितेङ चालि तेङहि।

३६ इङकोन्‍हुअ्‌सो बोगेलाइ बुङ आँट निङतेङ चाहि।

३७ इङको चिजाहाजता केलाइ जाम्‍मा न्‍हेसाइ सुमकुरितेतुमि हिघान्‍हाहि।

३८ झाराङ घाइपाङ चालिदोकान्‍हुसो चिजाहाजहेङ होम्‍पालि एम्‍बालाइ हिका झोको गोताङ गाहुँ बुङ जाहादिता थालगिल्‍हि।

३९ झेङकान्‍हुअ्‌सो जाहादिको हिदिङ बाल्‍हा हिका काम्‍बे तिङहि। कालाउ चिजाहाज चालाइकालाइ इङको थामेहेङ नाल्‍लि मादोहि। काम्‍बेता सारेका बालाहिका रेम्‍का थामे तिङतेङ एम्‍बालाइ चिजाहाजहेङ चुमपुलि दोनु इन्‍सोङ चुमपुलि भोहि।

४० एम्‍बालाइ किहामगेलाइता धेउका दिह्‍यामगेलाइ चेतेङ किहामगेलाइ जाहादिताङ लाअ्‌गिल्‍हि। इङकोन्‍हुअ्‌सो चिजाहाज चालाइका दाङसुला धेउतेङताअ्‌का दिह्‍यामगेलाइ बुङ खाइपिहि। कालाउ आगाको पालहेङ र्‍हुता तोल्‍हेपिहि रो भेर्मा चिजाहाजहेङ चुमपुलाउ काम्‍बेभारि चालाइतेङ चुमपुहि।

४१ कुलाउ चिजाहाज बाल्‍हाको रासता धिन्‍हातेङ हानेलाउ आगाको भाग बाल्‍हाता खेअ्‌हि कालाउ चिजाहाजको न्‍हुपाहाको भाग चिको छालहोइ र्‍हाअ्‌न्‍हालि तेङहि।

४२ एन्‍सालाउ काइदिगेलाइ नुइतेङ खाअ्‌ताङ दोअ्‌तेङ पलटनगेलाइ एम्‍बालाइ झाराङहेङ सेअ्‌लि ठहर पाहि।

४३ कालाउ काप्‍तान पावलहेङ सिन्‍हुपालि भोघाखे, एन्‍सा जेङलाउ वा हासुहेङ बुङ सेअ्‌लि मापिहि। वा नुइलि दोका झोको लाम्‍फा दोङ नुइतेङ हानेसु

४४ रो बोमिचाहिँ चिजाहाजको फालागेलाइको टुकारागेलाइ चातेङ ओदोइपार पारासु दोअ्‌तेङ हुकुम पिहि। एसापा केलाइ झाराङ रेम्‍फाङ काम्‍बेता थुकान्‍हाहि।

पावल माल्‍टा मारालाअ्‌काता

२८

१ एसापा सिन्‍हुतेङ काम्‍बेता लोकान्‍हुअ्‌सो इङको मारालाअ्‌काको मिङ माल्‍टा हिघाहि दोअ्‌तेङ केलाइ गेन्‍हाहि।

२ इन्‍ताको द्‍याङगेलाइ हेन्‍जाङ मिलिसुका हिघाहि। इङको पहर वाइ लोतेङ हेन्‍जाङ चुङनाङसिङ एम्‍बालाइ मे धोतेङ केलाइहेङ एम्‍लि काइहि।

३ पावल एबाअ् मिसिङ जोम्‍पाका हिघाखे रो इङको चुमातेङ मेता जुअ्‌हि। मेको रापसो एलोङ पुह्‍याँ ओल्‍हितेङ लोहि रो वाको खुर्ता चोतेङ तोइन्‍हाहि।

४ पावलको खुर्ता चोतेङ एसापा पुह्‍याँ तोइन्‍हाका तिङतेङ इन्‍ताको द्‍याङगेलाइ एमिभेनेङदोफा इसिका काथा पालि तेङहि, “इदोइ द्‍याङ पाका बुङ जिउसेअ्‌का दोङ हिलिगोयाङ। जाहादिसो खाअ्‌लाउ बुङ दिर यासेहेङ बान्‍चेलि मपिहि।”

५ कालाउ पावल ताइको खुर फेअ्‌लाउ पुह्‍याँ मेता धिमन्‍हाहि। वा पावलहेङ हाइदोङ मापाहि।

६ इन्‍ताको द्‍याङगेलाइ पावल आसा इघुरिङता बिससो इमतेङ स्‍यावा दोअ्‌तेङ खाङतेङहि। कालाउ हेन्‍जाङ पहरन्‍हुअ्‌सो बुङ वासेहेङ हाइ दोङ माजेङहि। इदोइ तिङतेङ एम्‍बालाइ ताइको ठहर फेरितेङ दोअ्‌लि तेङहि, “या ते दिर कि हिनाउ।”

७ इङको थामेसो इङको मारालाअ्‌काको माझि पब्‍लियसको मिलिङ भेर्पाङ हिघाहि। पब्‍लियस केलाइहेङ वाको साअ्‌ता बान्‍साचालि चुमपुहि रो केलाइ सुम्‍नि थिकापा वाको साअ्‌ता बान्‍सालाइ जेङतेङ हिन्‍हाहि।

८ इङको पहर पब्‍लियसको आबाहेङ मेसाधुअ्‌का रो मासि खोअ्‌का हिघाहि। पावल पब्‍लियसको आबाको कोठाता हानेहि कालाउ पुकार पातेङ ताइको खुर रोगाइकार्‍हुता ताअ्कान्‍हुअ्‌सो वा एल्‍हि।

९ एसापा एल्‍का गेतेङ इङको मारालाअ्‌काता हिका झाराङ रोगाइकालाइ लोहि रो पावल एम्‍बालाइहेङ बुङ एल्‍पाहि।

१० एम्‍बालाइ केलाइहेङ हेन्‍जाङ मान पाहि। जेलाउ केलाइ चिजाहाजता धोलन्‍हाहि, कालाउ एम्‍बालाइ केलाइहेङ दामाता गोइका झोको आनेमानेगेलाइ बुङ चिजाहाजता ह्‍वाअ्‌पिगिल्‍हि।

पावल माल्‍टासो रोम हानेका

११ सुम माहिन्‍हान्‍हुअ्‌सो केलाइ अलेक्‍जेन्‍ड्रियाको चिजाहाजता धोलन्‍हाहि। इदोइ चिजाहाजचाहिँ चुङदिङ माहिनाथिकापा माल्‍टा मारालाअ्‌काताङ र्‍हुमतेङ हिघाहि। इङको चिजाहाजको आगा भागता जाउठ्‍या दिरको मुर्ति कोपिका हिघाहि।

१२ केलाइ सुराकुसाइ दोअ्‌का पुरता थुकातेङ इन्‍ता सुम्‍नि थिकापा हिन्‍हाहि।

१३ इन्‍तासो हानिकान्‍हुअ्‌सो केलाइ रेगियन दोअ्‌का पुरता थुकान्‍हाहि। जुम्‍निदिना माहेँपाहासो भेर्मा लोनाङसिङ केलाइ इतिनिखिनिङ पटिओलि दोअ्‌का पुरता थुकान्‍हाहि।

१४ इन्‍ता केलाइ प्रभु इसुता खान्‍धुर पाका आधेमि दादाओनेगेलाइहेङ दुसुन्‍हाहि। ओबालाइ केलाइहेङ ए आथारथिकापा हिपिसु दोअ्‌तेङ बिम्‍ति पानाङसिङ, केलाइ एम्‍बालाइदोफा ए आथार थिकापा हितेङ रोम पुरभारि दामा लाअ्‌न्‍हाहि।

१५ प्रभु इसुहेङ खान्‍धुर पाका रोमता हिका दादाओनेगेलाइ केलाइ लोदोङन्‍हाखे दोअ्का हिङतेङ अप्‍पियस हाते थिकापा रो तिनपाटि दोअ्‌का थामेता केलाइहेङ दुसुलि लोहि। पावल एम्‍बालाइहेङ तिन्‍तेङसाङ लेङचातेङ परमेस्‍वरहेङ च्‍याबास पिहि।

पावल रोम पुरता

१६ केलाइ रोमता थुकालिलोकान्‍हुअ्‌सो पावलहेङ पलटनको जिम्‍माता ताइकोङ कोठा र्‍हुतेङ एकालाङ हिलि पिहि।

१७ सुम्‍नि दिनान्‍हुअ्‌सो पावल रोमता हिका यहुदिगेलाइको आगुवागेलाइहेङ काइगिल्‍हि। एम्‍बालाइ जोम्‍का न्‍हुअ्‌सो पावल दोअ्‌हि, “दादाओनेगेलाइ, का केलाइको जात्‍या रो केलाइको पिता पुर्खागेलाइसो पातेङलोका चलनगेलाइको खिलापता हाइदोङ मापालाउ बुङ यहुदि दादाओनेगेलाइ कासेहेङ यरुसलेमता रिम्‍तेङ रोमिगेलाइको खुरता सुम्‍पिहि।

१८ रोमिगेलाइ हिअ्‌कान्‍हुअ्‌सो कासेहेङ लाअ्‌पिलि भोहि हाइदोनु एम्‍बालाइ कासिहेङ सेअ्‌लि गोइका हिदिङ फतुर मानिङहि।

१९ कालाउ यहुदि दादाओनेगेलाइ कासेहेङ लाअ्‌पिलि मापिनाङसिङ का रोमि माहाराजा कैसरकोता बिम्‍ति पालि करदोङ लागेहि। कालाउ काङको ताइको यहुदि दादाओनेगेलाइको खिलापता फतुर लागाइलि गोइका हिदिङ काथा मान्‍थुघाहि।

२० इदोइ काथा नेलाइहेङ गिपालि रो नेलाइदोफा दुसुलि भाअ्‌सिङ का नेलाइहेङ इता काइका हिघाखा। हाइदोनु केलाइ इस्राएलिगेलाइको आस ताअ्‌का ख्रिस्‍टaको भाअ्‌सिङ दोङ का एसापा झिन्‍झिरिहोइ धेउन्‍हाका हिघा।”

२१ इदोइ हिङतेङ एम्‍बालाइ दोअ्‌हि, “नाङको बारेता केलाइ यहुदियासो हिदिङ चिथि निङनाङ मान्‍थुन्‍हाहि। कालाउ हिदिङ दादाओनेगेलाइ लोतेङ नाङको खिलापता हिदिङ मारेम्‍का काथा धुइका रो हिङपाका मान्‍थु।

२२ कुलाउ केलाइ नाङको ठहरगेलाइ हिङलि भोन्‍हाखे हाइदोनु नाङको मन्‍डलिको खिलापता जेसोकोसोङ काथा जेङका चाहिँ केलाइ गेका हिनाहि।”

२३ इङकोन्‍हुअ्‌सो ओबालाइ पावलको काथा हिङलि दिना तोकिहि। तोकिका दिनाता लाम्‍फा खान्‍तेङ हेन्‍जा यहुदिगेलाइ जोम्‍तेङ पावलको हिका थामेता लोहि। इङको दिना पावल र्‍हिमासो दिलिमाथिकापा सादेलको सारभिको बारेता धिरपाहि। धरमकिताबता मोसा रो आगाधुइकालाइको लेखिका काथा चुमतेङ वा इसुको बारेता गेपातेङ एम्‍बालाइहेङ खान्‍धुरता चुमालि भोहि।

२४ पावलको काथा हिङतेङ आधेमि खान्‍धुर पाहि कुलाउ आधेमि चाहिँ खान्‍धुर मापाहि।

२५ ताताइमिताङ काथा मामिलितेङ एम्‍बालाइ एन्‍साङ इन्‍तासो हानेलि तोमलाउ पावल एम्‍बालाइहेङ एसा दोअ्‌हि, “पुनित हङस नेलाइको पुर्खालाइहेङ दोअ्‌का काथा जातिङको हि हाइदोनु यसैया आगाधुइकासो वा एसापा धुइहि:

२६ ‘इदोइ द्‍याङगेलाइकोता हानेतेङ दोअ्,

हिङनु ते नेलाइ हिङसुखेना, कुलाउ मागेसुखेना,

खाङनु ते नेलाइ खाङसुखेना, कुलाउ मातिङसुखेना!

२७ हाइदोनु इदोइ द्‍याङगेलाइको मन उन्‍ठुइ भाइका हि,

एबालाइको न्‍हातोङ बाम्‍तेङ हि

कालाउ एबालाइ ताइको मिँ चिम्‍तेङ हि!

माकुनु एबालाइ तिङधावा, हिङधावा रो मनसो गेधावा।

कालाउ एम्‍बालाइ ताइको मन काभारि घुरिपाधावा

रो का एम्‍बालाइहेङ एल्‍पाधाङका।’”

२८ न्‍हुअ्‌सो पावल दोअ्‌हि, “इदोइहेतु एला का नेलाइहेङ दोअ्‌लि भोखा, मुक्‍तिको रेम्‍काबानाल परमेस्‍वर बो जात्‍यागेलाइकोता पिगिल्‍का हि रो एम्‍बालाइ हिनावा।”

२९ [पावल इदोइ काथा दोअ्‌कान्‍हुअ्‌सो, यहुदिगेलाइ ताताइमिता बादबिबाद पातेङ रो चेरसुतेङ हानेहि।]b

३० पावल न्‍हे बाअ्‌सार थिकापा भाराता र्‍हुका साअ्‌ता हि। वा ताइमिहेङ दुसुलि लोका झाराङ द्‍याङगेलाइहेङ स्‍वागत पाघाखे।

३१ वा माथिसिङ सादेलको सारभिको पारचार पातेङ प्रभु इसु ख्रिस्‍टको बारेता धिरपाघाखे रो हासु बुङ वासेहेङ मारोकिघाखे।

a 

२८:२० ख्रिस्‍ट ख्रिस्‍ट लाम्‍फाङ लोहोइ दोअ्‌तेङ पावल खान्‍धुर पाघाखे। यहुदि द्‍याङगेलाइ बुङ ख्रिस्‍टहेङ खान्‍धुर पाघाखे कुलाउ वा लोहोइ दोअ्‌तेङ खान्‍धुर मापाघाखे।

b 

२८:२९ इदोइ पद आधे पुर्ना स्रोत बाइबलता मान्‍थु।

थेसलोनिकिगेलाइहेङ

पावलको लाङ चिथि

किताब नाल्‍पाका

थेसलोनिकि दाहेँ ग्रिसको माकेडोनिया दोअ्‌का माउजाको मुकाम हिघाहि। फिलिप्‍पि लाअ्‌कान्‍हुअ्‌सो पावल इदोइ पुरता मन्‍डलि सुरु पाका हिघाखे। कुलाउ इन्‍ता उदोङघरि यहुदिगेलाइ पावलको बिरोध पाहि। एम्‍बालाइ यहुदि धरम मोन्‍दाताका बोजात्‍यागेलाइ पावलसो हिङपाका ख्रिस्‍टियान रेम्‍काबानाल र्‍हुका तिङलि मादोघाहि। एन्‍सा जेङलाउ पावलहेङ थेसलोनिकि लाअ्‌तेङ बेरियाता हानेलि गोइहि। न्‍हुअ्‌सो वा कोरिन्‍थता थुकालिलोलाउ वादोफाङ काम पाका तिमोथिसो थेसलोनिकिको मन्‍डलिको बारेता बानाल निङहि। पावल इदोइ चिथि जेङमाजेङ इस्‍वि सम्‍बत ५० ता कोरिन्‍थता लेखेका हिघाखे। वा एम्‍बालाइहेङ बल पिलिको भाअ्‌सिङ इदोइ चिथि लेखेहि।

पावल इदोइ लाङ चिथि थेसलोनिकिको ख्रिस्‍टियानगेलाइहेङ आस रो भरोसा पिलिको भाअ्‌सिङ लेखेका हिघाखे। इदोइ चिथिता वा एम्‍बालाइको खान्‍धुरि रो इन्‍तानाको बारेता निङका बानालको भाअ्‌सिङ च्‍याबास पिखे। वा एम्‍बालाइदोफा हिलाउ हिसिका खालको ज्‍यान दोपाका हिघाखे, इङकोको फोम पापाखे रो इङकोन्‍हुअ्‌सो वा मन्‍डलिता ख्रिस्‍टको लोका बारेता ल्‍होका इसिका हिअ्‌कागेलाइको जाबाफ पिखे जिसिकाङः हाइ ख्रिस्‍ट लोका खाङतेङ लाम्‍फा सिका खान्‍धुरिगेलाइ वाको लोकाता निङका असिम ज्‍यानको भागिदार जेङलि द्‍वाङ? ख्रिस्‍ट आरोङ हेअ्‌लाउ ल्‍वाङ? इदोइ काथाको बारेता पावल एम्‍बालाइहेङ ख्रिस्‍टको लोकाहेङ र्‍हुमलाउ सिपापा ताइको काम पातेङ ह्‍याको दोअ्‌तेङ साल्‍हा पिखे।

पोतोका बिसइ नामेसि

नाल्‍पाका १:१

च्‍याबास रो बाखिन्‍का १:२-३:१३

ख्रिस्‍टियान चालचलनको भाअ्‌सिङ आर्ति ४:१-१२

ख्रिस्‍टको लोका बारेता आर्ति ४:१३-५:११

न्‍हुअ्‌सोको आर्ति ५:१२-२२

दोकाता ५:२३-२८

थेसलोनिकिगेलाइहेङ

पावलको लाङ चिथि

१

१ परमेस्‍वर आबा रो प्रभु इसु ख्रिस्‍टता थेसलोनिकेता हिका मन्‍डलिगेलाइहेङ केलाइ पावल, सिलास रो तिमोथिसो इदोइ चिठि लेखेदोङन्‍हाखे। परमेस्‍वर नेलाइहेङ निगाह रो सान्‍ति प्‍याको।

थेसलोनिकिगेलाइको खान्‍धुरि

२ केलाइ नेलाइ झाराङको भाअ्‌सिङ परमेस्‍वरहेङ दिनाङ च्‍याबास चार्‍हाइन्‍हाखे रो पुकार पालाउ जेलाउ बुङ नेलाइहेङ फोमपान्‍हाखे।

३ केलाइको परमेस्‍वर आबाको आगाता केलाइको प्रभु इसु ख्रिस्‍टता नेलाइको खान्‍धुरको काम, इन्‍तानाहोइ पाका मिनेत रो आससो नेलाइ बोल्‍यातेङ हिका फोमपातेङहिन्‍हाखे।

४ दादाओने बाइओनेगेलाइ, परमेस्‍वरको मोन्‍दाताकालाइ, नेलाइहेङ वादोङ ताइको द्‌याङ बान्‍हाइलि साल्‍का एइ दोअ्‌तेङ केलाइ गेन्‍हाखे।

५ हाइदोनु केलाइको रेम्‍काबानाल नेलाइकोता कथन खिनिङ मान्‍थुघाहि, कालाउ सरबङ रो पुनित हङसता निधोतादोसा लोका एइ। नेलाइको माझाता हिलाउ नेलाइकोङ भाअ्‌सिङ केलाइ हिसिका खाल्‍को द्‍याङ हिघान्‍हाहि इङको नेलाइ गेसुखेना।

६ नेलाइ केलाइको रो प्रभुको खाङकाखुङका पाका जेङसुन्‍हा, हाइपानु नेलाइ तुतुका सहितेङ बुङ पुनित हङसको पिका रेम्‍काबानाल लेङचातेङ र्‍हुसुन्‍हा।

७ इदोइहेतु नेलाइ माकेडोनिया रो अखैयाता झाराङ खान्‍धुरिगेलाइको माझाता नामुना जेङसुन्‍हा।

८ हाइपानु नेलाइसो प्रभुको कथन माकेडोनिया रो अखैयाता खिनिङ पारचार पान्‍हाका माको, कुलाउ परमेस्‍वरर्‍हुताको नेलाइको खान्‍धुर गोताङ थामेता फाइलेहि रो इदोइ बारेता केलाइहेङ बो हाइदोङ दोअ्‌लि जरुरि मान्‍थु।

९ केलाइ नेलाइकोता लोलाउ नेलाइ हेसापा केलाइहेङ सेउपा सुन्‍हा कालाउ सिन्‍हुका रो जातिङको परमेस्‍वरको चाकर पालि नेलाइ दिरगेलाइसो परमेस्‍वरभारि घुरेसुन्‍हा, इङको ते द्‍याङगेलाइ दोङ दोअ्‌खे।

१० कालाउ सादेलसो लोका परमेस्‍वरको चानको नेलाइ दामा खान्‍तेङ हिसुन्‍हा। परमेस्‍वर ताइको चान इसुहेङ सिकासो सिन्‍हुपाहि रो वा दोङ केलाइहेङ परमेस्‍वरको लोलि तोम्‍का चेरसो सिन्‍हुपावा।

थेसलोनिकिता पावलको सेवा

२

१ दादाओने बाइओनेगेलाइ, केलाइ नेलाइकोता लोतेङ हिका पहर बिथाको माज्‍याङ दोअ्‌का काथा नेलाइ ताइमिङ गेसुखेना।

२ केलाइ इन्‍ता लोकालाम्‍फा फिलिप्‍पिको द्‌याङगेलाइ केलाइहेङ तु पिहि रो केलाइको बिजेत पाहि। इदोइ काथा बुङ नेलाइ गेसुखेना। कोलाउबुङ परमेस्‍वर केलाइहेङ हिमत पिहि रो हेन्‍जाङ खिलापि हिलाउ बुङ केलाइ नेलाइहेङ परमेस्‍वरको रेम्‍काबानाल हिङपान्‍हाहि।

३ केलाइको धिर्पाका बिद्‍याता असत काथा, मारेम्‍का सोम माकोनु हिदिङ छलकपट मान्‍थुघाहि।

४ परमेस्‍वर केलाइहेङ लाएक फोमपातेङ दोङ रेम्‍काबानाल हिम्‍पाका आङभर पिहि। इदोङहेतु केलाइ द्‍याङगेलाइहेङ लेङचापालि माको, कुलाउ केलाइको मन जाचेका परमेस्‍वरहेङ लेङचा पालिको भाअ्‌सिङ धुइन्‍हाखे।

५ नेलाइ गेसुखेना, केलाइ हेअ्‌लाउ चाकरिको काथा मापान्‍हाहि, ना हिदिङ काथा निङका दिअ्‌काहोइ दोङ इदोइ पान्‍हाहि। परमेस्‍वर दोङ इदोइ काथाको दासि हि।

६ केलाइ ख्रिस्‍टको सालन्‍हाका जेङलाउ नेलाइ केलाइहेङ मान पासु दोअ्लि दोधाङ। कोलाउबुङ नेलाइसो रो बो हिदिङ द्‌याङगेलाइसो बाखिन्‍का माभोन्‍हाहि।

७ ताइको जामालाइहेङ सामार्‍हाइका आमाइभाइपाङ नेलाइको माझाता केलाइ नोइका जेङन्‍हाहि।

८ जातिङको केलाइ नेलाइहेङ हेन्‍जा इन्‍ताना पानाङसिङ परमेस्‍वरको रेम्‍काबानाल खिनिङ माको, कुलाउ केलाइको ज्‍यान सुदाङ नेलाइहेङ पिलि त्‍यार जेङका हिघान्‍हाहि। हाइपानु नेलाइ केलाइको भाअ्‌सिङ हेन्‍जा मोन्‍दा ताका हिघासुन्‍हा।

९ दादाओने बाइओनेगेलाइ, केलाइको पाका मिनेत नेलाइ गेकाङ हिसुन्‍हा। केलाइ परमेस्‍वरको रेम्‍काबानाल पारचार पालाउ केलाइहेङ गोइका आनेमानेगेलाइ नेलाइदोफा र्‍हेलि मागोयाको दोअ्‌तेङ केलाइ नितिमन्‍हिसिङ मादोसिङ काम पान्‍हाहि।

१० खान्‍धुरिगेलाइको आगाता हेसापा केलाइको चालचलन पुनित, धरमाति रो दुसमान्‍थुका हिघाहि दोअ्‌तेङ परमेस्‍वर रो नेलाइ ताइमिङ दासि हिसुन्‍हा।

११ नेलाइ दोङ गेसुखेना, आबा ताइको चानचामिन्‍दिहेङ पाका भाइपाङ नेलाइदोफा केलाइ बेभार पान्‍हाहि।

१२ केलाइ नेलाइहेङ आर्ति पिन्‍हाहि, बल पिन्‍हाहि रो बिनइ पान्‍हाहि। एन्‍साङ नेलाइको ज्‍यान परमेस्‍वरहेङ मोन्‍दाताका ज्‍याको। हाइपानु वा नेलाइहेङ परमेस्‍वरको सारभि रो प्रतापता काइका हि।

१३ केलाइ परमेस्‍वरहेङ दिनाङ च्‍याबास चार्‍हाइन्‍हाखे। हाइदोनु नेलाइ केलाइसो हिङका परमेस्‍वरको कथन द्‍याङगेलाइको काथा भाइपा माको, कालाउ परमेस्‍वरको कथन दोङ एइ दोअ्‌तेङ र्‍हुसुन्‍हा। जातिङको दोङ इदोइ परमेस्‍वरको कथन एइ रो इदोइ कथन दोङ खान्‍धुर पाकालाइता काम पातेङ हि।

१४ दादाओने बाइओनेगेलाइ, नेलाइ बुङ ख्रिस्‍ट इसुता खान्‍धुर पाका यहुदियाता हिका परमेस्‍वरको मन्‍डलिगेलाइभाइपाङ जेङका हिसुन्‍हा। हाइपानु यहुदियाको मन्‍डलिगेलाइ जेसापा यहुदिसो तु भोगेहि, एन्‍साङ पातेङ नेलाइ बुङ ताइकोङ जात्‍याको द्‍याङगेलाइसो तु भोगेसुन्‍हा।

१५ इदोङ यहुदिगेलाइ प्रभु इसु ख्रिस्‍टहेङ रो आगाधुइकालाइहेङ सेअ्‌हि रो केलाइहेङ बुङ गिलगिल्‍हि। एम्‍बालाइ परमेस्‍वरहेङ मोन्‍दामाताका काम पाहि रो झाराङ द्‍याङको बिभेदि जेङहि।

१६ बोजात्‍यागेलाइको छुटकारा ज्‍याको दोअ्‌तेङ एम्‍बालाइदोफा धुइलि केलाइहेङ खिचोला पिहि। एसापा एम्‍बालाइ झन झन हेन्‍जाङ कुकर्म पाकाताङ हानेहि। कुलाउ आखिरता परमेस्‍वरको चेर एम्‍बालाइर्‍हुता परेका हि।

थेसलोनिगेलाइहेङ दुसुलि पावलको लाल्‍सा

१७ दादाओने बाइओनेगेलाइ, नेलाइसो जिउता खेङन्‍हालाउ बुङ केलाइ कोन्‍धाङसो खेङन्‍हाका मान्‍थुन्‍हाहि। केलाइ नेलाइहेङ दुसुलि हेन्‍जाङ बाराका लाल्‍सा पाका हिन्‍हाहि।

१८ केलाइ नेलाइकोता लोलि भोका हिघान्‍हाहि। का पावलचाहिँ घुरिघुरि लोलि भोघा, कुलाउ दियाबलस केलाइहेङ लोलि मापिहि।

१९ केलाइको प्रभु इसु जेलाउ ल्‍वावा, इङको पहर वाको आगाता केलाइको आस, लेङ, तुजुकको पाकुटा नेलाइ दोङ एइ, माको कुनु?

२० जातिङकोङ केलाइको प्रताप रो लेङचाका नेलाइ दोङ एइ।

तिमोथिहेङ थेसलोनिकाता दिङगिल्‍का

३

१ नेलाइसो खेङन्‍हातेङ हिलि मारेम्‍का लागेनाङ का पावल रो सिलास खिनिङ एथेन्‍सता तिमोथि बेगर हिलि केलाइ राजि जेङन्‍हाहि।

२ केलाइदोफा दोसाङ काम पाका केलाइको ओने तिमोथि ख्रिस्‍टको रेम्‍काबानाल हिङपाका परमेस्‍वरको चाकर एइ। नेलाइहेङ हाउसाला पितेङ खान्‍धुरता बोल्‍याका बान्‍हाइलि केलाइ तिमोथिहेङ नेलाइकोता दिङगिलन्‍हाहि।

३ कोलाउ इदोइ तुगेलाइसो हासुङ माहेङगालाइन्‍हाको। इसिका तुगेलाइ सहेलि केलाइचाहिँ सालन्‍हाका एइ दोअ्‌तेङ नेलाइ ताइमिङ रेम्‍फा गेका हिसुन्‍हा।

४ हाइपानु जेलाउ केलाइ नेलाइदोफा हिघान्‍हाहि, कोलाउ नेलाइ तुका भोगेलिङगोयाङ दोअ्‌तेङ केलाइ लाम्‍फासोङ दोअ्‌का हिघान्‍हाहि। इङको जातिङकोङ जेङलि बुङ लोहि, इङको नेलाइ गेसुखेना।

५ इदोइहेतु का बो आरोङ हेन्‍जा सहेलि मादोनाङ नेलाइको खान्‍धुर गेलि तिमोथिहेङ दिङगिल्‍घा। हाइपानु फासेपाकालाइ नेलाइहेङ फासेपातेङ केलाइको काम बिगिरपाहि बे दोअ्‌तेङ का थिका हिघाखा।

तिमोथिको चुमाका बानाल

६ कुलाउ एला तिमोथि एलाङखिनिङ नेलाइहेङ दुसुतेङ थुकालि लोकाहि। नेलाइता आरोङ बुङ इन्‍ताना रो खान्‍धुर हि दोअ्‌तेङ वा रेम्‍का बानाल चुमाहि। केलाइ भाइपाङ नेलाइ बुङ केलाइहेङ दुसुका बाराका लाल्‍सा ताअ्‌तेङ फोमपातेङ हिघासुन्‍हा।

७ दादाओने बाइओनेगेलाइ, नेलाइको खान्‍धुरको बानाल हिङतेङ तु रो सान्‍ताइता परेका पहरता बुङ केलाइ लेङचाका हिन्‍हाहि।

८ हाइपानु नेलाइ प्रभुता बोल्‍याका हिसुन्‍हा दोअ्‍का हिङतेङ केलाइहेङ जातिङको हाउसाला लोका हि।

९ केलाइ नेलाइको भाअ्‌सिङ हेन्‍जाङ च्‍याबास दोअ्‌न्‍हाखे। हाइदोनु नेलाइको हेतुसो दोङ केलाइ परमेस्‍वरको आगाता हेन्‍जाङ लेङचाका हिन्‍हाहि।

१० नेलाइदोफा दुसुलि द्‍वाको दोअ्‌तेङ केलाइ नितिमन्‍हिसिङ परमेस्‍वरदोफा पुकार पातेङ हिन्‍हाहि। आरोङ बुङ नेलाइदोफा दुसुलि निङनु नेलाइको खान्‍धुरता जेदोङजेदोङ काथाको कमि हि, इङको पोङघालि दोधावा।

११ एला केलाइको परमेस्‍वर आबा ताइमिङ रो केलाइको प्रभु इसु नेलाइकोता लोका केलाइको दामा हेप्‍याको।

१२ जेसापा केलाइ नेलाइहेङ इन्‍ताना पान्‍हाखे एन्‍सा दोङ प्रभु नेलाइहेङ एमि भेनेङदोफा रो झाराङ द्‍याङदोफा हेन्‍जाङ इन्‍तानापाका बान्‍हायाको।

१३ एसापा वाको झाराङ पुनित जनगेलाइदोफा केलाइको प्रभु इसु ख्रिस्‍ट आरोङ लोलाउ वा केलाइको परमेस्‍वर आबाको आगाता नेलाइको कोङधाङहेङ पुनित रो अचल बान्‍हाइका ज्‍याको।

परमेस्‍वरहेङ लेङचा पालि

४

१ आखिरता दादाओने बाइओनेगेलाइ, नेलाइ केलाइसो परमेस्‍वरहेङ मोन्‍दाताका आनिबानि धिर्का हिसुन्‍हा। जातिङकोङ नेलाइको आनिबानि परमेस्‍वरहेङ मोन्‍दाताकावा। इङको आनिबानिता झनझन रेम्‍का जेङतेङ हानेसु दोअ्‌तेङ प्रभु इसुको मिङता बिनइ पान्‍हाखे।

२ हाइपानु केलाइ नेलाइहेङ प्रभु इसुसो निङका हिदिहिदि हुकुमगेलाइ पिका हिघान्‍हाहि, इङको गेसुखेना।

३ नेलाइ पुनित जेङसु दोअ्‌तेङ परमेस्‍वरको लाल्‍सा इदोइ हि, एन्‍साङ नेलाइ दुराचारसो खेङन्‍हातेङ हिसु।

४ पुनितता रो मानभाउदोसा ताइको जिउहेङ हेसापा बसता ताअ्‌लि द्‌वाङ इङको नेलाइ झाराङ गेसु।

५ परमेस्‍वरहेङ मानाल्‍का द्‌याङगेलाइ पाका भाइपाङ नेलाइ बुङ दुराचार पाका कामता लाल्‍सा ताअ्‌तेङ माहिसु।

६ इदोइ काथाता हासुङ बुङ ताइको खान्‍धुरि दादाओनेहेङ मारेम्‍का मापाको। हाइपानु इसिका गोताङ काथाता बादला र्‍हुका प्रभु दोङ हि। केलाइ नेलाइहेङ लाम्‍फा दोङ इदोसोमता चेतानि पिका हिन्‍हाहि।

७ हाइपानु परमेस्‍वर केलाइहेङ अपुनितताको भाअ्‌सिङ माको, कुलाउ पुनितताताको ज्‍यान सिन्‍हुलि काइका हि।

८ इदोइहेतु जाइ इदोइ काथाको अनादर पाखे इङको द्‍याङको माको, कुलाउ परमेस्‍वरको अनादर पाखे, जेदोङ परमेस्‍वर नेलाइहेङ ताइको पुनित हङस पिखे।

९ एला खान्‍धुरिगेलाइ ताताइमिता इन्‍ताना पाका सोमता हासुङ नेलाइहेङ हाइदोङ लेखेलि मागोयाङ। हाइपानु एमि भेनेङहेङ इन्‍ताना पालि दोअ्‌का नेलाइ ताइमिङ बुङ परमेस्‍वरसो बिद्‍या निङका हिसुन्‍हा।

१० नेलाइ जातिङको दोङ माकेडोनियाको दादाओने बाइओनेगेलाइहेङ इन्‍ताना पासुखेना। आरोङ बुङ एन्‍साङ पातेङहानेसु दोअ्‌तेङ केलाइ नेलाइहेङ हाउसाला पिन्‍हाखे।

११ केलाइ लाम्‍फा नेलाइहेङ दोअ्‌काभाइपा सान्‍तिको जिन्‍दागि दोपालि मन लागाइसु। कालाउ नेलाइ ताइको जिबिका चालाइलिको भाअ्‌सिङ ताइमिङ काम पासु।

१२ एसा पासुन्‍हा पानु नेलाइहेङ बोजात्‍यागेलाइ बुङ मान पावा रो नेलाइहेङ हार्जा जेङलाउ बोमिदोफा भर परेलि मागोयावा।

प्रभु आरोङ ल्‍वावा

१३ दादाओने बाइओनेगेलाइ, सिलिदोका खान्‍धुरिगेलाइको बारेता केलाइ नेलाइहेङ दोअ्‌लि भोन्‍हाखे। एन्‍साङ बोजात्‍यागेलाइभाइपाङ नेलाइ सोक पालि मागोयाको।

१४ हाइपानु केलाइ खान्‍धुरि पान्‍हाखे, इसु सिहि रो आरोङ सिन्‍हुहि। एसा दोङ इसुता खान्‍धुरपातेङ सिकालाइहेङ परमेस्‍वर सिन्‍हुपातेङ इसुकोता चुमप्‍वावा।

१५ प्रभु ताइमिङ दोअ्‌का वाको काथासो केलाइ नेलाइहेङ दोअ्‌न्‍हाखे, प्रभु लोका दिनाथिकापा केलाइ सिन्‍हुतेङ हिकालाइ इङको सिकालाइ खान्‍तेङ लाम्‍फा हिदिङ रितहोइ बुङ आगा हानेलि मादाङ।

१६ हाइपानु प्रभु ताइमिङ हुकुमको गालाता, मुल सादेलचरको गाला रो परमेस्‍वरको धुतुरुको गालाता सादेलसो खुअ्‌तावा रो ख्रिस्‍टता सिकालाइचाहिँ लाम्‍फा सिन्‍हुतेङ ल्‍होकावा।

१७ कोलाउ केलाइ सिन्‍हुतेङहिका रो लाअ्‌धिन्‍हाकालाइ प्रभुहेङ आदेलता दुसुलि एम्‍बालाइ दोफादोफाङ बादेलता तोल्‍हेन्‍हातेङ चुम्‍पुन्‍हास्‍वाना रो एसापा केलाइ दिनाङ प्रभुदोफाङ ह्‍याङ।

१८ इदोइहेतु एमि भेनेङहेङ इदोइ कथनहोइ थुमथुमाइ पिसु।

प्रभुको दामा खाङतेङहिसु

५

१ दादाओने बाइओनेगेलाइ, इदोइ काथागेलाइ हेअ्‌लाउ रो हिदोइ पहर ज्‍याङ दोअ्‌तेङ नेलाइहेङ लेखितेङहिलि मागोयाङ।

२ हाइपानु नेलाइ ताइमिङ रेम्‍फा गेसुखेना, प्रभु लोका दिना ते फोम मापाका पहरता न्‍हिसिङता खुकाभाइपाङ ल्‍वावा।

३ जेलाउ द्‍याङगेलाइ “सान्‍ति रो पहरा” दोअ्‌तेङ ह्‍यावा, कोलाउ चानहिका बेबालहेङ तु निङचाकाभाइपाङ एकासि एम्‍बालाइर्‍हुता बरबाद ल्‍वावा रो एम्‍बालाइ हिदिङ चलनहोइ खाअ्‌न्‍हालि माद्‌वावा।

४ कालाउ दादाओने बाइओनेगेलाइ, नेलाइ कितिकितिकाता मान्‍थुसुन्‍हा, एन्‍साङ प्रभु लोका दिना नेलाइहेङ खुकाभाइपाङ उदेक मापावा।

५ हाइपानु नेलाइ झाराङ फाइसालाम्‍काको रो दिनाको चानचामिन्‍दि एइ। केलाइ दिलिमाको रो कितिकितिकाको चानचामिन्‍दि माको।

६ इदोइहेतु बोमिगेलाइभाइपाङ केलाइ माजिमाइने, कुलाउ नाङघातेङ ह्‍याइने रो सजक ह्‍याइने।

७ हाइपानु जिम्‍कालाइ दिलिमा जिम्‍खे रो निघार आम्‍तेङ म्‍हाकालाइ दिलिमाङ म्‍हाखे।

८ कालाउ केलाइचाहिँ दिनाको चानचामिन्‍दि हिनाङ केलाइ सजक ज्‍याइने। बान्‍चेपाका तुम्‍तापाता भाइपाङ खान्‍धुर रो इन्‍तानाको तुम्‍तापाता लागायाइने, कालाउ जातिङको छुटकारा निङका हिन्‍हाहि दोअ्‌का आसहेङचाहिँ किटको तुपिरिभाइपाङ लागायाइने।

९ हाइपानु परमेस्‍वर केलाइहेङ चेरको भाअ्‌सिङ माको, कालाउ प्रभु इसु ख्रिस्‍टसो छुटकारा निङलि लाम्‍फासोङ साल्‍का एइ।

१० वा लोलाउ केलाइ सिलाउ बुङ बान्‍चेलाउ बुङ वादोफाङ सिन्‍हुलि द्‍वाको दोअ्‌तेङ प्रभु इसु केलाइको बादालाता सिहि।

११ इदोइहेतु एमि भेनेङहेङ थुमथुमाइ पिसु, एमि भेनेङहेङ बोल्‍याका पाका काम पासु, जेसापा नेलाइ पादोङ बुङ सुखेना।

आखिरि बिद्‌या

१२ दादाओने बाइओनेगेलाइ, केलाइ नेलाइहेङ बिनइ पान्‍हाखे, नेलाइको माझाता मिनेत पाका रो नेलाइहेङ चेतानि पिका प्रभुको काम पाका आगुवागेलाइहेङ मान पासु।

१३ एम्‍बालाइको कामको भाअ्‌सिङ एम्‍बालाइहेङ इन्‍तानाता हेन्‍जाङ मान पासु रो नेलाइ बुङ ताताइमिता मिलिसुतेङ हिसु।

१४ दादाओने बाइओनेगेलाइ, केलाइ नेलाइहेङ आर्ति पिन्‍हाखे, कामपालि कुर्‍यागेलाइहेङ चेतानि पिसु। हारेस चाकालाइहेङ आर पिसु, निम्‍सरोगेलाइहेङ मदत पासु रो झाराङदोफा सहेलिदोका तिङपासु।

१५ फोम पासु, हासुङ आखेकाको बादालाता आखेका मापाको, कुलाउ एमि भेनेङ रो झारामदोफा दिनाङ भालाइ पालि बल पासु।

१६ दिनाङ लेङचासु।

१७ दिनाङ पुकार पातेङहिसु।

१८ जिसिकालाउबुङ हालतता च्‍याबास पिसु, हाइपानु ख्रिस्‍ट इसुता नेलाइको भाअ्‌सिङ परमेस्‍वरको लाल्‍सा इदोङ एइ।

१९ पुनित हङसहेङ काम पालि पिसु।

२० परमेस्‍वरको धुइका आगाधुइहेङ दिगमिग मापासु।

२१ कालाउ गोताङ काथाको जाच पासु। जेदोङ काथा रेम्‍का हि इङकोताङ अचल हिसु।

२२ गोताङ खालको आखेकासो फारापा हिसु।

२३ सान्‍तिको परमेस्‍वर ताइमिङ नेलाइहेङ पुनित ताअ्‌ताको। नेलाइको गोताङ ज्‍यान, सास रो जिउ केलाइको प्रभु इसु ख्रिस्‍ट लोलाउ खोटमान्‍थुका ह्‍याको।

२४ नेलाइहेङ काइका परमेस्‍वर खान्‍धुरलायक हि। वा दोङ नेलाइहेङ इदोइ गोताङ काथा पोङघा पाप्‍यावा।

२५ दादाओने बाइओनेगेलाइ, केलाइको भाअ्‌सिङ पुकार पापिसु।

२६ इन्‍ता हिका झाराङहेङ इन्‍तानाहोइ काङको सेउपाका हिमपापिसु।

२७ का नेलाइहेङ प्रभुता बिनइ पाखा, इदोइ चिथि झाराङ दादाओने बाइओनेगेलाइहेङ पर्‍हेतेङ हिम्‍पापिसु।

२८ केलाइको प्रभु इसु ख्रिस्‍टको निगाहा नेलाइता ह्‍याको।

थेसलोनिकिगेलाइहेङ

पावलको न्‍हे चिथि

किताब नाल्‍पाका

थेसलोनिकिको मन्‍डलिता ख्रिस्‍टको लोका बारेता गालाबाजि जेङतेङ इन्‍ता हेन्‍जाङ गोलमाल जेङहि। एम्‍बालाइ ख्रिस्‍ट लोका पहर लम्‍फा दोङ जेङलि दोका हि दोअ्‌का काथाता खान्‍धुर पाघाखे। पावल एम्‍बालाइको इन्‍सिका खान्‍धुरहेङ पोतेङ इदोइ चिथि लेखेका हिघाखे। पावल ताइ लाङ चिथिता इसु ख्रिस्‍ट “एकासि” ल्‍वाङ दोअ्‌तेङ लेखेका हिघाखे (१ थेसलोनिकि ५:३), एन्‍साङ इङको थेसलोनिकिगेलाइ इसु ओदोङघरि ल्‍वाङ दोअ्‌तेङ फोमपाहि। इदोइहेतु एम्‍बालाइता हेन्‍जाङ ताताइको काम लाअ्‌तेङ ख्रिस्‍टको दामा खान्‍तेङ एन्‍साङ हिघाखे। ख्रिस्‍ट लोका बारेता एम्‍बालाइको मारेम्‍का सोम लाअ्‍पालि रो एम्‍बालाइहेङ “ल्‍होसु, काम पासु रो कुर्‍हिया माजेङसु” दोअ्‌का आर्ति पिलिको भाअ्‌सिङ पावल इदोइ चिथि लेखेका हिघाखे।

पोतोका बिसइ नामेसि

नाल्‍पाका १:१-२

बाखिन्‍का रो सिफारिस १:३-१२

ख्रिस्‍टको लोका बारेता आर्ति २:१-१७

ख्रिस्‍टियान चालचलनको भाअ्‌सिङ आर्ति ३:१-१५

दोकाता ३:१६-१८

थेसलोनिकिगेलाइहेङ

पावलको न्‍हे चिथि

१

१ केलाइको परमेस्‍वर आबा रो प्रभु इसु ख्रिस्‍टको थेसलोनिकेता हिका मन्‍डलिको द्‌याङगेलाइहेङ केलाइ पावल, सिलास रो तिमोथिसो इदोइ चिथि लेखिदोङ न्‍हाखे।

२ परमेस्‍वर आबा रो प्रभु इसु ख्रिस्‍टसो नेलाइहेङ निगाहा रो सान्‍ति प्‍याको।

ख्रिस्‍टको पाका निया

३ दादाओने बाइओनेनेलाइ, नेलाइको भाअ्‌सिङ परमेस्‍वरहेङ दिनाङ च्‍याबास चार्‍हाइन्‍हाखे। हाइपानु नेलाइको खान्‍धुर हेन्‍जाङ बार्‍हेदोङखे रो एमि भेनेङदोफा नेलाइ झाराङको इन्‍ताना बुङ बार्‍हेदोङखे।

४ इदोइहेतु नेलाइहेङ बोमि सान्‍ताइका रो तु पिलाउ बुङ नेलाइको सहेका सरबङ रो खान्‍धुर हिनाङसिङ परमेस्‍वरको बो मन्‍डलिगेलाइता बुङ तुजुक पातेङ नेलाइको बारेता केलाइ धुइलि द्‍वाङ।

५ परमेस्‍वर झाराङ द्‌याङगेलाइहेङ उचितसो निया पाखे दोअ्‌तेङ इदोइ काथागेलाइहोइ दासि पिखे। कुलाउ इदोइ गोताङ थोक सहेका परमेस्‍वरको सारभिको लायक जेङका द्‌याङगेलाइ दोअ्‌तेङ नेलाइहेङ वा दोअ्‌खे, हाइदोनु वाको सारभिको भाअ्‌सिङ दोङ नेलाइ तु भोगिदोङसुखेना।

६ परमेस्‍वर हासुहेङ बुङ पछेपात मापासिङ निया पावा, नेलाइहेङ तु पिकालाइहेङ वा तु प्‍यावा।

७ तु सहेका नेलाइ रो केलाइहेङ वा छुटकारा प्‍यावा। वा प्रभु इसु सरबङहिका सादेलचरगेलाइ दोफा मेको रापता सादेलसो लोलाउ इदोइ गोताङ पावा।

८ कालाउ परमेस्‍वरहेङ मानाल्‍कालाइहेङ रो केलाइको प्रभु इसुको रेम्‍काबानाल मासाअ्‌कालाइहेङ वा डार प्‍यावा।

९ एम्‍बालाइ असिम मुअ्‌काको डार, प्रभुको लोका रो वाको सरबङको प्रतापसो खेङन्‍हावा।

१० इदोइ काथा प्रभु इसु लोका दिनाता ज्‍यावा। इङको दिना प्रभु इसु ताइको पुनित जनगेलाइसो प्रताप निनावा। नेलाइ बुङ एम्‍बालाइदोफा हिस्‍वाना, हाइदोनु नेलाइ केलाइको पारचार पाका रेम्‍काबानाल र्‍हुसुन्‍हा।

११ इदोइहेतु केलाइ नेलाइ झाराङको भाअ्‌सिङ दिनाङ पुकार बुङ पान्‍हाखे। केलाइको परमेस्‍वर नेलाइहेङ वाको काइकाको लाएक बान्‍हायाको, गोताङ रेम्‍का धेय रो खान्‍धुरको कामहेङ वाको सरबङसो पोङघा पालि साहेता पाको।

१२ कोलाउ नेलाइसो केलाइको प्रभु इसुको मिङको मान ज्‍यावा कालाउ वासो नेलाइको बुङ मान ज्‍यावा। हाइदोनु नेलाइ केलाइको परमेस्‍वर आबा रो प्रभु इसु ख्रिस्‍टसो निगाहा निङका हिसुन्‍हा।

कुकर्मि द्‍याङ

२

१ दादाओने बाइओनेगेलाइ, केलाइको प्रभु इसु ख्रिस्‍ट लोकाको बारेता रो वासेहेङ दुसुलि केलाइ एदोसा जोम्‍का बारेता नेलाइहेङ बिनइ पान्‍हाखे,

२ एदि हासुङ हिदिङ बुङ आगाधुइ, धुइका काथा माकोनु लेखेन्‍हाका काथासो प्रभु लाम्‍फा दोङ लोलि दोका हि दोअ्‌तेङ दोअ्‌खे पानु इङको काथा केलाइसो लोका फोमपातेङ नेलाइ सुर्ता मापासु रो माथिसु।

३ कालाउ हासुङ नेलाइहेङ हिदिङ खाल्‍सो छलपालि मानिनाको। हाइदोनु परमेस्‍वरको खिलापता बाराका बिजाइ माजेम्‍पाधाउ रो मुअ्‌लिगोइका नियम मासाअ्‌का द्‍याङ मालोपाधाउ प्रभुको इङको दिना माल्‍वावा।

४ इङको नियम मासाअ्‌का द्‌याङ ताइमिङ बारातेङ द्‍याङगेलाइ परमेस्‍वर थानेका गोताङ काथागेलाइहेङ रो पुजिका गोताङ थोकको खिलाप पावा। इङको ते परमेस्‍वरको थानता योम्‍तेङ ताइमिहेङ परमेस्‍वर एइ दोअ्‌तावा।

५ का नेलाइदोफा हिलाउ दोङ इदोइ काथागेलाइ दोअ्‌का हिघाखा, हाइ नेलाइ निल्‍सुहोइना?

६ इङकोको पहर जेङकान्‍हुअ्‌सो इङको दुरजन देखाल ज्‍यावा। एला दोङ इदोइ काथा जेङलि मापिलि परमेस्‍वर थामेतेङ ताअ्‌का हि। इदोइ काथा ते नेलाइ दोङ गेसुखेना।

७ हाइपानु नियम मासाअ्‌का ताइको सरबङको काम लिअ्‌तालिअ्‌ताङ सुरु पालिदोका हि। कालाउ इङकोहेङ थामेतेङ ताअ्‌का सरबङ मालाअ्‌न्‍हापाधाउ याको दुरजन कामगेलाइ बाहार मातिन्‍हावा।

८ इङकोन्‍हुअ्‌सो यासेहेङ थामेतेङताअ्‌का सरबङ हातेकान्‍हुअ्‌सो खिनिङ इङको नियम मासाअ्‌का द्‌याङ देखाल ज्‍यावा। जाइहेङ प्रभु इसु ताइको जोल्‍का सरबङता लोलाउ ए हुसिताङ मुअ्‌पावा।

९ इङको नियम मासाअ्‌का दियाबलसको सरबङदोफा ल्‍वावा रो इङको गोताङ खाल्‍को असत चिनो रो भारबुसाइका कामगेलाइ पावा।

१० इङको मुअ्‌कालाइ झोको झाराङहेङ इङकोको दुरजन कामहोइ आवाइपावा, हाइपानु एम्‍बालाइ छुटकारा पिका सतहेङ मोन्‍दा माताहि।

११ इदोइहेतु एम्‍बालाइ असत काथाता दोङ खान्‍धुर पाको दोअ्‌तेङ परमेस्‍वर आवाइपाका सरबङहेङ दिङगिलावा।

१२ हाइदोनु एम्‍बालाइ सतहेङ खान्‍धुर मापासिङ दुरजन काम पालि मोन्‍दाताकालाइ एम्‍बालाइहेङ दार पिलिको भाअ्‌सिङ दोङ परमेस्‍वर एसा पाका एइ।

खान्‍धुरता बोल्‍याका जेङका काथा

१३ प्रभुको इन्‍ताना पाका दादाओने बाइओनेगेलाइ, नेलाइको भाअ्‌सिङ केलाइ परमेस्‍वरता दिनाङ च्‍याबास चार्‍हाइलिङ गोयाङ, हाइपानु लाम्‍फासो दोङ पुनित हङसको पुनित पाका कामसो रो सत बानालको खान्‍धुरसो छुटकाराको भाअ्‌सिङ परमेस्‍वर नेलाइहेङ साल्‍हि।

१४ याकोङ भाअ्‌सिङ केलाइको हिङपाका रेम्‍काबानालसो परमेस्‍वर नेलाइहेङ काइहि। एन्‍साङ पातेङ नेलाइ केलाइको प्रभु इसु ख्रिस्‍टको प्रताप निङलि दोस्‍वाना।

१५ इदोइहेतु दादाओने बाइओनेगेलाइ, नेलाइ खान्‍धुरता बोल्‍याका जेङतेङ हिसु रो केलाइको दोअ्‌का माकोनु लेखेका बिद्‌या सत हि दोअ्‌तेङ खान्‍धुर पातेङ हिसु।

१६ केलाइको प्रभु इसु ख्रिस्‍ट रो परमेस्‍वर आबा केलाइहेङ इन्‍ताना पाहि। कालाउ वाको निगाहासो हेअ्‌लाउ मादोका हाउसा रो रेम्‍का आस प्‍याको।

१७ वा दोङ गोताङ रेम्‍का काथागेलाइ पालि रो दोअ्‌लिको भाअ्‌सिङ हाउसा रो सरबङ प्‍याको।

पुकारको भाअ्सिङ बिनए

३

१ आखिरता दादाओने बाइओनेगेलाइ, केलाइको भाअ्‌सिङ पुकार पापिसु, एसा पानु नेलाइको माझाता हिकाभाइपाङ प्रभुको रेम्‍काबानाल चारबितिङ मारफाङ चारचाराइतेङ याको मान ज्‍यावा।

२ बिगिर्का रो दुरजन द्‍याङगेलाइसो केलाइ छुटकारा निङलि द्‍वाको दोअ्‌तेङ पुकार बुङ पासु, हाइपानु हेन्‍जाङ द्‌याङगेलाइ रेम्‍का बानालता खान्‍धुर मापाखे।

३ कालाउ प्रभु खान्‍धुरलाएक हिनाङसिङ दोङ वा नेलाइहेङ बोल्‍याका बान्‍हायावा, कालाउ दुरजनसो बान्‍चेपावा।

४ केलाइको दोअ्‌का भाइपाङ नेलाइ पादोङसुखेना रो पातेङ बुङ हिस्‍वाना दोअ्‌तेङ केलाइ नेलाइको भाअ्‌सिङ प्रभुता दोङ भर पाका हिन्‍हाहि।

५ परमेस्‍वर नेलाइहेङ पाका इन्‍ताना रो ख्रिस्‍टको सहेका सरबङ गेलिको भाअ्‌सिङ नेलाइ प्रभुसोङ थोङगिलन्‍हाका जेङसु।

कुरह्‍याहेङ चेतानि

६ दादाओने बाइओनेगेलाइ, प्रभु इसु ख्रिस्‍टको मिङता केलाइ नेलाइहेङ हुकुम पिन्‍हाखे। केलाइको धिरपाका बिद्‌या मासाअ्‌का रो कुर्‍ह्‍या लुका द्‌याङगेलाइसो दुरे हिसु।

७ हाइपानु नेलाइदोफा हिलाउ केलाइ कुर्‍ह्‍या लुतेङ माहिन्‍हाहि। केलाइ पाकाभाइपाङ पालिगोयाङ दोअ्‍का काथा ते नेलाइ ताइमिङ गेसुखेना।

८ केलाइ नेलाइहेङ तु माज्‍याको दोअ्‌तेङ नितिमन्‍हिसिङ मादोअ्‌सिङ काम पान्‍हाहि। कालाउ टाका मातिरिसिङ केलाइ हासुङकोता चातेङ बुङ माचान्‍हाहि।

९ नेलाइ दोङ केलाइको खारचा बारचा बेहोरेलि गोइस्‍वाना दोअ्‌का हक मान्‍थुतेङ माको, कालाउ केलाइको बेभार नेलाइको भाअ्‌सिङ एलोङ उपमा ज्‍याको दोअ्‌तेङ केलाइ एन्‍सा पान्‍हाहि।

१० नेलाइदोफा हिलाउ केलाइ नेलाइहेङ लाम्‍फाङ दोअ्‌का हिघान्‍हाहि, “जाइ काम मापाखे इङको मामाचाको।”

११ केलाइ हिङन्‍हाखे, नेलाइता आधेमि कुर्‍ह्‍या जेङतेङ कामको मिङता खिरिन्‍जा बुङ माथुर्का हिसुन्‍हा आङ, कालाउ इन्‍सिकालाइ बोमिको कामता उलमुला पागिल्‍खे आङ।

१२ केलाइ इन्‍सिकालाइहेङ प्रभु इसु ख्रिस्‍टको मिङता चेतानि पितेङ दोअ्‌दोङन्‍हाखे, “एम्‍बालाइ सिपापा ताइको काम पाको रो ताइको हेमुङ भेलपालि ताइमिङ कामायाको।”

१३ दादाओने बाइओनेगेलाइ, कालाउ नेलाइचाहिँ बोमिको भालाइ पालि हेअ्‌लाउ मालाअ्‌सु।

१४ नेलाइता हासुङ केलाइ इदोइ चिथिता लेखेका बिद्‍यागेलाइ मासाअ्‌खे पानु, इन्‍सिकालाइहेङ रेसेतेङ इन्‍सिकालाइदोफा सङगत दोङ मापासु। एदि नेलाइ एन्‍सा पासुन्‍हा पानु इन्‍सिकालाइ तामिङ लेदेरावा।

१५ कालाउ इन्‍सिकालाइहेङ नेलाइको दुस्‍मन भाइपाङ बेभार मापासु रो नेलाइको ताइकोङ दादाओने बाइओने भाइपाङ फोमपातेङ चेतानि पिसु।

आखिरि सेउपाका

१६ केलाइहेङ सान्‍ति पिका प्रभु ताइमिङ नेलाइहेङ जेलाउबुङ गोताङ काथाता सान्‍ति प्‍याको। कालाउ नेलाइ झाराङदोफा प्रभु हितेङ ह्‍याको।

१७ का पावल, ताइकोङ खुरहोइ इदोइ सेउपाका लेखेदोङखा। काङको चिथिहेङ नाल्‍पाका जुक्‍ति इदोङ एइ, का चिथि लेखेलाउ एसाङ पातेङ दोङ लेखेखा।

१८ केलाइको प्रभु इसु ख्रिस्‍टको निगाहा नेलाइ झाराङदोफा ह्‍याको।

तिमोथिहेङ

पावलको लाङ चिथि

किताब नाल्‍पाका

इदोइ चिथिता हेसापा राज पालिगोया, हिसिका चाकर चालाइलिगोयाङ, इङखोको आगुवागेलाइ रो एम्‍बालाइहेङ साघाइकालाइता हिसिका खालको चालचलन हिलिगोयाङ, इङको गोताङ आरतिगेलाइ पिन्‍हाका हि। न्‍हुअ्‌ता तिमोथिहेङ खान्‍धुरिगेलाइको बारेता रो हेसापा इसु ख्रिस्‍टको रेम्‍का चाकर जेनाङ दोअ्‌तेङ सारसाल्‍हा पिन्‍हाका हि।

पोतोका बिसइ नामेसि

नाल्‍पाका १:१-२

मन्‍डलि रो मन्‍डलिको आगुवागेलाइहेङ आरति १:३-३:१६

तिमोथिहेङ इङकोको कामबारेता आर्तिगेलाइ ४:१-६:२१

तिमोथिहेङ

पावलको लाङ चिथि

१

१ केलाइहेङ छुटकारा पिका परमेस्‍वर रो आस पिका ख्रिस्‍ट इसुको हुकुममाफिक ख्रिस्‍ट इसुको सालन्‍हाका का पावलसो,

२ खान्‍धुरता काङको जातिङको चान तिमोथिहेङ इदोइ चिथि लेखेदोङखा। परमेस्‍वर आबा रो केलाइको प्रभु ख्रिस्‍ट इसु नेलाइहेङ निगाहा, दाया रो सान्‍ति प्‍याको।

असत मास्‍टरगेलाइको खिलापता चेतानि

३ का माकेडोनिया हानेलि तोमलाउ नासेहेङ एफिससताङ हि दोअ्‌तेङ कर लागाइका हिघाखा रो आरोङ बुङ इन्‍ता असत बिद्‌या धिरपाकालाइहेङ रोकेलि ना इन्‍ताङ हि।

४ कोलाउ एम्‍बालाइ इङको निङकाकाथा रो आबा खालगेलाइको कुलवालिता उलमुलाइलि मापि। इसिका काथागेलाइ ते चेरसुका खिनिङ पापाखे रो खान्‍धुरसो पाका परमेस्‍वरको कामता साङका खिनिङ बार्‍हेपाखे।

५ केलाइको पिका बिद्‍याको मुल काथा इन्‍ताना पालि एइ इदोइचाहिँ सुदो मन, रेम्‍का सोम रो जातिङको खान्‍धुरिसो लोखे।

६ हेथे द्‍याङगेलाइ इदोइ काथागेलाइहेङ लाअ्‌तेङ काम मालागेका काथाता उलमुलाइका हि।

७ एम्‍बालाइ नियमको मास्‍टर जेङलि भोखे, कालाउ ताइमिङ धुइका काथा मागेखे रो हाइको बारेता धुइका दोअ्‌का काथा बुङ मागेखे।

८ एदि हासुङ नियमहेङ रेम्‍फा मानेहिपानु इदोइ रेम्‍का काथा एइ दोअ्‌तेङ केलाइ गेन्‍हाखे।

९ केलाइ इदोइ काथा गेका हिनाहि, यहुदि नियम रेम्‍का द्‍याङको भाअ्‌सिङ बनेका माको कालाउ इदोइ ते नियम मासाअ्‌का रो धुमिगेलाइ, परमेस्‍वरहेङ मामानेकालाइ रो कुकर्मिगेलाइ, आखेका मन हिका रो परमेस्‍वरको खिलापिगेलाइ, रो ताइको आबा आमाइहेङ सेअ्‌कालाइ, द्‌याङगेलाइ सेअ्‌कालाइ,

१० दुराचारिगेलाइ, वाबाल वाबालता रो बेबाल बेबालता दुराचार पाकालाइ, द्‌याङ पिअ्‌कालाइ, असत धुइकालाइ, असत दासि पिकालाइ रो सत बिद्‍याको खिलापता काम पाकालाइको भाअ्‌सिङ बनेका एइ।

११ इदोइ बिद्‍या सहसाम्‍पा पिका परमेस्‍वरको प्रतापि रेम्‍का बानाल माफिक हि। परमेस्‍वर खान्‍धुर पातेङ इदोइ रेम्‍का बानाल कासेहेङ पिका हि।

परमेस्‍वरको दाया

१२ काङको कामता कासेहेङ बल पिका केलाइको प्रभु इसु ख्रिस्‍टहेङ का च्‍याबास चार्‍हाइखा। वा कासेहेङ खान्‍धुरि पातेङ दोङ ताइको कामता लागाइहि।

१३ लाम्‍फा ते का वाको बादनामि पाघा, खान्‍धुरगेलाइहेङ तु पिघा रो आपामान पाघा। इदोइ गोताङ का खान्‍धुर मापासिङ रो मागेसिङ पाका हिनाङसिङ ख्रिस्‍ट कासेहेङ दाया पाहि

१४ केलाइको प्रभुको निगाहा का हेन्‍जाङ निङका हिघा। ख्रिस्‍ट इसुता निङका खान्‍धुरि रो इन्‍ताना प्रभु दोङ कासेहेङ पिहि।

१५ ख्रिस्‍ट इसु कुकर्मिगेलाइहेङ दोङ सिन्‍हुपालि इदोइ दुनियाता लोका एइ, इदोइ झाराङ साअ्‌लिगोइका जातिङको काथा एइ। कालाउ कुकर्मिगेलाइता काचाहिँ झाराङखान्‍तेङ कुकर्मि द्‌याङ एइ।

१६ इदोइहेतु वा कासेहेङ दाया पाहि। का भाइका झाराङखान्‍तेङ कुकर्मिहेङ ताइको धिर देखाल पिलि कासेहेङ नामुना बान्‍हाइहि। इदोइ नामुना वाता खान्‍धुर पाका रो हेअ्‌लाउ मानासाको ज्‍यान निङकालाइको भाअ्‌सिङ एइ।

१७ जुग जुग थिकापा राज पाका राजा, हेअ्‌लाउ मासिका रो तिङलि बुङ मादोका एखिनिङ परमेस्‍वरहेङ दिनाङ मान रो प्रताप हितेङह्‍याको। आमेन।

१८ खान्‍धुरता काङको जातिङको चान तिमोथि, हेन्‍जाङलाम्‍फा नाङको बारेता धुइका आगाधुइ माफिक का नासेहेङ हुकुम पिखा। इङको काथागेलाइ फोम पातेङ रेम्‍का बानालको भाअ्‌सिङ रेम्‍का धुम पालि दोसु।

१९ ना ताइको खान्‍धुरि रो रेम्‍का आकिलहेङ मालाअ्। आकिलको दोअ्‌का मासाअ्‌लाउ हेअ्‌मिको खान्‍धुर दोङ मुअ्‌तेङ हानेहि।

२० एम्‍बालाइता हुमेनियस रो अलेक्‍जेन्‍डर एइ। परमेस्‍वरहेङ बादनामि पालि लाअ्‌ताको दोअ्‌तेङ का एम्‍बालाइहेङ दियाबलसको खुरता पिका हिघा।a

a 

१:२० दियाबलसको खुरता पिका हिघा याको माने इङको न्‍हेमि द्‌याङ बो खान्‍धुरिगेलाइदोसा दुसुलि माद्‌वाको दोअ्‌तेङ पावल इङको न्‍हेमिहेङ मन्‍डलि लाअ्‌लि लागाइहि।

पुकारको बारेता

२

१ एला का नेलाइहेङ दोअ्‌ताङका, झाराङ खान्‍तेङ लाम्‍फा झाराङ द्‌याङगेलाइको भाअ्‌सिङ पुकार पासु। परमेस्‍वरता द्‌याङगेलाइहेङ साघाइलिको भाअ्‌सिङ पुकार पासु, एम्‍बालाइको भाअ्‌सिङ पुकार रो च्‍याबास चार्‍हाइसु।

२ कालाउ राजागेलाइ रो सारकारको द्‍याङगेलाइको भाअ्‌सिङ बुङ पुकार पासु। कोलाउ केलाइ दिनाङ सान्‍तिता हितेङ धरमाति रो मानको ज्‍यान सिन्‍हुलि द्‍वाको।

३ एसा पालि रेम्‍का काथा एइ रो केलाइहेङ छुटकारा पिका परमेस्‍वर बुङ इदोङ मोन्‍दाताखे।

४ कालाउ झाराङ द्‍याङगेलाइ सिन्‍हुताको रो सतहेङ रेम्‍फा नालाको दोअ्‌का दोङ वाको लाल्‍सा हि।

५ हाइपानु परमेस्‍वर एलोङ हि रो द्‍याङगेलाइहेङ परमेस्‍वरता चुमाका बुङ एलोङ हि। इङको माझाको द्‌याङचाहिँ ख्रिस्‍ट इसु हि।

६ झाराङ द्‍याङगेलाइहेङ सिन्‍हुपालि वा भोक जेङहि। परमेस्‍वर झाराङ द्‌याङ सिन्‍हुका लाल्‍सापाखे दोअ्‌का काथाको दासि इदोङ एइ।

७ इदोइहेतु का बोजात्‍याको द्‍याङगेलाइहेङ खान्‍धुर रो सत काथा धिरपालिको भाअ्‌सिङ परमेस्‍वर कासेहेङ पारचार पाका रो सालन्‍हाका जेङलि साल्‍का एइ। का जातिङको दोअ्‌का एइ, ढाटाइका माको।

८ इदोइहेतु का भोखा, गोताङ थामेता वाबालाइ चेरमाताम्‍पासिङ, माचेरसुसिङ पुनित खुरगेलाइ तोल्‍हेतेङ पुकार पाको।

९ एन्‍साङ पातेङ बेबालाइ बुङ ताइमिहेङ सोबाइका रो लेदेर मापापाका खाल्‍को धाबा लागायाको। कालाउ बोमिको मन तान्‍हेलिको भाअ्‌सिङ नकल पालि पुसुङ चुअ्‌तेङ सोना, हिरा, मोति, भाइका जाङका सिःकागिअ्‌का रो धाबागेलाइ मालागायाको।

१० कालाउ परमेस्‍वरको चाकर पाका बेबालाइ ताइमिहेङ सोबाइका खाल्‍को रेम्‍का काम खिनिङ पाको।

११ बेबालाइ मन्‍डलिको आगुवागेलाइको आधिनता हितेङ सिकापा धिराको।

१२ बेबालाइ वाबालाइर्‍हुता हक जामाइलि रो बिद्‌या पिलि काचाहिँ मन्‍जुरि माप्‍याङका। एम्‍बालाइ सिकापा दोङ ह्‍याको।

१३ हाइदोनु परमेस्‍वर लाम्‍फा आदमहेङ कालाउ इङकोन्‍हुअ्‌सो खिनिङ ह्‍व्‍वाहेङ सिरजाइका हिघाहि।

१४ दियाबलसको छलता परेका आदम माको, परमेस्‍वरको हुकुम मासाअ्‌तेङ छलता परेका ते हब्‍बा दोङ एइ।

१५ कालाउ बेबालाइ नोइतेङ खान्‍धुर, इन्‍ताना रो पुनितता हिलि दोहि पानु जामाल जोन्‍माइलाउ एम्‍बालाइ सिन्‍हुपान्‍हावा।

मन्‍डलिको आगुवागेलाइ

३

१ इदोइ काथा जातिङको एइ, एदि हासुङ मन्‍डलिता आगुवाको काम पालि लाल्‍सा ताअ्‌खे पानु इङकोको सोम रेम्‍काङ एइ।

२ इसिका आगुवाचाहिँ हिदिङ दुसमान्‍थुका रो इङकोको बेअ् एलोङ खिनिङ हिलिगोयाङ। इङको ताइमिङहेङ रो ताइको मनहेङ बसता ताअ्‌लि दोका कालाउ रेम्‍का चालचलनको हिलिगोयाङ। इङको बान्‍साबुझाइका रो बोमिहेङ रेम्‍फा बिद्‌या पिका हिलिगोयाङ।

३ इङको दान्‍हाइसुका रो म्‍हागिल्‍का हिलिमागोयाङ, कालाउ इङको सहेलि दोका, सिपापा हिका रो टाका काउरिको लाल्‍चा मापाका हिलिगोयाङ।

४ इङको ताइको साअ्द्वार रेम्‍फा चालाइलि दोका रो ताइको चानचामिन्‍दिगेलाइहेङ मान पाका रो हुकुम साअ्‌का बान्‍हायाको।

५ हाइदोनु इङको ताइको साअ्‌द्वारहेङ दोङ रेम्‍फा चालाइलि मादोहि पानु हेसापा परमेस्‍वरको मन्‍डलिहेङ खाङकाखुङका पालि द्‌वावा कुनु?

६ कालाउ इङको भरखर खान्‍धुर पाका रो धिरदोङका बुङ हिलि मागोयाङ। माकोनु इङको तुजुकहोइ फुलितेङ दियाबलस भाइपाङ दारता वालातेङ मुअ्‌तावा।

७ इन्‍सिका आगुवाचाहिँ ताइको मन्‍डलिता खिनिङ माको मन्‍डलि बाहार बुङ मान निङका हिलि गोयाङ। एन्‍सा जेङनु खिनिङ इङकोहेङ द्‌याङगेलाइ निन्‍दा मापावा रो इङको दियाबलसको आस्‍तिता मादेकावा।

मन्‍डलिता चाकर पाकालाइ

८ एन्‍साङ पातेङ मन्‍डलिता चाकरपाकालाइ मान निङका रो जातिङको धुइका हिलि गोयाङ। इन्‍सिकालाइ हेन्‍जाङ माम्‍हाका रो मारेम्‍का काम पातेङ टाका काउरि काम्‍हाइलि भोका द्‌याङ हिलि माएल।

९ एम्‍बालाइ खान्‍धुरता हिका सत काथाहेङ एम्‍बालाइको रेम्‍का सोचिका सरबङहोइ जोगाइतेङ ताअ्‌लिगोयाङ।

१० लाम्‍फा डिकनको जाच पालि गोयाङ रो एम्‍बालाइता हाइबुङ दुस मानिङनु खिनिङ एम्‍बालाइहेङ चाकर पाका कामता लागाइलि गोयाङ।

११ एन्‍साङ पातेङ एम्‍बालाइको बेअ्‌गेलाइ बुङ बोमि द्‌याङगेलाइसो मान निङका हिलि गोयाङ रो एम्‍बालाइ बोमिको बारेता मारेम्‍का काथा मापाका हिलि गोयाङ, कालाउ तामिङहेङ आधिनता ताअ्‌तेङ गोताङ काथाता खान्‍धुरि लाएक हिलि गोयाङ।

१२ मन्‍डलिको डिकनको बुङ एलोङ खिनिङ बेअ् हिलिगोयाङ। एम्‍बालाइ ताइको चानचामिन्‍दि रो साअ्‌द्वार रेम्‍फा मिलिपातेङ ताअ्‌लि दोका ह्‍याको।

१३ डिकनगेलाइ रेम्‍का चाकर पानु एम्‍बालाइ रेम्‍का मान निनावा कालाउ एम्‍बालाइ इसु ख्रिस्‍टता हिका ताइको खान्‍धुरको बारेता बोमिहेङ बुङ माथिसिङ दोअ्‌लि द्‌वावा।

बारा भेदको काथा

१४ का नाङकोता मारफाङ लोलि आस ताअ्‌का हिघा, कालाउ बुङ का इदोइ चिथि लेखेदोङखा।

१५ कालाउ का लोलि बेलोमघा पानु बुङ परमेस्‍वरको साअ्‌ता हेसापा काम पालि, इङको काथा इदोइ चिथिसो गेसु। परमेस्‍वरको साअ्‌चाहिँ सिन्‍हुका परमेस्‍वरको मन्‍डलि एइ। इदोइ सतको खाम्‍भा रो जग बुङ एइ।

१६ केलाइ इदोइ काथा साङखा मापासिङ इदोइ भेद हेथे बाराका हि दोअ्‌तेङ खान्‍धुर पान्‍हाखे।

ख्रिस्‍ट द्‍याङ जेङतेङ लोहि,

पुनित हङसहोइ धरमाति द्‌याङ ठहर्‍हाइन्‍हाहि

कालाउ वासेहेङ सादेलचरगेलाइ तिङहि।

मुलुकमुलुकता वाको पारचार जेङहि,

दुनियाको द्‌याङगेलाइ वासेहेङ खान्‍धुर पाहि

कालाउ वा प्रतापता सादेल चुम्‍पुन्‍हाहि।

असत काथा धिरपाका मास्‍टरगेलाइ

४

१ पुनित हङस रेम्‍फा गेपातेङ दोअ्‌खे, न्‍हुअ्‌सो लोका पहरता हेथे द्‍याङगेलाइ खान्‍धुर दोङ पालि लाअ्‌तावा। एम्‍बालाइ असत हङसगेलाइको रो मासानको दोअ्‌का काथा साअ्‌तावा।

२ इसिका बिद्‍यागेलाइ असत धुइकालाइ रो छलपाका द्‍याङगेलाइसो लोखे, जाइको फोमपाका सरबङ मुअ्‌का हिखे।

३ एबालाइ बिहुपालि माएलाङ रो हेथे थोकचाहिँ चालिमाएलाङ दोअ्‌तेङ द्‍याङगेलाइहेङ धिरपाखे। कालाउ खान्‍धुर पाका रो सतहेङ नाल्‍कालाइ च्‍याबास चार्‍हाइतेङ इदोइ चाका थोकगेलाइ चालिएल्‍खे। हाइदोनु इदोङ गोताङ थोकगेलाइ परमेस्‍वर दोङ सिरजाइका एइ।

४ परमेस्‍वरसो सिरजाइन्‍हाका गोताङ थोकगेलाइ रेम्‍का हि। परमेस्‍वरहेङ च्‍याबास चार्‍हाइतेङ इङको थोकगेलाइ चालि एल्‍खे रो हिदिङ थोक बुङ इन्‍कार पालि मागोयाङ।

५ हाइदोनु परमेस्‍वरको कथन रो पुकारहोइ इङको थोकहेङ चोखाइयावा।

६ ना इदोइ काथा खान्‍धुरिगेलाइहेङ धिरपान्‍हा पानु ना ख्रिस्‍ट इसुको रेम्‍का चाकर जेनाना। नाङको पाका खान्‍धुर रो रेम्‍का बिद्‌याता ना बाराकाताङ हानेका हिन्‍हा दोअ्‌का काथा या तिङपाखे।

७ परमेस्‍वरको प्रताप माजेङका रो मानेमान्‍थुका काथागेलाइसो फारापा हिसु। इङको खान्‍तेङ ते परमेस्‍वरहेङ चाकर पाका काथाता तालिम पिसु।

८ हाइदोनु जिउको तालिम पानु ते आतुइसा काथाता खिनिङ लाभ जेनावा। कालाउ परमेस्‍वरता भक्‍ति पाखे पानु गोताङ काथाता रेम्‍का जेनावा। या ते एलाको रो न्‍हुअ्‌सोको ज्‍यानहेङ बुङ लाभको भाअ्‌सिङ कबोल पिखे।

९ इदोइ खान्‍धुर पातेङ मानेलिगोइका जातिङको काथा एइ।

१० इदोइहेतु केलाइ मिनेत पातेङ काम पान्‍हाखे हाइदोनु केलाइको आस सिन्‍हुका परमेस्‍वरता ताअ्‍का हिन्‍हाहि। वा दोङ गोताङ द्‌याङगेलाइहेङ खास पातेङ वाता खान्‍धुर ताअ्‌का झोकोहेङ छुटकारा पिका परमेस्‍वर हि।

११ इदोइ र्‍हुताको काथागेलाइता ना बोमिहेङ हुकुम पि रो धिरपा।

१२ ना धाना हिन्‍हा दोअ्तेङ हासुङ बुङ नासेहेङ हेपेलि माद्‌वाको। कालाउ खान्‍धुरिगेलाइको माझाता नाङको धुइकाकथन, चालचलन, इन्‍ताना, खान्‍धुर रो पुनित जेङका काथाता ना ए उपमा जेङलि दो।

१३ का मालोपाधाउ ना द्‌याङगेलाइहेङ धरमकिताब पर्‍हेतेङ हिम्‍पा, हिमत पितेङ पारचार पा रो बोमिहेङ बिद्‍या पिका काथाता मन लागाइ।

१४ नाङको निङका दानहेङ काम मालागेका दोअ्‌तेङ आपमान मापा। जेदोङ दान मन्‍डलिको आगुवागेलाइ नार्‍हुता खुर ताअ्‌तेङ आगाधुइलाउ ना निङका हिघान्‍हा।

१५ नाङको गोताङ मन रो हिकाझोको सरबङ इदोङ धिरपाका काथागेलाइता लागाइ। कोलाउ नाङको पातेङहिका गोताङ रेम्‍का काम झाराङ तिनाको।

१६ कालाउ ना ताइको बेभारको बारेता रो ताइमिको पिका बिद्‍याको बारेता होसपातेङ हि। इदोइ काथाता लागितेङ हिन्‍हा पानु ना रो नाङको काथा हिङकालाइ झाराङ छुटकारा निनावा।

खान्‍धुरिगेलाइहेङ मतो

५

१ वाराङगेलाइहेङ माहाप्‍काइसु, कालाउ इङकोहेङ ताइकोङ आबाहेङ भाइपाङ मान पातेङ मतो पि। कालाउ म्‍हुइकालाइहेङ चाहिँ ओनेगेलाइहेङ भाइपाङ बेभार पा।

२ एन्‍साङ पातेङ बेराङगेलाइहेङ आमाइ भाइपाङ रो धानिगेलाइहेङ ओनेगेलाइ भाइपाङ पुनित मनहोइ बेभार पा।

३ ताइको हासु मान्‍थुका रान्‍दिगेलाइहेङ खाङकाखुङका पा।

४ कालाउ चान चामिन्‍दि माकोनु चुअ् चुअ्‌नि हिका रान्‍दिगेलाइहेङ चाहिँ वाकोङ चान चामिन्‍दि रो चुअ् चुअ्‌निगेलाइ दोङ पोसेतेङ ताइको पालि गोइका जिमा पुरा पालि धिराको। एसा पातेङ एम्‍बालाइ ताइको आबा आमाइको पाका गुन तिर्‍याको। हाइपानु परमेस्‍वर एसा पाका मोन्‍दाताखे।

५ ताइको हासु मान्‍थुका रान्‍दि चाहिँ ताइको आस परमेस्‍वरता खिनिङ ताअ्‌का हिखे। कालाउ इङको नितिमन्‍हिसिङ लागेतेङ परमेस्‍वरता ताइको साहेताको भाअ्‌सिङ पुकार पातेङ हिखे।

६ कालाउ ताइको ज्‍यान मोजमजाता दोपाका रान्‍दि चाहिँ सिन्‍हुलाउ बुङ लाम्‍फाङ सिका झोकोङ एइ।

७ एम्‍बालाइ दुस मालागायाको दोअ्‌तेङ खान्‍धुरिगेलाइको भाअ्‌सिङ इदोइ बिद्‌यागेलाइ पि।

८ हासुङहासुङ ते ताइको सामान्‍दापरेकालाइ रो खास पातेङ ताइकोङ जाहानहेङ बुङ खाङकाखुङका मापाखे। इन्‍सिकालाइ ते खान्‍धुर पालिसुदाङ इन्‍कार पाखे। एम्‍बालाइ खान्‍धुर मापाकाखान्‍तेङ बुङ आखेका हिखे।

९ सुमकुरि बाअ्‌सार बोइसा माजेङका बेबालहेङ रान्‍दि बहिता इङकोको मिङ दारता मापासु। इङकोता बुङ इङको एलोङ खिनिङ वाबालदोफा बिहु पाका हिलिगोयाङ।

१० रेम्‍का काम पातेङ इङकोको मिङ चारचाराइका हिलि गोयाङ। इङको ताइको चान चामिन्‍दिगेलाइहेङ रेम्‍फा पातेङ हुर्किपाका रो बान्‍सालाइहेङ ताइको साअ्‌ता चुमातेङ बान्‍साबुझाइका हिलि गोयाङ। कालाउ इङको ख्रिस्‍टको पुनित जनगेलाइको खोकोइ झातेङ चाकर पाका, तुता वाङकालाइहेङ साघाइका रो इसिकाङ रेम्‍का कामगेलाइ पाका हिलिगोयाङ।

११ कालाउ बोइसाहिका रान्‍दिगेलाइहेङ चाहिँ ताइको बहिता एम्‍बालाइको मिङ दारता मापासु, हाइपानु एम्‍बालाइ माउका निङतेङसाङ ख्रिस्‍टको कामहेङ लाअ्‌तेङ आरोङ बिहु पावा।

१२ एसापा एम्‍बालाइ ख्रिस्‍टता लाम्‍फा पाका कबोल निलनाङसिङ दारता पर्‍यावा।

१३ कालाउ बोइसाहिका रान्‍दिगेलाइको मिङ चार्‍हाइनु ते एम्‍बालाइ बोमिको साअ्‌साअ्‌ता घुराइका बानि जेङतेङ कुर्‍ह्‍याइनि जेङखे। इङको खिनिङ माको बोमिको काथा पाका, झागारा पापाका रो धुइलिङ माएल्‍का काथा बुङ धुइका हिखे।

१४ इदोइहेतु का बोइसाहिका रान्‍दिगेलाइ आरोङ बिहु पाको दोअ्‌तेङ साल्‍हा पिखा। एसापा भुरुङ एम्‍बालाइ चानचामिन्‍दि जोन्‍माइतेङ ताइको साअ्‌द्‍वार सामार्‍हाइयाको। एन्‍सा जेङनु खिनिङ केलाइको दुस्‍मनगेलाइ केलाइको बादनाम पालि माउका मानिनावा।

१५ हाइपानु हेथे रान्‍दिगेलाइ लाम्‍फा दोङ दियाबलसभारि हानेलि दोका हि।

१६ कालाउ हिदिङ खान्‍धुरि बेबालको जाहानता रान्‍दिगेलाइ हि पानु इङको खान्‍धुरि बेबाल इङको रान्‍दिगेलाइहेङ खाङकाखुङका पाको। एसा पाहि पानु मन्‍डलिहेङ ल्‍हिका माज्‍यावा। इदोइहेतु हासुङ मान्‍थुका रान्‍दिगेलाइको खिनिङ मन्‍डलि खाङकाखुङका पाको।

१७ रेम्‍फा खाङकाखुङका पाका मन्‍डलिको आगुवागेलाइ मान रो जेला निङलि गोयाङ। खास पातेङ परमेस्‍वरको बिद्‍या हिङपालि रो धिरपालि मिनेत पाकालाइ ते इदोइ निङलिङ गोयाङ।

१८ हाइदोनु धरमकिताब दोअ्‌खे, “झिपाका पियाको नुइता महला मालागाइलि कालाउ कामपाकालाइ ताइको जेला निङलिङ गोयाङ।”

१९ न्‍हेमिसुमि दासि माजेङपाधाउ मन्‍डलिको आगुवाहेङ दुस लागाइका काथा हिङतेङ माहिङ।

२० कुकर्म पातेङ हिकालाइहेङ झाराङको आगाता हाकाराइसु, कालाउ खिनिङ बो आगुवागेलाइ बुङ थ्‍यावा।

२१ का नेलाइहेङ परमेस्‍वर, ख्रिस्‍ट इसु रो पुनित चरगेलाइको आगाता इदोइ बिद्‌या साअ्‌लि हुकुम पिखा। एसा पालाउ ना हासुङहेङ बुङ पछेपात मापा।

२२ हातार पातेङ हासुहेङ मन्‍डलिको आगुवा माबान्‍हाइ। बो द्‌याङगेलाइको कुकर्मता भाग मार्‍हु रो ताइको ज्‍यान सुदो ताअ्।

२३ नाङको हेमुङ तुःलाउ चि खिनिङ माआम, कालाउ ओसेरे ज्‍याको दोअ्‌तेङ आङगुरको झोल आम। हाइपानु ना घरिघरि बिमार जेङतेङसाङ हिखेना।

२४ हिदिङहिदिङ द्‍याङको कुकर्म ते सोझाङ तिङका जेङखे रो इन्‍सिकालाइ लाम्‍फा दोङ दोसि ठर्‍हाइन्‍हाखे। कालाउ हेथेको कुकर्मचाहिँ न्‍हुअ्‌सो खिनिङ तिङतेङ हानेखे।

२५ एन्‍साङ पातेङ हेथे रेम्‍का कामगेलाइ लाम्‍फा दोङ छ्‌याङपा तिङखे। जेदोङ रेम्‍का काम छ्‌याङपा मातिङहि पानु म्‍होतेङहिलि बुङ मादोखे।

६

१ कामत्‍या ताताइको गिर्‍हिहेङ मान मनितो पालि गोयाङ दोअ्‌तेङ फोम पाको। एन्‍सा जेङनु खिनिङ हासुङ बुङ परमेस्‍वरको मिङ रो केलाइको पिका बिद्‌याहेङ दुस लागाइलि मानिनावा।

२ खान्‍धुरि गिर्‍हिगेलाइहेङ इङकोको कामत्‍यागेलाइ खान्‍धुरता दादाओने दोङ एइ दोअ्‌तेङ आनादर मापाको। भुरुङ एम्‍बालाइ ओबालाइको झन हेन्‍जा चाकर पाको। हाइदोनु एम्‍बालाइको चाकरसो लाभ निङकालाइ खान्‍धुरि रो मोन्‍दाताकालाइ दोङ एइ।

असत बिद्‌या रो सत ताका

इदोङ काथागेलाइ साअ्‌लि धिरपा रो बिनय पा।

३ हासुङ भेनेङ बिद्‌यागेलाइ धिरपाखे पानु केलाइको प्रभु इसु ख्रिस्‍टको सत बिद्‌या रो परमेस्‍वरहेङ मानपाका बिद्‌याहेङ मासाअ्‌तावा।

४ वा हाइदोङ मागेसिङ एन्‍साङ तुजुकहोइ फुलिखे। वा ते झागारा पाका बिमार लागेका द्‌याङ एइ। वा काथाङ काथाता झागारा खिनिङ पालि भोखे। इसिका काथागेलाइहोइ ते दाहा, झागारा, बादनामि रो मारेम्‍का साङका देखाल पापाखे।

५ इसिका द्‍याङगेलाइ ते एकोर्‍ह्‍या जेङतेङ गनगन खिनिङ पातेङहिखे रो इन्‍सिकालाइको आकिल दोङ बिगिरका हिखे। एम्‍बालाइ सत दोङ राम्‍पाका हिखे रो परमेस्‍वरको बारेता बिद्‌या पिलिचाहि ताका कामाइका रेम्‍का दामा दोअ्‌तेङ एम्‍बालाइ फोमपाखे।

६ कालाउ परमेस्‍वरहेङ लेङचापालि रो केलाइदोफा हिका काथाता सन्‍तोक हिलि दोङ केलाइको भाअ्‌सिङ बाराका लाभ एइ।

७ केलाइ इदोइ सुमिङता जोन्‍मिलाउ हाइदोङ चुम्‍तेङ मालोन्‍हाहि रो सितेङ हानेलाउ बुङ हाइदोङ चुम्‍तेङ मान्‍हाङ।

८ एन्‍साङ केलाइहेङ चालि रो लागाइलि थेम्‍हि पानु केलाइ इदोङताङ लेङचाइने।

९ कालाउ धनि जेङलि भोका द्‌याङ कुकर्मता परेपाका काथाता वालाखे। वा निरबुदि रो हान्‍ति पाका लाल्‍सागेलाइको आस्‍तिता देखे। इदोइ आखेका लाल्‍सागेलाइ एम्‍बालाइहेङ बारबाद पाकाता रो मुअ्‌काता थुकापावा।

१० हाइदोनु गोताङ खालको आखेकाको मुल दोङ ताकाकाउरिको इन्‍ताना एइ। हेथे द्‍याङ ते ताकाकाउरि कामाइका दिअ्‌काता लागेतेङ खान्‍धुर पालि लाअ्‌पिका हि। कालाउ हेन्‍जाङ तुहोइ एम्‍बालाइको कोन्‍धाङ दोङ कानाङकाना जेङका हि।

तिमोथिहेङ पावलको हुकुम

११ कालाउ ना परमेस्‍वरको चाकर, इदोइ गोताङ मारेम्‍का काथागेलाइसो फारापाङ हि। ना परमेस्‍वरको आगा उचित ठर्‍हाइन्‍हाका काथाता, चाकरता, खान्‍धुरता, इन्‍तानाता, धिरताता, नोइका जेङका काथाता ताइको मन लागाइ।

१२ ना खान्‍धुर पाका काथाता रेम्‍फा चले रो असिम ज्‍यानहेङ रिम्‍तेङताअ्, याकोङ भाअ्‌सिङ परमेस्‍वर नासेहेङ काइका हिघाहि। कालाउ ना बुङ हेन्‍जाङ द्‌याङगेलाइको आगाता ताइको खान्‍धुरको दासि पिका हिघान्‍हा।

१३ गोताङ थोकहेङ ज्‍यान पिका परमेस्‍वर रो पन्‍तियस पिलातसकोङ आगाता खान्‍धुरको जातिङको दासि पिका ख्रिस्‍ट इसुकोङ आगाता का नासेहेङ हुकुम पिदोङखा,

१४ ना केलाइको प्रभु इसु ख्रिस्‍ट मालोपाधाउ ना परमेस्‍वरसो निङका हुकुम रेम्‍फा साअ् रो हासुङ कसुर लागाइलि मानिनाको।

१५ परमेस्‍वर वासेहेङ उचित पहरता आरोङ दिङगिलावा। परमेस्‍वर बाखिन्‍का पाका लाएक हि रो वा खिनिङ गोताङ र्‍हुता राज पावा। वा राजागेलाइको बुङ राजा रो प्रभुगेलाइको बुङ प्रभु हि।

१६ वा दिनाङ दोङ हिका रो हासुङ थुकालि मादोका फाइसालाम्‍काता ह्‍यावा। वासेहेङ हासुङ बुङ एलाथिकापा तिङका मान्‍थु रो तिङलि बुङ माद्‍वावा। दिनाङ दोङ हितेङ हिका सरबङ रो मान वाताङ ह्‍याको। आमेन।

१७ एला इदोइ दुनियाता गिर्‍हि जेङकालाइहेङ तुजुक मापालि दोअ्। कालाउ एम्‍बालाइको ताकाकाउरि दिनाङको भाअ्‌सिङ हितेङ बुङ माह्‍यावा। कालाउ केलाइको सुखको भाअ्‌सिङ गोताङ थोक होपाङ पिका परमेस्‍वरताङ भर ताअ्‌सु दोअ्‌तेङ एम्‍बालाइहेङ हुकुम पि।

१८ भालो जेङका काम पालि, भालो पातेङ धनि जेङलि, खुला मनको जेङलि रो जेलाउ बुङ बोमिहेङ पिलि त्‍यार जेङलि दोअ्‌तेङ एम्‍बालाइहेङ दोअ्।

१९ एसापा एम्‍बालाइ न्‍हुअ्‌सो निङका ज्‍यानको भाअ्‌सिङ गोइका ताइकोङ भाअ्‌सिङ बोल्‍याका जग बान्‍हाइलि ताकाकाउरि जोम्‍पाको एसा पानु खिनिङ एम्‍बालाइ जातिङको ज्‍यान निङलि द्‍वावा।

२० मोन्‍दाताका तिमोथि, नाङको जिमाता पिका काथाहेङ रेम्‍फा खाङकाखुङका पा। हेथे द्‌याङगेलाइ दुनियाको निरबुदि काथा रो आकिल दोअ्‌तेङ साअ्‌का असत काथागेलाइसो फारापा हि।

२१ हेथे द्‌याङगेलाइ इसिका काथाता लागेलाउ ताइको खान्‍धुरसो घुरिका हि। नेलाइ झाराङता परमेस्‍वरको निगाहा ह्‍याको।

तिमोथिहेङ

पावलको न्‍हे चिथि

किताब नाल्‍पाका

इदोइ न्‍हे चिथि पावल पारचारको कामता ताइमिखान्‍तेङ म्‍हुइका चाकर तिमोथिहेङ लेखेका ताइ साल्‍हा एइ। याको मुल बिसइ सहेलि एइ। इदोइता तिमोथिहेङ भक्‍तिभाबसुदाङ ख्रिस्‍ट इसुको बिसइता दासि पितेङहिका, वाको रेम्‍काबानाल रो पुरुना कबोलको जातिङको बिद्‌याता आरेतेङहिका, तु र खिलाप लोलाउ मास्‍टर रो पारचारको करतबे साअ्‌तेङ हिका आट जोम्‍पाका साल्‍हा पिन्‍हाका हि।

इदोइ चिथिता खास पातेङ “दुनियाको निरबुदि काथागेलाइसो” जोगेलि चेतानि पिन्‍हाका हि। इसिका निरबुदि बादबिबादहोइ हिङकालाइहेङ फाइदा पालि लाअ्‌तेङ मुअ्‌काता थुकापाखे। इदोइ गोताङ बिसइगेलाइता पावल तिमोथिहेङ वाको ज्‍यान रो धेयको नामुनाः वाको खान्‍धुर, सहेका, इन्‍ताना रो सान्‍ताइकाको पहर तुकाको फोम पापाखे।

पोतोका बिसइ नामेसि

नाल्‍पाका १:१-२

बाखिन्‍का रो बिनइ १:३-२:१३

मतो रो चेतानि २:१४-४:५

पावलको आबास्‍थाको बारेता ४:६-१८

दोःका ४:१९-२२

तिमोथिहेङ

पावलको न्‍हे चिथि

१

१ परमेस्‍वरको लाल्‍साहोइ ख्रिस्‍ट इसुता हिका ज्‍यानको कबोलको बारेता जेनाङसिङ पालिको भाअ्‌सिङ का पावल ख्रिस्‍टको सालन्‍हाका जेङका एइ।

२ काङको जातिङको चान तिमोथिहेङ इदोइ चिथि लेखेदोङखा। परमेस्‍वर आबा रो केलाइको प्रभु इसु ख्रिस्‍ट नासेहेङ निगाहा, दाया रो सान्‍ति प्‍याको।

च्‍याबास रो आट

३ काङको आबाखालगेलाइ चाकर पाका भाइपाङ का बुङ सुदो आकिलहोइ परमेस्‍वरको चाकर पाखा कालाउ का नितिमन्‍हिसिङ पुकार पालाउ दिनाङ नासेहेङ फोमपातेङ परमेस्‍वरहेङ च्‍याबास चार्‍हाइखा।

४ नाङको खारका फोमपातेङ नासेहेङ हेथे दुसुलि मन जेङखे। नासेहेङ दुसुलि निङनु का हेथे लेङचाधाङका।

५ कासेहेङ नाङकोता हिका इङको जातिङको खान्‍धुरको फोम एला बुङ लोतेङ हिखे। नाङको आजाइ लोइसता रो आमाइ युनिसता जातिङको खान्‍धुर हिघाहि। नाता बुङ इन्‍सिकाङ जातिङको खान्‍धुर हिका कासेहेङ फोम हि रो एला बुङ नाता इन्‍सिकाङ खान्‍धुर हि दोअ्‌का का खान्‍धुर पाखा।

६ इदोइहेतु का नासेहेङ आरोङ फोम पापातेङ दोअ्‌खा, का नार्‍हुता खुर ताअ्‌लाउ परमेस्‍वरको पिका दानहेङ ना बाहेतेङ हि।

७ हाइदोनु परमेस्‍वर केलाइहेङ थिकाको हङस माको कालाउ सरबङ, इन्‍ताना कालाउ ताइमिङहेङ आधिनता ताअ्‌का हङस पिका हि।

८ एन्‍साङ केलाइको प्रभुको दासि पिलि रो का वाको भाअ्‌सिङ थुना निन्‍चाकाता मालेदेर भुरुङ ना बुङ परमेस्‍वरको सरबङता रेम्‍काबानाल हिङपालि तु ल्‍होपा।

९ परमेस्‍वर दोङ केलाइहेङ सिन्‍हुपातेङ ताइकोङ द्‍याङ जेङलि काइहि। केलाइको पाका कामहोइ माको, कालाउ वाको ताइकोङ सोमहोइ रो निगाहाहोइ केलाइहेङ ताइको बान्‍हाइलि काइहि। सिरजाइ खान्‍तेङ लाम्‍फा दोङ केलाइहेङ ख्रिस्‍ट इसु इदोइ निगाहा पिका एइ।

१० जेदोङ निगाहा केलाइहेङ छुटकारापिका प्रभु इसु ख्रिस्‍ट लोकान्‍हुअ्‌सो देखाल जेङका एइ। वा दोङ सिकाहेङ मुअ्‌पाहि रो रेम्‍काबानालसो हेअ्‌लाउ मासिका ज्‍यान तिङपाहि।

११ परमेस्‍वर कासेहेङ इदोङ रेम्‍काबानाल हिङपालि पारचारपाका, सालन्‍हाका रो मास्‍टर जेङलि खाटाइका एइ।

१२ इदोइहेतु का इदोइ काथागेलाइता तु भोगेदोङखा। कालाउ का इदोइता मालेदेरखा हाइदोनु का हासुता खान्‍धुर पाका हिघा इङको का गेखा। परमेस्‍वर कासेहेङ जिमा लागाइका काथाहेङ वा दोङ ख्रिस्‍ट मालोपाधाउ जोगाइतेङ ताअ्‌तावा। इदोइता का ढुक हिघा।

१३ का नासेहेङ पिका जातिङको बिद्‌यागेलाइ नामुनाको आकारता ख्रिस्‍ट इसुता हिका खान्‍धुर रो इन्‍तानाता जोगाइतेङताअ्।

१४ नाङको जिमाता पिका रेम्‍का काथागेलाइहेङ केलाइलिअ्‌ताङ बासा हिका पुनित हङसको सरबङहोइ जोगाइतेङताअ्।

१५ नाआङ दोङ गेखेना, एसियाता हिका झाराङ कासो खेङन्‍हातेङ हानेहि रो एम्‍बालाइता फुगेलस रो हर्मोगेनस सुदाङ कासेहेङ लाअ्‌हि।

१६ ओनेसिफरसको जाहानता प्रभुको दाया ह्‍याको हाइदोनु इङको कासेहेङ हेन्‍जाङ खेप हाउसाला पिहि। कालाउ का थुनाता झिन्‍जिरिता धेउन्‍हातेङ हिलाउ बुङ इङको मालेदेरहि।

१७ कालाउ इङको रोमता लोतेङसाङ कासेहेङ भोकाभोकाङ पाहि रो दुसुतेसाङ लाअ्‌हि।

१८ ख्रिस्‍ट लोका दिनाता प्रभुसो इङको निगाहा निङलि द्‍वाको। एफिससता हिलाउ इङको कासेहेङ हेथे काथाता साघाइका हिघाखे इङको बुङ ना गेखेना।

इसु ख्रिस्‍टको रेम्‍का सिपाल्‍हाइ

२

१ काङको चान तिमोथि, नाचाहिँ ख्रिस्‍ट इसुको पिका निगाहाहोइ बोल्‍याका जेङ।

२ का नासेहेङ हेन्‍जाङ द्‌याङगेलाइको आगाता पिका बिद्‌या बो धिरपालि दोका खान्‍धुरि द्‍याङगेलाइहेङ जिमा पि।

३ ख्रिस्‍ट इसुको रेम्‍का रो जातिङको सिपाल्‍हाइ जेङतेङ ना बुङ तु ल्‍होपा।

४ पल्‍टनता भार्ना जेङका सिपाल्‍हाइ ताइको हाकिमहेङ लेङचा पालि बो कामता उलमुलमापाखे।

५ एन्‍साङ पातेङ घाकाता भाग र्‍हुकालाइ घाकाको नियमहेङ साअ्‌तेङ घानु खिनिङ इङको इनाम निङलि द्‍वावा।

६ भेम्‍ति ह्‍याअ्‌पातेङ मिलिङ चोइतेङ थिङकालाइ दोङ बालिको लाङ आसि निङलि गोयाङ।

७ काङको दोअ्‌का इदोइ काथागेलाइ सोम पा। हाइदोनु प्रभु दोङ नासेहेङ इदोइ गोताङ काथागेलाइ गेका सरबङ प्‍यावा।

८ सिकासो सिन्‍हुका राजा दाउदको खाल इसु ख्रिस्‍टहेङ फोम पा। काङको पारचार पाका रेम्‍काबानाल इदोइ एइ।

९ इङकोङ रेम्‍काबानाल पारचार पाका हिनाङ का तु भोगेका एइ। इङको खिनिङ माको, आपराधि भाइपाङ झिन्‍जिरिता धेउन्‍हातेङ का थुना निङचाका हिघा। कालाउ बुङ रेम्‍काबानालचाहिँ थुनिन्‍हाका मान्‍थु।

१० इदोइहेतु परमेस्‍वरको सालका वाको द्‌याङगेलाइको भाअ्‌सिङ ख्रिस्‍ट इसुसो निङका छुटकारा रो हेअ्‌लाउ बुङ माओताका प्रताप निङलि द्‍वाको दोअ्‌तेङ का इदोइ तुका भोगेदोङखा।

११ इदोइ धुइका काथागेलाइ जातिङको एइः

“केलाइ वाकोदोफाङ सिन्‍हाहि पानु, आरोङ केलाइ वादोफाङ सिन्‍हुताङ।

१२ केलाइ तु सह्‍याङ पानु, वाकोदोफाङ राज पाङ।

केलाइ वासेहेङ इन्‍कार पानु, वा बुङ केलाइहेङ इन्‍कार पावा।

१३ केलाइ अखान्‍धुरि हिन्‍हाहि पानु, वा खान्‍धुरिहिका हितेङह्‍यावा।

हाइपानु वा ताइमिहेङ इन्‍कार पालि माद्‌वावा।”

न्‍हे खालको मास्‍टरगेलाइ

१४ इदोइ काथाता नाङको द्‌याङगेलाइहेङ साम्‍झाइ। काथाङ काथाता चेरसुका काम मापासु दोअ्‌तेङ एम्‍बालाइहेङ परमेस्‍वरकोङ आगाता चेतानि पि। चेरसुकासो ते हाइदोङ लाभ माजेङखे कालाउ हिङका द्‌याङगेलाइहेङ दोङ बिगिरपाखे।

१५ लेदेरलि मागोइका रो सतको बानालहेङ उचितदोफा चालाइका चाकरभाइपाङ परमेस्‍वरहेङ मोन्‍दाताका पातेङ वाको आगाता वाकोङ काथा धुइलि त्‍यार हितेङहिलि चेस्‍ता पा।

१६ दुनियाको निरबुदि काथागेलाइसो पान्‍साइन्‍हातेङ हि। इदोइ ते द्‍याङगेलाइहेङ परमेस्‍वरसो झनझन दुरे थुकापाखे।

१७ इन्‍सिका बिद्‌या आइतेङ बार्‍हेतेङ हानेका पेचाराभाइकाङ जेनावा। एम्‍बालाइता हुमेनियस रो फिलेतसको बिद्‍या बुङ इसिकाङ हि।

१८ एबालाइ सतहेङ लाअ्‌का हि रो सिकासो सिन्‍हुका काम लाम्‍फा दोङ जेङहोइ। एला माज्‍याङ दोअ्‌का बिद्‌या धिरपातेङ एम्‍बालाइ हेअ्‌मिको खान्‍धुर दोङ बिगिरपापिहि।

१९ कालाउ परमेस्‍वर ताइमिङ लागाइका जग दिनाङ बोल्‍याका जेङतेङ हितेङह्‍यावा। इदोइता लेखेन्‍हाकाङ हि, “प्रभु ताइकोगेलाइहेङ नाल्‍खे” रो “परमेस्‍वरको मिङ र्‍हुका झोको झाराङ आखेका कामसो फारापाङ ह्‍याको।”

२० हिकाचाकाको साअ्‌ता खाल खालको भान्‍दागेलाइ हिखे। इन्‍ता रुपाको रो सोनाको खिनिङ माको लकरिको रो भोनोको भान्‍दागेलाइ बुङ हिखे। हिदिङहिदिङ भान्‍दागेलाइ आदरहिका कामता चालाइन्‍हाखे रो हिदिङ भान्‍दागेलाइ चाहिँ अनादरहिका कामता चालाइन्‍हाखे।

२१ गोताङ काथा आखेका कामगेलाइसो पुनित जेङतेङ हिका द्‌याङ हि पानु बाराका मानको भान्‍दा भाइपाङ ज्‍यावा। हाइदोनु इङको ते ताइमिङहेङ पुनित ताअ्‌तेङ गोताङ रेम्‍का कामको भाअ्‌सिङ गिर्‍हि चालाइलि द्‌वावा।

२२ इदोइहेतु बोइसाता लोका मारेम्‍का लाल्‍सागेलाइहेङ लाअ्‌तेङ पुनित मनहोइ परमेस्‍वरदोफा साहेता र्‍हेतेङ वासेहेङ काइकालाइदोफा वाको आगाआगा उचित ठर्‍हाइन्‍हाका काथाता खान्‍धुर, इन्‍ताना रो सान्‍तिता हि।

२३ कालाउ काम मालागेका बादबिबादसो फारापाङ हि। ना दोङ गेखेना, इदोइसो ते चेरसुका खिनिङ जेङखे।

२४ प्रभुको चाकर चेरसुलि माएल। इङको झाराङदोफा मिलिका हिलिगोयाङ कालाउ बिद्‍या धिरपालि दोका रो गोताङ काथा सहेलि दोका जेङलिगोयाङ।

२५ इङको बाइरिगेलाइहेङ नोइका जेङतेङ साम्‍झाइलि दोका हिलिगोयाङ। एन्‍सा जेङहि पानु खिनिङ परमेस्‍वर बाइरिगेलाइको मन फेरेपिलि द्‌वावा रो एम्‍बालाइ सतहेङ पुराङ नालावा।

२६ एसापा एम्‍बालाइ ताइको हुसता लोतेङ दियाबलसको आस्‍तिसो खाअ्‌लि निनावा। हाइदोनु एम्‍बालाइहेङ दियाबलस ताइको कामको भाअ्‌सिङ रिम्‍तेङ ताअ्‌का हि।

आखिरि दिनागेलाइ

३

१ आखिरि दिनागेलाइता तुको पहर ल्‍वावा दोअ्‌तेङ नेलाइ गेतेङ हिसु।

२ इङको पहरको द्‍याङगेलाइ ताइमिङहेङ खिनिङ इन्‍ताना पाका, टाकाकाउरिको लाल्‍चा पाका रो ताइमिहेङ बाराका फोमपाका, तुजुक रो बादनामि पाका ज्‍यावा। एम्‍बालाइ ताइको आबाआमाइहेङ मासाअ्‌का, अपगुनि, अपुनित जेनावा।

३ हासुहेङ इन्‍ताना मापाका, निथुरि, एन्‍साङ चुक्‍लि चुका, फुका, थिलिगोइका, रेम्‍का काथा मोन्‍दामाताका जेनावा।

४ एम्‍बालाइ बोमिहेङ छल पातेङ, मनमानि पातेङ तुजुकहोइ फुलितेङ हिगिलावा रो परमेस्‍वरहेङ इन्‍ताना पाका खान्‍तेङ भुरुङ मोजमजा दोङ मोन्‍दा ताकावा।

५ एम्‍बालाइ धरमाति तिङपालि ते भोखे कालाउ वाको सरबङहेङ चाहिँ मार्‍हुखे। इसिका द्‍याङगेलाइसो बुङ ना फारापाङ हि।

६ एम्‍बालाइको माझाता हेथे द्‍याङगेलाइ साअ्साअ्‌ता हानेतेङ कुकर्मङकुकर्महोइ रो कुकर्मकोङ लाल्‍सा ताअ्‌का बेबाल द्‌याङगेलाइहेङ ताइको बसता ताअ्‌तावा।

७ इङको बेबाल द्‌याङगेलाइ धिरनु ते दिनाङ दोङ धिरतेङहिखे, कालाउ सतहेङ हेअ्‌लाउ नाल्‍लि माद्‍वावा।

८ यान्‍नेस रो याम्‍ब्रेस जेसापा मोसाको खिलाप पाका हिघाखे,a एन्‍सा दोङ इदोइ द्‍याङगेलाइ बुङ सतको खिलाप पावा। एबालाइको ते आकिल दोङ बिगिरका हि रो खान्‍धुरदोङ राम्‍पाका हि।

९ कालाउ एम्‍बालाइ दिनाङ एसा पातेङहिलि माद्‍वावा हाइदोनु यान्‍नेस रो याम्‍ब्रेसको भाइपाङ दोङ एम्‍बालाइको निर्बुदि झाराङ दोङ ग्‍यावा।

आखिरि बिद्‌यागेलाइ

१० कालाउ ना चाहिँ काङको बिद्‌या, काङको आनिबानि रो सोमहेङ र्‍हुका हिना। काङको खान्‍धुर, सहेका सरबङ, इन्‍ताना रो धिरताहेङ तिङकाङ हिन्‍हा।

११ एन्‍टिओखिया, आइकोनियन रो लुस्‍त्‍राता काङको भोगेका तु ना रेम्‍फा गेका हिन्‍हा। कालाउ प्रभु दोङ कासेहेङ इङको गोताङ बिपतगेलाइसो सिन्‍हुपाहि।

१२ ख्रिस्‍ट इसुको चाकर जेङतेङ ज्‍यान दोपालि भोकालाइहेङ सान्‍ताइका ते लोतेङसाङ ह्‍यावा।

१३ दुरजन रो ठगेकागेलाइ चाहिँ बोमिहेङ ठग्‍याङका दोअ्‌लाउ ताइमिङ ठगेन्‍हातेङ एम्‍बालाइ झनझन बिगिरतेङ हानावा।

१४ कालाउ नाचाहिँ ताइको बिद्‌या निङतेङ खान्‍धुर पाका सतता लागेतेङहि। हासुहासुसो ना बिद्‌या निङन्‍हा, इदोइ ना ताइमिङ गेखेना।

१५ ना आतुइनाङसो पुनित धरमकिताबको काथागेलाइ गेका हिन्‍हा। इदोङ काथाहोइ ख्रिस्‍ट इसुता खान्‍धुर पालाउ निङका छुटकाराबारे गेका आकिल पिखे।

१६ इदोइ पुराङ धरमकिताब परमेस्‍वरसो लोका एइ रो इदोइ धिरपालि, आरति पिलि, साच्‍याइलि रो धरमाति द्‌याङ जेङलिको भाअ्‌सिङ तालिम पिलि हेन्‍जाङ रेम्‍का हि।

१७ परमेस्‍वरको द्‌याङगेलाइ गोताङ रेम्‍का कामगेलाइ पालि दोका ज्‍याको दोअ्‌तेङ दोङ धरमकिताब पिका एइ।

a 

३:८यान्‍नेस रो याम्‍ब्रेस जेसापा मोसाको खिलाप पाका हिघाखे, जाइको मानेः मोसा इस्राएलिगेलाइहेङ मिस्र मुलुकसो ओल्‍हेपातेङ चुमालि भोलाउ इदोइ न्‍हेमि चटकपाका मोसाको खिलाप पाका हिघाखे।

रेम्‍काबानाल हिम्‍पाका जिमा

४

१ सिन्‍हुका रो सिका झाराङ द्‍याङगेलाइको निया पालि रो झाराङ र्‍हुता राजपालि लोका ख्रिस्‍ट इसु रो परमेस्‍वरको आगाता का नासेहेङ हुकुम पिखा,

२ परमेस्‍वरको रेम्‍काबानाल पारचार पा, पहर हिलाउ बुङ मान्‍थुलाउ बुङ रेम्‍काबानाल पारचार पालि त्‍यार जेङ रो एम्‍बालाइहेङ बिद्‍या पिलाउ सान्‍तिहोइ साम्‍झाइ रो हाउसाला पि।

३ हाइपानु एला द्‍याङगेलाइ जातिङको बिद्‍याहेङ सहेतेङमासहेका पहर बुङ लोदोङखे। एम्‍बालाइ ते ताइकोङ लाल्‍सागेलाइको न्‍हु लाग्‍यावा। एम्‍बालाइ ताइमिहेङ माजा लागेका काथा हिङपाका मास्‍टरगेलाइहेङ दोङ हेन्‍जा कायावा।

४ एम्‍बालाइ ते सत काथागेलाइहेङ हिङतेङ माहिनावा कालाउ निङका काथागेलाइ हिङलिचाहिँ मोन्‍दाताकावा।

५ कालाउ नाचाहिँ गोताङ काथाता ताइमिचाहिँ बोल्‍याका जेङतेङ हि। तु सहेका जेङ, रेम्‍काबानाल पारचार पा रो परमेस्‍वर नासेहेङ पिका गोताङ कामको जिमा पोङघा पा।

६ हाइदोनु का ते परमेस्‍वरको भाअ्‌सिङ भोक जेङलि तोम्‍का हिघा रो काङको इदोइ ज्‍यान लाअ्का पहर लोलि दोका हि।

७ का रेम्‍फा खान्‍धुरको धुम फेअ्‌सुका हिघा, ताइको धाअ्‌का दोपाका हिघा रो खान्‍धुरहेङ जोगाइतेङ ताअ्‌का हिघा।

८ एला ते परमेस्‍वरको आगा उचित ठार्‍हाइन्‍हाका ताज खिनिङ निङलि दाइका हि। उचित निया पाका प्रभु दोङ कासेहेङ वा लोका दिना इङको ताज बिङपाप्‍यावा। कासेहेङ खिनिङ माको, वाको दामा खाङका झोको झाराङहेङ दोङ इङको बिङपाप्‍यावा।

ताइको काथागेलाइ

९ दोकाझोको कासेहेङ मारफाङ दुसु।

१० डेमास इदोइ दुनियाहेङ इन्‍ताना पातेङ कासेहेङ लाअ्‌तेङ थेसलोनिकेता हानेहि। कालाउ परमेस्‍वरको काम पालिको भाअ्‌सिङ क्रेसेन्‍सचाहिँ गलातियाता रो तितसचाहिँ दलमातियाता हानेका हि।

११ कादोफा ते एला लुका खिनिङ हि। मर्कुसहेङचाहिँ दोसाङ चुमतेङ लो। इङको काङको कामता साघाइलि द्‍वावा।

१२ तुखिकसहेङ का एफिससता दिङगिल्‍का हिघा।

१३ त्‍रोआस पुरता हिका कारपस दोअ्‌का द्‌याङको साअ्‌ता लाअ्‌धिका काङको गुअ्‌का धाबा ना लोलाउ चुमतेङ लो कालाउ इन्‍ता हिका किताबगेलाइ रो धालेता लेखेन्‍हाका किताबगेलाइचाहिँ मानिल्‍सिङ पिपा।

१४ ताम्‍बाको काम पाका अलेक्‍जेन्‍डर कासेहेङ हेन्‍जाङ मारेम्‍का पाहि। इङकोको पाका कामको सेका प्रभु दोङ इङकोहेङ प्‍यावा।

१५ इङको केलाइको काथाको हेन्‍जाङ बाइरि जेङका हि। एन्‍सा जेङलाउ ना बुङ होस पातेङ हि।

१६ लाङ खेप काङको मुदा चलेलाउ हासु बुङ काङको पछेता माधुइहि रो झाराङ कासेहेङ लाअ्‌हि। याको दुस एम्‍बालाइहेङ मालाग्‍याको।

१७ कोलाउबुङ प्रभु दोङ काङको दोसा हितेङ कासेहेङ सरबङ पिहि। एन्‍साङ का बो जात्‍याको द्‌याङगेलाइहेङ परमेस्‍वरको रेम्‍काबानाल रेम्‍फा हिङपालि दोघा। एसापा वा कासेहेङ सिकासो सिन्‍हुपाहि।

१८ एइ, प्रभु दोङ कासेहेङ गोताङ खाल्‍को आखेकागेलाइसो सिन्‍हुपावा। वा कासेहेङ जोगाइतेङ ताइको सादेलको सारभिता चुमप्‍वावा। वाको दिनादिनाङ प्रताप हितेङह्‍याको। आमेन।

आखिर सेउपाका

१९ प्रिस्‍कला, अकिलास रो ओनेसिफरसको साअ्‌को जाहानगेलाइहेङ काङको सेउपाका हि।

२० इरास्‍तस कोरिन्‍थता दोङ हिका हि। त्‍रोफिमस मासाअ्‌धेका जेङका हिनाङ इङकोहेङ का मिलेटसता दोङ लाअ्‌धिघा।

२१ चुङदिङ लोलि मानिङसिङ मारफाङ लो। युबुलस, पुडेस, लिनस, क्‍लौडिया रो इता हिका झाराङ खान्‍धुरिगेलाइ नासेहेङ सेउपाका पिगिल्‍का हि।

२२ प्रभु नाङको हङसदोफा ह्‍याको। नेलाइता परमेस्‍वरको निगाहा ह्‍याको।

तितसहेङ

पावलको चिथि

किताब नाल्‍पाका

इदोइ चिथि पावल तितसहेङ लेखेका एइ। तितस बोजात्‍यासो ख्रिस्‍टियान जेङका हिघाखे रो वा पावलहेङ पारचारको कामता साघाइका एमि वाजान हिघाखे। पावल इङकोहेङ मन्‍डलिको कामगेलाइ खाङलिको भाअ्‌सिङ क्रेटता लाअ्‌धिका हिघाखे। इदोङ चिथि तितस क्रेटता हिलाउ पावल थेममाथेम इ. सं. ६३-६५ ता इङकोहेङ पिगिल्‍का हिघाखे। इदोइ चिथिता सुम मुल काथागेलाइ तिम्‍पाखे।

लाङः खासपातेङ क्रेटता हिकालाइ हेन्‍जाङ दुरजन हिनाङ पावल तितसहेङ मन्‍डलिको आगुवागेलाइता हिसिका आनिबानि हिलिगोइखे दोअ्‌का बिसइता फोम पापाखे। न्‍हेः इङको तितसहेङ मन्‍डलिता हिका हुलगेलाइ, वाराङ खाराङ रो बेराङ बेबालाइ, धानागेलाइ रो बान्धाइगेलाइहेङ धिरपाका काथाता साल्‍हा पिखे। आखिरताः पावल तितसहेङ सिपापा रो मिलितेङहिका हिलिगोइका, ख्रिस्‍टियान आनिबानि र्‍हुका, कालाउ बाइरि, चेरसुका रो मन्‍डलिता जेङका खेङन्‍हाकासो दुरे हिलि साल्‍हा पिका हि।

पोतोका बिसइ नामेसि

नाल्‍पाका १:१-४

मन्‍डलिको आगुवागेलाइ १:५-१६

मन्‍डलिको भेभेनेङ हुलगेलाइको आभिभारा २:१-१५

मतो रो चेतानि ३:१-११

दोःका ३:१२-१५

तितसहेङ

पावलको चिथि

१

१ का पावल परमेस्‍वरकोङ बान्‍धाइ रो ख्रिस्‍ट इसुकोङ सालन्‍हाका इदोइ चिथि लेखेदोङखा। परमेस्‍वर कासेहेङ साल्‍हि रो वाको सालन्‍हाकालाइको खान्‍धुर बार्‍हेपालि दिङगिल्‍हि। कालाउ भक्‍तिता थोङका सतको काथा गेलि दोअ्‌तेङ परमेस्‍वर कासेहेङ दिङगिल्‍हि।

२ इदोइ सतचाहिँ असिम ज्‍यानको आसता आरेन्‍हाका हि। हेअ्‌लाउ बुङ असत माधुइका परमेस्‍वर सिरजाइ जेङकाखान्‍तेङ लाम्‍फा दोङ केलाइहेङ इदोइ ज्‍यान प्‍याङका दोअ्‌तेङ कबोल पाका हिघाहि।

३ कालाउ उचित पहरता दोङ वा इदोइ रेम्‍काबानाल देखाल पाहि। इदोङ रेम्‍काबानाल हिङपाका जिमा केलाइहेङ छुटकारा पिका परमेस्‍वरको हुकुममाफिक कासेहेङ पिहि।

४ कादोफा एलोङदोङ खाल्‍को खान्‍धुरता हिका काङको जातिङको चान तितसहेङ इदोइ चिथि लेखेदोङखा। परमेस्‍वर आबा रो केलाइहेङ छुटकारा पिका ख्रिस्‍ट इसु नासेहेङ निगाहा रो सान्‍ति प्‍याको।

क्रेटता तितसको काम

५ इन्‍ता दाइतेङ हिका काम पोङघा पालि रो काङको आर्‍हाइका माफिक गोताङ पुरता मन्‍डलिको आगुवागेलाइ भाराना पालि का नासेहेङ क्रेटता लाअ्‌धिघा।

६ मन्‍डलिको आगुवाहेङ हासुङ बुङ दुस मालागाइका रो एलोङ खिनिङ बेअ् हिका aह्‍याको। इङकोको चानचामिन्‍दिगेलाइ खान्‍धुरि, चालचलन रेम्‍का हिका रो दोअ्‌का साअ्‌का ह्‍याको।

७ हाइदोनु मन्‍डलिको आगुवा परमेस्‍वरको कामको जिमा र्‍हुका हिखे। इदोइहेतु इङको हिदिङ दुस मान्‍थुका द्‌याङ हिलिगोयाङ। इङको ताइमिङ पाका, मारफाङ चेरताम्‍पाका, म्‍हाका, चेरसुका रो मारेम्‍का काम पातेङ टाका कामाइका हिलिमागोयाङ।

८ इङको बान्‍सालाइहेङ मान पाका, रेम्‍का काम पालि मोन्‍दाताका, हुस ताअ्‌तेङ काम पाका, नियाइ, पुनित रो ताइमिङहेङ बसता ताअ्‌का हिलिगोयाङ।

९ ताइमिको निङका जातिङको बिद्‍याता लागेतेङ हिका रो बोमिहेङ बुङ इदोइ बिद्‍या पितेङ बल पिलि दोका जेङलिगोयाङ। एसापा इदोइ बिद्‌या धिरपाका माफिक हिलिगोयाङ कालाउ याको खिलाप पाकालाइको बिरामहेङ तिम्‍पापिलि द्‍वाना।

१० हाइदोनु हेन्‍जाङ द्‍याङगेलाइ छलपाका, बिथाको काथा पाका, धाताइकाइ हिखे। इसिकालाइता ते खास पातेङ खाताना पालिगोयाङ दोअ्‌कालाइ दोङ हि।

११ एबालाइको नुइता बिजाला मालाइसिङ माज्‍याङ हाइदोनु एम्‍बालाइ ते धिरपालिङ माएल्‍का काथागेलाइ धिरपातेङ पुराङ साअ् जाहानता उपदर्‍या माचाइका हि। खालि ताकाकाउरि कामाइलिको भाअ्‌सिङ एम्‍बालाइ एसा पाका एइ।

१२ एम्‍बालाइता क्रेटको एमि आगाधुइका एसा दोअ्‌का हि, “क्रेटको द्‍याङगेलाइ झाराङ असत धुइका, झार गुपुस भाइकाङ रो कुर्‍ह्‍या दुअ्‌कालाइ हिखे।”

१३ इदोइ काथा जातिङको एइ। इदोइहेतु एम्‍बालाइहेङ बेस्‍मारि हाकाराइ रो एम्‍बालाइता पाका खान्‍धुर लोलि द्‌वाको।

१४ एला यहुदिको निङपिकाकाथा रो सतहेङ मासाअ्‌का द्‍याङगेलाइको बान्‍हाइका हुकुम मामासाअ्।

१५ पुनित द्‍याङगेलाइको भाअ्‌सिङ गोताङ थोक पुनितदोङ हि। कालाउ अपुनित रो खान्‍धुर मापाकालाइको भाअ्‌सिङ खिनिङ हिदिङ काथा बुङ पुनित मान्‍थु। हाइदोनु एम्‍बालाइको मन रो आकिलसुदाङ अपुनित हि।

१६ एम्‍बालाइ परमेस्‍वरहेङ नाल्‍का हिघा दोअ्‌तेङ जिकिर पाखे, कालाउ एम्‍बालाइको कामहोइ चाहिँ परमेस्‍वरहेङ इन्‍कार पाखे दोअ्‌का तिङपाखे। एम्‍बालाइ ते दिगमिगहिका, आटेरिगेलाइ हि रो हिदिङ बुङ रेम्‍का काम पालि लाएकको मान्‍थु।

a 

१:६ एलोङ खिनिङ बेअ् हिका दोअ्‌काको मानेः मन्‍डलिको आगुवाको एलोङ खिनिङ बेअ् ह्‍याको, बेअ् पाहा खान्‍धुर लाएक ज्‍याको, बोमि दोफा बेभिचार मापाका रो बेअ्‌हेङ खातिपोतेङ खिनिङ भेनेङ बिहु पाको दोअ्‌का एइ।

जातिङको बिद्‌या

२

१ ना चाहिँ जातिङको बिद्‌याता हिका काथा धिरपा।

२ वाराङ द्‍याङगेलाइहेङ ताइको मनहेङ आधिनता ताअ्‌का, इजत मान हिका, रेम्‍फा सोम पाका, खान्‍धुरता बोल्‍याका, इन्‍ताना पाका रो गोताङ काथा सहेलि दोका हिलि गोयाङ दोअ्‌तेङ धिरपा।

३ एसाङ पातेङ बेराङगेलाइ परमेस्‍वरहेङ मान पाका ज्‍यान सालाको। एम्‍बालाइ बोमिहेङ बिथाको दुस मालाग्‍याको। एबालाइ गोराको बसता मावालाको रो रेम्‍का काथागेलाइको बिद्‌या प्‍याको।

४ कालाउ खिनिङ इङको बेराङगेलाइ धानि बेबालाइहेङ एम्‍बालाइको केअ् रो जामालाइहेङ माया पालि धिरपालि द्‍वावा,

५ कालाउ ताइमिङहेङ काबुता ताअ्‌का, पुनित मन हिका, दायाका, रेम्‍फा साअ्‌द्‌वार पाका रो केअ्‌को आधिनता हिका बिद्‌या प्‍यावा। एम्‍बालाइ एन्‍सा पाहि पानु परमेस्‍वरको बिद्‌याको बादनामि जेङलि मानिनावा।

६ एन्‍सा दोङ धानिगेलाइहेङ बुङ ताइमिङहेङ काबुता ताअ्‌का बिद्‌या पि।

७ ना दोङ गोताङ काथाता रेम्‍का कामको उपमा जेङतेङ एम्‍बालाइहेङ तिम्‍पा। ना धिरपालाउ इमानि जेङतेङ हेन्‍जाङ ल्‍हिका काथा धिरपा।

८ बिद्‍या पिलाउ जातिङको रो ल्‍हिका, हासुङ पोलि मादोका पाका बिद्‌यागेलाइ पि। एन्‍सा जेङनु दुस्‍मनगेलाइ बुङ हाइदोङ दोअ्‌लि मादोतेङ ताइमिङ लेदेरता पर्‍यावा।

९ कामत्‍यागेलाइ बुङ ताइको गिर्‍हिगेलाइको आधिनता हितेङ एम्‍बालाइहेङ गोताङ कामता लेङचा पालि गोयाङ दोअ्‌तेङ धिरपा। एम्‍बालाइ गिर्‍हिदोफा नुइ मालाग्‍याको।

१० एम्‍बालाइ हिदिङ थोक माख्‍वाको, कालाउ दिनाङ रेम्‍का रो खान्‍धुरि जेङतेङ ह्‍याको। एसापा एम्‍बालाइ जेदोङसुदाङ काथाता बुङ केलाइहेङ छुटकारा पिका परमेस्‍वरकोङ बिद्‌याको सोबाइ बार्‍हेपाको।

११ हाइदोनु परमेस्‍वरको निगाहा झाराङ द्‌याङगेलाइहेङ छुटकारा पिलिको भाअ्‌सिङ दोङ देखाल जेङका एइ।

१२ इदोइ निगाहाहोइ केलाइहेङ मारेम्‍का ज्‍यान रो दुनियाको लाल्‍सा लाअ्‌लि धिरपाखे रो इदोइ निगाहाको हेतु केलाइ ताइमिङहेङ काबुता ताअ्‌तेङ इदोइ दुनियाता जातिङको रो धरमाति ज्‍यान दोपालि द्‍वाङ।

१३ एसापा केलाइ सहसाम्‍पाको आस निङका दिना र्‍हुम्‍तेङ हिन्‍हाहि। इङको दिना केलाइको बाराका परमेस्‍वर रो छुटकारा पिका इसु ख्रिस्‍टको बाराका प्रताप तिङन्‍हावा।

१४ इसु ख्रिस्‍ट केलाइहेङ गोताङ खालको कुकर्मसो छुटकारा पिलिको भाअ्‌सिङ दोङ ताइको सास पिहि। वा केलाइहेङ पुनित पालि ताइको बान्‍हाइहि रो रेम्‍का काम पालिको भाअ्‌सिङ बोल्‍याका बान्‍हाइलि एसा पाहि।

१५ ना इदोइ बिद्‌यागेलाइ धिरपा रो खाबरासो एम्‍बालाइहेङ आरति पि कालाउ हाकाराइ। हासुङ बुङ नासेहेङ हेला पालि मानिनाको।

ख्रिस्‍टियान आनिबानि

३

१ हुकुमचालाइकालाइ रो हाकिमगेलाइको आधिनता ह्‍याको दोअ्‌तेङ इन्‍ताको द्‍याङगेलाइहेङ साम्‍झाइ। एम्‍बालाइ गोताङ खालहोइ हित पालि त्‍यार ह्‍याको।

२ एम्‍बालाइ हासुङको खिलाप मापाको, गालबाजिसो फारापा ह्‍याको, नोइका ज्‍याको रो झाराङ द्‍याङगेलाइदोफा रेम्‍का बेभार तिङपाको।

३ हाइदोनु केलाइ ताइमिङ बुङ ए पहर निरबुदि, हुकुममासाअ्‌का रो बिगारता वालाका हिघान्‍हाहि। केलाइ मारेम्‍का लाल्‍सासो रो गोताङ खालको भोगबिलासको कामारागेलाइ हिघान्‍हाहि। केलाइ ताइको ज्‍यान दुरजन रो दाहाता दोपाघान्‍हाखे। केलाइ आनादरि हिघान्‍हाहि रो एभेनेङहेङ आनादर पाघान्‍हाखे।

४ जेलाउ परमेस्‍वर केलाइको छुटकारापिकाको भलो रो इन्‍ताना देखाल जेङहि,

५ केलाइ ताइमिङको पाका धरमातिताको कामसो माको, कालाउ वा दायातेङ केलाइहेङ सिन्‍हुपाहि। वा केलाइको कुकर्मगेलाइ झापिहि रो केलाइहेङ पुनित हङससो नावा ज्‍यान पिहि।

६ परमेस्‍वर छुटकारा पिका प्रभु इसु ख्रिस्‍टसो हेन्‍जापातेङ पुनित हङस केलाइ पिहि।

७ एसापा वाको निगाहाहोइ केलाइ परमेस्‍वरको आगाता उचित ठर्‍हाइन्‍हालि द्‌वाको रो केलाइको आस ताअ्‌का केलाइ असिम ज्‍यानको बुङ हाक्‍वाला जेङलि द्‍वाको।

८ इदोइ जातिङको काथा एइ। परमेस्‍वरता खान्‍धुर पाका झोको रेम्‍का काम पालि मन लागायाको दोअ्‌तेङ ना बल पाका का भोखा। इदोइ रेम्‍का काम पालि दोङ झाराङ द्‌याङगेलाइहेङ लाभ पिका काथा एइ।

९ कालाउ बेकामको सोमभोम, र्‍हिङर्‍हिङका खालगेलाइ रो नियमसुदाङको गालबाजिसो फारापा हिसु। इङको बिथाको काम मालागेका काथा एइ।

१० बेमेल चुमाका द्‍याङहेङ एन्‍हेखे गावाइ रो मासाअ्‌हि पानु इङकोदोफा हाइदोङ साइनाङ माताअ्।

११ इदोइ ना दोङ गेखेना, इसिका द्‍याङ बिगिरका रो कुकर्मि हिखे। इङको ताइमिङ दुसि ठहर्‍हाइन्‍हावा।

आखिरि मतो

१२ का अर्तिमास माकोनु तुखिकसहेङ नाङकोता दिङगिल्‍तेसाङ नाचाहिँ निकोपोलिसता कासेहेङ दुसुलि लोउ। हाइपानु का चुन्‍दिङ दोपाङ इन्‍ता दोङ हिलि निधो पाका हिघा।

१३ ओकिल जेनास रो अपोल्‍लोसहेङ हिगिल्‍काता दोकाझोको साघाइ रो एम्‍बालाइहेङ हाइदोङ काथाको हार्जा माज्‍याको।

१४ केलाइको द्‍याङगेलाइ बिथाता ज्‍यान थाल्‍लिमागोयाङ। एम्‍बालाइ रेम्‍का काम पातेङ हारजा परेका पहरता द्‍याङगेलाइहेङ साहेता पालि द्‍वाको।

१५ इता कादोफा हिका झाराङ नासेहेङ सेउपाका पिगिल्‍का हि। केलाइहेङ इन्‍ताना पाका इन्‍ता हिका झाराङ खान्‍धुरिगेलाइहेङ सेउपाका दोअ्‌पि।

परमेस्‍वरको निगाहा नेलाइ झाराङता ह्‍याको।